
			EESSÕNA

			Hea lugeja, hoiad käes Riigi­kogu kodu- ja töökorra seaduse (RKKTS) kommentaaride teist, täiendatud väljaannet.

			Selle kohta, miks RKKTS-i kommentaare üldse vaja on, andis tabava selgituse esimese väljaande eessõna: Riigi­kogu töö tavade ja kodukorra tõlgendamise viiside kirjapanemine aitab kaasa Riigi­kogu ladusamale töökorraldusele ning annab panuse parlamendiõiguse arengusse Eestis.

			RKKTS-i kommentaaride näol on tegemist eelkõige praktilise käsiraamatuga, mis annab Riigi­kogu liikmetele, Riigi­kogu Kantselei ametnikele ja Riigi­kogu tööga kokkupuutuvatele teistele isikutele pidepunkte oma töö tegemisel ning muudele huvilistele sissevaate parlamendi töösse. Esimese, 2012. aastal valminud väljaande ilmumisest on möödunud üle kümne aasta ning kõik füüsilised eksemplarid on leidnud oma tänulikud kasutajad. See annab tunnistust, et tegemist on vajaliku ja nõutud raamatuga ning uus trükk on oodatud. Kuid uue väljaande tegemise põhjuseid on muidki.

			RKKTS on püsinud peale selle vastuvõtmist põhjalike muudatusteta ja võib öelda, et on andnud mitmele Riigi­kogu koosseisule tegutsemiseks hea ja stabiilse õigusliku baasi. Samamoodi on ka RKKTS-i kommentaarid ajas hästi vastu pidanud, vana hea „kollane raamat“ on jätkuvalt tihedalt kasutatav ja tsiteeritav.

			Siiski on uue trüki puhul uuendamine hädavajalik. RKKTS-i on alates eelmiste kommentaaride valmimisest siiski mitmel korral muudetud (tähelepanuväärsemalt seoses kollektiivsete pöördumiste menetluse ja Riigi­kogu kaugosalusega istungite regulatsiooni lisandumisega ning läbivate muudatustega 2019. aastal). Need muudatused on kommenteerimata ja see lünk vajas täitmist. Täpsustunud on ka Riigi­kogu töö praktika ja RKKTS-i rakendamine, teisenenud on mõned arusaamad. Loomulikult on selle enam kui kümne aasta vältel lisandunud hulgaliselt tänuväärset parimat praktikat, mis väärib kirjapanemist, ning seaduse rakendamisel on tekkinud küsimusi, millele ei osatud varem tähelepanu pöörata. Seetõttu on RKKTS-i teist väljaannet täiendatud eelkõige kommentaaridega muutunud ja lisandunud sätete kohta, ilmnenud küsita­vustest lähtunud selgitustega ning näidetega Riigi­kogu töö uuemast korraldusest.

			Põhiosas on aga kommentaarid jäänud samaks. Seega tasub ka selle väljaande puhul tänuga meeles pidada esimese väljaande koostamises osalenuid, kes ladusid tugeva põhja RKKTS-i kommentaaride praegusele väljaandele ja ilmselt ka tulevastele väljaannetele.

			Suur tänu kõigile Riigi­kogu Kantselei kolleegidele, kes põhitöö kõrvalt andsid oma panuse väljaande valmimisse.

			Head lugemist!

			Antero Habicht

			Riigi­kogu Kantselei direktor

			l) Eesti Vabariigi põhiseaduse muutmisega seonduvalt rahuaja riigikaitse seaduse ja teiste seaduste muutmise seadus; vastu võetud 15.06.2011; välja kuulutatud Vabariigi Presidendi 01.07.2011 otsusega nr 913; avaldatud RT I, 08.07.2011, 8; jõustunud 22.07.2011;

			m) riigieelarve seaduse ning Riigi­kogu kodu- ja töökorra seaduse muutmise seadus; vastu võetud 29.09.2011; välja kuulutatud Vabariigi Presidendi 30.09.2011 otsusega nr 928; avaldatud RT I, 01.10.2011, 1; jõustunud 02.10.2011;

			q) riigieelarve seadus; vastu võetud 19.02.2014; välja kuulutatud Vabariigi Presidendi 03.03.2014 otsusega nr 378; avaldatud RT I, 13.03.2014, 2; jõustunud 23.03.2014;

			š) Riigi­kogu liikme staatuse seaduse ja teiste seaduste muutmise seadus; vastu võetud 09.12.2014; välja kuulutatud Vabariigi Presidendi 19.12.2014 otsusega nr 554; avaldatud RT I, 22.12.2014, 9; jõustunud 01.01.2015;

			z) Riigi­kogu kodu- ja töökorra seaduse muutmise seadus; vastu võetud 19.02.2015; välja kuulutatud Vabariigi Presidendi 03.03.2015 otsusega nr 624; avaldatud RT I, 06.03.2015, 25; jõustunud 16.03.2015;

					1	Esialgu oli seaduse pealkiri „Riigi­kogu kodukorra seadus“. Pealkirja muudeti 14.07.2007 jõustunud RKLS § 48 punktiga 1.

				

			

		

	
		
			SISSEJUHATUS

			1. Riigi­kogu enesekorraldusõigus ja selle piirid

			1.1 Parlamendi enesekorraldusõigus tähendab ennekõike rahvaesinduse õigust kujundada ise, ilma teiste riigiorganite sekkumiseta oma sisemine organisatsioon ning kehtestada töökorraldus- ja menetlusreeglid. Enesekorraldusõiguse eesmärk on võimaldada parlamendil täita talle põhiseadusega pandud ülesandeid tõhusalt2 ning kooskõlas põhiseaduslike printsiipidega, nagu demokraatia ja võimude lahusus.

			1.2 Põhiseadusorganite, sealhulgas Riigi­kogu enesekorraldusõigust tunnustab ka Eesti Vabariigi põhiseadus, ehkki mitte sõnaselgelt. Riigikohus on märkinud: „Võimude lahususest, demokraatliku õigusriigi õiguse üldpõhimõtetest ning Põhiseaduse § 65 p 16 klauslist tuleneb, et riigivõimu harud ning põhiseaduslikud institutsioonid peavad olema neile Põhiseadusega otsesõnu antud pädevuse teostamise korraldamisel autonoomsed. Neil on üldjuhul õigus ise määratleda oma pädevuse teostamise sisemine organisatsioon ja kord […] Kolleegium peab vajalikuks rõhutada, et isekorraldusõigus hõlmab ainult pädevust kehtestada nn internseid reegleid ehk ametkonna või asutuse sisemist korda.“3

			1.3 Enesekorraldusõigus annab Riigi­kogule laia diskretsiooniõiguse oma organisatsiooni ja protseduure sätestavate reeglite kujundamisel ehk nagu on märkinud Riigikohus – suhteliselt suure otsustusvabaduse tema enda tegevust puudutavates küsimustes.4 See vabadus ei ole aga piiramatu. Riigi­kogu otsustusruumi tema enda tegevust puudutavates küsimustes piiravad ühelt poolt põhiseaduse printsiibid, näiteks Riigi­kogu liikme vaba mandaadi põhimõte, Riigi­kogu funktsioonide teostamises võrdse osalemise printsiip ja parlamendivähemuse kaitse nõue, teiselt poolt aga Riigi­kogu organisatsiooni, töökorralduse ja menetluse kohta põhiseaduses sätestatu: Riigi­kogu esimehe ja kahe aseesimehe valimise kohustus (PS § 69), Riigi­kogu istungite ja hääletamise avalikkuse nõue (PS § 72), valitsusliikmete sõnaõigus Riigi­kogu ja tema komisjonide istungitel (PS § 100) jne.

			1.4 Parlament teostab enesekorraldusõigust eelkõige oma kodukorra kehtestamisega. Traditsiooniliselt käsitatakse kodukorda parlamendi siseaktina, mille adressaadid on parlamendiliikmed ja mille rahva­esindus kehtestab oma otsusega ilma teiste riigiorganite sekkumiseta.5 Kooskõlas selle käsitlusega sätestas ka näiteks Eesti Vabariigi 1937. aasta põhiseaduse § 62 lõige 1, et Riigi­kogu kodukord võetakse vastu Riigi­kogu üldkoosoleku otsusega.6 Käesoleval ajal on parlamendi kodukorra kehtestamine parlamendi otsusega ette nähtud näiteks järgmiste Euroopa Nõukogu liikmesriikide põhiseadustes: Albaania, Bulgaaria, Hispaania, Horvaatia, Itaalia, Poola, Prantsusmaa, Rumeenia, Saksamaa, Soome, Taani ja Ungari. Eesti põhiseadus sätestab samamoodi kui Leedu, Läti, Makedoonia, Slovakkia, Sloveenia ja Tšehhi põhiseadus, et parlamendi kodukord tuleb võtta vastu seadusena.

			2. Riigi­kogu kodu- ja töökorra seadus Eesti Vabariigi põhiseaduses

			2.1 Riigi­kogu kodu- ja töökorra seaduse (Riigi­kogu kodukorra seaduse ja Riigi­kogu töökorra seaduse) vastuvõtmise ja selles teatavate küsimuste reguleerimise kohustus on sätestatud järgmistes põhiseaduse sätetes:

			a) paragrahvis 69: „Riigi­kogu valib oma liikmete hulgast Riigi­kogu esimehe ja kaks aseesimeest, kes korraldavad Riigi­kogu tööd vastavalt Riigi­kogu kodukorra seadusele ja Riigi­kogu töökorra seadusele.“;

			b) paragrahvis 70: „Riigi­kogu otsustusvõimelisuse sätestab Riigi­kogu kodukorra seadus. Erakorralisel istung­järgul on Riigi­kogu otsustusvõimeline, kui kohal on üle poole Riigi­kogu koosseisust.“;

			c) paragrahvi 71 lõikes 3: „Komisjonide ja fraktsioonide moodustamise korra ning õigused sätestab Riigi­kogu kodukorra seadus.“;

			d) paragrahvi 72 lõikes 2: „Hääletamine Riigi­kogus on avalik. Salajast hääletamist korraldatakse põhiseaduses või Riigi­kogu kodukorra seaduses ettenähtud juhtudel ainult ameti­isikute valimisel või nimetamisel.“;

			e) paragrahvi 104 lõikes 1: „Seaduste vastuvõtmise korra sätestab Riigi­kogu kodukorra seadus.“;

			f) paragrahvi 104 lõikes 2: „Ainult Riigi­kogu koosseisu häälteenamusega saab vastu võtta ja muuta järgmisi seadusi: […] 6) Riigi­kogu kodukorra seadus ja Riigi­kogu töökorra seadus; […]“.

			2.2 Riigi­kogu kodukorra seaduse ja Riigi­kogu töökorra seaduse eristamise juured on Eesti Vabariigi 1937. aasta põhiseaduses, mille § 62 nägi ette, et Riigi­kogu üldkoosoleku otsusega vastuvõetava kodu­korraga tuli kindlaks määrata „Riigi­kogu, Riigivolikogu ja Riiginõukogu ning nende organite asjaajamise sisemine kord ja läbikäimine omavahel, samuti Riigi­kogu liikmete õigused ja kohused Riigi­kogu üldkoosolekul, Riigivolikogus ja Riiginõukogus ning nende komisjonides“ (lõige 1), aga seadusega tuli sätestada „Riigi­kogu, Riigivolikogu ja Riiginõukogu ning nende organite vahekord ja läbikäimise kord muude asutistega, samuti Vabariigi Presidendi ja Vabariigi Valitsuse liikmete õigused ja kohused Riigi­kogu üldkoosolekul, Riigivolikogus ja Riiginõukogus ning nende komisjonides“ (lõige 2). Seega erinesid kaks akti – Riigi­kogu kodukord ja Riigi­kogu töökorra seadus – oma reguleerimiseseme ja sellest tulenevalt õigusliku iseloomu poolest. Riigi­kogu kodukord oli Riigi­kogu siseakt, millel puudus mõju parlamendiväliste subjektide õigustele ja kohustustele, Riigi­kogu töökorra seadus aga õigusnorme sisaldav akt, millega reguleeriti parlamendiväliste subjektide õigusi ja kohustusi Riigi­kogus, selle kodades ja organites ning Riigi­kogu, selle kodade ja organite suhtes.

			2.3 Kuigi põhiseaduse § 69 ja § 104 lõike 2 punkti 6 semantiliselt tõlgendades tuleks nõuda kahe eraldi seaduse – Riigi­kogu kodukorra seaduse ja Riigi­kogu töökorra seaduse – olemasolu, oli süsteemi- ja õigusselguse kaalutlustel otstarbekas koondada kõik Riigi­kogu organi­satsiooni, töökorraldust ja protseduure reguleerivad normid ühte seadusse.7 Kaalukaid õiguslikke argumente niisuguse lahenduse vastu ei ole. Kehtiva põhiseaduse järgi peavad kõik Riigi­kogu tegevust ning Riigi­kogu liikmete õigusi ja kohustusi reguleerivad normid sisalduma seaduses, täpsemalt nn konstitutsioonilises seaduses.8, 9 Seetõttu ei ole aktide eristamine nende õiguslikust iseloomust lähtudes praegu relevantne. Ka ei määratle põhiseadus, millised on küsimused, mis tuleks reguleerida Riigi­kogu töökorra seadusega. Seetõttu, nagu kinnitab praktika – Riigi­kogu kodukorra seaduse ja Riigi­kogu töökorra seaduse kuni 2007. aasta 13. juulini kehtinud redaktsioonid –, on reguleeritavate küsimuste jaotus kahe seaduse vahel paratamatult meelevaldne.

			2.4 Eespool viidatud põhiseaduse paragrahvides (§-d 69–72 ja 104) on ette nähtud, millised küsimused peavad olema Riigi­kogu kodu- ja töökorra seaduses reguleeritud. Nagu näha, sätestab põhiseadus ainult väga üldised raamid, mille sees on Riigi­kogu enesekorraldusõiguse alusel vaba kujundama oma struktuuri, töökorraldust ja menetlus­reegleid. Seejuures peab Riigi­kogu arvestama eelkõige järgmistes põhi­seaduse sätetes ettenähtuga: §-d 1 ja 10 (demokraatia põhimõtte osaks olevad enamuse reegel ja vähemuse kaitse nõue); § 4 (võimude lahusus ja tasakaalustatus kui korraldus­põhimõte); § 59 ja § 61 punkt 1 (seadusandluspädevus); § 61 lõige 1, § 66 ja § 78 punkt 4 (Riigi­kogu koosseisu diskontinuiteet ja esimene istung); § 61 lõige 2 (ametivanne); § 62 (vaba mandaat; Riigi­kogu liikme vabastus vastutusest hääletamise ja poliitiliste avalduste eest); § 65 punkt 2 ja §-d 105–106 (rahvahääletuse korraldamine); § 65 punkt 3 ja § 79 (Vabariigi Presidendi valimine); § 65 punkt 4 ja § 121 (välislepingu ratifitseerimine ja denonsseerimine); § 65 punkt 5 ja § 89 (peaministrikandidaadile volituste andmine valitsuse moodustamiseks); § 65 punkt 6 ja §-d 115–117 (riigieelarve vastuvõtmine ja selle täitmise aruande kinnitamine); § 65 punktid 7–8, § 78 punkt 11 ning §-d 134, 140 ja 150 (ameti­isikute ametisse nimetamine kellegi ette­panekul); § 65 punkt 9 (Eesti Panga nõukogu liikmete ametisse nimetamine); § 65 punkt 10 (riigilaenude tegemise ja riigile muude varaliste kohustuste võtmise otsustamine); § 65 punkt 13 ja § 97 (umbusalduse avaldamine); § 65 punkt 14 ja § 129 (erakorralise seisukorra väljakuulutamine); § 65 punkt 15 ja § 128 (sõjaseisukorra, mobilisatsiooni ja demobilisatsiooni väljakuulutamine); § 67 (korralised istung­järgud); § 68 ja § 78 punkt 5 (erakorralised istung­järgud); § 69 (esimees ja kaks ase­­esimeest); § 70 (kvoorum); § 71 (komisjonid ja fraktsioonid); § 72 (istungi ja hääletamise avalikkus); § 73 (enamusreegel); § 74 (arupärimine); § 78 punkt 6 ja § 107 (seaduse väljakuulutamine); § 83 (Vabariigi Presidendi asendamine Riigi­kogu esimehe poolt); § 98 (usaldusküsimus); § 100 (Vabariigi Valitsuse liikme sõnaõigus); § 103 lõige 1 (seaduste algatamise õigus); § 103 lõige 2 (Vabariigi Valitsuse poole pöördumine eelnõu algatamiseks); § 104 lõige 2 (konstitutsioonilised seadused); § 109 lõige 2 (Vabariigi Presidendi seadluse kinnitamine); §-d 161–168 (põhiseaduse muutmise seaduse eriregulatsioon) ning PSRS § 3 lõige 6 (häälteenamuste määratlused).

			3. Muud parlamendiõiguse allikad

			3.1 Parlamentide praktikas tunnustatakse põhiseaduse ja kodukorra kõrval parlamendiõiguse allikatena tavasid, pretsedente ja parlamendi juhtimisorganite poolt neile selleks kodukorraga antud pädevuse piirides loodud norme.

			3.2 Tava on pikaajalise praktika põhjal kujunenud käitumisviis, mida asjaosalised peavad enda suhtes siduvaks. Riigi­kogu tegevuse käigus ei ole tekkinud palju tavasid, millest saaks rääkida vaieldamatult kui tavaõiguse normidest. Siiski võib esile tuua mõned juba aastaid järgimist leidnud toimimisviisid, mille eiramine ilmselt leiaks Riigi­kogus taunimist. Nii on võimalik käsitada kirjutamata reeglitena näiteks seda, et:

			a) Vabariigi President esineb Riigi­kogu iga sügisistung­järgu ava­istungil kõnega;

			b) peaminister annab isiklikult üle järgmise aasta riigieelarve eelnõu ning esineb seda tutvustava kõnega;

			c) infotunni järjekorda koostades paigutatakse esimeseks küsimus peaministrile ning esimeseks küsijaks Riigi­kogu liige, kes ei kuulu valitsust toetavasse fraktsiooni.

			3.3 Pretsedendiga on tegemist, kui mõnest kodukorra kohaldamisega seotud küsimuse lahendusest juhindutakse ka järgmistel kordadel, kui tõuseb samasugune või sarnane küsimus. Pretsedendi puhul ei saa rääkida uue normi loomisest, vaid olemasoleva normi tõlgendamis- või kohaldamis­otsustusest. Sõna „pretsedent“ on Riigi­kogu istungisaalis sageli kasutatud, kuid enamasti siiski mitte eespool määratletud tähenduses. Varasemale kodukorra tõlgendusele on istungi juhataja viidanud näiteks 1999. aasta 25. mai Riigi­kogu istungil, kui mitu fraktsiooni nõudsid üheaegselt vaheaega ja tekkis vaidlus vaheaja kestuse üle.

			3.4 1992. aasta RKKS § 88 nägi ette Riigi­kogu juhatuse õiguse täita seaduse lünki: „Riigi­kogu kodukorra seaduse või mõne muu seadusega reguleerimata Riigi­kogu protseduuriküsimused otsustab Riigi­kogu juhatus.“ 1994. aasta RKKS lisas sellele õigusele kohustuse hoolitseda, et lüngad saaksid seaduse muutmise kaudu täidetud.10 Riigi­kogu töös tuli tõepoolest ette niisuguseid juhtumeid, kus Riigi­kogu juhatus pidi teatavaid protseduuriküsimusi oma otsusega reguleerima, eriti VII Riigi­kogu volituste ajal (1992–1995). Näitena olgu toodud järgmised Riigi­kogu juhatuse otsused:

			a) 1993. aasta 8. aprilli otsus „Vabariigi Presidendi poolt välja kuulutamata jäetud ja Riigi­kogule tagasi saadetud seaduse Riigi­kogus uue arutamise ja otsustamise kord“;

			b) 1993. aasta 14. juuni otsus „Ministrile umbusalduse avaldamise Riigi­kogu otsuse eelnõu arutamise ja otsustamise kord“;

			c) 1993. aasta 20. septembri otsus „Riigi­kogu kinnise istungi organisatsioonilis-tehniline korraldus“;

			d) 1994. aasta 17. jaanuari otsus „Riigi­kogu ajutise komisjoni aruande menetlemise kord“;

			e) 1994. aasta 7. veebruari otsus „Riigi­kogus välispoliitika arutamise kord“;

			f) 1995. aasta 27. juuni otsus „Riigi­kogu erakorralisel istung­järgul Riigi­kogu otsustusvõime puudumise tõttu pooleli jäänud päevakorraküsimuse arutelu jätkumine“.

			Kõigis neis otsustes sisaldunu inkorporeeriti mõne aja möödumisel otsuse vastuvõtmisest Riigi­kogu kodukorra seadusse. Praegu on Riigi­kogu juhatuse õigus täita seaduse lünki sätestatud RKKTS § 13 lõike 2 punktis 18.

			4. Varasemad kodukorrad

			4.1 Alates Asutava Kogu kokkuastumisest 1919. aasta 23. aprillil kuni Eesti Vabariigi esimese iseseisvusperioodi lõpuni tegutsesid Eesti Vabariigi parlamentaarsed kogud järgmiste kodukordade alusel:

			a) Asutava Kogu kodukord, vastu võetud 3. juulil 1919 (RT 1919, 46, 95);

			b) Riigi­kogu kodukord, vastu võetud 28. aprillil 1921 (RT 1921, 33, 26). Seda kodukorda muudeti:

			- Riigi­kogu kodukorra täiendamise seadusega, vastu võetud 15. detsembril 1922 (RT 1922, 159, 105);

			- Riigi­kogu kodukorra muutmise seadusega, vastu võetud 5. juulil 1923 (RT 1923, 95, 74);

			- Riigi­kogu kodukorra muutmise seadusega, vastu võetud 31. juulil 1926 (RT 1926, 62, 81);

			- Riigi­kogu kodukorra täiendamise seadusega, vastu võetud 23. märtsil 1929 (RT 1929, 30, 202);

			- Riigi­kogu ankeetkomisjoni seadusega, vastu võetud 3. märtsil 1931 (RT 1931, 23, 134);

			- Riigi­kogu kodukorra muutmise ja täiendamise seadusega, vastu võetud 12. juunil 1931 (RT 1931, 50, 381);

			c) Riigi­kogu kodukord, vastu võetud 19. jaanuaril 1934 (RT 1934, 5, 37);

			d) Rahvuskogu kodukord, antud Riigivanema poolt 3. veebruaril 1937 (RT 1937, 10, 82). Seda kodukorda muudeti:

			- Riigivanema 1937. aasta 21. aprilli otsusega Rahvuskogu kodukorra muutmise kohta (RT 1937, 33, 311);

			- Riigivanema 1937. aasta 16. juuni otsusega Rahvuskogu kodukorra muutmise ja täiendamise kohta (RT 1937, 49, 448);

			- Riigivanema 1937. aasta 16. augusti otsusega Rahvuskogu kodukorra muutmise kohta (RT 1937, 66, 564);

			e) Riigi­kogu ajutine kodukord, vastu võetud Rahvuskogu Esimese Koja poolt 4. augustil ja 9. augustil 1937 ning Teise Koja poolt 6. augustil 1937 (RT 1937, 71, 594).

			Peale nimetatute võttis Rahvuskogu vastu Riigi­kogu töökorra seaduse (RT 1937, 71, 595).

			4.2 Pärast uue põhiseaduse vastuvõtmist 1992. aastal on Riigi­kogu vastu võtnud kolm Riigi­kogu kodukorra seaduse tervikredaktsiooni.11 Esimese neist12 võttis vastu VII Riigi­kogu ühe kuu möödumisel avaistungist – 5. novembril 1992. Vabariigi President kuulutas selle välja 1992. aasta 12. novembri otsusega nr 3 ning seadus jõustus 16. novembril 1992. Seda Riigi­kogu kodukorra seaduse redaktsiooni muudeti üks kord.13 Riigi­kogu kodukorra seaduse teise tervikredaktsiooni14 võttis Riigi­kogu vastu 15. novembril 1994. Vabariigi President kuulutas seaduse välja 1994. aasta 5. detsembri otsusega nr 447 ning seadus jõustus 12. detsembril 1994. Seda seadust muudeti 15 korda.15 Kommenteeritav Riigi­kogu kodu- ja töökorra seadus on 1992. aastast alates seega juba kolmas tervikredaktsioon, mille Riigi­kogu on vastu võtnud.16 Riigi­kogu võttis selle vastu 11. veebruaril 2003, Vabariigi President kuulutas seaduse välja 2003. aasta 3. märtsi otsusega nr 389 ja seadus jõustus 17. märtsil 2003. Riigi­kogu kodukorra seaduse kõrval kehtis kuni 13. juulini 200717 Riigi­kogu töökorra seadus,18 mille Riigi­kogu võttis vastu 9. novembril 1992. Vabariigi President kuulutas seaduse välja 1992. aasta 12. novembri otsusega nr 2 ning seadus jõustus 16. novembril 1992. Seda seadust muutis Riigi­kogu 14 korda.19

			5. Kommentaaride ülesehitus

			5.1 Käesolevate kommentaaride eesmärk on selgitada Riigi­kogu kodu- ja töökorra seaduse sätete sisu, lähtudes eelkõige seaduse tekstist, süsteemist ja selle senisest kohaldamispraktikast. Kommentaarides selgitatakse ka RKKTS-i normide seoseid teiste õigusaktidega (redaktsioonid seisuga 25. jaanuar 2023). RKKTS-i sätete kriitikat on püütud vältida, kuid probleem- ja kitsaskohad on siiski esile toodud.

			5.2 Üht või teist parlamentaarset instituuti või menetlust käsitledes on enne konkreetsete sätete selgitamisele asumist põgusalt kirjeldatud vaadeldava instituudi või menetluse tähendust laiemas riigi- või parlamendi­õiguslikus kontekstis. Sätete kommentaarides määratletakse eelkõige neis kasutatud mõisted ning viidatakse kodukorrasätete omavahelistele seostele, samuti nende seostele teiste Riigi­kogu tegevust reguleerivate normidega (põhiseadus, Riigi­kogu liikme staatuse seadus, Riigi­kogu valimise seadus jne). Kuna käesolevate kommentaaride kirjutamise peaeesmärke on esitada süstematiseeritult senine kodukorra kohaldamise praktika, on kommentaarides oluline koht selgitustel, kuidas üht või teist sätet Riigi­kogu senises tegevuses on tõlgendatud. 1992. aasta ja 1994. aasta kodukorra regulatsioonidele tehtud viited peaksid andma ülevaate sellest, kuivõrd on kodukorra sätete areng olnud järjepidev ning millises ulatuses on parlamendi töökorraldusse toodud uusi põhimõtteid. Samuti aitavad võrdlused varasemate kodukordadega selgitada tehtud muudatuste sisu ja eesmärke.

			5.3 Eestis ei ole palju parlamendiõiguse alast kohtupraktikat, kuid mõned lahendid on Riigikohus siiski teinud. Kommentaarides viidatakse neile lahenditele ja selgitatakse, kuidas Riigikohtu seisukohti RKKTS-i sätete tõlgendamisel arvesse võtta. Kuni 1940. aastani tegutsenud Eesti parlamentaarsete kogude kodukordadele on viidatud ning näiteid teiste riikide parlamentaarsest praktikast esitatud üksnes siis, kui seda on peetud kohaseks ja vajalikuks. Lähtutud on põhimõttest, et tegemist on ennekõike kehtiva õiguse kommentaaridega, mitte ülevaatega eri parlamentide võimalikest töövormidest ja -põhimõtetest.

			5.4 Kommentaarid väljendavad nende autorite seisukohti.

			1. PEATÜKK

			RIIGI­KOGU UUE KOOSSEISU KOKKUKUTSUMINE  JA ESIMENE ISTUNG

			Üldist

			1. Riigi­kogust rääkides tuleb eristada põhiseadusega ettenähtud alalist organit ning selle konkreetset isikkoosseisu, mis valimiste tulemusel muutub. Esimesel juhul on tegemist Riigi­kogu kui organi kontinuitee­diga ehk järjepidevusega, teisel juhul koosseisu diskontinuiteediga. Riigikokku valitute volituste aeg on piiritletud: see kestab kuni järgmiste valimiste tulemuse väljakuulutamiseni (PS § 61 lg 1). Seejärel alustab tööd Riigi­kogu uus koosseis. Tulenevalt Riigi­kogu isikkoosseisu vahetumisest eristatakse järgmisi koosseise:

			
				
					
						
							
							
						
						
							
									
									I Riigi­kogu 

								
									
									20.12.1920–30.05.1923;

								
							

							
									
									II Riigi­kogu 

								
									
									31.05.1923–14.06.1926;

								
							

							
									
									III Riigi­kogu 

								
									
									15.06.1926–14.06.1929;

								
							

							
									
									IV Riigi­kogu 

								
									
									15.06.1929–14.06.1932;

								
							

							
									
									V Riigi­kogu 

								
									
									15.06.1932–02.10.1934;

								
							

							
									
									VI Riigi­kogu 

								
									
							

							
									
									(Riigivolikogu ja Riiginõukogu) 

								
									
									07.04.1938–05.07.1940;

								
							

							
									
									VII Riigi­kogu 

								
									
									30.09.1992–10.03.1995;

								
							

							
									
									VIII Riigi­kogu 

								
									
									11.03.1995–13.03.1999;

								
							

							
									
									IX Riigi­kogu 

								
									
									14.03.1999–21.03.2003;

								
							

							
									
									X Riigi­kogu 

								
									
									22.03.2003–26.03.2007;

								
							

							
									
									XI Riigi­kogu 

								
									
									27.03.2007–26.03.2011;

								
							

							
									
									XII Riigi­kogu 

								
									
									27.03.2011–23.03.2015;

								
							

							
									
									XIII Riigi­kogu 

								
									
									24.03.2015–29.03.2019;

								
							

							
									
									XIV Riigi­kogu 

								
									
									30.03.2019–31.03.2023;

								
							

							
									
									XV Riigi­kogu 

								
									
									01.04.2023–…

								
							

						
					

				

			

			2. Riigi­kogu koosseisu diskontinuiteedi põhimõttega on seotud veel sisuline ja organisatsiooniline diskontinuiteet. Riigi­kogu tegevuse sisulise diskontinuiteedi põhimõtte järgi lõpeb Riigi­kogu koosseisu volituste lõppemisega ka kõigi selle valimisperioodi kestel lõpuni käsitlemata parlamentaarsete initsiatiivide menetlemine. Sisulise diskontinuiteedi ideest on kantud näiteks RKKTS §-d 96 ja 141. Selle põhimõtte kehtivus on piiratud Riigi­kogu sisemise sfääriga ega laiene Riigi­kogu kui organi suhetele teiste põhiseadusorganitega. Nii näiteks tuleb Riigi­kogu uuel koosseisul arutleda ja otsustada seaduse üle, mis on võetud vastu Riigi­kogu eelmise koosseisu volituste ajal, ent mille Vabariigi President on jätnud välja kuulutamata pärast selle koosseisu tegevuse lõppu; samuti ei katke Riigi­kogu koosseisu volituste lõppemisega seaduse põhiseadus­pärasuse kontrolli menetlus Riigikohtus.

			3. Organisatsioonilise diskontinuiteedi põhimõtte kohaselt lõpetavad Riigi­kogu koosseisu volituste lõppemisega oma tegevuse Riigi­kogu all­­organid. Iseäranis selgelt väljendub see eri-, uurimis- ja probleem­komisjonide puhul, mille tegevus järgmise parlamendikoosseisu volituste ajal ei pruugi jätkuda, samuti fraktsioonide puhul, mille moodustamine sõltub otseselt valimistulemustest.20

			4. Riigi­kogu uue koosseisu tegevus algab esimese istungiga pärast valimisi.21 Tegemist on konstitueeriva istungiga selles mõttes, et äsja valitud Riigi­kogu liikmed tulevad kokku rahvaesinduse asukohas (RKKTS § 1 lg 4) ja teevad Riigi­kogu tööleasumiseks vajalikud toimingud: annavad vande ning valivad Riigi­kogu esimehe ja aseesimehed.

			5. Riigi­kogu uue koosseisu esimene istung on kõige pidulikumaid sündmusi riigi elus. Selleks puhuks on istungisaal kaunistatud, lauldakse Eesti hümni ning uute Riigi­kogu liikmete auks kõlab tervituslaul. Istungil viibib ja selle avab Vabariigi President (PS § 78 p 4), ametis oleva valitsuse juht teatab istungil valitsuse tagasiastumisest (PS § 92 lg 1 p 1). Tava kohaselt kutsub Riigi­kogu Kantselei istungit jälgima põhiseaduslike institutsioonide juhid – Riigikohtu esimehe, riigikontrolöri, õigus­kantsleri ja Eesti Panga nõukogu esimehe – ning Eesti Vabariiki akrediteeritud diplomaatilised esindajad (suursaadikud ja saadikud). Pärast istungi lõppu on tavaks kokkuastunud Riigi­kogu koosseisu pildistada.

			6. Esimese istungi toimumise päevast hakatakse arvestama mitmeid tähtaegu. Nii peab Vabariigi President määrama peaministrikandidaadi 14 päeva jooksul Vabariigi Valitsuse tagasiastumisest, mis leiab aset Riigi­kogu uue koosseisu esimesel istungil (PS § 89 lg 1). Viie päeva jooksul pärast Riigi­kogu esimest istungit tuleb Riigi­kogu juhatusele esitada fraktsioonide registreerimise avaldused (RKKTS § 41 lg 1).

			7. Riigi­kogu varasemates kodukordades ei olnud eraldi peatükki Riigi­kogu kokkukutsumise ja esimese istungi läbiviimise kohta. Küll aga oli Rahvuskogu 1937. aasta 3. veebruari kodukorras 1. peatükk „Rahvuskogu kokkukutsumine ja avamine“, milles sätestati Rahvuskogu kokkukutsumise kord, Rahvuskogu liikme poolt pühaliku tõotuse andmise reeglid, avakoosoleku juhataja ning see, et Rahvuskogu kodade (esimese koja ja teise koja) avakoosolekutel tuleb valida koja esimees ja abiesimehed. Samuti nähti Rahvuskogu kodukorra selles peatükis ette, et pärast mõlema koja juhatuse moodustamist peetakse Rahvuskogu pidulik üldkoosolek.

			§ 1. Riigikogu uue koosseisu kokkukutsumine

			(1) Riigi­kogu uue koosseisu esimene istung toimub 10 päeva jooksul, arvates Riigi­kogu valimistulemuste väljakuulutamisest.

			(2) Esimeseks istungiks kutsub Riigi­kogu kokku Vabariigi President.

			(3) Kui Vabariigi President ei saa Riigi­kogu esimeseks istungiks kokku kutsuda, kutsub selle kokku Vabariigi Valimiskomisjoni esimees või tema asetäitja.

			(4) Riigi­kogu esimene istung toimub Tallinnas Toompea lossis, kui kokkukutsuja kaalukate põhjuste tõttu ei ole kokkukutsumise teates määranud teisiti.

			1. Riigi­kogu uue koosseisu esimeseks istungiks kokkukutsumise regulatsioon tuleneb PS §-st 66. Selle sätte kohaselt peab Riigi­kogu uue koosseisu esimene istung toimuma 10 päeva jooksul, arvates Riigi­kogu valimise tulemuste väljakuulutamisest. Kokkukutsuja on põhiseaduse järgi Vabariigi President.

			2. Riigi­kogu valimise tulemuste väljakuulutamine on reguleeritud RKVS §-s 74. Osundatud paragrahvi lõike 3 järgi loetakse valimistulemused väljakuulutatuks valitud Riigi­kogu liikmed registreerinud Vabariigi Valimiskomisjoni otsuse Riigi Teatajas avaldamisele järgneval päeval.

			3. Vabariigi President kutsub Riigi­kogu kokku oma otsusega (VPTKS § 18 lg 2), milles on fikseeritud esimese istungi kuupäev ja algusaeg.22 Kui esimene istung ei toimu Tallinnas Toompea lossis (RKKTS § 1 lg 4), tuleb presidendil oma otsuses märkida ka istungi toimumise koht (vt ka käesoleva paragrahvi kommentaar 6). Vabariigi Presidendi otsused Riigi­kogu uue koosseisu kokkukutsumise kohta avaldatakse Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“ (RTS § 2 lg 4 p 2).

			Alates 1992. aastast on Riigi­kogu uue koosseisu esimesed istungid toimunud järgmistel kuupäevadel ja kellaaegadel:

			
				
					
					
				
				
					
							
							VII Riigi­kogu 

						
							
							05.10.1992 (esmaspäev) kell 11.00;23

						
					

					
							
							VIII Riigi­kogu 

						
							
							21.03.1995 (teisipäev) kell 10.00;

						
					

					
							
							IX Riigi­kogu 

						
							
							18.03.1999 (neljapäev) kell 10.00;

						
					

					
							
							X Riigi­kogu 

						
							
							31.03.2003 (esmaspäev) kell 15.00;

						
					

					
							
							XI Riigi­kogu 

						
							
							02.04.2007 (esmaspäev) kell 15.00;

						
					

					
							
							XII Riigi­kogu 

						
							
							04.04.2011 (esmaspäev) kell 15.00;

						
					

					
							
							XIII Riigi­kogu 

						
							
							30.03.2015 (esmaspäev) kell 15.00;

						
					

					
							
							XIV Riigi­kogu 

						
							
							04.04.2019 (neljapäev) kell 11.00;

						
					

					
							
							XV Riigi­kogu 

						
							
							10.04.2023 (esmaspäev) kell 14.00.

						
					

				
			

			4. Välja on kujunenud tava, et Riigi­kogu Kantselei saadab valituks osutunud Riigi­kogu liikmetele kirjalikud teated, milles on esimese istungi toimumise kuupäev, kellaaeg ja koht. Peale selle on Riigi­kogu Kantselei teadetes olnud infot uutele Riigi­kogu liikmetele mõeldud koolituste kohta ning praktilist teavet, kuidas on korraldatud parkimine Toompea lossi juures ja lossi sissepääs, samuti on antud infot väljaspool Tallinna elavate Riigi­kogu liikmete majutuse kohta.

			5. Kommenteeritava paragrahvi lõikes 3 on sätestatud lahendus juhuks, kui Vabariigi President mingil põhjusel Riigi­kogu esimeseks istungiks kokku kutsuda ei saa. Nimelt võib Riigi­kogu uue koosseisu esimese istungi eel tekkida olukord, kus vastavalt PS § 61 lõike 1 teisele lausele on küll eelmise Riigi­kogu liikmete volitused lõppenud ning uue Riigi­kogu liikmete volitused alanud, kuid Vabariigi President ei saa teha otsust Riigi­kogu esimese istungi kokkukutsumise kohta (nt juhul, kui tema volitused on enne tähtaega lõppenud). Ühtlasi puudub sellel ajal ka Vabariigi Presidendi põhiseadusjärgne asendaja, Riigi­kogu esimees (PS § 83), kuna senise esimehe volitused on valimistulemuste väljakuulutamisega lõppenud ja uut Riigi­kogu esimeest ei saa valida enne kui Riigi­kogu uue koosseisu esimesel istungil.24 Kirjeldatud olukorra tõttu ei tohi valitud Riigi­kogu tööleasumine siiski olla takistatud. Seepärast on RKKTS-is sätestatud, et nimetatud olukorras kutsub Riigi­kogu esimese istungi Vabariigi Presidendi asemel kokku Vabariigi Valimiskomisjoni esimees või tema asetäitja, kuigi võimalikke põhiseadusega kooskõlas olevaid lahendusi on teisigi: näiteks võib olla sätestatud, et Riigi­kogu koguneb ise25 või kokkukutsujaks on eelmise Riigi­kogu esimees. Siinjuures väärib märkimist, et ka Eesti iseseisvuse taastamise järgse esimese Riigi­kogu (VII Riigi­kogu, mis valiti 1992. aasta 20. septembril) kutsus PSRS § 3 lõike 3 kohaselt esimeseks istungiks kokku Vabariigi Valimiskomisjoni esimees.26 Vabariigi Valimiskomisjoni esimees või tema asetäitja ei kutsu Riigi­kogu kokku otsusega, vaid teadaandega. Viimane sisaldab, nagu Vabariigi Presidendi otsuski, Riigi­kogu esimese istungi kuupäeva ja algusaega ning vajaduse korral ka toimumise kohta (vt RKKTS § 1 lg 4 ning käesoleva paragrahvi kommentaarid 3 ja 6).

			6. Kommenteeritava paragrahvi lõikes 4 on fikseeritud Riigi­kogu esimese istungi toimumise koht. Üldjuhul koguneb Riigi­kogu esimeseks istungiks Tallinnasse Toompea lossi ning istung peetakse istungisaalis, mis paikneb lossi osaks olevas Riigi­kogu hoones (vt ka RKKTS § 57). Erakorralistel juhtudel võib Riigi­kogu esimene istung toimuda ka mujal, nii Tallinnas väljaspool Toompea lossi kui ka mõnes muus paigas. Kaalukate põhjustena tulevad kõne alla näiteks Toompea lossi Riigi­kogu istungiks kasutamise võimatus lossis puhkenud tulekahju või istungisaali remondi tõttu või eriolukorra väljakuulutamine Tallinnas või Toompeal. Otsustuse selle kohta, et esimene istung toimub mujal kui Tallinnas Toompea lossis, teeb kokkukutsuja: Vabariigi President või Vabariigi Valimiskomisjoni esimees või tema asetäitja. Kui esimene istung ei toimu Toompea lossis, tuleb istungi läbiviimise koht fikseerida kokkukutsumise teates: Vabariigi Presidendi otsuses või Vabariigi Valimiskomisjoni esimehe või tema asetäitja teadaandes. 2020. aastal täiendati RKKTS-i27 võimalusega pidada mõjuvatel põhjustel Riigi­kogu istung elektrooniliste vahendite abil füüsiliselt kohal olemata (nn kaugosalusega istung, RKKTS § 57 lg 2, § 891 lg 2). Riigi­kogu avaistung kehtiva õiguse järgi kaugosalusega istungina toimuda ei saa, kuna kaugosalusega istungi toimumise üle on pädev otsustama ainult Riigi­kogu juhatus (RKKTS § 13 lg 61, § 57 lg 2, § 891 lg 1).

			§ 2. Esimese istungi avamine ja juhatamine

			(1) Riigi­kogu uue koosseisu esimese istungi avab Vabariigi President.

			(2) Esimest istungit juhatab kuni Riigi­kogu esimehe valimiseni Vabariigi Valimiskomisjoni esimees või tema asetäitja.

			(3) Riigi­kogu liikmete kohad Riigi­kogu istungisaalis paiknevad tähestikulises järjekorras.

			1. PS § 78 punkti 4 järgi avab Riigi­kogu uue koosseisu esimese istungi Vabariigi President. Vabariigi President peab Riigi­kogu uue koosseisu esimese istungi avamisel kõne. Enne presidendi avakõnet ei tehta istungil ühtegi muud toimingut.

			2. Vabariigi President küll kutsub Riigi­kogu esimeseks istungiks kokku ja avab selle istungi, kuid ei juhata seda. Kommenteeritava paragrahvi lõike 2 järgi juhatab esimest istungit kuni Riigi­kogu esimehe valimiseni Vabariigi Valimiskomisjoni esimees või tema asetäitja. Toimingud, mis valimiskomisjoni esimehe või tema asetäitja juhatamisel tehakse, on Riigi­kogu liikmete ametivande andmine (RKKTS § 3) ning Riigi­kogu esimehe valimine (RKKTS § 4). Pärast seda, kui Riigi­kogu esimehe valimist läbiviinud Vabariigi Valimiskomisjon (RKKTS § 82 lg 1) on teinud otsuse valimistulemuste kindlakstegemise kohta ning komisjoni esimees on otsuse selle ettelugemise teel teatavaks teinud, lõpevad Vabariigi Valimiskomisjoni esimehe või tema asetäitja volitused istungi juhatajana ning istungi juhatamise võtab üle valitud Riigi­kogu esimees.

			3. Regulatsioon, mille kohaselt juhatab avaistungit kuni Riigi­kogu esimehe valimiseni Vabariigi Valimiskomisjoni esimees või tema asetäitja, ei ole ainumõeldav. Euroopa riikide parlamentide praktikas on tavaks, et parlamendi siseasju korraldavad parlamendiliikmed ise. Kooskõlas selle praktikaga võiks avaistungit juhatada näiteks kas vanim kohalolev Riigi­kogu liige või kõige kauem Riigi­kogu liikme ametis olnu.

			4. Kommenteeritava paragrahvi lõikes 3 sätestatu kujutab endast kirjapandud praktikat. Enne esimest istungit ei ole moodustatud Riigi­kogu juhtimisorganeid ega registreeritud fraktsioone, mistõttu esimese istungi eelsel ajal ei ole formaalselt võimalik teha otsuseid Riigi­kogu töö­­korraldust puudutavates küsimustes. Kuigi enne esimest istungit tekkivaid probleeme saaks lahendada ka Riigi­kogus kohti saanud valimisnimekirjade esindajate kokkulepetega, on seadusandja võimalike vaidluste ennetamiseks fikseerinud seaduses põhimõtte, et Riigi­kogu liikme koht istungisaalis esimese istungi ajal on määratud tema perekonnanime järgi tähestikulist järjekorda silmas pidades. Sellest lähtudes järjestatakse istekohad istungi juhataja poolt vaadates paremalt vasakule, alustades esimesest reast. Riigi­kogu uude koosseisu valituks osutunud valitsusliikmed, kes kuni uue valitsuse ametisse nimetamiseni täidavad ühtaegu nii Riigi­kogu liikme kui ka valitsusliikme ülesandeid (RKLS § 5 lg 2), istuvad Riigi­kogu liikmetele mõeldud kohtadel, mitte valitsuse loožis. Valitsuse looži asuvad nad pärast seda, kui hääletamine Riigi­kogu ase­­esimeeste valimisel on kuulutatud lõppenuks.

			§ 3. Ametivande andmine

			(1) Pärast Riigi­kogu istungi avamist annavad Riigi­kogu liikmed ametivande.

			(2) Ametivande andmise juures viibib Riigikohtu esimees.

			(3) Riigi­kogu kohalolijaist vanim liige loeb Riigi­kogu istungisaali kõnepuldist ametivande ette ning kirjutab vandetekstile alla. Seejärel kirjutavad teised Riigi­kogu liikmed vandetekstile alla.

			1. Riigi­kogu liikmete ametivande andmise kohustus tuleneb PS § 61 lõikest 2. Ametivande tekst on sätestatud RKLS § 15 lõikes 1 ning see on sõnastatud järgmiselt: „Asudes täitma oma kohustusi Riigi­kogu liikmena Riigi­kogu … koosseisus, annan vande jääda ustavaks Eesti Vabariigile ja tema põhiseaduslikule korrale.“ Ametivanne antakse kohe pärast seda, kui Vabariigi President on Riigi­kogu istungi avanud, st oma kõne lõpetanud. PS § 61 lõike 2 kohaselt ei saa Riigi­kogu liige asuda oma ülesandeid täitma enne, kui ta on andnud ametivande.

			2. Kommenteeritava paragrahvi lõike 2 järgi viibib ametivande andmise juures Riigikohtu esimees. Juuresviibimisel on tseremoniaalne, rahva­esinduse esimese istungi ja ametivande andmise tähtsust rõhutav tähendus. Järgmistel kordadel, kui ametivannet annavad Riigi­kogu liikmed, kes seda mingil põhjusel esimesel istungil ei saanud teha või kes on asunud volituste lõppemise või peatumise tõttu Riigi­kogust lahkunu asemele, Riigikohtu esimees enam ametivande andmise juures ei viibi (RKLS § 16 lg-d 2 ja 3). Kui Riigikohtu esimehel ei ole võimalik ametivande andmise juures viibida, asendab teda teine riigikohtunik kohtute seaduse § 27 lõikes 4 määratud korras.

			3. Ametivande andmise protseduur hõlmab vandeteksti ettelugemist ja sellele allakirjutamist. Vandeteksti loeb istungisaali kõnetoolist ette vanim kohalolev Riigi­kogu liige. Seejärel kutsub istungi juhataja Riigi­kogu liikmed ükshaaval, tähestikulises järjekorras vandetekstile alla kirjutama.

			4. RKLS § 10 punkti 3 alusel võib Riigikohus Riigi­kogu juhatuse taotlusel lõpetada oma otsusega enne tähtaega selle Riigi­kogu liikme volitused, kes keeldub andmast ametivannet. Keeldumine võib seejuures olla selgesõnaline28 või vaikiv (st Riigi­kogu liige ei ilmu ametivannet andma). RKKTS-is ega RKLS-is ei ole sätestatud, millal võib Riigi­kogu liiget pidada (vaikivalt) ametivande andmisest keeldunuks. RKLS-i tuleks seetõttu täiendada ning sätestada tähtaeg, mille möödumisel loetakse Riigi­kogu liige ametivande andmisest keeldunuks. Seejuures tuleb võtta arvesse, et ametivande mitteandmiseks võivad olla mõjuvad põhjused (force majeure).29 Kindlasti ei saa lugeda vande andmisest keeldumiseks vande esimesel istungil andmata jätmist.

			5. Vastavalt PS § 61 lõikele 2 on ametivande andmine parlamendiliikme kohustuste täitmisele asumise tingimus ning ametivande sisu tuleneb põhiseadusest endast, seega tuleb asuda seisukohale, et ametivande andmine reservatsioonidega ei ole lubatud ning seda tuleb käsitada vande andmisest keeldumisena.30

			§ 4. Riigi­kogu esimehe ja aseesimeeste valimine

			Riigi­kogu esimesel istungil valivad Riigi­kogu liikmed enda hulgast Riigi­kogu esimehe ja kaks aseesimeest.

			1. PS § 69 järgi valib Riigi­kogu oma liikmete hulgast Riigi­kogu esimehe ja kaks aseesimeest (vt ka 3. peatüki kommentaare). Esimees ja ase­­esimehed valitakse Riigi­kogu uue koosseisu esimesel istungil pärast seda, kui Riigi­kogu liikmed on andnud ametivande.

			2. Riigi­kogu esimehe ja aseesimeeste valimise kord on sätestatud RKKTS §-s 7.

			3. Riigi­kogu esimehe ja aseesimeeste valimisel korraldab hääletamist, selgitab valimistulemused ning lahendab protestid Vabariigi Valimiskomisjon (RKKTS § 82 lg 1).

			4. Pärast seda, kui Riigi­kogu esimees on valitud, vahetub istungi juhataja: Vabariigi Valimiskomisjoni esimehe või tema asetäitja asemel asub istungit juhatama valitud Riigi­kogu esimees (vt RKKTS § 2 lg 2 ja nimetatud paragrahvi kommentaar 2).

			§ 5. Vabariigi Valitsuse tagasiastumisest teatamine

			Pärast Riigi­kogu esimehe ja aseesimeeste valimist esineb peaminister avaldusega Vabariigi Valitsuse tagasiastumisest.

			1. Vabariigi Valitsuse kohustus astuda tagasi Riigi­kogu uue koosseisu kokkuastumisel tuleneb PS § 92 lõike 1 punktist 1 (vt ka VVS § 8 p 1 ja § 10 lg 1 p 1). Tagasiastunud Vabariigi Valitsus jätkab oma tegevust kuni uue valitsuse ametisse astumiseni (VVS § 11 lg 1).

			2. Riigi­kogu võtab Vabariigi Valitsuse tagasiastumisavalduse teadmiseks. Otsust Riigi­kogu vastu ei võta.31

			

			
				
					20	Riigi­kogu juhatuse ja alatiste komisjonide kui Riigi­kogu allorganite püsivuse tagab see, et nende olemasolu on ette nähtud RKKTS-iga (vt vastavalt § 12 jj ning § 18).

				

				
					21	Lähtudes PS § 61 lõigetest 1 ja 2, tuleb eristada Riigi­kogu uue koosseisu volituste algust ja tegevuse algust. Volitused algavad valimistulemuste väljakuulutamise päevast, tegevus algab pärast seda, kui Riigi­kogu uue koosseisu liikmed on andnud ametivande.

				

				
					22	Vabariigi Presidendi 13.03.1995 otsus nr 516 „Kaheksanda Riigi­kogu kokku­kutsumine“ (RT I 1995, 29, 360); Vabariigi Presidendi 14.03.1999 otsus nr 571 „Üheksanda Riigi­kogu kokkukutsumine“ (RTL 1999, 44, 576); Vabariigi Presidendi 24.03.2003 otsus nr 403 „Kümnenda Riigi­kogu kokkukutsumine“ (RTL 2003, 41, 600); Vabariigi Presidendi 28.03.2007 otsus nr 142 „Üheteistkümnenda Riigi­kogu kokkukutsumine“ (RTL 2007, 27, 493); Vabariigi Presidendi 28.03.2011 otsus nr 876 „Riigi­kogu XII koosseisu kokkukutsumine“ (RT III, 29.03.2011, 2); Vabariigi Presidendi 24.03.2015 otsus nr 642 „Riigi­kogu XIII koosseisu kokkukutsumine“ (RT III, 25.03.2015, 1); Vabariigi Presidendi 31.03.2019 otsus nr 438 „Riigi­kogu XIV koosseisu kokkukutsumine“ (RT III, 02.04.2019, 1).

				

				
					23	VII Riigi­kogu kutsus kokku Vabariigi Valimiskomisjoni esimees. Vt käesoleva paragrahvi kommentaar 5 ja viide 26.

				

				
					24	PS § 61 lõigetes 1 ja 2 ning §-s 66 sisalduva regulatsiooni tõttu tekib Riigi­kogu valimise tulemuste väljakuulutamise järel nn tegutsemisvõimelise parlamendita periood, mille välistamiseks tuleks muuta põhiseadust. Põhiseaduse juriidilise ekspertiisi komisjoni tegevuse aruandes märgitakse, et PS § 66 teises lauses sisalduv regulatsioon – Vabariigi Presidendi kohustus kutsuda Riigi­kogu kokku esimeseks istungiks – „tähistab Eesti Vabariigi põhiseaduse üht kõige nõrgemat kohta“. Kui eespool kirjeldatud situatsioon peaks tekkima, „tähendaks [see] põhiseaduslikku patiseisu ning seab Eesti Vabariigi riikluse püsimise tõsisesse ohtu“. Eksperdikomisjon pakub kitsaskoha kõrvaldamiseks välja neli põhiseaduse muutmise ettepanekut. Näiteks Saksamaa Liitvabariigi põhiseaduse artikli 39 lõike 1 teise lause järgi lõpevad Bundestagi liikmete volitused alles Bundestagi uue koosseisu kokkuastumisega, Eesti varasemate põhiseaduste kohaselt algasid Riigi­kogu (1937. a PS-s Riigivolikogu) uue koosseisu volitused valimis­tulemuste väljakuulutamise päevast.

				

				
					25	PS kommentaarid 2020, § 66 kommentaar 9.

				

				
					26	Eesti Vabariigi Valimiskomisjoni esimehe E-J. Truuvälja teadaanne 28.09.1992 (RT 1992, 37, lk 1262).

				

				
					27	Riigi­kogu kodu- ja töökorra seaduse muutmise seadus (RT I, 02.06.2020, 2).

				

				
					28	RKÜKo 06.02.2002, 3-5-0-1-02, ja RKÜKo 13.04.2007, 3-4-1-10-07. Nimetatud Riigikohtu üldkogu otsustega rahuldati Riigi­kogu juhatuse taotlused lõpetada enne tähtaega nende Riigi­kogu liikmete volitused, kes olid keeldunud andmast ameti­vannet. Riigi­kogu liikmed ei andnud ametivannet, sest nad ei soovinud asuda täitma Riigi­kogu liikme ülesandeid. Tagasiastumisavalduse esitamine aga oli võimalik alles pärast ametivande andmist, st pärast seda, kui isik oli asunud täitma Riigi­kogu liikme ülesandeid. Nüüd välistab säärased olukorrad RKLS § 9 lõige 3, mille järgi Riigi­kogu liikmeks valituks osutunu või asendusliige, kellel ei ole võimalik asuda täitma Riigi­kogu liikme ülesandeid, võib tagasi astuda ka enne ametivande andmist.

				

				
					29	Näiteks Rahvuskogu 03.02.1937 kodukorra §-s 4 sätestati: „Rahvuskogu liige, kes ilma vabandavate põhjusteta pole asunud Rahvuskogu liikme kohuste täitmisele kahe nädala jooksul pärast Rahvuskogu avakoosolekut (§ 1), või kui ta valitud või nimetatud Rahvuskogu koosseisu hiljem, kahe nädala jooksul arvates valimiste jõustumisest või nimetamisest, loetakse vastava koja juhatuse otsusel Rahvuskogu koosseisust lahkunuks.“

				

				
					30	Vrd Eesti Vabariigi 1937. aasta põhiseaduse § 69 kolmas lause: „Kui Riigivolikogu liige keeldub pühaliku tõotuse andmisest või annab selle tingimisi, siis lõpevad tema volitused“.

				

				
					31	Senises praktikas on Riigi­kogu võtnud Vabariigi Valitsuse tagasiastumise kohta vastu otsuse ühel korral, nimelt VII Riigi­kogu esimesel istungil 5. oktoobril 1992, kui oma juhitava valitsuse tagasiastumisest teatas peaminister T. Vähi (RT 1992, 40, 532).

				

			

		


		
			2. PEATÜKK

			RIIGI­KOGU ESIMEES JA ASEESIMEHED

			Üldist

			1. PS § 69 järgi on Riigi­kogu esimees Riigi­kogu juhtimisorgan, kelle kohustus on koos kahe aseesimehega korraldada Riigi­kogu tööd. RKKTS näeb ette ka kollegiaalse juhtimisorgani – Riigi­kogu juhatuse (RKKTS 3. peatükk).

			2. Kommenteeritava peatüki sätted reguleerivad Riigi­kogu esimehe ja aseesimeeste valimise korda (1. jagu, §-d 6–8) ning nende volituste lõppemise aluseid ja korda (2. jagu, §-d 9–11). Riigi­kogu esimehe ja ase­­esimeeste ülesanded on sätestatud RKKTS 3. peatükis.

			3. Riigi­kogu esimehe ja aseesimeeste valimise korda reguleerivad normid on alates 1992. aasta RKKS-ist püsinud suures osas muutumatuna: valimine toimub aasta möödumisel eelmisest valimisest; esimehe ja ase­­esimeeste umbusaldamise või tagasikutsumise võimalust ei ole ette nähtud; hääletamine on salajane; Riigi­kogu esimeheks saamiseks on vaja koguda üle poole kehtivatest häältest;32 Riigi­kogu aseesimehed valitakse samaaegselt pärast Riigi­kogu esimehe valimist; häälte võrdse jagunemise korral on nii esimehe kui ka aseesimeeste valimisel ette nähtud lisavoor;33 valimisi korraldab Vabariigi Valimiskomisjon. RKKTS-is sätestati uuendusena, et Riigi­kogu aseesimeeste uus valimine toimub ka juhul, kui Riigi­kogu esimehe või ühe aseesimehe volitused lõpevad (RKKTS § 6 lg 2 ja § 11 lg 1 p-d 2 ja 3).

			

			
				
					32	Alates 1994. aasta RKKS-i vastuvõtmisest on kehtinud reegel, mille järgi juhul, kui üles on seatud ainult üks kandidaat, osutub ta valituks, kui ta saab rohkem poolt- kui vastuhääli.

				

				
					33	Liisuheitmine võitja selgitamiseks juhul, kui kandidaadid ka lisavoorus saavad võrdselt hääli, sätestati esimest korda 1994. aasta RKKS-is.

				

			

		

	
		
			1. jagu

			RIIGI­KOGU ESIMEHE JA ASEESIMEESTE VALIMINE

			§ 6. Riigi­kogu esimehe ja aseesimeeste valimise toimumise alused

			(1) Riigi­kogu esimees ja kaks aseesimeest valitakse Riigi­kogu uue koosseisu esimesel istungil. Edaspidi toimub korraline Riigi­kogu esimehe ja aseesimeeste valimine Riigi­kogu täiskogu töönädala viimasel istungil enne ühe aasta möödumist Riigi­kogu esimehe ja ase­­esimeeste eelmisest korralisest valimisest.

			(2) Kui Riigi­kogu esimehe või aseesimeeste volitused lõpevad ennetähtaegselt käesoleva seaduse § 9 lõike 1 punktis 2, 3 või 4 või § 9 lõike 2 punktis 2, 3 või 4 ettenähtud juhul, korraldatakse järgmise Riigi­kogu täiskogu töönädala esimesel istungil Riigi­kogu esimehe või ase­­esimeeste erakorraline valimine.

			1. Kommenteeritav paragrahv sätestab Riigi­kogu esimehe ja aseesimeeste volituste kestuse ning piiritleb juhud, millal toimuvad Riigi­kogu esimehe ja aseesimeeste korralised ja erakorralised valimised.

			2. PS § 69 järgi valib Riigi­kogu oma liikmete hulgast Riigi­kogu esimehe ja kaks aseesimeest. Kui pikaks ajaks nad valitakse, seda põhiseadus kindlaks ei määra. Riigi­kogu esimehe ja aseesimeeste volitused ei saa mingil juhul kesta kauem kui Riigi­kogu koosseisu volitused. Nendes raamides võib Riigi­kogu, lähtudes enesekorraldusõiguse põhimõttest (vt käesoleva väljaande sissejuhatuse punkt 1), ise otsustada, kui kaua Riigi­kogu juhtimisorganite volitused kestavad.34

			3. Seadusandja tahte kohaselt on Riigi­kogu esimehe ja aseesimeeste volituste aeg üldjuhul üks aasta. Nagu eespool märgitud (vt käesoleva peatüki üldine märkus 3), on kõnealune tähtaeg olnud alates 1992. aastast sätestatud kõigis Riigi­kogu kodukorra seaduse redaktsioonides ühtemoodi. Riigi­kogu esimehe ja aseesimehe korraline valimine toimub kõigepealt Riigi­kogu uue koosseisu esimesel istungil ning seejärel ühe aasta möödumisel eelmisest korralisest valimisest, sõltumata sellest, kas vahepeal leiab aset erakorralisi valimisi või mitte. Siiski tasub tähele panna, et Riigi­kogu esimehe ja aseesimeeste volitused ei lõpe mitte aasta möödumisel valimistest, vaid vastavalt uue esimehe või ase­­esimeeste valimisega (RKKTS § 9 lg 1 p 1 ja lg 2 p 1). Kui Riigi­kogu ei saa erakorraliste asjaolude tõttu korraliseks juhatuse valimiseks koguneda, kestavad Riigi­kogu esimehe ja aseesimeeste volitused kauem kui aasta. Üle ühe aasta võivad Riigi­kogu juhatuse volitused kesta ka sellisel juhul, kui Riigi­kogu juhatuse valimisest möödub üks aasta Riigi­kogu koosseisu viimase korralise istungi ja uue koosseisu esimese istungi vahelisel ajal.

			4. RKKTS § 6 lõikes 1 on täpselt kindlaks määratud Riigi­kogu esimehe ja aseesimeeste korralise valimise päev. Pärast Riigi­kogu uue koosseisu esimest istungit viiakse korraline valimine läbi Riigi­kogu täiskogu töö­nädala viimasel istungil enne ühe aasta möödumist eelmisest korralisest valimisest. Riigi­kogu täiskogu töönädal on RKKTS § 46 lõike 1 kohaselt nädal, millal toimuvad Riigi­kogu korralised istungid. Riigi­kogu täiskogu töönädala viimase istungi all peetakse silmas Riigi­kogu korralist istungit (Riigi­kogu esimeest ja aseesimehi saab Riigi­kogu valida üksnes täis­koguna tegutsedes) ning RKKTS § 47 lõike 1 kohaselt toimub see neljapäeval. Peale selle nõuab RKKTS § 6 lõige 1, et valimine toimuks enne, kui möödub aasta eelmisest korralisest valimisest. Seega on Riigi­kogu esimehe ja aseesimeeste korralise valimise kuupäev konkreetsel aastal RKKTS § 6 lõike 1 teisest lausest üheselt tuletatav. Selline regulatsioon ei jäta Riigi­kogule ega tema juhtimisorganitele valimispäeva määramisel mingit diskretsiooniruumi. Riigi­kogu esimehe ja aseesimeeste valimine ei ole siiski alati toimunud neljapäeval. Nii valiti 2020. aastal Riigi­kogu esimees ja aseesimehed täiskogu kolmapäevasel istungil, kuna eelnevalt oli Riigi­kogu COVID-19 põhjustava viiruse leviku tõttu muutnud täiskogu III istung­järgu 9. töönädala ajagraafikut selliselt, et täiskogu istungid toimusid esmaspäeval ja kolmapäeval. Kuna töönädala viimane Riigi­kogu täiskogu istung toimus kolmapäeval, 25. märtsil, siis korraldati juhatuse valimised RKKTS § 6 lõikest 1 tulenevalt just sellel päeval. See omakorda tõi kaasa Riigi­kogu esimehe ja aseesimeeste valimise 2021. aastal nädala võrra varem, kui see muidu oleks toimunud, kuna RKKTS § 6 lõike 1 teise lause kohaselt valitakse Riigi­kogu esimees ja aseesimehed enne ühe aasta möödumist Riigi­kogu esimehe ja aseesimeeste eelmistest korralistest valimistest.

			5. Riigi­kogu esimehe või aseesimeeste erakorralised valimised korraldatakse juhul, kui Riigi­kogu esimehe või aseesimehe volitused lõpevad ajavahemikus, mis jääb kahe korralise valimise või korralise valimise ja Riigi­kogu koosseisu volituste lõppemise aja vahele. Riigi­kogu esimehe või aseesimehe volituste lõppemise alused, mis toovad kaasa erakorralise valimise, on sätestatud RKKTS § 9 lõike 1 punktides 2, 3 ja 4 (Riigi­kogu esimehe kohta) ning § 9 lõike 2 punktides 2, 3 ja 4 (Riigi­kogu aseesimeeste kohta). Erakorraliselt valitud Riigi­kogu esimehe ja aseesimeeste volitused kestavad kuni järgmise korralise valimiseni, mis viiakse läbi RKKTS § 6 lõike 1 teises lauses märgitud ajal.

			6. Kui Riigi­kogu esimehe või aseesimehe volitused lõpevad ennetäht­aegselt (nt RKKTS § 9 lg 1 p 3 alusel seoses tema valitsusliikmeks nimetamisega), korraldatakse esimehe või aseesimeeste erakorraline valimine järgmise Riigi­kogu täiskogu töönädala esimesel istungil. Riigi­kogu täiskogu töönädal on RKKTS § 46 lõike 1 kohaselt nädal, millal toimuvad Riigi­kogu korralised istungid. Riigi­kogu täiskogu töönädala esimese istungi all peetakse silmas Riigi­kogu korralist istungit ning RKKTS § 47 lõike 1 kohaselt toimub see esmaspäeval. Järgmise Riigi­kogu täiskogu töönädalana tuleb mõista täiskogu töönädalat, mis vahetult järgneb nädalale, kui leidis aset Riigi­kogu esimehe või aseesimehe volituste lõppemise aluseks olnud toiming või sündmus.35

			7. RKKTS § 6 lõike 2 sõnastus näeb ette, et Riigi­kogu esimehe või aseesimeeste erakorraline valimine toimub üksnes korralise istung­järgu raames, mitte aga erakorralisel istung­järgul. Nii võib kujuneda olukord, kus Riigi­kogu jääb näiteks juulikuu alguses (st pärast kevadise korralise istung­järgu lõppemist) ilma esimehe või aseesimeheta, kuid vastavalt kommenteeritavale sättele ei toimu erakorraline valimine enne kui septembrikuus, kui algab Riigi­kogu sügisene korraline istung­järk. RKKTS § 6 lõiget 2 ei saa siiski tõlgendada nii, et see välistab Riigi­kogu esimehe või aseesimeeste valimise Riigi­kogu erakorralisel istung­järgul. Sätte mõte on fikseerida erakorralise valimise aeg nõnda, et valimine leiaks aset esimesel võimalusel, ning välistada sellega, et esimehe või aseesimehe koht on kaua täitmata või et tagasiastumisest teatanud esimees või aseesimees täidab pikka aega oma ülesandeid edasi. Kui Riigi­kogu leiab, et uus esimees või aseesimehed on vaja kindlasti valida enne korralise istung­järgu algust, võib valimine toimuda ka erakorralisel istung­järgul, kui see on kokku kutsutud ja läbi viidud kõiki põhiseaduses ja RKKTS-is ettenähtud nõudeid järgides (PS § 68 ning RKKTS §-d 51, 54 ja 76).36 Iseäranis oluline on, et kõigil – nii parlamendienamuse kui ka -vähemuse hulka kuuluvatel – Riigi­kogu liikmetel oleks võimalik erakorralise istung­järgu toimumisest aegsasti teada saada.

			8. Küsimus RKKTS § 6 lõike 2 kohaldamisest võib tekkida ka juhul, kui Riigi­kogu esimehe või aseesimehe volitused lõpevad ajal, kui esimehe ja aseesimeeste korralise valimiseni on jäänud ainult mõni nädal, kuid vastavalt RKKTS § 6 lõikele 2 tuleks korraldada erakorraline valimine. Riigi­kogu senises praktikas on käsitatud kommenteeritavat sätet kui erandeid mittevõimaldavat. Nii näiteks peatusid Riigi­kogu aseesimehe Rein Langi volitused Riigi­kogu liikmena 21. veebruaril 2005 tema nimetamise tõttu Vabariigi Valitsuse liikmeks37 ning kuigi Riigi­kogu esimehe ja aseesimeeste korralise valimiseni jäi ainult üks kuu (valimine toimus 24. märtsil 2005), viidi Riigi­kogu aseesimeeste erakorraline valimine läbi nii, nagu RKKTS § 6 lõige 2 ette näeb – järgmise Riigi­kogu täiskogu töönädala esimesel istungil, st esmaspäeval, 7. märtsil 2005. Mõnel puhul võib kahe valimise korraldamine lähestikku asuvatel päevadel, näiteks ühe täiskogu töönädala jooksul – erakorraline valimine esmaspäeval ja korraline valimine neljapäeval –, olla ilmselgelt ebamõistlik. Seepärast võiks de lege ferenda kaaluda RKKTS § 6 lõike 2 sätte muutmist, et võimaldada teatavatel tingimustel (ajaline lähedus korralisele valimisele, Riigi­kogu ega selle juhatuse töö ei ole vakantsi tõttu takistatud, Riigi­kogu fraktsioonide üksmeelne nõusolek) jätta erakorraline valimine  läbi viimata.

			§ 7. Riigi­kogu esimehe ja aseesimeeste valimise põhimõtted ja kord

			(1) Esmalt valitakse Riigi­kogu esimees. Riigi­kogu aseesimehed valitakse samaaegselt pärast Riigi­kogu esimehe valimist.

			(2) Kandidaadi võib üles seada Riigi­kogu liige. Esmalt seatakse üles Riigi­kogu esimehe kandidaadid. Pärast Riigi­kogu esimehe valimist seatakse üles Riigi­kogu aseesimeeste kandidaadid. Ülesseatu peab andma kandideerimiseks nõusoleku.

			(3) Hääletamine Riigi­kogu esimehe ja aseesimeeste valimisel on salajane.

			(4) Riigi­kogu liikmel on nii Riigi­kogu esimehe kui ka aseesimeeste valimisel üks hääl.

			(5) Riigi­kogu esimeheks saab kandidaat, kes saab üle poole kehtivatest häältest. Kui ükski kandidaat ei saa nõutavat häältearvu, korraldatakse kahe kõige rohkem hääli saanud kandidaadi vahel valimise lisavoor. Võrdse häältearvu korral heidetakse liisku. Kui Riigi­kogu esimehe valimisel on üles seatud ainult üks kandidaat, osutub ta valituks, kui ta saab rohkem poolt- kui vastuhääli.

			(6) Riigi­kogu esimeseks aseesimeheks saab kõige rohkem hääli kogunud kandidaat. Riigi­kogu teiseks aseesimeheks saab häältearvult teiseks jäänud kandidaat. Võrdselt hääli kogunute vahel korraldatakse valimise lisavoor.

			1. RKKTS §-s 7 on sätestatud Riigi­kogu esimehe ja aseesimeeste valimise põhimõtted ja protseduur, mida järgitakse nii korralisel kui ka era­korralisel valimisel.

			2. Kommenteeritava paragrahvi lõike 1 kohaselt on Riigi­kogu esimehe valimine ning Riigi­kogu aseesimeeste valimine kaks eraldi valimis­protseduuri. Korralisel valimisel, aga ka erakorralisel valimisel juhul, kui valida tuleb nii esimees kui ka aseesimehed, viiakse kõigepealt läbi Riigi­kogu esimehe valimine alates kandidaatide ülesseadmisest kuni valimis­tulemuste teatavakstegemiseni ja võimalike protestide lahendamiseni ning seejärel aseesimeeste valimine.

			3. RKKTS § 7 lõike 1 teise lause järgi valitakse Riigi­kogu aseesimehed samaaegselt. Sellise regulatsiooni eesmärk on tagada opositsioonile võimalus saada esindatus Riigi­kogu juhatuses. Samaaegsuse nõude tõttu on valitsust toetaval parlamendienamusel38 arvestatava opositsiooni olemasolu korral väga raske saada enda kätte mõlemad aseesimehe kohad. Kui aga aseesimehed valitaks ühekaupa, oleks parlamendienamusel võimalik kummalgi valimisel oma häälteenamus maksma panna.

			4. Riigi­kogu esimehe ja aseesimeeste korralisel ja erakorralisel valimisel korraldab hääletamist, selgitab valimistulemused ning lahendab protestid Vabariigi Valimiskomisjon (RKKTS § 81 lg 2 ja § 82 lg 1). Kui Riigi­kogu esimest istungit juhatab kuni Riigi­kogu esimehe valimiseni Vabariigi Valimiskomisjoni esimees või tema asetäitja, siis edaspidi juhatab Riigi­kogu istungeid ka Riigi­kogu esimehe valimise ajal kas Riigi­kogu esimees või aseesimees. Tava järgi ei juhata esimees või aseesimees istungit siis, kui ta ise kandideerib Riigi­kogu esimeheks. RKKTS-is sellist keeldu ei ole. Analoogilist juhtumit käsitlevas VPVS § 6 lõikes 2 on aga sätestatud, et „Riigi­kogu ja valimiskogu istungit ei või juhatada Vabariigi Presidendi kandidaat ega Riigi­kogu esimees või aseesimees, kui ta täidab ajutiselt Vabariigi Presidendi ülesandeid. Kui Riigi­kogu esimees ja aseesimehed on Vabariigi Presidendi kandidaadid, juhatab Riigi­kogu või valimiskogu istungit vanim kohalolev Riigi­kogu liige.“39 Kui peaks juhtuma, et Riigi­kogu esimeheks soovivad kandideerida nii senine esimees kui ka aseesimehed, siis on võimalik, et istungit juhatab vastavalt RKKTS § 63 lõikele 2 vanim kohalolev Riigi­kogu liige.

			5. Valimisprotseduuri esimene toiming on kandidaatide ülesseadmine (RKKTS § 7 lg 2). Kandidaadi võib üles seada iga Riigi­kogu liige, samuti mitu Riigi­kogu liiget ühiselt. RKKTS-iga ei oleks vastuolus ka see, kui kandidaadi seab üles fraktsioon, kuigi § 7 lõike 2 esimeses lauses fraktsioone ei nimetata. Kommenteeritavast sättest ei tulene piirangut, et Riigi­kogu liige võib üles seada ainult ühe kandidaadi.40 Sellise piirangu eesmärk oleks võimalike kandidaatide ringi piiramine. Nii Riigi­kogu esimehe kui ka aseesimeeste valimisel on kandidaatide maksimumarv piiratud Riigi­kogu liikmete arvuga (101). Niisuguse arvu kandidaatide ülesseadmine on võimalik üksnes siis, kui kõik Riigi­kogu liikmed ennast üles seavad, või pahatahtlikkuse korral. Viimasel juhul on isikutel, kes kandideerida ei soovi, võimalik kandideerimast keelduda (RKKTS § 7 lg 2 neljas lause). Seetõttu ei ole vajalik piirang, mille kohaselt Riigi­kogu liige tohib üles seada ainult ühe kandidaadi.

			6. Kandidaadid seatakse üles istungi ajal. Selleks peab ülesseadja esitama istungi juhatajale kirjaliku ülesseadmisesildise. Ülesseadjal või üles­seadjate esindajal on seejuures lubatud kandidaati lühidalt tutvustada ja selgitada kandidaadi esitamise põhjuseid (analoogia RKKTS § 91 lg 1 teises lauses sätestatuga).

			7. Ülesseatavaks võib olla üksnes Riigi­kogu liige, sest vastavalt PS §-le 69 valib Riigi­kogu esimehe ja aseesimehed oma liikmete hulgast. Nii ei või Riigi­kogu esimehe ega aseesimehe kandidaadiks seada näiteks isikut, kelle Riigi­kogu liikme volitused on peatunud tema valitsusliikmeks nimetamise tõttu, kuigi valimise päeval võib olla teada, et see isik mõne aja pärast Riigikokku naaseb. Üles ei saa seada ka Riigi­kogu liiget, kes ei ole andnud ametivannet, kuna PS § 61 lõike 2 järgi on ametivande andmine Riigi­kogu liikme kohustuste täitmisele asumise tingimus.

			8. Keeruline olukord tekib aga juhul, kui Riigi­kogu esimees asub vastavalt PS § 83 lõikele 1 täitma ajutiselt Vabariigi Presidendi ülesandeid ja PS § 83 lõike 2 kohaselt tema volitused Riigi­kogu liikmena peatuvad41 ning sellel ajal toimub Riigi­kogu esimehe ja aseesimeeste korraline valimine. PS § 69 järgi ei tohi Riigi­kogu esimeheks kandideerida isik, kes ei ole Riigi­kogu liige, presidendi ülesandeid täitma asunud Riigi­kogu esimehe volitused aga on peatunud. Samas ei oleks vastuvõetav ka lahendus, et Riigi­kogu esimeheks tuleks valida teine isik üksnes põhjusel, et senine Riigi­kogu esimees asendab presidenti ega tohi seetõttu Riigi­kogu esimehe valimisel kandideerida. Ilmselt tuleb säärase situatsiooni lahendamiseks muuta RKKTS-i näiteks nii, et Riigi­kogu esimehe ja aseesimeeste korraline valimine lükkub edasi seniks, kuni Riigi­kogu esimees täidab Vabariigi Presidendi ülesandeid. Teine võimalus oleks tõlgendada PS § 83 lõikes 2 sätestatut nõnda, et Vabariigi Presidendi ülesannetesse asunud Riigi­kogu esimees jääb küll formaalselt Riigi­kogu koosseisu edasi, kuid ei võta osa Riigi­kogu tööst. Sellisel juhul ei tule tema asemele ka asendusliiget ning faktiliselt jätkab Riigi­kogu tööd 100-liikmelisena. Esimehe kohuseid täidavad sellel ajal aseesimehed. Seesugusele tõlgendusele võib leida tuge ka PS §-st 64, kui vaadelda seda ühtse loogilise ja suletud tervikuna, mille lõige 1 näeb Riigi­kogu liikme volituste peatumise ainsa alusena ette valitsus­liikmeks nimetamise ning lõige 3 sätestab asendus­liikme instituudi. Kui möönda, et PS § 83 lõiget 2 on võimalik tõlgendada kirjeldatud viisil, siis on lubatav ka ajutiselt Vabariigi Presidendi ülesandeid täitva Riigi­kogu esimehe kandideerimine Riigi­kogu esimehe korralisel valimisel.42

			9. RKKTS § 7 lõike 2 neljanda lause kohaselt peab ülesseatu andma kandideerimiseks nõusoleku. Nõusolek võib olla nii suuline kui ka kirjalik. Kui ülesseatu annab nõusoleku suuliselt, siis kirjalikku nõusolekut anda ei ole tarvis, sest nõusoleku andmine fikseeritakse Riigi­kogu istungi stenogrammis. Küll aga on kirjalik nõusolek vajalik juhul, kui ülesseatu näiteks välislähetuse või haiguse tõttu ei saa istungist osa võtta. Riigi­kogu senises praktikas on istungi juhataja palunud ülesseatutel väljendada oma nõusolekut nii suuliselt kui ka kirjalikult.

			10. RKKTS § 7 lõikes 3 on sätestatud hääletamise salajasuse põhimõte. Kuigi vastavalt PS § 72 lõike 2 esimesele lausele on hääletamised Riigi­kogus üldjuhul avalikud, võimaldab selle paragrahvi teine lause Riigi­kogul sätestada, millal on hääletamine ameti­isikute valimisel või nimetamisel salajane.

			11. Salajasuse põhimõte tähendab seda, et kellelgi ei ole Riigi­kogu liikme vaba tahte vastaselt võimalik teada saada, kuidas ta hääletas. Kõnesoleva põhimõtte sisu on kommenteeritaval juhul mõnevõrra kitsam kui näiteks Riigi­kogu valimistel (PS § 60 lg 1 neljas lause),43 sest Riigi­kogus toimuvatel hääletamistel ei ole võimalik tagada hääletamisest osavõtu fakti salajasust.

			12. Salajase hääletamise tagamiseks hääletatakse Riigi­kogu esimehe ja aseesimeeste valimisel hääletamissedelitega (RKKTS § 81 lg 2). Hääletamist korraldav Vabariigi Valimiskomisjon (koostöös Riigi­kogu juhatuse ja Riigi­kogu Kantseleiga) peab tagama salajaseks hääleta­miseks vajalikud tingimused, sh hääletamiskabiini, kus Riigi­kogu liige saab hääletamissedeli täita üksi olles, ning hääletamiskasti olemasolu44 (vt ka RKKTS § 87 kommentaar 3). Salajasuse põhimõtte rakendamine on ka hääletaja ülesanne. Näiteks ei ole salajasuse põhimõttega kooskõlas oma hääletamissedeli ja valiku pildistamine ning selle kolmandatele isikutele avalikustamine ega vastavad (nt fraktsioonisisesed) kokkulepped. Ka vabatahtlik oma valiku avalikustamine võib seada surve alla teised hääletajad, kellelt võidakse oodata sama.

			13. RKKTS § 7 lõige 4, mille järgi on Riigi­kogu liikmel nii Riigi­kogu esimehe kui ka aseesimeeste valimisel üks hääl, lähtub PS §-st 62 ja § 12 lõike 1 esimesest lausest tulenevast nõudest kohelda Riigi­kogu liikmeid nende mandaadi teostamisel võrdselt.45 Ühtlasi teenib kommenteeritav säte eesmärki, mida peeti silmas Riigi­kogu aseesimeeste valimise samaaegsuse nõude sätestamisel (vt käesoleva paragrahvi kommentaar 3).

			14. Kommenteeritava paragrahvi lõikes 5 on ette nähtud häälte­enamused, mis on nõutavad Riigi­kogu esimeheks valituks osutumiseks, ning reeglid, mida kohaldatakse siis, kui ükski kandidaat ei saa nõutavat häälteenamust. Lähtuvalt sellest, kas kandidaate on üks või rohkem, on nõuded erinevad.

			15. Kui Riigi­kogu esimehe valimisel on ainult üks kandidaat, osutub ta valituks, kui ta saab rohkem poolt- kui vastuhääli (RKKTS § 7 lg 5 neljas lause):

			P > V

			(P – poolthääled, V – vastuhääled).

			Tulemuse selgitamisel võetakse arvesse üksnes poolt- ja vastuhääli ning kehtetud hääletamissedelid (RKKTS § 88 lg 2) tulemusele mõju ei avalda. Kui kandidaat saab võrdse arvu poolt- ja vastuhääli või rohkem vastu- kui poolthääli, ei osutu ta valituks ning valimisprotseduuri tuleb alustada uuesti kandidaatide ülesseadmisest.

			16. Kui Riigi­kogu esimehe valimisel on kaks või enam kandidaati, osutub Riigi­kogu esimeheks valituks see, kes saab üle poole kehtivatest häältest (RKKTS § 7 lg 5 esimene lause):

			E > A / 2

			(E – nõutav häälteenamus, A – kehtivate häälte arv).

			Kehtetud hääletamissedelid (RKKTS § 88 lg 2) jäetakse selgi puhul valimistulemuse selgitamisel arvesse võtmata. Kui ükski kandidaat ei saa nõutavat häältearvu, korraldatakse kahe kõige rohkem hääli saanud kandidaadi vahel valimise lisavoor (RKKTS § 7 lg 5 teine lause). Lisavoorus on nõutav samasugune häälteenamus nagu põhivooruski, st valituks osutumiseks peab kandidaat saama üle poole kehtivatest häältest. Lisavoorus tähendab nimetatud nõue siiski seda, et võitjaks osutub rohkem hääli saanud kandidaat. Kui lisavoorus koguvad kandidaadid võrdse arvu hääli, otsustatakse see, kes saab Riigi­kogu esimeheks, vastavalt RKKTS § 7 lõike 5 kolmandale lausele liisuheitmise teel. Liisku võib heita näiteks mündi või pabersedelitega, aga ka muul moel, sest seadus liisuheitmise viisi ette ei kirjuta. Liisku võidakse heita ka valimise põhivoorus juhul, kui on täidetud kaks tingimust: esiteks, vähemalt kaks kandidaati on saanud võrdse arvu hääli ning teiseks, selgitada tuleb lisavooru pääsev kandidaat. Nii ei ole liisku vaja heita, kui võrdse arvu hääli on kogunud näiteks häältearvult kolmandat kohta jagavad kandidaadid.

			17. Vabariigi Valimiskomisjon võttis 27. märtsil 2015 vastu otsuse „Juhis Riigi­kogu esimehe valimisel liisuheitmiseks“46 (vt lisa 3.5), milles on ette nähtud liisuheitmine ümbrike ja sedelitega. Vabariigi Valimiskomisjon määrab komisjoni liikmete seast liisutõmbaja, kes lahkub sedelitega ümbrike ettevalmistamise ja segamise ajaks saalist. Liisutõmbajaks ei või olla komisjoni esimees. Liisuheitmiseks kantakse kandidaatide nimed sedelitele ja pannakse eraldi ümbrikutesse, millel ei tohi olla märkeid ning mida ei ole võimalik väliselt eristada. Sedelitega ümbrikud segatakse ja pannakse hääletamiskasti. Liisutõmbaja võtab hääletamis­kastist ümbriku, avab selle ja loeb ette Riigi­kogu esimehe kandidaadi nime. Liisuheitmise võidab kandidaat, kelle nimega sedeli võtab liisutõmbaja kastist esimesena.

			18. Vastavalt RKKTS § 7 lõike 6 esimesele ja teisele lausele selgitatakse Riigi­kogu aseesimehed suhtelise enamuse põhimõtte järgi, st valituks osutuvad kaks kõige rohkem hääli kogunud kandidaati. Seejuures kõige rohkem hääli kogunud kandidaat saab Riigi­kogu esimeseks aseesi­meheks ning häältearvult teiseks jäänud kandidaat Riigi­kogu teiseks ase­­esimeheks. Vahetegemine esimese ja teise aseesimehe vahel määrab üldjuhul Riigi­kogu esimehe asendamise järjekorra, ent see ei too RKKTS-i kohaselt kaasa aseesimeeste erinevat staatust ega ülesannete hulka.

			19. RKKTS § 7 lõike 6 kolmas lause näeb ette valimise lisavooru. See korraldatakse juhul, kui on täidetud kaks tingimust: esiteks, võrdse arvu hääli on kogunud kaks või enam kandidaati ning teiseks, ilma lisavooruta ei ole võimalik selgitada, milline kandidaatidest saab esimeseks ja milline teiseks aseesimeheks. Võimalik on ka olukord, kus enam kui kahe kandidaadi puhul saab üks kandidaat teistest rohkem hääli ja on seega valitud esimeseks aseesimeheks, kuid teised kandidaadid saavad võrdse arvu hääli. Sellisel juhul tuleb teise aseesimehe leidmiseks korraldada võrdselt hääli saanute vahel lisavoor. Lisavoor on aseesimeeste valimise protseduuri osa ega kahjusta aseesimeeste samaaegse valimise eesmärki (tagada opositsioonile võimalus saada esindatus Riigi­kogu juhatuses), sest lisavoorus osalevad üksnes need kandidaadid, kes kandideerisid juba esimeses voorus ehk eelduslikult opositsiooni kandidaadid. Kommenteeritav säte ei paku lahendust juhuks, kui lisavoor tulemust ei anna. Kohaldades analoogia põhjal RKKTS § 7 lõiget 5, selgitatakse valituks osutunu säärasel juhtumil liisuheitmise teel.

			20. Riigi­kogu esimehe ja aseesimeeste valimisel tuleb lisaks kommenteeritavale paragrahvile kohaldada RKKTS 10. peatüki 3. jao 3. jaotise sätteid (§-d 86–89).

			§ 8. Riigi­kogu esimehe ja aseesimeeste volituste algus

			Riigi­kogu esimehe ja aseesimeeste volitused algavad pärast valimis­tulemuste teatavakstegemist või pärast protestide lahendamist.

			1. Kommenteeritavas paragrahvis fikseeritakse ajahetk, millal algavad valituks osutunud Riigi­kogu esimehe ja aseesimeeste volitused.

			2. RKKTS § 8 sisu avamiseks tuleb esmalt meenutada, et vastavalt RKKTS § 82 lõikele 1 korraldab Riigi­kogu esimehe ja aseesimeeste valimisel hääletamist, selgitab valimistulemused ning lahendab protestid Vabariigi Valimiskomisjon. RKKTS § 88 järgi loeb valimis­komisjon pärast hääletamise lõppemist hääled, koostab hääletamistulemuse kohta protokolli ning istungi juhataja teeb hääletamistulemuse teatavaks. Hääletamistulemust on Riigi­kogu liikmel võimalik vaidlustada, esitades Vabariigi Valimiskomisjonile protesti viivitamata pärast hääletamis­tulemuse teatavakstegemist. Valimiskomisjon peab viivitamata protesti läbi vaatama ja selle kohta otsuse tegema (vt RKKTS § 89 ja selle kommentaarid).47

			3. RKKTS §-des 8, 88 ja 89 sätestatust tulenevalt võiksidki Riigi­kogu esimehe ja aseesimeeste volitused alata pärast seda, kui istungi juhataja on teinud hääletamistulemused teatavaks, st lugenud ette Vabariigi Valimiskomisjoni koostatud hääletamistulemuste protokolli, või kui valimis­komisjon on jätnud rahuldamata hääletamistulemuste kohta esitatud protestid. Terminit „valimistulemuste teatavakstegemine“ saaks selles kontekstis mõista kui istungi juhataja tehtavat toimingut, mis seisneb nii hääletamistulemuse protokolli ettelugemises kui ka selle põhjal Riigi­kogu valimisotsuse tuvastamises ja teatavakstegemises. Praktikas aga tehakse pärast hääletamistulemuse teatavakstegemist veel üks menetlustoiming, mille aluseks on RKKTS § 82 lõige 1 – Vabariigi Valimiskomisjon selgitab valimistulemused.

			4. Valimistulemuste kohta Riigi­kogu esimehe ja aseesimeeste valimisel vormistab Vabariigi Valimiskomisjon otsuse.48 Sisu poolest on tegemist tuvastamisotsusega. Sellega fikseeritakse hääletamistulemuste protokolli põhjal Riigi­kogu valimisotsus, st Riigi­kogu esimeheks ja aseesimeesteks valitud kandidaadid. Olenevalt hääletamistulemustest võib Vabariigi Valimiskomisjon tuvastada ka, et (ükski) kandidaat ei osutunud valituks ning et tuleb korraldada valimise lisavoor.49 Olgu võrdluseks toodud VPVS § 13, mis näeb ette, et valimistulemuse kindlakstegemiseks Vabariigi Presidendi valimisel nii Riigi­kogus kui ka valimiskogus kuulutab istungi juhataja välja vaheaja, valimistulemuse kohta võtab valimiskomisjon vastu otsuse, mis jõustub allakirjutamisega, ning otsuse teeb valimiskomisjoni esimees teatavaks kohe pärast selle jõustumist.

			5. Vabariigi Valimiskomisjoni otsus valimistulemuste kohta nii Riigi­kogu esimehe kui ka aseesimeeste valimisel jõustub allakirjutamisel (RKVS § 9 lg 3 teine lause). Selle otsuse teeb Riigi­kogu liikmetele teatavaks istungi juhataja. Kui ükski Riigi­kogu liige valimistulemust ei vaidlusta, on see lõplik ning sellest hetkest algavad Riigi­kogu esimehe või aseesimeeste volitused.

			6. Kuivõrd hääletamise korra rikkumist saab vaidlustada pärast hääletamise lõppemist ja hääletamistulemust pärast selle teatavakstegemist ning selle­kohased protestid lahendab Vabariigi Valimiskomisjon viivitamata (RKKTS § 89), on valimistulemuse vaidlustamise võimalus pigem teoreetiline. Nii saaks valimistulemust vaidlustada näiteks juhul, kui kellegi arvates tõlgendab Vabariigi Valimiskomisjon mõnda RKKTS-is ettenähtud häälte­enamuse nõuet valesti ning kuulutab seetõttu kandidaadi ekslikult valituks. Kommenteeritavas paragrahvis ei ole küll sätestatud valimistulemuse kohta protesti esitamise ja läbivaatamise korda, kuid analoogia põhimõttel tuleb kohaldada RKKTS §-s 89 ettenähtut. Nii võib protesti Vabariigi Valimiskomisjonile esitada iga Riigi­kogu liige. Vabariigi Valimiskomisjon lahendab protesti viivitamata. Kui valimiskomisjon jätab protesti rahuldamata, on valimistulemus lõplik ning sellest hetkest algavad Riigi­kogu esimehe või aseesimeeste volitused. Kui aga valimiskomisjon protesti rahuldab, tuleb valimistulemused uuesti selgitada ja teatavaks teha.

			7. PSJKS § 37 lõike 2 järgi isik, „kes leiab, et […] Riigi­kogu juhatuse valimistega seotud valimiskomisjoni otsuse või toiminguga on rikutud tema õigusi, võib esitada Riigikohtule taotluse tühistada valimiskomisjoni otsus või tunnistada valimiskomisjoni toiming õigusvastaseks või tunnistada hääletamistulemus […] Riigi­kogu esimehe või aseesimehe valimistel kehtetuks.“50 See säte annab Riigi­kogu liikmele õiguse taotleda Riigikohtult Riigi­kogu esimehe ja aseesimeeste valimise seaduslikkuse kontrolli. Eelkõige tuleb pöördumine Riigikohtu poole kõne alla juhul, kui Vabariigi Valimiskomisjon on RKKTS § 89 kohaselt esitatud protesti jätnud rahuldamata (protestide kohta vt RKKTS § 89 kommentaar 9). Kaebuse esitamine Riigikohtule ei peata Riigi­kogu valimisotsuse jõustumist ega takista Riigi­kogu esimehe ja aseesimeeste volituste algust. PSJKS § 46 lõike 2 kohaselt võib Riigikohus hääletamistulemuse Riigi­kogu juhatuse valimistel kehtetuks tunnistada, kui õigusrikkumine oluliselt mõjutas või võis mõjutada hääletamistulemust.

			

			
				
					34	PS § 69 ühe võimaliku tõlgenduse kohaselt tuleks Riigi­kogu esimees ja aseesimehed valida Riigi­kogu koosseisu volituste ajaks. Vt PS kommentaarid 2020, § 69 kommentaar 6.

				

				
					35	Näiteks astus Siim Kallas 28. jaanuaril 2021 Riigi­kogu aseesimehe kohalt tagasi, 8. veebruaril 2021 toimus Riigi­kogu aseesimeeste erakorraline valimine ning 18. märtsil 2021 toimus Riigi­kogu esimehe ja aseesimeeste korraline valimine.

				

				
					36	Näiteks toimus Riigi­kogu aseesimeeste erakorraline valimine Riigi­kogu 19. juuli 2022 erakorralisel istung­järgul.

				

				
					37	Vabariigi Presidendi 21.02.2005 otsus nr 786 „Muudatuse tegemine Vabariigi Valitsuse koosseisus“ (RTL 2005, 23, 320).

				

				
					38	Eesti poliitikute kõnepruugis kasutatakse ka termineid „koalitsioon“ ja „valitsusliit“.

				

				
					39	Vabariigi Presidendi ülesandeid võib teatavatel juhtudel täita ka Riigi­kogu aseesimees (RKKTS § 15 kommentaar 3).

				

				
					40	Vrd VPVS § 15 lõige 2 ja § 23 lõige 2, mis sätestavad, et Riigi­kogu liige ja valimiskogu liige võivad üles seada ainult ühe presidendikandidaadi.

				

				
					41	RKLS § 5 lõikest 3, § 7 lõikest 1, §-st 11 ja § 14 lõike 1 punktist 1 tuleneb, et kui Riigi­kogu esimehe volitused Riigi­kogu liikmena peatuvad ajaks, kui ta täidab Vabariigi Presidendi ülesandeid, astub tema asemele Riigikokku asendusliige.

				

				
					42	Selle lahenduse sätestamiseks tuleks muuta RKLS § 11 ja § 14 lõike 1 punkti 1.

				

				
					43	Vt PS kommentaarid 2020, § 60 kommentaar 40.

				

				
					44	Näiteks COVID-19 pandeemia ajal jaotas Vabariigi Valimiskomisjon valimisel osalejad kontaktide vähendamiseks tähestikulises järjekorras viie eraldiseisva hääletamisala vahel. Lisaks võimaldati hääletamist õues.

					47	Vastavalt RKKTS §-le 89 on Riigi­kogu liikmel õigus esitada Vabariigi Valimis­komisjonile protest ka hääletamise korraldamise, st hääletamise ajal esinenud võimalike seadusrikkumiste kohta. Protest tuleb esitada valimiskomisjonile viivitamata pärast hääletamise lõppemist ning valimiskomisjon on kohustatud selle viivitamata lahendama.

				

				
					48	Vt nt Vabariigi Valimiskomisjoni 17.03.2022 otsus nr 43 „Riigi­kogu esimehe valimise tulemuste kindlakstegemine“ (RT III, 22.03.2022, 1) ja Vabariigi Valimiskomisjoni 17.03.2022 otsus nr 44 „Riigi­kogu aseesimeeste valimise tulemuste kindlakstegemine“ (RT III, 22.03.2022, 2).

				

				
					49	Vt nt Vabariigi Valimiskomisjoni 24.03.2005 otsus nr 5 „Riigi­kogu aseesimeeste valimise tulemuste kindlakstegemine“ (otsus on kättesaadav Vabariigi Valimiskomisjoni veebilehel), millega tuvastati, et hääletamistulemuste põhjal ei selgunud, milline kandidaat valiti esimeseks aseesimeheks ja milline teiseks (kandidaadid A. Lipstok ja T. Varek kogusid võrdse arvu hääli), ning konstateeriti, et tuleb korraldada valimise lisavoor.

				

				
					50	PSJKS § 37 lõikes 2 kasutatakse väljendit „Riigi­kogu juhatuse valimised“, kuid RKKTS niisugust väljendit ei tunne. Seetõttu tuleb ka PSJKS-is Riigi­kogu juhatuse valimisi mõista kui Riigi­kogu esimehe ja aseesimeeste valimisi.

				

			

		


		
			2. jagu

			RIIGI­KOGU ESIMEHE JA ASEESIMEESTE  VOLITUSTE LÕPPEMINE

			§ 9. Riigi­kogu esimehe ja aseesimeeste volituste lõppemise alused

			(1) Riigi­kogu esimehe volitused lõpevad:

			1) Riigi­kogu uue esimehe valimisega või Riigi­kogu koosseisu volituste lõppemisega;

			2) Riigi­kogu koosseisu volituste kestel tema Riigi­kogu liikme volituste lõppemisega;

			3) tema Riigi­kogu liikme volituste peatumisega Vabariigi Valitsuse liikmeks nimetamise korral;

			4) tema tagasiastumisega.

			(2) Riigi­kogu aseesimehe volitused lõpevad:

			1) Riigi­kogu uute aseesimeeste valimisega või Riigi­kogu koosseisu volituste lõppemisega;

			2) Riigi­kogu koosseisu volituste kestel tema Riigi­kogu liikme volituste lõppemisega;

			3) tema Riigi­kogu liikme volituste peatumisega Vabariigi Valitsuse liikmeks nimetamise korral;

			4) tema tagasiastumisega.

			1. Kommenteeritavas paragrahvis on sätestatud juhud, millal lõpevad Riigi­kogu esimehe (lg 1) ja aseesimeeste (lg 2) volitused. Volituste lõppemise alused on Riigi­kogu esimehe ja aseesimeeste puhul peaaegu identsed, sõnastuslik erinevus sisaldub kummagi lõike punktis 1. Kahe lõike olemasolu on tingitud normitehnilistest kaalutlustest ja soovist hõlbustada lõppemisalustele viitamist RKKTS-i järgmistes sätetes.

			2. Esimene volituste lõppemise alus on uue Riigi­kogu esimehe või uute Riigi­kogu aseesimeeste valimine (RKKTS § 9 lg 1 p 1 esimene alternatiiv, lg 2 p 1 esimene alternatiiv). Kõnesolev alus on seotud põhimõttega, mille järgi valitakse Riigi­kogu esimees ja aseesimehed üheks aastaks (vt RKKTS § 6 lg 1 ning nimetatud paragrahvi kommentaarid 2 ja 3). Uue esimehe või aseesimeeste volituste alguse hetkeks tuleb pidada valimistulemuste teatavakstegemist või protestide lahendamist RKKTS § 8 järgi.

			3. Teine volituste lõppemise alus on Riigi­kogu koosseisu volituste lõppemine (RKKTS § 9 lg 1 p 1 teine alternatiiv, lg 2 p 1 teine alternatiiv). Riigi­kogu koosseisu volitused lõpevad Riigi­kogu uue koosseisu valimise tulemuste väljakuulutamise päevast (PS § 61 lg 1, vt ka RKVS § 74 lg 3 ja RKKTS § 1 kommentaar 2). Sellest hetkest jääb Riigi­kogu ajutiselt ilma esimehe ja aseesimeesteta, sest uus Riigi­kogu valib esimehe ja aseesimehed oma esimesel istungil (RKKTS § 4 ja § 6 lg 1 esimene lause). Sellise regulatsiooni tõttu tekkida võivate probleemide kohta vt RKKTS § 1 kommentaar 5.

			4. Kolmas volituste lõppemise alus on Riigi­kogu liikme volituste lõppemine Riigi­kogu koosseisu volituste kestel (RKKTS § 9 lg 1 p 2, lg 2 p 2). Riigi­kogu liikme volituste ennetähtaegse lõppemise alused on fikseeritud PS § 64 lõikes 2, RKLS § 8 lõikes 2 ning §-des 9 ja 10; Riigi­kogu liikmeks asunud asendusliikme puhul täiendavalt RKLS § 14 lõikes 1. On iseenesest mõistetav, et kui isik lakkab olemast Riigi­kogu liige, ei saa ta enam olla ka Riigi­kogu esimees või aseesimees, sest PS § 69 sätestab, et Riigi­kogu valib esimehe ja kaks aseesimeest oma liikmete hulgast. Kui Riigi­kogu esimehe või aseesimehe volitused kõnesoleval alusel lõpevad, siis vastavalt RKKTS § 6 lõikele 2 ning sõltuvalt asjaolust – kas lõpevad Riigi­kogu esimehe või ühe aseesimehe volitused – korraldatakse kas nii Riigi­kogu esimehe kui ka aseesimeeste või üksnes aseesimeeste erakorraline valimine.

			5. Neljas volituste lõppemise alus on Riigi­kogu liikme volituste peatumine valitsusliikmeks (peaministriks või ministriks) nimetamise korral (RKKTS § 9 lg 1 p 3, lg 2 p 3). Sellise Riigi­kogu liikme volituste peatumise aluse sätestab PS § 64 lõige 1. Kuna ka vaadeldaval juhul isik lahkub Riigi­kogust ning vastavalt PS § 64 lõikele 3 tuleb tema asemele asendusliige, ei saa ta enam jätkata Riigi­kogu esimehe või aseesimehe ülesannete täitmist. Kui Riigi­kogu esimehe või aseesimehe volitused kõnesoleval alusel lõpevad, siis vastavalt RKKTS § 6 lõikele 2 ning sõltuvalt asjaoludest – kas peatuvad Riigi­kogu esimehe või ühe aseesimehe volitused – korraldatakse kas nii Riigi­kogu esimehe kui ka aseesimeeste või üksnes aseesimeeste erakorraline valimine.

			6. PS § 83 järgi asub Riigi­kogu esimees täitma Vabariigi Presidendi ülesandeid juhul, kui president ise neid mingil põhjusel kas ajutiselt või kestvalt ei saa täita või on tema volitused ennetähtaegselt lõppenud. Säärasel juhtumil peatuvad Riigi­kogu esimehe volitused Riigi­kogu liikmena. Samas ei käsita RKKTS Riigi­kogu esimehe presidendi ülesannetesse asumist Riigi­kogu esimehe volituste lõppemise alusena. Järelikult jääb presidendi ülesandeid täitev Riigi­kogu esimees sellesse ametisse edasi, vaatamata sellele, et tema volitused Riigi­kogu liikmena peatuvad ning Riigikokku tuleb tema asemele asendusliige (RKLS § 11 ja § 14 lg 1 p 1). Regulatsioon, mille kohaselt Riigi­kogu esimehe volitused ei lõpe, kui ta asub täitma presidendi ülesandeid, on põhiseaduspärane, kuna PS § 83 sätestab Vabariigi Presidendi asendajaks Riigi­kogu esimehe Vabariigi Presidendi ülesannetes (vt iseäranis § 83 lg 2 sõnastus). Kahte Riigi­kogu esimeest aga põhiseaduse kohaselt olla ei saa. Küll aga võivad kehtiva õiguse mitmed sätted (PS §-d 69 ja 83 ning Riigi­kogu esimehe ja ase­­esimeeste valimist käsitlevad RKKTS-i sätted) koostoimes põhjustada küsitavusi seoses Riigi­kogu esimehe ja aseesimeeste korralise valimisega ning Vabariigi Presidendi ülesandeid täitva Riigi­kogu esimehe võimalusega sellest kandidaadina osa võtta (vt RKKTS § 7 kommentaar 8).

			7. Viies volituste lõppemise alus on Riigi­kogu esimehe või aseesimehe tagasiastumine (RKKTS § 9 lg 1 p 4, lg 2 p 4). Siin peetakse silmas esimehe või aseesimehe tagasiastumist oma ametikohalt, mitte Riigi­kogust. Kui Riigi­kogu esimees või aseesimees astub tagasi Riigi­kogu liikme kohalt, lõpevad tema volitused esimehe või aseesimehena RKKTS § 9 lõike 1 punkti 2 või lõike 2 punkti 2 alusel. Esimehe ja aseesimehe tagasiastumisega seonduv on reguleeritud RKKTS §-des 10 ja 11. Kui Riigi­kogu esimehe või aseesimehe volitused kõnesoleval alusel lõpevad, siis vastavalt RKKTS § 6 lõikele 2 ning sõltuvalt asjaolust – kas lõpevad Riigi­kogu esimehe või ühe aseesimehe volitused – korraldatakse kas nii Riigi­kogu esimehe kui ka aseesimeeste või üksnes aseesimeeste erakorraline valimine.

			8. Riigi­kogu esimehe ja aseesimeeste volituste lõppemise alused on RKKTS-is loetletud ammendavalt, st muudel, kommenteeritavas paragrahvis sätestamata juhtudel volitused lõppeda ei saa. Nii näiteks on välistatud Riigi­kogu esimehe või aseesimehe tagasikutsumine, kuigi selle võimaluse näeb RKKTS ette komisjonide esimeeste ja aseesimeeste puhul (RKKTS § 33), või talle umbusalduse avaldamine.

			9. RKLS § 6 näeb ette võimaluse peatada Riigi­kogu liikme volitused seoses alla kolmeaastase lapse kasvatamise vajadusega või ajutise töö­võimetusega. Riigi­kogu liikme volituste peatamine sellel alusel ei ole aga vastavalt RKKTS §-le 9 Riigi­kogu esimehe või aseesimehe volituste lõppemise aluseks. RKKTS § 9 lõike 1 punkt 3 ja lõike 2 punkt 3 ei ole selle juhtumi puhul kohaldatavad, kuna on ühemõtteliselt seotud Riigi­kogu liikme nimetamisega Vabariigi Valitsuse liikmeks. Volituste lõppemise täiendavate aluste loomine analoogiat kasutades ei ole samuti vastuvõetav lahendus. Seetõttu tuleb asuda seisukohale, et juhul kui Riigi­kogu esimees või aseesimees soovib oma Riigi­kogu liikme volitusi peatada RKLS § 6 alusel, peab ta astuma Riigi­kogu esimehe või aseesimehe ametikohalt tagasi vastavalt RKKTS § 10 lõikele 1 või § 11 lõike 1 punktile 1 ja lõikele 2.

			10. Kommenteeritavas paragrahvis käsitletakse Riigi­kogu esimehe ja aseesimeeste volituste lõppemise aluseid, kuid volituste peatumist, st ajutist vabanemist esimehe või aseesimehe kohustustest, seadus ette ei näe. RKKTS on lähtunud põhimõttest, et Riigi­kogu juhtimisorganid peavad igal ajahetkel, niivõrd kui see on võimalik, olema komplekteeritud. Nimetatud põhimõtte tagamiseks on RKKTS-is sätestatud Riigi­kogu esimehe ja aseesimeeste erakorraline valimine (RKKTS § 6 lg 2) ning esimehe või aseesimeeste ülesannete täitmise jätkamine pärast tagasiastumisest teatamist (RKKTS § 10 lg 2 ja § 11 lg 3). Kuigi Riigi­kogu esimehe või aseesimehe volituste peatumist õiguslikult ei eksisteeri, toimub see faktiliselt Riigi­kogu esimehe asumisel Vabariigi Presidendi ülesannetesse vastavalt PS §-le 83. Sellisel juhul Riigi­kogu esimees Riigi­kogu tööst osa võtta ei tohi ning Riigi­kogu tööd juhivad ja korraldavad kaks aseesimeest.

			§ 10. Riigi­kogu esimehe tagasiastumine

			(1) Riigi­kogu esimees võib omal soovil tagasi astuda, teatades oma tagasiastumisest ja selle põhjustest Riigi­kogu istungil.

			(2) Tagasiastumisest teatanud Riigi­kogu esimees jätkab oma üles­annete täitmist kuni Riigi­kogu uue esimehe valimiseni.

			1. Isikul peab olema võimalik valitavast ametist tagasi astuda.51 Kommen­teeritav paragrahv sätestabki Riigi­kogu esimehe tagasiastumise korra. Tagasiastumine on Riigi­kogu esimehe ametist lahkumine omal algatusel.52

			2. Kui Riigi­kogu esimees soovib ametist lahkuda, kuid Riigi­kogu liikmeks edasi jääda, tuleb tal RKKTS § 10 lõike 1 kohaselt esineda Riigi­kogu ees suulise avaldusega ning teatada oma tagasiastumissoovist. Ühtlasi peab Riigi­kogu esimees tegema teatavaks tagasiastumise põhjused. Demokraatlikes süsteemides lasub avalikesse ametitesse valitud isikutel kohustus oma tegevust ja otsuseid selgitada – see on osa nende poliitilisest vastutusest. Kuna RKKTS § 10 lõikes 1 ei sätestata, kui üksikasjalikud peavad põhjendused olema, tuleb asuda seisukohale, et selle otsustab tagasiastuv Riigi­kogu esimees ise. Ei ole välistatud, et tagasiastuv esimees piirdub üksnes üldsõnalise põhjendusega, nagu „isiklikel põhjustel“, „tervislikel põhjustel“ vms. Tagasiastumise põhjustest teada andmise kohustust tuleb siiski lugeda formaalseks nõudeks, mille täitmata jätmisel on tagasiastumisest teavitamine ikkagi lõpule viidud.53 Riigi­kogu aseesimeeste tagasiastumise põhjenduste näidete kohta vt viide 56. Riigi­kogu esimees teeb tagasiastumisavalduse Riigi­kogu täiskogu istungil päevakorraväliselt.

			3. RKKTS-is ei ole sätestatud, kuidas tuleks toimida juhul, kui Riigi­kogu esimees ei ole mingil põhjusel (nt liikumist takistav haigus) võimeline tagasiastumisavaldust isiklikult Riigi­kogu ees esitama. See ei tähenda siiski, et niisugusel juhtumil ei olegi võimalik tagasi astuda. Tuleb lähtuda isiku soovist ning asjakohaste RKKTS-i normide puudumise tõttu võtta analoogia põhimõttel appi näiteks Riigi­kogu liikme ning Vabariigi Presidendi tagasiastumise korda reguleerivad sätted, vastavalt RKLS § 9 lõige 2 ja VPTKS § 10.54 Nimelt tuleb tagasi astuda soovival Riigi­kogu esimehel, kes ei ole võimeline Riigi­kogu ees esinema, esitada Riigi­kogu juhatusele kirjalik avaldus, milles on märgitud ka tagasiastumise põhjused. Üks Riigi­kogu aseesimeestest teeb seejärel esimesel võimalusel Riigi­kogu esimehe tagasi­astumisavalduse Riigi­kogu täiskogu istungil teatavaks.

			4. Kui Riigi­kogu esimees on kas ise või Riigi­kogu aseesimehe vahendusel Riigi­kogule teatanud oma soovist tagasi astuda, korraldatakse vastavalt RKKTS § 6 lõikele 2 Riigi­kogu esimehe ja aseesimeeste erakorraline valimine.

			5. RKKTS § 10 lõike 2 järgi jätkab tagasiastumisest teatanud Riigi­kogu esimees oma ülesannete täitmist kuni uue Riigi­kogu esimehe valimiseni. Selle sätte eesmärk on tagada, et Riigi­kogu juhtimisorganid oleksid igal ajahetkel komplekteeritud ning isikute vahetumine ei põhjustaks tõrkeid Riigi­kogu töös. Faktiliselt saab isik jätkata Riigi­kogu esimehe ülesannete täitmist mõistagi üksnes juhul, kui tema tagasiastumist ei põhjustanud näiteks Riigi­kogu tööst osavõttu takistav haigus.

			§ 11. Riigi­kogu aseesimehe tagasiastumine

			(1) Riigi­kogu aseesimees astub tagasi:

			1) omal soovil;

			2) Riigi­kogu esimehe volituste lõppemise korral käesoleva seaduse § 9 lõike 1 punktis 2, 3 või 4 ettenähtud juhul;

			3) Riigi­kogu aseesimeestest ühe volituste lõppemise korral käesoleva seaduse § 9 lõike 2 punktis 2 või 3 või käesoleva lõike punktis 1 ettenähtud juhul.

			(2) Kui Riigi­kogu aseesimees astub tagasi omal soovil, teatab ta oma tagasiastumisest ja selle põhjustest Riigi­kogu istungil.

			(3) Tagasiastumise korral jätkavad Riigi­kogu aseesimehed oma ülesannete täitmist kuni Riigi­kogu uue esimehe või uute aseesimeeste valimiseni.

			1. Kommenteeritavas paragrahvis on sätestatud Riigi­kogu aseesimehe tagasiastumise kui vabatahtliku ametist lahkumise kord (lg 1 p 1 ning lg-d 2 ja 3) ning aseesimehe tagasiastumine kui fiktsioon, et näha ette tema volituste lõppemine teatavate asjaolude saabumise korral (lg 1 p-d 2 ja 3 ning lg 3).55

			2. Riigi­kogu aseesimehe vabatahtliku tagasiastumisega seotud RKKTS-i regulatsioon on sarnane Riigi­kogu esimehe tagasiastumist käsitlevaga. Nii on Riigi­kogu aseesimehel RKKTS § 11 lõike 1 punkti 1 kohaselt õigus astuda tagasi omal soovil. Tagasiastumisest ja selle põhjustest tuleb aseesimehel nagu esimehelgi teatada Riigi­kogu istungil56 (RKKTS § 11 lg 2; vt ka RKKTS § 10 kommentaarid 2 ja 3).

			3. RKKTS § 11 lõikes 1 on Riigi­kogu aseesimehe n-ö automaatse tagasiastumise, st sisuliselt volituste lõppemise alustena fikseeritud kaks juhtu:

			a) Riigi­kogu esimehe volituste lõppemine RKKTS § 9 lõike 1 punktis 2, 3 või 4 ettenähtud juhul, s.o siis, kui Riigi­kogu esimehe volitused lõpevad kas:

			- tema Riigi­kogu liikme volituste ennetähtaegse lõppemisega (RKKTS § 9 lg 1 p 2);

			- tema Riigi­kogu liikme volituste peatumisega valitsusliikmeks nimetamise korral (RKKTS § 9 lg 1 p 3) või

			- tema tagasiastumisega (RKKTS § 9 lg 1 p 4);

			b) Riigi­kogu aseesimeestest ühe volituste lõppemine RKKTS § 9 lõike 2 punktis 2 või 3 või § 11 lõike 1 punktis 1 ettenähtud juhul, s.o siis, kui Riigi­kogu aseesimeestest ühe volitused lõpevad kas:

			- tema Riigi­kogu liikme volituste ennetähtaegse lõppemisega (RKKTS § 9 lg 2 p 2);

			- tema Riigi­kogu liikme volituste peatumisega valitsusliikmeks nimetamise korral (RKKTS § 9 lg 2 p 3) või

			- tema tagasiastumisega omal soovil (RKKTS § 11 lg 1 p 1).

			4. Riigi­kogu aseesimeeste tagasiastumist juhul, kui lõpevad Riigi­kogu esimehe volitused (RKKTS § 11 lg 1 p 2), põhjendati Riigi­kogu kodukorraseaduse eelnõu seletuskirjas57 järgmiselt: „Riigi­kogu aseesimeeste volituste seotust Riigi­kogu esimehe omadega põhjendab asjaolu, et nimetatud ameti­isikud üheskoos moodustavad Riigi­kogu kollegiaalse juhtimis­organi – juhatuse – ning selle organi juhi volituste lõppemine peaks kaasa tooma organi kogu koosseisu uuendamise. Samuti annab selline lahendus aseesimeestele võimaluse esimehe ametikohale kandideerida.“

			5. Riigi­kogu aseesimehe tagasiastumine juhul, kui lõpevad teise aseesimehe volitused (RKKTS § 11 lg 1 p 3), on seotud aseesimeeste samaaegse valimise põhimõttega (RKKTS § 7 lg 1 teine lause, vt ka nimetatud paragrahvi kommentaar 3). Kui RKKTS-is ei oleks sätestatud, et Riigi­kogu aseesimehe volitused teise aseesimehe volituste lõppemise korral samuti lõpevad, siis näiteks juhul, kui lõpevad opositsiooni kuuluva aseesimehe volitused ja valitaks ainult üks aseesimees, võiks parlamendi­enamus enda kätte saada kõik kolm kohta Riigi­kogu juhatuses.

			6. Kui Riigi­kogu aseesimees astub tagasi vastavalt RKKTS § 11 lõike 1 punktile 2 või 3, ei kohaldu tema suhtes RKKTS § 11 lõikes 2 sätestatu, st ta ei teata oma tagasiastumisest ja selle põhjustest Riigi­kogu istungil.

			7. Kui ühe Riigi­kogu aseesimehe volitused RKKTS § 9 lõike 2 punktis 2 või 3 või § 11 lõike 1 punktis 1 ettenähtud alusel lõpevad ning teine aseesimees RKKTS § 11 lõike 1 punkti 3 alusel tagasi astub, korraldatakse vastavalt RKKTS § 6 lõikele 2 aseesimeeste erakorraline valimine. Kui aga Riigi­kogu aseesimehed astuvad tagasi RKKTS § 11 lõike 1 punkti 2 alusel, korraldatakse RKKTS § 6 lõike 2 kohaselt nii Riigi­kogu esimehe kui ka aseesimeeste erakorraline valimine.

			8. RKKTS § 11 lõike 3 järgi jätkavad tagasiastunud Riigi­kogu aseesi­mehed oma ülesannete täitmist kuni uue Riigi­kogu esimehe või uute aseesimeeste valimiseni (vt ka RKKTS § 10 kommentaar 5). Olgu täpsustatud, et Riigi­kogu aseesimehe ülesannete täitmist saab jätkata üksnes tagasiastunud aseesimees, mitte aga aseesimees, kelle volitused lõpevad muul alusel (nt tema Riigi­kogu liikme volituste peatumise tõttu valitsusliikmeks nimetamise korral).

			

			
				
					51	Vrd nt PS § 64 lõike 2 punkt 3 (Riigi­kogu liikme tagasiastumine) ja § 82 punkt 1 (Vabariigi Presidendi tagasiastumine).

				

				
					52	Vrd 14. juulist 2007 kehtetu Riigi­kogu töökorra seaduse § 8 lõike 1 esimene lause: „Riigi­kogu liikme omal algatusel Riigi­kogust lahkumist loetakse tagasiastumiseks.“

				

				
					53	Näiteks teatas H. Pevkur 15. juulil 2022 oma tagasiastumisest Riigi­kogu aseesimehe kohalt seda põhjendamata (vt Riigi­kogu istungi stenogramm).

				

				
					54	14. juulist 2007 kehtetu Riigi­kogu töökorra seaduse § 8 lõike 1 teise lause järgi pidi Riigi­kogu liige tagasiastumisel esitama isiklikult kirjaliku avalduse Riigi­kogu juhatusele, kelle kohustus oli teha see hiljemalt järgmisel täiskogu tööpäeval Riigi­kogule teatavaks.

				

				
					55	Mõneti analoogiliselt on reguleeritud näiteks Vabariigi Valitsuse tagasiastumine Riigi­kogu uue koosseisu kokkuastumisel (PS § 92 lg 1 p 1). Riigi­kogu uue koosseisu esimesel istungil (PS § 66) teatab Vabariigi Valitsus oma tagasiastumisest (VVS § 10 lg 1 p 1, RKKTS § 5). Ent ka siis, kui valitsus oma tagasiastumisest mingil põhjusel ei teata, loetakse ta tagasiastunuks ning Riigi­kogu uue koosseisu esimese istungi päevast hakkavad kulgema uue valitsuse moodustamise tähtajad (PS § 89).

				

				
					56	Näited Riigi­kogu aseesimeeste tagasiastumistest ja nende põhjendustest: T. Rõivase 16.10.2017 ja S. Kallase 28.01.2021 teated tagasiastumisest vastavalt poliitilise vastutuse võtmise ning valitsuskoalitsioonis ja Riigi­kogus toimunud muudatuste tõttu (vt Riigi­kogu istungi stenogramm).

				

				
					57	Riigi­kogu kodukorra seaduse eelnõu (1222 SE, IX Riigi­kogu) seletuskiri.

				

			

		


		
			3. PEATÜKK

			RIIGI­KOGU JUHATUS

			Üldist

			1. Eesti Vabariigi põhiseadus sellist Riigi­kogu allorganit nagu Riigi­kogu juhatus ei nimeta. Küll aga näeb põhiseadus ette, et valitakse Riigi­kogu esimees, kelle peamine ülesanne on koos kahe aseesimehega korraldada Riigi­kogu tööd (PS § 69). Kommenteeritavas peatükis sätestatakse mõlema allorgani, nii Riigi­kogu juhatuse kui ka Riigi­kogu esimehe pädevus.

			2. Võib öelda, et juhatuse olemasolu rahvaesinduse tööd korraldava organina kuulub Eesti parlamenditraditsiooni. Juhatuse moodustamise nägi ette juba Asutava Kogu 1919. aasta 3. juuli kodukord. Vastavalt §-le 1 kuulusid Asutava Kogu juhatusse esimees, esimene ja teine abiesimees, sekretär ning tema esimene ja teine abi. Hiljem on juhatus olnud sätestatud põhiseadustes58 ning seetõttu loomulikult ka Riigi­kogu kodu­kordades59. Kuni 1940. aastani tegutsenud Eesti parlamentaarsetes kogudes oli juhatuse kõrval olemas ka Riigi­kogu esimehe institutsioon.60 Kui juhatuse ülesanne kõnealusel perioodil oli peamiselt rahvaesinduse töö korraldamine laiemas mõttes, siis esimees oli ennekõike parlamendi koosolekute juhataja.61

			3. Vaatamata sellele, et Riigi­kogu juhatust kehtivas põhiseaduses ei mainita, on ta kollegiaalse juhtimisorganina olnud sätestatud kõigis alates 1992. aastast vastuvõetud kodukorraseaduse redaktsioonides. Nii sätestas 1992. aasta RKKS § 1 esimene lause: „Riigi­kogu tööd korraldab Riigi­kogu juhatus, mis koosneb Riigi­kogu esimehest ja kahest aseesi­mehest.“ 1994. aasta RKKS § 1 lõige 1 oli sõnastatud järgmiselt: „Riigi­kogu juhatus on Riigi­kogu liikmete hulgast valitud Riigi­kogu tööd korraldav organ, mis koosneb Riigi­kogu esimehest ja kahest aseesimehest.“ Riigi­kogu esimehe funktsioon mõlema kodukorra järgi oli Riigi­kogu istungite juhatamine ja Riigi­kogu juhatuse töö juhtimine (1992. aasta RKKS § 3 lg 1, 1994. aasta RKKS § 12 lg 1).

			4. Kommenteeritavas peatükis on sätestatud nii Riigi­kogu juhatuse kui ka Riigi­kogu esimehe ülesanded. Peale selle sisaldab peatükk ka juhatuse töökorralduse reegleid. Ülesannete jaotuse aluseks on põhimõte, et juhatuse pädevuses on küsimused, mis eeldavad kollegiaalset otsustamist (RKKTS § 13), esimehe pädevuses küsimused, mida on võimalik või otstarbekam täita monokraatsel organil (RKKTS § 14).

			5. Riigi­kogus muid juhtimisorganeid peale Riigi­kogu esimehe ja juhatuse ei ole. RKKTS § 13 lõike 2 punkt 20 võimaldab Riigi­kogu juhatusel kutsuda kokku fraktsioonide esindajate ad hoc nõupidamisi, et kuulata ära nende nõuandvad seisukohad konkreetsetes küsimustes. Niisugust nõupidamist nimetatakse vanematekoguks. Vanematekogul ei ole siiski õigust teha otsuseid küsimustes, mis kuuluvad kas juhatuse või esimehe pädevusse, küll aga saab ta anda juhatusele soovitusi. Näiteks lepiti 2022. aasta 25. jaanuaril kokku, et kaugosalusega istungi kokku­kutsumise, mis RKKTS § 891 lõike 1 kohaselt on juhatuse pädevuses, otsustab juhatus vanematekogu nõusolekul. 2020. aastal, kui äsja oli puhkenud koroonakriis, koostas täiskogu päevakorda juhatus koostöös vanematekoguga. Samuti on juhatus teatud puhkudel enne põhimõtteliste otsuste tegemist pöördunud fraktsioonide juhtide poole ja saadud ettepanekuid otsuse tegemisel arvesse võtnud.

			6. Ajavahemikus 1919–1934 nägid rahvaesinduste kodukorrad otsesõnu vanematekogu loomise ette.62 Vanematekogusse kuulusid juhatuse liikmed ja saadikurühmade esindajad.63 Vanematekogul tuli lahendada (Riigi­kogu 1921. aasta kodukorra § 12 sõnastust kasutades) „igasuguseid küsimusi, mis Riigi­kogu tegevusse või ülesannetesse puutuvad, ja täita Riigi­kogu otsusel tema peale pandud kohuseid“. Näiteks andis vanematekogu selgitusi kodukorra üksikute paragrahvide kohta.

			7. Teiste riikide parlamentides on üldiselt kolme tüüpi juhtimisorganeid: esiteks monokraatne juhtimisorgan parlamendi esimehe näol, teiseks parlamendi esimehest ja aseesimeestest koosnev töökorraldusega seotud küsimusi otsustav juhtimisorgan (juhatus, presiidium) ning kolmandaks esimehest ja fraktsioonide esindajatest või komisjonide esimeestest koosnev parlamendi tööd kavandav juhtimisorgan (vanematekogu). Näiteks valib Bundestag Saksamaa põhiseaduse artikli 40 lõike 1 esimese lause kohaselt esimehe (Präsident), tema asetäitjad ja sekretärid (Schriftführer). Esimees teostab Bundestagi hoonetes majaõigust (Hausrecht)64 ja politseivõimu (Saksamaa põhiseaduse art 40 lg 2). Vastavalt Bundestagi kodukorra §-le 5 moodustavad esimees ja tema asetäitjad juhatuse (Präsidium). Vanematekogu (Ältestenrat) koosneb esimehest, tema asetäitjatest ja fraktsioonide esindajatest (Bundestagi kodukorra § 6 lg 1). Soomes valib Eduskund oma liikmete hulgast esimehe (puhemies) ja kaks aseesimeest igaks istung­järguks (Soome põhiseaduse § 34 lg 1). Juhatus (puhemiehistö) koosneb esimehest ja aseesimeestest (Eduskunna kodukorra § 5). Esimees, aseesimehed ja komisjonide esimehed moodustavad esimeeste nõukogu (puhemiesneuvosto) (Soome põhiseaduse § 34 lg 3). Läti põhiseaduse artikli 16 järgi valib Seim juhatuse. Juhatus koosneb esimehest, kahest aseesimehest ja sekretäridest (vt ka Seimi kodukorra art-d 20–22). Seimis on olemas ka saadikurühmade nõukogu, mille moodustavad juhatus ning saadikurühmade ja poliitiliste blokkide esindajad (Seimi kodukorra  art-d 190–191).

			§ 12. Riigi­kogu juhatuse koosseis

			Riigi­kogu juhatus koosneb Riigi­kogu esimehest ja aseesimeestest.

			1. Kommenteeritava sätte kohaselt on Riigi­kogu juhatus kolmeliikmeline, koosnedes Riigi­kogu esimehest ja kahest aseesimehest. Juhatuse selline koosseis on otseselt seotud PS §-s 69 sätestatuga: „Riigi­kogu valib oma liikmete hulgast Riigi­kogu esimehe ja kaks aseesimeest, kes korraldavad Riigi­kogu tööd vastavalt Riigi­kogu kodukorra seadusele ja Riigi­kogu töökorra seadusele.“

			2. Kolmeliikmeline juhatus on olnud ette nähtud kõigis kodukorraseaduse redaktsioonides alates 1992. aastast (vt käesoleva peatüki üldine märkus 3). Kuivõrd kõigis senistes Riigi­kogu koosseisudes alates 1992. aastast on fraktsioone olnud rohkem kui kolm, ei ole kõigil fraktsioonidel olnud juhatuses oma esindajat. See, et põhiseadus näeb Riigi­kogu esimehele ette kaks asendajat ja RKKTS-i kommenteeritav säte kolmeliikmelise juhatuse ning et aseesimehed valitakse samaaegselt (vt RKKTS § 7 lg 1 ja nimetatud paragrahvi kommentaar 3), tagab, et Riigi­kogu töökorraldust puudutavate otsuste tegemisest saab osa võtta vähemalt üks parlamendivähemuse (opositsiooni) esindaja.

			3. Kommenteeritav säte tähendab, et Riigi­kogu juhatuse pädevuses olevate asjade otsustamisest võivad osa võtta üksnes Riigi­kogu esimees ja aseesimehed. Teistel Riigi­kogu liikmetel, sh komisjonide ja fraktsioonide esimeestel, on üksnes õigus osaleda nende asjade arutamisel kas juhatuse istungil (RKKTS § 16 lg 3) või nn vanematekogus (RKKTS § 13  lg 2 p 20).

			§ 13. Riigi­kogu juhatuse ülesanded

			(1) Riigi­kogu juhatus on kollegiaalne juhtimisorgan, kes korraldab Riigi­kogu tööd ning tagab Riigi­kogu haldamise.

			(2) Riigi­kogu juhatus:

			1)   korraldab Riigi­kogu esindamist ning vajaduse korral kehtestab üldised juhised Riigi­kogu liikmete välislähetuste kohta;

			2)   määrab Riigi­kogu alatiste komisjonide liikmete arvu ning fraktsioonidele kuuluvate kohtade arvu alatises komisjonis, määrab alatisse komisjoni fraktsiooni mittekuuluva Riigi­kogu liikme ning kinnitab alatiste komisjonide koosseisud ja muudatused nendes, vajaduse korral kehtestab üldised juhised komisjonide töökorralduse ning tegevusvaldkondade kohta;

			21) määrab Riigi­kogu eri-, uurimis- ja probleemkomisjonide liikmete arvu, lähtudes käesoleva seaduse §-des 19–21 nimetatud otsuses sätestatust, ning kinnitab nimetatud komisjonide koosseisud ja muudatused nendes; 
[RT I, 07.03.2019, 1 – jõust. 17.03.2019]

			3)   registreerib Riigi­kogu fraktsioonid ning muudatused fraktsioonide koosseisus;

			4)   võtab eelnõusid Riigi­kogu menetlusse ning määrab neile juhtivkomisjone;

			41) edastab Riigi­kogule esitatud Euroopa Liidu õigusaktide eel­nõusid Euroopa Liidu asjade komisjonile või väliskomisjonile, määrab alatisi komisjone nende eelnõude kohta arvamusi andma, samuti määrab arvamuse andmise aja;

			5)   otsustab Riigi­kogu täiendava istungi toimumise ning valmistab ette täiendava istungi päevakorra;

			6)   teeb Riigi­kogule ettepaneku Riigi­kogu erakorralise istung­järgu töö ajagraafiku kehtestamiseks;

			61) otsustab kaalukate põhjuste olemasolu korral Riigi­kogu kaugosalusega istungi läbiviimise;
[RT I, 02.06.2020, 2 – jõust. 12.06.2020]

			62) kehtestab Riigi­kogu kaugosalusega istungi läbiviimise nõuded ja korra;
[RT I, 02.06.2020, 2 – jõust. 12.06.2020]

			7)   valmistab ette Riigi­kogu täiskogu töönädala päevakorra ning käesolevast seadusest tulenevatel juhtudel võtab küsimusi päevakorda oma algatusel, annab Riigi­kogu külalistele loa poliitiliste avalduste esitamiseks ning määrab nende aja;

			8)   kehtestab Riigi­kogu istungite stenografeerimise ja protokollimise korra;

			9)   otsustab päevakorraküsimuse arutamise aluseks olevate dokumentide Riigi­kogu liikmetele kättesaadavaks tegemise aja muutmise;

			10)   kehtestab eelnõude normitehnilised eeskirjad;

			11)   käesoleva seaduse § 132 lõikes 1 ettenähtud juhul määrab peaministrikandidaatide ülesseadmise tähtaja ning ülesseatud peaministrikandidaatide esinemise järjekorra;

			12)   koostab infotunniks küsimuste esitamise järjekorra;

			13)   määrab olulise tähtsusega riiklike küsimuste arutelude kestuse, ettekandjad ning küsimuste esitamiseks ja sõnavõttudeks ettenähtud aja;

			14)   [kehtetu – RT I 2007, 44, 316 – jõust. 14.07.2007]

			15)   otsustab Riigi­kogu liikmete saatmise lähetusse ning kehtestab Riigi­kogu liikmete lähetuskulude hüvitamise tingimused, ulatuse ja korra, samuti kehtestab Riigi­kogu liikme staatuse seaduse §-s 30 ja § 31 lõikes 2 sätestatud kulude hüvitamise ulatuse, tingimused ja korra;
[RT I 2007, 44, 316 – jõust. 14.07.2007]

			151) kehtestab Riigi­kogu ja Riigi­kogu Kantselei dokumentide asutusesiseseks teabeks tunnistamise ja nende kasutamise korra;

			152) kehtestab Riigi­kogu liikme staatuse seaduse § 31 lõikes 1 sätestatud kulude hüvitamise ulatuse ja korra Riigi­kogu XI koosseisu liikmete jaoks; [RT I 2007, 44, 316 – jõust. 14.07.2007]

			16)   kehtestab Riigi­kogu Kantselei struktuuri ning Riigi­kogu Kantselei teenistujate ametipalkade piirmäärad;

			17)   nimetab avaliku konkursi korras ametisse Riigi­kogu Kantselei direktori;

			18)   otsustab käesoleva seaduse või mõne muu seadusega reguleerimata protseduuriküsimused;

			19)   arutab küsimusi, mille on temale esitanud Riigi­kogu esimees;

			20)   kutsub vajadusel kokku fraktsioonide esindajad, et kuulata ära nende seisukohad Riigi­kogu töö korraldamisega seonduvates küsimustes;

			201) kinnitab Riigi­kogu arhiivi pidamise korra;

			21)   korraldab Riigi­kogu tööd muul viisil.

			1. Kommenteeritava paragrahvi lõikes 1 määratletakse Riigi­kogu juhatust kui kollegiaalset juhtimisorganit, kes korraldab Riigi­kogu tööd ning tagab Riigi­kogu haldamise. Riigi­kogu monokraatne juhtimisorgan on Riigi­kogu esimees (RKKTS § 14). Riigi­kogu aseesimeestel iseseisvat pädevust ei ole, vaid nad täidavad teatud juhtudel Riigi­kogu esimehe ülesandeid (RKKTS § 15).

			2. Kollegiaalsuspõhimõte nõuab, et Riigi­kogu juhatuse pädevuses olevate asjade otsustamisele eelneks arutelu, mille käigus juhatuse liikmetel on võimalik esitada oma seisukohad. Riigi­kogu juhatuse kui kolleegiumi toimimise eripära seisneb aga selles, et otsuseid võtab ta vastu konsensusega (RKKTS § 16 lg 4 teine lause).

			3. Kommenteeritava paragrahvi lõike 1 kohaselt peab Riigi­kogu juhatus korraldama Riigi­kogu tööd ning tagama Riigi­kogu haldamise. Riigi­kogu töö korraldamine hõlmab ettevalmistamist, kontrolli, (metoodilist) juhendamist, töö jaotamist, kooskõlastamist ning konfliktide lahendamist. Riigi­kogu töö korraldamisega seotud ülesanded on sätestatud muu hulgas kommenteeritava paragrahvi lõike 2 punktides 1–13, 15–152, 18 ja 20. Väljend „tagab Riigi­kogu haldamise“ tähendab, et Riigi­kogu juhatus peab hoolitsema Riigi­kogu tööks vajalike tingimuste loomise eest. See seisneb järgmises: Riigi­kogu Kantselei üldjuhtimine, Riigi­kogu eelarve kujundamise ja täitmise kontroll, olulisemate rahaliste küsimuste otsustamine, töökeskkonna arengu planeerimine jms. Riigi­kogu haldamisega seotud ülesanded on muu hulgas sätestatud kommenteeritava paragrahvi lõike 2 punktides 16, 17 ja 201. Riigi­kogu toimimiseks vajalike tingimuste loomine on Riigi­kogu Kantselei ülesanne (RKKTS § 1571 lg 1 ja § 1572 lg-d 1 ja 2). Nii koostab kantselei Riigi­kogu eelarve projekti, korraldab riigivara valitsemist, peab Riigi­kogu arhiivi jne. Ometi teeb kõige olulisemad ja põhi­mõttelisemad otsused ka nendes valdkondades Riigi­kogu juhatus.

			4. Kommenteeritava paragrahvi lõikes 2 on esitatud mitteammendav loetelu Riigi­kogu juhatuse ülesannetest. Loetelu sisaldab nii ülesandeid, mis on fikseeritud üksnes kõnealuses lõikes, kui ka viiteid ülesannetele, mis on täpsemalt lahti kirjutatud RKKTS-i teistes peatükkides. Peale selle on Riigi­kogu juhatuse ülesanded sätestatud RKLS §-des 6, 9, 10, 13, 14, 30, 33 ja 34 ning RSVS § 13 lõike 3 punktis 2 ja § 14 lõike 2 punktis 2.

			5. Kommenteeritava paragrahvi lõike 2 punkti 1 järgi korraldab Riigi­kogu juhatus Riigi­kogu esindamist ning kehtestab vajaduse korral üldised juhised Riigi­kogu liikmete välislähetuste kohta. Riigi­kogu esindamine tähendab institutsiooni kui terviku huvide kaitsmist ja seisukohtade esitamist, olgu siis avalikkuse ees või suhetes teiste Eesti Vabariigi institutsioonide, teiste riikide parlamentide või rahvusvaheliste organisatsioonidega. Siinjuures tuleb silmas pidada, et Riigi­kogu on rahvaesindus, mis koosneb erinevate, mõnikord lausa vastandlike vaadetega poliitilistest jõududest. Seetõttu on ka Riigi­kogu esindamisel oma spetsiifika, mis eeldab poliitilist tasakaalustatust.

			6. Riigi­kogu esimees esindab Riigi­kogu kui institutsiooni ex officio, vajamata selleks Riigi­kogu või selle juhatuse volitust (vt RKKTS § 14 lg 1 ja nimetatud paragrahvi kommentaar 2). RKKTS §-st 15 tulenevalt võivad teatavatel juhtudel Riigi­kogu esindada Riigi­kogu aseesimehed. Parlamentaarse välissuhtluse raames moodustatakse Riigi­kogu esindamiseks Riigi­kogu otsusega välisdelegatsioonid (RKKTS § 44, VäSS § 6 lg 1 p 4).

			7. Kommenteeritava paragrahvi lõike 2 punktis 1 sisalduv väljend „korraldab Riigi­kogu esindamist“ hõlmab eelkõige sääraseid juhtumeid, kui Riigi­kogu määratakse esindama isik, kes ei kuulu Riigi­kogu juhatuse koosseisu, näiteks mõni muu Riigi­kogu liige või Riigi­kogu Kantselei ametnik. Vajadus määrata Riigi­kogu esindaja võib tekkida näiteks seoses Riigikohtu istungist osavõtuga põhiseaduslikkuse järelevalve kohtu­menetluses65 või mõnel rahvusvahelisel foorumil osalemisega. Kommenteeritava paragrahvi lõike 2 punkti 15 kohaselt otsustab Riigi­kogu juhatus Riigi­kogu liikmete saatmise lähetusse, sh välislähetusse.

			8. Kommenteeritava paragrahvi lõike 2 punktiga 1 on Riigi­kogu juhatusele antud ka õigus kehtestada üldised juhised Riigi­kogu liikmete välislähetuste kohta. Selle sätte kohaselt on Riigi­kogu juhatusel võimalus peale Riigi­kogu liikmete välislähetusse saatmise (RKKTS § 13 lg 2 p 15) reguleerida välislähetustega seonduvaid küsimusi üldisemalt, näiteks määrata üldiste kriteeriumide abil kindlaks üritused, millest Riigi­kogu liikmeid osa võtma saadetakse, samuti reguleerida seda, kuidas tagada välislähetuste puhul poliitiline tasakaalustatus66 ning kuidas korraldada aruandlust. Niisuguseid juhiseid Riigi­kogu juhatus käesolevaks ajaks kehtestanud ei ole, küll aga on vastu võetud Riigi­kogu liikme lähetuse vormistamise kord (vt käesoleva paragrahvi kommentaar 30).

			9. Kommenteeritava paragrahvi lõike 2 punkti 1 sisustamisel tuleb arvestada ka VäSS § 6 lõike 2 punktiga 2, mille järgi Riigi­kogu välissuhtlemist koordineerib Riigi­kogu väliskomisjon. See tähendab juhatuse ja välis­komisjoni tihedat koostööd välislähetuste planeerimisel (sh eelarve­vahendite planeerimisel), ettevalmistamisel ja otsustamisel.

			10. Kommenteeritava paragrahvi lõike 2 punkti 2 järgi määrab Riigi­kogu juhatus Riigi­kogu alatiste komisjonide liikmete arvu ning fraktsioonidele kuuluvate kohtade arvu alatises komisjonis, määrab alatisse komisjoni fraktsiooni mittekuuluva Riigi­kogu liikme ning kinnitab alatiste komisjonide koosseisud ja muudatused nendes, vajaduse korral kehtestab üldised juhised komisjonide töökorralduse ning tegevusvaldkondade kohta. Alatiste komisjonide koosseisude komplekteerimist puudutav on reguleeritud RKKTS §-des 25–28.

			11. Kommenteeritava paragrahvi lõike 2 punkt 2 annab Riigi­kogu juhatusele õiguse kehtestada üldiseid juhiseid komisjonide töökorralduse kohta. Niisuguste juhiste abil on juhatusel võimalik ühtlustada komisjonide praktikat ning anda soovitusi RKKTS-i sätete ühetaoliseks kohalda­miseks (nt kuidas koostada komisjonide istungite protokolle ning vormistada menetlusdokumente: eelnõusid, muudatus­ette­panekute loetelusid, komisjonide seletuskirju; kuidas hääletada komisjonis eelnõude menetlusotsuseid; soovitus küsida eelnõu kohta teise komisjoni arvamust, kui see eelnõu puutub teise komisjoni tegevusvaldkonda). Riigi­kogu juhatus võib kehtestada üldiseid juhiseid mitte üksnes alatiste komisjonide, vaid ka eri-, uurimis- ja probleemkomisjonide (RKKTS § 17) töökorralduse kohta. Seni on Riigi­kogu juhatus kommenteeritava paragrahvi lõike 2 punkti 2 alusel kehtestanud komisjoni esimehe ja aseesimehe valimise korra (Riigi­kogu juhatuse 10.02.2011 otsus nr 21, vt lisa 3.2), „Juhised Riigi­kogus seadus­eelnõu menetlemise hea praktika kujundamiseks“ (Riigi­kogu juhatuse 09.02.2012 otsus nr 30, vt lisa 3.4) ja olulise tähtsusega riikliku küsimuse arutelu ettevalmistamise juhendi (Riigi­kogu juhatuse 19.03.2013 otsus nr 50, muudetud 11.03.2014 otsusega nr 42 ja 24.11.2015 otsusega nr 140, vt lisa 3.6).67

			12. Kommenteeritava paragrahvi lõike 2 punkt 2 annab Riigi­kogu juhatusele õiguse kehtestada üldiseid juhiseid ka komisjonide tegevusvaldkondade kohta. Kuigi sätte sõnastuse järgi võiksid säärased juhised puudutada iga liiki komisjone, on mõeldav siiski üksnes alatiste komisjonide tegevusvaldkondade määratlemine, kuna erikomisjonide ülesanded tulenevad seadusest või välislepingust, mis on komisjoni moodustamise aluseks (RKKTS § 19 lg 1), uurimis- või probleemkomisjoni ülesanded aga fikseeritakse Riigi­kogu poolt vastuvõetavas komisjoni moodustamise otsuses (RKKTS § 20 lg 2 ja § 21 lg 2). RKKTS-is on kindlaks määratud alatiste komisjonide nimed (keskkonnakomisjon, kultuurikomisjon jne, RKKTS § 18 lg 1) ja nende funktsioon: nad valmistavad ette eelnõusid Riigi­kogu täiskogus arutamiseks, kontrollivad täidesaatva riigivõimu teostamist ning täidavad muid seadusest või Riigi­kogu otsusest tulenevaid ülesandeid (RKKTS § 18 lg 2). Mõnevõrra täpsemalt on RKKTS-is kirjas ELAK-i ja väliskomisjoni tegevusvaldkonnad (RKKTS § 18 lg 3, väliskomisjoni kohta vt ka VäSS § 6 lg 2). Kirjeldatud õiguslikku raamistikku silmas pidades on Riigi­kogu juhatusel õigus oma juhistega täpsustada, millise valdkonna seadus­eelnõusid üks või teine alatine komisjon juhtiv­komisjonina menetleb ning milliste valitsusasutuste tegevust millises ulatuses kontrollib. Juhiste eesmärk on tagada selgus (piiritleda iga alatise komisjoni tegevusvaldkond) ja järjepidevus. Juhiseid komisjonide tegevusvaldkondade kohta Riigi­kogu juhatus käesolevaks ajaks kehtestanud ei ole.

			13. Kommenteeritava paragrahvi lõike 2 punkti 21 kohaselt määrab juhatus Riigi­kogu eri-, uurimis- ja probleemkomisjonide liikmete arvu ning kinnitab nende koosseisud ja muudatused koosseisudes. Nende komisjonide moodustamise otsustab täiskogu, kuid liikmete arvu komisjonis ning komisjoni koosseisu ja hilisemad muudatused selles kinnitab juhatus, samamoodi nagu alatiste komisjonide puhul (vt selle kohta § 25 kommentaar 2).

			14. Kommenteeritava paragrahvi lõike 2 punkti 3 järgi registreerib Riigi­kogu juhatus Riigi­kogu fraktsioonid ning muudatused nende koosseisus. Fraktsioonide registreerimise ja fraktsioonide koosseisus muudatuste tegemisega seonduv on reguleeritud RKKTS §-des 41 ja 42.

			15. Kommenteeritava paragrahvi lõike 2 punkti 4 järgi otsustab Riigi­kogu juhatus eelnõude Riigi­kogu menetlusse võtmise ning määrab neile juhtiv­komisjone. Juhatuse otsus võib seisneda ka eelnõu tagastamises algatajale ilma juhtiv­komisjoni määramata. Eelnõude menetlusse võtmise kord on sätestatud RKKTS §-s 93.

			16. Kommenteeritava paragrahvi lõike 2 punkti 41 kohaselt edastab Riigi­kogu juhatus Riigi­kogule esitatud Euroopa Liidu õigusaktide eelnõusid ELAK-ile või väliskomisjonile, määrab alatisi komisjone nende eelnõude kohta arvamust andma, samuti määrab arvamuse andmise aja. Euroopa Liidu õigusaktide eelnõude menetlusse võtmise kord on reguleeritud RKKTS §-s 1522.

			17. Kommenteeritava paragrahvi lõike 2 punkti 5 kohaselt otsustab Riigi­kogu juhatus täiendava istungi toimumise ning valmistab ette täiendava istungi päevakorra. Täiendava istungi toimumise otsustamist ja selle päevakorra ettevalmistamist reguleerib RKKTS § 49.

			18. Kommenteeritava paragrahvi lõike 2 punkti 6 järgi teeb Riigi­kogu juhatus Riigi­kogule ettepaneku Riigi­kogu erakorralise istung­järgu töö ajagraafiku kehtestamiseks. Riigi­kogu erakorralise istung­järgu töö ajagraafiku kehtestamise näeb ette RKKTS § 52.

			19. Kommenteeritava paragrahvi lõike 2 punkti 61 kohaselt otsustab Riigi­kogu juhatus kaalukate põhjuste olemasolu korral Riigi­kogu kaugosalusega istungi läbiviimise. Kaugosalusega istungi läbiviimist reguleerib RKKTS § 891.

			20. Kommenteeritava paragrahvi lõike 2 punkti 62 alusel on Riigi­kogu juhatus oma 2020. aasta 18. novembri otsusega nr 122 kehtestanud Riigi­kogu kaugosalusega istungi läbiviimise nõuded ja korra.

			21. Kommenteeritava paragrahvi lõike 2 punkti 7 järgi valmistab Riigi­kogu juhatus ette Riigi­kogu täiskogu töönädala päevakorra ning RKKTS-ist tulenevatel juhtudel võtab küsimusi päevakorda omal algatusel, annab Riigi­kogu külalistele loa poliitiliste avalduste esitamiseks ning määrab nende esitamise aja. Riigi­kogu täiskogu töönädala päevakorra ettevalmistamist reguleerivad RKKTS § 53 lõiked 1–3. Peale täiskogu töönädala päevakorra valmistab Riigi­kogu juhatus ette ka Riigi­kogu täiendava istungi päevakorra (RKKTS § 53 lg 4). Erakorralise istung­järgu päevakorda ei valmista ette Riigi­kogu juhatus, vaid seda teeb istung­järgu kokkukutsumise ettepaneku tegija (RKKTS § 53 lg 5). Riigi­kogu juhatus võtab omal algatusel küsimusi täiskogu päevakorda päevakorra ettevalmistamise etapis RKKTS-is ettenähtud juhtudel (RKKTS § 53 kommentaar 9). Pärast seda, kui Riigi­kogu on päevakorra kinnitanud, saab päevakorda täiendada üksnes RKKTS §-s 56 loetletud küsimustega. Ettepaneku päevakorra täiendamiseks teeb sellisel juhul Riigi­kogu esimees (RKKTS § 56 lg 2).

			22. Riigi­kogu külalised, kellele võib Riigi­kogu juhatus oma otsusega anda loa poliitilise avalduse esitamiseks, on teiste riikide riigipead ja parlamentide esimehed, kes oma Eesti-visiidi ajal Riigi­kogu külastavad või esinevad Riigi­kogu istungil videosilla vahendusel.68 Riigi­kogu külalistena ei käsitata isikuid, kellel on poliitilise avalduse esitamise õigus tulenevalt RKKTS §-st 155. Loa andmine poliitilise avalduse esitamiseks on Riigi­kogu juhatuse diskretsiooniotsus. Riigi­kogu juhatus teeb selle, lähtudes külalise positsioonist, välispoliitilistest kaalutlustest jms. Avalduse esitamise aeg sõltub ühelt poolt Riigi­kogu täiskogu töönädala või täiendava istungi päevakorrast ning teiselt poolt külalise visiidi ajakavast. Avalduse esitamise sobivaim aeg on Riigi­kogu istungi alguses, enne kinnitatud päevakorras olevate punktide arutamisele asumist, sest siis on võimalik avalduse esitamise kellaaeg suhteliselt täpselt kindlaks määrata. Riigi­kogu külalise avalduse võtab Riigi­kogu juhatus täiskogu päevakorda omal algatusel või teeb Riigi­kogu esimees ettepaneku täiendada nimetatud küsimusega juba kinnitatud päevakorda (RKKTS § 56 lg 1 p 10 ja lg 2). Kuigi kommenteeritavas punktis seda sõnaselgelt ei mainita, määrab juhatus ka avalduse esitamiseks antava aja. Tava kohaselt külalisele küsimusi ei esitata ning avalduse järel läbirääkimisi ei avata.

			23. Kommenteeritava paragrahvi lõike 2 punkti 8 järgi kehtestab Riigi­kogu juhatus Riigi­kogu istungite stenografeerimise ja protokollimise korra (vt ka RKKTS § 61 lg 1). Riigi­kogu juhatus on nimetatud korra kehtestanud 2015. aasta 12. veebruari otsusega nr 18 (vt lisa 3.1).

			24. Kommenteeritava paragrahvi lõike 2 punkti 9 kohaselt otsustab Riigi­kogu juhatus päevakorraküsimuse arutamise aluseks olevate dokumentide Riigi­kogu liikmetele kättesaadavaks tegemise aja muutmise. Dokumentide Riigi­kogu liikmetele kättesaadavaks tegemise aeg, nii reegel kui ka erandid, on sätestatud RKKTS §-s 62.

			25. Kommenteeritava paragrahvi lõike 2 punkti 10 kohaselt kehtestab Riigi­kogu juhatus eelnõude normitehnilised eeskirjad. Nimetatud ees­­kirjadele on viidatud ka RKKTS § 92 lõikes 1. Riigi­kogu juhatus on kehtestanud „Riigi­kogus menetletavate eelnõude normitehnika eeskirja“ 2011. aasta 27. detsembri otsusega nr 136 ja seda on muudetud juhatuse 2014. aasta 10. aprilli otsusega nr 70 (vt lisa 3.3). Riigi­kogu juhatuse kinnitatud normitehnika eeskiri on suures osas ühtlustatud Vabariigi Valitsuse 2011. aasta 22. detsembri määrusega nr 180 kehtestatud „Hea õigusloome ja normitehnika  eeskirjaga“.

			26. Kommenteeritava paragrahvi lõike 2 punkti 11 järgi määrab Riigi­kogu juhatus RKKTS § 132 lõikes 1 ettenähtud juhul peaministrikandidaatide ülesseadmise tähtaja ning ülesseatud peaministrikandidaatide esinemise järjekorra. RKKTS §-s 132 on sätestatud protseduur peaministrikandidaadi ülesseadmiseks Riigi­kogus juhul, kui kandidaadi ülesseadmise õigus on läinud Vabariigi Presidendilt üle  Riigi­kogule.

			27. Kommenteeritava paragrahvi lõike 2 punkti 12 järgi koostab Riigi­kogu juhatus infotunniks küsimuste esitamise järjekorra. Infotunnis küsimuste esitamise järjekorra koostamist reguleerivad RKKTS § 145 lõiked 1 ja 2.

			28. Kommenteeritava paragrahvi lõike 2 punkti 13 kohaselt määrab Riigi­kogu juhatus olulise tähtsusega riiklike küsimuste arutelude kestuse, ettekandjad ning küsimuste esitamiseks ja sõnavõttudeks ettenähtud aja. Olulise tähtsusega riikliku küsimuse aruteluga seonduv on sätestatud RKKTS §-s 153.

			29. Kommenteeritava paragrahvi lõike 2 punkt 14 on kehtetu alates 2007. aasta 14. juulist, kui jõustus Riigi­kogu liikme staatuse seadus (RKLS § 48 p 2). Enne kehtetuks tunnistamist oli RKKTS § 13 lõike 2 punkt 14 sõnastatud järgmiselt: „Riigi­kogu juhatus: […] 14) otsustab Riigi­kogu liikmete puhkuse küsimusi; […]“ Käesoleval ajal ei reguleeri ükski õigusakt Riigi­kogu liikmete puhkusega seonduvat.

			30. Kommenteeritava paragrahvi lõike 2 punkti 15 järgi otsustab Riigi­kogu juhatus Riigi­kogu liikmete saatmise lähetusse, kehtestab Riigi­kogu liikmete lähetuskulude hüvitamise tingimused, ulatuse ja korra, samuti RKLS §-s 30 ja § 31 lõikes 2 sätestatud kulude hüvitamise ulatuse, tingimused ja korra. Riigi­kogu liikme lähetusi reguleerib RKLS § 33. Lähetused jagunevad riigisisesteks ja välislähetusteks. Riigisisene lähetus on Riigi­kogu liikme saatmine väljapoole Tallinna täitma Riigi­kogu, Riigi­kogu juhatuse või komisjoni antud ülesandeid (RKLS § 33 lg 1). Välislähetus on Riigi­kogu liikme saatmine välisriiki täitma Riigi­kogu, Riigi­kogu juhatuse, komisjoni või fraktsiooni antud ülesandeid (RKLS § 33 lg 2). RKLS § 33 lõiked 4 ja 5 kordavad kommenteeritava paragrahvi lõike 2 punktis 15 sätestatut, et juhatus kehtestab lähetuskulude hüvitamise tingimused, ulatuse ja korra ning otsustab lähetusse saatmise. Riigi­kogu juhatus on 2013. aasta 28. veebruari otsusega nr 42 kehtestanud „Riigi­kogu liikme lähetuse vormistamise korra“. Seda otsust on muudetud viiel korral, viimati 2022. aasta 15. märtsi otsusega nr 39.

			31. Vastavalt RKLS §-le 30 hüvitatakse Riigi­kogu liikmele kulu­dokumentide alusel tööga seotud kulutused kuni 30% Riigi­kogu liikme ametipalgast Riigi­kogu juhatuse kehtestatud korras. Riigi­kogu juhatus on kehtestanud Riigi­kogu liikme tööga seotud kulutuste hüvitamise korra 2007. aasta 28. juuni otsusega nr 74. Seda otsust on muudetud üheksal korral, viimati 2022. aasta 15. märtsil otsusega nr 38.

			32. RKLS § 31 lõikes 2 on sätestatud, et Riigi­kogu liikmele, kes rahvastiku­registrisse kantud elukohaandmete järgi elab väljaspool Tallinna või Tallinnaga piirnevaid kohaliku omavalitsuse üksusi, makstakse tema sooviavalduse alusel eluasemekulude hüvitamiseks iga kuu summa, mille suurus on 20% Riigi­kogu liikme ametipalgast. Nimetatud sättes ei ole küll ette nähtud, et Riigi­kogu juhatus kehtestab eluaseme­kulude hüvitamise tingimused, ulatuse ja korra, kuid volituse selleks annab juhatusele kommenteeritava paragrahvi lõike 2 punkt 15. Riigi­kogu juhatus on kehtestanud Riigi­kogu liikme eluasemekulude hüvitamise korra 2011. aasta 10. veebruari otsusega nr 22. Seda otsust on muudetud kahel korral, viimati 2016. aasta 5. mail otsusega nr 77.

			33. Kommenteeritava paragrahvi lõike 2 punkti 151 järgi kehtestab Riigi­kogu juhatus Riigi­kogu ja Riigi­kogu Kantselei dokumentide asutuse­siseseks teabeks tunnistamise ja nende kasutamise korra. Nimetatud sätte alusel on Riigi­kogu juhatus kehtestanud 2014. aasta 16. oktoobril oma otsusega nr 165 „Riigi­kogu ja Riigi­kogu Kantselei asutusesisese teabe kasutamise korra“.

			34. Kommenteeritava paragrahvi lõike 2 punkti 152 kohaselt kehtestas Riigi­kogu juhatus RKLS § 31 lõikes 1 sätestatud kulude hüvitamise ulatuse ja korra XI Riigi­kogu liikmete jaoks. RKLS § 31 lõige 1 sätestas, et väljaspool Tallinna ja Tallinnaga piirnevaid kohaliku omavalitsuse üksusi elavad Riigi­kogu liikmed kindlustatakse vajaduse korral elamispinnaga Riigi­kogu juhatuse kehtestatud ulatuses ja korras. See säte kaotas kehtivuse XII Riigi­kogu volituste alguspäevast, st 2011. aasta 27. märtsist (RKLS § 61 lg 4). Seetõttu on RKKTS § 13 lõike 2 punkt 152 tänaseks toime kaotanud.

			35. Kommenteeritava paragrahvi lõike 2 punkti 16 kohaselt kehtestab Riigi­kogu juhatus Riigi­kogu Kantselei struktuuri ning Riigi­kogu Kantselei teenistujate ametipalkade piirmäärad. Kuigi kommenteerita­vas sättes nimetatakse üksnes kantselei struktuuri ja teenistujate ameti­palkade piirmäärasid, kehtestab Riigi­kogu juhatus ka kantselei põhimääruse (RKKTS § 1573 lg 3), teenistuskohtade koosseisu ja palgajuhendi ning võib kehtestada teenistuskohtade liigituse teenistus­gruppideks (RKKTS § 1573 lg 4, vt ka ATS § 11 lg 6 esimene lause). Riigi­kogu Kantselei põhimääruse on Riigi­kogu juhatus kehtestanud 2013. aasta 28. veebruari otsusega nr 41, mida on muudetud kuuel korral, viimati Riigi­kogu juhatuse 2018. aasta 22. veebruari otsusega nr 24. Riigi­kogu Kantselei struktuuri ja teenistuskohtade koosseisu on Riigi­kogu juhatus kehtestanud 2018. aasta 5. juuni otsusega nr 119, mida on muudetud viiel korral, viimati 2021. aasta 9. märtsil Riigi­kogu juhatuse otsusega nr 50. Riigi­kogu Kantselei palgajuhendi on juhatus kehtestanud 2013. aasta 19. veebruaril oma otsusega nr 33, mida on muudetud 17 korral, viimati 2023. aasta 10. jaanuari otsusega nr 4.

			36. Kommenteeritava paragrahvi lõike 2 punkti 17 järgi nimetab Riigi­kogu juhatus avaliku konkursi korras ametisse Riigi­kogu Kantselei direktori. Vastavalt RKKTS § 1573 lõikele 1 on Riigi­kogu Kantselei direktor kantselei juht, kelle ametiaeg on viis aastat. Riigi­kogu juhatus on 2021. aasta 30. septembri otsusega nr 154 kehtestanud „Riigi­kogu Kantselei direktori ametikoha täitmiseks avaliku konkursi läbiviimise korra“.

			37. Kommenteeritava paragrahvi lõike 2 punkti 18 järgi otsustab Riigi­kogu juhatus RKKTS-i või mõne muu seadusega reguleerimata protseduuri­küsimusi. Sisuliselt tähendab sätestatu juhatuse õigust täita protseduurireegleid kehtestava seaduse lünki (vt täpsemalt käesoleva väljaande sissejuhatuse punkt 3.4). Juhatuse pädevust otsustada reguleerimata protseduuriküsimusi tuleb eristada Riigi­kogu esimehe (Riigi­kogu istungi juhataja) pädevusest lahendada istungi käigus RKKTS-i tõlgendamisel ja kohaldamisel tekkivaid küsimusi (vt RKKTS 10. peatüki 2. jao sätted, iseäranis § 74).

			38. Kommenteeritava paragrahvi lõike 2 punkti 19 kohaselt arutab Riigi­kogu juhatus küsimusi, mille on temale esitanud Riigi­kogu esimees. Kommenteeritavas sättes peetakse silmas küsimusi, mille otsustamine RKKTS-i alusel on Riigi­kogu esimehe pädevuses (RKKTS § 14), mitte aga neid, mis kuuluvad Riigi­kogu juhatuse pädevusse ja mille Riigi­kogu esimees Riigi­kogu juhatuse tööd juhtiva isikuna paneb arutamiseks ja otsustamiseks juhatuse päevakorda (RKKTS § 16 lg 1). Nii näiteks võib Riigi­kogu esimees anda Riigi­kogu juhatusele arutamiseks Riigi­kogu istungi toimumise koha muutmise (RKKTS § 14 lg 2 p 6, § 57).

			39. Kommenteeritava paragrahvi lõike 2 punkti 20 kohaselt kutsub Riigi­kogu juhatus vajaduse korral kokku fraktsioonide esindajad, et kuulata ära nende seisukohad Riigi­kogu töö korraldamisega seonduvates küsimustes. Riigi­kogu praktikas on säärane fraktsioonide esindajate (üldjuhul esimeeste või aseesimeeste) nõupidamine saanud nimetuse vanematekogu. Seda tuleb käsitada kui nõuandvat, mitte aga otsustavat kogu. Vanematekogu arutab küsimusi, mida talle esitab juhatus. Esimene fraktsioonide esindajate nõupidamine leidis aset 1998. aasta 20. mail Riigi­kogu esimehe Toomas Savi kutsel. Sellistel nõupidamistel on arutatud Riigi­kogu liikmete kohtade jaotust istungisaalis, tööruumide andmist Riigi­kogu liikmetele ja fraktsioonidele, istungisaali töölaudade muutmist paberivabaks, Riigi­kogu liikme tööga seotud kulude hüvitamise korda, põhiseaduslike institutsioonide finantsautonoomiat, olulise tähtsusega riiklike küsimuste arutelude planeerimist ja protseduuri, infotunni küsimuste järjekorra koostamist jms.

			40. Kommenteeritava paragrahvi lõike 2 punkti 201 järgi kinnitab Riigi­kogu juhatus Riigi­kogu arhiivi pidamise korra. Riigi­kogu arhiivi käsitleb RKKTS § 1582. Riigi­kogu juhatus on kinnitanud „Riigi­kogu arhiivi pidamise korra“ 2013. aasta 26. veebruari otsusega nr 39, mida on muudetud 2013. aasta 22. novembri otsusega nr 192.

			41. Kommenteeritava paragrahvi lõike 2 punkti 21 järgi korraldab Riigi­kogu juhatus Riigi­kogu tööd muul viisil. Kommenteeritav säte annab Riigi­kogu juhatuse pädevusse ka nende küsimuste otsustamise, mida ei ole nimetatud kommenteeritava paragrahvi lõikes 2 ega muudes RKKTS-i või teiste seaduste sätetes, ent mis tegelikkuses võivad ette tulla. Väljend „korraldab Riigi­kogu tööd muul viisil“ ei hõlma kommenteeritava paragrahvi lõike 2 punktis 18 sätestatut, st juhatuse õigust otsustada seaduses reguleerimata protseduuriküsimusi, vaid kõigi muude Riigi­kogu töö organiseerimisel ja Riigi­kogu tööks vajalike tingimuste loomisel tekkivate küsimuste lahendamist.

			§ 14. Riigi­kogu esimehe ülesanded

			(1) Riigi­kogu esimees esindab Riigi­kogu ja korraldab Riigi­kogu tööd.

			(2) Riigi­kogu esimees:

			1)	kutsub kokku Riigi­kogu juhatuse istungid ning juhatab neid;

			2)	kutsub kokku Riigi­kogu komisjoni esimese istungi;

			3)	kutsub kokku Riigi­kogu täiendavad istungid;

			4)	kutsub kokku Riigi­kogu erakorralised istung­järgud;

			5)	teeb Riigi­kogule ettepanekuid päevakorra täiendamiseks, määrab ametivannete andmise aja ning lepib Vabariigi Presi­dendi, peaministri ja ministritega kokku nende poolt poliitiliste avalduste esitamise aja;

			6)	kaalukate põhjuste olemasolu korral määrab käesolevas seaduses ettenähtust erineva Riigi­kogu istungi toimumise koha;

			7)	kutsub Riigi­kogu istungitel osalema isikuid, kellel ei ole seda õigust ametikohast tulenevalt;

			8)	annab loa istungil toimuvast filmi- ja videovõtete ning tele- ja raadio­ülekannete tegemiseks, samuti istungil toimuva fotogra­feerimiseks;

			9)	annab massiteabevahendite kaudu ülevaate Riigi­kogu kinnisel istungil toimunust ning annab loa kinnise istungi steno­grammiga tutvumiseks;

			10)	juhatab Riigi­kogu istungeid ning tagab istungi ajal korra istungisaalis ja rõdudel;

			11)	saadab seadus­eelnõud Vabariigi Valitsusele arvamuse andmiseks;

			12)	otsustab eelnõudele ettenähtust teistsuguse muudatus­ette­panekute esitamise tähtaja määramise;

			13)	kirjutab alla vastuvõetud seadustele ja Riigi­kogu otsustele;

			14)	täidab Vabariigi Presidendi ülesandeid Eesti Vabariigi põhi­seaduse §-s 83 ettenähtud juhtudel;

				15)	täidab muid seadustest tulenevaid ülesandeid.

			1. Kommenteeritav paragrahv määrab kindlaks Riigi­kogu esimehe ülesanded. Nii nagu Riigi­kogu juhatuse puhul, on ka Riigi­kogu esimehe ülesanded sätestatud üldise määrangu (lg 1) ja konkreetsete ülesannete mitteammendava loeteluna (lg 2).

			2. Kommenteeritava paragrahvi lõige 1 sätestab, et Riigi­kogu esimees esindab Riigi­kogu. See tähendab, et Riigi­kogu esimees on ex officio Riigi­kogu kui Eesti Vabariigi parlamendi esindaja suhetes teiste riikide parlamentide ja parlamentidevaheliste rahvusvaheliste organisatsioonidega ning Riigi­kogu kui põhiseadusliku institutsiooni esindaja suhetes nii teiste põhiseaduslike institutsioonidega kui ka füüsiliste ja juriidiliste isikutega.

			3. Samuti sätestab kommenteeritava paragrahvi lõige 1, et Riigi­kogu esimees korraldab Riigi­kogu tööd (vrd PS § 69). Selline ülesanne on RKKTS § 13 lõikega 1 pandud ka Riigi­kogu juhatusele kui kollegiaalsele juhtimisorganile. Riigi­kogu esimehe pädevusse on antud ennekõike niisuguste Riigi­kogu töö korraldamisega seotud küsimuste otsustamine, mis on seotud juhatuse töö juhtimisega (RKKTS § 14 lg 2 p 1) ja Riigi­kogu täiskogu istungi läbiviimisega (RKKTS § 14 lg 2 p-d 3–10). Peale eelnimetatu teeb Riigi­kogu esimees mõningaid toiminguid seoses Riigi­kogus arutatavate asjade menetlemisega (nt vt RKKTS § 14 lg 2 p-des 11–13 sätestatu).

			4. Mõned Riigi­kogu esimehe ülesanded on fikseeritud põhiseaduses (lisaks PS §-s 69 sätestatule): Riigi­kogu esimees kutsub Vabariigi Presidendi, Vabariigi Valitsuse või vähemalt viiendiku Riigi­kogu koosseisu ettepanekul kokku Riigi­kogu erakorralised istung­järgud (PS § 68); kutsub Vabariigi Presidendi valimiseks kokku valimiskogu (PS § 79 lg 4 seitsmes lause); täidab ajutiselt Vabariigi Presidendi ülesandeid (PS § 83); kui Riigi­kogu avaldab ministrile umbusaldust, teatab sellest Vabariigi Presidendile, kes vabastab ministri ametist (PS § 97 lg 5); annab kaas­allkirja Vabariigi Presidendi seadlusele (PS § 109 lg 1).

			5. Nagu eespool märgitud, ei ole kommenteeritava paragrahvi lõikes 2 sisalduv loetelu ammendav (vt käesoleva paragrahvi kommentaar 1) ning kujutab endast suures osas RKKTS-i teistes sätetes fikseeritud ülesannete kataloogi. Loetelus nimetamata ülesanded on kindlaks määratud näiteks järgmistes RKKTS-i sätetes: § 132 lõige 7 (teatab Vabariigi Presidendile Riigi­kogu suutmatusest seada üles peaministrikandidaat); § 136 lõige 6, § 137 lõige 8, § 138 lõige 6 (teatab Vabariigi Presidendile, kui Riigi­kogu ei võta vastu valitsuse poolt usaldusküsimusega seotud eelnõu); § 139 lõige 4 (edastab arupärimise adressaadile või tagastab selle esitajale); § 143 lõike 2 teine lause (teeb Riigi­kogu liikmetele teatavaks infotunnis osalevate valitsusliikmete nimed); § 147 lõiked 3 ja 4 (edastab kirjaliku küsimuse adressaadile või tagastab selle esitajale); § 1526 lõige 7 ja § 1528 lõige 7 (edastab Riigi­kogu otsuse asjaomasele Euroopa Liidu institutsioonile); § 156 lõige 2 (määrab valitsuse esitatud tegevuskava läbivaatamiseks ja selle kohta ettekande koostamiseks juhtiv­komisjoni).

			6. Kommenteeritava paragrahvi lõike 2 punkti 1 järgi kutsub Riigi­kogu esimees kokku Riigi­kogu juhatuse istungid ning juhatab neid. Juhatuse istungite kokkukutsumine ja juhatamine on sätestatud RKKTS § 16 lõigetes 1 ja 2.

			7. Kommenteeritava paragrahvi lõike 2 punkti 2 järgi kutsub Riigi­kogu esimees kokku Riigi­kogu komisjonide esimese istungi. Komisjoni esimese istungi kokkukutsumine on sätestatud RKKTS § 29 lõikes 1.

			8. Kommenteeritava paragrahvi lõike 2 punkti 3 kohaselt kutsub Riigi­kogu esimees kokku Riigi­kogu täiendavad istungid. Täiendava istungi kokkukutsumine on reguleeritud RKKTS § 49 lõikes 3.

			9. Kommenteeritava paragrahvi lõike 2 punkti 4 kohaselt kutsub Riigi­kogu esimees kokku Riigi­kogu erakorralised istung­järgud. Erakorralise istung­järgu kokkukutsumine on reguleeritud PS §-s 68 ja RKKTS §-s 51.

			10. Kommenteeritava paragrahvi lõike 2 punkti 5 järgi teeb Riigi­kogu esimees Riigi­kogule ettepanekuid päevakorra täiendamiseks, määrab ametivannete andmise aja ning lepib Vabariigi Presidendi, peaministri ja ministritega kokku nende poolt poliitiliste avalduste esitamise aja. Riigi­kogu poolt juba kinnitatud täiskogu töönädala ja täiendava istungi päevakorra täiendamise võimalused ja korra sätestab RKKTS § 56. Nimetatud paragrahvi lõike 1 punktid 9 ja 11 lubavad päevakorda täiendada Vabariigi Presidendi, peaministri ja ministrite poliitiliste avaldustega ning ametivandega. Kui poliitilise avalduse esitamiseks ei ole tarvis täiendada juba kinnitatud päevakorda, vaid see võetakse päevakorda selle ettevalmistamise faasis, määrab avalduse esitamise aja Riigi­kogu juhatus (vt RKKTS § 155, iseäranis selle lg 3, vt ka RKKTS § 56 kommentaar 2 ja viide 292).

			11. Kommenteeritava paragrahvi lõike 2 punkti 6 järgi määrab Riigi­kogu esimees kaalukate põhjuste olemasolu korral RKKTS-is ettenähtust erineva Riigi­kogu istungi toimumise koha. Riigi­kogu istungi toimumise koht ja võimalus määrata istungi pidamiseks teine koht on sätestatud RKKTS §-s 57.

			12. Kommenteeritava paragrahvi lõike 2 punkti 7 kohaselt kutsub Riigi­kogu esimees Riigi­kogu istungitel osalema isikuid, kellel ei ole seda õigust ametikohast tulenevalt. Riigi­kogu istungisaali siseneda ja seal istungi ajal viibida võivad isikud on kindlaks määratud RKKTS § 58 lõikes 1.

			13. Kommenteeritava paragrahvi lõike 2 punkti 8 kohaselt annab Riigi­kogu esimees loa istungil toimuvast filmi- ja videovõtete ning tele- ja raadioülekannete tegemiseks, samuti istungil toimuva fotografeeri­miseks. Sama on ette nähtud RKKTS § 59 lõikes 3 (vt selle kohta ka RKKTS § 59 kommentaar 4).

			14. Kommenteeritava paragrahvi lõike 2 punkti 9 järgi annab Riigi­kogu esimees massiteabevahendite kaudu ülevaate Riigi­kogu kinnisel istungil toimunust ning annab loa kinnise istungi stenogrammiga tutvumiseks. Sama on sätestatud RKKTS § 60 lõikes 3 ja § 61 lõike 2 kolmandas lauses.

			15. Kommenteeritava paragrahvi lõike 2 punkti 10 järgi juhatab Riigi­kogu esimees Riigi­kogu istungeid ning tagab istungi ajal korra istungisaalis ja rõdudel. Riigi­kogu esimehe ülesande juhatada Riigi­kogu istungeid näeb ette ka RKKTS § 63 lõige 1. Istungi ajal korra tagamine istungisaalis ja rõdudel on sätestatud istungi juhataja ülesandena RKKTS §-s 66. Riigi­kogu esimehe ülesanded istungi juhatajana on fikseeritud veel näiteks järgmistes RKKTS-i sätetes: § 64 (avab istungi ja kuulutab selle lõppenuks); § 65 (kuulutab välja vaheaja); §-d 67–75 (juhib päevakorraküsimuse arutelu); §-d 83–88 (hääletamisega seotud toimingud); § 146 (viib läbi infotunni).

			16. Kommenteeritava paragrahvi lõike 2 punkti 11 kohaselt saadab Riigi­kogu esimees seadus­eelnõud Vabariigi Valitsusele arvamuse andmiseks. Riigi­kogus algatatud seadus­eelnõu saatmise valitsusele arvamuse andmiseks sätestab RKKTS § 94 lõige 1. Sama lõige näeb ette ka Riigi­kogu esimehe õiguse otsustada, kas saata valitsusele arvamuse andmiseks muidki eelnõusid, st Riigi­kogu otsuste eelnõusid.

			17. Kommenteeritava paragrahvi lõike 2 punkti 12 kohaselt otsustab Riigi­kogu esimees eelnõudele ettenähtust teistsuguse muudatus­ette­panekute esitamise tähtaja määramise. Eelnõule muudatus­ette­panekute esitamise tähtaja määramine on reguleeritud RKKTS § 99 lõigetes 1 ja 2. Peale selle näeb RKKTS ette mitmeid juhtusid, kui Riigi­kogu esimehel on kohustus määrata eelnõule muudatus­ette­panekute tähtaeg eelnõu menetlusse võtmisel: § 117 lõige 2, § 1181 lõige 3, § 125 lõige 2 ja § 154 lõige 2.

			18. Kommenteeritava paragrahvi lõike 2 punkti 13 järgi kirjutab Riigi­kogu esimees alla vastuvõetud seadustele ja Riigi­kogu otsustele. Seadustele ja otsustele allakirjutamise kord on sätestatud RKKTS §-s 112.

			19. Kommenteeritava paragrahvi lõike 2 punkti 14 järgi täidab Riigi­kogu esimees Vabariigi Presidendi ülesandeid Eesti Vabariigi põhiseaduse §-s 83 ettenähtud juhtudel. PS § 83 lõige 1 sätestab, et kui Vabariigi President on Riigikohtu otsusel kestvalt võimetu oma ülesandeid täitma või ei saa ta neid seaduses nimetatud juhtudel ajutiselt täita või on tema volitused enne tähtaega lõppenud, lähevad tema ülesanded ajutiselt üle Riigi­kogu esimehele. Ajaks, kui Riigi­kogu esimees täidab presidendi ülesandeid, peatuvad tema volitused Riigi­kogu liikmena (PS § 83 lg 2).

			20. Kommenteeritava paragrahvi lõike 2 punkti 15 kohaselt täidab Riigi­kogu esimees muid seadustest tulenevaid ülesandeid. RKKTS-ist tulenevatele, kuid kommenteeritava paragrahvi lõikes 2 nimetamata ülesannetele on viidatud eespool (vt käesoleva paragrahvi kommentaar 5). Teistest seadustest tulenevad järgmised Riigi­kogu esimehe  ülesanded:

			a) Riigi­kogu esimees kuulub Riigikaitse Nõukokku (RiKS § 3 lg 3);

			b) Riigi­kogu esimees võtab sõnaõigusega osa Kaitseväe kasutamise ja muude erakorralise seisukorraga seotud küsimuste arutamisest Vabariigi Valitsuse istungil (ErSS § 17 lg 3 p 1);

			c) Riigi­kogu esimees juhatab Vabariigi Presidendi valimiseks kokku kutsutud valimiskogu istungit (VPVS § 6 lg 1).

			21. KrMS § 3822 lõike 6 kohaselt tuleb Riigi­kogu esimeest viivitamata teavitada esimese astme kuriteo toimepanemiselt tabatud Riigi­kogu liikme suhtes tehtavatest sama paragrahvi lõikes 5 nimetatud menetlustoimingutest (kahtlustatavana kinnipidamine või tõkendina vahistamise kohaldamine, sundtoomine, ekspertiisi tegemine raviasutusse sundpaigutamiseks, läbiotsimise ja läbivaatuse teostamine, vara arestimine, menetlus­toimingute tegemine ning Riigi­kogu serverites asuva Riigi­kogu liikme tööalase kirjavahetuse väljastamine). KrMS § 3822 lõike 4 kohaselt määrab Riigi­kogu esimees isiku, kes viibib Riigi­kogu hoonetes toimuva läbiotsimise, selle käigus leitud asitõendite, dokumentide ja sidevahendite kaasaviimise ning Riigi­kogu serverites asuva Riigi­kogu liikme tööalase kirjavahetuse väljaandmise juures. VäSS § 9 lõike 1 punkt 8 kohustab Välisministeeriumi teavitama Riigi­kogu esimeest regulaarselt välispoliitika elluviimisest.

			§ 15. Riigi­kogu aseesimehe ülesanded

			(1) Riigi­kogu aseesimees täidab Riigi­kogu esimehe ülesandeid Riigi­kogu esimehe äraolekul, tema volituste peatumise korral Vabariigi Presidendi ülesannete täitmise ajaks ning muudel juhtudel Riigi­kogu esimehe kehtestatud korras.
[RT I, 12.03.2015, 1 – jõust. 01.01.2016]

			(2) Riigi­kogu esimehe ülesandeid täitev Riigi­kogu aseesimees täidab Vabariigi Presidendi ülesandeid juhul, kui Riigi­kogu esimees on haiguse või muu takistuse tõttu ajutiselt võimetu oma ülesandeid täitma.
[RT I, 07.03.2019, 1 – jõust. 17.03.2019]

			1. Riigi­kogu aseesimeeste ülesanne on lähtuvalt PS §-st 69 koos Riigi­kogu esimehega korraldada Riigi­kogu tööd. Ühelt poolt osalevad aseesimehed Riigi­kogu juhatuse liikmetena juhatuse pädevuses olevate küsimuste (RKKTS § 13) arutamisel ja otsustamisel, teiselt poolt täidavad nad kommenteeritavas paragrahvis sätestatud juhtudel Riigi­kogu esimehe ülesandeid (RKKTS § 14). Riigi­kogu esimeest asendab esimeses järje­korras Riigi­kogu esimene aseesimees, tema äraolekul teine aseesimees (vt ka RKKTS § 7 kommentaar 18).

			2. Esimese juhtumina, kui Riigi­kogu aseesimees asub täitma Riigi­kogu esimehe ülesandeid, nimetab kommenteeritav paragrahv esimehe ära­­olekut. See tähendab nii Riigi­kogu esimehe viibimist ametiülesannete täitmisel välisriigis või väljaspool Riigi­kogu hoonet muus Eestimaa paigas kui ka ajutist võimetust täita oma ülesandeid (nt haiguse tõttu). Nimetatud juhtudel täidab aseesimees ennekõike esimehe selliseid ülesandeid, mille täitmine eeldab Riigi­kogu hoones viibimist, näiteks Riigi­kogu istungi juhatamine, aga ka selliseid, mille tegemiseks on seaduses ette nähtud tähtaeg, näiteks Riigi­kogu liikmete arupärimiste ja kirjalike küsimuste edastamine, mida tuleb teha viivitamata, või eelnõude menetlusse võtmine, mida tuleb otsustada kolme päeva jooksul eelnõu üle­­andmisest. Äraoleku mõiste hõlmab ka olukorda, kui Riigi­kogu esimehe volitused on lõppenud RKKTS § 9 lõike 1 punktis 2 või 3 sätestatud alusel ning uut esimeest ei ole veel valitud. Sellisel juhul asub Riigi­kogu aseesimees ajutiselt täitma kõiki esimehe ülesandeid.

			3. Riigi­kogu aseesimees peab täitma Riigi­kogu esimehe ülesandeid ka juhul, kui Riigi­kogu esimees vastavalt PS §-le 83 asub ajutiselt täitma Vabariigi Presidendi ülesandeid ning tema volitused Riigi­kogu liikmena peatuvad. Sellisel juhul täidab aseesimees kõiki Riigi­kogu esimehe üles­andeid. Kui Riigi­kogu esimehe volitused on lõppenud ja uut esimeest ei ole veel valitud, lähevad PS §-s 83 ettenähtud juhtudel Vabariigi Presidendi ülesanded ajutiselt üle Riigi­kogu aseesimehele.

			4. Kommenteeritav paragrahv võimaldab Riigi­kogu esimehel määrata, millistel juhtudel peale eespool käsitletute Riigi­kogu aseesimehed esimeest tema ülesannete täitmisel asendavad. Seda korda ei ole kirjalikult fikseeritud ning aseesimehed täidavad esimehe ülesandeid, lähtudes tavadest ja kokkulepetest. Näiteks on kujunenud tava, et üldjuhul juhatab Riigi­kogu esimees ise Riigi­kogu täiskogu esmaspäevast istungit ja kolmapäeval toimuvat infotundi, esimene aseesimees teisipäevast ja kolma­päevast istungit ning teine aseesimees neljapäevast istungit. Vajaduse korral (nt esimehe välislähetus) lepivad esimees ja aseesimehed kokku teisiti. Kui Riigi­kogu istung kestab kaua, siis juhatavad esimees ja aseesimehed seda vaheldumisi, üldjuhul kahe tunni kaupa.

			§ 16.  Riigi­kogu juhatuse töökorraldus

			(1) Riigi­kogu juhatuse istungi kutsub kokku Riigi­kogu esimees vastavalt vajadusele. Istungi aja ja päevakorra teeb Riigi­kogu esimees aegsasti teatavaks.

			(2) Riigi­kogu juhatuse istungit juhatab Riigi­kogu esimees.

			(3) Riigi­kogu juhatuse istungist võivad osa võtta Riigi­kogu liikmed ning Riigi­kogu esimehe poolt kutsutud isikud.

			(4) Riigi­kogu juhatus võib otsuse vastu võtta üksnes pärast kõigi tema liikmete arvamuse ärakuulamist. Riigi­kogu juhatuse otsus võetakse vastu kohalolevate liikmete konsensusega. Kui konsensust ei saavutata, võib Riigi­kogu juhatuse liige panna küsimuse päevakorraväliselt hääletamisele Riigi­kogu istungil.

			(5) Riigi­kogu juhatuse otsus jõustub vastuvõtmisega, kui käesolevas seaduses ei ole ette nähtud teisiti.	 [RT I 2007, 44, 316 – jõust. 14.07.2007]

			(6) Riigi­kogu juhatuse istung protokollitakse. Protokolli märgitakse istungi alguse ja lõpu aeg ning istungi toimumise koht, istungil osalenute nimed ja ametikohad ning istungi päevakord ja vastu­võetud otsused. Sõnavõtja taotlusel protokollitakse tema seisukohad. Proto­kollile kirjutavad alla istungi juhataja ja protokollija.

			1. Riigi­kogu juhatuse peamine töövorm on istung. Juhatuse istungina tuleb käsitada faktiliselt toimuvat koosolekut, kus sellel osalevad juhatuse liikmed arutavad päevakorras olevaid küsimusi, kuulavad ära otsuste vastuvõtmiseks tähtsust omava informatsiooni ja kutsutute (nt komisjoni või fraktsiooni esimehe) seisukohad ning võtavad vastu otsuseid. Juhatuse istungid toimuvad kas füüsiliselt või veebikeskkonnas. Juhatuse istungid protokollitakse (RKKTS § 16 lg 6). Samas ei välista RKKTS, et erandjuhtudel võib juhatus otsuseid vastu võtta ka istungeid pidamata (nt sidevahendeid kasutades). Nii toimida võib olla vajalik näiteks siis, kui küsimuse otsustamiseks näeb RKKTS või muu seadus ette tähtaja, kuid selle aja jooksul ei ole istungit võimalik või otstarbekas kokku kutsuda. Kommenteeritav paragrahv sätestab juhatuse istungi korraldamisega seonduvad reeglid ning nõuded otsuste vastuvõtmiseks nii istungil kui ka istungit pidamata.

			2. Erinevalt Riigi­kogu täiskogu istungitest, komisjonide istungitest ja fraktsioonide koosolekutest ei ole juhatuse istungite pidamiseks Riigi­kogu töö ajagraafikus (RKKTS § 47) eraldi aega ette nähtud. Seadusandja on lähtunud eeldusest, et Riigi­kogu juhtimisorganil peab olema võimalik paindlikult oma tööd korraldada ning pidada istungeid vastavalt vajadusele. Seda võimaldab muu hulgas ka asjaolu, et RKKTS § 24 lõike 2 kohaselt ei või Riigi­kogu esimees ja aseesimehed kuuluda alatistesse komisjonidesse, välja arvatud ELAK, ega olla neis asendusliige, ning vastavalt RKKTS § 40 lõikele 3 olla fraktsiooni esimees ega aseesimees. Siiski on välja kujunenud nii, et Riigi­kogu täiskogu töönädala ajal (RKKTS § 46 lg 1) toimub üldjuhul kaks nn korralist juhatuse istungit: teisipäeval pärast Riigi­kogu täiskogu istungi lõppu (tavaliselt algusega kell 13.30) ja neljapäeval algusega kell 15.30. Teisipäevane istung on eelkõige seotud Riigi­kogu juhatuse kohustusega koostada järgmise päeva infotunniks küsimuste esitamise järjekord (RKKTS § 145). Neljapäevasel istungil valmistab Riigi­kogu juhatus ette Riigi­kogu täiskogu järgmise töönädala päevakorra (vt RKKTS § 53 lg 2, mille kolmanda lause järgi esitavad Riigi­kogu komisjonid ettepanekud järgmise töönädala päevakorra kohta töönädala neljapäeva kella 15.00-ks; vt ka RKKTS § 54 lg 1, päevakorra teatavakstegemise kohta). Teatud juhtudel on juhatus kogunenud jooksvalt mõne kiireloomulise küsimuse lahendamiseks. Näiteks 12. aprillil 2021 võttis istungi juhataja vaheaja, et Riigi­kogu juhatus saaks koguneda ja arutada, kas teha Riigi­kogule ettepanek tervishoiuteenuste korraldamise seaduse muutmise ning sellega seonduvalt teiste seaduste muutmise seaduse eelnõu (355 SE, XIV Riigi­kogu) teine lugemine katkestada.

			3. Kommenteeritava paragrahvi lõike 1 kohaselt kutsub juhatuse istungi kokku Riigi­kogu esimees,69 tehes teistele juhatuse liikmetele teatavaks nii istungi aja (kuupäeva ja algusaja) kui ka päevakorra. Nagu märgitud (vt käesoleva paragrahvi kommentaar 2), võib istung toimuda kas tava­pärasel ajal või mõnel muul ajal, sõltuvalt juhatuse pädevuses oleva küsimuse otsustamiseks määratud tähtajast (nt peab juhatus otsustama eelnõu Riigi­kogu menetlusse võtmise kolme tööpäeva jooksul, arvates eelnõu üleandmisest, RKKTS § 93 lg 1). Riigi­kogu esimees peab teatavaks tegema ka istungi päevakorra, mis kujutab endast arutamisele tulevate küsimuste loetelu (vrd RKKTS § 53 lg 1). Praktikas valmistavad juhatuse istungi päevakorra koostöös Riigi­kogu esimehega ette ja teavitavad teisi juhatuse liikmeid selle toimumise ajast juhatust teenindavad Riigi­kogu Kantselei ametnikud, kes peavad arvestust juhatusele arutamiseks laekunud küsimuste ja nende otsustamiseks ettenähtud tähtaegade üle.

			4. Juhatuse istungi kokkukutsumise teate vormi kohta kommenteeritav säte nõudeid ette ei näe, seega otsustab vormi Riigi­kogu esimees. Nii on lubatav kutsuda istung kokku ka suuliselt või e-posti teel. Oluline on, et aseesimehed istungi ajast ja päevakorrast teada saaksid.

			5. Kommenteeritava paragrahvi lõike 1 järgi tuleb istungi aeg ja päevakord teatavaks teha aegsasti. See tähendab, et ennekõike juhtudel, kui istung ei toimu nn tavapärasel ajal (vt käesoleva paragrahvi kommentaar 2), peavad juhatuse liikmed saama istungi ajaga oma nädala- ja päevaplaani koostamisel arvestada ning neil peab olema reaalselt võimalik istungist osa võtta (v.a erandjuhtudel, nt välislähetuse korral). Samuti peab juhatuse liikmetel olema võimalik varem teada saada, millised küsimused istungil arutamisele tulevad, ja piisavalt aega, et end aruteluks ette valmistada. Juhatuse liikmetele tuleb teha aegsasti enne istungit kättesaadavaks ka arutelu aluseks olevad dokumendid. Tavaliselt teavitatakse juhatuse liikmeid põhjalikumat ettevalmistust vajavast küsimusest ja sellega seotud dokumentidest istungil, kus otsustatakse ühtlasi, millal nimetatud küsimust juhatuse istungil arutatakse.

			6. Juhatuse istungi pidamiseks piisab, kui kohal on vähemalt üks juhatuse liige. Kuigi juhatus on kollegiaalorgan, kehtib tema istungite puhul kommenteeritava paragrahvi lõikes 4 sätestatud otsuste vastuvõtmise korra tõttu modifitseeritud kvooruminõue (vrd RKKTS § 76 ja selle kommentaar 6).

			7. Juhatuse istungit juhatab Riigi­kogu esimees, kes annab sõna arutatava teema tutvustamiseks ja arvamuse avaldamiseks. Istungi juhatajana on Riigi­kogu esimehe ülesanne fikseerida, millise otsuse on juhatus arutatavas küsimuses vastu võtnud.

			8. Riigi­kogu juhatuse istungid on kinnised, kuigi kommenteeritavas paragrahvis seda otsesõnu ei sätestata. See tuleneb ühelt poolt istungist osavõtjate ringi piiratusest (RKKTS § 16 lg 3) ja teiselt poolt istungi protokolli kantava teabe mahust (RKKTS § 16 lg 6). (Komisjoni istungi kinnisuse kohta vt RKKTS § 36.) Juhatuse istungist võivad nii sõna- kui ka otsustamisõigusega osa võtta Riigi­kogu esimees ja aseesimehed, kes on Riigi­kogu juhatuse kui Riigi­kogu allorgani liikmed. Juhatuse liikme asendamine istungil näiteks temaga samasse fraktsiooni kuuluva Riigi­kogu liikme poolt ei ole lubatav. Kommenteeritava paragrahvi lõike 3 järgi on ametist tulenev õigus juhatuse istungist osa võtta ka igal Riigi­kogu liikmel. See õigus hõlmab üksnes istungil viibimise õigust, mitte aga sõnaõigust. Riigi­kogu liige saab juhatuse istungil sõna üksnes juhul, kui Riigi­kogu esimees talle selleks loa annab (vt RKKTS § 16 lg 2 ja käesoleva paragrahvi kommentaar 7).70 Peale juhatuse ja Riigi­kogu liikmete võivad juhatuse istungist osa võtta Riigi­kogu esimehe kutsutud isikud. Praktikas arvatakse kutsutute hulka Riigi­kogu Kantselei direktor, juhatust teenindavad kantseleiametnikud ning need kantseleiametnikud (teatud juhtudel ka majavälised kutsutud külalised), kes arutatavat küsimust juhatusele tutvustavad.

			9. Kommenteeritava paragrahvi lõige 4 reguleerib otsustamist nii istungil kui ka ilma istungit pidamata. Mõlemal juhul kehtib konsensuse saavutamise nõue. Kõnesoleva lõike esimene lause näeb ette, et enne juhatuse otsuse vastuvõtmist tuleb kuulata ära tema liikmete arvamus. See tingimus on sätestatud selleks, et juhatus ei võtaks otsust vastu ilma mõne selle liikme teadmata, iseäranis juhul, kui see liige võib olla otsuse vastu. Ärakuulamisreservatsiooni tuleb mõista ennekõike kui juhatuse liikme võimalust esitada vastuväiteid. Kui juhatuse liikmele on istungi aeg ja päevakord aegsasti teatavaks tehtud, kuid ta istungil ei osale ega esita oma seisukohti ka muul viisil, võib juhatus otsuse vastu võtta. Sama kehtib ka istungit pidamata otsustatavate küsimuste puhul: kui juhatuse liige määratud aja jooksul oma seisukohta ei esita, võib Riigi­kogu esimees otsuse allkirjastada või teha asjakohase toimingu (nt kutsuda kokku täiendava istungi, RKKTS § 49).

			10. Kommenteeritava paragrahvi lõike 4 teise lause alusel võetakse Riigi­kogu juhatuse otsus vastu kohalolevate liikmete konsensusega. Konsensus tähendab üksmeelt.71 Juhatuse otsuste vastuvõtmine konsensuse põhimõttel on olnud sätestatud alates 1992. aastast kõigis kodukorra­seaduse redaktsioonides (1992. aasta RKKS § 5, 1994. aasta RKKS § 14). Konsensusliku otsustamise põhimõte on RKKTS-is sätestatud seepärast, et Riigi­kogu töökorraldust puudutavate otsuste tegemisel otsiks parlamendi enamus kokkulepet vähemusega ega paneks oma ülekaalu kergekäeliselt hääletamise teel maksma. Kommenteeritavas sättes tuleb konsensuse nõuet tõlgendada nii, et kõik juhatuse liikmed on otsuse vastuvõtmisega nõus ning isegi juhul, kui mõni juhatuse liige otsust sisuliselt ei toeta, ei deklareeri ta vastuseisu otsuse sünnile. Kommenteeritav lause sisaldab väljendit „kohalolevate liikmete konsensus“. See tähendab, et kui küsimus otsustatakse juhatuse istungil, peavad otsuse vastuvõtmisega nõus olema kõik istungist osavõtvad juhatuse liikmed. Juhatuse liige, kes istungil ei osale, saab otsuse vastuvõtmise tõkestada üksnes juhul, kui ta enne istungit, kus küsimust arutatakse, teatab Riigi­kogu esimehele oma vastuseisust otsusele. Kui istungil mitteosaleva juhatuse liikme vastuseisu arvesse ei võetaks, lakkaks konsensuse nõue osaliselt toimimast, sest paratamatult tuleb ette juhtumeid, kui juhatuse liige istungist osa võtta ei saa (nt välislähetus). Kui Riigi­kogu esimees teeb juhatusele ettepaneku võtta otsus vastu istungit pidamata, saab juhatuse liige otsuse vastu­võtmise tõkestada juhul, kui ta teatab Riigi­kogu esimehele oma vastuseisust otsusele.

			11. Kui juhatuse liikmed konsensust ei saavuta, jääb otsus vastu võtmata. Kuna selline olukord võib halvata Riigi­kogu töö, on kommenteeritava paragrahvi lõike 4 kolmandas lauses nähtud ette lahendus, kuidas ummikseisust välja tulla: igal juhatuse liikmel (nii sellel, kes on otsuse vastuvõtmise poolt, kui ka sellel, kes on vastu) on õigus nõuda, et otsuse teeks juhatuse asemel täiskogu. Viimane käsitleb küsimust päevakorra­väliselt, st küsimust päevakorda ei võeta ja otsus langetatakse poolthäälte enamusega (PS § 73, RKKTS § 78). Juhatuse liikme hääletusele pandud päevakorraväliste küsimuste arutamise korda RKKTS ei sätesta, selle otsustab RKKTS § 13 lõike 2 punkti 18 alusel Riigi­kogu juhatus. Olulise küsimuse puhul, mille lahendamine ei ole kiireloomuline, tuleb täiskogus enne hääletamist tagada selle sisuline arutelu.72 Enne hääletamist on Riigi­kogu liikmetel õigus saada juhatajalt hääletamisele pandava küsimuse kohta taustainfot. Praktikas on juhatust teenindavad kantselei­ametnikud andnud fraktsioonidele eelinfot selle kohta, kui juhatus ei ole mõnes küsimuses konsensust saavutanud ja seda hakatakse täiskogus hääletama. Pärast seda, kui Riigi­kogu täiskogu on küsimuse hääletamise teel lahendanud, vormistatakse vajaduse korral Riigi­kogu juhatuse otsus. Nimetatud menetlus on RKKTS-is reguleeritud puudulikult. Näiteks ei ole sätestatud, et Riigi­kogu liikmetele, kes juhatuse pädevusse kuuluvat küsimust otsustama hakkavad, tuleb anda võimalus küsimusega tutvuda ja end otsustamiseks ette valmistada.

			12. Kommenteeritava paragrahvi lõike 4 kolmandas lauses sätestatud õiguse kasutamise kohta on Riigi­kogu praktikast tuua ka näiteid. 2004. aasta 9. novembril toimunud Riigi­kogu istungil hääletati Riigi­kogu aseesimehe Peeter Kreitzbergi nõudel Riigi­kogu liikme Sven Mikseri taotlust eraldada fraktsiooni mittekuuluvatele Riigi­kogu liikmetele (nn sotsiaalliberaalid) koosolekuruum ning luua nende teenindamiseks konsultandi ametikoht.73 2009. aasta 1. septembril toimunud erakorralisel istung­järgul pani Riigi­kogu aseesimees Jüri Ratas hääletamisele küsimuse, kas tagastada Eesti Keskerakonna fraktsiooni esitatud Riigi­kogu otsuse „Riigi­kogu erakorraliste valimiste korraldamise kohta rahvahääletuse korraldamine“ eelnõu selle esitajale juhtiv­komisjoni määramata. 2009. aasta 1. septembril allkirjastas Riigi­kogu esimees Riigi­kogu juhatuse otsuse nr 157 „Eelnõu tagastamine esitajatele“.74 2012. aasta 20. veebruari Riigi­kogu istungil hääletati küsimust, milline alatine komisjon määrata üleantud seadus­eelnõu juhtiv­komisjoniks, kuna Riigi­kogu juhatus ei olnud jõudnud selles küsimuses konsensusele.75 Hilisemas praktikas on juhatuse liikme eriarvamust hääletatud 15 korral: viiel korral täiskogu päevakorra koostamise küsimuses76, neljal korral kaugosalusega istungi läbiviimise küsimuses77, kahel korral eelnõu arutamise aluseks olevate dokumentide kättesaadavaks tegemise aja küsimuses78, kahel korral eelnõu menetlusse võtmise küsimuses79, ühel korral lippude eksponeerimise küsimuses Riigi­kogu Valges saalis80, ühel korral juhtiv­komisjonis eelnõu menetlemise peale esitatud protestide küsimuses81, ühel korral Riigi­kogu liikme välislähetusse saatmise küsimuses82.

			13. Riigi­kogu juhatuses vastuvõetud otsused võivad kajastuda üksnes juhatuse istungi protokollis või sellele lisaks olla vormistatud Riigi­kogu esimehe poolt allkirjastatavate Riigi­kogu juhatuse otsustena. Otsuse eraldi dokumendina vormistamine võimaldab juhatuse otsuseid kirjalikult fikseerida ka juhul, kui need võetakse vastu istungit pidamata. Eraldi dokumendina vormistatavad Riigi­kogu juhatuse otsused nummerdatakse, kusjuures numbrid algavad 1-st nii pärast uue koosseisu kokkuastumist kui ka aasta alguses.

			14. Vastavalt kommenteeritava paragrahvi lõikele 5 jõustub Riigi­kogu juhatuse otsus vastuvõtmisega, kui RKKTS-is ei ole ette nähtud teisiti. Juhatuse istungil on otsus vastu võetud, kui Riigi­kogu esimees fikseerib, et kõik kohalolevad juhatuse liikmed on otsusega nõus või vähemalt ei ole selle vastu. Istungit pidamata on juhatuse otsus vastu võetud, kui Riigi­kogu esimees kirjutab Riigi­kogu juhatuse otsusele alla või saab teiste juhatuse liikmete nõusoleku otsuse vastuvõtmiseks. Otsuse jõustumine vastuvõtmisega on problemaatiline juhtudel, kui see puudutab näiteks Riigi­kogu liikme (asendusliikme) või fraktsiooni õigusi ning seda soovitakse vaidlustada. Nii näiteks on PSJKS § 19 kohaselt juhatuse otsuse vaidlustamise tähtaeg seotud otsuse jõustumisega. RKKTS-is ei ole ühtegi sätet, mis näeks ette juhatuse otsuse teistsuguse jõustumise aja. Küll aga võib Riigi­kogu juhatus ise kehtestada, et tema poolt otsustatut rakendatakse hilisemast kuupäevast (nt muudatused Riigi­kogu Kantselei teenistujate koosseisus, mis rakenduvad järgmise aasta algusest).

			15. Üldjuhul tehakse Riigi­kogu juhatuse otsus viivitamata kätte­saadavaks neile, keda see puudutab. Mõned juhatuse otsused avaldatakse Riigi Teatajas. Vastavalt RTS § 2 lõike 4 punktile 7 avaldatakse Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“ Riigi­kogu juhatuse otsused Riigi­kogu asendusliikme Riigi­kogu liikmeks asumise ja Riigi­kogu liikme volituste lõppemise, Riigi­kogu alatise komisjoni koosseisu kinnitamise ning Riigi­kogu fraktsiooni registreerimise ja koosseisu kinnitamise kohta.

			16. PSJKS § 17 järgi võib Riigi­kogu liige, asendusliige või fraktsioon, kes leiab, et RKKTS § 13 lõike 2 punktis 2, 21, 3 või 4 või RKLS §-s 13 või 14 nimetatud Riigi­kogu juhatuse otsusega on rikutud tema õigusi, esitada Riigikohtule taotluse tühistada Riigi­kogu juhatuse otsus. Seega on otse Riigikohtus eelkõige vaidlustatavad juhatuse otsused83, millega juhatus:

			a) määrab Riigi­kogu alatiste komisjonide liikmete arvu ning fraktsioonidele kuuluvate kohtade arvu alatises komisjonis, määrab alatisse komisjoni fraktsiooni mittekuuluva Riigi­kogu liikme ning kinnitab alatiste komisjonide koosseisud ja muudatused nendes;84

			b) määrab Riigi­kogu eri-, uurimis- ja probleemkomisjonide liikmete arvu ning kinnitab nimetatud komisjonide koosseisud ja muudatused nendes;

			c) registreerib Riigi­kogu fraktsioonid ning muudatused fraktsioonide koosseisus;85

			d) võtab eelnõusid Riigi­kogu menetlusse ning määrab neile juhtivkomisjone;86

			e) vormistab asendusliikme asumise Riigi­kogu liikmeks;

			f) vormistab Riigi­kogu liiget asendava liikme volituste lõppemise.

			Kaebuse Riigi­kogu juhatuse otsuse peale võib Riigikohtule esitada kümne päeva jooksul otsuse jõustumisest arvates (PSJKS § 19). Ülejäänud Riigi­kogu juhatuse otsused, millega võidakse rikkuda kellegi õigusi, on HKMS § 4 lõike 1 järgi vaidlustatavad halduskohtus.

			17. Kommenteeritava paragrahvi lõikes 6 on sätestatud Riigi­kogu juhatuse istungi protokollimise nõuded. Juhatuse istungi protokollimise eesmärk on eelkõige fikseerida istungil arutatud küsimused ja vastuvõetud otsused. Arutelu sisu kajastatakse protokollis üksnes niipalju, kui seda peavad vajalikuks arutelust osavõtjad (RKKTS § 16 lg 6 kolmas lause). Riigi­kogu juhatuse istungi protokoll on lähtuvalt RKKTS § 1581 lõikest 1 avalik dokument.

			

			
				
					58	Asutava Kogu 15.06.1920 vastuvõetud Eesti Vabariigi põhiseaduse §-d 33, 42, 43, § 49 lg 1, § 53; Rahvuskogu 28.07.1937 vastuvõetud Eesti Vabariigi põhiseaduse §-d 65, 73, § 98 lg 1 (Riigi­kogu üldkoosoleku juhatus), § 65 lg 1, § 70, § 71 lg-d 2 ja 5, § 78 lg 3, § 79 lg 1, § 82 lg 2, § 94, § 95 lg 1 (Riigivolikogu juhatus), § 65 lg 1 (Riiginõukogu juhatus).

				

				
					59	Vt nt Riigi­kogu 28.04.1921 vastuvõetud kodukorra § 1 jj.

				

				
					60	Asutava Kogu 03.07.1919 vastuvõetud kodukorra § 1 jj; Asutava Kogu 15.06.1920 vastuvõetud Eesti Vabariigi põhiseaduse § 43; Rahvuskogu 03.02.1937 kodukorra § 5 jj; Rahvuskogu 28.07.1937 vastuvõetud Eesti Vabariigi põhiseaduse § 40 lg 4, § 46 lg 4, § 65 lg 3, §-d 70 ja 142 (Riigivolikogu esimees), § 46 lg 4, § 65 lg 3, § 142 (Riiginõukogu esimees).

				

				
					61	Vt nt Riigi­kogu 19.01.1934 vastuvõetud kodukorra §-d 5 ja 9: „§ 5. Juhatuse võimkonda kuulub: 1) Riigi­kogu tööde korraldamine; 2) Riigi­kogu majapidamine; 3) Riigi­kogu eelarve kavade ja Riigi­kogu eelarve täitmise aruannete läbivaatamine ja heakskiitmine; 4) muude küsimuste lahendamine, mis käesoleva kodukorra või teiste seaduste põhjal või Riigi­kogu vanematekogu või Riigi­kogu Esimehe poolt antud juhatusele otsustada. […] § 9. Riigi­kogu Esimees on Riigi­kogu esindajaks. Ta juhatab Riigi­kogu koosolekuid, hoolitseb korra eest Riigi­kogu koosolekuil ja täidab muid ülesandeid, mis temale pannud käesolev kodukord või teised seadused.“

				

				
					62	Asutava Kogu 03.07.1919 vastuvõetud kodukorra § 7 jj, Riigi­kogu 28.04.1921 vastuvõetud kodukorra § 10 jj, Riigi­kogu 19.01.1934 vastuvõetud kodukorra § 18 jj.

				

				
					63	Asutava Kogu 03.07.1919 vastuvõetud kodukorra § 7, Riigi­kogu 28.04.1921 vastuvõetud kodukorra § 10. Riigi­kogu 19. jaanuaril 1934 vastuvõetud kodukorra § 18 järgi kuulusid vanematekogusse Riigi­kogu rühmade esindajad ja Riigi­kogu esimees.

				

				
					64	Majaõigus kujutab endast omandist tulenevate tsiviilõiguste kogumit.

				

				
					65	Vt nt Riigi­kogu juhatuse 10. septembri 2013. aasta otsus nr 130, millega määrati sotsiaalkomisjoni liige M. Maripuu Riigi­kogu esindajaks Riigikohtu üldkogu 2013. aasta 17. septembri istungile, kus arutati ravimiseaduse § 421 lõigete 1–3 vastavust põhiseadusele; Riigi­kogu juhatuse 29. septembri 2016. aasta otsus nr 154, millega määrati põhiseaduskomisjoni esimees K. Laanet Riigi­kogu esindajaks Riigikohtu põhiseaduslikkuse järelevalve kolleegiumi 2016. aasta 4. oktoobri istungile, kus arutati haldusreformi seaduse vastavust põhiseadusele; Riigi­kogu juhatuse 27. juuli 2020. aasta otsus nr 75, millega määrati rahanduskomisjoni esimees A. Kokk Riigi­kogu esindajaks Riigikohtu põhiseaduslikkuse järelevalve kolleegiumi 2020. aasta 4. augusti istungile põhiseaduslikkuse järelevalve asjas nr 5-20-3 (kogumispensionide seaduse ja sellega seonduvalt teiste seaduste muutmise seadus (kohustusliku kogumispensioni reform)).

				

				
					66	Vt nt Riigi­kogu juhatuse 21. jaanuari 2014. aasta ja 10. aprilli 2014. aasta istungite protokollid. Juhatus otsustas neil istungitel seoses Vabariigi Presidendi visiitidega, et Riigi­kogu delegatsiooni liikmeteks määratakse üks koalitsiooni ja üks opositsiooni esindaja.

				

				
					67	Riigi­kogu juhatuse 9. veebruari 2012. aasta otsuse nr 30 ja 19. märtsi 2019. aasta otsuse nr 50 vastuvõtmise aluseks oli RKKTS § 13 lõike 2 punkti 2 kõrval ka sama lõike punkt 21, mille järgi Riigi­kogu juhatus korraldab Riigi­kogu tööd muul viisil.

				

				
					68	Nt Ukraina president 13. aprillil 2022 ja Ukraina parlamendi aseesimees 12. mail 2022 Riigi­kogu istungil.

				

				
					69	Selle ja käesoleva paragrahvi järgmiste kommentaaride puhul tuleb silmas pidada, et RKKTS §-s 15 sätestatud juhtudel võib Riigi­kogu esimehe ülesandeid täita ka aseesimees.

				

				
					70	Vt võrdluseks PS § 100, mille kohaselt võivad Vabariigi Valitsuse liikmed sõnaõigusega osaleda Riigi­kogu ja tema komisjonide istungitel, ning PS § 141 lõige 2, mille järgi võib õiguskantsler sõnaõigusega osa võtta Riigi­kogu ja Vabariigi Valitsuse istungitest.

				

				
					71	Eesti õigekeelsussõnaraamat ÕS 2018 määratleb konsensust kui üksmeelt, ühismeelt. Eesti keele seletava sõnaraamatu 2. osa annab sõna „konsensus“ vasteks üksmeel, enamuse arvamus või kokkulepe otsuste vastuvõtmisel.

				

				
					72	RKPJKo 23.12.2021, 5-21-32 p-d 42 ja 44.

				

				
					73	Riigi­kogu 09.11.2004 istungi stenogramm.

				

				
					74	Riigi­kogu 01.09.2009 erakorralise istung­järgu stenogramm. Vt ka RKPJKo 30.10.2009, 3-4-1-20-09, p-d 1–4. 

				

				
					75	Riigi­kogu 20.02.2012 istungi stenogramm.

				

				
					76	Riigi­kogu 11.01.2021, 12.04.2021, 16.06.2021, 13.12.2021 ja 11.04.2022 istungi stenogramm.

				

				
					77	Riigi­kogu 11.01.2021, 15.02.2021, 17.02.2021 ja 09.11.2021 istungi stenogramm.

				

				
					78	Riigi­kogu 12.12.2016 ja 12.06.2017 istungi stenogramm.

				

				
					79	Riigi­kogu 08.05.2017 ja 27.10.2021 istungi stenogramm.

				

				
					80	Riigi­kogu 12.06.2019 istungi stenogramm.

				

				
					81	Riigi­kogu 13.01.2021 istungi stenogramm.

				

				
					82	Riigi­kogu 23.11.2022 istungi stenogramm.

				

				
					83	Riigikohus on pidanud PSJKS alusel lubatavaks ka näiteks kaugosalusega Riigi­kogu istungite läbiviimise otsuse vaidlustamist (sõltumata sellest, kas otsuse on vastu võtnud Riigi­kogu juhatus või on see suunatud konsensuse puudumise tõttu hääletamisele Riigi­kogu täiskogus). RKPJKo 23.12.2021, 5-21-32.

				

				
					84	RKKTS § 13 lõike 2 punktis 2 nimetatakse ka juhatuse kehtestatavaid üldiseid juhiseid komisjonide töökorralduse ning tegevusvaldkondade kohta. Nende juhatuse otsuste vaidlustamine Riigikohtus on välistatud, sest oma iseloomu tõttu ei saa sellised otsused rikkuda kellegi õigusi. 

				

				
					85	2004. aasta 23. detsembril esitasid Riigi­kogu liikmed P. Kreitzberg, S. Mikser ja H. Õunapuu Riigikohtule kaebuse Riigi­kogu juhatuse otsuse peale (juhatuse 14.12.2004 istungi protokoll, päevakorrapunkt 7, otsus 7.2). Selle otsusega oli juhatus, tuginedes RKKS § 40 lõikele 1, keeldunud registreerimast Eesti sotsiaalliberaalide fraktsiooni. RKPJKo 02.05.2005, 3-4-1-3-05.

				

				
					86	2009. aasta 10. septembril esitas Eesti Keskerakonna fraktsioon Riigikohtule kaebuse Riigi­kogu juhatuse 2009. aasta 1. septembri otsuse nr 157 peale. Selle otsusega oli juhatus tagastanud Eesti Keskerakonna fraktsioonile selle poolt esitatud Riigi­kogu otsuse „Riigi­kogu erakorraliste valimiste korraldamise kohta rahvahääletuse korraldamine“ eelnõu juhtiv­komisjoni määramata.

				

			

		


		
			4. PEATÜKK

			RIIGI­KOGU KOMISJONID

			Üldist

			1. Riigi­kogu komisjon on Riigi­kogu liikmetest koosnev seaduses sätestatud või seadusest tulenevaid ülesandeid täitev või Riigi­kogu antud ülesande täitmiseks Riigi­kogu otsusega moodustatud kollegiaalne allorgan.

			2. PS § 71 lõige 1 sätestab, et Riigi­kogu moodustab komisjone. Sellest tulenevalt on komisjonid Riigi­kogu struktuuri kohustuslik osa. PS § 71 lõige 3 delegeerib komisjonide moodustamise korra ning komisjonide õiguste sätestamise Riigi­kogu kodukorda reguleerivale seadusele. Riigi­kogu komisjone mainitakse ka teistes põhiseaduse sätetes. PS § 100 kohaselt võivad Vabariigi Valitsuse liikmed osaleda sõnaõigusega Riigi­kogu ja tema komisjonide istungitel. PS § 103 annab komisjonile seaduse algatamise õiguse. PS § 62 alusel ei kanna Riigi­kogu liige õiguslikku vastutust hääletamise ja poliitiliste avalduste eest Riigi­kogus või selle organites, st ka komisjonides.

			3. Põhiseaduse Assamblees vaieldi selle üle, kas mõnda komisjoni mainida ka põhiseaduse tasandil, eelkõige räägiti õiguskomisjonist ja eelarvekomisjonist. Sellest otsustati siiski loobuda ning jätta komisjonide süsteem Riigi­kogu enda kujundada.

			4. Riigi­kogu komisjonide moodustamine on tingitud eelkõige otstarbekusest. Riigi­kogu pädevusse kuuluvate küsimuste suure hulga tõttu ei ole täiskogu suuteline neid ilma põhjaliku ettevalmistuseta arutama ja otsustama. Riigi­kogu töövõime tagamiseks on vajalikud komisjonid, kelle peamine funktsioon on täiskogu jaoks eelnõude ettevalmistamine. Komisjonid aitavad vähendada täiskogu töökoormust, teostades ettenähtud ulatuses mõningaid Riigi­kogu põhiseaduslikke funktsioone, näiteks parlamentaarset kontrolli. Et põhiseadus annab otsuste tegemise õiguse Riigi­kogule tervikuna, mitte aga komisjonidele, siis ei ole lubatud Riigi­kogu pädevusse kuuluvate otsuste tegemist (nt seaduste vastuvõtmist) delegeerida komisjonidele.87

			5. Parlamendi tõhusa toimimise eeldus on hästi funktsioneeriv komisjonide süsteem. Riigi­kogus on välja arendatud parlamentaarsele riigile omane tugev komisjonide süsteem, kus komisjonid on täitevvõimust sõltumatud nii oma päevakorra üle otsustamisel kui ka õigusaktide tekstide kujundamisel.

			

			
				
					87	PS kommentaarid 2020, § 71 kommentaar 4.

				

			

		

	
		
			1. jagu

			RIIGI­KOGU KOMISJONIDE LIIGID,  MOODUSTAMISE KORD JA PÄDEVUS

			§ 17.  Komisjonide liigid

			Riigi­kogu komisjonid on alatised, eri-, uurimis- ja probleemkomisjonid.

			1. Traditsiooniliselt eristatakse parlamendipraktikas komisjoni volituste kestusest sõltuvalt alalisi ning ajutisi komisjone. Mõlema puhul on olemas alaliigid. Alalised komisjonid on parlamendi kodukorra alusel kindlas valdkonnas püsivaks tegutsemiseks moodustatud alatised komisjonid (RKKTS § 18) ja mõne muu seaduse alusel selles kindlaksmääratud ülesannete täitmiseks moodustatud erikomisjonid (RKKTS § 19). Ajutised komisjonid – uurimis- ja probleemkomisjonid – luuakse kindla töö tegemiseks ning nad lõpetavad tegevuse niipea, kui see töö on tehtud (RKKTS §-d 20 ja 21).

			2. Riigi­kogu komisjonide süsteem on kujunenud Riigi­kogu koosseisude tehtud seadusandlike muudatuste kaudu. Riigi­kogu taaskäivitamisel VII Riigi­kogu ajal eristati kahte liiki komisjone: alatisi ning ajutisi. 1992. aasta RKKS §-s 8 nähti ette võimalus moodustada ajutisi komisjone. Seejuures ei täpsustanud seadus, millised on ajutiste komisjonide ülesanded. 1994. aasta RKKS §-s 17 mainiti ajutisi ja erikomisjone, kuid ka selles seaduses ei nimetatud, milliste ülesannete täitmiseks Riigi­kogu ühe või teise komisjoni moodustab. Mittealaliste komisjonide nimetuste ja ülesannetega seonduvat korrastati 1999. aasta 12. jaanuaril vastu­võetud Riigi­kogu kodukorra seaduse muutmise ja täiendamise seadusega.88 Sellega anti 1994. aasta RKKS §-le 17 uus redaktsioon, mille järgi võis Riigi­kogu moodustada „ajutise komisjoni avalikku huvi pakkuva küsimuse uurimiseks […] või üksikküsimuse läbitöötamiseks“. Muudatusega viidi seadusesse ka termin „uurimiskomisjon“. 1994. aasta RKKS-i uues §-s 171 nähti ette, et erikomisjoni moodustab Riigi­kogu „seaduse alusel, samuti seadusest või välislepingust tulenevate ülesannete täitmiseks“.89 Praegune komisjonide liigitus fikseeriti RKKTS-is, mis sätestab alalise komisjoni liikidena alatise komisjoni ja erikomisjoni ning ajutise komisjoni liikidena uurimiskomisjoni ja probleemkomisjoni.

			3. Komisjone võib jagada ka õigusloome funktsiooni teostavateks ja mitteteostavateks. Õigusloome funktsiooni teostavad alatised komisjonid. ELAK ning eri-, uurimis- ja probleemkomisjonid teostavad seda piiratud ulatuses (vt RKKTS § 18 kommentaar 8).

			§ 18. Alatised komisjonid

			(1) Riigi­kogus on järgmised alatised komisjonid:

			1)	Euroopa Liidu asjade komisjon;

			2)	keskkonnakomisjon;

			3)	kultuurikomisjon;

			4)	maaelukomisjon;

			5)	majanduskomisjon;

			6)	põhiseaduskomisjon;

			7)	rahanduskomisjon;

			8)	riigikaitsekomisjon;

			9)	sotsiaalkomisjon;

			10)	väliskomisjon;

			11)	õiguskomisjon.

			(2) Riigi­kogu alatine komisjon valmistab ette eelnõusid Riigi­kogu täiskogus arutamiseks, kontrollib oma valdkonna piires täidesaatva riigivõimu teostamist ning täidab muid seaduse või Riigi­kogu otsusega talle pandud ülesandeid.

			(3) Riigi­kogu Euroopa Liidu asjade komisjon ning väliskomisjon nendes asjades, mis puudutavad Euroopa Liidu ühist välis- ja julgeoleku­poliitikat, kujundavad koostöös teiste alatiste komisjonidega Riigi­kogu seisukoha Euroopa Liidu õigusaktide eelnõude suhtes ning annavad arvamuse, Euroopa Liidu asjade komisjon ka seisukoha, muude Euroopa Liidu asjade kohta, samuti kontrollivad Vabariigi Valitsuse tegevust Euroopa Liidu poliitika teostamisel.

			[RT II, 14.09.2012, 1 – jõust. 15.09.2012]

			1. 1992. aasta RKKS alatiste komisjonide loetelu ei sisaldanud. VII Riigi­kogu käivitamisel moodustati alatised komisjonid Riigi­kogu 1992. aasta 7. oktoobri otsusega.90 Selle otsuse järgi olid Riigi­kogus järgmised alatised komisjonid (sulgudes Riigi­kogu 1992. aasta 1. detsembri otsusega91 ja 1993. aasta 26. oktoobri otsusega92 muudetud nimed):

			a) eelarve- ja maksukomisjon;

			b) majandus- ja põllumajanduskomisjon (alates 26.10.1993 majandus­komisjon);

			c) riigiõiguskomisjon;

			d) väliskomisjon;

			e) riigikaitsekomisjon;

			f) haridus-, teadus- ja kultuurikomisjon (alates 01.12.1992 kultuurikomisjon);

			g) sotsiaal-, töö- ja tervishoiukomisjon (alates 01.12.1992 sotsiaalkomisjon);

			h) maaelu- ja regionaalpoliitika komisjon (alates 26.10.1993 maaelu- ja põllumajanduskomisjon);

			i) keskkonnakomisjon.

			2. Riigi­kogu alatiste komisjonide loetelu sätestati seaduse tasandil esimest korda 1994. aasta RKKS-is ning sel ajal määratud komisjonide nimed on jäänud püsima tänaseni. 15. märtsil 2004 jõustunud Riigi­kogu kodukorra seaduse muudatustega lisandus alatise komisjonina ELAK. 

			3. 1993. aasta 25. novembri Riigi­kogu otsusega93 täiendati Riigi­kogu 1992. aasta 7. oktoobri otsust sättega, mille järgi alatiste komisjonide pädevuse määrab kindlaks Riigi­kogu juhatus. Õiguskantsleri hinnangul oli see otsus põhiseadusega vastuolus, sest Riigi­kogu alatiste komisjonide pädevuse kindlaksmääramine on tegevus, mis tema hinnangul väljub Riigi­kogu töö korraldamise raamidest ning ei kuulu seetõttu põhi­seaduse kohaselt Riigi­kogu juhatuse kompetentsi.94 Riigi­kogu tunnistas otsuse kehtetuks 1994. aasta RKKS-iga (§ 167 p 6). (Vrd RKKTS § 13 lg 2 p 2, mis võimaldab Riigi­kogu juhatusel vajaduse korral kehtestada üldiseid juhiseid komisjonide töökorralduse ning tegevusvaldkondade, mitte pädevuse kohta; vt ka RKKTS § 13 kommentaar 12.)

			4. Kommenteeritavas paragrahvis on nimetatud Riigi­kogus tegutsevad alatised komisjonid. Alatised komisjonid on moodustatud riigielu valdkondade kaupa. Alatiste komisjonide oma valdkonnale viitab kommenteeritava paragrahvi lõige 2. Riigielu valdkondade kaupa korraldatud komisjonide süsteem on aluseks Riigi­kogu valdkonna­põhisele töö­­korraldusele, mille eesmärgiks on spetsialiseerumise kaudu tagada erinevate küsimuste efektiivne ning kvaliteetne käsitlemine. Valdkondliku töökorralduse põhimõttega on vastuolus olukord, kus valitsus esitab Riigi­kogule arutamiseks Riigi­kogu alatiste komisjonide valdkondliku jaotuse üleseid või valdkonnasiseselt väga erinevaid teemasid koondavaid eelnõusid (nn kobar- ehk paketteelnõud), mille puhul ei ole võimalik määrata, millise alatise komisjoni pädevusega oleks nende reguleerimis­alad kõige paremini hõlmatud. Riigi­kogu esimees on oma kirjas pea­­ministrile väljendanud seoses paketteelnõude menetlemisega järgmist: „[…] leian, et tulenevalt põhiseaduse §-s 4 sätestatud võimude lahususe põhimõttest ning §-s 71 sätestatud komisjonide moodustamise põhimõttest, peab Riigi­kogul olema võimalik eelnõusid valdkonna­põhiselt menetleda. Eelnõude menetlemine Riigi­kogus vastavalt nende peamisele reguleerimisalale tugineb pikaajalisele praktikale ning kannab endas selget eesmärki tagada õigusloome kõrge kvaliteet. Valdkonnaüleste eelnõude menetlemine ainult ühe alatise komisjoni poolt ei taga eelnõu sätete igakülgset kaalumist ja põhjalikku sisulist arutelu komisjonis, samuti on raskendatud huvigruppide kaasamine. Tagajärjeks võib olla üldsuse rahulolematus vastuvõetud seadusega ning selle rakendamise probleemid tegelikus elus.“95

			5. RKKTS ei sätesta komisjonide tegevusvaldkondi, kuid need on tuletatavad komisjoni nimetustest ning välja kujunenud pikaaegse praktika põhjal.

			5.1 ELAK kujundab koostöös teiste alatiste komisjonidega Riigi­kogu seisukoha Euroopa Liidu õigusaktide eelnõude suhtes ning annab arvamuse või seaduses ette nähtud juhul seisukoha muude Euroopa Liidu asjade kohta (vt täpsemalt käesoleva paragrahvi kommentaar 11). ELAK-il puudub oma valdkond kommenteeritava paragrahvi lõike 2 tähenduses. ELAK-i valdkonda kuuluvad Euroopa Liidu asjad n-ö horisontaalselt, välja arvatud Euroopa Liidu ühist välis- ja julgeoleku­poliitikat käsitlevad asjad, millega vastavalt RKKTS § 18 lõikele 3 tegeleb väliskomisjon.

			5.2 Keskkonnakomisjoni valdkonnas on keskkonnapoliitika ja -kaitse ning looduskaitse küsimused, loodusvarade kasutamise, kaitse, taas­tootmise ja arvestamise küsimused ning kliimamuutuse vähendamise ja kiirguskaitse küsimused.

			5.3 Kultuurikomisjoni valdkonnas on kultuuriküsimused, sh haridust, teadust, meediat, muinsuskaitset ja sporti puudutavad küsimused.

			5.4 Maaelukomisjoni valdkonnas on maaelu- ja regionaalpoliitika, põllumajanduse, kalanduse, toidu, taime- ja loomakaitse, kohaliku oma­­valitsuse korralduse ning maareformi ja maakorralduse küsimused.

			5.5 Majanduskomisjoni valdkonnas on Eesti majanduspoliitika, kaubanduse, energeetika, elamumajanduse, ehituse, transpordi, liikluskorralduse, elektroonilise ja postside, turismi, innovatsiooni, tegevuslubade, konkurentsi, tarbijakaitse, ekspordiarengu, ettevõtluse, tööstusomandi õiguskaitse, riigivara ja riigihangete küsimused.

			5.6 Põhiseaduskomisjoni valdkonnas on põhiseaduse muutmise ja põhiseaduslike institutsioonide tegevusega seonduvad küsimused, avaliku teenistuse, haldusmenetluse, riigivastutuse, Eesti kodakondsuse andmise aluste, välismaalaste õigusliku seisundi, Euroopa Liidu kodaniku õigusliku seisundi, valimiste ning rahvahääletuse küsimused, samuti muud riigi põhiseadusliku korra seisukohalt tähtsust omavad riigi- ja haldusõiguse küsimused.

			5.7 Rahanduskomisjoni valdkonnas on riigieelarve, maksunduse, kindlustuse, krediidiasutuste, investeerimistegevuse ja väärtpaberituru küsimused.

			5.8 Riigikaitsekomisjoni valdkonnas on riigi julgeoleku, riigikaitse ja küberturvalisuse küsimused.

			5.9 Sotsiaalkomisjoni valdkonnas on sotsiaalkindlustuse, töösuhete ja tööturu, sotsiaalhoolekande, rahvatervise ja tervishoiu küsimused.

			5.10 Väliskomisjoni valdkonnas on välispoliitika, välissuhtlemise, välisteenistuse, konsulaar- ja rahvusvahelisel tsiviilmissioonil osalemise ning välislepingute ratifitseerimise ja rahvusvaheliste konventsioonidega ühinemise küsimused. Väliskomisjon koordineerib Riigi­kogu välis­suhtlemist tulenevalt VäSS § 6 lõike 2 punktist 2.

			5.11 Õiguskomisjoni valdkonnas on eraõiguse, kriminaalõiguse ja sise­julge­oleku küsimused, samuti avaliku teenistuse eriliike (politsei­teenistust, päästeteenistust, prokuratuuriteenistust ja vanglateenistust) puudutavad küsimused. Õiguskomisjoni töövaldkonda kuuluvad ka vabade kutsete staatust ja tegutsemise aluseid sätestavad seadused.

			6. Millise komisjoni valdkonda eelnõu kuulub, otsustab Riigi­kogu juhatus, kes määrab eelnõule juhtiv­komisjoni (RKKTS § 13 lg 2 p 4). Juhtiv­komisjoni määramise kriteeriumiks on eelnõu reguleerimisese. Võib esineda olukordi, kus eelnõu, sõltuvalt vaatepunktist, võib kuuluda mitme komisjoni valdkonda. Näiteks on Riigi­kogu praktikas vaidlusi põhjustanud töölepingu seaduse valdkondlik kuuluvus. Ühest küljest on tegemist tööturgu käsitleva teemaga (sotsiaalkomisjoni valdkond), teisalt lepinguõiguse (eraõigus) temaatikaga, mis kuulub õigus­komisjoni kompetentsi. Praktikas konsulteerib Riigi­kogu juhatus piiripealsete juhtude korral enne otsuse tegemist asjaomaste komisjonidega. Lisaks eelnõu reguleerimisesemele võetakse sellises olukorras arvesse ka eelnõu algatajat. Kui eelnõu on algatanud Riigi­kogu komisjon, võib Riigi­kogu juhatus määrata sama komisjoni eelnõu juhtiv­komisjoniks. Kui juhatus ei saavuta juhtiv­komisjoni määramisel konsensust, võib eriarvamusele jäänud juhatuse liige panna juhtiv­komisjoni määramise RKKTS § 16 lõike 4 alusel Riigi­kogu täiskogus hääletusele. Näiteks 2008. aasta juunis otsustas täiskogu hääletamise teel määrata töölepingu seaduse eelnõu juhtiv­komisjoniks õiguskomisjoni, kuigi varem oli töölepingu küsimustega tegelenud sotsiaalkomisjon.96 Mõnikord on Riigi­kogu juhatus eelnõule määratud juhtiv­komisjoni ka muutnud.97

			7. Kommenteeritava paragrahvi lõike 2 kohaselt on alatise komisjoni pädevuses õigusloomes osalemine, kontrolli teostamine täidesaatva riigivõimu üle, samuti muude seaduse või Riigi­kogu otsusega komisjonile pandud ülesannete täitmine.

			8. Õigusloome on alatiste komisjonide peamine pädevusvaldkond. Alatised komisjonid osalevad õigusloomes esiteks juhtiv­komisjoni funktsiooni teostamise kaudu, mis kätkeb endas eelnõude Riigi­kogu täiskogus lugemiseks ettevalmistamist RKKTS 11. peatükis ning eri­­menetlusi sätestavates peatükkides fikseeritud korras. Teiseks osalevad alatised komisjonid õigusloomes oma valdkonna raames Riigi­kogu liikmete ja fraktsioonide kõrval tavapäraste menetlussubjektidena. Osalemine väljendub selles, et Riigi­kogu komisjonil on õigus algatada või esitada eelnõu (PS § 103, RKKTS § 90 lg 1 p 3), esitada eelnõule muudatus­ette­panekuid (RKKTS § 99 lg 1) ning nõuda nende hääletamist täis­­kogus (RKKTS § 106 lg 2), samuti osaleda eelnõu teisel lugemisel peetavatel läbirääkimistel (RKKTS § 105 lg 4). Alatistest komisjonidest ELAK-il on õigusloomes osalemisel piiratud roll, sest Riigi­kogu töö, sh eelnõude menetlemine, rajaneb valdkonnapõhisel töökorraldusel (vt käesoleva paragrahvi kommentaar 4) ning ELAK-il puudub oma valdkond kommenteeritava paragrahvi lõike 2 tähenduses. Kommenteeritava paragrahvi lõiget 3 tuleb ELAK-i puhul käsitleda erinormina sama paragrahvi lõike 2 suhtes. See tähendab, et RKKTS-i mõtte kohaselt ei kuulu ELAK-i pädevusse eelnõude ettevalmistamine Riigi­kogu täiskogus arutamiseks, välja arvatud RKKTS-is expressis verbis ettenähtud juhud (RKKTS §-d 1526–1528). See ei välista siiski ELAK-i osalemist õigusloomes tavapärase menetlussubjektina (eelnõu algatamine või esitamine, muudatus­ette­panekute esitamine jms). Õigusloomes võivad tavapäraste menetlussubjektidena osaleda ka eri-, uurimis- ja probleemkomisjonid.

			9. Parlamentaarses riigis on valitsus parlamendi ees aruandekohustuslik ning püsib parlamendi usaldusel. Lisaks seadusandlikule funktsioonile on parlamendi funktsiooniks ka täidesaatva võimu üle kontrolli teostamine, mida Riigi­kogu liikmed saavad teha nii individuaalselt (nt Riigi­kogu liikmete arupärimiste ja kirjalike küsimuste kaudu) kui ka kollektiivselt (parlamendi komisjonide kaudu). Alatiste komisjonide parlamentaarse kontrolli alase pädevuse sätestas selgesõnaliselt RKKTS. Seaduse seletus­kirja kohaselt pidanuks selline muudatus koos RKKTS § 22 lõikes 1 esitatud komisjoni õiguste täpsema sätestamisega andma alatistele komisjonidele kindla aluse parlamendi ülalnimetatud funktsiooni teostamiseks ning orienteerima komisjone enam sellega tegelema.98 Viimastel aastakümnetel paralleelselt paljudes Euroopa riikides parlamentide alatistele komisjonidele järelevalve pädevuse panemine on vaadeldav USA ja Westminsteri tüüpi (Suurbritannia, Austraalia, Kanada) parlamentide mõjuna. Komisjoni korraldatavad uurimised (ingl committee inquiries) ja avalikud kuulamised (ingl public committee hearings) on sel puhul parlamendi komisjonide tegevuse peamine vorm. RKKTS ei sisalda põhjalikku regulatsiooni selle kohta, milles seisneb komisjoni teostatav täidesaatva võimu kontroll, ega anna ammendavat loetelu komisjoni kasutuses olevatest kontrollivahenditest. RKKTS § 231 kohaselt võib komisjon järelevalve teostamiseks koostada raporti, RKKTS § 22 lõike 1 punkt 2 näeb järelevalve vormina ette ministrite kuulamise. Parlamentaarse järele­valve alla paigutuvad ka erineva suunitlusega arutelud, mis ei seondu otseselt õigusakti eelnõu menetlusega. Need arutelud ei pruugi päädida mingi kindla komisjoni otsuse vastuvõtmise ega järelduste tegemisega. Komisjoni käsitletavate teemade seos valitsuse üle järele­valve teostamisega võib olla üsna kaudne. Rootsi Riksdagi komisjonide praktikas on õigusloomega seonduvate arut­elude eesmärk saada infot parlamendi menetluses või ettevalmistusjärgus olevate eelnõude kohta. Järelevalvega seotud arutelude eesmärk on täidesaatva võimu tegevuse uurimine, samuti seaduste ja poliitika elluviimise kontrollimine. Kolmas tüüp arutelusid ei seondu Riksdagi komisjonide puhul õigusloomega ega täitevvõimu kontrolliga, vaid ühiskonnas päevakorral olevate teemade arutamise ning üldise debati soodusta­misega.99 Samadesse tüüpidesse võib jaotada ka Riigi­kogu alatistes komisjonides peetavad arutelud.100

			10. Kommenteeritava paragrahvi kohaselt on komisjoni pädevuses lahendada ka muid seaduste või Riigi­kogu otsusega talle pandud ülesandeid. Seadusega komisjonidele pandud ülesanded võivad tuleneda nii RKKTS-ist kui ka teistest seadustest ning need võib jagada järgmistesse rühmadesse.

			10.1 Komisjonide täiendavad ülesanded võivad tuleneda RKKTS-ist. Vastavalt kommenteeritava paragrahvi lõikele 3 ja RKKTS 181. peatükile osalevad kõik alatised komisjonid, sh ELAK ja väliskomisjon, Riigi­kogu seisukoha kujundamisel Euroopa Liidu asjades. Põhiseaduskomisjonil on eripädevus Vabariigi Presidendi poolt välja kuulutamata jäetud seaduste uuesti arutamisel (RKKTS § 114 lg 1) ning õiguskantsleri ettepaneku, millega soovitakse viia seadus või Riigi­kogu otsus kooskõlla põhiseaduse või seadusega, arutelul (RKKTS § 151 lg 1). Mõlemal puhul näeb RKKTS ette põhiseaduskomisjoni kui põhiseaduse ekspertkomisjoni esindaja ettekande. Mõne õigusakti eelnõu puhul piirab RKKTS algatajate ning muudatus­ette­panekute esitajate ringi. Riigi­kogu otsuse eelnõu, mis sisaldab Riigikohtule suunatud taotlust anda seisukoht, kuidas tõlgendada põhiseadust koostoimes Euroopa Liidu õigusega, võivad esitada ELAK ja põhiseaduskomisjon. Niisugusele eelnõule võivad muudatus­ette­panekuid esitada ELAK, põhiseaduskomisjon ja fraktsioonid (RKKTS § 1181 lg 3). Riigi­kogu otsuse eelnõu, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele, saab esitada üksnes ELAK (RKKTS § 1526 lg 2). RKKTS §-des 1526–1528 nimetatud Riigi­kogu otsuste eelnõude menetlemisel on fikseeritud juhtiv­komisjoniks ELAK. Põhiseaduskomisjoni roll põhiseaduse muutmise seaduse eelnõu juhtiv­komisjonina on sätestatud RKKTS 13. peatükis. RKKTS 182. peatüki sätted näevad ette, et Riigi­kogule esitatud kollektiivseid pöördumisi arutatakse Riigi­kogu juhatuse määratud komisjonis.

			10.2 Komisjonid osalevad erinevate institutsioonide juhtorganite liikmete määramisel.101

			10.2.1 MS § 49 lõike 3 punkti 1 ja lõike 5 esimese lause kohaselt nimetab Riigi­kogu keskkonnakomisjoni ettepanekul Riigimetsa Majandamise Keskuse nõukogusse kaks liiget. Samuti nimetab Riigi­kogu KeTS § 56 lõike 11 kohaselt keskkonnakomisjoni ettepanekul KeTS § 56 lõikes 1 nimetatud sihtasutuse (SA Keskkonnainvesteeringute Keskus) nõu­­kogusse neli Riigi­kogu liiget.

			10.2.2 Riigi­kogu nimetab kultuurikomisjoni ettepanekul Eesti Rahvusringhäälingu nõukogu liikmed (ka liikme tagasikutsumise otsustab Riigi­kogu kultuurikomisjoni ettepanekul, ERHS § 14 lg 1 ja § 15 lg 3), kolm Riigi­kogu liiget rahvusooperi nõukogusse (ROS § 6 lg 2 p 1) ning viis liiget Eesti Rahvusraamatukogu nõukogusse (ERRS § 8 lg 2).

			10.2.3 Riigi­kogu nimetab rahanduskomisjoni ettepanekul Tagatisfondi nõukogusse kaks Riigi­kogu liiget (TFS § 7 lg 1 p 1).

			10.2.4 ASeS § 4 lõike 2 punktide 1 ja 2 kohaselt nimetab Riigi­kogu majanduskomisjon ühe arenguseire nõukoja liikme ja määrab ettevõtlusorganisatsiooni, kel on samuti õigus nimetada üks nõukoja liige.

			10.3 Komisjonid annavad arvamusi ameti­isikute kandidaatide kohta.

			10.3.1 ProkS § 16 lõige 1 sätestab, et riigi peaprokuröri nimetab ametisse Vabariigi Valitsus valdkonna eest vastutava ministri (justiitsministri) ettepanekul, olles ära kuulanud Riigi­kogu õiguskomisjoni arvamuse. Samuti tuleb Vabariigi Valitsusel kuulata ära õiguskomisjoni arvamus riigi peaprokuröri distsiplinaarkaristusena teenistusest vabastamise korral (ProkS § 42 lg 4).

			10.3.2 PPVS § 43 lõige 2 sätestab, et Politsei- ja Piirivalveameti pea­­direktori nimetab ametisse viieks aastaks Vabariigi Valitsus valdkonna eest vastutava ministri (siseministri) ettepanekul, olles ära kuulanud Riigi­kogu õiguskomisjoni arvamuse. Kaitsepolitseiameti peadirektori nimetab ametisse valitsus valdkonna eest vastutava ministri (siseministri) ettepanekul samuti viieks aastaks, olles ära kuulanud Riigi­kogu õiguskomisjoni ja Riigi­kogu julgeolekuasutuste järelevalve komisjoni arvamuse (PPVS § 43 lg 4, vrd JAS § 15 esimene lause). Välisluureameti juhi nimetab valitsus ametisse asjaomase ministri ettepanekul, olles kuulanud ära Riigi­kogu julgeolekuasutuste järelevalve komisjoni seisukoha  (JAS § 15).

			10.3.3 PäästeTS § 8 lõike 1 kohaselt nimetab päästeasutuse juhi viieks aastaks ametisse Vabariigi Valitsus valdkonna eest vastutava ministri (siseministri) ettepanekul, olles ära kuulanud Riigi­kogu õiguskomisjoni arvamuse.

			10.3.4 KVTS § 93 lõike 2 alusel nimetab Kaitseväe juhataja viieks aastaks ametisse Vabariigi Valitsus valdkonna eest vastutava ministri (kaitse­ministri) ettepanekul, võttes arvesse Riigi­kogu riigikaitsekomisjoni seisukohta. Pärast seda võib Vabariigi Valitsus kaitseministri ettepanekul ja Riigi­kogu riigikaitsekomisjoni seisukohta arvesse võttes nimetada ta Kaitseväe juhataja ametikohale veel kaheks aastaks (KVTS § 93 lg 3).

			10.3.5 IKS § 54 lõike 1 kohaselt nimetab Andmekaitse Inspektsiooni juhi viieks aastaks ametisse Vabariigi Valitsus valdkonna eest vastutava ministri (justiitsministri) ettepanekul, olles ära kuulanud Riigi­kogu põhiseaduskomisjoni seisukoha. Põhiseaduskomisjoni seisukoha peab Vabariigi Valitsus ära kuulama ka Andmekaitse Inspektsiooni juhi ennetähtaegse ametist vabastamise korral (IKS § 54 lg 2).

			10.3.6 VäSS § 6 lõike 2 punkti 5 alusel kuulab väliskomisjon ära Välisministeeriumi teabe Eesti Vabariigi erakorraliste ja täievoliliste suursaadikute ja saadikute kandidaatide kohta ning vajaduse korral tutvub kandidaadiga. Tava kohaselt tutvustab kandidaati Välisministeeriumi kantsler.

			10.4 Komisjonid osalevad poliitika kujundamises.

			10.4.1 Riigikaitsekomisjon on seotud riigikaitse valdkonna arengukava kinnitamisega. Enne, kui riigikaitse arengukava või selle muutmise eelnõu Vabariigi Valitsusele kinnitamiseks esitatakse, kuulab peaminister ära Riigi­kogu riigikaitsekomisjoni seisukoha (RiKS § 7 lg 11). RiKS § 3 lõike 3 kohaselt kuuluvad riigikaitsekomisjoni esimees ja välis­komisjoni esimees Vabariigi Presidendi nõuandva organi Riigikaitse Nõukogu koosseisu. Kaitseväele suunatud korralduse alustada osalemist või lõpetada osalemine muul rahvusvahelisel sõjalisel operatsioonil (st muul kui kollektiivse enesekaitse operatsioonil) annab Vabariigi Valitsus, võttes arvesse Riigi­kogu riigikaitsekomisjoni seisukohta (RiKS § 34 lg 61).

			10.4.2 Väliskomisjon valmistab ette Riigi­kogu täiskogus kord aastas – aasta teise täiskogu töö­­tsükli jooksul (VäSS § 6 lg 1 p 5) – toimuva välispoliitika kui olulise tähtsusega riikliku küsimuse arutelu. Vastavalt VäSS § 6 lõike 2 punktile 3 arutab väliskomisjon Vabariigi Valitsuse ettekannet riigi välis­poliitikast ning esitab oma ettekande eelnimetatud olulise tähtsusega riikliku küsimuse arutelu käigus. Samuti arutab väliskomisjon Vabariigi Valitsuse esitatud arengukoostöö ja humanitaarabi põhimõtteid ning koos riigikaitsekomisjoniga julgeolekupoliitika aluseid (VäSS § 6 lg 2 p 4).

			10.5 Komisjonid võtavad teadmiseks aruandeid ja ettekandeid.

			10.5.1 ERHS § 13 kohaselt esitab Rahvusringhäälingu nõukogu kord aastas Riigi­kogu kultuurikomisjonile kirjaliku ja suulise aruande oma tegevusest.

			10.5.2 Vastavalt AvTS § 54 lõikele 1 esitab Andmekaitse Inspektsioon iga aasta 1. aprilliks AvTS-i täitmise kohta ettekande Riigi­kogu põhiseaduskomisjonile. Lisaks sellele ettekandele võib Andmekaitse Inspektsiooni juht esitada põhiseaduskomisjonile ettekandeid AvTS-i täitmise üle teostatud järelevalve käigus ilmnenud oluliste, ulatusliku mõjuga või kiiret lahendamist vajavate probleemide kohta (AvTS § 54 lg 4).

			10.5.3 ProkS § 11 lõike 2 kohaselt esitab riigi peaprokurör igal aastal Riigi­kogu kevadistung­järgul Riigi­kogu põhiseaduskomisjonile ülevaate seadusega prokuratuurile pandud ülesannete täitmise kohta eelmisel kalendriaastal. Lisaks sellele võib riigi peaprokurör esitada põhiseaduskomisjonile ettekandeid prokuratuuri tegevuse käigus ilmnenud oluliste, ulatusliku mõjuga või kiiret lahendamist vajavate probleemide kohta (ProkS § 11 lg 3).

			10.5.4 RES § 74 lõike 1 järgi esitab Rahandusministeerium Riigi­kogu rahanduskomisjonile hiljemalt iga kvartali kümnendal tööpäeval aruande stabiliseerimisreservi varade koosseisu ja väärtuse kohta eelmise kvartali viimase tööpäeva seisuga.

			10.5.5 KKS § 31 lõike 7 järgi esitab Siseministeerium Riigi­kogu riigi­kaitsekomisjonile iga kahe aasta järel kirjaliku ülevaate Kaitseväe osalemisest riikliku järelevalve teostamisel edasilükkamatu pädevuse alusel.

			10.6 Rahanduskomisjoni ettepanekul määrab Riigi­kogu igal aastal audiitor­ettevõtja, kes auditeerib Riigikontrolli tegevust (RKS § 5).

			11. ELAK on Euroopa Liidu koordinatsioonimehhanismi keskne üksus Riigi­kogus. ELAK-i peaülesanne on koostöös valdkondlike alatiste komisjonidega kujundada Riigi­kogu seisukohad Euroopa Liidu õigus­aktide eelnõude ning muude Euroopa Liidu küsimuste kohta, välja arvatud Euroopa Liidu ühise välis- ja julgeolekupoliitikaga seotud küsimuste kohta. ELAK-i rolli väljatöötamisel võeti aluseks, et Euroopa Liidu õigusaktide detailne käsitlemine toimub eeskätt valdkondlikes alatistes komisjonides. ELAK kujundab Riigi­kogu nimel seisukoha, tuginedes teiste alatiste komisjonide arvamusele. ELAK-i ülesanne on eelkõige jälgida, et Riigi­kogu seisukohad arvestaksid ühtlasi Euroopa Liidu üldist taust­süsteemi: poliitilist olukorda, liikmesriikide vahelisi suhteid ja kokkuleppeid ning Eesti üldisi Euroopa Liidu poliitika prioriteete. ELAK-il on ainuõigus sõnastada ning edastada valitsusele Riigi­kogu seisukohad Euroopa Liidu õigusaktide eelnõude kohta. Euroopa Liidu ühise välis- ja julgeolekupoliitika küsimustes on see õigus väliskomisjonil. ELAK-i rolli kohta vt täpsemalt RKKTS 181. peatüki  kommentaarid.

			12. Väliskomisjoni ülesanne on menetleda Euroopa Liidu asju, mis on seotud Euroopa Liidu ühise välis- ja julgeolekupoliitikaga. Selles valdkonnas on väliskomisjonil ELAK-iga analoogne pädevus. Muudes küsimustes osaleb väliskomisjon Riigi­kogu seisukoha kujundamises sarnaselt teiste alatiste komisjonidega. Ühise välis- ja julgeolekupoliitika küsimustes asendab väliskomisjon ELAK-it seetõttu, et selle valdkonna puhul on tegemist kiiret reageerimist nõudva väga laia ja samas spetsiifilise alaga. Samasugune pädevusjaotus on kujunenud välja teistegi riikide (nt Soome) parlamentide praktikas.

			§ 19. Erikomisjon

			(1) Riigi­kogu moodustab erikomisjoni seaduse alusel, samuti seadusest või välislepingust tulenevate ülesannete täitmiseks.

			(2) Erikomisjon moodustatakse Riigi­kogu otsusega, milles määratakse tema ülesanded, tegevusest aruandmise kord ja koosseisu moodustamise printsiip.
[RT I, 07.03.2019, 1 – jõust. 17.03.2019]

			(3) Käesoleva paragrahvi lõikes 1 nimetatud ülesannete täitmise võib Riigi­kogu panna mõnele alatisele komisjonile.

			1. Kommenteeritav paragrahv sätestab erikomisjoni moodustamise õiguslikud alused. Praktikas on lahendatud erikomisjonide loomine õiguslikult erineval moel. Ühe variandina näeb seadus ette kindla nimetuse ja pädevusega erikomisjoni moodustamise. Näiteks JAS § 36 sätestab julgeolekuasutuste järelevalve komisjoni moodustamise Riigi­kogu eri­­komisjonina ja KVS § 9 lõige 1 sätestab Riigi­kogu korruptsiooni­vastase erikomisjoni moodustamise. Mõnel teisel juhul on viidatud eri­­komisjonile ilma komisjoni nimetust seaduse tasandil sätestamata (nt RKS § 52). Kasutatud on ka lähenemist, mille korral on seaduses või välis­lepingus üles loetud avalikud ülesanded, mida seaduse kohaselt täidab Riigi­kogu komisjon.102 Sellisel juhul on Riigi­kogu otsustada, kas nende avalike ülesannete täitmiseks moodustatakse erikomisjon või pannakse ülesannete täitmine mõnele Riigi­kogu alatisele komisjonile vastavalt kommenteeritava paragrahvi lõikele 3. Üldjuhul tuleks vältida olukorda, kus eri­­seadusega reguleeritakse detailselt Riigi­kogu kodukorra küsimusi. Seetõttu ei ole soovitatav sätestada eri­­seaduses konkreetse nimetusega erikomisjoni. Soovitatav on, et seaduse tasandil oleks fikseeritud üksnes ülesanded ja iga Riigi­kogu koosseis saaks ise otsustada, kuidas seaduses sätestatud ülesannete täitmine  korraldada.

			2. Erikomisjonid moodustatakse iga Riigi­kogu koosseisu alguses Riigi­kogu otsusega ning nende tegevus kestab Riigi­kogu koosseisu volituste lõpuni. Erikomisjoni moodustamise otsuses määratakse komisjoni ülesanded, mis võivad korrata või täpsustada seaduses nimetatud ülesandeid, samuti tuleb ette näha komisjoni tegevusest aruandmise kord. Enamasti on erikomisjoni moodustamise otsuses sätestatud, et komisjon annab oma tegevusest Riigi­kogule aru kord aastas. Otsuses sõnastatakse ka erikomisjoni moodustamise printsiip, millest lähtudes määrab Riigi­kogu juhatus vastavalt RKKTS § 13 lõike 2 punktile 21 komisjoni liikmete arvu. Sama sätte alusel Riigi­kogu juhatus kinnitab komisjoni koosseisu ja selles tehtavad muudatused. Varem oli tavaks nimetada erikomisjoni liikmeks igast fraktsioonist üks liige, aga praegu kohaldatakse põhimõtet, mille kohaselt on igas erikomisjonis nn koalitsiooni- ja opositsioonierakondadel võrdselt liikmeid.103 RKKTS-i varasema redaktsiooni104 kohaselt nimetati erikomisjoni moodustamise otsuses ka selle komisjoni koosseis, sealhulgas kõikide komisjoni liikmete asendusliikmed. Selline lahendus ei olnud aga otstarbekas, kuna Riigi­kogul tuli erikomisjoni liikme või asendusliikme vaheta­miseks muuta erikomisjoni moodustamise otsust.

			3. Erikomisjoni ülesannete täitmise võib Riigi­kogu panna mõnele alatisele komisjonile juhul, kui ta otstarbekuse kaalutlustest lähtuvalt leiab, et näiteks kujunevat töömahtu arvestades ei ole põhjendatud eraldi komisjoni loomine.

			4. Riigi­kogu praktikas on välja kujunenud kolm mitme Riigi­kogu koosseisu ajal tegutsenud erikomisjoni.

			5. Julgeolekuasutuste järelevalve erikomisjoni juured ulatuvad VII Riigi­koguni, kui 15. juunil 1993 moodustati ajutine komisjon kaitse­politsei tegevuse seaduslikkuse kontrollimiseks.105 VIII Riigi­kogus moodustati ajutine komisjon Riigi Kaitsepolitseiameti tegevuse ja jälitustegevuse seaduslikkuse kontrollimiseks106, mis 17. veebruaril 1999 vastuvõetud Riigi­kogu otsusega nimetati ümber erikomisjoniks107. Riigi­kogu 2001. aasta 20. veebruari otsusega kujundati see ümber Riigi­kogu julgeolekuasutuste järelevalve komisjoniks108 ning selle nimetusega on see eri­komisjon jäänud püsima ka järgmiste Riigi­kogu koosseisude jooksul. Riigi­kogu julgeolekuasutuste järelevalve erikomisjon on moodustatud JAS § 36 alusel. Nimetatud paragrahvi lõike 1 kohaselt teostab komisjon järele­valvet julgeolekuasutuste ja jälitusametkondade tegevuse üle, sh isikuandmete töötlemise nõuete täitmise, põhiõiguste tagamise ning julgeoleku­asutuste ja jälitusametkondade töö tõhususe küsimustes, samuti nende üle teostatava järelevalve küsimustes. JAS § 36 lõike 2 järgi on pea­minister ja asjaomane minister kohustatud kord kuue kuu jooksul andma eri­­komisjonile ülevaate nii julgeolekuasutuste tegevusest kui ka nende tegevuse üle teostatavast järelevalvest. KKS §-st 42 tulenevalt koordineerib julgeoleku­asutuste järelevalve erikomisjon ka kaitseväeluure teostamist ja julgeolekuasutuste tegevust ning teeb järelevalvet kaitseväeluure teostamise üle. Samuti teostab komisjon järelevalvet jälitus­asutuste (Politsei- ja Piirivalveamet, Kaitsepolitseiamet, Maksu- ja Tolliamet, Sõjaväepolitsei ning Justiitsministeeriumi vanglate osakond ja vangla) tegevuse üle jälitus­toimingute tegemisel, sealjuures tuleb igal jälitusasutusel vähemalt üks kord kolme kuu jooksul esitada komisjonile asjaomase ministeeriumi kaudu kirjalik aruanne jälitustoimingute tegemise kohta (KrMS § 12615 lg 2). Eelnevale lisaks määrab julgeolekuasutuste järelevalve erikomisjon Vabariigi Valitsuse liikme, õiguskantsleri ja riigikontrolöri üle julgeolekukontrolli teostava julgeolekukontrolliasutuse ning otsustab, kas nimetatud ameti­isikud on julgeolekukontrolli läbinud (VVS § 31 lg-d 4 ja 5, RKS § 251 lg-d 4 ja 5, ÕKS § 111 lg-d 4 ja 5). Samuti määrab komisjon Riigi­kogu liikme üle julgeolekukontrolli teostava julgeolekukontrolli­asutuse ja otsustab salastatud välisteabele juurdepääsu õiguse andmise puhul, kas Riigi­kogu liige on julgeolekukontrolli läbinud (RKLS § 19 lg-d 6 ja 8). JAS §-de 5 ja 15 järgi nimetab Vabariigi Valitsus asjaomase ministri ette­panekul viieks aastaks ametisse Kaitsepolitseiameti ja Välisluureameti juhid, olles ära kuulanud Riigi­kogu julgeolekuasutuste järelevalve komisjoni seisukoha. JAS § 36 lõike 4 kohaselt arutab komisjon julgeoleku­asutuse eelarve eelnõu üheaegselt riigieelarve eelnõu arutamisega Riigi­kogus. JAS § 36 lõike 5 kohaselt esitab komisjon vähemalt üks kord aastas Riigi­kogule ülevaate oma tegevusest ja tulemustest. Praktikas ongi kirjalik aruanne esitatud Riigi­kogule üks kord aastas. Komisjoni õiguste kohta vt RKKTS § 22 kommentaarid 5 ja 6.

			6. Korruptsioonivastase seaduse kohaldamiseks moodustas VIII Riigi­kogu 2. augustil 1995 vastuvõetud otsusega109 ajutise komisjoni. Selle komisjoni põhiülesanne oli seaduses loetletud kõrgemate ameti­isikute majanduslike huvide deklaratsioonide hoidmine. Ülalmärgitud otsust muudeti Riigi­kogu 1999. aasta 17. veebruari otsusega ja ajutisest komisjonist sai erikomisjon.110 IX Riigi­kogu moodustas sama nimega komisjoni 1999. aasta 27. aprilli otsusega.111 Komisjoni ülesandeid täpsustati ja laiendati. Järgmine erikomisjon loodi X Riigi­kogu poolt 30. aprillil 2003.112 Komisjoni ülesanded jäid esialgu samaks, nagu need olid olnud IX Riigi­kogu ajal, kuid 1. jaanuaril 2004 lisandusid ülesanded, mis tulenesid erakonnaseaduse muutmisest.113 Selle muudatuse kohaselt sai erikomisjon endale ka EPVS-is, KOVVS-is ja RKVS-is nimetatud valimis­kampaania rahastamise aruannete kogumise, kontrollimise ja avalikustamisega seotud ülesanded. Erikomisjoni puudutavaid varasemaid Riigi­kogu otsuseid ülesannete laiendamise osas ei muudetud. Alates XII Riigi­kogust ei ole komisjon pidanud enam valimiskampaania rahastamise aruannetega tegelema, sest see ülesanne anti erakonnaseaduse muutmise ja sellega seonduvalt teiste seaduste muutmise seadusega114 üle sama seaduse alusel moodustatud erakondade rahastamise järelevalve komisjonile. Varem kehtinud KVS võimaldas Riigi­kogul valida, millisele komisjonile selles seaduses sätestatud ülesannete täitmine panna, kuid 2013. aasta 1. aprillil jõustunud KVS näeb nende ülesannete täitmiseks otsesõnu ette Riigi­kogu korruptsioonivastase erikomisjoni moodustamise (§ 9). Korruptsioonivastaste meetmete võtmise üle parlamentaarse järelevalve teostamiseks arutab komisjon omal algatusel kõrgete riigiametnike115 võimalikke korruptsioonijuhtumeid ja annab nende kohta hinnanguid. Komisjon teostab järelevalvet Riigi­kogu liikmete tegevuspiirangutest kinnipidamise üle ning teavitab Riigi­kogu ja avalikkust komisjoni pädevuses oleva korruptsioonivastase tegevuse tulemustest. Komisjonil on õigus kontrollida kõiki KVS-i alusel huvide deklaratsioonide registrile esitatud deklaratsioone (KVS § 15 lg 1). Süüteo tunnuste ilmnemisel edastab komisjon materjalid uurimisasutusele või väärteo kohtuvälisele menetlejale. Vähemalt üks kord aastas annab komisjon Riigi­kogule ülevaate oma tegevusest ja tulemustest. Aruanne on kirjalik. Komisjoni õiguste kohta vt RKKTS § 22 kommentaarid 5 ja 6.

			7. Riigi­kogu 2004. aasta 17. veebruari otsusega moodustati Riigi­kogu erikomisjon riigieelarve kontrollimiseks.116 Komisjon kutsuti ellu eesmärgiga tagada koostöös Riigikontrolliga kontroll Vabariigi Valitsuse üle riigieelarve täitmise ning riigi vara ja riigieelarve vahendite säästliku, tõhusa, mõjusa ja õiguspärase kasutamise seisukohast. Riigieelarve kontrolli erikomisjon on moodustatud RKS § 52 alusel. Komisjoni ülesanded on moodustamisest alates olnud järgmised117:

			a) vaadata läbi riigi majandusaasta koondaruanne ja selle kontrolliaruanne;

			b) vaadata läbi avaliku sektori auditeerimise küsimusi;

			c) arutada Riigikontrolli kontrolliaruandeid ja ülevaateid ning riigikontrolöri tõstatatud olulisi küsimusi;

			d) teavitada Riigikontrolli probleemidest, mis jõuavad komisjoni liikmeteni suhtlemisel ameti- ja eraisikutega;

			e) võtta Riigikontrolli informatsiooni alusel seisukoht tema tegevuse takistamise juhtude kohta.

			RKS § 46 lõike 2 kohaselt teavitab Riigikontroll oma tegevuse takistamise juhtudest Riigi­kogu erikomisjoni. Kontrollitulemuste arutamiseks korraldatud erikomisjoni istungid on avalikud. Istungi või selle osa võib komisjoni otsusega kuulutada kinniseks isikuandmete, panga-, äri- või riigisaladuse või salastatud välisteabe kaitseks (RKS § 52 lg 4). Komisjon koostab oma tegevuse kohta iga-aastase aruande, mis hõlmab perioodi eelmise kevadistung­järgu lõpust kuni järgmise kevadistung­järgu lõpuni.118 Aruanne koosneb tähtsaimate teemade kokkuvõtetest ning selle lisas on tabelina välja toodud Riigikontrolli kontrolliaruannete ja üle­­vaadete arutelu aeg, olulisimad arutelul osalejad ja kokkuvõtlikud otsused. Komisjoni õiguste kohta vt RKKTS § 22  kommentaarid 5 ja 6.

			§ 20. Uurimiskomisjon

			(1) Riigi­kogu võib moodustada uurimiskomisjoni avalikku huvi pakkuva sündmuse asjaolude uurimiseks.

			(2) Uurimiskomisjon moodustatakse Riigi­kogu otsusega, milles määratakse tema ülesanded, volituste kestus ja koosseisu moodustamise printsiip.	

			[RT I, 07.03.2019, 1 – jõust. 17.03.2019]

			(3) Uurimiskomisjon esitab Riigi­kogule vähemalt kord aastas vahe­aruande oma tegevusest ning tegevuse lõpetamisel lõpparuande.

			1. Uurimiskomisjoni peetakse parlamendiõiguse teoorias oluliseks parlamentaarse kontrolli teostamise instrumendiks. Saksa konstitutsiooni­õiguses käsitatakse uurimiskomisjoni kui parlamendi vähemuse võimalust iseseisva teabe kogumise õiguse kaudu murda valitsuse infomonopol, uurides ja avalikustades täidesaatva võimu kuritarvitusi.

			2. Kommenteeritava paragrahvi lõikest 1 tuleneb uurimiskomisjoni moodus­tamise eesmärk ja pädevuse ulatus.

			3. Kommenteeritava paragrahvi lõikes 1 viidatakse avalikku huvi pakkuvale sündmusele. See sõnastus annab komisjoni moodustamiseks avara mängumaa, sest kasutatud on õigusmõistet (avalik huvi), mida ei ole võimalik täpselt defineerida. Avalikku huvi võivad pälvida täidesaatva võimu tegevused ja tegemata jätmised, mis on teatavaks saanud järelevalvet teostavate institutsioonide (Riigikontroll, õiguskantsler) tegevuse tulemusel, kajastamist leidnud ajakirjanduses või paljastunud parlamentaarse kontrolli käigus. Huvipakkuv on teema, milline tähendus on avalikul huvil komisjoni tegevuse raamijana, eeskätt komisjoni moodustamise eeldusena. Võib küsida, kas avalikku huvi komisjoni moodustamiseks võib eeldada, kui Riigi­kogu enamus vastava komisjoni moodustab, või on avalikul huvil eraldiseisev tähendus, mida tuleb komisjoni moodustamisel igal üksikul juhul kontrollida. Viimane käsitlus lähtub põhiseaduses sätestatud võimude lahususe põhi­mõttest, millest tulenevalt ei ole üksikisikud parlamendi ees erasuhetes aruandekohustuslikud. Saksa õigusteoorias ja kohtupraktikas peetakse avaliku huvi olemasolu uurimiskomisjoni moodustamise eelduseks, kuid üldjuhul piisab avaliku huvi eksisteerimiseks sellest, kui uurimiskomisjoni moodustamist toetab Bundestagi kvalifitseeritud vähemus, s.o üks neljandik Bundestagi koosseisust.119 Erinevaid seisukohti on Saksamaal küsimuses, kas ja millises ulatuses on avaliku huvi olemasolu uurimiskomisjoni moodustamise eeldusena kohtulikult kontrollitav.120 Tuleb toetada seisukohta, mille kohaselt parlamendil puudub õigus moodustada uurimiskomisjon puhtalt isikute privaatsfääri kuuluvate asjaolude väljaselgitamiseks. Sageli on aga era- ja avalik huvi omavahel tihedalt läbi põimunud.121 Sellisel juhul tuleb silmas pidada, et avalik huvi uurimiskomisjoni moodustamiseks peab üles kaaluma asjasse­puutuvate isikute põhiõiguste riive, st erahuvi. Samu põhimõtteid tuleks kohaldada ka kommenteeritavas sättes käsitletud uurimiskomisjoni moodustamisel. PSJKS § 16 kohaselt võib isik, kes leiab, et Riigi­kogu otsusega on rikutud tema õigusi, esitada Riigikohtule taotluse tühistada Riigi­kogu otsus. Selle sätte alusel saab uurimismenetlusele allutatud isik põhimõtteliselt vaidlustada ka komisjoni moodustamise otsust. Praegu puudub Riigikohtu seisukoht selles küsimuses, kes ja millistel juhtudel  saab vaidlustada uurimiskomisjoni moodustamist.122 Uurimiskomisjoni moodustamise põhiseaduslike eelduste kohta vt käesoleva paragrahvi kommentaar 6.

			4. Kommenteeritava paragrahvi lõikes 1 mainitud avalikku huvi pakkuv sündmus võib tähendada mõnda konkreetset juhtumit123 või laiemat probleemideringi124.

			5. Kommenteeritava paragrahvi lõike 1 teine pool viitab asjaolude uurimisele. Komisjoni roll on komisjoni moodustamise otsuses fikseeritud asjaolude selgitamine ning teatavakstegemine (avalikustamine) komisjoni vahearuande ja lõpparuande kaudu. Komisjonil on õigus kutsuda komisjoni ette isikuid ning nõuda oma ülesannete täitmiseks vajalikke andmeid ja dokumente (RKKTS § 22 lg 2). Parlamentaarset uurimist iseloomustavad õigusemõistmisele omased meetodid ühelt poolt ning uurimise poliitiline iseloom teisalt. Uurimismenetlus sarnaneb kohtu­menetlusele asjaolude (tõendite) uurimise ja hindamise poolest, samuti võidakse uurimismenetluse tulemusena anda hinnanguid menetlusele allutatud isikute käitumisele. Erinevalt kohtu­menetlusest ei ole aga parlamentaarne uurimine suunatud n-ö ainsa tõe väljaselgitamisele. Uurimismenetlust tuleb mõista kui poliitilis-parlamentaarset debatti asjaolude uurimiseks ja nende poliitiliseks tõlgendamiseks.125 Selle funktsioon on poliitilise diskussiooni (vaidluse) abil informeerida avalikkust avalikku huvi pakkuva sündmuse asjaoludest. Samuti on erinev komisjoni ja kohtu hinnangute tähendus. Uurimiskomisjon saab anda üksnes poliitilise kaaluga hinnanguid. Näiteks võib uurimiskomisjon võtta seisukoha ministri poliitilise vastutuse kohta. Üksnes kohus saab aga lahendada küsimuse isiku õiguslikust vastutusest ning määrata õigusrikkumise eest karistuse. Nii uurimiskomisjoni nimetuses, ülesande püstitamisel kui ka uurimismenetluse läbiviimisel tuleb vältida uurimiskomisjoni ja kohtu pädevuste segamini ajamist, samuti uurimiskomisjoni rollist vale mulje kujundamist.126

			6. Ehkki parlamentaarne uurimisõigus on avaralt sisustatav, ei ole ka see ilma õiguslike piirideta. Võib eristada mitmeid uurimiskomisjoni moo­­dustamise põhiseaduspärasuse eeldusi. Üks uurimiskomisjoni moo­­dustamise põhiseaduspärasuse eeldus on parlamendi pädevus. Uurimis­komisjoni moodustades ei tohi parlament väljuda oma põhiseaduslikust pädevusest. Saksamaal ei tohi uurimismenetlus ulatuda liidumaade parlamentide pädevuses olevate küsimusteni127, Eesti põhiseaduse puhul tuleb kõne alla keeld sekkuda põhiseaduslike institutsioonide enesekorraldusõigusesse128. Võimude lahususe põhimõttest tuleneb täitevvõimu n-ö tuumikvaldkonna kaitse. Täitevvõimul peab olema oma tegevuse tagamiseks seadusandja poolt puutumatu initsiatiivi-, konsulteerimis- ja toimimisala.129 See tähendab eelkõige, et parlamendil ei ole õigust tungida valitsuses alles ettevalmistamisjärgus olevatesse plaanidesse või uurida enne otsuse langetamist otsuse tegemise tagamaid. Harilikult käsitletakse parlamentaarse uurimismenetluse käigus juba toimunud sündmusi. Võimude lahususe põhimõttest tuleneb parlamendile keeld uurida selliseid erasfääri kuuluvaid küsimusi, mille asjaolusid saab välja selgitada ja mida saab lahendada täielikult kas kohtu- või haldusmenetluses.130 Eraisikud ei ole parlamendi ees aruandekohustuslikud. Kui avalik ja erahuvi on põimunud, peab komisjoni moodustamiseks avalik huvi erahuvi üles kaaluma (vt käesoleva paragrahvi kommentaar 3). Teine uurimiskomisjoni moodustamise põhiseaduspärasuse eeldus on uurimisülesande määratletus. Kuna uurimiskomisjon on uurimismenetlust läbi viies potentsiaalne põhiõiguste piiraja, ei ole lubatav komisjonil ise oma uurimise ulatust määrata, seda tuleb teha piisavalt selgelt komisjoni moodustamise otsuses. Kolmas põhiseaduspärasuse eeldus on kohtuotsuste hindamise keeld. Uurimiskomisjoni ei tohi moodustada õiguslike hinnangute andmise või kohtuotsuste kontrollimise eesmärgil. Tuleb ka hoiduda sellise mulje jätmisest (vt käesoleva paragrahvi kommentaar 5). Eraldi küsimus on uurimismenetluse ja kohtu­menetluse paralleelse läbiviimise teema. Mõnedes riikides on see lubatud (nt Saksamaal), teistes keelatud (nt Prantsusmaal). Menetluste paralleelsust ei saa põhimõtteliselt välistada, sest valitsus ei tohiks saada võimalust kohtu­menetluse toimumise tõttu vaikida talle ebameeldivatest asjadest. Sellisel juhul tuleb selgelt eristada kahe uurimismenetluse olemust, sest on suur oht rikkuda kohtu sõltumatuse põhimõtet. Uurimiskomisjoni moodustamise põhiseaduspärasuse eeldus on ka avaliku huvi olemasolu (vt selle kohta käesoleva paragrahvi kommentaar 3).

			7. Uurimiskomisjon moodustatakse Riigi­kogu otsusega. Kuna Riigi­kogu võtab tulenevalt PS §-st 73 otsuseid vastu poolthäälte enamusega, peab Riigi­kogu enamus toetama uurimiskomisjoni moodustamist. Mõnedes riikides saab uurimiskomisjone ellu kutsuda ka parlamendi vähemus. Saksamaal saab neljandik parlamendi liikmetest nõuda uurimiskomisjoni moodustamist ning kui uurimiskomisjoni moodustamisele ei ole õiguslikke takistusi, on parlamendi enamus kohustatud seda tegema. Poolthäälte enamuse nõue on üks põhjustest, miks Riigi­kogus õnnestub harva moodustada uurimiskomisjone, mis uuriksid ametisoleva valitsuse tegevust.

			8. Uurimiskomisjoni moodustamise otsuses määratakse uurimiskomisjoni ülesanded. Ülesanne tuleb uurimiskomisjonile püstitada võimalikult konkreetselt. Uurimiskomisjon ei tohi omavoliliselt uurimisülesannet muuta, seda laiendada ega kitsendada. Kui uurimisülesande muutmine on vajalik, tuleb muuta uurimiskomisjoni moodustamise otsust.

			9. Uurimiskomisjoni volitused kestavad tema moodustamise otsuses toodud tähtaja lõpuni. Praktikas on Riigi­kogu uurimiskomisjoni volituste kestust pikendanud, muutes uurimiskomisjoni moodustamise otsust.131 Diskontinuiteedi põhimõttest (vt RKKTS 1. ptk üldised märkused 1–3) tulenevalt lõpevad uurimiskomisjoni volitused parlamendi volituste lõppemisega.

			10. Uurimiskomisjoni moodustamise otsuses tuleb määrata kindlaks uurimiskomisjoni koosseisu moodustamise printsiip (vt RKKTS § 19 kommentaar 2).

			11. Kuna uurimiskomisjoni puhul on tegemist poliitilise kontrolli organiga, ei saa parlamentaarne uurimine tipneda karistuste ega muude sanktsioonide määramisega. Uurimiskomisjoni tegevuse väljund on kord aastas esitatav vahearuanne ning tegevuse lõpparuanne, milles komisjon esitab avalikku huvi pakkuva sündmuse asjaolud ning oma järeldused või ettepanekud, mis võivad olla suunatud Riigi­kogule või Vabariigi Valitsusele. Uurimiskomisjoni vahearuande ning lõpparuande kiidab komisjon heaks hääletamise teel (poolthäälte enamus vastavalt RKKTS §-le 38). Komisjoni järelduste või ettepanekutega mittenõustunud liikmel on võimalik aruandele lisada eriarvamus. Uurimiskomisjoni vahe­aruanded ning lõpparuanne avalikustatakse Riigi­kogu veebilehel.

			12. Uurimiskomisjoni aruanne antakse Riigi­kogule üle istungi rakendamise ajal, mil antakse üle eelnõusid ja arupärimisi, seejuures võib aruande üleandja esineda aruande kuni kaheminutilise tutvustusega (analoogia korras RKKTS § 91 lg 1).132

			13. VII Riigi­kogu volituste ajal moodustati kaks, VIII Riigi­kogu volituste ajal neli, IX Riigi­kogu volituste ajal viis ning X Riigi­kogu ajal kaks uurimiskomisjoni, XI Riigi­kogu ei moodustanud ühtegi uurimis­komisjoni, XII Riigi­kogu moodustas kaks ja XIII Riigi­kogu ühe uurimis­komisjoni.133 Uurimiskomisjone on moodustatud näiteks riigivara ning NLKP, EKP ja ÜLKNÜ varaga tehtud tehingute seaduslikkuse kontrollimiseks (VII Riigi­kogu), kohalikele omavalitsustele omandireformi käigus üleantud varaga seotud tehingute asjaolude kindlakstegemiseks (VIII Riigi­kogu), Maapanga pankroti asjaolude väljaselgitamiseks ja pankrotiprotsessi erapooletuse tagamiseks (IX Riigi­kogu), 1994. aastal Eesti Vabariigi territooriumilt parvlaevaga Estonia sõjatehnika väljaveo asjaolude väljaselgitamiseks (X Riigi­kogu), välismaalastele tähtajaliste elamislubade andmise ja VEB Fondi koondatud nõuete menetlemise ja rahuldamisega seotud asjaolude väljaselgitamiseks (XII Riigi­kogu) ning võimalike korruptsiooniriskide tuvastamiseks aktsiaseltsis Tallinna Sadam (XIII Riigi­kogu).

			§ 21. Probleemkomisjon

			(1) Riigi­kogu võib moodustada probleemkomisjoni olulise tähtsusega probleemi läbitöötamiseks.

			(2) Probleemkomisjon moodustatakse Riigi­kogu otsusega, milles määra­­takse tema ülesanded, volituste kestus ja koosseisu moodustamise printsiip.

			[RT I, 07.03.2019, 1 – jõust. 17.03.2019]

			(3) Probleemkomisjon esitab tegevuse lõpetamisel Riigi­kogule aruande oma tegevusest.

			1. Riigi­kogu võib moodustada probleemkomisjoni, kui ilmneb vajadus olulise tähtsusega probleemi süsteemseks läbitöötamiseks ning teema olulisust, mahtu ja spetsiifikat arvestades ei piisa komisjoni raporti koostamisest (vt RKKTS § 231 kommentaar 1). Enamasti on probleemkomisjoni näol tegemist parlamendi ja valitsuse koostöö vormiga, mille puhul parlamendi tööorgan kujundab oma seisukoha ning pakub täidesaatvale võimule probleemi lahenduse. Probleemkomisjoni võib moodustada ka parlamendisiseste küsimuste läbitöötamiseks.

			2. Probleemkomisjon moodustatakse Riigi­kogu otsusega, milles määratakse tema ülesanded, volituste kestus ja koosseisu moodustamise printsiip. Ülesannete, volituste kestuse ja koosseisu moodustamise kohta kehtivad samad põhimõtted, mis eri- ja uurimiskomisjoni puhul.

			3. Probleemkomisjoni töö tulem on aruanne, milles komisjon esitab analüüsi tulemused ning ettepanekud olulise tähtsusega probleemi edasiseks käsitlemiseks. Probleemkomisjoni aruanne võib anda alust riiklikult tähtsa küsimuse aruteluks Riigi­kogu täiskogus. Lisaks aru­­annete koostamisele on Riigi­kogu probleemkomisjonid algatanud Riigi­kogu otsuse eelnõusid poliitika põhialuste (RES § 19 lg 2 ja § 20 lg 1) vastuvõtmiseks.134

			4. Riigi­kogus on tegutsenud järgmised probleemkomisjonid: X Riigi­kogu ajal moodustati Riigi­kogu probleemkomisjon HIV, AIDS-i ja narkomaania ennetustegevuse tõhustamiseks135, XIII Riigi­kogu ajal Riigi­kogu probleemkomisjon riigireformi arengusuundade väljatööta­miseks136 ja Riigi­kogu probleemkomisjon rahvastikukriisi lahendamiseks137 ning XIV Riigi­kogu ajal rahvastikukriisi lahendamise probleemkomisjon138 ja eesti keele õppe arengu probleemkomisjon139.

			§ 22. Komisjoni õigused

			(1) Riigi­kogu komisjonil on õigus:

				1) nõuda Vabariigi Valitsuselt ja täidesaatva riigivõimu asutustelt oma tööks vajalikke andmeid;

				2) nõuda Vabariigi Valitsuse liikme komisjoni istungil osalemist valitsus­liikme võimkonda kuuluvate küsimuste kohta teabe saamiseks;

				3) kutsuda komisjoni teavitamiseks ja nõustamiseks komisjoni istungil osalema valitsusasutuste ametnikke ja teisi isikuid.

			(2) Uurimiskomisjonil on õigus kutsuda komisjoni ette isikuid ning nõuda oma ülesannete täitmiseks vajalikke andmeid ja dokumente. Kutsutu on kohustatud ilmuma, andma selgitusi ning vastama küsimustele. Komisjoni poolt nõutud andmed ja dokumendid tuleb esitada komisjoni määratud tähtpäevaks.

			1. Oma õigusloomeliste ja parlamentaarse kontrolli teostamisega seonduvate ülesannete täitmiseks vajab komisjon teavet, mida Riigi­kogul ei pruugi olla ning mida komisjon ei suuda iseseisvalt hankida infole juurdepääsu piirangute, ressursside nappuse või muude asjaolude tõttu. Parlamentaarse kontrolli teostamiseks on sageli vaja saada infot otse algallikast või poliitilist vastutust kandvalt ministrilt. Seetõttu sätestab RKKTS komisjoni laiaulatusliku informatsiooni saamise õiguse, millega on vastavuses valitsuse kohustus anda komisjonile asjakohast ning täpset teavet. Info andmine võib toimuda nõutud andmete komisjonile edastamise teel või vahetult Vabariigi Valitsuse liikme või teiste asjassepuutuvate isikute komisjoni istungil osalemise kaudu.

			2. Kommenteeritava paragrahvi lõike 1 punkt 1 võimaldab Vabariigi Valitsuselt ja täidesaatva riigivõimu asutuselt nõuda tööks vajalikke andmeid. Andmete all tuleb mõista olemasolevat talletatud teavet (arvandmed, analüüsi ja võrdleva uuringu tulemused jms), aga ka alles loodavat teavet. Näiteks võib komisjon nõuda valitsuselt analüüsi või uuringu tegemist, kui see on vajalik komisjoni ülesannete täitmiseks, eelkõige eelnõu menetlemiseks. Andmete all ei ole silmas peetud valitsuse poliitilisi seisukohavõtte ega poliitilisi hinnanguid komisjonis üles­kerkinud küsimustele.

			3. Kommenteeritava paragrahvi lõike 1 punkti 2 kohaselt võib komisjon nõuda Vabariigi Valitsuse liikme komisjoni istungil osalemist valitsusliikme võimkonda kuuluvate küsimuste kohta teabe saamiseks. Tegemist on arupärimise (vt RKKTS § 139) ja kirjaliku küsimuse (vt RKKTS § 147) analoogiga, ministri kuulamisega, mille kaudu teostab komisjon kontrolli täidesaatva võimu üle. Minister vastutab poliitiliselt oma valitsemis­alas toimuva eest ning parlamentaarse kontrolli teostamiseks on vajalik, et komisjonil oleks võimalik kohustada istungil osalema ja vastuseid andma kindla valdkonna eest vastutavat ministrit. Teabe küsimine ei pruugi tähendada üksnes huvi asjaolude vastu, sageli on komisjonis esitatavad küsimused suunatud valitsuse arvamuse ja tahte kindlaks­tegemisele ning avalikustamisele mingis konkreetses küsimuses. Olukord, kus komisjoni istungile kutsutud minister saadab ilma komisjoni nõusolekuta enda asemel istungil osalema ametniku, ei ole aktsepteeritav.140

			4. Kommenteeritava paragrahvi lõike 1 punkti 3 kohaselt võib komisjoni teavitamiseks ja nõustamiseks kutsuda komisjoni istungil osalema valitsus­asutuste ametnikke ja teisi isikuid. Säte on vajalik, et tagada komisjonile asjakohane informatsioon küsimustes, mis ei ole nii suure poliitilise kaaluga, et nende puhul peaks komisjoni istungil osalema minister. Kuna komisjon teostab poliitilist, mitte halduskontrolli, tuleb eristada info saamist ning kontrolli valitsuse üle, mida teostatakse vastavalt kommenteeritava lõike punktile 2. On tavaks, et kui komisjoni istungile kutsutakse osalema ametnikke, teavitatakse sellest poliitiliselt vastutavat ministrit. 

			5. Kommenteeritava paragrahvi lõikes 1 loetletud õigused on seadusest tulenevalt nii Riigi­kogu alatistel kui ka eri-, probleem- ja uurimis­komisjonidel. Seetõttu ei ole neid komisjoni moodustamise otsustes vaja enam korrata.141

			6. Eriseadustes on sätestatud komisjonide spetsiifilisi õigusi:

			a) JAS § 36 lõike 3 kohaselt on julgeolekuasutuste järelevalve eri­komisjonil oma tööga seotud ülesannete täitmiseks õigus välja kutsuda isikuid ja nõuda tutvumiseks dokumente;

			b) RKS § 52 lõike 3 kohaselt on riigieelarve kontrolli erikomisjonil kontrollitulemuste arutamisega seoses õigus kutsuda välja ameti- ja eraisikuid ning saada neilt suulisi ja kirjalikke selgitusi ning nõuda asjassepuutuvaid dokumente kõigilt riigi- ja kohaliku oma­­valitsuse asutustelt, juriidilistelt ja füüsilistelt isikutelt. Erikomisjon võib kontrollitulemuste arutelu tulemusena esitada järelepärimise Vabariigi Valitsusele. Järelepärimisele peab valitsus vastama ühe kuu jooksul (RKS § 52 lg 5);

			c) KVS § 9 lõike 2 kohaselt on korruptsioonivastasel erikomisjonil oma ülesannete täitmiseks õigus välja kutsuda isikuid ja nõuda tutvumiseks andmeid ja dokumente. Samuti on erikomisjonil õigus kontrollida kõiki KVS-i alusel esitatud huvide deklaratsioone (KVS § 15 lg 1);

			d) MKS § 29 punkti 41 järgi võib maksuhaldur avaldada maksu­saladust sisaldavat teavet Riigi­kogu komisjonile ulatuses, mis on vajalik komisjonile seaduse või Riigi­kogu otsusega pandud ülesannete täitmiseks.

			7. Uurimiskomisjonil on oma ülesannete täitmise tagamiseks õigus välja kutsuda ning küsitleda tunnistajaid, samuti välja nõuda dokumente, mida on vaja uurimismenetluse läbiviimiseks. Uurimiskomisjoni töö takistamise kohta vt RKKTS § 23 kommentaarid.

			§ 23. Uurimiskomisjoni töö takistamine

			(1) Uurimiskomisjoni kutse peale mõjuva põhjuseta ilmumata jätmise, andmete või dokumentide esitamata jätmise või selgituste andmisest või küsimustele vastamisest keeldumise eest karistatakse kuni 300 trahviühiku suuruse rahatrahviga.

			(2) Käesoleva paragrahvi lõikes 1 ettenähtud väärteole kohaldatakse karistusseadustiku ja väärteomenetluse seadustiku sätteid.

			(3) Käesoleva paragrahvi lõikes 1 ettenähtud väärteo menetleja on kohus.

			1. Kaua aega on olnud probleemiks uurimiskomisjoni võimalus oma ülesandeid tõhusalt täita. Juba RKKS-i sätted olid selles suhtes puudulikud. Komisjoni õigus kutsuda välja isikuid ja nõuda tutvumiseks dokumente, samuti sellele õigusele vastav isikute kohustus kohale ilmuda ning anda selgitusi ja vastata küsimustele fikseeriti alles 12. jaanuaril 1999 vastuvõetud Riigi­kogu kodukorra seaduse muutmise ja täiendamise seadusega.142 Sanktsioon (rahatrahv) nimetatud kohustuste täitmata jätmise eest sätestati veelgi hiljem – RKKTS-i vastuvõtmisega.

			2. Kommenteeritav paragrahv näeb ette RKKTS § 22 lõikes 2 sätestatud kohustuse täitmata jätmise eest kuni 300 trahviühiku suuruse rahatrahvi määramise. Tegemist on väärteoga, mille menetlemisele kohaldatakse karistusseadustiku ja väärteomenetluse seadustiku sätteid.

			3. Kommenteeritavas paragrahvis sätestatud väärteokoosseisu ei ole praktikas kohaldatud, kuna väärteo menetlemist puudutavad normid on RKKTS-is puudulikud. Nimelt on jäetud määramata väärteo kohtu­väline menetleja, mistõttu ei ole väärteokaristuse kohaldamine praktikas realiseeritav.143 Kohtuvälise menetleja määramine on vajalik selleks, et oleks olemas asutus või organ, kes viiks läbi nõutavad väärteo­menetluse toimingud, koguks tõendeid ning esitaks väärteoasja materjalid kohtule arutamiseks. Väärteomenetluse seadustiku järgi kohus kohtuvälise väärteo­menetluse menetlustoiminguid läbi ei vii, tõendeid ei kogu ja väärteo­protokolli ei koosta. Kohus – täpsemalt maakohus – üksnes arutab väärtegu.144

			4. Riigi­kogu põhiseaduskomisjoni poolt 17. aprillil 2014 algatatud Riigi­kogu kodu- ja töökorra seaduse muutmise seaduse eelnõuga nähti ette RKKTS § 23 täiendamine ja muutmine viisil, mille kohaselt oleks väärteo kohtuvälise menetleja ülesanded pandud Politsei- ja Piirivalveametile ning väärteoasja arutajaks määratud maakohus.145 Vabariigi Valitsus leidis, et täitevvõimu asutuse kohtuväliseks menetlejaks määramine võib osutuda võimude lahususe aspektist probleemseks, samuti ei pruugi väärteo eest määratav karistus anda soovitud tulemust, s.o dokumentide ja selgituste andmist uurimiskomisjonile. Kuivõrd parlamendi uurimis­komisjon ei täida haldusülesannet, vaid poliitilist funktsiooni, ei peetud muu hulgas haldusõiguslikku sunniraha instituuti parlamendi uurimismenetluse tagamisel kohaseks ja soovitati anda uurimiskomisjonile iseseisev trahviõigus analoogselt kohtu õigusega määrata menetluse tagamiseks trahve.146

			5. Seejärel pakuti välja RKKTS §-le 23 tervikuna uus redaktsioon.147 Uue sõnastusega nähti ette uurimiskomisjoni iseseisev trahviõigus (analoogselt kohtul oleva trahviõigusega), mida saanuks uurimiskomisjoni seatud kohustuse täitmiseks kohaldada korduvalt. Trahviotsuse üle tekkivate vaidluste lahendamise õigus sooviti anda vahetult Riigikohtule, sarnaselt õigusega lahendada Riigi­kogu juhatuse otsuste ja Riigi­kogu otsuste vaidlustamisega seotud kaebusi. Samuti sooviti uurimiskomisjoni trahvi­otsusele anda täitedokumendi staatus. Nimetatud eelnõu võeti Riigi­kogu menetlusest tagasi.148

			6. XIII Riigi­kogus tegi Eesti Vabaerakonna fraktsioon kaks algatust uurimis­komisjonile sunniraha määramise õiguse andmiseks.149 Mõlemad eelnõud lükati tagasi.

			§ 231. Komisjoni raport

			(1) Riigi­kogu komisjon võib koostada oma valdkonda kuuluva teema läbitöötamiseks või järelevalve teostamiseks raporti. Selleks määrab komisjon oma liikmete hulgast raportööri, kes tagab raporti projekti ettevalmistamise ja selle komisjonile heakskiitmiseks esitamise. Komisjon määrab samas kindlaks ka raporti projekti komisjonile esitamise tähtaja.

			(2) Komisjoni liige võib esitada raporti kohta põhjendatud eriarvamuse, mis lisatakse raporti juurde.

			(3) Komisjon võib raporti esitada käesoleva seaduse §-s 153 ettenähtut järgides Riigi­kogule arutamiseks.

			[RT I 2009, 54, 361 – jõust. 23.11.2009]

			1. Komisjoni raporti koostamist ettenägev RKKTS-i muudatus jõustus 23. novembril 2009. Muudatuse töötas välja kõigi Riigi­kogu fraktsioonide esindajatest koosnenud Riigi­kogu töökorralduse töörühm ajendatuna ühiskonnas puhkenud debatist Riigi­kogu rolli üle olukorras, kus nn kiirendatud seadusloome periood oli läbi saanud. Raportisüsteemi juurutamist põhjendati vajadusega luua Riigi­kogule täiendavaid tegevuse väljundeid juhtudeks, kui komisjon peab ühiskonnas üleskerkinud teema põhjalikku uurimist või järelevalvet vajalikuks, kuid ei pea Riigi­kogu käsutuses olevate instrumentide (eelkõige uurimis- või probleem­komisjon) kasutamist otstarbekaks.150 Euroopa riikide parlamentides levinud raportisüsteemi peeti ka Eesti jaoks sobivaks.

			2. Raport on poliitiline dokument, üldkohustuslikku mõju sellel ei ole. Raporti eesmärk on juhtida tähelepanu ühiskonnas olulisele küsimusele või komisjoni tegevusele selles vallas, algatada sel teemal diskussioon või esineda initsiatiiviga. Näiteks võib raportina esitada järeldused selle kohta, kas mõni konkreetne seadusemuudatus on oma eesmärgi täitnud. Raporti teema peab olema oluline ning seonduma komisjoni töövaldkonnaga. Võimalik on koostada ka raport teemal, mis puudutab mitme komisjoni valdkonda. Raportile kui poliitilisele dokumendile ei laiene akadeemilise neutraalsuse nõue.

			3. Võib eristada kolme tüüpi raporteid:

			a) järelevalve raportid, mis on suunatud täitevvõimu tegevuse hindamisele mingis valdkonnas või valdkondliku tegevuse analüüsile;

			b) järelhindamise raportid, mis on suunatud jõustunud seaduse mõju, tegeliku toimimise või rakendamise analüüsile;

			c) probleemide kaardistamise raportid, mis on suunatud komisjoni valdkonda kuuluva teema läbitöötamisele.

			Raporti eesmärk on teha järeldusi ning esitada ettepanekuid või anda soovitusi Riigi­kogule, Riigi­kogu komisjonile või valitsusele.

			4. Kui Riigi­kogu komisjon soovib oma valdkonda kuuluva teema läbitöötamiseks või järelevalve teostamiseks koostada raporti, määrab ta oma liikmete hulgast raportööri. Raportööri ülesanne on juhtida raporti koostamise protsessi ja tagada, et raporti projekt valmib komisjoni määratud tähtajaks.

			5. Raporti projekt valmib raportööri ja komisjoni ametnike koostöös. See ei välista Riigi­kogu väliste ekspertide kaasamist. Korralduslikult võib komisjon moodustada töörühma (raportöör on töörühma juht) raporti projekti ette valmistama. Praktikas on kasutatud ka raportile kaas­raportööri määramist. Raportööri nimi peaks olema raportis välja toodud.

			6. Raporti projekt saadetakse tutvumiseks komisjoni liikmetele. Komisjoni istungil toimub raporti projekti tutvustus ja arutelu. Komisjon peab tagama komisjoni liikmetele võimaluse esitada raporti projekti kohta muudatus­ette­panekuid. Mitme komisjoni valdkonda hõlmava raporti projekti võib komisjon arvamuse ja ettepanekute saamiseks edastada ka teistele asjaomastele Riigi­kogu komisjonidele. Komisjon kiidab raporti komisjoni istungil poolthäälte enamusega heaks. Raportiga mitte­nõustuval komisjoni liikmel on võimalus lisada raportile oma põhjendatud eriarvamus. Raportis peaks kajastuma selle heakskiitmise kuupäev.

			7. Raport täidab oma eesmärki vaid juhul, kui sellele järgneb laiem arutelu, kuhu kaasatakse nii valitsus, huvigrupid kui ka ajakirjandus. Seetõttu peaks raport olema avalik dokument, milles piiratud juurdepääsuga teavet ei kajastata. Kommenteeritava paragrahvi kohaselt on komisjonil võimalus teha Riigi­kogu juhatusele ettepanek arutada raportit täiskogus olulise tähtsusega riikliku küsimusena.151 Raporti põhjal võib Riigi­kogu teha ettepaneku valitsusele konkreetse eelnõu algatamiseks või mõne küsimuse lahendamiseks, samuti võib komisjon vajaliku seaduse või Riigi­kogu otsuse eelnõu ise algatada. Kui on tegemist täitevvõimu tegevust käsitleva teemaga, võib komisjon saata raporti valitsusele tutvumiseks. Lisaks võib komisjon teha institutsioonidele ja organisatsioonidele, kelle tegevusega raport on seotud, üleskutse vormis pöördumise ilmnenud kitsaskohtadega tegelemiseks. Komisjonide raportid avalikustatakse Riigi­kogu veebilehel.

			8. Raporti koostamise võimalust on Riigi­kogu komisjonid ka kasutanud. XI Riigi­kogus on kommenteeritava paragrahvi alusel koostanud raporti sotsiaalkomisjon pikapäevarühma ja kooli riikliku õppekava väliste või sellega seotud tegevuste korraldusest (heaks kiidetud sotsiaal­komisjoni istungil 28. septembril 2010) ning riigieelarve kontrolli erikomisjon väärteotrahvide laekumisest (heaks kiidetud riigieelarve kontrolli eri­komisjoni istungil 24. jaanuaril 2011). Aktiivseimalt on raporteid seni koostanud XII Riigi­kogu: väliskomisjoni raport „Eesti võimalused ja huvid Aasias aastani 2025“152; sotsiaalkomisjoni raport kvaliteetse ja jätkusuutliku apteegiteenuse kättesaadavuse tagamisest lähtuvalt õiguskantsleri ettepanekust nr 20 üldapteegi tegevusloa väljaandmise ja muutmise piirangu kohta153; majanduskomisjoni raport „Kohalike teede teeseisundi nõuete täitmine ja järelevalve“154; riigi­eelarve kontrolli erikomisjoni raport „Kohalike teede hoiu korraldus“155; keskkonnakomisjoni raportid „Raskeveokite täismassipiirangute mõju metsanduse arengule ja keskkonnaseisundile“156 ja „Reoveepuhastis käsitletavast reoveesettest tekkiva keskkonnahäiringu vähendamise võimalused“157. Riigi­kogu XIII koosseisus koostati kolm raportit: riigikaitsekomisjoni raport „NATO heidutus Läänemere piirkonnas: hetkeseis ja perspektiivid“158; riigi­eelarve kontrolli erikomisjoni raport „Fiskaalpoliitika paradigma võimalikest muutustest Eesti parlamentaarses süsteemis“159 ja väliskomisjoni raport „Valmisolek tõrjuda valimistesse sekkumist lääneriikide näitel“160. Riigi­kogu XIV koosseisus raporteid ei  koostatud.

			2. jagu

			RIIGI­KOGU KOMISJONIDE KOOSSEIS  NING ESIMESE ISTUNGI KOKKUKUTSUMINE

			§ 24. Riigi­kogu liikmete kuulumine komisjonidesse

			(1) Riigi­kogu liige kuulub ühte käesoleva seaduse § 18 lõike 1 punktides 2–11 loetletud alatistest komisjonidest ning võib kuuluda Euroopa Liidu asjade komisjoni, eri-, uurimis- ja probleemkomisjonidesse.

			(2) Riigi­kogu esimees ja aseesimehed ei või kuuluda alatistesse komisjonidesse, välja arvatud Euroopa Liidu asjade komisjoni, ega olla neis asendusliikmeks.

			[RT I 2004, 12, 77 – jõust. 15.03.2004]

			1. Kommenteeritava paragrahvi kohaselt on iga Riigi­kogu liige mõne alatise komisjoni liige. Lisaks sellele võib ta olla ELAK-i liige. Piiratud ei ole eri-, uurimis- ja probleemkomisjonidesse kuulumist.

			2. Regulatsioonil, mille kohaselt võib Riigi­kogu liige olla üksnes ühe alatise komisjoni liige, on mitmeid põhjuseid. Esiteks ei ole täiskogu Riigi­kogu pädevusse kuuluvate küsimuste suure hulga tõttu suuteline neid ilma põhjaliku ettevalmistuseta arutama ja otsustama. Riigi­kogu töövõime tagamiseks on valdkondade põhiselt moodustatud komisjonid, mille peamine funktsioon on täiskogu jaoks eelnõude ettevalmistamine. Riigi­kogu liikme ühte alatisse komisjoni määramine lähtub töö jaotuse põhimõttest. Teiseks toetab Riigi­kogu liikme kindlasse komisjoni määramine spetsialiseerumist teatud valdkonnale või valdkondadele. See soodustab parlamendi professionaalsuse tõusu tervikuna. Kolmandaks on oluline töökorralduslik aspekt. Alatiste komisjonide istungid toimuvad Riigi­kogu töö ajagraafiku kohaselt samal ajal, seega ei ole võimalik korraga mitme alatise komisjoni töös osaleda.

			3. ELAK moodustatakse teiste alatiste komisjonide liikmetest ja sinna võivad kuuluda ka Riigi­kogu juhatuse liikmed, kes ei tohi olla teiste alatiste komisjonide liikmed. Selline lahendus on tingitud kahest asjaolust. Esiteks, vaatamata alatise komisjoni staatusele, erineb ELAK teistest alatistest komisjonidest oma erifunktsiooni poolest: ELAK ei valmista ette eelnõusid täiskogus arutamiseks, vaid menetleb Euroopa Liidu asju. Teiseks, kuivõrd koordinatsioonimehhanismi üks eesmärk on tagada, et Riigi­kogu seisukohad kujundataks ka valdkondlikke huve arvestades, peaks ELAK koosnema erinevatesse valdkondlikesse alatistesse komisjonidesse kuuluvatest Riigi­kogu liikmetest. Vastavalt Riigi­kogu töö ajagraafikule (RKKTS § 47 lg 1) ei toimu ELAK-i istungid samadel aegadel teiste alatiste komisjonide istungitega.

			4. Riigi­kogu juhatuse liikmete alatistesse komisjonidesse kuulumise välistamine tuleneb funktsioonide eristamise vajadusest. Riigi­kogu juhatuse pädevuses on Riigi­kogu töö korraldamine ning Riigi­kogu haldamise tagamine (RKKTS § 13). Riigi­kogu juhatuse liikme ja komisjoni liikme ülesannete ühitamine võib põhjustada rollide konflikti. Näiteks on Riigi­kogu esimehe ning Riigi­kogu aseesimeeste funktsioon Riigi­kogu istungi juhatamine, mistõttu ei saa nad samal ajal olla komisjoni ettekandjaks eelnõu arutelul täiskogus. Riigi­kogu esimees ja aseesimehed võivad kuuluda õigusloome funktsioone piiratud ulatuses täitvatesse komisjonidesse (eri-, uurimis- ja probleemkomisjonid). Paljude riikide parlamentides on moodustatud näiteks eetikakomisjon (Poola, Iirimaa, Iisrael) või ka tulevikukomisjon (Soome). Juhatuse liikmete kuulumist sellistesse komisjonidesse ei ole põhjust välistada. ELAK-i puhul erandi tegemise põhjus on ühest küljest asjaolu, et ELAK ei valmista ette täiskogus arutatavaid seadus­eelnõusid. See hoiab ära konflikti Riigi­kogu juhatuse liikme ja komisjoni liikme ülesannete täitmisel. Regulatsioonil on muu hulgas ka ajaloolised põhjused. ELAK omandas alatise komisjoni staatuse X Riigi­kogu volituste ajal, enne seda tegutsenud Euroopa asjade komisjon oli erikomisjoni staatuses. Riigi­kogu aseesimeestest on Euroopa asjade komisjoni juhtinud Tunne Kelam VIII Riigi­kogu ajal ja ELAK-it Rein Lang X Riigi­kogu ajal. Riigi­kogu juhatuse liikmetest on Euroopa asjade komisjoni või ELAK-isse kuulunud Riigi­kogu aseesimees Peeter Kreitzberg (IX ja X Riigi­kogu ajal), Jüri Ratas (XII Riigi­kogu ajal), Taavi Rõivas (XIII Riigi­kogu ajal) ja Siim Kallas (XIV Riigi­kogu ajal).

			§ 25. Komisjoni liikmete arv

			(1) Riigi­kogu alatise komisjoni liikmete arvu määrab Riigi­kogu juhatus. Eri-, uurimis- ja probleemkomisjoni liikmete arvu määrab Riigi­kogu juhatus, lähtudes nimetatud komisjoni moodustamise otsuses sätestatud koosseisu moodustamise printsiibist.	

			[RT I, 07.03.2019, 1 – jõust. 17.03.2019]

			(2) Euroopa Liidu asjade komisjonil on vähemalt 15 liiget, kusjuures komisjoni koosseisu peab kuuluma vähemalt üks liige igast käesoleva seaduse § 18 lõike 1 punktides 2–11 loetletud alatisest komisjonist.

				[RT I, 03.05.2016, 2 – jõust. 13.05.2016]

			1. Komisjonide komplekteerimisel on oluline roll Riigi­kogu juhatusel, kelle vastavasisuline pädevus on sätestatud RKKTS § 13 lõike 2 punktides 2 ja 21 ning §-des 25–28. RKKTS-i alusel võib komisjonide komplekteerimisel eristada järgmisi etappe:

			a) esimene – juhatus määrab otsusega komisjoni liikmete arvu (RKKTS § 13 lg 2 p-d 2 ja 21, § 25 lg 1);

			b) teine – juhatus määrab otsusega komisjonis fraktsioonile kuuluvate kohtade arvu (RKKTS § 13 lg 2 p 2, § 26 lg 2), võttes eri-, uurimis- ja probleemkomisjoni puhul arvesse komisjoni moodustamise printsiipi;

			c) kolmas – fraktsioon määrab komisjoni oma liikme või liikmed (RKKTS § 26 lg 3). Fraktsiooni mittekuuluva liikme määrab alatisse komisjoni Riigi­kogu juhatus (RKKTS § 13 lg 2 p 2, § 27);

			d) neljas – juhatus kinnitab otsusega komisjoni koosseisu (RKKTS § 13 lg 2 p-d 2 ja 21, § 28 lg 2).

			Riigi­kogu juhatuse tegevuses ei ole komisjonide komplekteerimise kaks esimest etappi ajaliselt eristatavad.161 Tavaks on, et nii komisjonide liikmete arvu kui ka igas komisjonis fraktsioonile kuuluvate kohtade arvu määramine toimub Riigi­kogu juhatuse ja fraktsioonide koostöös. On juurdunud praktika, et pärast Riigi­kogu fraktsioonide registreerimist esitavad fraktsioonid juhatusele kirjalikult oma soovid kohtade arvu kohta igas komisjonis. Tavapärane on ka fraktsioonide omavaheline suhtlemine ning konsulteerimine enne ettepanekute esitamist. Fraktsioonidelt laekunud ettepanekute alusel analüüsib juhatus, kas kujunevad komisjonide koosseisud peegeldaksid õigesti Riigi­kogu poliitiliste jõudude vahekorda, st opositsiooni-koalitsiooni proportsioone (fraktsioonide võrdelise esindatuse põhimõte alatiste komisjonide moodustamisel, vt RKKTS § 26 lg 1), samuti hindab juhatus komisjonide töövõimet. See tähendab muu hulgas juhatuse kontrolli selle üle, et komisjonide koosseisud ei erineks üksteisest väga palju suuruselt, samuti püüab juhatus vältida liialt väikese liikmete arvuga komisjonide teket. Kui juhatus täheldab mainitud probleeme, esitab ta asjaomastele fraktsioonidele ettepanekud kohtade jaotuse muutmiseks. Enamasti kujutavadki Riigi­kogu juhatuse otsused komisjonide komplekteerimise küsimustes Riigi­kogu juhatuse ja fraktsioonide vahelisi vormistatud kokkuleppeid. Kui mõni fraktsioon ei nõustu Riigi­kogu juhatuse otsusega, on tal võimalik tulenevalt PSJKS §-st 17 vaidlustada see Riigikohtus.

			2. Eri-, uurimis- ja probleemkomisjoni moodustamise otsuses on alates 17. märtsist 2019 tulnud sätestada printsiip, mille alusel see komisjon moodustatakse. Varem ei olnud komisjoni moodustamise otsuses komisjoni moodustamise printsiibi nimetamine kohustuslik, kuid selle võis komisjoni koosseisu põhjal tuletada. Samuti ei kinnitanud varasema regulatsiooni järgi komisjonide koosseisu ja selles tehtud muudatusi mitte juhatus, vaid Riigi­kogu. Vajadus RKKTS-i muuta tulenes varasema menetluse ebaotstarbekusest ja suurest ajakulust, kuna iga kord, kui nendes komisjonides liige või asendusliige vahetus, tuli komisjoni moodustamise otsust muuta. Kõigepealt töötas vastava eelnõu välja fraktsioon, kes soovis liikmete hulgas muudatusi teha. Seejärel määrati eelnõule juhtiv­komisjon, kes seda eelnõu menetles ning lõpuks täis­kogusse vastuvõtmiseks saatis.162 Kommenteeritav säte ei sätesta, millisest printsiibist lähtudes tuleb komisjonid moodustada. Tavalised moodustamise alused on pariteetsuse printsiip (komisjoni kuulub igast fraktsioonist võrdne arv liikmeid), proportsionaalsuse printsiip (komisjoni koosseisu moodustamisel lähtutakse eri fraktsioonide osakaalust Riigi­kogus) ning koalitsiooni ja opositsiooni võrdse esindatuse põhimõte. Säte ei välista muude printsiipide kasutamist. 2019. aasta märtsis tehtud seaduse­muudatuse järel moodustas Riigi­kogu kolm erikomisjoni pariteetsuse põhimõttel, kuid hiljem otsustas aluseks võtta koalitsiooni ja opositsiooni võrdse esindatuse põhimõtte.163 Sellest tulenevalt muutis Riigi­kogu juhatus erikomisjonide liikmete arvu ja kohtade jaotust fraktsioonide vahel.164 Kui erikomisjoni ülesanded pannakse mõnele alatisele komisjonile (RKKTS § 19 lg 3), tuleb eeldada, et erikomisjoni moodustamise printsiibiks on alatise komisjoni moodustamise printsiip – proportsionaalsus.

			3. Erinevalt teistest alatistest komisjonidest on seaduse tasandil fikseeritud ELAK-i liikmete miinimumarvuks 15 ning on sätestatud, et ELAK-i koosseisu peab kuuluma vähemalt üks liige või asendusliige igast Riigi­kogu alatisest komisjonist. ELAK-i koosseisule seaduse tasandil nõuete kehtestamist põhjendati Riigi­kogu kodukorra seaduse muutmise seaduse eelnõu seletuskirjas vajadusega tagada representatiivsema ning täpsemalt piiritletud koosseisu kaudu ELAK-i otsuste suurem legitiimsus.165 Seda peeti vajalikuks, sest ELAK-il ei ole pelgalt Riigi­kogu otsuste ettevalmistaja roll, vaid talle antakse volitus võtta Riigi­kogu nimel Euroopa Liidu asjades seisukohti, mis on Vabariigi Valitsusele kohustuslikud. Leiti, et arv 15 (14,85% Riigi­kogu liikmete üldarvust) on sarnane selliste riikide parlamentide Euroopa Liidu asju käsitlevate komisjonide liikmete arvuga nagu Soome (12,5%), Austria (alamkoda – 15,3%), Holland (esimene koda – 17,3%, teine koda – 16,7%) ja Portugal (14,3%). Ühtlasi oli argumendiks, et komisjoni selline suurus tagab väiksematele fraktsioonidele võimaluse olla ELAK-is esindatud vastavalt võrdelise esindatuse põhimõttele (vt RKKTS § 26 lg 1). Nii X kui ka XI Riigi­kogus oli ELAK 15-liikmeline. XII Riigi­kogus suurendati ELAK-i liikmete arvu fraktsioonide kokkuleppel 19-ni. Kuivõrd Euroopa Liidu asjade koordinatsioonimehhanismi üks eesmärke on tagada, et Riigi­kogu seisukohad kujundataks ka valdkondlikke huve arvestades, peeti oluliseks seaduse tasandil fikseerida, et ELAK-i koosseisus peab olema kõigi teiste alatiste komisjonide liikmeid. XII–XIV Riigi­kogus on ELAK-i liikmete arv kõikunud 15 ja 19 vahel.

			§ 26. Fraktsioonide esindatus komisjonides

			(1) Riigi­kogu fraktsioonidele Riigi­kogu alatistes komisjonides ette­nähtud kohtade arv on võrdeline fraktsiooni liikmete arvuga.

			[RT I, 07.03.2019, 1 – jõust. 17.03.2019]

			(2) Fraktsioonile kuuluvate kohtade arvu igas komisjonis määrab Riigi­kogu juhatus.

			[RT I, 07.03.2019, 1 – jõust. 17.03.2019]

			(3) Oma liikmed määrab komisjonidesse fraktsioon.

			[RT I, 07.03.2019, 1 – jõust. 17.03.2019]

			(4) Fraktsiooni esindavat komisjoni liiget võib komisjoni istungil asendada asendusliige, kelle on määranud fraktsioon.

				[RT I, 07.03.2019, 1 – jõust. 17.03.2019]

			1. Kommenteeritava paragrahvi lõige 1 sätestab üldise põhimõtte, mille kohaselt jagatakse kohad alatistes komisjonides fraktsioonide vahel proportsionaalselt. Esmalt jagatakse fraktsiooni liikmete arv alatiste komisjonide arvuga (v.a ELAK), arvestades eelnevalt fraktsiooni liikmete arvust maha Riigi­kogu juhatusse kuuluvad fraktsiooni liikmed. Riigi­kogu fraktsioon saab igas alatises komisjonis nimetatud jagatise täisarvule vastava arvu kohti. Kui saadud jagatise alusel jääb fraktsioonil osa liikmeid määramata või kui fraktsioonil on vähem liikmeid kui alatisi komisjone, komplekteerib Riigi­kogu juhatus kujunenud tava kohaselt komisjonide lõpliku koosseisu fraktsioonide ettepanekute alusel, pidades silmas, et komisjoni koosseis kajastaks õigesti poliitiliste jõudude vahekorda Riigi­kogus ning komisjon oleks töövõimeline (vt RKKTS § 25 kommentaar 1).

			2. Alljärgnev näide alatiste komisjonide kohtade jagamisest fraktsioonide vahel pärineb XII Riigi­kogust. Eesti Reformierakonna fraktsioonil on 33 liiget. Sellest arvust lahutatakse üks, kuna fraktsiooni üks liige on Riigi­kogu aseesimees. Saadud arv jagatakse kümnega (alatiste komisjonide arv, v.a ELAK). Selle tulemusena saab Reformierakond igasse alatisse komisjoni kolm liiget. Lisades jagatise alusel jaotamata jäänud kaks kohta, saab Reformierakonna fraktsioon kaheksas alatises komisjonis kolm kohta ja kahes alatises komisjonis neli kohta. Eesti Keskerakonna fraktsioonil on 26 liiget. Sellest arvust lahutatakse üks, kuna fraktsiooni üks liige on Riigi­kogu aseesimees. Jagades saadud arvu kümnega ning lisades jagamisel jaotamata jäänud viis kohta, saab Eesti Keskerakonna fraktsioon viies komisjonis kolm ja viies komisjonis kaks kohta. Isamaa ja Res Publica Liidu fraktsioonil on 23 liiget. Sellest arvust lahutatakse üks, kuna fraktsiooni üks liige on Riigi­kogu esimees. Jagades saadud arvu kümnega ning lisades jagamisel jaotamata jäänud kaks kohta, saab Isamaa ja Res Publica Liidu fraktsioon kaheksas komisjonis kaks ning kahes komisjonis kolm kohta. Sotsiaaldemokraatliku Erakonna fraktsioonil on 19 liiget. Jagades selle arvu kümnega ning lisades jagamisel jaotamata jäänud üheksa kohta, saab Sotsiaaldemokraatliku Erakonna fraktsioon üheksas komisjonis kaks ning ühes komisjonis ühe koha.

			3. ELAK-i koosseisu komplekteerimise puhul arvestatakse lisaks kommenteeritava paragrahvi lõikes 1 sätestatule ka RKKTS § 25 lõiget 2. Riigi­kogu juhatus järgib praktikas põhimõtet, et ELAK-is oleksid esindatud kõik Riigi­kogus esindatud poliitilised jõud.

			4. Riigi­kogu fraktsioonidele eri-, probleem- ja uurimiskomisjonides kohtade jaotamise kohta vt RKKTS § 25 kommentaarid 1 ja 2.

			5. Riigi­kogu juhatus määrab fraktsioonile kuuluvate kohtade arvu igas alatises komisjonis, lähtudes kommenteeritava paragrahvi lõikes 1 ning RKKTS §-s 25 sätestatust (vt RKKTS § 25 kommentaar 1 ning käesoleva paragrahvi kommentaar 1). Juhatuse otsus pealkirjastatakse vastavalt selle sisule.166 VII ja VIII Riigi­kogu volituste ajal toiminud praktika kohaselt võis fraktsioon taotleda talle juhatuse otsusega määratud komisjonikohtade muutmist tingimusel, et kõik teised fraktsioonid olid sellega nõus.

			6. Pärast komisjoni liikmete arvu (RKKTS § 13 lg 2 p-d 2 ja 21, § 25 lg 1) ning komisjonis fraktsioonile kuuluvate kohtade arvu (RKKTS § 13 lg 2 p-d 2 ja 21, § 26 lg 2) otsustamist juhatuse poolt määravad fraktsioonid komisjonidesse oma liikmed. Oma liikmete komisjonidesse määramine ning hiljem komisjoni koosseisus oma liikmete hulgas muudatuste tegemine (RKKTS § 28 lg 1) on fraktsiooni otsus. Nii Riigi­kogu juhatusel kui ka fraktsiooni liikmel puudub võimalus fraktsiooni tegevust vaidlustada. Samas saab Riigi­kogu liige või fraktsioon vastavalt PSJKS §-le 17 Riigi­kogu juhatuse otsuse, millega juhatus komisjoni koosseisu ja selle muudatused kinnitab (RKKTS § 28 lg 2), Riigikohtus vaidlustada.

			7. RKKTS-i kohaselt toimub komisjoni liikme asendamine üksik­juhtumi põhiselt fraktsiooni kirjaliku teatise alusel, milles on ära toodud asendatava ja asendaja nimed, samuti komisjoni istungi toimumise kuupäev, millal asendamine aset leiab. 1994. aasta RKKS §-s 19 (vrd ka juba 1992. aasta RKKS § 7) oli sätestatud alatistesse komisjonidesse püsivate asendusliikmete määramine: fraktsioon võis igale fraktsiooni esindavale alatise komisjoni liikmele nimetada kuni kaks asendusliiget, teatades sellest kirjalikult Riigi­kogu esimehele ja komisjoni esimehele. Sama põhimõte sisaldus ka RKKTS-i algses redaktsioonis. Niisugune kord, mille eesmärk oli Riigi­kogu liikmete spetsialiseerumise soodustamine, osutus praktikas liiga jäigaks ning seetõttu otsustas Riigi­kogu kehtestada paindlikuma asendamise korra. Vastav RKKTS-i muudatus on jõus olnud 2005. aasta 7. jaanuarist. Kirjalik teatis võib olla vormistatud fraktsiooni otsusena või fraktsiooni esimehe või aseesimehe kirjana, mis tugineb fraktsiooni otsusele.

			8. RKKTS ei piira fraktsiooni õigust määrata fraktsiooni esindavale liikmele asendusliige. Fraktsiooni otsus ei tohiks siiski liigselt piirata Riigi­kogu liikme vaba mandaadi teostamist ega panna teda teiste Riigi­kogu liikmetega võrreldes põhjendamatult ebavõrdsesse olukorda. Seetõttu on küsitav, kas fraktsioon võib määrata asendusliikme juhul, kui on teada, et põhiliige saab ja soovib komisjoni istungil osaleda. Samuti tekib küsimus siis, kui fraktsiooni otsuse tegemise hetkel oli põhjust arvata, et põhiliige ei saa või ei soovi osaleda, aga komisjoni istungi alguseks selgub, et ta siiski saab ja soovib osaleda. Fraktsioon võib soovida komisjoni põhiliikme üheks või mõneks istungiks komisjoni tööst kõrvaldada, kui on põhjust arvata, et see liige ei hääleta komisjoni istungil fraktsiooni otsustega kooskõlas. Siin tuleb asuda seisukohale, et asendusliikme määramine on lubatav üksnes juhul, kui põhiliige ei saa või ei soovi komisjoni istungil osaleda. Sellise tõlgenduse korral on vaba mandaadi teostamise õigus kui põhiseaduslik väärtus rohkem kaitstud. Fraktsiooni otsus määrata asendusliige ei peata komisjoni põhiliikme volitusi ja tal on võimalik fraktsiooni otsust faktiliselt eirata. Kui põhiliige komisjoni istungil osaleb, siis fraktsiooni otsus asendusliikme määramise kohta asendusliikmele komisjonis hääleõigust ei anna.

			9. Praktikas on tekitanud vaidlusi küsimus, kas fraktsioon saab määrata asendusliikme komisjoni põhiliikmele, kelle volitused Riigi­kogu liikmena on lõppenud või peatunud. Vaidlus taandub küsimusele, kas koht komisjonis kuulub fraktsioonile või konkreetsele Riigi­kogu liikmele. Esimest seisukohta – koht kuulub fraktsioonile – toetavad RKKTS § 13 lõike 2 punktid 2 ja 21 ning § 26 lõige 2, mis räägivad fraktsioonile kuuluvate kohtade arvust komisjonis. Samuti on kommenteeritava paragrahvi lõikes 3 selgelt sätestatud, et oma liikmete määramise komisjonidesse otsustab fraktsioon. Teise seisukoha järgi on komisjoni põhiliikme koht lahutamatult seotud Riigi­kogu liikmega, kes on sinna määratud, ning asendusliikme saab seega määrata üksnes Riigi­kogu liikme volitustega komisjoni liikmele. Selline lähenemine tugineb kommenteeritava paragrahvi lõike 4 grammatilisele tõlgendamisele. Siiski on keeruline mõista, miks peaks selle perioodi vältel, kui Riigi­kogu juhatus teeb komisjoni koosseisus muudatusi, jääma fraktsioon oma esindatusest komisjonis ilma. Samuti ei võimalda puhtgrammatilisele tõlgendusele tuginemine arvesse võtta RKKTS-i ülejäänud norme ega põhimõtteid. Niisiis tuleb RKKTS-i tõlgendamisel eelistada esimesena toodud käsitlust.

			§ 27. Fraktsiooni mittekuuluva Riigi­kogu liikme osalemine alatistes komisjonides 

			Fraktsiooni mittekuuluva Riigi­kogu liikme määrab Riigi­kogu alatisse komisjoni Riigi­kogu juhatus, lähtudes Riigi­kogu liikme soovist ning töökorralduse huvidest.

			1. Fraktsiooni mittekuuluva Riigi­kogu liikme määrab alatisse komisjoni Riigi­kogu juhatus. Kommenteeritava sätte kohaselt ei saa fraktsiooni mittekuuluv Riigi­kogu liige otsustada, millisesse alatisse komisjoni ta kuuluma hakkab. Säte kohustab Riigi­kogu juhatust võimaluse korral lähtuma Riigi­kogu liikme soovist, samas võib Riigi­kogu juhatus töö­­korralduse huvides Riigi­kogu liikme soovi mitte aktsepteerida. Riigi­kogu liikmel on õigus esitada oma soov ja seda põhjendada. Praktikas hindab juhatus oma otsust tehes, kuidas fraktsiooni mittekuuluva Riigi­kogu liikme määramine mõjutab poliitiliste jõudude vahekorda komisjonis, samuti vaatab juhatus komisjoni liikmete arvu, aga ka Riigi­kogu liikme varasemat spetsialiseerumist ning erialaseid kogemusi. Seejuures arvestatakse Riigi­kogu liikme eelistusi võimalikult suurel määral. Riigi­kogu liikmel on õigus juhatuse otsus vastavalt PSJKS §-le 17 Riigikohtus vaidlustada.

			2. Kommenteeritav paragrahv ega ükski muu RKKTS-i säte ei ütle sõnaselgelt, kas ja kuidas saavad fraktsiooni mittekuuluvad Riigi­kogu liikmed osaleda eri-, probleem- ja uurimiskomisjonide töös. RKKTS § 24 lõike 1 kohaselt võivad kõik Riigi­kogu liikmed kuuluda eri-, probleem- ja uurimis­komisjonidesse, sõltumata nende kuulumisest fraktsiooni. Seega tuleb nimetatud komisjonide moodustamise otsuses märkida vajaduse korral ära ka fraktsiooni mittekuuluvate liikmete osalus. Vastavalt RKKTS-i § 13 lõike 2 punktile 21 kinnitab Riigi­kogu juhatus eri-, probleem- ja uurimiskomisjonide koosseisud ja nendes tehtud muudatused ning kui komisjoni moodustamise printsiip võimaldab komisjoni töös osaleda ka fraktsiooni mittekuuluvatel liikmetel, tuleb komisjoni koosseisu kinnitamisel seda arvesse võtta. Initsiatiiv lubada komisjoni töös osaleda ka fraktsiooni mittekuuluvatel Riigi­kogu liikmetel võib tulla nii komisjoni moodustamise otsuse eelnõu algatajalt kui ka eelnõu kohta muudatus­ette­panekute esitamise õigust omavatelt isikutelt või organitelt.

			§ 28. Komisjoni koosseisu kinnitamine

			(1) Fraktsioon teeb otsuse oma liikmete Riigi­kogu komisjonidesse määramise kohta viie tööpäeva jooksul, arvates fraktsioonile kuuluvate kohtade arvu määramisest. Fraktsioonil on õigus tehtud otsust muuta.
[RT I, 07.03.2019, 1 – jõust. 17.03.2019]

			(2) Komisjoni koosseisu ning muudatused selles kinnitab Riigi­kogu juhatus.
[RT I, 07.03.2019, 1 – jõust. 17.03.2019]

			1. Kommenteeritava paragrahvi lõikega 1 kehtestatakse tähtaeg, mille jooksul, arvates fraktsioonile kuuluvate kohtade arvu määramisest, peab fraktsioon oma liikmed komisjonidesse nimetama. Osundatud sätte eesmärk on Riigi­kogu kiire ja tõrgeteta tööle rakendumine. VII, VIII ja IX Riigi­kogu ajal kehtinud Riigi­kogu kodukorra seadus analoogset sätet ei sisaldanud. Fraktsioonil on igal ajal võimalik komisjonide liikmeid vahetada. Kuni 17. märtsini 2019 kohaldati kommenteeritavat sätet ainult alatistele komisjonidele.

			2. Kommenteeritavas paragrahvis on tähtaeg arvestatud tööpäevades, mitte istungipäevades (vrd nt RKKTS § 140 lg 1).

			3. Komisjoni koosseisu ning selles tehtud muudatused kinnitab Riigi­kogu juhatus. Juhatus kinnitab nii komisjoni isikkoosseisu muudatused kui ka komisjoni juhtide vahetused. Juhatus ei kinnita komisjoni liikme volituste lõppemist komisjonis seoses tema Riigi­kogu liikme volituste lõppemise või peatumisega. Ühest küljest seisneb juhatuse roll komisjoni koosseisu muudatuste formaalses fikseerimises. Teisalt on juhatuse funktsiooniks tagada muudatuste tegemise korrakohasus. Näiteks kui mõni fraktsioon leiab, et komisjoni esimehe valimisel on rikutud protseduuri­reegleid, on juhatuse pädevuses kontrollida, kas valimiste läbiviimine vastas RKKTS-i nõuetele. Kui juhatus tuvastab seadusrikkumise, on tal õigus jätta alatise komisjoni koosseis või selle muudatused kinnitamata. Riigi­kogu juhatuse otsus on vaidlustatav Riigikohtus PSJKS § 17 järgi.

			4. Riigi­kogu juhatuse otsus Riigi­kogu alatise komisjoni koosseisu kinnitamise kohta ning alatise komisjoni koosseisu muudatuse kohta avaldatakse Riigi Teatajas (RTS § 2 lg 4 p 7). Eri-, probleem- ja uurimiskomisjoni koosseisu kinnitamise otsuse avaldamise kohustust RTS ette ei näe. Samas on vastavalt RTS § 2 lõikele 6 võimalik Riigi Teatajas avaldada ka seaduses nimetamata akte, kui Riigi­kogu, Vabariigi Valitsus või Riigi Teataja väljaandja sedasi otsustab, ja selliseid Riigi­kogu juhatuse otsuseid on Riigi Teatajas ka avaldatud.

			§ 29. Komisjoni esimese istungi kokkukutsumine ja juhatamine

			(1) Riigi­kogu komisjoni esimese istungi kutsub kokku Riigi­kogu esimees kolme tööpäeva jooksul, arvates komisjoni koosseisu kinnitamisest.
[RT I, 07.03.2019, 1 – jõust. 17.03.2019]

			(2) Komisjoni esimest istungit juhatab kuni komisjoni esimehe ja aseesimehe valimiseni kohalolijaist komisjoni vanim liige.

			1. Kommenteeritava paragrahvi eesmärk on tagada Riigi­kogu komisjonide võimalikult kiire ja tõrgeteta tööle rakendumine olukorras, kus äsja moodustatud komisjonidel puuduvad esimees ja aseesimees, kelle pädevuses on tavaolukorras komisjoni juhtimine ja komisjoni töö korraldamine. Pärast esimest istungit toimuvad järgmised komisjoni istungid vastavalt RKKTS §-s 35 sätestatule.

			2. Riigi­kogu esimees kutsub komisjoni esimese istungi kokku kolme tööpäeva jooksul, arvates komisjoni koosseisu kinnitamisest.

			3. Komisjonide koosseisu kinnitab Riigi­kogu juhatus vastavalt RKKTS §-le 28. Väljakujunenud tava kohaselt määrab Riigi­kogu juhatus alatiste komisjonide esimese istungi samale ajale. Erandiks on ELAK, mille esimese istungi kutsub Riigi­kogu juhatus kokku teiste alatiste komisjonide esimesest istungist hiljem. Põhjus tuleneb asjaolust, et vastavalt RKKTS § 25 lõikele 2 peab ELAK-i koosseisu kuuluma vähemalt üks liige igast Riigi­kogu alatisest komisjonist. Seetõttu on Riigi­kogu juhatus pidanud otstarbekaks ELAK-i esimese istungi kokkukutsumist alles siis, kui teised alatised komisjonid on tööle rakendatud.

			4. Eri-, uurimis- ja probleemkomisjon moodustatakse Riigi­kogu otsuse alusel ning sellise komisjoni volitused algavad selle moodustamist ettenägeva Riigi­kogu otsuse jõustumisest. Erikomisjoni ning alatiste komisjonide töö alguse vahel on ajaline nihe tulenevalt sellest, et erikomisjon moodustatakse Riigi­kogu otsusega, mille vastuvõtmisele eelneb tavapärane eelnõu menetlus. See aga eeldab alatiste komisjonide (eelnõude juhtiv­komisjonide) tööle rakendamist. Uurimis- ja probleemkomisjoni tööle rakendamisel ei ole seost Riigi­kogu koosseisu volituste tekkimisega. Nimetatud komisjon luuakse Riigi­kogu vastava tahteavalduse korral Riigi­kogu määratud ajal. Sellist komisjoni moodustades peab Riigi­kogu siiski arvestama, et komisjon suudaks oma töö lõpetada hiljemalt Riigi­kogu koosseisu volituste lõpuks.

			5. Komisjonide esimese istungi toimumise aeg ei pea langema Riigi­kogu töö ajagraafikus (RKKTS § 47 lg 1) sätestatud konkreetsele komisjoni liigile ettenähtud tööajale, vaid see võib olla ettenähtud ajalistes raamides Riigi­kogu juhatuse hinnangul esimene sobilik aeg.

			6. Kommenteeritavat sätet tuleb tõlgendada nõnda, et komisjonide esimese istungi aeg tuleb teatavaks teha kolme tööpäeva (mitte istungipäeva) jooksul, arvates komisjoni koosseisu kinnitamisest, mitte aga selliselt, et komisjonide esimese istungi aeg tuleb määrata kolme tööpäeva sisse. Samas peab Riigi­kogu esimees määrama komisjoni esimese istungi aja arvestusega, et komisjon saaks tööle rakenduda esimesel võimalusel.

			7. Komisjoni esimees ja aseesimees valitakse RKKTS § 30 lõike 1 kohaselt komisjoni esimesel istungil ning nende valimine on esimene toiming, mis kommenteeritavas paragrahvis sätestatud korras kokkukutsutud komisjoni istungil läbi viiakse. Kohalolevatest komisjoni liikmetest vanim juhib komisjoni esimehe ja aseesimehe valimise protseduuri, mis on sätestatud RKKTS §-s 30. Pärast valimistulemuste kindlakstegemist annab kohal­olijaist vanim komisjoni liige istungi juhtimise komisjoni esimehele üle.

			

			
				
					161	Riigi­kogu juhatus on harilikult käsitlenud Riigi­kogu komisjonide liikmete arvu määramise otsust ja Riigi­kogu komisjonide kohtade fraktsioonide vahel jaotamise otsust ühel istungil järjestikuste päevakorrapunktidena.

				

				
					162	Riigi­kogu kodu- ja töökorra seaduse ning põhiseaduslikkuse järelevalve kohtu­menetluse seaduse muutmise seaduse eelnõu (762 SE, XIII Riigi­kogu) seletuskiri.

				

				
					163	Riigi­kogu otsuse „Riigi­kogu otsuse „Julgeolekuasutuste järelevalve erikomisjoni moodustamine“ muutmine“ eelnõu (334 OE, XIV Riigi­kogu); Riigi­kogu otsuse „Riigi­kogu otsuse „Riigieelarve kontrolli erikomisjoni moodustamine“ muutmine“ eelnõu (336 OE, XIV Riigi­kogu); Riigi­kogu otsuse „Riigi­kogu otsuse „Korruptsioonivastase erikomisjoni moodustamine“ muutmine“ eelnõu (337 OE, XIV Riigi­kogu).

				

				
					164	Riigi­kogu juhatuse 03.06.2021 otsus nr 119.

				

				
					165	Riigi­kogu kodukorra seaduse muutmise seaduse eelnõu (177 SE, X Riigi­kogu) seletuskiri.

				

				
					166	Nt Riigi­kogu juhatuse 16.04.2019 otsus nr 10 „Riigi­kogu alatiste komisjonide kohtade jaotamine fraktsioonide vahel“ ja Riigi­kogu juhatuse 02.05.2019 otsus nr 25 „Euroopa Liidu asjade komisjoni liikmete arvu määramine ja kohtade jaotamine fraktsioonide vahel“.

				

			

		


		
			3. jagu

			RIIGI­KOGU KOMISJONI ESIMEES JA ASEESIMEES

			§ 30. Komisjoni esimehe ja aseesimehe valimine

			(1) Riigi­kogu komisjoni esimehe ja aseesimehe valivad komisjoniliikmed enda hulgast komisjoni esimesel istungil. Kui komisjoni esimehe või aseesimehe volitused lõpevad ennetähtaegselt käesoleva seaduse § 31 punktis 2, 3, 4 või 5 ettenähtud juhul, korraldatakse järgmisel komisjoni istungil komisjoni esimehe ja aseesimehe erakorraline valimine.

			(2) Komisjoni esimees ja aseesimees valitakse üheaegselt.

			(3) Hääletamine komisjoni esimehe ja aseesimehe valimisel on salajane. Komisjoni liikmel on üks hääl.

			(4) Komisjoni esimeheks saab kõige rohkem hääli kogunud kandidaat. Komisjoni aseesimeheks saab häältearvult teiseks jäänud kandidaat.

			(5) Kui häälte võrdse jagunemise tõttu ei osutu ükski kandidaat valituks komisjoni esimeheks, korraldatakse võrdselt hääli kogunute vahel valimise lisavoor. Kui ka lisavoorus jagunevad hääled võrdselt, heidetakse liisku.

			(6) Kui häälte võrdse jagunemise tõttu ei osutu ükski kandidaat valituks komisjoni aseesimeheks, heidetakse liisku.

			1. Korraline komisjoni esimehe ja aseesimehe valimine toimub komisjoni esimesel istungil Riigi­kogu koosseisu volituste tekkimise järel. Korralise komisjoni esimehe ja aseesimehe valimise kohta vt RKKTS § 29 kommentaar 7. Vastavalt RKKTS § 31 punktile 1 lõpevad Riigi­kogu komisjoni esimehe ja aseesimehe volitused Riigi­kogu koosseisu volituste lõppemisega (volituste tähtaegne lõppemine). Kui komisjoni esimehe või aseesimehe volitused on lõppenud ennetähtaegselt seoses tema Riigi­kogu liikme volituste lõppemisega (RKKTS § 31 p 2), tema Riigi­kogu liikme volituste peatumisega Vabariigi Valitsuse liikmeks nimetamise korral (RKKTS § 31 p 3), tema tagasiastumisega (RKKTS § 31 p 4) või tema tagasikutsumisega (RKKTS § 31 p 5), korraldatakse erakorraline valimine järgmisel komisjoni istungil, arvates RKKTS § 31 punktides 2, 3, 4 või 5 nimetatud aluse esinemisest. Järgmise komisjoni istungina tuleb mõista pärast komisjoni esimehe või aseesimehe volituste lõppemist toimuvat esimest korralist või erakorralist komisjoni istungit. RKKTS ei võimalda komisjoni esimehe ja aseesimehe valimist edasi lükata, sest komisjoni esimehe ja aseesimehe volitused on seotud (RKKTS § 32 lg 1 p 2), ning vältida tuleb olukorda, kus komisjon tegutseb ilma juhtkonnata. RKKTS § 30 lõige 1 ei näe ette erakorraliste valimiste korraldamist järgmisel komisjoni istungil, kui komisjoni esimehe või aseesimehe volitused on lõppenud tema Riigi­kogu liikme volituste peatamisega seoses lapsehoolduse või ajutise töövõimetusega (RKKTS § 31 p 31) või tema asumisega teise alatise komisjoni liikmeks (RKKTS § 31 p 32). Need kaks volituste lõppemise alust lisati kodukorda RKKTS 17. märtsil 2019 jõustunud muudatustega167, kuid RKKTS § 30 lõike 1 loetellu neid ei lisatud. Praktikas lähtutakse aga ka nendel juhtudel RKKTS § 30 lõikest 1 ja korraldatakse järgmisel komisjoni istungil komisjoni esimehe ja aseesimehe erakorraline valimine. RKKTS § 30 lõiget 1 tuleks tulevikus muuta ja täiendada viidetega RKKTS § 31 punktides 31 ja 32 sätestatud volituste lõppemise alustele. Riigi­kogu komisjoni esimehe ja aseesimehe valimise täpsem kord on kehtestatud RKKTS § 13 lõike 2 punkti 2 alusel Riigi­kogu juhatuse 2011. aasta 10. veebruari otsusega nr 21 (vt lisa 3.2).

			2. Komisjoni esimees ja aseesimees valitakse üheaegselt. Sõltumata sellest, kas esimehe ja aseesimehe volitused lõpevad üheaegselt või mitte, valitakse komisjoni juhtkond alati tervikuna. Selle põhimõtte rakendamise tagab RKKTS § 32 lõike 1 punkt 2, mille kohaselt astub komisjoni esimees või aseesimees tagasi, kui vastavalt komisjoni aseesimehe või esimehe volitused on ennetähtaegselt lõppenud (tulevikus tuleks sätet täiendada viitega RKKTS § 31 punktides 31 ja 32 nimetatud alustele, kuna nende välja­jätmine loetelust ei ole põhjendatud). Koostoimes põhimõttega, et igal komisjoni liikmel on üks hääl (RKKTS § 30 lg 3 teine lause), loob see võimaluse, et komisjoni juhtimises on esindatud nii Riigi­kogu koalitsioon kui ka opositsioon.

			3. Hääletamise salajasuse põhimõte peab tagama, et keegi ei saaks komisjoni liiget hääletamisel mõjutada ning tema vaba tahte vastaselt teada, kuidas ta hääletas. Salajase hääletamise puhul on oluline, et komisjoni esimehe ja aseesimehe valimine toimuks hääletussedelitega. Salajasel hääletamisel on vajalikud hääletaja isiku kindlakstegemist mittevõimaldav hääletamissedel, eraldatud hääletamiskoht ja hääletamiskast.

			4. Komisjoni esimehe ja aseesimehe valimisel on igal komisjoni liikmel üks hääl.

			5. Kommenteeritava paragrahvi lõike 2 kohaselt valitakse ühe ja sama hääletusega nii esimeest kui ka aseesimeest. Kandidaadid esitatakse komisjoni esimehe ja aseesimehe valimisele, mitte konkreetselt esimehe või aseesimehe kohale. Kandidaatidest kõige rohkem hääli saanu on valitud komisjoni esimeheks. Häältearvult teiseks jäänud kandidaat on valitud komisjoni aseesimeheks.

			6. Kui häälte võrdse jagunemise tõttu ei ole võimalik valimiste võitjat kindlaks teha, korraldatakse võrdselt hääli kogunud kandidaatide vahel lisavoor samade põhimõtete alusel kui valimiste esimene voor, v.a kandidaatide ülesseadmine. Lisavoorus osutub kandidaatidest kõige rohkem hääli saanu komisjoni esimeheks, häältearvult teiseks jäänud kandidaat aga aseesimeheks. Võimalik on ka olukord, kus enam kui kahe kandideerija puhul saab üks kandidaat teistest rohkem hääli ja on seega valitud komisjoni esimeheks, kuid teised kandideerijad saavad võrdse arvu hääli. Sellisel juhul tuleb võrdselt hääli saanud kandidaatide vahel korraldada lisavoor (vt ka RKKTS § 7 kommentaar 19).

			7. Kui komisjoni esimehe väljaselgitamiseks korraldatud lisavoorus jagunevad hääled võrdselt (RKKTS § 30 lg 5 teine lause) või kui häälte võrdse jagunemise tõttu ei osutu ükski kandidaat komisjoni aseesimeheks valituks (RKKTS § 30 lg 6), heidetakse liisku. Liisuheitmist reguleerivad Riigi­kogu komisjoni esimehe ja aseesimehe valimise korra punktid 21–30. Vastavalt sellele korrale kasutatakse liisuheitmiseks ühe- või kaheeurost münti, kui võrdselt hääli kogunuid on kaks. Kui võrdselt hääli kogunuid on enam kui kaks, kasutatakse liisuheitmiseks sedeleid ja ümbrikke. Valituks osutub kandidaat, kellele enne liisuheitmist määratud mündikülg on jäänud peale või kelle nimega sedel on ümbrikus, mille liisuheitja tõmbab.

			8. Kommenteeritavas paragrahvis reguleerimata küsimuste puhul juhindutakse Riigi­kogu juhatuse kehtestatud Riigi­kogu komisjoni esimehe ja aseesimehe valimise korrast. Nimetatud kord reguleerib kandidaatide ülesseadmist, hääletamise ettevalmistamist, protestide esitamist ja läbivaatamist ning muid komisjoni esimehe ja aseesimehe valimise korraldamisega seotud küsimusi.

			9. Komisjoni esimeeste ja aseesimeeste kohtade võimalik jaotus lepitakse fraktsioonide vahel kokku enamasti valitsuskoalitsiooni moodustamise kõneluste käigus. Kuna alatistes komisjonides lähtutakse kohtade jaotamisel fraktsioonide võrdelise esindatuse põhimõttest (RKKTS § 26 lg 1), kuuluvad alatiste komisjonide esimeeste kohad reeglina koalitsiooni­erakondadele. Erikomisjonide puhul on parlamentaarse tava kohaselt riigieelarve kontrolli erikomisjoni ja korruptsioonivastase erikomisjoni esimees alati mõnest opositsioonierakonnast.

			§ 31. Komisjoni esimehe ja aseesimehe volituste lõppemise alused

			Riigi­kogu komisjoni esimehe või aseesimehe volitused lõpevad:

			1)  Riigi­kogu koosseisu volituste lõppemisega;

			2)  tema Riigi­kogu liikme volituste lõppemisega;

			3)  tema Riigi­kogu liikme volituste peatumisega Vabariigi Valitsuse liikmeks nimetamise korral;

			31) tema Riigi­kogu liikme volituste peatamisega seoses lapse­hoolduse või ajutise töövõimetusega;

			32) tema asumisega teise alatise komisjoni liikmeks;
[RT I, 07.03.2019, 1 – jõust. 17.03.2019]

			4)  tema tagasiastumisega;

			5)  tema tagasikutsumisega.

			1. Riigi­kogu komisjoni esimehe ja aseesimehe volitused kestavad üld­­juhul neli aastat ning lõpevad koos Riigi­kogu koosseisu volituste lõppemisega (tähtaegne volituste lõppemine). RKLS § 8 lõike 1 kohaselt loetakse Riigi­kogu liikme volitused lõppenuks Riigi­kogu järgmiste valimiste tulemuste väljakuulutamise päevast arvates.

			2. Kommenteeritava paragrahvi punktides 2–5 on ära toodud komisjoni esimehe ja aseesimehe volituste ennetähtaegse lõppemise alused.

			3. Komisjoni esimehe ja aseesimehe volitused lõpevad, kui nende Riigi­kogu liikme volitused lõpevad enne tähtaega. Riigi­kogu liikme volituste ennetähtaegse lõppemise alused on PS § 64 lõike 2 kohaselt järgmised:

			a) tema astumine mõnda teise riigiametisse;

			b) teda süüdi mõistva kohtuotsuse jõustumine;

			c) tema tagasiastumine;

			d) kui Riigikohus on otsustanud, et ta on kestvalt võimetu oma ülesandeid täitma;

			e) tema surm.

			Vastavalt RKLS § 10 punktidele 2 ja 3 võib Riigikohus Riigi­kogu juhatuse taotlusel lõpetada oma otsusega enne tähtaega selle Riigi­kogu liikme volitused, kes ei vasta Eesti Vabariigi põhiseaduses või RKVS-is Riigi­kogu liikme kandidaadile esitatavatele nõuetele või kes keeldub andmast ametivannet.

			4. Komisjoni esimehe ja aseesimehe volitused lõpevad ka siis, kui nende volitused Riigi­kogu liikmena peatuvad. Üks aluseid on sellisel juhul Riigi­kogu liikme nimetamine Vabariigi Valitsuse liikmeks (PS § 64 lg 1). Täiendavad Riigi­kogu liikme volituste peatamise alused on sätestatud RKLS §-s 6. Viidatud sätte kohaselt võib Riigi­kogu juhatus peatada Riigi­kogu liikme volitused tema avalduse alusel seoses alla kolmeaastase lapse kasvatamise vajadusega või ajutise töövõimetusega. Kuni 16. märtsini 2019 kehtinud RKKTS § 31 sõnastus neid RKLS §-s 6 sätestatud aluseid ei katnud, mistõttu komisjoni esimees või aseesimees pidi neil juhtudel astuma tagasi vastavalt RKKTS § 31 punktile 4 ja § 32 lõike 1 punktile 1. Nõnda juhtus see XII Riigi­kogus, kui Kaja Kallas astus tagasi majanduskomisjoni esimehe kohalt ning seejärel esitas avalduse oma ametivolituste peatamiseks RKLS § 6 alusel.168 Ent 2019. aasta 17. märtsil jõustunud RKKTS-i muudatusega169 täiendati komisjoni esimehe ja aseesimehe volituste lõppemise aluseid ja lisati loetellu Riigi­kogu liikme volituste lõppemine seoses lapsehoolduse või ajutise töövõimetusega (RKKTS § 31 p 31).

			5. 2019. aasta 17. märtsil jõustunud RKKTS-i muudatusega nähti ette komisjoni esimehe volituste lõppemine ka juhul, kui ta asub teise alatise komisjoni liikmeks (RKKTS § 31 p 32). Iga Riigi­kogu liige peab kuuluma alatisse komisjoni ja kui fraktsioon soovib ta ühest komisjonist tagasi kutsuda, kaasneb sellega asumine teise alatise komisjoni liikmeks ehk RKKTS § 31 punktis 32 nimetatud olukord. See säte ei kata aga olukorda, kus fraktsioon vahetab vastavalt RKKTS § 26 lõikele 3 välja eri-, uurimis- või probleemkomisjoni liikme. Sellisel juhul on komisjoni esimehe või aseesimehe volituste lõppemine tuletatav RKKTS § 30 lõikest 1, mis näeb ette komisjoni esimehe ja aseesimehe valimise komisjoni liikmete hulgast.170 Nii näiteks kinnitas Riigi­kogu juhatus oma 2020. aasta 15. septembri otsusega Riigi­kogu XIV koosseisus olnud rahvastikukriisi lahendamise probleemkomisjoni esimehe lahkumise komisjonist ja uue liikme asumise komisjoni liikmeks.171 Komisjon viis sama aasta 21. septembri istungil172 läbi komisjoni esimehe ja aseesimehe erakorralise valimise, tuginedes RKKTS §-le 30. RKKTS § 31 punkt 32 ei too kaasa komisjoni esimehe ega aseesimehe volituste lõppemist neist emma-kumma asumisel Euroopa Liidu asjade komisjoni liikmeks, kuna RKKTS § 31 punkti 32 tuleb rakendada koosmõjus RKKTS § 24 lõikega 1, mis võimaldab alatise komisjoni liikmetel kuuluda samaaegselt ka ELAK-isse.173 RKKTS § 24 lõike 2 kohaselt võib ka Riigi­kogu esimees olla ELAK-i liige ning olla valitud selle esimeheks või aseesimeheks. PS § 83 lõike 2 kohaselt peatuvad Riigi­kogu esimehe volitused Riigi­kogu liikmena siis, kui ta täidab Vabariigi Presidendi ülesandeid. Sellisel juhul peab Riigi­kogu esimees astuma komisjoni esimehe või aseesimehe kohalt tagasi vastavalt RKKTS § 31 punktile 4 ja § 32 lõike 1 punktile 1.

			6. Komisjoni esimehe ja aseesimehe volitused lõpevad ka nende tagasi­astumise korral (RKKTS § 32).

			7. Üheks komisjoni esimehe ja aseesimehe volituste ennetähtaegse lõppemise aluseks on tagasikutsumine (RKKTS § 33).

			§ 32.  Komisjoni esimehe ja aseesimehe tagasiastumine

			(1) Riigi­kogu komisjoni esimees või aseesimees astub tagasi:	

			1) omal soovil;

			2) vastavalt komisjoni esimehe või aseesimehe volituste lõppemise korral käesoleva seaduse § 31 punktis 2, 3 või 5 või käesoleva lõike punktis 1 ettenähtud juhul.

			(2) Kui komisjoni esimees või aseesimees astub tagasi omal soovil, teatab ta oma tagasiastumisest ja selle põhjustest komisjoni istungil.

			(3) Tagasiastumise korral jätkavad komisjoni esimees ja aseesimees oma ülesannete täitmist kuni komisjoni uue esimehe ja aseesimehe valimiseni.

			1. Tagasiastumine võib aset leida komisjoni esimehe või aseesimehe vaba tahte alusel või tuleneda sellest, et neist kahest komisjoni juhist ühe volitused lõppevad.

			2. Kommenteeritava paragrahvi lõike 1 punkti 1 kohaselt võib komisjoni esimees tagasi astuda omal soovil. See võib toimuda vabalt valitud ajal, RKKTS ei sätesta tagasiastumisele etteteatamistähtaega ega muid piiranguid. Lõige 2 määrab, et omal soovil lahkumisest ja selle põhjustest tuleb teada anda komisjoni istungil. Seesugune regulatsioon on vajalik ühest küljest komisjoni liikmete informeerimiseks, teisalt sündmuse ajaliseks fikseerimiseks, sest vastavalt RKKTS § 30 lõikele 1 toimuvad uued esimehe ja aseesimehe valimised tagasiastumisest teatamisele järgneval komisjoni istungil. Tagasiastumise avalduse kirjalikku esitamist RKKTS ei nõua.

			3. Komisjoni ühe juhi – esimehe või aseesimehe – tagasiastumine võib tuleneda komisjoni teise juhi volituste lõppemisest. See regulatsioon tagab komisjoni mõlema juhi valimise samal ajal (vt RKKTS § 30 kommentaar 2). Juhtkonna tervikuna valimise põhimõte loob võimaluse, et komisjoni juhtimises on esindatud nii Riigi­kogu koalitsioon kui ka opositsioon. Ametis olev esimees või aseesimees ei pea tagasi astuma vastavalt kommenteeritava paragrahvi lõikele 2, vaid ta loetakse tagasi astunuks, kui komisjoni teise juhi volitused on lõppenud. RKKTS § 32 lõike 1 punktis 2 loetletakse, et tagasiastumine toimub RKKTS § 31 punktides 2, 3 või 5 ja § 32 lõike 1 punktis 1 ettenähtud juhtudel. Seadus ei täpsusta, mis saab juhul, kui komisjoni esimehe või aseesimehe volitused lõpevad RKKTS § 31 punktides 31 või 32 nimetatud alustel. Praktikas rakendatakse RKKTS § 32 lõike 1 punkti 2 ka siis, kui volitused lõppevad RKKTS § 31 punktides 31 ja 32 sätestatud juhtudel (vt RKKTS § 30 kommentaar 1).

			4. Kommenteeritava paragrahvi lõike 3 kohaselt jätkavad komisjoni esimees ja aseesimees oma ülesannete täitmist kuni komisjoni uue esimehe ja aseesimehe valimiseni. Säte on vajalik selleks, et tagada komisjoni funktsioneerimise järjepidevus. Küll aga ei saa komisjoni esimees või aseesimees oma ülesannete täitmist kuni uue komisjoni esimehe ja aseesimehe valimiseni jätkata siis, kui tema Riigi­kogu liikme volitused on lõppenud või peatunud või tema volitused komisjoni liikmena on lõppenud. Komisjoni liikme volitused ühes alatises komisjonis lõpevad tema asumisel teise alatise komisjoni liikmeks. Eri-, uurimis- ja probleem­komisjoni liikme volitused lõpevad ka juhul, kui fraktsioon on vastavasse komisjoni tema asemele uue liikme määranud (RKKTS § 26 lg 3). Juhul, kui komisjoni esimees ega aseesimees ei saa oma ülesannete täitmist jätkata, on praktikas analoogia korras kohaldatud RKKTS § 29 lõike 2 regulatsiooni, mille kohaselt juhatab komisjoni istungit kuni komisjoni esimehe ja aseesimehe valimiseni kohalolijaist vanim komisjoni liige.174

			§ 33. Komisjoni esimehe või aseesimehe tagasikutsumine

			(1) Vähemalt kolmandik komisjoni koosseisust võib algatada komisjoni esimehe või aseesimehe tagasikutsumise.

			(2) Tagasikutsumist ei või algatada, kui komisjoni esimees ja aseesimees pärast tagasiastumist jätkavad oma ülesannete täitmist käesoleva seaduse § 32 lõike 3 alusel.

			(3) Tagasikutsumise ettepaneku võtab komisjon päevakorda ülejärgmisel istungil selle esitamisest arvates, kui komisjoni esimees või aseesimees, kelle suhtes ettepanek esitati, ei nõua kiiremat otsustamist.

			(4) Komisjoni esimees või aseesimees loetakse tagasikutsutuks, kui ettepaneku poolt hääletab üle poole komisjoni koosseisust.

			(5) Tagasikutsumise võib uuesti algatada varemalt Riigi­kogu järgmisel korralisel istung­järgul.

			1. RKKTS-is on asendatud komisjoni esimehe ja aseesimehe umb­­usaldamine tagasikutsumisega. Muudatust põhjendati asjaoluga, et umb­­usalduse avaldamine kui parlamentaarse kontrolli instrument tuleneb parlamendi ja valitsuse vahelisest usaldussuhtest, ning seetõttu peeti sobivaks võtta komisjoni esimehe ja aseesimehe ametist tagandamisega seonduvalt kasutusele korrektsem termin.175

			2. Komisjoni esimehe või aseesimehe ametist tagandamine (tagasi­kutsumine) võib toimuda erinevatel põhjustel. Näiteks võib poliitiliste jõudude vahekorra muutumine Riigi­kogus (koalitsiooni lagunemine, uue tekkimine) tuua kaasa komisjonide juhtide vahetumise. Tagasikutsumine võib olla tingitud ka komisjoni liikmete rahulolematusest sellega, kuidas komisjoni esimees või aseesimees korraldab ja juhib komisjoni tööd.

			3. Komisjoni esimehe tagasikutsumise algatamiseks on vaja vähemalt kolmandiku komisjoni koosseisu vastavasisulist ettepanekut. Künnise seadmine on vajalik, välistamaks ilmselgelt eduväljavaateta taotluste esitamist. Tagasikutsumise ettepaneku menetlemine iseenesest võib tekitada poliitilisi pingeid ning pärssida komisjoni tööd. Kuigi RKKTS ei nõua expressis verbis ettepaneku esitamist komisjoni istungil ega selle kirjalikku vormistamist, tuleb seda siiski toetada, et kõik komisjoni liikmed saaksid tagasikutsumise algatamisest teada ning oleks võimalik kontrollida nõutava kvoorumi olemasolu. On tava, et tagasikutsumise ettepaneku esitajad põhjendavad ettepanekut. Näiteks esitasid 2002. aasta 14. veebruaril (IX Riigi­kogu) neli põhiseaduskomisjoni liiget (Värner Lootsmann, Indrek Meelak, Ignar Fjuk ja Tiit Käbin) kirjaliku umbusalduse avaldamise nõude komisjoni esimehe Liia Hänni suhtes. Nõude esitajad põhjendasid umbusalduse avaldamist uue koalitsiooni võimuletulekuga. Nad tõid välja, et muutunud jõudude tasakaal tingib koalitsiooni soovi võtta poliitiline vastutus põhiseaduskomisjoni töö eest enda kanda, eesmärgiga kiirendada eelnõude menetlemise protsessi ning muuta töö konstruktiivsemaks ja tulemuslikumaks.176

			4. Kommenteeritava paragrahvi lõige 2 näeb ette piirangu, mille kohaselt ei või algatada tagasikutsumist, kui komisjoni esimees ja aseesimees pärast tagasiastumist jätkavad oma ülesannete täitmist. See piirang lähtub otstarbekuse kaalutlustest. RKKTS § 32 lõike 3 alusel tegevust jätkavate tagasiastunud komisjoni esimehe ja aseesimehe ülesanne on tagada komisjoni funktsioneerimise järjepidevus olukorras, kus komisjoni uut juhtkonda ei ole veel valitud. RKKTS-i kohaselt korraldatakse uued esimehe ja aseesimehe valimised esimesel võimalusel. RKKTS § 30 lõike 1 alusel tuleb uued valimised korraldada komisjoni esimehe või aseesimehe tagasiastumisele järgneval komisjoni istungil, samal ajal kui tagasikutsumise ettepanek võetakse komisjoni päevakorda alles ülejärgmisel istungil selle esitamisest arvates  (RKKTS § 33 lg 3).

			5. Tagasikutsumise ettepanek võetakse kommenteeritava paragrahvi lõike 3 kohaselt komisjoni päevakorda ülejärgmisel istungil (korralisel või erakorralisel), kui komisjoni esimees või aseesimees, kelle suhtes ettepanek esitati, ei nõua kiiremat otsustamist. Esitatud tähtaeg on vajalik selleks, et tagasikutsutav komisjoni esimees või aseesimees saaks tagasikutsumise põhjendustega tutvuda ning esitada komisjoni liikmetele oma seisukohad nende suhtes. Säte võimaldab tagasikutsutaval nõuda kiiremat otsustamist, näiteks samal istungil, kui ettepanek esitati.

			6. Tagasikutsumise läbiminekuks peab seda toetama komisjoni enamus. Tagasikutsumine otsustatakse hääletamise teel. Erinevalt komisjoni esimehe ja aseesimehe valimisest ei näe RKKTS tagasikutsumise menetluses ette salajast hääletamist, mistõttu toimub vastav hääletus komisjoni istungil avalikult. Võimalik, et analoogia pärineb Vabariigi Valitsuse liikmele umbusalduse avaldamise hääletusest, mis on samuti avalik.

			7. Kui komisjoni esimehe või aseesimehe tagasikutsumine ei leia komisjoni enamuse toetust, võib tagasikutsumise sama isiku suhtes algatada kõige varem Riigi­kogu järgmisel korralisel istung­järgul. Sätte eesmärk on vältida olukorda, kus komisjoni töövõimet kahjustavad poliitilised konflik­tid, mis võivad väljenduda pidevas tagasikutsumise ette­panekute esitamises. Regulatsioon tagab komisjoni töö stabiilsuse. Säte võib osutuda probleemseks, kui tagasikutsumine algatati istung­järgu alguses, kuid istung­järgu keskel vahetub koalitsioon. Sätte sõnastusest lähtuvalt sellisel juhtumil sama isiku suhtes uut tagasikutsumist enne järgmist istung­järku algatada ei saa.

			§ 34. Komisjoni esimehe ja aseesimehe ülesanded

			(1) Riigi­kogu komisjoni esimees esindab komisjoni ning juhib ja korraldab komisjoni tööd.

			(2) Komisjoni esimees:

			1) esitab komisjonile komisjoni töökava ja istungite päevakordade projektid;

			2) juhatab komisjoni istungeid;

			3) kutsub kokku komisjoni erakorralised istungid;

			4) kutsub Vabariigi Valitsuse liikmeid, valitsusasutuste ametnikke ja muid isikuid osalema komisjoni istungitel.

			(3) Komisjoni aseesimees täidab komisjoni esimehe ülesandeid esimehe äraolekul ning muudel juhtudel komisjoni esimehe kehtestatud korras.

			1. Komisjon on kollegiaalne organ, mille otsused võetakse vastu hääletamise teel või ilma hääletamiseta konsensuse alusel (RKKTS § 38). Komisjoni funktsioneerimise tagamiseks näeb RKKTS ette komisjoni juhid, komisjoni esimehe ja aseesimehe. Kommenteeritava paragrahvi lõige 1 sätestab § 34 üldise põhimõttena, et komisjoni esimees korraldab ja juhib komisjoni tööd ning esindab komisjoni. Komisjoni esimees korraldab näiteks komisjoni sekretariaadi abil komisjoni istungite planeerimist ja läbiviimist. Komisjoni esimees juhib komisjoni istungeid ja esindab komisjoni nii väljaspool Riigi­kogu (nt komisjoni saadetavate kirjade allkirjastamine) kui ka Riigi­kogu sees (nt täiskogule esitatavate menetlusdokumentide allkirjastamine). Komisjoni esimees võib ex officio asendada komisjonipoolseks ettekandjaks määratud komisjoni liiget näiteks seadus­eelnõu esimesel või teisel lugemisel.

			2. Komisjoni esimehe konkreetsed ülesanded on sätestatud kommenteeritava paragrahvi lõikes 2. Need on vaadeldavad komisjoni esimehe ainupädevuses olevatena sel määral, kuivõrd nende täitmine on seotud vajadusega tagada komisjoni korrakohane toimimine. Näiteks on ots­­tarbekas, et komisjoni töökava ja päevakordade projektide esitamise ainu­õigus on komisjoni esimehel. Teised komisjoni liikmed saavad päevakorra kujundamisel kaasa rääkida töökava kinnitamise protseduuri kaudu. Samuti on üheselt komisjoni esimehe ainupädevuses olevana tõlgendatav komisjoni istungi juhatamine. Erakorralise istungi kokkukutsumise võib lisaks komisjoni esimehele algatada ka vähemalt kolmandik komisjoni koosseisust (RKKTS § 35 lg 2). Eelnõu arutamisele kaasatavate isikute ring võib aga olla komisjoni arutelu objekt. Arutelu võib lõppeda komisjoni otsuse vastuvõtmisega hääletuse teel. Kuna kaasamise küsimus võib oluliselt mõjutada eelnõu menetluse tulemust, ei ole RKKTS-i mõttega kooskõlas olukord, kus komisjoni esimees ainuisikuliselt saab otsustada, keda eelnõu arutamisele kaasatakse. Vastavalt kommenteeritava paragrahvi lõike 2 punkti 4 mõttele korraldab komisjoni esimees külaliste kutsumise komisjoni istungile.

			3. Komisjoni esimees esitab komisjonile komisjoni töökava ja istungite päevakordade projektid. Levinud praktika kohaselt hõlmab komisjoni töökava ühel istunginädalal toimuvate komisjoni istungite päevakordade projekti. Komisjon kiidab nädala töökava heaks istunginädala esimesel istungil. Nädala töökava projekti valmistab ette komisjoni esimees, kes edastab selle mõistliku etteteatamistähtajaga (hiljemalt istunginädalale eelneva nädala viimasel tööpäeval) komisjoni liikmetele. Kõigil komisjoni liikmetel on õigus enne töökava heakskiitmist teha ettepanekuid töökava projekti täiendada või muuta. Komisjoni istungid toimuvad heaks­kiidetud nädala töökava alusel. Komisjoni esimees ei tohi heakskiidetud töökavas ilma komisjoni otsuseta muudatusi teha, näiteks päevakorrapunkte ära jätta või neid lisada. Küll on võimalik jooksvat lahendamist nõudvaid küsimusi tõstatada istungil algatatud küsimustena. Mõned alatised komisjonid koostavad pikemat aega hõlmavaid kavasid, mida ei kinnitata, kuid mis on aluseks komisjoni töö planeerimisel. Sellised kavad võivad eksisteerida lisaks nädala töökavale (nt riigikaitsekomisjonis) või olla iseseisvaks töö planeerimise instrumendiks (nt ELAK-is).

			4. Komisjoni erakorralise istungi kokkukutsumisel esitatakse koos istungi kokkukutsumise teatega erakorralise istungi päevakord, mis kinnitamisele ei kuulu (vt RKKTS § 35 kommentaar 6).

			5. Kommenteeritava paragrahvi lõike 2 punktist 2 tulenevalt on komisjoni esimehe ametikohustuseks komisjoni istungite juhatamine. Juhatamine tähendab küsimuste esitamiseks ja sõnavõttudeks loa andmist, korra tagamist istungil ja muid istungi juhtimisega seonduvaid tegevusi.

			6. Komisjoni esimehe pädevuses on komisjoni erakorraliste istungite kokkukutsumine (vt RKKTS § 35 kommentaar 6).

			7. Komisjoni esimees kutsub Vabariigi Valitsuse liikmeid, valitsus­asutuste ametnikke ja muid isikuid komisjoni istungitel osalema (vt RKKTS § 36 kommentaar 4).

			8. Komisjoni esimehe äraolekul või muudel komisjoni esimehe määratud juhtudel täidab komisjoni esimehe ülesandeid komisjoni aseesimees esimehe kehtestatud korras. Nimetatud kord ei ole kirjalikult fikseeritud ja asendamise otsustab esimees tavaliselt igal juhul eraldi sõltuvalt vajadusest.

			

			
				
					167	Riigi­kogu kodu- ja töökorra seaduse ning põhiseaduslikkuse järelevalve kohtu­menetluse seaduse muutmise seadus (RT I, 07.03.2019, 1).

				

				
					168	Riigi­kogu juhatuse 13.11.2011 otsus nr 108 „Riigi­kogu liikme volituste peatamine ning asendusliikme asumine Riigi­kogu liikmeks“ (RT III, 15.11.2011, 1).

				

				
					169	Riigi­kogu kodu- ja töökorra seaduse ning põhiseaduslikkuse järelevalve kohtu­menetluse seaduse muutmise seadus (RT I, 07.03.2019, 1).

				

				
					170	Komisjoni esimehe või aseesimehe ülesannetes ei saa olla isik, kes ei ole samal ajal vastava Riigi­kogu komisjoni liige.

				

				
					171	Riigi­kogu juhatuse 15.09.2020 otsus nr 85 „Rahvastikukriisi lahendamise probleemkomisjoni koosseisu muudatuse kinnitamine“.

				

				
					172	Rahvastikukriisi lahendamise probleemkomisjoni 21.09.2020 istungi protokoll nr 31.

				

				
					173	De lege ferenda võiks seaduses sätestada, et komisjoni esimehe ja aseesimehe volituste lõppemise alus on tema komisjoni liikmelisuse lõppemine, kuna see kohalduks ka eri-, uurimis- ja probleemkomisjoni esimehele ja aseesimehele.

				

				
					174	Nt riigikaitsekomisjoni 08.02.2021 istungi protokoll nr 98.

				

				
					175	Riigi­kogu kodukorra seaduse eelnõu (1222 SE, IX Riigi­kogu) seletuskiri.

				

				
					176	Riigi­kogu põhiseaduskomisjoni 14.02.2002 istungi protokoll nr 164 ja 19.02.2002 istungi protokoll nr 166.

				

			

		


		
			4. jagu

			RIIGI­KOGU KOMISJONI TÖÖKORRALDUS

			Üldist

			1. Komisjoni peamiseks töövormiks on istung. RKKTS 4. peatüki 4. jagu reguleeribki erinevaid istungi läbiviimisega seonduvaid küsimusi, näiteks istungi toimumise aega, istungite avalikkust ja kinnisust, otsuste vastuvõtmise korda istungil, istungil räägitu talletamist jms. Seaduses ei ole komisjoni töökorraldust reguleeritud nii detailselt nagu täiskogu töökorraldust. Sellest võib järeldada, et komisjonidele on soovitud jätta rohkem paindlikkust oma töö korraldamisel. Näiteks erinevalt Riigi­kogu istungist ei ole komisjoni istungile sätestatud seaduses nõuet, et selle võib pidada kaugosaluse vormis ainult kaalukate põhjuste olemasolu korral.

			2. Riigi­kogu praktikas on töövormina levinud kahe või enama komisjoni ühised istungid (tavakõnepruugis ühisistung). Neid korraldatakse mitme komisjoni valdkonda puudutava teema arutamiseks. Ühiste istungite korraldamine võib olla seotud mõne konkreetse eelnõu arutelu või mis tahes muu küsimuse käsitlemisega. Ühine istung on töövorm, mida RKKTS ei reguleeri ning millel ei ole seetõttu üksiku komisjoni istungiga sama staatust. RKKTS-i kohaselt võtavad komisjonid otsuseid vastu oma valdkonna piires iseseisvalt, mitte ühiselt koos teiste komisjonidega.

			3. Komisjoni töövormiks on ka nn väljasõidud, kui komisjoni liikmed kogunevad väljaspool Toompea lossi – komisjoni istungi korralise toimumise kohta –, et koguda või vahetada infot ning tutvuda kohapeal komisjoni huvitava teemaga. Näiteks võivad komisjonid külastada ametiasutusi, kohalikke omavalitsusi, sõjaväeosasid ja ettevõtteid. Samuti käivad komisjonid kohtumas Vabariigi Presidendiga, vabakonna esindajatega jt. Istungiks (n-ö väljasõiduistungiks) on niisugust töövormi põhjendatud pidada üksnes juhul, kui selle käigus arutatakse küsimusi istungi läbiviimise reegleid järgides: juhatab komisjoni esimees, nõutav on kvoorum, koostatakse protokoll.

			4. RKKTS ei näe ette alamkomisjonide ega töörühmade moodustamist, kuid praktikas neid konkreetse ettevalmistava töö tegemiseks siiski luuakse.177 Töörühma liikmeteks ei pruugi olla üksnes seda moodustava komisjoni liikmed, vaid ka teised Riigi­kogu liikmed või isegi muud isikud. Töörühma tegevuse tulemusena võib valmida läbitöötatud probleemide aruanne või seadus­eelnõu kavand. Näiteks moodustas riigikaitsekomisjon 2007. aasta 5. novembril põhiseaduse muutmise seaduse eelnõuga (47 SE, XI Riigi­kogu) seonduvate seadusemuudatuste analüüsimiseks töörühma, kuhu kuulus kuus liiget (üks igast fraktsioonist), ning see esitas 2008. aasta 14. veebruaril oma töö tulemuste kohta raporti. 2011. aasta 9. juunil moodustas põhiseaduskomisjon elektroonilise hääletamisega seotud probleemide läbitöötamiseks töörühma, kuhu kuulus seitse liiget, neist neli Riigi­kogu liiget ja kolm eksperti, ning 2011. aasta 23. novembril esitas töörühm põhiseaduskomisjonile valimisseaduste muutmise ettepanekud.

			§ 35. Komisjoni istungite toimumise aeg

			(1) Riigi­kogu komisjonide korralised istungid toimuvad käesoleva seaduse §-s 47 ettenähtud aegadel.

			(2) Riigi­kogu komisjoni erakorralise istungi kutsub kokku komisjoni esimees oma algatusel või siis, kui seda nõuab vähemalt kolmandik komisjoni koosseisust.

			1. RKKTS eristab komisjoni korralisi ning erakorralisi istungeid. Eristamise aluseks on istungi toimumise eelnev kooskõlastamine komisjoni liikmetega, mis toimub üldjuhul nädala esimesel istungil koos komisjoni nädala töökava kinnitamisega. Ehkki RKKTS selleks ei kohusta, kinnitavad komisjonid levinud praktika kohaselt nädala esimesel istungil nädala töökava (vt RKKTS § 34 lg 2 p 1 ja nimetatud paragrahvi kommentaar 3), milles määratakse kindlaks istungite toimumise ajad (nii päev kui ka istungi algusaeg), arutatavad päevakorrapunktid ja arutelule kaasatavate isikute ring. Heakskiidetud töökava võimaldab komisjoni ja selle liikmete tööd otstarbekamalt planeerida. Nädala esimese istungi aeg lepitakse komisjoni liikmetega kokku kas sellele eelneval istungil või elektrooniliste vahendite teel. Ka istung­järkude vahelisel ajal toimuvaid korralisi istungeid ei kinnitata nädala töökavaga, vaid need lepitakse RKKTS § 47 lõike 4 kohaselt kokku hiljemalt korralise istung­järgu viimasel komisjoni istungil.

			2. Komisjoni korralisteks istungiteks on Riigi­kogu töö ajagraafikus reserveeritud kindlad ajad, mis Riigi­kogu teiste töövormidega ei kattu (RKKTS § 47 lg 1). Alatiste komisjonide, v.a ELAK-i istungid toimuvad nimetatud ajagraafiku alusel Riigi­kogu täiskogu töönädala esmaspäeval kella 11.00–13.00, teisipäeval kella 14.00 kuni päevakorra ammendumiseni ning neljapäeval kella 14.00–16.00. Väliskomisjoni istung toimub lisaks nimetatule ka reedel kella 10.00–11.00. ELAK-i istungid toimuvad Riigi­kogu täiskogu töönädala esmaspäeval kella 13.30–15.00 ning reedel kella 11.00 kuni päevakorra ammendumiseni. Eri-, uurimis- ja probleemkomisjonide istungid toimuvad Riigi­kogu täiskogu töönädala esmas­päeval kella 13.30–15.00 ning neljapäeval algusega kell 16.00.

			3. RKKTS § 47 lõige 1 ei kohusta selles sätestatud aegadel igal juhul komisjoni istungeid läbi viima, olenemata sellest, kas istungi ajale on planeeritud mõne päevakorrapunkti arutelu või mitte. Komisjoni istungid toimuvad ainult nädala töökavas kindlaksmääratud päevadel, see tähendab, et kui kinnitatud töökava kohaselt toimuvad komisjoni istungid esmaspäeval ja teisipäeval, siis neljapäevast istungit ei toimu. Kui istungit komisjoni nädala töökavas ette nähtud ei ole, kuid hiljem see RKKTS § 47 lõikes 1 ette nähtud ajal siiski korraldatakse, on tegu erakorralise istungiga. Korralise istungi korraldamine töökava hilisema muutmise või täiendamise kaudu aktsepteeritav ei ole. Varasema käsitluse kohaselt mõisteti kõiki RKKTS § 47 lõikes 1 ette nähtud ajal toimuvaid istungeid korraliste istungitena, sõltumata eelnevatest istungi toimumise või mittetoimumise kohta sõlmitud kokkulepetest (vt RKKTS kommentaarid 2012, § 35 kommentaar 7). Selline lähenemine muutis aga küsitavaks töökava kinnitamise mõtte ja vajalikkuse.

			4. Komisjonide korralised istungid võivad toimuda RKKTS § 47 lõikes 1 sätestatust erineval ajal, kui komisjoni esimees kooskõlastab istungite toimumise aja komisjoni liikmetega hiljemalt töönädala esimesel istungil (RKKTS § 47 lg 2). Praktikas toimubki see komisjoni nädala töökava kinnitamisega. RKKTS § 47 lõike 3 kohaselt ei tohi selliselt määratud komisjoni istungite aeg kattuda teiste komisjonide, fraktsioonide ega Riigi­kogu tööajaga. Alatised komisjonid seovad töökava kinnitamisel komisjoni istungi algusaja sageli Riigi­kogu istungi lõppemisega. Näiteks lepitakse kokku, et komisjoni istung algab teisipäeval või neljapäeval 15 minutit pärast Riigi­kogu istungi lõppu. Selline komisjoni istungi algusaeg võib küll formaalselt langeda Riigi­kogu istungi ajale, kuid faktiliselt on välistatud töövormide kattuvus, mistõttu saab selliseid istungeid lugeda korralisteks istungiteks RKKTS § 47 lõigete 2 ja 3 mõttes. RKKTS § 47 lõigete 2 ja 3 alusel võib komisjoni korralise istungi aja määrata ka täiskogu töö­­tsüklile järgnevale nädalale (nn istungivabale nädalale). Ehkki RKKTS § 46 lõike 3 kohaselt on täiskogu töö­­tsüklile järgnev nädal ette nähtud Riigi­kogu liikme tööks valijatega ning Riigi­kogu, komisjonide ja fraktsioonide poolt antud ülesannete ja muude Riigi­kogu liikme kohustuste täitmiseks, ei ole tegu Riigi­kogu töövormide kattuvusega.

			5. Komisjonide korralised istungid võivad toimuda ka istung­järkude vahelisel ajal, kui komisjoni esimees kooskõlastab istungite toimumise aja komisjoni liikmetega hiljemalt korralise istung­järgu viimasel komisjoni istungil (RKKTS § 47 lg 4). Sellest tuleb teavitada Riigi­kogu juhatust. Selline vajadus on tavaliselt ELAK-il ja väliskomisjonil. Praktikas lepitakse istung­järkude vahelisel ajal toimuvate istungite ajagraafik kokku istung­järgu lõpus.

			6. Komisjoni erakorraline istung toimub selle algataja või algatajate initsiatiivil. Komisjoni erakorralise istungi kutsub kokku komisjoni esimees oma algatusel või siis, kui seda nõuab vähemalt kolmandik komisjoni koosseisust. Erakorraline istung kutsutakse kokku mõne kiireloomulise asja arutamiseks ja otsustamiseks. Istungi toimumise aja, koha ja päevakorra üle otsustavad komisjoni esimees või kokkukutsumise teised algatajad ja seega komisjoni erakorralise istungi päevakord kinnitamisele ei kuulu. Komisjoni erakorralise istungi võib kokku kutsuda ka komisjoni aseesimees komisjoni esimehe ülesannetes (vt RKKTS § 34 lg 3 ja nimetatud paragrahvi kommentaar 8). Kui nii komisjoni esimehe kui ka aseesimehe volitused on lõppenud, tuleb komisjoni erakorraline istung esimehe ja aseesimehe valimiseks erandina kokku kutsuda muul moel (nt kutsub istungi kokku komisjoni vanim liige, komisjoni nõunik-sekretariaadi­juhataja pakub välja istungi aja ja kooskõlastab selle komisjoni liikmetega). Sama kehtib juhul, kui neist ühe volitused on lõppenud, kuid teine ei ole võimeline uue esimehe ja aseesimehe valimiseks era­­korralist istungit mõistliku aja jooksul kokku kutsuma, näiteks on teadmata kadunud või raskelt haige.

			7. Komisjoni erakorralise istungi puhul ei sätesta RKKTS, et istungi aeg ei või langeda mõne teise Riigi­kogu töövormiga ajaliselt kokku. Sellise paindlikkuse võimaldamine on vajalik, sest erakorralise istungi kokkukutsumise tingivad enamasti olulised ning kiiret reageerimist vajavad küsimused. Näiteks võib komisjoni erakorraline istung toimuda täiskogu istungi vaheajal, mille istungi juhataja on välja kuulutanud RKKTS § 65 kohaselt. Komisjoni erakorralise istungi kokkukutsujad peavad siiski vältima sellist olukorda, kus vähese etteteatamistähtaja või samal ajal muude Riigi­kogu liikme ülesannete täitmise tõttu ei ole komisjoni liikmel reaalselt võimalik komisjoni istungil osaleda. Samuti peab komisjoni liikmetele olema tagatud mõistlik aeg end komisjoni aruteluks ette valmistada.

			8. Mõningatel juhtudel on praktikas tekkinud küsimus, kas komisjoni istungit on võimalik ka pikendada. Istungi pikendamise vajadus võib ette tulla, kui komisjoni istungiks ette nähtud aeg on läbi saanud, kuid päevakorrapunkti arutelu ei ole lõppenud ning seda ei soovita pooleli jätta. RKKTS komisjoni istungi pikendamist ei välista, kuid arvestada tuleb RKKTS § 47 lõikes 3 sätestatud nõudega, et komisjoni istungi aeg ei tohi Riigi­kogu teisteks töövormideks ette nähtud ajaga kattuda. Istungi pikendamise otsus tuleb langetada enne istungiks ette nähtud aja lõppemist ning selleks piisab poolthäälte enamusest (RKKTS § 38 lg 1). Istungi pikendamine võib küll riivata nende Riigi­kogu liikmete huvisid, kel ei ole võimalik istungil kauem osaleda, kuid tõhustab komisjoni  tööd.

			§ 36. Komisjoni istungite kinnisus ja avalikkus

			(1) Vabariigi Valitsuse liikmel on õigus osaleda komisjoni istungil sõna­õigusega.

			(2) Komisjoni esimehe kutsel võivad komisjoni istungil osaleda riigi­asutuste esindajad ja teised isikud.

			(21) Komisjon kaasab eelnõu arutellu need asjassepuutuvad huvigrupid, kes olid kaasatud eelnõu ettevalmistamisel ja kes soovivad osaleda eelnõu arutelul.
[RT I, 03.05.2016, 2 – jõust. 13.05.2016]

			(3) Komisjon võib otsustada kuulutada istungi avalikuks, kui selle poolt hääletab üle poole komisjoni koosseisust.

			1. Erinevalt Riigi­kogu täiskogust, mille istung on reeglina avalik, v.a juhul, kui Riigi­kogu ise ei kuuluta istungit kinniseks (PS § 72, RKKTS §-d 59 ja 60), kehtib komisjoni istungite puhul vastupidine põhimõte: istungid on kinnised, v.a juhul, kui komisjon on otsustanud kuulutada istungi avalikuks. (Riigieelarve kontrolli erikomisjoni istungite avalikkuse kohta vt RKKTS § 19 kommentaar 7.) Komisjonide istungite kinnisuse põhimõtte on Riigi­kogu sätestanud põhiseadusest tuleneva enesekorraldus­õiguse alusel, arvestades parlamendi tõhusa toimimise eesmärki.178 Komisjoni esmane funktsioon on eelnõude ettevalmistamine Riigi­kogu täiskogus arutamiseks (RKKTS § 18 lg 2), ent teatavas ulatuses on neile delegeeritud ka täitevvõimu kontrolli ülesandeid (RKKTS § 18 lg-d 2 ja 3, §-d 19–21). Selleks, et komisjonid saaksid oma funktsiooni tõhusalt täita, st saaksid komisjoni pädevuses olevaid küsimusi vabalt läbi arutada, kompromisse sõlmida, teavet saada ja nõu küsida,179 ongi RKKTS-is ette nähtud komisjoni istungi kinnisuse printsiip. Regulatsiooni eesmärk on, et komisjon oleks tegelik otsuste tegemise ja kokkulepete sõlmimise koht. Selge vahetegemise komisjoni kinniste ja avalike istungite vahel seaduse tasandil tõi sisse X Riigi­kogu alguses jõustunud RKKTS, kuigi ka enne seda kehtinud kodukorraseaduse kohaselt ei olnud komisjonide istungid avalikud.

			2. Komisjoni kinnisuse põhimõte väljendub nii istungitest osa­­võtjate ringi piiritlemises (kommenteeritava paragrahvi lõiked 1 ja 2) kui ka istungi protokollimise mahus (RKKTS § 39 lg-d 2–4). Komisjoni kinnistel istungitel arutatust antakse Riigi­kogule ja avalikkusele teada komisjoni istungi protokolli, eelnõu uue teksti (RKKTS § 101, § 110 lg 1), muudatus­ette­panekute loetelu (RKKTS § 102), seletuskirja (RKKTS § 103, § 110 lg 2), komisjoni esindaja ettekande (RKKTS § 98 lg 3 teine lause, § 105 lg 2 esimene lause), aruande (RKKTS § 19 lg 2, § 20 lg 3, § 21 lg 3) ja raporti (RKKTS § 231) vahendusel.

			3. Kommenteeritava paragrahvi lõike 1 kohaselt on Vabariigi Valitsuse liikmel õigus osaleda komisjoni istungil sõnaõigusega. See õigus tuleneb PS §-st 100, milles sõnastatud põhimõte tagab, et komisjon oma autonoomiat kasutades ei jäta arutelust kõrvale asjaomase valdkonna eest vastutavat Vabariigi Valitsuse liiget. Näiteks kui komisjon arutab Vabariigi Valitsuse algatatud eelnõu või teostab kontrolli täidesaatva võimu üle, on ministril õigus, et ta tema võimkonda kuuluvas küsimuses parlamendi­komisjoni ees ära kuulataks.

			4. Kommenteeritava paragrahvi lõike 2 kohaselt võivad komisjonivälised isikud osaleda komisjoni istungil komisjoni esimehe kutsel. See komisjoni esimehe pädevus on sätestatud ka RKKTS § 34 lõike 2 punktis 4. Komisjonide istungitele kutsutakse eelnõude menetlemisega seotud valitsusametnikke, huvigruppide esindajaid, eksperte ja teisi aruteludega seotud isikuid. Komisjoni istungil osalevad ka komisjoni teenindavad Riigi­kogu Kantselei ametnikud.

			5. Kommenteeritava paragrahvi lõige 21 reguleerib huvigruppide kaasamist eelnõu arutellu. See säte lisati seadusesse 2016. aasta 13. mail jõustunud Riigi­kogu kodu- ja töökorra seaduse muutmise seadusega180, et muuta Riigi­kogu töö kaasavamaks ja avatumaks. Komisjon kaasab huvigrupid, kes on juba eelnõu ettevalmistamise etapis olnud kaasatud ja soovivad olla kaasatud ka Riigi­kogus (eelkõige puudutab see säte Vabariigi Valitsuse algatatud eelnõusid, mille puhul ministeeriumid on huvigruppe kaasanud). Kommenteeritav säte ei välista, et komisjon laiendab kaasatavate ringi: huvigrupid võivad omal initsiatiivil kaasamist taotleda, samuti võib see toimuda komisjoni algatusel. Kaasamine võib hõlmata nii huvi­gruppide teavitamist eelnõu menetlemisest, neilt eelnõu kohta arvamuse küsimist kui ka huvigruppide esindajate istungile kutsumist, et nad saaksid oma seisukohti tutvustada. Selle, millisel moel kaasamine toimub, otsustab komisjon. Kommenteeritav säte ei anna huvigruppidele õigust nõuda, et neid komisjoni istungile kutsutaks.

			6. Kommenteeritava paragrahvi lõike 3 kohaselt võib komisjon otsustada kuulutada istung avalikuks, kui seda toetab üle poole komisjoni koosseisust. Avalikku istungit võivad jälgida kõik asjahuvilised. Selle võimaldamiseks kantakse avalikke istungeid sageli üle ka veebikeskkonnas. Tavapäraselt korraldatakse avalik istung mõnes olulist tähtsust omavas küsimuses. Arutelu korraldajaks võib olla üks komisjon või mitu komisjoni ühiselt (ühine istung).

			7. Komisjoni istungi kinnisuse ja avalikkuse küsimus on olnud Riigi­kogus ja ühiskonnas tervikuna läbi erinevate Riigi­kogu koosseisude diskussiooni objektiks. Riigi­kogu menetluses on olnud eelnõusid, mis on ette näinud komisjonide istungite osaliselt või täielikult avalikuks muutmise.181 Seni on valdav olnud seisukoht, et Riigi­kogu komisjonid on Riigi­kogu töö­­organid ning komisjoni istungite avalikuks muutmine võib pärssida võimalusi erinevate poliitiliste jõudude vahel komisjoni tasandil kokkuleppeid sõlmida ja kompromisse leida. Istungite avalikkuse puhul esineb oht, et kompromisside tegemise tegelik koht läheb n-ö vee alla, olgugi et just komisjonid seda funktsiooni PS § 71 mõtte kohaselt kannavad.

			8. Komisjoni istungi kinnisuse põhimõtet tuleb sisustada kommenteeritava paragrahvi ja RKKTS § 39 koostoimes. Algselt peeti istungi kinnisuse põhimõtte all silmas nii istungist osavõtjate ringi piiritletust kui ka arusaama, et komisjoni istungil toimunu ei peaks olema pärast istungi toimumist avalikkusele üksikasjalikult teada, ent 2016. aasta 13. mail jõustunud Riigi­kogu kodu- ja töökorra seaduse muudatustega182 kinnisuse põhimõtet kitsendati. Kuna avalikkusel on põhjendatud ootus saada teavet langetatud otsuste tagamaadest, muudeti komisjonide töö nende istungite kohta koostatud protokollide põhjalikumaks muutmise teel läbipaistvamaks (vt RKKTS § 39 ja selle kommentaarid).

			§ 37. Komisjoni otsustusvõimelisus

			(1) Korralisel istungil on Riigi­kogu komisjon otsustusvõimeline, kui kohal on vähemalt kolmandik komisjoni koosseisust.

			(2) Erakorralisel istungil on Riigi­kogu komisjon otsustusvõimeline, kui kohal on üle poole komisjoni koosseisust, sealhulgas komisjoni esi­mees või aseesimees.

			1. Kvooruminõuet komisjoni istungi puhul tuleb mõista kui kohal­olevate Riigi­kogu liikmete miinimumarvu, mis on vajalik, et komisjon saaks istungit pidada.

			2. Komisjoni korralisel istungil on komisjon otsustusvõimeline, kui kohal on vähemalt kolmandik komisjoni koosseisust:

			K ≥ L / 3

			(K – kvoorum, L – komisjoni liikmete üldarv)

			Näiteks on 11 liikmega komisjoni puhul kvooruminõue täidetud, kui kohal on vähemalt neli liiget.

			3. Erinevalt komisjoni erakorralisest istungist ei ole korralise istungi puhul rõhutatud komisjoni esimehe või aseesimehe kohalolu vajadust, mistõttu võib tekkida küsimus, kas komisjoni korralist istungit võib läbi viia ka ilma komisjoni juhtideta. Siiski, tulenevalt RKKTS §-st 34 tuleb sellele küsimusele vastata pigem eitavalt. Nimetatud sätte kohaselt juhatab komisjoni istungeid komisjoni esimees (RKKTS § 34 lg 2 p 2), tema äraolekul või muudel juhtudel tema määratud korras aga komisjoni aseesimees (RKKTS § 34 lg 3).

			4. Erakorralisel istungil on nõutav, et istungil viibiks üle poole komisjoni koosseisust, sealhulgas komisjoni esimees või aseesimees.

			K > L / 2

			(K – kvoorum, L – komisjoni liikmete üldarv)

			Näiteks on 11 liikmega komisjoni puhul kvooruminõue täidetud, kui kohal on vähemalt kuus liiget.

			5. 1992. aasta RKKTS § 14 lõike 1 järgi oli komisjon otsustusvõimeline, kui tema korralisel koosolekul oli kohal vähemalt kolmandik komisjoni koosseisust, kuid mitte vähem kui kolm liiget, nende hulgas ka esimees või aseesimees.

			§ 38. Komisjoni otsuste vastuvõtmise kord

			(1) Riigi­kogu komisjon võtab otsuseid vastu poolthäälteenamusega.

			(2) Kui ükski komisjoni istungil osalev komisjoniliige hääletamist ei nõua, loetakse otsus vastuvõetuks konsensusega.

			(3) Riigi­kogu võib erikomisjoni moodustamise otsuses näha ette mõne küsimuse otsustamise vastuhääleta.

				[RT I 2003, 90, 601 – jõust. 01.01.2004]

			1. Komisjon teeb otsused poolthäälteenamusega. See tähendab, et otsus on vastu võetud, kui otsuse poolt hääletab rohkem komisjoni liikmeid kui vastu. Arvesse võetakse ainult poolt ja vastu antud hääled. Hääletamise tulemus ei sõltu sellest, kas keegi jäi erapooletuks või viibis küll kohal, kuid jättis hääletamata. Häälte võrdse jagunemise korral jääb otsus vastu võtmata.

			2. Varasema praktika kohaselt võis otsus sõltuda hääletusele pandava küsimuse asetusest, kuivõrd kasutati n-ö ümberpööratud hääletusi ja otsuseid. See tähendab, et kui hääletusele pandud ettepanek näiteks eelnõu esimene lugemine lõpetada ei saanud poolthäälte enamust, siis järeldati, et võeti vastu otsus eelnõu tagasi lükata. Arvestades aga, et komisjoni liikmel on võimalik ka jääda erapooletuks või jätta hääletamata, ei saa ühe ettepaneku vastu olemist automaatselt võrdsustada teise ettepaneku toetamisega. Seetõttu muudeti praktikat ja praegu lähtutakse põhi­mõttest, et hääletusele pandud küsimuses on võimalikud kaks tulemust: otsus kas võetakse vastu või jääb otsus vastu võtmata. Näiteks kui ettepanek eelnõu esimene lugemine lõpetada poolthäälte enamust ei saa, tähendab see, et otsust ei ole vastu võetud. Esimese lugemise lõpetamise ettepaneku mittetoetamisest ei järeldu automaatselt, et komisjoni tahe on eelnõu tagasi lükata. Seega tuleb järgmisena panna hääletusele ette­panek eelnõu tagasi lükata. Kui see ettepanek saab poolthäälte enamuse, on vastu võetud ettepanek eelnõu tagasi lükata. Kui ettepanek ei saa poolthäälte enamust, siis komisjon ei ole otsust eelnõu lugemise lõpetamise või tagasilükkamise kohta vastu võtnud ja esitab eelnõu täiskogu päevakorda komisjonipoolse ettepanekuta. Sellisel juhul lõpetatakse RKKTS § 98 lõikest 6 tulenevalt eelnõu esimene lugemine täiskogus hääletamiseta, kui ükski fraktsioon ei tee täiskogus ettepanekut eelnõu tagasi lükata.

			3. Üldise põhimõttena hääletuste korraldamisel on soovitatav lähtuda reeglist, et ettepanekud pannakse komisjonis hääletusele nende esitamise järjekorras. Iseseisvaid menetlusotsuseid puudutavad ettepanekud tuleb panna hääletusele eraldi. Näiteks peab komisjon hääletama eraldi ettepanekuid panna eelnõu esimeseks lugemiseks täiskogu töönädala päevakorda mingiks konkreetseks kuupäevaks ja lükata eelnõu tagasi.

			4. Kommenteeritava paragrahvi lõike 2 kohaselt loetakse komisjoni otsus vastuvõetuks konsensusega, kui ükski komisjoni liige hääletamist ei nõua. Nimetatud säte teenib ökonoomsuse põhimõtet. Komisjoni töötempot aeglustaks kohustus kõik ettepanekud mehhaaniliselt läbi hääletada. Teisalt kohustab säte otsusele vastu olevat komisjoni liiget sellest teada andma ning ise hääletamist taotlema. See välistab hilisema vaidluse komisjoni otsuste legitiimsuse üle olukorras, kui hääletamist ei toimu.

			5. Otsuste vastuvõtmise korras on erisäte erikomisjonide kohta: Riigi­kogu otsuses erikomisjoni moodustamise kohta võib ette näha mõne küsimuse otsustamise konsensuslikult, st ilma vastuhääleta. See säte lisati RKKTS-i 2004. aasta 1. jaanuaril, kui Riigi­kogu korruptsioonivastase seaduse kohaldamise erikomisjonile pandi erakondade valimiskampaania aruannete kontrolli funktsioon. Nimetatud komisjoni enda moodustamise otsustes ei ole aga sellist põhimõtet seni ette nähtud. Riigieelarve kontrolli erikomisjonil on konsensuse põhimõte olnud tegevuse aluseks alates komisjoni moodustamisest 2004. aastal, kuid üheski komisjoni moodustamise otsuses seda fikseeritud ei ole.

			§ 39. Komisjoni istungi protokoll

			(1) Riigi­kogu komisjoni istung protokollitakse.

			(2) Protokolli märgitakse:

			1) istungi alguse ja lõpu aeg, istungi toimumise koht;

			2) istungil osalenute nimed ja ametikohad;

			3) istungi päevakord ja vastuvõetud otsused;

			4) hääletamistulemused.

			(3) Protokoll peab kokkuvõtlikult kajastama komisjoni istungi käiku ja komisjoni istungil vastuvõetud otsuste ning seisukohtade kujunemist. Protokoll ei kajasta riigisaladust, salastatud välisteavet ega avaliku teabe seaduse § 35 lõikes 1 nimetatud teavet.

			(4) Sõnavõtja seisukohad refereeritakse ning hääletamistulemused kantakse protokolli nimeliselt.

			(5) Protokollile kirjutavad alla istungi juhataja ja protokollija. Protokoll on avalik alates sellele allakirjutamisest.

			(6) Protokoll avalikustatakse Riigi­kogu veebilehel kohe pärast sellele allakirjutamist.

				[RT I, 03.05.2016, 2 – jõust. 13.05.2016]

			1. Iga komisjoni istungi kohta koostatakse protokoll, milles talletatakse komisjoni istungiga seonduv teave. Protokoll avalikustatakse Riigi­kogu veebilehel. Kommenteeritav säte fikseerib, missuguses ulatuses on komisjoni istungiga seonduv teave avalikkusele kättesaadav.

			2. Protokollis fikseeritakse istungi alguse ja lõpu aeg. Komisjonide istungid toimuvad tavaliselt igale komisjonile ettenähtud istungiruumis, kuid vahel viiakse istungeid läbi Toompea lossis selleks kohandatud teistes ruumides. Istungi toimumise kohana märgitakse mõlemal juhul Tallinn, Toompea. Mõnikord korraldatakse istungeid väljaspool Riigi­kogu hoonet. Nn väljasõiduistungite puhul fikseeritakse protokollis kohtumise või teemade käsitlemise alguse ja lõpu aeg. Väljasõiduistungite puhul võib istungi toimumise koha märkida linna, asula või linnaosa täpsusega. 2020. aasta algusest, kui maailmas hakkas levima COVID-19 põhjustav viirus, võeti komisjonides ühe töövormina kasutusele kaugosalusega ehk videosilla vahendusel peetavad istungid. Sellisel juhul märgitakse istungi toimumise koha asemel protokolli, et istung toimus videosilla vahendusel. Nn hübriidistungi korral märgitakse toimumiskohaks istungi toimumise füüsiline koht ja lisatakse märkus videosilla kasutamise kohta.

			3. Protokollis kajastatakse istungil osalenud komisjoni liikmete ja asendus­liikmete nimed ning istungile kutsutud isikute nimed ja ameti­kohad, samuti istungil osalenud Riigi­kogu Kantselei ametnike nimed ja ameti­kohad. Protokolli märgitakse ka, kes komisjoni liikmetest istungilt puudusid.

			4. Protokoll sisaldab päevakorrapunktide nummerdatud loetelu (päevakord). Iga päevakorrapunkti kohta märgitakse protokollis päevakorrapunkti pealkiri, arutelule kutsutud isikute nimed ja nende ametikohad ning antakse päevakorrapunktist ülevaade. Kui päevakorrapunkti kohta võetakse vastu komisjoni otsus, siis märgitakse see protokolli. Näiteks võib komisjon otsustada teha Riigi­kogu juhatusele ettepaneku esitada eelnõu kindlal kuupäeval Riigi­kogu täiskogu päevakorda ja määrata eelnõule komisjonipoolne ettekandja ning teha Riigi­kogu esimehele ettepaneku eelnõule määratava muudatus­ette­panekute tähtaja kohta.

			5. Protokollis fikseeritakse hääletamistulemused nimeliselt, sh loetletakse konsensuslikul otsustamisel osalenud liikmed. Sätte varasema, kuni 2016. aasta 13. maini kehtinud redaktsiooni kohaselt kajastati protokollis vaid otsuse poolt ja vastu olnud ning erapooletuks jäänud komisjoni liikmete arv.

			6. Selleks, et avalikkusel oleks võimalik komisjonis langetatud otsuste tagamaadest paremini aimu saada, muudeti säte 2016. aastal tagasi sellisele kujule183, nagu see oli olnud enne 2004. aastat kehtinud RKKTS-i redaktsioonis, ning nähti ette, et komisjoni istungi protokollis kajastatakse kokkuvõtlikult istungi käiku ja vastuvõetud otsuste ning seisu­kohtade kujunemist. Erinevalt varasemast on uue redaktsiooni järgi sõnavõtja seisukohtade refereerimine kohustuslik, mitte vaid sõnavõtja taotlusel tehtav. Komisjoni liikmetel on enne protokolli allkirjastamist võimalik sellega tutvuda ja vastuväiteid esitada vastavalt komisjonis kujunenud töökorraldusele.

			7. Protokollis ei kajastata riigisaladust, salastatud välisteavet ega sellist teavet, mille suhtes on kehtestatud juurdepääsupiirangud avaliku teabe seaduse alusel (nt teave, mille avalikuks tulek võib kahjustada riigi välissuhtlemist; eriliiki isikuandmeid või isiku eraelu puutumatust kahjustav teave; elutähtsa teenuse riskianalüüsi ja toimepidevuse plaani puudutav teave). Kuna praktikas on näiteks hilisemate otsuste langetamisel tekkinud vajadus siiski taolist teavet talletada, võib edaspidi kaaluda RKKTS-i muutmist selliselt, et komisjoni istungi protokollis kajastataks ka juurde­pääsupiiranguga teavet, kuid sellisel juhul tuleks muuta protokolli avalikus­tamise ja juurdepääsu tingimusi.

			8. Kommenteeritava paragrahvi kohaselt kirjutavad komisjoni protokollile alla istungi juhataja ning protokollija. Tulenevalt RKKTS § 34 lõike 2 punktist 2 juhatab komisjoni istungeid komisjoni esimees, tema äraolekul või muul tema poolt määratud juhul aga aseesimees (RKKTS § 34 lg 3). Komisjonide protokolle koostavad harilikult komisjonide sekretariaadi koosseisu kuuluvad ametnikud – komisjoni konsultandid.

			

			
				
					177	Peale selle on komisjonides tavapärane, et näiteks seadus­eelnõu komisjoni istungiks ettevalmistamiseks peetakse nõupidamisi, mida mõnes komisjonis nimetatakse ka töörühmaks ning millest võtavad osa Riigi­kogu liikmed, komisjoni nõustavad ametnikud, ministeeriumide ametnikud jt.

				

				
					178	Parlamendi tõhus toimimine on põhiseaduslik väärtus, mida on tunnustanud ka Riigikohus, vt RKPJKo 02.05.2005, 3-4-1-3-05, p-d 13, 24 ja 25.

				

				
					179	Muu hulgas on Riigi­kogu komisjonil õigus kutsuda komisjoni teavitamiseks ja nõustamiseks komisjoni istungile valitsusasutuste ametnikke ja teisi isikuid (RKKTS § 22 lg 1 p 3).

				

				
					180	RT I, 03.05.2016, 2.

				

				
					181	Nt XI Riigi­kogus menetletud Riigi­kogu kodu- ja töökorra seaduse muutmise seaduse eelnõu (235 SE), mille algatajaks oli Erakonna Eestimaa Rohelised fraktsioon.

				

				
					182	Riigi­kogu kodu- ja töökorra seaduse muutmise seadus (RT I, 03.05.2016, 2).

				

				
					183	Riigi­kogu kodu- ja töökorra seaduse muutmise seadus (RT I, 03.05.2016, 2).

				

			

		


		
			5. PEATÜKK

			FRAKTSIOONID

			Üldist

			1. Riigi­kogu fraktsioon on Riigi­kogu liikmete poliitiliste veendumuste põhjal vabalt formeerunud ühendus.184 Fraktsioon on Riigi­kogu komisjoni (vt RKKTS 4. peatükk) kõrval üks kollektiivse otsustamise vorme parlamendis. Mõnedes riikides nimetatakse parlamendifraktsioone ka parlamentaarseteks klubideks (nt Poola Seim), poliitilisteks gruppideks (nt Prantsuse Rahvusassamblee) või parlamentaarseteks parteideks (nt Suurbritannia parlamendi alamkoda). Fraktsioonid kujundavad poliitilisi seisukohti ja edendavad parlamentaarset debatti. Fraktsioonide pinnalt kujuneb ka parlamendi toimimiseks vajalik enamus. Fraktsioonides vahetavad parlamendiliikmed omavahel arvamusi, kujundavad ühiseid seisukohti seadus­eelnõude, riikliku tähtsusega küsimuste, isikute valimiste ja nimetamiste ning muude parlamendi tegevusvaldkonda kuuluvate otsustuste kohta.185 Fraktsioon ei ole Riigi­kogu allorgan, vaid esindab parlamendis erinevate ühiskonnagruppide huve ja on tihedalt seotud Riigi­kogu valimisel osalenud erakonnaga. Fraktsioon järgib erakondlikke eesmärke, koosneb üldjuhul erakonna liikmetest ja võib erakonna põhikirja kohaselt olla erakonna organiks.

			2. Õigus moodustada fraktsioone või nendega liituda tuleneb põhiseadusest. Riigi­kogu liikmete õiguse ühineda fraktsioonidesse sätestab PS § 71 lõige 2. PS § 71 lõige 3 näeb ette, et fraktsioonide moodustamise täpsema korra ja õigused sätestab Riigi­kogu kodukorra seadus. Seadusandjal on põhiseaduses sätestatud raamides õigus määrata RKKTS-is fraktsiooni moodustamise tingimused. Riigikohus on pidanud legitiimseks piirata fraktsioonide moodustamise vabadust parlamendi tõhusa toimimise tagamiseks ja proportsionaalse valimissüsteemi eesmärkide toetamiseks.186

			3. PS § 103 lõike 1 punkt 2 annab fraktsioonile seaduste algatamise õiguse. RKKTS näeb fraktsioonidele ette veel mitmeid õigusi, millest osa puhul on tegemist fraktsiooni ainuõigustega, osa aga kattuvad komisjonide või Riigi­kogu üksikliikmete õigustega. Kõiki fraktsiooni (ja ka Riigi­kogu üksikliikme) õigusi tuleks ühtlasi vaadelda parlamentaarse vähemuse ehk opositsiooni õigustena.

			4. Riigi­kogus on ainult fraktsioonil järgmised õigused:

			a) määrata fraktsiooni liige komisjoni ja vajadusel määrata talle asendus­liige (RKKTS § 26 lg 3);

			b) olla vastu Riigi­kogu täiskogu töönädala päevakorra täiendamisele pärast päevakorra teatavakstegemist (RKKTS § 54 lg 3);

			c) esitada muudatus­ette­panekuid ameti­isiku ametisse nimetamist või ametist vabastamist, nõukogu liikmete nimetamist või Riigi­kogu välisdelegatsioonide moodustamist käsitleva Riigi­kogu otsuse eelnõule (RKKTS § 117 lg 2);

			d) esitada muudatus­ette­panekuid põhiseaduse muutmiseks rahvahääletuse korraldamise otsuse eelnõule (RKKTS § 125 lg 2);

			e) seada üles peaministrikandidaat pärast selle õiguse üleminekut Riigi­kogule (RKKTS § 132 lg 1).

			5. Ainult fraktsiooni esindajal on õigus:

			a) osaleda ja esitada seisukohti Riigi­kogu juhatuse poolt Riigi­kogu töö korraldamisega seonduvates küsimustes kokkukutsutud nõupidamisel (RKKTS § 13 lg 2 p 20);

			b) kuuluda Riigi­kogus toimuva salajase hääletamise tulemuse selgitamiseks ja protestide lahendamiseks moodustatava hääletamis­komisjoni koosseisu (RKKTS § 82 lg 2);

			c) esineda Riigi­kogu istungil sõnavõtuga läbirääkimiste käigus, mis avatakse:

			- eelnõu esimesel lugemisel (RKKTS § 98 lg 5);

			- eelnõu kolmandal lugemisel (RKKTS § 111 lg 1);

			- Vabariigi Presidendi seadluse kinnitamise või tühistamise seaduse eelnõu lugemisel (RKKTS § 116 lg 4);

			- erakorralise seisukorra, sõjaseisukorra, mobilisatsiooni ja demobili­satsiooni väljakuulutamist käsitleva või kaitse­valmiduse kõrgendamisega seotud Riigi­kogu otsuse eelnõu lugemisel (RKKTS § 118 lg 4);

			- põhiseaduse muutmise seaduse eelnõu rahvahääletusele panemise otsuse eelnõu lugemisel (RKKTS § 125 lg 5);

			- Riigi­kogu kahe järjestikuse koosseisu poolt vastuvõetava põhiseaduse muutmise seaduse eelnõu lugemisel järgmises Riigi­kogu koosseisus (RKKTS § 126 lg 4);

			- umbusalduse avaldamise arutelul (RKKTS § 134 lg 3);

			- algatamisel usaldusküsimusega seotud eelnõu lugemisel (RKKTS § 136 lg 4);

			- enne kolmandat lugemist usaldusküsimusega seotud eelnõu kolmandal lugemisel (RKKTS § 138 lg 4);

			- pärast Vabariigi Presidendi, peaministri või ministri poliitilist avaldust või ameti­isiku ettekannet või ülevaadet ning küsimustele vastamist (RKKTS § 155 lg 5);

			- pärast Euroopa Komisjoni liikme kandidaadi ettekannet ning küsimustele vastamist (RKKTS § 1551 lg 2).

			6. Fraktsioon võib lisaks eeltoodule teostada veel järgmisi õigusi, mis ühtlasi võivad olla ka komisjonidel ja Riigi­kogu liikmetel:

			a) moodustada Riigi­kogu ühendusi, mis ei ole fraktsioonid (RKKTS § 43 lg 1);

			b) algatada seadusi ja esitada Riigi­kogu otsuste eelnõusid (RKKTS § 90 lg 1 p 2, § 1527 lg 1 ja § 1528 lg 1);

			c) algatada seadus­eelnõude vastuvõtmiseks või muude riigielu­küsimuste otsustamiseks rahvahääletusi (RKKTS § 128 lg 1 p 2);

			d) algatada kalendriaasta jooksul üks olulise tähtsusega riikliku küsimuse arutelu (RKKTS § 153 lg-d 1 ja 3);

			e) esitada eelnõudele muudatus­ette­panekuid (RKKTS § 99 lg 1, § 1181 lg 3, § 120 lg 4, § 1526 lg 2 ja § 1528 lg 2);

			f) taotleda Riigi­kogu istungil eelnõu esimese lugemise lõpetamise hääletamist (RKKTS § 98 lg 6);

			g) taotleda Riigi­kogu istungil eelnõu teise lugemise katkestamise hääletamist (RKKTS § 107 lg 1);

			h) nõuda Riigi­kogu istungil eelnõu teisel lugemisel muudatus­ette­panekute hääletamist (RKKTS § 106 lg 2);

			i) esitada Riigi­kogu otsuse eelnõu, mis sisaldab ettepanekuid Vabariigi Valitsusele (RKKTS § 154 lg 1);

			j) esitada muudatus­ette­panekuid Vabariigi Valitsusele ettepanekuid sisaldava Riigi­kogu otsuse eelnõule ning Riigi­kogu avalduse, deklaratsiooni ja pöördumise eelnõule (RKKTS § 154 lg 2).

			7. Komisjoni esindaja ja Riigi­kogu liikme kõrval on RKKTS-is nimetatud fraktsiooni esindaja õigust esineda Riigi­kogu istungil sõnavõtuga järgmistel juhtudel:

			a) läbirääkimiste käigus, mis avatakse:

			- eelnõu teisel lugemisel (RKKTS § 105 lg 4);

			- Vabariigi Presidendi poolt välja kuulutamata jäetud seaduse uuesti arutamisel (RKKTS § 114 lg 2);

			- Riigikohtule taotluse esitamise otsuse eelnõu lugemisel (RKKTS § 1181 lg 5);

			- enne teist lugemist usaldusküsimusega seotud eelnõu teisel lugemisel (RKKTS § 137 lg 5);

			- arupärimisele vastamise järel (RKKTS § 140 lg 4);

			- Vabariigi Presidendi või õiguskantsleri poolt Riigi­kogule esitatud ettepaneku arutamise ajal (RKKTS § 151 lg 2);

			- Euroopa Ülemkogu algatusele või Euroopa Komisjoni ette­panekule vastuseisu väljendava Riigi­kogu otsuse eelnõu lugemisel (RKKTS § 1528 lg 5);

			- Vabariigi Valitsusele tehtavat ettepanekut sisaldava Riigi­kogu otsuse eelnõu või Riigi­kogu avalduse, deklaratsiooni või pöördumise eelnõu lugemisel (RKKTS § 154 lg 6);

			- Vabariigi Valitsuse tegevuskava arutelul (RKKTS § 156 lg 5);

			b) vaba mikrofoni ajal (RKKTS § 157 lg 1).

			Fraktsiooni esimehel ja aseesimehel on õigus nõuda enne Riigi­kogu istungil toimuvat hääletamist kuni kümneminutilist vaheaega (RKKTS § 83 lg 2).

			8. Iga fraktsiooni ühel esindajal on õigus kuuluda ka Riigi­kogu koosseisu volituste lõppemiseni Rahvusringhäälingu nõukokku (ERHS § 14 lg 1 p 1) ja Eesti Panga nõukokku (EPS § 6 lg 2).

			9. Riigi­kogu fraktsioon võib PSJKS § 17 kohaselt187 esitada Riigikohtule taotluse tühistada Riigi­kogu juhatuse otsus, kui ta leiab, et Riigi­kogu juhatuse otsusega on rikutud tema õigusi ning juhatuse otsus puudutab eelkõige Riigi­kogu fraktsiooni registreerimist ning muudatusi fraktsiooni koosseisus, aga ka Riigi­kogu komisjonide liikmete arvu, fraktsioonidele nendes kuuluvate kohtade arvu, samuti komisjonide koosseise ja muudatusi nendes, üldiseid juhiseid komisjonide töökorralduse ning tegevusvaldkondade kohta ning eelnõude Riigi­kogu menetlusse võtmist või neile juhtiv­komisjoni määramist.188

			10. Fraktsioonisiseseid töökorralduslikke küsimusi otsustab fraktsioon. Fraktsiooni peamine tegevusvorm on koosolek. Fraktsiooni kogune­miseks ja tööks ettenähtud aeg on esmaspäeviti kella 9.00–11.00, teisipäeviti kella 9.00–10.00 ja kolmapäeviti kella 9.00–12.00 (RKKTS § 47 lg 1). Fraktsioon võib koguneda ka Riigi­kogu töö ajagraafiku välisel ajal, Riigi­kogu istung­järkude vahelisel ajal või muul ajal, kui ei toimu Riigi­kogu täiskogu või komisjonide istungeid.

			11. Fraktsiooni koosolekutel on päevakorras peamiselt Riigi­kogus arutatavad teemad ja menetletavate eelnõude pinnalt tõusetuvad ning päevapoliitilised küsimused. Teemade käsitlemiseks võivad fraktsioonid kutsuda koosolekutele ministreid ja ministeeriumide ametnikke ning muude valitsusasutuste juhte ja ametnikke, samuti erinevate vabaühenduste ja huvirühmade esindajaid. Fraktsioonide koosolekuid külastavad ka õiguskantsler, riigikontrolör ja teised kõrgemad ameti­isikud. Peale koosolekute on fraktsioonide töövormiks väljasõidud valimisringkondadesse.

			12. RKKTS ei reguleeri otsuste vastuvõtmist fraktsioonis, kuid otsustamisel on oluline arvestada nii fraktsiooni liikmete vabaduse ja võrdsusega kui ka demokraatia põhimõttega, mis on põhiseaduse üks aluspõhimõtteid (PS §-d 1 ja 10). Demokraatia printsiip tugineb eelkõige enamusele ja seetõttu peaksid ka fraktsiooni otsused lähtuma liikmete enamuse tahtest. Demokraatial on erinevaid vorme, kus erinevused võivad seisneda isikute kaasamise eri tasemetes, konsensuslikus või häälteenamuse põhises otsuste tegemises ning võimu delegeerimise ulatuses ja viisis.189 Üldjuhul aitab enamuse tahte hõlpsalt tuvastada lihthäälteenamus, mis soodustab tõhusat otsustamist grupis.

			13. Fraktsioonide teenindamise tagab Riigi­kogu Kantselei. Kantselei põhimääruse punkti 25 kohaselt kuuluvad kantselei struktuuri Riigi­kogu fraktsioone teenindavad sekretariaadid, kelle põhiülesanne on Riigi­kogu fraktsiooni ja tema liikmete nõustamine ning asjaajamise korraldamine.190 Fraktsiooni sekretariaadi töökohtade arvu määrab fraktsiooni esimees Riigi­kogu juhatuse poolt fraktsioonile töötasudeks eraldatud eelarvesumma piires. Fraktsiooni sekretariaadi töötajatega sõlmib, muudab ja ütleb üles töölepingud Riigi­kogu Kantselei direktor fraktsiooni esimehe ettepanekul.191 Fraktsiooni sekretariaadi töötajate alluvus ja ülesanded määratakse kindlaks töölepingus.192

			§ 40. Fraktsiooni moodustamine

			(1) Fraktsiooni võivad moodustada ja sellesse peavad kuuluma vähemalt viis sama erakonna kandidaatide nimekirjast valitud Riigi­kogu liiget. Sama erakonna kandidaatide nimekirjast valitud Riigi­kogu liikmed võivad moodustada ainult ühe fraktsiooni.

			(2) Riigi­kogu liige võib kuuluda ainult ühte fraktsiooni.

			(3) Fraktsioon valib oma liikmete hulgast esimehe ja aseesimehe, kes samal ajal ei või olla Riigi­kogu esimeheks ega aseesimeheks. Kui fraktsioonis on üle 12 liikme, on tal õigus valida ka teine aseesimees.

			1. Kommenteeritav paragrahv sätestab fraktsioonide moodustamise tingimused. Riigikohus on leidnud, et fraktsioonide moodustamise tingimuste kehtestamise õigus on vajalik eelkõige selleks, et Riigi­kogul oleks võimalik oma tööd tõhusalt korraldada.193

			2. Kommenteeritava paragrahvi lõike 1 esimene lause sätestab fraktsiooni moodustamiseks ja toimimiseks vajaliku liikmete miinimumi, milleks on viis Riigi­kogu liiget. Põhiseaduse juriidilise ekspertiisi komisjoni tegevuse aruandes on leitud, et nimetatud tingimus aitab vältida eelkõige parlamendi liigset killustumist. „Fraktsiooni moodustamiseks nõutav Riigi­kogu liikmete minimaalarv tuleneb püüdest lubada tekkida võimalikult vähesel arvul fraktsioonidel. Mida vähem on fraktsioone ja mida suuremad nad on, seda lihtsam on korraldada Riigi­kogu tööd.“194 Väga väikese liikmete arvuga fraktsioonidel võib olla keeruline kujundada ja kaitsta oma poliitilisi seisukohti olulistes päevakajalistes küsimustes ning raske igakülgselt ja aktiivselt osaleda parlamentaarses debatis. Väikeste fraktsioonide võimekust võib muu hulgas pärssida ka esindaja puudumine mõnes alatises komisjonis.

			3. Fraktsiooni moodustamiseks piisava liikmete arvu kindlaksmääramisel on Riigi­kogul teatav otsustamisruum. Tulenevalt parlamendi enese­korraldusõigusest ei pea fraktsiooni moodustamiseks ettenähtud Riigi­kogu liikmete arv olema otseses vastavuses RKVS § 62 lõikes 4 sätestatud viie­protsendilise künnise nõudega, millest alates saavad kandidaatide nimekirjad Riigi­kogu valimistel juurde kompensatsioonimandaate. Fraktsiooni moodustamiseks vajalik Riigi­kogu liikmete piirarv võib olla ka väiksem.195

			4. Tingimus, mille kohaselt on fraktsiooni moodustamise õigus vähemalt viiel Riigi­kogu liikmel, kehtib alates IX Riigi­kogu volituste algusest (s.o 1999. aasta 14. märtsist).196 Enne nimetatud muudatuse jõustumist sätestasid 1992. aasta RKKS § 17 lõige 1 ja 1994. aasta RKKS § 30 lõige 1, et fraktsiooni võivad moodustada vähemalt kuus Riigi­kogu liiget. Nii ei olnud näiteks VIII Riigikokku valitud viiel Parempoolsete valimis­nimekirjas kandideerinud Riigi­kogu liikmel võimalik moodustada oma fraktsiooni.

			5. Kui fraktsiooni liikmete arv langeb Riigi­kogu koosseisu volituse kestel alla fraktsiooni moodustamiseks vajaliku miinimumi, fraktsiooni tegevus lõpeb, nagu näiteks lõppes Eestimaa Rahvaliidu fraktsiooni tegevus XI Riigi­kogu volituste kestel 2010. aasta suvel.197

			6. Kommenteeritava paragrahvi lõike 1 esimesest lausest tuleneb veel teine tingimus, mille kohaselt võivad fraktsiooni moodustada ja sellesse kuuluda ainult sama erakonna kandidaatide nimekirjast valitud Riigi­kogu liikmed. See tingimus seob Riigi­kogu liikmed erakondadega, mille nimekirjas nad Riigikokku valiti. Fraktsiooni moodustamises osalemise ja sellesse kuulumise eelduseks ei ole mitte Riigi­kogu liikmete kuulumine samasse erakonda, vaid isikute kandideerimine sama erakonna valimisnimekirjas. Valimisnimekirja koostab erakond, kes kannab eeldatavalt sellesse isikud, keda ta peab sobivaks ja võimeliseks Riigikokku valituks osutumisel tegema rahva esindamise ja erakonna jaoks oluliste ees­­märkide saavutamise nimel omavahel koostööd. Erakonna nime­kirjas kandideerimiseks ei pea isik olema erakonna liige (samas ei saa isik olla mõne teise erakonna liige, vt RKVS § 29 lg 5). Fraktsiooni liikmelisuse seotus erakonna kandidaatide nimekirjaga aitab säilitada ka Riigi­kogu liikmete poliitilist vastutust erakonna ja oma valijate ees.198 See välistab Riigi­kogu liikme liitumise Riigi­kogu koosseisu volituste kestel mõne muu fraktsiooniga (nn poliitilised ülehüppamised), kuid ei piira samas tema õigust fraktsioonist lahkuda ja teha muu fraktsiooniga koostööd. Senise praktika kohaselt saab fraktsioonitu Riigi­kogu liige näiteks esineda Riigi­kogu istungitel fraktsiooni nimel ja volitusel sõnavõtuga, kuid ei saa asendada fraktsiooni liiget komisjoni töös. Järgmistel Riigi­kogu valimistel võib Riigi­kogu liige kandideerida aga juba teise erakonna nimekirjas ning valituks osutumisel liituda selle erakonna fraktsiooniga. Keeld ühineda mõne muu fraktsiooniga toetub valimiste proportsionaalsuse põhimõttele199, mille kohaselt püüeldakse valijaskonna poliitilistele tõekspidamistele võimalikult vastava esinduskogu kujundamise poole200. Proportsionaalse valimissüsteemi tõttu osutub enamik Riigi­kogu liikmetest Riigikokku valituks tänu sellele, et nad kandideerivad mõne erakonna nimekirjas. Seega on fraktsiooni moodustamise õiguse sidumine vastava erakonna kandidaatide nimekirjaga igati põhjendatud ja seadusandjal on oma tegevust puudutavates küsimustes suhteliselt suur otsustusvabadus.201

			7. Fraktsiooni moodustamise täiendava tingimusena saab vaadelda RKKTS § 41 lõikes 1 sätestatut, mille järgi fraktsiooni registreerimise avaldus tuleb esitada Riigi­kogu juhatusele viie päeva jooksul pärast Riigi­kogu esimest istungit. Riigikohus on asunud seisukohale, et fraktsiooni moodustamise aja piiramine soodustab fraktsioonide püsimist. See välistab uute fraktsioonide hilisema moodustamise Riigi­kogu koosseisu volituste kestel ning aitab kaasa Riigi­kogu kui terviku stabiilsele toimimisele. „Proportsionaalse valimissüsteemi ja erakonnademokraatia üldiseks eesmärgiks on valimistel rahva toetuse pälvinud poliitiliste programmide realiseerimine Riigi­kogu otsustustes fraktsioonide kaudu. Muu hulgas on proportsionaalse valimissüsteemi eesmärgiks kajastada parlamendi koosseisus valijaskonna poliitilisi tõekspidamisi ehk kujundada nendele tõekspidamistele võimalikult vastav esinduskogu. Uue fraktsiooni loomise võimaldamine raskendab selle eesmärgi saavutamist, kuna poliitilisele maastikule ilmub Riigi­kogu valimiste vahelisel ajal uus osaline, kelle poliitiline ruum tekib teistele poliitilistele jõududele kuulunud ruumi arvel.“202 Piirang ei võimalda uute fraktsioonide teket näiteks erakonna­siseste konfliktide lahendamise eesmärgil203, kuid ei välista samas poliitilise maastiku ümberkujunemist ega garanteeri Riigi­kogusse valitud erakondade või nende poliitiliste vaadete säilimist204. Riigi­kogu liikmel on õigus fraktsioonist lahkuda ning fraktsioonil on õigus Riigi­kogu liige fraktsioonist välja arvata, samuti võib fraktsiooni tegevus igal ajal ka lõppeda (RKKTS § 42 lg-d 2 ja 3 ning § 40 lg 1). Sellistel juhtudel on Riigi­kogu liikmel võimalik jätkata oma parlamentaarset tegevust Riigi­kogu üksikliikmena. Fraktsioonide moodustamise ajaline piirang välistab ka võimaluse Riigi­kogu koosseisu vältel lagunenud fraktsioon hiljem taastada. Samas on Riigikohus märkinud, et uue fraktsiooni moodustamise keeld Riigi­kogu valimiste vahelisel ajal võib osutuda põhiseadus­vastaseks näiteks olukorras, kus Riigi­kogus fraktsiooniga esindatud erakond jaguneb ja tekib end maailmavaateliselt selgelt määratlenud ning oma maailmavaadet erakonna platvormi kaudu deklareerinud uus erakond.205

			8. Suhteliselt jäikade reeglite kehtestamine fraktsioonide moodusta­miseks on olnud Riigi­kogu mitme koosseisu selge tahe. Poliitilise maastiku korrastamise eesmärgil on fraktsioonide moodustamise nõudeid muudetud järk-järgult erakonnakesksemaks.206 1992. aasta RKKS § 17 võimaldas Riigi­kogu liikmetel moodustada fraktsioone, millel ei olnud seost Riigi­kogu valimistel osalenud kandidaatide nimekirjaga. 1994. aasta RKKS § 30 lõige 1 lubas fraktsioone moodustada Riigi­kogu liikmetel, kes olid valitud sama erakonna või valimisliidu nimekirja järgi. Tingimus, mis annab fraktsiooni moodustamise õiguse ainult sama erakonna nimekirjas kandideerinud Riigi­kogu liikmetele, sätestati praegusel kujul 2003. aastal. See vastab RKVS-i regulatsioonile, mille kohaselt võivad Riigi­kogu valimistel kandideerida ainult erakonnad (RKVS § 26 lg 1) ja üksikkandidaadid (RKVS § 27 lg 1).

			9. Kommenteeritava paragrahvi lõike 1 teine lause sätestab nõude, mille kohaselt sama erakonna kandidaatide nimekirjast valitud Riigi­kogu liikmed tohivad moodustada ainult ühe fraktsiooni. See tingimus võeti vastu 17. veebruaril 1999207 ja see aitab vältida olukorda, kus mõni parlamendis esindatud poliitiliselt ühtne jõud saaks fraktsiooni staatusega kaasnevate menetluslike või fraktsiooni juhtimisega kaasnevate materiaalsete eeliste saavutamiseks moodustada oma liikmetest mitu väikefraktsiooni. Fraktsioonide arvu piiratus ning nende koosseisu selgepiirilisus aitab omakorda kaasa Riigi­kogu tõhusamale töökorraldusele.208 Nimetatud piirangu puudumine võimaldas VIII Riigi­kogu volituste ajal (1995–1999) Koonderakonna ja Maarahva Ühenduse nimekirjast valitud Riigi­kogu liikmetel moodustada neli fraktsiooni – Maarahva Erakonna ja Põllumeeste Kogu fraktsioon, Koonderakonna fraktsioon, Maaliidu Ühenduse fraktsioon ning Pensionäride ja Perede Liidu fraktsioon.209

			10. Kommenteeritava paragrahvi lõike 2 kohaselt võib Riigi­kogu liige kuuluda ainult ühte fraktsiooni. Nimetatud tingimus täiendab sama paragrahvi lõiget 1 ja täpsustab, et Riigi­kogu liige ei või samaaegselt olla mitme fraktsiooni liige. Riigi­kogu liikme õigus kuuluda ainult ühte fraktsiooni tuleneb eelkõige fraktsiooni kui poliitilise ühenduse olemusest. See aitab hoida selget sidet parlamendi liikme ja tema poolt esindatava erakonna, konkreetse poliitilise programmi ja valimistel osalenud kandidaatide nimekirja vahel. Samuti aitab see vältida fiktiivse liikmeskonnaga fraktsioonide moodustamist. Nimetatud tingimust on sisaldanud kõik alates 1992. aastast kehtinud kodukorraseaduse versioonid.

			11. Fraktsiooni liikmed valivad endi hulgast fraktsiooni esimehe ja aseesimehe. Fraktsiooni esimees ja aseesimees peavad olema valitud Riigi­kogu juhatusele fraktsiooni registreerimise avalduse esitamise ajaks (RKKTS § 41 lg 1). Fraktsiooni esimees ja aseesimees vastutavad oma ülesannete täitmisel ainult fraktsiooni ees. KRAPS § 3 kohaselt on fraktsiooni esimehe ametipalga koefitsient sama suur kui Riigi­kogu komisjoni esimehe ametipalga koefitsient ning fraktsiooni aseesimehe ametipalga koefitsient sama suur kui Riigi­kogu komisjoni aseesimehe ametipalga koefitsient.

			12. Esimehe ja aseesimehe volitused algavad fraktsiooni registreerimisest Riigi­kogu juhatuse poolt (RKKTS § 41 lg 4). Fraktsiooni esimehe või aseesimehe volitused võivad ennetähtaegselt lõppeda oma­­algatusliku tagasi­astumisega või tagasikutsumisega fraktsiooni poolt. Vastavad muudatused registreerib Riigi­kogu juhatus tulenevalt RKKTS § 42 lõikest 4. Fraktsiooni esimehe või aseesimehe volitused lõpevad igal juhul Riigi­kogu liikme volituste peatumisel Vabariigi Valitsuse liikmeks nimetamisega (RKLS § 5 lg 1), Riigi­kogu liikme volituste peatamisega lapsehoolduse või ajutise töövõimetuse ajaks (RKLS § 6 lg 1), Riigi­kogu liikme volituste ennetähtaegse lõppemisega (RKLS § 8 lg 2) või fraktsiooni tegevuse lõppemisega. RKKTS ei näe ette fraktsiooni esimehe või aseesimehe volituste peatamise võimalust.

			13. Fraktsiooni uue esimehe või aseesimehe valimised korraldatakse juhul, kui fraktsiooni senise esimehe või aseesimehe volitused lõpevad või lõpetatakse enne Riigi­kogu koosseisu volituste lõppu, kuid fraktsioon jätkab oma tegevust. Kui fraktsioon valib endale uue esimehe ja aseesimehe, algavad nende volitused vastava muudatuse registreerimisest Riigi­kogu juhatuse poolt (RKKTS § 42 lg 4).

			14. Esimehel ja aseesimehel on RKKTS-is sätestatud õiguste teostamisel fraktsiooni esindamise õigus ex officio. RKKTS § 83 lõike 2 kohaselt on fraktsiooni esimehel ja aseesimehel õigus nõuda enne Riigi­kogu istungil toimuvat hääletamist kuni kümneminutist vaheaega. Fraktsiooni esimehe ja aseesimehe ülesandeks ex officio võib pidada ka fraktsiooni esindamist Riigi­kogu juhatuse poolt Riigi­kogu töö korraldamisega seonduvates küsimustes kokkukutsutud nõupidamistel (RKKTS § 13 lg 2 p 20) ja RKKTS-is sätestatud juhtudel fraktsiooni nimel sõnavõtuga esinemist Riigi­kogu istungitel.

			15. Fraktsioon, selle esimees või aseesimees võib volitada fraktsiooni esindama ka fraktsiooni lihtliiget. Senise tava kohaselt on Riigi­kogu istungi juhataja andnud fraktsiooni lihtliikmele loa esineda istungil fraktsiooni nimel sõnavõtuga, nõudmata selleks kirjalikku volitust, kui fraktsiooni esimees või aseesimees viibib samal ajal istungisaalis.

			16. Fraktsiooni esimehe ülesanne on koordineerida fraktsioonisisest tegevust, juhtida fraktsiooni asjaajamist ning fraktsiooni sekretariaadi tööd.210 Fraktsiooni esimees vastutab fraktsiooni koosoleku ettevalmistamise ja korraldamise eest. Vajaduse korral lahendab esimees fraktsiooni liikmete vahel tekkinud erimeelsusi. Esimees korraldab ka fraktsioonile adresseeritud kirjadele vastamist.

			17. Fraktsiooni aseesimehe ülesanne on asendada fraktsiooni esimeest tema äraolekul ja täita talle fraktsiooni või fraktsiooni esimehe poolt pandud muid ülesandeid. Fraktsiooni aseesimehe volituste tekkimise ja lõppemise alused on sarnased esimehe volituste tekkimise ja lõppemise alustega.

			18. Enam kui 12 liikmega fraktsiooni õigus valida endale teine ase­­esimees võib soodustada fraktsioonisisese vähemuse organiseerumist ja suurendada selle vähemuse kaalu fraktsioonisiseste küsimuste arutamisel. Nimetatud õigus võis algselt aidata vältida ka fraktsioonide liigset jagunemist. See kehtib alates 1992. aastast, kui fraktsiooni võisid moodustada kuus Riigi­kogu liiget ning fraktsiooniline kuuluvus ei olnud seotud Riigi­kogu valimistel osalenud kandidaatide nimekirjaga ja uue fraktsiooni moodustamine Riigi­kogu koosseisu volituste kestel ei olnud piiratud.211 Tööjaotuse aseesimeeste vahel otsustab fraktsioon või fraktsiooni esimees.

			19. Nõue, mille kohaselt fraktsiooni esimees ja aseesimees ei või olla samaaegselt Riigi­kogu esimeheks või aseesimeheks, on vajalik fraktsiooni juhi ja Riigi­kogu juhatuse liikme funktsioonide selgeks eristamiseks. Nimetatud nõue aitab vältida ühe funktsiooni täitmist teise arvelt (vt ka RKKTS § 24 lg 2).

			§ 41. Fraktsiooni registreerimine

			(1) Fraktsiooni registreerimise avaldus esitatakse Riigi­kogu juhatusele viie päeva jooksul pärast Riigi­kogu esimest istungit.

			(2) Fraktsiooni registreerimise avalduses märgitakse fraktsiooni nimi, selle moodustanud Riigi­kogu liikmete nimed ning fraktsiooni esimehe ja aseesimeeste nimed. Avaldusele kirjutavad alla kõik fraktsiooni moodustanud Riigi­kogu liikmed.

			(3) Fraktsiooni nimeks on selle kandidaatide nimekirja esitanud erakonna nimi koos sõnaga „fraktsioon“.

			(4) Fraktsiooni registreerib Riigi­kogu juhatus.

			1. Fraktsiooni ajaline kestus vastab Riigi­kogu koosseisu volituste kestusele. See algab fraktsiooni registreerimisega ja lõpeb Riigi­kogu uue koosseisu valimistulemuste väljakuulutamise päeval (RKVS § 74 lg 3). Fraktsiooni tegevus võib lõppeda ka varem, näiteks juhul, kui osa liikmeid fraktsioonist lahkub ja järelejäänud liikmete arv ei vasta enam nõutavale minimaalsele fraktsiooni liikmete arvule.

			2. Kommenteeritava paragrahvi lõike 1 kohaselt tuleb fraktsiooni registreerimise avaldus esitada juhatusele viie päeva jooksul pärast Riigi­kogu esimest istungit. Avalduse esitamisele eelneb vähemalt viie sama erakonna kandidaatide nimekirjast valitud Riigi­kogu liikme otsus fraktsiooni moodustamise kohta (RKKTS § 40 lg 1). Fraktsiooni registreerimise võimaldamine piiratud aja jooksul pärast Riigi­kogu kokkutulemist on vajalik eelkõige parlamendi kiireks tööle rakendamiseks. Fraktsiooni moodustamise ajast sõltub ka Riigi­kogu komisjonide moodustamine (RKKTS § 26 lg 3).

			3. Kommenteeritava paragrahvi lõige 2 sätestab andmed, mis tuleb esitada fraktsiooni registreerimise avalduses. Nendeks on fraktsiooni nimi, selle moodustanud Riigi­kogu liikmete nimed ning fraktsiooni esimehe ja aseesimeeste nimed.

			4. Fraktsiooni nimi aitab fraktsioone üksteisest selgelt eristada. Kommenteeritava paragrahvi lõige 3 sätestab nõude, mille kohaselt peab fraktsiooni nimeks olema selle erakonna nimi, mille nimekirjas Riigi­kogu liikmed Riigikokku kandideerisid, koos sõnaga „fraktsioon“. See tingimus kehtib alates 1999. aasta 14. märtsist.212 Erakonna nimi fraktsiooni nimes seob fraktsiooni erakonna ja selle programmiga ning selle eesmärk on muu hulgas soov „[…] säilitada side valimistulemuste ja parlamendi fraktsioonide vahel ehk tagada valimistel rahva toetuse pälvinud poliitiliste programmide realiseerimine Riigi­kogus vastu võetavates seadustes ja otsustes ning suurendada Riigi­kogu liikmete poliitilist vastutust oma valijaskonna ees“.213 Normi nimetatud eesmärgist lähtudes on põhjendatud ka fraktsiooni nime muutmine, kui muutub selle erakonna nimi, mille valimisnimekirjas fraktsiooni liikmed Riigikokku kandideerisid. Fraktsiooni nime muutmise registreerib Riigi­kogu juhatus. Pärast eel­­nimetatud nõude kehtestamist on Riigi­kogu juhatus tulenevalt erakonna nime muutumisest muutnud valimistevahelisel perioodil fraktsiooni nime seni kolmel korral. Riigi­kogu juhatuse 10. veebruari 2004 otsusega nr 45 rahuldati Mõõdukate fraktsiooni taotlus muuta fraktsiooni nimi Sotsiaaldemokraatliku Erakonna fraktsiooniks.214 Muudatus tulenes sellest, et Rahvaerakond Mõõdukad oli eelnevalt muutnud oma nime Sotsiaaldemokraatlikuks Erakonnaks. Riigi­kogu juhatuse 9. juuni 2005 otsusega nr 297 rahuldati Ühenduse Vabariigi Eest – Res Publica fraktsiooni taotlus muuta fraktsiooni nimi Res Publica fraktsiooniks.215 Muudatuse tingis see, et erakond Ühendus Vabariigi Eest – Res Publica oli eelnevalt muutnud oma nime ja võtnud uueks nimeks Erakond Res Publica. Riigi­kogu juhatuse 31. juuli 2018 otsusega nr 151 rahuldati Isamaa ja Res Publica Liidu fraktsiooni taotlus muuta fraktsiooni nimi Isamaa fraktsiooniks.216 Muudatuse aluseks oli asjaolu, et erakond Isamaa ja Res Publica Liit oli 2018. aasta 2. juunil muutnud oma nime ja võtnud uueks nimeks Isamaa Erakond. Fraktsiooni moodustavate Riigi­kogu liikmete nimede esitamine fraktsiooni registreerimise avalduses on vajalik selleks, et määratleda fraktsiooni suurus ja tuvastada need parlamendiliikmed, kes on otsustanud fraktsiooni kuuluda. Tulenevalt RKKTS § 40 lõikest 1 on Riigi­kogu liikmel õigus otsustada, kas liituda selle erakonna fraktsiooniga, kelle nimekirjas ta Riigikokku kandideeris, või jääda sõltumatuks.

			5. Fraktsiooni esimehe ja aseesimeeste nimede esitamine fraktsiooni moodustamise avalduses võimaldab kindlaks määrata fraktsiooni liikmed, kellel on RKKTS-is sätestatud fraktsiooni esindamise õigused ex officio.

			6. Fraktsiooni registreerimise avalduse peavad allkirjastama kõik fraktsiooni moodustanud Riigi­kogu liikmed. Avalduse allkirjastamisega kinnitab Riigi­kogu liige isiklikult nõusolekut asuda moodustatud fraktsiooni liikmeks. 

			7. Fraktsiooni registreerimist puudutav kommenteeritava paragrahvi lõige 4 kordab osaliselt RKKTS § 13 lõike 2 punktis 3 sätestatut. Riigi­kogu juhatus kontrollib fraktsiooni registreerimisel, kas fraktsiooni moodustamine on toimunud kooskõlas kehtiva õigusega. Kui juhatus leiab, et fraktsiooni moodustamine ei toimunud kehtiva õigusega kooskõlas, jätab ta fraktsiooni registreerimata. Fraktsiooni registreerimisest sõltub fraktsiooni võime teostada RKKTS-is sätestatud õigusi. Riigi­kogu juhatuse otsus jõustub vastuvõtmisega (RKKTS § 16 lg 5). Otsused fraktsiooni registreerimise ja koosseisu kinnitamise kohta avaldatakse Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“ (RTS § 2 lg 4 p 7). Kui Riigi­kogu liige või fraktsioon leiab, et fraktsiooni registreerimise või fraktsiooni registreerimata jätmisega on rikutud tema õigusi, võib ta vastavalt PSJKS §-s 17 ja RKKTS § 13 lõike 2 punktis 3 sätestatule esitada Riigikohtule taotluse Riigi­kogu juhatuse otsuse tühistamiseks või Riigi­kogu juhatuse kohustamiseks fraktsioon registreerida. Nii kaebasid näiteks X Riigi­kogu liikmed Peeter Kreitzberg, Sven Mikser ja Harri Õunapuu Riigi­kogu juhatuse 2004. aasta 14. detsembri otsuse peale, millega keelduti registreerimast Eesti Sotsiaalliberaalide fraktsiooni.217

			§ 42. Muudatused fraktsiooni koosseisus

			(1) Uue liikme vastuvõtmise otsustab fraktsioon. Fraktsiooni otsuse koos Riigi­kogu liikme avaldusega esitab fraktsiooni esimees Riigi­kogu juhatusele viivitamata.

			(2) Riigi­kogu liige võib fraktsioonist lahkuda oma avalduse alusel, mille ta esitab Riigi­kogu juhatusele.

			(3) Fraktsioon võib Riigi­kogu liikme fraktsioonist välja arvata. Fraktsiooni otsuse esitab fraktsiooni esimees Riigi­kogu juhatusele viivitamata.

			(4) Muudatused fraktsiooni koosseisus registreerib Riigi­kogu juhatus.

			1. Kommenteeritav paragrahv sätestab fraktsiooni koosseisus toimunud muudatuste registreerimise korra. Muudatused fraktsiooni koosseisus käesoleva paragrahvi tähenduses on uue liikme vastuvõtmine (vt käesoleva paragrahvi kommentaarid 2–6), liikme lahkumine fraktsioonist (vt käesoleva paragrahvi kommentaar 7), liikme väljaarvamine fraktsioonist (vt käesoleva paragrahvi kommentaarid 8 ja 9), liikme väljalangemine fraktsioonist tema Riigi­kogu liikme volituste peatumise või lõppemise tõttu (vt käesoleva paragrahvi kommentaar 13) ning fraktsioonile uue esimehe või aseesimehe valimine (vt § 40 kommentaarid 12 ja 13).

			2. Kommenteeritava paragrahvi lõige 1 võimaldab fraktsiooni liikmeid vastu võtta ka pärast RKKTS § 41 lõikes 1 sätestatud tähtaja möödumist. Nimetatud regulatsioon on vajalik eelkõige selleks, et fraktsioon võiks püsida ka juhul, kui mõne fraktsiooni kuuluva Riigi­kogu liikme volitused ennetähtaegselt lõpevad või peatuvad ning tema asemele asub asendusliige (RKLS § 11), samuti juhul, kui Riigi­kogu liikme volitused taastuvad (RKLS § 7). Regulatsioon ei välista võimalust, et fraktsiooniga liitub Riigi­kogu liige, kes fraktsiooni moodustamises ei osalenud (RKKTS § 40 lg 1), või Riigi­kogu liige, kes on fraktsioonist välja astunud (RKKTS § 42 lg 2) või välja arvatud (RKKTS § 42 lg 3).

			3. Riigi­kogu liikmel on võimalik fraktsiooniga liituda pärast ametivande andmist. Fraktsiooni vastuvõtmiseks tuleb Riigi­kogu liikmel esitada fraktsioonile avaldus. Avaldus vormistatakse kirjalikult ja selles peab olema selgelt väljendatud tahe fraktsiooniga liituda. Kui isiku Riigi­kogu liikme volitused on olnud peatunud, võib ta esitada avalduse fraktsiooniga liitumiseks pärast oma volituste taastumist (RKLS § 7).

			4. Riigi­kogu liige on fraktsiooniga liitumise otsustamisel vaba. Lähtudes vaba mandaadi põhimõttest ei saa teda kohustada fraktsiooniga liitumise avaldust esitama.218 Soovi korral võib Riigi­kogu liige jääda n-ö sõltumatuks parlamendiliikmeks.219

			5. Fraktsiooniga liitumiseks ei pea Riigi­kogu liige või asendusliige olema erakonna liige, kuid RKKTS § 40 lõike 1 kohaselt peab ta olema kandideerinud Riigi­kogu valimistel fraktsiooni moodustanud Riigi­kogu liikmetega sama erakonna valimisnimekirjas.220 See tingimus välistab nn poliitilised ülehüppamised ühest fraktsioonist teise.

			6. Riigi­kogu liikme fraktsiooni vastuvõtmise otsustab fraktsioon. Fraktsioon on Riigi­kogu liikme avalduse läbivaatamisel ja oma otsuse kujundamisel vaba. RKKTS ei sätesta avalduse läbivaatamise kohustust ja tähtaega, kuid fraktsiooni huvides on avaldus läbi vaadata võimalikult kiiresti.221 Fraktsiooni otsusele Riigi­kogu liige fraktsiooni liikmeks vastu võtta kirjutab alla fraktsiooni esimees või aseesimees. Liikme vastuvõtmisel on fraktsioon kohustatud edastama vastava otsuse koos liikme fraktsiooni astumise avaldusega Riigi­kogu juhatusele registreerimiseks. Fraktsiooni otsus koos Riigi­kogu liikme avaldusega tuleb esitada juhatusele viivitamata eelkõige seetõttu, et fraktsiooni tegelik osakaal Riigi­kogus saaks kajastuda ka komisjonide koosseisudes. Riigi­kogu liige loetakse fraktsiooni liikmeks alates Riigi­kogu juhatuse sellekohase otsuse vastuvõtmisest.

			7. Kommenteeritava paragrahvi lõige 2 annab Riigi­kogu liikmele võimaluse fraktsioonist lahkuda, seda näiteks juhul, kui Riigi­kogu liikme maa­ilma­vaade või erakondlik eelistus muutuvad. Riigi­kogu liikme õigus fraktsioonist lahkuda seondub vaba mandaadi põhimõttega.222 Fraktsioonist lahkunud Riigi­kogu liikmel on õigus jätkata oma parlamentaarset tegevust Riigi­kogu üksikliikmena. Fraktsioonist lahkumiseks esitab Riigi­kogu liige avalduse otse Riigi­kogu juhatusele. Avaldus fraktsioonist lahkumiseks tuleb allkirjastada ja selles peab olema selgelt väljendatud Riigi­kogu liikme tahe fraktsioonist lahkuda. Arvestades avalikkuse eeldatavat suurt huvi teema vastu, võiks Riigi­kogu liige nimetatud otsuse langetamisel avaldada ka fraktsioonist lahkumise peamised kaalutlused. Fraktsioonil puudub õigus Riigi­kogu liikme fraktsioonist lahkumist takistada. Riigi­kogu liige loetakse fraktsioonist lahkunuks sellekohase muudatuse registreerimisest Riigi­kogu juhatuse poolt. Liikmelisust fraktsioonis ei saa peatada.

			8. Fraktsiooni õiguse puhul arvata parlamendiliige fraktsioonist välja tuleb eristada kahte erinevat juhtu. Esiteks on võimalik, et fraktsioon arvab fraktsioonist välja Riigi­kogu liikme, kes on fraktsiooni enamuse arvates eksinud väljaspool Riigi­kogu saali Riigi­kogu liikmelt eeldatavate eetiliste põhimõtete vastu. Sellest tuleb lahus hoida fraktsioonist väljaarvamist või sellega ähvardamist, et sundida fraktsiooni liiget hääletama vastavalt fraktsiooni enamuse soovile. Poliitiliselt eeldab fraktsiooniline kuuluvus parlamendi liikmete lojaalsust fraktsiooni enamusele ja allumist enamuse otsustele (fraktsioonisolidaarsus ehk -distsipliin). Kuid õiguslikult on igal Riigi­kogu liikmel võrdselt vaba mandaat (PS § 62) ning sellest tulenevalt õigus hääletada lähtuvalt oma südametunnistusest. Fraktsioonidistsipliin ei tohi üle kasvada põhiseadusega vastuolus olevaks fraktsioonisunniks. Kust piir läheb, on siiski raske abstraktselt öelda. Protseduuriliselt peaks Riigi­kogu liikmel, kes ei nõustu enda fraktsioonist väljaarvamise otsusega, olema õigus see otsus kohtus vaidlustada. Muu kohtutee puudumisel tuleks asja menetleda halduskohtus (HKMS § 4 lg 1).

			9. Riigi­kogu liikme fraktsioonist väljaarvamise otsustab fraktsioon ning see ei eelda erakonna nõusolekut. Samas ei ole välistatud, et paralleelselt fraktsioonist väljaarvamisega otsustatakse Riigi­kogu liige arvata välja ka erakonnast. Riigi­kogu liikme fraktsioonist väljaarvamise otsus vormistatakse kirjalikult ja sellele kirjutab alla kas fraktsiooni esimees või aseesimees. Arvestades avalikkuse eeldatavat suurt huvi teema vastu võiks nimetatud otsuse langetamisel esitada ka Riigi­kogu liikme fraktsioonist väljaarvamise peamised kaalutlused. Riigi­kogu liikme fraktsioonist väljaarvamise otsus esitatakse Riigi­kogu juhatusele registreerimiseks. Riigi­kogu liikme fraktsioonist väljaarvamise otsus tuleb esitada juhatusele viivitamata eelkõige seetõttu, et komisjonide koosseisus saaks kajastuda fraktsiooni tegelik osakaal Riigi­kogus. Riigi­kogu liige loetakse fraktsioonist väljaarvatuks pärast sellekohase muudatuse registreerimist Riigi­kogu juhatuse poolt.

			10. Fraktsioonist lahkunud või väljaarvatud Riigi­kogu liige ei saa Riigi­kogu koosseisu volituste kestel liituda muu fraktsiooniga kui ainult see, millest ta lahkus või välja arvati. Samas võib Riigi­kogu liige teha muu fraktsiooniga koostööd ja kandideerida järgmistel Riigi­kogu valimistel teise erakonna nimekirjas (vt RKKTS § 40 kommentaar 6). Fraktsioonist lahkunud või väljaarvatud Riigi­kogu liikmel säilivad Riigi­kogu liikme staatusega kaasnevad õigused. Riigi­kogu Kantselei tagab ka fraktsiooni mittekuuluva Riigi­kogu liikme teenindamise (RKKTS § 157).

			11. Kui Riigi­kogu liige kuulub Rahvusringhäälingu nõukogusse ning ta lahkub fraktsioonist või arvatakse fraktsioonist välja, lõpevad tema volitused nõukogu liikmena vastavalt ERHS § 15 lõike 2 punktile 3 ennetähtaegselt. EPS § 12 lõike 3 kohaselt võib Riigi­kogu fraktsiooni esindaja Eesti Panga nõukogust tagasi kutsuda, kui fraktsiooni esindaja lahkub fraktsioonist, ja nimetada fraktsiooni uue esindaja.

			12. RKKTS § 41 lõike 4 kohaselt registreerib muudatused fraktsiooni koosseisus Riigi­kogu juhatus. See lõige kordab osaliselt RKKTS § 13 lõike 2 punktis 3 sätestatut. Riigi­kogu juhatus kontrollib fraktsiooni koos­seisus tehtavate muudatuste kooskõla kehtiva õigusega. Kui juhatus leiab, et fraktsiooni koosseisus tehtud muudatus ei ole kehtiva õigusega kooskõlas, jätab ta vastava taotluse registreerimata ning muudatus ei jõustu.

			13. Riigi­kogust lahkunud liikme lahkumist fraktsioonist eraldi ei registreerita. Kui Riigi­kogu liikmeks asub asendusliige või Riigi­kogu liikme volitused taastuvad ja ta liitub fraktsiooniga, otsustab Riigi­kogu juhatus harilikult ainult Riigi­kogu liikme fraktsiooni liikmeks registreerimise. Riigi­kogu liikme fraktsioonist lahkumise või väljaarvamise registreerib Riigi­kogu juhatus ainult juhul, kui Riigi­kogu liige on esitanud avalduse fraktsioonist lahkumiseks223 või fraktsioon on otsustanud arvata Riigi­kogu liikme fraktsioonist välja224.

			14. Kui fraktsiooni koosseisus toimunud muudatuse registreerimisega kaasneb fraktsiooni liikmete arvu langemine alla RKKTS § 40 lõikes 1 sätestatud miinimumi, on Riigi­kogu juhatus tunnistanud fraktsiooni registreerimise otsuse kehtetuks ning lugenud fraktsiooni tegevuse lõppenuks.225 Fraktsiooni registreerimise otsuse kehtetuks tunnistamise korral võib aga tõusetuda küsimus fraktsiooni lõppemise ajast ehk sellest, kas lugeda fraktsioon lõppenuks juba alates fraktsiooni registreerimise otsuse vastuvõtmisest (ex tunc) või alates nimetatud otsuse kehtetuks tunnistamise otsuse vastuvõtmisest (ex nunc). Õiguslikult selgem oleks registreerida Riigi­kogu juhatuse otsusega üksnes fraktsiooni lõppemine.

			15. Kui fraktsiooni liikmete arv langeb Riigi­kogu liikme volituste peatumise või ennetähtaegse lõppemise tõttu alla RKKTS § 40 lõikes 1 sätestatud fraktsioonile ettenähtud miinimumi, registreerib Riigi­kogu juhatus fraktsiooni lõppemise alles pärast seda, kui on selge, et Riigi­kogu liikmeks asunud asendusliige ei soovi fraktsiooniga liituda.

			16. Kuivõrd kehtiv õigus näeb ette teatavatel juhtudel erakonna tegevuse lõpetamise, tekib küsimus, kas Riigi­kogu juhatus peaks fraktsiooni lõppemise registreerima ka siis, kui Riigikohus otsustab erakonna tegevuse PSJKS § 36 lõike 1 punktis 1 sätestatud alusel lõpetada või kui erakond lõpetab oma tegevuse muul põhjusel226 ajal, millal erakonna nimega fraktsioon tegutseb Riigi­kogus. RKKTS niisuguse otsuse tegemiseks Riigi­kogu juhatusele igatahes alust ei anna.

			17. Riigi­kogu juhatuse otsus fraktsiooni koosseisu puudutava muudatuse kinnitamise kohta jõustub vastuvõtmisega (RKKTS § 16 lg 5). Otsus avaldatakse Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“ (RTS § 2 lg 4 p 7). Kui Riigi­kogu liige või fraktsioon leiab, et avalduse või otsuse registreerimise või registreerimata jätmisega on rikutud tema õigusi, võib ta vastavalt PSJKS §-s 17 ja RKKTS § 13 lõike 2 punktis 3 sätestatule esitada Riigikohtule taotluse Riigi­kogu juhatuse otsuse tühistamiseks või Riigi­kogu juhatuse kohustamiseks registreerida fraktsiooni koosseisu muudatus.

					191	Riigi­kogu Kantselei põhimäärus, p-d 26 ja 27.

				

				
					192	Samas, p 28.

				

				
					193	RKPJKo 02.05.2005, 3-4-1-3-05, p 26.

				

				
					194	Eesti Vabariigi põhiseaduse ekspertiisikomisjoni lõpparuanne, 1998; PS § 71 kommentaar 2.

				

				
					195	Samas.

				

				
					196	Riigi­kogu kodukorra seaduse § 30 muutmise seadus (RT I 1999, 27, 382).

				

				
					197	Riigi­kogu juhatuse 07.07.2010 otsus nr 70 „Eestimaa Rahvaliidu fraktsiooni koosseisu muudatuse registreerimine ning Riigi­kogu juhatuse 2. aprilli 2007. aasta otsuse nr 3 „Eestimaa Rahvaliidu fraktsiooni registreerimine“ kehtetuks tunnistamine“ (RT III 2010, 30, 111).

				

				
					198	RKPJKo 02.05.2005, 3-4-1-3-05, p 27.

				

				
					199	Valimiste proportsionaalsuse põhimõte tuleneb PS § 60 lõike 1 teisest lausest. Proportsionaalsuse põhimõtte järgi annavad valijad hääli erakondade või valimisliitude kandidaatide nimekirjadele. Nimekiri saab parlamendikohti proportsionaalselt talle antud häälte arvuga (PS kommentaarid 2020, § 60 kommentaar 12).

				

				
					200	RKPJKo 02.05.2005, 3-4-1-3-05, p 40.

				

				
					201	Samas, p 42.

				

				
					202	Samas, p 40.

				

				
					203	Näiteks keeldus Riigi­kogu juhatus eelnimetatud piirangust tulenevalt rahuldamast 14.12.2004, s.o enam kui poolteist aastat pärast X Riigi­kogu volituste algust, Eesti Keskerakonna nimekirjas Riigikokku kandideerinud, kuid erakonnasiseste erimeelsuste tõttu Keskerakonna fraktsioonist lahkunud Riigi­kogu liikmete taotlust registreerida Eesti Sotsiaalliberaalide fraktsioon (RKPJKo 02.05.2005, 3-4-1-3-05).

				

				
					204	Näiteks Rahvaliidu fraktsiooni lagunemine XI Riigi­kogu volituste kestel 2010. aasta suvel. Vt ka Riigi­kogu juhatuse 07.07.2010 otsus nr 70 „Eestimaa Rahvaliidu fraktsiooni koosseisu muudatuse registreerimine ning Riigi­kogu juhatuse 2. aprilli 2007. aasta otsuse nr 3 „Eestimaa Rahvaliidu fraktsiooni registreerimine“ kehtetuks tunnistamine“ (RT III 2010, 30, 111).

				

				
					205	RKPJKo 02.05.2005, 3-4-1-3-05, p 43.

				

				
					206	Paralleelselt on erakonnakesksemaks muudetud ka Riigikokku kandideerimise nõudeid. 07.06.1994 vastuvõetud Riigi­kogu valimise seaduse (RT I 1994, 47, 784) § 26 lõige 3 võimaldas kandidaatide nimekirja üles seada erakonnal ja nõuetekohaselt registreeritud valimisliidul.

				

				
					207	Riigi­kogu kodukorra seaduse § 30 muutmise seadus (RT I 1999, 27, 382).

				

				
					208	Riigi­kogu kodukorra seaduse § 30 muutmise seaduse eelnõu (1084 SE, VIII Riigi­kogu) seletuskiri.

				

				
					209	VII–IX Riigi­kogu statistikakogumik, lk 148–151.

				

				
					210	Riigi­kogu juhatuse 28.02.2013 otsusega nr 41 kinnitatud Riigi­kogu Kantselei põhimääruse punkti 25 kohaselt kuuluvad kantselei struktuuri Riigi­kogu fraktsioone teenindavad sekretariaadid, kelle põhiülesanne on Riigi­kogu fraktsiooni ja tema liikmete nõustamine ning asjaajamise korraldamine.

				

				
					211	Vt 1992. aasta RKKS (RT 1992, 46, 584) §-d 17 ja 18.

				

				
					212	Riigi­kogu kodukorra seaduse § 30 muutmise seadus (RT I 1999, 27, 382).

				

				
					213	RKPJKo 02.05.2005, 3-4-1-3-05, p 27.

				

				
					214	RT I 2004, 7, 49.

				

				
					215	RT I 2005, 33, 257.

				

				
					216	RT III, 02.08.2018, 1.

				

				
					217	RKPJKo 02.05.2005, 3-4-1-3-05.

				

				
					218	PS § 62 kohaselt ei ole Riigi­kogu liige seotud mandaadiga. Selle põhimõtte järgi ei esinda Riigi­kogu liige Riigi­kogus mitte üksnes oma valijate huve, vaid teostab riigivõimu kogu rahva esindajana. Vaba mandaadi põhimõttest tuleneb, et Riigi­kogu liige peab saama langetada poliitilisi valikuid oma südametunnistusest lähtuvalt. Teda ei saa sundida rahvaesindusest lahkuma ei rahvas ega erakond, kelle nimekirjas kandideerides ta parlamenti valiti. Samuti ei ole Riigi­kogu liige seotud valimiste eel antud lubadustega. Rahval on võimalik anda oma hinnang Riigi­kogu liikme tegevusele järgmistel parlamendivalimistel (vt PS kommentaarid 2020, § 62 kommentaar 6). Riigi­kogu liikme mandaati reguleerib ka RKLS § 17.

				

				
					219	Kui Riigi­kogu liige fraktsiooniga ei liitu, ei ole välistatud tema poliitiline vastutus erakonna ja valijaskonna ees. Poliitiliseks sanktsiooniks võib olla näiteks erakonnast väljaarvamine (EKS § 5 lg 2 ja MTÜS § 16) või järgmistel valimistel tema erakonna valimisnimekirja kandmata jätmine.

				

				
					220	Vastavalt RKVS § 29 lõikele 5 võib isik kandideerida ainult ühe erakonna kandidaatide nimekirjas. Kandidaatide nimekirjas ei või kandideerida üksikkandidaadina registreerimiseks esitatud isik või teise erakonna liige.

				

				
					221	Fraktsiooni liikmete arvust sõltub näiteks fraktsiooni esindatus alatistes komisjonides (RKKTS § 26 lg 3).

				

				
					222	Vrd RKPJKo 02.05.2005, 3-4-1-3-05, p 15.

				

				
					223	Nt Riigi­kogu juhatuse 07.12.2010 otsus nr 122 „Sotsiaaldemokraatliku Erakonna fraktsiooni koosseisu muudatuse registreerimine“ (RT III, 09.12.2010, 5).

				

				
					224	Nt Riigi­kogu juhatuse 22.04.2008 otsus nr 54 „Eesti Keskerakonna fraktsiooni koosseisu muudatuse registreerimine“ (RT I 2008, 18, 131).

				

				
					225	Nt Riigi­kogu juhatuse 07.07.2010 otsus nr 70 „Eestimaa Rahvaliidu fraktsiooni koosseisu muudatuse registreerimine ning Riigi­kogu juhatuse 2. aprilli 2007. aasta otsuse nr 3 „Eestimaa Rahvaliidu fraktsiooni registreerimine“ kehtetuks tunnistamine“ (RT III 2010, 30, 111).

				

				
					226	Vt EKS § 12, MTÜS §-d 37, 38 ja 40 ning TsÜS §-d 39 ja 40.

				

			

		


		
			6. PEATÜKK

			MUUD ÜHENDUSED

			§ 43. Riigi­kogu liikmete ja fraktsioonide muud ühendused

			(1) Riigi­kogu liikmed ja fraktsioonid võivad moodustada ühendusi.

			(2) Ühenduse esimees esitab Riigi­kogu juhatusele teatise, milles peavad olema märgitud ühenduse nimi, tegevuse eesmärgid ning sellesse kuuluvate Riigi­kogu liikmete või fraktsioonide nimed.

			1. Muud ühendused kommenteeritava paragrahvi mõttes on igasugused Riigi­kogu liikmete ühendused, mis ei ole fraktsioonid.227 Riigi­kogu liikmed ja fraktsioonid võivad selliseid ühendusi moodustada oma vaba tahte alusel ja põhimõtteliselt piiranguteta. Ühendused luuakse ja nad tegutsevad Riigi­kogu ühe koosseisu volituste ajal.

			2. Ühendustel ei ole RKKTS-ist tulenevaid menetluslikke õigusi nagu fraktsioonidel. Seepärast ei taga ka Riigi­kogu Kantselei neile eri­­teenindust, vaid piirdub üldiste, kõigile Riigi­kogu liikmetele mõeldud teenuste osutamisega.

			3. Ühenduste kaudu saavad Riigi­kogu liikmed ja fraktsioonid tõmmata tähelepanu konkreetsele teemale või eesmärgile, toetada või kaitsta kitsama eluvaldkonna huve, sõltumata Riigi­kogu struktuurilisest jaotusest komisjonideks, fraktsioonideks ja delegatsioonideks. Ühendusi moodustatakse järgmistest alustest lähtudes (sulgudes on näiteid Riigi­kogu eri koosseisudes loodud ühendustest):

			a) parlamentaarse välissuhtluse edendamine (sõprus- ja toetusrühmad);

			b) regionaalne põhimõte (saarte ühendus, Setomaa toetusrühm);

			c) eriala (arstide ühendus);

			d) religioon (õigeusuliste saadikurühm);

			e) teema- või projektipõhisus (muinsuskaitse ühendus, NATO toetusrühm, Eesti tuumajaama toetusrühm);

			f) sugu (naiste ühendus);

			g) muud põhimõtted (Puruvanakesed).

			Enim on Riigi­kogu eri koosseisudes olnud sõprusrühmi Eesti ja mõne teise riigi vaheliste suhete edendamiseks.

			4. Kommenteeritavas sättes on ette nähtud nõuded, mis peavad olema täidetud, et moodustada ühendust RKKTS-i mõttes: ühendusel peavad olema nimi ja sõnastatud tegevuse eesmärgid ning sõna „ühendus“ tähendusest saab tuletada, et liikmeteks peab olema vähemalt kaks Riigi­kogu liiget või fraktsiooni.

			5. Kommenteeritava paragrahvi lõikest 2 tulenevalt peab ühendusel olema esimees. Praktikas valitakse ka aseesimehi. Esimehe ülesanne on teavitada Riigi­kogu juhatust ühenduse moodustamisest. Juhatus võtab ühenduse loomise üksnes teadmiseks ega registreeri ühendust. Juhatus informeerib ühenduse moodustamisest ka teisi Riigi­kogu liikmeid (istungi juhataja edastab asjakohase teate Riigi­kogu istungi alguses).

			6. Ühenduste tegevuse korraldust RKKTS-is ei reguleerita, selle otsustab ühendus oma äranägemisel.

			

			
				
					227	Riigi­kogu juhatus, komisjonid ja välisdelegatsioonid on Riigi­kogu allorganid, mitte Riigi­kogu liikmete ühendused.

				

			

		


		
			7. PEATÜKK

			RIIGI­KOGU VÄLISDELEGATSIOONID

			§ 44. Riigi­kogu välisdelegatsioon

			(1) Riigi­kogu võib välissuhtluse korraldamiseks moodustada oma liikmetest välisdelegatsioone.

			(2) Välisdelegatsioon moodustatakse Riigi­kogu otsusega Riigi­kogu koosseisu volituste ajaks. Riigi­kogu otsusega määratakse delegatsiooni liikmed ning vajaduse korral asendusliikmed.

			(3) Välisdelegatsioon esitab väliskomisjonile vähemalt korra aastas aru­­ande oma tegevusest.

			1. Välisdelegatsioon on Riigi­kogu tööorgan. Riigi­kogu moodustab välis­­delegatsioone parlamentidevaheliste organisatsioonidega suhtle­miseks.228 Delegatsioonide tegevuse üldine eesmärk on arendada parlamentidevahelisi suhteid ning osaleda rahvusvahelistel foorumitel Eesti riigi huvidest lähtuvate seisukohtade kujundamisel. Delegatsioonide kõrval edendavad Riigi­kogu välissuhteid ka Riigi­kogu esimees, komisjonid ja fraktsioonid ning Riigi­kogu liikmed näiteks sõprusrühmade kaudu.

			2. Riigi­kogu moodustab välisdelegatsiooni Riigi­kogu liikmetest parlamendi­koosseisu volituste ajaks. Delegatsioon luuakse Riigi­kogu otsusega, milles nimetatakse delegatsiooni liikmed ja asendusliikmed. Väljakujunenud tava järgi esitab asjakohase otsuse eelnõu menetlusse Riigi­kogu väliskomisjon. Ettepanekud, keda välisdelegatsiooni koosseisu määrata, teevad väliskomisjonile Riigi­kogu fraktsioonid, lähtudes fraktsiooni liikme valmisolekust täita delegatsiooni liikmele pandud kohustusi, erialasest ettevalmistusest ja keeleoskusest ning järje­pidevuse tagamiseks ka asjaolust, kas fraktsiooni liige on varem olnud sama delegatsiooni liige. Väliskomisjon arutab Riigi­kogu otsuse eelnõu ettevalmistamise käigus välisdelegatsiooni liikmete nimetamiseks tehtud ettepanekuid ning arvestab seejuures asjaomase parlamentaarse assamblee põhikirjas ettenähtud nõudeid delegatsiooni liikmete arvu, samuti poliitiliste jõudude ning meeste ja naiste esindatuse kohta.

			3. Välisdelegatsiooni moodustamist käsitlevat Riigi­kogu otsuse eelnõu menetletakse RKKTS § 117 kohaselt.229 Otsus avaldatakse Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“ (RTS § 2 lg 4 p 1). Näiteks XIV Riigi­kogus olid moodustatud järgmised välisdelegatsioonid:

			a) Riigi­kogu delegatsioon Põhja-Atlandi Lepingu Organisatsiooni (NATO) Parlamentaarses Assamblees;230

			b) Riigi­kogu delegatsioon Euroopa Julgeoleku- ja Koostöö­organisat­siooni (OSCE) Parlamentaarses Assamblees;231

			c) Riigi­kogu delegatsioon Eesti Vabariigi, Leedu Vabariigi ja Läti Vaba­riigi Parlamentidevahelises Assamblees (Balti Assamblees);232

			d) Riigi­kogu delegatsioon Euroopa Nõukogu Parlamentaarses Assamblees.233

			4. Mõnede parlamentaarsete organisatsioonide töös osaleb Riigi­kogu välisdelegatsiooni moodustamata. Parlamentidevahelise Liidu (Inter-Parliamentary Union – IPU) Eesti rühma kuuluvad kõik Riigi­kogu liikmed. Nemad valivad IPU Eesti rühma juhatuse (president ja kolm asepresidenti). Riigi­kogu liikmed, kes IPU üritustest (assamblee, konverentsid jms) osa võtavad, määratakse iga kord eraldi, arvestades poliitiliste jõudude vahekorda ja soolist esindatust ning lähtudes ürituse päevakorra teemadest. Praktikas on eelduslikult ajutise iseloomuga osalemise korral peetud VäSS § 6 lõike 2 punktile 2 tuginedes lubatavaks ka delegatsiooni moodustamist väliskomisjoni otsusega. Nii näiteks on Euroopa Parlamentidevahelise Kosmosekonverentsi (EISC) delegatsiooni liikmed nimetanud Riigi­kogu väliskomisjon.234

			5. VäSS § 6 lõike 2 punkti 2 kohaselt koordineerib Riigi­kogu välis­suhtlemist Riigi­kogu väliskomisjon. Seoses sellega kuulab väliskomisjon vähemalt korra aastas ära välisdelegatsiooni tegevusaruande, pöörates tähelepanu sellistele küsimustele nagu olulised teemad assamblee ja selle alakomiteede päevakorras, delegatsiooni liikmete osalemine assamblee töös ja nende tegevus raportöörina, suhted assamblee teiste delegatsioonidega. Delegatsioonil on lähetusteks oma eelarve, mille suuruse kavandab väliskomisjon ja kiidab heaks Riigi­kogu juhatus.

			6. Delegatsiooni liikmete lähetused otsustab Riigi­kogu juhatus, võttes arvesse väliskomisjoni esimehe arvamust. RKLS § 33 lõige 3 sätestab, et Riigi­kogu esindajana võib välislähetusse saata Riigi­kogu eelmise koosseisu volituste ajal moodustatud Riigi­kogu välisdelegatsiooni liikme, sõltumata sellest, kas ta osutus valituks Riigi­kogu uude koosseisu, kuni asja­omase välisdelegatsiooni moodustamiseni Riigi­kogu uue koosseisu volituste ajal. Pärast lähetuse lõppemist peab delegatsioon esitama lähetus­aruande. Riigi­kogu istungil lähetusaruandeid ei arutata. Mujalt võib tuua ka teistsuguseid näiteid: Kanada parlamendis käsitletakse delegatsiooni lähetusaruannet täiskogu istungil eraldi päevakorrapunktina.235

			

			
				
					228	Riigi­kogu õigus moodustada välisdelegatsioone on fikseeritud ka VäSS § 6 lõike 1 punktis 4: „Riigi­kogu […] 4) suhtleb teiste riikide parlamentide ja parlamentidevaheliste organisatsioonidega ning moodustab välisdelegatsioone;“.

				

				
					229	Samasuguses korras menetletakse ka välisdelegatsiooni koosseisus muudatusi tegeva otsuse eelnõu.

				

				
					230	Riigi­kogu 30.05.2019 otsus „Põhja-Atlandi Lepingu Organisatsiooni Parlamentaarse Assamblee Eesti delegatsiooni moodustamine“ (RT III, 31.05.2019, 3).

				

				
					231	Riigi­kogu 30.05.2019 otsus „Euroopa Julgeoleku- ja Koostööorganisatsiooni Parla­mentaarse Assamblee Eesti delegatsiooni moodustamine“ (RT III, 31.05.2019, 4).

				

				
					232	Riigi­kogu 12.06.2019 otsus „Eesti Vabariigi, Leedu Vabariigi ja Läti Vabariigi Parla­mentidevahelise Assamblee Eesti delegatsiooni moodustamine“ (RT III, 14.06.2019, 1).

				

				
					233	Riigi­kogu 05.06.2019 otsus „Euroopa Nõukogu Parlamentaarse Assamblee Eesti delegatsiooni moodustamine“ (RT III, 07.06.2019, 1).

				

				
					234	Riigi­kogu väliskomisjoni 27.08.2019 istungi protokoll nr 19, 6. päevakorrapunkt.

				

				
					235	Kanada parlamendi alamkoja kodukorra art 34.

				

			

		


		
			8. PEATÜKK

			RIIGI­KOGU TÖÖAEG

			Üldist

			1. Riigi­kogu tööaega iseloomustavad ennekõike mõisted „valimisperiood“, „istung­järk“ ja „istung“. Valimisperioodi all tuleb mõista Riigi­kogu koosseisu volituste aega, mis PS § 60 lõike 3 kohaselt on üldjuhul neli aastat. Neljast aastast lühem võib see olla siis, kui vastavalt PS § 60 lõikele 4 toimuvad Riigi­kogu erakorralised (ennetähtaegsed) valimised. Neljast aastast pikem aga siis, kui erakorralise või sõjaseisukorra tõttu Riigi­kogu koosseisu volituste aeg pikeneb (PS § 131). Kuigi põhiseaduse kohaselt vahetub Riigi­kogu isikkoosseis perioodiliselt (PS § 60 lg-d 3 ja 4), on Riigi­kogu kui põhiseadusorgan alaliselt olemas. Sellele vaatamata ei ole Riigi­kogu aastaringselt koos, vaid koguneb üksnes põhiseaduses ettenähtud perioodideks, mida nimetatakse istung­järkudeks (PS §-d 67, 68, 70 ja § 78 p 5). Istung­järkude ajal toimuvad istungid, mis on Riigi­kogu ja selle komisjonide peamine töövorm (PS § 66, § 72 lg 1, § 74 lg 2, § 78 p 4, § 97 lg 2, § 100 ja § 141 lg 2). Samadel põhimõtetel toimivad ka teiste Euroopa riikide parlamendid.236

			2. Riigi­kogu tööaja korraldust reguleerib põhiseadus väga üldiselt. Nii on põhiseaduses sätestatud, et aastas toimub kaks korralist istung­järku (PS § 67) ning neile lisaks võib Riigi­kogu esimees kutsuda kokku erakorralisi istung­järke (PS § 68). Muus osas otsustab Riigi­kogu enesekorraldus­õiguse alusel, kuidas täiskogu ja allorganite tööaeg kujundada.

			3. Alates 1992. aasta RKKS-i jõustumisest näevad Riigi­kogu tööaega käsitlevad normid üsna detailselt ja jäigalt ette, millal toimuvad Riigi­kogu ja komisjonide korralised istungid. Ühelt poolt võimaldab nii­­sugune regulatsioon Riigi­kogu liikmetel, aga ka valitsuse liikmetel ja teistel Riigi­koguga suhtlevatel organitel ja isikutel oma tegevust planeerida, teiselt poolt aga sunnib Riigi­kogu pidama istungeid ka juhul, kui päevakorda ei ole küsimusi panna.237 Aastate jooksul on tööaja regulatsiooni siiski selliselt täiendatud, et tööd on võimalik paindlikumalt korraldada. Näiteks nägi 1994. aasta RKKS uuendusena ette Riigi­kogu täiendava istungi (§ 42, vt ka RKKTS § 49), IX Riigi­kogu volituste alguspäeval jõustunud 1994. aasta RKKS-i muudatustega238 sätestati, et komisjonide korralisi istungeid võib teatavatel tingimustel pidada ka kodukorra­seaduses ettenähtust erineval ajal (1994. aasta RKKS § 35 lisatud lg-d 2 ja 3, vt ka RKKTS § 47 lg-d 2, 3 ja 4). Teiste riikide kohta võib tuua näiteid, et töö ajagraafik ei ole sätestatud kodukorras, vaid selle määravad kindlaks parlamendi allorganid. Nii toimuvad Soome Eduskunna kodukorra artikli 45 kohaselt täiskogu istungid vajaduse järgi. Parlamendi esimees kutsub istungid kokku vastavalt esimeeste nõukogu poolt kehtestatud istungite ajakavale. Täiskogu istungite pidamiseks on ette nähtud ennekõike teisipäev, kolmapäev, neljapäev ja reede. Ka komisjonid kogunevad vajaduse järgi samadel päevadel kui täiskogugi. Komisjoni istungid kutsub kokku komisjoni esimees (Eduskunna kodukorra art 35 lg 1).

			4. Istung­järkudevahelisel ajal Riigi­kogu täiskogu istungeid ei pea, kuid toimuda võivad komisjonide korralised ja erakorralised istungid (RKKTS § 47 lg 4 ja § 35 lg 2), samuti täidavad Riigi­kogu liikmed oma muid ametiülesandeid. Kindlaksmääratud aega, millal Riigi­kogu liikmed puhkavad, kehtivas RKKTS-is alates RKLS-i jõustumisest (14.07.2007) ette nähtud ei ole. Seadusandja leidis, et Riigi­kogu liikmel rahvaesindajana ja Riigi­kogu kui kollegiaalse põhiseadusorgani liikmena on eri­­staatus, mida iseloomustavad tema valimise spetsiifiline kord, määratlemata töö- ja puhkeaeg, formaalse puhkuseperioodi puudumine, tema sõltumatuse tagamisele suunatud põhiseaduslikud garantiid jms.239 Aastatel 1993 ja 1994 määras Riigi­kogu liikmete puhkuse Riigi­kogu oma otsusega240, aastatel 1995–2007 Riigi­kogu juhatus oma otsusega241.

			

			
				
					236	Nt Austria põhiseaduse artikkel 28, Hispaania põhiseaduse artikkel 73, Leedu põhiseaduse artikkel 64, Soome põhiseaduse artikkel 33, Tšehhi põhiseaduse artikkel 34.

				

				
					237	Nt XII Riigi­kogu 1. istung­järgu 1. töö­­tsükli (04.–21.04.2011) kaheteistkümnest istungist seitsmel piirduti Riigi­kogu liikmete või valitsusliikmete ametivannete ärakuulamise ning eelnõude ja arupärimiste üleandmisega või siis üksnes viimasega. Ülejäänud istungitest üks oli koosseisu esimene istung (04.04.2011), ühel otsustati peaministrikandidaadile valitsuse moodustamiseks volituste andmine (05.04.2011), ühel toimus infotund ja võeti vastu põhiseaduse muutmise seaduse eelnõu (13.04.2011), ühel toimus vaba mikrofon (18.04.2011) ja ühel toimus üksnes infotund (20.04.2011).

				

				
					238	Riigi­kogu kodukorra seaduse muutmise ja täiendamise seadus (RT I 1999, 10, 148).

				

				
					239	Vt Riigi­kogu liikme staatuse seaduse eelnõu (54 SE, XI Riigi­kogu) seletuskiri.

				

				
					240	Riigi­kogu 31.05.1993 otsus „Riigi­kogu liikmete puhkus“ (avaldamata) ja Riigi­kogu 14.06.1994 otsus „Riigi­kogu liikmete suvepuhkus 1994. aastal“ (RT I 1994, 46, 769).

				

				
					241	Vt nt Riigi­kogu juhatuse 03.06.2003 otsus nr 94 „Riigi­kogu liikmete puhkus 2003. aastal“; Riigi­kogu juhatuse 30.06.2003 otsus nr 123 „Riigi­kogu liikmete 2003. aasta puhkuse pikendamine“; Riigi­kogu juhatuse 16.04.2007 otsus nr 30 „Riigi­kogu liikme Kristen Michali palgata puhkus“.

				

			

		

	
		
			1. jagu

			RIIGI­KOGU TÖÖAEG RIIGI­KOGU KORRALISE ISTUNG­JÄRGU AJAL

			§ 45. Korralised istung­järgud

			(1) Riigi­kogu korralised istung­järgud toimuvad jaanuarikuu teisest esmaspäevast juunikuu kolmanda neljapäevani ning septembrikuu teisest esmaspäevast detsembrikuu kolmanda neljapäevani.

			(2) Korraliste istung­järkude nummerdamist alustatakse Riigi­kogu uue koosseisu kokkukutsumisest.

			1. Kommenteeritava paragrahvi lõike 1 sõnastus on identne PS § 67 sõnastusega. Kahe aastas toimuva istung­järgu eristamiseks kasutatakse ka sõnu „kevadistung­järk“ ning „sügisistung­järk“.242

			2. Riigi­kogu ühe koosseisu tööaeg jaguneb üldjuhul, kui ei toimu era­­korralisi (ennetähtaegseid) valimisi (PS § 60 lg 4) või koosseisu volitusi ei pikendata (PS § 131 lg 2), üheksaks korraliseks istung­järguks. Korraline istung­järk jaguneb töö­­tsükliteks ja töönädalateks (RKKTS § 46). Korralise istung­järgu raames toimuvad Riigi­kogu korralised istungid (RKKTS § 47 lg 1) ja võivad toimuda täiendavad istungid (RKKTS § 49).

			3. Riigi­kogu koosseisu esimene korraline istung­järk algab Riigi­kogu täiskogu esimese istungi päeval ja kestab kuni kommenteeritava paragrahvi lõikes 1 märgitud päevani, st kas juunikuu kolmanda neljapäevani või detsembrikuu kolmanda neljapäevani.

			4. Korraline istung­järk lõpeb vastavalt kas juuni- või detsembrikuu kolmandal neljapäeval sõltumata sellest, kas sellel päeval toimub graafiku­järgne Riigi­kogu istung või on tegemist töö­­tsüklile järgneva nädalaga (vt RKKTS § 46 lg 3). Kui korralise istung­järgu viimane nädal on töö­­tsüklile järgnev nädal, võivad sellel nädalal (kuni neljapäevani) toimuda Riigi­kogu täiendavad istungid.

			5. Kui Riigi­kogu koosseisu volitused lõpevad ajal, millal PS § 67 ja RKKTS § 45 lõike 1 järgi kestab korraline istung­järk, loetakse selle koosseisu viimane korraline istung­järk lõppenuks koosseisu volituste lõppemisega. RKKTS § 46 lõike 4 esimese lause kohaselt toimub Riigi­kogu koosseisu viimane korraline istung mitte hiljem kui valimispäevale eelneva teise nädala neljapäeval. Riigi­kogu koosseisu viimase korralise istungi ja volituste lõppemise vahelisel ajal võivad niisugusel juhul toimuda täiendavad istungid, kuid mitte erakorralised istung­järgud. Erakorralised istung­järgud võivad toimuda juhul, kui viimase korralise istungi ja volituste lõppemise vahelisel ajal on lõppenud korralise istung­järgu põhiseaduse järgne aeg, st pärast juuni- või detsembrikuu kolmandat neljapäeva (vt ka RKKTS § 50 ja selle kommentaar 2). IX Riigi­kogu volituste lõppemise eel toimiti siiski teistmoodi. Nimetatud koosseisu viimane korraline istung peeti 2003. aasta 13. veebruaril (valimispäev oli 2. märtsil 2003). Riigi­kogu esimees kutsus 25. veebruariks kokku ühe erakorralise istung­järgu 50 Riigi­kogu liikme ettepanekul põhiseaduse muutmise seaduse eelnõu kolmanda lugemise läbiviimiseks ning teise erakorralise istung­järgu Vabariigi Presidendi ettepanekul riigikontrolöri ametisse nimetamise otsustamiseks. Kuivõrd PS §-de 67 ja 68 järgi ei saa erakorraline istung­järk toimuda ajal, kui kestab korraline istung­järk, oleks mainitud juhul olnud korrektsem kutsuda kokku Riigi­kogu täiendav istung.

			6. Korraliseks istung­järguks tuleb Riigi­kogu kokku ilma kokkukutsumiseta, st ilma et Riigi­kogu esimees istung­järgu algusest eraldi teada annaks. (Vrd erakorralise istung­järgu kokkukutsumine, PS § 68.) Erandina on vaadeldav Riigi­kogu uue koosseisu kokkukutsumine esimeseks istungiks (vt PS § 66).

			7. Kommenteeritava paragrahvi lõike 2 kohaselt korralised istung­järgud nummerdatakse ning nummerdamist alustatakse Riigi­kogu uue koosseisu kokkuastumisest. Kuivõrd numbrid antakse ka töönädalatele, siis identifitseeritakse Riigi­kogu istungeid istung­järgu ja töönädala numbri ning istungi toimumise nädalapäeva järgi. Nii saab rääkida näiteks XII Riigi­kogu 2. istung­järgu 11. töönädala neljapäevasest istungist.

			8. Korraliste istung­järkude vahelisel ajal võivad toimuda erakorralised istung­järgud. Neid ei nummerdata, vaid eristatakse toimumise kuupäeva järgi.

			§ 46. Täiskogu töönädal ja töö­­tsükkel

			(1) Nädal, millal toimuvad Riigi­kogu korralised istungid, on Riigi­kogu täiskogu töönädal.

			(2) Kolm üksteisele järgnevat täiskogu töönädalat moodustavad Riigi­kogu täiskogu töö­­tsükli.

			(3) Täiskogu töö­­tsüklile järgnev nädal on ette nähtud Riigi­kogu liikmete tööks valijatega, Riigi­kogu, komisjonide ja fraktsioonide poolt antud ülesannete ning muude Riigi­kogu liikme kohustuste täitmiseks.

			(4) Riigi­kogu koosseisu viimane korraline istung toimub mitte hiljem kui valimispäevale eelneva teise nädala neljapäeval. Valimispäevast kuni valimistulemuste väljakuulutamiseni Riigi­kogu korralisi istungeid ei toimu. Kui Eesti Vabariigi põhiseaduse §-s 131 sätestatud juhtudel Riigi­kogu volitused pikenevad, toimuvad sellel ajal ka korralised istungid.

			1. Korralise istung­järgu raames on Riigi­kogu tööaeg korraldatud täiskogu töönädalate (RKKTS § 46 lg-d 1 ja 2) ja täiskogu töö­­tsüklitena (RKKTS § 46 lg 2). Kevadistung­järgul on kuni 18 töönädalat ja 6 töö­­tsüklit ning sügisistung­järgul kuni 12 töönädalat ja 4 töö­­tsüklit. Korralisi istungeid võib kevadistung­järgul (kui jätta arvestamata valimiste aastad) toimuda 70–72243, sügisistung­järgul aga 44–48244.

			2. Töönädalad ja töö­­tsüklid on seotud Riigi­kogu korraliste istungite toimumisega. Täiskogu töönädalaga on omakorda seotud komisjonide korraliste istungite ajad (RKKTS § 47 lg-d 1–3), kuigi teatavatel juhtudel võivad need toimuda ka töö­­tsüklile järgneval nädalal või isegi korraliste istung­järkude vahelisel ajal (RKKTS § 47 lg-d 2 ja 4 ning nimetatud paragrahvi kommentaar 18). Riigi­kogu juhatuse istungite aega RKKTS-is sätestatud ei ole, kuid neidki peetakse n-ö korraliselt töönädalatel (vt ka RKKTS § 16 ja selle kommentaar 2). Kuigi RKKTS näeb ette aja fraktsioonide koosolekute pidamiseks (§ 47 lg 1 p-d 1–3), ei ole fraktsioonide tööaeg täiskogu töönädalatega seotud, vaid nad on vabad korraldama tööd oma äranägemise järgi.

			3. Riigi­kogu liikmete töö ei seisne üksnes Riigi­kogu või komisjonide istungitest või fraktsioonide koosolekutest osavõtus või nendeks valmistumises, vaid täita tuleb ka muid rahvaesindaja ülesandeid (kohtumised valimisringkonnas või huvirühmade esindajatega, esinemised avalikel üritustel, Eesti parlamendi esindamine välisriigis vms). Selleks näeb kommenteeritava paragrahvi lõige 3 ette nn istungitevaba nädala töö­­tsüklile järgneval nädalal. Mõistagi ei tähenda sellise sätte olemasolu, et mainitud muid ülesandeid (näiteks olla välislähetuses) ei tohiks täita Riigi­kogu täiskogu töönädala ajal, kuid ennekõike on töönädal siiski ette nähtud täiskogu ja komisjonide istungitega seotud töö tegemiseks.

			4. Kommenteeritava paragrahvi lõikes 3 sätestatu ei välista, et täiskogu töö­­tsüklile järgneval nädalal toimuvad Riigi­kogu täiendavad istungid (RKKTS § 49), komisjonide korralised (RKKTS § 47 lg 2, vt ka nimetatud paragrahvi kommentaar 16 ja RKKTS § 35 kommentaar 4) või erakorralised istungid (RKKTS § 35 lg 2) või Riigi­kogu juhatuse istungid (RKKTS § 16 lg 1).

			5. Kommenteeritava paragrahvi lõige 4 sätestab, millal toimub Riigi­kogu koosseisu viimane täiskogu korraline istung. Sellise sisuga säte viidi 1994. aasta RKKS-i vahetult enne VIII Riigi­kogu valimisi, mis toimusid 1995. aasta 5. märtsil.245 Sätte eesmärk on ennekõike vältida olukorda, kus Riigi­kogu pärast valimispäeva töötab edasi kuni ajani, kui algavad uue koosseisu volitused.

			6. Väljend „valimispäevale eelneva teise nädala neljapäev“ ei ole üheselt mõistetav. Vastavalt PS § 60 lõikele 3 ning RKVS § 2 lõikele 1 ja § 3 lõikele 4 on valimispäev igal juhul pühapäev. Kõnealuse väljendi tähendus sõltub sellest, kas „valimispäevale eelneva nädalana“ käsitada nädalat, millesse kuulub ka valimispäevaks olev pühapäev, või nädalat, mis sellele nädalale eelneb. Praktikas on lähtutud esimesest tõlgendamisvõimalusest, mis läheb kokku ka seadusandja kavatsusega.246 Samuti on selline lähenemine korrektne tavaarusaama seisukohast. Kui valimispäev on nädala viimane päev, siis algab sellele päevale eelnev nädal sama nädala esmaspäeval. Seega on valimispäevale eelnev teine nädal valimiste toimumise nädalale eelnev nädal. Riigi­kogu XIV koosseisu näitel: järgmise ehk XV koosseisu valimised toimuvad 2023. aasta 5. märtsil, seega valimispäevale eelnev nädal algab 27. veebruaril ja valimispäevale eelneva teise nädala neljapäev ehk XIV koosseisu viimase istungi päev on 23. veebruar. Nii toimus VIII Riigi­kogu viimane korraline istung 1999. aasta 25. veebruaril, järgmise koosseisu valimised 7. märtsil; X Riigi­kogu viimane korraline istung 2007. aasta 22. veebruaril, järgmise koosseisu valimised 4. märtsil; XI Riigi­kogu viimane korraline istung 2011. aasta 23. veebruaril,247 järgmise koosseisu valimised 6. märtsil; XII Riigi­kogu viimane korraline istung 2015. aasta 19. veebruaril, järgmise koosseisu valimised 1. märtsil; XIII Riigi­kogu viimane korraline istung 2019. aasta 21. veebruaril, järgmise koosseisu valimised 3. märtsil. Üksnes IX Riigi­kogu viimane korraline istung toimus nädala võrra varem, 2003. aasta 13. veebruaril, kuigi pidanuks toimuma 20. veebruaril, kuna järgmise koosseisu valimiste päev oli 2. märts.

			7. Kommenteeritava paragrahvi lõike 4 esimese lause kontekstis vajab selgitamist ka see, kas väljend „mitte hiljem kui“ võimaldab nihutada Riigi­kogu koosseisu viimase korralise istungi aega ettepoole, st valimispäevast kaugemale. Vastus sellele küsimusele on eitav. Sõnastus „mitte hiljem kui“ võtab arvesse, et märtsikuu esimene pühapäev on valimispäev üksnes korraliste Riigi­kogu valimiste puhul ning eelkõige seetõttu ei pruugi viimase korralise istungi aeg langeda valimispäevale eelneva teise nädala neljapäevale. Näiteks võib olla tegemist töö­­tsüklile järgneva nädala, korraliste istung­järkude vahelise aja, või nagu juhtus 2011. aastal, rahvuspüha ja ühtlasi puhkepäevaga. Pealegi on Riigi­kogu töö ajagraafik RKKTS-is üsna jäigalt fikseeritud ning Riigi­kogu juhatusele kui Riigi­kogu tööd korraldavale organile ei ole antud volitust selle ümber­korraldamiseks näiteks otstarbekuse kaalutlustel. Ülaltoodust tulenevalt on Riigi­kogu koosseisu viimase korralise istungi aeg kommenteeritava paragrahvi lõike 4 esimese lause järgi üheselt kindlaks määratud.

			8. Kommenteeritava paragrahvi lõike 4 teine lause sätestab, et valimispäevast kuni valimistulemuste väljakuulutamiseni, kui algavad Riigi­kogu uue koosseisu volitused (vt PS § 61 lg 1), Riigi­kogu korralisi istungeid ei toimu. See lause üksnes täpsustab esimeses lauses sätestatut.

			9. Kommenteeritava paragarahvi lõike 4 viimane lause kohaldub PS §-s 131 sätestatud juhtudel. Nimetatud põhiseaduse sätte kohaselt pikenevad Riigi­kogu volitused, kui need lõpeksid erakorralise või sõjaseisukorra ajal või kolme kuu jooksul arvates erakorralise või sõjaseisukorra lõppemisest. Uued valimised kuulutatakse nendel juhtudel välja kolme kuu jooksul arvates erakorralise või sõjaseisukorra lõppemisest. RKKTS § 46 lõike 4 kolmanda lause järgi jätkab Riigi­kogu koosseis, mille volitused on pikenenud, oma tööd vastavalt ettenähtud ajagraafikule (RKKTS § 45, § 46 lg-d 1, 2 ja 3 ning § 47).

			10. Kui Riigi­kogu koosseisu volitused lõpevad korralise istung­järgu ajal (PS § 67, RKKTS § 45 lg 1), võivad Riigi­kogu koosseisu viimase korralise istungi ja selle volituste lõppemise vahelisel ajal toimuda täiendavad istungid (RKKTS § 49). Kui aga viimase korralise istungi ja volituste lõppemise vahelisel ajal on korraline istung­järk lõppenud, võivad nimetatud ajavahemikul toimuda erakorralised istung­järgud (vt ka RKKTS § 45 kommentaar 5). Võimalust kutsuda Riigi­kogu kokku kõnealusel perioodil, iseäranis pärast valimispäeva, tuleks kasutada vaid äärmise vajaduse korral.

			§ 47. Riigi­kogu töö ajagraafik

			(1) Riigi­kogu töö toimub järgmise ajagraafiku alusel:

			1) esmaspäev:

			     kell 9.00–11.00 – fraktsioonide töö

			     kell 11.00–13.00 – alatiste komisjonide, välja arvatud Euroopa Liidu asjade komisjoni töö

			     kell 13.30–15.00 – Euroopa Liidu asjade komisjoni, eri-, uurimis- ja probleemkomisjonide töö

			     kell 15.00–24.00 – Riigi­kogu istung, mis algab täiskogu töö­nädala päevakorra kinnitamisega. Pärast päevakorra ammendumist järgneb Riigi­kogu liikmete vaba mikrofon, mis kestab kuni kõnesoovide ammendumiseni, kuid mitte kauem kui kella 24.00-ni;
[RT I, 07.03.2019, 1 – jõust. 17.03.2019]

			2) teisipäev:

			     kell 9.00–10.00 – fraktsioonide töö

			     kell 10.00–13.00 – Riigi­kogu istung

			     kell 14.00 algab alatiste komisjonide, välja arvatud Euroopa Liidu asjade komisjoni töö, mis kestab kuni päevakorra ammendumiseni;

			3) kolmapäev:

			     kell 9.00–12.00 – fraktsioonide töö

			     kell 12.00–14.00 – infotund

			     kell 14.00 algab Riigi­kogu istung, mis kestab kuni päevakorra ammendumiseni, kuid mitte kauem kui neljapäevase istungi alguseni;
[RT I, 07.03.2019, 1 – jõust. 17.03.2019]

			4) neljapäev:

			     kell 10.00–13.00 – Riigi­kogu istung

			     kell 14.00–16.00 – alatiste komisjonide, välja arvatud Euroopa Liidu asjade komisjoni töö

			     kell 16.00 algab eri-, uurimis- ja probleemkomisjonide töö;

			5) reede:

			     kell 10.00–11.00 – väliskomisjoni töö

			     kell 11.00 algab Euroopa Liidu asjade komisjoni töö, mis kestab kuni päevakorra ammendumiseni.

			     Riigi­kogu liikmed töötavad valijatega, täidavad Riigi­kogu, fraktsioonide ja komisjonide poolt antud ülesandeid või muid Riigi­kogu liikme kohustusi.

			(2) Komisjoni esimehe ettepanekul võib komisjoni korralisi istungeid määrata ka käesoleva paragrahvi lõikes 1 sätestatud ajast erinevale ajale, kui komisjoni esimees kooskõlastab istungite toimumise aja komisjoni liikmetega hiljemalt töönädala esimesel komisjoni istungil.

			(3) Käesoleva paragrahvi lõikes 2 nimetatud komisjoni istungite aeg ei tohi kattuda teiste komisjonide, fraktsioonide ja Riigi­kogu käesoleva paragrahvi lõikes 1 sätestatud tööajaga.

			(4) Komisjoni esimehe ettepanekul võib komisjoni korralisi istungeid määrata ka korraliste istung­järkude vahelisele ajale, kui komisjoni esimees kooskõlastab istungite toimumise aja komisjoni liikmetega hiljemalt korralise istung­järgu viimasel komisjoni istungil. Komisjon teavitab sellest Riigi­kogu juhatust.
[RT I 2004, 12, 77 – jõust. 15.03.2004]

			(5) [Kehtetu – RT I 2009, 54, 361 – jõust. 23.11.2009]

			1. Riigi­kogu töö ajagraafiku sätestamine RKKTS-is võimaldab parla­mendi­liikmetel, fraktsioonidel ja Riigi­kogu allorganitel hõlpsamalt oma tööd planeerida ning tagab selguse täiskogu ja komisjonide tööaja osas. Riigi­kogu juhatusel ei ole õigust teha graafikusse muudatusi ega näiteks Riigi­kogu istungeid päevakorraküsimuste puudumise tõttu ära jätta.248 Ajagraafikut saab muuta üksnes Riigi­kogu ise (RKKTS § 48). Komisjonidel on oma tööaja paindlikumaks korraldamiseks rohkem võimalusi (vt kommenteeritava paragrahvi lg-d 2–4).

			2. Töö ajagraafik on olnud sätestatud kõigis alates 1992. aastast vastuvõetud kodukorraseaduse redaktsioonides. Aastate jooksul on sellesse tehtud muudatusi, kuid graafiku põhistruktuur on säilinud. 1992. aasta RKKS § 23 järgi nägi töönädala ajagraafik välja järgmine:

			a) esmaspäev:

			kell 9.00–11.00 – fraktsioonide töö

			kell 11.00–13.00 – täiskogu istung, kus kinnitati töönädala päevakord; iga kolmenädalase töö­­tsükli esimesel ja kolmandal esmas­päeval vastasid peaminister, ministrid, Eesti Panga nõukogu esi­­mees, Eesti Panga president, riigikontrolör, õiguskantsler ja kaitseväe juhataja või ülemjuhataja istungi alguses Riigi­kogu liikmete aru­­pärimistele (infotund), töö­­tsükli teisel esmaspäeval oli vaba mikrofon; pärast seda arutati eelnõusid

			kell 14.00–16.00 – komisjonide töö

			kell 16.00 algas fraktsioonide töö, mis kestis kuni päevakorra ammendumiseni;

			b) teisipäev:

			kell 9.00–10.00 – fraktsioonide töö

			kell 10.00–13.00 – täiskogu istung

			kell 14.00 algasid komisjonide koosolekud, mis kestsid kuni päevakorra ammendumiseni;

			c) kolmapäev:

			kell 9.00–13.00 – fraktsioonide töö

			kell 14.00 algas täiskogu istung, mis kestis kuni päevakorra ammendumiseni valitsuse poolt esitatud eelnõude osas;

			d) neljapäev:

			kell 10.00–13.00 – täiskogu istung

			kell 14.00–16.00 – komisjonide töö

			kell 16.00 algas ajutiste komisjonide töö;

			e) reede:

			Riigi­kogu liikmed töötasid oma valimisringkonnas või täitsid Riigi­kogu, fraktsioonide ja komisjonide poolt antud ülesandeid.

			3. 1994. aasta RKKS § 35 sätestas töönädala ajagraafiku järgmiselt:

			a) esmaspäev:

			kell 9.00–11.00 – fraktsioonide töö

			kell 11.00–13.00 – Riigi­kogu istung

			kell 14.00–16.00 – alatiste komisjonide töö

			kell 16.00–17.00 – fraktsioonide töö

			kell 17.00 algas infotund (arupärimistele vastamine, vt 1994. aasta RKKS § 162) ning pärast selle lõppemist vaba mikrofon, mis kestis kuni kõnesoovide ammendumiseni;

			b) teisipäev:

			kell 9.00–10.00 – fraktsioonide töö

			kell 10.00–13.00 – Riigi­kogu istung

			kell 14.00 algas alatiste komisjonide töö, mis kestis kuni päevakorra ammendumiseni;

			c) kolmapäev:

			kell 9.00–13.00 – fraktsioonide töö

			kell 14.00 algas Riigi­kogu istung, mis kestis kuni päevakorra ammendumiseni Vabariigi Valitsuse poolt esitatud eelnõude osas;

			d) neljapäev:

			kell 10.00–13.00 – Riigi­kogu istung

			kell 14.00–16.00 – alatiste komisjonide töö

			kell 16.00 algas ajutiste ja erikomisjonide töö;

			e) reede:

			Riigi­kogu liikmed töötasid valijatega, täitsid Riigi­kogu, fraktsioonide ja komisjonide poolt antud ülesandeid või muid Riigi­kogu liikme kohustusi.

			4. 1996. aasta 8. aprillil vastuvõetud Riigi­kogu kodukorra seaduse §-de 35, 36, 142, 144 ja 148 muutmise ja täiendamise seadusega249 (§ 1) kujundati ümber esmaspäeva ajagraafik: alatiste komisjonide istungid hakkasid toimuma kella 11.00–13.00, ajutised ja erikomisjonid said istungiteks täiendava aja kella 14.00–15.00, eelnõude arutamiseks ettenähtud Riigi­kogu istungi aeg nihkus pärastlõunasse (15.00–17.00) ning kell 17.00 algas infotund (arupärimistele vastamine) ja pärast selle lõppemist vaba mikrofon. Kui täiskogu istungi päevakorda ei olnud kavandatud eelnõusid, algas infotund kaks tundi varem (pärast istungi rakendamist ja täiskogu töönädala päevakorra kinnitamist).

			5. 1999. aasta 12. jaanuaril vastuvõetud Riigi­kogu kodukorra seaduse muutmise ja täiendamise seadusega250 (§ 1 p-d 8–10) tehti töö aja­­graafikus järjekordsed ümberkorraldused. Esmaspäevase Riigi­kogu istungi aeg pühendati eranditult arupärimistele vastamisele ja vabale mikrofonile, eelnõusid esmaspäeviti enam ei arutatud. Kolmapäeviti kella 13.00–14.00 hakkasid toimuma infotunnid tänapäevases tähenduses (vt RKKTS §-d 142–146). Täpsustati, et kolmapäeval kell 14.00 algav Riigi­kogu istung ei või kesta kauem kui neljapäevase istungi alguseni. 1994. aasta RKKS-i täiendati sätetega, millele RKKTS-is vastavad kommenteeritava paragrahvi lõiked 2 ja 3.

			6. 2004. aasta 11. veebruaril vastuvõetud Riigi­kogu kodukorra seaduse muutmise seadusega251 (§ 1 p-d 6 ja 7) muudeti Riigi­kogu töö ajagraafikut seoses Euroopa Liidu asjade menetlemise korra sätestamisega kodukorraseaduses.

			7. 2009. aasta 20. oktoobril vastuvõetud Riigi­kogu kodu- ja töökorra seaduse muutmise seadusega252 (§ 1 p 2) pikendati Euroopa Liidu asjade komisjoni ning eri-, uurimis- ja probleemkomisjonide esmaspäevast tööaega poole tunni võrra.

			8. 2019. aasta 17. märtsil jõustunud RKKTS-i muudatusega253 anti või­malus arutada arupärimisi ja eelnõusid kõigil istungipäevadel. Praktikas toimub arupärimistele vastamine jätkuvalt peamiselt esmaspäeviti. Vaid mõnel üksikul korral on see toimunud kolmapäevasel istungil.254 Kuna arupärimisele vastamine ei ole enam seotud kindla istungipäevaga, on võimalik vajaduse korral seda järgmisel istungil jätkata.255 Varem oleks vastamine jätkunud järgmise töönädala esmaspäeval. Küll aga on kasutatud võimalust arutada eelnõusid esmaspäevasel istungil, mis varem oli üksnes arupärimiste päralt. Riigi­kogu juhatuse suunise kohaselt on see võimalik juhul, kui ühelegi arupärimisele vastamist selleks istungiks kavandatud ei ole. Sama muudatusega piirati esmaspäevase istungi kestust keskööni ning pikendati kolmapäevase infotunni kestust ühe tunni võrra ja see toimub kella 12.00–14.00. Samuti jäeti kolmapäevase istungi puhul välja viide Vabariigi Valitsuse eelnõudele, sest praktikas menetletakse kolmapäeviti kõiki eelnõusid. Muudatuste eesmärk oli tagada tööaja efektiivsem kasutamine ja aidata ühtlustada istungipäevade koormust.

			9. Kommenteeritava paragrahvi lõikes 1 on Riigi­kogu esmaspäevaste, teisipäevaste ja neljapäevaste istungite, alatiste komisjonide (välja arvatud ELAK-i) esmaspäevaste ja neljapäevaste istungite ning väliskomisjoni reedeste istungite, ELAK-i, eri-, uurimis- ja probleemkomisjonide esmaspäevaste istungite, samuti fraktsioonide koosolekute alguse ja lõpu aeg sätestatud kellaajalise täpsusega. Päevakorra ammendumise korral võib istung lõppeda varem, mitte aga kesta kauem. Fikseeritud lõpuajaga täiskogu istungite lõpetamise kohta on teatavad erandid ette nähtud RKKTS § 64 lõigetes 2 ja 3 (nt ei lõpetata istungit enne poolelioleva toimingu lõppemist või Vabariigi Valitsusele, peaministrile või ministrile umbusalduse avaldamise nõudes otsuse tegemist). Samuti võib istungi aega muuta Riigi­kogu täiskogu ise RKKTS §-s 48 sätestatud korras.

			10. Kommenteeritava paragrahvi lõike 1 punktis 1 on sätestatud, et esmaspäeval kell 15.00 algab Riigi­kogu istung ja pärast päevakorra ammendumist algab vaba mikrofon (RKKTS § 157), mis kestab kõnesoovide ammendumiseni, kuid mitte kauem kui kella 24.00-ni. Esmaspäevase istungi, nagu ka teiste istungite alguses saab anda üle eelnõusid ja arupärimisi ning anda ametivandeid. Samuti kinnitab Riigi­kogu täiskogu töönädala päevakorra (RKKTS § 55 lg 1). Vaba mikrofon ei või toimuda muudel korralistel istungitel, küll aga näiteks Riigi­kogu täiendaval istungil, kui see punkt on istungi päevakorda võetud. Kui esmaspäevase istungi päevakord ei ammendu kella 24.00-ks, jätkub arutelu teisipäevasel istungil, kuid vaba mikrofon tulenevalt käsitletava punkti sõnastusest järgmisele istungipäevale ei kandu ning jääb sel nädalal ära.256

			11. Teisipäevasel Riigi­kogu istungil võib käsitleda mis tahes küsimusi (eelnõusid, ameti­isikute ülevaateid jne). Alatiste komisjonide istungid, mis kommenteeritava paragrahvi lõike 1 punkti 2 kohaselt algavad kell 14.00 ja kestavad kuni päevakorra ammendumiseni, peavad lõppema hiljemalt kolmapäeval kell 9.00, kuna siis algab fraktsioonide töö.

			12. Kolmapäeval kella 12.00–14.00 on infotunni aeg. Kuigi RKKTS-is seda otsesõnu ei mainita, on ka infotunni aeg Riigi­kogu istungi aeg. Erinevalt n-ö tavalisest istungist ei anta enne infotunni algust üle eelnõusid ja arupärimisi ega anta ametivandeid. Infotund lõpeb täpselt kell 14.00, või kui kõigile küsimustele on vastatud, siis varem. Kolmapäevane Riigi­kogu istung algab kell 14.00 ja lõpeb päevakorra ammendumisel või hiljemalt neljapäeval kell 10.00 algava Riigi­kogu istungi alguseks. Selline täpsustus RKKTS-is on vajalik, rõhutamaks et neljapäeval kell 10.00 tuleb istungi juhatajal üks istung lõpetada ning alustada uut istungit selle rakendamisest (istungi rakendamise kohta vt RKKTS § 64 kommentaar 3).

			13. Neljapäevase Riigi­kogu istungi aeg (10.00–13.00) ei ole ette nähtud kindlate päevakorraküsimuste arutamiseks. Kuivõrd Vabariigi Valitsuse istungid toimuvad samuti neljapäeviti257, mis raskendab valitsusliikmete osalemist Riigi­kogu istungil, käsitletakse neljapäeviti tavaliselt Riigi­kogus algatatud või esitatud eelnõusid, kuulatakse ameti­isikute ette­kandeid või ülevaateid (RKKTS § 155) ning arutatakse olulise tähtsusega riiklikke küsimusi (RKKTS § 153).258 Kommenteeritava paragrahvi lõike 1 punktis 4 on sätestatud, et eri-, uurimis- ja probleemkomisjonide istungid algavad kell 16.00, kuid ei ole fikseeritud nende lõpuaega. Vaatamata sõnastuse erinevusele teiste sarnaste sätetega võrreldes (puudub lauseosa „mis kestab kuni päevakorra ammendumiseni“), tuleb seda mõista nii, et eri-, uurimis- ja probleemkomisjonide neljapäevased istungid lõpevad päevakorra ammendumisel. Samas ei saa need istungid kesta kauem kui reedel kella 10.00-ni, kuna siis algab väliskomisjoni istung.259

			14. Väliskomisjoni ja ELAK-i reedene tööaeg on ette nähtud eelkõige selleks, et võimaldada neil käsitleda Eesti seisukohti järgmisel nädalal toimuvatel Euroopa Liidu Nõukogu istungitel.

			15. Kommenteeritava paragrahvi lõiked 2 ja 3 lubavad Riigi­kogu korralise istung­järgu kestel komisjonide – nii alatiste, eri-, uurimis- kui ka probleemkomisjonide – korralisi istungeid pidada ka muul kui sama paragrahvi lõikes 1 sätestatud ajal. Selleks on kolm tingimust:

			a) ettepaneku peab tegema komisjoni esimees (RKKTS § 34 lg-s 3 ettenähtud juhtudel aseesimees);

			b) komisjoni istungi toimumise aeg kooskõlastatakse komisjoni liikmetega hiljemalt töönädala esimesel komisjoni istungil;

			c) komisjoni istungi toimumise aeg ei tohi kattuda teiste komisjonide, fraktsioonide ja Riigi­kogu kommenteeritava paragrahvi lõikes 1 sätestatud tööajaga.

			16. Kommenteeritava paragrahvi lõigete 2 ja 3 kohaldamiseks tuleb esmalt selgitada, millisel ajal võivad komisjonide korralised istungid toimuda. Lähtudes lõike 3 sõnastusest tuleb asuda seisukohale, et komisjonid võivad määrata oma korralisi istungeid ajale, kui lõike 1 punktide 1–5 kohaselt ei toimu täiskogu, komisjonide ega fraktsioonide tööd. Kommenteeritavad sätted ei välista, et komisjoni korraline istung toimub täiskogu töö­­tsüklile järgneval nädalal, kuna siis Riigi­kogu ja komisjonide istungite ning fraktsioonide koosolekute aega seadusega ette nähtud ei ole. Nii saab siiski toimuda erandlikel juhtudel, sest RKKTS § 46 lõike 3 järgi on töö­­tsüklile järgnev nädal ette nähtud Riigi­kogu liikmete tööks valijatega, Riigi­kogu, komisjonide ja fraktsioonide antud ülesannete ning muude Riigi­kogu liikme kohustuste täitmiseks. Komisjoni liige, kes on töö­­tsüklile järgnevale nädalale kavandanud loetletud ülesannete täitmist, saab komisjoni korralise istungi määramist nn istungivabale nädalale vastustada komisjoni esimehe ettepaneku kooskõlastamata jätmisega. Täiskogu töönädala ajal on komisjoni korraliseks istungiks täiendavat aega leida keeruline, sest ajagraafik on tihe ning mitmel juhul on Riigi­kogu või komisjoni istungi lõpuaeg seotud päevakorra ammendumisega. Siiski on mööndav, et komisjon määrab oma korralise istungi näiteks ajale, kui Riigi­kogu istung on päevakorra ammendumise tõttu lõppenud. Tegelikkuses kasutavad komisjonid kommenteeritava paragrahvi lõikes 2 ettenähtud võimalust sageli selleks, et pidada korralisi istungeid muul kui sama paragrahvi lõikes 1 selleks sätestatud ajal. Näiteks lepitakse kokku, et kui Riigi­kogu neljapäevane istung lõpeb enne kella 13.00, algab komisjoni korraline istung 15 minuti möödumisel Riigi­kogu istungi lõppemisest. (Vt ka RKKTS § 35 kommentaar 4.)

			17. Selleks, et määrata komisjoni korralise istungi aeg RKKTS § 47 lõikes 1 ettenähtust erinevale ajale, peab komisjoni esimees kooskõlastama istungi toimumise aja komisjoni liikmetega hiljemalt töönädala esimesel komisjoni istungil. Kooskõlastamine tähendab, et kõik istungil osalevad komisjoni liikmed peavad olema komisjoni esimehe ettepanekuga nõus või otsustatakse see küsimus poolthäälte enamusega. Komisjoni esimees peab kooskõlastama istungi toimumise aja sellel töönädalal, millal ta istungi pidamist taotleb. Praktikas kohaldatakse sätet laiemalt ja kooskõlastatakse kõigi komisjoni korraliste istungite toimumise aeg hiljemalt töönädala esimesel komisjoni istungil (vt RKKTS § 35 kommentaarid 1 ja 3).

			18. Kommenteeritava paragrahvi lõige 4 võimaldab komisjoni korralisi istungeid määrata ka korraliste istung­järkude vahelisele ajale. Selleks peab komisjoni esimees kooskõlastama istungite toimumise aja komisjoni liikmetega hiljemalt korralise istung­järgu viimasel komisjoni istungil, st istungil, mis toimub hiljemalt juuni- või detsembrikuu kolmandal neljapäeval. Nii näiteks võivad komisjoni liikmed kokku leppida, et korralised istungid toimuvad igal nädalal kindlal päeval ja kellaajal. Nimetatud säte on vajalik eelkõige ELAK-ile ja väliskomisjonile Euroopa Liidu asjade menetlemiseks korraliste istung­järkude vahelisel ajal. Riigi­kogu juhatuse teavitamine komisjoni sellekohasest otsusest on vajalik, et juhatus Riigi­kogu juhtimisorganina oleks teadlik Riigi­kogu tööorganite tegevusest korraliste istung­järkude vahelisel perioodil ning saaks vajaduse korral hinnata istungite toimumise  õiguspärasust.

			§ 48. Riigi­kogu töö ajagraafiku muutmine

			Riigi­kogu töö ajagraafikut võib Riigi­kogu muuta kahekolmandikulise häälteenamusega vastuvõetud otsusega, välja arvatud käesoleva seaduse § 47 lõike 1 punktis 1 ettenähtud juhul.

			1. Kommenteeritav paragrahv näeb Riigi­kogu jaoks ette võimaluse muuta RKKTS § 47 lõikes 1 sätestatud töö ajagraafikut. Kuivõrd graafik hõlmab nii Riigi­kogu täiskogu ja komisjonide istungeid kui ka fraktsioonide tööaega, ei ole välistatud, et Riigi­kogu kujundab vajaduse korral graafiku olulisel määral ümber. Nii võib Riigi­kogu otsustada pikendada täiskogu istungi aega ka komisjonide tööks ettenähtud aja arvelt. Tavapäraselt kasutatakse RKKTS §-s 48 sätestatut Riigi­kogu teisipäevase või neljapäevase istungi aja pikendamiseks tunni võrra, st kuni komisjonide istungite algusajani, kuid võimalikud on ka muud muudatused. Näiteks muutis Riigi­kogu 2022. aasta 11. aprillil täiskogu töö ajagraafikut selliselt, et sama nädala infotund algas kolmapäeval kella 12.00 asemel kell 12.30, mis võimaldas Ukraina presidendil Volodõmõr Zelenskõil esineda kolmapäeval kell 12.00 Riigi­kogu ees videopöördumisega.260

			2. Kommenteeritav säte võimaldab muuta ka töönädalas ettenähtud istungite arvu. Näiteks 2020. aasta kevadel, kui Vabariigi Valitsus kuulutas seoses COVID-19 pandeemiaga välja üleriigilise eriolukorra261, vähendas Riigi­kogu sel perioodil istungite arvu262. Kuivõrd istungi toimumisega on seotud Riigi­kogu liikme õigus anda üle eelnõusid ja arupärimisi, piirab istungite arvu vähendamine Riigi­kogu liikme võimalusi oma õigusi realiseerida, mistõttu ei ole ilma äärmise vajaduseta Riigi­kogu istungite arvu vähendamine lubatav. 2020. aasta 20. mail vastuvõetud Riigi­kogu kodu- ja töökorra seaduse muutmise seadusega263 loodi võimalus viia Riigi­kogu istungeid läbi kaugosaluse teel. See lahendas probleemi, kuidas toimuvad Riigi­kogu istungid pandeemia tingimustes (vt RKKTS § 891 kommentaarid).

			3. Ettepaneku töö ajagraafiku muutmiseks (tavapäraselt n-ö istungi pikendamiseks) võib teha iga Riigi­kogu liige mis tahes ajal. Vorminõuet sellisele ettepanekule ei ole, mis tähendab, et see võib olla nii suuline kui ka kirjalik. Praktikas on seda siiski tehtud kirjalikult. Näiteks olulise tähtsusega riikliku küsimuse arutelu puhul esitatakse harilikult istungi pikendamise ettepanek Riigi­kogu juhatusele juba koos arutelu täiskogu päevakorda lisamise taotlusega. Istungi juhataja paneb ettepaneku hääletusele päevakorraväliselt. Istungi juhataja valib ettepaneku hääletamise aja oma äranägemisel, sellega siiski põhjendamatult viivitamata. Igal juhul tuleb ettepanek panna hääletusele arvestusega, et täiskogul jääks aega seda hääletada. Näiteks tuleb istungiaja pikendamise ettepanek panna hääletusele aegsasti enne fikseeritud istungiaja lõppemist, arvestades seejuures võimalusega, et enne hääletamist võidakse nõuda kümne­minutist vaheaega. Kui samal istungil esitatakse mitu erineva sisuga istungi pikendamise taotlust (nt päevakorrapunkti ammendumiseni, päevakorra ammendumiseni, kella 13.30-ni, kella 14.00-ni), paneb istungi juhataja esmalt hääletusele ettepaneku, mis taotleb enim lisaaega (nt kella 14.00-ni). Kui see ettepanek leiab toetust, on sellega hõlmatud ka lühemat lisaaega taotlenud ettepanekud. Kui ettepanek toetust ei leia, paneb juhataja hääletusele taotletava aja pikkuselt järgmise ettepaneku.264

			4. Kommenteeritava sätte alusel on võimalik Riigi­kogu istungi aega ka lühendada. Näiteks otsustas Riigi­kogu 2022. aasta 15. juuni istungil lõpetada sama päeva istung kell 20.15.265 Tegemist oli kolma­päevase istungiga, mis RKKTS § 47 lõike 1 punkti 3 kohaselt kestab kuni päevakorra ammendumiseni, kuid mitte kauem kui neljapäevase istungi alguseni. Samamoodi toetas Riigi­kogu järgmisel päeval, 16. juunil ettepanekut lõpetada sama päeva istung kell 10.30, sellal kui RKKTS § 47 lõike 1 punkti 4 kohaselt on neljapäevase istungi toimumise aeg kella 10.00–13.00.

			5. Töö ajagraafik on muudetud, kui ettepanek saavutab vähemalt kahekolmandikulise häälteenamuse, st poolthääli on vähemalt kaks korda rohkem kui vastuhääli (vt RKKTS § 78 kommentaar 3).

			6. Riigi­kogu otsusel muuta töö ajagraafikut on ühekordne toime, st ühe hääletusega saab muuta kõige rohkem ühe töönädala graafikut. Kui tehtava otsuse toime oleks pikemaajalisem, kujutaks see endast sisuliselt RKKTS § 47 lõike 1 muutmist, mida tuleb aga teha seaduse muutmiseks ettenähtud korras.

			7. Kommenteeritav paragrahv sätestab töö ajagraafiku muutmise osas piirangu, mis puudutab ajajaotust töönädala esmaspäeval. Selle piirangu eesmärk oli eelkõige tagada, et Riigi­kogu ei vähendaks arupärimistele vastamiseks ja vabaks mikrofoniks ettenähtud aega. Pärast 2019. aasta 17. märtsil jõustunud RKKTS muudatust266 (vt § 47 kommentaar 8) ei täida see enam oma eesmärki ja tuleks seetõttu seadusest välja jätta.

			§ 49. Riigi­kogu täiendav istung

			(1) Riigi­kogu täiendav istung võib toimuda väljaspool käesoleva seaduse §-s 47 sätestatud töö ajagraafikut.

			(2) Täiendava istungi toimumise otsustab ning selle päevakorra valmistab ette Riigi­kogu juhatus.

			(3) Täiendava istungi kutsub kokku Riigi­kogu esimees. Kokku­kutsumisest teatab Riigi­kogu esimees Riigi­kogu liikmetele massiteabevahendite kaudu vähemalt kolm päeva enne täiendava istungi toimumist. Kaalukate põhjuste olemasolu korral võib etteteatamise aeg olla lühem.

			1. Riigi­kogu täiendav istung võib toimuda korralise istung­järgu ajal väljaspool RKKTS §-s 47 sätestatud töö ajagraafikut, st väljaspool täiskogu, komisjonide ja fraktsioonide tööks ettenähtud aega. Senist praktikat arvestades tuleb väljendit „väljaspool käesoleva seaduse §-s 47 sätestatud töö ajagraafikut“ tõlgendada nõnda, et täiendav istung võib toimuda ajal, kui täiskogu, komisjonide või fraktsioonide töö on selleks päevaks lõppenud või ei ole veel alanud. Näiteks on Riigi­kogu pidanud täiendavaid istungeid järgmistel aegadel:

			a) 1998. aasta 18. juunil (töönädala neljapäev ja ühtlasi kevadistung­järgu viimane päev) algas täiendav istung kell 8.00 ning lõppes kell 9.56, neli minutit enne Riigi­kogu korralise istungi algust;

			b) 2008. aasta 23. aprillil (töönädala kolmapäev) algas täiendav istung kell 17.00 ja lõppes kell 17.53, Riigi­kogu kolmapäevane graafikujärgne istung oli lõppenud kell 16.49;

			c) 2009. aasta 20. veebruaril (töönädala reede) algas täiendav istung kell 14.00 ja lõppes kell 16.20;

			d) 2009. aasta 15. juunil (töönädala esmaspäev) algas täiendav istung kell 17.15 ja lõppes kell 18.36, Riigi­kogu esmaspäevane graafikujärgne istung oli lõppenud kell 16.46;

			e) 2009. aasta 18. juunil (töönädala neljapäev ja ühtlasi kevadistung­järgu viimane päev) toimus kaks täiendavat istungit, millest üks algas kell 15.00 ja lõppes kell 17.01 ning teine algas kell 17.15 ja lõppes kell 18.09;

			f) 2022. aasta 23. veebruaril (töönädala kolmapäev) algas täiendav istung kell 19.22 ja lõppes kell 20.38, Riigi­kogu kolmapäevane graafikujärgne istung oli lõppenud kell 18.22;

			g) 2022. aasta 1. märtsil (Riigi­kogu täiskogu töö­­tsüklile järgneva nädala ehk nädala, kui ei toimu istungeid, teisipäev) toimus täiendav istung, mis algas kell 10.00 ja lõppes 12.55;

			h) 2022. aasta 21. aprillil (töönädala neljapäev) toimus 30 minutit pärast korralise istungi lõppu täiendav istung, mis algas kell 11.43 ja lõppes kell 12.46;

			i) 2022. aasta 4. mail (töönädala kolmapäev) algas täiendav istung kell 17.00 ja lõppes kell 22.44, Riigi­kogu kolmapäevane graafikujärgne istung oli lõppenud kell 16.29;

			j) 2022. aasta 16. juunil (töönädala neljapäev ja ühtlasi kevadistung­järgu viimane päev) toimus 15 minutit pärast korralise istungi lõppu täiendav istung, mis algas kell 10.43 ja lõppes kell 14.34; korralise istungi lõpuajaks oli täiskogu töö ajagraafiku muutmise teel hääletanud kell 10.30.

			2. Alternatiivina Riigi­kogu täiendava istungi kokkukutsumisele, kui eesmärk on leida lisaaega Riigi­kogu istungite pidamiseks (näiteks istung­järgu viimasel nädalal), võib Riigi­kogu RKKTS §-s 48 ettenähtud korras muuta RKKTS § 47 lõikes 1 sätestatud töö ajagraafikut.

			3. Täiendava istungi toimumise otsustab ja selle päevakorra valmistab ette Riigi­kogu juhatus oma äranägemisel. Juhatus võib täiendava istungi toimumise otsustada nii omal algatusel kui ka Riigi­kogu liikme, komisjoni, fraktsiooni, Vabariigi Valitsuse või Vabariigi Presidendi ettepanekul. Vastavalt 1994. aasta RKKS-ile, mis esimest korda nägi ette täiendava istungi pidamise võimaluse (vt § 42), sai Riigi­kogu esimees täiendava istungi kokku kutsuda üksnes juhul, kui ettepaneku selleks tegi õigustatud subjekt (nt Riigi­kogu avalduse, deklaratsiooni või pöördumise vastuvõtmiseks Riigi­kogu juhatus või vähemalt viiendik Riigi­kogu liikmetest, vt § 42 lg 2). ErSS § 13 lõige 3 sätestab, et kui Vabariigi President või Vabariigi Valitsus teeb Riigi­kogule ettepaneku kuulutada välja erakorraline seisukord Riigi­kogu korralise istung­järgu ajal, esitab president või valitsus Riigi­kogu esimehele kirjaliku ettepaneku kutsuda Riigi­kogu täiendav istung kokku viivitamata. VPVS § 14 järgi kutsub Riigi­kogu esimees Vabariigi Presidendi valimiseks Vabariigi Presidendi, Vabariigi Valitsuse või vähemalt viiendiku Riigi­kogu koosseisu ettepanekul kokku Riigi­kogu erakorralise istung­järgu või Riigi­kogu täiendava istungi. Enne Riigi­kogu kokkukutsumist kuulab Riigi­kogu esimees ära valimiskomisjoni arvamuse. Nimetatud ErSS-i ja VPVS-i sätteid tuleb käsitada eranditena kommenteeritava paragrahvi  lõike 2 suhtes.

			4. Küsimuste ring, mida võib täiendaval istungil arutada, ei ole piiratud. 1994. aasta RKKS-is oli sätestatud ammendav loetelu juhtudest, mille arutamiseks võis täiendava istungi kokku kutsuda (nt Vabariigi Presidendi valimiseks, erakorralise seisukorra väljakuulutamiseks, välislepingute ratifitseerimiseks või denonsseerimiseks, Vabariigi Valitsusele, peaministrile või ministrile umbusalduse avaldamise otsustamiseks ning Riigi­kogu avalduste, deklaratsioonide ja pöördumiste vastu­võtmiseks). Täiendava istungi päevakorras saavad olla ainult Riigi­kogu menetluses olevad eelnõud (vrd RKKTS § 91 lg 2). Samuti võib täiendava istungi päevakorda võtta ameti­isikute ettekandeid ja ülevaateid, vastamata aru­­pärimisi, olulise tähtsusega riiklike küsimuste arutelusid  ja muid küsimusi.

			5. Riigi­kogu täiendava istungi päevakorras võib olla Riigi­kogu korralisel istungil poolelijäänud küsimuse arutelu.267 Samuti võib täiendava istungi päevakorda võtta küsimusi, mille arutamise eelduseks on mingi kindla asjaolu saabumine, näiteks seadus­eelnõu teise lugemise lõpetamine eelmisel päeval toimuval Riigi­kogu korralisel istungil või asjaolu, et osa päevakorrapunkte jäid korralise istungi lõppemise tõttu arutamata.268

			6. Täiendava istungi kutsub kokku Riigi­kogu esimees. Kommenteeritava paragrahvi lõike 3 teise lause kohaselt tuleb kutse edastada Riigi­kogu liikmetele massiteabevahendite kaudu. Niisugune teadaandmise moodus on mõeldud eelkõige juhtudeks, kui täiendav istung kutsutakse kokku täiskogu töö­­tsüklile järgneval nädalal ning Riigi­kogu liikmed ei pruugi olla Tallinnas. Riigi­kogu esimees kasutab Riigi­kogu liikmete teavitamiseks ka muid viise, näiteks teeb istungi kuupäeva, kellaaja, koha ja päevakorra teatavaks Riigi­kogu korralise istungi ajal. Riigi­kogu Kantselei edastab täiendava istungi kokkukutsumise teate ja päevakorra Riigi­kogu liikmetele e-postiga. Täiendava istungi kokkukutsumise teates märgib Riigi­kogu esimees peale eeltoodu tavaliselt ära kokkukutsumise ettepaneku tegija. Kuna täiendava istungi toimumise otsustab vastavalt kommenteeritava paragrahvi lõikele 2 Riigi­kogu juhatus ning Riigi­kogu esimees üksnes kutsub istungi kokku, siis oleks õige osutada kokkukutsumise teates ka sellekohasele juhatuse otsusele ja selle vastuvõtmise kuupäevale.

			7. Kommenteeritava paragrahvi lõike 3 teise lause järgi tuleb täiendava istungi toimumisest anda Riigi­kogu liikmetele teada vähemalt kolm päeva ette. Nimetatud sätet tuleb mõista nii, et Riigi­kogu täiendav istung võib toimuda kõige varem kokkukutsumisteate edastamise päevale järgneval kolmandal päeval. Näiteks kui kokkukutsumisteade edastatakse esmaspäeval, võib täiendav istung toimuda kõige varem neljapäeval. Säärane etteteatamisaeg on vajalik selleks, et Riigi­kogu liikmed saaksid istungi toimumisega oma ajakava koostades arvestada, koguneda istungi toimumise kohta ning valmistuda istungi päevakorras olevate küsimuste aruteluks. Kommenteeritava paragrahvi lõike 3 viimase lause kohaselt võib etteteatamisaeg olla ka lühem kui kolm päeva, kuid seda üksnes kaalukate põhjuste olemasolu korral. Väljend „kaalukad põhjused“ viitab sellele, et küsimused, mida Riigi­kogul tuleb arutada ja otsustada, on kiireloomulised ning et kolmepäevasest etteteatamisajast kinnipidamine võib tuua kaasa raskeid tagajärgi. Kaalukate põhjuste olemasolu üle otsustab Riigi­kogu juhatus täiendava istungi toimumise aega määrates. Juhatus peab seda otsust põhjendama. Senises praktikas on tavapärane etteteatamisaeg olnud lühem kui kolm päeva. Näiteks on etteteatamisaeg olnud lühem järgmistel kordadel:

			a) 2008. aasta 22. aprillil kutsus Riigi­kogu esimees kokku Riigi­kogu täiendava istungi järgmiseks päevaks, 23. aprilliks (töö­­nädala kolmapäev), et väliskomisjoni ettepanekul arutada Riigi­kogu avalduse „Georgia suveräänsuse ja territoriaalse terviklikkuse toe­­tuseks“ eelnõu;

			b) 2009. aasta 18. veebruaril kutsus Riigi­kogu esimees kokku Riigi­kogu täiendava istungi 20. veebruariks (töönädala reede), et Vabariigi Valitsuse ettepanekul arutada algatamisel usaldus­küsimusega seotud riigi 2009. aasta lisaeelarve ja sellega seonduvate seaduste muutmise seaduse eelnõu;

			c) 2009. aasta 15. juunil (töönädala esmaspäev) kutsus Riigi­kogu esimees kokku Riigi­kogu täiendava istungi, mis pidi algama poole tunni möödumisel samal päeval toimuva Riigi­kogu korralise istungi lõppemisest. Päevakorras olid eelnõud, mille arutamist taotlesid kultuurikomisjon, majanduskomisjon, põhiseaduskomisjon ja õiguskomisjon (kokku 12 eelnõu);

			d) 2018. aasta 3. detsembril (töönädala esmaspäev) kutsus Riigi­kogu esimees kokku Riigi­kogu täiendava istungi sama päeva kella 17.00-ks, et arutada 89 Riigi­kogu liikme esitatud Riigi­kogu avalduse „Ukraina suveräänsuse ja territoriaalse terviklikkuse toetuseks seoses Kertši väinas toimunud agressiooniga“ eelnõu;

			e) 2022. aasta 23. veebruaril (töönädala kolmapäev) kutsus Riigi­kogu esimees kokku Riigi­kogu täiendava istungi, mis pidi algama üks tund pärast samal päeval toimuva Riigi­kogu korralise istungi lõppu. Päevakorras oli 86 Riigi­kogu liikme esitatud Riigi­kogu avalduse „Venemaa Föderatsiooni agressioonist Ukraina vastu“ eelnõu;

			f) 2022. aasta 14. juunil kutsus Riigi­kogu esimees 16. juuniks (töö­nädala neljapäev ja ühtlasi kevadistung­järgu viimane päev) kokku Riigi­kogu täiendava istungi, mis pidi algama 15 minutit pärast samal päeval toimuva Riigi­kogu korralise istungi lõppemist. Päevakorras oli umbusalduse avaldamine haridus- ja teadusministrile.

			8. Vastavalt RKKTS §-le 76 on Riigi­kogu täiendaval istungil otsustusvõimeline, kui kohal on üle poole Riigi­kogu koosseisust, st vähemalt 51 Riigi­kogu liiget (vt RKKTS § 76 kommentaar 7). Nõutava arvu Riigi­kogu liikmete kohalolekut kontrollitakse istungi rakendamisel ning kohaloleku kontrolli võib iga Riigi­kogu liige nõuda ka enne hääletusi (RKKTS § 76 lg-d 2 ja 3).

			9. Täiendava istungi päevakorra peab Riigi­kogu istungi alguses kinnitama (RKKTS § 55 lg 1). Riigi­kogul on võimalik jätta küsimusi päevakorrast välja või muuta nende arutamise järjekorda (RKKTS § 55 lg 2). Päevakorda võib täiendada, arvestades RKKTS § 54 lõikes 3 ja §-s 56 sätestatut.

			10. Üldjuhul lõpeb täiendav istung päevakorra ammendumisel. Samas on võimalik, et kõigi päevakorras olevate küsimuste arutelu ei jõuta lõpetada ning istung lõpeb RKKTS § 47 lõikes 1 ettenähtud ajagraafiku järgse istungi või koosoleku alguse tõttu. Kui vajadus täiendava istungi järele tuleneb obstruktsioonist või on ette näha pikka päevakorrapunktide arutelu, on võimalik kutsuda kokku mitu järjestikust tingimusliku päevakorraga täiendavat istungit, kehtestades igale istungile kindla lõpuaja ja tagades seeläbi Riigi­kogu liikmetele vajalikud puhkepausid.269

			11. RKKTS-i regulatsioon on puudulik tagamaks täiendava istungi kokkukutsumine RKKTS §-s 118 loetletud otsuste puhul, st era­­korralise seisukorra (PS § 129 lg 1 ja ErSS § 13 lg 1), sõjaseisukorra, mobilisatsiooni ja demobilisatsiooni väljakuulutamiseks (PS § 128 ning RiKS § 17 lg 1, § 23 lg 2 ja § 27 lg 1) ning kõrgendatud kaitsevalmiduse heaks­kiitmiseks (RiKS § 13 lg 2). ErSS näeb ette, et Riigi­kogu täiendav istung tuleks erakorralise seisukorra väljakuulutamiseks kutsuda kokku viivitamata270, kuid RKKTS-is puudub mehhanism selle tagamiseks ajal, kui Riigi­kogu töö ajagraafikus ettenähtud istungeid parasjagu ei toimu. Kui Riigi­kogu juhatus otsust langetada ei suuda, ei ole võimalik täiendava istungi kokkukutsumist RKKTS § 16 lõike 4 kohaselt otsustada ka täiskogus. Sama kehtib juhul, kui Vabariigi President teeb Riigi­kogule ettepaneku sõjaseisukorra, mobilisatsiooni271 või demobilisatsiooni väljakuulutamiseks või Vabariigi Valitsus teavitab Riigi­kogu kaitse­valmiduse kõrgendamise otsusest (PS § 128 ning RiKS § 17 lg 1, § 23 lg 2, § 27 lg 1 ja § 13 lg 2) Riigi­kogu korralise istung­järgu ajal. Ehkki nendel puhkudel ei näe ükski seadus ette, et täiendav istung tuleb kokku kutsuda viivitamata (RKKTS § 118 lg 2 nimetab vaid, et asjakohaseid eelnõusid arutatakse esimesel võimalusel, kaitsevalmiduse kõrgendamise otsuse kohta vt ka RKKTS § 118 kommentaar 5), oleks ka nimetatud juhtudel viivitamine põhjendamatu. De lege ferenda tuleks RKKTS-i selles  osas muuta.

					258	Riigi­kogu juhatuse 19.03.2013 otsusega nr 50 kinnitatud „Olulise tähtsusega riikliku küsimuse arutelu ettevalmistamise juhend“ soovitab planeerida arutelu Riigi­kogu neljapäevastele istungitele (p 4).

					261	Vabariigi Valitsuse 12.03.2020 korraldus nr 76 „Eriolukorra väljakuulutamine Eesti Vabariigi haldusterritooriumil“ (RT III, 13.03.2020, 1).

				

				
					262	Vt Riigi­kogu 16.03.2020, 23.03.2020, 06.04.2020, 13.04.2020 ja 20.04.2020 istungi stenogramm.

				

				
					263	RT I, 02.06.2020, 2.

				

				
					264	Vt nt Riigi­kogu 18.10.2016 istungi stenogramm.

				

				
					265	Riigi­kogu 15.06.2022 istungi stenogramm.

					267	Võimalik on ka vastupidine: Riigi­kogu täiskogu töönädala päevakorda võib võtta täiendaval istungil poolelijäänud küsimuse arutelu. Riigi­kogu nn vanematekogu leidis 14. juunil 2021, et kui täiendaval istungil jääb päevakorrapunkt pooleli ja Riigi­kogu juhatus on varem selle punkti lisanud järgmise töönädala päevakorda, siis poolelijäänud punkti arutelu jätkub kohas, kuhu ta algselt oli planeeritud. Vt Riigi­kogu juhatuse 15.06.2021 istungi protokoll, p 4.2.

				

				
					268	Vt nt täiendavate istungite kokkukutsumise teade 03.12.2012 nr 4-14/12-36/2.

					270	ErSS § 13 lg 3: „Kui Vabariigi President või Vabariigi Valitsus teeb ettepaneku kuulutada erakorraline seisukord välja Riigi­kogu korralise istung­järgu ajal, esitab Vabariigi President või Vabariigi Valitsus Riigi­kogu esimehele kirjaliku ettepaneku kutsuda Riigi­kogu täiendav istung kokku viivitamatult.“

				

				
					271	Eesti Vabariigi vastu suunatud agressiooni korral kuulutab sõjaseisukorra ja mobilisatsiooni välja Vabariigi President Riigi­kogu otsust ära ootamata (RiKS § 17 lg 2 ja § 23 lg 3).

				

			

		


		
			2. jagu

			RIIGI­KOGU ERAKORRALINE ISTUNG­JÄRK

			§ 50. Erakorralise istung­järgu toimumise aeg

			Riigi­kogu erakorraline istung­järk võib toimuda väljaspool Riigi­kogu korraliste istung­järkude aega.

			1. Erakorralise istung­järgu kokkukutsumise võimaluse näevad ette PS § 68 ja § 78 punkt 5 eelkõige juhtudeks, kui Riigi­kogul on vaja võtta vastu otsuseid korraliste istung­järkude vahelisel ajal. Kuivõrd põhiseaduse mõtte kohaselt täidab Riigi­kogu oma põhiseaduslikke ülesandeid peamiselt korralistel istung­järkudel, toimuvad erakorralised istung­järgud pigem erandjuhtudel. Mõnede otsuste tegemiseks on erakorralise istung­järgu kokkukutsumine aga kujunenud reegliks. Näiteks on Riigi­kogul tulenevalt PS §-s 79 ja § 80 lõikes 2 sätestatud Vabariigi Presidendi valimise tähtaegadest272 seni olnud vaja koguneda erakorralistele istung­järkudele augustikuus273.

			2. Kommenteeritav paragrahv sätestab, et erakorraline istung­järk võib toimuda väljaspool korraliste istung­järkude aega. Seega võib erakorralise istung­järgu kutsuda kokku ajavahemikus Riigi­kogu korralise kevadistung­järgu lõpust (alates juunikuu kolmandale neljapäevale järgnevast reedest) kuni sügisistung­järgu alguseni (kuni septembrikuu teisele esmaspäevale eelneva pühapäevani) ning sügisistung­järgu lõpust (alates detsembrikuu kolmandale neljapäevale järgnevast reedest) kuni kevadistung­järgu alguseni (kuni jaanuarikuu teisele esmaspäevale eelneva pühapäevani).

			3. Erakorralise istung­järgu ajal võib toimuda üks või mitu Riigi­kogu istungit. Istung­järk võib kesta ühe või mitu päeva. Istung­järgu ajal võib pidada ka komisjonide istungeid ja fraktsioonide koosolekuid (vt ka RKKTS § 52 ja selle kommentaar 1).

			4. PS § 70 teise lause ja RKKTS § 76 kohaselt on Riigi­kogu erakorralisel istung­järgul otsustusvõimeline, kui kohal on üle poole Riigi­kogu koosseisust, st vähemalt 51 Riigi­kogu liiget. Nõutava arvu Riigi­kogu liikmete kohalolekut kontrollitakse istungi rakendamisel ning kohaloleku kontrolli võib iga Riigi­kogu liige nõuda ka enne hääletusi (RKKTS § 77 lg-d 2 ja 3).

			5. Erakorraline istung­järk lõpeb erakorralise istung­järgu kokku­kutsumise teates märgitud ajal või juhul, kui selgub, et Riigi­kogu ei ole otsustus­võimeline (vt ka RKKTS § 76 ja selle kommentaar 9). Enamasti on erakorralise istung­järgu kokkukutsumise taotluses märgitud üksnes soovitav istung­järgu algusaeg ning päevakord. Riigi­kogu juhatus on sel juhul sidunud istung­järgu kestuse päevakorra ammendumise, mitte kindla kuupäeva ja kellaajaga.274

			§ 51. Erakorralise istung­järgu kokkukutsumine

			(1) Riigi­kogu erakorralise istung­järgu kutsub kokku Riigi­kogu esimees Vabariigi Presidendi, Vabariigi Valitsuse või vähemalt viiendiku Riigi­kogu koosseisu ettepanekul nende poolt taotletud ajal ja päevakorraga.

			(2) Erakorralise istung­järgu kokkukutsumisest teatab Riigi­kogu esimees Riigi­kogu liikmetele massiteabevahendite kaudu.

			1. Kommenteeritava paragrahvi lõige 1 kordab PS §-s 68 sätestatut ning lisab, et erakorraline istung­järk kutsutakse kokku ettepaneku tegija poolt taotletud ajal ja päevakorraga.

			2. Riigi­kogu esimehel ei ole erakorralise istung­järgu kokkukutsumisel kaalutlusõigust. Ta peab istung­järgu kokku kutsuma, kui ettepanek on nõuetekohane, st selle on teinud õigustatud subjekt, selles on märgitud istung­järgu toimumise aeg ning näidatud päevakord. Kui istung­järgu päevakorda esitatakse seadus­eelnõu, mida ei ole Riigi­kogu menetluses, tuleb see anda Riigi­kogu esimehele üle koos erakorralise istung­järgu kokkukutsumise ettepanekuga (RKKTS § 91 lg 2). Kui eelnõu üle ei anta või kui eelnõu ei vasta RKKTS-ist tulenevatele nõuetele, jätab Riigi­kogu esimees erakorralise istung­järgu kokku kutsumata. Näiteks jättis Riigi­kogu esimees kokku kutsumata erakorralise istung­järgu, mida taotlesid 25 Riigi­kogu liiget 2009. aasta 31. augusti ettepanekuga, põhjusel, et eelnõu, mille arutamist sooviti (Riigi­kogu otsuse „Riigi­kogu erakorraliste valimiste korraldamise kohta rahvahääletuse korraldamine“ eelnõu), ei võtnud Riigi­kogu juhatus menetlusse.275 Riigi­kogu esimees peaks istung­järgu kokkukutsumisest keelduma ka siis, kui ilma kaalukate põhjusteta taotletakse istung­järgu kokkukutsumist väga lühikese etteteatamisega. 

			3. Mõnede seadustega on Vabariigi Presidendile ja Vabariigi Valitsusele pandud kohustus teha ettepanek Riigi­kogu erakorralise istung­järgu kokkukutsumiseks. ErSS § 13 lõige 2 sätestab, et kui Vabariigi President või Vabariigi Valitsus teeb Riigi­kogule ettepaneku kuulutada erakorraline seisukord välja Riigi­kogu korraliste istung­järkude vahelisel ajal, esitab president või valitsus Riigi­kogu esimehele kirjaliku ettepaneku kutsuda Riigi­kogu erakorraline istung­järk kokku vähemalt kaheksa tunni jooksul ettepaneku tegemisest arvates. VPVS § 14 näeb ette, et Vabariigi Presidendi valimiseks kutsub Riigi­kogu esimees Vabariigi Presidendi, Vabariigi Valitsuse või vähemalt viiendiku Riigi­kogu koosseisu ette­panekul kokku Riigi­kogu erakorralise istung­järgu või Riigi­kogu täiendava istungi ning enne Riigi­kogu kokkukutsumist kuulab ära Vabariigi Valimiskomisjoni arvamuse.

			4. Vastavalt RKKTS § 53 lõikele 5 valmistab Riigi­kogu erakorralise istung­järgu päevakorra ette istung­järgu kokkukutsumise ettepaneku tegija. Erakorralise istung­järgu päevakord tehakse Riigi­kogu liikmetele teatavaks koos istung­järgu kokkukutsumisega (RKKTS § 54 lg 2). Riigi­kogu erakorralise istung­järgu päevakorda Riigi­kogu kinnitama ei pea (RKKTS § 55 lg 1 teine lause). Teatavaks tehtud päevakorda saab muuta ainult istung­järgu kokkukutsumise ettepaneku tegija. Seejuures on päevakorda võimalik täiendada RKKTS § 54 lõikes 3 sätestatut arvestades, st üksnes kõigi fraktsioonide nõusolekul. RKKTS §-s 56 sätestatut erakorralise istung­järgu päevakorra puhul kohaldada ei saa. Kui on vaja, et Riigi­kogu arutaks RKKTS § 56 lõikes 1 loetletud küsimusi, tuleb selleks kokku kutsuda uus erakorraline istung­järk. Erandina võetakse erakorralise istung­järgu päevakorda ametivande andmine (RKKTS § 56 lg 1 p 11). Kui see ei oleks lubatav, võiks tekkida olukord, kus Riigi­kogu liikmeks saanud asendusliige ei saa asuda oma ülesandeid täitma, sest selle eelduseks on ametivande andmine.

			5. Riigi­kogu erakorralise istung­järgu päevakorras võib olla Riigi­kogu korralisel istungil või eelmisel erakorralisel istung­järgul poolelijäänud küsimuse arutelu jätkumine.276 Samuti võib erakorralise istung­järgu päevakorda võtta küsimusi, mille arutamise eelduseks on mõne kindla asjaolu saabumine, näiteks seadus­eelnõu teise lugemise lõpetamine eelmisel päeval toimuval Riigi­kogu erakorralisel istung­järgul.

			6. Kommenteeritava paragrahvi lõige 2 sätestab viisi, kuidas Riigi­kogu liikmeid erakorralise istung­järgu kokkukutsumisest teavitatakse. Praktikas lisandub massiteabevahendite kaudu teavitamisele Riigi­kogu Kantselei poolt Riigi­kogu liikmetele e-posti teel edastatud teade. Samas ei määra RKKTS kindlaks, milline on etteteatamisaeg (vrd RKKTS § 49 lg 3). Oluline on, et Riigi­kogu liikmed saaksid istung­järgu toimumisest aegsasti teada, neil oleks reaalne võimalus koguneda ning piisav aeg kavandatavateks aruteludeks valmistuda. Kui erakorraline istung­järk kutsutakse kokku kiireloomulist otsustamist vajavate küsimuste käsitlemiseks, võib etteteatamisaeg olla lühike. Näiteid etteteatamisajast:

			a) 2011. aasta 20. juunil kutsus Riigi­kogu esimees 62 Riigi­kogu liikme ettepanekul Vabariigi Presidendi valimiseks kokku era­­korralise istung­järgu sama aasta 29. augustiks;

			b) 2016. aasta 14. detsembril kutsus Riigi­kogu esimees kokku era­­korralise istung­järgu 16. detsembriks ja selle päevakorras olid lõppenud sügisistung­järgu viimasel istungipäeval arutamata jäänud päevakorraküsimused. Erakorraline istung­järk oli kokku kutsutud tingimuslikult, st juhul kui Riigi­kogu IV istung­järgu 11. töönädala päevakorda kinnitatud päevakorrapunktide menetlemist ei lõpetata korralise istung­järgu jooksul;

			c) 2020. aasta 24. augustil kutsus Riigi­kogu esimees kokku era­­korralise istung­järgu 25. augustiks, et arutada 88 Riigi­kogu liikme esitatud Riigi­kogu avalduse „Demokraatia ja kodanikuühiskonna toetuseks Valgevenes“ eelnõu;

			d) 2022. aastal oli ette teada vajadus kutsuda Vabariigi Valitsuse ettepanekul 6. juuliks kokku erakorraline istung­järk, kuid valitsuse ametliku ettepaneku tegemine viibis, sest selle eelduseks olid 5. juulil tehtavad valitsuse otsustused. Et etteteatamisaeg ei jääks liialt lühikeseks, andis Riigi­kogu esimees Riigi­kogu liikmetele 1. juulil e-kirjaga teada, et valitsus soovib erakorralise istung­järgu kokkukutsumist 6. juuliks. Ametlikult teatati erakorralise istung­järgu kokkukutsumisest Riigi­kogu liikmetele 5. juulil.

			§ 52. Erakorralise istung­järgu töö ajagraafik

			Riigi­kogu erakorralise istung­järgu töö ajagraafiku kehtestab Riigi­kogu juhatuse ettepanekul poolthäälteenamusega.

			1. Ettepaneku erakorralise istung­järgu töö ajagraafiku kehtestamiseks teeb Riigi­kogu juhatus. Ajagraafikus tuleb analoogiliselt RKKTS § 47 lõikes 1 sätestatule näha ette aeg täiskogu ja komisjonide istungite ning fraktsioonide koosolekute pidamiseks, samuti vaheaegadeks. Samas võib juhatuse ettepanek Riigi­kogule olla ka selline, et töötatakse ilma vaheajata kuni päevakorra ammendumiseni. Harilikult tehakse Riigi­kogu esimehele ettepanek kutsuda erakorraline istung­järk kokku ühe kindla küsimuse arutamiseks. Kui kokkukutsumise ettepaneku tegija soovib, et Riigi­kogu viiks korraliste istung­järkude vahelisel ajal läbi mõne eelnõu mitu lugemist, on tehtud Riigi­kogu esimehele ettepanek kutsuda kokku vastav arv erakorralisi istung­järke. Tegelikult piisab niisugusel juhul ka ühe erakorralise istung­järgu kokkukutsumisest. Töö ajagraafikus on siis võimalik fikseerida, et istung­järgu kestel toimub mitu istungit ning toimuvad asjaomaste komisjonide (korralised või erakorralised) istungid ja vajaduse korral ka fraktsioonide töö.

			2. Erakorralise istung­järgu töö ajagraafikut ette valmistades peab juhatus jälgima, et päevakorras olevate küsimuste menetlemisel saaksid eesmärgi­päraselt läbi viidud kõik RKKTS-is ettenähtud toimingud ning oleks kaitstud parlamendivähemuse õigused. Päevakorraküsimuste, iseäranis aga seadus­eelnõude käsitlemise eesmärgiks erakorralisel istung­järgul ei tohi olla täiemahulise parlamentaarse arutelu vältimine.

			3. Erakorralise istung­järgu töö ajagraafiku kehtestamise otsustab Riigi­kogu poolthäälte enamusega, st selle poolt peab hääletama rohkem Riigi­kogu liikmeid kui vastu (vt RKKTS § 78 ja selle kommentaar 3). Kui juhatuse ettepandud ajagraafik Riigi­kogu toetust ei leia, peab juhatus pakkuma hääletamiseks uue, muudetud ajagraafiku. Kehtestatud aja­­graafikut võib Riigi­kogu muuta samuti poolthäälte enamusega, sest RKKTS §-s 48 sätestatud töö ajagraafiku muutmise kord on kohaldatav seadusega kehtestatud Riigi­kogu täiskogu töönädala töö ajagraafiku (vt RKKTS § 47 lg 1) muutmise puhul.

			4. Pärast erakorralise istung­järgu avamist võivad Riigi­kogu liikmed, fraktsioonid ja komisjonid ning Vabariigi Valitsus anda üle eelnõusid, samuti Riigi­kogu liikmed arupärimisi. Kui erakorraline istung­järk koosneb mitmest istungist, võib eelnõusid ja arupärimisi anda üle iga istungi alguses.

			

			
				
					272	PS § 80 lõike 2 järgi toimuvad Vabariigi Presidendi korralised valimised varemalt 60 ja hiljemalt 10 päeva enne Vabariigi Presidendi ametiaja lõppemist. Kõigepealt korraldatakse Riigi­kogus kuni kolm hääletusvooru, mis toimuvad kahel järjestikusel päeval. Kui Riigi­kogul ei õnnestu presidenti valida, tuleb ühe kuu jooksul presidendi valimiseks kokku valimiskogu (vt PS § 79 ja VPVS § 3 lg 3).

				

				
					273	26. ja 27.08.1996; 27. ja 28.08.2001; 28. ja 29.08.2006; 29.08.2011; 29. ja 30.08.2016; 30. ja 31.08.2021.

				

				
					274	Vt nt erakorralise istung­järgu kokkukutsumise ettepanek 24.08.2020 nr 4-14/20-40/1 ja erakorralise istung­järgu kokkukutsumise teade 24.08.2020 nr 4-14/20-40/2.

				

				
					275	Vt Riigi­kogu juhatuse 01.09.2009 otsus nr 157 „Eelnõu tagastamine esitajatele“.

				

				
					276	Võimalik on ka, et Riigi­kogu täiskogu töönädala päevakorda võetakse erakorralisel istung­järgul poolelijäänud küsimuse arutelu.

				

			

		


		
			9. PEATÜKK

			PÄEVAKORD

			Üldist

			1. Päevakorral on parlamendi töö korraldamisel keskne tähendus. Tegemist on plaaniga, mille alusel täiskogu, juhatus või komisjon arutab istungil tema pädevuses olevaid asju. Kinnitatud päevakord on siduv, selles sisalduvaid küsimusi tuleb arutada ettenähtud järjekorras. Päevakorda muuta, sh täiendada ja sellest küsimusi välja jätta on võimalik üksnes kodukorras ettenähtud juhtudel ja korras, näiteks siis, kui mõne otsuse peab parlament tegema põhiseadusest tuleneva tähtaja jooksul.

			2. RKKTS 9. peatükk reguleerib Riigi­kogu täiskogu istungite – korraliste ja täiendavate istungite ning erakorraliste istung­järkude – päevakorra koostamise, teatavakstegemise, kinnitamise ja muutmise korda. Riigi­kogu juhatuse istungi päevakorda käsitleb RKKTS § 16 lõige 1. Komisjoni istungi päevakorda on mainitud RKKTS § 33 lõikes 3, § 34 lõike 2 punktis 1, § 39 lõike 2 punktis 3 ja § 1524 lõikes 1.

			3. Riigi­kogu on oma päevakorra peremees. Üldjuhul koostavad täiskogu päevakorra Riigi­kogu allorganid iseseisvalt, lähtudes RKKTS-is sätestatud reeglitest. Vabariigi Valitsusel ega ühelgi teisel organil ei ole õigust päevakorra koostamisse sekkuda. Üksnes siis, kui Vabariigi President või Vabariigi Valitsus teeb PS § 68 järgides ettepaneku kutsuda kokku era­korraline istung­järk, on tal õigus määrata kindlaks ka küsimused, mida Riigi­kogu arutama ja otsustama hakkab (RKKTS § 53 lg 5).

			4. Riigi­kogu tööd planeeritakse enamasti kas nädalaks või konkreetseks istungiks. Nii valmistab Riigi­kogu juhatus ette täiskogu töönädala ja täiendava istungi päevakorra (RKKTS § 53 lg-d 2 ja 4). Täiskogu töö pikemaajalisemat kavandamist RKKTS ette ei näe. Samas ei tähenda see, et vajaduse korral ei võiks juhatus seda teha.

			§ 53. Päevakorra ettevalmistamine

			(1) Päevakord sisaldab Riigi­kogu täiskogus arutamisele tulevate küsimuste loetelu ning nende arutamise kuupäeva ja järjekorda.

			(2) Riigi­kogu täiskogu töönädala päevakorra valmistab ette Riigi­kogu juhatus Riigi­kogu komisjonide ettepanekute ning arupärimistele vastamiseks arupärimiste adressaatidega saavutatud kokkulepete alusel. Kui küsimuse päevakorda võtmine tuleneb käesolevast seadusest, võtab küsimuse päevakorda Riigi­kogu juhatus oma algatusel. Riigi­kogu komisjonid esitavad ettepanekud järgmise töönädala päevakorra kohta töönädala neljapäeva kella 15.00-ks.

			(3) Täiskogu eelmisel töönädalal arutamata jäänud küsimused võetakse uue töönädala päevakorda esimestena.

			(4) Riigi­kogu täiendava istungi päevakorra valmistab ette Riigi­kogu juhatus.

			(5) Riigi­kogu erakorralise istung­järgu päevakorra valmistab ette istung­järgu kokkukutsumise ettepaneku tegija.

			1. Kommenteeritava paragrahvi lõige 1 sisaldab päevakorra määratlust. Selle järgi on päevakord Riigi­kogu istungil arutamisele tulevate küsimuste loetelu ühes nende arutamise kuupäeva ja järjekorraga. Päevakorra nime kandev dokument sisaldab ka päevakorraküsimuse ettekandjate nimesid ja ametikohti. Lõikes 1 sätestatu laieneb nii Riigi­kogu täiskogu töönädala päevakorrale, Riigi­kogu täiendava istungi päevakorrale kui ka Riigi­kogu erakorralise istung­järgu päevakorrale.

			2. Riigi­kogu täiskogu päevakorda võetakse järgmised küsimused, st päevakorraküsimusteks võivad olla:

			a) seadus- ja otsuse-eelnõud (esimene lugemine – RKKTS § 97 lg 1; teine lugemine – RKKTS § 104; kolmanda lugemise päevakorda võtmise kohta eraldi sätet RKKTS-is ei ole), sealhulgas:

			- välislepingut puudutava seaduse eelnõu, mille võib lõpphääletusele panna teisel lugemisel (RKKTS § 115);

			   Vabariigi Presidendi seadluse kinnitamise või tühistamise  	seaduse eelnõu, mida arutatakse ühel lugemisel (RKKTS § 56 lg 1 p 4, § 116 lg 2);

			- riigieelarve eelnõu, riigieelarve muutmise seaduse eelnõu ja lisaeelarve eelnõu, mida arutatakse kolmel lugemisel (RKKTS §-d 119–121);

			- ameti­isiku ametisse nimetamist või ametist vabastamist, nõukogu liikmete nimetamist ning Riigi­kogu välisdelegatsiooni moodustamist käsitleva Riigi­kogu otsuse eelnõu, mida arutatakse ühel lugemisel (RKKTS § 117);

			- erakorrakorralise seisukorra, sõjaseisukorra, mobilisatsiooni või demobilisatsiooni väljakuulutamist käsitleva või kaitsevalmiduse kõrgendamisega seotud Riigi­kogu otsuse eelnõu, mida arutatakse ühel lugemisel (RKKTS § 56 lg 1 p-d 5 ja 6, § 118 lg 2);

			- Riigikohtule taotluse esitamise otsuse eelnõu, mida arutatakse ühel lugemisel (RKKTS § 1181);

			- finantsstabiilsuse tagamisega seotud Riigi­kogu otsuse eelnõu, mida arutatakse ühel lugemisel (RKKTS § 1182);

			- Riigi­kogu otsuse eelnõu, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele, mida arutatakse ühel lugemisel (RKKTS § 1526);

			- Riigi­kogu otsuse eelnõu, mis sisaldab nõuet Vabariigi Valitsusele esitada Euroopa Liidu Kohtule hagi, mida arutatakse üldiste menetlusreeglite järgi (RKKTS § 1527);

			- Riigi­kogu otsuse eelnõu, millega väljendatakse vastuseisu Euroopa Ülemkogu algatusele või Euroopa Komisjoni ette­panekule, mida arutatakse ühel lugemisel (RKKTS § 1528);

			- Vabariigi Valitsusele tehtavat ettepanekut sisaldava otsuse eelnõu, mida arutatakse ühel lugemisel (RKKTS § 154 lg 4);

			b) Vabariigi Presidendi poolt välja kuulutamata jäetud ning Riigi­kogule uueks arutamiseks ja otsustamiseks saadetud seadus (RKKTS § 56 lg 1 p 3, § 113);

			c) põhiseaduse muutmise seaduse eelnõu, mida arutatakse kolmel lugemisel (RKKTS § 123 lg 1);277

			d) rahvahääletuse korraldamise otsuse eelnõu (RKKTS §-d 129 ja 130);278

			e) Vabariigi Presidendi määratud või Riigi­kogus ülesseatud pea­­ministri­kandidaadile volituste andmine Vabariigi Valitsuse moodustamiseks (RKKTS § 56 lg 1 p 1, § 130 lg 1, § 132 lg 3);

			f) Vabariigi Valitsusele, peaministrile või ministrile umbusalduse avaldamise nõue (RKKTS § 56 lg 1 p 2, § 134 lg 1);

			g) algatamisel, enne teist lugemist või enne kolmandat lugemist Vabariigi Valitsuse poolt usaldusküsimusega seotud eelnõu (RKKTS § 136 lg 2, § 137 lg 3, § 138 lg 3);

			h) arupärimisele vastamine (RKKTS § 47 lg 1 p 1, § 140 lg 2);

			i) infotund (RKKTS § 47 lg 1 p 3, § 142);279

			j) õiguskantsleri ettepanek seaduse või Riigi­kogu otsuse vastavusse viimiseks Eesti Vabariigi põhiseaduse või seadusega (RKKTS § 56 lg 1 p 7, § 150);

			k) Vabariigi Presidendi või õiguskantsleri ettepanek Riigi­kogule anda nõusolek ameti­isiku kriminaalvastutusele võtmiseks (RKKTS § 56 lg 1 p 8, § 149 p-d 1 ja 2, § 150);

			l) olulise tähtsusega riikliku küsimuse arutelu (RKKTS § 153), sealhulgas:

			- komisjoni raport, mida arutatakse olulise tähtsusega riikliku küsimusena (RKKTS § 231 lg 3);

			m) avalduse, deklaratsiooni ja pöördumise eelnõu (RKKTS § 154  lg 4);

			n) Vabariigi Presidendi, peaministri ja ministrite poliitilised avaldused (RKKTS § 14 lg 2 p 5, § 56 lg 1 p 9, § 155 lg 3);

			o) ameti­isikute ettekanded ja ülevaated (RKKTS § 155 lg 3);

			p) Vabariigi Valitsuse tegevuskava arutelu (RKKTS § 156 lg 3);

			r) vaba mikrofon (RKKTS § 47 lg 1 p 1, § 157);280

			s) Riigi­kogu esimehe ja aseesimeeste korralised ning Riigi­kogu esimehe ja aseesimeeste või üksnes aseesimeeste erakorralised valimised (RKKTS § 6);

			t) Vabariigi Presidendi valimine (PS § 79);

			u) Riigi­kogu külaliste poliitilised avaldused (RKKTS § 13 lg 2 p 7, § 56 lg 1 p 10);

			v) ametivanded (RKKTS § 14 lg 2 p 5, § 56 lg 1 p 11).281

			RKKTS-ist ei tulene, et uurimiskomisjoni aruande (RKKTS § 20 lg 3) ja probleemkomisjoni aruande (RKKTS § 21 lg 3) võib võtta eraldi küsimustena Riigi­kogu täiskogu päevakorda, samuti ei näe RKKTS ette nende aruannete käsitlemise korda Riigi­kogu istungil. Siiski on võimalik, et sarnaselt komisjoni raportiga (RKKTS § 231) arutatakse uurimis- või probleemkomisjoni aruannet olulise tähtsusega riikliku küsimusena RKKTS §-s 153 sätestatud korras.282

			3. Mõningaid küsimusi käsitletakse Riigi­kogu istungil väljaspool päevakorda (päevakorravälised küsimused). Neid ei võeta Riigi­kogu täiskogu päevakorda, vaid käsitletakse kas istungi alguses enne päevakorra juurde asumist või päevakorraküsimuste vahel. Samuti on võimalik päevakorra­küsimuse arutelu päevakorravälise küsimuse käsitlemiseks katkestada. Sellisel juhul annab istungi juhataja Riigi­kogu liikmetele selgelt märku, kui päevakorraküsimuse arutamine katkestatakse ja kui selle juurde tagasi pöördutakse. Päevakorravälised küsimused on näiteks:283

			a) Riigi­kogu juhatuse ettepanek kehtestada erakorralise istung­järgu töö ajagraafik (RKKTS § 13 lg 2 p 6, § 52);

			b) juhatuse liikme poolt Riigi­kogu istungil hääletusele pandav küsimus, kui otsuse vastuvõtmise kohta ei saavutatud juhatuses konsensust (RKKTS § 16 lg 4);284

			c) Riigi­kogu töö ajagraafiku muutmine (RKKTS § 48);

			d) päevakorra kinnitamine (RKKTS § 55);

			e) Riigi­kogu istungi kinniseks kuulutamine (RKKTS § 60);

			f) protest istungi läbiviimise reeglite rikkumise kohta ning küsimus istungi juhatajale istungi läbiviimise reeglite kohta selgituse saamiseks (RKKTS § 74 lg 3);285

			g) teadaanded (RKKTS § 75);

			h) kohaloleku kontroll (RKKTS § 77);

			i) eelnõu üleandmine (RKKTS § 91 lg 1);

			j) arupärimise üleandmine (RKKTS § 139 lg 3).286

			Kuigi RKKTS seda ei sätesta, peavad Riigi­kogu esimees ja Eesti Vabariigi president tava järgi Riigi­kogu sügisistung­järgu esimesel istungil päevakorravälise kõne. Samuti on tavaks, et ametivanne antakse päevakorraväliselt istungi alguses enne istungi rakendamist.

			4. Täiskogu töönädala päevakorras esitatakse päevakorraküsimused nende arutamise kuupäeva järgi, st istungite kaupa. Kuna tegemist on nädala päevakorra, mitte konkreetse istungi päevakorraga, tähendab küsimuse ühel istungil arutamata jäämine või selle arutelu poolelijäämine ajapuuduse tõttu, et arutelu lükkub järgmisele selle nädala istungile või arutelu jätkub järgmisel istungil. Päevakorraküsimuse arutelu võimatuse korral lükkub see järgmisse töönädalasse (RKKTS § 73).

			5. Päevakorras määratakse kindlaks küsimuste arutamise järjekord. Riigi­kogu ei asu järgmise päevakorraküsimuse juurde enne, kui eelmise käsitlemine on lõpetatud või istungi juhataja on sedastanud arutelu võimatuse. Päevakorraküsimuste järjekorra määramise reegleid RKKTS ei sisalda. Siiski on välja kujunenud järgmised tavad, mida päevakorra koostamisel enamasti arvestatakse:

			a) eelnõud järjestatakse päevakorras menetlusetappide järgi, alustades kolmandatest lugemistest, seejärel tulevad teised lugemised ja päevakorra lõpus on esimesed lugemised;

			b) lõpphääletusele pandavad eelnõud paigutatakse istungi algusesse, olenemata eelnõu menetlusetapist (nt välislepingu lõpp­­hääletus toimub enamjaolt eelnõu teisel lugemisel (RKKTS § 115) ja mitme muu eelnõu lõpphääletus toimub esimese lugemise lõpus);

			c) eelnõud, mis vajavad vastu võtmiseks Riigi­kogu koosseisu häälte­enamust, on lõpphääletusele minevate eelnõude hulgas esimesed;

			d) eelnõud on päevakorras enne arupärimisi;

			e) päevakorrapunktide järjestamisel püütakse arvestada, et sama juhtiv­komisjoni ja sama ettekandjaga päevakorrapunktid oleksid järjest;

			f) päevakorrapunktid, mille ettekandja on väljastpoolt Riigi­kogu (näiteks Riigikohtu esimees, õiguskantsler, riigikontrolör, Eesti Panga president, Finantsinspektsiooni juhatuse esimees), paigutatakse päevakorras ettepoole;

			g) päevakorrapunktid, mille ettekandja on Vabariigi Valitsuse liige, paigutatakse selliselt, et esmalt on päevakorrapunktid, mille ettekandja on peaminister, seejärel päevakorrapunktid, mille ettekandja on minister, kes teeb ettekande ühe päevakorrapunkti arutelul ja viimasena päevakorrapunktid, kus sama minister teeb ettekande mitme päevakorrapunkti arutelu käigus;

			h) päevakorrapunktid, millega kaasneb pikem arutelu (nt olulise tähtsusega riiklik küsimus, ülevaade), pannakse päevakorras võimalikult istungi algusesse, et viia arutelu läbi ühe istungi jooksul. Erandiks on eeldatavalt lühikese kestusega lõpphääletused (nt Riigi­kogus laiapõhjalist toetust omava eelnõu kolmas lugemine,  välislepingu ratifitseerimise seaduse eelnõu teine lugemine), mis paigutatakse päevakorda enne pikemat arutelupunkti;

			i) samas menetlusetapis olevate eelnõude puhul paigutatakse ava­­likku­sele suuremat huvi pakkuv eelnõu päevakorras ettepoole;

			j) ameti­isikute ja ministrite ülevaated ja ettekanded paigutatakse päevakorda pärast eelnõude lõpphääletusi;

			k) arupärimistele vastamise järjekorras on eespool peaministrile esitatud arupärimised; teised arupärimised järjestatakse arvestusega, et kõige enamatele arupärimistele vastav minister on kõige lõpus. Ühele ja samale ministrile esitatud arupärimised järjestatakse esitamise järjekorras (varem esitatud arupärimised eespool);

			l) eelnõu kahe lugemise kavandamine ühele istunginädalale võib toimuda ainult erandjuhul (põhimõte, et eelnõu mitut lugemist samale töönädalale üldjuhul ei kavandata, on sõnastatud Riigi­kogu juhatuse kinnitatud nn seadus­eelnõu menetlemise heas tavas287).

			6. Riigi­kogu täiskogu töönädala päevakorra valmistab ette Riigi­kogu juhatus, võttes küsimusi päevakorda kas komisjonide ettepanekul või omal algatusel.

			7. Komisjoni ettepanekul võetakse päevakorda need seadus­eelnõud ja Riigi­kogu otsuste eelnõud, samuti Vabariigi Valitsuse valdkondlikud arengukavad (RKKTS §-s 156 kasutatav termin „tegevuskava“ on praeguseks vananenud288), mille juhtiv­komisjoniks see komisjon on määratud, ning olulise tähtsusega riikliku küsimuse arutelu. Ettepanekuid tehes peab komisjon järgima põhiseaduses või RKKTS-is sätestatud tähtaegu. Näiteks ei saa põhiseaduse muutmise seaduse eelnõu teist lugemist võtta päevakorda enne kolme kuu möödumist esimese lugemise lõpetamisest (PS § 163 lg 2); seadus- ja otsuse-eelnõud tuleb võtta päevakorda arvestusega, et nende esimene lugemine toimuks Riigi­kogu täiskogu seitsme töönädala jooksul eelnõu menetlusse võtmisest arvates (RKKTS § 97 lg 2). Komisjonid esitavad Riigi­kogu juhatusele ettepanekud järgmise töönädala päevakorra kohta töönädala neljapäeva kella 15.00-ks. Niisuguse aja fikseerimine on vajalik seetõttu, et juhatusele jääks piisavalt aega päevakord ette valmistada, vajaduse korral pidada komisjonide esimeestega läbirääkimisi küsimuste arutamise päeva ja järjekorra üle ning RKKTS § 54 lõikes 1 sätestatut järgides päevakord töönädala lõpuks Riigi­kogu liikmetele teatavaks teha.

			8. RKKTS-is sätestatud erandjuhtudel teevad küsimuste päevakorda võtmiseks ettepanekuid ka Vabariigi Valitsus ja fraktsioonid. Nii võtab Riigi­kogu juhatus Vabariigi Valitsuse poolt usaldusküsimusega seotud eelnõu päevakorda Vabariigi Valitsuse määratud ajal, kuid mitte varem kui ülejärgmisel päeval pärast eelnõu vastuvõtmise usaldusküsimusega sidumist (RKKTS § 136 lg 2, § 137 lg 3, § 138 lg 3). Valitsuse ettepanek (nõue) asendab siin juhtiv­komisjoni oma, sest kui valitsus seob eelnõu vastuvõtmise usaldusküsimusega, siis eelnõule juhtiv­komisjoni ei määrata (RKKTS § 136 lg 1) või määratud juhtiv­komisjoni kohustused lõpevad (RKKTS § 137 lg 1, § 138 lg 1). Fraktsiooni ettepanekul ja lähtudes tema soovist võtab Riigi­kogu juhatus päevakorda olulise tähtsusega riikliku küsimuse arutelu (RKKTS § 153).

			9. Riigi­kogu juhatus võtab küsimusi Riigi­kogu täiskogu töönädala päevakorda omal algatusel päevakorra ettevalmistamise faasis, st enne selle teatavakstegemist ja kinnitamist RKKTS §-des 54 ja 55 ettenähtud korras. Juhatus saab lülitada küsimuse päevakorda, kui selle ettevalmistamise ajaks on küsimuse arutamise vajadus ja aeg juhatusele teada. Pärast päevakorra kinnitamist on võimalik seda täiendada üksnes RKKTS § 56 lõikes 1 loetletud küsimustega ning Riigi­kogu esimehe ettepanekul. Juhatus võtab küsimuse päevakorda RKKTS § 6 lõigetes 1 ja 2, § 13 lõike 2 punktis 7 (Riigi­kogu külaliste poliitiliste avalduste suhtes), §-s 113, § 116 lõikes 2, § 118 lõikes 2, § 131 lõikes 1, § 132 lõikes 3, § 134 lõikes 1, § 140 lõikes 2, §-des 142 ja 150, § 155 lõikes 3 ja § 157 lõikes 1 sätestatud juhtudel. Seejuures peab juhatus arvestama alljärgnevaga:

			a) RKKTS § 131 lõike 1 kohaselt tuleb Vabariigi Presidendi määratud peaministrikandidaadile valitsuse moodustamiseks volituste andmise otsustamine võtta päevakorda peaministrikandidaadiga kooskõlastatult;

			b) kommenteeritava paragrahvi lõike 2 esimese lause ja RKKTS § 140 lõike 2 järgi võtab juhatus arupärimisele vastamise päevakorda arupärija ja arupärimise adressaadiga kokkulepitud ajal; kui kokkulepet ei saavutata, võtab juhatus arupärimise päevakorda viimaseks istungiks, mis mahub 20-istungipäevase vastamistähtaja (PS § 74, RKKTS § 140 lg 1) sisse;

			c) Vabariigi Presidendi, peaministri või ministri poliitilist avaldust, samuti ameti­isiku põhiseaduses või seaduses sätestatud ettekannet või ülevaadet päevakorda võttes lähtub juhatus avalduse, ettekande või ülevaatega esineva ameti­isiku soovist (RKKTS § 155 lg 2);

			d) Vabariigi Valitsusele, peaministrile või ministrile umbusalduse avaldamise nõude võtab Riigi­kogu juhatus päevakorda kõige varem ülejärgmisel päeval pärast nõude esitamist, kui valitsus ei nõua kiiremat otsustamist (RKKTS § 134 lg 1);

			e) RKKTS §-s 149 nimetatud ettepanekud (Vabariigi Presidendi ettepanek õiguskantsleri kriminaalvastutusele võtmise kohta; õiguskantsleri ettepanek Riigi­kogu liikme, Vabariigi Presidendi, Vabariigi Valitsuse liikme, riigikontrolöri, Riigikohtu esimehe või Riigikohtu liikme kriminaalvastutusele võtmise kohta ja õiguskantsleri ettepanek viia seadus või Riigi­kogu otsus kooskõlla põhiseaduse või seadusega) võetakse päevakorda esimesel võimalusel.

			Tegelikkuses eeldab mis tahes küsimuse juhatuse algatusel päevakorda võtmine juhatuse läbirääkimisi asjaomaste isikute ning Riigi­kogu komisjonide ja fraktsioonidega aruteluks sobiva aja leidmiseks.

			10. Kommenteeritava paragrahvi lõike 3 kohaselt tuleb täiskogu eelmisel töönädalal arutamata jäänud küsimused võtta uue töönädala päevakorda esimestena. Päevakorraküsimus võib jääda arutamata kas tööaja lõppemise või arutelu võimatuse (RKKTS § 73) tõttu. Arutamata jäämisena tuleb mõista ka arutelu poolelijäämist. Kommenteeritav säte peab tagama, et küsimused, mis jäid arutamata, kuigi olid võetud päevakorda, lülitataks uue töönädala päevakorda n-ö prioriteetsetena ning saaksid sellel nädalal arutatud. Nii välistatakse olukord, kus näiteks mõni seadus­eelnõu on küll võetud päevakorda RKKTS-is ettenähtud tähtaja jooksul (RKKTS § 97 lg 2), kuid jääb asjaolu tõttu, et selle arutelu on kavandatud neljapäevasele istungile ja järjekorras tahapoole, järjest mitme nädala jooksul käsitlemata. Kui päevakorraküsimuse arutelu jäi eelmise töönädala neljapäevasel istungil pooleli, tuleb see küsimus võtta uue töönädala päevakorda esmaspäevaseks istungiks esimesena. Kui aga küsimus jäi üldse arutamata, siis on juhatus praktikas kuulanud ära asjaomase komisjoni (ministrite ja ameti­isikute ettekannete puhul nende) ettepaneku küsimuse uuel töönädalal arutamise päeva ja järjekoha kohta või jätnud küsimuse komisjoni ettepanekul koguni uue töönädala päevakorrast välja. Niisugune toimimisviis on mööndav siiski üksnes juhul, kui see ei kahjusta kommenteeritava sättega taotletavat eesmärki (vt eespool). Näiteks võib olla otstarbekas seadus­eelnõu, mille arutelu jäi eelmise töönädala neljapäevasel istungil ära tööaja lõppemise tõttu, uue töö­­nädala päevakorda mitte panna, kui juhtiv­komisjoni ettekandjaks olev Riigi­kogu liige on sellel nädalal Riigi­kogu välisdelegatsiooni koosseisus välislähetuses.

			11. Teatavaid päevakorraküsimusi saab arutada üksnes kindlatel istungipäevadel. Nii toimub vaba mikrofon esmaspäevastel istungitel (RKKTS § 47 lg 1 p 1), infotund kolmapäeviti (RKKTS § 47 lg 1 p 3), Riigi­kogu esimehe ja aseesimeeste korraline valimine töönädala viimasel istungil (vt RKKTS § 6 lg 1 teine lause ja RKKTS § 6 kommentaar 4), era­­korraline valimine aga töönädala esimesel istungil (RKKTS § 6 lg 2).

			12. Lähtudes VPVS §-st 14, ei saa täiskogu töönädala päevakorras olla Vabariigi Presidendi valimine. Nimetatud sätte kohaselt kutsub Riigi­kogu esimees Vabariigi Presidendi valimiseks Vabariigi Presidendi, Vabariigi Valitsuse või vähemalt viiendiku Riigi­kogu koosseisu ettepanekul kokku Riigi­kogu erakorralise istung­järgu või Riigi­kogu täiendava istungi.

			13. Riigi­kogu uue koosseisu esimese istungi päevakord tuleneb vahetult RKKTS-ist. Esimesel istungil tehakse RKKTS 1. peatükis ettenähtud toiminguid – Vabariigi President avab istungi, Riigi­kogu liikmed annavad ametivande, valitakse Riigi­kogu esimees ja aseesimehed ning peaminister teatab Vabariigi Valitsuse tagasiastumisest. Uue koosseisu esimese töönädala päevakorra suhtes RKKTS §-des 53–55 sätestatut ei kohaldata. Küll aga on võimalik võtta küsimusi päevakorda, lähtudes RKKTS §-st 56. Järgmisteks töönädalateks koostatakse päevakord juba RKKTS §-de 53–55 järgi. Päevakord koostatakse ja kinnitatakse ka siis, kui päevakorrapunkte ei ole. Vaba mikrofon esmaspäeval ja infotund kolmapäeval toimuvad tulenevalt RKKTS § 47 lõikest 1 igal istunginädalal (infotunni toimumise kohta Riigi­kogu uue koosseisu kokkuastumise järel vt RKKTS § 142 kommentaar 4).

			14. Kommenteeritava paragrahvi lõiked 4 ja 5 sätestavad Riigi­kogu täiendava istungi ning erakorralise istung­järgu päevakorra ettevalmistamise. Sel puhul on päevakorra ettevalmistaja, vastavalt kas juhatus või era­korralise istung­järgu kokkukutsumise ettepaneku tegija, üldjuhul vaba eespool kirjeldatud reeglitest, mis määravad kindlaks päevakorra koostamise korra. Nii näiteks ei pea seadus­eelnõu päevakorda võtmiseks olema juhtiv­komisjoni ettepanekut, kuigi ka täiendava istungi ja erakorralise istung­järgu päevakorra koostamisel tuleb arvestada, et eelnõu peab olema aruteluks ette valmistatud või arutelu toimumise soovitavat aega arvestades võimalik ette valmistada. Teatavaid, eelkõige tähtaegu puudutavaid nõudeid, tuleb siiski järgida. Näiteks peab põhiseaduse muutmise seaduse eelnõu lugemiste vahelise kohustusliku ajaga (PS § 163 lg 2) arvestama ka täiendava istungi ja erakorralise istung­järgu päevakorra ettevalmistaja; RKKTS § 91 lõike 2 kohaselt tuleb erakorralise istung­järgu kokku­kutsujal anda Riigi­kogu esimehele üle istung­järgu päevakorda kavandatud seadus­eelnõu, mis ei ole Riigi­kogu menetluses.289

			§ 54. Päevakorra teatavakstegemine

			(1) Riigi­kogu täiskogu järgmise töönädala päevakord tehakse Riigi­kogu liikmetele teatavaks töönädala lõpuks.

			(2) Riigi­kogu täiendava istungi ja erakorralise istung­järgu päevakord tehakse Riigi­kogu liikmetele teatavaks koos täiendava istungi või erakorralise istung­järgu kokkukutsumisega.

			(3) Pärast päevakorra teatavakstegemist võib seda täiendada üksnes juhul, kui ükski fraktsioon ei ole selle vastu, välja arvatud käesoleva seaduse §-s 56 ettenähtud juhtudel.

			(4) Pärast päevakorra teatavakstegemist arvatakse eelnõu päevakorrast välja eelnõu algataja, eelnõu esitaja või juhtiv­komisjoni taotlusel. Kui algatajaid või esitajaid on kaks, peavad eelnõu päevakorrast välja­arvamise taotlusele olema alla kirjutanud mõlemad algatajad või esitajad. Kui algatajaid või esitajaid on enam kui kaks, peab väljaarvamise taotlusele olema alla kirjutanud üle poole algatajatest või esitajatest.

			[RT I, 07.03.2019, 1 – jõust. 17.03.2019]

			1. RKKTS § 53 kohaselt valmistatakse ette päevakord, mitte päevakorraprojekt (vrd 1994. aasta RKKS § 57 jj). See tähendab, et järgmisel töönädalal, täiendaval istungil või erakorralisel istung­järgul arutamisele tulevate küsimuste ring on vastavalt eelmise töönädala lõpuks või kokkukutsumise hetkeks kindlaks määratud ja Riigi­kogu liikmetele teada. Riigi­kogu võimalused ettevalmistatud ja teatavaks tehtud päevakorda ümber kujundada on piiratud (RKKTS § 54 lg 3 ja 4 ning § 55). Eelkõige kaitseb säärane regulatsioon parlamendivähemuse (opositsiooni) õigusi.

			2. Riigi­kogu juhatuse ettevalmistatud täiskogu järgmise töönädala päevakord (kinnitamata päevakord) tuleb teha Riigi­kogu liikmetele teatavaks (eelmise) töönädala lõpuks. Konkreetset kellaaega seejuures sätestatud ei ole. Praktikas lähtutakse Riigi­kogu Kantselei tööajast ja päevakord tehakse teatavaks hiljemalt reedel kella 16.00-ks. Päevakorra Riigi­kogu liikmetele teatavakstegemine tähendab selle dokumendi kättesaadavaks tegemist elektroonilisel teel (sh internetis). RKKTS-is ei ole teatavaks­tegemise kohta sätestatud täpsemaid nõudeid.

			3. Kuigi kommenteeritava paragrahvi lõige 1 näeb ette päevakorra teatavaks­tegemise töönädala lõpuks, on juhatus järgmise korralise istung­järgu esimese töönädala päevakorra teinud teatavaks alles töö­­nädalale eelneval nädalal, et vajaduse korral võtta arvesse muutunud asjaolusid, näiteks seda, kui Riigi­kogu on seadus­eelnõu, mille päevakorda võtmise on komisjon pannud ette vastavalt RKKTS § 53 lõikele 1, võtnud vastu vahepeal toimunud erakorralisel istung­järgul. Niisugune praktika ei kahjusta kommenteeritava sättega taotletavat eesmärki, kuna Riigi­kogu liikmed saavad päevakorda kavandatud küsimustest ikkagi aegsasti teada (vt käesoleva paragrahvi kommentaar 1).

			4. Kommenteeritava paragrahvi lõike 2 kohaselt peab Riigi­kogu täiendava istungi ja erakorralise istung­järgu päevakord sisalduma kokkukutsumisteates. Riigi­kogu täiendava istungi kokkukutsumisteate edastab Riigi­kogu esimees vähemalt kolm päeva enne istungi toimumist; kaalukate põhjuste olemasolu korral võib etteteatamisaeg olla lühem (vt RKKTS § 49 lg 3 ja nimetatud paragrahvi kommentaar 7). Erakorralise istung­järgu toimumisest etteteatamise aega RKKTS-is sätestatud ei ole, kuid Riigi­kogu liikmetele tuleb anda piisavalt aega istungi toimumise kohta kogunemiseks ja päevakorras olevate küsimuste aruteluks valmistumiseks (vt RKKTS § 51 ja selle kommentaar 6).

			5. RKKTS § 54 lõige 3 sätestab teatavakstehtud, kuid kinnitamata päevakorra täiendamise tingimused. Selle kohta vt RKKTS § 55 kommentaarid 3 ja 4. Kinnitatud päevakorra täiendamise tingimuste kohta vt RKKTS § 56 ja iseäranis selle kommentaar 4.

			6. RKKTS § 54 lõige 4 annab eelnõu esitajale, eelnõu algatajale ja juhtiv­komisjonile õiguse arvata eelnõu teatavakstehtud, kuid kinnitamata päevakorrast välja. See erisus on oluline, arvestades päevakorra muutmisel välja kujunenud praktikat laiendada fraktsioonide vetoõigust kõigile päevakorra muutmise ettepanekutele (vt RKKTS § 55 kommentaar 4). Mitme algataja või esitaja puhul on sarnaselt eelnõu tagasivõtmise regulatsiooniga (RKKTS § 95 lg 2) kehtestatud miinimumnõuded ettepaneku allkirjastajate arvule.

			§ 55. Päevakorra kinnitamine

			(1) Päevakorra kinnitab Riigi­kogu täiskogu töönädala esimesel istungil või täiendava istungi alguses. Riigi­kogu erakorralise istung­järgu päevakord kinnitamisele ei kuulu.

			(2) Enne päevakorra kinnitamist võib Riigi­kogu teha päeva­korras muudatusi, arvestades käesoleva seaduse § 54 lõigetes 3 ja 4 ette­nähtut.

			[RT I, 07.03.2019, 1 – jõust. 17.03.2019]

			(3) Riigi­kogu ei või päevakorrast välja arvata küsimusi, mida Riigi­kogu peab arutama vastavalt Eesti Vabariigi põhiseadusele või käesolevale seadusele.

			1. Riigi­kogu juhatuse ettevalmistatud päevakorra peab kinnitama Riigi­kogu. Ta teeb seda täiskogu töönädala esimese istungi (esmaspäevase istungi) või täiendava istungi alguses. Erakorralise istung­järgu päevakorda Riigi­kogu ei kinnita, sest selle koostamine on PS §-st 68 tulenevalt kokkukutsumise ettepaneku tegija (Vabariigi President, Vabariigi Valitsus või vähemalt 21 Riigi­kogu liiget) ainupädevuses. Päevakorra kinnitamiseks on nõutav poolthäälte enamus (RKKTS § 78). Kui Riigi­kogu päevakorda ei kinnita, tuleb Riigi­kogu juhatusel asuda fraktsioonide esimeestega läbirääkimistesse, et leida kompromiss, mis võimaldab tagada päevakorrale piisava toetuse (poolthäälteenamuse). Näiteks ei kinnitanud Riigi­kogu 2021. aasta 20. septembri istungil täiskogu VI istung­järgu 2. töönädala päevakorda. Istungi juhataja võttis seepeale vaheaja ja Riigi­kogu juhatus arutas tekkinud olukorda nn vanemate­koguga. Arutelu tulemusel tegi juhatus ettepaneku töönädala päevakorda muuta ja muudetud päevakord sai täiskogu heakskiidu.

			2. RKKTS § 55 lõige 2 lubab Riigi­kogul enne päevakorra kinnitamist teha selles muudatusi. Kommenteeritava paragrahvi lõige 3 ja RKKTS § 54 lõiked 3 ja 4 sätestavad tehtavate muudatuste piirid. Muudatus kinnitamata päevakorras tähendab:

			a) päevakorra täiendamist uute küsimustega;

			b) küsimuste päevakorrast väljajätmist;

			c) küsimuste arutamise päeva ja järjekorra muutmist.

			Ettepaneku päevakorda täiendada võib teha Riigi­kogu liige, juhatus, komisjon või fraktsioon. Eelnõu päevakorrast välja arvamist võib taotleda üksnes eelnõu algataja, eelnõu esitaja või juhtiv­komisjon.

			3. Lähtudes RKKTS § 54 lõikest 3, on päevakorda pärast selle teatavakstegemist ja enne kinnitamist lubatud täiendada mis tahes küsimusega, kuid üksnes tingimusel, et täiendamise vastu ei ole ükski fraktsioon. Kui mõni fraktsioon avaldab päevakorra täiendamisele vastuseisu, jääb küsimus päevakorda võtmata. Erandiks on siinjuures päevakorra täiendamine RKKTS §-s 56 sätestatud küsimustega. Täiendamisettepaneku hääletuselepanek on vastuolus RKKTS-iga ja päevakorra täiendamise ettepanekut eraldi hääletusele panna ei saa. 1994. aasta RKKS-is päevakorra täiendamise võimalust ette ei nähtud. 1994. aasta RKKS § 59 lõige 2 sätestas: „Riigi­kogu kinnitab päevakorraprojekti täiskogu töönädala esimesel istungil. Päevakorraprojekti arutamise käigus kuulatakse ära ja vajadusel hääletatakse läbi protestid projektis esinevate vigade kohta ja ettepanekud eelnõude päevakorraprojektist väljajätmiseks. Seejärel kinnitatakse kogu päevakord.“ 1994. aasta RKKS §-s 61 loetleti küsimused, mis võeti päevakorda arutamiseks väljaspool järjekorda. Sellele loetelule vastab RKKTS § 56. Riigi­kogu kodukorra seaduse eelnõu (1222 SE, IX Riigi­kogu) seletuskirjas selgitatakse, et üks eelnõuga kavandatud muudatustest seisnes päevakorra täiendamise lubamises: „Eelnõus sätestatakse ka päevakorra täiendamise võimalus. Nimelt võib seda pärast teatavakstegemist täiendada kahel viisil: enne kinnitamist mis tahes küsimusega, kui ükski fraktsioon ei ole selle vastu või pärast kinnitamist üksnes eelnõu § 56 lõikes 1 loetletud (kiireloomuliste)  küsimustega.“

			4. Riigi­kogu võib enne päevakorra kinnitamist otsustada jätta sellest küsimusi välja. Kui lähtuda kommenteeritava sätte sõnastusest, ei tule küsimuste päevakorrast väljajätmise puhul kohaldada RKKTS § 54 lõikes 3 sätestatut, kuna see puudutab üksnes päevakorra täiendamist uute küsimustega. Riigi­kogu on varasema praktika kohaselt tõlgendanud RKKTS § 55 lõikes 2 sätestatud muudatuste tegemise tingimusi rangemalt ning andnud fraktsioonidele vetoõiguse mis tahes päevakorra muutmise ettepaneku suhtes. Näiteks tegi 2007. aasta 17. detsembri istungil Sotsiaaldemokraatliku Erakonna fraktsioon ettepaneku jätta päeva­korrast välja Riigi­kogu otsuse „Allar Jõksi õiguskantsleri ametisse nimetamine“ eelnõu (171 OE) esimene lugemine. Kuna Eesti Keskerakonna fraktsioon oli selle ettepaneku vastu, ei pandud ettepanekut hääletusele ning eelnõu jäi päevakorda. 2008. aasta 8. detsembri istungil jäi Eesti Keskerakonna fraktsiooni ettepanek jätta päevakorrast välja 2009. aasta riigieelarve seaduse eelnõu (346 SE) hääletamiseta rahuldamata Eesti Reformierakonna fraktsiooni vastuseisu tõttu. 2011. aasta 6. juuni istungil oli Isamaa ja Res Publica Liidu fraktsioon vastu Sotsiaaldemokraatliku Erakonna fraktsiooni ettepanekule muuta 9. juuniks kavandatud päevakorraküsimuste arutamise järjekorda, mistõttu muudatus jäi tegemata. 2019. aasta 17. märtsil jõustunud RKKTS-i muudatustega290 nähti üheselt ette eelnõu päevakorrast välja arvamist taotleda võivate isikute ring ning samuti see, et erinevalt päevakorra täiendamise ettepanekust ei ole fraktsioonidel eelnõu päevakorrast välja arvamise taotluse vetostamise õigust (vt RKKTS § 54 kommentaar 6).

			5. Kinnitamata päevakorras küsimuste arutamise kuupäeva ja järjekorra muutmise suhtes kehtib päevakorra täiendamise kohta öeldu (vt käesoleva paragrahvi kommentaarid 3 ja 4).

			6. Kommenteeritava paragrahvi lõige 3 piirab Riigi­kogu õigust jätta päevakorrast välja küsimusi, mida Riigi­kogu peab arutama põhiseaduses või RKKTS-is ettenähtud tähtaja jooksul. Nii ei või Riigi­kogu arvata päevakorrast välja Riigi­kogu aseesimeeste erakorralist valimist, mis peab toimuma RKKTS § 6 lõikes 2 sätestatud ajal.

			7. Riigi­kogu täiendava istungi päevakorras võib enne selle kinnitamist teha muudatusi samadel tingimustel ja korras nagu täiskogu töönädala päevakorras. Kuivõrd erakorralise istung­järgu päevakord kinnitamisele ei kuulu ja seetõttu ei ole RKKTS § 55 lõige 2 kohaldatav, võib päevakorda muuta (st sellest küsimusi välja jätta või nende arutamise järjekorda muuta) üksnes istung­järgu kokkukutsumise ettepaneku tegija algatusel kuni istung­järgu töö ajagraafiku kehtestamiseni (RKKTS § 52). Päevakorra täiendamine uute küsimustega on seejuures võimalik üksnes juhul, kui ükski fraktsioon ei ole selle vastu (RKKTS § 54 lg 3). Kui mõni fraktsioon päevakorra täiendamise tõkestab, on Vabariigi Presidendil, Vabariigi Valitsusel või vähemalt 21 Riigi­kogu liikmel õigus kutsuda niisuguste küsimuste arutamiseks kokku uus erakorraline istung­järk.

			8. Pärast päevakorra kinnitamist ei ole lubatud selles muudatusi teha. Erandina näeb RKKTS § 56 ette loetelu küsimustest, mida võib päevakorda võtta pärast selle kinnitamist. Harilikult istungi juhataja täpsustab päevakorda iga istungi alguses.291 Näiteks võib olla vaja anda teada ettekandjate muutustest. Muudetud on ka küsimuste arutamise järjekorda, kui selle vastu ei ole olnud ükski fraktsioon. Kuivõrd päevakorrast pärast selle kinnitamist küsimusi formaalselt välja arvata ei ole võimalik, on kujunenud praktika, mille kohaselt juhtiv­komisjon (näiteks planeerimis­vea tõttu) teeb ettepaneku mõnda eelnõu mitte arutada. Kui ükski fraktsioon ei ole selle ettepaneku vastu, jääb eelnõu sellel töönädalal käsitlemata.

			§ 56. Päevakorra täiendamine

			(1) Riigi­kogu täiskogu töönädala või täiendava istungi päevakorda võib täiendada pärast selle kinnitamist üksnes järgmiste küsimustega:

			1)	peaministrikandidaadile volituste andmine Vabariigi Valitsuse moodustamiseks, mis võetakse arutamisele 14 päeva jooksul, arvates peaministrikandidaadi määramisest Vabariigi Presi­dendi poolt, või pärast peaministrikandidaatide ülesseadmise tähtaja möödumist;

			2)	Vabariigi Valitsusele, peaministrile või ministrile umbusalduse avaldamine, mis võetakse arutamisele kõige varem ülejärgmisel päeval pärast selle algatamist, kui Vabariigi Valitsus ei nõua kiiremat otsustamist;

			3)	Vabariigi Presidendi poolt välja kuulutamata jäetud ning Riigi­kogule uueks arutamiseks ja otsustamiseks saadetud seadus, mis võetakse arutamisele esimesel võimalusel;

			4)	Vabariigi Presidendi seadluse kinnitamise või tühistamise seaduse eelnõu, mis võetakse arutamisele esimesel võimalusel;

			5)	erakorralise seisukorra väljakuulutamine, mis võetakse arutamisele esimesel võimalusel;

			6)	sõjaseisukorra, mobilisatsiooni või demobilisatsiooni välja­kuulutamine ja kaitsevalmiduse kõrgendamisega seotud otsus, mis võetakse arutamisele esimesel võimalusel;
[RT I, 12.03.2015, 1 – jõust. 01.01.2016]

			7)	õiguskantsleri ettepanek seaduse või Riigi­kogu otsuse vastavusse viimiseks Eesti Vabariigi põhiseaduse või seadusega, mis võetakse arutamisele esimesel võimalusel;

			8)	ameti­isiku kriminaalvastutusele võtmiseks nõusoleku andmine, mis võetakse arutamisele esimesel võimalusel;

			9)	Vabariigi Presidendi, peaministri ja ministrite poliitilised avaldused, mis esitatakse Riigi­kogu esimehe ja avalduse esitaja poolt kokkulepitud ajal;

			10)	Riigi­kogu külaliste poliitilised avaldused, mis esitatakse Riigi­kogu juhatuse määratud ajal;

			11)	ametivanne, mis antakse Riigi­kogu esimehe määratud ajal;

			12)	otsuse eelnõu, mis on seotud välisriigi, euroala või selle liikmes­riigi finantsstabiilsuse tagamisega või riigieelarve seaduses nimetatud finantskriisi ennetamise või lahendamisega ning mis võetakse arutamisele esimesel võimalusel.
[RT I, 13.03.2014, 2 – jõust. 23.03.2014]

			13)	[kehtetu – RT I, 13.03.2014, 2 – jõust. 23.03.2014]

			(2) Päevakorda täiendatakse Riigi­kogu esimehe ettepanekul.

			1. Kommenteeritav paragrahv sätestab ammendavalt küsimused, mida võib võtta Riigi­kogu täiskogu töönädala või täiendava istungi päevakorda pärast selle kinnitamist. Tegemist on kiireloomuliste küsimustega, mida tuleb käsitleda esimesel võimalusel või põhiseadusest tuleneva (lühikese) tähtaja jooksul. Loetletud küsimused võib Riigi­kogu juhatus võtta Riigi­kogu täiskogu töönädala või täiendava istungi päevakorda seda ette valmistades ka omal algatusel, kui selleks ajaks on küsimuse arutamise vajadus ja aeg juhatusele teada (vt RKKTS § 53 lg 2 teine lause ja nimetatud paragrahvi kommentaar 9).

			2. Päevakorda võib pärast kinnitamist täiendada järgmiste küsimustega:

			a) Vabariigi Presidendi määratud või Riigi­kogus ülesseatavale pea­­ministri­kandidaadile Vabariigi Valitsuse moodustamiseks volituste andmise otsustamine (vt ka PS § 89, RKKTS §-d 131 ja 132);

			b) Vabariigi Valitsusele, peaministrile või ministrile umbusalduse avaldamise otsustamine (vt ka PS § 97, RKKTS §-d 133 ja 134);

			c) Vabariigi Presidendi poolt välja kuulutamata jäetud seadus (vt ka PS § 107, RKKTS §-d 113 ja 114);

			d) Vabariigi Presidendi seadluse kinnitamise või tühistamise seaduse eelnõu (vt ka PS § 109, RKKTS § 116);292

			e) erakorralise seisukorra, sõjaseisukorra, mobilisatsiooni või demobi­lisatsiooni väljakuulutamine ja kaitsevalmiduse kõrgendamisega seotud otsus (vt ka PS §-d 128 ja 129, RKKTS § 118);

			f) õiguskantsleri ettepanek seaduse või Riigi­kogu otsuse vastavusse viimiseks Eesti Vabariigi põhiseaduse või seadusega (vt ka PS § 142, RKKTS §-d 150–152);

			g) ameti­isiku kriminaalvastutusele võtmiseks nõusoleku andmine (vt ka PS §-d 76 ja 85, § 101 lg 1, §-d 138 ja 145 ning § 153 lg 2, RKKTS §-d 150 ja 151);

			h) Vabariigi Presidendi, peaministri ja ministrite poliitilised avaldused (vt ka RKKTS § 14 lg 2 p 5 ja § 155);293

			i) Riigi­kogu külaliste poliitilised avaldused (vt ka RKKTS § 13 lg 2 p 7 ja nimetatud paragrahvi kommentaar 22);

			j) ametivanded; Riigi­kogu ees annavad ametivande Riigi­kogu liikmed (RKLS §-d 15 ja 16),294 Vabariigi President (PS § 81, VPTS § 3 lg-d 2 ja 3, VPVS § 27),295 Vabariigi Valitsus ja ministrid (PS § 91, VVS § 6), riigikontrolör (RKS § 20),296 õiguskantsler (ÕKS § 7),297 õiguskantsleri asetäitja-nõunik (ÕKS § 37 lg 1 ja § 7) ning riigikohtunikud (KS § 56);

			k) otsuse eelnõu, mis on seotud välisriigi, euroala või selle liikmesriigi finantsstabiilsuse tagamisega või riigieelarve seaduses nimetatud finantskriisi ennetamise või lahendamisega (vt ka RKKTS § 1182).

			3. Kommenteeritava paragrahvi lõike 1 punktides 3–8 ja 12 kasutatakse väljendit „esimesel võimalusel“, tähistamaks tähtaega, mille jooksul tuleb küsimus päevakorda võtta. Tegemist on määratlemata õigusmõistega, mis ühelt poolt nõuab Riigi­kogu juhtimisorganitelt viivituseta tegutsemist, teiselt poolt aga jätab neile otsustusruumi, et leida Riigi­kogus arutelu läbiviimiseks sobivaim aeg. Nii tuleb Riigi­kogu esimehel ja juhatusel hoolitseda ka selle eest, et Riigi­kogu liikmed ja asjaomased komisjonid saaksid end aruteluks ette valmistada. Konkreetselt määratud tähtaegade puhul ei pruugi see aga olla võimalik. Võrdluseks: 1994. aasta RKKS § 61 punkti 7 järgi tuli õiguskantsleri ettepanek seaduse või Riigi­kogu otsuse vastavusse viimiseks põhiseaduse või seadusega võtta väljaspool järjekorda arutamiseks päevakorda hiljemalt ülejärgmisel istungil pärast ettepaneku saamist.

			4. RKKTS § 56 lõige 2 sätestab, et päevakorda täiendatakse pärast selle kinnitamist Riigi­kogu esimehe ettepanekul. Sõltuvalt küsimuse iseloomust võib Riigi­kogu esimehe ettepanek toetuda Riigi­kogu juhatuse eelnevalt vastuvõetud otsusele. Näiteks sätestab RKKTS § 13 lõike 2 punkt 7, et Riigi­kogu külalistele annab loa poliitiliste avalduste esitamiseks ja määrab nende esitamise aja Riigi­kogu juhatus. Riigi­kogu esimehe ettepanek kommenteeritava lõike tähenduses on Riigi­kogule siduv, sest RKKTS § 56 lõikes 1 loetletud küsimuste päevakorda võtmist ei hääletata. Nimetatud küsimuste päevakorda võtmise puhul ei kohaldu RKKTS § 54 lõikes 3 sätestatu. Viimati mainitud sättes tähendab lauseosa „välja arvatud käesoleva seaduse §-s 56 ettenähtud juhtudel“ seda, et ühelgi fraktsioonil ei ole võimalik päevakorra täiendamist oma vastuseisuga blokeerida. Kommenteeritava paragrahvi alusel päevakorda lülitatud küsimust käsitletakse päevakorda kinnitatud küsimuste vahel Riigi­kogu esimehe määratud järjekohal. Riigi­kogu külalised esitavad poliitilisi avaldusi ning ametivandeid harilikult istungi alguses.

			

			
				
					277	Kui põhiseaduse muutmise seaduse eelnõu soovitakse panna rahvahääletusele, toimub eelnõu kolmas lugemine koos rahvahääletuse korraldamise otsuse eelnõu (üheainsa) lugemisega (RKKTS § 125 lg 3). Pärast Riigi­kogu valimisi kokkuastunud Riigi­kogu täiskogu päevakorda tuleb võtta põhiseaduse muutmise seaduse eelnõu, mille võttis vastu Riigi­kogu eelmine koosseis vastavalt PS §-le 165 (RKKTS § 126 lg 2).

				

				
					278	Rahvahääletuse korraldamise otsuse eelnõu võib olla täiskogu päevakorras koos seadus­eelnõuga, mida soovitakse rahvahääletusele panna, või eraldi, kuni Riigi­kogu otsustab seadus­eelnõu ja otsuse-eelnõu menetluse ühitada. Päevakorras võib olla ka muu riigieluküsimuse otsustamiseks rahvahääletuse korraldamise otsuse eelnõu.

				

				
					279	Tegemist on obligatoorse päevakorraküsimusega, kuna infotunni toimumise kindlal ajal näeb ette RKKTS.

				

				
					280	Vt ka RKKTS § 47 kommentaar 10.

				

				
					281	Riigi­kogu külaliste poliitilisi avaldusi, samuti ametivandeid oleks õigem käsitleda Riigi­kogu istungil väljaspool päevakorda, kuna need ei saa olla Riigi­kogu istungil arutelu ega otsustamise objektiks. Vrd 1994. aasta RKKS (IX Riigi­kogu algusest jõus olnud redaktsioonis) § 63 lg 1 p-d 41 ja 6.

				

				
					282	Varasemate kodukorraseaduse redaktsioonide kehtivuse ajal võeti uurimiskomisjoni aruande arutelu täiskogu päevakorda ja seda käsitleti Riigi­kogu istungil. Näiteks 13.02.2003 toimus AS Narva Elektrijaamad erastamisprotsessi käigu ja kulutuste otstarbekuse väljaselgitamiseks moodustatud Riigi­kogu uurimiskomisjoni lõpparuande arutelu ning AS Eesti Raudtee erastamise käigus toimepandud seadusrikkumiste asjaolude väljaselgitamiseks moodustatud Riigi­kogu uurimiskomisjoni lõpparuande arutelu.

				

				
					283	Vrd 1992. aasta RKKS § 35 ja 1994. aasta RKKS § 63.

				

				
					284	RKKTS § 16 lõikes 4 on sätestatud expressis verbis, et nimetatud küsimust käsitletakse Riigi­kogu istungil päevakorraväliselt.

				

				
					285	RKKTS § 74 lõikes 3 on sätestatud expressis verbis, et nimetatud küsimusi käsitletakse Riigi­kogu istungil päevakorraväliselt.

				

				
					286	Peale eelnõude ja arupärimiste on kõnetoolist üle antud ka näiteks komisjonide aruandeid ning teatatud eelnõude ja arupärimiste tagasivõtmisest.

				

				
					287	Riigi­kogu juhatuse 09.02.2012 otsus nr 30 „Juhised Riigi­kogus seadus­eelnõu menetlemise hea praktika kujundamiseks“, p 10.

				

				
					288	Vt riigieelarve seadus, §-d 19 ja 20.

				

				
					289	Eelnõuga tutvumiseks ja eelnõu menetlemiseks vajalikeks toiminguteks nähakse ette aeg Riigi­kogu juhatuse ettevalmistatavas ja Riigi­kogu kehtestatavas erakorralise istung­järgu töö ajagraafikus (RKKTS § 52).

				

				
					290	Riigi­kogu kodu- ja töökorra seaduse ning põhiseaduslikkuse järelevalve kohtu­menetluse seaduse muutmise seadus (RT I, 07.03.2019, 1).

				

				
					291	Vrd 1994. aasta RKKS § 60: „Päevakorraküsimuste arutamise järjekorra teeb istungi juhataja teatavaks töönädala alguses, täpsustades seda iga istungi eel.“

				

				
					292	PS § 109 lõige 2 sätestab, et kokkutulnud Riigi­kogu võtab Vabariigi Presidendi seadluse kinnitamise või tühistamise seaduse vastu viivitamatult.

				

				
					293	RKKTS § 14 lõike 2 punkti 5 kohaselt lepib Riigi­kogu esimees Vabariigi Presidendi, peaministri ja ministritega kokku nende poolt poliitiliste avalduste esitamise aja. RKKTS § 155 lõigetes 2 ja 3 sätestatakse aga, et nimetatud ameti­isikud esitavad Riigi­kogu juhatusele taotluse, milles märgivad muu hulgas esinemise soovitava aja, ning et avalduse esitamise aja määrab Riigi­kogu juhatus. Nimetatud sätetest tuleb aru saada nõnda, et kui poliitilise avalduse tegemise soov on pikemat aega ette teada ja see on võimalik võtta päevakorda selle ettevalmistamise etapis, võtab poliitilise avalduse päevakorda juhatus. Kui aga ameti­isik esitab taotluse teha poliitiline avaldus pärast päevakorra kinnitamist ja soovib esineda esimesel võimalusel, lepivad Riigi­kogu esimees ja president, peaminister või minister avalduse esitamise aja omavahel kokku.

				

				
					294	Riigi­kogu liige, kes ei ole andnud ametivannet esimesel istungil, annab selle Riigi­kogu ees esimese istungi alguses, millest ta osa võtab (RKLS § 16 lg 2).

				

				
					295	Korraliselt valitud uus Vabariigi President annab ametivande esimesel Riigi­kogu istungil, mis järgneb Vabariigi Presidendi ametiaja lõppemise päevale (VPVS § 27 lg 1). Erakorraliselt valitud uus Vabariigi President annab ametivande esimesel Riigi­kogu istungil, mis järgneb Vabariigi Presidendi valimise päevale (VPVS § 27 lg 2).

				

				
					296	Riigikontrolör annab ametivande tema nimetamisele järgneval Riigi­kogu täiskogu töönädalal (RKS § 20 lg 1).

				

				
					297	Õiguskantsler annab ametivande tema nimetamisele järgneval Riigi­kogu täiskogu töönädalal (ÕKS § 7 lg 1).

				

			

		


		
			10. PEATÜKK

			RIIGI­KOGU ISTUNG

			Üldist

			1. Riigi­kogu täiskogu istung (plenaaristung) on põhiseaduse kohaselt Riigi­kogu kui kollegiaalorgani põhiline töövorm (PS § 66, § 72 lg 1, § 74 lg 2, § 78 p 4, § 97 lg 2, § 100, § 141 lg 2). Istungitel arutab ja otsustab Riigi­kogu avalikult (PS § 72) tema pädevuses olevaid asju.

			2. Sõna „parlament“ pärineb prantsuskeelsest sõnast parlement (parler – kõnelema) ja tähendab koosolekut, kus toimub arutelu. Nüüdisajal tähendab parlament kohta, kus inimesed saavad kokku, et arutada riigi asju. Sõnaõigus on parlamendi olemuslik kommunikatsioonivahend. Riigi­kogu liikme sõnaõiguse kasutamise kord täiskogu istungitel on kindlaks määratud protseduurireeglitega ning selle tagavad PS §-st 62 tulenevad vaba mandaadi põhimõte ja Riigi­kogu liikme indemniteet (vastutusest vabastus istungil öeldu eest). Parlamentaarne arutelu Riigi­kogus hõlmab ettekandeid, küsimuste esitamist ja neile vastamist ning läbirääkimisi (sõnavõtte ja vastusõnavõtte).

			3. Tänapäeval ei saa kokku saamist enam mõista kui vaid parlamendi­liikmete füüsilist kogunemist. 2020. aastal puhkenud COVID-19 pandeemia tagajärjel asusid paljud maailma parlamendid suuremal või vähemal määral kasutama infotehnoloogiliste vahendite abil korraldatavaid nn kaugosalusega istungeid. Samamoodi viis Riigi­kogu oma V istung­järgu 2.–15. töönädala ja VI istung­järgu 7.–9. töönädala istungid298 läbi kaugosalusega istungitena. Ehkki Riigikohus on asunud seisukohale, et Riigi­kogu rollist parlamentaarses demokraatias tuleneb, et Riigi­kogu liikmete puhul esineb objektiivne vajadus tööl füüsiliselt kohal käia ja Riigi­kogu peaks kaugtööle siirduma viimaste, mitte esimeste seas299, tuleb siiski jaatada parlamendi õigust vajadusel koguneda elektrooniliste vahendite vahendusel.

			4. Riigi­kogu võtab otsuseid vastu hääletamise teel. Hääletamine on oluline parlamendiprotseduur. Õigus hääletada on Riigi­kogu liikme põhilisi õigusi, mida kaitseb ka põhiseadus (PS § 62). Peale selle tagab põhiseadus Riigi­kogu liikmele võimaluse kasutada oma hääletamisõigust teiste Riigi­kogu liikmetega võrdsetel tingimustel (PS § 12 lg 1 ja § 62 nende koosmõjus).300 Et 101-liikmelises kogus hääletusi sujuvalt läbi viia, peavad olema kindlaks määratud reeglid, kuidas ja millal küsimusi hääletamisele pannakse, missugust hääletamismoodust kasutatakse, kuidas hääletamistulemus kindlaks tehakse, millistel juhtudel saab seda vaidlustada jms. Hääletamisreeglid on parlamentides erinevad. Kui Riigi­kogus kasutatakse hääletamiseks üldjuhul elektroonilist hääletussüsteemi, mis võimaldab vajaduse korral läbi viia palju hääletusi ning seejuures täpselt fikseerida kõigi nende tulemused, siis paljudes parlamentides hääletatakse kätt tõstes ja kindlaks tehakse üksnes see, kas ettepanek leidis enamuse toetuse või mitte. Nagu teiste riikide parlamentides, on ka Riigi­kogus otsuste tegemise olulisimad põhimõtted sätestatud põhiseaduses (vt peale eespool mainitute veel PS § 70, § 72 lg 2 ja § 73), kuid täpsem regulatsioon peab põhiseaduse kohaselt (PS § 104 lg 1) sisalduma parlamendi töökorraldust reglementeerivas aktis.

			5. Obstruktsioon ehk sihilik töötakistus on parlamendis üks poliitilise võitluse seaduslikke vorme. See seisneb ettenähtud protseduurireeglite ärakasutamises arutelu venitamiseks. Obstruktsiooni saab teha mitmel moel – pidades kõnesid, kasutades maksimaalselt ära kõneks ettenähtud aja, andes üle eelnõusid ja arupärimisi, esitades eelnõule muudatus­ette­panekuid ja nõudes nende hääletamist täiskogus, võttes vaheaegu enne hääletamist jne. Eestis on obstruktsiooni nimetatud ka „juntimiseks“. Sõna võeti kasutusele seoses sellega, et kui opositsioon üritas 1992. aastal takistada Riigi­kogus seadus­eelnõu vastuvõtmist, leidis Riigi­kogu liige Arvo Junti (sellel ajal Keskfraktsiooni esimees) protseduurilisi võimalusi, kuidas istungiaega kulutada. Obstruktsiooni hilisema näitena võib tuua 2021. aasta 9. juuni kolmapäeval kell 14.00 alanud istungi, mis kestis kuni neljapäeva, 10. juuni kella 9.31-ni. Arutamata päevakorrapunktide arutelu jätkus 10. juuni istungil ning seda jätkati laupäeval, 12. juunil ja pühapäeval, 13. juunil toimunud Riigi­kogu täiendavatel istungitel, mis kestsid 12. juunil kella 9.00–20.56 ja 13. juunil kella 10.00–23.48. Kvoorumi puudumise tõttu ei jõutud ka siis kõiki päevakorrapunkte ära arutada ning nende eelnõude arutelu jätkus kevadistung­järgu viimasel ja sügisistung­järgu esimesel töönädalal. Istungite venitamiseks kasutas opositsioon fraktsioonile antud õigust nõuda iga esitatud muudatus­ette­paneku hääletamisele panemist (RKKTS § 106 lg 2) ning kümneminutisi vaheaegu enne iga hääletust (RKKTS § 83 lg 2).

			6. RKKTS 10. peatükis sätestatakse nii korralise, täiendava kui ka era­korralise Riigi­kogu istungi pidamise ning istungil päevakorraküsimuste arutamise ja hääletamise põhimõtted ja reeglid.

			

			
				
					298	2020. aastal 17. detsembri istung ning 2021. aastal 18. jaanuari kuni 17. märtsi istungid, 22. märtsi, 20. mai ja 10.–25. novembri istungid.

				

				
					299	RKPJKo 23.12.2021, 5-21-32, p 49 ja 50.

				

				
					300	RKPJKo 02.05.2005, 3-4-1-3-05, p 16.

				

			

		

	
		
			1. jagu

			ÜLDISED EESKIRJAD

			§ 57. Istungi toimumise koht

			(1) Riigi­kogu istungid toimuvad Tallinnas Toompea lossi istungisaalis, kui Riigi­kogu esimees kaalukate põhjuste olemasolu korral ei määra teist istungi toimumise kohta.
[RT I, 02.06.2020, 2 – jõust. 12.06.2020]

			(2) Riigi­kogu juhatuse otsusel võib käesoleva seaduse §-s 891 sätestatud Riigi­kogu kaugosalusega istungi läbi viia elektrooniliste vahendite abil käesoleva paragrahvi lõikes 1 nimetatud kohas või füüsilise toimumise kohata.	

				[RT I, 02.06.2020, 2 – jõust. 12.06.2020]

			1. Kommenteeritavas paragrahvis on sätestatud Riigi­kogu istungite toimumise koht – Tallinnas Toompea lossi istungisaal, mis paikneb lossi osaks olevas Riigi­kogu hoones. Erakorralistel juhtudel võib Riigi­kogu istung toimuda nii väljaspool Toompea lossi istungisaali, Tallinnas väljaspool Toompea lossi kui ka mõnes muus paigas. Põhjustena, mis õigustavad parlamendi tavapärase töörütmi muutmist ja kaaluvad üles Riigi­kogu liikmete huvi istungipäeval ligi pääseda oma töökeskkonnale parlamendi­hoones, tulevad kõne alla näiteks Toompea lossi Riigi­kogu istungiks kasutamise võimatus lossis puhkenud tulekahju või istungisaali remondi tõttu või eriolukorra väljakuulutamine Tallinnas või Toompeal. Istungi pidamiseks muu koha määramisel tuleb arvestada võimalusi Riigi­kogu liikmeid istungi toimumise kohast teavitada ning võimalikkust uues kohas koguneda ja istungit läbi viia. (Vt ka RKKTS § 1 kommentaar 6.)

			2. Riigi­kogu esimees otsustab, kas on olemas põhjused pidada Riigi­kogu istung väljaspool Toompea lossi istungisaali. Istungi toimumiskoha muutmine on seega Riigi­kogu esimehe ainupädevuses. Kui Riigi­kogu esimeest asendab Riigi­kogu aseesimees (RKKTS § 15), otsustab toimumiskoha muutmise tema.

			3. Kommenteeritava paragrahvi lõige 2 võimaldab Riigi­kogu istungit läbi viia kaugosalusega istungina, millel saab osaleda elektrooniliste vahendite abil. Nimetatud säte lisati RKKTS-i 2020. aasta kevadel301, mil COVID-19 pandeemiast ajendatuna tajuti vajadust tagada Riigi­kogu töövõime olukorras, kus füüsiline kogunemine on objektiivsetel põhjustel raskendatud või võimatu. Kaugosalusega istungi kokkukutsumine on Riigi­kogu istungi läbiviimisel viimaseks abinõuks ning füüsiline kogunemine on alati eelistatud (vt ka RKPJKo 23.12.2021, 5-21-32, p-d 46 ja 50). Praktikas on kaugosalusega istungite puhul välja kujunenud, et osa Riigi­kogu liikmeid koguneb füüsiliselt Toompea lossi istungisaalis, samal ajal kui teised võtavad istungist osa elektrooniliste vahendite abil. Kui väljaspool Toompea lossi istungisaali Riigi­kogu istungi kokkukutsumise õigus on Riigi­kogu esimehel, siis kaugosalusega istungi läbiviimise otsustamine on Riigi­kogu juhatuse pädevuses. Erinevus viitab kaugosalusega istungi toimumise erakordsusele, mistõttu vajab see Riigi­kogu juhatuse konsensust. (Vt ka RKKTS § 891 kommentaar 6).

			4. Riigi­kogu liikmete ja avalikkuse istungi muutunud toimumiskohast või kaugosalusega istungi kokkukutsumisest teavitamiseks saab analoogiana kohaldada Riigi­kogu täiendavast istungist või erakorralisest istung­järgust teavitamise protseduuri, kus Riigi­kogu esimees edastab teate võimalikult vara massiteabevahendite kaudu (vrd RKKTS § 49 lg 3 teine lause, § 51 lg 2). Lisaks meedia vahendusel teavitamisele edastab Riigi­kogu Kantselei vastava info Riigi­kogu liikmetele e-kirja teel ja asjakohane teave avaldatakse ka Riigi­kogu veebilehel.

			§ 58. Istungist osavõtjad

			(1) Riigi­kogu istungisaali võivad siseneda ja seal istungi ajal viibida Riigi­kogu liikmed, Vabariigi President, Vabariigi Valitsuse liikmed, õiguskantsler, riigikontrolör, riigisekretär, Riigi­kogu täiskogu istungiga seotud teenistujad ning isikud, kelle on istungil osalema kutsunud Riigi­kogu esimees.

			(2) Riigi­kogu liikmetel on istungisaalis alalised kohad. Istungisaalis on ette nähtud kohad ka Vabariigi Presidendi ja Vabariigi Valitsuse liikmete jaoks.

			1. Riigi­kogu istungisaal on poliitiliste arutelude koht. Riigi­kogu istungil toimuvatest aruteludest võtavad osa eelkõige Riigi­kogu liikmed ja Vabariigi Valitsuse liikmed. Arutelus osalemise eelduseks on õigus viibida istungisaali parteris või loožis. Riigi­kogu liikme keskne põhiseaduslik tagatis on vaba mandaadi põhimõte (PS § 62), millest tuleneb ka põhiseaduslik õigus istungist osa võtta. Vabariigi Valitsuse liikme Riigi­kogu istungil viibimise õigus tuleneb PS §-st 100. Õiguskantsleri õigus viibida istungisaalis on tuletatav PS § 141 lõikest 2. Kuna mõlemad normid tagavad nimetatud ameti­isikutele koguni sõnaõiguse, siis tuleneb sellest ka viibimisõigus.

			2. Vabariigi Presidendi Riigi­kogu istungisaalis viibimise õigus ei ole põhiseaduses sõnaselgelt sätestatud, v.a esimese istungi avamine (PS § 78 p 4) ja ametivande andmine ametisse astumisel (PS § 81), mis eeldavad presidendi isiku füüsilist kohalolekut. Tema side parlamendiga on tihe: Riigi­kogu võib valida Vabariigi Presidendi (PS § 79) ning Vabariigi President kuulutab välja Riigi­kogu valimised (PS § 78 p 3), kutsub Riigi­kogu kokku (PS § 66 koosmõjus § 78 p-ga 4), kuulutab välja seadused (PS § 78 p 6 koosmõjus §-dega 105 ja 107), algatab põhiseaduse muutmist (PS § 78 p 8 koosmõjus § 103 lg 1 p-ga 5), määrab peaministrikandidaadi (PS § 78 p 9 koosmõjus §-ga 89), teeb Riigi­kogule (PS § 78 p-d 11 ja 17) või selle esimehele (PS § 78 p 5) ettepanekuid ja esitab oma seadlused Riigi­kogule kinnitamiseks (PS § 109 lg 2). On tavaks, et Vabariigi President peab Riigi­kogu sügisistung­järgu avaistungil kõne. Siiski ei ole Vabariigi Presidendi Riigi­kogu istungil viibimise õiguse põhiseaduslikuks aluseks nimetatud sätete koosmõju, vaid hoopis PS § 77, mille kohaselt on Vabariigi President Eesti riigipea. Parlamentaarse demokraatia riigipeal peab olema õigus viibida parlamendi istungil.

			3. Kommenteeritava paragrahvi esimene lõige näeb ette, et lisaks juba nimetatud ameti­isikutele on ka riigikontrolöril ja riigisekretäril õigus viibida Riigi­kogu istungisaalis. PS § 136 ei anna riigikontrolörile õigust viibida Riigi­kogu istungil. PS § 95 ei anna sellist õigust ka riigi­sekretärile. PS § 135 paneb riigikontrolörile kohustuse esitada Riigi­kogule ülevaade riigi vara kasutamise ja säilimise kohta eelmisel eelarveaastal, mis eeldab Riigi­kogu istungil viibimist. Riigisekretär on PS § 95 lõigete 1 ja 4 järgi Riigikantselei juht, vajadus viibida Riigi­kogu istungil seondub tema Vabariigi Valitsuse reglemendi302 § 21 lõikest 1 tuleneva kohustusega, mille kohaselt esitab Vabariigi Valitsuses heakskiidetud seaduse eelnõu, Euroopa Liidu asja või muu küsimuse ja seletuskirja Riigi­kogule Riigikantselei. Algatatav seadus­eelnõu tuleb Riigi­kogu istungi juhatajale üle anda istungisaali kõnetoolist (RKKTS § 91 lg 1). Praktikas annab istungisaali kõnetoolist Vabariigi Valitsuse algatatavad eelnõud üle Vabariigi Valitsuse nõunik. Kuigi see konstruktsioon ei pruugi olla ainuvõimalik põhiseaduse tõlgendus, on parem ka riigikontrolörile võrdselt õiguskantsleriga ja riigisekretärile Vabariigi Valitsuse esindajana seadus­eelnõu algatamiseks viibimisõigus anda.303 Seda teebki kommenteeritava paragrahvi esimene lõige.

			4. RKKTS näeb ette ka muud isikud, kes võivad täiskogu istungil viibida: Riigi­kogu täiskogu istungiga seotud teenistujad ning isikud, kelle on osalema kutsunud Riigi­kogu esimees. Riigi­kogu istungiga seotud teenistujad on ennekõike Riigi­kogu Kantselei ametnikud, kelle ülesanne on nõustada istungi juhatajat protseduuriküsimustes või tagada istungi läbiviimiseks vajalikud tingimused (nt hääletussüsteemi toimimine). Need teenistujad määrab kindlaks Riigi­kogu Kantselei direktor. Isikuteks, kelle on istungil osalema kutsunud Riigi­kogu esimees, loetakse kõik isikud, keda ei ole eelnevalt nimetatud, kuid kellel on seos Riigi­kogus arutatava päevakorraküsimusega. Näiteks tuleb lugeda istungil osalema kutsutuks Eesti Panga nõukogu esimees või Eesti Panga president, kes peab vastama Riigi­kogu liikme arupärimisele (PS § 74), samuti Riigikohtu esimees, kes RKKTS § 3 lõike 2 kohaselt peab viibima Riigi­kogu uue koosseisu esimesel istungil ametivannete andmise juures ning KS § 27 lõike 3 järgi esitama Riigi­kogule ülevaate kohtukorralduse, õigusemõistmise ja seaduste ühetaolise kohaldamise kohta. ErSS § 18 lõike 6 kohaselt võtab Riigi­kogu istungist, kus kuulatakse ära erakorralise seisukorra juhi aruanne, osa Vabariigi President ning kaitseväe juhataja või nende volitatud esindajad. Samuti toimuvad täiskogu istungil olulise tähtsusega riiklike küsimuste arutelud, kus sageli on esinejaid väljastpoolt Riigi­kogu.

			5. Istungil viibimise õigusega ei kaasne automaatselt sõnaõigust. Istungil viibimine tähendab istungisaalis viibimist. Riigi­kogu liikme sõnaõiguse kohta vt RKKTS §-d 67–70 ja 74, samuti §-d 146 ja 157. Põhiseaduses sõnaselgelt ettenähtud Vabariigi Valitsuse liikme ja õiguskantsleri sõnaõigus on täpsemalt reguleeritud RKKTS §-s 71. Vabariigi Valitsuse liikmeid puudutavad ka RKKTS §-d 155 ja 156. Õiguskantsleri kohta vt ka RKKTS §-d 149 ja 151. Vabariigi Presidendil üldist sõnaõigust Riigi­kogus ei ole, küll aga on sätestatud tema õigus esineda poliitiliste avaldustega (RKKTS § 155). Vabariigi Presidendi kohta vt ka RKKTS §-d 149 ja 151. Teiste Riigi­kogu istungil viibimise õigust omavate isikute sõnaõigus on sätestatud asjakohastes RKKTS-i normides (nt §-d 140 ja 155).

			6. Riigi­kogu juhatus määrab Riigi­kogu koosseisu alguses pärast kõigi fraktsioonide moodustamist kõigile fraktsioonidele istungisaalis kohad. Riigi­kogu liikmete istekohad saalis paiknevad fraktsioonide kaupa. Traditsiooni järgi on kohajaotuse lähtepunkt maailmavaatest lähtuv erakondi esindavate fraktsioonide paiknemine parem-vasakskaalal. Sellekohaselt peaksid kõige parempoolsemat erakonda esindava fraktsiooni liikmete kohad asuma juhataja poolt vaadates istungisaalis kõige enam paremal pool ja kõige vasakpoolsema omad kõige rohkem vasakul. Istekohtade määramisel püütakse arvestada, et sama fraktsiooni liikmete kohad oleksid kompaktselt koos. Fraktsioonile määratud istekohtade jaotamise fraktsiooni liikmete vahel otsustab fraktsioon. Fraktsiooni mittekuuluvate Riigi­kogu liikmete istekohad paiknevad tavapäraselt juhataja poolt vaadates kõige vasakpoolsema ehk akendepoolse pingirea lõpus. Sellest on saanud alguse väljend „aknaalused“, millega peetakse silmas fraktsioonituid Riigi­kogu liikmeid. Fraktsiooni nõusolekul on lubatud fraktsiooni mittekuuluval Riigi­kogu liikmel istuda koos fraktsiooni liikmetega.304

			7. Riigi­kogu istungisaalis on Vabariigi Presidendi loož ja Vabariigi Valitsuse loož. Pidulikel juhtudel, näiteks Vabariigi Presidendi ametivande andmisel, viibib loožis ka Vabariigi Presidendi abikaasa. Muudel juhtudel viibib Vabariigi Presidendi loožis koos presidendiga vaid  tema käsundusohvitser. Vabariigi Valitsuse loožis viibivad ainult valitsus­liikmed. Teatud juhtudel, näiteks valitsuse vahetumisel ja ministri ametivande andmisel, saadab Vabariigi Valitsuse liikmeid loožis  riigisekretär.

			8. Riigi­kogu esimehe poolt istungile kutsutute (vt käesoleva paragrahvi kommentaar 4) jaoks on ette nähtud kohad istungi juhataja poolt vaadates kõige vasakpoolsemas pingireas.

			9. Istungist osavõtjad on isikud, kes viibivad istungisaali parteris või loožis. Istungisaali rõdudel viibivad ajakirjanikud, külastajad ja muud isikud ei ole istungist osavõtjad. Igaühel on võimalik jälgida Riigi­kogu istungil toimuvat istungisaali rõdult, kui rõdul on piisavalt ruumi ja järgitakse turvalisuse nõudeid.

			10. Istungisaali plaan on esitatud käesoleva väljaande lisana (vt lisa 2).

			§ 59. Istungi avalikkus

			(1) Riigi­kogu istung on avalik.

			(2) Istungeid võib jälgida istungisaali rõdult.

			(3) Riigi­kogu esimehe loal võib istungil toimuvast teha filmi- ja videovõtteid ning tele- ja raadioülekandeid, samuti istungil toimuvat fotografeerida.

			1. PS § 72 sätestab istungiavalikkuse põhimõtte. Istung on poliitiliste arutelude ja teabe avalikustamise koht. Avalikustamine võimaldab saada filtreerimata teavet parlamendis toimuvast ning langetatavate otsuste adressaatidel protsessi kontrollida. Sel viisil tagab avalikustamine poliitilise vastutuse. Teiseks on avalikustamine eelduseks, et seaduse tõlgendamisel on võimalik arvestada seadusandja motiive. Kolmandaks on avalikkuse põhimõttel ka parlamendi tegevust legitimeeriv funktsioon, sest see võimaldab üldsusel anda parlamendiliikmetele tagasi­sidet, aidates samal ajal parlamentaarset debatti varustada argumentide ja teadmistega. Ainult siis, kui kõik riigi ja ühiskonna jaoks olulised otsused tehakse üldsuse valvsa silma all, saab rääkida piisavast legitiimsusest. Istungiavalikkus on neil põhjustel demokraatia toimimise jaoks möödapääsmatu.

			2. Kommenteeritava paragrahvi esimene lõige järgib PS §-s 72 sätestatut ja näeb ette istungiavalikkuse kui reegli. Istungiavalikkus tähendab, et igaühel on vahetu ligipääs Riigi­kogu istungile: võimalik on jälgida istungil toimuvat istungisaali rõdult, vaadata ülekannet kodulehelt, tutvuda istungil toimunuga istungi stenogrammist või meedia vahendusel. Riigi­kogu istungite videosalvestised on kättesaadavad YouTube’i keskkonnas Riigi­kogu kanalil. Mõningatel juhtudel tõlgitakse Riigi­kogu istung viipekeelde.305 Erandi kohta vt RKKTS § 60.

			3. Kommenteeritava paragrahvi teine lõige annab igaühele õiguse jälgida istungit istungisaali rõdult. Seejuures tuleb täita turvalisuse nõu­deid. Turvalisus kommenteeritava sätte tähenduses hõlmab nii klassi­kalist julgeolekut kui üldist tervise- ja sotsiaalse keskkonna ohutust.306 Jälgimine tähendab istungile passiivset kaasaelamist. Igasugune tegevus, millega püütakse tõmmata Riigi­kogu liikmete tähelepanu või sekkuda arutellu (nt vahelehõiked, aplodeerimine, loosungid, sõnumid rõivastusel, käemärgid), on keelatud. Sellisel juhul võib istungi juhataja RKKTS § 14 lõike 2 punkti 10 ja § 66 alusel anda korralduse häirija istungisaalist eemaldada.

			4. Kommenteeritava paragrahvi kolmas lõige näeb ette võimaluse teha ülekandeid või toimuvat salvestada või jäädvustada. Istungisaali parteris toimuva üle otsustab Riigi­kogu esimees (istungi juhataja). Kirjalikku luba ei väljastata ja harilikult antakse nõusolek suuliselt varem esitatud sooviavalduse alusel. Istungisaali parteris pildistamise ja filmimise piiramine on vajalik seetõttu, et Riigi­kogu liikmed saaksid keskenduda tööle. Rõdult fotografeerimiseks ja isiklikuks tarbeks filmimiseks praktikas piiranguid ei tehta, kui see istungit ei häiri. On kujunenud tavaks, et luba selleks on konkludentselt olemas. Kui meediakanal soovib rõdult teha teleülekannet või salvestust, siis seni selleks takistusi tehtud ei ole. (Vt ka RKKTS § 14 lg 2 p 8.) Ajakirjanikel on parlamendi avaliku toimimise põhimõttest (ingl parliamentary publicity) tulenevalt õigus pääseda parlamendihoonesse ning vahetult jälgida parlamentaarse menetluse käiku.307 Üldsusel on parlamentaarsete arutelude vastu kõrgendatud huvi ning ajakirjandus kui avalikkuse vahikoer täidab keskset rolli sellealase info vahendamisel. Seetõttu võib ajakirjanike õigusi parlamendi tegevuse kohta teabe hankimisel piirata vaid kaalukatel ja erandlikel asjaoludel. Ajakirjandusvabadus on kaitstud ka Euroopa inimõiguste ja põhivabaduste kaitse konventsiooni artikliga 10, milles käsitletakse väljendusvabadust.

			§ 60. Kinnine istung

			(1) Riigi­kogu võib kahekolmandikulise häälteenamusega kuulutada istungi kinniseks.

			(2) Istungi kinniseks kuulutamine otsustatakse iga päevakorraküsimuse kohta eraldi.

			(3) Kinnisel istungil toimunust annab üldsusele ülevaate Riigi­kogu esimees massiteabevahendite kaudu.

			1. Istungi kinniseks kuulutamise võimalus on ette nähtud erakorralisteks juhtumiteks, kui Riigi­kogu täiskogu peab arutama küsimust, mille avalik arutelu võiks kahjustada riiki või selle julgeolekut või tuua avalikuks riigisaladusi. VII Riigi­kogu volituste ajal kuulutati istung kahel korral kinniseks, et läbi viia Eesti Vabariigi valitsuse ja firma TAAS – Israel Industries Ltd. (endine IMI) vahel sõlmitud relvahankelepingu ratifitseerimise seaduse eelnõu esimene ja teine lugemine. Eelnõu esimene lugemine toimus 1993. aasta 8. detsembril ja teine sama aasta 15. detsembril. Rohkem istungi kinniseks kuulutamise võimalust kasutatud ei ole.

			2. Päevakorraküsimuse arutelu kinniseks kuulutamiseks on vaja, et selle poolt hääletaks vähemalt kaks korda rohkem Riigi­kogu liikmeid kui vastu (PS § 72 lg 1, vt ka RKKTS § 78 ja selle kommentaarid 3 ja 7). Kvalifitseeritud häälteenamus on ette nähtud seetõttu, et Riigi­kogu valdav enamus peab olema päri seda küsimust kinnisel istungil arutama.

			3. Istung kuulutatakse kinniseks konkreetse päevakorraküsimuse arutamise ajaks, et vältida PS §-s 72 sätestatud istungiavalikkuse põhimõtte moonutamist. Istungi kinniseks kuulutamine ei anna alust salajase hääletamise korraldamiseks, sest hääletamise avalikkus ei sõltu Riigi­kogu istungi avalikkusest (vt ka § 79 kommentaar 10).308

			4. Kommenteeritava paragrahvi lõikega 3 on Riigi­kogu esimehele pandud kohustus anda üldsusele massiteabevahendite kaudu ülevaade kinnisel istungil toimunust. Sellega kompenseeritakse seda, et kinnist istungit ei ole üldsusel võimalik jälgida. Ehkki seaduse kohaselt on Riigi­kogu kinnisel istungil toimunust ülevaate andmine Riigi­kogu esimehe ülesanne, on seaduse mõttega kooskõlas, kui ülevaate annab vastava päevakorrapunkti juhataja (RKKTS § 63). Riigi­kogu liikmed peavad kinnisel istungil toimunut kommenteerides pidama silmas, et teave, mille käsitlemise tõttu otsustati istung kinniseks kuulutada, ei saaks avalikuks.

			5. Kinniseks kuulutatud päevakorraküsimuse arutelu juures võivad viibida üksnes selleks õigustatud isikud (RKKTS § 58 lg 1). Istungisaali rõdult istungit jälgida ei saa, sellest ei tehta ülekannet, samuti ei transleerita istungit Riigi­kogu ruumidesse (RKKTS § 61 lg 3). Kinniseks kuulutatud päevakorraküsimuse arutelu stenografeeritakse ja protokollitakse, kuid stenogrammiga tutvumise võimalus on piiratud (RKKTS § 61 lg 2 teine ja kolmas lause).

			§ 61. Istungi stenografeerimine, protokollimine ja transleerimine

			(1) Riigi­kogu istung stenografeeritakse ja protokollitakse Riigi­kogu juhatuse kehtestatud korras.

			(2) Istungi stenogramm on avalik. Kinnise istungi stenogrammiga võivad tutvuda käesoleva seaduse § 58 lõikes 1 loetletud isikud. Teised isikud võivad kinnise istungi stenogrammiga tutvuda Riigi­kogu esimehe loal.

			(3) Riigi­kogu avalik istung transleeritakse Riigi­kogu ruumidesse.

			1. Riigi­kogu istungi stenogramm annab võimalikult sõna-sõnalt edasi Riigi­kogu istungil kõneldu ja kajastab peale selle ka muud istungisaalis toimuvat (naer, aplaus jms). Stenogrammis parandatakse keelevigu ja ilmseid ebatäpsusi. Pärast stenogrammi valmimist on Riigi­kogu liikmel või muul istungil esinenud isikul õigus oma kõne või sõnavõtu üles­kirjutus üle vaadata, paranduste tegemist on tal õigus nõuda juhul, kui stenogrammis on ilmsed üleskirjutus- või faktivead. Stenogramm koostatakse kõnetuvastussüsteemi abil. Veebis avalikustatud stenogrammile lisatakse ka istungi videosalvestis.

			2. Kui stenogramm sisaldab istungil räägitut, siis protokolli kantakse istungi alguse ja lõpu kellaaeg, istungi juhatajate nimed, kohaloleku kontrolli tulemused, päevakorrapunktid, ettekande tegijate ning aru­­pärimistele ja infotunniküsimustele vastanute nimed, hääletus­tulemused. Praktikas koostatakse protokoll stenogrammi põhjal.

			3. Riigi­kogu esimese istungite stenografeerimise ja protokollimise korra kehtestas Riigi­kogu juhatus 2010. aasta 14. detsembril otsusega nr 135. Enne selle korra kehtestamist stenografeeriti ja protokolliti välja­kujunenud tavade ja praktika kohaselt.

			4. Riigi­kogu avaliku istungi stenogramm ja hääletustulemused on avalikud. Need avalikustatakse Riigi­kogu kodulehe kaudu. Hääletustulemused fikseeritakse nimeliselt, kuid nimelise hääletuse tulemused ei kajastu stenogrammis, vaid stenogrammi lisas.

			5. Riigi­kogu istungi avalikustatud stenogramm ei tohi sisaldada selliseid isikuandmeid, mille avalikustamine piiraks ebaproportsionaalselt isiku õigusi. Seaduslik alus isikuandmete avalikustamiseks tuleneb RKKTS §-st 1581, kuid avalikustamise ja selle ulatuse lubatavuse üle otsustamisel tuleb arvesse võtta ka isikuandmete kaitse üldmäärust309, IKS-i ning AvTS-i.

			6. Kinnisest istungist tehakse stenogramm ja protokoll, kuid stenogramm ei ole avalik. Kinnise istungi stenogrammiga tutvumise õigus on lisaks neile, kes istungil viibisid, ka teistel RKKTS § 58 lõikes 1 nimetatud isikutel. Muude isikute juurdepääsu kinnise istungi stenogrammile otsustab Riigi­kogu esimees. Praktikas tuleb igaühel, kes kinnise istungi stenogrammiga tutvuda soovib, esitada Riigi­kogu Kantseleile kirjalik taotlus. RKKTS § 61 lõike 2 kolmandas lauses nimetatud isikute taotlus peab sisaldama ka põhjendusi, et Riigi­kogu esimees saaks neist lähtuda loa andmist otsustades.

			7. Kommenteeritava paragrahvi lõige 3 kohustab Riigi­kogu Kantseleid tegema Riigi­kogu istungi reaalajas pildi- ja heliülekande kõigisse Toompea lossi ruumidesse. Sätte eesmärk on tagada, et ka need Riigi­kogu liikmed, kes istungi ajal istungisaalis ei viibi, saaksid istungil toimuvat jälgida.

			§ 62. Dokumentide kättesaadavaks tegemise aeg

			Päevakorraküsimuse arutamise aluseks olevad dokumendid tehakse Riigi­kogu liikmetele kättesaadavaks hiljemalt küsimuse arutamise istungipäevale eelneva teise tööpäeva kella 17.00-ks, kui Eesti Vabariigi põhiseadu­sest või käesolevast seadusest ei tulene teisiti või kui Riigi­kogu juhatus ei otsusta teisiti.

			[RT I, 07.03.2019, 1 – jõust. 17.03.2019]

			1. Päevakorraküsimuse arutamise aluseks olevad dokumendid kom­menteeritava paragrahvi tähenduses on Riigi­kogule arutamiseks (ja otsus­­ta­miseks) esitatud dokumendid ja nende käsitlemist abistavad doku­mendid: seaduse või Riigi­kogu otsuse eelnõu tekst (algtekst, esimesele lugemisele esitatav muudetud tekst, teise lugemise tekst, lõpphääletusele esitatav tekst), seletuskiri, muudatus­ette­panekute loetelu ja juhtiv­komisjoni seletuskiri, umbusaldusavalduse nõude tekst, õiguskantsleri ette­panek seaduse või Riigi­kogu otsuse vastavusse viimiseks Eesti Vabariigi põhiseaduse või seadusega, Vabariigi Presidendi või õiguskantsleri ettepanek Riigi­kogule anda nõusolek ameti­isiku kriminaal­vastutusele võtmiseks jms.

			2. Kommenteeritava paragrahvi järgi tehakse kõnealused dokumendid Riigi­kogu liikmetele kättesaadavaks hiljemalt küsimuse arutamise istungi­päevale eelneva teise tööpäeva kella 17.00-ks. Näiteks kui seadus­eelnõu teine lugemine on päevakorras töönädala teisipäevasel istungil, peavad eelnõu tekst, muudatus­ette­panekute loetelu ja juhtiv­komisjoni seletuskiri olema Riigi­kogu liikmetele kättesaadavad eelmise nädala reedel, sõltumata sellest, kas tegemist on täiskogu töönädalaga või mitte; kui reede on rahvus- või riigipüha ja ühtlasi puhkepäev, siis peavad nimetatud dokumendid olema kättesaadavad neljapäeval. Kui arutelu aluseks olevad dokumendid ei ole õigeks ajaks kättesaadavaks tehtud, on RKKTS § 73 kohaselt tegemist päevakorraküsimuse arutamise võimatusega ja arutelu lükkub järgmisse töönädalasse. Praktikas on istungi juhataja ka küsinud, kas mõni Riigi­kogu liige on vastu, kui ta avab päevakorrapunkti vaatamata sellele, et dokumendid ei olnud õigeaegselt kättesaadavaks tehtud.

			3. Eelnõude puhul peab enne arutelu Riigi­kogu liikmetele kättesaadav olema vastavaks lugemiseks koostatud tekst, esimesel lugemisel seega kas algtekst, juhtiv­komisjoni esitatud muudetud tekst või muudatus­ette­panekute arvestamise järel ettevalmistatud uus tekst ning seletuskiri, teisel lugemisel muudatus­ette­panekute arvestamise järel ettevalmistatud uus tekst, eelnõu teise lugemise seletuskiri ja muudatus­ette­panekute loetelu, kolmandal lugemisel lõpptekst.

			4. Dokumentide varase kättesaadavaks tegemise nõue annab Riigi­kogu liikmetele võimaluse päevakorraküsimuse aruteluks paremini valmistuda. Seadusandja on leidnud, et dokumentidega tutvumise miinimum­aeg peab olema vähemalt ligikaudu 48 tundi. Niisugune regulatsioon sätestati RKKTS-is põhjusel, et senises praktikas esitati dokumendid liiga hilja, mistõttu ei olnud Riigi­kogu liikmetel piisavalt aega nendega sisuliselt tutvuda.310

			5. Juhtiv­komisjoni taotlusel võib Riigi­kogu juhatus erandjuhul otsustada dokumentide kättesaadavaks tegemise aega edasi lükata. Reeglina tähendab see, et dokumendid tehakse kättesaadavaks päevakorraküsimuse arutamisele eelneva tööpäeva lõpuks. Taotlus peab olema põhjendatud. Juhatuse otsus tuleb teha ja avalikustada enne RKKTS §-s 62 sätestatud aega, et Riigi­kogu liikmed saaksid sellega arvestada.

			6. Dokumentide kättesaadavaks tegemise aeg, mis on hilisem kui RKKTS §-s 62 ettenähtu, võib tuleneda põhiseadusest või RKKTS-ist. Nii näiteks on võimalik, et umbusaldusavalduse nõuet ei tehta Riigi­kogu liikmetele kättesaadavaks mitte nõude arutamise istungipäevale eelneva teise tööpäeva kella 17.00-ks, vaid esimesel võimalusel, kui valitsus kasutab talle PS § 97 lõikega 3 antud õigust ja nõuab küsimuse otsustamist varem kui ülejärgmisel Riigi­kogu istungil pärast nõude esitamist. Sellisel juhul on istungi juhataja võtnud vaheaja, et anda Riigi­kogu liikmetele võimalus umbusaldusavaldusega tutvuda. Mõned erandid tulenevad välja­kujunenud praktikast. Kui erandjuhul on täiskogu töönädala päevakorras eelnõu kaks lugemist ühel nädalal ja kahe lugemise vahele ei jää RKKTS §-s 62 ettenähtud aega, siis on tavaks lugeda, et päevakorra kinnitamisel on Riigi­kogu aktsepteerinud ka eelnõu arutelu aluseks olevate dokumentide hilisema esitamise.

			7. RKKTS ei sätesta kindlat dokumentide kättesaadavaks tegemise viisi. Riigi­kogu juhatus otsustas 2013. aasta 13. juunil, et menetlusdokumentide kättesaadavaks tegemine Riigi­kogu kodu- ja töökorra seaduse § 62 mõttes toimub dokumendihaldussüsteemi vahendusel. Senises praktikas on dokumendid tehtud ettenähtud tähtajaks kättesaadavaks Riigi­kogu eelnõude menetlemise süsteemi ja Riigi­kogu veebilehe vahendusel, istungi toimumise ajaks trükitakse mõned koopiad ja need on kätte­saadavad istungisaali tagaseinas asuvatelt riiulitelt.

			2. jagu

			RIIGI­KOGU ISTUNGI LÄBIVIIMISE KORD

			§ 63. Istungi juhataja

			(1) Riigi­kogu istungit juhatab Riigi­kogu esimees või aseesimees.

			(2) Kui Riigi­kogu esimehel ega aseesimeestel ei ole võimalik istungit juhatada, juhatab seda Riigi­kogu kohalolijaist vanim liige.

			1. Riigi­kogu istungi juhatamise all mõistetakse parlamentaarse arutelu läbiviimist seaduses ettenähtud reegleid järgides. Riigi­kogu istungi juhatamine on Riigi­kogu esimehe üks peamisi ülesandeid.

			2. Riigi­kogu istung ei alga enne, kui istungi juhataja selle avab. Istungi juhataja annab sõna, annab loa küsimuse esitamiseks, avab ja lõpetab läbirääkimised, paneb küsimused hääletusele, lahendab protestid ja küsimused istungi läbiviimise korra kohta, peab korda istungisaalis ja rõdudel, kutsub ettekandja, sõnavõtja või küsija korrale, lõpetab istungi, samuti teeb muid RKKTS-is ettenähtud toiminguid. Riigi­kogu istungi juhatamine tähendab ka jälgimist, et arutelus osalejad peaksid kinni arutatavast teemast ning ei kalduks päevakorraküsimusest kõrvale.

			3. Tavaliselt juhatab istungit Riigi­kogu esimees. Riigi­kogu esimehe äraolekul täidab Riigi­kogu esimehe ülesandeid aseesimees (RKKTS § 15). Riigi­kogu uue koosseisu esimest istungit juhatab kuni Riigi­kogu esimehe valimiseni Vabariigi Valimiskomisjoni esimees või tema asetäitja (vt RKKTS § 2 ja selle kommentaarid 2 ja 3). Istungi juhatamine on Riigi­kogu esimehe ja aseesimeeste vahel ära jagatud ning selle korra kehtestab Riigi­kogu esimees (RKKTS § 15). On välja kujunenud, et üldjuhul juhatab Riigi­kogu esimees ise Riigi­kogu täiskogu esmaspäevast istungit ja infotundi, esimene aseesimees teisipäevast ja kolmapäevast istungit ning teine aseesimees neljapäevast istungit. Vajaduse korral (nt esimehe välislähetus) lepivad esimees ja aseesimehed kokku teisiti. Kauakestvate istungite puhul istungi juhataja vahetub (tavaks on olnud vahetus iga kahe tunni järel) ning istungit juhatavad kordamööda Riigi­kogu esimees ja aseesimehed.

			4. RKKTS § 14 lõike 2 punkti 10 kohaselt on Riigi­kogu istungi juhatamine ning istungisaalis ja rõdudel korra tagamine Riigi­kogu esimehe ülesanne. Riigi­kogu esimehe asemel istungit juhatavale aseesimehele lähevad üle kõik RKKTS-is sätestatud istungi juhatamisega seotud kohustused. Praktikas on selleks loetud ka eelnõule muudatus­ette­panekute tähtaja määramist, kuna see tehakse teatavaks Riigi­kogu istungil eelnõu esimese lugemise lõpetamisel (RKKTS § 99 lg 1 ja 2) või määratakse eelnõu teise lugemise katkestamisel (RKKTS § 107 lg 2).

			5. Kommenteeritava paragrahvi lõikes 2 on sätestatud lahendus juhuks, kui Riigi­kogu esimees või aseesimehed istungit juhatada ei saa. Sellise situatsiooni tekkimisel juhatab istungit kohalolijaist vanim Riigi­kogu liige (peetakse silmas ealt, mitte parlamendistaažilt vanimat Riigi­kogu liiget). Sellist võimalust varasemates kodukorraseaduse redaktsioonides ei olnud, see loodi RKKTS-iga. Praktikas sellist olukorda veel ette tulnud ei ole (vt ka RKKTS § 7 kommentaar 4).

			6. VPVS § 6 lõike 2 kohaselt ei või Riigi­kogu istungit Vabariigi Presidendi valimisel juhatada Riigi­kogu esimees või aseesimees, kui ta on presidendikandidaat või kui ta täidab ajutiselt Vabariigi Presidendi ülesandeid. Kui esimees ja aseesimehed on presidendikandidaadid, juhatab Riigi­kogu istungit vanim kohalolev Riigi­kogu liige. Veel ühe erisuse sätestab KrMS § 3828 lõige 3. Selle kohaselt ei või Riigi­kogu esimees või aseesimees, kelle kohta süüdistusakti koostamiseks nõusolekut taotletakse, sellekohase otsuse eelnõu menetlemisel Riigi­kogu istungit juhatada. (Korda, mille kohaselt arutatakse õiguskantsleri ettepanekut anda nõusolek Riigi­kogu liikme kriminaalvastutusele võtmiseks, reguleerib RKKTS § 151.)

			§ 64. Istungi avamine ja lõpetamine

			(1) Riigi­kogu istungi avab ja kuulutab lõppenuks istungi juhataja.

			(2) Istungit ei lõpetata enne poolelioleva toimingu (ettekanne, sõnavõtt, küsimuse esitamine või sellele vastamine, muudatus­ette­paneku hääletamine, lõpphääletus või muu toiming) lõppemist.

			(3) Käesoleva seaduse §-s 134 ettenähtud juhul ei lõpetata istungit enne päevakorraküsimuses otsuse tegemist.

			1. Riigi­kogu istungid toimuvad seaduses paika pandud kellaaegadel (RKKTS § 47 lg 1), täiendava istungi või erakorralise istung­järgu puhul kokkukutsumise teadaandes paika pandud kellaajal.

			2. Riigi­kogu istung ei alga enne, kui istungi juhataja kuulutab selle avatuks. Istungi avamisel viiakse läbi järgmised protseduurilised toimingud:

			a) kaks minutit enne istungi algust annab juhataja märguande (heli­signaal/kutsung), mis kantakse üle kõikidesse Riigi­kogu ruumidesse;

			b) istungi juhataja lausub avasõnad (nt: „Alustame Riigi­kogu täiskogu I istung­järgu üheksanda töönädala teisipäevast istungit.“);

			c) istungi rakendamine.

			3. Istungi rakendamine hõlmab alljärgnevat:

			a) eelnõude (RKKTS § 91 lg 1) ja arupärimiste üleandmine (RKKTS § 139 lg 3);

			b) teadaannete edastamine (RKKTS § 75);

			c) Riigi­kogu liikmete kohaloleku kontroll (RKKTS § 77 lg 2). Riigi­kogu korralisel istungil on kohaloleku kontrollil informatiivne, Riigi­kogu täiendaval istungil ja erakorralisel istung­järgul kvoorumit tuvastav tähendus (vt RKKTS § 77 ja selle kommentaarid 1, 4 ja 5);

			d) esmaspäevasel istungil lisandub Riigi­kogu täiskogu töönädala päevakorra kinnitamine (RKKTS § 55 lg 1);

			e) vajaduse korral tehakse muid toiminguid (antakse üle Riigi­kogu erikomisjoni aruanne, istungi juhataja edastab teateid parlamendi­rühma moodustamise kohta jms).

			4. Riigi­kogu uue koosseisu esimese istungi avamine on sätestatud RKKTS §-s 2.

			5. Kommenteeritava paragrahvi lõige 2 reguleerib Riigi­kogu istungi lõpetamisega seonduvat. Täiskogu istungit ei lõpetata automaatselt, vaid selleks peab istungi juhataja kuulutama istungi lõppenuks. Istung kuulutatakse lõppenuks järgmistel juhtudel:

			a) Riigi­kogu töö ajagraafiku (ajagraafik määrab kindlaks selle, millistel päevadel ja kellaaegadel täiskogu istungid toimuvad, RKKTS § 47 lg 1) kohane täiskogu tööaeg on läbi ning tööaega ei ole pikendatud (täiskogu istungi pikendamise kord on sätestatud RKKTS §-s 48);

			b) istungi päevakord on ammendunud;

			c) Riigi­kogu ei ole otsustusvõimeline vajaliku kvoorumi puudumise tõttu (erakorraliste istung­järkude ja täiendava istungi puhul on nõutav, et kohal oleks üle poole Riigi­kogu koosseisust; RKKTS § 76).

			6. Teatud juhtudel ei saa Riigi­kogu istungit lõpetada töö ajagraafikus ettenähtud kellaaja saabumisel, vaid enne tuleb lõpetada pooleliolev toiming. Sellised toimingud on: pooleliolev ettekanne või sõnavõtt, küsimuse esitamine või sellele vastamine, muudatus­ette­paneku hääletamine ja selle tulemuse teatavakstegemine, lõpphääletus ja selle tulemuse teatavakstegemine või muu toiming (näiteks esimehe ja aseesimeeste valimised on üks toiming). Varasemates kodukorraseaduse redaktsioonides sellist sätet ei olnud. Kuigi RKKTS nimetab küsimuse esitamist ja sellele vastamist kahe eraldi toiminguna, käsitletakse neid praktikas ühe tervikuna ning küsimuseks sõna andmisel arvestatakse ka sellele vasta­miseks kuluva ajaga. Sel juhul võib istung väldata märgatavalt üle Riigi­kogu töö aja­­graafikus ettenähtud istungi lõpu kellaaja. Samasugune olukord võib tekkida, kui vahetult enne graafikujärgset istungi lõppu alustatakse pikema kestusega toiminguga (nt ettekanne). Sellise olukorra vältimiseks võib istungi juhataja järgmise toiminguga mitte alustada ning istungi paar minutit varem lõpetada. Võimalus on kasutada ka talle RKKTS §-ga 65 antud õigust kuulutada välja vaheaeg kuni istungi lõpu kellaaja saabumiseni. Poolelijäänud päevakorraküsimuse arutelu jätkub Riigi­kogu järgmisel istungil (vt RKKTS § 53 kommentaar 4).

			7. Kommenteeritava paragrahvi lõikes 3 on sätestatud erand Vabariigi Valitsusele, peaministrile või ministrile umbusalduse avaldamise nõude arutelu puhuks (RKKTS § 134). Eelmainitud juhul on keelatud istungit lõpetada enne umbusaldamise küsimuses otsuse tegemist ning istung kestab kuni hääletustulemuse selgumiseni, vaatamata Riigi­kogu töö ajagraafikuga sätestatud ajaraamidele ja olenemata sellest, kas umb­­usalduse avaldamise nõude arutelu on töö ajagraafikus ettenähtud kellaaja saabumisel alanud või mitte.311

			§ 65. Vaheaeg

			Istungi juhataja võib välja kuulutada kuni 30-minutise vaheaja.

			1. Istungi juhatajal on õigus välja kuulutada kuni 30-minutine vaheaeg. Kui juhataja kuulutab välja vaheaja, teatab ta selle pikkuse ning istungi jätkumise aja (näiteks: „Vaheaeg 10 minutit. Istung jätkub kell 10.18.“). Juhataja võib vaheaega võtta korduvalt ning ei pea seda põhjendama. Vaheaja pikkuse otsustamisel on istungi juhatajal seadusega antud volitus valida sobiv lahendus (juhataja kaalutlusõigus).

			2. Parlamendi töös on vaheaeg vajalik ootamatult esilekerkivate asjaolude korral või muudel juhtudel, kui on vaja võtta järelemõtlemisaega või puhata. Järgnevalt mõned näited parlamendi praktikast juhataja vaheaegade võtmise kohta: keeruliste protseduuriliste olukordade lahendamine, protestide lahendamine, võimaluse andmine komisjoni era­korralise istungi pidamiseks, teiste juhatuse liikmete või fraktsioonide esindajatega nõupidamise vajadus, puhkepauside vajadus (pikkade istungite puhul), soov lõpetada istung Riigi­kogu töö ajagraafikus sätestatud kellaajaks (RKKTS § 64 kommentaar 6), ettekandja viibimine, tehnilised probleemid (nt hääletuspult ei tööta), ettenägematud olukorrad (nt elektri­katkestus) või istungisaalis korra taastamise vajadus.

			§ 66. Korra tagamine istungil

			Istungi juhataja tagab Riigi­kogu istungi ajal korra istungisaalis ja rõdudel.

			1. Riigi­kogu istungi juhatajal lasub seaduse järgi kohustus tagada kord Riigi­kogu istungisaalis ja rõdudel (vt samasisuline säte RKKTS § 14 lg 2 p 10). Sellele vastab istungisaalis ja rõdul viibijate kohustus istungi ajal korda hoida ning istungit mitte segada. Korra tagamine tähendab selliste abinõude rakendamist, mis võimaldavad istungit häirimatult läbi viia. Istungi juhatajal on kohustus tagada kord nii istungisaali parteris kui ka istungisaali rõdudel. Praktikas on korra tagamine jagatud selliselt, et istungisaalis tegeleb korra tagamisega istungi juhataja ning istungisaali rõdudel hoolitsevad korra eest Riigi­kogu valveteenistus ja külastaja vastu võtnud Riigi­kogu Kantselei teenistujad.

			2. Kommenteeritavas paragrahvis tähendab sõna „kord“ seda, et Riigi­kogu täiskogu istung toimub häirimatult. Korra osaks on RKKTS-is sätestatud protseduurireeglid, mis peavad võimaldama Riigi­kogu liikmel oma mandaati teostada selliselt, et see ei häiriks teisi Riigi­kogu liikmeid ega takistaks Riigi­kogu kui terviku toimimist. Nii on kodukorras kehtestatud Riigi­kogu istungi toimumiseks kindlad reeglid: istungil osalejate ring on piiratud, Riigi­kogu liikmetele on istungisaalis ette nähtud alalised kohad (ka valitsuse liikmetel ja Vabariigi Presidendil on oma kohad), Riigi­kogu liikmed võivad istungi ajal teha kindlaid toiminguid selleks ette nähtud korras, nt on sõnavõttudeks ette nähtud kindel aeg ja kestus, kindlaks on määratud, millal kõneldakse kõnetoolist ja millal oma kohalt jms. Parlamendiliikmete käitumine istungisaalis tugineb austusele parlamendi kui institutsiooni vastu ja vastastikkusele lugupidamisele, mis tähendab, et rahvasaadikud ei tohi tahtlikult sõnavõtte segada, kasutada solvavat väljendusviisi jms. Riigi­kogu tööd segab ka saalis valitsev lärm, vahelehõiked ja protestiks jalgade trampimine ning brošüüride jm jagamine laudadele. Riigi­kogu juhatus on otsustanud, et loosungeid ja plakateid Riigi­kogu istungisaalis ei eksponeerita.312

			3. Istungi juhataja peab korrale kutsuma isikud, kes segavad istungi läbiviimist.313 Tavaliselt teeb juhataja kõigepealt suulise märkuse, lärmi puhul helistab metallkellukest ning juhul, kui korrarikkumine jätkub, võib ta korra taastamiseks välja kuulutada vaheaja (RKKTS § 65). Riigi­kogu istungisaalis korra tagamise alused ja abinõud ei ole protseduuri­reeglites lõpuni reguleeritud ja vajavad tulevikus täpsustamist. Näiteks ei ole üheselt selge kommenteeritava paragrahvi seos avaliku korra ja avalikus kohas käitumise üldeeskirjadega ning nende üle järelevalve teostamise pädevusega korrakaitseseaduse tähenduses. Nii nagu igal pool mujal, peab ka istungisaalis kehtima avalik kord, st ühiskonna seisund, milles on tagatud õigusnormide järgimine ning õigushüvede ja isikute subjektiivsete õiguste kaitstus. Samas ei ole istungisaal avalik koht KorS mõistes, mistõttu selles sätestatud avalikus kohas käitumise üldnõuded ja järelevalve teostamise sätted ei kohaldu. RKKTS § 58 lõikes 1 on esitatud loetelu isikutest, kel on õigus Riigi­kogu istungisaali siseneda ja seal istungi ajal viibida. Seega muud isikud, sh korrakaitseorgani ametni­kud, istungi ajal Riigi­kogu istungisaali siseneda ei tohi. Samuti tuleb arvestada Riigi­kogu liikmete põhiseadusega tagatud immuniteediga (§ 76), mis tähendab, et Riigi­kogu liiget ei või takistada tema ülesandeid täitmast. Nii ei saa istungi juhataja anda politseile korraldust näiteks istungi segamise tõttu mõne parlamendiliikme istungisaalist eemaldamiseks. Küll aga tuleb kõne alla politsei sekkumine juhul, kui istungisaalis esineb vahetu kõrgendatud oht isiku elule või kehalisele puutumatusele. Vaieldav on, kas parlamendisaalis tekkinud kaklusele saab politsei reageerida omal algatusel või ainult istungi juhataja kutsel. Pigem tuleks asuda seisukohale, et inimelu ja tervise kaitseks on politseil õigus sekkuda, ilma et selleks oleks vaja eraldi luba, kuid vastavad sekkumise reeglid oleks soovitatav eelnevalt Riigi­kogu juhatusega kokku leppida.

			4. Külastajad jälgivad istungit Riigi­kogu istungisaali külgrõdult, aja­­kirjanikud ja diplomaatiline korpus võivad viibida otsarõdul (vt istungi­saali plaan, lisa 2). Istungi külastamiseks tuleb läbida turvakontroll314 ning järgida Toompea lossis käitumise reegleid ja tavasid. Eelkõige ei tohi istungisaali rõdudelt istungi jälgijad oma tegevusega häirida Riigi­kogu tööd. Rõdul olles ei tohi plaksutada, rääkida kõva häälega, karjuda, upitada ennast üle rõdupiirde, loopida alla esemeid, seista toolidel, kanda loosungeid või loosungitega riietusesemeid jms (vt ka RKKTS § 59 kommentaar 3). Riigi­kogu kinnistute sissepääsu- ja turvakord näeb ette, et külastajal on keelatud siseneda lossi relva, lõhkeainete ja kergesti­süttivate ning muude ümbruskonnale ohtu kujutavate ainete ja esemetega, mille ohtlikkuse suhtes võtab valvepolitseinik seisukoha igal konkreetsel juhul eraldi. Külastamise ajaks antakse hoiule üleriided, suuremad kotid ja pakid. Valvepolitseinikul on vajaduse korral õigus kontrollida külastaja isiklikke asju.

			5. Külastajatele on kehtestatud reeglid ka teiste riikide parlamentides. Näiteks Prantsuse parlamendi alamkojas, Rahvusassamblees (Assemblée nationale), kehtivad järgmised külastamise reeglid:315 sisenemine istungi­saali on keelatud väljaspool istungi toimumise aega, külastaja peab esitama isikut tõendava dokumendi ja läbima turvakontrolli ning isiklike esemete röntgenläbivaatuse. Teiste riikide parlamentide tööst võib tuua näiteid ka selle kohta, et parlamendil on õigus karistada oma liikmeid ja teisi isikuid, kes ei käitu parlamendi istungil hea tava kohaselt ja rikuvad saalis korda. Soome parlamendi protseduurireeglite kohaselt võib juhataja nõuda külastajate lahkumist rõdult, kui see on vajalik istungisaalis korra tagamiseks (Eduskunna kodukorra § 66).

			§ 67. Ettekanne

			Kui päevakorraküsimuses tehakse ettekanne, peetakse see istungisaali kõnetoolist ning selle kestus on kuni 20 minutit, kui käesolevas seaduses ei ole ette nähtud teisiti. Istungi juhataja võib kokkuleppel ettekandjaga ettekandeks antavat aega pikendada.

			1. Üldjuhul avab ettekanne päevakorraküsimuse käsitlemise (RKKTS §-d 98, 105, 114, 116–1181, 125, 129–132, 136, 137, 151 ja 1525–156). Näiteks algab seadus­eelnõu esimene lugemine eelnõu algataja ette­kandega, millele järgneb küsimuste esitamine ja nendele vastamine. Seejärel peab ettekande juhtiv­komisjoni esindaja, kes samuti vastab küsimustele. Pärast ettekandeid avatakse läbirääkimised ja otsustatakse eelnõu esimese lugemise lõpetamine. Päevakorraküsimuse käsitlemine ei alga alati ettekandega. Näiteks arupärimisele vastamisel algab päevakorraküsimuse käsitlemine arupärija või arupärijate esindaja sõnavõtuga (RKKTS § 140 lg 3) ja eelnõu kolmas lugemine algab läbirääkimistega (RKKTS § 111 lg 1), samas põhiseaduse muutmisel kahe järjestikuse koosseisu poolt ei peeta eelnõu lugemisel järgmises Riigi­kogu koosseisus üldse ettekannet (RKKTS § 126 lg 4).

			2. Ettekande kestus on üldjuhul kuni 20 minutit ning see peetakse istungi­saali kõnetoolist. Istungi juhataja võib kokkuleppel ettekandjaga seda aega pikendada. Tava kohaselt pikendatakse ettekandeks antavat aega kuni kümne minuti võrra.316 Kommenteeritava paragrahvi sõnastus „kui käesolevas seaduses ei ole ette nähtud teisiti“ viitab võimalusele, et teatud päevakorraküsimuste arutelu puhul on ettekanneteks ettenähtud aeg teistsugune. Näiteks sätestab RKKTS § 117 lõike 3 teine lause, et ametisse nimetamiseks esitatud ameti­isikukandidaadil või vabastataval ameti­isikul on vastava otsuse-eelnõu lugemisel võimalus esineda kuni viieminutise ettekandega. Samuti võib avalduse, ettekande või ülevaatega esineda sooviv ameti­isik märkida juhatusele esitatavas avalduses esine­miseks soovitava aja (RKKTS § 155 lg 2).

			3. Ühes päevakorraküsimuses võib olla mitu ettekannet. Näiteks seadus­eelnõu esimesel lugemisel peavad ettekande eelnõu algataja ja juhtiv­komisjoni esindaja; olulise tähtsusega riikliku küsimuse arutelu korral võib olla ette nähtud isegi rohkem kui kaks ettekannet (RKKTS § 153).

			4. Ettekandeid saavad pidada need isikud, kellele on RKKTS-ist tulenevalt selleks õigus antud. Näiteks eelnõu esimesel lugemisel (RKKTS § 97) võivad ettekandega esineda eelnõu algataja või tema esindaja (Riigi­kogu liige või Vabariigi Valitsuse liige), juhtiv­komisjoni esindaja (Riigi­kogu liige), teatud ameti­isiku ametisse nimetamist käsitleva eelnõu korral (RKKTS § 117 lg 3) ametisse nimetatava ameti­isiku kandidaat.317 Olulise tähtsusega riikliku küsimuse arutelul on võimaldatud ettekanne pidada näiteks kutsutud eksperdil. RKKTS § 158 lg 3 sätestab Riigi­kogu istungi töökeelena eesti keele, mis piirab ettekandjate ringi eesti keelt kõnelevate inimestega. Välisriigi poliitiku kaasamine Riigi­kogu debatti ei ole samuti kooskõlas parlamentaarse tavaga.318

			§ 68. Suulised küsimused

			(1) Käesolevas seaduses ettenähtud juhtudel võivad Riigi­kogu liikmed esitada suulisi küsimusi.

			(2) Kui Riigi­kogu liige soovib küsimust esitada, peab ta ennast registreerima. Loa küsimuse esitamiseks annab istungi juhataja vastavalt registreerimise järjekorrale.

			(3) Küsimuse esitamiseks on aega üks minut.

			1. Riigi­kogu liikmetel on õigus esitada suulisi küsimusi. Küsimus on Riigi­kogu liikme suuline pöördumine ettekandja poole täpsustava informatsiooni saamiseks. Küsimuste esitamine on ette nähtud RKKTS §-des 98, 105, 114, 116–1181, 125, 129–132, 134, 136, 137, 140, 151 ja 1525–156.

			2. 1994. aasta RKKS §-s 76 sätestati võimalus esitada ettekande kohta lisaks suulistele küsimustele ka kirjalikke küsimusi ja nende arv ei olnud piiratud. Kirjalikke küsimusi kasutati praktikas sageli obstruktsiooniks. Ettekandjale kirjalike küsimuste esitamise võimalus kaotati RKKTS-i vastuvõtmisega, et tagada täiskogu arutelu toimumine osavõtjatevahelises suulises debatis. Nüüd saavad Riigi­kogu liikmed kirjalikke küsimusi esitada vastavalt RKKTS §-le 147.

			3. Küsimuste esitamine ja nendele vastamine ei ole läbirääkimiste osa ja sel puhul ei kehti vastusõnavõtu õigus (RKKTS § 70). Küsimuse esitamise õigus ei ole ette nähtud arvamuse avaldamiseks, seda saab teha läbirääkimistel (RKKTS §-d 69 ja 70). Kommenteeritava sätte järgi saab Riigi­kogu liige esitada korraga ühe küsimuse.

			4. Küsimuse esitamiseks peab Riigi­kogu liige ennast eelnevalt registreerima, vajutades vastavale hääletuspuldi nupule. Loa küsimuse esitamiseks annab istungi juhataja ning vastamise järjekord kujuneb registreerumise järjekorra alusel. Riigi­kogu liikmel on küsimuse esitamiseks aega kuni üks minut. 1994. aasta RKKS-is oli sätestatud, et küsimuse esitamiseks on aega kuni kaks minutit (§ 78 p 3). Kui Riigi­kogu liige ei viibi istungi­saalis, kui tuleb tema kord küsimust esitada, on juhataja andnud sõna järje­korras järgmisele liikmele ja eemal olnud liige on saanud sõna saali  naasmisel.

			5. Riigi­kogu liikme erivajadusest tingituna võib tal olla raskendatud nii suulise küsimuse esitamine kui ka suuliselt esitatud küsimuse mõistmine. Praktikas on kõnetakistuse korral võimaldatud Riigi­kogu liikmel kooskõlastatult istungi juhataja ja ettekandjaga esitada küsimus kirjalikult ja ettekandja on enne vastama asumist küsimuse ette lugenud.319 Kuulmislangusega ettekandjale on saalisekretär küsimused reaalajas kuvari ekraanile trükkinud. Erandkorras on sel juhul peetud lubatavaks küsimuse esitamist kauem kui üks minut.320 Alates 2021. aastast on täiskogu istungi ülekanded varustatud subtiitritega ja ettekandjal on võimalus küsimusi reaalajas ka ülekandes jälgida, nt sülearvuti kaudu.

			6. Sõltuvalt sellest, kuidas päevakorraküsimuse arutelu on RKKTS-is reguleeritud, on igal Riigi­kogu liikmel õigus esitada ettekandjale kas üks või kaks küsimust. Üldjuhul on Riigi­kogu liikmel võimalus ette­kandjatele esitada kokku kuni kaks suulist küsimust (RKKTS §-d 98, 105, 129–132, 134, 136, 137, 1526, 1527). Mõnedel juhtudel on Riigi­kogu liikmel õigus esitada üks küsimus kummalegi ettekandjale (ettekandjaid on kaks): §-d 114, 117, 1181, 151, 1528, 154, 156. Ühe suulise küsimuse võib Riigi­kogu liige esitada RKKTS §-des 116, 118, 125, 140, 1525 ja 155 ettenähtud juhtudel. Vabariigi Presidendi, peaministri ja ministrite poliitiliste avalduste ning ameti­isikute seadustes ette­nähtud ettekannete ja ülevaadete korral on harilikult lubatud esitada üks suuline küsimus, kui Riigi­kogu juhatus ning ameti­isik ei lepi kokku teisiti (RKKTS § 155). Varasema tõlgenduse kohaselt tähendas klausel „kui juhatus ning ameti­isik ei ole kokku leppinud teisiti“, et küsimusi ei esitata. Nii on see olnud näiteks poliitiliste avalduste puhul.321 Alates 2022. aastast on sätet tõlgendatud ka selliselt, et see lubab enam kui kahe küsimuse esitamist. Seda võimalust kasutati aktiivselt Riigi­kogu otsusega „Riigi pikaajalise arengustrateegia „Eesti 2035“ heaks­kiitmine“ seotud ettekannete puhul (vt ka RKKTS § 155 kommentaar 16). Erijuhtum on sätestatud RKKTS §-s 153, mille järgi olulise tähtsusega riikliku küsimuse arutelu korral määrab küsimuste esitamiseks ja sõnavõttudeks ettenähtud aja Riigi­kogu juhatus (RKKTS § 153 lg 2). See on ainus säte RKKTS-is, mis võimaldab seada küsimuste esitamiseks ajalised  piirangud.

			7. Riigi­kogu liige peab esitama teemakohaseid küsimusi. Kui küsimus kestab ettenähtust kauem või kaldub teemast kõrvale, siis nõuab istungi juhataja küsimuse lõpetamist või et küsija pöörduks tagasi päevakorraküsimuse teema juurde (RKKTS § 72). Küsimustele vastamise aeg ei ole piiratud (välja arvatud infotunnis ja olulise tähtsusega riikliku küsimuse arutelul; RKKTS §-d 146 ja 153). Istungi juhataja võib anda loa esitatud küsimuse täpsustamiseks või kordusküsimuse esitamiseks, kui ettekandja, kellele küsimus on esitatud, palub küsimust täpsustada või see on vajalik tehnilistel põhjustel.

			8. Erandiks kommenteeritava sätte suhtes on Riigi­kogu infotund, mis seisnebki küsimuste esitamises Vabariigi Valitsuse liikmetele. Küsimuste esitamise kord infotunnis on reguleeritud eraldi sätetega (RKKTS §-d 144 ja 146).

			§ 69. Sõnavõtt

			(1) Käesolevas seaduses ettenähtud juhtudel võivad Riigi­kogu liikmed esineda sõnavõttudega.

			(2) Kui Riigi­kogu liige soovib esineda sõnavõtuga, peab ta ennast registreerima. Loa sõnavõtuks annab istungi juhataja vastavalt registreerimise järjekorrale.

			(3) Sõnavõtt peetakse istungisaali kõnetoolist (kõne) või oma kohalt.

			(4) Kui istungi juhataja soovib esineda sõnavõtuga, peab ta selleks ajaks istungi juhatamise üle andma ning esinema kõnetoolist.

			(5) Kui käesolevas seaduses ei ole ette nähtud teisiti, on kõneks aega viis minutit, sõnavõtuks kohalt kaks minutit. Sõnavõtja taotlusel võib istungi juhataja anda kõneks täiendavalt kolm minutit.	

			[RT I 2009, 54, 361 – jõust. 23.11.2009]

			1. Riigi­kogu täiskogu tööd reguleerivates RKKTS-i sätetes kasutatakse mõistet „sõnavõtt“ kahes tähenduses. Peamiselt peetakse sõnavõtu all silmas Riigi­kogu liikme, Vabariigi Valitsuse liikme ja õiguskantsleri osalemist päevakorraküsimuse arutamisel läbirääkimiste etapis. Samas on mõnel juhul kasutatud mõistet „sõnavõtt“ sisuliselt ettekande tähenduses (RKKTS § 134 lg 2, § 140 lg 3, § 153 lg 2, § 157). Kommenteeritav paragrahv (samuti RKKTS § 70 ja § 71) reguleerib sõnavõtuga esinemist läbirääkimistel. Üldjuhul võivad läbirääkimistel osaleda kõik Riigi­kogu liikmed (RKKTS §-d 105, 114, 137, 140, 151, 1527, 153 ja 156). Ainult fraktsioonide või komisjonide esindajate sõnavõtud on lubatud järgmistel RKKTS-is sätestatud juhtudel: §-d 98, 111, 116, 117, 118, 1181, 125, 126, 134, 136, 138, 1526, 1528, 154 ja 155. Mõnel juhul läbirääkimisi ei peeta, näiteks peaministrikandidaadile valitsuse moodustamiseks volituste andmise otsustamisel (RKKTS § 131 lg 2). Eesti parlament erineb paljude teiste riikide, eelkõige suure liikmete arvuga parlamentidest selle poolest, et meil saavad paljudel juhtudel sõna võtta ja oma seisukohti esitada kõik Riigi­kogu liikmed. On aga parlamente, kus parlamendiliikmete sõnavõtuõigus on piiratum ning läbirääkimiste aeg on jaotatud fraktsioonide vahel.

			2. Läbirääkimiste aeg ei ole üldjuhul piiratud. Vaid erandjuhul võib Riigi­kogu juhatus RKKTS § 153 kohaselt määrata olulise tähtsusega riikliku küsimuse arutelu kestuse ja läbirääkimisteks ettenähtud aja (nt selliselt, et päevakorraküsimuse arutelu kestus on kaks tundi: 30 minutit ettekanne, 20 minutit küsimuste esitamine ja neile vastamine, 30 minutit teine ettekanne, 20 minutit küsimuste esitamine ja neile vastamine, 20 minutit läbirääkimised). Eesti parlamendis on kujunenud tava, et kui läbi­rääkimiste aeg on piiratud, siis antakse kõigepealt sõna fraktsioonide esindajatele ja seejärel teistele Riigi­kogu liikmetele.

			3. Sõnavõtusoovist tuleb eelnevalt märku anda. Märguandmine ehk elektrooniline registreerimine toimub hääletuspuldi kaudu. Loa sõnavõtuks annab istungi juhataja registreerumise järjekorra alusel. Kui sõnavõtusoovi avaldanud Riigi­kogu liige ei viibi istungisaalis, kui tuleb tema järjekord, siis on istungi juhataja andnud sõna järjekorras järgmisele kohalolevale Riigi­kogu liikmele ja saalist eemal olnud liikmele tema naasmisel. Vabariigi Valitsuse liige ja õiguskantsler võivad samuti osaleda läbirääkimistel sõnavõtuga, kui nad annavad sõnavõtusoovist istungi juhatajale märku (RKKTS § 71).

			4. Sõnavõtul on kaks vormi – sõnavõtt kõnetoolist ehk kõne ja sõnavõtt kohalt. Kui sõnavõtt esitatakse kõnetoolist, on selleks ette nähtud kuni viis minutit. Sõnavõtt kohalt on lühem, selle esitamiseks on aega kuni kaks minutit. Kui sõnavõtt esitatakse kõnetoolist, võib istungi juhataja sõnavõtja soovil kõnelemise aega pikendada kuni kolme minuti võrra. Keeldumise korral peab istungi juhataja põhjendama, miks ta lisaaega ei anna (näiteks tihe päevakord, palju sõnasoovijaid vms). Oluline on silmas pidada, et kõneaja pikendamisega seoses koheldaks sõnavõtjaid võrdselt. 1994. aasta RKKS § 84 lõikes 2 oli sätestatud (sarnaselt kehtiva regulatsiooniga), et kõnepidaja taotlusel võib istungi juhataja kõneaega pikendada kolme minuti võrra. Seejuures ei pidanud esitama kõneaja pikendamise taotlust enne kõne alustamist. RKKTS-i algses redaktsioonis sisaldas kommenteeritava paragrahvi lõige 5 kolmandat lauset, mille kohaselt tuli taotlus täiendava kõneaja saamiseks esitada enne kõne algust. 2009. aasta 23. novembrist on aga taas lubatud kõneaja pikendamist taotleda ka ettenähtud viie minuti  täitumisel.

			5. Kommenteeritava paragrahvi lõikes 5 sisalduv lauseosa „kui käes­olevas seaduses ei ole ette nähtud teisiti“ viitab sõnavõttudele, mis esitatakse RKKTS alusel väljaspool läbirääkimiste etappi (vt käesoleva paragrahvi kommentaar 1). Nii on näiteks RKKTS § 140 lõikes 3 sätestatud, et arupärimisele vastamine algab arupärija või arupärijate esindaja sõnavõtuga, mille kestus ei või ületada viit minutit (st kolme lisaminuti andmine ei ole lubatud); sellele järgneb arupärimise adressaadi sõnavõtt, mille kestus ei või ületada 15 minutit. Ka sõnavõtt vabas mikrofonis saab kesta kuni viis minutit ning seda aega pikendada ei ole võimalik (RKKTS § 157 lg 2). Umbusalduse avaldamise arutelu algab umbusalduse algataja või algatajate esindaja sõnavõtuga, mille kestus ei või ületada 20 minutit. Seejärel esineb valitsusliige, kelle suhtes umbusalduse avaldamine algatati, sõnavõtuga, mille kestus ei või samuti ületada 20 minutit (RKKTS § 134 lg 2).

			6. Juhataja peab kohaldama RKKTS-is sätestatud reegleid erapooletult ja kohtlema kõiki Riigi­kogu liikmeid võrdselt. Kui istungi juhatajal on kavatsus osaleda päevakorraküsimuse arutelul sõnavõtuga, peab ta selleks ajaks istungi juhatamise üle andma. Soovitav on sellisel juhul istungi juhatamine üle anda mitte üksnes sõnavõtu ajaks, vaid kogu päevakorraküsimuse arutamise ajaks, kuna sõnavõtuga esinemine tähendab sisulist osavõttu arutelust, millest istungi juhataja peab hoiduma.

			§ 70. Vastusõnavõtt

			(1) Kui Riigi­kogu liikme isikut või tema sõnavõtus sisaldunud seisukohti puudutatakse mõnes teises sõnavõtus, võib istungi juhataja anda sellele Riigi­kogu liikmele loa vastusõnavõtuks.

			(2) Päevakorraküsimuse arutelu käigus võib istungi juhataja anda Riigi­kogu liikmele loa ainult üheks vastusõnavõtuks.

			(3) Vastusõnavõtuks on aega kaks minutit.

			1. Termin „vastusõnavõtt“ võeti kasutusele RKKTS-is. 1994. aasta RKKS § 83 lõike 2 järgi võis istungi juhataja piiranguteta anda vasturepliigi korras sõna Riigi­kogu liikmele, kelle nimi kõlas kas ettekandes, kaasettekandes, kõnes või sõnavõtus. 

			2. Vastusõnavõtt (repliik) on läbirääkimiste osa. Riigi­kogu liige võib esineda vastusõnavõtuga, kui teda või tema sõnavõtus sisaldunud seisukohti mainitakse kellegi teise sõnavõtus. Sama päevakorraküsimuse arutelu käigus saab Riigi­kogu liige esineda ühe vastusõnavõtuga, mille kestus võib olla kuni kaks minutit. Kui Riigi­kogu liige oma vastusõnavõtus mainib omakorda mõnd (kolmandat) Riigi­kogu liiget, siis sellel liikmel enam repliigiõigust ei ole.322 Repliigiõigust ei ole ettekannete pidamise ega küsimuste esitamise ja neile vastamise ajal. Vastusõnavõtt on sätestatud selleks, et elavdada parlamentaarset debatti ning võimaldada vastata teiste debatis osalejate sõnavõttudele.

			§ 71. Vabariigi Valitsuse liikme ja õiguskantsleri sõnaõigus

			(1) Vabariigi Valitsuse liikmel ja õiguskantsleril on õigus esineda sõnavõtuga.

			(2) Loa sõnavõtuks annab istungi juhataja, arvestades võimaluse korral Vabariigi Valitsuse liikme või õiguskantsleri soovi.

			1. PS § 100 sätestab, et Vabariigi Valitsuse liikmed võivad sõnaõigusega osaleda Riigi­kogu ja tema komisjonide istungitel. Põhiseadusega on tagatud Vabariigi Valitsuse liikme sõnaõigus Riigi­kogus ning seda reglementeeritakse täpsemalt RKKTS-is. Kommenteeritava paragrahvi eesmärk on sätestada, kuidas valitsusliige oma sõnaõigust kasutada saab. Enne 1940. aastat kehtinud Riigi­kogu töökorra seaduse § 13 reguleeris Vabariigi Valitsuse liikme sõnaõigust Riigi­kogus järgmiselt: „Vabariigi Valitsuse liikmeil on sõnaõigus kõigil Riigi­kogu üldkoosolekuil, Riigivolikogu ning Riiginõukogu koosolekuil ja nende komisjonides, kusjuures nende kõneaeg ei ole piiratud.“ Riigikontrolöril, õiguskantsleril ja riigisekretäril olid Vabariigi Valitsuse liikmetega ühesugused õigused.

			2. Kommenteeritav paragrahv näeb ette võimaluse osaleda läbirääkimistel. Peale selle võib Vabariigi Valitsuse liige esineda Riigi­kogus veel näiteks järgmistel juhtudel: ettekanne eelnõu esimesel lugemisel (RKKTS § 98 lg 3) või teisel lugemisel (RKKTS § 105 lg 2), arupärimistele vastamine (RKKTS § 140 lg 4), infotunniküsimustele vastamine (RKKTS §-d 143 ja 146), poliitiline avaldus, ettekanne või ülevaade (RKKTS § 155).

			3. Läbirääkimistel osalemise soovist peab Vabariigi Valitsuse liige eelnevalt teavitama istungi juhatajat (kas suuliselt, käega märku andes või kirjalikult). Läbirääkimiste käigus on Vabariigi Valitsuse liige tava­kohaselt saanud sõna üks kord päevakorraküsimuse arutamise jooksul. Seejuures kehtivad valitsusliikme suhtes samad reeglid, mis Riigi­kogu liikmete suhtes (RKKTS § 69): sõnavõtuks on aega kuni viis minutit, seda aega võib pikendada kolme minuti võrra. Valitsusliige peab rääkima kõnetoolist. Vabariigi Valitsuse liikmel on sarnaselt Riigi­kogu liikmega õigus vastusõnavõtule üks kord päevakorraküsimuse arutelu käigus, kui teda või tema sõnavõtus sisaldunud seisukohti puudutatakse mõnes teises sõnavõtus (RKKTS § 70).

			4. Sõnaõiguse eesmärk on tagada, et Vabariigi Valitsuse liiget ei jäetaks tema vastutusalasse kuuluva küsimuse arutelust kõrvale ning ta kuulataks parlamendis ära.323 Seega on Vabariigi Valitsuse liikme sõnaõigus sisuliselt piiratud tema Vabariigi Valitsuse liikme positsiooni ja töö­­ülesannetega ega võimalda parlamentaarses debatis isiklike või erakondlike seisu­kohtade esitamist.324 Sõnaõiguse piiritlemine valitsuse liikme kompetentsi kuuluvate küsimustega ei välista asjakohasel juhul teise ministri poliitilisele avaldusele, ettekandele või ülevaatele järgnevate läbirääkimiste käigus sõnavõtuga esinemist.325 Näiteks tõusetus 2022. aasta 19. jaanuari Riigi­kogu istungil küsimus, kas kaitseministril on õigus esineda sõna­võtuga peaministri julgeolekuolukorda puudutavale poliitilisele avaldusele järgnenud läbirääkimistel.326 Arvestades, et julgeolekupoliitika kuulub kaitseministeeriumi tegevusvaldkonda, oleks kaitse­ministril selline õigus olnud.

			5. Õiguskantsleri sõnaõigus Riigi­kogus tuleneb PS § 141 lõikest 2, mille järgi on õiguskantsleril õigus võtta sõnaõigusega osa Riigi­kogu istungitest. Kommenteeritav paragrahv annab õiguskantslerile võimaluse osaleda läbirääkimistel. 1994. aasta RKKS-i 2000. aasta 22. detsembrist jõus olnud redaktsiooni § 77 lõike 4 kohaselt pidi õiguskantsler oma seisukohtade esitamiseks päevakorraküsimuses pidama kaasettekande. Õiguskantsleril on sõnaõigus Riigi­kogus ainult oma pädevuse piires. Peale selle esineb õiguskantsler kord aastas Riigi­kogu ees ülevaatega oma tegevusest (PS § 143, ÕKS § 4, RKKTS § 155), teeb ettekande, kui Riigi­kogu arutab tema ettepanekut viia seadus või otsus kooskõlla Eesti Vabariigi põhiseaduse või seadusega või ettepanekut anda nõusolek ameti­isiku kriminaal­vastutusele võtmiseks (RKKTS § 149 p-d 2 ja 3, § 151 lg 1), samuti vastab ta Riigi­kogu liikmete arupärimistele (RKKTS  §-d 139 ja 140).

			§ 72. Istungi juhataja õigused päevakorraküsimuse arutelu läbi­viimisel

			(1) Kui ettekanne, sõnavõtt või küsimus kestab ettenähtust kauem, nõuab istungi juhataja ettekande, sõnavõtu või küsimuse lõpetamist. Kui ettekandja, sõnavõtja või küsija kaldub päevakorraküsimusest kõrvale, nõuab istungi juhataja, et pöördutaks tagasi päeva­korraküsimuse juurde. Kui istungi juhataja nõuet ei täideta, katkestab istungi juhataja ettekande, sõnavõtu või küsimuse mikrofoni väljalülitamisega.

			(11) Kui ettekandja, sõnavõtja või küsija kasutab ebakohaseid väljendeid, teeb istungi juhataja talle märkuse. Kui istungi juhataja märkus jäetakse tähelepanuta, katkestab istungi juhataja ettekande, sõnavõtu või küsimuse mikrofoni väljalülitamisega.	
[RT I 2007, 44, 316 – jõust. 14.07.2007]

			(2) Istungi juhataja teeb ettepaneku lugeda sõnavõtud lõpetatuks, kui kõik, kes sõna soovisid, on saanud rääkida, või kui ta leiab, et päevakorraküsimust on piisavalt käsitletud. Kui mõni Riigi­kogu liige istungi juhataja ettepaneku vaidlustab, otsustatakse sõnavõttude lõpetamine hääletamise teel.

			1. Kommenteeritavas paragrahvis sätestatakse, millised on Riigi­kogu istungi juhataja õigused, et tagada päevakorraküsimuste arutelu läbiviimise reeglite järgimine. Päevakorraküsimuse all mõistetakse seadus­eelnõu, arupärimise, Riigi­kogu otsuse eelnõu, olulise tähtsusega riikliku küsimuse jms arutelu täiskogu istungil (vt RKKTS § 53 kommentaar 2).

			2. PS § 62 kohaselt ei kanna Riigi­kogu liige õiguslikku vastutust hääletamise ja poliitiliste avalduste eest Riigi­kogus või selle organites. Sõnavõtja peab siiski rääkima arutataval teemal, olema oma väljendustes korrektne ega tohi kasutada solvavaid väljendeid.

			3. Kommenteeritava paragrahvi lõigetes 1 ja 11 on sätestatud istungi juhataja volitused päevakorraküsimuse arutelu juhtimisel:

			a) kui ettekanne, sõnavõtt või küsimus kestab ettenähtust kauem, nõuab istungi juhataja selle lõpetamist;

			b) kui ettekandja, sõnavõtja või küsija kaldub päevakorraküsimusest kõrvale, nõuab istungi juhataja tagasipöördumist päevakorraküsimuse juurde;

			c) kui ettekandja, sõnavõtja või küsija kasutab ebakohaseid väljendeid, teeb istungi juhataja talle märkuse; ebakohasteks väljenditeks on näiteks solvavad ja ebatsensuursed väljendid;

			d) kui istungi juhataja nõuet ei täideta (lõige 1) või tema märkus jäetakse tähelepanuta (lõige 11), katkestab juhataja ettekande, sõna­võtu või küsimuse esitamise mikrofoni väljalülitamisega.

			Tavaliselt piirdub istungi juhataja suulise märkusega, mikrofoni välja lülitamise õigust on kasutatud vaid üksikutel äärmuslikel juhtudel.327

			4. 1994. aasta RKKS § 83 sätestas, et istungi juhataja pidi taandama arutatavasse päevakorraküsimusse mittepuutuvad küsimused ja lõpetama arutatavasse päevakorraküsimusse mittepuutuvad või parlamendi­etiketile mittevastavad kõned ja sõnavõtud mikrofoni väljalülitamisega.

			5. 1921. aasta 28. aprillil vastuvõetud Riigi­kogu kodukorras olid sätted korrapidamise kohta Riigi­kogu istungil. Riigi­kogu juhatajal oli õigus „kõnelejaid peatada kõneainest kõrwalkaldumise, korrarikkumise ja haawawate sõnade tarvitamise puhul, kõnelejatele ebakohaste sõnade ja üteluste eest märkusi teha, korrale kutsuda, kolmekorralise hoiatuse järele sõna ära wõtta ja koosolekule ette panna kõnelejat välja heita“ (§ 113).

			6. Kommenteeritava paragrahvi lõikes 2 on sätestatud läbirääkimiste lõpetamise regulatsioon. Istungi juhataja teeb ettepaneku lõpetada läbirääkimised kahel juhul: 

			a) kui sõnavõtusoove enam ei ole; 

			b) kui istungi juhataja leiab, et küsimust on piisavalt käsitletud (nt kui läbirääkimised on kestnud kaua ja sõnavõttudes valdavalt korratakse juba kõlanud seisukohti). Niisugusel juhul teeb juhataja ettepaneku lõpetada sõnavõtud pärast seda, kui viimane selleks hetkeks registreerunu on oma sõnavõtu esitanud. Kui ükski Riigi­kogu liige istungi juhataja ettepanekut ei vaidlusta, loetakse läbirääkimised lõppenuks hääletamiseta. Vaidlustamise korral otsustab Riigi­kogu sõnavõttude lõpetamise hääletamise teel. Otsus läbirääkimised lõpetada tehakse poolthäälte enamusega (RKKTS § 78).

			§ 73. Päevakorraküsimuse arutamise võimatus

			(1) Istungi juhataja ei ava päevakorraküsimuse arutamist, kui päevakorra­küsimuse arutamise aluseks olevad dokumendid ei ole Riigi­kogu liikmetele õigeaegselt kättesaadavaks tehtud või kui päevakorra­küsimuse arutamisel ei viibi ettekandja.

			(2) Käesoleva paragrahvi lõikes 1 ettenähtud juhul lükkub arutelu järgmisse töönädalasse.

			1. Päevakorraküsimuse arutamine Riigi­kogu istungil ei ole võimalik, kui küsimuse arutamiseks nõutavad dokumendid (eelnõu tekst, muudatus­ette­panekute loetelu, eelnõu seletuskiri vms) ei ole õigeaegselt Riigi­kogu liikmetele kättesaadavaks tehtud (RKKTS § 62). Varasemates kodukorraseaduse redaktsioonides sellist sätet ei olnud. Siiski on praktikas lähtutud põhimõttest, et kui päevakorraküsimuse aruteluks vajalikud dokumendid on Riigi­kogu liikmetele hiljemalt istungi alguseks kättesaadavaks tehtud ning ükski istungil viibiv Riigi­kogu liige ei ole selle vastu, avatakse päevakorraküsimus vaatamata RKKTS § 73 lg 1 nõuete mittetäitmisele.328

			2. Päevakorraküsimuse arutamiseks peab Riigi­kogu istungil viibima ettekandja. Võib juhtuda, et ettekandjana päevakorda märgitu ei ole mingil põhjusel päevakorraküsimuse arutelu avamise ajal Riigi­kogu istungi­saalis. Praktikas on niisuguseid olukordi lahendatud ettekandja asendamise (näiteks teeb juhtiv­komisjoni ettekande komisjoni esimees) või päevakorras olevate küsimuste käsitlemise järjekorra muutmisega (see saab toimuda üksnes juhul, kui ükski fraktsioon ei ole selle vastu; vt RKKTS § 55 kommentaar 8). Kui eespool nimetatu ei ole võimalik, sedastab istungi juhataja päevakorraküsimuse arutelu võimatuse ega ava seda.

			3. Kuigi enamasti soovitakse päevakorraküsimuse arutelu võimatust vältida ja kommenteeritavat paragrahvi tõlgendatakse pigem paindlikult, on dokumentide kättesaadavaks tegemisega viivitamist ja ettekandja puudumist kasutatud ka teadlikult arutelu edasilükkamiseks, aga ka vastusena obstruktsioonile.329 Arutelu võimatuse tõttu käsitlemata jäänud küsimuse arutelu lükkub järgmisse töönädalasse (vt RKKTS § 53 lg 3 ja nimetatud paragrahvi kommentaar 10).

			§ 74. Protestid ja küsimused istungi läbiviimise korra kohta

			(1) Kui Riigi­kogu liige leiab, et istungi läbiviimise reegleid rikutakse, võib ta esitada istungi juhatajale protesti.

			(2) Kui Riigi­kogu liige soovib saada selgitust istungi läbiviimise reeglite kohta, võib ta esitada istungi juhatajale küsimuse.

			(3) Soovist esitada protest või küsimus annab Riigi­kogu liige märku käe tõstmisega. Loa protesti või küsimuse esitamiseks annab istungi juhataja päevakorraväliselt.

			(4) Istungi juhataja lahendab protesti või vastab küsimusele viivitamata.

			1. RKKTS § 74 eesmärk on aidata tagada Riigi­kogu istungil toimuva menetluse reeglitest kinnipidamine ja Riigi­kogu liikmete teadlikkus istungi protseduuridest. Kui Riigi­kogu liikme hinnangul rikutakse istungi läbiviimise reegleid, on tal võimalus esitada protest (näiteks kui istungi juhataja ei ava läbirääkimisi, kuigi see on seadusega ette nähtud). Küsimuse esitamise võimalus on ette nähtud juhuks, kui Riigi­kogu liige vajab teavet käimasoleva või saabuva päevakorrapunkti menetlemise reeglite kohta (näiteks küsimus selle kohta, milline on poliitilise avalduse käsitlemise protseduur või hääletamise kord Vabariigi Presidendi valimisel või mitu suulist küsimust võib Riigi­kogu liige arutatavas päevakorraküsimuses esitada).

			2. Kuigi RKKTS § 47 eristab Riigi­kogu istungit infotunnist, peab RKKTS § 74 rakendamisel lähtuma sätte eesmärgist aidata kaasa protseduurireeglite järgimisele täiskogu saalis ja kohaldama kommenteeritavat sätet ka infotunnis esitatavatele protestidele ja selgitavatele küsimustele.

			3. Istungi läbiviimise reeglitena tuleb mõista Riigi­kogu istungil päeva­korra­punktide menetlemisele ja istungi juhatamisele seadustega330 kehtestatud nõudeid. Selgitavad küsimused on lubatud ka seoses täiskogu istungite läbiviimisel väljakujunenud heade tavade ja istungil osalemise olmeliste küsimustega (nt hea tava anda eelnõu teisel lugemisel läbi­rääkijate suure arvu korral fraktsioonide esindajatele võimalus osaleda läbirääkimistel esimesena olenemata läbirääkimise soovide registreerimise järjekorrast, probleemid helikvaliteedi või hääletuspuldi toimimisega).

			4. Kuivõrd istungi läbiviimisel väljakujunenud tavadest kõrvale kaldumist ei saa lugeda seadusega kehtestatud reeglite rikkumiseks, ei saa sellises olukorras protesti esitamist pidada asjakohaseks. Samas võivad istungist osavõtmisega seotud küsimused tuleneda Riigi­kogu liikme võimetusest täita oma ülesandeid (nt hääletada, registreerida end küsimuse esita­miseks), mistõttu võib neid käsitleda protestidena.

			5. Protestide ja küsimuste aines on piiratud käimasoleva istungi päevakorrapunktide arutamise ja istungi juhatamise vormilise aspektiga. Nii ei liigitu näiteks küsimused ja hinnangud istungi materjalide kvaliteedi, päevakorrapunktide ja sõnavõttude sisu, Riigi­kogu juhatuse tegevuse, Riigi­kogu üldise töökorralduse, eelnõu menetlusse võtmise või alatises komisjonis tehtud otsuse motiivide vms kohta protestideks või protseduurilisteks küsimusteks.

			6. Kommenteeritavas paragrahvis ettenähtud protest või küsimus tuleb esitada istungi juhatajale kohe pärast rikkumise märkamist või küsimuse tekkimist, andes selle esitamise soovist märku käe tõstmisega ja vajutades hääletuspuldil protseduurilise küsimuse ikooni. Loa protesti või küsimuse esitamiseks annab istungi juhataja viivitamata, katkestades päevakorraküsimuse arutelu. Istungi juhataja peab protesti või küsimuse lahendama viivitamata. Kui protesti või küsimuse tekkimisest on samaaegselt andnud märku mitu Riigi­kogu liiget, võib istungi juhataja anda esmalt sõna kõigile protesti või küsimuse esitamise soovi avaldanud Riigi­kogu liikmetele ning seejärel lahendada protestid ja vastata esitatud küsimustele ühe vastusena.

			7. Istungi juhataja võib protesti rahuldada või selle tagasi lükata. Istungi juhataja otsus vaidlustamisele ei kuulu. Vajaduse korral võib juhataja protesti lahendamiseks või küsimusele vastuse leidmiseks kuulutada välja vaheaja (RKKTS § 65). Kui leiab kinnitust istungi kestel protseduurireeglite rikkumine, on istungi juhataja pädevuses otsustada rikkumise kõrvaldamiseks sobivaim viis.

			8. Protesti kohta hääletamise korra rikkumise puhul ja hääletamise takistusest märku andmise kohta vt RKKTS § 84 kommentaar 3. Hääletamistulemuste kohta esitatava protesti kohta vt RKKTS § 85 lg 2.

			9. Tulenevalt kommenteeritava paragrahvi eesmärgist ei ole istungi läbiviimise reeglite rikkumise kohta protestide esitamise ja selgitavate küsimuste esitamise arv piiratud. Kuna istungi juhatajal ei ole võimalik enne Riigi­kogu liikmele sõna andmist teada, kas protseduuriline sõnavõtt vastab protestile või selgitavale küsimusele kehtestatud nõuetele, on see praktikas toonud kaasa selle sätte kasutamise obstruktsiooni eesmärgil. Istungi juhatajal lasub kohustus tagada istungisaalis kord ja võimalus istungit läbi viia, seega on tema ülesandeks tekkinud olukord lahendada (RKKTS § 66). RKKTS ei anna siin Riigi­kogu istungi juhatajale selget käitumisjuhist. Praktikas on taolist olukorda lahendatud protseduuriliseks sõnavõtuks registreerunud Riigi­kogu liikmetele sõna andmisega kuni sõnavõtusoovide ammendumiseni ning RKKTS-i nõuetele vastavate protestide ja küsimuste lahendamisega. Samuti on istungi juhatajal õigus kuulutada välja vaheaeg ning püüda taastada istungisaalis kord obstruktsiooni kasutavate Riigi­kogu liikmetega kokkuleppe saavutamise või nn vanematekogu ad hoc-nõupidamise teel.

			§ 75. Teadaannete edastamine

			Teadaandeid Riigi­kogu liikmetele, Riigi­kogu komisjonidele ja fraktsioonidele edastab istungi juhataja. Teadaande tekst esitatakse istungi juhatajale kirjalikult.

			1. Kommenteeritav paragrahv reguleerib Riigi­kogu liikmetele, komisjonidele ja fraktsioonidele Riigi­kogu istungi ajal teadaannete edastamist. Selle kohaselt on istungi ajal päevakorravälise teabe edastamine lubatud vaid istungi juhatajale. Edastada soovitava teadaande tekst esitatakse istungi juhatajale kirjalikult. Istungi juhataja hindab teate asjakohasust ja otsustab selle edastamiseks sobivaima aja. Selline regulatsioon võimaldab vältida istungi ülekoormamist päevakorravälise infoga.

			2. Riigi­kogu istungi juhataja edastab teadaanded tavaliselt istungi alguses (istungi rakendamise ajal), päevakorraväliselt istungi jooksul või istungi lõpus. Kiireloomulised teated edastatakse päevakorraküsimuste arutamise ajal. Teadaande edastamiseks päevakorraküsimuse arutamise ajal peab istungi juhataja:

			a) katkestama päevakorraküsimuse arutelu;

			b) edastama teadaande;

			c) andma selgelt märku, kui päevakorraküsimuse arutelu jätkatakse.

			3. Teadaanded, mida istungil edastatakse, on praktikas näiteks järgmised: päevakorra täiendamine poliitilise avalduse või umbusalduse avaldamise arutamisega, täiendava istungi või erakorralise istung­järgu kokkukutsumine, toetus- ja parlamendirühma moodustamise koosoleku kokkukutsumine vahetult pärast istungi lõppu, meeldetuletus Riigi­kogu liikmetele võtta saalist kaasa isiklikud asjad seoses istungisaali kasutamisega Noorteparlamendi istungiks.

			4. Teavet, mille edastamist RKKTS Riigi­kogu liikmetele nõuab, kuid mis ei ole ajakriitiline, edastatakse tänapäeval Riigi­kogu istungi asemel e-posti teel, dokumendihaldussüsteemis või Riigi­kogu sise- või välisveebis. Näiteks edastatakse teave infotunnis osalevate valitsusliikmete ja neile küsimuste esitamise järjekorra kohta Riigi­kogu liikmetele e-posti teel.

			

			
				
					311	Vt Riigi­kogu 01.06.2017 istungi stenogramm. Rahandusminister S. Sesterile umbusalduse avaldamise arutamine algas kell 14.20, s.o 1 tund ja 20 minutit pärast Riigi­kogu töö ajagraafikus neljapäevase istungi lõpuks ettenähtud kellaaja saabumist.

				

				
					312	Vt Riigi­kogu juhatuse 29.01.2020 istungi protokoll nr 6, samuti Riigi­kogu 29.01.2020 istungi stenogramm, 1. päevakorrapunkt. Opositsiooni kuuluvad Riigi­kogu liikmed panid oma laudadele plakatid kirjaga „Lõpetage Eesti lõhkumine“. Istungi juhataja võttis korra tagamiseks vaheaja, mil Riigi­kogu juhatus langetas otsuse loosungite ja plakatite istungisaalis eksponeerimise kohta.

				

				
					313	Vt Riigi­kogu 22.03.2017 istungi stenogramm, istungi rakendamine (EKRE fraktsioon jagas Riigi­kogu liikmete laudadele „Jevgeni vee“ pudeleid, mis laudadelt ära korjati); 20.04.2017 istungi stenogramm, istungi rakendamine (EKRE fraktsioon jagas Riigi­kogu liikmete laudadele Via Baltica teemalised brošüürid, mis istungi juhataja loal laudadele jäeti).

				

				
					314	Riigi­kogu juhatuse 14.04.2016 otsusega nr 66 kinnitatud „Riigi­kogu kinnistute sissepääsu- ja turvakord“.

				

				
					315	Vt L’Assemblée nationale dans les institutions françaises. Assemblée nationale, 2009, lk 555–558.

				

				
					316	1994. aasta RKKS § 75 lõike 3 järgi anti ettekandeks aega 20 minutit ja kaasettekandeks 10 minutit. Ettekandja taotlusel võis istungi juhataja ettekande aega pikendada 10 minuti võrra ja kaasettekandja taotlusel kaasettekande aega viie minuti võrra.

				

				
					317	Vt nt Riigi­kogu 23.09.2020 istungi stenogramm, kus Riigikohtu liikme kandidaat U. Volens esines ettekandega Riigi­kogu otsuse „Urmas Volensi Riigikohtu liikme ametisse nimetamine“ eelnõu (222 OE, XIV Riigi­kogu) esimesel lugemisel.

				

				
					318	Vt SDE fraktsiooni 26.09.2013 esitatud taotlust nr 2-5/19 olulise tähtsusega riik­liku küsimuse arutelu läbiviimiseks, kus ühe ettekandjana esitati Soome Vabariigi haridus­minister Krista Kiuru. Riigi­kogu juhatus lükkas taotluse tagasi, pidades seda parlamentaarse tavaga kokkusobimatuks (vt Riigi­kogu juhatuse 26.09.2013  protokoll nr 42).

				

				
					319	Vt Riigi­kogu 06.11.2017 istungi stenogramm. Üks Riigi­kogu liige esitas tervise­probleemi tõttu oma küsimuse arupärimisele vastavale Eesti Panga presidendile Ardo Hanssonile kirjalikult.

				

				
					320	Vt nt Riigi­kogu 10.03.2020 istungi stenogramm, Eesti Rahvusringhäälingu seaduse muutmise seaduse eelnõu (122 SE) esimene lugemine.

				

				
					321	Tavapäraselt teeb peaminister järgmise aasta riigieelarve üle andmisega seoses poliitilise avalduse ja küsimusi ei esitata. Vt nt Riigi­kogu 30.09.2020 istungi stenogramm.

				

				
					322	Vt Riigi­kogu 13.04.2022 istungi stenogramm, Riigi­kogu otsuse „Ettepaneku tegemine Vabariigi Valitsusele Eesti-vaenuliku propaganda tõkestamiseks“ eelnõu (529 OE, XIV Riigi­kogu) esimene lugemine.

				

				
					323	PS kommentaarid 2020, § 100 kommentaar 1.

				

				
					324	Vrd Sachs, M. Grundgesetz. Kommentar. München, 2011. Artikli 44 kommentaar 15.

				

				
					325	Vt ka Põhiseadusliku Assamblee 6. istung 18.10.1991, I. Hallaste sõnavõtt: „Peaminister ja ministrid võivad sõnaõigusega osaleda Riigi­kogu istungitel ja komisjonides. Pidasime väga oluliseks selle mõtte fikseerimist põhiseaduses, kuna muidu võib tekkida olukord, mis on praegu näiteks Ülemnõukogu ja valitsuse puhul, kus valitsuse liige saab siit kõnepuldist sõna ainult siis, kui ta teeb kaasettekannet, ta ei saa oma seisukohta välja öelda.“ 

				

				
					326	Vt Riigi­kogu 19.01.2022 istungi stenogramm, päevakorrapunkt nr 2 „Peaminister Kaja Kallase poliitiline avaldus julgeolekuolukorra kohta“.

				

				
					327	Vt Riigi­kogu 07.12.2020 istungi stenogramm, Riigi­kogu liikme I. Sooääre ameti­vanne ja Riigi­kogu 15.02.2021 istungi stenogramm, istungi rakendamine, Riigi­kogu liikme K. Grün­thali protseduuriline küsimus.

				

				
					328	Vt Riigi­kogu 07.03.2018 istungi stenogramm, vedelkütuse seaduse muutmise ja sellega seonduvalt teiste seaduste muutmise seaduse eelnõu (536 SE, XIII Riigi­kogu) teine lugemine.

				

				
					329	Vt nt Riigi­kogu 23.03.2022 istungi stenogramm, päevakorrapunktid 5–8.

				

				
					330	Sellised nõuded võivad lisaks RKKTS-le olla sätestatud ka muudes seadustes. Nt keelab KrMS § 3828 lg 3 Riigi­kogu esimehel või aseesimehel Riigi­kogu istungit juhatada, kui menetletakse ettepanekut, millega taotletakse nõusolekut tema enda kohta süüdistusakti koostamiseks.

				

			

		


		
			3. jagu

			HÄÄLETAMINE RIIGI­KOGU ISTUNGIL

			1. jaotis

			Üldised eeskirjad

			§ 76. Riigi­kogu otsustusvõimelisus

			Riigi­kogu täiendaval istungil ning erakorralisel istung­järgul on Riigi­kogu otsustusvõimeline, kui kohal on üle poole Riigi­kogu koosseisust.

			1. Kommenteeritav paragrahv sätestab kvoorumi, st Riigi­kogu liikmete arvu, mis on vajalik, et Riigi­kogu tohiks istungil otsuseid vastu võtta. Kvoorumi olemasolu on Riigi­kogu otsuste õiguspärasuse tingimus. Sisuliselt on kvoorumi kehtestamise mõte tagada vastuvõetavate otsuste legitiimsus. Kvooruminõude rikkumine on alus Riigi­kogu akti kehtetuks tunnistamiseks põhiseaduslikkuse järelevalve kohtu­menetluses.

			2. PS § 70 näeb ette, et Riigi­kogu otsustusvõimelisuse sätestab Riigi­kogu kodukorra seadus ning et erakorralisel istung­järgul on Riigi­kogu otsustus­võimeline, kui kohal on üle poole Riigi­kogu koosseisust.

			3. Põhiseaduse eelnõu koostamise ajal Põhiseaduse Assamblees oli Riigi­kogu otsustusvõimelisus enamvaieldud küsimusi. Korduvalt arutati ja hääletati, milline peaks olema kvoorum Riigi­kogu korralisel istungil ning erakorralisel istung­järgul. Nii näiteks diskuteeriti, kas korralise istungi kvoorum peaks olema kümnendik, neljandik, kolmandik või pool Riigi­kogu koosseisust või ei peaks sellist nõuet üldse olema.331 Suurema kvoorumi pooldajad leidsid, et liialt väike kvoorum ei taga Riigi­kogu töövõimet, kuna demokraatia traditsioon ei ole objektiivsetel põhjustel jõudnud Eestis veel kinnistuda ja erakondlik struktuur välja kujuneda.332 Suure kvoorumi vastased aga nägid selles ohtu parlamendi töö­­võimele ning leidsid, et parlamentaarses praktikas hakkavad erakonnad ise hoolitsema selle eest, et istungil viibiks piisav arv Riigi­kogu liikmeid.333 Lõpuks saavutati kompromiss, et korralise istungi kvoorum sätestatakse Riigi­kogu töökorraldust reguleerivas seaduses ning erakorralise istung­järgu kvoorum põhiseaduses endas.334

			4. Kommenteeritavast paragrahvist tuleneb, et Riigi­kogu korralisel istungil mingi kindla arvu Riigi­kogu liikmete kohalolekut ei nõuta, Riigi­kogu täiendaval istungil ning erakorralisel istung­järgul (RKKTS §-d 50 ja 51) on aga vaja, et kohal oleks üle poole Riigi­kogu koosseisust.

			5. Kuigi PS § 70 lõikega 1 on jäetud Riigi­kogu otsustusvõimelisus Riigi­kogu kodukorra seaduse sätestada, ei ole RKKTS-is normi, mis nõuaks mingi arvu Riigi­kogu liikmete kohalolekut selleks, et Riigi­kogu tohiks korralisel istungil otsuseid vastu võtta. Korralise istungi kvoorumit ei sätestanud ka 1992. aasta RKKS ega 1994. aasta RKKS. 1992. aasta RKKS-is oli sõnaselgelt kirjas, et korralisel istungil kvooruminõuet ei ole.335 Riigi­kogu korraliseks istungiks kvooruminõude sätestamata jätmist võib põhjendada kahe asjaoluga. Esiteks, kuivõrd korralised istungid toimuvad RKKTS-is täpselt paika pandud ajal (§ 47 lg 1) ning nende toimumisaega ei ole seetõttu võimalik meelevaldselt muuta, puudub vajadus ette näha eelkõige parlamendivähemuse huvides täiendavaid garantiisid, mis tagaksid kõigi Riigi­kogu liikmete võimaluse istungitest aegsasti teada saada ning neist osa võtta. Teiseks, nagu ka Põhiseaduse Assamblee aruteludes esile toodi (vt käesoleva paragrahvi kommentaar 3), peab kvooruminõude puudumine paremini tagama Riigi­kogu töövõime.

			6. Kvooruminõude sätestamata jätmisest hoolimata ei piisa ühest­ainsast kohal­olevast Riigi­kogu liikmest, et Riigi­kogu oleks otsustusvõimeline. Rooma õigusest pärit põhimõtte tres faciunt collegium336 järgi saab kollegiaal­organist rääkida üksnes juhul, kui otsustamisest võtab osa vähemalt kolm liiget. PS § 73 järgi on Riigi­kogu aktide vastuvõtmiseks vajalik poolt­häälte enamus, enamuse kujunemise eelduseks peab aga otsustajaid olema mitte vähem kui kolm. Sama kehtib ka juhul, kui Riigi­kogu peab kaugosalusega istungit.

			7. Riigi­kogu võib pidada täiendavaid istungeid korraliste istung­järkude ajal (RKKTS § 45 lg 1), ent väljaspool RKKTS §-s 47 sätestatud töö aja­­graafikut. Täiendava istungi toimumisaega ei ole RKKTS-is kindlaks määratud, selle otsustab Riigi­kogu juhatus vajaduse järgi (vt RKKTS § 49 kommentaar 3). Kommenteeritava paragrahvi järgi on täiendaval istungil Riigi­kogu otsustusvõimeline, kui kohal on üle poole Riigi­kogu koosseisust, st vähemalt 51 Riigi­kogu liiget. Kuna põhiseaduses Riigi­kogu täiendavat istungit eraldi ei mainita ning seetõttu selle kvoorumit ette ei nähta, on Riigi­kogul õigus, lähtudes PS § 70 esimesest lausest, sätestada Riigi­kogu otsustus­võimelisus täiendaval istungil RKKTS-is. Põhimõtteliselt ei pea täiendava istungi kvoorumiks olema tingimata Riigi­kogu koosseisu enamus, vaid see võib olla ka näiteks väiksem. Täiendav istung ja selle kvoorum sätestati esimest korda 1994. aasta RKKS-is (§ 42 lg 3).

			8. Tingimus, et erakorralisel istung­järgul (RKKTS §-d 50 ja 51) on Riigi­kogu otsustusvõimeline, kui kohal on üle poole Riigi­kogu koosseisust, st vähemalt 51 Riigi­kogu liiget, tuleneb, nagu eespool mainitud, PS § 70 teisest lausest.

			9. Riigi­kogu otsustusvõimelisus Riigi­kogu täiendaval istungil ja era­­korralisel istung­järgul tehakse kindlaks kohaloleku kontrolliga (RKKTS § 77). Kvoorumi puudumise tagajärge ei ole RKKTS-is expressis verbis sätestatud, ent praktikas toob see automaatselt kaasa täiendava istungi või erakorralise istung­järgu lõppemise. Nii lõppesid kvoorumi puudumise tõttu enne päevakorra ammendumist VII Riigi­kogu volituste ajal kolm erakorralist istung­järku (15-st), IX Riigi­kogu volituste ajal seitse era­korralist istung­järku (24-st), X Riigi­kogu volituste ajal üks erakorraline istung­järk (12-st), XI Riigi­kogu volituste ajal üks erakorraline istung­järk (12-st)337 ja XIV koosseisu volituste ajal 13.06.2021 täiendav istung.338

			§ 77. Riigi­kogu liikmete kohaloleku kontroll

			(1) Riigi­kogu otsustusvõimelisus tehakse kindlaks Riigi­kogu liikmete kohaloleku kontrolliga.

			(2) Riigi­kogu liikmete kohalolekut kontrollitakse Riigi­kogu istungi alguses.
[RT I, 07.03.2019, 1 – jõust. 17.03.2019]

			(3) Riigi­kogu täiendava istungi ning erakorralise istung­järgu ajal kontrollitakse kohalolekut ka enne muud hääletust, kui mõni Riigi­kogu liige kohaloleku kontrolli nõuab.

			1. Paragrahvi 77 järgi on kohaloleku kontrollil kaks funktsiooni: esiteks, kohalolijate arvu kindlakstegemine (lg 2) ning teiseks, kohalolijate arvu fikseerimine ja selle põhjal kvoorumi olemasolu tuvastamine (lg 1 ja 3). Esimesel juhul on kohaloleku kontrollil üksnes informatiivne tähendus: selle abil saadakse teada, mitu Riigi­kogu liiget parajasti istungisaalis viibib. Teisel juhul aga, st kui eesmärk on tuvastada kvoorumi olemasolu, on kohaloleku kontrollil õiguslik tähendus: kvoorumi puudumise korral erakorraline istung­järk või täiendav istung lõpeb (vt RKKTS § 76 kommentaar 9).

			2. RKKTS-is ei sätestata, kuidas kohaloleku kontrolli tehakse, praktikas kasutatakse selleks elektroonilist hääletussüsteemi. Pärast seda, kui istungi juhataja on kohaloleku kontrolli välja kuulutanud, on Riigi­kogu liikmetel aega 30 sekundit, et ennast kohalolijaks registreerida. Selle aja jooksul registreerunud loetakse kohalolijateks. Kohaloleku kontrolli tulemused teeb istungi juhataja teatavaks vahetult pärast kontrolli lõppu.

			3. Lähtudes kohaloleku kontrolli eesmärgist, on kohalolijaks registreerumisel erinev tähendus. Kui kohaloleku kontroll tehakse kvoorumi tuvastamiseks, arvatakse Riigi­kogu liige kvoorumi hulka üksnes siis, kui ta registreeris oma kohaloleku hääletamispuldi kaudu. Kui aga kohal­olekut kontrollitakse lihtsalt istungisaalis viibivate Riigi­kogu liikmete arvu kindlakstegemiseks, ei tähenda ettenähtud aja jooksul registreerumata jätmine seda, et Riigi­kogu liige ei võiks registreerida ennast kohalolijaks mis tahes muul ajal istungi jooksul, kas või vahetult pärast kohaloleku kontrolli lõppemist, ning istungist osa võtta – küsimusi esitada, sõna­võtuga esineda jne. Kui Riigi­kogu liige ei ole registreerinud ennast kohalolijaks ei kohaloleku kontrolli käigus ega muul viisil, ei ole ta formaalselt istungist osa võtnud.339

			4. Kohalolekut kontrollitakse kvoorumi tuvastamiseks üksnes Riigi­kogu täiendaval istungil ja erakorralisel istung­järgul (RKKTS § 77 lg 3). Kohustuslikus korras tuvastatakse kvoorum täiendava istungi ja era­­korralise istung­järgu (kui erakorraline istung­järk hõlmab mitut istungit, siis iga istungi) alguses. Peale selle võib Riigi­kogu täiendava istungi ning era­­korralise istung­järgu ajal iga Riigi­kogu liige nõuda, et kvoorumi olemasolu tuvastatakse ka enne mõnd muud hääletust, st enne kui Riigi­kogu asub otsust tegema.340 Kui Riigi­kogu liige taotleb kohaloleku kontrolli, on istungi juhataja kohustatud selle läbi viima. Seega peab Riigi­kogu täiendava istungi ning erakorralise istung­järgu ajal olema seaduses nõutud kvoorum tagatud vähemalt enne iga hääletust. Ehkki seadus Riigi­kogu täiendava istungi ning erakorralise istung­järgu ajal enne hääletamist kohaloleku kontrolli läbiviimist ei nõua, on seda soovituslik teha, kui istungi juhataja kahtleb kvoorumi olemasolus, kuna akti vastuvõtmine nõutava kvoorumita on selle kehtetuks tunnistamise aluseks põhiseaduslikkuse järelevalve kohtu­menetluses.

			5. Kohaloleku kontrolli informatsiooni saamise eesmärgil tehakse korralisel istungil üksnes istungi alguses (RKKTS § 77 lg 2). Muudel juhtudel kohaloleku kontrolli nõuda ei saa ning istungi juhataja seda läbi ei vii.341

			6. Varasemates kodukorraseadustes olid kohaloleku kontrolli tegemise võimalused mõnevõrra avaramad. Nii tuli 1992. aasta RKKS § 39 järgi kohalolekut kontrollida iga istungi alguses ning kui mõni Riigi­kogu liige seda nõudis, siis ka enne mis tahes hääletust. 1994. aasta RKKS-i lisandus nõue, et kohalolekut tuleb kontrollida ka enne sellise seaduse või otsuse eelnõu hääletamist, mille vastuvõtmiseks on nõutav Riigi­kogu koosseisu häälteenamus, kuid see kaotati seadusest 2019. aastal.342 Praktikas nõuti kohaloleku kontrolli sageli ka obstruktsiooni eesmärgil.

			§ 78. Nõutav häälteenamus

			Riigi­kogu teeb otsustusi poolthäälteenamusega, kui Eesti Vabariigi põhiseaduses või käesolevas seaduses ei ole ette nähtud teisiti.

			1. PS § 73 kohaselt võetakse Riigi­kogu aktid vastu poolthäälte enamusega, kui põhiseadus ei näe ette teisiti. Riigi­kogu aktide all peetakse silmas seadusi ja Riigi­kogu otsuseid (PS § 65 p 1) ning avaldusi, deklaratsioone ja pöördumisi (PS § 65 p 11), aga ka Riigi­kogu otsustusi muudes küsimustes, mis põhiseadusega on antud Riigi­kogu pädevusse, kuid mida ei pruugita vormistada seaduse, otsuse, avalduse, deklaratsiooni või pöördumisena. Näitena võib siin tuua Riigi­kogu valimisotsuse Riigi­kogu esimehe või aseesimeeste valimisel. Kommenteeritava paragrahvi kohaldamisala on põhiseaduses sätestatust laiem, hõlmates ka muude otsustuste (päevakorra kinnitamine, seadus­eelnõu esimese lugemise lõpetamine, muudatus­ette­panekute suhtes tehtavad otsused jne) tegemiseks vajalikku häälteenamust. Sellest ka PS §-st 73 erinev sõnastus.

			2. Kuna kommenteeritav paragrahv paikneb RKKTS 10. peatükis „Riigi­kogu istung“, reguleerib ta nõutavat häälteenamust Riigi­kogu täiskogus tehtavate otsustuste suhtes. Riigi­kogu allorganite otsustustele käsitletav paragrahv vahetult ei kohaldu. Küll aga võib seda käsitada kui üld­­­reeglit juhtudel, kui allorganite otsustusi puudutav eriregulatsioon puudub. Otsuste vastuvõtmise kord Riigi­kogu juhatuses ja komisjonides on sätestatud vastavalt RKKTS § 16 lõikes 4 ja §-s 38.

			3. Põhiseaduses kasutatavad häälteenamused on määratletud PSRS § 3 lõikes 6. Selle sätte järgi tähendab:

			a) poolthäälte enamus – poolt hääletab enam kui vastu:

			P > V (P – poolthääled, V – vastuhääled);

			b) kahekolmandikuline häälteenamus – poolt hääletab vähemalt kaks korda enam kui vastu:

			P ≥ 2 x V;

			c) neljaviiendikuline häälteenamus – poolt hääletab vähemalt neli korda enam kui vastu:

			P ≥ 4 x V;

			d) Riigi­kogu koosseisu häälteenamus – poolt hääletab üle poole Riigi­kogu koosseisust (vähemalt 51 Riigi­kogu liiget);

			e) Riigi­kogu koosseisu kahekolmandikuline häälteenamus – poolt hääletab vähemalt kaks kolmandikku Riigi­kogu koosseisust (vähemalt 68 Riigi­kogu liiget);

			f) Riigi­kogu koosseisu kolmeviiendikuline häälteenamus – poolt hääletab vähemalt kolm viiendikku Riigi­kogu koosseisust (vähemalt 61 Riigi­kogu liiget).

			4. Nagu nimetatud, võetakse Riigi­kogu aktid üldjuhul vastu poolthäälte enamusega (PS § 73). Poolthäälte enamuse nõue on põhiseaduses expressis verbis mainitud veel seoses peaministrikandidaadile valitsuse moodustamiseks volituste andmisega Riigi­kogu poolt (PS § 89 lg 4).

			5. Poolthäälte enamuse eespool toodud määratluse (vt käesoleva paragrahvi kommentaar 3) täpsustamiseks olgu märgitud, et hääletustulemuse määramisel lähevad arvesse üksnes poolt- ja vastuhääled, mitte aga erapooletuks jäänud, ning et poolt- ja vastuhäälte võrdse jagunemise korral loetakse hääletusele pandud ettepanek tagasilükatuks (seadus jääb vastu võtmata, päevakord kinnitamata, muudatus­ette­panek ei leia toetust jne).

			6. Poolthäälte enamuse erijuhtudena on vaadeldavad Riigi­kogu esimehe ja aseesimeeste valimisel kandidaadi valituks osutumiseks nõutavad häälte­enamused, samuti RKKTS § 106 lõikes 4 sätestatud juhtum. RKKTS § 7 lõike 5 esimese lause kohaselt saab Riigi­kogu esimeheks kandidaat – kandidaate on vähemalt kaks –, kes kogub üle poole kehtivatest häältest ehk enamuse kehtivatest häältest.343 Vastavalt RKKTS § 7 lõike 6 esimesele lausele saavad Riigi­kogu aseesimeesteks kaks kõige rohkem hääli kogunud kandidaati. Siin on tegemist suhtelise häälteenamusega.344 Suhtelise häälteenamuse mõistet kasutatakse ka RKKTS § 106 lõikes 4, mis näeb ette, et üksteist välistavatest muudatus­ette­panekutest, mis kõik saavad täiskogus hääletamisel poolthäälte enamuse, viiakse eelnõu teksti kõige rohkem hääli saanu.

			7. Suuremat häälteenamust kui poolthäälte enamus nõuab põhiseadus järgmistel juhtudel:

			a) kahekolmandikuline häälteenamus (poolt hääletab vähemalt kaks korda enam kui vastu, vt ka käesoleva paragrahvi kommentaar 3):

			- Riigi­kogu istungi kinniseks kuulutamine (PS § 72 lg 1);

			b) neljaviiendikuline häälteenamus (poolt hääletab vähemalt neli korda enam kui vastu, vt ka käesoleva paragrahvi kommentaar 3):

			- otsus põhiseaduse muutmise seaduse eelnõu käsitlemiseks kiireloomulisena (PS § 166);

			c) Riigi­kogu koosseisu häälteenamus (vähemalt 51 poolthäält):

			- nõusoleku andmine Riigi­kogu liikme kriminaalvastutusele võtmiseks (PS § 76);

			- nõusoleku andmine Vabariigi Presidendi kriminaalvastutusele võtmiseks (PS § 85);

			- umbusalduse avaldamine Vabariigi Valitsusele, peaministrile või ministrile (PS § 97 lg 1);

			- nõusoleku andmine Vabariigi Valitsuse liikme kriminaal­vastutusele võtmiseks (PS § 101 lg 1);

			- ettepanek Vabariigi Valitsusele algatada Riigi­kogu poolt soovitav eelnõu (PS § 103 lg 2);

			- nn konstitutsiooniliste seaduste vastuvõtmine ja muutmine (PS § 104 lg 2);

			- erakorralise seisukorra väljakuulutamine (PS § 129 lg 1);

			- nõusoleku andmine riigikontrolöri kriminaalvastutusele võt­­miseks (PS § 138);

			- nõusoleku andmine õiguskantsleri kriminaalvastutusele võt­­miseks (PS § 145);

			- nõusoleku andmine Riigikohtu esimehe ja liikmete kriminaalvastutusele võtmiseks (PS § 153 lg 2);

			- põhiseaduse muutmise seaduse eelnõu vastuvõtmine Riigi­kogu ühe koosseisu poolt põhiseaduse muutmise korral Riigi­kogu kahe järjestikuse koosseisuga (PS § 165 lg 1);

			d) Riigi­kogu koosseisu kahekolmandikuline häälteenamus (vähemalt 68 poolthäält):

			- Vabariigi Presidendi valimine (PS § 79 lg 4);

			- Eesti riigipiire muutvate lepingute ratifitseerimine (PS § 122 lg 2);

			- põhiseaduse muutmise seaduse eelnõu vastuvõtmine kiireloomulisena (PS § 166);

			e) Riigi­kogu koosseisu kolmeviiendikuline häälteenamus (vähemalt 61 poolthäält):

			- põhiseaduse muutmise seaduse eelnõu rahvahääletusele panek (PS § 164);

			- põhiseaduse muutmise seaduse eelnõu vastuvõtmine Riigi­kogu järgmise koosseisu poolt põhiseaduse muutmise korral Riigi­kogu kahe järjestikuse koosseisuga (PS § 165 lg 2).

			8. RKKTS-is sätestatakse peale eeltoodu veel järgmised poolthäälte enamusest erinevad häälteenamuse juhud:

			a) kahekolmandikuline häälteenamus (poolt hääletab vähemalt kaks korda enam kui vastu, vt ka käesoleva paragrahvi kommentaar 3):

			- Riigi­kogu töö ajagraafiku muutmine (RKKTS § 48);

			b) Riigi­kogu koosseisu häälteenamus (vähemalt 51 poolthäält):

			- nn konstitutsioonilise seaduse (PS § 104 lg 2) eelnõu rahva­hääletusele panemist käsitava otsuse eelnõu vastuvõtmine (RKKTS § 129 lg 7).

			9. Kui hääletamisele pandava küsimuse otsustamiseks on nõutav poolthäälte enamus, siis istungi juhataja sellele eraldi tähelepanu ei juhi. On saanud tavaks, et kui pannakse lõpphääletusele seaduse või Riigi­kogu otsuse eelnõu, mille vastuvõtmiseks on nõutav vähemalt Riigi­kogu koosseisu häälteenamus, viitab istungi juhataja sellele enne hääletust. Kui tegemist ei ole lõpphääletusega, ent küsimuse otsustamiseks on vajalik teistsugune häälteenamus kui poolthäälte enamus, peab istungi juhataja samuti juhtima sellele Riigi­kogu liikmete tähelepanu. Akti vastuvõtmine ettenähtust väiksema häälteenamusega on selle kehtetuks tunnistamise aluseks põhiseaduslikkuse järelevalve kohtu­menetluses.

			§ 79. Avalik ja salajane hääletamine

			(1) Hääletamine Riigi­kogu istungil on avalik.

			(2) Salajane on hääletamine üksnes järgmistel juhtudel:

			1) Vabariigi Presidendi valimine;

			2) Riigi­kogu esimehe ja aseesimeeste valimine;

			3) Riigikohtu esimehe ja liikmete ametisse nimetamine;

			4) riigikontrolöri ametisse nimetamine;

			5) õiguskantsleri ja õiguskantsleri asetäitja-nõuniku ametisse nimetamine;

			6) Eesti Panga Nõukogu esimehe ametisse nimetamine ja Eesti Panga Nõukogu liikme nimetamine.

			7) [kehtetu – RT I, 08.07.2011, 8 – jõust. 22.07.2011]

			1. Hääletamise avalikkuse nõue tuleneb PS § 72 lõikest 2 ning on seotud Riigi­kogu liikmete vastutusega valijate ees. Selleks et valijatel oleks võimalik kujundada seisukoht oma esindajate suhtes, peavad nad olema informeeritud. Avalikkus võimaldab kodanikel Riigi­kogu liikmete tegevust jälgida ning saada teavet valimisotsustuste tegemiseks.

			2. Põhimõte, mille järgi kõik, mõne erandiga, hääletused Riigi­kogus on avalikud, vastandub pealtnäha PS § 60 lõike 1 neljandas lauses sätestatule. Nimetatud sätte kohaselt on hääletamine Riigi­kogu valimistel salajane. Parlamendivalimistel kaitseb hääletamise salajasus kodaniku vabadust hääletada oma südametunnistuse järgi, kartmata mis tahes negatiivseid tagajärgi, mis võivad kaasneda tema valimisotsustuse avalikuks tulekuga. PS § 62 kohaselt peab ka rahvaesindaja vaba mandaati teostades saama toimida oma südametunnistuse ja parima äranägemise järgi, kuid tema tegutsemis- ja otsustusvabadust kaitseb mitte salajase hääletamise põhimõte, vaid samuti PS §-st 62 tulenev vastutamatuse garantii (indemniteet). Nii ei või Riigi­kogu liiget võtta õiguslikule vastutusele muu hulgas selle eest, kuidas ta on hääletanud. Õigusliku vastutuse all tuleb see­­juures mõista ka distsiplinaarabinõusid nagu fraktsioonist väljaarvamine. Vastavalt PS § 72 lõike 2 teisele lausele on hääletamise salajasus Riigi­kogu liikme otsustusvabaduse kaitseks kohaldatav üksnes ameti­isikute valimisel ja nimetamisel.345

			3. Hääletamise avalikkus tähendab, et põhimõtteliselt on igaühel võimalik teada saada, kuidas üks või teine Riigi­kogu liige Riigi­kogu istungil ühes või teises küsimuses hääletab.

			4. Avalik hääletamine võib olla nimeline või mittenimeline. Riigi­kogu praktikas jäädvustatakse iga hääletuse puhul, kuidas Riigi­kogu liige hääletas – poolt, vastu või erapooletu –, ning see teave tehakse avalikku­sele kättesaadavaks. Elektrooniline hääletussüsteem võimaldab seda teha ilma ajakuluta. Mittenimelisi avalikke hääletusi Riigi­kogu istungil ei korraldata.

			5. Kommenteeritava paragrahvi teises lõikes loetletakse ameti­isikud, kelle valimine või nimetamine otsustatakse salajasel hääletamisel. Tegemist on ameti­isikutega, kelle määramise Riigi­kogu poolt näeb ette põhi­seadus. Üksnes õiguskantsleri asetäitja-nõuniku ametisse nimetamine ei ole ette nähtud põhiseaduses, vaid selle sätestab ÕKS § 37 lõike 1 esimene lause.346

			6. Salajane hääletamine tähendab seda, et Riigi­kogu liikme hääletamisotsustus jääb tema enda teada. Hääletamine tuleb läbi viia nii, et see, kuidas Riigi­kogu liige hääletab, ei saa avalikkusele teatavaks. Nõnda näeb RKKTS ette, et hääletamiseks kasutatav elektrooniline hääletussüsteem peab võimaldama salajast hääletamist (RKKTS § 81 lg-d 1 ja 3 nende koostoimes), teatavateks juhtudeks (Vabariigi Presidendi valimine, Riigi­kogu esimehe ja aseesimeeste valimine, muude ameti­isikute nimetamine juhul, kui elektroonilist hääletussüsteemi ei ole võimalik kasutada) on aga ette nähtud hääletamine hääletamissedelitega. Salajase hääletamise tulemused esitatakse poolthäälte arvu, vastuhäälte arvu ja erapooletuks jäänute arvu suhtena.

			7. Salajasel hääletamisel elektroonilise hääletussüsteemi abil tuleb silmas pidada ka muid tingimusi peale selle, et süsteem võimaldaks hoida saladuses, kuidas keegi hääletas. Nimelt ei tohi salajase hääletamise korral ei istungisaalist ega rõdudelt näha, millisele hääletuspuldi nupule Riigi­kogu liige hääletamise ajal vajutab. (Meenutagem, et näiteks Riigi­kogu esimehe valimisel täidab Riigi­kogu liige hääletamissedeli hääletamis­kabiinis.) Seda aga Toompea lossi istungisaali eripära (rõdude paiknemist) arvestades kindlustada ei ole võimalik. Seega tuleks RKKTS § 79 lõike 2 punktides 3–6 nimetatud ameti­isikute ametisse nimetamisel hääletuste läbiviimisel kaaluda erinevaid võimalusi hääletamise salajasuse tagamiseks. Võimalus on rakendada füüsilisi meetmeid (hääletuspulti varjavad vahendid), piirata istungisaali rõdul viibimist või viia hääletamine läbi hääletamissedelitega, lähtudes RKKTS § 81 lõikest 3. Viimasel juhul põhjendaks elektroonilise hääletussüsteemi kasutamise võimatust salajaseks hääletamiseks vajalike tingimuste puudumine Toompea lossi istungisaalis.

			8. Salajast hääletamist kasutatakse üksnes nende ameti­isikute valimisel või nimetamisel, keda on mainitud RKKTS § 79 lõikes 2. Muudel juhtudel ei ole salajane hääletamine lubatav. Nii näiteks otsustatakse avalikul hääletusel peaministrikandidaadile volituste andmine (expressis verbis PS § 89 lg-s 2), samuti Vabariigi Valitsusele, peaministrile või ministrile umbusalduse avaldamine.

			9. Asjaolust, et ameti­isik nimetatakse salajasel hääletamisel, ei tulene tema vabastamine salajasel hääletamisel. Ameti­isiku ametist vabastamise alused on asjaomastes seadustes väga täpselt piiritletud, mistõttu vabastamise protseduur on pigem formaalse iseloomuga. Seetõttu ei toeta salajase hääletamise kasutamist ameti­isiku ametist vabastamisel samad kaalutlused, mida võib esitada salajase hääletamise õigustamiseks ametisse nimetamise puhul.

			10. PS § 72 lõike 1 järgi võib Riigi­kogu kahekolmandikulise häälte­enamusega kuulutada oma istungi kinniseks (vt ka RKKTS § 60). Kuigi istungi kinnisus tähendab seda, et istungil toimunud arutelude sisu ei saa avalikkusele teatavaks, on istungil otsustatu, sealhulgas hääletuste tulemused, avalikud (välja arvatud juhul, kui hääletamine RKKTS § 79 lg 2 kohaselt on salajane). Nii laienevad kinnisel istungil toimunud hääletuste kohta avalikul istungil kohaldatavad hääletamisreeglid.

			§ 80. Hääletamise isiklikkus

			Riigi­kogu liige hääletab isiklikult.

			1. Isikliku hääletamise põhimõte on seotud PS §-s 62 sätestatud vaba mandaadi põhimõttega. Selle järgi on parlamendiliige kogu rahva esindaja, kes täidab oma ülesandeid, lähtudes avalikest huvidest ning oma südametunnistusest ja tõekspidamistest (vt ka RKLS § 17 lg 1). Ka see, kuidas ühes või teises küsimuses hääletada, on rahvaesindaja isiklik otsustus, mida ei saa teha tema eest keegi teine. Seetõttu eeldab vaba mandaadi põhimõte seda, et hääletamisõigust kui ühte oma põhilist parlamenditööga seotud õigust kasutab Riigi­kogu liige ise ning ta ei saa volitada kedagi teist enda eest hääletama. Hääle delegeerimine oleks vastuolus ka valimiste otsesuse põhimõttega (PS § 60 lg 1 kolmas lause). Selle järgi peavad rahvaesindaja ülesandeid täitma isikud, kes kehtivate valimis­reeglite kohaselt osutusid valituks (või nende seaduslikult määratud asendusliikmed), mitte aga nende volinikud.

			2. Kui mõni Riigi­kogu liige hääletab teise eest, on tegemist hääletamise korra rikkumisega, ning kui istungi juhataja seda märkab, on tal kohustus hääletamine katkestada (RKKTS § 84 lg 1). Kui hääletamise korra rikkumist märkab mõni Riigi­kogu liige, võib ta esitada istungi juhatajale protesti (RKKTS § 74 lg 1).

			3. Tuleb märkida, et mõne riigi põhiseadus võimaldab hääletamise isiklikkuse põhimõttest erandeid. Näiteks Prantsusmaa põhiseaduse artikli 27 teine lõige sätestab, et parlamendiliige teostab hääletamisõigust isiklikult, kuid sama artikli lõige 3 võimaldab sätestada parlamendi tööd korraldavas aktis erandjuhud, kui hääletamine on lubatud volituse alusel.

			§ 81. Hääletamise viisid

			(1) Hääletamiseks kasutatakse elektroonilist hääletussüsteemi.

			(2) Vabariigi Presidendi ning Riigi­kogu esimehe ja aseesimeeste valimistel hääletatakse hääletamissedelitega.

			(3) Kui elektroonilist hääletussüsteemi ei ole võimalik kasutada, hääletatakse käe tõstmisega, või kui käesolev seadus näeb ette salajase hääletamise, hääletamissedelitega.

			(4) Kui Riigi­kogu kaugosalusega istungil ei ole võimalik hääletada elektroonilise hääletussüsteemiga ega käe tõstmisega, võib hääletada muul istungi juhataja heakskiidetud viisil.

				[RT I, 02.06.2020, 2 – jõust. 12.06.2020]

			1. Kommenteeritav paragrahv näeb ette kolm peamist hääletamisviisi: hääletamine elektroonilise hääletussüsteemi abil (korraline hääletamisviis), hääletamine käe tõstmisega (erakorraline ehk asendushääletamisviis) ning hääletamine hääletamissedelitega (ühteaegu nii korraline kui ka erakorraline hääletamisviis). Lisaks on Riigi­kogu kaugosalusega istungil istungi juhatajal õigus tehniliste tõrgete korral otsustada, millist muud erakorralist hääletamisviisi ta aktsepteerib (nt digiallkirjastatud dokumendi edastamine, helistamine vms). Muu erakorralise hääletamisviisi kehtestamise tingimuseks on võimatus hääletada elektroonilise hääletussüsteemi abil ja käe tõstmisega.347

			2. RKKTS ei kirjuta ette, milliste põhimõtete järgi peab elektrooniline hääletussüsteem olema üles ehitatud. RKKTS-i järgi peab see võimaldama Riigi­kogu liikmeil oma hääletamistahet väljendada ning tagama hääletamistulemuse adekvaatse ja kontrollitava kindlakstegemise. Samuti peab süsteem võimaldama nii avalikku kui ka salajast hääletamist.

			3. Riigi­kogus kasutusel olev elektrooniline hääletussüsteem kujutab endast infotehnoloogilist lahendust, mis võimaldab Riigi­kogu liikmel hääletada nii, et ta selleks ettenähtud aja jooksul (20 sekundit) sisestab hääletamispuldi kaudu süsteemi oma hääletamisotsustuse ning saab tehtud otsustuse arvessemineku kohta süsteemilt kinnituse. Pärast hääletamiseks ettenähtud aja lõppemist on kõigil võimalik näha hääletamistulemust nii istungisaalis olevalt tabloolt, kuhu tulemus kuvatakse, kui ka vastavast failist, mis hääletamise põhjal hääletussüsteemi luuakse. Kui hääletamine on avalik, nähtub tulemusest, kuidas keegi hääletas. Salajase hääletamise puhul kajastab tulemus üksnes poolt- ja vastuhäälte ning erapooletuks jäänute arvu. Oma hääletamiseelistuse väljendamiseks on Riigi­kogu liikmel võimalik vajutada kas nupule „poolt“ (roheline), „vastu“ (punane) või „erapooletu“ (kollane).

			4. Erinevalt teistest hääletamisviisidest võimaldab elektrooniline hääletus­süsteem viia läbi suure hulga hääletusi ning teha kindlaks kõigi tulemused lühikese aja jooksul.

			5. Hääletamissedeleid kasutatakse korraliselt Vabariigi Presidendi ning Riigi­kogu esimehe ja aseesimeeste valimisel, erakorraliselt aga siis, kui korraga esinevad kaks eeldust: elektroonilist hääletussüsteemi mingil põhjusel kasutada ei saa ning hääletamine peab olema salajane (RKKTS § 79 lg 2), st käe tõstmisega hääletamine on sellisel juhul välistatud.

			6. Hääletamissedelitega hääletamine on Vabariigi Presidendi ning Riigi­kogu esimehe ja aseesimeeste valimisel ettenähtud seetõttu, et RKKTS § 79 lõike 2 punktide 1 ja 2 kohaselt peab hääletamine olema salajane ning erinevalt Riigi­kogule esitatavate ameti­isikukandidaatide nimetamise protseduurist – hääletada poolt või vastu – on presidendi, esimehe ja aseesimeeste valimisel võimalik üles seada rohkem kui üks kandidaat ning teha seega valik mitme kandidaadi vahel. 

			7. Käe tõstmisega hääletamist kasutatakse üksnes juhul, kui elektroonilist hääletussüsteemi ei ole võimalik kasutada ning hääletamine ei pea RKKTS § 79 lõike 2 kohaselt olema salajane. Nimetatud hääletamisviisi kasutamise korral fikseerib hääletamiskomisjon (RKKTS § 82 lg 2) iga hääletamisest osavõtnud Riigi­kogu liikme hääletamisotsustuse (poolt, vastu, erapooletu), millest ta on tõstetud käega märku andnud. (Vt RKKTS § 82 kommentaarid 3–6.)

			8. Elektroonilist hääletussüsteemi RKKTS § 81 lõike 3 mõttes võib olla võimatu kasutada nii siis, kui elektrooniline hääletussüsteem tehnilistel põhjustel ei toimi, kui ka siis, kui Riigi­kogu istung ei toimu Tallinnas Toompea lossi istungisaalis (RKKTS § 57, vt ka RKKTS § 79 kommentaar 7).

			9. Kaugosaluse vormis toimuval Riigi­kogu istungil on võimalikud hääletamisviisid piiratud. Hääletamissedelitega hääletamine eeldab Riigi­kogu istungi toimumist füüsilises asukohas, mistõttu seda hääletamisviisi kaugosalusega istungil kasutada ei saa. Seega saab Vabariigi Presidendi ning Riigi­kogu esimehe ja aseesimeeste valimisi läbi viia vaid füüsilise asukohaga Riigi­kogu istungil.

			10. Kaugosalusega Riigi­kogu istungil on salajane hääletamine (RKKTS § 79 lg 2) võimalik üksnes elektroonilise hääletussüsteemi abil, sest muude sidevahendite abil hääletamine hääletamise salajasust ei taga. Kui tõrge elektroonilises hääletussüsteemis selgub enne salajast hääletamist nõudva päevakorrapunkti avamist, võib istungi juhataja teha ettepaneku seda päevakorrapunkti mitte avada. Kui päevakorrapunkti arutelu on juba alanud, viiakse menetlustoimingud läbi kuni hääletamise etapini, seejärel kohaldatakse analoogiat RKKTS § 53 lõikega 1 ja § 64 lõikega 2, tunnistades arutelu pooleli jäämist, ja päevakorrapunkti arutelu jätkatakse järgmisel istungil (vt RKKTS § 53 kommentaar 4 ja § 64 kommentaar 6). Hääletamise käigus selguva tõrke puhul hääletamine katkestatakse (RKKTS § 84). Takistuse püsimisel viiakse salajane hääletamine läbi esimesel istungil pärast takistuse kõrvaldamist (või tavavormis istungil hääletamissedelitega).

			§ 82. Vabariigi Valimiskomisjoni ja hääletamiskomisjoni pädevus hääletamise korraldamisel

			(1) Käesoleva seaduse § 81 lõikes 2 ettenähtud juhtudel korraldab hääletamist, selgitab valimistulemused ning lahendab protestid Vabariigi Valimiskomisjon.

			(2) Käesoleva seaduse § 81 lõigetes 3 ja 4 ettenähtud juhtudel korraldab hääletamist, selgitab hääletamistulemused ning lahendab protestid hääletamiskomisjon, mille koosseisu kuulub üks esindaja igast Riigi­kogu fraktsioonist.

			[RT I, 02.06.2020, 2 – jõust. 12.06.2020]

			1. RKKTS § 82 lõike 1 järgi korraldab Vabariigi Presidendi ning Riigi­kogu esimehe ja aseesimeeste valimisel hääletamist Vabariigi Valimiskomisjon.

			2. Vabariigi Valimiskomisjon on RKVS § 10 kohaselt moodustatud organ, kes täidab Riigi­kogu valimise seadusest, kohaliku omavalitsuse volikogu valimise seadusest, Euroopa Parlamendi valimise seadusest ning Vabariigi Presidendi valimise seadusest tulenevaid ülesandeid. Peale eeltoodu paneb RKKTS Vabariigi Valimiskomisjonile kohustuse korraldada hääletamist, selgitada hääletamistulemused ning lahendada protestid Riigi­kogu esimehe ja aseesimeeste valimisel. Lisaks kutsub Vabariigi Valimiskomisjoni esimees või aseesimees RKKTS § 1 lõikes 3 ettenähtud juhul kokku Riigi­kogu uue koosseisu esimese istungi ning juhatab seda vastavalt RKKTS § 2 lõikele 2 kuni Riigi­kogu esimehe valimiseni. (Vt ka RKKTS § 1 kommentaar 5 ning § 2 kommentaarid 2 ja 3.)

			3. Hääletamiskomisjon on Riigi­kogu liikmetest ad hoc moodustatav organ, mille ülesanne on korraldada hääletamist, kui elektroonilist hääletus­süsteemi ei ole võimalik kasutada. Sellisel juhul on võimalik, et hääletamiskomisjonil tuleb korraldada nii hääletamist hääletamis­sedelitega kui ka hääletamist käe tõstmisega. Peale hääletamise korraldamise selgitab hääletamiskomisjon ka hääletamistulemused ja lahendab protestid.

			4. Hääletamiskomisjoni moodustab Riigi­kogu juhatus oma otsusega (RKKTS § 13 lg 2 p 21). Nii näiteks võttis Riigi­kogu juhatus 14. augustil 2000 vastu otsuse nr 232, millega moodustas Riigi­kogu erakorraliseks istung­järguks häältelugemiskomisjoni, sest elektrooniline hääletus­süsteem oli rikkis.348

			5. Hääletamiskomisjoni suurus sõltub fraktsioonide arvust Riigi­kogus, sest komisjoni kuulub üks liige igast fraktsioonist. Hääletamiskomisjoni liikme määrab fraktsioon. Kui mõni fraktsioon keeldub oma liikme määramisest komisjoni, ei takista see hääletamiskomisjonil oma üles­andeid täitma asuda.

			6. RKKTS ei sätesta, kuidas hääletamiskomisjon hääletamist korraldab. Lähtudes Riigi­kogu senisest praktikast,349 toimub füüsilise asukohaga istungil hääletamine käe tõstmisega järgmiselt:

			a) komisjon valib oma liikmete hulgast esimehe ja sekretäri (vt ees­pool nimetatud Riigi­kogu juhatuse otsuse p 2);

			b) hääletamistulemused selgitatakse istungisaali pingiridade kaupa; pingiread jaotatakse komisjoniliikmete vahel;

			c) kohaloleku kontrolli tegemiseks valmistatakse ette registreerimislehed, millele Riigi­kogu liikmed annavad oma allkirja;

			d) kohaloleku kontrolliks antakse aega kuni kolm minutit alates hetkest, kui istungi juhataja kohaloleku kontrolli välja kuulutab;

			e) kohaloleku kontrolli tulemused protokollitakse, protokollile kirjutavad alla komisjoni esimees ja sekretär;

			f) pärast protokolli allkirjastamist tehakse teatavaks kohaloleku kontrolli tulemus;

			g) hääletamistulemuse vastavas pingireas märgib pingirea eest vastutav komisjoniliige üles istungisaali skeemil: kõigepealt poolt­hääled, seejärel vastuhääled ning lõpuks erapooletuks jäänud;

			h) hääled loetakse kokku ning hääletamiskomisjoni sekretär koostab tulemuste kohta protokolli, millele kirjutab alla komisjoni esimees;

			i) hääletamistulemuse teeb teatavaks istungi juhataja.

			2021. aasta 25. märtsil toimunud kaugosalusega Riigi­kogu istungil ilmnenud tehnilise tõrke tõttu moodustati häältelugemiseks hääletamiskomisjon, millesse kuulus üks esindaja igast fraktsioonist. Lõpphääletus viidi läbi kahes etapis – esmalt andsid 20 sekundi jooksul (vt RKKTS § 83 kommentaar 7) oma hääle need Riigi­kogu liikmed, kes said elektroonilise hääletussüsteemi kaudu hääletada, ja seejärel edastasid ülejäänud Riigi­kogu liikmed oma hääle virgatsi e-postile. Hääletamiskomisjon võrdles elektroonilise hääletussüsteemi kaudu antud ja e-posti teel saadetud hääli (välistamaks, et üks isik on andnud hääle mitu korda), liitis need kokku ja edastas tulemuse istungi juhatajale. Juhataja tegi hääletustulemused teatavaks ja kinnitas hääletuse.

			7. Hääletamise korraldamine hääletamissedelitega hääletamise puhul tähendab hääletamissedelite ettevalmistamist (RKKTS § 86 lg-d 1–3), hääletamiskasti kontrollimist ja pitseerimist (RKKTS § 86 lg 4), hääletamis­sedelite väljastamist (RKKTS § 87 lg-d 1 ja 4) ning hääletamiskorra järgimise tagamist (RKKTS § 87 lg-d 2 ja 3). Hääletamistulemuste selgitamine hõlmab häälte lugemist, hääletamissedelite kehtivateks või kehtetuteks tunnistamist ning hääletamistulemuste protokolli koostamist (RKKTS § 88 lg-d 1–3). Proteste, mida Vabariigi Valimiskomisjonil või häältelugemiskomisjonil vastavalt RKKTS § 82 lõigetele 1 ja 2 tuleb lahendada, võivad Riigi­kogu liikmed esitada nii hääletamise korraldamise kui ka hääletamistulemuste selgitamise kohta (RKKTS § 89 lg 1).

			8. Kaugosalusega istungil võib hääletamiskomisjon koguneda nii füüsiliselt kui elektrooniliste sidevahendite kaudu. Olenevalt hääletamiskomisjoni kogunemise viisist ja häälte edastamise vormist (nt käe tõstmisega, e-kirjaga, telefoni teel) erineb ka hääletamiskomisjoni tegevus. Praktikas on hääletamiskomisjoni füüsilisel kogunemisel ja e-kirja teel edastatud häälte lugemisel toimitud järgmiselt:

			a) istungi juhataja selgitab enne küsimuse hääletusele panemist, millise aja jooksul ja millisel viisil on võimalik hääletada;

			b) istungi juhataja paneb küsimuse hääletusele ja ootab hääletussüsteemis elektrooniliseks hääletamiseks antud aja järel (20 sekun­dit) hääletamistulemuste laekumist 2 minuti jooksul (kokkuleppeliselt);

			c) pärast 3 minuti möödumist teeb hääletamiskomisjon kindlaks elektroonilise hääletussüsteemi kaudu antud hääled, liidab neile muul viisil laekunud hääled ning annab hääletamistulemused istungi juhatajale teada;

			d) istungi juhataja kinnitab hääletamiskomisjonilt saadud hääletamistulemused.

			Kaugosalusega istungil käe tõstmisega hääletamisel tuleb arvestada, et istungi rakendus ei võimalda kuvada korraga 101 Riigi­kogu liikme videopilti, mistõttu hääletamine saab toimuda selliselt, et hääletajad registreerivad oma sõnavõtusoovi ja istungi juhataja annab neile sõna.

			9. Kuigi RKKTS § 82 lõige 2 näeb ette, et hääletamiskomisjon korraldab hääletamist ning lahendab protestid, tuleb seda sätet mõista nii, et käe tõstmisega või muul istungi juhataja heakskiidetud viisil hääletamise puhul selgitab komisjon üksnes hääletamistulemuse. Tekstiosad „korraldab hääletamist“ ja „lahendab protestid“ käivad hääletamis­sedelitega hääletamise kohta. Niisuguse tõlgenduse tingib käe tõstmisega hääletamise eripära. Kuigi RKKTS ei sätesta, kuidas käe tõstmisega või muul istungi juhataja heakskiidetud viisil hääletamist läbi viia, tuleb kohaldada reegleid, mis kehtivad hääletamisel elektroonilise hääletussüsteemi abil, sest tegemist on elektroonilist hääletussüsteemi asendavate hääletamisviisidega. Nii tuleb istungi juhatajal ka neil juhtudel anda hääletamise algusest märku Riigi­kogu ruumidesse edastatava signaaliga (RKKTS § 83 lg 1), sõnastada hääletamisele pandav küsimus (RKKTS § 83 lg 3), panna küsimus hääletamisele (RKKTS § 83 lg 4) ning teha hääletamistulemused teatavaks (RKKTS § 85 lg 1). Ka protestide lahendamine on mitte hääletamiskomisjoni, vaid istungi juhataja pädevuses RKKTS § 74 kohaselt.

			2. jaotis

			Hääletamine elektroonilise hääletussüsteemi abil

			§ 83. Hääletamise kord

			(1) Kaks minutit enne hääletamist annab istungi juhataja sellest Riigi­kogu liikmetele märku Riigi­kogu ruumidesse edastatava signaaliga.
[RT I, 07.03.2019, 1 – jõust. 17.03.2019]

			(2) Enne hääletamist võib alatise komisjoni või fraktsiooni esimees või aseesimees nõuda kuni 10-minutist vaheaega.

			(3) Vahetult enne hääletamist sõnastab istungi juhataja selgelt hääletamisele pandava küsimuse ning veendub, et see on kõigile Riigi­kogu liikmetele üheselt arusaadav.

			(4) Otsust panna küsimus hääletamisele kinnitab istungi juhataja haamri­löögiga.

			(5) Enne hääletamistulemuste selgumist ei või keegi istungisaalis valjusti mõtteid avaldada.

			1. Kommenteeritav paragrahv sätestab elektroonilise hääletus­süsteemi abil hääletamise korra. Nagu eespool mainitud (vt RKKTS § 82 kommen­taar 8), kohaldatakse samu reegleid ka käe tõstmisega hääletamise korral. Hääletamisprotseduur koosneb järgmistest toimingutest: hääletamise ettevalmistamine (hääletamisest teadaandmine), küsimuse hääletusele panemine, hääletamisotsustuse tegemine ning hääletamis­tulemuse teatavakstegemine.

			2. Lõige 1 näeb ette hääletamisest teadaandmise kaks minutit enne hääletamise algust. Selle sätte eesmärk on võimaldada Riigi­kogu liikmetel, kes parajasti istungisaalis ei viibi, hääletamise ajaks saali jõuda. Pärast kahe minuti möödumist signaali edastamise algusest on istungi juhatajal õigus küsimus hääletusele panna. Praktikas kohaldatakse nimetatud sätet nõnda, et juhul, kui mitu hääletamist toimub järjest (näiteks muudatus­ette­panekute puhul), annab istungi juhataja hääletamisest teada kaks minutit enne esimest hääletamist. Järgmiste hääletamiste eel säärast teadaandmist ei toimu, küll aga on istungi juhatajad küsinud, kas võib minna hääletamise juurde. Põhjenduseks on see, et kui küsimuse arut­elus jõutakse hääletamiseni, siis tuleb sellest Riigi­kogu liikmetele teada anda ning võimaldada neil istungisaali jõuda; kui aga Riigi­kogu liikmed on juba hääletamiseks istungisaali kogunenud, ei ole vahetult üksteisele järgnevate hääletuste eel kaks minutit kestev ootamine enam vajalik. Ka Riigi­kogu liikmed ise peavad hoolitsema selle eest, et nad istungisaalis toimuvaga kursis oleksid ning vajaduse korral päevakorrapunktide arutamisest ja nende raames toimuvatest hääletustest osa võtta saaksid. Selleks on loodud Riigi­kogu liikmetele ka tehnilised võimalused istungi transleerimisega Riigi­kogu ruumidesse (RKKTS § 61 lg 3).

			3. Kommenteeritava paragrahvi lõike 2 järgi on alatise komisjoni või fraktsiooni esimehel või aseesimehel õigus nõuda enne hääletamist kuni kümneminutist vaheaega. Kuigi säte on ette nähtud eelkõige selleks, et anda Riigi­kogu liikmetele võimalus kooskõlastada seisukohti eelseisva hääletuse suhtes, võidakse vaheaega nõuda ka muudel põhjustel, näiteks mõne päevakorraküsimuse arutelu takistamiseks (obstruktsiooniks). RKKTS ei nõua vaheajataotluse põhjendamist, mistõttu ei sõltu taotluse rahuldamine sellest, mis põhjusel vaheaega soovitakse. Istungi juhatajale ei ole antud kaalutlusõigust küsimuses, kas vaheaeg välja kuulutada või mitte. Kui taotluse on esitanud selleks õigustatud isik, tuleb taotlus rahuldada. RKKTS § 83 lõikes 2 on ammendavalt sätestatud vaheaega taotlema õigustatud isikute ring. Kui vaheaega taotleb fraktsiooni liige, kes ei ole esimees ega aseesimees, siis istungi juhataja vaheaega välja ei kuuluta. Oluline on, et vaheaja taotleja peab ise viibima istungisaalis ning taotlema vaheaega suuliselt (parlamendimenetluse suulisuse põhimõte).

			4. Vaheaja kestus on kommenteeritava sätte järgi kuni kümme minutit. Vaheaeg võib seega olla ka lühem, sõltuvalt sellest, mitu minutit vaheaega soovitakse. Kui vaheaega taotlevad ühel ajal mitme komisjoni või fraktsiooni esimehed või aseesimehed, siis vaheajaks taotletud minuteid ei summeerita, vaid vaheaja kestuseks määratakse pikim soovitud aja­­vahemik, kuid siiski mitte rohkem kui kümme minutit.

			5. RKKTS § 83 lõikes 3 sätestatakse istungi juhataja kohustus sõnastada selgelt ja arusaadavalt hääletamisele pandav küsimus. Riigi­kogu liikmetele peab olema üheselt mõistetav, kuidas nad oma seisukoha väljendamiseks peavad hääletama – kas poolt või vastu (muudatus­ette­panekute hääletamise kohta vt ka RKKTS § 106 kommentaar 3). Kui Riigi­kogu liikmed soovivad (RKKTS § 74 lg 2), peab istungi juhataja andma selgitusi. Selles seisneb RKKTS § 83 lõike 3 lauseosa „veendub, et see on kõigile Riigi­kogu liikmetele üheselt arusaadav“ sisu. RKKTS hääletamisele pandavate küsimuste konkreetseid vormeleid ei sisalda,350 kuid praktikas on tüüpvormelid välja kujunenud. Mõned näited:

			a) „Panen hääletusele juhtiv­komisjoni ettepaneku lükata tagasi [pealkiri] eelnõu [registreerimisnumber]. Palun hääletada!“; „Panen hääletusele juhtiv­komisjoni ettepaneku [pealkiri] eelnõu [registreerimisnumber] esimesel lugemisel tagasi lükata. Palun võtta seisukoht ja hääletada!“;

			b) „Panen hääletusele [nimi] fraktsiooni ettepaneku [pealkiri] eelnõu teine lugemine katkestada. Palun võtta seisukoht ja hääletada!“;

			c) „Panen hääletusele Vabariigi Presidendi poolt välja kuulutamata jäetud [pealkiri] seaduse muutmata kujul uuesti vastuvõtmise. Palun võtta seisukoht ja hääletada!“;

			d) „Panen hääletusele küsimuse: „Kes toetab õiguskantsleri ettepanekut?“ Palun võtta seisukoht ja hääletada!“;

			e) „Panen hääletusele juhatuse liikme [nimi] ettepaneku viia täiskogu istungid ajavahemikus 16.–18. veebruar läbi kaugosalusega istungi vormis. Palun võtta seisukoht ja hääletada!“.

			6. Istungi juhataja paneb küsimuse hääletamisele pärast seda, kui kõik hääletamise ettevalmistamiseks vajalikud toimingud on tehtud, sealhulgas lahendatud võimalikud protestid ja antud selgitused hääletamisprotseduuri kohta (RKKTS § 74). Hääletamine algab hetkest, kui istungi juhataja on küsimuse hääletamisele pannud ja seda haamrilöögiga kinnitanud.

			7. Hääletamiseks ettenähtud aega RKKTS-is ei sätestata. Hääletamiseks peab olema jäetud piisavalt aega, et kõik hääletada soovivad Riigi­kogu liikmed saaksid seda teha. Praktikas kestab hääletamine elektroonilise hääletussüsteemi abil 20 sekundit.

			8. RKKTS § 83 lõike 5 eesmärk on võimaldada Riigi­kogu liikmel segamatult hääletamisotsustus teha ning see fikseerida. Kui istungisaalis on hääletamise ajal lärm või mõni Riigi­kogu liige avaldab valjusti oma mõtteid, võib istungi juhtaja RKKTS § 84 lõike 1 kohaselt lugeda selle hääletamise korra rikkumiseks ning hääletamise katkestada.

			§ 84. Hääletamise katkestamine

			(1) Kui hääletamise käigus rikutakse hääletamise korda või kui Riigi­kogu liikmel ei ole hääletamispuldi tehnilise rikke tõttu võimalik hääletada, katkestab istungi juhataja hääletamise, kinnitades oma otsust haamrilöögiga.

			(2) Käesoleva paragrahvi lõikes 1 nimetatud takistusest annab Riigi­kogu liige märku käe tõstmisega.

			1. Istungi juhataja peab jälgima hääletamise käiku ning vajaduse korral hääletamise katkestama. Hääletamise katkestamine on ette nähtud kahel juhul: kui hääletamise ajal rikutakse hääletamise korda või kui Riigi­kogu liikmel ei ole hääletamispuldi tehnilise rikke tõttu võimalik hääletada.

			2. Hääletamise korra rikkumiseks tuleb lugeda RKKTS §-s 80 sätestatud hääletamise isiklikkuse nõude (Riigi­kogu liikme eest hääletab teine Riigi­kogu liige) ning RKKTS § 83 lõikes 5 sätestatud nõude rikkumist (lärm, valjult mõtete avaldamine). Hääletamise korda on rikutud ka siis, kui Riigi­kogu liikmel takistatakse hääletada. Kuigi Riigi­kogu liikme õigust hääletada RKKTS hääletamise korra osana ei maini, tuleneb see õigus vahetult põhiseadusest – vaba mandaadi põhimõttest  (PS § 62).

			3. Kui istungi juhataja ise märkab hääletamise käigus hääletamise korra rikkumist, katkestab ta hääletamise omal algatusel. Hääletamise korra rikkumisest või hääletamispuldi rikkest võib istungi juhatajale teada anda ka Riigi­kogu liige, tõstes käe (RKKTS § 74 lg 3 ja § 84 lg 2). Kui tegemist on hääletamise korra rikkumisega, tuleb Riigi­kogu liikme märguannet käsitada soovina esitada protesti. Neil juhtudel katkestab istungi juhataja märguande peale hääletamise ning selgitab märguande põhjuse (lahendab protesti). Seejärel paneb istungi juhataja küsimuse uuesti  hääletamisele.

			§ 85. Hääletamistulemuste teatavakstegemine

			(1) Hääletamistulemused teeb teatavaks istungi juhataja, kinnitades need haamrilöögiga.

			(2) Pärast hääletamistulemuste kinnitamist ei ole need vaidlustatavad.

			1. Hääletamisprotseduur lõpeb hääletamistulemuste teatavakstegemisega. Istungi juhataja loeb ette hääletamisele pandud küsimuse poolt ja vastu antud häälte arvu ning erapooletuks jäänute arvu. Hääletamistulemused loetakse kinnitatuks istungi juhataja haamrilöögiga. Pärast hääletamistulemuse kinnitamist teeb istungi juhataja teatavaks hääletamistulemusest järelduva Riigi­kogu otsuse sisu: seadus, otsus, avaldus, deklaratsioon või pöördumine võeti vastu või jäi vastu võtmata, muudatus­ette­panek leidis täiskogu toetuse, eelnõu lükati esimesel lugemisel tagasi, eelnõu teine lugemine katkestati, ettepanek täiskogu töö ajagraafiku muutmiseks leidis toetust vms.

			2. RKKTS § 85 lõike 2 järgi ei ole pärast hääletamistulemuste kinnitamist võimalik nende kohta proteste esitada. Istungi läbiviimise hääletamisega seotud reeglite (näiteks hääletamisele pandava küsimuse mitmeti mõiste­tavus) või hääletamise korra (näiteks isikliku hääletamise põhimõte) võimalikke rikkumisi saab vaidlustada kas enne küsimuse hääletamisele panemist või hääletamise ajal, ent mitte pärast hääletamistulemuste kinnitamist ehk haamrilööki.351

			3. Teatavas ulatuses on hääletamistulemused kontrollitavad Vabariigi Presidendi poolt, kui ta otsustab seaduse väljakuulutamise, ja Riigikohtu poolt, kui ta lahendab talle esitatavat kaebust.

			3. jaotis

			Hääletamine hääletamissedelitega

			Üldist

			Hääletamissedelitega hääletatakse korraliselt, kui valitakse Riigi­kogu esimeest ja aseesimehi ning Vabariigi Presidenti, ning erakorraliselt, kui RKKTS § 79 lõike 2 järgi peab hääletamine olema salajane, kuid elektroonilist hääletussüsteemi ei ole mingil põhjusel võimalik kasutada. Riigi­kogu esimehe ja aseesimeeste valimisi reguleerivad peale kommenteeritava jaotise sätete veel RKKTS §-d 4, 6, 7 ja 8. Vabariigi Presidendi valimise korral tuleb RKKTS §-de 86–89 kohaldamisel arvestada VPVS-i asjakohaseid sätteid (§-d 7–13). Viimaseid tuleb RKKTS-i normide suhtes käsitada lex specialis’ena.

			§ 86. Hääletamise ettevalmistamine

			(1) Hääletamissedelite ettevalmistamiseks kuulutab istungi juhataja vajaduse korral välja vaheaja.

			(2) Hääletamissedelile kantakse kandidaatide nimed nende üles­seadmise järjekorras või lahtrid vastusevariantidega „poolt“, „vastu“ ja „erapooletu“.

			(3) Kui hääletamissedelid on ette valmistatud, kuulutab istungi juhataja vaheaja lõppenuks.

			(4) Enne hääletamise väljakuulutamist kontrollib Vabariigi Valimis­komisjon või hääletamiskomisjon hääletamiskasti ja pitseerib selle. Seejärel tutvustab istungi juhataja Riigi­kogu liikmetele hääletamise korda.

			(5) Hääletamise kuulutab välja istungi juhataja.

			1. Hääletamissedelite ettevalmistamise aeg on vajalik selleks, et kanda sedelile kandidaatide nimed või lahtrid vastusevariantidega „poolt“, „vastu“ ja „erapooletu“. Riigi­kogu esimehe ja aseesimeeste valimisel seatakse kandidaadid üles valimisprotseduuri alguses samal istungil, kui toimub valimine, mistõttu on vaheaeg hääletamissedelite ette­valmistamiseks vajalik. Kuna Vabariigi Presidendi valimistel näeb VPVS ette kandidaatide registreerimise enne istungi algust (§ 15 lg 8, § 17 lg 3), on hääletamist korraldaval Vabariigi Valimiskomisjonil (RKKTS § 82 lg 1, VPVS § 4) võimalik hääletamissedelid ette valmistada juba enne istungi algust. Vaheaja vajalikkus hääletamissedelite ettevalmistamiseks erakorralise hääletamissedelitega hääletamise juhtudel (RKKTS § 79 lg 2) sõltub sellest, kas elektroonilise hääletussüsteemi kasutamise võimatus selgus enne istungi algust – siis on sedelid võimalik juba eelnevalt ette valmistada – või alles istungi ajal. Vaheaja kestust RKKTS-is ette nähtud ei ole. Istungi juhataja kuulutab vaheaja välja määramata ajaks ning lõpetab selle siis, kui hääletamissedelid on ette valmistatud  (RKKTS § 86 lg 3).

			2. Kommenteeritava paragrahvi lõikes 2 sätestatakse hääletamis­sedelile kantav teave. See sõltub otsustatavast küsimusest ning järgmistest asjaoludest:

			a) kui Riigi­kogu esimehe valimistel seatakse üles kaks või enam kandi­daati, kantakse hääletamissedelile kandidaatide nimed nende ülesseadmise järjekorras ning nende nimede juurde lahtrid, millest sobiva saab Riigi­kogu liige oma valimiseelistust väljendades märgistada (RKKTS § 87 lg 2 teine lause);

			b) kui Riigi­kogu esimehe valimistel seatakse üles ainult üks kandidaat, kantakse hääletamissedelile selle kandidaadi nimi ning lahtrid „poolt“ ja „vastu“ (RKKTS § 87 lg 2 kolmas lause);

			c) Riigi­kogu aseesimeeste valimisel kantakse hääletamissedelile kandidaatide nimed ning lahter iga kandidaadi nime juurde (RKKTS § 87 lg 2 teine lause);

			d) Vabariigi Presidendi valimisel kantakse hääletamissedelile kandidaadi või kandidaatide nimed352 ning lahter kandidaadi nime juurde (VPVS § 9 lg 2 teine ja kolmas lause);

			e) muudel juhtudel, st kui Riigi­kogu otsustab RKKTS § 79 lõike 2 punktides 3–6 loetletud ameti­isikute ametisse nimetamise, kantakse hääletamissedelile vastava otsuse eelnõu pealkiri ja registreerimisnumber ning lahtrid vastusevariantidega „poolt“, „vastu“ ja „erapooletu“.

			3. Hääletamise ettevalmistamine hõlmab ka hääletamiskasti kontrollimist ja pitseerimist ning hääletamise korra tutvustamist Riigi­kogu liikmetele. Hääletamist korraldav Vabariigi Valimiskomisjon või hääletamiskomisjon kontrollib hääletamiskasti Riigi­kogu ees avalikult, võimaldades kõigil soovijail veenduda, et kast on tühi. Seejärel hääletamiskast pitseeritakse, mis tagab, et enne häälte lugemise algust ei saa kastist sedeleid ilma pitserit rikkumata välja võtta ja neid teistega asendada. Kui pitser on rikutud, on see alus hääletamise tühistamiseks enne häälte lugemisele asumist.

			4. Kommenteeritava paragrahvi lõike 4 teine lause sätestab, et istungi juhataja tutvustab Riigi­kogu liikmetele hääletamise korda. VPVS § 7 lõike 1 järgi tutvustab Vabariigi Valimiskomisjoni esimees, kes VPVS § 6 kohaselt ei ole istungi juhataja, Riigi­kogu liikmetele hääletamise ning hääletamis- ja valimistulemuste kindlakstegemise korda. Riigi­kogu liikmetel on õigus esitada valimiskomisjoni esimehele nimetatud protseduuri kohta küsimusi. Protseduuri kohta küsimuste esitamise õigust muudel juhtudel kui Vabariigi Presidendi valimistel ei ole RKKTS § 86 lõikes 4 sõnaselgelt mainitud, see õigus on Riigi­kogu liikmetel tulenevalt RKKTS § 74 lõikest 2. Praktikas peetakse protseduuri kohta küsimuste esitamise õigust hääletamise korra tutvustamise olemuslikuks osaks.

			5. Pärast seda, kui kõik hääletamise ettevalmistamiseks vajalikud toimingud on tehtud, võib istungi juhataja kuulutada välja hääletamise.

			§ 87. Hääletamise kord

			(1) Vabariigi Valimiskomisjon või hääletamiskomisjon annab hääletamissedeli Riigi­kogu liikmele nimekirja alusel. Riigi­kogu liige peab esitama isikut tõendava dokumendi. Hääletamissedeli saamise kohta annab Riigi­kogu liige allkirja.

			(2) Riigi­kogu liige täidab hääletamissedeli hääletamiskabiinis. Riigi­kogu liige märgistab hääletamissedelil ristiga lahtri selle kandidaadi nime juures, kelle poolt ta hääletab, või selle vastusevariandiga, mida ta toetab. Kui hääletamissedelil on ainult ühe kandidaadi nimi, märgistab Riigi­kogu liige hääletamissedelil ristiga lahtri „poolt“ või „vastu“.

			(3)  Pärast hääletamissedeli täitmist laseb Riigi­kogu liige hääletamissedeli hääletamiskasti.

			(4) Kui Riigi­kogu liige rikub hääletamissedeli enne selle hääletamiskasti laskmist, on tal õigus saada hääletamiskomisjonilt uus hääletamis­sedel. Rikutud sedeli peab Riigi­kogu liige Vabariigi Valimiskomisjonile või hääletamiskomisjonile tagastama.

			(5) Hääletamise kuulutab lõppenuks istungi juhataja 30 minuti möödumisel hääletamise algusest.

			1. Kommenteeritava paragrahvi lõige 1 sätestab hääletamissedelite väljastamise korra. Riigi­kogu liige peab hääletamist korraldava komisjoni liikmele esitama isikut tõendava dokumendi. Ka VPVS § 9 lõige 1 näeb ette hääletamissedeli väljaandmise isikut tõendava dokumendi esitamisel. Mõlemas seaduses peetakse silmas ITDS § 2 lõigetes 1 ja 2 toodud ning §-s 4 sätestatud nõuete kohaseid dokumente, ennekõike isikutunnistust ja Eesti kodaniku passi. Praktikas on isikut tõendavaks dokumendiks RKKTS § 87 lõike 1 (ja VPVS § 9 lg 1) mõttes loetud ka Riigi­kogu liikme tunnistust; selle annab välja Riigi­kogu Kantselei, kuid see ei vasta ITDS § 2 lõikes 1 ega §-s 4 sätestatud nõuetele. Sellist praktikat ei tuleks siiski pidada nende seadustega vastuolus olevaks, kuivõrd ka Riigi­kogu liikme tunnistuse abil on võimalik saavutada seaduse eesmärk – tagada, et hääletamisest võtaksid osa üksnes selleks õigustatud isikud.353

			2. RKKTS § 87 lõike 1 kohaselt annab Vabariigi Valimiskomisjon või hääletamiskomisjon Riigi­kogu liikmele hääletamissedeli. Mõnevõrra teistsugune kord kehtib Vabariigi Presidendi valimisel. VPVS § 9 lõige 1 näeb ette, et valimiskomisjon annab Riigi­kogu liikmele pitsati jäljendiga hääletamissedeli ja ümbriku.

			3. Hääletamine Riigi­kogu esimehe ja aseesimeeste ning Vabariigi Presidendi valimistel ei toimu istungisaalis, vaid traditsiooniliselt istungi­saali peaukse ees koridoris, kuhu on eelnevalt üles pandud hääletamiskabiinid. Hääletamissedeli hääletamiskabiinis täitmise nõue on seotud hääletamise salajasuse põhimõttega (RKKTS § 7 lg 3, § 79 lg 2, VPVS § 1 lg 3). Hääletamiskabiin peab võimaldama Riigi­kogu liikmel täita hääletamis­sedel nõnda, et tema tehtav valimisotsustus jääb üksnes tema enda teada. 2020. ja 2021. aastal hajutati hääletamist COVID-19 pandeemia tõttu Riigi­kogu hoones asuvate hääletamispunktide vahel Riigi­kogu liikmete nimede tähestikulise järjekorra alusel. Samuti korraldas Vabariigi Valimiskomisjon eelneva taotluse alusel hääletamist Toompea lossi sisehoovis Riigi­kogu liikmetele, kellel COVID-19 nakatunute lähikontaktsetena ei olnud võimalik Toompea lossis hääletada. Näiteks 29.08.2021 otsustas Vabariigi Valimiskomisjon võimaldada kahel Riigi­kogu liikmel hääletada Toompea lossi hoovis viimase 10 minuti jooksul hääletamise algusest, sõiduautos tingimusel, et Riigi­kogu liige viibib hääletamise hetkel autos üksinda.354 Sellisel juhul tuli valimiskomisjoni liige hääletamis­kastiga auto juurde, Riigi­kogu liige täitis hääletamissedeli autos ning lasi sedeli hääletamiskasti. Toompea lossi hoovis hääletamise korralduse kohta esitati protest 31.08.2021 pärast Vabariigi Presidendi valimise teist hääletamisvooru. Protesti esitanud Riigi­kogu liige leidis, et Riigi­kogu hoovis hääletamisel ei olnud tagatud hääletamise salajasus. Riigikohus leidis, et „valimiskabiin on meede, mis aitab tagada põhiseaduse § 79 lõike 4 esimeses lauses sätestatud ja VPVS § 1 lõikes 3 korratud Vabariigi Presidendi salajase valimise nõuet. VPVS (ega ka teised valimis­seadused) ei ole aga ette kirjutanud täpsemaid tingimusi, millele hääletamis­kabiin peab vastama, mistõttu on nende üle otsustamine jäetud eelkõige Vabariigi Valimiskomisjoni pädevusse. Vabariigi Valimiskomisjon peab Vabariigi Presidendi valimisel tasakaalustama vastanduvaid huvisid, sest lisaks salajasuse nõudele tuleb tagada valijale ka võimalus hääletamisest osa võtta. Kolleegiumi hinnangul ei läinud 31. augustil 2021 sõiduautos toimunud hääletamine seaduse ega põhiseadusega vastuollu, kuna hääletamise salajasus oli piisaval määral tagatud. Videosalvestisest nähtub, et valimisi korraldavad isikud olid piisavalt kaugel ja paiknesid viisil, et mitte näha, kas ja mida valija hääletamis­sedelile kirjutas.“355

			4. Hääletamissedeli täitmise nõuded on sätestatud RKKTS § 87 lõike 2 teises ja kolmandas lauses. Oma hääletamisotsustuse väljendamiseks peab Riigi­kogu liige märgistama sedelil ristiga asjakohase lahtri. Kui hääletamissedel ei ole täidetud nõuetekohaselt, tunnistab Vabariigi Valimiskomisjon või hääletamiskomisjon sedeli kehtetuks (RKKTS § 88 lg 2). Senise praktika kohaselt on Vabariigi Valimiskomisjon aktsepteerinud ka muud märgistust, kui hääletaja tahe on üheselt arusaadav ja märgistus ei ole seadusega nõutust oluliselt erineva kujuga.

			5. Vabariigi Presidendi valimise puhul tuleb arvestada VPVS § 9 lõike 2 kolmandas lauses sätestatuga. Selle järgi märgib Riigi­kogu liige, juhul kui hääletamissedelile on kantud ainult ühe kandidaadi nimi, risti sedelil olevasse lahtrisse siis, kui ta hääletab kandidaadi poolt. Erinevalt RKKTS § 88 lõikes 2 ettenähtust ei loeta märgistamata sedelit VPVS § 11 lõigete 2 ja 3 kohaselt kehtetuks. Niisugust regulatsiooni põhjendab Riigi­kogus Vabariigi Presidendi valimisel asjaolu, et valituks osutumiseks peab kandidaat saama Riigi­kogu koosseisu kahekolmandikulise häälte­enamuse, st vähemalt 68 häält (PS § 79 lg 4 kolmas lause). Sellise häälte­enamuse nõue kehtib kõigis kolmes hääletusvoorus, mis põhiseaduse järgi võivad Riigi­kogus toimuda. Kvalifitseeritud häälteenamuse nõude korral ei ole vastuhäältel valimistulemuse selgitamisel mingit tähendust.

			6. Pärast hääletamissedeli täitmist laseb Riigi­kogu liige sedeli hääletamiskasti (RKKTS § 87 lg 3). Vabariigi Presidendi valimisel paneb Riigi­kogu liige sedeli enne kasti laskmist talle valimiskomisjoni poolt antud ümbrikusse, millele valimiskomisjon paneb pitsati jäljendi (VPVS § 9 lg 3).

			7. Hääletamissedel on RKKTS § 87 lõike 4 tähenduses rikutud näiteks siis, kui Riigi­kogu liige on teinud ekslikult risti teise lahtrisse, kui oleks olnud tema valimiseelistus, ning ta soovib viga parandada. Hääletamissedelile paranduste tegemine võib aga viia sedeli kehtetuks tunnistamiseni (RKKTS § 88 lg 2). RKKTS § 87 lõikes 4 sisalduvaga sarnane regulatsioon on ka VPVS § 9 lõikes 4.

			8. RKKTS § 87 lõike 5 järgi kuulutab istungi juhataja hääletamise lõppenuks 30 minuti möödumisel hääletamise algusest. VPVS § 9 lõike 5 kohaselt on selleks ajaks üks tund. Nimetatud sätetest tuleneb, et istungi juhatajal ei ole õigust hääletamist varem lõppenuks kuulutada isegi siis, kui kõik 101 Riigi­kogu liiget on hääletanud enne 30 minuti või ühe tunni möödumist. Kui hääletamise aja kestus on kindlaks määratud, peavad Riigi­kogu liikmed saama sellega arvestada. Kui järgmiste valimis­toimingutega jätkatakse ettenähtud ajast varem, ei pruugi olla tagatud kõigi Riigi­kogu liikmete võimalus nende valimistoimingute juures viibida. Hääletamiseks ettenähtud aega üldjuhul pikendada ei saa, sest seadus ei näe seda võimalust ette. Erandina on hääletamise aja pikendamine lubatav juhul, kui mõne objektiivse takistuse tõttu kõik õigeks ajaks hääletama tulnud Riigi­kogu liikmed hääletada ei saa. Sellisel juhul peab Riigi­kogu liikme õigus hääletada olema tagatud, sõltumata seaduses ettenähtud aja möödumisest. Küll aga ei ole aja pikendamise aluseks asjaolu, et Riigi­kogu liige temast olenevatel põhjustel ei jõua õigeks ajaks hääletama (analoogia hääletamisega elektroonilise hääletussüsteemi abil).

			§ 88. Hääletamistulemuste selgitamine ja teatavakstegemine

			(1) Hääled loetakse avalikult pärast hääletamise lõppemist.

			(2) Hääletamissedel, millel on märgistatud rohkem kui üks lahter või millel ei ole märgistatud ühtegi lahtrit, loetakse kehtetuks.

			(3) Hääletamistulemuste kohta koostab Vabariigi Valimiskomisjon või hääletamiskomisjon protokolli.

			(4) Hääletamistulemused teeb teatavaks istungi juhataja.

			1. Kommenteeritava paragrahvi lõike 1 kohaselt tuleb Vabariigi Valimis­komisjonil või hääletamiskomisjonil lugeda hääled Riigi­kogu liikmete ees nii, et neil oleks võimalik häälte lugemist jälgida ja selle õigsust kontrollida. Häältelugemise avalikkus tagab valimistulemuse usaldatavuse.

			2. RKKTS § 88 lõige 2 sätestab hääletamissedeli kehtetuse alused. Sedel on kehtetu, kui sellelt ei nähtu hääletanu seisukoht otsustatava küsimuse kohta: sedelil on märgistatud rohkem kui üks lahter või ei ole märgistatud ühtegi lahtrit. Mõnevõrra teistmoodi on hääletamissedeli kehtetus reguleeritud VPVS § 11 lõikes 3. Vabariigi Presidendi valimistel loetakse kehtetuks hääletamissedel, millel on rist märgitud rohkem kui ühte lahtrisse või millel või mille ümbrikul puudub valimiskomisjoni pitsati jäljend. Sedeleid, millel ei ole märgitud risti ühtegi lahtrisse, VPVS § 11 lõike 2 punktides 3 ja 4 ning lõikes 3 sätestatut arvestades kehtetuks ei loeta.

			3. RKKTS ei sisalda RKVS § 57 lõikes 9 sätestatule analoogilist võimalust lugeda hääletamissedel kehtivaks, kui see ei ole täidetud nõuete­kohaselt, kuid tema täitja tahe on üheselt arusaadav (näiteks risti märkimise asemel lahtrisse „poolt“, „vastu“ või „erapooletu“ on sedelile kirjutatud sõna „poolt“). Seetõttu tuleb asuda seisukohale, et niisugusel juhul on hääletamis­sedel RKKTS § 88 lõike 2 järgi kehtetu. Riigi­kogu liikmete puhul tuleb eeldada, et nad teavad, kuidas hääletamissedelit täita, samuti selgitab istungi juhataja (või valimiskomisjoni esimees) seda hääletamise korda tutvustades.

			4. Hääletamise tulemused jäädvustab Vabariigi Valimiskomisjon või hääletamiskomisjon protokollis. RKKTS ei sätesta, millised andmed protokolli tuleb kanda. VPVS § 11 lõike 2 kohaselt teeb Vabariigi Valimiskomisjon kindlaks:

			a) Riigi­kogu liikmete nimekirja järgi valijate arvu (101) ja neist hääletamissedeli saanute arvu;

			b) valimiskastis olevate sedelite alusel hääletamisest osa võtnud valijate arvu;

			c) kehtetute hääletamissedelite arvu;

			d) nende hääletamissedelite arvu, millel ei ole märgitud risti ühtegi lahtrisse;

			e) Vabariigi Presidendi igale kandidaadile antud häälte arvu.

			Analoogia põhjal tuleb samad andmed (v.a märgistamata sedelite arv) kanda ka hääletamissedelitega toimunud muude hääletamiste tulemusi jäädvustavatesse protokollidesse. RKKTS § 79 lõike 2 punktides 3–6 nimetatud ameti­isikute ametisse nimetamise üle toimuvatel hääletamistel tuleb kandidaatidele antud häälte arvu asemel üles märkida poolt- ja vastuhäälte ning erapooletuks jäänute arv. Protokollis sisalduvad andmed loeb Riigi­kogu liikmetele ette istungi juhataja, Vabariigi Presidendi valimisel Vabariigi Valimiskomisjoni esimees (VPVS § 11 lg 4).

			5. Riigi­kogu esimehe ja aseesimeeste ning Vabariigi Presidendi valimisel fikseerib Vabariigi Valimiskomisjon Riigi­kogu tehtud valimisotsuse – milline kandidaat osutus valituks, ükski kandidaat ei osutunud valituks – oma otsusega (RKKTS § 82 lg 1 – „selgitab valimistulemused“ –, VPVS § 13 lg 2, RKVS § 15 lg 5). Muudel sedelitega hääletamise juhtudel teeb Riigi­kogu otsuse – kandidaat nimetati ametisse või jäeti ametisse nimetamata (Riigi­kogu otsuse eelnõu võeti vastu või jäeti vastu võtmata) – teatavaks istungi juhataja hääletamiskomisjoni poolt hääletamistulemuste kohta koostatud protokolli alusel.

			§ 89. Hääletamistulemuste vaidlustamine

			(1) Riigi­kogu liige võib esitada Vabariigi Valimiskomisjonile või hääletamiskomisjonile protesti hääletamise korraldamise või hääletamistulemuste kohta.

			(2) Protest hääletamise korraldamise kohta esitatakse viivitamata pärast hääletamise lõppemist. Protest hääletamistulemuste kohta esitatakse viivitamata pärast hääletamistulemuste teatavakstegemist.

			(3) Vabariigi Valimiskomisjon või hääletamiskomisjon lahendab protesti viivitamata.

			1. Kommenteeritava paragrahvi järgi võivad Riigi­kogu liikmed vaidlustada hääletamise korraldamise ja hääletamistulemuste õiguspärasust. Vaidlustuse vormiks on protest. Selle võib esitada nii suuliselt kui ka kirjalikult. VPVS § 10 lõike 1 ja § 12 lõike 1 järgi peab Vabariigi Presidendi valimisel esitatav protest olema kirjalik.

			2. Riigi­kogu liikmel on õigus esitada protest kahel juhul:

			a) kui tema arvates on rikutud hääletamise korda;

			b) kui tema arvates on rikutud hääletamistulemuste kindlaks­tegemise korda (vt ka VPVS § 10 lg 1 ja § 12 lg 1).

			Esimesel juhul tuleb protest esitada hiljemalt pärast hääletamise lõppemist, teisel juhul hiljemalt pärast hääletamistulemuste teatavakstegemist. Seega ei asu valimiskomisjon või hääletamiskomisjon hääletamistulemusi kindlaks tegema enne, kui on lahendatud hääletamise korra rikkumise kohta esitatud protestid. Riigi­kogu otsust aga ei tehta teatavaks enne, kui on lahendatud hääletamistulemuste kindlakstegemise korra rikkumise kohta esitatud protestid. Protesti esitamisega ei pea tingimata ootama kuni hääletamise lõppenuks kuulutamiseni. Kui rikkumine leiab aset näiteks hääletamise alguses, on protesti esitamisega võimalik rikkumisele tähelepanu juhtida ning anda hääletamise korraldajale võimalus rikkumine kõrvaldada.

			3. Hääletamise korra rikkumise kohta esitatud protesti esemeks võivad olla asjaolud, mis takistasid Riigi­kogu liikmel hääletada seaduses ette­nähtud tingimustel, näiteks salajasuse põhimõtte rikkumine, hääletamissedeli väljastamata jätmine või hääletamise lõppenuks kuulutamine enne 30 minuti möödumist. Siinjuures tuleb rõhutada, et rikkumine ei pruugi olla tingimata seotud hääletamise korraldaja tegevusega, vaid võib tuleneda ka muudest asjaoludest.

			4. Hääletamistulemuste kindlakstegemise korra rikkumise kohta esitatud protesti esemeks võib olla häälte lugemine seaduse nõudeid eirates, näiteks mõne sedeli arvesse võtmata jätmine või kehtetu sedeli kehtivaks tunnistamine.

			5. Kommenteeritava paragrahvi lõike 3 järgi tuleb protest lahendada viivitamata, st enne kui asutakse tegema järgmisi toiminguid. Protesti lahendamiseks kuulutab istungi juhataja välja vaheaja. Vabariigi Valimiskomisjon lahendab protesti oma põhistatud otsusega (vt ka VPVS § 10 lg 2 esimene lause ja § 12 lg 2 esimene lause), hääletamiskomisjon protokollib nii otsuse kui ka põhjendused.

			6. Vabariigi Valimiskomisjon või hääletamiskomisjon võib protesti rahuldada või selle tagasi lükata. Protesti rahuldamise korral võib valimis­komisjon või hääletamiskomisjon korraldada kordushääletuse või lugeda hääled uuesti (vt ka VPVS § 10 lg 2 teine lause ja § 12 lg 2 teine lause). Hääletamine tuleb uuesti korraldada juhul, kui rikkumine moonutas oluliselt seadusega ettenähtud hääletamise põhimõtteid ja protseduuri. (VPVS § 10 lõike 2 teises lauses kasutatakse sõnastust „hääletamise korda on rikutud oluliselt“.) Sellise olukorraga on tegemist siis, kui rikkumine võis mõjutada hääletamistulemust (häälte vahekorda) või seadis muul viisil kahtluse alla selle legitiimsuse. Riigikohus on märkinud, et „kaebaja väidetav hääletamise korra rikkumine ei oleks saanud mõjutada valimistulemust, kuna ka ilma Riigi­kogu hoovis antud hääleta hääletas kandidaadi poolt Riigi­kogu koosseisu kahekolmandikuline enamus (VPVS § 18 lõige 2).“356 Sellest lähtuvalt on üheks kordushääletuse korraldamise kriteeriumiks see, kas rikkumise tõttu valimistulemus muutus või mitte.

			7. Näitena eespool esitatud kommentaaride juurde olgu toodud Riigi­kogu liikme Urmas Reinsalu esitatud protest Vabariigi Presidendi valimisel 29. augustil 2006. U. Reinsalu pidas hääletamise korra rikkumiseks asjaolu, et kahe fraktsiooni liikmed ei võtnud hääletamisest osa oletatava fraktsiooni­sunni tõttu: „[…] Ma leian, et tänase hääletusega on rikutud põhiseaduse § 62, mille järgi Riigi­kogu liige ei ole seotud mandaadiga ega kanna õiguslikku vastutust hääletamise ja poliitiliste avalduste eest Riigi­kogus või selle organites. Kahe erakonna fraktsioonide liikmete mitte­osalemine hääletusel ning nende erakondade juhtpoliitikute avaldused viitavad sellele, et nende erakondade Riigi­kogu liikmete suhtes on kasutatud survet, mis on viinud vaba mandaadi põhi­mõtte rikkumisele ja ei võimaldanud neil Riigi­kogu liikmetel realiseerida põhi­seadusest tulenevat õigust valida Eesti Vabariigi presidenti. Eesti Vabariigi põhiseaduse kommenteeritud väljaande järgi on mandaat Riigi­kogu liikmele valimistel antud volitus tegutseda rahva esindajana. Vaba mandaadi põhimõte hõlmab mitut aspekti. Riigi­kogu liige on kogu rahva esindaja. Põhimõtteliselt ei ole Riigi­kogu liige Eesti mingi kindla piirkonna või valijategrupi esindaja. Ta peab arvestama oma tegevuses rahva huve laiemas mõttes. Riigi­kogu liikmele ei saa anda õiguslikult siduvaid tegevusjuhiseid. Ta on oma otsustes vaba ja võib lähtuda parimast äranägemisest. Põhiseaduse kommentaari järgi on vaba mandaat tähtis ka Riigi­kogu liikmete suhetes oma erakonnaga. Põhimõtteliselt peaks kommentaari järgi vaba mandaat välistama ka erakonna surve Riigi­kogu liikmele. Kahe fraktsiooni eri juhtpoliitikute ja erakonna­esindajate kommentaaridest on näha, et tegevus kahe fraktsiooni liikmete survestamiseks on tuvastatav, et kollektiivsed organid langetasid sellekohaseid otsuseid, ning hääletamisest osavõtu puudumisest lähtub, et see surve on ka realiseerunud. Järeldan, et sellega on rikutud nimetatud fraktsioonide liikmete suhtes Vabariigi Presidendi kandidaadi hääletamisel vaba mandaadi põhimõtet. Ma tahan rõhutada, et vaba mandaadi põhimõttega on kaetud Riigi­kogu liikme tegevus Riigi­kogus ja selle organites, sealhulgas ka osalemine Vabariigi Presidendi kandidaadi hääletamisel. Seega on aset leidnud oluline põhiseadusest tuleneva hääletamiskorra rikkumine Vabariigi Presidendi valimise teises voorus, mida palun Vabariigi Valimiskomisjonil arutada. Ma mõistan suure­päraselt Vabariigi Valimiskomisjoni piiratud pädevust põhiseaduse selle rikkumise tuvastamisel, kuid ma arvan, et kohatu oleks jätta protesti avaldamata nii, nagu seda ette näeb õiguslik protseduur. Aitäh teile!“. Vabariigi Valimiskomisjon jättis protesti rahuldamata. Valimiskomisjoni esimees Heiki Sibul: „[…] Esiteks. Eesti Vabariigi põhiseaduse § 62 järgi ei ole Riigi­kogu liige seotud mandaadiga ega kanna õiguslikku vastutust hääletamise ja poliitiliste avalduste eest Riigi­kogus või selle organites (vaba mandaadi põhimõte). Muu hulgas lubab nimetatud põhimõte Riigi­kogu liikmel vabalt Riigi­kogus toimuvatest hääletamistest ja valimistest osa võtta, aga samuti jätta hääletamata, sealhulgas jätta Vabariigi Presidendi valimisel hääletamissedel välja võtmata, kui see on kooskõlas tema veendumustega. Põhiseaduse § 62 kohaselt on Riigi­kogu liikme tegevust puudutavad mis tahes juhised, käsud või keelud tühised ega ole Riigi­kogu liikme jaoks siduvad. Riigi­kogu liige ei ole kohustatud neist juhinduma. Seega tuleneb põhiseadusest, et Riigi­kogu liige täidab oma ülesandeid kooskõlas oma veendumuste ja südametunnistusega. Teiseks. Vabariigi Valimiskomisjon on loonud seaduses sätestatud tingimused hääletamiseks Vabariigi Presidendi valimisel. Vabariigi Valimiskomisjonil puuduvad andmed selle kohta, et mõnda Riigi­kogu liiget oleks takistatud hääletamisest osa võtta või et mõni Riigi­kogu liige ei ole saanud käituda vastavalt oma südametunnistusele ja veendumustele. Samuti ei ole ükski Riigi­kogu liige esitanud Vabariigi Valimiskomisjonile protesti selle kohta, et teda oleks takistatud hääletamisest osa võtta. Kolmandaks. Seetõttu leiab Vabariigi Valimiskomisjon, et hääletamise korda Vabariigi Presidendi valimise teises voorus ei ole rikutud.“

			8. Toompea lossi hoovis hääletamise korralduse kohta esitati protest 31.08.2021 pärast Vabariigi Presidendi valimise teist hääletamisvooru (vt § 87 kommentaar 3).

			9. PSJKS § 37 lõige 2 sätestab õiguse pöörduda Vabariigi Presidendi või Riigi­kogu juhatuse valimistega seotud valimiskomisjoni otsuse või toimingu vaidlustamiseks Riigikohtusse. Sellele eelnevalt on isik kohustatud Vabariigi Valimiskomisjonile protesti esitama. Ehkki protesti esitamise õiguse näevad otsesõnu ette vaid VPVS §-d 10 ja 12 ning RKKTS § 89 hääletamise korraldamise või hääletamistulemuste vaidlustamiseks, on Riigikohus leidnud, et Vabariigi Valimiskomisjonile protesti esitamine on kohustuslik kohtueelne menetlus ka juhul, kui seaduses seda otseselt sätestatud ei ole. Riigikohtu hinnangul ei tähenda see, „et isik võiks loobuda protesti esitamisest või protesti kohta tehtud Vabariigi Valimiskomisjoni otsuse vaidlustamisest ja pöörduda otse Riigikohtusse valimistulemuse kindlakstegemise otsuse tühistamise taotlusega, tuues põhjenduseks varasemas menetlusetapis toimunud (hääletamise või hääletamistulemuse kindlakstegemise korra) rikkumised. Seadus on seadnud eesmärgiks, et igas etapis lahendatakse ära võimalikud vaidlused enne, kui asutakse järgmises etapis siduvate otsustuste tegemise juurde. Valimistulemuse kindlakstegemise otsust saab seetõttu vaidlustada eelkõige väidetavate vigade tõttu nimetatud otsuse tegemisel, mitte varasemas menetluses toimunud rikkumise tõttu, mille vaidlustamise tähtaeg on möödunud. Varasemas menetluses toimunud rikkumised võivad vaidlustamisel rolli mängida üksnes tingimusel, et huvitatud isikul ei olnud võimalik neist teada saada enne protesti esitamise tähtaja möödumist, kuna selle ennistamise võimalust VPVS ette ei näe.“357 Alles siis, kui Vabariigi Valimiskomisjon on protesti kohta otsuse teinud, võib isik, kes leiab, et Vabariigi Presidendi või Riigi­kogu juhatuse valimistega seotud valimiskomisjoni otsuse või toiminguga on rikutud tema õigusi, esitada Riigikohtule taotluse valimiskomisjoni otsuse tühistamiseks, valimis­komisjoni toimingu õigusvastaseks tunnistamiseks või Vabariigi Presidendi või Riigi­kogu esimehe või aseesimeeste valimistel hääletamistulemuse kehtetuks tunnistamiseks (PSJKS § 37 lg 2).

			

			
				
					331	Vt nt I. Hallaste, Põhiseaduse Assamblee, lk 255–256.

				

				
					332	Vt nt J. Raidla, Põhiseaduse Assamblee, lk 782.

				

				
					333	Vt nt I. Hallaste, Põhiseaduse Assamblee, lk-d 256 ja 738; P. Kask, Põhiseaduse Assamblee, lk 257; J. Adams, Põhiseaduse Assamblee, lk 783. P. Kask selgitas, et liialt suur kvoorum Riigi­kogu korralisel istungil annab põhjendamatult vähemusele võimaluse Riigi­kogu tööd blokeerida: „Teine põhjus, miks kvooruminõuet väga kõrgele tõsta ei saa, on see, et vastasel juhul on vähemusel võimalus blokeerida otsuste vastuvõtmist, ta lihtsalt lahkub saalist ja jätab saali ilma kvoorumita. See on ebanormaalne, kui saalist lahkumine on tugevam vastuhääl kui punasele klahvile vajutamine.“ (Põhiseaduse Assamblee, lk 257.)

				

				
					334	L. Hänni Põhiseaduse Assamblee 28. istungil 27. märtsil 1992: „[…] Riigi­kogu korralise istungi kvoorum võib olla väga hästi Riigi­kogu kodukorraseaduse küsimus, sest see käsitleb Riigi­kogu tööd normaalolukorras ja kodukord võib sätestada ka need garantiid, et otsuse langetamisel oleks koos piisav arv Riigi­kogu liikmeid. Küll aga tuleb põhiseaduslik kaitse anda Riigi­kogu erakorraliste istung­järkude jaoks, et Riigi­kogu kvoorumiga ei saaks siin langetada selliseid poliitilisi otsustusi, kus erakorralisel istung­järgul osa Riigi­kogu liikmeid näiteks ei saa istungist teada ja seetõttu võib erakorraline istung ise muutuda küsitavaks.“ (Põhiseaduse Assamblee, lk 951.)

				

				
					335	1992. aasta RKKS § 37: „Riigi­kogu korralisel istungil kvooruminõuet ei ole, välja arvatud juhud, kus seaduse vastuvõtmiseks on vajalik Riigi­kogu koosseisu häälteenamus.“

				

				
					336	Tegemist on põhimõttega, mis on kirjas 6. sajandil Bütsantsi keisri Justinianuse korraldusel koostatud seadustekogu Corpus iuris civilis mahukaimas ja tähtsaimas osas Digesta seu Pandectae. Sellesse on koondatud väljavõtted 39 juristi töödest. Digesta 50. raamatu 16. tiitli 85. fragment ütleb: Neratius Priscus tres facere existimat collegium, et hoc magis sequendum est.

				

				
					337	XIII Riigi­kogu statistikakogumik, lk 115.

				

				
					338	Riigi­kogu 13.06.2021 täiendava istungi stenogramm.

				

				
					339	Riigi­kogu liikmed ei ole õiguslikult kohustatud istungist osa võtma, ning faktil, et Riigi­kogu liiget ei ole istungist osavõtnute nimekirjas, on tähendus üksnes statistika aspektist.

				

				
					340	Seaduses kasutatud sõnastuse „ka enne muud hääletust“ all tuleb mõista kõiki hääletusi, mida Riigi­kogu täiendava istungi või erakorralise istung­järgu ajal läbi viiakse, sest sätte sõnastus on jäänud muutmata pärast kommenteeritava sätte lõike 2 muutmist 2019. aastal. Enne seda seadusemuudatust tähistas kommenteeritava paragrahvi lõike 3 sõnastus kõiki teisi hääletusi lisaks lõikes 2 nimetatud sellise seaduse või otsuse eelnõu lõpphääletusele, mille vastuvõtmiseks on nõutav vähemalt Riigi­kogu koosseisu häälteenamus.

				

				
					341	Riigi­kogu kaugosalusega istungitel on kohaloleku kontrolli kasutatud ka selleks, et selgitada välja, kas Riigi­kogu liikmetel on toimiv internetiühendus.

				

				
					342	Riigi­kogu kodu- ja töökorra seaduse ning põhiseaduslikkuse järelevalve kohtu­menetluse seaduse muutmise seadus (RT I, 07.03.2019, 1).

				

				
					343	E > A / 2 (E – nõutav häälteenamus, A – kehtivate häälte arv).

				

				
					344	Samasuguse häälteenamuse nõue on sätestatud RKKTS § 30 lõikes 4 komisjoni esimehe ja aseesimehe valimise puhuks.

				

				
					345	Põhiseaduse Assamblee aruteludes põhjendati avaliku hääletamise põhimõttest erandite tegemise vajadust sooviga kaitsta Riigi­kogu liiget tema hääletamisotsusele järgnevate võimalike negatiivsete tagajärgede eest näiteks kunagi tulevikus. Nii kirjeldas assamblee liige J. Rätsep ühte hüpoteetilist juhtumit järgmiselt: „Ma kujutlen mõnda oma noort kolleegi, advokaati, siin parlamendiliikmena, kes võtab osa kohtunike ametisse kinnitamisest. Lihtsalt konjunktuursetel kaalutlustel on ta kohustatud (kui ta neid kaalutlusi arvestab) hääletama kõigi kandidaatide poolt. Kui ta tahab teha oma kutsetööd ja ta ei taha seda, et hääletamisel läbi käinud kohtunik tema vastu hääletajad meelde jätab ja tulevikus nuhtleb selle advokaadi kliente. Siin on väga palju niisuguseid keerulisi aspekte, mille puhul me peaks säilitama erandi isikuvalimiste puhul.“ (Põhiseaduse Assamblee, lk 260–261.)

				

				
					346	ÕKS § 37 lõike 1 esimene lause: „Õiguskantsleri ettepanekul nimetab Riigi­kogu kaks õiguskantsleri nõunikku õiguskantsleri asetäitja-nõuniku ametisse.“

				

				
					347	Vt Riigi­kogu 25.03.2021 istungi stenogramm. Istungi juhataja võimaldas Riigi­kogu liikmetel, kellel tehnilise tõrke tõttu ei õnnestunud hääletada elektroonilise hääletussüsteemi abil ega käe tõstmisega, edastada oma hääled e-kirja teel.

				

				
					348	14. augustil 2000 reguleerisid häältelugemiskomisjoniga seonduvat 1994. aasta RKKS § 70 lõike 2 teine ja kolmas lause järgmises sõnastuses: „Elektroonilise hääletussüsteemi tehnilise rikke korral toimub hääletamine käe tõstmisega, käesoleva seaduse § 66 punktides 3–7 sätestatud juhtudel aga hääletamissedelite täitmisega. Häälte lugemiseks moodustab Riigi­kogu juhatus neil juhtudel fraktsioonide volitatud esindajatest häältelugemiskomisjoni, kes protokollib hääletamistulemused.“

				

				
					349	Vt Riigi­kogu juhatuse 14.08.2000 otsus nr 232 ning Riigi­kogu 14.08.2000 erakorralise istung­järgu stenogramm.

				

				
					350	1994. aasta RKKS-is sisaldus üks hääletamisele pandava küsimuse vormel § 117 lõikes 1: „Pärast läbirääkimiste lõpetamist paneb istungi juhataja hääletamisele küsimuse: „Kes on õiguskantsleri ettepaneku poolt?““

				

				
					351	Vt ka Riigi­kogu esimehe Henn Põlluaasa 20.01.2021 kiri nr 1-1/14-122/12 „Eelnõu 122 SE lõpphääletusest“. Riigi­kogu liige Jüri Jaanson pöördus Riigi­kogu juhatuse poole taotlusega võtta arvesse tema poolthääl, mida tal tehnilise takistuse tõttu ei olnud võimalik eelnõu lõpphääletusel anda. Riigi­kogu juhatus leidis, et RKKTS ei võimalda hääletamistulemusi pärast nende kinnitamist vaidlustada.

				

				
					352	VPVS § 8 lõike 1 järgi kantakse Vabariigi Presidendi valimisel kandidaatide nimed hääletamissedelile tähestikulises järjekorras.

				

				
					353	Iseküsimus on, kas hääletamissedeli väljastamist Riigi­kogu liikme tunnistuse esitamisel saab pidada seadusega kooskõlas olevaks Vabariigi Presidendi valimisel valimiskogus, sest valimiskogu liikmed on peale Riigi­kogu liikmete ka kohaliku omavalitsuse volikogude esindajad, kellele valimiskomisjon tohib sedeli väljastada üksnes ITDS §-s 2 või §-s 4 ettenähtud nõuetele vastava dokumendi alusel.

				

				
					354	Vabariigi Valimiskomisjoni 29.08.2021 koosoleku nr 19 protokoll.

				

				
					355	RKPJKo 15.09.2021, 5-21-11, p 20-21.

				

				
					356	RKPJKo 15.09.2021, 5-21-11, p 21.

				

				
					357	RKPJKo 15.09.2021, 5-21-11, p 17.

				

			

		


		
			4. jagu

			RIIGI­KOGU KAUGOSALUSEGA ISTUNG  [RT I, 02.06.2020, 2 – jõust. 12.06.2020]

			§ 891. Kaugosalusega istungi läbiviimine

			(1) Kaalukate põhjuste olemasolu korral võib Riigi­kogu juhatus otsustada kaugosalusega istungi läbiviimise.

			(2) Kaugosalusega istung on Riigi­kogu istung, millel saab osaleda elektrooniliste vahendite abil istungil füüsiliselt kohal olemata.

			(3) Kaugosalusega istungi võib läbi viia, kui Riigi­kogu liikmele on tagatud võimalus eemal viibides reaalajas istungit jälgida, teha istungi toiminguid (eelnõu esitamine, ettekanne, suulise küsimuse esitamine, sõnavõtt, protesti esitamine, hääletamine ja muud toimingud) ja anda teada nende tegemise takistusest.

			(4) Kaugosalusega istungil kohaldab istungi juhataja käesoleva seaduse istungi läbiviimist puudutavaid sätteid erisustega, mis on vajalikud kaugosalusega istungi läbiviimiseks ega takista Riigi­kogu liikmel tema õiguste teostamist.

			(5) Kui esinevad takistused, mis ei võimalda kaugosalusega istungi läbi­­viimist, katkestab istungi juhataja istungi kuni takistuste kõrvaldamiseni.

			(6) Kui Riigi­kogu liikme kaugosalusega istungist osavõtt on takistatud Riigi­kogu Kantseleist mitteolenevatel põhjustel, võib istungi juhataja otsustada istungi jätkamise nende Riigi­kogu liikmetega, kes saavad istungil osaleda.

			(7) Kaugosalusega istungi toimumisest teatab Riigi­kogu esimees Riigi­kogu liikmetele massiteabevahendite kaudu vähemalt kolm päeva enne istungi toimumist. Kaalukate põhjuste olemasolu korral võib etteteatamise aeg olla lühem.

				[RT I, 02.06.2020, 2 – jõust. 12.06.2020]

			1. Kommenteeritav paragrahv annab võimaluse viia Riigi­kogu istung läbi elektrooniliste vahendite abil selliselt, et istungil osalejatest ei viibi kas ükski või osa samas asukohas. Tavapäraselt kogunevad Riigi­kogu liikmed Riigi­kogu istungile Toompea lossi istungisaali või erandjuhtudel teise istungi toimumise kohta (RKKTS § 57). Riigikohus on asunud seisukohale, et Riigi­kogu rollist parlamentaarses demokraatias tuleneb Riigi­kogu kui rahva esindusorgani liikmete objektiivne vajadus tööl füüsiliselt kohal käia358, millest omakorda tuleneb, et parlamendi istungi tava­pärane töövorm on füüsiline koosolek. Riigikohtu hinnangul tuleneb see ka PS § 70 teisest lausest ning PS §-st 109.359 Samas on Riigi­kogul oma töökorraldus- ja menetlusreeglite kujundamisel ulatuslik enesekorraldusõigus, mida eelkõige teostatakse kodukorra kehtestamisega (PS § 69, 70, 71, 72, 104, vt ka sissejuhatus, kommentaarid 1.1–1.4). Riigi­kogul on õigus parlamendi tõhusa toimimise eesmärgist lähtudes näha ette oma töö läbiviimiseks sobivaimad töövormid. Parlamendi kui kõrgeimat riigivõimu teostava organi toimimine tuleb tagada igas olukorras, ka juhul, kui Riigi­kogu liikmetel ei ole objektiivsetel põhjustel võimalik Toompea lossi istungisaalis koguneda.

			2. Kaugosalusega istungi läbiviimise võimalus sätestati 2020. aastal RKKTS-i muudatustega360, sest tol ajal uudse COVID-19 viiruse laialdase leviku tõttu peeti hädavajalikuks, et Riigi­kogul oleks võimalik viia istungeid läbi füüsilise kogunemiseta. Muudatustega sooviti tagada Riigi­kogu töövõime sellistes kriisiolukordades nagu nakkushaiguste levik, katastroofid jms, kui Riigi­kogu ei saa või Riigi­kogul ei ole mõistlik tulla füüsiliselt kokku ühes kohas. Kaugosalusega istung võib toimuda konkreetsel kuupäeval või kindlaksmääratud ajavahemikul.361

			3. Kommenteeritava paragrahvi lõike 2 kohaselt on kaugosalusega istung Riigi­kogu istung, millel saab osaleda elektrooniliste vahendite abil istungil füüsiliselt kohal olemata. Seda saab korraldada kahte moodi:

			a) Riigi­kogu istung toimub füüsilises asukohas, kuid lisaks sellele on istungist võimalik osa võtta elektrooniliste vahendite abil (füüsilise kohaloluta);

			b) Riigi­kogu istung toimub ainult elektrooniliselt (RKKTS § 57  lg 2), istungist saab osa võtta vaid elektrooniliste vahendite abil.

			Eelkõige tuleb Riigi­kogu istungi läbiviimine ainult elektrooniliselt kõne alla olukorras, kus füüsilise istungi korraldamine on võimatu, ohtlik või raskendatud. Võttes arvesse Riigi­kogu täiskogu istungite läbi­viimisega seotud traditsioone, täiskogu istungi sümboolsust ning avatust, on virtuaalkeskkonnas istungite läbiviimine lubatav üksnes erandlikel juhtudel. Eelistatud on lahendus, kus Riigi­kogu liige saab ka kaugosalusega istungil soovi korral füüsiliselt kohal olles osaleda.

			4. Kaugosalusega istungi läbiviimise otsustab Riigi­kogu juhatus, kuid seejuures peab arvestama, et kaugosalusega istungit tohib korraldada üksnes kaalukate põhjuste olemasolul (RKKTS § 891 lg 1). Kaalukad põhjused esinevad siis, kui on olemas objektiivsed takistused, mis ei võimalda Riigi­kogul viia läbi tavapärast istungit Toompea lossi istungisaalis või teises Riigi­kogu esimehe poolt määratud kohas (RKKTS § 57 lg 1). Kaugistungi pidamine on põhjendatud juhul, kui istungi pidamise või sellel osalemise takistused on üldised (nt on suur osa Riigi­kogu liikmeid nakkushaiguse tõttu karantiinis ega saa füüsiliselt istungil osaleda), mitte aga siis, kui mõne üksiku Riigi­kogu liikme osavõtt istungist on takistatud (nt Riigi­kogu liige jääb praamist maha ega jõua seetõttu istungile, Riigi­kogu liige on haige ega saa istungile füüsiliselt kohale tulla). Riigi­kogu juhatuse otsusega362 on kaalukaks põhjuseks loetud eelkõige olukord, kus vähemalt viiendik Riigi­kogu koosseisust või vähemalt üks fraktsioon ei saa objektiivselt põhjendatud takistuse tõttu tulla Riigi­kogu istungi toimumise kohta või Riigi­kogu füüsiline kogunemine seaks ohtu Riigi­kogu toimepidevuse (vt lisa 3.7). Tegemist on näitliku loeteluga, mis ei välista muid põhjuseid. Kui kaugosalusega istungi läbiviimise aluseks võetud põhjused ei ole piisavalt kaalukad, võib see kaasa tuua vastava otsuse tühistamise või õigusvastaseks tunnistamise põhiseaduslikkuse järelevalve korras.363

			5. Kaugosalusega istungil tuleb Riigi­kogu liikmele tagada võimalus istungil füüsiliselt kohal olemata reaalajas istungit jälgida ja osaleda kõigis istungi toimingutes (nt anda üle eelnõu, teha ettekanne, esitada suuline küsimus, sõnavõtt või protest, hääletada) ning anda teada nende tegemise takistusest (RKKTS § 891 lg 2). Riigikohus on märkinud, et PS §-st 62 koostoimes PS § 12 lõike 1 esimese lausega tuleneb mandaadi teostamise võimaluste võrdsuse nõue ehk Riigi­kogu liikmete ebavõrdse kohtlemise keeld neile kuuluva mandaadi teostamisel. See tähendab, et rahvaesindajad peavad saama osaleda Riigi­kogu tegevuses võrdsetel tingimustel.364 Riigi­kogu juhatus peab arvestama, et mandaadi teostamise võimaluste võrdsuse põhimõtte tagamiseks peavad kaugosalusega istungi läbiviimisel olema täidetud vastavad tehnilised ja organisatsioonilised eeldused.

			6. Et tagada parlamendi kõigi fraktsioonide valmisolek kaugosalusega istungi läbiviimiseks, on kokku lepitud, et Riigi­kogu juhatus otsustab kaugosalusega istungi toimumise ainult juhul, kui nn vanematekogu (RKKTS § 13 lg 2 p 20) on sellega nõus. Riigi­kogu juhatus langetab kaugosalusega istungi läbiviimise otsuse konsensuslikult pärast kõigi juhatuse liikmete arvamuse ärakuulamist (RKKTS § 16 lg 4). Kui konsensust ei saavutata, võib Riigi­kogu juhatuse liige panna küsimuse päevakorraväliselt hääletamisele Riigi­kogu istungil. Sellisel juhul otsustab Riigi­kogu täiskogu selle üle, kas esitatud põhjused on piisavalt kaalukad Riigi­kogu kaugosalusega istungi läbiviimiseks.365 Riigikohus on tähelepanu juhtinud, et kui Riigi­kogu täiskogul otsustatakse küsimust, kas Riigi­kogu peaks kaalukate põhjuste tõttu pidama istungeid kaugosaluse vormis, ja olukord ei ole kiireloomuline, tuleks küsimuse tähtsust arvestades tagada enne hääletamisele panekut selle sisuline arutelu.366

			7. Olemuslikult on Riigi­kogu kaugosalusega istung tavaline Riigi­kogu istung, kus kehtivad üldjoontes RKKTS-is istungi läbiviimise kohta sätestatud reeglid. Kommenteeritava paragrahvi lõikes 4 nähakse ette võimalus erisuste tegemiseks võrreldes tavapärase Riigi­kogu istungiga. Riigi­kogu istungi läbiviimise kord on RKKTS-is sätestatud lähtudes eeldusest, et istung peetakse Toompea lossi istungisaalis: vt näiteks RKKTS-i § 2 lõige 3 (Riigi­kogu liikmete kohad istungisaalis), § 3 lõige 3 (kõnepuldist ametivande ettelugemine), § 59 lõige 2 (istungite jälgimine istungisaali rõdult), § 66 (korra tagamine istungisaalis ja rõdudel), § 67 (ettekande tegemine istungisaali kõnetoolist), § 69 lõige 3 (sõnavõtu pidamine istungisaali kõnetoolist või oma kohalt). Mitmed nendest on pigem tseremoniaalsed sätted, mille kohaldamine kaugosalusega istungi puhul ei ole võimalik ega ka vajalik. Samamoodi ei saa eeldada, et kui RKKTS § 57 lõike 1 alusel korraldatakse Riigi­kogu istung teises kohas kui Toompea lossi istungisaalis, saaks see toimuda üksnes ruumis, mis võimaldab järgida täpselt kõiki nimetatud RKKTS-i sätteid. Selline lähenemine ei oleks kooskõlas RKKTS § 57 (ega ka RKKTS § 1 lg 4) mõtte ja eesmärgiga, aga veel enam Riigi­kogu kui institutsiooni tõhusa toimimise põhimõttega, mille puhul on tegemist põhiseaduslikku järku väärtusega.367 Seega tuleb mitmeid Riigi­kogu istungi käiku puudutavaid sätteid tõlgendada n-ö mutatis mutandis ehk kohaldada neid kaugosalusega istungile niivõrd, kuivõrd nende järgimine on võimalik. Seejuures on lubatud vaid erisused, mis on kaugosalusega istungi läbiviimiseks vajalikud ning millega ei takistata Riigi­kogu liikme õiguste teostamist. Näiteks loetakse kaugosalusega istungil haamrilöögiga samaväärseks, kui juhataja ütleb hääletamist alustades sõnad „hääletamine on alanud“, hääletamist katkestades „katkestan hääletamise“ ja hääletamistulemust kinnitades „hääletamistulemus on kinnitatud“.368 Põhiseadusest tuleneva Riigi­kogu istungi avalikkuse nõude täitmiseks tehakse kaugosalusega istungist Riigi­kogu veebilehel otseülekanne.369

			8. Kui istungi läbiviimine on takistatud, katkestab istungi juhataja istungi kuni takistuste kõrvaldamiseni (RKKTS § 891 lg 5). Praktikas tähendab see, et istungi juhataja kuulutab välja vaheaja370, et pärast takistuste kõrvaldamist saaks istungiga jätkata. Istungi jätkamise otsustamiseks tuleb välja selgitada, kas Riigi­kogu kaugosalusega istungi tehniline lahendus toimib või takistavad Riigi­kogu liikmel istungil osalemast muud asjaolud, mille täitmist ei taga Riigi­kogu Kantselei (nt on Riigi­kogu liikme asukohas kehv internetiühendus). Kui Riigi­kogu kaugosalusega istungi tehniline lahendus toimib, võib istungi juhataja jätkata istungit nende Riigi­kogu liikmetega, kes saavad istungil osaleda. Kui Riigi­kogu liikmetele on kaugosalusega istungi toimumisest eelnevalt teada antud ja Riigi­kogu Kantselei on neile taganud kommenteeritava paragrahvi lõike 3 kohased võimalused istungil osalemiseks, tuleb Riigi­kogu liikmel end elektrooniliste vahendite abil istungil osalemiseks ette valmistada ning teha enda poolt kõik, et olla valmis muu hulgas ka võimalikeks tehnilisteks tõrgeteks. Kui Riigi­kogu liikmete istungist osavõtt on takistatud kaugosalusega istungi läbiviimisel kasutatava tehnilise lahenduse tõrke tõttu, peab Riigi­kogu Kantselei takistuse kõrvaldama. Kui see ei õnnestu, lahendab istungi juhataja olukorra analoogselt füüsilise istungiga, arvestades põhimõtet, et Riigi­kogu liikme tahte vastaselt ei saa tema õigust osaleda Riigi­kogu istungil piirata.

			9. Kaugosalusega istungi toimumisest teatab Riigi­kogu esimees Riigi­kogu liikmetele massiteabevahendite kaudu vähemalt kolm päeva enne istungi toimumist. Kaalukate põhjuste olemasolul võib etteteatamise aeg olla lühem. Regulatsioon on analoogne Riigi­kogu täiendava istungi kokkukutsumisega ja lähtub sellest, et tegemist on erandlikus vormis toimuva istungiga, mille kokkukutsumise vajadus võib tekkida ka näiteks täiskogu töö­­tsüklile järgneval nädalal, kui Riigi­kogu järgmise istungi­nädala päevakord on juba avalikuks tehtud.

			

			
				
					358	RKPJKo 23.12.2022, 5-21-32, p 49.

				

				
					359	RKPJKo 23.12.2022, 5-21-32, p 36.

				

				
					360	Riigi­kogu kodu- ja töökorra muutmise seadus (RT I, 02.06.2020, 2).

				

				
					361	Riigi­kogu juhatuse 18.11.2020 otsus nr 122 „Riigi­kogu kaugosalusega istungi läbiviimise nõuded ja kord“ p 3.

				

				
					362	Riigi­kogu juhatuse 18.11.2020 otsus nr 122 „Riigi­kogu kaugosalusega istungi läbiviimise nõuded ja kord“, p 2.

				

				
					363	Vt RKPJKo 23.12.2022, 5-21-32.

				

				
					364	RKPJKo 02.05.2005, 3-4-1-3-05, p 16. Vt ka PS kommentaarid 2020, § 62 kommentaar 8.

				

				
					365	Näiteks 2021. aastal hääletas täiskogu neljal korral kaugosalusega istungi läbiviimise otsust, kuna Riigi­kogu juhatus ei saavutanud selles küsimuses konsensust (11. jaanuaril, 15. veebruaril, 17. veebruaril ja 9. novembril).

				

				
					366	RKPJKo 23.12.2022, 5-21-32, p 44.

				

				
					367	RKPJKo 02.05.2005, 3-4-1-3-05, p-d 13 ja 25.

				

				
					368	Riigi­kogu juhatuse 18.11.2020 otsus nr 122 „Riigi­kogu kaugosalusega istungi läbiviimise nõuded ja kord“ p 11.

				

				
					369	Riigi­kogu juhatuse 18.11.2020 otsus nr 122 „Riigi­kogu kaugosalusega istungi läbiviimise nõuded ja kord“ p 5.

				

				
					370	Vt nt Riigi­kogu 10.11.2021 istungi stenogramm ja 22.11.2021 istungi stenogramm.

				

			

		


		
			11. PEATÜKK

			SEADUS­EELNÕUDE JA RIIGI­KOGU OTSUSTE EELNÕUDE MENETLEMISE KORD

			Üldist

			1. PS § 59 kohaselt kuulub seadusandlik võim Eestis Riigi­kogule. Õigusaktide vastuvõtmine on Riigi­kogu olemuslik ülesanne, millest ta ei saa loobuda ega keelduda. Riigi­kogu võtab vastu seadusi ja otsuseid (PS § 65 p 1).

			2. Riigi­kogu vormistab õigusakti seadusena siis, kui sellega kehtestatakse üldisi ja üldkohustuslikke käitumiseeskirju. Riigi­kogu poolt vastuvõetud akt on ka siis seadus, kui see sisaldab lisaks üldistele ja üldkohustuslikele käitumiseeskirjadele üksikregulatsioone.371 Otsus on Riigi­kogu iga akt, mis ei ole seadus. Riigi­kogu vormistab õigusakti otsusena siis, kui see on suunatud kas individualiseeritud subjektile või konkreetse üksikjuhtumi lahendamisele. Otsuse võib Riigi­kogu vastu võtta põhiseaduse, RKKTS-i või muu seadusega ettenähtud juhul (vt lähemalt RKKTS § 90 kommentaar 5).

			3. Seadus­eelnõu menetlus seisneb mitmete üksteisele ajaliselt järgnevate, RKKTS-ist tulenevate kohustuslike toimingute tegemises, mille käigus kujuneb Riigi­kogu kui seadusandja tahe ja mille tulemusena valmib seadus. Seadus­eelnõu menetlemine algab seaduse algatamisega, st seadus­eelnõu Riigi­kogu juhatusele üleandmisega ning eelnõu menetlusse võtmisega (RKKTS 11. ptk 1. jagu). Üldjuhul menetletakse seadus­eelnõu kolmel lugemisel, kusjuures esimesel otsustatakse, kas sellist seadust on põhimõtteliselt vaja (2. jagu), teisel lepitakse kokku eelnõu konkreetses tekstis (4. jagu) ning kolmandal järgneb otsus eelnõu seadusena vastuvõtmise kohta (5. jagu). Vastuvõetud seaduse kuulutab välja Vabariigi President (PS § 107) ning väljakuulutatud seadus tuleb enne jõustumist avaldada Riigi Teatajas (PS § 108 koosmõjus § 3 lg-ga 2).

			4. RKKTS 11. peatüki 1.–7. jaos on sätestatud nii seaduse kui ka Riigi­kogu otsuse eelnõu üldmenetlus. 8. jagu sisaldab sätteid välislepingu ja Vabariigi Presidendi seadluse kinnitamise või tühistamise seaduse eelnõu ning mitmete erinevate Riigi­kogu otsuse eelnõude menetlemise kohta. Lisaks sätestavad RKKTS 12., 13. ja 14. peatükk mitmeid erisusi riigieelarve, põhiseaduse muutmise ja rahvahääletuse korraldamise otsustamise menetluste puhul.

			

			
				
					371	RKÜKo 17.03.2000, 3-4-1-1-00, p 10 jj.

				

			

		

	
		
			1. jagu

			SEADUSE ALGATAMINE. RIIGI­KOGU OTSUSE EELNÕU ESITAMINE

			§ 90. Seaduse algatamise ja Riigi­kogu otsuse eelnõu esitamise õigus

			(1) Seaduse algatamise ja Riigi­kogu otsuse eelnõu esitamise õigus on:

			1) Riigi­kogu liikmel;

			2) Riigi­kogu fraktsioonil;

			3) Riigi­kogu komisjonil;

			4) Vabariigi Valitsusel.

			(2) Vabariigi Presidendi seadluse kinnitamise või tühistamise seaduse eelnõu esitab Riigi­kogule Vabariigi President koos vastava seadlusega.

			(3) Riigi­kogule Eesti Vabariigi põhiseaduse § 78 punktides 11 ja 17, § 128 lõikes 1 ning § 129 lõikes 1 ettenähtud juhtudel ettepaneku tegemise õigust omav organ esitab ettepaneku Riigi­kogu otsuse eelnõuna.

			1. Mõisteliselt eristatakse RKKTS-is seadus­eelnõu algatamist (vrd PS § 103 lg 1) ja otsuse-eelnõu esitamist.

			2. PS § 103 lõike 1 kohaselt on seaduste algatamise õigus Riigi­kogu liikmel, Riigi­kogu fraktsioonil, Riigi­kogu komisjonil ja Vabariigi Valitsusel. Vabariigi Presidendil on õigus algatada üksnes põhiseaduse muutmise seadust. Võimalik on ka mitmel algatajal koos eelnõu algatada. VII Riigi­kogu volituste ajal (kuni 1994. aastani) algatas ameti­isikute ametisse nimetamise seadusi Riigi­kogu juhatus.372, 373 Hiljem säilis Riigi­kogu juhatusel üksnes otsuse-eelnõu esitamise õigus (vt 1994. aasta RKKS § 46 lg 2).

			3. Algatamise erisustena tuleb välja tuua, et ainult Vabariigi Valitsus võib algatada riigieelarve eelnõu, lisaeelarve eelnõu ja riigieelarve muutmise seaduse eelnõu (PS § 87 p 5, § 115 lg-d 2 ja 3; RES § 38 lg 1, § 43 lg 1, § 44 lg 1, § 45 lg 1; vt ka RKKTS 12. ptk üldine märkus 2) ja välis­lepinguid puudutavaid seadus­eelnõusid (PS § 87 p 4, VäSS § 8 lg 1 p 3). Põhiseaduse muutmist saab algatada vähemalt viiendik Riigi­kogu koosseisust (vähemalt 21 Riigi­kogu liiget) või Vabariigi President (PS § 103 lg 1 p 5, § 161 lg 1; RKKTS § 122 lg 1).

			4. PS § 109 annab Vabariigi Presidendile seadluse andmise õiguse. Erakorralistel juhtudel, kui Riigi­kogu ei saa kokku tulla, võib Vabariigi President edasilükkamatute riiklike vajaduste korral anda seaduse jõuga seadlusi. Kui Riigi­kogu on kokku tulnud, esitab Vabariigi President seadluse koos seadluse kinnitamise või tühistamise seaduse eelnõuga Riigi­kogule, kes võtab viivitamata vastu seadluse kinnitamise või tühistamise seaduse. Presidendi seadluse kinnitamise või tühistamise seaduse eelnõu menetlemise kord on sätestatud RKKTS §-s 116.

			5. Otsuse-eelnõu esitamiseks ei ole põhiseaduses ette nähtud üldmenetlust. Kommenteeritava paragrahvi lõige 1 laiendab kõigile PS § 103 lõike 1 järgi pädevatele seadus­eelnõu algatajatele ka otsuse-eelnõu esitamise pädevuse. Seejuures tuleb arvestada, et võimude lahususe ja tasakaalustatuse põhimõtte (PS §-d 4, 14, 59) kohaselt on Riigi­kogu kui seadusandliku võimu organi ülesanne ja esmane pädevus võtta vastu seadusi. Otsus tuleb Riigi­kogu tegevusvormina kõne alla ainult siis, kui küsimus on Riigi­kogu pädevuses, kuid seadusega seda lahendada ei saa. PS § 65 punkt 1 sätestab Riigi­kogu üldpädevuse võtta lisaks seadustele vastu ka otsuseid. Otsus on Riigi­kogu iga akt, mis ei ole seadus. Otsus võib olla kas sisuline otsus või isiku valimise või ametisse nimetamise otsus. Kui ei ole sätestatud erandit (PS § 72 lg 1, § 79 lg 4, § 97 lg 1, § 103 lg 2, § 129 lg 1, § 164, § 166), siis kehtib otsuse vastuvõtmisel PS §-s 73 sätestatud häälte­enamuse üldreegel, mille kohaselt peab otsuse vastuvõtmiseks hääletama selle poolt rohkem Riigi­kogu liikmeid kui vastu. Otsus võib olla kas vormistatud või vormivaba (nt on Vabariigi Presidendi ning Riigi­kogu esimehe ja aseesimeeste valimise otsused vormivabad). Riigi­kogu otsus tuleb avaldada Riigi Teatajas (RTS § 2 lg 4 p 1), kuid praktikas ei avaldata Riigi Teatajas mitte sugugi kõiki Riigi­kogu otsuseid, vaid ainult need, mis vormistatakse otsusena. Näiteks ei avaldata Vabariigi Presidendi ning Riigi­kogu esimehe ja aseesimeeste valimise otsuseid Riigi­kogu otsustena, vaid hoopis Vabariigi Valimiskomisjoni tuvastamisotsustena.374 Riigi­kogu mis tahes otsuse peale on PSJKS § 16 alusel võimalik esitada põhiseaduslikkuse järelevalve menetluses kaebus Riigikohtule.

			6. PS § 97 lõigete 1 ja 2 järgi võib Vabariigi Valitsusele, peaministrile ja ministrile umbusalduse avaldamise algatada vähemalt viiendik Riigi­kogu koosseisust (vähemalt 21 Riigi­kogu liiget) kirjaliku nõude esitamisega Riigi­kogu istungil. Umbusalduse läbiminekuks peab selle poolt hääletama Riigi­kogu koosseisu enamus (vähemalt 51 Riigi­kogu liiget). Kui umbusaldus läheb läbi, siis vormistatakse tulemus Riigi­kogu otsusena. Umbusaldusavalduse nõude menetluse kohta vt RKKTS §-d 133 ja 134.

			7. Kommenteeritava paragrahvi lõige 3 täpsustab, et Vabariigi Presidendi poolt Riigi­kogule tehtavad ettepanekud Riigikohtu esimehe, Eesti Panga nõukogu esimehe, riigikontrolöri ja õiguskantsleri ametisse nimeta­miseks, sõjaseisukorra, mobilisatsiooni ja demobilisatsiooni ning era­­korralise seisukorra väljakuulutamiseks esitatakse Riigi­kogu otsuse eelnõuna. Riigi­kogu otsuse eelnõuna esitatakse ka Vabariigi Valitsuse ettepanek Riigi­kogule erakorralise seisukorra väljakuuluta­miseks (PS § 65 p 14, § 129 lg 1; ErSS § 2). Nimetatud lõikes sätestatut kohaldatakse praktikas analoogia alusel ka juhul, kui Riigikohtu esimees teeb Riigi­kogule ette­paneku nimetada ametisse Riigikohtu liikmed (PS § 65 p 8, § 150 lg 2). See ettepanek tuleb samuti esitada Riigi­kogu otsuse eelnõuna. Sama kehtib ka siis, kui õiguskantsler teeb ettepaneku õiguskantsleri asetäitja-nõuniku ametisse nimetamiseks (ÕKS § 37 lg 1). Eelkirjeldatud regulatsiooni tuleb kohaldada ka ameti­isiku ametist vabastamise otsuse eelnõu korral. Vabariigi Presidendi ettepanekul vabastab Riigi­kogu ametist Riigikohtu esimehe (KS § 27 lg-d 5 ja 51, § 99 lg 3)375 ja riigikontrolöri (PS § 134 lg 1, RKS § 22)376 ning Riigikohtu esimehe ettepanekul Riigikohtu liikmed (KS § 99 lg 3).377 Õiguskantsleri ametist vabastamist Riigi­kogu poolt põhiseadus ega asjaomased seadused ette ei näe, samuti õigus­kantsleri asetäitja-nõuniku ametist vabastamist. Ameti­isiku ametisse nimetamise ja ametist vabastamise otsuse eelnõu menetluse kohta vt RKKTS § 117. Sõjaseisukorra, mobilisatsiooni, demobilisatsiooni ja erakorralise seisukorra väljakuulutamist käsitleva otsuse eelnõu menetluse kohta vt RKKTS § 118.

			8. RKKTS § 154 lõike 1 järgi võib Vabariigi Valitsusele ettepanekut sisaldava otsuse eelnõu esitada fraktsioon ja Riigi­kogu komisjon (vrd PS § 103 lg 2). Sama sätte järgi võib Riigi­kogu avalduse, deklaratsiooni ja pöördumise eelnõu esitada vähemalt viiendik Riigi­kogu koosseisust, st vähemalt 21 Riigi­kogu liiget.378

			9. Otsused, mille eelnõu esitamiseks või mille menetlemiseks on ette nähtud erikord, on veel järgmised:

			a) välisdelegatsiooni moodustamise otsus379 (RKKTS § 117);

			b) Riigikohtule taotluse esitamise otsus380 (RKKTS § 1181);

			c) finantsstabiilsuse tagamisega seotud otsus (RKKTS § 1182);

			d) rahvahääletuse korraldamise otsus381 (RKKTS §-d 125 ja 128–130);

			e) peaministrikandidaadile valitsuse moodustamiseks volituste andmise otsus382 (RKKTS §-d 131 ja 132);

			f) ameti­isiku kriminaalvastutusele võtmiseks nõusoleku andmise otsus383 (RKKTS §-d 149–151);

			g) Riigi­kogu otsus, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele384 (RKKTS § 1526);

			h) Riigi­kogu otsus, mis sisaldab nõuet Vabariigi Valitsusele esitada Euroopa Liidu Kohtule hagi (RKKTS § 1527);

			i) Riigi­kogu otsus, millega väljendatakse vastuseisu Euroopa Ülem­kogu algatusele või Euroopa Komisjoni ettepanekule (RKKTS § 1528).

			10. Kui eelnõu algatab või esitab üks Riigi­kogu liige, siis saab ta algataja või esitaja õigusi teostada ainult ise ning kedagi teist ta ennast esindama määrata ei saa. Riigi­kogu komisjoni algatatud või esitatud eelnõu puhul esindab komisjoni tema määratud komisjoni liige. Komisjoni esimees või tema ülesandel aseesimees saab alati olla komisjoni esindajaks. Riigi­kogu fraktsiooni algatatud või esitatud eelnõu puhul esindab fraktsiooni tema määratud fraktsiooni liige. Fraktsiooni esimees või aseesimees saab alati olla fraktsiooni esindajaks. Vabariigi Valitsus otsustab seadus­eelnõu või Riigi­kogu otsuse eelnõu heakskiitmisel, kes ministritest esindab valitsust eelnõu menetlemisel Riigi­kogus.385 Peaminister saab alati olla valitsuse esindaja. Kui eelnõu algatab või esitab Vabariigi President, teostab ta algataja või esitaja õigusi ise (vt ka RKKTS § 91 kommentaar 4, § 97 kommentaar 2, § 123 kommentaar 3). Kui eelnõu algatajaid või esitajaid on mitu (st mitu Riigi­kogu liiget, komisjoni või fraktsiooni), siis lepivad nad omavahel kokku, kes on nende esindaja. Komisjoni menetluses on praktikas aktsepteeritud ka seda, kui eelnõu algataja või esitaja õigusi teostab algataja või esitaja asemel tema poolt volitatud isik (nt ministeeriumi ametnik, vt ka RKKTS § 97 kommentaar 2).

			11. Kui eelnõu on algatanud või esitanud Riigi­kogu liige üksinda ning tema volitused peatuvad või lõpevad, samuti juhul, kui fraktsiooni tegevus lõpeb enne Riigi­kogu koosseisu volituste lõppu, ei ole eelnõu RKKTS-i kohane menetlemine võimalik, sest mitmed RKKTS-i sätted näevad ette algataja või esitaja õiguse „kontrollida“ menetluse käiku ja hoida silm peal eelnõu sisu kujunemisel (vt nt RKKTS § 95 lg-d 1 ja 2 – eelnõu tagasivõtmine – ja § 107 lg 1 – teise lugemise katkestamine ilma hääletamiseta). Niisugusel juhul ei lange eelnõu siiski menetlusest välja, sest ükski RKKTS-i säte ei näe säärast alust ette (vrd RKKTS § 96). Peatunud või lõppenud volitustega Riigi­kogu liikme poolt enne Riigi­kogust lahkumist algatatud eelnõu jääb menetlusse edasi (n-ö hõljuvasse olekusse). Kui näiteks Riigi­kogu liikme volitused taastuvad, on võimalik eelnõu edasi menetleda.

			§ 91. Eelnõu üleandmine

			(1) Eelnõu antakse istungisaali kõnetoolist üle Riigi­kogu istungi juhatajale enne päevakorras olevate küsimuste arutamist. Eelnõu üleandja võib seejuures esineda eelnõu kuni kaheminutise tutvustusega.

			(2) Kui Riigi­kogu erakorralise istung­järgu päevakorda esitatakse seadus­eelnõu, mida ei ole Riigi­kogu menetluses, antakse see eelnõu Riigi­kogu esimehele üle koos erakorralise istung­järgu kokkukutsumise ettepanekuga.

			(3) Kui Vabariigi Valitsus taotleb Riigi­kogu juhatuselt Riigi­kogu täiendava istungi pidamist niisuguse eelnõu arutamiseks, mida ei ole Riigi­kogu menetluses, esitatakse see eelnõu Riigi­kogu juhatusele koos taotlusega.

				[RT II, 14.09.2012, 1 – jõust. 15.09.2012]

			1. Eelnõu antakse istungi juhatajale üle Riigi­kogu istungi alguses kõnetoolist enne päevakorras olevate küsimuste arutamisele asumist. Selline tseremoniaalne eelnõu üleandmise nõue välistab eelnõude algatamise või esitamise istungite vahelisel ajal. Kui eelnõu algatab või esitab üks Riigi­kogu liige, peab ta eelnõu kõnetoolist üle andma isiklikult. Praktika kohaselt annab Vabariigi Valitsuse nimel eelnõusid istungi juhatajale kõnetoolist üle valitsuse esindaja Riigi­kogus (valitsuse nõunik Riigikantseleist). Enamasti esitatakse eelnõu tänapäeval siiski elektrooniliselt. Sellisel juhul ei pea teksti füüsiliselt üle andma, vaid piisab, kui kõnetoolis teatatakse, milline eelnõu algatatakse või esitatakse. Kui eelnõul on mitu algatajat või esitajat, määravad nad endi hulgast esindaja, kes annab eelnõu istungi juhatajale üle. Eelnõu üleandja võib seda kahe minuti jooksul tutvustada. Kui üle antakse korraga mitu eelnõu, siis on tutvustamisaeg selle võrra pikem, kuid mitte rohkem kui kaks minutit eelnõu kohta. Tutvustuse järel antakse eelnõu istungi juhatajale üle. Tavaks on kujunenud, et üleandmisel toimub ka kätlemine. Eelnõu avalik üleandmine on Eesti parlamendi eripära, mis on eksisteerinud alates 1992. aastast. Selle algne mõte oli Riigi­kogu liikmeid ja avalikkust eelnõu üleandmisest informeerida, teisest küljest anda võimalus eelnõu avalikult tutvustada.386

			2. RKKTS § 91 lõikes 2 nähakse ette erand: kui Riigi­kogu erakorralise istung­järgu päevakorda esitatakse seadus­eelnõu, mida ei ole Riigi­kogu menetluses, antakse see eelnõu Riigi­kogu esimehele üle koos era­­korralise istung­järgu kokkukutsumise ettepanekuga (vt ka RKKTS § 51 kommentaar 2). Siin lähtutakse menetlusökonoomiast: üksnes eelnõu üle­­andmiseks ei pea Riigi­kogu erakorralist istung­järku kokku kutsuma. Kommenteeritava paragrahvi lõige 2 on analoogia põhjal kohaldatav ka Riigi­kogu otsuste eelnõude suhtes.

			3. Erandina ei pruugi Riigi­kogu istungisaali kõnetoolist üle anda eelnõusid, mis esitatakse Riigi­kogule tulenevalt põhiseadusest või seadusest (vt RKKTS § 90 lg-d 2 ja 3):

			a) Vabariigi Presidendi seadluse kinnitamise või tühistamise seaduse eelnõu, mille esitab Vabariigi President koos vastava seadlusega (PS § 109 lg 2);

			b) ettepanek Riigi­kogule Riigikohtu esimehe, Eesti Panga nõukogu esimehe, riigikontrolöri või õiguskantsleri ametisse nimetamiseks; ettepaneku esitab Vabariigi President Riigi­kogu otsuse eelnõuna (PS § 65 p 7, § 78 p 11);

			c) ettepanek Riigi­kogule sõjaseisukorra, mobilisatsiooni, demobilisatsiooni või erakorralise seisukorra väljakuulutamiseks; ettepaneku esitab Vabariigi President Riigi­kogu otsuse eelnõuna (PS § 65 p 15, § 128 lg 1, § 129 lg 1);

			d) ettepanek Riigi­kogule riigikohtuniku ametisse nimetamiseks; ettepaneku esitab Riigikohtu esimees Riigi­kogu otsuse eelnõuna (PS § 65 p 8, § 150 lg 2);

			e) ettepanek Riigi­kogule Eesti Panga nõukogu liikme ametisse nimetamiseks; ettepaneku esitab Eesti Panga nõukogu esimees Riigi­kogu otsuse eelnõuna (EPS § 8 lg 1);

			f) ettepanek Riigi­kogule õiguskantsleri asetäitja-nõuniku ametisse nimetamiseks; ettepaneku esitab õiguskantsler Riigi­kogu otsuse eelnõuna (ÕKS § 37 lg 1);

			g) ettepanek Riigi­kogule erakorralise seisukorra väljakuulutamiseks; ettepaneku esitab Vabariigi Valitsus Riigi­kogu otsuse eelnõuna (PS § 129 lg 1);

			h) kaitsevalmiduse kõrgendamise heakskiitmise otsuse eelnõu, mille esitab Vabariigi Valitsus Riigi­kogu otsuse eelnõuna (RiKS § 13 lg 2, vt selle kohta ka RKKTS § 118 kommentaar 5).

			Nendel juhtudel võib ettepaneku tegija saata eelnõu Riigi­kogu esimehele kirjalikult.

			4. Põhiseaduse muutmise seaduse eelnõu on Vabariigi President käinud Riigi­kogule üle andmas isiklikult. Nii andis Vabariigi President Lennart Meri põhiseaduse muutmise seaduse eelnõu üle oma ametist lahkumise päeval, 2001. aasta 8. oktoobril, enne järgmise presidendi Arnold Rüütli ametivande andmist.387 Vabariigi President Toomas Hendrik Ilves esines 2007. aasta 5. mail Riigi­kogus poliitilise avaldusega, mille käigus andis parlamendile üle põhiseaduse muutmise seaduse eelnõu ning selgitas algatamise põhjuseid ja eelnõu sisu.388

			5. Kommenteeritava paragrahvi lõikega 3 antakse võimalus analoogselt Riigi­kogu erakorralise istung­järguga esitada Riigi­kogu täiendava istungi päevakorda eelnõu, mida Riigi­kogu menetluses veel ei ole. Kuna säte on RKKTS-i lisatud nn ESM-i seadusega389, lähtub see kitsalt eeldusest, et eelnõu algatamise ja esitamise õigust omavatest subjektidest võib ainult Vabariigi Valitsusel ootamatult tekkida vajadus eelnõu kiireks menetlemiseks. Samas võiks õigus taotleda Riigi­kogu juhatuselt täiendava istungi pidamist niisuguse eelnõu arutamiseks, mida ei ole Riigi­kogu menetluses, teatud tingimustel kuuluda ka teistele seaduse või Riigi­kogu otsuse eelnõu algatamise õigust omavatele subjektidele.

			§ 92. Eelnõule esitatavad nõuded

			(1) Eelnõu peab vormistuselt vastama Riigi­kogu juhatuse poolt kehtestatud normitehnilistele eeskirjadele.

			(2) Eelnõule kirjutab alla algataja või esitaja.

			(3) Eelnõule lisatakse seletuskiri, milles põhjendatakse selle algatamist või esitamist.

			(4) Välislepinguid käsitlevad seadus­eelnõud esitatakse koos lepingu eesti- ja võõrkeelse tekstiga. Kui välislepingu autentne tekst on ainult võõrkeeles, esitatakse ka lepingu tõlge eesti keelde.

			1. Riigi­kogu juhatus on Riigi­kogus menetletavate eelnõude normi­tehnika eeskirja kehtestanud RKKTS § 13 lõike 2 punkti 10 alusel390 (vt lisa 3.3). Eeskiri sätestab nõuded nii seadus­eelnõu, Riigi­kogu otsuse eelnõu, Riigi­kogu avalduse eelnõu, Riigi­kogu deklaratsiooni eelnõu kui ka Riigi­kogu pöördumise eelnõu kohta. Eelnõu peab vormistuselt vastama Riigi­kogu normitehnika eeskirjale. Peamised eelnõule esitatavad nõuded on järgmised:

			a) nõuded eelnõu ülesehitusele, struktuurile ja keelele, mis peavad olema täidetud, et eelnõu oleks üldse võimalik menetleda ja sellele muudatus­ette­panekuid esitada;

			b) eelnõu kohustuslikud elemendid (märge „EELNÕU“, pealkiri, eelnõu allkirjastaja ametinimetus ja nimi, akti vastuvõtmise koha ja kuupäeva märge ning märge algatamise või esitamise kuupäeva ja algataja või esitaja kohta);

			c) eelnõul peab olema selle algataja või esitaja või tema esindaja (nt fraktsiooni või komisjoni esimees) allkiri. Allkiri kirjutatakse eelnõu viimasele leheküljele. Digitaalallkiri on võrdsustatud omakäelise allkirjaga.391 Kui eelnõu algatab või esitab kaks või enam parlamendiliiget, siis peavad nad kõik eelnõule alla kirjutama. Komisjoni või fraktsiooni eelnõule kirjutab alla komisjoni või fraktsiooni esimees või aseesimees. Vabariigi Valitsuse poolt heakskiidetud eelnõu edastab Riigi­kogule Riigikantselei392 ning eelnõu allkirjastab selleks volitatud Riigikantselei ametnik (praeguse praktika järgi valitsuse esindaja Riigi­kogus – valitsuse nõunik). Kui eelnõu algatab või esitab Vabariigi President, Eesti Panga nõukogu esimees, Riigikohtu esimees või õiguskantsler, kirjutab sellele alla tema ise;

			d) eelnõule peab olema lisatud eelnõu algataja või esitaja või tema esindaja allkirjastatud393 seletuskiri, milles põhjendatakse eelnõu vastuvõtmise vajalikkust, eelnõu põhiseisukohti ja kavandatavaid muudatusi, seadus­eelnõu puhul antakse ülevaade ka seaduse jõustumisega kaasnevatest mõjudest. Seletuskirja märgitakse eelnõu algatamise või esitamise kuupäev. Põhimõtteliselt on eelnimetatud nõuete järgimata jätmine eelnõu menetlusse võtmata jätmise alus (RKKTS § 93 lg 3).

			2. RES § 40 lõike 1 kohaselt tuleb algatajal seadus­eelnõule, mis tingib vastuvõetud riigieelarve kulude suurendamise või tulude vähendamise, lisada rahalised arvestused, milles on näidatud kulude katteallikad. Nimetatud teave kajastatakse seletuskirjas.

			3. PS § 6 alusel on Eesti riigikeel eesti keel. RKKTS § 158 lõigete 1 ja 2 kohaselt on Riigi­kogu asjaajamiskeeleks eesti keel ning eelnõud ja muud dokumendid esitatakse eesti keeles. Välislepinguid käsitlevad seadus­eelnõud esitatakse koos lepingu eesti- ja võõrkeelse tekstiga ning kui välislepingu autentne tekst on ainult võõrkeeles, siis esitatakse ka lepingu tõlge eesti keelde. Sellega tagatakse, et välislepingut käsitlevat eelnõu oleks võimalik Riigi­kogus menetleda. Riigi Teatajas avaldatava välis­lepingu tõlkimise pädevus on vandetõlgil (VäSS § 14 lg 2).

			4. Kui Riigi­kogu avaldus, deklaratsioon või pöördumine on suunatud teistele riikidele või rahvusvahelistele organisatsioonidele, tuleb eelnõule lisada selle võõrkeelne tõlge (vt RKKTS § 154 lg 2 ja Riigi­kogus menetletavate eelnõude normitehnika eeskirja § 54 lg 2). Praktikas on aktsepteeritud ka seda, et ainult eesti keeles esitatud eelnõu tõlkimise on korraldanud juhtiv­komisjon. Näiteks võeti menetlusse ilma tõlketa esitatud eelnõu Soome Vabariigi Eduskunna poole pöördumiseks, mis tõlgiti võõrkeeltesse hiljem.394

			§ 93. Eelnõu Riigi­kogu menetlusse võtmise otsustamine

			(1) Eelnõu Riigi­kogu menetlusse võtmise otsustab Riigi­kogu juhatus kolme tööpäeva jooksul, arvates eelnõu üleandmisest.

			(2) Kui Riigi­kogu juhatus otsustab eelnõu Riigi­kogu menetlusse võtta, määrab ta ühtlasi eelnõule juhtiv­komisjoni Riigi­kogu alatiste komisjonide hulgast.

			(3) Kui Riigi­kogu juhatus leiab, et eelnõu ei vasta käesoleva seaduse §-s 92 ettenähtud nõuetele, tagastab ta eelnõu algatajale või esitajale juhtiv­komisjoni määramata.

			(4) Käesoleva paragrahvi lõigetes 2 ja 3 ettenähtud otsused tehakse Riigi­kogu liikmetele teatavaks.

			1. Eelnõu ei lähe automaatselt pärast selle kõnepuldist üleandmist Riigi­kogu menetlusse, vaid menetlusse võtmise otsustab Riigi­kogu juhatus. Eelnõu menetlusse võtmise otsustamine kujutab endast protseduuri, mille eesmärk on välistada, et Riigi­kogu menetlusse jõuaksid eelnõud:

			a) mis vormistuslike puuduste tõttu ei ole menetlemiskõlblikud;

			b) mille on esitanud selleks õigust mitteomavad subjektid või

			c) mida Riigi­kogul ei ole pädevuse puudumise tõttu võimalik vastu võtta.

			Eelnõu menetlusse võtmise otsustamise protseduur kujutab endast seaduse algatamise või otsuse-eelnõu esitamise õiguse piirangut, mille eesmärk on tagada Riigi­kogu töövõime395 ning põhiseaduse järgimine Riigi­kogu menetlustes. 

			2. RKKTS § 13 lõike 2 punkti 4 alusel võtab Riigi­kogu juhatus eel­nõusid Riigi­kogu menetlusse ning määrab neile juhtiv­komisjone. Kommen­teeritava paragrahvi lõige 1 näeb ette, et eelnõu Riigi­kogu menetlusse võtmise otsustab Riigi­kogu juhatus kolme tööpäeva396 jooksul, arvates eelnõu üleandmisest. Tähtaeg hakkab kulgema eelnõu üleandmisele järgnevast tööpäevast.

			3. Kommenteeritava paragrahvi lõikes 3 viidatakse RKKTS §-s 92 ettenähtud nõuetele. RKKTS § 92 järgi peab eelnõu vormistuselt vastama Riigi­kogu juhatuse poolt kehtestatud normitehnilistele eeskirjadele (lõige 1); eelnõu peab olema allkirjastatud (lõige 2); eelnõule peab olema lisatud seletuskiri (lõige 3); välislepinguid käsitlevad seadus­eelnõud tuleb esitada koos lepingu eesti- ja võõrkeelse tekstiga või kui lepingu autentne tekst on ainult võõrkeeles, koos lepingu tõlkega eesti keelde (lõige 4). Küsimust, mida tuleb reguleerida seaduse kui üld­­aktiga, ei saa lahendada Riigi­kogu otsusega.397 Muu hulgas tähendab see, et RKKTS-is reguleeritud küsimusi ei saa Riigi­kogu otsusega teisiti reguleerida. Nii on Riigi­kogu juhatus tagastanud algatajale Riigi­kogu otsuse eelnõu, millega sooviti moodustada Riigi­kogu liikmeid koroonakriisis nõustav teadusnõukogu, kuna RKKTS ei näe ette muude, seaduses nimetamata tööorganite moodustamist.398 Riigi­kogu juhatus on vormiliste puudustega eelnõusid menetlusse võtnud juhul, kui puudusi on võimalik menetluse käigus kõrvaldada. Näiteks võttis juhatus RKKTS § 154 lõike 2 kohaselt399 menetlusse eelnõu Vabariigi Valitsusele ettepaneku tegemiseks, mille vastuvõtmist oli algataja soovinud PS § 65 punkti 1 alusel otsuse-eelnõule ettenähtud tavamenetluse raames.

			4. Peale eelmises kommentaaris märgitu peab Riigi­kogu juhatus eelnõu menetlusse võtmisel kontrollima, kas:

			a) eelnõu on esitanud nõutav arv Riigi­kogu liikmeid. Näiteks on põhiseaduse muutmise seaduse algatamise õigus vähemalt viiendikul Riigi­kogu koosseisust, st vähemalt 21 Riigi­kogu liikmel. Kui põhiseaduse muutmise seaduse eelnõu on üle andnud väiksem arv Riigi­kogu liikmeid, ei tohi Riigi­kogu juhatus seda menetlusse võtta;

			b) eelnõu on esitanud põhiseaduse või seaduse järgi selleks õigustatud organ. Näiteks sätestab PS § 134 lõige 1, et riigikontrolöri nimetab ametisse ja vabastab ametist Riigi­kogu Vabariigi Presidendi ettepanekul. Kui riigikontrolöri ametist vabastamise otsuse eelnõu on üle andnud Riigi­kogu liige, ei tohi Riigi­kogu juhatus seda menetlusse võtta. Riigi­kogu juhatus ongi näiteks tagastanud esitajale, Erakonna Eestimaa Rohelised fraktsioonile Riigi­kogu otsuse eelnõu keskkonnakasutusest riigieelarvesse laekuva raha kasutamiseks asutatud sihtasutuse nõukogu liikmete nimetamise kohta põhjusel, et niisuguse eelnõu saab KeTS § 56 lõike 1 kohaselt400 esitada Riigi­kogu keskkonnakomisjon.401 Korduvalt on Riigi­kogu juhatus jätnud menetlusse võtmata Riigi­kogu liikmete poolt esitatud Riigi­kogu otsuse eelnõusid, mille sisuks on ette­paneku tegemine Vabariigi Valitsusele, kuna RKKTS § 154 lõike 1 kohaselt saab niisuguse eelnõu esitada ainult Riigi­kogu komisjon ja fraktsioon.402

			5. Üleantav eelnõu peab olema kooskõlas Riigi­kogu põhiseaduses fikseeritud pädevusega. PS § 102 kohaselt võetakse seadusi vastu kooskõlas põhiseadusega. Üldine riigivõimu teostamise põhiseaduspärasuse nõue tuleneb PS § 3 lõike 1 esimesest lausest. Riigi­kogu juhatus peab eelnõu menetlusse võtmisel kontrollima, kas eelnõuga otsustatavad küsimused kuuluvad põhiseaduse järgi Riigi­kogu pädevusse. Riigikohus on leidnud, et „Riigi­kogu peab oma pädevuses veenduma kõige varasemal võimalikul hetkel enne asja sisulist menetlemist […] Riigi­kogu juhatus peab jätma eelnõu menetlusse võtmata siiski vaid juhul, kui Riigi­kogu pädevuse puudumine on ilmselge, seda puudust ei ole võimalik menetluse käigus kõrvaldada ja koos eelnõuga ei ole esitatud põhiseaduse muutmise ettepanekut.“403 Näiteks on juhatus jätnud menetlusse võtmata ja tagastanud esitajale Riigi­kogu otsuse eelnõu, millega sooviti panna rahvahääletusele küsimus Riigi­kogu erakorraliste valimiste korraldamisest404, ning Riigi­kogu otsuse eelnõu, millega sooviti tühistada nakkushaiguse leviku tõkestamiseks mõeldud piiranguid kehtestav Vabariigi Valitsuse korraldus ja selle alusel antud määrused.405 Selguse huvides võiks RKKTS tulevikus otsesõnu võimaldada tagastada põhiseadusega vastuolus olev eelnõu selle algatajale või esitajale.

			6. Kontrolli selle üle, ega Riigi­kogu juhatus ei keeldu Riigi­kogu menetlusse võtmast eelnõu, mille vastuvõtmise pädevus Riigi­kogul ilmselgelt on olemas, tagab teatud määral RKKTS § 16 lõige 4. Selles sättes nähakse ette, et juhul, kui juhatuses konsensust ei saavutata, võib Riigi­kogu juhatuse liige panna küsimuse päevakorraväliselt hääletusele Riigi­kogu istungil. Sellega on tagatud kõigi Riigi­kogu liikmete võimalus väljendada oma seisukohta eelnõu tagastamise kohta pädevuse puudumise tõttu.

			7. Eelnõu menetlusse võtmisel määrab Riigi­kogu juhatus eelnõule juhtiv­komisjoni. Eelnõule määratakse üks juhtiv­komisjon alatiste komisjonide hulgast, arvestades komisjoni töövaldkonda. ELAK-i määramise kohta eelnõu juhtiv­komisjoniks vt RKKTS § 18 kommentaar 8.

			8. Praktikas on esinenud juhtumeid, kus asjaga seotud komisjonide kokku­leppel on Riigi­kogu juhatus menetluse käigus muutnud oma otsusega eelnõu juhtiv­komisjoni.406 Kui Riigi­kogu ei võta Vabariigi Presidendi poolt Riigi­kogule tagasi saadetud seadust muutmata kujul uuesti vastu, on juhtiv­komisjoniks endiselt seaduse Riigi­kogu menetluses olnud eelnõu juhtiv­komisjon (RKKTS § 114 lg 5). Juhtiv­komisjoni ei määrata Vabariigi Presidendi seadluse kinnitamise või tühistamise seaduse eelnõule (RKKTS § 116 lg 2), erakorralise seisukorra, sõjaseisu­korra, mobilisatsiooni ja demobilisatsiooni väljakuulutamist käsitleva või kaitsevalmiduse kõrgendamisega seotud Riigi­kogu otsuse eelnõule (RKKTS § 118 lg 2) ega algatamisel valitsuse poolt usaldusküsimusega seotud eelnõule (RKKTS § 136 lg 1).

			9. Eelnõu menetlusse võtmise ja juhtiv­komisjoni määramise otsuse või eelnõu tagastamise otsuse teeb istungi juhataja parlamendiliikmetele teatavaks. Varem teavitati Riigi­kogu liikmeid nimetatud otsustest täiskogu istungil, praegu avaldatakse vastav teave Riigi­kogu siseveebis rubriigis „Riigi­kogu juhatuse teated“.

			10. Juhatuse otsus keelduda eelnõu menetlusse võtmisest on PSJKS § 17 kohaselt vaidlustatav otse Riigikohtus.407

			§ 94. Vabariigi Valitsuse arvamus eelnõu kohta

			(1) Riigi­kogu liikme, fraktsiooni või komisjoni algatatud seadus­eelnõu saadab Riigi­kogu esimees hiljemalt järgmisel tööpäeval pärast seadus­eelnõu menetlusse võtmist Vabariigi Valitsusele arvamuse andmiseks. Riigi­kogu esimees võib Vabariigi Valitsusele arvamuse andmiseks saata ka teisi eelnõusid.

			(2) Vabariigi Valitsus esitab juhtiv­komisjonile oma arvamuse kirjalikult viie nädala jooksul eelnõu saamisest arvates.

			(3) Vabariigi Valitsus võib arvamuse esitamisest loobuda.

			1. RKKTS § 94 näeb ette, et Riigi­kogu liikmete, fraktsioonide ja komisjonide algatatud seadus­eelnõude kohta tuleb küsida Vabariigi Valitsuse seisukohta. Seetõttu saadab Riigi­kogu esimees hiljemalt järgmisel töö­päeval pärast seadus­eelnõu menetlusse võtmist selle Vabariigi Valitsusele arvamuse andmiseks.408 Vabariigi Valitsus võib esitada oma arvamuse juhtiv­komisjonile viie nädala jooksul eelnõu saamisest arvates. Riigi­kogu esimees võib Vabariigi Valitsusele arvamuse andmiseks saata ka teisi eelnõusid, st Riigi­kogu otsuste eelnõusid ja Vabariigi Presidendi algatatud põhiseaduse muutmise seaduse eelnõu. Lisaks küsitakse praktikas Riigi­kogu juhatuse soovitusel409 alates 2022. aastast akti vastu­võtmiseks nõutava häälteenamuse kindlakstegemiseks Vabariigi Valitsuselt arvamust selle kohta, kas Vabariigi Valitsusele tehtava ettepaneku eelnõu vajab elluviimiseks seaduste muutmist.

			2. PS § 87 punktide 1 ja 3 kohaselt viib Vabariigi Valitsus ellu riigi sise- ja välispoliitikat ning korraldab seaduste täitmist. Seetõttu on valitsuse seisukoht Riigi­kogus algatatud seadus­eelnõude suhtes oluline eelkõige kavandatavate regulatsioonide rakendatavuse ja nendega kaasnevate võimalike mõjude hindamiseks.

			3. Vabariigi Valitsusele arvamuse andmiseks saadetud Riigi­kogu liikme, fraktsiooni või komisjoni algatatud eelnõu edastab Riigikantselei seisukoha esitamiseks asjaomastele ministeeriumidele, määrates ühtlasi vastutava ministeeriumi ja seisukoha esitamise tähtpäeva.410 Valitsus otsustab oma istungil, kas eelnõu toetada või mitte toetada. Mõlemal juhul on valitsusel võimalus esitada oma märkused ja põhjendused ning teha konkreetsed ettepanekud, mille juhtiv­komisjon võib oma muudatustena viia eelnõu uude, teiseks lugemiseks koostatavasse teksti (RKKTS § 101 lg 1). Vabariigi Valitsuse kirjaliku arvamuse Riigi­kogus algatatud eelnõu kohta esitab Riigi­kogu juhtiv­komisjonile Vabariigi Valitsuse määratud minister.411

			4. Vabariigi Valitsus võib seadus­eelnõu kohta arvamuse esitamisest loobuda. Praktikas teeb ta seda näiteks juhtudel, kui eelnõu on seotud ainult Riigi­kogu tegevusega (nt RKKTS-i muutmine). Arvamuse andmisest loobumisest teavitab riigisekretär Riigi­kogu juhatust.412

			5. RKKTS §-ga 94 ei ole kooskõlas olukord, kus Vabariigi Valitsus ei esita eelnõu kohta oma arvamust ega ka loobu selle andmisest või edastab Riigi­kogule ministeeriumide vasturääkivad seisukohad. Näiteks otsustas Vabariigi Valitsus edastada keeleseaduse muutmise seaduse eelnõu (666 SE, XIII Riigi­kogu) kohta Haridus- ja Teadusministeeriumi ning Justiitsministeeriumi seisukohad413, millest üks toetas eelnõu ja teine mitte.414

			6. Kuna RKKTS näeb Vabariigi Valitsuse jaoks ette võimaluse anda eelnõu kohta arvamus, siis üldjuhul esitab juhtiv­komisjon eelnõu esimesele lugemisele pärast valitsuse arvamuse saamist. Samas ei ole välistatud, et kui juhtiv­komisjon soovib eelnõu kiiremini menetleda, võib ta teha Riigi­kogu juhatusele ettepaneku võtta eelnõu esimeseks lugemiseks päevakorda (RKKTS § 97) enne, kui on laekunud valitsuse arvamus. Kuigi kommenteeritava paragrahvi lõike 2 järgi on Vabariigi Valitsusel arvamuse andmiseks aega viis nädalat, võib ta anda arvamuse ka lühema aja jooksul.

			§ 95. Eelnõu tagasivõtmine ja sellest taganemine

			(1) Eelnõu algatajal või esitajal on õigus tema poolt algatatud või esitatud eelnõu mis tahes ajal tagasi võtta.

			(2) Eelnõu tagasivõtmise avalduse esitab algataja või esitaja Riigi­kogu esimehele kirjalikult. Kui algatajaid või esitajaid on kaks, peavad eelnõu tagasivõtmise avaldusele olema alla kirjutanud mõlemad algatajad või esitajad. Kui algatajaid või esitajaid on enam kui kaks, peab tagasivõtmise avaldusele olema alla kirjutanud üle poole algatajatest või esitajatest.

			(3) Mitme algataja või esitajaga eelnõu korral on algatajal või esitajal õigus eelnõust taganeda tingimusel, et eelnõule jääb vähemalt üks algataja või esitaja, Eesti Vabariigi põhiseaduse muutmise seaduse eelnõu puhul vähemalt 21 Riigi­kogu liiget. Taganemise tulemusel ei lange eelnõu Riigi­kogu menetlusest välja. Eelnõust taganemise avalduse esitab eelnõust taganeja Riigi­kogu esimehele kirjalikult.

			(4) Eelnõu, mille vastuvõtmise on Vabariigi Valitsus sidunud usaldusküsimusega, tagasi võtta ei saa.

			1. Eelnõu algatajal või esitajal on õigus eelnõu mis tahes menetlusetapil tagasi võtta. Eelnõu saab tagasi võtta kuni eelnõu lõpphääletusele panemiseni. Eelnõu võib tagasi võtta, andes sellest teada istungi alguses istungisaali kõnetoolist, keset eelnõu arutelu või istungivälisel ajal. Eelnõu tagasivõtmiseks tuleb esitada Riigi­kogu esimehele asjakohane kirjalik avaldus. Tava järgi on eelnõu algatajal või esitajal, kui ta teatab eelnõu tagasivõtmisest istungi alguses, võimalik esineda kuni kaheminutise selgitusega (vrd RKKTS § 91 lg 1). Eelnõu tagasivõtmisega langeb eelnõu Riigi­kogu menetlusest välja.

			2. Eelnõu tagasivõtmise puhul on tegemist algataja garantiiga. Tagasivõtmisega saab algataja vältida sellise eelnõu vastuvõtmist, millesse tehtud muudatustega ta ei nõustu (tema tahe on moonutatud).

			3. Vabariigi Valitsuse reglemendi § 22 lõike 1 kohaselt otsustatakse Vabariigi Valitsuse algatatud eelnõu Riigi­kogu menetlusest tagasi­võtmine esindava ministri ettepanekul valitsuse istungil. Reglemendi sama paragrahvi lõige 2 näeb ette erisuse, mille kohaselt, kui valitsus ei jõua eelnõu Riigi­kogu menetlusest tagasivõtmise kohta seisukohta kujundada, võib esindav minister peaministri nõusolekul eelnõu Riigi­kogu menetlusest tagasi võtta. Minister esitab sellekohase informatsiooni järgmisel valitsuse istungil.

			4. Kommenteeritava paragrahvi lõige 2 reguleerib eelnõu tagasivõtmist mitme algataja või esitaja korral: tagasivõtmisavaldus on kehtiv, kui sellele on alla kirjutanud üle poole algatajatest või esitajatest. Kui vähemusse jäänu soovib, et eelnõu siiski menetletaks, on tal võimalus anda eelnõu uuesti Riigi­kogu menetlusse eeldusel, et kvoorumi nõue (nt põhiseaduse muutmise seaduse algatamisel vähemalt 21 Riigi­kogu liiget) on täidetud.

			5. Eelnõu tagasivõtmisest tuleb eristada eelnõust taganemist. Eelnõust taganemisel loobub algataja või esitaja sisuliselt eelnevalt kasutatud algatamis- või esitamisõigusest. Taganemise korral jääb eelnõu Riigi­kogu menetlusse. Kui eelnõud on ühendatud, on võimalik eelnõust taganeda tingimusel, et igale ühendatud eelnõule jääb vähemalt üks algataja või esitaja. Viimane allesjäänud algataja või esitaja ei saa eelnõust taganeda, vaid ta saab eelnõu tagasi võtta. Põhiseaduse muutmise seaduse eelnõust võib taganeda tingimusel, et eelnõu algatajate ringi jääb vähemalt 21 Riigi­kogu liiget. Sellisel juhul ei lange eelnõu Riigi­kogu menetlusest välja. Kui aga taganemise tõttu jääb põhiseaduse muutmise seaduse eelnõule alla 21 algataja, loetakse eelnõu tagasivõetuks ja see langeb Riigi­kogu menetlusest välja. Sama kehtib Riigi­kogu avalduse, deklaratsiooni ja pöördumise puhul, mille eelnõu saab RKKTS § 154 lõike 11 kohaselt esitada vähemalt viiendik Riigi­kogu koosseisust.

			6. Kommenteeritava paragrahvi lõike 4 järgi ei saa tagasi võtta eelnõu, mille vastuvõtmise on Vabariigi Valitsus sidunud usaldusküsimusega. Vastavalt PS § 98 lõikele 1 võib Vabariigi Valitsus siduda usaldus­küsimusega ainult tema poolt Riigi­kogule esitatud eelnõu vastuvõtmise. Usaldusküsimusega seotud eelnõu menetluse kohta vt lähemalt RKKTS §-d 135–138.

			§ 96. Riigi­kogu volituste lõppemise ajal menetluses olevate eelnõude väljalangemine

			Riigi­kogu volituste lõppemisega langevad menetlusest välja kõik selle koosseisu volituste ajal lõpuni menetlemata jäänud eelnõud.

			1. Eristada tuleb Riigi­kogu kui organit, mis eksisteerib katkematult, ja Riigi­kogu koosseise kui selle organi funktsioone täitvaid isikkoosseise, mis vahetuvad perioodiliselt (vt RKKTS 1. peatüki üldised märkused 1–3). Kui Riigi­kogu koosseisu volitused lõpevad, siis langevad Riigi­kogu menetlusest välja kõik eelnõud, mida koosseis ei ole jõudnud lõpuni menetleda. Sellisel lahendusel on ka praktilised põhjused. Võib juhtuda, et eelnõu algatanud või esitanud parlamendiliiget või fraktsiooni uues koosseisus enam ei ole. Riigi­kogu uue koosseisu kokkuastumise päeval astub senine valitsus tagasi ja moodustatav valitsus ei pruugi eelmise Riigi­kogu koosseisu ajal parlamendimenetlusse antud initsiatiive toetada. Samuti muutub eelnõu algatanud või esitanud Riigi­kogu komisjoni koosseis. Kommenteeritav regulatsioon on vajalik, sest kui eelnõu menetlust jätkata sealt, kus see eelmise Riigi­kogu koosseisu ajal pooleli jäi, oleks Riigi­kogu uue koosseisu liikmetel vähem võimalusi eelnõu sisu mõjutada (nt võib juhtuda, et uus koosseis peaks kohe mõne eelnõu üle lõpphääletusel otsustama, ilma et Riigi­kogu liikmed oleksid saanud sellega tutvuda ning seda komisjonis ja täiskogus piisavalt arutada).

			2. Kui Riigi­kogu ei võta Vabariigi Presidendi poolt välja kuulutamata jäetud ja Riigi­kogule tagasi saadetud seadust muutmata kujul vastu ning jätkab seaduse menetlemist, siis juhul, kui Riigi­kogu ei jõua nimetatud seadust Riigi­kogu koosseisu volituste vältel lõpuni menetleda, langeb see Riigi­kogu koosseisu volituste lõppedes menetlusest välja.

			3. Mõnel juhul kandub eelnõu ühest Riigi­kogu koosseisust teise üle, näiteks põhiseaduse muutmise korral, kui seda soovitakse teha PS § 165 järgi Riigi­kogu kahe järjestikuse koosseisu poolt vastuvõetud seadusega. Kui põhiseaduse muutmise seaduse eelnõu saab Riigi­kogu koosseisu häälteenamuse, siis jätkub eelnõu menetlus uues koosseisus (RKKTS § 126). Samuti on erandlik juhtum, kui Vabariigi President jätab seaduse välja kuulutamata küll enne Riigi­kogu koosseisu volituste lõppu, kuid pärast viimast istungit. Sellisel juhul jätkub menetlus Riigi­kogu uues koosseisus. Näiteks juhtus nii keelatud rajatise kõrvaldamise seadusega415 ja Kaitseväe korralduse seaduse muutmise seadusega.416

			

			
				
					372	1992. aasta RKKS § 34: „Eelnõud Riigikohtu esimehe, Eesti Panga nõukogu esimehe, riigikontrolöri, õiguskantsleri, kaitseväe juhataja või ülemjuhataja, Riigikohtu liikmete ja Eesti Panga nõukogu liikmete ametisse nimetamise kohta esitab päevakorda juhatus“.

				

				
					373	Nt Riigikohtu esimehe ametisse nimetamise seadus (RT 1992, 54, 659), Eesti Panga nõukogu esimehe ametisse nimetamise seadus (RT 1992, 56, 686), õiguskantsleri ametisse nimetamise seadus (RT 1993, 9, 119), kaitseväe juhataja ametisse nimetamise seadus (RT I 1993, 23, 410).

				

				
					374	Nt Vabariigi Valimiskomisjoni 31.08.2021 otsus nr 14 „Vabariigi Presidendi valimise tulemuste kindlakstegemine Riigi­kogus toimunud teises hääletusvoorus“ (RT III, 02.09.2021, 2), Vabariigi Valimiskomisjoni 18.03.2021 otsus nr 8 „Riigi­kogu esimehe valimise tulemuste kindlakstegemine“ (RT III, 19.03.2021, 1), Vabariigi Valimiskomisjoni 18.03.2021 otsus nr 9 „Riigi­kogu aseesimeeste valimise tulemuste kindlakstegemine“ (RT III, 19.03.2021, 2).

				

				
					375	Nt Riigi­kogu 31.01.2019 otsus „Priit Pikamäe Riigikohtu esimehe ametist vabastamine“ (RT III, 01.02.2019, 1). Riigi­kogu otsuse eelnõu esitas Vabariigi President (vt 787 OE, XIII Riigi­kogu).

				

				
					376	Vt Riigi­kogu 08.10.2002 otsus „Juhan Partsi riigikontrolöri ametist vabastamine“ (RT I 2002, 83, 490). Riigi­kogu otsuse eelnõu esitas Riigi­kogu juhatus, lähtudes 1994. aasta RKKS §-st 50 (vt 1149 OE, IX Riigi­kogu).

				

				
					377	Nt Riigi­kogu 19.02.2019 otsus „Riigikohtu liikme Jaak Luige kohtunikuametist vabastamine“ (RT III, 20.02.2019, 1). Riigi­kogu otsuse eelnõu esitas Riigikohtu esimees (vt 801 OE, XIII Riigi­kogu).

				

				
					378	Varem oli ka Riigi­kogu juhatusel Riigi­kogu avalduse, deklaratsiooni ja pöördumise eelnõu esitamise õigus (1992. aasta RKKS § 25 lg 4 ja 1994. aasta RKKS § 49). Riigi­kogu juhatus esitas menetlusse näiteks Varssavi geto ülestõusu 50. aastapäeva puhul tehtud avalduse eelnõu (vt RT I 1993, 19, 341).

				

				
					379	Nt Riigi­kogu 30.05.2019 otsus „Põhja-Atlandi Lepingu Organisatsiooni Parla­mentaarse Assamblee Eesti delegatsiooni moodustamine“ (RT III, 31.05.2019, 3).

				

				
					380	Nt Riigi­kogu 25.01.2006 otsus „Riigikohtu seisukoha taotlemine Eesti Vabariigi põhiseaduse § 111 koostoimes Eesti Vabariigi põhiseaduse täiendamise seaduse ja Euroopa Liidu õigusega tõlgendamise asjus“ (RT I 2006, 6, 33).

				

				
					381	Nt Riigi­kogu 18.12.2002 otsus „Rahvahääletuse korraldamine Euroopa Liiduga ühinemise ja Eesti Vabariigi põhiseaduse täiendamise küsimuses“ (RT I 2002, 107, 637).

				

				
					382	Nt Riigi­kogu 25.01.2021 otsus „Peaministrikandidaat Kaja Kallasele Vabariigi Valitsuse moodustamiseks volituste andmine“ (RT III, 27.01.2021, 1).

				

				
					383	Nt Riigi­kogu 26.10.2021 otsus „Nõusoleku andmine Riigi­kogu liikmelt Mailis Repsilt saadikupuutumatuse äravõtmiseks ja tema osas kohtu­menetluse jätkamiseks“ (RT III, 28.10.2021, 1).

				

				
					384	Nt Riigi­kogu 10.05.2016 otsus „Põhjendatud arvamus Euroopa Parlamendi ja Euroopa Komisjoni presidendile ning Euroopa Liidu Nõukogu eesistujale Euroopa Parlamendi ja nõukogu direktiivi ettepaneku, millega muudetakse Euroopa Parlamendi ja nõukogu 16. detsembri 1996. aasta direktiivi 96/71/EÜ töötajate lähetamise kohta seoses teenuste osutamisega, mittevastavuse kohta subsidiaarsuse põhimõttele“ (RT III, 13.05.2016, 1).

				

				
					385	Vabariigi Valitsuse 13.01.2011 määruse nr 10 „Vabariigi Valitsuse reglement“ (RT I, 29.12.2011, 233) § 21 lg 2.

				

				
					386	Niisugune eelnõu avaliku üleandmise vorm oli varem oluline ka seetõttu, et kodukorra järgi (vt 1992. aasta RKKS § 30 lg 2 ja 1994. aasta RKKS § 55 lg-d 1 ja 4 ning § 62) oli juhtiv­komisjonil õigus teha täiskogule ettepanek arvata eelnõu Riigi­kogu menetlusest välja ka enne esimest lugemist ning seega oli võimalus, et eelnõu pärast esitamist enam täiskogu ette ei jõudnud.

				

				
					387	Vt Riigi­kogu 08.10.2001 istungi stenogramm.

				

				
					388	Vt Riigi­kogu 15.05.2007 istungi stenogramm.

				

				
					389	Euroopa stabiilsusmehhanismi asutamislepingu ratifitseerimise ja rakendamise seaduse (RT II, 06.01.2022, 6) § 10 p 3.

				

				
					390	Riigi­kogu juhatuse 27.12.2011 otsus nr 136, muudetud Riigi­kogu juhatuse 10.04.2014 otsusega nr 70.

				

				
					391	EUTS § 24 lg 1 ning Euroopa Parlamendi ja nõukogu määruse (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.08.2014, lk 73–114) artikli 25 p 2.

				

				
					392	Vabariigi Valitsuse reglemendi (RT I, 29.12.2011, 233) § 21 lg 1.

				

				
					393	Kui eelnõu algatavad või esitavad mitu Riigi­kogu liiget ühiselt, peavad kõik seletuskirjale alla kirjutama.

				

				
					394	Eesti Vabariigi Riigi­kogu pöördumine Soome Vabariigi Eduskunna poole (322 PE, XIV Riigi­kogu), Riigi­kogu juhatuse 30.01.2021 otsus nr 22 „Eelnõude menetlusse võtmine ja juhtiv­komisjonide määramine“.

				

				
					395	Riigi­kogu liikmete õiguste piiramist eesmärgiga tagada parlamendi tõhus toimimine on Riigikohus pidanud legitiimseks (vt RKPJKo 02.05.2005, 3-4-1-3-05, p 25).

				

				
					396	Siin ei ole mõeldud istungipäeva.

				

				
					397	Riigi­kogu juhatuse 27.12.2011 otsusega nr 136 kinnitatud ja 10.04.2014 otsusega nr 70 muudetud „Riigi­kogus menetletavate eelnõude normitehnika eeskiri“, § 1 lg-d 2 ja 3.

				

				
					398	Riigi­kogu juhatuse 13.04.2021 otsuse nr 83 „Eelnõu tagastamine esitajatele“ seletuskiri.

				

				
					399	Vabariigi Valitsusele tehtavaid ettepanekuid puudutavatele Riigi­kogu otsustele kohaldub RKKTS § 154 alusel erimenetlus, nt määrab Riigi­kogu juhatus RKKTS § 154 lõike 2 alusel otsuse-eelnõule menetlusse võtmisel muudatus­ette­panekute tähtaja.

				

				
					400	Vastavalt KeTS 22.09.2009 kehtinud redaktsioonile.

				

				
					401	Riigi­kogu juhatuse 22.09.2009 otsus nr 171 „Eelnõu tagastamine esitajatele“.

				

				
					402	Vt nt Riigi­kogu otsuse eelnõu „Ettepaneku tegemine Vabariigi Valitsusele“ (211 OE, XIII Riigi­kogu), Riigi­kogu otsuse eelnõu „Ettepaneku tegemine Vabariigi Valitsusele loobumaks Eesti üleminekust suveajale“ (603 OE, XIII Riigi­kogu), Riigi­kogu otsuse eelnõu „Ettepanek Vabariigi Valitsusele maksta Saaremaa kuldkäevõru leidjatele preemia“ (84 OE, XIV Riigi­kogu).

				

				
					403	RKPJKo 30.10.2009, 3-4-1-20-09, p 12.

				

				
					404	Riigi­kogu juhatuse 01.09.2009 otsus nr 157 „Eelnõu tagastamine esitajatele“.

				

				
					405	Riigi­kogu juhatuse 27.10.2021 otsus nr 164 „Eelnõu tagastamine esitajale“.

				

				
					406	Vt nt Riigi­kogu juhatuse 13.06.2016 otsus nr 109, millega määrati väliskomisjoni algatatud väljasõidukohustuse ja sissesõidukeelu seaduse muutmise seaduse eelnõule (262 SE, XIII Riigi­kogu) uueks juhtiv­komisjoniks põhiseaduskomisjon; varem oli juhatus määranud selle eelnõu juhtiv­komisjoniks väliskomisjoni. 

				

				
					407	Vrd RKPJKo 30.10.2009, 3-4-1-20-09.

				

				
					408	1994. aasta RKKS § 55 lõike 2 järgi pidi Riigi­kogu liikme, fraktsiooni või komisjoni algatatud eelnõu valitsusele seisukoha andmiseks saatma juhtiv­komisjon.

				

				
					409	Vt Riigi­kogu juhatuse istungi 15.02.2022 protokoll nr 11, p 5.4.

				

				
					410	Vabariigi Valitsuse reglemendi (RT I, 29.12.2011, 233) § 9.

				

				
					411	Samas, § 21 lg 4.

				

				
					412	Vt samas.

				

				
					413	Riigikantselei 09.08.2018 kiri nr 2-5/18-01282-5 „Keeleseaduse muutmise seaduse eelnõu (666 SE)“.

				

				
					414	Vt ka Riigi­kogu esimehe E. Nestori kiri peaminister J. Ratasele, 19.10.2018 nr 2-7/18-151/1 „Vabariigi Valitsuse arvamuse andmisest Riigi­kogu eelnõudele“.

				

				
					415	Vt keelatud rajatise kõrvaldamise seaduse eelnõu (1000 SE, X Riigi­kogu; 1000 UA, XI Riigi­kogu). Vabariigi President jättis Riigi­kogu poolt 15.02.2007 vastuvõetud seaduse 22.02.2007 välja kuulutamata (vt Vabariigi Presidendi 22.02.2007 otsus nr 113, RTL 2007, 19, 302). Samal päeval toimus X Riigi­kogu viimane istung ja seetõttu ei saanud Riigi­kogu see koosseis presidendi poolt välja kuulutamata jäetud seadust uuesti arutada. Seaduse menetlemist jätkas XI Riigi­kogu, kes otsustas 31.05.2007 seadust muutmata kujul mitte vastu võtta. Seadus langes Riigi­kogu menetlusest välja XI Riigi­kogu volituste lõppemisega 26.03.2011.

				

				
					416	Kaitseväe korralduse seaduse muutmise seadus (783 UA, XIV Riigi­kogu). Vabariigi President jättis Riigi­kogu poolt 20.02.2019 vastuvõetud seaduse 07.03.2019 välja kuulutamata (vt Vabariigi Presidendi 07.03.2019 otsus nr 435, RT III, 12.03.2019, 3). XIII Riigi­kogu koosseisu viimane istung toimus 21.02.2019. Seaduse menetlemist jätkas XIV Riigi­kogu, kes otsustas 29.05.2019 seaduse muutmata kujul vastu võtta. Riigikohtu põhiseaduslikkuse järelevalve kolleegium rahuldas 19.12.2019 Vabariigi Presidendi taotluse ja tunnistas Kaitseväe korralduse seaduse muutmise seaduse põhiseadusega vastuolus olevaks (RKPJKo 19.12.2019, 5-19-38).

				

			

		


		
			2. jagu

			EELNÕU ESIMENE LUGEMINE

			Üldist

			Lugemiseks nimetatakse eelnõu Riigi­kogu täiskogus arutamist, mille käigus tehakse RKKTS-is sätestatud kohustuslikud toimingud. Ainult põhiseaduse muutmise seaduse eelnõu kohta näeb PS § 163 lõige 2 ette Riigi­kogus kolme lugemise nõude. Ülejäänud eelnõude lugemiste regulatsiooni võib Riigi­kogu ise kindlaks määrata. RKKTS-i järgi tuleb seadus­eelnõu Riigi­kogus üldjuhul arutada kolmel lugemisel ja otsuse-eelnõu kahel lugemisel. RKKTS sätestab ka mõningad erisused, mille kohaselt seadus­eelnõu vastuvõtmiseks rahvahääletuse korraldamise otsuse eelnõu arutatakse kolmel lugemisel (RKKTS § 129) ja välislepingut puudutavat seadus­eelnõu arutatakse kahel lugemisel, kui juhtiv­komisjon ei tee ettepanekut kolmanda lugemise läbiviimiseks (RKKTS § 115). Ühe lugemisega toimub järgmiste eelnõude arutamine:

			a) Vabariigi Presidendi seadluse kinnitamise või tühistamise seaduse eelnõu (RKKTS § 116);

			b) ameti­isiku ametisse nimetamist või ametist vabastamist, nõukogu liikmete nimetamist ning Riigi­kogu välisdelegatsioonide moodustamist käsitleva otsuse eelnõu (RKKTS § 117);

			c) erakorralise seisukorra, sõjaseisukorra, mobilisatsiooni ja demobilisatsiooni väljakuulutamist käsitleva otsuse eelnõu (RKKTS § 118);

			d) Riigi­kogu otsuse eelnõu, mis sisaldab taotlust Riigikohtule anda seisukoht, kuidas tõlgendada põhiseadust koostoimes Euroopa Liidu õigusega (RKKTS § 1181);

			e) Riigi­kogu otsuse eelnõu, mis on seotud välisriigi, euroala või selle liikmesriigi finantsstabiilsuse tagamisega või riigieelarve seaduses nimetatud finantskriisi ennetamise või lahendamisega (RKKTS § 1182);

			f) põhiseaduse muutmise seaduse eelnõu vastuvõtmiseks rahva­hääletuse korraldamise otsuse eelnõu (RKKTS § 125);

			g) Riigi­kogu otsuse eelnõu, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele (RKKTS § 1526);

			h) Riigi­kogu otsuse eelnõu, millega väljendatakse vastuseisu Euroopa Ülemkogu algatusele või Euroopa Komisjoni ettepanekule (RKKTS § 1528);

			i) Vabariigi Valitsusele tehtavat ettepanekut sisaldava Riigi­kogu otsuse eelnõu, samuti Riigi­kogu avalduse, deklaratsiooni ja pöördumise eelnõu (RKKTS § 154).

			§ 97. Eelnõu esimese lugemise võtmine päevakorda

			(1) Eelnõu võetakse esimeseks lugemiseks päevakorda juhtiv­komisjoni ettepanekul.

			(2) Eelnõu esimene lugemine peab toimuma Riigi­kogu täiskogu seitsme töönädala jooksul eelnõu menetlusse võtmisest arvates.

			1. Juhtiv­komisjoni esmane ülesanne on selgitada, kas eelnõu edasine menetlemine on põhjendatud – kas sellist seadust on üldse vaja ning kas eelnõus pakutud käsitletava valdkonna reguleerimismudel vastab üldjoontes rahvaesindajate enamuse soovile ja võimaldab saavutada taotletava eesmärgi. Eelnõu menetluse paremaks korraldamiseks teeb juhtiv­komisjon tavaliselt esimesel võimalusel pärast komisjoni eelnõu juhtiv­komisjoniks määramist ühele oma liikmetest ülesandeks korraldada koos komisjoni esimehe ja eelnõu eest vastutava ametnikuga eelnõu arutelu ettevalmistamist ning esindada juhtiv­komisjoni eelnõu lugemistel täiskogus (vt RKKTS § 98 lg 3 teine lause, § 105 lg 2 esimene lause).

			2. Üldjuhul toimub juhtiv­komisjonis esimest lugemist ettevalmistav arutelu, kuhu kaasatakse eelnõu algataja või esitaja või tema esindaja ning vajaduse korral eksperdid. Eelnõu algataja või esitaja tutvustab eelnõu ja selle vajalikkust. Valitsuse eelnõu tutvustab üldjuhul valitsust esindav minister, Riigi­kogus algatatud või esitatud eelnõu aga Riigi­kogu liige, kes on eelnõu algatanud või esitanud või esindab mitme Riigi­kogu liikme ühist initsiatiivi, eelnõu algatanud või esitanud komisjoni või fraktsiooni. Vabariigi Presidendi eelnõu tutvustab komisjonis presidendi volitatud Vabariigi Presidendi Kantselei ametnik või mõni muu presidendi volitatud isik.

			3. Juhtiv­komisjon teeb seoses eelnõu esimese lugemisega otsused järgmistes küsimustes:

			a) juhtiv­komisjoni esindaja (RKKTS § 98 lg 3) määramine, kui seda ei ole tehtud juba varem (vt käesoleva paragrahvi kommentaar 1);

			b) vajaduse korral eelnõu esitamine esimesele lugemisele muudetud kujul, kui algataja või esitaja on sellega nõus (RKKTS § 98 lg 1);

			c) ettepaneku tegemine Riigi­kogu juhatusele võtta eelnõu Riigi­kogu täiskogu töönädala päevakorda (RKKTS § 97 lg 1);

			d) ettepaneku tegemine täiskogule eelnõu esimene lugemine lõpetada või eelnõu tagasi lükata (RKKTS § 98 lg 6);

			e) vajaduse korral ettepaneku tegemine Riigi­kogu esimehele määrata muudatus­ette­panekute esitamiseks teistsugune tähtaeg kui RKKTS-is ettenähtud kümme tööpäeva (RKKTS § 99 lg 1).

			Juhtiv­komisjon võib otsustada samas ka kaasamise küsimused – milliste huvirühmade poole seisukohtade saamiseks pöörduda, kui pikk aeg nende esitamiseks anda jms. Kui juhtiv­komisjoni menetluses oleva eelnõuga kavandatakse põhimõttelise tähtsusega muudatusi teise komisjoni valdkonda kuuluvas seaduses, küsib juhtiv­komisjon teise komisjoni arvamust, jättes arvamuse andmiseks mõistliku aja.417

			4. Juhtiv­komisjon peab järgmise täiskogu päevakorra jaoks sisestama menetluslikud otsused eelnõude menetlussüsteemi hiljemalt töönädala neljapäeva kella 15.00-ks (RKKTS § 53 lg 2).

			5. 1994. aasta RKKS § 561 kohaselt, mis kehtis kuni 2000. aasta 22. detsembrini,418 oli eelnõu juhtiv­komisjonil, teistel alatistel komisjonidel ja fraktsioonidel õigus teha Riigi­kogule motiveeritud ettepanek arvata eelnõu enne selle päevakorda võtmist Riigi­kogu menetlusest välja. Pärast sõnavõtte pandi nimetatud ettepanek hääletusele ja eelnõu saatus sõltus hääletamise tulemustest. Nii ei jõudnudki selle sätte kehtivuse ajal kõik Riigi­kogu menetlusse antud eelnõud esimesele lugemisele.

			6. Eelnõu esimene lugemine peab toimuma Riigi­kogu täiskogu seitsme töönädala jooksul eelnõu menetlusse võtmisest arvates. Tegemist on eelnõu algataja või esitaja (eelkõige opositsiooni) kaitsega, mis tagab võimaluse algatuse aruteluks täiskogus vähemalt ühel lugemisel. Riigi­kogu täiskogu töönädala mõiste on avatud RKKTS § 46 lõikes 1; selle kohaselt on tegemist nädalaga, millal toimuvad Riigi­kogu korralised istungid. Tähtaeg hakkab kulgema Riigi­kogu juhatuse eelnõu menetlusse võtmise otsuse (RKKTS § 93 lg 1) tegemisele järgneva töönädala algusest. Tegemist on selge menetlusliku tähtajaga, mille jooksul peab Riigi­kogus toimuma eelnõu esimene lugemine. Tähtajast kinnipidamise eest vastutab juhtiv­komisjon. Riigi­kogu juhatus peab Riigi­kogu tööd korraldava organina jälgima, et RKKTS-i täidetaks, kuid volitust panna eelnõu nimetatud tähtaja möödumise korral ise päevakorda RKKTS Riigi­kogu juhatusele ei anna. Kui peaks mingil põhjusel juhtuma, et Riigi­kogu täiskogu seitsme töönädala jooksul eelnõu päevakorda siiski ei panda, siis algataja või esitaja eelnõu tagasi võtma ei pea, vaid juhtiv­komisjonil lasub kohustus eelnõu esimesel võimalusel esimesele lugemisele saata. Vajaduse korral peab Riigi­kogu juhatus tähtaja ületamisele tähelepanu juhtima.

			7. RKKTS ei välista, et Riigi­kogu liikme, komisjoni või fraktsiooni algatatud või esitatud eelnõu, mille kohta annab ka valitsus arvamuse, esitab juhtiv­komisjon täiskogu päevakorda esimeseks lugemiseks enne valitsuse arvamuse saamist. Enamasti ootab juhtiv­komisjon valitsuse arvamuse või teate arvamuse andmisest loobumise kohta enne eelnõu päevakorda panemist siiski ära (valitsus esitab juhtiv­komisjonile oma arvamuse kirjalikult viie nädala jooksul eelnõu saamisest arvates; vt RKKTS § 94 lg 2 ja nimetatud paragrahvi kommentaarid 4 ja 5) ja tuletab vajaduse korral Vabariigi Valitsusele arvamuse andmise tähtaega meelde.419

			8. Perioodil 22.12.2000–17.03.2003 kehtis regulatsioon, mille kohaselt pidi juhtiv­komisjon saatma Vabariigi Valitsuse algatatud eelnõu esimesele lugemisele Riigi­kogu täiskogu kuue töönädala jooksul (1994. aasta RKKS § 55 lg 1) ning Riigi­kogu liikme, komisjoni ja fraktsiooni algatatud eelnõu Riigi­kogu täiskogu kolme töönädala jooksul valitsuse seisukoha saamisest arvates (1994. aasta RKKS § 55 lg 5). Valitsusel oli aega seisukoha andmiseks kuus nädalat eelnõu saamisest arvates (1994. aasta RKKS § 55 lg 4). Samuti oli juhtiv­komisjonil õigus eelnõu algataja taotlusel või tema nõusolekul eelnõu esimesele lugemisele esitamise tähtaega pikendada kuni Riigi­kogu täiskogu kuue töönädala võrra (1994. aasta RKKS § 55 lg 6).

			9. Enne 2000. aasta 22. detsembrit olid eelnõu esimesele lugemisele saatmiseks ette nähtud veelgi lühemad tähtajad: valitsuse algatatud eelnõu puhul Riigi­kogu täiskogu kolm töönädalat eelnõu menetlusse võtmisest arvates (1994. aasta RKKS § 55 lg 1) ning teiste algatajate eelnõude puhul täiskogu kahe töönädala jooksul valitsuse seisukoha saamisest arvates (1994. aasta RKKS § 55 lg 4). Valitsusel oli aega seisukoha and­miseks kolm nädalat eelnõu saamisest arvates (1994. aasta RKKS § 55 lg 3). Tähtaegade pikendamise võimalust ei olnud.

			§ 98. Eelnõu arutamise kord esimesel lugemisel

			(1) Eelnõu algataja või esitaja nõusolekul võib juhtiv­komisjon esitada eelnõu esimesele lugemisele muudetud kujul.

			(2) Eelnõu esimesel lugemisel toimub eelnõu üldpõhimõtete arutelu.

			(3) Esimene lugemine algab eelnõu algataja või esitaja või tema esindaja ettekandega. Seejärel esineb ettekandega juhtiv­komisjoni esindaja.

			(4) Riigi­kogu liige võib esitada kuni kaks suulist küsimust.

			(5) Esimesel lugemisel avatakse läbirääkimised, mille käigus esinevad sõnavõttudega fraktsioonide esindajad.

			(6) Kui juhtiv­komisjon ega läbirääkimiste käigus ükski fraktsioon ei tee eel­­nõu tagasilükkamise ettepanekut, lõpetatakse eelnõu esimene lugemine ilma hääletamiseta.

			1. Eelnõu esimesel lugemisel arutatakse eelnõu üldpõhimõtteid. Esimese lugemise eesmärk on esiteks saada ülevaade eelnõu eesmärkidest, sisust ja mõjudest ning teiseks selgitada, kas Riigi­kogu enamus seda eelnõu toetab, et mitte edasi menetleda eelnõu, millel puuduvad väljavaated saada lõpphääletusel Riigi­kogu toetus.

			2. Eelnõu esimesel lugemisel kuulatakse kõigepealt ära eelnõu algataja või esitaja või tema esindaja kuni 20-minutine ettekanne (RKKTS § 67), mille eesmärk on selgitada eelnõu vajalikkust ja tutvustada kavandatavaid muudatusi. (Eelnõu algataja või esitaja esindaja instituudi kohta vt RKKTS § 90 kommentaar 10.) Seejärel vastab ettekandja Riigi­kogu liikmete küsimustele. Pärast seda teeb juhtiv­komisjoni esindaja kuni 20-minutise ettekande, mille eesmärk on tutvustada Riigi­kogu liikmetele juhtiv­komisjonis tehtud tööd (ülevaade komisjonis toimunust, komisjonis arutatud küsimused ja tõusetunud probleemid, eelnõu esimesele lugemisele muudetud kujul esitamise põhjused) ja Riigi­kogus algatatud või esitatud eelnõude puhul valitsuse arvamuse põhiseisukohti, samuti selgitada komisjoni otsuseid ja ettepanekuid (esimese lugemise lõpetamise või eelnõu tagasilükkamise, samuti muudatus­ette­panekute esitamise tähtaja kohta). RKKTS-i mõtte kohaselt peab juhtiv­komisjoni esindaja ettekanne keskenduma juhtiv­komisjonis toimunud arutelule, seetõttu ei ole soovitatav kajastada ettekandes menetlusotsuseid eelnõu Riigi­kogu täiskogu töönädala päevakorda võtmise ega juhtiv­komisjoni esindaja määramise kohta. Komisjoni istungist osavõtnute nimesid tuleks mainida üksnes põhjendatud vajaduse korral (nt juhul kui kuulati ära ekspertide seisukohad). Juhtiv­komisjoni esindaja ettekande puhul on soovitatav vältida eelnõu teistkordset tutvustamist ja juba eelnõu algataja või esitaja poolt esitatu kordamist. Riigi­kogu liikmetel on õigus esitada küsimusi ka juhtiv­komisjoni esindajale. Kokku võib Riigi­kogu liige eelnõu lugemise käigus esitada kaks suulist küsimust. Riigi­kogu liige võib seega valida, kas esitab mõlemad küsimused ühele ettekandjale või kummalegi ette­kandjale ühe küsimuse. Küsimuse esitamiseks on aega üks minut. Kui eelnõu juhtiv­komisjon on ka eelnõu algataja või esitaja, peetakse esimesel lugemisel üks ettekanne. Pärast ettekandeid ja küsimustele vastamist avatakse läbirääkimised, kus esinevad sõnavõttudega (RKKTS § 69) üksnes fraktsioonide esindajad – igast fraktsioonist üks.

			3. Eelnõu algataja või esitaja nõusolekul võib juhtiv­komisjon esitada eelnõu esimesele lugemisele muudetud kujul. Selle eeldus on juhtiv­komisjoni otsus esimene lugemine lõpetada ja eelnõu menetlust jätkata ning eesmärk võimaldada esmalt eelnõu üldpõhimõtete arutelu ja see­järel Riigi­kogu liikmetel muudatus­ette­panekuõigust tõhusalt kasutada. Eelnõu esitamine esimesele lugemisele muudetud kujul on erandlik ja toimub vaid põhjendatud juhtudel. Seda võimalust kasutatakse näiteks siis, kui eelnõu sisuline muutmine on vajalik, et esimese lugemise lõpetamine ja menetluse jätkamine leiaks toetust, või kui eelnõu on tarvis täiendada sätetega, ilma milleta ei oleks regulatsioon terviklik. Taunitav on eelnõu täiendamine muudatustega, mis ei ole olemuslikult senise eelnõuga seotud või muudavad eelnõu olulisel määral. Näiteks täiendati Vabariigi Valitsuse algatatud ravikindlustuse seaduse muutmise seaduse eelnõu (229 SE, XII Riigi­kogu420) sotsiaalkaitseministri ettepanekutest lähtuvalt puuetega inimeste sotsiaaltoetuste seadust muutvate sätetega; Vabariigi Valitsuse algatatud psühhiaatrilise abi seaduse eelnõu (600 SE, XIV Riigi­kogu421) täiendati olulises mahus töö- ja terviseministri ettepanekutest lähtuvalt; Vabariigi Valitsuse algatatud töötervishoiu ja töö­­ohutuse seaduse ning teiste seaduste muutmise seaduse eelnõu (456 SE, XIV Riigi­kogu422) täiendati soolise võrdõiguslikkuse ja võrdse kohtlemise voliniku ettepanekutest lähtuvalt. Eelnõusse tehtavad muudatused ei tohi kujutada endast sisuliselt uut seadusandlikku algatust, st põhilises osas peavad säilima nii eelnõu esialgne eesmärk kui ka selle saavutamiseks kavandatavad regulatsioonid. Muudetud kujul eelnõu esimesele lugemisele esitamisel peavad olema ennekõike sisulised põhjused. Ainult keelelistel ja tehnilistel põhjustel eelnõu esimesele lugemisele muudetud kujul esitamine ei ole põhjendatud, v.a RKKTS §-s 154 nimetatud eelnõude puhul, et Vabariigi Valitsusele ettepanekut sisaldava Riigi­kogu otsuse või Riigi­kogu avalduse, deklaratsiooni ja pöördumise eelnõu lõpphääletusele pandav tekst oleks keeleliselt ja tehniliselt korrektne (vt RKKTS § 154 kommentaar 8). Kui juhtiv­komisjon esitab eelnõu esimesele lugemisele muudetud kujul, siis koostatakse muudetud eelnõu juurde eelnõu algataja või esitaja esitatud seletuskirjale lisaks ka uus seletuskiri, milles    komisjon annab muudatustest ülevaate ning selgitab nende vajalikkust.423 Eelnõu uus tekst ja juhtiv­komisjoni seletuskiri peavad olema Riigi­kogu liikmetele kättesaadavad hiljemalt eelnõu arutamise istungipäevale eelneval teisel tööpäeval kell 17.00 (RKKTS § 62).

			4. Üldmenetluses võib eelnõu esimene lugemine lõppeda ühel kolmest järgnevalt kirjeldatud viisist:

			a) juhtiv­komisjon võib teha ettepaneku eelnõu esimene lugemine lõpetada ja kui läbirääkimiste käigus ükski fraktsioon ei tee eelnõu tagasilükkamise ettepanekut, lõpetatakse eelnõu esimene lugemine hääletamiseta ning eelnõu suunatakse teisele lugemisele;

			b) kui juhtiv­komisjon teeb ettepaneku eelnõu esimene lugemine lõpetada, aga läbirääkimiste käigus teeb mõni fraktsioon eelnõu tagasilükkamise ettepaneku, pannakse see ettepanek hääletusele ning hääletustulemusest sõltub eelnõu edasine menetlemine. Kui tagasilükkamise ettepanek saab poolthäälte enamuse, siis eelnõu langeb menetlusest välja. Kui ettepanek ei saa poolthäälte enamust, siis eelnõu esimene lugemine lõpetatakse ja eelnõu saadetakse teisele lugemisele;

			c) kui juhtiv­komisjon teeb ettepaneku eelnõu tagasi lükata, toimub tagasilükkamise ettepaneku hääletus ning hääletustulemusest sõltub eelnõu edasine menetlemine. Kui tagasilükkamise ette­panek saab poolthäälte enamuse, langeb eelnõu menetlusest välja. Kui ettepanek ei saa poolthäälte enamust, siis eelnõu esimene lugemine lõpetatakse ja eelnõu saadetakse teisele lugemisele.

			5. Üldpõhimõtte kohaselt tuleb juhtiv­komisjonil teha Riigi­kogule ettepanek kas eelnõu esimese lugemise lõpetamise või tagasilükkamise kohta. Kui juhtiv­komisjon mingil põhjusel sõnaselgelt kumbagi ettepanekut ei tee (komisjonis on tekkinud nn patiseis või soovitakse poliitilisel põhjusel jätta hääletamata), rakendub kommenteeritava paragrahvi lõige 6 ja esimene lugemine lõpetatakse ilma hääletamiseta.

			6. 1994. aasta RKKS § 138 lõike 2 järgi oli ka igal alatisel komisjonil õigus teha eelnõu esimesel lugemisel eelnõu tagasilükkamise ettepanek. Kuni 17. märtsini 2003 kehtis regulatsioon (1994. aasta RKKS § 138 lg 3), mille kohaselt avati läbirääkimised üksnes siis, kui juhtiv­komisjon oli otsustanud seadus­eelnõu esimest lugemist mitte lõpetada ja eelnõu tagasi lükata; kui läbirääkimiste lõpetamisel ükski fraktsioon ega alatine komisjon ei teinud ettepanekut eelnõu esimene lugemine lõpetada ja eelnõu teisele lugemisele saata, arvati eelnõu hääletamiseta Riigi­kogu menetlusest välja.

			7. Esimest lugemist, erinevalt teisest (RKKTS § 107), katkestada ei saa.

			§ 99. Muudatus­ette­panekute esitamise tähtaeg, tingimused ja kord

			(1) Pärast eelnõu esimese lugemise lõpetamist võivad Riigi­kogu liikmed, komisjonid ja fraktsioonid 10 tööpäeva jooksul esitada eelnõule muudatus­ette­panekuid. Juhtiv­komisjoni ettepanekul võib Riigi­kogu esimees määrata teistsuguse muudatus­ette­panekute esitamise tähtaja.

			(2) Muudatus­ette­panekute esitamise tähtaeg tehakse teatavaks eelnõu esimese lugemise lõpetamisel.

			(3) Muudatus­ette­panek peab sisaldama viidet eelnõu muudetavale osale ja soovitava muudatuse täpset sõnastust.

			(4) Muudatus­ette­panek esitatakse juhtiv­komisjonile kirjalikult. Muudatus­ette­panekule kirjutab alla selle esitaja.

			1. Pärast eelnõu esimese lugemise lõpetamist võivad eelnõule muudatus­ette­panekuid esitada kõik Riigi­kogu liikmed, komisjonid ja fraktsioonid. Erandid on ette nähtud eelnõu erimenetlusi reguleerivates RKKTS-i sätetes. Näiteks põhiseaduse muutmise seaduse eelnõule võib muudatus­ette­panekuid esitada vähemalt viiendik Riigi­kogu koosseisust (RKKTS § 123 lg 4) ning riigieelarve eelnõu teise lugemise lõpetamise järel ja kolmandal lugemisel võivad muudatus­ette­panekuid esitada ainult komisjonid ja fraktsioonid (RKKTS § 120 lg 4).

			2. Kommenteeritava paragrahvi lõike 1 esimeses lauses on sätestatud muudatus­ette­panekute esitamise üldine tähtaeg. Kui juhtiv­komisjon ettepanekut teistsuguse tähtaja määramiseks ei tee, on muudatus­ette­panekute esitamise tähtaeg kümme tööpäeva.

			3. Juhtiv­komisjoni ettepanekul võib Riigi­kogu esimees määrata kümnest tööpäevast lühema või pikema muudatus­ette­panekute esitamise tähtaja. Tähtaeg peab olema piisav ettepanekute esitamiseks. Soovitav on, et komisjon teistsuguse tähtaja määramise ettepanekut põhjendaks. Mõjuva põhjuseta esitatud ettepanek võidakse tagasi lükata ja sellisel juhul rakendub kümne tööpäeva reegel. Võimalik on ka, et Riigi­kogu esimees soovitab komisjonil esitada uus ettepanek piisava pikkusega tähtaja määramiseks. Juhtiv­komisjon võib ettepaneku muudatus­ette­panekute tähtaja kohta esitada kas ajavahemikuna (nt kaheksa tööpäeva) või tähtaja lõpukuupäeva ja -kellaaja määramisega (nt 2022. aasta 1. veebruar kell 17.00). Riigi­kogu esimees (praktikas istungi juhataja) määrab alati muudatus­ette­panekute esitamise tähtaja lõpukuupäeva ja -kellaaja ning see tehakse teatavaks eelnõu esimese lugemise lõpetamisel ja fikseeritakse istungi stenogrammis. Juhtiv­komisjoni ettepanekul võib Riigi­kogu juhatus juba määratud muudatus­ette­panekute esitamise tähtaega pikendada või määrata uue tähtaja.424

			4. Muudatus­ette­panekute esitamise tähtaja määramisel on erandiks ühe lugemisega eelnõu, mille puhul määrab Riigi­kogu juhatus muudatus­ette­panekute esitamise tähtaja eelnõu menetlusse võtmisel (vt nt RKKTS § 117 lg 2 ja § 1181 lg 3). Vabariigi Presidendi seadluse kinnitamise või tühistamise seaduse eelnõule eraldi muudatus­ette­panekute esitamise tähtaega ei määrata, muudatus­ette­panekuid eelnõule saavad esitada fraktsioonid läbirääkimiste käigus (RKKTS § 116 lg 5).

			5. Vabariigi Valitsusel RKKTS-i järgi muudatus­ette­panekute esitamise õigust ei ole. Praktikas esitab valitsus aga sageli juhtiv­komisjonile ettepanekuid muuta Riigi­kogu menetluses olevat eelnõu. Riigi­kogu juhatuse 2012. aasta 9. veebruari otsusega nr 30 kinnitatud „Juhised Riigi­kogus seadus­eelnõu menetlemise hea praktika kujundamiseks“ (vt lisa 3.4) soovitavad juhtiv­komisjonil arutada valitsuse ettepanekuid, kui need on samuti esitatud RKKTS §-s 99 sätestatut järgides ning kui seejuures on põhimõttelise tähtsusega muudatusi sisaldavatele ettepanekutele alla kirjutanud asjaomane minister (vt juhiste p-d 4 ja 5). Kui juhtiv­komisjon valitsuse ettepanekuid toetab, vormistab ta need juhtiv­komisjoni muudatus­ette­panekutena (RKKTS § 101 lg 1).

			6. Kommenteeritavas paragrahvis sätestatud muudatus­ette­panekuid tuleb eristada RKKTS § 101 lõikes 1 sätestatud juhtiv­komisjoni muudatustest, mille kohta ei kehti kommenteeritavas paragrahvis ettenähtud tähtajad.

			7. Muudatus­ette­panekud esitatakse esimese lugemise läbinud eelnõu tekstile (vastavalt kas eelnõu algtekstile või esimesele lugemisele muudetud kujul esitatud tekstile). Muudatus­ette­panekute esitamise nõuded on sätestatud kommenteeritava paragrahvi lõigetes 1, 3 ja 4. Need on järgmised:

			a) muudatus­ette­panekud peavad olema seotud eelnõus reguleeritavate küsimustega, lähtudes eelnõu eesmärgist (kommenteeritava paragrahvi lg 1 esimeses lauses on kasutatud sõnastust „[…] võivad Riigi­kogu liikmed, komisjonid ja fraktsioonid […] esitada eelnõule muudatus­ette­panekuid“);425

			b) muudatus­ette­panek peab sisaldama viidet eelnõu muudetavale osale paragrahvi, lõike ja punkti täpsusega (RKKTS § 99 lg 3);

			c) muudatus­ette­panek peab sisaldama soovitava muudatuse täpset sõnastust (RKKTS § 99 lg 3). Muudatus­ette­paneku esitaja ei tohi piirduda vaid märkuse või seisukoha esitamisega. Hea ja levinud praktika on, et muudatus­ette­paneku esitaja lisab ka selgituse, kus põhjendab ja avab esitatud ettepaneku eesmärgi ja sisu;

			d) muudatus­ette­panek peab olema vormistatud kirjalikult (RKKTS § 99 lg 4);

			e) muudatus­ette­paneku peavad ettepaneku esitaja või esitajad all­­kirjastama (RKKTS § 99 lg 4). Muudatus­ette­panekud tuleb esitada juhtiv­komisjonile kas paberil ja omakäeliselt allkirjastatult või elektrooniliselt ja digitaalallkirjastatuna. Kui muudatus­ette­paneku esitab mitu Riigi­kogu liiget koos, siis peavad kõik esitajad muudatus­ette­panekule alla kirjutama. Alates 2012. aastast on võimalik muudatus­ette­panekuid koostada ja digitaalallkirjastada ning juhtiv­komisjonile esitada Riigi­kogu infosüsteemi (EMS) kaudu. Kommenteeritava paragrahvi lõikest 4 tulenevalt ei saa lugeda nõuetele vastavaks muudatus­ette­panekute esitamist üksnes kirjalikku taasesitamist võimaldavas vormis, kuid ilma digitaal­allkirjata, näiteks ettepaneku saatmist e-kirjaga või viimasele lisatud manusena.426

			8. Muudatus­ette­panek tuleb vormistada järgmise näite kohaselt:

			Muudatus­ette­panek ehitusseaduse, korteriühistuseaduse, korteri­omandiseaduse ja hooneühistuseaduse muutmise seaduse (156 SE) eelnõule

			Täiendada eelnõu § 1 uue punktiga 12, muutes vastavalt järgmiste punktide järjestust, ja sõnastada see järgmiselt:

			„(12) paragrahvi 31 täiendatakse lõikega 52 järgmises sõnastuses:

			„(52) Energiamärgise tellimisega seonduvad kulud kaetakse riigieelarvest.““

			Selgitus: Kuna kohalike omavalitsuste valduses on mitmeid sellistele kriteeriumidele vastavaid hooneid (sealhulgas lasteaiad, koolid, muuseumid jt hooned), tähendab neile kõigile energia­märgise tellimine märkimisväärset lisakulu, millega kohalikud omavalitsused ei ole arvestanud. Seda eriti olukorras, kus kohaliku omavalitsuse tulubaasi riik jätkuvalt vähendab.

			Lugupidamisega

			[Ees- ja perekonnanimi]

			[Fraktsiooni nimi] esimees

			9. Eraldi nõuded on sätestatud riigieelarve eelnõule esitatavate muudatus­ette­panekute suhtes (vt RKKTS § 120 kommentaarid 4–9).

			10. RKKTS-i sätted jätavad ruumi eelnõude menetluse paindlikuks korraldamiseks ja põhjendatud erandite tegemiseks. Diskuteeritav on, kas kommenteeritava paragrahvi nõuetele vastavad muudatus­ette­panekud, millega laiendatakse eelnõu reguleerimiseset, sest nõnda võidakse moonutada parlamentaarse otsusetegemise protsessi, jättes ühe osa Riigi­kogu liikmetest ilma võimalusest osa võtta seaduse kujundamisest ning seda oma ettepanekute ja kriitikaga mõjutada.427 Eelnõu menetluse käigus eelnõu reguleerimiseseme laiendamine ei ole kooskõlas ka hea õigusloome tavaga, mille kohaselt tuleb eraldiseisvaid õigussuhteid menetleda eraldi eelnõudena. Tuleb toetada seisukohta, mille kohaselt ei ole eelnõu reguleerimiseset laiendavad muudatus­ette­panekud lubatavad, sest need ei ole esitatud eelnõule. Kui juhtiv­komisjon on selliseid muudatus­ette­panekuid siiski vältimatult vajalikuks pidanud, tuleb hea õigusloome tava kohaselt eelnõu teine lugemine katkestada (RKKTS § 107), et anda Riigi­kogu liikmetele võimalus esitada ettepanekuid muutunud teksti kohta. Seetõttu katkestati näiteks Riigi­kogu XIV koosseisus tubakaseaduse ning alkoholi-, tubaka-, kütuse- ja elektriaktsiisi seaduse muutmise seaduse eelnõu (9 SE) teine lugemine.

			

			
				
					417	Riigi­kogu juhatuse 09.02.2012 otsusega nr 30 kinnitatud „Juhised Riigi­kogus seadus­eelnõu menetlemise hea praktika kujundamiseks“ (vt lisa 3.4), p 2.

				

				
					418	Riigi­kogu kodukorra seaduse muutmise seaduse (RT I 2000, 95, 610) §-ga 10 tunnistati kõnealune säte kehtetuks.

				

				
					419	Nt toimus see perehüvitiste seaduse muutmise seaduse eelnõu (619 SE, XIV Riigi­kogu) ja perehüvitiste seaduse muutmise seaduse eelnõu (620 SE, XIV Riigi­kogu) menetlemisel.

				

				
					420	Eelnõu nimi esimesel lugemisel muudetud kujul „Ravikindlustuse seaduse ja puuetega inimeste sotsiaaltoetuste seaduse muutmise seaduse eelnõu“.

				

				
					421	Eelnõu nimi esimesel lugemisel muudetud kujul „Psühhiaatrilise abi seaduse ja tervishoiuteenuste korraldamise seaduse muutmise seaduse eelnõu“.

				

				
					422	Eelnõu nimi esimesel lugemisel muudetud kujul „Töötervishoiu ja tööohutuse seaduse ning teiste seaduste muutmise seaduse ning töölepingu seaduse muutmise ja sellega seonduvalt teiste seaduste muutmise seaduse muutmise seadus“.

				

				
					423	RKKTS § 92 lõike 1 järgi peab eelnõu vormistuselt vastama Riigi­kogu juhatuse kehtestatud normitehnilistele eeskirjadele. Riigi­kogu juhatuse 27.12.2011 otsusega nr 136 kinnitatud ja 10.04.2014 otsusega nr 70 muudetud „Riigi­kogus menetletavate eelnõude normitehnika eeskirja“ (vt lisa 3.3) §-de 39 ja 55 kohaselt lisatakse eelnõule seletuskiri. Kui juhtiv­komisjon esitab eelnõu esimesele lugemisele muudetud kujul, ei ole algataja või esitaja seletuskiri enam eelnõu tekstile täielikult vastav.

				

				
					424	Vt nt Riigi­kogu juhatuse 10.11.2010 otsus nr 104 „Eelnõule 814 SE uue muudatus­ette­panekute esitamise tähtaja määramine“ ja Riigi­kogu juhatuse 17.02.2011 otsus nr 33 „Eelnõule 920 OE uue muudatus­ette­panekute esitamise tähtaja määramine“. Samuti Riigi­kogu juhatuse 25.03.2021 otsus nr 67 „Eelnõule 347 SE uue muudatus­ette­panekute tähtaja määramine“. Istungi juhataja määras 24.03.2021 istungil eelnõule muudatus­ette­panekute esitamise tähtajaks ekslikult komisjoni taotletud 01.04.2021 kl 13.00 asemel 31.03.2021 kl 17.00, mille Riigi­kogu juhatus hiljem oma otsusega muutis.

				

				
					425	Vt Riigi­kogu juhatuse 09.02.2012 otsusega nr 30 kinnitatud „Juhised Riigi­kogus seadus­eelnõu menetlemise hea praktika kujundamiseks“ (vt lisa 3.4), punkt 3. 1994. aasta RKKS § 86 lõikes 2 oli sõnaselgelt sätestatud, et muudatus­ette­panekuid võib esitada ainult algatatud eelnõus reguleeritava õigussuhte kohta.

				

				
					426	Euroopa Parlamendi ja nõukogu määruse (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.08.2014, lk 73–114) artikli 25 punktis 2 võrdsustatakse kvalifitseeritud e-allkirja ja käsitsi kirjutatud allkirja õiguslik toime. Kvalifitseeritud e-allkiri on omakorda võrdsustatud digitaalallkirjaga (EUTS § 24 lg 1).

				

				
					427	Vrd Vabariigi Presidendi 03.03.2009 otsus nr 440 „„Soolise võrdõiguslikkuse seaduse, võrdse kohtlemise seaduse, Eesti Vabariigi töölepingu seaduse, kohaliku omavalitsuse korralduse seaduse ja kohaliku omavalitsuse volikogu valimise seaduse muutmise seaduse“ väljakuulutamata jätmine“ (RTL 2009, 22, 284).

				

			

		


		
			3. jagu

			EELNÕU MENETLEMINE JUHTIV­KOMISJONIS ESIMESE 

			JA TEISE LUGEMISE VAHEL

			Üldist

			1. Pärast esimese lugemise lõpetamist Riigi­kogu täiskogus jätkub arutelu eelnõu üle juhtiv­komisjonis. Eelnõu teist lugemist ettevalmistava arutelu käigus toimub sisuline töö eelnõu tekstiga. Juhtiv­komisjonist saab n-ö eelnõu peremees, kelle ülesanne selles menetlusetapis on saavutada kokkulepe eelnõu sisu osas ning vormistada tekst nii, et eelnõu oleks küps vastuvõtmiseks. Kolmandaks lugemiseks ettevalmistamise ajal saab eelnõus teha üksnes keelelisi ja tehnilisi täpsustusi.

			2. Eelnõu teksti kujundamine toimub muudatus­ette­panekute arutamise ning nende üle otsustamise kaudu. Komisjoni laual on kõik Riigi­kogu liikmetelt, komisjonidelt ning fraktsioonidelt eelnõule laekunud muudatus­ette­panekud. Lisaks on juhtiv­komisjonil õigus enda poolt esitada muudatus­ette­panekuid, mis võivad olla ajendatud kompromissi leidmise vajadusest või eelnõust avastatud puudustest või lähtuda eelnõu menetlusse kaasatud isikute esitatud seisukohtadest.

			3. On tavapärane, et Vabariigi Valitsuse eelnõude puhul kaasab juhtiv­komisjon eelnõu teist lugemist ettevalmistavale arutelule ametkondade esindajad, kes osalesid eelnõu väljatöötamisel. Erinevalt esimese lugemise eel toimunud arutelust ei osale minister tavaliselt teist lugemist ettevalmistavatel aruteludel juhtiv­komisjonis. Eelnõu menetluses osalevad huvigrupid, kes olid ministeeriumi poolt kaasatud eelnõu väljatöötamise etappi, ning huvigrupid, kes esitavad komisjonile eelnõu kohta omapoolsed seisukohad, või muud huvigrupid, kelle kaasamist komisjon peab vajalikuks (vt ka RKKTS § 36 kommentaar 5). Õiguslikult komplitseeritumate teemade puhul võib komisjon pöörduda ekspertiisi saamiseks Riigi­kogu õigus- ja analüüsiosakonna poole või ka Riigi­kogust väljapoole, näiteks tellida eelnõu kohta õigusliku analüüsi eksperdilt, kelleks on enamasti mõni ülikooli õigusteadlane. Kui eelnõus on regulatsioone, mis langevad mõne teise alatise komisjoni valdkonda, pöördub juhtiv­komisjon selle komisjoni poole arvamuse saamiseks.

			4. Juhtiv­komisjonil on laialdased volitused teist lugemist ettevalmistaval arutelul. Erinevalt esimesest lugemisest ei sätesta RKKTS tähtaegu eelnõu suunamiseks täiskogule teiseks lugemiseks. Täielikult on juhtiv­komisjoni pädevuses teisele lugemisele mineva teksti üle otsustamine: täiskogule esitatav tekst kujunebki juhtiv­komisjonis toetust leidnud ettepanekute alusel. Täiskogus on võimalik eelnõu teksti mõjutada üksnes muudatus­ette­panekute hääletamisega. Samuti demonstreerib juhtiv­komisjoni olulist rolli eelnõu menetlemisel asjaolu, et kui juhtiv­komisjon on teinud teise lugemise katkestamise otsuse, siis seda otsust täiskogus hääletamisele ei panda ning katkestamine toimub automaatselt.

			5. RKKTS 11. peatüki 3. jagu kohaldatakse menetlusele juhtiv­komisjonis pärast esimese lugemise lõpetamist ja teise lugemise katkestamist, samuti ühe lugemisega eelnõude (nt RKKTS §-s 154 nimetatud Riigi­kogu otsuse eelnõu) menetlusele.

			§ 100. Muudatus­ette­panekute läbivaatamine juhtiv­komisjonis

			(1) Juhtiv­komisjon vaatab läbi kõik käesoleva seaduse §-s 99 ettenähtud tähtaega, tingimusi ja korda järgides esitatud muudatus­ette­panekud ning otsustab nende arvestamise eelnõu uue teksti koostamisel.

			(2) Juhtiv­komisjon peab võimaldama muudatus­ette­paneku esitajal oma ettepanekut selgitada enne selle kohta otsuse tegemist.

			(3) Juhtiv­komisjoni poolt arvestatud muudatus­ette­panekut tagasi võtta ei saa.

			1. Kommenteeritava paragrahvi lõikest 1 tuleneb esiteks, et juhtiv­komisjon on kohustatud enne eelnõu teisele lugemisele suunamist kõiki nõuetekohaselt esitatud muudatus­ette­panekuid arutama ning neid eelnõu menetlemisega seotud dokumentides, st eelnõu uues tekstis (RKKTS § 101), muudatus­ette­panekute loetelus (RKKTS § 102) ning juhtiv­komisjoni seletuskirjas (RKKTS § 103) vastavalt RKKTS-i regulatsioonile kajastama. Samuti tuleneb normist, et juhtiv­komisjon peab nõuetekohaselt esitatud ettepanekute suhtes kujundama alati oma seisukoha. Juhtiv­komisjon ei saa jätta otsust muudatus­ette­panekute toetamise või mittetoetamise kohta üksnes Riigi­kogu täiskogu langetada. Komisjonis toetust leidnud muudatus­ette­panekutest ning juhtiv­komisjoni enda formuleeritud ettepanekutest (RKKTS § 101 lg 1) lähtuvalt koostab juhtiv­komisjon täiskogus arutamiseks eelnõu teise lugemise teksti ehk eelnõu uue teksti.

			2. Kommenteeritava paragrahvi lõike 1 kohaselt on muudatus­ette­panekute juhtiv­komisjonis läbivaatamise eelduseks nende nõuetele vastavus. Nõuetekohased on muudatus­ette­panekud, mis on esitatud RKKTS §-s 99 ettenähtud tähtaega, tingimusi ja korda järgides. Muudatus­ette­panekute esitamise üldine tähtaeg on kümme tööpäeva. Juhtiv­komisjoni ettepanekul võib Riigi­kogu esimees määrata kümnest tööpäevast lühema või pikema muudatus­ette­panekute esitamise tähtaja (vt RKKTS § 99 kommentaar 3).

			3. Muudatus­ette­paneku esitamisele seab RKKTS mitmeid tingimusi. Juhtiv­komisjoni kohustus on kontrollida, kas muudatus­ette­paneku on esitanud selleks õigustatud subjekt. Üldise põhimõtte alusel võivad eelnõule muudatus­ette­panekuid esitada kõik Riigi­kogu liikmed, komisjonid ja fraktsioonid (RKKTS § 99 lg 1). RKKTS sisaldab eri­­menetlusi, kus muudatus­ette­panekute esitajate ring on piiratud:

			a) muudatus­ette­paneku põhiseaduse muutmise seaduse eelnõule võib esitada vähemalt viiendik Riigi­kogu koosseisust (RKKTS § 123 lg 4);

			b) Riigi­kogu otsuse eelnõule, mis sisaldab taotlust Riigikohtule anda seisukoht, kuidas tõlgendada põhiseadust koostoimes Euroopa Liidu õigusega, võivad muudatus­ette­panekuid esitada ELAK, põhiseaduskomisjon ja fraktsioonid (RKKTS § 1181 lg 3);

			c) Vabariigi Valitsuse taotluse alusel Riigi­kogu juhatuse poolt kiireloomuliseks tunnistatud Riigi­kogu otsuse eelnõule, mis on seotud välisriigi, euroala või selle liikmesriigi finantsstabiilsuse tagamisega või riigieelarve seaduses nimetatud finantskriisi ennetamise või lahendamisega, võivad muudatus­ette­panekuid esitada juhtiv­komisjon ja fraktsioonid (RKKTS § 1182 lg 2);

			d) Vabariigi Valitsusele tehtavat ettepanekut sisaldava Riigi­kogu otsuse eelnõule ning Riigi­kogu avalduse, deklaratsiooni ja pöördumise eelnõule võivad muudatus­ette­panekuid esitada üksnes fraktsioonid ja komisjonid (RKKTS § 154 lg 2);

			e) riigieelarve eelnõu teise lugemise lõpetamise järel ja riigieelarve eelnõu kolmandal lugemisel võivad muudatus­ette­panekuid esitada komisjonid ja fraktsioonid (RKKTS § 120 lg 4);

			f) niisuguse Riigi­kogu otsuse eelnõu, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele, ning Euroopa Ülemkogu algatusele või Euroopa Komisjoni ettepanekule vastuseisu väljendava Riigi­kogu otsuse eelnõu menetlemisel võivad muudatus­ette­panekuid esitada alatised komisjonid ja fraktsioonid (RKKTS § 1526 lg 2, § 1528 lg 2).

			4. Muudatus­ette­panekud peavad sisaldama viidet eelnõu muudetavale osale ja soovitava muudatuse täpset sõnastust (RKKTS § 99 lg 3). Osundatud piirang kannab menetlusökonoomia ning poliitilise debati kvaliteedi tagamise põhimõtet. See kohustab muudatus­ette­paneku esitajat muudatuse sisu põhjalikult läbi mõtlema ning selle ka täpselt formuleerima, võimaldades juhtiv­komisjonil keskenduda sisulisele debatile muudatus­ette­paneku üle. Riigi­kogu liikmetele on nimetatud kohustuse täitmiseks ette nähtud võimalus saada õigusalast nõustamist nii fraktsiooni ametnikelt kui ka teistelt Riigi­kogu Kantselei struktuuriüksustelt. Selle sätte eesmärk ei ole juhtiv­komisjoni arutelu alt välistada mis tahes puudustega muudatus­ette­panekud. Juhul kui puudused on kergesti kõrvaldatavad, peaks juhtiv­komisjon muudatus­ette­paneku läbi vaatama. Puuduste kõrvaldamiseks on juhtiv­komisjonil võimalik sõnastada korrektne muudatus­ette­panek, milles on arvestatud esitatud ettepanekut osaliselt või sisuliselt, ning esitada see enda nimel (RKKTS § 101 lg 1).

			5. Riigieelarve eelnõu menetluses muudatus­ette­panekute esitamise eritingimused on kehtestatud PS §-s 116 ja RES §-s 40 (vt RKKTS § 120 kommentaarid 4–9).

			6. Juhtiv­komisjonil on kohustus läbi vaadata kõik nõuetekohaselt esitatud muudatus­ette­panekud ja kanda need vastavalt komisjoni otsusele muudatus­ette­panekute loetellu ning viia komisjoni poolt arvestatud muudatus­ette­panekud uude eelnõu teksti. Nõuetele mittevastavaid muudatus­ette­panekuid ei vaata komisjon läbi ega kajasta muudatus­ette­panekute loetelus, kuid nende esitamine märgitakse ära komisjoni istungil ning eelnõu teise lugemise seletuskirjas. Nõuetele mittevastavad ette­panekud on näiteks muudatus­ette­panekud, mis on esitatud pärast muudatus­ette­panekute esitamise tähtaja lõppu. Nõuetele mittevastavaks on loetud ka näiteks eelnõule esitatud RES-i muutvad muudatus­ette­panekud428, kuna Riigi­kogul puudub iga-aastase riigieelarve seaduse muutmise seaduse eelnõu algatamise õigus (see õigus on Vabariigi Valitsusel) ning lisaks on riigieelarve seaduse menetlus erinev tavapärasest seadus­eelnõu menetlusest (vrd RKKTS 11. ptk ja 12. ptk). Sellise muudatus­ette­paneku puudusi ei ole võimalik menetluse käigus parandada. Mõninga mänguruumi jätavad juhtiv­komisjonile muudatus­ette­panekute sisule esitatavad nõuded. Muudatus­ette­panekute nõuetele vastavuse üle otsustades peaks komisjon lähtuma põhimõttest, mis võimaldab Riigi­kogu liikme mandaati võimalikult suurel määral realiseerida. Oluline on ka komisjoni teavitus- ja põhjendamiskohustus. Muudatus­ette­paneku esitajat tuleb esinevatest puudustest esimesel võimalusel teavitada. Kui komisjon otsustab jätta muudatus­ette­paneku läbi vaatamata, peab ta oma otsust põhjendama. Praktikas on tekkinud küsimus, kas komisjoni nõusolekul võib muudatus­ette­paneku esitaja oma muudatus­ette­panekut korrigeerida, näiteks kui komisjoni menetluses ilmneb selle nõuetele mittevastavus. Sellist võimalust tuleb möönda vormilist laadi puuduste korral. Riigi­kogu liikmete võrdse kohtlemise põhimõttega ei ole kooskõlas muudatus­ette­panekute sisuline redigeerimine pärast muudatus­ette­panekute esitamise tähtaja lõppu. Sellisel juhul on juhtiv­komisjonil tulenevalt RKKTS § 101 lõikest 1 võimalik enda nimel sõnastada sobiv muudatus, kui ta korrigeerimise ettepanekut toetab.

			7. Muudatus­ette­paneku esitajal on õigus oma ettepanekut selgitada komisjoni istungil või istungitel, kus tema ettepanekut arutatakse. Selleks et komisjon saaks eelnõu mõistliku aja jooksul menetleda ja valitsus oma poliitika ellu viia, on aktsepteeritav komisjonide praktika seada obstruktsiooni eesmärgil väga suure hulga muudatus­ette­panekute esitajatele oma ettepanekute tutvustamiseks ajalimiit. Näiteks esitati Riigi­kogu otsuse „Rahvahääletuse korraldamine abielu mõiste küsimuses“ eelnõule (288 OE, XIV Riigi­kogu) 9386 muudatus­ette­panekut, nii et komisjon seadis menetlusökonoomia huvides igale muudatus­ette­paneku esitajale kõigi oma muudatus­ette­panekute tutvustamiseks ajapiirangu viis minutit. Rohkete muudatus­ette­panekute hääletamisel on komisjonides kujunenud mitmeid tööpraktikaid. Esitatud muudatus­ette­panekud on muudatus­ette­panekute loetellu kantud eraldi muudatus­ette­panekutena, kuid vaadatud läbi korraga, hääletades kõiki koos või plokkide kaupa. Näiteks alkoholi-, tubaka-, kütuse- ja elektriaktsiisi seaduse ning alkoholi-, tubaka-, kütuse- ja elektriaktsiisi seaduse muutmise seaduse muutmise seaduse eelnõu (606 SE, XIV Riigi­kogu), käibemaksuseaduse muutmise seaduse eelnõu (607 SE, XIV Riigi­kogu) ja riigi 2022. aasta lisaeelarve seaduse eelnõu (608 SE, XIV Riigi­kogu) puhul tutvustas iga muudatus­ette­paneku esitaja kõiki oma muudatus­ette­panekuid rahanduskomisjonis korraga ning neid hääletati esitajate kaupa.429

			8. Põhimõte, mille kohaselt juhtiv­komisjoni poolt arvestatud muudatus­ette­panekut tagasi võtta ei saa (RKKTS § 100 lg 3), kujutab endast vaba mandaadi põhimõtte piirangut. Sätte eesmärk on menetlusökonoomia tagamine. Juhtiv­komisjoni poolt arvestatud muudatus­ette­panek on eelnõu teksti sisse viidud (RKKTS § 101 lg 1) ning mõne üksiku sätte eemaldamine võib muuta eelnõu teksti vastuoluliseks ning tuua kaasa vajaduse eelnõu arutelu katkestada. Seetõttu saab muudatus­ette­paneku tagasi võtta üksnes juhul, kui selle tulemusena ei muutu täiskogule lugemiseks esitatud eelnõu tekst (juhtiv­komisjoni poolt arvestamata jäetud ettepanekud). Komisjonis veel arutamata muudatus­ette­paneku, samuti arvestamata jäetud muudatus­ette­paneku saab selle esitaja tagasi võtta suuliselt komisjoni istungil, kus see protokollitakse. Muul ajal saab muudatus­ette­paneku tagasi võtta kirjalikult, olles avalduse allkirjastanud digitaalselt või käsitsi. Allkirjastamata e-kiri ei ole piisav. Mitme esitajaga muudatus­ette­paneku puhul on Riigi­kogu juhatus soovitanud muudatus­ette­paneku tagasivõtmisel lähtuda RKKTS § 95 lõike 2 kolmanda lause analoogiast – kui algatajaid või esitajaid on enam kui kaks, peab tagasivõtmise avaldusele olema alla kirjutanud üle poole algatajatest või esitajatest.430 Tuleb toetada seisukohta, mille kohaselt mitme esitaja korral on kommenteeritava paragrahvi lõikes 3 toodud juhul võimalik muudatus­ette­panekust taganeda eeldusel, et alles jääb vähemalt üks muudatus­ette­paneku esitaja. Juhtiv­komisjoni toetust mittepälvinud muudatus­ette­panekuid saab tagasi võtta kuni nende hääletamiseni täiskogus (RKKTS § 106).

			9. Praktikas on tõusnud üles muudatus­ette­panekute kehtivuse küsimus olukorras, kus Riigi­kogu liige on esitanud eelnõule muudatus­ette­panekuid, kuid enne muudatus­ette­panekute arutelu juhtiv­komisjonis on Riigi­kogu liikme volitused peatunud või lõppenud. Sellel juhul on lähtutud põhimõttest, et muudatus­ette­panekud on raugenud, kuna nende suhtes ei ole võimalik läbi viia RKKTS-i kohast menetlust (nt muudatus­ette­panekute tutvustamine juhtiv­komisjonis, nende hääletusele panek täiskogus). Kui aga Riigi­kogu liige on muudatus­ette­panekut juhtiv­komisjonis tutvustanud ning juhtiv­komisjon on ettepaneku kohta arvamuse kujundanud, tuleks asuda seisukohale, et sellised ettepanekud jäävad kehtima ka pärast Riigi­kogu liikme volituste peatumist või lõppemist ning neid menetletakse vastavalt RKKTS-ile.

			§ 101. Eelnõu uus tekst

			(1) Juhtiv­komisjon koostab eelnõu teiseks lugemiseks eelnõu uue teksti, millesse viiakse kõik arvestatud muudatus­ette­panekud ning juhtiv­komisjoni enda tehtud muudatused.

			(2) Juhtiv­komisjon võib kahest või enamast seadus­eelnõust või Riigi­kogu otsuse eelnõust koostada teiseks lugemiseks ühe teksti.

			1. Kommenteeritava paragrahvi lõike 1 järgi tuleb eristada eel­nõule esitatud muudatus­ette­panekuid (n-ö väljastpoolt tulevad muudatus­ette­panekud) ja juhtiv­komisjoni muudatusi. Viimaste puhul on oluline erisus see, et määratud tähtaja (RKKTS § 99 lg 1) järgimise nõue ei kehti.

			2. Pärast esimese lugemise lõpetamist Riigi­kogu täiskogus (RKKTS § 98) jätkub eelnõu arutelu juhtiv­komisjonis. Arutelu lähtealuseks on eelnõule esimese lugemise lõpetamise järel vastavalt RKKTS §-le 99 esitatud muudatus­ette­panekud. Sageli tekib vajadus eelnõu muuta komisjoni arutelu käigus. Sellisel juhul algatab muudatus­ette­panekud komisjon enda nimel. Juhtiv­komisjoni nimel esitatavad muudatus­ette­panekud võivad olla tingitud ka Vabariigi Valitsuse arvamusest (RKKTS § 94) või Vabariigi Valitsuse kui eelnõu algataja soovist eelnõu menetluse käigus muuta. Samuti võib komisjon enda nimel muudatus­ette­panekuid algatada lähtuvalt huvigruppidelt või ekspertidelt eelnõu kohta saadud ettepanekutest.

			3. Kommenteeritava paragrahvi lõike 1 alusel eelnõu teksti muudatusi tehes peab juhtiv­komisjon hoiduma eelnõu reguleerimiseseme laiendamisest. Kui seda põhimõtet ei järgita, võib see viia seaduse välja kuulutamata jätmiseni. Nii näiteks algatas Vabariigi Valitsus 2008. aasta 10. septembril soolise võrdõiguslikkuse seaduse, avaliku teenistuse seaduse ja Eesti Vabariigi töölepingu seaduse muutmise seaduse eelnõu (317 SE, XI Riigi­kogu). Eelnõu ei sisaldanud sätteid kohaliku omavalitsuse volikogude valimiste kohta. Eelnõu juhtiv­komisjoniks määratud põhiseadus­komisjon täiendas eelnõu paragrahvidega, mis nägid ette kohaliku omavalitsuse korralduse seaduse ja kohaliku omavalitsuse volikogu valimise seaduse muutmise. Eelnõu teine lugemine toimus 2009. aasta 17. ja 18. veebruaril ning kolmas lugemine 19. veebruaril. Vabariigi President jättis nimetatud seaduse oma 2009. aasta 3. märtsi otsusega nr 440 välja kuulutama, leides, et sisuliselt oli tegu uue eelnõu algatamisega, kuna lisatud sätete eesmärk oli reguleerida kohaliku omavalitsuse volikogude valimistega seotud küsimusi, st küsimusi, mis ei seondunud vähimalgi määral Riigi­kogu menetlusse esitatud eelnõu eesmärgiga. Kuna RKKTS näeb ette reeglid, kuidas tuleb eelnõu algatada ning kuidas eelnõu seejärel menetleda, ning nendest ei olnud kinni peetud, jäeti vähemalt osa Riigi­kogu liikmetest ilma olulistest õigustest, mis neil RKKTS-i järgi seadus­eelnõude menetluses on: eelkõige õigus teha muudatus­ette­panekuid, õigus oma muudatus­ette­panekute arutamisele ja hääletamisele juhtiv­komisjonis ning täiskogus. President rõhutas oma otsuses, et demokraatliku otsustusprotseduuri järgimine Riigi­kogus on iseäranis oluline seaduste puhul, mille vastuvõtmiseks ja muutmiseks nõuab PS § 104 lõige 2 Riigi­kogu koosseisu häälteenamust. Nimetatud seaduste hulka kuulub ka kohaliku omavalitsuse volikogu valimise seadus (PS § 104 lg 2 p 4).

			4. Juhtiv­komisjon viib RKKTS § 100 lõikes 1 sätestatud korras toetust leidnud ning komisjoni enda poolt sõnastatud (RKKTS § 101 lg 1) muudatus­ette­panekud esimese lugemise läbinud eelnõu teksti (algtekst) ja esitab täiskogule teise lugemise teksti (eelnõu uus tekst). Kui pärast esimese lugemise lõpetamist eelnõule muudatus­ette­panekuid ei esitata ning ka komisjon ei sõnasta oma nimel ühtegi ettepanekut või kui komisjon ei arvesta ühtegi esitatud muudatus­ette­panekut, on täiskogus teise lugemise aluseks eelnõu esimese lugemise tekst. Juhul kui eelnõu teine lugemine katkestatakse, on muudatus­ette­panekute tegemisel algtekstiks eelnõu tekst, mis täiskogule esitati ja mille lugemine katkestati ning kuhu on viidud ka ettepanekud, mis küll ei pälvinud juhtiv­komisjoni toetust ning ei sisaldunud seetõttu täiskogule esitatud tekstis (eelnõu uues tekstis), kuid mida täiskogu hääletusel toetas. Praktikas esitatakse muudetud tekst allajoonitult. Uues tekstis joonitakse alla muudetud kohad, seal­hulgas näidatakse ära ka need vormistuse muudatused, mis tuleb teha seoses muudatus­ette­panekute arvestamisega (nt numeratsiooni muutus).

			5. Kommenteeritava paragrahvi lõige 2 reguleerib eelnõude ühendamist. Eelnõude ühendamine toimub juhtiv­komisjoni otsusel. Seejuures on oluline, et ühendatavate eelnõude algatajad või esitajad oleksid ühendamisega nõus. Juhtiv­komisjon otsustab ühendatud eelnõu teksti üle. Ühendada saab samaliigilisi eelnõusid ning need peavad olema teise lugemise staadiumis, sealjuures ei tohi olla ühendatavate eelnõude teine lugemine lõpetatud. Kui juhtiv­komisjon kiidab heaks kahe või enama eelnõu ühendamise, vormistatakse teiseks lugemiseks ühendatavatest eelnõudest üks tekst, üks muudatus­ette­panekute loetelu ja üks juhtiv­komisjoni seletuskiri.

			§ 102. Muudatus­ette­panekute loetelu

			(1) Juhtiv­komisjon koostab eelnõu teiseks lugemiseks eelnõule esitatud muudatus­ette­panekute loetelu, mis sisaldab eelnõu sätete järjekorras muudatus­ette­paneku sõnastust, esitaja nime ning juhtiv­komisjoni otsust.

			(2) Muudatus­ette­panekud, mille esitaja on sama ning mis on oma­­vahel sisuliselt seotud, kantakse muudatus­ette­panekute loetellu ühe ettepanekuna.

			1. Muudatus­ette­panekute loetelu on koos eelnõu uue teksti (RKKTS § 101) ja juhtiv­komisjoni seletuskirjaga (RKKTS § 103) üks kolmest juhtiv­komisjoni poolt eelnõu teiseks lugemiseks täiskogule esitatavast dokumendist. Muudatus­ette­panekute loetelu sisaldab sätete järjekorras kõiki eelnõule RKKTS §-de 99 ja 100 kohaselt esitatud ning läbivaadatud muudatus­ette­panekuid ning juhtiv­komisjoni enda poolt sõnastatud ettepanekuid. Loetellu kantud ettepanekud numereeritakse. Muudatus­ette­panekute loetelu läbivaatamine on eelnõu lugemisel eraldi protseduur, mis toimub pärast läbirääkimiste lõpetamist ning mille käigus võivad nii muudatus­ette­paneku esitaja, Riigi­kogu komisjon kui ka fraktsioon nõuda muudatus­ette­paneku täiskogus hääletamist vastavalt RKKTS §-le 106. Nõue koostada muudatus­ette­panekute loetelu sätete järje­korras ei pruugi obstruktsiooni eesmärgil esitatud massiliste muudatus­ette­panekute puhul olla juhtiv­komisjoni kavandatava eelnõu menetlemise tempo puhul alati järgitav. Võib möönda, et parlamendi kui kollegiaal­organi efektiivse funktsioneerimise tagamiseks võib kommenteeritava paragrahvi lõikes 1 esitatud nõudest sellisel juhul kõrvale kalduda, kuna muudatus­ette­panekute lisamine muudatus­ette­panekute loetellu näiteks esitamise järjekorras ei kahjusta nende esitajate õiguste teostamist (vt ka käesoleva paragrahvi kommentaar 4).

			2. Kommenteeritavast paragrahvist tulenevalt sisaldab muudatus­ette­panekute loetelu lisaks muudatus­ette­paneku sõnastusele ja esitaja nimele ka juhtiv­komisjoni otsust ettepaneku kohta. Juhtiv­komisjoni otsuste vormelid on „jätta arvestamata“, „arvestada täielikult“, „arvestada osaliselt“ ning „arvestada sisuliselt“.431 Kui muudatus­ette­panek on jäetud arvestamata, seda eelnõu teise lugemise teksti sisse ei viida. Kui muudatus­ette­panekut arvestatakse täielikult, viiakse see tervikuna eelnõu teksti. Kui muudatus­ette­panekut arvestatakse osaliselt, ei ole juhtiv­komisjon toetanud seda täies mahus. Muudatus­ette­paneku sisulise arvestamise korral toetab komisjon muudatus­ette­panekus sisalduvat põhimõtet. Nii osalise kui ka sisulise arvestamise korral peab muudatus­ette­panekute loetelus kajastuma osaliselt või sisuliselt arvestatud muudatus­ette­panekuga seotud ettepanek, mida juhtiv­komisjon on arvestanud täielikult. Muudatus­ette­panekute loetelus tuleb viidata omavahel seotud ettepanekutele. Muudatus­ette­panekute loetelus kajastatakse ka muu teave, mis võib muudatus­ette­panekute läbivaatamise protseduuril täiskogus olulist infot pakkuda. Näiteks tehakse vastav märge nende muudatus­ette­panekute juurde, mis ei kuulu täiskogus hääletamisele vastavalt RKKTS § 106 lõike 2 teisele lausele. Kui muudatus­ette­panekuga jäetakse eelnõust välja mõni säte, tuuakse vastava ettepaneku juures ära eelnõust väljajäetav tekst.432 Muudatus­ette­panekute loetelus lisatakse igale muudatus­ette­panekule selle esitaja lühike selgitus, mis on Riigi­kogu liikmetele täiskogus hääletamisel muudatus­ette­panekust arusaamisel abiks.

			3. Kommenteeritava paragrahvi lõike 2 kohaselt kantakse muudatus­ette­panekute loetellu ühe ettepanekuna need muudatus­ette­panekud, mille esitaja on sama ning mis on omavahel sisuliselt seotud. Näiteks selleks, et muuta valimissüsteemi Euroopa Parlamendi valimistel, tuleb Euroopa Parlamendi valimise seaduses muuta paragrahve, mis reguleerivad kandidaatide registreerimist, hääletamist, valimistulemuste kindlakstegemist, asendusliikmete registreerimist jms. Osutatud regulatsioon kannab menetlusökonoomia põhimõtet. Ühest küljest on Riigi­kogu liikmetel lihtsam orienteeruda eelnõule esitatud muudatus­ette­panekutes, kui ühte põhimõtet kandvad ning terviku moodustavad muudatus­ette­panekud, mis võivad puudutada eelnõu erinevaid sätteid, on kokku koondatud. On ka põhjendatud, et sisuliselt seotud muudatus­ette­panekuid hääletatakse täiskogus kogumina. Eraldi hääletamine võib viia vastuoludeni hääletustulemustes.

			4. On juhtunud, et erinevad Riigi­kogu liikmed ja fraktsioonid on esitanud suurel hulgal identseid muudatus­ette­panekuid, mille puhul on nõutud nende eraldi lisamist muudatus­ette­panekute loetellu ning hääletamise võimaldamist, et takistada eelnõu menetlemist (obstruktsioon). Riigi­kogu juhatuse järjekindel seisukoht433 on olnud, et sisult identsed, kuid erinevate esitajate muudatus­ette­panekud võib kanda muudatus­ette­panekute loetellu ühe ettepanekuna lähtuvalt kommenteeritava paragrahvi lõikest 1 ning kohaldamisele ei kuulu kommenteeritava paragrahvi lõige 2. Riigi­kogu juhatus on väljendanud seisukohta, et lisaks üksikute Riigi­kogu liikmete menetluslike õiguste tagamisele on RKKTS-i eesmärk ka parlamendi kui kollegiaalorgani efektiivse funktsioneerimise tagamine. Identsete muudatus­ette­panekute kandmine muudatus­ette­panekute loetellu ühe muudatus­ette­panekuna ei kahjusta nende esitajate õiguste teostamist, st õigust oma ettepanekut juhtiv­komisjonis selgitada (RKKTS § 100 lg 2), õigust avaldada oma arvamust läbirääkimiste käigus (RKKTS § 105 lg 4), õigust panna muudatus­ette­panek hääletusele (RKKTS § 106 lg 2) ega õigust muudatus­ette­panek tagasi võtta (RKKTS § 100 lg 3).434 Riigi­kogu juhatuse seisukohta on jaganud ka õiguskantsler Allar Jõks 2004. aasta 11. novembril esitatud arupärimisele vastates. Arupärimine puudutas seaduse „2005. aasta riigieelarve“ eelnõule esitatud muudatus­ette­panekute menetlemist.435

			§ 103. Juhtiv­komisjoni seletuskiri

			Juhtiv­komisjon koostab eelnõu teiseks lugemiseks seletuskirja, mis sisaldab eelnõu menetlemisega seonduvat teavet, nagu muudatus­ette­panekute arvestamise ja arvestamata jätmise põhjendused, eelnõu algataja või esitaja, eelnõu menetlemisest osavõtnud ekspertide ja teiste isikute seisu­­kohad.

			[RT I 2009, 54, 361 – jõust. 23.11.2009]

			1. Alates 2009. aasta 23. novembrist on eelnõu teise lugemise seletuskirja esitamine kohustuslik. Varem oli seletuskirja koostamine juhtiv­komisjonile seadusega antud võimalus. Muudatust põhjendati asjaoluga, et komisjonid kasutasid eelnõu teiseks lugemiseks esitatava seletuskirja koostamise võimalust vähe, mistõttu teave komisjoni arutelust ei olnud Riigi­kogu täiskogus mitte alati piisav ning sõltus paljuski komisjoni esindaja ettekandest. Õiguskantsler juhtis juba 2007. aastal tähelepanu sellele, et kui Riigi­kogu teeb eelnõusse olulise muudatuse, on tal lähtudes PS § 13 lõike 2 ja § 14 koostoimest tulenevast hea õigusloome tavast ning PS §-st 10 tulenevast õigusriigi põhimõttest kohustus selgitada üksikasjalikult oluliste muudatuste tegemise põhjuseid ja vajadust ning muudatustega kaasnevaid mõjusid. Õiguskantsler leidis, et mõnel juhul võib teiseks lugemiseks seletuskirja koostamine olla Riigi­kogule põhiseadusest tulenev kohustus.436

			2. Eelnõu teise lugemise seletuskirja eesmärk on ühest küljest detailsemalt informeerida Riigi­kogu liikmeid ning avalikkust komisjonis esimese ja teise lugemise vahel toimunud aruteludest, teisalt on tegemist abistava õiguse allikaga seaduse hilisemal rakendamisel ja tõlgendamisel. Praktikas jagatakse seletuskiri struktuuriliselt mitmeks osaks.

			3. Seletuskirja sissejuhatavas osas esitatakse eelnõu menetlemisega seonduv oluline teave: nimetatakse ära eelnõu algataja ning algatamise aeg, eelnõu esimese lugemise aeg ning muudatus­ette­panekute esitamise tähtaeg. Samuti märgitakse esitatud muudatus­ette­panekute arv, ning kui muudatus­ette­panek jäeti läbi vaatamata selle nõuetele mittevastavuse tõttu, siis põhjendus. Sissejuhatuses kajastatakse ka juhtiv­komisjonis toimunud arutelude kuupäevad või istungite arv, kui arutelu on toimunud paljudel komisjoni istungitel. Tuuakse ära aruteludest osavõtnud ning menetlusse kaasatud isikute nimed ja ametikohad. Kui isikuid on palju, võib piirduda menetluses osalenud asutuste ning avalik- ja era­­õiguslike juriidiliste isikute nimetustega.

			4. Seletuskirjas tuuakse ära muudatus­ette­panekute arvestamise ja arvestamata jätmise põhjendused. Esitatakse eelnõu algataja või esitaja seisukohad muudatus­ette­panekute suhtes ning komisjoni põhjendused muudatus­ette­panekute toetamise või mittetoetamise kohta. Kui eelnõu menetlemisel osalesid eksperdid, siis kajastatakse ekspertide arvamusi. Samuti esitatakse teiste kaasatud isikute ja organisatsioonide seisukohad ning komisjoni positsioon nende suhtes. Eelnõu seletuskiri võib sisaldada ka muud eelnõu menetlemisega seonduvat olulist teavet, näiteks statistilisi andmeid, võrdlevate uuringute tulemusi, mida eelnõu arutelul komisjonis on kasutatud jms.

			5. Seletuskirjas kajastatakse komisjoni menetluslikud otsused ja ette­panekud eelnõu suhtes. Näiteks komisjoni ettepanek eelnõu teine lugemine lõpetada või katkestada, viimase puhul ka komisjoni taotletav uus muudatus­ette­panekute esitamise tähtaeg. Samuti tuuakse ära plaanitav eelnõu kolmanda lugemise tähtaeg, kui see on teada.

			6. Seletuskirja sellisest liigendusest võib loobuda, kui eelnõule muudatus­ette­panekuid ei esitata ning eelnõu tekst teiseks lugemiseks ei muutu. Tulenevalt kommenteeritavast paragrahvist peab juhtiv­komisjon eelnõu seletuskirja teiseks lugemiseks või teise lugemise jätkamiseks koostama ka muudatus­ette­panekute puudumise korral. Seletuskirjas kajastatakse sellisel juhul arutelu, mis komisjonis eelnõu üle toimus.

			




4. jagu

			EELNÕU TEINE LUGEMINE

			§ 104. Eelnõu teise lugemise võtmine päevakorda

			Eelnõu võetakse teiseks lugemiseks päevakorda juhtiv­komisjoni ette­panekul.

			1. Eelnõu teiseks lugemiseks päevakorda võtmiseks menetluslikke tähtaegu RKKTS-is sätestatud ei ole. Juhtiv­komisjon peab olema eelnõu aruteluks täiskogus piisava põhjalikkusega ette valmistunud: tutvunud ekspertide ja huvirühmade esindajate arvamustega, läbi vaadanud eelnõule esitatud muudatus­ette­panekud, koostanud eelnõu uue teksti ja seletuskirja. Eelnõu tekst peab olema sisuliselt valmis vastuvõtmiseks, sest mõnda liiki eelnõud võib teisel lugemisel panna lõpphääletusele (vt nt RKKTS §-d 109 ja 115). Kolmandale lugemisele suunatud eelnõudes võib pärast teise lugemise lõpetamist teha üksnes keelelisi ja tehnilisi täpsustusi (RKKTS § 110 lg 1). Erandiks on riigieelarve eelnõu ja põhiseaduse muutmise seaduse eelnõu, mida võib muuta ka pärast teist lugemist (RKKTS § 120 lg-d 4 ja 5, § 125 lg 3, § 126 lg 1 ning § 127 lg 1). Seetõttu on oluline, et juhtiv­komisjon arvestaks eelnõu teiseks lugemiseks päevakorda panemisel, et eelnõuga seotud dokumendid tuleb teha kättesaadavaks kooskõlas RKKTS §-ga 62.

			2. Suunates eelnõu teisele lugemisele, teeb juhtiv­komisjon Riigi­kogule ühe järgmistest ettepanekutest:

			a) eelnõu teine lugemine lõpetada ja viia läbi eelnõu lõpphääletus (RKKTS §-d 109 ja 115); 

			b) eelnõu teine lugemine lõpetada (RKKTS § 108);

			c) eelnõu teine lugemine katkestada (RKKTS § 107) ja vajaduse korral teeb juhtiv­komisjon Riigi­kogu esimehele ettepaneku määrata muudatus­ette­panekute esitamiseks teistsugune tähtaeg kui seadusjärgsed kümme tööpäeva (RKKTS § 107 lg 2 ja § 99 lg 1).

			Teisel lugemisel, erinevalt esimesest (RKKTS § 98 lg 6), ei saa juhtiv­komisjon teha ettepanekut eelnõu tagasi lükata.

			3. Eelnõu uus tekst, muudatus­ette­panekute loetelu ja seletuskiri peavad olema Riigi­kogu liikmetele kättesaadavad hiljemalt eelnõu teise lugemise istungipäevale eelneval teisel tööpäeval kell 17.00, kui Riigi­kogu juhatus ei otsusta teisiti (RKKTS § 62).

			4. Kuna RKKTS ei kohusta juhtiv­komisjoni eelnõu teiseks lugemiseks päevakorda panema (erinevalt esimesest lugemisest, vrd RKKTS § 97 lg 2), võib eelnõu menetlus poliitilise toetuse puudumise tõttu seiskuda (eelnõu pannakse „kalevi alla“) ning eelnõu võib langeda Riigi­kogu koosseisu volituste lõppemise tõttu Riigi­kogu menetlusest välja (RKKTS § 96).

			5. 1992. aasta RKKS § 72 järgi tuli seadus­eelnõu teine lugemine võtta päevakorda pärast muudatus­ette­panekute läbiarutamist juhtiv­komisjonis, kuid mitte hiljem kui kuu aega pärast esimest lugemist. Seda tähtaega võis Riigi­kogu pikendada. 1994. aasta RKKS § 141 sätestas, et seadus­eelnõu tuli võtta Riigi­kogu täiskogu töönädala päevakorda juhtiv­komisjoni ettepanekul kolme kuu jooksul esimese lugemise lõpetamisest arvates. Seda tähtaega võis Riigi­kogu seadus­eelnõu algataja või juhtiv­komisjoni ette­panekul pikendada. Riigi­kogu kodukorra seaduse muutmise ja täiendamise seadusega, mis jõustus 1999. aasta 14. märtsil,437 asendati kolmekuuline tähtaeg täiskogu üheksa töönädala pikkuse tähtajaga (vt § 1 p-d 48 ja 49). RKKTS-i jõustumisega kaotati juhtiv­komisjoni kohustus eelnõu teine lugemine kindla tähtaja jooksul Riigi­kogu täiskogu töönädala päevakorda esitada.

			§ 105. Eelnõu arutamise kord teisel lugemisel

			(1) Eelnõu teisel lugemisel toimub eelnõu sätete arutelu.

			(2) Eelnõu teisel lugemisel esineb ettekandega juhtiv­komisjoni esindaja. Eelnõu algataja või esitaja või tema esindaja esineb ettekandega juhul, kui ta seda soovib või kui juhtiv­komisjon nii otsustab.

			(3) Riigi­kogu liige võib esitada kuni kaks suulist küsimust.

			(4) Eelnõu teisel lugemisel avatakse läbirääkimised, mille käigus esinevad sõnavõttudega oma arvamust avaldada soovivad Riigi­kogu liikmed, komisjonide ja fraktsioonide esindajad.

			[RT I 2004, 89, 607 – jõust. 07.01.2005]

			1. Teise lugemise eesmärk on võimaldada Riigi­kogul arutada eelnõu läbi sätete kaupa ning käsitleda ja vajaduse korral hääletada muudatus­ette­panekuid (vrd RKKTS § 98 lg 2, mis sätestab, et esimesel lugemisel toimub eelnõu üldpõhimõtete arutelu).

			2. Eelnõu teisel lugemisel esineb Riigi­kogu täiskogu ees ettekandega juhtiv­komisjoni esindaja, kes üldjuhul on sama Riigi­kogu liige, kes esindas juhtiv­komisjoni ka esimesel lugemisel. Kui eelnõu esimesel lugemisel on n-ö põhiettekandjaks eelnõu algataja või esitaja (RKKTS § 98 lg 3), siis teisel lugemisel on selleks juhtiv­komisjoni esindaja. Kommenteeritava paragrahvi mõtte kohaselt annab juhtiv­komisjoni esindaja oma ettekandes ülevaate esimese ja teise lugemise vahel eelnõuga komisjonis toimunust: selgitab tehtud muudatusi, põhjendab esitatud muudatus­ette­panekute arvestamata jätmist ning esitab juhtiv­komisjoni menetluslikud otsused ja ettepanekud.

			3. Eelnõu algataja või esitaja või tema esindaja esineb ettekandega juhul, kui ta seda soovib või kui juhtiv­komisjon nii otsustab. Näiteks võib see toimuda juhul, kui Vabariigi Valitsus eelnõu algatajana on taotlenud juhtiv­komisjonilt eelnõule muudatus­ette­panekute tegemist. Nii esines majandus- ja kommunikatsiooniminister elektrituru seaduse muutmise seaduse eelnõu (156 SE, XIV Riigi­kogu) teisel lugemisel ettekandega ja selgitas eelnõus tehtud muudatusi. Algataja või esitaja ettekandevõimalus lisati 2005. aasta 7. jaanuaril jõustunud Riigi­kogu kodukorra seaduse muutmise seadusega. Ettekande pidamine tähendab ühtlasi seda, et Riigi­kogu liikmetel on õigus esitada eelnõu algatajale või esitajale suulisi küsimusi (kommenteeritava paragrahvi lg 3). Kui eelnõu algataja või esitaja ettekandega ei esine, on tal võimalik esineda sõnavõtuga läbirääkimistel (kommenteeritava paragrahvi lg 4 ja RKKTS § 71). Algataja või esitaja ettekande pidamises lepitakse kokku eelnõu teise lugemise ettevalmistamisel juhtiv­komisjonis.

			4. Kuni 2003. aasta 17. märtsini, kui jõustus RKKTS, peeti seadus­eelnõude teisel lugemisel algataja ettekanne ja juhtiv­komisjoni esindaja kaasettekanne (vt 1994. aasta RKKS § 143 lg 1). Tegelikkuses neis kahes ettekandes esitatu sageli kattus, mistõttu RKKTS-i algses redaktsioonis seati esikohale juhtiv­komisjoni esindaja ettekanne ning algatajal ettekandevõimalus üldse puudus.

			5. Kommenteeritava paragrahvi lõike 3 järgi võivad Riigi­kogu liikmed esitada ettekandjale suulisi küsimusi. Sõltumata sellest, kas ettekandjaid on üks või kaks, ei või Riigi­kogu liikme esitatavate küsimuste arv selle päevakorrapunkti arutelul ületada kahte.

			6. Pärast ettekande või ettekannete ärakuulamist avatakse eelnõu teisel lugemisel läbirääkimised. Erinevalt esimesest (RKKTS § 98 lg 5) ja kolmandast lugemisest (RKKTS § 111 lg 1) on teisel lugemisel võimalik läbirääkimistel osaleda kõigil Riigi­kogu liikmetel, samuti komisjonide ja fraktsioonide esindajatel.

			§ 106. Muudatus­ette­panekute hääletamine

			(1) Muudatus­ette­panekute hääletamine viiakse läbi pärast läbirääkimiste lõpetamist.

			(2) Istungi juhataja paneb hääletamisele ainult need muudatus­ette­panekud, mille hääletamist nõuab ettepaneku esitaja, Riigi­kogu komisjon või fraktsioon. Hääletamisele ei panda muudatus­ette­panekut, mida juhtiv­komisjon ei arvestanud ja mis sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält.
[RT I, 06.03.2015, 25 – jõust. 16.03.2015]

			(3) Kui muudatus­ette­panek saab rohkem poolt- kui vastuhääli, viiakse muudatus eelnõu teksti.

			(4) Üksteist välistavatest muudatus­ette­panekutest viiakse eelnõu teksti poolthäälteenamuse saanutest kõige rohkem hääli saanud ettepanek.

			1. Eelnõu teisel lugemisel pärast läbirääkimiste lõpetamist vaadatakse muudatus­ette­panekud läbi ning vajaduse korral hääletatakse neid. Muudatus­ette­panekute käsitlemise aluseks on juhtiv­komisjoni ette­valmistatud muudatus­ette­panekute loetelu (RKKTS § 102).

			2. Kommenteeritava paragrahvi lõike 2 esimese lause kohaselt hääletatakse muudatus­ette­panekut üksnes siis, kui seda nõuab ettepaneku esitaja, komisjon või fraktsioon. Komisjoni või fraktsiooni nimel võib muudatus­ette­paneku hääletamist nõuda esimees või aseesimees. Istungi juhatajal ei ole õigust keelduda muudatus­ette­paneku hääletusele panemisest, välja arvatud RKKTS-is ettenähtud juhtudel (vt nt kommenteeritava paragrahvi lõike 2 teine lause). Kuni 2003. aasta 17. märtsini, kui jõustus RKKTS, oli muudatus­ette­paneku esitajal, eelnõu algatajal ja juhtiv­komisjoni esindajal õigus muudatus­ette­panekut kommenteerida ühe minuti kestel; enne juhtiv­komisjoni muudatus­ette­paneku hääletamist oli kommenteerimise õigus ka ettepaneku hääletamist nõudval Riigi­kogu liikmel (vt 1994. aasta RKKS § 94 lg 4). Sellist õigust aga RKKTS-is ette nähtud ei ole. Seetõttu on muudatus­ette­paneku esitajal või komisjoni või fraktsiooni esindajal õigus üksnes teatada, millise loetelus sisalduva muudatus­ette­paneku hääletamist ta nõuab. Kõik seisukohad muudatus­ette­panekute kohta tuleb esitada läbirääkimiste ajal.

			3. Istungi juhataja paneb muudatus­ette­paneku hääletusele ja täiskogu hääletab seda, mitte ettepaneku kohta tehtud juhtiv­komisjoni otsust. Kui muudatus­ette­paneku hääletamist ei nõuta, loetakse see muudatus­ette­panekute loetellu märgitud juhtiv­komisjoni otsusele vastavalt (arvestada, jätta arvestamata) täiskogu poolt heakskiidetuks või tagasilükatuks ilma hääletamiseta.

			4. Kuni 15. märtsini 2015 kehtinud regulatsiooni kohaselt ei pandud RKKTS § 106 lõike 2 teise lause järgi hääletusele muudatus­ette­panekut, mida juhtiv­komisjon ei arvestanud ja mis sai juhtiv­komisjonis vähem kui kaks poolthäält, st ühe poolthääle või mitte ühtegi. Sätte eesmärk oli menetlusökonoomia: mitte koormata täiskogu hääletustega muudatus­ette­panekute üle, mis pälvisid juhtiv­komisjonis üksnes minimaalse toetuse ning millel seetõttu praktiliselt puudusid väljavaated saada täiskogu toetust. 2015. aasta riigieelarve seaduse438 menetlemisel oli muudatus­ette­panekute tabelis kaks muudatus­ette­panekut, mis ei saanud rahandus­komisjonis ühtegi poolt- ega vastuhäält. Sellest ajendatuna muutis Riigi­kogu RKKTS-i ja täiendas kommenteeritava paragrahvi teise lause lõppu nõudega kujundada Riigi­kogu täiskogus seisukoht muudatus­ette­panekute suhtes, mille puhul juhtiv­komisjon seda teinud ei ole.

			5. Muudatus­ette­panekute läbivaatamisel tuleb arvestada ka RKKTS § 120 lõikes 5 sätestatut, mille kohaselt teatavatel tingimustel ei panda hääletusele riigieelarve eelnõule tehtud muudatus­ette­panekuid. Samuti ei panda RKKTS § 1181 lõike 6 teise lause kohaselt Riigikohtule taotluse esitamise otsuse eelnõu lugemisel hääletusele muudatus­ette­panekuid, mille juhtiv­komisjon on jätnud arvestamata.

			6. RKKTS § 100 lõike 3 järgi saab enne hääletamist tagasi võtta üksnes juhtiv­komisjoni poolt arvestamata jäetud muudatus­ette­panekuid.

			7. Kui muudatus­ette­panek saab täiskogus rohkem poolt- kui vastuhääli, viiakse muudatus eelnõu teksti. Kui poolt- ja vastuhääled jagunevad võrdselt, siis loetakse muudatus­ette­panek tagasilükatuks ning muudatust eelnõu teksti ei viida.

			8. Kommenteeritava paragrahvi lõige 4 sätestab üksteist välistavate muudatus­ette­panekute üle otsustamise reeglid. Üksteist välistavad on kaks või enam muudatus­ette­panekut, mille mõlema või kõigi toetamine täiskogus põhjustaks selgusetuse teise lugemise järel kujuneva eelnõu tekstis. Hea tava on, et istungi juhatajat on sellistest ettepanekutest informeeritud. Näiteks välistaksid üksteist Riigi­kogu valimise seaduse eelnõule esitatud muudatus­ette­panekud, mis kõik oleksid suunatud valimis­ringkondade arvu ja piiride ümberkujundamisele, kuid näeksid selle ette erineval viisil. Kui täiskogus hääletatakse neid kõiki ja kõik saavad ka poolthäälte enamuse, siis kommenteeritava sätte järgi viiakse neist eelnõu teksti kõige rohkem poolthääli saanud ettepanek. Kui kaks teineteist välistavat muudatus­ette­panekut saavad võrdselt hääli, tuleks eelnõu teine lugemine katkestada. RKKTS § 106 lõikes 4 sätestatu juured ulatuvad varasemates kodukorraseadustes sisaldunud muudatus­ette­panekute konkureeriva hääletuse regulatsioonini. Nii nägi 1992. aasta RKKS § 62 lõige 2 ette, et kui kaks või enam muudatus­ette­panekut üksteist välistavad, pannakse need koos põhitekstiga konkureerivale hääletusele. Konkursi igas voorus pidi välja langema kõige vähem hääli saanud ettepanek; võrdse häälte arvu korral oli määrav juhtiv­komisjoni seisukoht. Samasisulist sätet sisaldas ka 1994. aasta RKKS (vt § 95). 2000. aasta 22. detsembril jõustunud Riigi­kogu kodukorra seaduse muutmise seaduse439 §-ga 18 tunnistati konkureerivat hääletamist reguleerinud säte kehtetuks.

			§ 107. Eelnõu teise lugemise katkestamine

			(1) Riigi­kogu katkestab Riigi­kogu juhatuse, juhtiv­komisjoni või eelnõu algataja ettepanekul eelnõu teise lugemise ilma hääletamiseta. Vastav fraktsiooni ettepanek pannakse hääletamisele.

			(2) Kui eelnõu teine lugemine katkestatakse, võib eelnõule esitada muudatus­ette­panekuid käesoleva seaduse §-s 99 ettenähtud tähtajal, tingimustel ja korras.

			(3) Eelnõu teise lugemise võib katkestada üksnes pärast muudatus­ette­panekute hääletamist.

			1. Juhtiv­komisjoni ülesanne on valmistada teiseks lugemiseks ette eelnõu, mis pärast muudatus­ette­panekute läbivaatamist on sisuliselt valmis vastuvõtmiseks. Seaduse mõtte kohaselt katkestatakse teine lugemine erandjuhtudel. Näiteks võib teise lugemise katkestamise vajadus tekkida juhul, kui täiskogus muudatus­ette­panekute hääletamise tulemusel muutub eelnõu tekst oluliselt võrreldes sellega, mille juhtiv­komisjon valmistas ette teiseks lugemiseks. Eelnõu teist lugemist võib olla vaja katkestada ka siis, kui juhtiv­komisjoni poolt esimese ja teise lugemise vahel eelnõusse tehtud muudatuste ulatust ja olulisust arvestades tuleb Riigi­kogu liikmetele anda veel võimalus esitada eelnõule muudatus­ette­panekuid (vt ka RKKTS § 99 kommentaar 10). Katkestamise põhjuseks võib olla ka lõplike kokkulepete puudumine eelnõu vaidlust põhjustanud sätete osas.

			2. Kommenteeritava paragrahvi lõike 1 esimese lause järgi katkestatakse eelnõu teine lugemine ilma hääletamiseta, kui katkestamise ettepaneku teeb Riigi­kogu juhatus, juhtiv­komisjon või eelnõu algataja (esitaja). Näiteks katkestati tubakaseaduse ning alkoholi-, tubaka-, kütuse- ja elektriaktsiisi seaduse muutmise seaduse eelnõu (775 SE, XIII Riigi­kogu) teine lugemine eelnõu algatanud Vabariigi Valitsuse ette­panekul, kuna Riigi­kogu toetas teisel lugemisel muudatus­ette­panekut, mida juhtiv­komisjon ei toetanud.440 Juhatuse õigus teha katkestamise ette­panek on vajalik, et võimaldada juhatusel lahendada poliitilise vastasseisu tõttu Riigi­kogu töös tekkinud ummikseise. Näiteks võib juhatuse otsus teine lugemine katkestada olla pikka aega kestnud obstruktsiooni lõpetamiseks vajalik. Riigi­kogu juhatus seda õigust kasutanud ei ole. Näiteks ta küll kaalus, kas teha ettepanek katkestada tervishoiu­teenuste korraldamise seaduse muutmise ning sellega seonduvalt teiste seaduste muutmise seaduse eelnõu (355 SE, XIV Riigi­kogu) teine lugemine, kuna juhtiv­komisjon oli menetluse käigus eelnõu oluliselt ümber kujundanud. Ometi juhatus seda siiski ei teinud, kuna leidis, et juhtiv­komisjonil on eelnõu teisel lugemisel väga laiad volitused otsustada eelnõu sisu üle, muu hulgas esitada sellele muudatus­ette­panekuid ja seda ka pärast nende esitamise tähtaja lõppemist.441 Kui teise lugemise katkestamise ettepaneku teeb fraktsioon, paneb istungi juhataja ettepaneku hääletusele ja teise lugemise katkestamine sõltub hääletustulemusest. Riigi­kogu liikmetel, kes ei ole eelnõu algatajad (esitajad), ega komisjonidel peale juhtiv­komisjoni ei ole õigust teha teise lugemise katkestamise ettepanekut.

			3. Kui eelnõu teine lugemine katkestatakse, määratakse uus muudatus­ette­panekute esitamise tähtaeg, lähtudes RKKTS § 99 lõigetes 1 ja 2 sätestatust. Muudatus­ette­panekute esitamisel on aluseks eelnõu tekst sellisena, nagu ta kujuneb täiskogus teisel lugemisel muudatus­ette­panekute läbivaatamise ja hääletamise tulemusena. See tähendab näiteks, et kui täiskogu kiidab heaks kõik ettepanekud, mida arvestas ka juhtiv­komisjon, ja lükkab tagasi ettepanekud, mida juhtiv­komisjon ei arvestanud, on teise lugemise katkestamise järel muudatus­ette­panekute tegemisel aluseks sama tekst, mille juhtiv­komisjon esitas teiseks lugemiseks (eelnõu uus tekst – RKKTS § 101, vt ka RKKTS § 101 kommentaar 4.) Kui täiskogu hääletab eelnõusse muudatused, mida juhtiv­komisjon heaks ei kiitnud, koostatakse pärast täiskogus teise lugemise katkestamist või lõpetamist uus eelnõu tekst ja tehakse see Riigi­kogu liikmetele kättesaadavaks Riigi­kogu dokumendihaldussüsteemis (EMS). Näiteks koostati tubakaseaduse ning alkoholi-, tubaka-, kütuse- ja elektriaktsiisi seaduse muutmise seaduse eelnõu (775 SE, XIII Riigi­kogu) kolmandaks lugemiseks uus lõpptekst vastavalt täiskogu heakskiidetud  muudatus­ette­panekutele.

			4. Pärast eelnõu teise lugemise katkestamist teeb juhtiv­komisjon eelnõuga samad menetlustoimingud, mis esimese ja teise lugemise vahel (vt RKKTS §-d 100–104). Eelnõu teise lugemise jätkamisel arutatakse eelnõu samas korras nagu teisel lugemisel (vt RKKTS §-d 105–109). Kuna RKKTS-is ei ole sätestatud sellekohast piirangut, võib eelnõu teist lugemist katkestada korduvalt. Samuti ei kohusta RKKTS jätkama teist lugemist kindla tähtaja jooksul.

			5. Kommenteeritava paragrahvi lõike 3 kohaselt võib eelnõu teise lugemise katkestada üksnes pärast muudatus­ette­panekute läbivaatamist ja hääletamist. Nimetatud säte on vajalik selleks, et kohelda ettepanekute esitajaid võrdselt, vältida esitatud muudatus­ette­panekute kandumist järgmisse menetlusfaasi ning nende muutumist sisutuks alusteksti muutmise tõttu. Kommenteeritav regulatsioon ei välista aga, et katkestamise ettepanek tehakse teatavaks enne muudatus­ette­panekute läbivaatamise ja hääletamise lõpetamist.

			§ 108. Eelnõu teise lugemise lõpetamine

			Kui Riigi­kogu eelnõu teist lugemist ei katkesta, loetakse teine lugemine lõpetatuks ning eelnõu suunatakse kolmandale lugemisele.

			1. Kommenteeritavas paragrahvis sätestatut kohaldatakse eelnõude kohta, mida peab arutama või põhimõtteliselt on võimalik arutada kolmel lugemisel – seadus­eelnõud ja Riigi­kogu otsuse eelnõud, mille puhul RKKTS-is ei ole ette nähtud erimenetlust. Erikorras – ühel lugemisel – menetletakse näiteks Vabariigi Presidendi seadluse kinnitamise või tühistamise seaduse eelnõu (RKKTS § 116), ameti­isiku ametisse nimetamist või ametist vabastamist, nõukogu liikme nimetamist ning Riigi­kogu välisdelegatsiooni moodustamist käsitleva Riigi­kogu otsuse eelnõu (RKKTS § 117).

			2. Erandid kommenteeritavas paragrahvis fikseeritud üldreeglist on järgmised:

			a) Riigi­kogu otsuse eelnõu võib pärast teise lugemise lõpetamist panna lõpphääletusele (RKKTS § 109);

			b) välislepingut puudutavat seadus­eelnõu arutatakse kahel lugemisel, kui juhtiv­komisjon ei tee ettepanekut kolmanda lugemise läbiviimiseks (RKKTS § 115).

			3. Teise lugemise lõpetamise järel eelnõule muudatus­ette­panekuid esitada ei saa, välja arvatud riigieelarve eelnõule (RKKTS § 120 lg 4) ja põhiseaduse muutmise seaduse eelnõule (RKKTS § 125 lg 3, § 126 lg 1 ja § 127 lg 1).

			§ 109. Riigi­kogu otsuse eelnõu lõpphääletus

			Riigi­kogu otsuse eelnõu võib pärast teise lugemise lõpetamist panna lõpphääletusele.

			1. Riigi­kogu otsuse eelnõu (välja arvatud RKKTS-is ettenähtud erandid, kui eelnõu arutatakse ühel lugemisel, vt nt § 117) võib menetleda kolmel lugemisel. Enamasti ei ole otsuste eelnõude puhul kolmandat lugemist tarvis ning seetõttu näeb kommenteeritav paragrahv ette võimaluse panna otsuse eelnõu teise lugemise järel lõpphääletusele. Nii toimitakse näiteks Riigi­kogu erikomisjonide moodustamist käsitlevate Riigi­kogu otsuste eelnõude puhul. Selle, kas eelnõu suunatakse kolmandale lugemisele või pannakse pärast teise lugemise lõpetamist lõpphääletusele, otsustab juhtiv­komisjon. Juhtiv­komisjoni otsust ei ole täiskogul hääletades võimalik muuta.

			2. RKKTS § 129 kohaselt tuleb kolmel lugemisel arutada Riigi­kogu otsuse eelnõu, millega nähakse ette seadus­eelnõu vastuvõtmiseks rahvahääletuse korraldamine.

			3. Riigi­kogu otsus võetakse vastu poolthäälte enamusega, st selle poolt peab hääletama rohkem Riigi­kogu liikmeid kui vastu (PS § 73 ja PSRS § 3 lg 6 alalõik 1). Suuremat häälteenamust vastuvõtmiseks nõuavad otsused, mille eelnõusid menetletakse erikorras (nt Riigi­kogu otsus kuulutada välja erakorraline seisukord – vt PS § 129 lg 1 ja RKKTS § 118; vt ka RKKTS § 78 kommentaarid 7 ja 8).

			5. jagu

			EELNÕU KOLMAS LUGEMINE

			§ 110. Eelnõu lõpptekst ja juhtiv­komisjoni seletuskiri

			(1) Juhtiv­komisjon koostab eelnõu kolmandaks lugemiseks eelnõu lõppteksti, millesse ta pärast teise lugemise lõpetamist viib keelelised ja tehnilised täpsustused.

			(2) Juhtiv­komisjon võib koostada eelnõu kolmandaks lugemiseks seletuskirja, milles antakse ülevaade eelnõuga pärast teise lugemise lõppemist tehtust.

			1. Eelnõu kolmanda lugemise eesmärk on anda juhtiv­komisjonile võimalus valmistada Riigi­kogule lõpphääletuseks ette eelnõu lõpptekst, anda fraktsioonidele võimalus selgitada avalikkusele oma seisukohti ning viia läbi lõpphääletus, et otsustada eelnõu vastuvõtmine.

			2. Seadus­eelnõu kolmandaks lugemiseks koostab juhtiv­komisjon uue, keelelise ja normitehnilise kontrolli läbinud teksti (eelnõu lõppteksti). Pärast teise lugemise lõpetamist saab eelnõus teha vaid keelelisi ja tehnilisi täpsustusi, sisulisi muudatusi enam teha ei saa. Erandiks on riigieelarve eelnõu (RKKTS § 120 lg 4) ja põhiseaduse muutmise seaduse eelnõu (RKKTS § 125 lg 3, § 126 lg 1, § 127 lg 1). Keelelised täpsustused hõlmavad näiteks kirjavigade parandamist ja lause ülesehituse korrastamist, tehnilised täpsustused aga näiteks eelnõu numeratsiooni korrastamist, viidete parandamist, tehniliste vigade kõrvaldamist (topeltlõigete kaotamist jms) ning avaldamismärgete täpsustamist. Näiteks on jätnud Vabariigi President välja kuulutamata seaduse, mille jõustumissätte juhtiv­komisjon tähtaja möödumise tõttu kolmanda lugemise tekstist välja jättis.442 Sätte sõnastuse muutmine, mis toob kaasa muudatuse sätte rakendamisalas või -tingimustes, ei ole kommenteeritava paragrahvi lõike 1 alla mahutatav ka juhul, kui soovitakse parandada tekstis avastatud    viga.443 Seega on keelelised ja tehnilised täpsustused eelkõige nii­­suguste paranduste tegemine, mis ei mõjuta isikute õigusi ega kohustusi ning mis on kooskõlas Riigi­kogu poolt menetluse käigus eelnõu kohta tehtud otsustega.444 Keelelised ja tehnilised täpsustused kajastatakse eelnõu kolmandaks lugemiseks esitatavas tekstis. Keelelised ja tehnilised täpsustused ei ole muudatus­ette­panekud RKKTS § 100 lõike 1 mõttes ja täiskogus neid ei hääletata. Täpsustused on soovitatav esitada eelnõu tekstis allajoonitult.

			3. Pärast lõppteksti valmimist vaatab juhtiv­komisjon selle üle ning koostab vajaduse korral eelnõu kolmandaks lugemiseks seletuskirja, milles esitatakse eelnõu tekstis tehtud muudatuste selgitused.

			4. Juhtiv­komisjon teeb Riigi­kogu juhatusele ettepaneku võtta eelnõu Riigi­kogu täiskogu töönädala päevakorda arvestusega, et üldjuhul ei kavandata teist ja kolmandat lugemist samale töönädalale.445 Nii jääb juhtiv­komisjonile eelnõu kolmandat lugemist ettevalmistavateks toiminguteks mõistlik aeg.

			5. Eelnõu lõpptekst ja vajaduse korral ka seletuskiri peavad olema Riigi­kogu liikmetele kättesaadavad hiljemalt eelnõu arutamise istungipäevale eelneval teisel tööpäeval kell 17.00 (RKKTS § 62).

			§ 111. Eelnõu arutamise kord kolmandal lugemisel ja lõpphääletus

			(1) Eelnõu kolmandal lugemisel avatakse läbirääkimised, mille käigus esinevad sõnavõttudega fraktsioonide esindajad.

			(2) Eelnõu kolmandal lugemisel viiakse läbi eelnõu lõpphääletus.

			1. RKKTS ei sätesta tähtaega, mille jooksul juhtiv­komisjon peab tegema ettepaneku panna eelnõu kolmandaks lugemiseks täiskogu töönädala päevakorda. Komisjon esitab Riigi­kogu juhatusele selle ettepaneku siis, kui eelnõu tekst on vastuvõtmiseks ette valmistatud.

			2. Kolmandal lugemisel, erinevalt teisest lugemisest (RKKTS § 106), muudatus­ette­panekuid läbi ei vaadata ega hääletata, samuti ei saa kolmandat lugemist katkestada (vrd RKKTS § 107). Erandiks on riigieelarve eelnõu (RKKTS § 120 lg 5) ja põhiseaduse muutmise seaduse eelnõu (RKKTS § 125 lg 3, § 126 lg 1, § 127 lg 1) kolmas lugemine.

			3. Eelnõu kolmandal lugemisel ettekandeid ei peeta (v.a riigieelarve eelnõu puhul, vt ka RKKTS § 120 kommentaar 12). Kolmandal lugemisel avatakse läbirääkimised, kus saavad sõnavõttudega esineda vaid fraktsioonide esindajad.

			4. Lõpphääletusele pannakse eelnõu tervikuna. PS § 73 järgi võetakse seadused ja Riigi­kogu otsused üldjuhul vastu poolthäälte enamusega, st poolt peab olema rohkem Riigi­kogu liikmeid kui vastu. Erandid sätestab põhiseadus. Nii näiteks on PS § 104 lõikes 2 fikseeritud Riigi­kogu koosseisu häälteenamust (st vähemalt 51 Riigi­kogu liikme toetust) vajavad seadused (vt ka RKKTS § 78 kommentaarid 7 ja 8). Kui eelnõu jääb lõpphääletusel poolthäälte enamuse või muu vajaliku häälteenamuse puudumise tõttu vastu võtmata, langeb see Riigi­kogu menetlusest välja. Istungi juhatajal ei ole õigust panna vastu võtmata jäänud eelnõu kordushääletusele.

			

			
				
					442	Vabariigi Presidendi 28.09.2021 otsus nr 773 „„Kollektiivlepingu seaduse ja teiste seaduste muutmise seaduse“ väljakuulutamata jätmine“ (RT III, 30.09.2021, 2).

				

				
					443	Vt nt Vabariigi Presidendi 21.04.2022 otsus nr 91 „„Välismaalaste seaduse ja välismaalasele rahvusvahelise kaitse andmise seaduse muutmise seaduse“ väljakuulutamata jätmine“ (RT III, 23.04.2022, 1).

				

				
					444	Vt ka Riigi­kogu juhatuse 03.05.2022 kiri nr 4-14/22-47/1 „Eelnõu lõppteksti koostamisest“.

				

				
					445	Vt Riigi­kogu juhatuse 09.02.2012 otsusega nr 30 kinnitatud „Juhised Riigi­kogus seadus­eelnõu menetlemise hea praktika kujundamiseks“ (vt lisa 3.4), punkt 10, mille kohaselt ei kavandata üldjuhul samale töönädalale seadus­eelnõu mitut lugemist.

				

			

		


		
			6. jagu

			LÕPPMENETLUS

			§ 112. Vastuvõetud seaduste ja Riigi­kogu otsuste vormistamine

			Pärast seaduse või Riigi­kogu otsuse vastuvõtmist kirjutab sellele alla Riigi­kogu esimees, tema äraolekul istungit juhatanud Riigi­kogu ase­­esimees hiljemalt viiendal tööpäeval pärast vastuvõtmist.

			1. Lõppmenetluse eesmärk on vastuvõetud seaduse ja Riigi­kogu otsuse vormistamine. Vastuvõetud seadusele ja otsusele kirjutab tavaliselt alla Riigi­kogu esimees, ja seda hiljemalt viiendal tööpäeval pärast õigusakti vastuvõtmist. Kui on teada, et Riigi­kogu esimehel ei ole võimalik akti allkirjastada, teeb seda Riigi­kogu aseesimees. Kuna allkirjastamisega ei kinnitata mitte vastuvõetud teksti autentsust, vaid asjaolu, et Riigi­kogu on vastava seaduse või otsuse vastu võtnud, ei järgita praktikas kommenteeritavas paragrahvis ettenähtud nõuet, mille kohaselt allkirjastab akti sellisel juhul aseesimees, kes istungit juhatas, kuna selline eristamine ei ole vajalik. Arvestades, et ühe istungi raames võivad juhatajad vahetuda, tuleks sätte loogikast lähtudes sellisel juhul jälgida, kes juhatas istungit selle konkreetse õigusakti vastuvõtmise ajal. Tegelikkuses allkirjastab Riigi­kogu esimehe äraolekul akte Riigi­kogu esimene aseesimees ja alles tema äraolekul liigub järjekord teise aseesimehe kätte.

			2. Vastuvõetud akti allkirjastamise tähtaeg hakkab kulgema järgmisel tööpäeval pärast selle vastuvõtmist. Harilikult allkirjastatakse vastu­võetud õigusakt esimesel võimalusel. Õigusakt vormistatakse sellekohasel plangil ja allkirjastatakse üldjuhul digitaalselt. Vastuvõetud Riigi­kogu õigusakti allkirjastamise tähtaeg – viis tööpäeva – on sätestatud ees­­märgiga tagada allkirjastamisega seotud toimingute tegemiseks mõistlik aeg.

			3. Seaduse esitab Riigi­kogu Kantselei pärast allkirjastamist Vabariigi Presidendile väljakuulutamiseks. Vabariigi Presidendil on PS § 107 lõike 2 kohaselt aega 14 päeva seaduse saamise päevast arvates, et otsustada, kas kuulutada seadus välja või jätta seadus välja kuulutamata. Kui president on seaduse välja kuulutanud, esitab Riigi­kogu Kantselei seaduse hiljemalt väljakuulutamisele järgneval tööpäeval (RTS § 9 lg 2) Justiitsministeeriumile (Riigi Teataja väljaandjale) Riigi Teatajas avaldamiseks. RTS § 9 lõike 6 kohaselt tuleb seadus avaldada seitsme tööpäeva jooksul avaldamiseks esitamisest arvates. Vastavalt PS §-le 108 jõustub seadus kümnendal päeval pärast Riigi Teatajas avaldamist, kui seaduses eneses ei sätestata teist tähtaega. Erandiks on riigieelarve jõustumine (PS § 118) ja põhiseaduse muutmise seaduse jõustumine (PS § 167).

			4. Riigi­kogu otsuse edastab Riigi­kogu Kantselei Riigi Teatajas avalda­miseks hiljemalt otsuse allakirjutamisele järgneval tööpäeval (RTS § 9 lg 2). Riigi Teataja väljaandja peab otsuse avaldama seitsme tööpäeva jooksul avaldamiseks esitamisest arvates (RTS § 9 lg 6).

			5. Riigi Teatajas avaldamiseks esitatud aktis ilmse ebatäpsuse parandamine toimub RTS § 10 lõikes 3 ettenähtud korras. Ilmse ebatäpsuse võib Riigi Teataja parandada omal algatusel, milleks vajaduse korral küsitakse akti andja nõusolekut, või akti andja taotlusel ning tingimusel, et vea parandamine ei mõjuta isikute õigusi ega kohustusi. Kui viga avastatakse enne akti Riigi Teatajas avaldamist, saadetakse Riigi Teataja väljaandjale parandatud akt uuesti. Kui viga avastatakse pärast akti avaldamist, edastatakse Riigi Teataja väljaandjale taotlus vea parandamiseks. Asjaomasele taotlusele kirjutab alla Riigi­kogu  Kantselei direktor.

			§ 1121. Riigi­kogu otsuse jõustumine

			Riigi­kogu otsus jõustub allakirjutamisega, kui otsuses eneses ei sätestata teist tähtaega.

			[RT I, 03.05.2016, 2 – jõust. 13.05.2016]

			1. Kommenteeritava paragrahvi kohaselt jõustub Riigi­kogu otsus alla­kirjutamisega, kui otsuses eneses ei ole sätestatud sellest erinevat jõustumis­tähtaega. Jõustumistähtaeg võib olla kindlaks määratud kuupäevaliselt või sündmuse saabumisega. Näiteks kui Riigi­kogu otsus puudutab selliste isikute õigusi, kes ei ole Riigi­kogu liikmed, tuleks kaaluda, kas siduda otsuse jõustumine selle teatavakstegemisega. Samuti võib Riigi­kogu otsuse jõustumise siduda Riigi Teatajas avaldamisega.

			2. Alates kehtiva Riigi Teataja seaduse jõustumisest 2010. aasta 1. juunil446 kuni RKKTS-i täiendamiseni kommenteeritava sättega puudus seaduses norm Riigi­kogu otsuse jõustumise kohta. Seetõttu oli oluline näha otsuse jõustumise aeg ette otsuses eneses.

			

			
				
					446	Varem kehtinud Riigi Teataja seaduse (RT I 1999, 10, 155) § 5 lõige 4 nägi ette Riigi­kogu otsuse jõustumise allakirjutamisega, kui otsuses eneses ei sätestata teist tähtaega.

				

			

		


		
			7. jagu

			VABARIIGI PRESIDENDI POOLT VÄLJA KUULUTAMATA 

			JÄETUD SEADUSE UUESTI ARUTAMINE

			Üldist

			Riigi­kogu vastuvõetud seaduse jõustumisele peab eelnema seaduse väljakuulutamine. PS § 107 lõike 2 kohaselt on presidendil õigus jätta seadus välja kuulutamata ning saata see koos motiveeritud otsusega parlamendile uuesti arutamiseks ja otsustamiseks. Veto kasutamise põhjused võivad olla nii juriidilised kui ka mittejuriidilised.447 Põhiseaduse muutmise seaduse väljakuulutamist reguleerib PS § 167 ja rahvahääletusel vastu võetud seaduse väljakuulutamist PS § 105 lõige 3.

			§ 113. Vabariigi Presidendi poolt välja kuulutamata jäetud seaduse võtmine päevakorda

			Vabariigi Presidendi poolt välja kuulutamata jäetud ning Riigi­kogule uueks arutamiseks ja otsustamiseks saadetud seadus võetakse päevakorda Riigi­kogu juhatuse algatusel või Riigi­kogu esimehe ettepanekul esimesel võimalusel.

			1. RKKTS-i kohaselt võetakse välja kuulutamata jäetud seaduse arutelu Riigi­kogu täiskogu töönädala päevakorda Riigi­kogu juhatuse algatusel või Riigi­kogu esimehe ettepanekul kooskõlastatult eelnõu menetlenud juhtiv­komisjoni ja põhiseaduskomisjoniga. Seda tehakse esimesel võimalusel (vt ka RKKTS § 56 kommentaar 4). Riigi­kogu juhatuse algatusel toimub see juhul, kui küsimus tekib ajal, millal juhatus valmistab ette täiskogu päevakorda (RKKTS § 13 lg 2 p 7) või kui juhatus koostab Riigi­kogu täiendava istungi päevakorda (RKKTS § 13 lg 2 p 5), ning Riigi­kogu esimehe ettepanekul juhul, kui küsimus tekib ajal, millal täiskogu päevakord on juba kinnitatud ja päevakorda on vaja selle küsimusega täiendada (RKKTS § 14 lg 2 p 5, § 56 lg 1 p 3).

			2. Nõue võtta välja kuulutamata jäetud seadus Riigi­kogu täiskogu töö­­nädala päevakorda esimesel võimalusel tagab, et Riigi­kogu kujundaks selle edasise käigu suhtes võimalikult kiirelt seisukoha. Esimese võimaluse kui määratlemata õigusmõiste puudused tõi esile välisteenistuse seaduse ja sellega seonduvalt teiste seaduste muutmise seaduse eelnõu448 menetlus. 2020. aasta 25. juunil Vabariigi Presidendi otsusega välja kuulutamata jäetud seadust ei olnud täiskogu päevakorda võetud veel kaks aastat hiljem. On raske kujutleda, et nii pika ajavahemiku jooksul ei leitud võimalust eelnõu suhtes seisukohta kujundada ja seda uuesti arutada. Siiski ei oleks õige sellisel juhul panna vastutust § 113 mõtte vastu eksimisel pelgalt Riigi­kogu juhatusele või Riigi­kogu esimehele, kelle pädevusse eelnõu päevakorda võtmine kuulub. Kui põhiseaduskomisjon ja juhtiv­komisjon, kelle esindajad peavad uuesti arutamisel esinema ette­kandega (RKKTS § 114 lg 1), ei ole väljendanud eelnõu uuesti arutamiseks valmisolekut, on ka Riigi­kogu juhatuse ja esimehe võimalused  piiratud.

			3. Vabariigi Presidendi poolt välja kuulutamata jäetud ning parlamendile uueks arutamiseks ja otsustamiseks saadetud seaduse uuesti arutamine saab toimuda Riigi­kogu korralise istung­järgu ajal (sh täiendaval istungil) või erakorralisel istung­järgul.

			§ 114. Vabariigi Presidendi poolt välja kuulutamata jäetud seaduse uuesti arutamise kord

			(1) Vabariigi Presidendi poolt välja kuulutamata jäetud seaduse uuesti arutamisel esinevad ettekandega põhiseaduskomisjoni esindaja ning arutatava seaduse Riigi­kogu menetluses olnud eelnõu juhtiv­komisjoni esindaja. Riigi­kogu liige võib kummalegi ettekandjale esitada ühe suulise küsimuse.

			(2) Vabariigi Presidendi poolt välja kuulutamata jäetud seaduse uuesti arutamisel avatakse läbirääkimised, mille käigus esinevad sõnavõttudega seaduse välja kuulutamata jätmise motiivide kohta oma arvamust avaldada soovivad Riigi­kogu liikmed, komisjonide ja fraktsioonide esindajad.

			(3) Pärast läbirääkimiste lõpetamist paneb istungi juhataja hääletamisele Vabariigi Presidendi poolt Riigi­kogule tagasisaadetud seaduse muutmata kujul uuesti vastuvõtmise.

			(4) Vabariigi Presidendi poolt Riigi­kogule tagasisaadetud seadus loetakse muutmata kujul uuesti vastuvõetuks samasuguse häälteenamusega, mis oli nõutav selle seaduse esmakordsel vastuvõtmisel.

			(5) Kui Riigi­kogu ei võta Vabariigi Presidendi poolt Riigi­kogule tagasi saadetud seadust muutmata kujul uuesti vastu, toimub selle edasine menetlemine vastavalt käesoleva seaduse §-dele 99–108 ja 110–112. Juhtiv­komisjoniks on seaduse Riigi­kogu menetluses olnud eelnõu juhtiv­komisjon.

			1. Vabariigi Presidendi poolt välja kuulutamata jäetud seaduse uuesti arutamisele täiskogus eelneb töö seadusega põhiseaduskomisjonis ja seadus­eelnõu menetlenud juhtiv­komisjonis.

			2. Välja kuulutamata jäetud seaduse uuesti arutamisel esinevad ettekandega põhiseaduskomisjoni esindaja ning arutatava seaduse Riigi­kogu menetluses olnud eelnõu juhtiv­komisjoni esindaja. Põhiseaduskomisjoni roll on olla põhiseaduse ekspert. Põhiseaduskomisjon analüüsib seaduse välja kuulutamata jätmise motiive põhiseaduslikust aspektist ning kujundab nende kohta oma seisukoha. Arutatava seaduse Riigi­kogu menetluses olnud eelnõu juhtiv­komisjoni ülesandeks on tuua välja kaalutlused, millest lähtudes Vabariigi Presidendi poolt vaidlustatud regulatsioon just sellisel kujul kehtestati. On kujunenud tavaks, et mõlemad komisjonid annavad Riigi­kogu täiskogule soovituse, kas võtta seadus muutmata kujul uuesti vastu või mitte. Riigi­kogu liige võib kummalegi ettekandjale esitada ühe suulise küsimuse. Kui põhiseaduskomisjon on ühtlasi seaduse Riigi­kogu menetluses olnud eelnõu juhtiv­komisjon, siis peetakse üks ettekanne ja esitada saab ettekandjale ühe suulise küsimuse. Vabariigi President ega tema esindaja ei saa otseselt selles küsimuses Riigi­kogu täiskogu istungil esineda, küll aga saab president vastavalt RKKTS §-le 155 igal ajal esineda Riigi­kogu ees poliitilise avaldusega. 1994. aasta RKKS § 109 lõige 1 nägi ette, et kui Vabariigi President avaldas selleks soovi, algas tema poolt välja kuulutamata jäetud seaduse uuesti arutamine Vabariigi Presidendi või tema esindaja ettekandega seaduse välja kuulutamata jätmise motiivide kohta. Tegelikult kasutas Vabariigi President nimetatud võimalust vaid mõne korra,449 seejärel andis iga kord Riigi­kogule teada, et ta ei soovi esineda Riigi­kogu ees ega saada ka oma esindajat.450

			3. Seaduse uuel arutamisel avatakse läbirääkimised, kus välja kuulutamata jätmise põhjuste kohta saavad arvamust avaldada Riigi­kogu liikmed ning komisjonide ja fraktsioonide esindajad. Pärast läbirääkimisi paneb istungi juhataja tagasi saadetud seaduse muutmata kujul vastuvõtmise hääletamisele.

			4. Seaduse muutmata kujul vastuvõtmisel võib tõusetuda küsimus, kas Riigi­kogu võib teha seadusesse muid muudatusi, millele Vabariigi President ei viidanud või millel ei olnud tähendust seaduse välja kuulutamata jätmisel, eelkõige parandada ilmseid tehnilisi vigu. 2020. aastal jättis Vabariigi President välja kuulutamata pensionireformi puudutava seaduse ja viitas oma otsuses ka seaduse tekstis olnud veale (täiendatakse sättega vs. muudetakse sätet).451 Seadus võeti vastu muutmata kujul ja vea parandas hiljem Riigi Teataja väljaandja Riigi Teataja seaduse § 10 lõike 1 alusel kui ilmse ebatäpsuse. Siiski on mõeldav ka seaduse uuesti arutamise käigus sarnaselt eelnõu kolmandaks lugemiseks koostatava lõpptekstiga selles ilmsete ebatäpsuste parandamine.

			5. Kui Riigi­kogu võtab seaduse muutmata kujul vastu, esitatakse seadus taas presidendile ning viimasel on valida seaduse väljakuulutamise või Riigikohtusse pöördumise vahel. Valdavalt on president pöördunud sel puhul Riigikohtusse, kuid mõnel korral on ta seaduse ka välja kuulutanud.452

			6. Kui Riigi­kogu ei võta tagasisaadetud seadust muutmata kujul uuesti vastu, toimub selle edasine menetlemine üldkorras, alates muudatus­ette­panekute esitamisest. Kui Riigi­kogu otsustab asuda seadust muutma, siis RKKTS iseenesest ei piira muutmast kogu seadust, kuid RKKTS-i mõte on siiski selles, et seaduse muutmisel piirdutakse puuduste kõrvaldamisega, millele president tähelepanu juhtis (sisuliselt vigade parandamise menetlus).

			7. On esinenud ka juhtumeid, kui Riigi­kogu otsustas küll seadust muutmata kujul uuesti mitte vastu võtta, kuid selle menetlemist siiski ei jätkanud ning seadus langes Riigi­kogu koosseisu volituste lõppedes menetlusest välja.453 Samuti on juhtunud, et Vabariigi Valitsus algatajana on võtnud välja kuulutamata jäetud ja muutmata kujul vastuvõtmata seaduse Riigi­kogu menetlusest tagasi.454

			

			
				
					447	Vt ka PS kommentaarid 2020, § 107 kommentaarid.

				

				
					448	Välisteenistuse seaduse ja sellega seonduvalt teiste seaduste muutmise seaduse eelnõu (45 SE, XIV Riigi­kogu).

				

				
					449	Nt algas Vabariigi Presidendi 05.04.1993 otsusega nr 68 välja kuulutamata jäetud Eesti Vabariigi politseiseaduse muutmise ja täiendamise seaduse (vastu võetud 17.03.1993) uuesti arutamine Riigi­kogus 13.04.1993 Vabariigi Presidendi esindaja V. Glaase ettekandega; Vabariigi Presidendi 11.11.1997 otsusega nr 222 välja kuulutamata jäetud armuandmise korra seaduse (vastu võetud 22.10.1997) uuesti arutamine Riigi­kogus 04.12.1997 algas Vabariigi Presidendi esindaja prof H-J. Uibopuu ettekandega.

				

				
					450	1994. aasta RKKS-is oli ka säte (§ 110), mis reguleeris Vabariigi Presidendi poolt välja kuulutamata jäetud seaduse uuesti arutamist Vabariigi Presidendi või tema esindaja osavõtuta.

				

				
					451	Vabariigi Presidendi 07.02.2020 otsus nr 551 „„Kogumispensionide seaduse ja sellega seonduvalt teiste seaduste muutmise seaduse (kohustusliku kogumispensioni reform)“ välja kuulutamata jätmine” (RT III, 11.02.2020, 8).

				

				
					452	Nt Euroopa Parlamendi valimise seaduse muutmise seadus (138 SE, X Riigi­kogu), vastu võetud 11.02.2004, Vabariigi President jättis välja kuulutamata (03.03.2004 otsus nr 545, RTL 2004, 26, 426), Riigi­kogus 09.03.2004 muutmata kujul vastu võetud, Vabariigi President kuulutas välja (11.03.2004 otsus nr 550, RT I 2004, 14, 93). Samuti kogumispensionide seaduse ja sellega seonduvalt teiste seaduste muutmise seadus (kohustusliku kogumispensioni reform) (108 SE, XIV Riigi­kogu), vastu võetud 29.01.2020, Vabariigi President jättis välja kuulutamata (07.02.2020 otsus nr 551, RT III, 11.02.2020, 8), Riigi­kogus 11.03.2020 muutmata kujul vastu võetud, Vabariigi President kuulutas välja (20.10.2020 otsus nr 636).

				

				
					453	Nt keelatud rajatise kõrvaldamise seadus (1000 SE, X Riigi­kogu; 1000 UA, XI Riigi­kogu), vastu võetud 15.02.2007, Vabariigi President jättis välja kuulutamata (22.02.2007 otsus nr 113, RTL 2007, 19, 302), Riigi­kogu otsustas 31.05.2007 muutmata kujul mitte vastu võtta, 26.03.2011 langes menetlusest välja; magustatud joogi maksu seadus (457 SE, 457 UA, XIII Riigi­kogu), vastu võetud 19.06.2017, Vabariigi President jättis välja kuulutamata (03.07.2017 otsus nr 153, RT III, 05.07.2017, 2), Riigi­kogu otsustas 17.10.2017 muutmata kujul mitte vastu võtta, 29.03.2019 langes menetlusest välja.

				

				
					454	Nt sotsiaalhoolekande seaduse § 22 muutmise seadus, vastu võetud 13.11.1995, Vabariigi President jättis välja kuulutamata (29.11.1995 otsus nr 644, RT I 1995, 89, 1573), Riigi­kogu otsustas 07.12.1995 muutmata kujul mitte vastu võtta, Vabariigi Valitsus võttis 17.01.1996 Riigi­kogu menetlusest tagasi.

				

			

		


		
			8. jagu

			SEADUS- JA OTSUSE-EELNÕUDE ERIMENETLUS

			§ 115. Välislepingut puudutava seadus­eelnõu menetlemise erisused

			Välislepingut puudutavat seadus­eelnõu arutatakse kahel lugemisel, kui juhtiv­komisjon ei tee ettepanekut kolmanda lugemise läbi­viimiseks. Eelnõu lõpphääletus viiakse läbi teisel lugemisel pärast muudatus­ette­panekute hääletamist.

			1. PS § 65 punkti 4 kohaselt Riigi­kogu ratifitseerib ja denonsseerib välislepinguid vastavalt PS §-le 121. PS § 121 kohaselt ratifitseerib ja denonsseerib Riigi­kogu Eesti Vabariigi lepingud (välislepingud):

			a) mis muudavad riigipiire;

			b) mille rakendamiseks on tarvis Eesti seaduste vastuvõtmist, muutmist või tühistamist;

			c) mille kohaselt Eesti Vabariik ühineb rahvusvaheliste organisatsioonide või liitudega;

			d) millega Eesti Vabariik võtab endale sõjalisi või varalisi kohustusi;

			e) milles ratifitseerimine on ette nähtud.

			VäSS § 3 punkti 2 kohaselt on välisleping Eesti Vabariigi ja välisriigi või rahvusvahelise organisatsiooni kahe- või mitmepoolne ühest või mitmest dokumendist koosnev kirjalik kokkulepe, mida reguleerib rahvus­vaheline õigus. Vastavalt PS § 87 punktile 4 esitab välislepingud Riigi­kogule ratifitseerimiseks ja denonsseerimiseks Vabariigi Valitsus.

			2. VäSS § 6 lõike 1 punkti 2 kohaselt parlament ratifitseerib välislepinguid ühinemise, heakskiitmise, ratifitseerimise või muu seaduse vastuvõtmisega ja denonsseerib ratifitseeritud välislepinguid denonsseerimise, lepingust taganemise, lepingu lõpetamise või muu seaduse vastuvõtmisega.

			3. Välislepingut puudutavat seadus­eelnõu arutatakse üldjuhul kahel lugemisel, kuivõrd eelnõu eripära tõttu on selle teksti võimalik menetluse käigus muuta piiratud ulatuses. Riigi­kogu võib vajaduse korral lisada välislepingu ratifitseerimise seadusele reservatsiooni või deklaratsiooni. Näiteks lisas Riigi­kogu 20. juunil 2005 heakskiidetud Eesti–Vene piirilepingu ratifitseerimise seaduse eelnõu preambulile viite PS §-le 122 ehk nn Tartu rahule.455 Välislepingu teksti Riigi­kogu muuta ei saa. Juhtiv­komisjon võib teha ettepaneku viia läbi välislepingut puudutava seadus­eelnõu kolmas lugemine. Sellisel juhul lõpetatakse teine lugemine ilma hääletamiseta ja eelnõu suunatakse kolmandale lugemisele. Eelnõu pannakse lõpphääletusele kolmandal lugemisel.

			4. Välislepingu ratifitseerimise ja denonsseerimise seaduse vastu­võtmiseks on üldjuhul vajalik poolthäälte enamus. Mõnel juhul nõuab põhiseadus välislepingut puudutava seaduse vastuvõtmiseks suuremat häälteenamust. PS § 104 lõike 2 punkti 15 kohaselt on Riigi­kogu koosseisu häälteenamus (s.o vähemalt 51 poolthäält) nõutav selliste lepingute ratifitseerimiseks, millega Eesti Vabariik võtab endale varalisi kohustusi (vt ka PS § 121 p 4). Eesti riigipiire muutvate lepingute ratifitseerimiseks on nõutav lausa Riigi­kogu koosseisu kahekolmandikuline häälteenamus, s.o vähemalt 68 poolthäält (PS § 122 lg 2).

			5. PS § 106 lõike 1 kohaselt ei saa välislepingu ratifitseerimise ja denonsseerimise küsimusi panna rahvahääletusele.

			§ 116. Vabariigi Presidendi seadluse kinnitamise või tühistamise seaduse eelnõu menetlemise erisused

			(1) Vabariigi Presidendi seadluse kinnitamise või tühistamise seaduse eelnõu arutatakse ühel lugemisel.

			(2) Vabariigi Presidendi seadluse kinnitamise või tühistamise seaduse eelnõule juhtiv­komisjoni ei määrata. Eelnõu võetakse päevakorda Riigi­kogu juhatuse algatusel või Riigi­kogu esimehe ettepanekul esimesel võimalusel.

			(3) Seadluse kinnitamise või tühistamise seaduse eelnõu lugemise käigus esineb ettekandega peaminister. Riigi­kogu liige võib esitada ettekandjale ühe suulise küsimuse.

			(4) Eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad.

			(5) Muudatus­ette­panekuid eelnõule võib esitada läbirääkimiste käigus. Pärast läbirääkimiste lõpetamist pannakse muudatus­ette­panekud hääletamisele. Seejärel pannakse eelnõu lõpphääletusele.

			1. PS § 78 punkti 7 kohaselt annab Vabariigi President seadlusi vastavalt PS §-dele 109 ja 110. Kui parlament ei saa kokku tulla, võib Vabariigi President edasilükkamatute riiklike vajaduste korral anda seaduse jõuga seadlusi, mis kannavad Riigi­kogu esimehe ja peaministri kaasallkirja (PS § 109 lg 1). Riigi­kogu esimehel ja peaministril on kaasallkirja andmise otsustamiseks aega 24 tundi seadluse kättesaamisest arvates (VPTKS § 15 lg-d 1–3). Riigi­kogu esimees ja peaminister teavitavad teineteist kaasallkirja andmisest või sellest keeldumisest ning teatavad sellest viivitamata Vabariigi Presidendile. Kaasallkirjast keeldumise korral lisatakse tagastatavale seadlusele kirjalik keeldumise põhjendus (VPTKS § 15 lg 4). Kui Riigi­kogu on kokku tulnud, esitab president seadluse parlamendile, kes võtab viivitamata vastu selle kinnitamise või tühistamise456 seaduse (PS § 109 lg 2). President esitab seadluse Riigi­kogule selle kokkutulemise päeval (VPTKS § 17). Koos seadlusega esitab president Riigi­kogule Vabariigi Presidendi seadluse kinnitamise või tühistamise seaduse eelnõu (RKKTS § 90 lg 2).

			2. Vabariigi Presidendi seadluse kinnitamise või tühistamise seaduse eelnõu arutatakse ühel lugemisel, et tagada Riigi­kogule põhiseadusest tulenev kohustus viia menetlus läbi lühikese aja jooksul (PS § 109 lõike 2 kohaselt viivitamata). Nii PS § 109 lõige 2 kui ka kommenteeritav paragrahv näevad ette vaid kaks võimalust: kas Vabariigi Presidendi seadlus kinnitada või tühistada. Seetõttu on küsitav, kas on võimalikud ka vahevariandid. Mõeldavad on järgmised vahepealsed juhtumid:

			a) osaline kinnitamine ja osaline tühistamine;

			b) kinnitamine reservatsiooniga;

			c) kinnitamine teatud kindlaks tähtajaks.

			Üldiselt võib pidada eespool nimetatud variante lubatavaks, sest ees­märgiks ei ole formaalne hinnang Vabariigi Presidendi tegevusele, vaid riigi elu võimalikult mõistlik reguleerimine. Oma olemuselt on Vabariigi Presidendi seadlusandlusmenetlus pigem erandlik varumenetlus, mis on tarvilik kriisi puhul. Kuna ette ei ole võimalik näha ei seadluse andmise ajendiks olnud Riigi­kogu kokkutulemise takistusi ega olusid, mis valitsevad sel ajal, kui Riigi­kogul on taas võimalik koguneda, siis on soovitav tõlgendada neid sätteid paindlikult.

			3. Seadluse kinnitamise või tühistamise seaduse eelnõu võetakse päevakorda Riigi­kogu juhatuse algatusel (täiskogu töönädala päevakorra või täiendava istungi päevakorra ettevalmistamise korral) või Riigi­kogu esimehe ettepanekul esimesel võimalusel, täiendades juba kinnitatud päevakorda (vt RKKTS § 56 lg 1 p 4).

			4. Et juhtiv­komisjoni ei määrata, juhib menetlust Riigi­kogu juhatus. Juhatus on sel puhul kõige sobilikum menetluse eest vastutav Riigi­kogu allorgan, sest seadlus kannab ka Riigi­kogu esimehe kaasallkirja (PS § 109 lg 1).

			5. Seadluse kinnitamise või tühistamise eelnõu (ainsa) lugemise käigus esineb ettekandega peaminister.457 Peaministri ettekandekohustus tuleneb sellest, et seadlus kannab ka peaministri kaasallkirja (PS § 109 lg 1). Eelkõige on just valitsusel vajadus seaduse jõuga erakorralise regulatsiooni järele ning seetõttu võib eeldada, et seadluse eelnõu valmistab ette Vabariigi Valitsus ning seepärast on peaminister kõige õigem tutvustama seadluse sisu ning andma hinnangu selle edasise kehtivuse kohta tehtud ettepanekule.

			6. Läbirääkimistel saavad esineda vaid fraktsioonide esindajad.

			7. Kommenteeritava paragrahvi lõike 5 esimese lause järgi võivad muudatus­ette­panekuid esitada fraktsioonide esindajad läbirääkimiste käigus.458 Muudatus­ette­panekute vormistamise nõuete kohta vt RKKTS § 99 lõiked 3 ja 4 ning nimetatud paragrahvi kommentaarid 7 ja 8. Et PS § 109 lõike 2 järgi on Riigi­kogul vaid Vabariigi Presidendi seadluse kinnitamise või tühistamise pädevus, tekib küsimus, kuivõrd on eelnõule üldse võimalik muudatus­ette­panekuid esitada. Siiski on mõeldavad vähemalt järgmised juhud, millal peaks olema võimalik muudatus­ette­panekuid esitada:

			a) kinnitamiseelnõu muutmine tühistamiseelnõuks või vastupidi;

			b) osaline kinnitamine ja osaline tühistamine osas, milles soovitakse seadlust kinnitada või tühistada;

			c) kinnitamine reservatsiooniga reservatsiooni osas;

			d) kinnitamine teatud kindlaks tähtajaks tähtaja osas.

			Muudatus­ette­panekuid hääletatakse vastavalt RKKTS §-le 106, arvestades erisusi, mis tulenevad sellest, et Vabariigi Presidendi seadluse kinnitamise või tühistamise seaduse eelnõule juhtiv­komisjoni ei määrata. Hoolimata sellest, et juhatus juhib selle eelnõu menetlust (vt käesoleva paragrahvi kommentaar 4), ei täida juhatus siiski kõiki juhtiv­komisjoni ülesandeid, näiteks ei otsusta selle üle, kas muudatus­ette­panekuid arvestada. Kui eelnõule on esitatud muudatus­ette­panekuid, kuulutab istungi juhataja välja vaheaja muudatus­ette­panekute hääletamisele panemise ettevalmistamiseks ja vajaduse korral pärast muudatus­ette­panekute hääletamist ka muudatus­ette­panekute eelnõu teksti viimiseks.

			8. Vabariigi Presidendi seadluse kinnitamise või tühistamise seadus võetakse vastu poolthäälte enamusega. See tähendab, et kui Riigi­kogu näiteks seadluse kinnitamise seaduse eelnõu ei toeta, on otsus seadluse heakskiitmise või tühistamise kohta tegemata, mitte ei ole vastu võetud seadluse tühistamise seadust.

			9. Põhiseaduses ega seadustes ei ole ühest vastust sellele, mis saab siis, kui Riigi­kogu jätab Vabariigi Presidendi seadluse kinnitamise või tühistamise seaduse eelnõu vastu võtmata. Põhiseadus ei näe ette seadluse vaikimisi heakskiitmist või automaatset kehtetuks muutmist, seega tuleb Vabariigi Presidendi esitatud eelnõu vastu võtmata jätmisel algatada uus seadluse kinnitamist või tühistamist käsitlev eelnõu. Kui Riigi­kogu ei ole presidendi esitatud valikuga nõus, siis on loomulik, et Riigi­kogu saab võtta seadluse kinnitamise või tühistamise seaduse eelnõu menetluse edaspidi täielikult enda kätte, kuid kommenteeritavast paragrahvist ei selgu, kellel on kohustus asjakohane eelnõu algatada. Ilmselt tuleb lähtuda põhimõttest, et see õigus on kõigil PS § 103 lõike 1 punktides 1–4 ja RKKTS §-s 90 nimetatud organitel. RKKTS-i regulatsioon vajab selles osas täpsustamist, kuna praegusel juhul ei ole välistatud paralleelselt mitme eelnõu algatamine. Sama kohaldub juhul, kui president jätab PS § 109 lõikes 2 sätestatud kohustuse täitmata ja seadluse kinnitamise või tühistamise eelnõu Riigi­kogule mõistliku tähtaja jooksul esitamata. Riigi­kogu liikme, komisjoni või fraktsiooni või Vabariigi Valitsuse algatatud seadluse muutmise seaduse eelnõu menetletakse kommenteeritava paragrahvi sätete kohaselt.

			§ 117. Ameti­isiku ametisse nimetamist või ametist vabastamist, nõukogu liikmete nimetamist ning Riigi­kogu välisdelegatsioonide moodustamist käsitleva Riigi­kogu otsuse eelnõu menetlemise erisused
[RT I, 07.03.2019, 1 – jõust. 17.03.2019]

			(1) Ameti­isiku ametisse nimetamist või ametist vabastamist, nõukogu liikmete nimetamist ning Riigi­kogu välisdelegatsioonide moodustamist käsitlevat Riigi­kogu otsuse eelnõu arutatakse ühel lugemisel. Eelnõu menetlemine toimub käesoleva peatüki 2. ja 3. jao sätete kohaselt käesolevas paragrahvis ettenähtud erisustega.
[RT I, 07.03.2019, 1 – jõust. 17.03.2019]

			(2) Kui otsuse-eelnõu on esitanud organ, kelle ettepanekuõigus tuleneb Eesti Vabariigi põhiseadusest või seadusest, siis eelnõule muudatus­ette­panekuid ei esitata. Muudel juhtudel määrab Riigi­kogu juhatus muudatus­ette­panekute esitamise tähtaja eelnõu menetlusse võtmisel. Muudatus­ette­panekuid võivad esitada üksnes fraktsioonid.
[RT I, 03.05.2016, 2 – jõust. 13.05.2016]

			(3) Otsuse-eelnõu lugemise käigus esineb ettekandega juhtiv­komisjoni esindaja. Esitatud ameti­isikukandidaadil või vabastataval ameti­isikul on juhtiv­komisjoni ettepanekul õigus esineda kuni viieminutise ettekandega. Riigi­kogu liige võib igale ettekandjale esitada ühe suulise küsimuse. Kui eelnõule on esitatud muudatus­ette­panekuid, pannakse need hääletusele pärast läbirääkimiste lõpetamist, arvestades käesoleva seaduse § 106 lõigetes 2 ja 3 ettenähtut. Seejärel pannakse eelnõu lõpphääletusele.

				[RT I 2009, 54, 361 – jõust. 23.11.2009]

			1. PS § 65 punktide 7–9 alusel nimetab Riigi­kogu ametisse mitmed kõrged riigiametnikud. Vabariigi Presidendi ettepanekul nimetab Riigi­kogu ametisse Riigikohtu esimehe, Eesti Panga nõukogu esimehe, riigikontrolöri ja õiguskantsleri. Riigikohtu esimehe ettepanekul nimetab Riigi­kogu ametisse Riigikohtu liikmed. Riigi­kogu rahanduskomisjoni ettepanekul nimetab parlament ametisse Eesti Panga nõukogu liikmed, sealjuures esitab valdkonna asjatundjatest Eesti Panga nõukogu liikmekandidaatide nimed rahanduskomisjonile Eesti Panga nõukogu esimees (EPS § 8 lg-d 1 ja 12). Ametisse nimetamine tähendab, et Riigi­kogule saab esitada ühe kandidaadi, välja arvatud Eesti Panga nõukogu liikmete puhul.459

			2. Peale põhiseaduses nimetatud ameti­isikute nimetab Riigi­kogu ametisse ameti­isikuid ka teiste seaduste alusel. ÕKS-i alusel nimetab Riigi­kogu õiguskantsleri ettepanekul ametisse kaks õiguskantsleri asetäitjanõunikku (ÕKS § 37 lg 1), kes täidavad õiguskantsleri ülesandeid, kui õiguskantsler ei saa oma ametiülesandeid ajutiselt täita või kui õiguskantsleri volitused on lõppenud (ÕKS § 37 lg 2).

			3. Ameti­isikute ametisse nimetamise otsustab Riigi­kogu salajasel hääletamisel (RKKTS § 79 lg 2) ja vormistab Riigi­kogu otsusena.

			4. Põhiseaduse kommenteeritud väljaandes on asutud seisukohale, et „juhtimissüsteemi loogika järgi on sellel organil, kellel on ameti­isiku nimetamise õigus, ka tema vabastamise õigus, kui seadus ei näe ette teisiti“.460 PS § 65 punktides 7–9 nimetatud ameti­isikute ametist vabastamist on põhiseaduses nimetatud vaid riigikontrolöri puhul (PS § 134). Riigikontrolli seadus (RKS §-d 21–24) näeb siiski ette, et Riigi­kogu vabastab riigikontrolöri ametist ainult tema tagasiastumise korral. RKS §-s 21 loetletud muude aluste puhul lõpevad riigikontrolöri volitused seadusest tulenevalt ilma Riigi­kogu asjakohase otsuseta.461 Riigikohtu esimehe ametist vabastamine on reguleeritud KS-is, mille kohaselt vabastab Riigi­kogu Vabariigi Presidendi ettepanekul Riigikohtu esimehe ametist tema enda soovil või tema valimisel või nimetamisel rahvusvahelise kohtuinstitutsiooni kohtunikuks või Euroopa Prokuratuuri peaprokuröriks, Euroopa prokuröriks või Euroopa delegaatprokuröriks (KS § 27 lg-d 5 ja 51). Riigikohtu liikmed vabastab Riigi­kogu Riigikohtu esimehe ettepanekul KS § 99 alusel, v.a ametist vabastamisel kohtuniku enda soovil või vanuse tõttu, kui seda teeb Riigikohtu üldkogu. Silmas tuleb pidada ka seda, et nii kohtunikku (PS § 147 lg 2) kui ka õiguskantslerit (PS § 140 lg 2) saab ametist tagandada üksnes kohtuotsusega. Õiguskantsleri asetäitja-nõuniku puhul on tekkinud küsimus, kas Riigi­kogu peaks ta ametist vabastama õiguskantsleri ettepanekul tehtud otsusega. Siiski on ÕKS § 37 lõike 3 punkti 1 võimalik tõlgendada selliselt, et asetäitja-nõunik võib ametist lahkuda omal soovil, esitades sellekohase avalduse õiguskantslerile.

			5. Seaduste alusel nimetab Riigi­kogu mitmetesse nõukogudesse liikmed. Peale juba käsitletud Eesti Panga nõukogu liikmete nimetamise nimetab Riigi­kogu liikmeid järgmistesse nõukogudesse.

			5.1 Eesti Rahvusraamatukogu seitsmeliikmelisse nõukokku nimetab Riigi­kogu kultuurikomisjoni ettepanekul kolm Riigi­kogu liiget ja kaks Rahvusraamatukogu töövaldkondade tunnustatud asjatundjat volituste tähtajaga neli aastat (ERRS § 8 lg-d 1 ja 2). Ametikoha järgi kuulub nõu­kogusse Riigi­kogu Kantselei direktor (ERRS § 8 lg 4). Nõukogu liikmete volituste tähtaja lõppemisel jätkavad nõukogu liikmed tegevust, kuni jõustub Riigi­kogu otsus nõukogu uute liikmete nimetamise kohta (ERRS § 8 lg 5). Riigi­kogu võib nõukogu liikme põhjendatud juhul enne tema volituste lõppu tagasi kutsuda (ERRS § 8 lg 6). Kui nõukogu liige kutsutakse tagasi, ta astub tagasi omal soovil või langeb välja surma korral, nimetab Riigi­kogu tema asemele viivitamata uue nõukogu liikme ajani, mis on jäänud asendatava nõukogu liikme volituste lõpuni (ERRS § 8 lg 7).

			5.2 Rahvusooperi 11-liikmelisse nõukokku nimetab Riigi­kogu kultuuri­komisjoni ettepanekul kolm Riigi­kogu liiget (ROS § 6 lg 1 ja lg 2 p 1). Nõukogu liikme volituste tähtaeg on neli aastat, kuid volituste tähtaja lõppemisel jätkab nõukogu liige tegevust kuni tema asemele uue liikme nimetamiseni. Kui nelja kuu jooksul nõukogu liikme volituste tähtaja lõppemisest arvates ei ole tema asemele nimetatud uut liiget, loetakse senine nõukogu liige uueks tähtajaks nimetatuks (ROS § 6 lg 4). Nõukogu liikme tagasikutsumisel, omal soovil tagasiastumisel või surma tõttu väljalangemisel nimetatakse tema asemele viivitamata uus nõukogu liige ajani, mis on jäänud asendatava nõukogu liikme volituste lõpuni (ROS § 6 lg 6).

			5.3 Riigimetsa Majandamise Keskuse üheksaliikmelisse nõukokku nimetab Riigi­kogu oma otsusega kaks liiget keskkonnakomisjoni ettepanekul (MS § 49 lg 3 p 1 ja lg 5 esimene lause). Nõukogu koosseis nimetatakse kolmeks aastaks (MS § 49 lg 2). Riigi­kogu nimetatud nõukogu liikme volitused lõpevad tema Riigi­kogu liikme volituste lõppemisega (MS § 49 lg 5 teine lause). Riigi­kogu võib MS § 49 lõike 5 kolmanda lause kohaselt enda nimetatud liikme igal ajal tagasi kutsuda.

			5.4 Eesti Rahvusringhäälingu nõukogu liikmed nimetab Riigi­kogu kultuurikomisjoni ettepanekul, lähtudes ERHS § 14 lõikest 1. Riigi­kogu nimetab nõukokku ühe esindaja igast Riigi­kogu fraktsioonist Riigi­kogu koosseisu volituste lõppemiseni ja neli liiget Rahvusringhäälingu tegevus­valdkonna tunnustatud asjatundjate hulgast volituste tähtajaga viis aastat. Riigi­kogu koosseisu volituste lõppemisel jäävad Riigi­kogu liikmetest nõukogu liikmed nõukogusse Riigi­kogu uue koosseisu liikmete nõukogusse nimetamise otsuse jõustumiseni. Nõukogu liikme volitused lõpevad ennetähtaegselt tema tagasiastumisel, Riigi­kogu poolt tagasikutsumisel, tema lahkumisel või väljaarvamisel Riigi­kogu fraktsioonist või muul seadusest tuleneval alusel (ERHS § 15 lg 2). Nõukogu liikme volituste ennetähtaegse lõppemise korral nimetab Riigi­kogu kolme töö­nädala jooksul nõukogu liikme volituste lõppemisest arvates Riigi­kogu kultuurikomisjoni ettepanekul uue liikme (ERHS § 15 lg 4).

			5.5 Keskkonnakasutusest riigieelarvesse laekuva raha kasutamiseks asutatud sihtasutuse (Sihtasutus Keskkonnainvesteeringute Keskus) nõukokku nimetab Riigi­kogu keskkonnakomisjoni ettepanekul neli Riigi­kogu liiget (KeTS § 56 lg 11). Keskkonnainvesteeringute Keskuse põhikirja punkti 4.3 kohaselt nimetatakse nõukogu liikmed viieks aastaks.

			5.6 Tagatisfondi üheksaliikmelisse nõukokku nimetab Riigi­kogu rahandus­komisjoni ettepanekul kaks Riigi­kogu liiget (TFS § 7 lg 1 p 1). Riigi­kogu nimetatud nõukogu liikme volitused kestavad kuni Riigi­kogu liikme volituste peatumise või lõppemiseni, kuid ta jätkab oma tegevust kuni Riigi­kogu poolt uue nõukogu liikme nimetamiseni (TFS § 9 lg 2). Riigi­kogu võib tema nimetatud nõukogu liikme igal ajal tagasi kutsuda (TFS § 10 lg 1).

			5.7 Analoogia alusel menetletakse RKKTS §-s 117 sätestatud korras ka teisi eelnõusid, millega Riigi­kogu nimetab esindajaid muudesse organitesse või muid ülesandeid täitvaid isikuid: õiguskomisjoni ettepanekul Europoli tegevust kontrolliva parlamentaarse ühiskontrolli töörühma liikme462, rahanduskomisjoni ettepanekul Põhjamaade Investeerimis­panga kontrollkomitee liikme463, rahanduskomisjoni ettepanekul audiitor­ettevõtja Riigikontrolli tegevuse auditeerimiseks464.

			6. Nõukogu liikmete tagasikutsumise ja volituste lõpetamise otsuse eelnõu menetletakse samuti RKKTS §-s 117 sätestatud korras.

			7. Muudesse avalik-õiguslikke ülesandeid täitvatesse nõukodadesse võib Riigi­kogu liikmeid nimetada Riigi­kogu komisjoni otsusega. Arenguseire seaduse kohaselt nimetab Riigi­kogu majanduskomisjon ühe Arenguseire Keskuse nõukoja liikme (ASeS § 4 lg 2 p 1). Lisaks määrab majanduskomisjon ettevõtlusorganisatsiooni, kes samuti nimetab ühe liikme. Kohtute haldamise 11-liikmelisse nõukotta kuuluvad kaks Riigi­kogu liiget (KS § 40 lg 1). Väljakujunenud tava järgi kuuluvad kohtute haldamise nõukotta Riigi­kogu põhiseaduskomisjoni ja õigus­komisjoni esimees. Otsuse isiku nõukoja liikmeks nimetamise kohta teeb Riigi­kogu vastav komisjon.465

			8. RKKTS § 44 ja VäSS § 6 lõike 1 punkti 4 alusel võib Riigi­kogu välissuhtlemise korraldamiseks moodustada oma liikmetest välisdelegatsioone. Üldjuhul moodustatakse välisdelegatsioon iga parlamendikoosseisu alguses koosseisu volituste ajaks. Tava järgi valmistab välisdelegatsiooni moodustamise otsuse eelnõu ette Riigi­kogu väliskomisjon, arvestades poliitiliste jõudude tasakaalu Riigi­kogus (vt ka RKKTS § 44 kommentaar 2).

			9. Ameti­isiku ametisse nimetamist või ametist vabastamist, nõukogu liikmete nimetamist ning Riigi­kogu välisdelegatsioonide moodustamist käsitlevat Riigi­kogu otsuse eelnõu arutatakse ühel lugemisel, kuivõrd Riigi­kogul tuleb sisuliselt otsustada vaid, kas esitatud kandidaate toetada või mitte.

			10. Kommenteeritava paragrahvi lõike 2 kohaselt saab otsuse-eelnõule teha muudatus­ette­panekuid üksnes juhul, kui eelnõu on esitanud Riigi­kogu menetlusse organ, kelle esitamisõigus (ettepanekuõigus) ei tulene põhiseadusest ega seadusest. Nii näiteks ei ole lubatud muudatus­ette­panekud Riigikohtu esimehe ametisse nimetamise otsuse eelnõule, kuna ettepaneku nimetada ametisse Riigikohtu esimees teeb Riigi­kogule PS § 65 punkti 7, § 78 punkti 11 ja § 150 lõike 1 kohaselt Vabariigi President. Samuti ei saa esitada muudatus­ette­panekuid näiteks Eesti Rahvusringhäälingu nõukogu liikmete nimetamise otsuse eelnõule, sest ERHS § 14 lõike 1 järgi nimetab Riigi­kogu nõukogu liikmed kultuurikomisjoni ettepanekul. Juhtiv­komisjon võib lähtuvalt RKKTS § 101 lõikest 1 teha eelnõusse tehnilist laadi muudatusi, sh näiteks täpsustada kuupäevi.

			11. RKKTS § 117 lõige 3 sätestab, et ameti­isikukandidaadil või vabastataval ameti­isikul on juhtiv­komisjoni ettepanekul õigus esineda kuni viieminutise ettekandega. Säte viidi RKKTS-i 2009. aasta 23. novembril jõustunud RKKTS-i redaktsiooniga (§ 1 p 6), enne seda kandidaadil või ameti­isikul esinemisõigus puudus. Muudatuse eesmärk oli tõsta Riigi­kogu täiskogu arutelu tähtsust ametisse nimetamise protseduuris, võimaldades Riigi­kogu liikmetel avalikult ja vahetult kandidaati küsitleda. Kuigi praktikas kuulatakse kandidaat ära nii juhtiv­komisjonis kui ka fraktsioonides, ei olnud see muudatuse toetajate arvates piisav.466 1994. aasta RKKS § 107 järgi oli esitatud ameti­isikukandidaadil või vabastataval ameti­isikul õigus esineda kuni kümneminutise ettekandega. 20 minuti jooksul pärast ettekande ärakuulamist võis iga Riigi­kogu liige esitada talle kuni kaks suulist küsimust.

			§ 118. Erakorralise seisukorra, sõjaseisukorra, mobilisatsiooni ja demobi­li­satsiooni väljakuulutamist käsitleva või kaitsevalmiduse kõrgen­­damisega seotud Riigi­kogu otsuse eelnõu menetlemise erisused
[RT I, 12.03.2015, 1 – jõust. 01.01.2016]

			(1) Erakorralise seisukorra, sõjaseisukorra, mobilisatsiooni ja demobilisatsiooni väljakuulutamist käsitleva või kaitsevalmiduse kõrgendamisega seotud Riigi­kogu otsuse eelnõu arutatakse ühel lugemisel.	
[RT I, 12.03.2015, 1 – jõust. 01.01.2016]

			(2) Otsuse-eelnõule juhtiv­komisjoni ei määrata. Eelnõu võetakse päevakorda Riigi­kogu juhatuse algatusel või Riigi­kogu esimehe ettepanekul esimesel võimalusel.

			(3) Otsuse-eelnõu lugemise käigus esineb ettekandega peaminister või tema volitusel mõni teine valitsusliige. Riigi­kogu liige võib esitada ettekandjale ühe suulise küsimuse.

			(4) Eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad. Muudatus­ette­panekuid eelnõule ei esitata. Pärast läbirääkimiste lõpetamist pannakse eelnõu lõpphääletusele.

			1. PS § 65 punkti 14 alusel kuulutab Riigi­kogu riigis välja erakorralise seisukorra vastavalt PS §-le 129 ja PS § 65 punkti 15 alusel Vabariigi Presidendi ettepanekul sõjaseisukorra, mobilisatsiooni või demobilisatsiooni.

			2. Eesti põhiseaduslikku korda ähvardava ohu puhul võib Riigi­kogu Vabariigi Presidendi või Vabariigi Valitsuse ettepanekul välja kuulutada erakorralise seisukorra kogu riigis maksimaalselt kolmeks kuuks (PS § 129 lg 1). Eesti põhiseaduslikku korda ähvardav oht võib tuleneda Eesti põhiseadusliku korra vägivaldse kukutamise katsest, terroristlikust tegevusest, vägivallaga seotud kollektiivsest surveaktsioonist, ulatuslikust vägivallaga seotud isikugruppide vahelisest konfliktist, Eesti Vabariigi mõne paikkonna vägivaldsest isoleerimisest või vägivallaga seotud pikaajalistest massilistest korratustest (ErSS § 3). Tegemist on üldise loeteluga ja parlament peab olukorda iga juhtumi puhul eraldi hindama.

			3. Vabariigi President või Vabariigi Valitsus esitab Riigi­kogule kirjaliku ettepaneku kuulutada välja erakorraline seisukord kogu riigis, kuid mitte kauemaks kui kolmeks kuuks, näidates ära, millest tuleneb Eesti põhiseaduslikku korda ähvardav oht (ErSS § 13 lg 1). RKKTS § 90 lõike 3 kohaselt vormistatakse ettepanek Riigi­kogu otsuse eelnõuna. Kui Vabariigi President või Vabariigi Valitsus teeb ettepaneku kuulutada erakorraline seisukord välja Riigi­kogu istung­järkude vahelisel ajal, esitab president või valitsus Riigi­kogu esimehele kirjaliku ettepaneku kutsuda Riigi­kogu erakorraline istung­järk kokku kaheksa tunni jooksul arvates ettepaneku tegemisest. Kui president või valitsus teeb ettepaneku kuulutada erakorraline seisukord välja Riigi­kogu korralise istung­järgu ajal, esitab president või valitsus Riigi­kogu esimehele kirjaliku ettepaneku kutsuda Riigi­kogu täiendav istung kokku viivitamata (ErSS § 13 lg-d 2 ja 3). Erakorralise seisukorra väljakuulutamise küsimus võetakse Riigi­kogu täiskogu päevakorda esimesel võimalusel.

			4. Riigi­kogu kuulutab erakorralise seisukorra välja otsusega, milles sätestatakse:

			a) erakorralise seisukorra väljakuulutamine kogu riigis vastavalt PS §-le 129;

			b) erakorralise seisukorra väljakuulutamise põhjus;

			c) erakorralise seisukorra kestus (ErSS § 14 lg 1).

			ErSS § 14 lõike 2 kohaselt jõustub Riigi­kogu otsus erakorralise seisukorra väljakuulutamise kohta selle avaldamisega üleriigilise levikuga massi­teabe­vahendites. Otsuse avaldavad massiteabevahendite valdajad muutmata kujul ja viivitamata. Otsus avaldatakse Riigi Teatajas otsuse vastuvõtmisele järgneval esimesel tööpäeval (ErSS § 14 lg 3).

			5. Eesti Vabariigi julgeolekut ähvardava suurenenud ohu korral võib Vabariigi Valitsus otsustada oma korraldusega kõrgendada üldist kaitsevalmidust. Vabariigi Valitsus teavitab Riigi­kogu ja Vabariigi Presidenti kaitsevalmiduse kõrgendamise otsusest ning selle põhjustest viivitamata. Kaitsevalmiduse kõrgendamise heakskiitmise otsuse eelnõu esitab Vabariigi Valitsus ja selle võtab vastu Riigi­kogu poolthäälte enamusega (PS § 73 ja RiKS § 13 lg-d 1 ja 2). RiKS § 13 lõigetes 4 ja 5 kasutatud sõnastus467 ei tähenda, et vormistatakse eraldi kaitsevalmiduse  kõrgendamise heaks kiitmata jätmise otsus, kuna reeglina Riigi­kogu ei vormista otsuseid otsuse vastu võtmata jätmise kohta.468 Kui Riigi­kogu kaitsevalmiduse kõrgendamise heakskiitmise otsuse eelnõu ei toeta, jääb otsus vastu võtmata ja kaitsevalmiduse kõrgendamine Riigi­kogus heaks kiitmata. Vabariigi Valitsusel tuleb Riigi­kogule esitatavas eelnõus märkida otsuse kehtivuse aeg, mis saab olla kõige rohkem kolm kuud. Ehkki RiKS sätete sõnastusest võiks eeldada tähtajatult antud heakskiitu, mida perioodiliselt Riigi­kogu initsiatiivil üle vaadatakse, ei oleks selline regulatsioon Riigi­kogu toimimise loogika ja RKKTS-i sätetega kooskõlas. RiKS § 13 lõikes 6 sätestatud kohustus vaadata otsus iga kolme kuu järel üle eeldab asjakohase eelnõu hääletamist Riigi­kogu täiskogus. RiKS ega RKKTS ei täpsusta, kes peaks olema sellise eelnõu esitaja või milline peaks olema eelnõu sõnastus. Kui eelnõus oleks sõnastatud ettepanek heakskiidu andmist jätkata, tekiks vastuolu juhul, kui Riigi­kogu seda eelnõu ei toeta. Nimelt kehtiks varem tähtajatult antud heakskiit sellisel juhul edasi, kuna hääletusel toetust leidmata ettepanek ei muuda kehtetuks Riigi­kogu varasemaid otsuseid. Kui eelnõus oleks sõnastatud ettepanek varasem otsus kehtetuks tunnistada, oleks küll tulemus üheselt arusaadav (toetuse korral heakskiit lõpetatakse, mittetoetamise korral kehtiks edasi), kuid ei ole selge, kellel oleks kohustus vastava sisuga eelnõu algatada. Vabariigi Valitsusel puudub selleks vajadus, kuna kaitse­valmiduse taset saab alandada Vabariigi Valitsuse korraldusega (RiKS § 16 lg 1), Riigi­kogu puhul (nt kui eelnõu esitaja oleks riigikaitse­komisjon) ei saa eeldada tahet just sellise sisuga eelnõu esitada. Seega on loogiline, et Riigi­kogu annab heakskiidu kaitsevalmiduse kõrgendamisele täht­ajaliselt ja kui Vabariigi Valitsus peab vajalikuks tähtaja pikendamist, esitab ta Riigi­kogule uue kaitsevalmiduse kõrgendamise heakskiitmise otsuse eelnõu. Analoogiliselt kuulutab PS § 129 lõike 1 alusel Riigi­kogu era­­korralise seisukorra välja kõige kauem kolmeks kuuks ja vajaduse korral võib selle uuesti välja kuulutada. Seadus ei välista, et Riigi­kogu liige, fraktsioon või komisjon algatab kõrgendatud kaitsevalmiduse kehtimise ajal otsuse-eelnõu Riigi­kogu antud heakskiidu tühistamiseks.

			6. PS § 128 lõike 1 alusel kuulutab Riigi­kogu Vabariigi Presidendi ettepanekul välja sõjaseisukorra, mobilisatsiooni või demobilisatsiooni (vt ka RiKS § 17 lg 1, § 23 lg 2 ja § 27 lg 1). PS § 128 lõige 2 näeb ette erisuse, mille kohaselt Eesti Vabariigi vastu suunatud agressiooni korral kuulutab Vabariigi President välja sõjaseisukorra ja mobilisatsiooni, ootamata ära Riigi­kogu otsust. Sõjaseisukorra, mobilisatsiooni või demobilisatsiooni väljakuulutamise küsimus võetakse Riigi­kogu täiskogu päevakorda esimesel võimalusel.

			7. Sõjaseisukord lõpeb sõjaseisukorra lõppenuks kuulutamisega Riigi­kogu poolt Vabariigi Presidendi ettepanekul (RiKS § 21).

			8. Erakorralise seisukorra, sõjaseisukorra, mobilisatsiooni või demobilisatsiooni väljakuulutamist või kaitsevalmiduse kõrgendamist käsitleva Riigi­kogu otsuse eelnõu arutatakse ühel lugemisel, kuivõrd see on oma olemuselt kiireloomuline menetlus. Erakorralise seisukorra kuulutab Riigi­kogu välja oma koosseisu häälteenamusega, st vähemalt 51 Riigi­kogu liikme poolthäälega (PS § 129 lg 1), aga sõjaseisukorra, mobilisatsiooni ja demobilisatsiooni kuulutab välja ning teeb kaitsevalmiduse kõrgendamisega seotud otsuse poolthäälte enamusega (PS § 73).

			§ 1181. Riigikohtule taotluse esitamise otsuse eelnõu menetlemise erisused

			(1) Riigi­kogu otsuse eelnõu, mis sisaldab taotlust Riigikohtule anda seisukoht, kuidas tõlgendada põhiseadust koostoimes Euroopa Liidu õigusega, esitamise õigus on Euroopa Liidu asjade komisjonil ja põhiseaduskomisjonil.

			(2) Otsuse-eelnõu arutatakse ühel lugemisel. Eelnõu menetlemine toimub käesoleva peatüki 2. ja 3. jao sätete kohaselt käesolevas paragrahvis ettenähtud erisustega.

			(3) Otsuse-eelnõule muudatus­ette­panekute esitamise tähtaja määrab Riigi­kogu juhatus eelnõu menetlusse võtmisel. Muudatus­ette­panekuid võivad esitada Euroopa Liidu asjade komisjon, põhiseaduskomisjon ja fraktsioonid.

			[RT I, 03.05.2016, 2 – jõust. 13.05.2016]

			(4) Otsuse-eelnõu lugemise käigus esinevad ettekannetega eelnõu esitaja ning juhtiv­komisjoni esindaja. Riigi­kogu liige võib kummalegi ettekandjale esitada ühe suulise küsimuse.

			(5) Otsuse-eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad, samuti Euroopa Liidu asjade komisjoni ning põhiseaduskomisjoni esindajad.

			(6) Kui otsuse-eelnõule on esitatud muudatus­ette­panekuid, pannakse need hääletamisele, arvestades käesoleva seaduse § 106 lõigetes 2 ja 3 ettenähtut, pärast läbirääkimiste lõpetamist. Muudatus­ette­panekuid, mille juhtiv­komisjon on jätnud arvestamata, hääletamisele ei panda. Seejärel pannakse eelnõu lõpphääletusele.	

			[RT I 2005, 68, 524 – jõust. 23.12.2005]

			1. Kommenteeritav paragrahv reguleerib, kuidas toimub PSJKS §-s 71 Riigi­kogule antud õiguse kasutamine. PSJKS §-s 71 sätestatu kohaselt võib Riigi­kogu esitada Riigikohtule taotluse anda seisukoht, kuidas tõlgendada põhiseadust koostoimes Euroopa Liidu õigusega, kui põhiseaduse tõlgendamine omab otsustavat tähtsust Euroopa Liidu liikme kohustuste täitmiseks vajaliku seaduse eelnõu vastuvõtmisel. Taotluse võib niisiis esitada, kui eelnõu vastuvõtmine on vajalik esiteks Euroopa Liidu liikme kohustuste täitmiseks ja teiseks põhiseaduse tõlgendamisel koostoimes Euroopa Liidu õigusega on selle eelnõu vastuvõtmisel otsustav tähtsus.469

			2. Euroopa Liidu liikme kohustused, mille täitmiseks vajaliku eelnõu kohta võib Riigikohtu seisukohta küsida, võivad tuleneda nii esmasest kui ka teisesest Euroopa Liidu õigusest.470 PSJKS § 71 alusel ei ole võimalik esitada taotlust Euroopa Liidu esmase õiguse (asutamislepingud, nendele lisatud protokollid, ühinemislepingud) muudatuste ratifitseerimiseks vajaliku eelnõu kohta. Neid muudatusi ei saa selles menetlusetapis veel käsitada kehtiva Euroopa Liidu õigusena. Riigi­kogul ei ole kohustust võtta vastu nende muudatuste ratifitseerimise seaduse eelnõu. Esmase õiguse muudatuste eelkontrolli pädevus on õiguskantsleril kehtiva PSJKS § 6 lõike 1 punkti 4 alusel471 ja Vabariigi Presidendil enne ratifitseerimis­seaduse väljakuulutamist.

			3. Selleks et põhiseaduse tõlgendamisel koostoimes Euroopa Liidu õigusega oleks eelnõu vastuvõtmisel otsustav tähtsus, peab eelnõu või selle säte Riigikohtu hinnangul otseselt seonduma Riigi­kogu osundatud põhi­seaduse sätte või põhimõttega. Riigi­kogu osundatud põhiseaduse sätte või põhimõtte tõlgendus ei või koostoimes PSTS-i ja Euroopa Liidu õigusega olla niigi ilmne. Riigikohtu põhiseaduslikkuse järelevalve kolleegium peab põhjendatuks Riigi­kogule seisukoha andmist vaid olukorras, kus põhiseaduse sätte või põhimõtte tähendus on selle tõlgendamisel koosmõjus PSTS-i ja Euroopa Liidu õigusega ebaselge või vaieldav, mistõttu sellega seonduva seadus­eelnõu menetlemine Riigi­kogus on raskendatud.472

			4. Nõuded Riigikohtule esitatavale taotlusele on sätestatud PSJKS § 8 lõikes 11, mille kohaselt Riigi­kogu taotluses Riigikohtule peab olema põhjendatud, miks taotluse esitaja peab vajalikuks küsida Riigikohtu seisukohta. Taotlus peab sisaldama viiteid seadus­eelnõu osale või sättele, samuti põhiseaduse sättele või põhimõttele, mille tõlgenduse kohta Riigikohtu seisukohta taotletakse.

			5. RKKTS § 1181 kohaselt tuleb PSJKS § 71 ja § 8 lõike 11 nõuetele vastav taotlus vormistada Riigi­kogu otsusena ja selle vastuvõtmiseks on nõutav poolthäälte enamus.

			6. Riigikohtu seisukoht ei ole Riigi­kogu jaoks formaalselt kohustuslik ja seisukoha andmine ei välista üldises korras läbiviidavat põhiseaduslikkuse järelevalvet.

			7. PSJKS §-s 71 Riigi­kogule antud õiguse ja selle õiguse kasutamiseks RKKTS §-s 1181 kehtestatud menetluse kooskõla põhiseadusega on vaieldav. Nende sätete vastuvõtmisel leidis Riigi­kogu473, et kuna põhiseadus ei välista Riigi­kogu algatusel toimuvat eelnõude eelkontrolli, siis Riigi­kogu võib sellise võimaluse kehtestada enda avatud pädevust (PS § 65 p 16) kasutades. Eelkontrolli võimalus on vajalik, arvestades Euroopa Liiduga liitumiseks vastuvõetud PSTS-i mõju. Kasutusulatuse piiratuse tõttu ei muuda eelkontrolli võimalus põhiseaduses ette­nähtud võimuharude tasakaalu. Kaks riigikohtunikku on siiski leidnud, et põhi­seaduslikkuse järelevalve mudel on põhiseaduses eneses kindlaks määratud ja kuna põhiseadus eelnevat normikontrolli enne seaduse vastuvõtmist Riigi­kogus ette ei näe, siis tuleb vähemalt kaaluda PSJKS § 71 kooskõla põhiseadusega.474

			§ 1182. Finantsstabiilsuse tagamisega seotud Riigi­kogu otsuse eelnõu kiireloomulise menetlemise erisused
[RT I, 13.03.2014, 2 – jõust. 23.03.2014]

			(1) Vabariigi Valitsuse taotluse alusel Riigi­kogu juhatuse poolt kiireloomuliseks tunnistatud Riigi­kogu otsuse eelnõu, mis on seotud välisriigi, euroala või selle liikmesriigi finantsstabiilsuse tagamisega või riigieelarve seaduses nimetatud finantskriisi ennetamise või lahendamisega, arutatakse ühel lugemisel. Eelnõu menetlemine toimub käesoleva peatüki 2. ja 3. jao sätete kohaselt käesolevas paragrahvis ettenähtud erisustega.
[RT I, 13.03.2014, 2 – jõust. 23.03.2014]

			(2) Otsuse-eelnõule muudatus­ette­panekute esitamise tähtaja määrab Riigi­kogu juhatus eelnõu menetlusse võtmisel. Muudatus­ette­panekuid võivad esitada juhtiv­komisjon ja fraktsioonid.
[RT I, 03.05.2016, 2 – jõust. 13.05.2016]

			(3)  Kui otsuse-eelnõule on esitatud muudatus­ette­panekuid, pannakse need hääletamisele pärast läbirääkimiste lõpetamist, arvestades käesoleva seaduse §-s 106 ettenähtut. Seejärel pannakse eelnõu lõpphääletusele.

			[RT II, 14.09.2012, 1 – jõust. 15.09.2012]

			1. Kommenteeritav paragrahv võimaldab Riigi­kogul kasutada kiir­menetlus­protseduuri finantsstabiilsuse tagamisega seotud otsuste menetlemisel. Menetluse rakendamiseks on vajalik Vabariigi Valitsuse vastav taotlus, mida Riigi­kogu juhatus aktsepteerib. Muul juhul menetletakse finantsstabiilsuse tagamisega seotud otsuse eelnõu üldkorras.

			2. Kommenteeritava paragrahvi eelkäijaks oli 2009. aasta kevadel jõustunud RKKTS §-s 1583 sätestatud oluliselt kitsama rakendusalaga ajutine, kuni 2010. aasta 1. juulini kehtinud võimalus kohaldada RKKTS §-s 118 ettenähtud kiirmenetlust ka finantskriisiga seotud Riigi­kogu otsuse eelnõude puhul.475 Kui Eesti liitus finantsraskustesse sattunud euroala riikide toetamiseks asutatud Euroopa Finantsstabiilsuse Fondiga (EFSF), täiendati seoses Riigi­kogu osalusega EFSF-i otsustusprotsessides RKKTS § 1521 lõiget 2476 ja sätestati spetsiifilised erimenetlused Riigi­kogu otsuses477. Samal aastal valmistati ette ELTL artikli 136 täiendus, et kindlustada euroalal finantsstabiilsust tagava mehhanismi loomine kooskõlas aluslepingutega. EFSF-i järglasena loodi Euroopa stabiilsusmehhanism (ESM). Kuna euroala riikide majandused on omavahel tihedalt seotud, siis on ESM-i roll aidata raskustes liikmesriigil finantsprobleemidest üle saada, et need ei seaks ohtu kogu euroala finantsstabiilsust. ESM on olemuselt viimase instantsi laenuandja liikmesriikidele, kes on sattunud olukorda, kus turg ei nõustu neile tegevuse rahastamiseks jõukohase hinnaga laenu andma. Riigi­kogu ratifitseeris ESM-i asutamislepingu (ESMAL) 2012. aasta 30. augustil478 ja see jõustus Eesti suhtes sama aasta 4. oktoobril479. Ratifitseerimisele Riigi­kogus eelnes Riigikohtu otsus, millega jäeti rahuldamata õiguskantsleri taotlus tunnistada ESMAL artikli 4 lõige 4 Eesti Vabariigi põhiseadusega vastuolus olevaks.480

			3. Kommenteeritava sätte algne sõnastus sündiski Eesti liitumisel ESM-iga. Kuna ESM-i tööriistakastis on mitmeid abimeetmeid, millest osa nõuavad väga kiiret otsustamist, anti RKKTS-is võimalus finantsstabiilsuse tagamisega seotud Riigi­kogu otsuse eelnõu menetleda kiirendatud korras.481 Lisaks kommenteeritavale normile (algselt kohaldus see üksnes euroala või selle liikmesriigi finantsstabiilsuse tagamisega seotud Riigi­kogu otsuse eelnõule) sätestati ka võimalus täiendada täiskogu kinnitatud päevakorda RKKTS §-s 1182 nimetatud otsuse-eelnõuga (RKKTS § 56 lg 1 p 12)482, anti Vabariigi Valitsusele õigus esitada see eelnõu koos Riigi­kogu täiendava istungi kokkukutsumise taotlusega483 (RKKTS § 91 lg 3) ja täpsustati ELAK-i mandaati osalemaks Riigi­kogu nimel ESM-i asjade otsustamisel484. Lisaks kodukorrale on Riigi­kogu osalemine ESM-iga seotud otsuste tegemisel reguleeritud ESMAL-i ratifitseerimise ja rakendamise seadusega, mis on erinormiks RKKTS-i menetlusreeglite suhtes (nt on selle kohaselt ELAK-i seisukoht ESM-i asjus valitsusele siduv reservatsioonideta). Riigi­kogu pädevuses olevad ESM-i küsimused jagunevad täiskogu ja ELAK-i vahel, lähtudes küsimuse olulisusest, konfidentsiaalsusest ja  ajakriitilisusest.

			4. Kommenteeritavat sätet laiendati uue RES-iga485, mis jõustus 2014. aasta 23. märtsil. Riigi­kogu juhatusel võimaldati tunnistada kiireloomuliseks ka euroalavälise riigi finantsstabiilsuse tagamisega seotud eelnõusid, samuti RES-is nimetatud finantskriisi ennetamise või lahendamisega seotud eelnõusid. RES-i kohaselt võib finantskriisi ennetamiseks ja ohjamiseks, samuti finantsstabiilsuse tagamiseks võtta Riigi­kogu otsuse alusel riigieelarves sätestatust suuremaid kohustusi (RES § 60 lg 7) ja ületada võlakohustuste suurimat lubatud jääki (RES § 69 lg 5). Pärast sellise otsuse vastuvõtmist peab valitsus algatama riigieelarve muutmise või lisaeelarve eelnõu, kuid selle menetlemine ei takista Riigi­kogu otsuse  rakendamist.

			5. 2019. aastal leppisid osalisriigid kokku ESM-i reformimises. Riigi­kogu ratifitseeris ESMAL-i muudatused486 koos ESMAL-i ratifitseerimise ja rakendamise seaduses Eesti menetlusreeglite täpsustamisega 2021. aasta lõpul487. Muudatused kommenteeritava paragrahvi sõnastust ei puuduta.

			

			
				
					455	PS § 122 lg 1: „Eesti maismaapiir on määratud 1920. aasta 2. veebruari Tartu rahulepinguga ja teiste riikidevaheliste piirilepingutega. Eesti mere- ja õhupiir määratakse rahvusvaheliste konventsioonide alusel.“ (RT II 2005, 18, 59.)

				

				
					456	Põhiseaduses kasutatud mõistet „tühistamine“ tuleks ilmselt mõista kehtetuks tunnistamisena. Vt ka PS § 142 lg 2 ja § 152 lg 2 ning § 121 p 2 ja sellele vastava VäSS § 20 p 2 sõnastusi.

				

				
					457	1992. aasta RKKS nägi ette presidendi ettekande ja peaministri kaasettekande ning 1994. aasta RKKS Vabariigi Presidendi, Riigi­kogu esimehe ja peaministri ettekanded.

				

				
					458	1994. aasta RKKS välistas muudatus­ette­panekute esitamise presidendi seadluse kinnitamise või tühistamise seaduse eelnõule (§ 126 lg 4).

				

				
					459	Vt nt Riigi­kogu 15.06.2020 otsus „Eesti Panga nõukogu liikmete nimetamine“ (RT III, 17.06.2020, 1).

				

				
					460	PS kommentaarid 2020, § 78 kommentaar 35.

				

				
					461	Riigikontrolöri volituste lõppemise kohta vt lähemalt PS kommentaarid 2020, § 134 kommentaarid 5 ja 6.

				

				
					462	Euroopa Parlamendi ja nõukogu määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114). Vt nt Riigi­kogu 19.10.2021 otsus „Euroopa Liidu Õiguskaitsekoostöö Ameti tegevust kontrolliva parlamentaarse ühiskontrolli töörühma liikme nimetamine“ (RT III, 21.10.2021, 1).

				

				
					463	Eesti, Islandi, Leedu, Läti, Norra, Rootsi, Soome ja Taani vahelise Põhjamaade Inves­teerimis­panka käsitleva lepingu ning Eesti Vabariigi ja Põhjamaade Investeerimispanga makselepingu ratifitseerimise seadus, § 2 lg 3. Vt nt Riigi­kogu 23.03.2022 otsus „Eesti esindaja nimetamine Põhjamaade Investeerimispanga kontrollkomiteesse“ (RT III, 29.03.2022, 6).

				

				
					464	RKS § 5. Vt nt Riigi­kogu 05.11.2019 otsus „Audiitori nimetamine Riigikontrolli 2019.–2021. aasta tegevuse kontrollimiseks“ (RT III, 07.11.2019, 2).

				

				
					465	Vt nt Riigi­kogu põhiseaduskomisjoni 09.02.2021 istungi protokoll nr 82 (2. päevakorrapunkt „Kohtute haldamise nõukoja liikme nimetamine“); Riigi­kogu õiguskomisjoni 20.09.2021 istungi protokoll nr 106 (4. päevakorrapunkt „Kohtute haldamise nõukoja uue liikme nimetamine“).

				

				
					466	Vt Riigi­kogu kodu- ja töökorra seaduse muutmise seaduse eelnõule (453 SE, XI Riigi­kogu) esitatud Riigi­kogu liikme V. Linde muudatus­ette­panek nr 3 ja selle selgitus, samuti põhiseaduskomisjoni aseesimehe E. Sepa ettekanne Riigi­kogu 28.10.2009 istungil.

				

				
					467	RiKS § 13 lg 4: „Kaitsevalmiduse kõrgendamise heaks kiitmata jätmise otsusest alates kehtib üldine kaitsevalmidus ja lõpetatakse kõrgendatud kaitsevalmiduse ajaks ette nähtud riigikaitseülesannete täitmine ja piiravate meetmete kohaldamine.“ ja § 13 lg 5: „Kaitsevalmiduse kõrgendamise otsuse ja selle heaks kiitmata jätmise otsuse vahelisel perioodil kõrgendatud kaitsevalmiduse ajaks ette nähtud riigikaitseülesannete täitmisega ja piiravate meetmete kohaldamisega tekitatud otsene varaline kahju hüvitatakse isikule käesoleva seaduse 61. peatükis sätestatud tingimustel ja korras.“

				

				
					468	See kehtib nii menetlusse esitatud otsuse-eelnõude kui ka küsimuste puhul, mida Riigi­kogu arutab ilma eelnõuta. Näiteks vormistatakse otsus peaministrikandidaadile valitsuse moodustamiseks volituste andmiseks ainult positiivse tulemuse korral. Kui ameti­isiku ametisse nimetamise eelnõu Riigi­kogus toetust ei leia, jääb otsus vastu võtmata, mitte ei vormistata tema ametisse nimetamata jätmise otsust.

				

				
					469	RKPJKa 11.05.2006, 3-4-1-3-06, p 7.

				

				
					470	Vt Riigi­kogu 25.01.2006 otsus „Riigikohtu seisukoha taotlemine Eesti Vabariigi põhiseaduse § 111 koostoimes Eesti Vabariigi põhiseaduse täiendamise seaduse ja Euroopa Liidu õigusega tõlgendamise asjus“ (RT I 2006, 6, 33). Riigi­kogu taotles Riigikohtu seisukohta, kas PS § 111 saab koostoimes PSTS-i ja EL-i õigusega tõlgendada selliselt, et Eesti Pangal on majandus- ja rahaliidu täieõiguslikuks liikmeks olemise tingimustes Eesti raha emiteerimise ainuõigus ning kas Eesti Pank säilitab majandus- ja rahaliidu täieõiguslikuks liikmeks olemise tingimustes Eesti krooni emiteerimise õiguse.

				

				
					471	Selle sätte kohaselt võib õiguskantsler esitada Riigikohtule taotluse tunnistada allakirjutatud välisleping või selle säte põhiseadusega vastuolus olevaks. Vt nt õiguskantsleri 12.03.2012 taotlus nr 8 „Euroopa stabiilsusmehhanismi asutamislepingu artikkel 4 lõike 4 põhiseadusele vastavuse kohta“.

				

				
					472	RKPJKa 11.05.2006, 3-4-1-3-06, p 9.

				

				
					473	Põhiseaduslikkuse järelevalve kohtu­menetluse seaduse ja Riigi­kogu kodukorra seaduse muutmise seaduse eelnõu (762 SE, X Riigi­kogu) seletuskiri.

				

				
					474	Riigikohtunik V. Kõve eriarvamus RKPJKa 11.05.2006, 3-4-1-3-06 juurde, p 1; Riigikohtunik E. Kergandbergi eriarvamus RKPJKa 11.05.2006, 3-4-1-3-06 juurde, p 3.

				

				
					475	Riigieelarve seaduse, riigi eraõiguslikes juriidilistes isikutes osalemise seaduse ning Riigi­kogu kodu- ja töökorra seaduse muutmise seadus (RT I 2009, 19, 117).

				

				
					476	Riigieelarve seaduse ning Riigi­kogu kodu- ja töökorra seaduse muutmise seadus (RT I, 01.10.2011, 1).

				

				
					477	Riigi­kogu 29.09.2011 otsus „Euroopa Finantsstabiilsuse Fondi raamlepingust ja selle muudatustest tulenevate kohustuste täitmise tagamine“ (RT III, 01.10.2011, 1).

				

				
					478	Euroopa stabiilsusmehhanismi asutamislepingu ratifitseerimise ja rakendamise seadus (RT II, 14.09.2012, 1).

				

				
					479	Välisministeeriumi teadaanne välislepingu jõustumise kohta (RT II, 01.03.2013, 1).

				

				
					480	Vt RKÜKo 12.07.2012, 3-4-1-6-12.

				

				
					481	Vt nt Riigi­kogu otsuse „Euroopa Komisjoni ja Kreeka Vabariigi vahel sõlmitava vastastikuse mõistmise memorandumi kavandi heakskiitmine“ eelnõu (69 OE, XIII Riigi­kogu).

				

				
					482	RKKTS § 56 p 12 selle 15.09.2012–22.03.2014 kehtinud redaktsioonis. Praegu saab Riigi­kogu täiskogu päevakorda pärast selle kinnitamist täiendada finantsstabiilsuse tagamise või finantskriisi ennetamise või lahendamise otsuse eelnõuga sõltumata eelnõu kiireloomuliseks tunnistamisest (RKKTS § 56 p 12 sõnastus alates 23.03.2014, RES – RT I, 13.03.2014, 2).

				

				
					483	Vt nt Vabariigi Valitsuse taotlus Riigi­kogu täiendava istungi pidamiseks Riigi­kogu otsuse „Euroopa stabiilsusmehhanismi maksimaalse laenumahu suurendamine ja teise kapitalimakse tegemine“ eelnõu arutamiseks ja sellega seotud eelnõu ja dokumentide esitamine. Peaminister A. Ansipi 27.09.2012 kiri nr 2-6/12-01892 Riigi­kogu juhatusele.

				

				
					484	Euroopa stabiilsusmehhanismi asutamislepingu ratifitseerimise ja rakendamise seadus (RT II, 14.09.2012, 1).

				

				
					485	RT I, 13.03.2014, 2.

				

				
					486	Euroopa stabiilsusmehhanismi asutamislepingu muutmise leping (RT II, 21.12.2021, 4).

				

				
					487	Euroopa stabiilsusmehhanismi asutamislepingu ratifitseerimise ja rakendamise seaduse muutmise seadus (RT II, 06.01.2022, 5).

				

			

		


		
			12. PEATÜKK

			RIIGIEELARVE EELNÕU MENETLEMISE KORD

			Üldist

			1. Riigieelarve eelnõu menetlemise korra põhialused on sätestatud PS §-des 115–119. Vastavalt PS §-le 117 ja § 104 lõike 2 punktile 11 on Riigi­kogu vastu võtnud riigieelarve seaduse (RES). Viimast nimetatakse tavakasutuses riigieelarve baasseaduseks, et eristada seda iga aasta kohta seadusena vastuvõetavast riigieelarvest. RES sätestab riigieelarve eelnõu koostamise, Riigi­kogule esitamise ja Riigi­kogus menetlemise ning riigi­eelarve täitmise korra, samuti riigieelarve muutmise seaduse ning lisa­eelarve eelnõu koostamise ja vastuvõtmise korra. RES § 39 järgi toimub riigieelarve eelnõu menetlemine Riigi­kogus RKKTS-is ettenähtut järgides. PS § 115 lõike 1 kohaselt on riigieelarvel seaduse vorm, kuigi tema põhisisu ei ole õigusnormid, vaid riigi aastane rahastamiskava, milles kajastatakse vahendid (riigi eelarveaasta kõik tulud, kulud, investeeringud ja finantseerimistehingud), mida riik eelarveaastal plaanib koguda, saada toetusena, vahendada ja kasutada. Riigi­kogu menetleb riigieelarve eelnõu seadus­eelnõuna. Vastuvõetud riigieelarve peab Vabariigi President välja kuulutama (PS § 107), ent selle jõustumiseks näeb põhiseadus ette erikorra (PS § 118).

			2. Kuigi riigieelarve suhtes lõppotsuse tegemise õigus on vastavalt PS § 65 punktile 6 ja § 115 lõikele 1 Riigi­kogu pädevuses, kuulub Vabariigi Valitsusele riigieelarve eelnõu koostamise ja esitamise ainuõigus. See tuleneb PS § 115 lõigetest 2 ja 3, § 87 punktist 5 ning RES §-dest 41 ja 17, § 331 lõikest 1, §-st 34 ning § 341 lõikest 1 ja § 38 lõikest 1. Kuigi praktikas on menetlusse võetud ja isegi vastu võetud Riigi­kogus algatatud riigieelarve muutmise seaduse eelnõusid,488 ei ole mainitud sätetest lähtudes Riigi­kogu liikmetel, fraktsioonidel ja komisjonidel riigieelarve, lisaeelarve ega riigieelarve muutmise seaduse eelnõu algatamise õigust. Küll aga võivad nimetatud subjektid esitada nii riigieelarve, lisaeelarve kui ka riigieelarve muutmise seaduse eelnõule muudatus­ette­panekuid.

			3. Riigi­kogul on võimalik mõjutada riigieelarve, lisaeelarve ja riigieelarve muutmise seaduse eelnõu sisu ning nende Riigi­kogule esitamist traditsiooniliste parlamentaarse kontrolli instrumentidega, näiteks tehes valitsusele asjakohase ettepaneku (RKKTS § 154).

			4. Riigieelarve eelnõu menetlus Riigi­kogus on ajaliselt piiritletud. PS § 118 eeldab, et Riigi­kogu võtab riigieelarve vastu eelarveaasta alguseks. Arvestades PS § 115 lõiget 2, mille kohaselt peab valitsus esitama riigieelarve eelnõu Riigi­kogule hiljemalt kolm kuud enne eelarveaasta algust (st hiljemalt 30. septembril, vt ka RKKTS § 119 kommentaar 2), jääb Riigi­kogule eelarve eelnõu menetlemiseks üldjuhul natuke vähem kui kolm kuud. Sellele ajale võib lisanduda veel kõige rohkem kaks kuud, sest PS § 119 näeb ette Riigi­kogu erakorraliste valimiste väljakuulutamise juhul, kui Riigi­kogu ei ole riigieelarvet vastu võtnud kahe kuu jooksul pärast eelarveaasta algust (st hiljemalt veebruarikuu viimasel päeval). Kirjeldatud ajalised raamid ei ole kohaldatavad lisaeelarve ja riigieelarve muutmise seaduse eelnõu suhtes (nende kohta vt täpsemalt RKKTS § 121 kommentaar 2).

			§ 119. Riigieelarve eelnõu esitamine

			(1) Riigieelarve eelnõu esitab Vabariigi Valitsus vähemalt kolm kuud enne eelarveaasta algust.

			(2) Riigieelarve eelnõu üleandmisel, vormistamisel, menetlusse võtmise otsustamisel ning tagasivõtmisel järgitakse käesoleva seaduse §-des 91, 92, 93 ja 95 ning riigieelarve seaduses ettenähtut.

				[RT I, 13.03.2014, 2 – jõust. 23.03.2014]

			1. Kommenteeritava paragrahvi lõige 1 taasesitab PS § 115 lõikes 2 sätestatu. Samasisulist sätet sisaldab ka RES § 38 lõige 1. Kõnealune norm paneb Vabariigi Valitsusele kohustuse esitada riigieelarve eelnõu vähemalt kolm kuud enne eelarveaasta algust. Kui valitsus seda mingil põhjusel ei tee, võib see olla valitsusele umbusalduse avaldamise aluseks (umbusalduse avaldamise kohta vt PS § 97).

			2. RES § 27 lõike 2 kohaselt algab eelarveaasta 1. jaanuaril ja lõpeb 31. detsembril. Arvestades RES § 38 lõikes 1 ettenähtud kohustust esitada riigieelarve eelnõu Riigi­kogule hiljemalt kolm kuud enne eelarveaasta algust, peab Vabariigi Valitsus seda tegema hiljemalt 30. septembril. Vabariigi Valitsus võib riigieelarve eelnõu esitada Riigi­kogule ka varem. Harilikult esitabki valitsus eelarve eelnõu Riigi­kogule septembrikuu viimastel päevadel. Näiteks XIV Riigi­kogu volituste ajal esitas valitsus eelarve eelnõu Riigi­kogule järgmistel kuupäevadel: 25. septembril 2019, 30. septembril 2020, 30. septembril 2021 ja 29. septembril 2022.

			3. Kommenteeritava paragrahvi lõike 2 järgi tuleb riigieelarve eelnõu üleandmisel, vormistamisel, menetlusse võtmisel ja tagasivõtmisel järgida RKKTS-is eelnõude suhtes kehtestatud üldisi reegleid. Erisusena näeb RES § 341 lõige 1 ette, et koos riigieelarve eelnõuga tuleb Riigi­kogule esitada ka kinnitatud riigi eelarvestrateegia. Teise erisusena näeb RES § 38 lõige 2 ette, et Riigi­kogule esitatav riigieelarve eelnõu peab vastama avaldatud õigusaktidele ja enne riigieelarve esitamist Vabariigi Valitsuse poolt Riigi­kogus algatatud eelnõudele. Esitatavas riigieelarve eelnõus võib olla arvesse võetud Vabariigi Valitsuse poolt Riigi­kogus algatatud eelnõudes Riigi­kogu menetluses tehtud muudatusi.

			4. Vastavalt RKKTS § 91 lõikele 1 antakse riigieelarve eelnõu üle täiskogu istungil enne päevakorras olevate küsimuste arutamist. Väljakujunenud tava kohaselt esineb peaminister riigieelarve eelnõu üleandmisel Riigi­kogu ees poliitilise avaldusega. Seesugune komme sai alguse 1999. aasta 10. mail, kui peaminister Mart Laar esines Riigi­kogu ees seoses 1999. aasta lisaeelarve eelnõu üleandmisega Riigi­kogule. Hiljem, sama aasta 30. septembril, tegi peaminister Mart Laar poliitilise avalduse ka seoses 2000. aasta riigieelarve eelnõu üleandmisega. Pärast seda on peaministrid eelarve eelnõu üleandmisel esinenud Riigi­kogu ees avaldusega igal aastal. Tegemist on RKKTS §-s 155 ettenähtud peaministri poliitilise avaldusega, mille peaminister teeb omal algatusel. Tava järgi peaministrile küsimusi ei esitata (RKKTS § 155 lg 4), kuid avatakse läbirääkimised, mille käigus saavad sõna fraktsioonide esindajad (RKKTS § 155 lg 5).

			5. RKKTS § 92 järgi peab riigieelarve eelnõu vormistuselt vastama Riigi­kogu juhatuse kehtestatud normitehnika eeskirjale ning olema allkirjasta­tud. Eelnõule peab olema lisatud seletuskiri. See nõue on sätestatud ka RES § 38 lõikes 1.

			6. RES § 28 lõike 3 kohaselt ei esitata iga-aastase riigieelarve eelnõus muu seaduse muutmise või kehtetuks tunnistamise sätteid. Sellise reegli kehtestamise eesmärk on tagada, et muudatusi riigi tulusid ja kulusid mõjutavates seadustes menetletaks riigieelarve eelnõust eraldi, lähtudes seadus­eelnõu menetlemise üldkorrast, ning et niisuguste seaduste eelnõude juhtiv­komisjoniks Riigi­kogus oleksid komisjonid, kelle valdkonda RKKTS § 18 lõike 1 järgi need seadused oma sisu poolest kuuluvad (valdkonnapõhise spetsialiseerumise põhimõte). Kui riigieelarve eelnõu eeldab teiste seaduste muutmist, tuleb vajalikud seadus­eelnõud anda Riigi­kogu menetlusse koos riigieelarve eelnõuga ning esitada selgitused riigieelarve eelnõu seletuskirjas. Vastavad seadusemuudatused tuleb võtta vastu enne riigieelarvet. Kui riigieelarve vastuolu mõne teise seadusega ilmneb juba eelarve täitmise käigus, tuleb algatada riigieelarve muutmise seaduse või lisaeelarve eelnõu.

			7. Riigieelarve eelnõu Riigi­kogu menetlusse võtmine otsustatakse muude eelnõudega samas korras (RKKTS § 93). Seejuures võib Riigi­kogu juhatus, kui ta leiab, et eelnõu ei vasta RKKTS §-s 92 ettenähtud nõuetele (nt puuduvad ettenähtud lisad, nagu ülevaade riigi majanduse olukorrast ja Vabariigi Valitsuse põhieesmärkidest ning seletuskiri), tagastada eelnõu valitsusele ilma juhtiv­komisjoni määramata. Seda seni juhtunud ei ole.

			8. Tuginedes PS § 3 lõike 1 esimesele lausele, on Riigikohus märkinud, et igal riigivõimu teostaval institutsioonil on kohustus kontrollida, kas tal on oma kavandatavaks tegevuseks õiguslik alus ehk kas see tegevus kuulub tema pädevusse.489 Ühtlasi on Riigikohus leidnud, et tulenevalt PS §-st 4 ja § 65 punktist 16 ei tohi Riigi­kogu sekkuda teiste riigi­organite või kohaliku omavalitsuse üksuste põhiseaduslikku pädevusse.490 Eelnevast võib järeldada, et kui põhiseadus on andnud riigieelarve eelnõu koostamise ja Riigi­kogule esitamise Vabariigi Valitsuse pädevusse, siis ei tohi riigieelarve eelnõu Riigi­kogule esitada ükski teine PS § 103 lõikes 1 nimetatud subjekt. Kuna Riigi­kogu juhatusele on antud eelnõude menetlusse võtmise funktsioon (RKKTS § 13 lg 2 p 4, § 93), siis peab Riigi­kogu juhatus jätma menetlusse võtmata riigieelarve eelnõu, mida ei ole esitanud Vabariigi Valitsus.

			9. Riigieelarve eelnõu kehtestatud vorminõuetele vastavuse kontroll ei hõlma kindlasti hindamist, kas eelnõu sisu vastab põhiseaduses, RES-is ja muudes seadustes sätestatule. Näiteks ei kuulu Riigi­kogu juhatuse pädevusse kontrollida, kas riigieelarve eelnõu sisaldab kõiki kulusid, mis on seadustega ette nähtud (PS § 116 lg 2). Sellele peavad andma hinnangu juhtiv­komisjon ja täiskogu eelnõu menetluse käigus.

			10. Riigieelarve eelnõu juhtiv­komisjon on RKKTS § 18 lõike 1 punkti 7 järgi rahanduskomisjon. Nendele seadus­eelnõudele, mis Vabariigi Valitsus esitab koos riigieelarve eelnõuga selleks, et muuta seadusega ettenähtud kulusid või luua eeldused tulude teistsuguses suuruses laekumiseks riigieelarvesse, määrab Riigi­kogu juhatus juhtiv­komisjonid asjaomaste alatiste komisjonide hulgast vastavalt RKKTS § 18 lõikest 1 tulenevatele valdkondadele.

			11. Kommenteeritava paragrahvi lõike 2 ja RKKTS § 95 lõike 1 kohaselt on Vabariigi Valitsusel õigus esitatud riigieelarve eelnõu tagasi võtta mis tahes menetlusfaasis. Niisugune regulatsioon on problemaatiline. Tagasivõtmine on RKKTS-is ette nähtud selleks, et võimaldada seadus­eelnõu algatajal või Riigi­kogu otsuse eelnõu esitajal reageerida muutuvatele asjaoludele. Näiteks võib vajadus eelnõu edasi menetleda ära langeda seoses teise, sarnast eesmärki taotlenud eelnõu vastuvõtmisega või siis menetluse käigus eelnõu ümberkujundamisega sellisel viisil, mis initsiaatorile ei ole vastuvõetav. Riigieelarve eelnõu puhul võib tulla kõne alla eelkõige teisena mainitud juhtum. PS § 115 lõige 2 sätestab riigieelarve eelnõu esitamise Riigi­kogule hiljemalt kolm kuud enne eel­­arve­aasta algust, samuti – koostoimes PS § 115 lõikega 3 ja § 87 punktiga 5 – valitsuse eelarve koostamise ja esitamise ainuõiguse (vt käesoleva peatüki üldine märkus 2). Valitsuse õigus riigieelarve eelnõu mis tahes ajal menetlusest tagasi võtta on vastuolus PS § 115 lõike 2 eesmärgiga anda enne uue eelarveaasta algust Riigi­kogule piisavalt aega eelarve eelnõu menetlemiseks ja vastuvõtmiseks. Valitsusele eelarve eelnõu tagasi­võtmise õiguse andmine kujutab endast varjatult võimaluse andmist Riigi­kogu erakorraliste valimiste esilekutsumiseks. Nimelt sätestab PS § 119, et Vabariigi President kuulutab erakorralised valimised välja juhul, kui Riigi­kogu ei ole riigieelarvet vastu võtnud kahe kuu jooksul pärast eela­­rve­aasta algust. Kõige selle juures tuleb silmas pidada, et valitsuse käsutuses on tõhus vahend mõjutada Riigi­kogu võtma riigieelarve vastu valitsuse soovitud kujul: PS §-s 98 ettenähtud võimalus siduda eelnõu vastuvõtmine usaldusküsimusega. Lähtudes eeltoodust ei saa Riigi­kogule esitatud riigieelarve eelnõu tagasivõtmise õiguse andmist Vabariigi Valitsusele pidada kooskõlas olevaks PS § 115 lõikega 2. Olgu märgitud, et lisaeelarve eelnõu ja riigieelarve muutmise seaduse eelnõu tagasivõtmise õigus kirjeldatud probleeme ei põhjusta, sest nende esitamise tingimused ja kord ning vastu võtmata jätmise tagajärjed erinevad riigieelarve eelnõu omadest oluliselt (vt RKKTS § 121 kommentaarid).

			12. Kuna riigieelarve eelnõu saab esitada üksnes Vabariigi Valitsus, siis ei ole eelarve eelnõu puhul kohaldatavad RKKTS § 95 lõike 2 teine ja kolmas lause (tagasivõtmise kord juhul, kui algatajaid või esitajaid on mitu) ega lõige 3 (eelnõust taganemine).

			§ 120. Riigieelarve eelnõu arutamise kord

			(1) Riigieelarve eelnõu arutab Riigi­kogu kolmel lugemisel.

			(2) Riigieelarve eelnõu arutatakse käesoleva seaduse 11. peatüki 2., 3., 4., 5. ja 6. jaos ettenähtut järgides, arvestades käesolevas peatükis ettenähtud erisusi.

			(3) Riigieelarve eelnõule esitatud muudatus­ette­panekud peavad vastama riigieelarve seaduse §-s 40 ettenähtud tingimustele. Riigieelarve eelnõule esitatud muudatus­ette­panek peab sisaldama kõikide muudatusega kaasnevate riigieelarve eelnõu tulude, kulude, investeeringute ja finantseerimistehingute muudatuste täpseid sõnastusi.

			[RT I, 13.03.2014, 2 – jõust. 23.03.2014]

			(4) Riigieelarve eelnõu teise lugemise lõpetamise järel ja riigieelarve eelnõu kolmandal lugemisel võivad muudatus­ette­panekuid esitada komisjonid ja fraktsioonid.

			(5) Pärast riigieelarve eelnõu teise lugemise katkestamist, selle lõpetamist ning kolmanda lugemise katkestamist esitatud muudatus­ette­panekuid, mida Vabariigi Valitsus ei toeta ja mille juhtiv­komisjon on jätnud arvestamata, hääletusele ei panda.

			1. Riigieelarve eelnõu menetlus on alates 1992. aastast teiste seadus­eelnõude menetlusest mõnevõrra erinenud. Näiteks nägi 1992. aasta RKKS § 68 lõige 2 riigieelarve eelnõu puhul ette kolm lugemist, muid seadus­eelnõusid võis panna lõpphääletusele ka teisel lugemisel. Samasugune kord säilis ka pärast 1994. aasta RKKS-i vastuvõtmist (§ 136 lg 2). Käesoleval ajal on erinevused muudatus­ette­panekute esitamise ja hääletamise tingimustes ja korras ning kolmanda lugemise läbiviimise korras.

			2. Kommenteeritava paragrahvi lõige 2 sätestab, et riigieelarve eelnõu menetletakse Riigi­kogus seadus­eelnõu menetluse suhtes üldiselt kehtivate normide järgi, arvestades erisusi, mis on ette nähtud kommenteeritavas paragrahvis.

			3. Riigieelarve eelnõu arutatakse kolmel lugemisel. Eelnõu esimesel lugemisel arutatakse riigieelarve eelnõu üldpõhimõtteid. Ettekande teevad Vabariigi Valitsuse esindaja (tava kohaselt rahandusminister) ning juhtiv­komisjoni – rahanduskomisjoni – esindaja, läbirääkimised toimuvad üksnes fraktsioonide esindajate osavõtul. Nagu teistegi seadus­eelnõude puhul võib ka riigieelarve eelnõu esimesel lugemisel teha eelnõu tagasilükkamise ettepaneku. Riigi­kogu on kaks korda (1998. aasta 28. oktoobril ja 2002. aasta 23. oktoobril) riigieelarve eelnõu esimesel lugemisel tagasi lükanud. Sellisel juhul on valitsusel õigus eelnõu uuesti algatada.

			4. Pärast riigieelarve eelnõu esimese lugemise lõpetamist võivad Riigi­kogu liikmed, komisjonid ja fraktsioonid esitada muudatus­ette­panekuid. Kommenteeritava paragrahvi lõike 3 kohaselt peavad muudatus­ette­panekud vastama RES §-s 40 ettenähtud tingimustele. Riigieelarve eelnõule esitatud muudatus­ette­panek peab sisaldama kõikide muudatusega kaasnevate riigieelarve eelnõu tulude, kulude, investeeringute ja finantseerimistehingute muudatuste täpseid sõnastusi. RES § 40 sätestab järgmised tingimused:

			a) riigieelarve eelnõu muutmise ettepanekule, mis tingib eelnõus ettenähtud tulude vähendamise või kulu, investeeringu või finantseerimistehingu suurendamise või ümberjaotamise, tuleb algatajal lisada rahalised arvestused, milles on märgitud vajalikud katte­allikad (lg 1);

			b) muudatus­ette­panekuga ei tohi ette näha riigieelarve puudujääki, selle suurenemist või ülejäägi vähenemist (lg 2).

			RES § 40 lõige 1 taasesitab PS § 116 esimeses lauses sätestatu, lõige 2 lisab tingimuse, mida PS § 116 ei sisalda. PS § 116 teine lause sätestab, et Riigi­kogu ei tohi kustutada ega vähendada riigieelarvesse või selle eelnõusse võetud kulusid, mis on ette nähtud muude seadustega.

			5. PS § 116 lõige 1 ja RES § 40 lõige 1 sätestavad kohustuse lisada muudatus­ette­panekule nn katteallikas. Katteallikad tuleb ära näidata juhul, kui muudatus­ette­paneku esitaja soovib:

			a) vähendada riigieelarve eelnõus ettenähtud tulusid;

			b) suurendada riigieelarve eelnõus ettenähtud kulusid, investeeringuid ja finantseerimistehinguid;

			c) ümber jaotada riigieelarve eelnõus ettenähtud kulusid, investeeringuid ja finantseerimistehinguid, st teatavaid kulusid teiste arvel suurendada, kulude kogumahtu seejuures muutmata.

			Katteallikata muudatus­ette­panekud ei vasta põhiseaduses ega RES-is ettenähtud nõuetele. Kui põhjalikud peavad muudatus­ette­panekule lisatud rahalised arvestused olema, see põhiseadusest ei selgu, samuti ei täpsusta seda RES. Katteallikate näitamine ei ole pelgalt formaalsus, vaid muudatus­ette­paneku esitajal on kohustus oma ettepanekut sisuliselt põhjendada. Ettepanekus ettenähtud kulude katteks vajalikud allikad peavad olema nii lubatavad, st kooskõlas kehtiva õigusega, kui ka võimalikud. Nii ei tohi katteallikatena näidata tulusid, mida kehtiv õigus ette ei näe, näiteks laekumisi maksudest, mida Riigi­kogu kehtestanud ei ole. Samas on muudatus­ette­paneku esitajal lubatud ettepaneku põhjenduses osutada eelnõule, mis on Riigi­kogu menetluses või mille ta algatab koos riigieelarve eelnõule muudatus­ette­paneku esitamisega ning mille vastuvõtmise korral võib eeldada suuremaid laekumisi riigieelarvesse (nt riigilõivumäärade suurendamine), ning esitada sellega seoses arvestused, mis näitavad, kui suures ulatuses see tuluallikas katab ettepandavaid kulusid. Peale eelöeldu tuleb arvesse võtta, et riigieelarve eelnõus ettenähtud tulud kujutavad endast prognoosi ja seetõttu on riigieelarve eelnõule muudatus­ette­paneku esitajal lubatud lähtuda teistsugusest prognoosist. Seda muidugi juhul, kui ta esitab asjakohased arvutused.

			6. Muudatus­ette­paneku tegemisel tuleb arvestada PS § 116 lõikes 2 sätestatut, mis keelab kustutada või vähendada riigieelarve eelnõusse võetud kulusid, mis on ette nähtud muude seadustega. Nii peab muudatus­ette­paneku esitaja, kes soovib riigieelarve eelnõus ettenähtud kulusid ümber jaotada, arvestama, et teatavate kulude suurendamisel teiste kulude vähendamise arvel on piir, mille seab kehtiv õigus. Muudatus­ette­paneku esitajal on kohustus näidata, et kärbitav kulu on ettepandaval kujul piisav ning et kulu vähenemine ei ole vastuolus PS § 116 lõikega 2.491 Kehtiv RES ei nõua enam sõnaselgelt välislepingutega arvestamist, kuid kuna välislepingud on Eesti õigussüsteemi osa ning need seisavad oma õigusjõult Eesti seadustest kõrgemal, peab riigieelarve sisaldama riigi kõiki tulusid ja kulusid, sõltumata sellest, millisel õiguslikul alusel kulude tegemise kohustus baseerub.492

			7. RES § 40 lõike 2 kohaselt ei tohi riigieelarve eelnõu muutmise ettepanek põhjustada struktuurset riigieelarve puudujääki, selle suurenemist ega struktuurse ülejäägi vähenemist. Keelatud ei ole seega muudatus­ette­panekud, mis muudavad riigieelarve eelnõus ettenähtud kulude ja tulude üldmahtu, vaid üksnes ettepanekud, mis näevad ette Vabariigi Valitsuse esitatud:

			a) tasakaalus riigieelarve eelnõu puhul puudujäägi tekkimise;

			b) puudujäägiga riigieelarve eelnõu puhul puudujäägi suurenemise;

			c) ülejäägiga riigieelarve eelnõu puhul ülejäägi vähenemise.

			8. Riigieelarve eelnõule tehtavate muudatus­ette­panekute suhtes kohaldatakse ka RKKTS § 100 lõiget 1, mille kohaselt vaatab juhtiv­komisjon läbi kõik RKKTS §-s 99 ettenähtud tähtaega, tingimusi ja korda järgides esitatud muudatus­ette­panekud ning otsustab nende arvestamise eelnõu uue teksti koostamisel. Sellest tuleneb, et peale RES §-s 40 ettenähtu peab riigieelarve eelnõule esitatav muudatus­ette­panek:

			a) käima eelnõu kohta;

			b) sisaldama viidet eelnõu muudetavale osale;

			c) sisaldama soovitava muudatuse täpset sõnastust.

			Eeltoodu kohaldamisel riigieelarve eelnõule esitatavate muudatus­ette­panekute suhtes tuleb kõigepealt arvestada riigieelarve liigenduse eripära muude seadustega võrreldes. 

			Kuigi eelnõu jaguneb paragrahvideks nagu teisedki seadus­eelnõud, liigendatakse RES § 26 lõike 2 kohaselt riigieelarve vahendid eelarve­klassifikaatori alusel administratiivselt Riigi­kogu Kantselei, Vabariigi Presidendi Kantselei, Riigikontrolli, Õiguskantsleri Kantselei, Riigikohtu ja ministeeriumide valitsemisalade vahel. RES § 26 lõike 5 alusel liigendatakse riigieelarves kulud tulemusvaldkondade ning programmide ja programmitegevuste kaupa.

			Muudatus­ette­panek peab seega sisaldama viidet paragrahvile ning kui ettepanekuga soovitakse muuta eelarvekirjet, siis kulude osas viidet põhiseaduslikule institutsioonile või ministeeriumile ning tulemusvaldkonnale, programmile ja programmi tegevusele või investeeringule. Tulusid või finantseerimistehinguid muutva ettepaneku puhul tuleb märkida vastava tulu- või finantseerimisliigi nimetus.

			Muudatuse täpse sõnastuse esitamise nõue on tulude ja kulude suurust käsitlevate muudatus­ette­panekute puhul täidetud juhul, kui osutatakse eelnõu muudetavale paragrahvile ja riigieelarve asjakohasele liigendus­üksusele ning märgitakse, millises ulatuses eelnõus olevat summat suurendatakse või vähendatakse.

			Praktikas on välja kujunenud muudatus­ette­paneku standardvorm:

			„1. Teha eelnõus järgmised muudatused:

			1) Suurendada § 1 Riigieelarve vahendid (tuhandetes eurodes), 

			HARIDUS- JA TEADUSMINISTEERIUMI VALITSEMISALA KULUD,

			Tulemusvaldkond: EESTI KEEL JA EESTLUS, Keeleprogramm, Eesti keele maine ja staatuse tugevdamine 

			1 miljoni euro võrra.

			2) Vähendada VABARIIGI VALITSUS, KULUD, 

			Vabariigi Valitsuse reservid 

			1 miljoni euro võrra.

			Selgitus: …“

			9. Kui muudatus­ette­panek ei vasta RKKTS-is või RES §-s 40 sätestatud nõuetele, ei ole see esitatud RKKTS §-s 99 ettenähtud tingimusi järgides. RKKTS § 100 alusel võib juhtiv­komisjon niisugused muudatus­ette­panekud jätta läbi vaatamata, st ei aruta neid sisuliselt ega tee otsust nende arvestamise kohta eelnõu uue teksti koostamisel. Näiteks peab juhtiv­komisjon jätma läbi vaatamata muudatus­ette­paneku, mis tingib küll riigieelarve eelnõus ettenähtud tulude vähendamise, kulude suurendamise või ümberjaotamise, kuid mille esitaja ei ole täitnud katteallika näitamise kohustust. Juhtiv­komisjonil tuleb jätta muudatus­ette­panek läbi vaatamata ka näiteks juhul, kui katteallikas on küll näidatud, ent see on ilmselgelt lubamatu või võimatu (vt käesoleva paragrahvi kommentaar 5), st kui ettepaneku esitaja eirab kehtivat õigust või täidab katteallika näitamise kohustust üksnes formaalselt. Oluline on siinjuures asjaolu, et sellise katteallikaga muudatus­ette­panekut ei ole võimalik sisuliselt arutada. Kirjeldatud juhtudest tuleb eristada olukordi, kus esitatud katteallikas on vaieldav. Nii võib näiteks muudatus­ette­paneku esitaja tugineda valitsuse omast erinevale riigi kavandatavate tulude prognoosile või arvestusele PS § 116 lõikes 2 sätestatud nõude täitmiseks piisava summa kohta. Sellisel juhul peab juhtiv­komisjon muudatus­ette­paneku läbi vaatama. Otsuse selle kohta, kas muudatus­ette­panek on esitatud nõuetekohaselt ja lisatakse muudatus­ette­panekute loetellu, teeb juhtiv­komisjon. Kui juhtiv­komisjon, lähtudes eespool kirjeldatud kriteeriumidest, kvalifitseerib muudatus­ette­paneku ettenähtud tingimustele mittevastavaks, jätab ta selle muudatus­ette­panekute loetellu (RKKTS § 102 lg 1) kandmata. Juhtiv­komisjoni seletuskirjas, mille ta koostab teiseks või kolmandaks lugemiseks (RKKTS § 103 ja § 110 lg 2), tuleb sellisel juhul märkida põhjused, miks jäeti muudatus­ette­panek läbi vaatamata.493

			10. Riigieelarve eelnõu teiseks lugemiseks koostab juhtiv­komisjon eelnõu uue teksti, millesse viiakse kõik arvestatud muudatus­ette­panekud ning juhtiv­komisjoni enda tehtud muudatused (RKKTS § 101 lg 1), muudatus­ette­panekute loetelu (RKKTS § 102 lg 1) ning seletuskirja (RKKTS § 103). Eelnõu teisel lugemisel toimub eelnõu sätete, sh kirjete arutelu ning vajaduse korral muudatus­ette­panekute hääletamine. Muudatus­ette­panekute hääletamisel arvestatakse RKKTS § 106 lõigetes 2–4 ettenähtut. Riigieelarve eelnõu teine lugemine võidakse katkestada (RKKTS § 107) või lõpetada ning suunata eelnõu kolmandale lugemisele (RKKTS § 108).

			11. Riigieelarve eelnõu teise lugemise katkestamise järel võivad Riigi­kogu liikmed, komisjonid ja fraktsioonid esitada eelnõule muudatus­ette­panekuid eespool kirjeldatud tingimusi arvestades (vt käesoleva paragrahvi kommentaarid 4–8). Teise lugemise jätkamiseks koostab juhtiv­komisjon samad menetlusdokumendid mis teiseks lugemiseks (vt käesoleva paragrahvi kommentaar 10). Riigieelarve eelnõu teise lugemise jätkamisel tuleb arvesse võtta kommenteeritava paragrahvi lõikes 5 sätestatut, mille järgi hääletusele ei panda muudatus­ette­panekuid, mida Vabariigi Valitsus ei toeta ja mille juhtiv­komisjon on jätnud arvestamata. Seetõttu tuleb komisjonil selgitada välja valitsuse seisukoht iga muudatus­ette­paneku kohta ja vajaduse korral lisada muudatus­ette­panekute loetelusse märge, et ettepanek ei kuulu hääletamisele.

			12. Riigieelarve eelnõu kolmanda lugemise puhul tuleb vastavalt kommenteeritava paragrahvi lõikele 2 lähtuda RKKTS §-dest 110 ja 111. Samas võimaldab kommenteeritav paragrahv ise muudatus­ette­panekute esitamist nii teise lugemise järel kui ka kolmandal lugemisel (RKKTS § 120 lg-d 4 ja 5). Seetõttu saab RKKTS §-dest 110 ja 111 lähtuda üksnes osaliselt, näiteks on tavaks, et juhtiv­komisjoni esindaja esineb riigieelarve eelnõu kolmandal lugemisel ettekandega.

			13. Pärast riigieelarve eelnõu teise lugemise lõpetamist võivad muudatus­ette­panekuid esitada üksnes komisjonid ja fraktsioonid. Muudatus­ette­panekud peavad vastama eespool kirjeldatud tingimustele (vt käesoleva paragrahvi kommentaarid 4–8). Muudatus­ette­panekute läbivaatamisel ning kolmandaks lugemiseks menetlusdokumentide koostamisel peab juhtiv­komisjon lähtuma RKKTS §-dest 100–103. Riigieelarve eelnõu kolmandal lugemisel toimub eelnõu sätete, sh kirjete arutelu. Kolmandal lugemisel esineb ettekandega juhtiv­komisjoni esindaja, kellele iga Riigi­kogu liige võib esitada kuni kaks suulist küsimust. Läbirääkimistel osalejate ring on piiratud fraktsioonide esindajatega. Muudatus­ette­panekute hääletamisel tuleb järgida kommenteeritava paragrahvi lõiget 5, mis sätestab, et ettepanekuid, mida Vabariigi Valitsus ei toeta ja mille juhtiv­komisjon on jätnud arvestamata, hääletusele ei panda.

			14. Kommenteeritava paragrahvi lõikest 5 tuleneb, et riigieelarve eelnõu kolmanda lugemise võib katkestada. Katkestamise puhul tuleb kohaldada RKKTS §-s 107 ettenähtut. Kolmanda lugemise katkestamise järel võivad muudatus­ette­panekuid esitada üksnes komisjonid ja fraktsioonid (vt kommenteeritava paragrahvi lõige 4). Järgnev menetlus, st eelnõu ettevalmistamine kolmanda lugemise jätkamiseks ning kolmanda lugemise jätkamine, toimub samade reeglite järgi nagu menetlus pärast teise lugemise lõpetamist (vt käesoleva paragrahvi kommentaar 13).

			15. Kui riigieelarve kolmandat lugemist ei katkestata, pannakse eelnõu lõpphääletusele. Riigieelarve vastuvõtmiseks on vastavalt PS §-le 73 nõutav poolthäälte enamus.

			16. Vastuvõetud riigieelarve allkirjastatakse RKKTS § 112 kohaselt.

			17. Kuigi kommenteeritava paragrahvi lõige 2 ei viita RKKTS 11. peatüki 7. jaole, on selle sätted (§-d 113 ja 114) kohaldatavad ka juhul, kui Vabariigi President jätab PS § 107 lõikest 2 lähtudes riigieelarve välja kuulutamata.

			§ 121. Riigieelarve muutmise seaduse ja lisaeelarve eelnõu arutamise kord

			Käesolevas peatükis ettenähtut, välja arvatud § 119 lõiget 1, järgitakse ka riigieelarve muutmise seaduse ja lisaeelarve eelnõu menetlemisel.

			1. Riigieelarve muutmise seaduse eelnõu algatab Vabariigi Valitsus vastavalt RES § 43 lõikele 1 riigieelarve muutmiseks kulude kogumahtu muutmata, st kulude ümbertõstmiseks. Lisaeelarve eelnõu algatab Vabariigi Valitsus RES § 44 lõike 1 kohaselt riigieelarve muutmiseks juhul, kui see on seotud kulude kogumahu suurendamise või vähendamisega. Peale selliste muudatuste võib lisaeelarve eelnõu sisaldada riigieelarves ette­nähtud kulude otstarbe ja finantseerimistehingute muutmist.

			2. Kommenteeritava paragrahvi järgi kohaldatakse riigieelarve muutmise seaduse ja lisaeelarve eelnõu esitamisele ja menetlusele samu reegleid kui riigieelarve eelnõu esitamisele ja menetlusele. Erandiks on RKKTS § 119 lõige 1, mis sätestab riigieelarve eelnõu esitamise hiliseima aja. Riigieelarve muutmise seaduse ja lisaeelarve eelnõu Riigi­kogule esitamise ajalised piirangud tulenevad RES-ist. Riigieelarve muutmise seaduse eelnõu ei või Riigi­kogule esitada hiljem kui kaks kuud enne eelarveaasta lõppu, st mitte hiljem kui 31. oktoobril. Lisaeelarve eelnõu ei tohi Riigi­kogule esitada hiljem kui kolm kuud enne eelarveaasta lõppu, st mitte hiljem kui 30. septembril. RES-is sätestatud ajalisi piiranguid ei kohaldata (RES § 45 lg 2), kui riigieelarve muutmise või lisaeelarve algatamise põhjuseks on:

			a) finantskriisi lahendamine või ennetamine;

			b) välisriigi, euroala või selle liikmesriigi finantsstabiilsuse tagamine;

			c) kaitsevalmiduse kõrgendamine, kollektiivse enesekaitse lepinguga ettenähtud kohustuste täitmine, eriolukorra, erakorralise seisukorra, sõjaseisukorra või mobilisatsiooni väljakuulutamine;

			d) Riigi­kogu otsus stabiliseerimisreservi vahendite kasutusele võt­mise kohta.

			

			
				
					488	Vt nt seaduse „1994. aasta riigieelarve“ muutmise seaduse eelnõu (404 SE, VII Riigi­kogu), mille algatas Riigi­kogu liige K. Jürgenson 13. jaanuaril 1994. Seadus võeti vastu 10. veebruaril 1994 ja kuulutati välja Vabariigi Presidendi 21. veebruari 1994. aasta otsusega nr 273 (RT I 1994, 12, 201).

				

				
					489	RKPJKo 30.10.2009, 3-4-1-20-09, p-d 9 ja 10.

				

				
					490	Samas, p 11.

				

				
					491	Vt ka PS kommentaarid 2020, § 116 kommentaar 2.

				

				
					492	Vt ka PS kommentaarid 2020, § 116 kommentaar 3.

				

				
					493	Arvestada tuleb asjaolu, et komisjoni otsus jätta muudatus­ette­panek muudatus­ette­panekute loetelusse kandmata puudutab RKKTS § 99 lõikes 1 sätestatud Riigi­kogu liikme, komisjoni või fraktsiooni õigust esitada eelnõule muudatus­ette­panekuid. Riigi­kogu liikme puhul on sellel puutumus Riigi­kogu liikme vaba mandaadi põhimõttega, sest see võib mõjutada Riigi­kogu liikme võimalusi esindada parlamendis oma valijate või valimisringkonna huve ja teostada rahvaesindajana riigivõimu.

				

			

		


		
			13. PEATÜKK

			PÕHISEADUSE MUUTMISE SEADUSE EELNÕU MENETLEMISE KORD

			Üldist

			Eesti Vabariigi põhiseaduse muutmise põhireeglid on küllaltki detailselt sätestatud PS XV peatükis. RKKTS 13. peatükk on oluline ennekõike seetõttu, et PS § 163 näeb põhiseaduse muutmiseks ette kolm viisi, ent sätestab, et muutmisviis otsustatakse põhiseaduse muutmise seaduse eelnõu kolmandal lugemisel. Seetõttu on tarvis sätteid, mis reguleeriksid põhiseaduse muutmise viisi otsustamise korda. Muus osas on põhiseaduse muutmise seaduse eelnõu menetlemise kord sarnane n-ö tavalise seaduse eelnõu menetlemise korraga. Peamised erinevused on algatajate ja muudatus­ette­panekute esitajate ringis, menetlustähtaegades ning seaduse vastuvõtmiseks nõutavas häälteenamuses. 1992. aasta RKKS § 81 sätestas, et põhiseaduse muutmisega seotud eelnõu arutatakse põhiseaduse XV peatükis ja põhiseaduse rakendamise seaduse §-s 8 sätestatud korras. Samasugust sätet sisaldas ka 1994. aasta RKKS § 132. Põhiseaduse muutmise seaduse eelnõu menetlemise täpsem kord sätestati 16. novembril 2000 vastuvõetud ja sama aasta 22. detsembril jõustunud Riigi­kogu kodukorra seaduse muutmise seadusega (151. peatükk, §-d 1551–1553).494 Sellest ajast saadik on kõnealused normid püsinud peaaegu muutumatuna.

			§ 122. Põhiseaduse muutmise algatamine

			(1) Põhiseaduse muutmise algatamise õigus on vähemalt viiendikul Riigi­kogu koosseisust ja Vabariigi Presidendil.

			(2) Põhiseaduse muutmise seaduse eelnõu üleandmisel, vormistamisel, menetlusse võtmise otsustamisel ning tagasivõtmisel järgitakse käesoleva seaduse §-des 91, 92, 93 ja 95 ettenähtut.

			(3) Põhiseaduse muutmise seaduse eelnõu algatajad märgivad seletuskirjas, millisel viisil nad põhiseaduse muutmise seadust vastu võtta soovivad.

			1. Kommenteeritava paragrahvi lõige 1 taasesitab PS § 161 lõikes 1 sätestatu.495

			2. Põhiseaduse muutmise seaduse eelnõu tuleb vormistada ja anda üle seadus­eelnõude kohta üldiselt kehtivate nõuete kohaselt (RKKTS §-d 91 ja 92). Täiendavalt tuleb võtta arvesse PS § 161 lõikes 2 ja §-s 168 sätestatud piiranguid. PS § 161 lõike 2 järgi ei saa põhiseaduse muutmist algatada erakorralise ega sõjaseisukorra ajal. Vastavalt PS §-le 168 ei saa põhiseaduse muutmist samas küsimuses algatada ühe aasta jooksul, arvates vastava eelnõu tagasilükkamisest rahvahääletusel või Riigi­kogus.

			3. PS §-st 168 tulenev piirang vajab täpsustamist. Kõigepealt tuleb selgitada, mida tähendab keeld algatada põhiseaduse muutmist samas küsimuses. Kindlasti ei saa piirduda sellega, et tuvastatakse, kas eelnõu puudutab põhiseaduse sama paragrahvi, mida ebaõnnestunult muuta üritati, sest ühe ja sama paragrahvi muutmisega võidakse taotleda erinevaid eesmärke. Mõiste „sama küsimus“ viitab hoopis põhiseaduse instituudile, mis kujutab endast teatava küsimuse terviklikku regulatsiooni, või selle osainstituudile. Selleks et hinnata, kas algatatava eelnõuga soovitakse muuta põhiseadust samas küsimuses, tuleb algatuse sisust lähtudes kõigepealt määratleda nii eelmise (tagasilükatud) kui ka uue algatuse objektiks olev instituut (osainstituut) ning võtta seisukoht nende kattuvuse suhtes. Kuid sellest ei piisa. Samuti on oluline, kuidas asjaomast instituuti (osainstituuti) ümber kujundada sooviti (soovitakse). Kui pakutav regulatsioon on eelmises (tagasilükatud) ja uues eelnõus põhimõtteliselt samasugune, on tegemist sama küsimusega; kui pakutav regulatsioon on erinev, ei ole tegemist sama küsimusega. Algatamise õigust ei ole seega juhul, kui langevad kokku kaks tingimust:

			a) võrreldavate eelnõude objektiks olevad instituudid (osainstituudid) kattuvad täielikult;

			b) võrreldavates eelnõudes pakutav regulatsioon on põhimõtteliselt ühesugune. 

			Ülaltoodu illustreerimiseks olgu toodud järgmine näide. Riigi­kogu lükkab tagasi põhiseaduse muutmise seaduse eelnõu, mille eesmärgiks oli Vabariigi Presidendi valimise korra (PS § 79) muutmine nõnda, et president valitaks üldistel ja otsestel valimistel. Enne aasta möödumist selle eelnõu tagasilükkamisest ei ole lubatav algatada eelnõu, mis näeb ette üldiste ja otseste presidendivalimiste korraldamise. Mõlema eelnõu objektiks on sama instituut – Vabariigi Presidendi valimine – ning ka pakutav regulatsioon on eelnõudes põhimõtteliselt ühesugune. Seejuures ei oma tähtsust kahe eelnõu võimalikud erinevused, nagu näiteks kandidaatide ülesseadmiseks õigustatud subjektide ring või ühes või teises hääletusvoorus valituks osutumiseks nõutav häälte hulk. Kui aga enne aasta möödumist eelnõu tagasilükkamisest tahetakse algatada eelnõu, millega soovitakse PS §-st 79 jätta välja sätted, mis reguleerivad presidendi valimist Riigi­kogus, siis see algatus oleks lubatav. Eelnõude objektiks olevad instituudid küll kattuvad – mõlemal juhul on tegemist Vabariigi Presidendi valimise korraga –, ent pakutav regulatsioon on põhimõtteliselt erinev.

			4. Vaatamata eelöeldule tuleb asuda seisukohale, et Riigi­kogu juhatusel, kes vastavalt RKKTS §-le 93 otsustab eelnõu menetlusse võtmise, on avar hindamisruum küsimuses, kas eelnõu algatamisel on järgitud PS §-s 168 sätestatut või mitte. Kahtluse korral tuleks eelistada põhiseaduse muutmise algatamise õigust, võttes iseäranis arvesse asjaolu, et põhiseaduse muutmine PS XV peatüki sätete kohaselt on niigi keeruline ning nõutav häälteenamus suur, mistõttu vajadus lisapiirangute järele on väike.

			5. PS §-st 168 tuleneva piirangu avamiseks tuleb selgitada ka mõiste „tagasilükkamine“ tähendust. Põhiseaduse muutmise seaduse eelnõu on rahvahääletusel tagasi lükatud, kui see ei saa poolthäälte enamust (PS § 105 lg-d 2 ja 4). Samas ei ole üheselt selge, mida PS § 168 peab eelnõu tagasilükkamiseks Riigi­kogus: kas seaduse vastu võtmata jätmist kolmandal lugemisel või mis tahes menetlusfaasis tehtavat otsustust, mille vahetu tagajärjena langeb eelnõu menetlusest välja. Viimasel juhul tuleks tagasilükkamiseks PS § 168 mõttes pidada ka eelnõu tagasi­lükkamist selle esimesel lugemisel (RKKTS § 98 lg 6), samuti põhiseaduse muutmise viisi kohta tehtud ettepaneku heaks kiitmata jätmist (RKKTS § 125 lg 6, § 126 lg 5 ja § 127 lg 3). Kuna PS § 168 eesmärk on kaitsta põhi­seaduse stabiilsust ning tagada põhiseaduse muutmise küsimustes ulatuslikum konsensus ja tehtavate otsuste põhjalikum läbimõeldus, siis tuleb mõistet „tagasilükkamine Riigi­kogus“ tõlgendada laiemalt. Ka esimesel lugemisel tehtav tagasilükkamisotsus on Riigi­kogu sisuline hinnang esitatud algatuse suhtes. Pealegi otsustatakse eelnõu tagasilükkamine poolthäälte enamusega, mis tähendab, et kui eelnõu juba selles faasis ei saa rohkem poolt- kui vastuhääli, ei ole tõenäoline, et see vastu võetakse. Tagasilükkamise mõiste laiem käsitus tagab ka, et põhiseaduse sisu osas püütakse saavutada võimalikult ulatuslikku kokkulepet, sest Riigi­kogu negatiivne otsus kas või ettepandud muutmisviisi suhtes toob antud küsimuses kaasa põhiseaduse muutmise protsessi peatumise aastaks. Põhiseaduse muutmise seaduse eelnõu ei saa pidada Riigi­kogus tagasilükatuks juhul, kui algatajad võtavad selle tagasi (RKKTS § 95) või kui eelnõu langeb menetlusest välja seoses Riigi­kogu volituste lõppemisega (RKKTS § 96).

			6. Üleantud põhiseaduse muutmise seaduse eelnõu menetlusse võtmise otsustab Riigi­kogu juhatus RKKTS § 93 kohaselt. Nii nagu ka muude seadus­eelnõude puhul, peab Riigi­kogu juhatus kontrollima põhiseaduse muutmise seaduse eelnõu vastavust RKKTS §-s 92 ettenähtud nõuetele.496 Tegelikult on selle kontrolli ulatus laiem kui pelgalt normitehnika eeskirjale vastavuse kindlakstegemine. Nii ei tohi Riigi­kogu juhatus võtta menetlusse ja peab algatajatele tagastama eelnõu:

			a) mille on algatanud subjekt, kellel ei ole PS § 161 lõike 1 järgi põhiseaduse muutmise algatamise õigust, näiteks fraktsioon (isegi kui sellel on rohkem kui 21 liiget), või millel on vähem kui 21 Riigi­kogu liikme allkirjad;

			b) mis on esitatud erakorralise või sõjaseisukorra ajal;

			c) millega soovitakse reguleerida küsimust, mis oli rahvahääletusel või Riigi­kogus tagasilükatud põhiseaduse muutmise seaduse eelnõu objektiks (st sama küsimust PS § 168 mõttes), kui tagasilükkamisest ei ole möödunud ühte aastat (vt käesoleva paragrahvi kommentaarid 3–5).

			Riigi­kogu juhatuse otsus üleantud põhiseaduse muutmise seaduse eelnõu menetlusse mitte võtta on vaidlustatav Riigikohtus vastavalt PSJKS §-le 17.

			7. RKKTS § 93 lõike 2 kohaselt määrab Riigi­kogu juhatus, kui ta otsustab eelnõu menetlusse võtta, eelnõule juhtiv­komisjoni Riigi­kogu alatiste komisjonide hulgast. Põhiseaduse muutmise seaduse eelnõule juhtiv­komisjoni määrates puudub juhatusel kaalutlusruum, sest mitmest RKKTS-i sättest tuleneb, et juhtiv­komisjoniks on põhiseaduskomisjon (RKKTS § 124 lg 2, § 125 lg 1, § 126 lg 1, § 127 lg 1).

			8. Põhiseaduse muutmise seaduse eelnõu võivad selle algatajad mis tahes ajal tagasi võtta (RKKTS § 95 lg 1). Kui eelnõu on algatanud Riigi­kogu liikmed, siis kohaldatakse põhiseaduse muutmise seaduse eelnõu tagasivõtmisele RKKTS § 95 lõike 2 kolmandas lauses sätestatut: tagasivõtmis­avaldus on kehtiv, kui sellele on alla kirjutanud üle poole algatajatest. Sellisel juhul on eelnõu tagasi võetud ning see langeb menetlusest välja isegi siis, kui neid Riigi­kogu liikmeid, kes tagasivõtmisavaldusele alla ei kirjutanud, on vähemalt 21. Riigi­kogu liikmetel, kes tagasivõtmist ei toetanud, on õigus algatada põhiseaduse muutmise seaduse eelnõu  uuesti.

			9. Põhiseaduse muutmise seaduse eelnõu algatajate hulgas olnud Riigi­kogu liikmetel on võimalik eelnõust taganeda vastavalt RKKTS § 95 lõikele 3. Nimetatud sätte kohaselt võib eelnõust taganeda tingimusel, et eelnõu algatajate ringi jääb vähemalt 21 Riigi­kogu liiget. Sellisel juhul ei lange eelnõu Riigi­kogu menetlusest välja. Kui aga taganemise tõttu jääb eelnõule alla 21 algataja, langeb põhiseaduse muutmise seaduse eelnõu Riigi­kogu menetlusest välja (vt ka RKKTS § 95 kommentaar 5).

			10. Kommenteeritava paragrahvi lõige 3 näeb ette põhiseaduse muutmise seaduse eelnõu seletuskirjale esitatava nõude, mis teiste seadus­eelnõude puhul ei kehti. Nimelt peavad algatajad seletuskirjas märkima, millisel viisil nad põhiseaduse muutmise seadust vastu võtta soovivad. Selline nõue on seotud asjaoluga, et kuna kuni eelnõu kolmanda lugemiseni ei ole selge, missugusel PS § 163 lõikes 1 ettenähtud viisil põhiseadust muutma asutakse,497 siis selline märge seletuskirjas annab menetluse alguses teatava lähte­positsiooni põhiseaduse muutmise viisi valikul. Märge on üksnes informatiivse tähendusega, sest algatajate soov ei ole siduv põhiseaduskomisjonile, kes teeb Riigi­kogule ettepaneku, millist põhiseaduse muutmise viisi kasutada (RKKTS § 124 lg 2).498 Samas ei tohi Riigi­kogu juhatus eelnõu menetlusse võtta, kui ei ole täidetud RKKTS § 122 lõikes 3 sätestatud nõue.

			11. Üks lisanõue põhiseaduse muutmise seaduse eelnõu puhul tuleneb PS §-st 167: eelnõus peab olema märgitud põhiseaduse muutmise seaduse jõustumise aeg. PS § 167 sätestab, et põhiseaduse muutmise seadus jõustub seaduses eneses määratud tähtajal, kuid mitte varem kui kolm kuud pärast väljakuulutamist. Seega on nõutav, et seadus peab sisaldama jõustumis­normi. Ei ole välistatud, et jõustumisnorm näebki ette seaduse jõustumise pärast põhiseaduses sätestatud minimaalse vacatio legis’e möödumist, ent see peab olema seaduses eneses expressis verbis kirjas.499 Olgu märgitud, et muude seaduste jõustumisega seonduv on reguleeritud teistmoodi. PS § 108 järgi jõustub seadus 10. päeval pärast Riigi Teatajas avaldamist, kui seaduses eneses ei sätestata teist tähtaega. Sellise regulatsiooni kohaselt peab seadus sisaldama jõustumisnormi üksnes juhul, kui soovitakse PS §-s 108 sätestatust erinevat jõustumisaega.

			12. Kommenteeritavas paragrahvis ei viidata RKKTS §-le 94, mille järgi saadab Riigi­kogu esimees Riigi­kogus algatatud seadus­eelnõud Vabariigi Valitsusele arvamuse andmiseks. Sellest ning RKKTS § 94 lõike 1 esimese lause sõnastusest lähtudes võib teha järelduse, et põhiseaduse muutmise seaduse eelnõu valitsusele saatma ei pea. RKKTS § 94 lõike 1 teine lause aga võimaldab Riigi­kogu esimehel saata Vabariigi Valitsusele lisaks sama lõike esimeses lauses nimetatutele ka muid eelnõusid, st ka põhiseaduse muutmise seaduse eelnõu. On kujunenud tavaks, et valitsust teavitatakse põhiseaduse muutmise algatustest ning talle antakse võimalus esitada nende kohta arvamus.

			§ 123. Põhiseaduse muutmise seaduse eelnõu arutamise kord

			(1) Põhiseaduse muutmise seaduse eelnõu arutab Riigi­kogu kolmel lugemisel.

			(2) Põhiseaduse muutmise seaduse eelnõu esimese ja teise lugemise vahele peab jääma vähemalt kolm kuud ning teise ja kolmanda lugemise vahele vähemalt üks kuu.

			(3) Põhiseaduse muutmise seaduse eelnõu arutatakse käesoleva seaduse 11. peatüki 2., 3., 4., 5 ja 6. jaos ettenähtut järgides, arvestades käesolevas peatükis ettenähtud erisusi.

			(4) Muudatus­ette­paneku põhiseaduse muutmise seaduse eelnõule võib esitada vähemalt viiendik Riigi­kogu koosseisust.

			1. Põhiseaduse muutmise seaduse eelnõu kolme lugemise nõue (kommenteeritava paragrahvi lg 1) ning lugemiste vahele jääva minimaalse aja­­vahemiku nõue (lg 2) tulenevad PS § 163 lõike 2 esimesest lausest.

			2. Kommenteeritava paragrahvi lõige 3 sätestab, et põhiseaduse muutmise seaduse eelnõu menetletakse Riigi­kogus seadus­eelnõu menetluse suhtes üldiselt kehtivate normide järgi, arvestades erisusi, mis on ette nähtud 13. peatükis. Lisaks sellele, et põhiseaduse muutmise seaduse eelnõu menetluses on kindlaks määratud minimaalne ajavahemik, mis peab lugemiste vahele jääma, on selles menetluses ka teistsugune kolmanda lugemise kord – seda eelkõige seetõttu, et kolmandal lugemisel otsustatakse põhiseaduse muutmise viis.

			3. Põhiseaduse muutmise seaduse eelnõu esimesel lugemisel arutatakse eelnõu üldpõhimõtteid. Ettekande teevad eelnõu algataja või algatajate esindaja ning juhtiv­komisjoni – põhiseaduskomisjoni (RKKTS § 124 lg 2) – esindaja. PS § 161 lõike 1 kohaselt võib põhiseaduse muutmise algatada ka Vabariigi President. Sellest tulenevalt tekib küsimus, kas Vabariigi President peab esimesel lugemisel ise ettekande tegema või võib seda teha tema esindaja. Vabariigi President on algatanud põhiseaduse muutmise kahel korral: president Lennart Meri 8. oktoobril 2001 ja president Toomas Hendrik Ilves 15. mail 2007. Esimesel juhul langes eelnõu, ilma et oleks jõudnud esimesele lugemisele, Riigi­kogu menetlusest välja seoses IX Riigi­kogu volituste lõppemisega. Teisel juhul läbis eelnõu kõik kolm lugemist ning võeti Riigi­kogu poolt vastu. Selle eelnõu esimesel lugemisel tegi ettekande Vabariigi President ise, Riigi­kogu liikmed talle küsimusi ei esitanud.500 Samas on mõeldav, et presidendi asemel teeb ettekande tema volitatud isik, kelle Riigi­kogu juhatus on nõus Riigi­kogu  ette lubama.

			4. Pärast põhiseaduse muutmise seaduse eelnõu esimese lugemise lõpetamist võib muudatus­ette­panekuid esitada üksnes vähemalt viiendik Riigi­kogu koosseisust, st vähemalt 21 Riigi­kogu liiget ühiselt.501 Säärane muudatus­ette­panekute esitamise piirang on seotud põhiseaduse muutmist algatama õigustatud subjektide ringi piiratusega ning selle eesmärk on tagada, et põhiseaduse muutmine oleks raskendatud ja et Riigi­kogus käsitletaks üksnes selliseid ettepanekuid, millel on piisava arvu Riigi­kogu liikmete toetus. Muus osas kohaldatakse põhiseaduse muutmise seaduse eelnõule tehtavate muudatus­ette­panekute suhtes RKKTS § 100 lõiget 1, mille kohaselt vaatab juhtiv­komisjon läbi kõik RKKTS §-s 99 ettenähtud tähtaega, tingimusi ja korda järgides esitatud muudatus­ette­panekud ning otsustab nende arvestamise eelnõu uue teksti koostamisel. Sellest tuleneb, et esitatav muudatus­ette­panek peab vastama järgmistele  tingimustele:

			a) sisaldama viidet eelnõu muudetavale osale;

			b) sisaldama soovitava muudatuse täpset sõnastust.

			5. Muudatus­ette­panekute esitamise õigusega seondub põhiseaduskomisjoni kui juhtiv­komisjoni enda funktsioon põhiseaduse muutmise seaduse eelnõu ettevalmistamisel täiskogus arutamiseks. Ühelt poolt on juhtiv­komisjoni ülesanne vaadata muudatus­ette­panekud läbi ja teha nende kohta otsused. Teiselt poolt lasub juhtiv­komisjonil kohustus tagada, et ettevalmistatav eelnõu tekst oleks sisuliselt terviklik ja vormistuslikult korrektne. Muude seadus­eelnõude menetluses on talle selleks antud õigus sõnastada ise muudatus­ette­panekuid (RKKTS § 101 lg 1). Esmapilgul on kommenteeritava paragrahvi lõige 4 erinorm, mis välistab ka juhtiv­komisjoni õiguse teha muudatus­ette­panekuid. Vaadeldava sätte nii­­sugune kohaldamine ei pruugi aga võimaldada juhtiv­komisjonil täita oma RKKTS-i järgset funktsiooni. Praktikas on põhiseaduskomisjon juhul, kui komisjoni arutelude käigus on selgunud vajadus eelnõu muuta, ent sellekohaseid muudatus­ette­panekuid tehtud ei ole, leidnud väljapääsu muudatus­ette­panekute esitamise tähtaja uuendamises.502 Samas võib RKKTS § 101 lõiget 1 ja § 123 lõiget 4 koos tõlgendades ning lähtudes juhtiv­komisjoni üldisest funktsioonist ja vastutusest eelnõu menetlemisel möönda tema õigust teha tehnilisi ja kompromissmuudatus­ette­panekuid. Tehniliste muudatus­ette­panekute eesmärk ei ole eelnõu sisu ümber kujundada, vaid tagada eelnõu juriidiline kvaliteet. Nii võib regulatsiooni terviklikkuse huvides olla vajalik täiendada eelnõu sätete, lausete või sõnadega, mis peaksid eelnõus sisalduma, arvestades eelnõuga taotletavat eesmärki, ning milleta oleks muudetav tekst vastuoluline või mitmeti mõistetav. Kompromissmuudatus­ette­panekus aga sõnastatakse kompromiss, mis lähtub eelnõus ja vähemalt 21 Riigi­kogu liikme esitatud muudatus­ette­panekus pakutust, ent ei kujuta endast iseseisvat muutmisinitsiatiivi.

			6. Põhiseaduse muutmise seaduse eelnõu võetakse teiseks lugemiseks Riigi­kogu täiskogu päevakorda juhtiv­komisjoni ettepanekul. Seejuures tuleb arvestada PS § 163 lõike 2 esimeses lauses ning RKKTS § 123 lõikes 2 sätestatut, et esimese ja teise lugemise vahele peab jääma vähemalt kolm kuud. Teiseks lugemiseks koostab juhtiv­komisjon eelnõu uue teksti (RKKTS § 101 lg 1), muudatus­ette­panekute loetelu (RKKTS § 102 lg 1) ning seletuskirja (RKKTS § 103). Eelnõu teisel lugemisel toimub eelnõu sätete arutelu ning vajaduse korral muudatus­ette­panekute hääletamine. Muudatus­ette­panekute hääletamisel arvestatakse RKKTS § 106 lõigetes 2–4 ettenähtut. Põhiseaduse muutmise seaduse eelnõu teine lugemine võidakse kas katkestada (RKKTS § 107) või lugemine lõpetada ja suunata eelnõu kolmandale lugemisele  (RKKTS § 108).

			7. Põhiseaduse muutmise seaduse eelnõu teise lugemise katkestamise järel võib muudatus­ette­panekuid eelnõule esitada samuti vähemalt viiendik Riigi­kogu koosseisust (RKKTS § 123 lg 4). Teise lugemise jätkamiseks koostab juhtiv­komisjon samasugused menetlusdokumendid kui teiseks lugemiseks (vt käesoleva paragrahvi kommentaar 6).

			8. Põhiseaduse muutmise seaduse eelnõu kolmandal lugemisel tuleb vastavalt kommenteeritava paragrahvi lõikele 3 lähtuda RKKTS §-dest 110 ja 111. Nimetatud sätete järgi peetakse eelnõu kolmandal lugemisel läbirääkimised ning viiakse läbi lõpphääletus ilma lugemist katkestamata. Enne kolmandat lugemist on lubatud teha eelnõu tekstis üksnes keelelisi ja tehnilisi täpsustusi. Samas on põhiseaduse muutmise seaduse eelnõu kolmanda lugemise kord muude seadus­eelnõude kolmandast lugemisest mitmes aspektis erinev. Põhiseaduse muutmise seaduse eelnõu kolmandal lugemisel otsustab Riigi­kogu eelnõu vastuvõtmise viisi (PS § 163 lg 2 teine lause, RKKTS § 124 lg 1). RKKTS § 125 lõikest 2, § 126 lõikest 1 ja § 127 lõikest 1 tuleneb, et ka enne kolmandat lugemist on võimalik esitada muudatus­ette­panekuid. Kolmanda lugemise katkestamist RKKTS ette ei näe. Kohaldades analoogia korras riigieelarve eelnõu menetlemist reguleerivaid sätteid (RKKTS § 120) ning arvestades lugemise katkestamise eesmärki – anda juhtiv­komisjonile võimalus eelnõu tekst pärast täiskogus muudatus­ette­panekute hääletamist sisuliselt läbi vaadata ja vastuvõtmiseks ette valmistada –, võib asuda seisukohale, et ka põhiseaduse muutmise seaduse eelnõu kolmandat lugemist on lubatud katkestada. Katkestamisel tuleb kohaldada RKKTS §-s 107 ettenähtut. Katkestamise korral peab olema võimalik esitada muudatus­ette­panekuid. Eeltoodust tulenevalt saab põhiseaduse muutmise seaduse eelnõu menetlemisel lähtuda RKKTS §-dest 110 ja 111 üksnes osaliselt.

			9. Muudatus­ette­panekute läbivaatamisel ning menetlusdokumentide koostamisel kolmandaks lugemiseks peab juhtiv­komisjon lähtuma RKKTS §-dest 100–103. Põhiseaduse muutmise seaduse eelnõu kolmanda lugemise võtmisel Riigi­kogu täiskogu päevakorda tuleb arvestada PS § 163 lõike 2 esimeses lauses ning RKKTS § 123 lõikes 2 sätestatut, et teise ja kolmanda lugemise vahele peab jääma vähemalt  üks kuu.

			10. Põhiseaduse muutmise seaduse eelnõu kolmandal lugemisel toimub eelnõu sätete arutelu. Kolmandal lugemisel esineb ettekandega juhtiv­komisjoni esindaja ning Riigi­kogu liikmed võivad igaüks esitada kuni kaks suulist küsimust. Läbirääkimistel osalejate ring on piiratud fraktsioonide esindajatega (RKKTS § 111 lg 1). Pärast läbirääkimiste lõpetamist toimub muudatus­ette­panekute hääletamine. 

			11. Põhiseaduse muutmise viis otsustatakse ning eelnõu lõpphääletus toimub RKKTS §-des 124–127 ettenähtud korras.

			12. Vastuvõetud põhiseaduse muutmise seadus allkirjastatakse vastavalt RKKTS §-le 112.

			13. Kuigi kommenteeritava paragrahvi lõige 3 ei viita RKKTS 11. peatüki 7. jaole, on kohaldatavad ka selle sätted (§-d 113 ja 114) juhul, kui Vabariigi President, lähtudes PS § 107 lõikest 2, jätab põhiseaduse muutmise seaduse välja kuulutamata. Vastavalt PS §-le 167 kuulutab põhiseaduse muutmise seaduse välja Vabariigi President. Erinevalt PS § 107 lõikest 2 ei mainita PS §-s 167 presidendi õigust jätta Riigi­kogus vastuvõetud põhiseaduse muutmise seadus välja kuulutamata. Vaatamata sellele tuleb presidendi vetoõigust jaatada. Põhiseaduse muutmine on seotud mitmete protseduurinõuetega ning presidendil on põhiseaduse muutmise seadust välja kuulutades kohustus kontrollida eelkõige seda, kas neid nõudeid on järgitud.503

			§ 124. Põhiseaduse muutmise seaduse eelnõu vastuvõtmise viisi otsustamine

			(1) Põhiseaduse muutmise seaduse eelnõu vastuvõtmise viisi otsustab Riigi­kogu eelnõu kolmandal lugemisel.

			(2) Ettepaneku põhiseaduse muutmise viisi osas teeb Riigi­kogule põhi­seaduskomisjon. Ettepanek esitatakse põhiseaduse muutmise seaduse eelnõu kolmandaks lugemiseks.

			1. PS § 163 lõike 1 järgi saab põhiseadust muuta seadusega, mis on vastu võetud:

			a) rahvahääletusel;

			b) Riigi­kogu kahe järjestikuse koosseisu poolt;

			c) Riigi­kogu poolt kiireloomulisena.

			Sama paragrahvi lõike 2 teise lause kohaselt otsustatakse põhiseaduse muutmise viis eelnõu kolmandal lugemisel. Sedasama sätestab ka kommenteeritava paragrahvi lõige 1. Eeltoodust tulenevalt ei ole põhiseaduse muutmise seaduse eelnõu menetlemise protseduur algusest peale kindlaks määratud. Üksnes eelnõude puhul, millega soovitakse muuta PS I või XV peatükki või põhiseaduse täiendamise seadust, on selge, et neid saab vastu võtta ainult rahvahääletusel, mistõttu nende kolmas lugemine toimub RKKTS § 125 järgi.

			2. Kommenteeritava paragrahvi lõike 2 kohaselt teeb Riigi­kogule ettepaneku põhiseaduse muutmise viisi kohta põhiseaduskomisjon, kes on ka menetletava põhiseaduse muutmise seaduse eelnõu juhtiv­komisjoniks. Põhiseaduskomisjoni ülesanne on välja selgitada, milline muutmisviis on menetletava eelnõu puhul põhiseadusega kooskõlas ning millist viisi Riigi­kogu fraktsioonid toetavad. Põhiseaduskomisjoni ettepanek on Riigi­kogule siduv selles mõttes, et täiskogu otsustusega ei ole võimalik valida muutmisviisi, mis ei lähtu põhiseaduskomisjoni ettepanekust. Küll aga võib juhtuda, et Riigi­kogus ei leia põhiseaduskomisjoni poolt ettepandud muutmisviis toetust. Sellisel juhul loetakse põhiseaduse muutmine nurjunuks (RKKTS § 125 lg 6 kolmas lause, § 126 lg 1 kolmas lause, § 127 lg 3).

			3. Põhiseaduskomisjoni ettepaneku vormi RKKTS-is ei sätestata. Komisjon võib vormi ise valida, arvestades, et Riigi­kogu juhatus ja Riigi­kogu liikmed sellest aegsasti enne põhiseaduse muutmise seaduse eelnõu kolmandat lugemist teada saaksid. 1994. aasta RKKS-is (22. detsembril 2000 jõustunud muudatuste järel504) oli põhiseaduskomisjoni ettepaneku vorm täpsemalt sätestatud. Nimelt tulenes 1994. aasta RKKS § 1552 lõikest 2 ja § 89 lõikest 2, et ettepanek tuli lisada uue, juhtiv­komisjoni poolt kolmandaks lugemiseks koostatava teksti lõppu.505

			§ 125. Põhiseaduse muutmise seaduse eelnõu rahvahääletusele panemise otsustamine

			(1) Kui põhiseaduskomisjon teeb Riigi­kogule ettepaneku muuta põhiseadust rahvahääletusega, algatab ta enne põhiseaduse muutmise seaduse eelnõu kolmandat lugemist Riigi­kogu otsuse eelnõu rahvahääletuse korraldamiseks.

			(2) Otsuse-eelnõule määrab muudatus­ette­panekute esitamise tähtaja Riigi­kogu juhatus eelnõu menetlusse võtmisel. Muudatus­ette­panekuid võivad esitada üksnes fraktsioonid.
[RT I, 03.05.2016, 2 – jõust. 13.05.2016]

			(3) Käesolevas paragrahvis ettenähtud juhul toimub põhiseaduse muutmise seaduse eelnõu kolmas lugemine koos rahvahääletuse korraldamise otsuse eelnõu lugemisega, kusjuures esmalt arutatakse põhiseaduse muutmise seaduse eelnõu ning pärast esitatud muudatus­ette­panekute hääletamist arutatakse otsuse-eelnõu.

			(4) Otsuse-eelnõu lugemise käigus esineb ettekandega juhtiv­komisjon. Riigi­kogu liige võib ettekandjale esitada ühe suulise küsimuse.

			(5) Otsuse-eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad. Kui eelnõule on esitatud muudatus­ette­panekuid, pannakse need hääletamisele pärast läbi­rääkimiste lõpetamist.

			(6) Pärast otsuse-eelnõule esitatud muudatus­ette­panekute hääletamist paneb istungi juhataja hääletamisele rahvahääletuse korraldamise otsuse eelnõu vastuvõtmise. Otsuse-eelnõu vastuvõtmiseks on nõutav Riigi­kogu koosseisu kolmeviiendikuline häälteenamus. Kui otsuse-eelnõu ei saa nõutavat häälteenamust, loetakse ka põhi­seaduse muutmise seaduse eelnõu tagasilükatuks.

			1. PS § 162 järgi saab PS I ja XV peatükki muuta ainult rahvahääletusega. Vastavalt PSTS §-le 3 saab ka PSTS-i muuta üksnes rahvahääletusega. Rahvahääletusele võib panna ka mis tahes muu põhiseaduse muutmise seaduse eelnõu (vt ka RaHS § 1 lg 1 teine lause). PS § 106 lõige 1 sätestab küsimused, mida rahvahääletusele panna ei saa. See piirang ei laiene aga põhiseaduse muutmise seaduse eelnõule. Rahvas kui kõrgeima riigivõimu kandja peab saama teha otsuseid kõigis põhiseadust puudutavates küsimustes. Pealegi on kehtiv põhiseadus tervikuna vastu võetud rahva­hääletusel. Tuletada PS § 106 lõikest 1 keeld panna rahvahääletusele näiteks PS VIII peatükk „Rahandus ja riigieelarve“ või X peatükk „Riigikaitse“ ei oleks kooskõlas nimetatud sätte mõttega.

			2. Põhiseaduse muutmise seaduse eelnõu rahvahääletusele panemise otsustab Riigi­kogu, lähtudes kommenteeritavast paragrahvist. RKKTS 14. peatüki sätetest on kohaldatavad üksnes § 128 lõiked 4 ja 5.

			3. Põhiseaduse muutmise seaduse eelnõu rahvahääletusele pane­miseks peab Riigi­kogu vastu võtma otsuse, mis sisaldab rahvahääletusele esitatavat eelnõu ning millega määratakse rahvahääletuse päev. Rahva­hääletuse päeva määramisel tuleb lähtuda RaHS §-s 3 sätestatust.506 Kommenteeritava paragrahvi lõige 1 sätestab, et sellise eelnõu esitab Riigi­kogu menetlusse põhiseaduskomisjon enne kolmandat lugemist.

			4. Põhiseaduskomisjoni esitatud otsuse eelnõu võtab Riigi­kogu juhatus menetlusse vastavalt RKKTS §-le 93. Juhatus määrab eelnõu juhtiv­komisjoniks põhiseaduskomisjoni. Eelnõu menetlusse võtmisel määrab Riigi­kogu esimees eelnõule muudatus­ette­panekute esitamise tähtaja. Üldjuhul on tähtaeg 10 tööpäeva, ent Riigi­kogu esimees võib määrata ka teistsuguse tähtaja (RKKTS § 99 lg 1). Muudatus­ette­panekuid võivad esitada üksnes fraktsioonid. Muudatus­ette­panekud peavad käima rahvahääletuse korraldamise otsuse eelnõu, mitte sellega seotud põhiseaduse muutmise seaduse eelnõu kohta.

			5. Põhiseaduse muutmise seaduse eelnõu ja rahvahääletuse korraldamise otsuse eelnõu pannakse juhtiv­komisjoni ettepanekul Riigi­kogu täiskogu päevakorda pärast seda, kui on möödunud nii põhiseaduse muutmise seaduse eelnõule kui ka otsuse eelnõule muudatus­ette­panekute esitamise tähtaeg, juhtiv­komisjon on muudatus­ette­panekud läbi vaadanud ning põhiseaduse muutmise seaduse eelnõu teise lugemise lõpetamisest on möödas vähemalt üks kuu (PS § 163 lg 2). Eelnõusid arutatakse koos ühe päevakorraküsimusena. Otsuse eelnõu puhul on tegemist esimese (ainsa) lugemisega.

			6. Põhiseaduse muutmise seaduse eelnõu kolmandal lugemisel tehtavate toimingute kohta vt RKKTS § 123 kommentaarid 8–10. Olgu täpsustatud, et selle eelnõu menetluse viimane toiming on muudatus­ette­panekute läbivaatamine ja vajaduse korral hääletamine (kommenteeritava paragrahvi lg 3). Eelnõu lõpphääletust ei toimu, sest eelnõu vastuvõtmine pannakse rahvahääletusele. Lõpphääletusele pannakse üksnes rahva­hääletuse korraldamise otsuse eelnõu (kommenteeritava paragrahvi lg 6).

			7. Otsuse eelnõu käsitelu toimub järgmises korras:

			a) põhiseaduskomisjoni esindaja ettekanne;

			b) iga Riigi­kogu liige võib esitada ettekandjale ühe küsimuse;

			c) läbirääkimised üksnes fraktsioonide esindajate osavõtul;

			d) muudatus­ette­panekute läbivaatamine ja vajaduse korral hääletamine;

			e) lõpphääletus.

			Kuna otsuse eelnõu menetletakse koos selle põhiseaduse muutmise seaduse eelnõuga, mille rahvahääletusele panekuks see on esitatud, sõltub selle menetlus põhiseaduse muutmise seaduse eelnõu suhtes tehtavatest menetluslikest otsustustest. Nii langeb otsuse eelnõu menetlusest välja juhul, kui algatajad põhiseaduse muutmise seaduse eelnõu vastavalt RKKTS §-le 95 tagasi võtavad (analoogia RKKTS § 129 lg-ga 5). Kui põhiseaduse muutmise seaduse eelnõu kolmas lugemine otsustatakse katkestada, siis jääb otsuse eelnõu arutelu ära, sest ühelt poolt ei oleks sellel mingisugust sisulist tähendust, teiselt poolt aga ei näe RKKTS ühe (ainsa) lugemisega menetletavate eelnõude suhtes ette lugemise katkestamise võimalust (vt nt RKKTS § 117).

			8. PS § 164 ja kommenteeritava paragrahvi lõike 6 alusel on põhiseaduse muutmise seaduse eelnõu rahvahääletusele panekuks (rahvahääletuse korraldamise otsuse vastuvõtmiseks) nõutav Riigi­kogu koosseisu kolmeviiendikuline häälteenamus. PSRS § 3 lõike 6 punkti 6 järgi tähendab see, et otsuse eelnõu poolt hääletab vähemalt kolm viiendikku Riigi­kogu koosseisust, st vähemalt 61 Riigi­kogu liiget.

			9. Kui otsuse eelnõu ei saa nõutavat häälteenamust, jääb see vastu võtmata. Ühtlasi loetakse vastavalt kommenteeritava paragrahvi lõikele 6 tagasilükatuks ka põhiseaduse muutmise seaduse eelnõu. RKKTS-i järgi ei ole Riigi­kogul õigust korraldada uut hääletust põhiseaduse muutmiseks mõnel muul viisil. Samas küsimuses tohib põhiseaduse muutmise algatada uuesti ühe aasta möödumisel otsuse eelnõu vastu võtmata jäämise päevast (PS § 168 ja RKKTS § 122 kommentaarid 3–5).

			§ 126. Põhiseaduse muutmine Riigi­kogu kahe järjestikuse koosseisu poolt

			(1) Kui põhiseaduskomisjon on teinud Riigi­kogule ettepaneku muuta põhiseadust Riigi­kogu kahe järjestikuse koosseisu poolt vastuvõetava seadusega, paneb istungi juhataja kolmandal lugemisel pärast muudatus­ette­panekute hääletamist põhiseaduse muutmise seaduse eelnõu lõpphääletusele. Seadus on saanud Riigi­kogu selle koosseisu toetuse, kui eelnõu saab Riigi­kogu koosseisu häälteenamuse. Kui eelnõu ei saa nõutavat häälteenamust, loetakse põhiseaduse muutmise seaduse eelnõu tagasilükatuks.

			(2) Riigi­kogu eelmise koosseisu enamuse toetuse saanud põhiseaduse muutmise seaduse eelnõu võetakse päevakorda Riigi­kogu juhatuse algatusel esimesel võimalusel.

			(3) Põhiseaduse muutmise seaduse eelnõule muudatus­ette­panekuid ei esitata.

			(4) Põhiseaduse muutmise seaduse eelnõu lugemisel ettekannet ei peeta. Eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad.

			(5) Pärast läbirääkimiste lõpetamist pannakse põhiseaduse muutmise seaduse eelnõu lõpphääletusele. Põhiseaduse muutmise seaduse eelnõu seadusena vastuvõtmiseks on nõutav Riigi­kogu koosseisu kolme­viiendikuline häälteenamus. Kui eelnõu ei saa nõutavat häälteenamust, loetakse põhiseaduse muutmise seaduse eelnõu tagasilükatuks.

			1. Kui põhiseaduskomisjon teeb Riigi­kogule ettepaneku muuta põhiseadust Riigi­kogu kahe järjestikuse koosseisu poolt vastuvõetava seadusega, toimub põhiseaduse muutmise seaduse eelnõu kolmas lugemine nii, nagu on kirjeldatud RKKTS § 123 kommentaarides 8–10.

			2. Et põhiseaduse muutmise seaduse eelnõu saaks selle Riigi­kogu koosseisu toetuse, kus põhiseaduse muutmine algatati, peab eelnõu poolt vastavalt PS § 165 lõikele 1 ja kommenteeritava paragrahvi lõike 1 teisele lausele olema Riigi­kogu koosseisu enamus, st vähemalt 51 Riigi­kogu liiget.

			3. Kui eelnõu saab nõutava häälteenamuse, esitatakse see vastuvõtmiseks Riigi­kogu järgmisele koosseisule. Kui eelnõu nõutavat häälteenamust ei saa, jääb ta vastu võtmata. RKKTS-i järgi ei ole Riigi­kogul õigust viia läbi uut hääletust põhiseaduse muutmiseks mõnel muul viisil. Samas küsimuses tohib põhiseaduse muutmise algatada uuesti ühe aasta möödumisel põhiseaduse muutmise seaduse eelnõu vastu võtmata jäämise päevast (vt PS § 168 ja RKKTS § 122 kommentaarid 3–5).

			4. Riigi­kogu ühe koosseisu toetuse pälvinud põhiseaduse muutmise seaduse eelnõu tuleb panna hääletusele ka pärast järgmisi korralisi või erakorralisi valimisi kokku astunud Riigi­kogus. Seejuures tuleb eelnõu Riigi­kogu uues koosseisus panna hääletusele muutmata kujul (PS § 165 lg 2). Sellest tulenevalt näebki kommenteeritava paragrahvi lõige 3 ette, et Riigi­kogu järgmises koosseisus eelnõule muudatus­ette­panekuid esitada  ei saa.

			5. Põhiseaduse muutmise seaduse eelnõu arutelu Riigi­kogu järgmises koosseisus toimub ühel (ainsal) lugemisel.507 Eelnõu võtab päevakorda Riigi­kogu juhatus omal algatusel esimesel võimalusel. Mõiste „esimesel võimalusel“ rõhutab mitte niivõrd kiireloomulisust, kuivõrd Riigi­kogu fraktsioonide ja Riigi­kogu liikmete valmisolekut väljendada eelnõu suhtes oma seisukohta. Samas on kommenteeritava paragrahvi lõike 2 mõte ka selles, et otsustamisele panekut ei lükataks pärast Riigi­kogu uue koosseisu kokkuastumist liiga kaua edasi.

			6. Eelnõu arutelu Riigi­kogu täiskogus piirdub kommenteeritava paragrahvi lõigete 4 ja 5 kohaselt läbirääkimistega fraktsioonide esindajate osavõtul ning lõpphääletusega. Põhiseaduse muutmise seaduse vastuvõtmiseks on vastavalt PS § 165 lõikele 2 (ja RKKTS § 126 lg 5 teisele lausele) nõutav Riigi­kogu koosseisu kolmeviiendikuline häälteenamus, st vähemalt 61 Riigi­kogu liikme poolthääl. Kui eelnõu ei saa nõutavat häälte­enamust, jääb ta vastu võtmata ning põhiseaduse muutmine on nurjunud. RKKTS-i järgi ei ole Riigi­kogul õigust viia põhiseaduse muutmiseks läbi uut hääletust mõnel muul viisil. Samas küsimuses tohib põhiseaduse muutmise algatada uuesti ühe aasta möödumisel põhiseaduse muutmise seaduse eelnõu vastu võtmata jäämise päevast (vt PS § 168 ja RKKTS § 122 kommentaarid 3–5).

			§ 127. Põhiseaduse muutmine kiireloomulisena

			(1) Kui põhiseaduskomisjon on teinud Riigi­kogule ettepaneku muuta põhiseadust kiireloomulisena, paneb istungi juhataja põhiseaduse muutmise seaduse eelnõu kolmandal lugemisel pärast muudatus­ette­panekute hääletamist hääletamisele ettepaneku käsitleda eelnõu kiireloomulisena. Eelnõu kiireloomulisena käsitlemise otsuse vastuvõtmiseks on nõutav neljaviiendikuline häälteenamus.

			(2) Kui käesoleva paragrahvi lõikes 1 nimetatud muutmisviis saab nõu­tava häälteenamuse, paneb istungi juhataja hääletamisele põhiseaduse muutmise seaduse eelnõu vastuvõtmise. Eelnõu vastuvõtmiseks on nõutav Riigi­kogu koosseisu kahekolmandikuline häälteenamus.

			(3) Kui käesoleva paragrahvi lõikes 1 nimetatud muutmisviis või põhiseaduse muutmise seaduse eelnõu ei saa nõutavat häälteenamust, loetakse põhiseaduse muutmise seaduse eelnõu tagasilükatuks.

			1. Põhiseaduse muutmine kiireloomulisena on kolmest põhiseaduse muutmise viisist ainus, mis võimaldab põhiseaduse muutmist algatada ja viia lõpuni ühe Riigi­kogu koosseisu poolt ja volituste ajal. Siiski ei võimalda seegi muutmisviis põhiseadust väga kiiresti muuta. Ka kõige kiirema menetluse korral kulub põhiseaduse muutmise seaduse jõusta­miseks 7–8 kuud.

			2. Kui põhiseaduskomisjon teeb Riigi­kogule ettepaneku muuta põhi­seadust kõnealusel viisil, viiakse esmalt läbi põhiseaduse muutmise seaduse eelnõu kolmandal lugemisel RKKTS-i järgi tehtavad menetlustoimingud (vt RKKTS § 123 kommentaarid 8–10), seejärel aga pannakse hääletusele küsimus eelnõu käsitlemisest kiireloomulisena. Nimetatud ettepanek peab vastavalt PS § 166 esimesele lausele ja kommenteeritava paragrahvi lõike 1 teisele lausele saama neljaviiendikulise häälteenamuse. PSRS § 3 lõike 6 punkti 3 järgi tähendab see, et poolt hääletab vähemalt neli korda enam kui vastu:508

			E = 4 x P ≥ V

			(E – nõutav häälteenamus, P – poolthääled, V – vastuhääled)

			Tegemist on seega suhtelise enamusega, mille puhul vajalike poolthäälte arv sõltub antud vastuhäälte arvust, kusjuures absoluutse blokeeriva vähemuse moodustavad 21 Riigi­kogu liiget.

			3. Kui põhiseaduskomisjoni ettepanek saab nõutava häälteenamuse, pannakse järgnevalt hääletusele põhiseaduse muutmise seaduse eelnõu. Selle vastuvõtmiseks on vastavalt PS § 166 teisele lausele ja kommenteeritava paragrahvi lõike 2 teisele lausele nõutav Riigi­kogu koosseisu kahekolmandikuline häälteenamus. PSRS § 3 lõike 6 punkti 5 kohaselt tähendab see, et poolt hääletab vähemalt kaks kolmandikku Riigi­kogu koosseisust, st vähemalt 68 Riigi­kogu liiget.

			4. Kui eelnõu nõutavat häälteenamust ei saa, jääb ta vastu võtmata. RKKTS-i järgi ei ole Riigi­kogul õigust viia läbi uut hääletust põhiseaduse muutmiseks mõnel muul viisil. Samas küsimuses tohib põhiseaduse muutmise algatada uuesti ühe aasta möödumisel põhiseaduse muutmise seaduse eelnõu vastu võtmata jäämise päevast (vt PS § 168 ja RKKTS § 122 kommentaarid 3–5).

			

			
				
					494	RT I 2000, 95, 610.

				

				
					495	Vabariigi Presidendi õigus algatada põhiseaduse muutmist on sätestatud ka PS § 78 punktis 8 ja § 103 lõike 1 punktis 5.

				

				
					496	1999. aasta 13. septembril andsid 25 Riigi­kogu liiget üle Riigi­kogu otsuse „Rahvahääletusest põhiseaduse muutmiseks“ eelnõu, millega soovisid panna rahvahääletusele PS § 79 uue redaktsiooni. Riigi­kogu juhatus tagastas 16. septembri 1999. aasta otsusega nr 189 selle eelnõu algatajatele, sest algatus ei olnud vormistatud nõuetekohaselt – põhiseaduse muutmise seaduse eelnõuna. Sellel ajal kehtinud rahvahääletuse seaduse § 9 järgi tulnuks põhiseaduse muutmise seaduse eelnõu rahvahääletusele panemiseks esitada rahvahääletuse korraldamise otsuse eelnõu koos põhiseaduse muutmise seaduse eelnõuga.

				

				
					497	Erandiks on eelnõud, millega soovitakse muuta PS I või XV peatüki sätteid või põhiseaduse täiendamise seadust. Niisuguseid eelnõusid saab vastu võtta üksnes rahvahääletusel (PS § 162 ja PSTS § 3).

				

				
					498	Näiteks märkis Vabariigi President, algatades 2007. aasta 15. mail Eesti Vabariigi põhi­seaduse muutmise seaduse eelnõu (47 SE, XI Riigi­kogu), et eelistab põhiseaduse muutmist Riigi­kogu poolt kiireloomulisena. Kuivõrd menetluse käigus selgus, et põhiseaduse kiireloomuliseks muutmiseks vajalikku häälteenamust ei ole võimalik saavutada, tegi põhiseaduskomisjon Riigi­kogule ettepaneku muuta põhiseadust Riigi­kogu kahe järjestikuse koosseisu poolt (põhiseaduskomisjoni 10.04.2008 istungi protokoll nr 59).

				

				
					499	25. veebruaril 2003 vastuvõetud Eesti Vabariigi põhiseaduse muutmise seaduse kohaliku omavalitsuse volikogu valimiseks neljaks aastaks (RT I 2003, 29, 174) §-s 2 sätestati, et seadus jõustub 2005. aasta 17. oktoobril; 14. septembril 2003 rahvahääletusel vastuvõetud Eesti Vabariigi põhiseaduse täiendamise seaduse (RT I 2003, 64, 429) §-s 4 sätestati, et seadus jõustub kolm kuud pärast väljakuulutamist; 12. aprillil 2007 vastuvõetud Eesti Vabariigi põhiseaduse muutmise seaduse (RT I 2007, 33, 210) §-s 2 sätestati, et seadus jõustub kolm kuud pärast väljakuulutamist; 13. aprillil 2011 vastuvõetud Eesti Vabariigi põhiseaduse muutmise seaduse (RT I, 27.04.2011, 1) §-s 2 sätestati, et seadus jõustub kolme kuu möödumisel väljakuulutamise päevast; 6. mail 2015 vastuvõetud Eesti Vabariigi põhiseaduse muutmise seaduse kohaliku omavalitsuse volikogu valimistel valimisea langetamiseks (RT I, 15.05.2015, 1) §-s 2 sätestati, et seadus jõustub kolme kuu möödumisel väljakuulutamise päevast arvates.

				

				
					500	Riigi­kogu 12.06.2007 istungi stenogramm.

				

				
					501	1994. aasta RKKS-i järgi võisid põhiseaduse muutmise seaduse eelnõule esitada muudatus­ette­panekuid Riigi­kogu liikmed, fraktsioonid ja komisjonid, sh juhtiv­komisjon (§ 86 lg 1), pärast teise lugemise lõpetamist üksnes fraktsioonid ja alatised komisjonid (§ 148 lg 1).

				

				
					502	Uue muudatus­ette­panekute tähtaja andmise võimalust RKKTS-is sõnaselgelt ette ei nähta, kuid seda on tehtud, toetudes RKKTS § 99 lõikele 1 (täpsemalt selle teisele lausele). Vt nt Riigi­kogu juhatuse 16.09.2010 otsus nr 82. Lähtudes eelnõu eesmärgipärase menetlemise kaalutlustest, tuleb säärast praktikat pidada õigustatuks ja lubatavaks.

				

				
					503	Vt ka PS kommentaarid 2020, § 167 kommentaarid 4–6.

				

				
					504	RT I 2000, 95, 610.

				

				
					505	1994. aasta RKKS § 89: „(1) Juhtiv­komisjon valmistab ette arutatava eelnõu uue teksti, millesse on viidud sisse muudatused, lähtudes juhtiv­komisjoni poolt arvestatud muudatus­ette­panekutest. Sisseviidud muudatused tähistatakse ülejäänud tekstist eristatavalt. (2) Eelnõu uue teksti lõppu lisatakse juhtiv­komisjoni poolt eelnõu menetlemise kohta tehtud otsused (lugemise katkestamise kohta, eelnõu vastuvõtmise kohta, eelnõu vastuvõtmiseks vajaliku Riigi­kogu koosseisu häälteenamuse kohta jms).“ 1994. aasta RKKS § 1552 lõige 2: „(2) Ettepaneku põhiseaduse muutmise viisi osas teeb Riigi­kogule põhiseaduskomisjon. Ettepanek esitatakse põhiseaduse muutmise seaduse eelnõu kolmandaks lugemiseks ning vormistatakse vastavalt käesoleva seaduse § 89 2. lõikele.“

				

				
					506	RaHS: „§ 3. Rahvahääletuse aeg. (1) Rahvahääletus toimub Riigi­kogu asjakohase otsuse tegemisest alates kõige varem kolme kuu pärast. (2) Rahvahääletuse päeva määrab Riigi­kogu. Rahvahääletuse päev on pühapäev. (3) Rahvahääletust ei algatata ega korraldata erakorralise ega sõjaseisukorra ajal. Rahvahääletust ei korraldata ajal, mil Riigi­kogu valimisteni on jäänud vähem kui 90 päeva. Põhiseaduse muutmise seaduse eelnõu või muu riigielu küsimuse rahvahääletuse võib määrata ajale pärast järgmisi Riigi­kogu valimisi. Muu seadus­eelnõu rahvahääletust ei määrata ajale pärast järgmisi Riigi­kogu valimisi. Rahvahääletuse võib määrata Riigi­kogu valimiste päevale või kohaliku omavalitsuse volikogu valimiste päevale. (4) Samal päeval ei korraldata rahvahääletusi üksteist välistavates küsimustes ega vastuolus olevate seaduste vastuvõtmiseks.“

				

				
					507	PS § 165 lõikes 2 kasutatakse sõnastust: „Kui Riigi­kogu järgmine koosseis võtab esimesel lugemisel […].“

				

				
					508	Erialakirjanduses on väidetud, et neljaviiendikuline häälteenamus tähendab vähemalt 81 poolthäält (vt nt Maruste, R. Põhiseaduse muutmise õiguslik protseduur. – Juridica, 1996, nr 9, lk 461–462). See ei ole aga nii. PSRS § 3 lõikes 6 määratletakse neljaviiendikulist häälteenamust järgmiselt: „poolt hääletab vähemalt neli korda enam kui vastu“. Riigi­kogu koosseisu neljaviiendikulist häälteenamust, mis oleks 81 poolthäält, PSRS-is aga üldse ei mainitagi. Häälteenamuse määratlusi arutati ka Põhiseaduse Assamblee 30. istungil 10. aprillil 1992. Aruteludest ilmneb selgesti assamblee soov määratleda neljaviiendikuline häälteenamus, kui „poolt hääletab vähemalt neli korda enam kui vastu“, ning mitte kasutada põhiseaduses väljendit „Riigi­kogu koosseisu neljaviiendikuline häälteenamus“ (Põhiseaduse Assamblee, lk 1064–1066).

				

			

		


		
			14. PEATÜKK

			RAHVAHÄÄLETUSE KORRALDAMISE OTSUSTAMINE

			Üldist

			1. RKKTS 14. peatükk reguleerib rahvahääletuse algatamist ja rahva­hääletuse korraldamise otsustamist. Rahvahääletus (nimetatud ka referendumiks) on vahetu demokraatia vormis riigivõimu teostamise viis, kus siduva poliitilise otsustuse langetamisel on õigus osaleda kogu hääleõiguslikul kodanikkonnal. Rahvahääletusi korraldatakse peamiselt põhiseaduse või muu seaduse vastuvõtmiseks või muutmiseks, samuti valitsuse poliitiliste otsustuste toetamiseks või tühistamiseks või ka valitud ameti­isiku tagasikutsumiseks. Harilikult on rahvahääletuse algatamise õigus kas teatud hulgal valijaskonnast, parlamendil või riigipeal. Tänapäeval korraldatakse rahvahääletusi demokraatlikes riikides suhteliselt harva. Parlamentaarses süsteemis on vähemusel võimalik oma hääl kuuldavaks teha parlamentaarse opositsiooni kaudu. Parlamendis saab opositsioon eelnõu kujundamises kaasa rääkida. Vastuvõetav seadus kujutab endast tihtipeale kompromissi valitseva enamuse ja opositsioonilise vähemuse seisukohtade vahel. Rahvahääletusega võib aga kaasneda seisukohtade suurem polariseerumine. Rahvahääletusel saab otsustada, kas toetada eelnõu tervikuna või olla selle vastu. Seetõttu on soovitatav rahvahääletus läbi viia siis, kui küsimuse olemusest tulenevalt on ainult kaks valiku­võimalust, näiteks uue põhiseaduse vastuvõtmise üle otsustamine.509

			2. Eesti Vabariigis on korraldatud seitse rahvahääletust. Esimene rahvahääletus viidi läbi 17.–19. märtsil 1923 ja sellel võeti vastu eelnevalt Riigi­kogus tagasilükatud algkooliseaduse muutmise seadus.510 Teine rahvahääletus toimus 13.–15. augustil 1932 ning sellel lükati tagasi Riigi­kogu poolt heakskiidetud Eesti Vabariigi põhiseaduse muutmise seaduse eelnõu.511 Ka kolmandal rahvahääletusel, mis korraldati 10.–12. juunil 1933, lükati tagasi Riigi­kogus heakskiidetud põhiseaduse muutmise seaduse eelnõu.512 Neljas rahvahääletus toimus 14.–16. oktoobril 1933 ja sellel võeti vastu Eesti Vabariigi põhiseaduse muutmise seadus (nn vapside põhiseadus).513 Viiendal rahvahääletusel, mis viidi läbi 23.–25. veebruaril 1936, kiideti heaks riigivanema otsus kutsuda uue põhi­seaduse väljatöötamiseks kokku Rahvuskogu.514 Pärast iseseisvuse taastamist on korraldatud kaks rahvahääletust. 28. juunil 1992 toimunud rahva­hääletusel võeti vastu Eesti Vabariigi põhiseadus ja Eesti Vabariigi põhiseaduse rakendamise seadus.515 2003. aasta 14. septembri rahvahääletusel kiideti heaks Eesti ühinemine Euroopa Liiduga ning seda võimaldav Eesti Vabariigi põhiseaduse täiendamise seadus.516 Lisaks nimetatule toimus 3. märtsil 1991 referendum, milles osalenud hääleõiguslikud isikud avaldasid toetust Eesti Vabariigi riikliku iseseisvuse taastamisele.517

			3. PS § 56 järgi teostab kõrgeimat riigivõimu Eestis rahvas hääleõiguslike kodanike kaudu Riigi­kogu valimise ja rahvahääletusega. PS § 65 punkti 2 kohaselt otsustab rahvahääletuse korraldamise Riigi­kogu. Rahvahääletuse korraldamise täpsema regulatsiooni sätestavad PS §-d 105 ja 106. PS § 105 lõike 1 kohaselt on seadus­eelnõu või muu riigieluküsimuse rahvahääletusele panemise õigus ainult Riigi­kogul. Rahva otsus tehakse hääletamisest osavõtnute häälteenamusega (PS § 105 lg 2). Rahvahääletusel vastuvõetud seaduse kuulutab Vabariigi President viivitamatult välja ning rahvahääletuse otsus on riigiorganitele kohustuslik (PS § 105 lg 3). Kui rahvahääletusele pandud seadus­eelnõu ei saa poolthäälte enamust, kuulutab Vabariigi President välja Riigi­kogu erakorralised valimised (PS § 105 lg 4). See nõue võib pärssida Riigi­kogu soovi seadus­eelnõusid rahvahääletusele panna, kuid annab parlamendile võimaluse küsida rahva mandaati riigi tuleviku seisukohalt olulistes küsimustes valitud suunal jätkamiseks. PS § 106 lõike 1 kohaselt ei ole lubatud rahvahääletusele panna eelarve, maksude, riigi rahaliste kohustuste, välislepingute ratifitseerimise ja denonsseerimise, erakorralise seisukorra kehtestamise ja lõpetamise ning riigikaitse küsimusi. PS § 162 järgi saab ainult rahvahääletusel muuta põhiseaduse I peatükki „Üldsätted“ ja XV peatükki „Põhiseaduse muutmine“. Lähtudes PS §-s 4 sätestatud võimude lahususe ja tasakaalustatuse põhimõttest, ei või Riigi­kogu sekkuda Vabariigi Presidendi, Vabariigi Valitsuse ja muude riigiorganite ega kohaliku omavalitsuse üksuste põhiseaduslikku pädevusse.518 Rahvahääletuse korraldamist käsitlenud Riigikohtu 2009. aasta 30. oktoobri otsuses asjas nr 3-4-1-20-09 on leitud järgmist: „Riigi­kogu võib mingi küsimuse rahvahääletusele panna vaid siis, kui selles küsimuses rahvahääletuse korraldamine ei ole PS §-ga 106 keelatud, kui Riigi­kogul endal on selle küsimuse otsustamise pädevus ja selle küsimuse otsustamiseks ei ole põhiseadus ette näinud kindlat korda.“519 Rahvahääletusele ei või muu hulgas panna õigusemõistmisega seotud küsimusi ja kindlas põhiseaduslikus menetluskorras otsustatavaid küsimusi. Näiteks on Riigikohtu esimehe ja liikmete kriminaalvastutusele võtmine sätestatud PS § 153 lõikes 2 ning Riigi­kogu erakorraliste valimiste korraldamise juhud ammendavalt kindlaks määratud PS § 60 lõikes 4 ning §-des 89, 97, 105 ja 119.520

			4. PS § 106 lõike 2 kohaselt sätestab rahvahääletuse korra rahvahääletuse seadus. Kehtiv RaHS võeti vastu 13. märtsil 2002 ja see jõustus 6. aprillil 2002. Nimetatud seadusega tunnistati kehtetuks eelmine, 18. mail 1994 vastuvõetud rahvahääletuse seadus.521 RaHS § 1 lõike 1 kohaselt paneb Riigi­kogu rahvahääletusele PS I ja XV peatüki muutmise. Riigi­kogu võib panna rahvahääletusele ka muu põhiseaduse muutmise seaduse eelnõu, muu seadus­eelnõu või muu riigieluküsimuse. Rahvahääletus toimub Riigi­kogu määratud päeval (RaHS § 3 lg 2).

			5. RaHS § 9 lõike 1 kohaselt avaldatakse rahvahääletuse korraldamise otsus ja rahvahääletusele pandav seadus­eelnõu Riigi Teatajas.522 RTS § 2 lõike 2 punktide 2 ja 4 kohaselt avaldatakse rahvahääletusele pandud seadus­eelnõu ja otsuse-eelnõu ning rahvahääletuse otsus Riigi Teataja esimeses osas „Õigustloovad aktid“. Rahvahääletuse korraldamise otsus ja rahvahääletusele pandav seadus­eelnõu tuleb avaldada kaks korda. Teisel korral tuleb need RaHS § 9 lõike 2 järgi avaldada ajavahemikus 7 kuni 14 päeva enne rahvahääletust.523 Vajadust rahvahääletuse korraldamise otsus ja rahvahääletusele pandav seadus­eelnõu teist korda Riigi Teatajas avaldada pole, sest õigusaktide tekstid on avaldamisest alates Riigi Teataja võrguväljaandes avalikkusele igal ajal kättesaadavad.524 Rahvahääletusele pandava õigusakti eelnõu täiendava tutvustamise vajaduse korral võiks sätestada pigem nõude avaldada eelnõu enne rahvahääletuse korraldamist veel kord suuremates üleriigilise levikuga ajalehtedes.525

			6. RaHS § 6 lõike 2 kohaselt ei või Riigi­kogu rahvahääletuse korraldamise otsust enam muuta ega kehtetuks tunnistada.

			7. Õiguskantsleril on õigus Riigi­kogus vastuvõetud rahvahääletuse korraldamise otsus Riigikohtus vaidlustada. Kui õiguskantsler leiab, et rahvahääletusele pandav seadus­eelnõu, v.a põhiseaduse muutmise seaduse eelnõu, või muu riigieluküsimus on vastuolus põhiseadusega või Riigi­kogu on rahvahääletuse korraldamise otsuse vastuvõtmisel oluliselt rikkunud kehtestatud menetluskorda, teeb ta ÕKS § 18 lõike 11 kohaselt Riigi­kogu otsuse saamisest alates 14 päeva jooksul Riigikohtule ette­paneku tühistada Riigi­kogu otsus seadus­eelnõu või muu riigieluküsimuse rahvahääletusele panemise kohta. PSJKS § 15 lõike 1 punkti 4 kohaselt võib Riigikohus asja lahendamisel tühistada Riigi­kogu otsuse seadus­eelnõu või muu riigieluküsimuse rahvahääletusele panemise kohta. Riigikohus lahendab taotluse kahe kuu jooksul, arvates nõuetekohase taotluse saamisest (PSJKS § 13 lg 2). Õiguskantslerile ja Riigikohtule antud menetlustähtajad on suhteliselt lühikesed, et vältida rahvahääletuse edasilükkamist. Vaidluse allutamine otse Riigikohtule võib olla tingitud ka vajadusest anda rahvahääletusele pandud regulatsioonile võimalikult kiiresti riigi kõrgeima kohtu tõlgendus.526

			8. Rahvahääletusel vastuvõetud seadus jõustub kümnendal päeval pärast Riigi Teatajas avaldamist, kui seaduses eneses ei ole ette nähtud teist tähtaega (RaHS § 63 lg 3). Rahvahääletusele pandud muus riigielu­küsimuses tehtud otsus jõustub rahvahääletuse tulemuste väljakuulutamise päeval (RaHS § 63 lg 4).527 RTS § 2 lõike 4 punkti 8 kohaselt avaldatakse Vabariigi Valimiskomisjoni otsus rahvahääletuse tulemuste väljakuulutamise kohta Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“. Rahvahääletuse tulemused loetakse väljakuulutatuks päeval, mis järgneb Vabariigi Valimiskomisjoni otsuse avaldamisele Riigi Teatajas (RaHS § 62 lg 3). Vabariigi Valimiskomisjon esitab rahvahääletusel vastuvõetud seaduse ja rahvahääletuse tulemuste kinnitamise otsuse Vabariigi Presidendile ning Vabariigi President kuulutab seaduse viivitamata välja (RaHS § 63 lg 1). Presidendil puudub õigus jätta rahvahääletusel vastuvõetud seadus välja kuulutamata. Kui rahvahääletusele pandud seadus­eelnõu ei saa poolthäälte enamust ja seadus­eelnõu rahvahääletusele panemise otsuse teinud Riigi­kogu koosseisu volitused ei ole veel lõppenud, kuulutab Vabariigi President välja Riigi­kogu erakorralised valimised (RaHS § 64). RKVS § 3 lõike 1 punkti 2 järgi kuulutab Vabariigi President Riigi­kogu erakorralised valimised välja kolme päeva jooksul, arvates rahvahääletuse tulemuste Riigi Teatajas avaldamisest. Üheselt ei ole selge, kas Vabariigi President peab Riigi­kogu erakorralised valimised kuulutama välja ka juhul, kui rahvahääletusel lükatakse tagasi põhiseaduse muutmise seaduse eelnõu. Põhiseadus ei näe sellise seaduse rahvahääletusel tagasilükkamise korral ette erandit. Erinevalt muust seadus­eelnõust võimaldab RaHS § 3 lõike 3 kolmas lause määrata põhiseaduse muutmise seaduse eelnõu rahvahääletuse ka ajale pärast järgmisi Riigi­kogu valimisi, kui otsuse teinud Riigi­kogu koosseisu volitused võivad olla lõppenud ja rahvahääletuse korraldamise otsuse teinud Riigi­kogu koosseisu laialisaatmise võimalus puudub. Kui rahvahääletusel tagasilükatud põhiseaduse muutmise seaduse eelnõu rahvahääletusele panemise otsuse langetanud Riigi­kogu koosseisu volitused on rahvahääletuse tulemuse väljakuulutamise ajaks lõppenud, puudub võimalus eelnõu rahvahääletusele pannud Riigi­kogu koosseisu umbusaldada. Riigi­kogu erakorralised valimised ei täidaks sellisel juhul enam oma peamist eesmärki ning valimiste korraldamine ei oleks otstarbekas.

			9. Põhiseaduse muutmise seaduse eelnõu rahvahääletusele panemise otsustamise kohta vt RKKTS § 125.

			§ 128. Rahvahääletuse algatamine

			(1) Rahvahääletuse algatamise õigus seadus­eelnõu vastuvõtmiseks või muu riigieluküsimuse otsustamiseks on:

			1) Riigi­kogu liikmel;

			2) Riigi­kogu fraktsioonil;

			3) Riigi­kogu komisjonil.

			(2) Kui algatatakse rahvahääletus seadus­eelnõu vastuvõtmiseks, tuleb algatajal esitada:

			1) seadus­eelnõu, mida soovitakse rahvahääletusele panna, koos rahvahääletuse korraldamise otsuse eelnõuga või

			2) rahvahääletuse korraldamise otsuse eelnõu, milles on märgitud see Riigi­kogu menetluses olev seadus­eelnõu, mida soovitakse rahvahääletusele panna. Viimasel juhul peab seletuskirjas olema märgitud ka selle seadus­eelnõu algataja.

			(3) Kui algatatakse rahvahääletus muu riigieluküsimuse otsustamiseks, tuleb algatajal esitada rahvahääletuse korraldamise otsuse eelnõu, mis sisaldab rahvahääletusele pandavat küsimust, mille vastus saab olla üksnes „jah“ või „ei“.

			(4) Rahvahääletuse korraldamise otsuse eelnõu pealkiri peab sisaldama sõnu „rahvahääletuse korraldamine“.

			(5) Otsuse-eelnõus tuleb märkida rahvahääletuse kuupäev.

			1. Kommenteeritav paragrahv sätestab rahvahääletuse algatamise tingimused ning käsitleb rahvahääletuse algatamisena rahvahääletuse korraldamise otsuse eelnõu esitamist Riigi­kogu menetlusse. RKKTS § 128 lõike 1 kohaselt võivad rahvahääletuse algatamise eelnõu esitada ainult Riigi­kogu liige, Riigi­kogu fraktsioon ja Riigi­kogu komisjon. Rahvahääletust ei saa algatada Vabariigi Valitsus (erisus RKKTS § 90 lg-s 1 sätestatud seadus­eelnõude ja Riigi­kogu otsuste eelnõude menetlemise üldise korra suhtes). PS § 105 lõike 1 kohaselt võib seadus­eelnõu või muu riigielu­küsimuse rahvahääletusele panna ainult Riigi­kogu. Ehkki õiguskirjanduses on leitud, et Riigi­kogul on enesekorraldusõiguse alusel õigus otsustada, millised subjektid võivad teha ettepanekuid rahvahääletuse korraldamiseks, ning seejuures ei pea rahvahääletuse algatajate ring kattuma PS § 103 lõikes 1 nimetatutega,528 tuleks asuda seisukohale, et RKKTS-iga Vabariigi Valitsusele rahvahääletuse algatamise õigust anda ei saa. Erisus on põhjendatav sellega, et Vabariigi Valitsus saab oma mandaadi Riigi­kogult, seetõttu ei ole peetud sobivaks anda valitsusele võimalust apelleerida Riigi­kogust mööda minnes rahva arvamusele.529 Kui Riigi­kogu paneb muu riigieluküsimuse rahvahääletusele, on rahvahääletuse otsus riigiorganitele kohustuslik (PS § 105 lg 3 teine lause). Eelnevast võib järeldada, et seadus­eelnõu või muu riigieluküsimuse Riigi­kogu poolt rahvahääletusele panemise võimalus on loodud juhtudeks, kus Riigi­kogus ei leita teatud olulises riigieluküsimuses üksmeelt, või kui Riigi­kogu ei soovi vastutust küsimuse lahendamise eest enda kanda võtta, näiteks kartuses, et otsus ei pruugi vastata rahva seas valitsevatele tõekspidamistele. Rahvahääletuse algatamisega on Riigi­kogule antud võimalus teatud juhtudel loobuda põhiseadusega Riigi­kogule antud otsustusõigusest ja anda see üle rahvale, kes teeb sel juhul siduvate tagajärgedega otsuse Riigi­kogu eest.

			2. Seadus­eelnõu rahvahääletusele panemiseks menetletakse seadus­eelnõu koos rahvahääletuse korraldamise otsuse eelnõuga. Rahvahääletuse korraldamise otsus määrab rahvahääletusele pandava seadus­eelnõu ja rahvahääletuse toimumise aja. Kommenteeritava paragrahvi lõige 2 sätestab seadus­eelnõu rahvahääletusele panemise kaks teed. RKKTS § 128 lõike 2 punkti 1 kohaselt on rahvahääletuse algatajal võimalik anda rahvahääletuse korraldamise otsuse eelnõu Riigi­kogu juhatusele üle koos seadus­eelnõuga. Sellisel juhul on otsuse-eelnõu esitajal ka kõik seadus­eelnõu algataja õigused. RKKTS § 128 lõike 2 punkti 2 kohaselt võib rahvahääletuse algatamiseks esitada Riigi­kogu juhatusele ka ainult rahvahääletuse korraldamise otsuse eelnõu. Sellisel juhul märgitakse otsuse-eelnõus ära Riigi­kogu menetluses oleva seadus­eelnõu pealkiri (seadus­eelnõu on algatatud üldises korras vastavalt RKKTS 11. ptk 1. jaos sätestatule). Samuti tuleb otsuse-eelnõu seletuskirja märkida otsuse-eelnõu esitaja kõrval ka seadus­eelnõu algataja. Nõue on põhjendatav sellega, et rahvahääletuse algatamisel kommenteeritava paragrahvi lõike 2 punktis 2 sätestatud korras tuleb arvestada seadus­eelnõu algataja õigusega eelnõu menetlusest tagasi võtta (RKKTS § 95 lg-d 1 ja 2).530

			3. Rahvahääletuse algatamisel muu riigieluküsimuse otsustamiseks tuleb vormistada ja Riigi­kogu juhatusele üle anda ainult rahvahääletuse korraldamise otsuse eelnõu (RKKTS § 128 lg 3). Otsuse-eelnõu peab sisaldama rahvahääletusele pandavat küsimust. Küsimus peab olema sõnastatud selgelt ja võimaldama üksnes vastust „jah“ või „ei“. Põhiseadusega kooskõla tagamiseks peab rahvahääletusele pandav küsimus olema selge ning see ei tohi olla eksitav ega suunav. Rahvahääletuse küsimus ei tohi kallutada valijat ühte kindlat vastust andma ja peab olema esitatud viisil, mis võimaldab sellele vastata üksnes sõnadega „jah“ või „ei“.531 Seega ei tohi rahvahääletusele panna avatud küsimust, mille puhul tekib valijal vajadus vastust omapoolsete selgitustega täpsustada.532

			4. Kommenteeritava paragrahvi lõiked 3–5 sätestavad nõuded rahva­hääletuse korraldamise otsuse eelnõu sisule ja vormile. Kui rahva­hääletusele pannakse seadus­eelnõu, kantakse hääletamissedelile eelnõu pealkiri ja küsimus „Kas Teie olete seadus­eelnõu seadusena vastuvõtmise poolt?“ ning lahtrid vastusevariantidega „jah“ ja „ei“. Kui rahvahääletusele on pandud muu riigieluküsimus, kantakse hääletamissedelile selle sõnastus ning lahtrid vastusevariantidega „jah“ ja „ei“ (RaHS § 30 lg 1). Hääletamisel teeb hääletaja hääletamissedelile märke vastuse „jah“- või „ei“-lahtrisse (RaHS § 32 lg 4). Tähistades hääletamissedelil lahtri „jah“, on hääletaja eelnõu vastuvõtmise poolt, tähistades aga lahtri „ei“, toetab ta eelnõu tagasilükkamist. Asutavas Kogus 2. juulil 1920 vastuvõetud Riigi­kogu valimiste, rahvahääletamise ja rahva algatamise õiguse seaduse533 § 52 kohaselt olid rahvahääletamissedelid kahesugused: pealkirjaga „poolt“ ja „vastu“. Hääletamisel sedeli „poolt“ äraandmine tähendas, et hääletaja on rahvahääletamisel oleva seaduse või seadus­eelnõu vastu­võtmise poolt, sedeli „vastu“ äraandmine aga seda, et ta on rahvahääletamisel oleva seaduse või seadus­eelnõu tagasilükkamise poolt. Samasuguse regulatsiooni sätestas ka Riigi­kogus 18. veebruaril 1926 vastuvõetud Riigi­kogu valimise, rahvahääletamise ja rahvaalgatamise seaduse § 62.534

			5. Põhiseadus, RKKTS ega RaHS ei sätesta üheselt muu riigielu­küsimuse mõistet, kuid oma olemuselt on selleks iga küsimus, mida Riigi­kogu peab vajalikuks küsida, kui see ei puuduta põhiseaduse muutmist ega seadus­eelnõu vastuvõtmist ning ei ole vastuolus põhiseaduse, muu seaduse ega muu õigusaktiga. PS § 65 punkti 16 järgi on Riigi­kogu pädevuses lahendada muid riigieluküsimusi, mis ei ole põhiseadusega antud Vabariigi Presidendi, Vabariigi Valitsuse, teiste riigiorganite ega kohalike omavalitsuste otsustada. Riigikohus on leidnud, et Riigi­kogu võib muu riigieluküsimuse panna rahvahääletusele vaid siis, kui Riigi­kogul endal on selle küsimuse otsustamise pädevus.535 Rahvahääletuse algatamine muu riigieluküsimuse otsustamiseks võib lähtuda soovist viia poliitiline debatt mingis riigi tuleviku seisukohast olulises küsimuses Riigi­kogust välja ja kaasata selle otsustamisse rahvas, näiteks Riigi­kogu 2002. aasta 18. detsembri otsus „Rahvahääletuse korraldamine Euroopa Liiduga ühinemise ja Eesti Vabariigi põhiseaduse täiendamise küsimuses“536 ning Eesti Keskerakonna fraktsiooni 2007. aasta 13. augustil esitatud otsuse „Rahvahääletuse korraldamine Eesti Vabariigi osalemise kohta tuumaenergeetika arendamisel Ignalina tuumaelektrijaamas“ eelnõu (87 OE, XI Riigi­kogu).

			6. Vaieldav on, kas seadusega reguleeritud küsimuse saab rahvahääletusele panna muu riigieluküsimusena või peab sellisel juhul algatama eelnõu ning panema hoopis selle rahvahääletusele. On leitud, et rahvahääletusele ei pea panema seadus­eelnõu kogu selle tehnilises keerukuses, vaid pigem võiks rahvale anda otsustamiseks seaduse tuumküsimuse, näiteks eutanaasia seadustamise kohta.537 Teisal aga on leitud, et küsimust, mis seondub otseselt ja vahetult mõne kehtiva seaduse muutmise või muutmata jätmisega või alternatiivselt uue seaduse normistiku kehtestamisega, saab viia rahvahääletusele vaid seadus­eelnõu vormis.538 Põhiseaduse Assamblee aruteludes leiti, et rahvahääletusel peaks olema võimalik esitada rahvale küsimusi ka ilma, et rahvahääletuse tulemus tooks kaasa Riigi­kogu era­korralised valimised.539 Põhiseaduse saamisloost saab teha järelduse, et  PS § 105 kohaselt ei ole takistusi pärida rahvalt seaduse vastuvõtmiseks esitamise asemel arvamust poliitiliselt oluliseks peetava küsimuse kohta ilma seda küsimust Riigi­kogu usaldamisega sidumata. Sellise küsimuse võib muu hulgas tõstatada põhimõtteliste seadusandlike valikute langetamiseks ning selle jaoks ühiskonnas valitsevate tõekspidamiste väljaselgitamiseks.

			7. Rahvahääletuse korraldamise otsuse eelnõu pealkirjas esitatakse sõnad „rahvahääletuse korraldamine“ (RKKTS § 128 lg 4). Nimetatud nõue võimaldab eristada rahvahääletuse algatamise eelnõu selgelt muudest Riigi­kogus menetletavatest eelnõudest (seadus­eelnõudest ja muudest Riigi­kogu otsuste eelnõudest).

			8. Rahvahääletuse korraldamise otsuse eelnõus tuleb märkida rahvahääletuse kuupäev (RKKTS § 128 lg 5). Rahvahääletuse toimumise aega reguleerib täpsemalt RaHS § 3. Samamoodi kui Riigi­kogu valimised (RKVS § 2 lg 1, § 3 lg 4 teine lause) ja kohaliku omavalitsuse volikogude valimised (KOVVS § 2 teine lause) peab ka rahvahääletus toimuma pühapäeval (RaHS § 3 lg 2 teine lause). Hääleõiguslikel kodanikel (vt RaHS § 2 lg 2) peab rahvahääletusele pandud eelnõuga tutvumiseks olema piisavalt aega. RaHS § 3 lõige 1 võimaldab seetõttu korraldada rahvahääletuse kõige varem kolme kuu möödumisel pärast Riigi­kogu asjakohase otsuse tegemist. Nimetatud ajavahemik peaks andma hääleõiguslikele kodanikele võimaluse tutvuda põhjalikult rahvahääletusele pandud küsimusega seotud teemaderingiga, kujundada küsimuse suhtes oma seisukoht ning osaleda soovi korral teemakohases ühiskondlikus debatis. Rahvahääletust ei või korraldada ajal, kui Riigi­kogu valimisteni on jäänud vähem kui 90 päeva (RaHS § 3 lg 3 teine lause). See tingimus on tuletatav vajadusest vältida erinevate agitatsioonide kattumist540 ning korraldada seadus­eelnõu tagasilükkamise korral Riigi­kogu erakorralised valimised (RaHS § 64). Rahvahääletuse võib määrata Riigi­kogu valimiste päevale või kohaliku omavalitsuse volikogu valimiste päevale (RaHS § 3 lg 3 viies lause). Ent kuna valimiste eel võib rahvahääletusele pandud küsimus varjutada poliitilise debati mõnel muul muidu olulisel teemal, võiks rahvahääletuse toimumise kuupäeva määramisel eelistada kuupäeva, mis jätab Riigi­kogu valimisteni või kohaliku omavalitsuse volikogu valimisteni enam aega kui 90 päeva. RaHS § 3 lõike 3 neljanda lause kohaselt ei või seadus­eelnõu rahvahääletust määrata ajale pärast järgmisi Riigi­kogu valimisi. Rahvahääletuse korraldamise otsus võrsub Riigi­kogu konkreetse koosseisu tegevuse pinnalt ja seadus­eelnõu rahvahääletus on sisult usaldushääletus selle koosseisu suhtes. Seetõttu on oluline, et rahvahääletuse korraldamine ei lükkuks edasi Riigi­kogu uue koosseisu valimiste järgsele   ajale.541 Erandina võimaldab RaHS määrata Riigi­kogu valimiste järgsesse aega põhiseaduse muutmise seaduse eelnõu või muu riigieluküsimuse rahvahääletuse (RaHS § 3 lg 3 kolmas lause). Võimalus määrata muu riigieluküsimuse rahvahääletus järgmise Riigi­kogu koosseisu volituste aega kehtestati 2002. aastal selleks, et viia läbi rahvahääletus Euroopa Liiduga ühinemiseks vajaliku põhiseaduse muudatuse ja riigieluküsimuse üle ühel ajal.542

			9. Rahvahääletust ei algatata ega korraldata erakorralise ega sõjaseisukorra ajal (RaHS § 3 lg 3 esimene lause). PS § 131 kohaselt ei korraldata erakorralise või sõjaseisukorra ajal Riigi­kogu, Vabariigi Presidendi, kohaliku omavalitsuse esinduskogude valimisi ega lõpetata ka nende volitusi. Rahvahääletuse läbiviimine sarnaneb valimiste läbiviimisega ja sellest tulenevalt on põhjendatud asjakohaste piirangute kehtestamine ka rahvahääletuse algatamisele ja korraldamisele.

			10. Rahvahääletuse korraldamise aja määramisel tuleks arvestada ka võimalusega, et rahvahääletus võib edasi lükkuda ning Riigi­kogu võib rahvahääletuse edasi lükata. Rahvahääletuse edasilükkumise ja edasi­lükkamise alused sätestab RaHS § 7. Riigi­kogu võib oma otsusega rahvahääletuse edasi lükata siis, kui Vabariigi Valitsus on pärast rahvahääletuse korraldamise otsustamist kuulutanud loodusõnnetuse, katastroofi või nakkushaiguse tõttu välja eriolukorra (RaHS § 7 lg 2). Rahvahääletus lükkub igal juhul edasi erakorralise või sõjaseisukorra väljakuulutamise korral (RaHS § 7 lg 1). Rahvahääletuse uue päeva määrab Riigi­kogu kahe nädala jooksul alates erakorralise seisukorra, sõjaseisukorra või eriolukorra põhjuste äralangemisest. Seejuures tuleb arvestada, et rahva­hääletus ei või toimuda enne kolme kuu möödumist uue päeva määramise otsuse tegemisest Riigi­kogus (RaHS § 7 lg 3). RaHS § 9 lõike 1 kohaselt avaldatakse rahvahääletuse edasilükkamise ja rahvahääletuse uue päeva määramise otsus ning Vabariigi Valimiskomisjoni teadaanded rahvahääletuse edasilükkumise või rahvahääletuse ärajäämise kohta Riigi Teatajas. Kui rahvahääletus lükkub edasi erakorralise või sõjaseisukorra väljakuulutamise tõttu, avaldab Vabariigi Valimiskomisjon selle kohta teadaande seitsme tööpäeva jooksul alates asjakohase otsuse jõustumisest (RaHS § 7 lg 4). RTS § 2 lõike 4 punkti 9 kohaselt avaldatakse Vabariigi Valimiskomisjoni teadaanne rahvahääletuse edasilükkumise kohta Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud dokumendid“.

			11. Rahvahääletus võib ka ära jääda. Rahvahääletuse ärajäämise alused sätestab RaHS § 8. Selle kohaselt ei toimu rahvahääletust siis, kui Riigikohus tühistab Riigi­kogu otsuse seadus­eelnõu või muu riigielu­küsimuse rahvahääletusele panemise kohta (RaHS § 8 lg 1 p 1) või kui Riigi­kogu ei ole ettenähtud tähtaja jooksul rahvahääletuse edasilükkumise või edasilükkamise põhjuse äralangemisest arvates võtnud vastu rahvahääletuse uue päeva määramise otsust (RaHS § 8 lg 1 p 2) või kui on välja kuulutatud Riigi­kogu erakorralised valimised (RaHS § 8 lg 1 p 3). Rahvahääletuse korraldamise otsuse tühistamise korral avaldab Vabariigi Valimiskomisjon selle kohta teadaande seitsme tööpäeva jooksul alates vastava Riigikohtu otsuse jõustumisest (RaHS § 8 lg 2). Kui Riigi­kogu ei ole rahvahääletuse edasilükkumise või edasilükkamise põhjuse ära­­langemisest alates kahe nädala jooksul vastu võtnud rahvahääletuse uue päeva määramise otsust, avaldab Vabariigi Valimiskomisjon rahvahääletuse ärajäämise teadaande seitsme tööpäeva jooksul alates vastava tähtaja möödumisest (RaHS § 8 lg 3). Riigi­kogu erakorraliste valimiste väljakuulutamise korral avaldab Vabariigi Valimiskomisjon rahva­hääletuse ärajäämise teadaande seitsme tööpäeva jooksul alates Riigi­kogu era­korraliste valimiste väljakuulutamisest (RaHS § 8 lg 4). RTS § 2 lõike 4 punkti 9 kohaselt avaldatakse Vabariigi Valimiskomisjoni teadaanne rahvahääletuse ärajäämise kohta Riigi Teataja kolmandas osas „Riigi­kogu, Vabariigi Presidendi ja Vabariigi Valitsuse üksikaktid ning muud  dokumendid“.

			12. Kehtiv õigus ei välista võimalust korraldada ühel ajal rahvahääletus mitme seadus­eelnõu või riigieluküsimuse otsustamiseks.543 RaHS § 3 lõige 4 keelab samal päeval korraldada vaid rahvahääletusi üksteist välistavates küsimustes ja üksteisega vastuolus olevate seaduste vastuvõtmiseks. Rahvahääletuse kavandamisel mitme riigieluküsimuse otsustamiseks tuleb Riigi­kogu otsuse eelnõu sõnastada selliselt, et rahvahääletusel oleks võimalik vastata igale riigieluküsimusele eraldi „jah“ või „ei“. Halvasti vormistatud oli näiteks Riigivanema 1936. aasta 8. jaanuari otsus nr 3 Rahvuskogu kokkukutsumise kohta, kus rahvahääletusele pandud otsuse kavas oli peale Rahvuskogu kokkukutsumise otsuse veel mitu küsimust, rahvahääletusel oli aga võimalik hääletada ainult otsuse kava poolt või vastu tervikuna.544 Seadus­eelnõude puhul tuleb arvestada asjaolu, et kui kas või üks seadus­eelnõu ei saa rahvahääletusel poolthäälte enamust, kuulutab Vabariigi President PS § 105 lõike 4 järgi välja Riigi­kogu era­korralised valimised.

			13. RKKTS 14. peatükk ei viita küll üheselt RKKTS §-de 91–96 kohaldatavusele rahvahääletuse korraldamise otsustamise menetluses, kuid oma olemuselt on RKKTS 11. peatüki 1. jao asjakohaste paragrahvide kohaldamine siiski vajalik küsimustes, mida RKKTS 14. peatükk ei reguleeri. Eelnõudele, mida soovitakse panna rahvahääletusele, laieneb muu hulgas RKKTS §-des 91 ja 93 sätestatu: eelnõu üleandmise ja Riigi­kogu menetlusse võtmise otsustamise kord. Rahvahääletuse korraldamise otsuse eelnõu ja seadus­eelnõu koostamisel tuleb lähtuda ka RKKTS § 92 lõigetes 1–3 sätestatud eelnõude vormistamise nõuetest ning Riigi­kogus menetletavate eelnõude normitehnika eeskirjast545 (vt lisa 3.3). Algatajal on võimalik rahvahääletuse korraldamist käsitlev eelnõu menetlusest tagasi võtta (RKKTS § 95 lg-d 1 ja 2) või sellest taganeda (RKKTS § 95 lg 3). RKKTS § 129 lõike 1 teise lause ja lõike 5 sõnastusest võib järeldada, et seadus­eelnõuga koos esitatud rahvahääletuse korraldamise otsuse eelnõu jagab menetluse käigus seadus­eelnõu saatust ning menetlusest on võimalik tagasi võtta ainult seadus­eelnõu. Loomulikult langevad Riigi­kogu volituste lõppemisel menetlusest välja ka need rahvahääletuse korraldamist puudutavad eelnõud, mida ei ole selleks ajaks jõutud lõpuni menetleda (RKKTS § 96).

			§ 129. Seaduse vastuvõtmiseks rahvahääletuse korraldamise otsustamine

			(1) Kui algataja esitab seadus­eelnõu, mida ta soovib panna rahva­hääletusele, menetletakse seda koos rahvahääletuse korraldamise otsuse eelnõuga käesoleva seaduse 11. peatüki 2., 3., 4. ja 5. jaos ette­nähtut järgides. Kui seadus­eelnõu lükatakse esimesel lugemisel tagasi, loetakse ka otsuse-eelnõu menetlusest välja arvatuks. Muudatus­ette­panekuid võib teha nii seadus- kui ka otsuse-eelnõule.

			(2) Kui algataja esitab rahvahääletuse korraldamise otsuse eelnõu käesoleva seaduse § 128 lõike 2 punktis 2 ettenähtud korras, viiakse esmalt läbi otsuse-eelnõu esimene lugemine käesoleva seaduse 11. peatüki 2. jaos ettenähtut järgides.

			(3) Kui Riigi­kogu poolthäälteenamusega otsustab ühitada seadus­eelnõu ja otsuse-eelnõu menetluse, algab ühine menetlus etapist, milles on seadus­eelnõu menetlus, ning toimub käesoleva seaduse 11. peatüki 3., 4. ja 5. jaos ettenähtut järgides. Vajaduse korral viiakse enne ühise menetluse alustamist läbi otsuse-eelnõu teine lugemine.

			(4) Kui Riigi­kogu ei toeta seadus­eelnõu ja otsuse-eelnõu menetluse ühitamist, loetakse otsuse-eelnõu tagasilükatuks.

			(5) Kui algataja võtab menetlusest tagasi seadus­eelnõu, millega koos on esitatud rahvahääletuse korraldamise otsuse eelnõu või millega Riigi­kogu on ühitanud rahvahääletuse korraldamise otsuse eelnõu, langeb ka otsuse-eelnõu menetlusest välja.

			(6) Seaduse vastuvõtmiseks rahvahääletuse korraldamise otsustab Riigi­kogu otsuse-eelnõu lõpphääletusega kolmandal lugemisel.

			(7) Otsuse-eelnõu vastuvõtmiseks on nõutav poolthäälteenamus. Eesti Vabariigi põhiseaduse § 104 lõikes 2 loetletud seaduste eelnõude panemiseks rahvahääletusele peab otsuse-eelnõu saama Riigi­kogu koosseisu häälteenamuse. Kui otsuse-eelnõu vastu ei võeta, loetakse ka seadus­eelnõu tagasilükatuks.

			1. Kommenteeritav paragrahv sätestab seaduse vastuvõtmiseks rahvahääletuse korraldamise otsustamise tingimused. Seadus­eelnõu rahvahääletusele panemise otsustab Riigi­kogu rahvahääletuse korraldamise otsuse vastuvõtmise teel. Kommenteeritav paragrahv näeb otsuse-eelnõu ja seadus­eelnõu menetlemiseks ette kaks teineteisest mõnevõrra erinevat korda:

			a) kui RKKTS § 128 lõike 2 punkti 1 kohaselt esitab rahvahääletuse algataja seadus­eelnõu, mida ta soovib rahvahääletusele panna, koos rahvahääletuse korraldamise otsuse eelnõuga, menetletakse seadus­eelnõu ja otsuse-eelnõu algusest lõpuni koos (vt käesoleva paragrahvi kommentaarid 3–7);

			b) kui RKKTS § 128 lõike 2 punkti 2 kohaselt esitab rahvahääletuse algataja rahvahääletuse korraldamise otsuse eelnõu, milles on märgitud see Riigi­kogu menetluses olev seadus­eelnõu, mida soovitakse rahvahääletusele panna, otsustab Riigi­kogu esmalt eelnõude ühitamise ning kui ühitamisettepanek saab poolthäälte enamuse, menetletakse seadus­eelnõu ja otsuse-eelnõu koos (vt käesoleva paragrahvi kommentaarid 8–10).

			Mõlema menetluskorra ühiste aspektide kohta vt käesoleva paragrahvi kommentaarid 12–14.

			2. Eelnõu menetlusse võtmise otsustab Riigi­kogu juhatus, kes määrab sellele ka juhtiv­komisjoni (RKKTS § 93). Kui koos esitatakse nii seadus- kui ka otsuse-eelnõu, määratakse neile sama juhtiv­komisjon. Kommenteeritava paragrahvi lõike 6 kohaselt tuleb seadus­eelnõu ja rahvahääletuse korraldamise otsuse eelnõu menetleda kolmel lugemisel.

			3. Kommenteeritava paragrahvi lõike 1 esimese lause kohaselt menetletakse seadus­eelnõu, mida juba algatamisel soovitakse panna rahvahääletusele, kogu Riigi­kogus toimuva menetluse vältel koos sellekohase rahvahääletuse korraldamise otsuse eelnõuga. Muus osas järgitakse üldist seadus­eelnõude ja Riigi­kogu otsuste eelnõude menetlemise korda (RKKTS §-d 97–111) koos RKKTS §-st 129 tulenevate erisustega. Seadus­eelnõu ja otsuse-eelnõu läbivad koos esimese lugemise, esimese ja teise lugemise vahelise menetluse juhtiv­komisjonis ning teise ja kolmanda lugemise.

			4. Esimeseks lugemiseks võetakse eelnõud päevakorda ühe päevakorrapunktina juhtiv­komisjoni ettepanekul. Eelnõude esimene lugemine toimub Riigi­kogu täiskogu seitsme töönädala jooksul eelnõude menetlusse võtmisest arvates (RKKTS § 97). Algataja nõusolekul võib juhtiv­komisjon esitada eelnõud esimesele lugemisele muudetud kujul. Esimene lugemine algab rahvahääletuse algataja või tema esindaja ettekandega. Seejärel esineb ettekandega juhtiv­komisjoni esindaja. Riigi­kogu liige võib esitada kuni kaks suulist küsimust. Esimesel lugemisel avatakse läbirääkimised, mille käigus esinevad sõnavõttudega fraktsioonide esindajad. Kui juhtiv­komisjon ja läbirääkimiste käigus ka mitte ükski fraktsioon ei tee seadus­eelnõu tagasilükkamise ettepanekut, lõpetatakse eelnõude esimene lugemine ilma hääletamiseta (RKKTS § 98). Kui seadus­eelnõu lükatakse esimesel lugemisel tagasi, langeb ka otsuse-eelnõu menetlusest välja (eelnõu esimesel lugemisel tagasilükkamise kohta vt täpsemalt RKKTS § 98 lg 6). Kommenteeritava paragrahvi lõike 1 sõnastusest on võimalik järeldada, et tagasilükkamise ettepaneku saab esitada ainult seadus­eelnõu kohta.

			5. Pärast eelnõude esimese lugemise lõpetamist võivad Riigi­kogu liikmed, komisjonid ja fraktsioonid esitada eelnõudele muudatus­ette­panekuid (RKKTS § 99). Kommenteeritava paragrahvi lõike 1 kolmanda lause kohaselt võib muudatus­ette­panekuid teha nii seadus­eelnõule kui ka rahvahääletuse korraldamise otsuse eelnõule. Esimese lugemise järel vaatab juhtiv­komisjon läbi kõik tähtajaks ning ettenähtud tingimusi ja korda järgides esitatud muudatus­ette­panekud ning otsustab nende arvestamise eelnõude uute tekstide koostamisel. Juhtiv­komisjon koostab eelnõude teiseks lugemiseks eelnõude uued tekstid, millesse viiakse kõik arvestatud muudatus­ette­panekud ning juhtiv­komisjoni enda tehtud muudatused. Juhtiv­komisjon koostab teiseks lugemiseks seadus­eelnõule esitatud muudatus­ette­panekute loetelu ning otsuse-eelnõule esitatud muudatus­ette­panekute loetelu. Juhtiv­komisjon koostab eelnõude teiseks lugemiseks ka seletuskirja (RKKTS § 103), mis võib olla seadus­eelnõu ja otsuse-eelnõu jaoks  ühine.

			6. Teiseks lugemiseks võetakse eelnõud päevakorda ühe päevakorra­punktina juhtiv­komisjoni ettepanekul (RKKTS § 104). Eelnõude teisel lugemisel esineb ettekandega juhtiv­komisjoni esindaja. Rahvahääletuse algataja või tema esindaja esineb ettekandega juhul, kui ta seda soovib või kui juhtiv­komisjon nii otsustab. Riigi­kogu liige võib esitada kuni kaks suulist küsimust. Teisel lugemisel avatakse läbirääkimised, mille käigus esinevad sõnavõttudega oma arvamust avaldada soovivad Riigi­kogu liikmed ning komisjonide ja fraktsioonide esindajad (RKKTS § 105). Muudatus­ette­panekute hääletamine viiakse läbi pärast läbi­rääkimiste lõpetamist. Kõigepealt hääletatakse seadus­eelnõule, seejärel otsuse-eelnõule esitatud muudatus­ette­panekuid. Riigi­kogu juhatuse, juhtiv­komisjoni või eelnõu algataja ettepanekul tuleb Riigi­kogul eelnõude teine lugemine ilma hääletamiseta katkestada. Kui katkestamise ettepaneku esitab fraktsioon, pannakse ettepanek hääletamisele. Kui eelnõude teine lugemine katkestatakse, võib eelnõudele esitada muudatus­ette­panekuid RKKTS §-s 99 ettenähtud tähtajal, tingimustel ja korras. Kui Riigi­kogu eelnõude teist lugemist ei katkesta, loetakse teine lugemine lõpetatuks ning eelnõud suunatakse kolmandale lugemisele (RKKTS § 108).

			7. Kolmandaks lugemiseks koostab juhtiv­komisjon nii seadus- kui ka otsuse-eelnõu lõppteksti, millesse ta viib pärast teise lugemise lõpetamist tehtud keelelised ja tehnilised täpsustused. Juhtiv­komisjon võib koostada eelnõude kolmandaks lugemiseks ka seletuskirja (RKKTS § 110). Kolmandal lugemisel avatakse läbirääkimised, mille käigus esinevad sõnavõttudega fraktsioonide esindajad, ning viiakse läbi rahvahääletuse korraldamise otsuse-eelnõu lõpphääletus (RKKTS § 111).

			8. Kui rahvahääletusele soovitakse panna juba Riigi­kogu menetluses olev seadus­eelnõu, tuleb Riigi­kogu menetlusse esitada selle seadus­eelnõu vastuvõtmiseks rahvahääletuse korraldamise otsuse-eelnõu ning seadus­eelnõu ja otsuse-eelnõu menetlus ühitada. Seejärel menetletakse seadus­eelnõu ja otsuse-eelnõu koos. RKKTS ei näe ette eelnõude menetluse ühitamist enne, kui nii seadus­eelnõu kui ka otsuse-eelnõu eraldi on esimese lugemise läbinud. Seadus­eelnõu esimene lugemine peab otsuse-eelnõu esimese lugemise ajaks olema lõpetatud. Otsuse-eelnõu esimesel lugemisel järgitakse seadus­eelnõude ja Riigi­kogu otsuste eelnõude menetlemise üldist korda (RKKTS § 97–99).

			9. Kommenteeritava paragrahvi lõigetest 2–4 tuleneb, et seadus­eelnõu ja otsuse-eelnõu menetluse ühitamise otsustab Riigi­kogu otsuse-eelnõu esimese lugemise lõpetamisel. Seejuures otsustatakse ühitamine hääletamise teel – RKKTS § 129 lõige 3 sätestab siin erandi RKKTS § 98 lõike 6 suhtes. Kui ühitamisettepanek saab poolthäälte enamuse, toetab Riigi­kogu seadus­eelnõu ja otsuse-eelnõu menetluse ühitamist ning järgneb eelnõude ühine menetlus. Kui ühitamisettepanek ei saa poolthäälte enamust, ei toeta Riigi­kogu seadus­eelnõu ja otsuse-eelnõu menetluse ühitamist ning otsuse-eelnõu loetakse vastavalt kommenteeritava paragrahvi lõikele 4 tagasilükatuks. Tagasilükkamisel langeb otsuse-eelnõu Riigi­kogu menetlusest välja ning ühist menetlust ei järgne. Esimese lugemise käigus otsuse-eelnõu tagasilükkamine ei takista seadus­eelnõu edasimenetlemist.

			10. Ühitatud seadus­eelnõu ja otsuse-eelnõu ühine menetlus algab etapist, milles on seadus­eelnõu menetlus – alates teisest või kolmandast lugemisest. Seadus­eelnõu menetlust kavandades peab juhtiv­komisjon Riigi­kogu tehtud ühitamisotsusega arvestama ning tagama, et seadus­eelnõu on võimalik menetleda koos otsuse-eelnõuga. Kui seadus­eelnõu teine lugemine on eelnõude menetluse ühitamise ajaks juba lõpetatud, viiakse enne ühise menetluse alustamist läbi ka otsuse-eelnõu teine lugemine vastavalt üldisele korrale (RKKTS §-d 100–108). Ühitatud seadus- ja otsuse-eelnõu ühine menetlus toimub samamoodi nagu rahvahääletuse algatamiseks üheaegselt Riigi­kogu menetlusse esitatud seadus- ja otsuse-eelnõu ühine menetlus (vt käesoleva paragrahvi kommentaarid 5–7).

			11. Kui seadus­eelnõu algataja kasutab menetluse käigus enne otsuse-eelnõu lõpphääletust oma õigust võtta seadus­eelnõu menetlusest tagasi (RKKTS § 95 lg-d 1 ja 2), langeb menetlusest välja ka otsuse-eelnõu, mis algatati selle seadus­eelnõu rahvahääletusele panemiseks.

			12. Rahvahääletuse korraldamise otsuse eelnõu vastuvõtmiseks on üldjuhul nõutav poolthäälte enamus.546 PS § 104 lõikes 2 loetletud seaduste (nn konstitutsiooniliste seaduste) eelnõude rahvahääletusele panemiseks peab rahvahääletuse korraldamise otsuse eelnõu saama Riigi­kogu koosseisu häälteenamuse.

			13. Kui Riigi­kogu rahvahääletuse korraldamise otsuse eelnõu lõpphääletusel vastu ei võta, loetakse nii otsuse-eelnõu kui ka seadus­eelnõu tagasilükatuks ja nende menetlemine lõpeb.

			14. Pärast rahvahääletuse korraldamise otsuse vastuvõtmist allkirjastatakse see RKKTS §-s 112 sätestatud korras (vt allkirjastamise kohta ka RKKTS § 112 kommentaar 1).

			§ 130. Muu riigieluküsimuse rahvahääletusele panemine

			(1) Muu riigieluküsimuse otsustamiseks rahvahääletuse korraldamise otsuse eelnõu menetletakse käesoleva seaduse 11. peatüki 2., 3., 4. ja 5. jaos sätestatut järgides.

			(2) Otsuse-eelnõu vastuvõtmiseks on nõutav poolthäälteenamus.

			1. Kommenteeritav paragrahv sätestab muu riigieluküsimuse rahva­hääletusele panemise tingimused. Muu riigieluküsimuse rahvahääletusele panemine otsustatakse sellekohase Riigi­kogu otsuse vastuvõtmise teel.

			2. Rahvahääletuse korraldamise otsuse eelnõu, mis on ette nähtud muu riigieluküsimuse otsustamiseks, menetleb Riigi­kogu otsuse-eelnõude menetlemise üldist korda (RKKTS §-d 97–111) järgides.

			3. RKKTS § 109 võimaldab panna Riigi­kogu otsuse eelnõu lõpp­hääletusele pärast eelnõu teise lugemise lõpetamist. RKKTS § 130 lõige 1 ei sätesta RKKTS § 109 suhtes erandit, seetõttu võib ka muu riigielu­küsimuse otsustamiseks rahvahääletuse korraldamise otsuse eelnõu panna lõpphääletusele pärast eelnõu teise lugemise lõpetamist.

			4. Rahvahääletuse korraldamise otsuse eelnõu vastuvõtmiseks on nõutav poolthäälte enamus. Kui eelnõu ei saa nõutavat häälteenamust, loetakse eelnõu tagasilükatuks ning selle menetlus lõpeb.

			5. Pärast rahvahääletuse korraldamise otsuse vastuvõtmist allkirjastatakse see RKKTS §-s 112 sätestatud korras (vt allkirjastamise kohta ka RKKTS § 112 kommentaar 1).

			15. PEATÜKK

			PEAMINISTRIKANDIDAADILE VALITSUSE MOODUSTAMISEKS VOLITUSTE ANDMISE OTSUSTAMINE

			Üldist

			1. Peaministrikandidaadile valitsuse moodustamiseks volituste andmine on reguleeritud PS §-s 89.

			2. Uue valitsuse moodustamise protsess käivitub, kui ametisolev Vabariigi Valitsus astub tagasi:

			a) Riigi­kogu uue koosseisu kokkuastumisel (PS § 92 lg 1 p 1). Vabariigi Valitsuse tagasiastumisest teatab peaminister Riigi­kogu uue koosseisu esimesel istungil (RKKTS § 5, VVS § 10 lg 1 p 1);

			b) peaministri tagasiastumise või surma korral (PS § 92 lg 1 p 2). VVS § 9 lõike 1 järgi peab peaminister astuma tagasi, kui Vabariigi Valitsus ei ole ministrite volituste lõppemise tõttu olnud 21 päeva otsustusvõimeline.547 Peaminister võib astuda tagasi ka omal algatusel (VVS § 9 lg 3);

			c) Vabariigi Valitsusele või peaministrile umbusalduse avaldamise korral Riigi­kogu poolt (PS § 92 lg 1 p 3). Sel puhul lähtutakse peaministri ja Vabariigi Valitsuse seotusest – kui umbusaldatakse peaministrit, siis astub tagasi kogu valitsus;548

			d) Vabariigi Valitsuse poolt usaldusküsimusega seotud seadus­eelnõu vastu võtmata jäämise korral (PS § 98 lg 2 teine lause);

			e) peaministri suhtes tehtud süüdimõistva kohtuotsuse jõustumise korral (PS § 101 lg 2).

			3. Valitsuse moodustamises osalevad põhiseaduse kohaselt nii Vabariigi President kui ka Riigi­kogu. President määrab peaministrikandidaadi, kellele teeb ülesandeks valitsuse moodustamise. Sellele eelnevad presidendi konsultatsioonid parlamenti valitud erakondade esindajatega, et välja selgitada, millised parteid on valmis valitsust moodustama ning keda soovitakse näha peaministrikandidaadina.549 

			4. Peaministrikandidaadi määrab ja teeb talle ülesandeks uue valitsuse moodustamise Vabariigi President vastavalt PS § 89 lõikele 1. Vabariigi President on peaministrikandidaadi määramisel seotud põhiseadusest tulenevate tähtaegadega: kandidaat tuleb määrata 14 päeva jooksul valitsuse tagasiastumisest arvates (PS § 89 lg 1). Valitsuse moodustamise ülesande saanud peaministrikandidaat peab omakorda 14 päeva jooksul määramisest arvates tegema Riigi­kogule ettekande tulevase valitsuse moodustamise aluste kohta. Ettekande järel teeb Riigi­kogu otsuse avalikul hääletusel (PS § 89 lg 2). Riigi­kogult volitused saanud peaministri­kandidaat peab seitsme päeva jooksul esitama valitsuse koosseisu Vabariigi Presidendile, kes nimetab kolme päeva jooksul valitsuse ametisse (PS § 89 lg 3). Valitsuse nimetab Vabariigi President ametisse oma  otsusega.550

			5. Vabariigi Presidendil on õigus esitada seitsme päeva jooksul teine peaministrikandidaat, kui:

			a) tema poolt määratud esimene peaministrikandidaat ei saa Riigi­kogus poolthäälte enamust;

			b) peaministrikandidaat ei suuda valitsust moodustada;

			c) peaministrikandidaat loobub valitsuse moodustamisest (PS § 89 lg 4).

			Teisele esitatud kandidaadile volituste andmist menetletakse Riigi­kogus samade reeglite järgi kui esimesele kandidaadile volituste andmist.551 Näiteks ei saanud Vabariigi Presidendi poolt 1994. aasta 10. oktoobril määratud peaministrikandidaat Siim Kallas552 Riigi­kogus sama aasta 13. oktoobril toimunud hääletusel poolthäälte enamust553 ning Vabariigi   President esitas 20. oktoobril uueks peaministrikandidaadiks Andres Tarandi554, kes sai Riigi­kogult volitused valitsuse moodustamiseks555. Samuti ei saanud Vabariigi Presidendi poolt 2019. aasta 5. aprillil määratud peaministrikandidaat Kaja Kallas556 Riigi­kogus sama aasta 15. aprillil toimunud hääletusel poolthäälte enamust557 ning Vabariigi President esitas 16. aprillil uueks peaministrikandidaadiks Jüri Ratase558, kes sai Riigi­kogult volitused valitsuse moodustamiseks559.

			6. PS § 89 lõike 5 järgi on võimalik, et peaministrikandidaadi üles­seadmise õigus läheb üle Riigi­kogule. See juhtub, kui:

			a) Vabariigi President ei esita seitsme päeva jooksul teist peaministri­kandidaati;

			b) Vabariigi President loobub teise peaministrikandidaadi esitamisest;

			c) teine peaministrikandidaat ei saa Riigi­kogult volitusi valitsuse moodustamiseks;

			d) teine peaministrikandidaat ei suuda valitsust moodustada;

			e) teine peaministrikandidaat loobub valitsuse moodustamisest.

			Peaministrikandidaadi Riigi­kogus ülesseadmise kord on sätestatud RKKTS §-s 132.

			7. Vabariigi President peab välja kuulutama Riigi­kogu erakorralised valimised, kui presidendile on 14 päeva jooksul, arvates peaministrikandidaadi ülesseadmise õiguse üleminekust Riigi­kogule, valitsuse koosseis esitamata (PS § 89 lg 6).

			§ 131. Vabariigi Presidendi määratud peaministrikandidaadile valitsuse moodustamiseks volituste andmise otsustamine

			(1) Vabariigi Presidendi määratud peaministrikandidaadile valitsuse moo­dus­tamiseks volituste andmise otsustamine võetakse päevakorda Riigi­kogu juhatuse algatusel või Riigi­kogu esimehe ettepanekul kooskõlastatult peaministrikandidaadiga.

			(2) Peaministrikandidaat esineb ettekandega valitsuse moodustamise aluste kohta. Riigi­kogu liige võib peaministrikandidaadile esitada kuni kaks suulist küsimust. Läbirääkimisi ei peeta.

			(3) Peaministrikandidaadile valitsuse moodustamiseks volituste andmise otsustab Riigi­kogu poolthäälteenamusega. Riigi­kogu otsustus vormistatakse Riigi­kogu otsusena.

			1. Peaministrikandidaadi määrab Vabariigi President oma otsusega (VPTS § 18 lg 2)560, mis RTS § 2 lõike 4 punkti 2 kohaselt avaldatakse Riigi Teatajas.

			2. 1994. aasta RKKS § 99 nägi ette, et Vabariigi Presidendi otsuse alusel tuli Riigi­kogu juhatusel esitada Riigi­kogule otsuse-eelnõu peaministri­kandidaadile valitsuse moodustamiseks volituste andmise kohta. Nimetatud otsuse-eelnõu menetlemiseks juhtiv­komisjoni ei määratud. Eelnõu võeti päevakorda väljaspool järjekorda. Kehtiva regulatsiooni järgi Riigi­kogu otsuse eelnõu menetlemist ei toimu ning tehtav otsustus vormistatakse Riigi­kogu otsusena pärast hääletamist (RKKTS § 131 lg 3 teine lause).

			3. Küsimus võetakse täiskogu töönädala päevakorda Riigi­kogu juhatuse algatusel (RKKTS § 53 lg 2 teine lause) või täiendatakse sellega juba kinnitatud päevakorda Riigi­kogu esimehe ettepanekul (RKKTS § 56 lg 1 p 1), arvestades peaministrikandidaadi soovi ning kooskõlastades eelnevalt ettekande ajalised raamid. PS § 89 lõike 2 kohaselt peab pea­­ministrikandidaat tegema Riigi­kogule ettekande 14 päeva jooksul, arvates Vabariigi Presidendilt valitsuse moodustamise ülesande saamisest.

			4. Peaministrikandidaat esitab Riigi­kogule kuni 20-minutise ettekande (RKKTS § 67) tulevase valitsuse moodustamise aluste kohta. Ettekandes näidatakse, millistest poliitilistest jõududest on valitsus kavas moodustada. Peaministrikandidaat tutvustab oma valitsust, selle eesmärke ja tegevusplaane (tulevase valitsuse programmi põhialused). Tava kohaselt valmib valitsuse programm koalitsiooni moodustamise käigus, koondades mitme partei eesmärke, ideoloogiat ning valimis­lubadusi. Kavandatava valitsuse isikkoosseisu ei pea Riigi­kogule esitama. Tulevaste valitsusliikmete nimed kandis ette peaministrikandidaat Mart Laar 1992. aasta 19. oktoobril. Hiljem on ettekannetes nimede nimetamisest hoidutud.

			5. Iga Riigi­kogu liige võib esitada peaministrikandidaadile kuni kaks suulist küsimust. Läbirääkimisi ei avata, kuna PS § 89 lõikes 2 on sätestatud, et Riigi­kogu otsustab peaministrikandidaadile valitsuse moodustamiseks volituste andmise läbirääkimisteta avalikul hääletusel. Põhiseaduse kõnealuse sätte koostamisel on olnud eeskujuks Saksamaa Liitvabariigi põhiseaduse artikli 63 lõige 1, mille järgi valib Bundestag liidukantsleri liidupresidendi ettepanekul ilma läbirääkimisteta.

			6. Avalik hääletus Riigi­kogus peaministrikandidaadile volituste and­miseks toimub samal istungil. Volituste andmise otsustab Riigi­kogu poolthäälte enamusega (PS § 89 lg 4). Volituste andmine vormistatakse Riigi­kogu otsusega, mis RTS § 2 lõike 4 punkti 1 kohaselt avaldatakse Riigi Teatajas. Riigi­kogu otsustes kasutatakse standardset sõnastust: „Eesti Vabariigi põhiseaduse § 65 punkti 5 ja § 89 lõike 2 kohaselt Riigi­kogu otsustab: Anda Vabariigi Presidendi määratud peaministrikandidaadile [nimi] volitused Vabariigi Valitsuse moodustamiseks.“561 Riigi­kogu otsus vormistatakse ainult volituste andmise korral, st positiivse otsuse puhul, kui peaministrikandidaat saab Riigi­kogus nõutava häälteenamuse. Kui Riigi­kogu hääletab peaministrikandidaadile volituste andmise vastu, siis Riigi­kogu otsust ei vormistata. Niisugust tõlgendust toetab PS § 73 sõnastus, mille kohaselt Riigi­kogu aktid võetakse vastu poolthäälte enamusega.

			7. Kui peaministrikandidaat saab Riigi­kogult valitsuse moodustamiseks volitused, peab ta seitsme päeva jooksul esitama Vabariigi Presidendile ametisse nimetamiseks valitsuse koosseisu (PS § 89 lg 3, vt ka VVS § 5). Vabariigi Presidendi määratud peaministrikandidaadile valitsuse moodustamiseks volituste mitteandmisest peab Riigi­kogu esimees Vabariigi Presidenti teavitama (vrd RKKTS § 132 lg 7).

			8. Kui presidendi määratud peaministrikandidaat ei saa nõutavat häälte­enamust, siis on Vabariigi Presidendil õigus seitsme päeva jooksul esitada uus peaministrikandidaat. Teisele presidendi määratud kandidaadile volituste andmine otsustatakse samade, kommenteeritavas paragrahvis sätestatud reeglite järgi. Kui nõutavat häälteenamust ei saa ka teine presidendi määratud kandidaat, läheb peaministrikandidaadi ülesseadmise õigus üle Riigi­kogule (PS § 89 lg-d 4 ja 5).

			9. Alates 1992. aastast kuni käesoleva ajani on Riigi­kogu andnud pea­ministrikandidaatidele valitsuse moodustamiseks volitusi järgmiselt: 19.10.1992 – Mart Laar; 27.10.1994 – Andres Tarand; 05.04.1995 – Tiit Vähi; 26.10.1995 – Tiit Vähi; 12.03.1997 – Mart Siimann; 22.02.1999 – Mart Laar; 22.01.2002 – Siim Kallas; 07.04.2003 – Juhan Parts; 12.04.2005 – Andrus Ansip; 04.04.2007 – Andrus Ansip; 04.04.2011 – Andrus Ansip; 24.03.2014 – Taavi Rõivas; 08.04.2015 – Taavi Rõivas; 21.11.2016 – Jüri Ratas; 17.04.2019 – Jüri Ratas; 25.01.2021 – Kaja Kallas; 12.04.2023 – Kaja Kallas.

			§ 132. Peaministrikandidaadi ülesseadmine Riigi­kogus

			(1) Pärast peaministrikandidaadi ülesseadmise õiguse üleminekut Riigi­kogule määrab Riigi­kogu juhatus tähtaja, mille jooksul võivad fraktsioonid üles seada peaministrikandidaate.

			(2) Peaministrikandidaadi ülesseadmise avaldus esitatakse Riigi­kogu esi­mehele kirjalikult. Avaldusele peab olema lisatud kandidaadi nõusolek.

			(3) Peaministrikandidaadile valitsuse moodustamiseks volituste and­mise otsustamine võetakse päevakorda Riigi­kogu juhatuse algatusel või Riigi­kogu esimehe ettepanekul pärast käesoleva paragrahvi lõikes 1 nimetatud tähtaja möödumist.

			(4) Tähtaegselt ülesseatud peaministrikandidaadid esinevad ette­kandega valitsuse moodustamise aluste kohta Riigi­kogu juhatuse määratud järjekorras. Riigi­kogu liige võib igale peaministrikandidaadile esitada kuni kaks suulist küsimust. Läbirääkimisi ei peeta.

			(5) Kui peaministrikandidaat on pidanud ettekande ja vastanud küsimustele, otsustab Riigi­kogu talle valitsuse moodustamiseks volituste andmise poolthäälteenamusega. Kui peaministrikandidaat saab nõutava häälteenamuse, siis teiste kandidaatide ettekandeid ära ei kuulata.

			(6) Peaministrikandidaadile valitsuse moodustamiseks volituste and­mine vormistatakse Riigi­kogu otsusena.

			(7) Suutmatusest peaministrikandidaati üles seada teatab Riigi­kogu esimees Vabariigi Presidendile kirjalikult viivitamata pärast üles­seadmiseks ettenähtud tähtaja möödumist.

			1. Peaministrikandidaadi ülesseadmise õigus läheb Riigi­kogule üle, kui (vt PS § 89 lg 5):

			a) Vabariigi President seitsme päeva jooksul, arvates esimesele presidendi määratud peaministrikandidaadile volituste mitteandmisest, ei esita teist kandidaati;

			b) president loobub teise kandidaadi esitamisest, st teatab Riigi­kogu esimehele, et ta ei esita teist kandidaati;

			c) teine presidendi määratud kandidaat ei saa Riigi­kogult volitusi valitsuse moodustamiseks, st ei saa poolthäälte enamust;

			d) presidendi määratud teine peaministrikandidaat saab küll Riigi­kogult volitused valitsuse moodustamiseks, kuid ei suuda valitsust moodustada, st ei esita seitsme päeva jooksul (PS § 89 lg 3) Riigi­kogu otsuse tegemisest arvates presidendile ametisse nimetamiseks valitsuse koosseisu;

			e) presidendi määratud teine kandidaat saab küll Riigi­kogult volitused valitsuse moodustamiseks, kuid loobub valitsuse moodustamisest, st teatab Vabariigi Presidendile (ja Riigi­kogu esimehele), et ei esita valitsuse koosseisu presidendile ametisse nimetamiseks.

			Riigi­kogule peaministrikandidaadi ülesseadmise õiguse andmise eesmärk on vältida Riigi­kogu ennetähtaegseid valimisi. Samuti paneb see instituut Riigi­kogule poliitilise vastutuse nii presidendi poolt esitatud kandidaatidega mittenõustumise eest kui ka suutmatuse eest ise nimetada tegutsemis­võimelist peaministrikandidaati.562

			2. Riigi­kogu peab lähtuma PS § 89 lõikes 6 sätestatud ajalisest raamist, mis tähendab, et vajalike toimingute tegemiseks on aega kokku 14 päeva, arvates kandidaadi ülesseadmise õiguse Riigi­kogule üleminekust. Sellesse aega peavad mahtuma järgmised tegevused:

			a) fraktsioonid seavad Riigi­kogu juhatuse määratud tähtaja jooksul üles peaministrikandidaadid (RKKTS § 132 lg-d 1 ja 2);

			b) Riigi­kogu otsustab kandidaadile valitsuse moodustamiseks volituste andmise (RKKTS § 132 lg-d 3–5);

			c) valitsuse moodustamiseks volitused saanud peaministrikandidaat esitab valitsuse koosseisu Vabariigi Presidendile ametisse nimetamiseks (PS § 89 lg 6).

			3. PS § 89 lõiked 5 ja 6 annavad peaministrikandidaadi ülesseadmise õiguse Riigi­kogule, mitte igale Riigi­kogu liikmele. Seda parlamendile antud otsustusruumi on RKKTS-is sisustatud selliselt, et õigus esitada kandidaate on ainult fraktsioonidel (kommenteeritava paragrahvi lg 1).

			4. Protseduur, kuidas otsustatakse peaministrikandidaadile valitsuse moodustamiseks volituste andmine, on sarnane sellega, mille sätestab RKKTS § 131 Vabariigi Presidendi määratud peaministrikandidaadi puhul (vt RKKTS § 131 kommentaarid 3–6). Kuigi kommenteeritava paragrahvi lõike 4 kolmanda lause kohaselt Riigi­kogus ülesseatavale peaministrikandidaadile valitsuse moodustamiseks volituste andmise arutelul läbirääkimisi ei peeta, ei tulene läbirääkimiste keeld põhi­seadusest. PS § 89 lõige 2 välistab läbirääkimised üksnes presidendi määratud peaministrikandidaadile volituste andmise otsustamisel.563

			5. Kommenteeritava paragrahvi lõike 4 esimene lause sätestab, et kui fraktsioonide ülesseatud kandidaate on rohkem kui üks, esinevad nad Riigi­kogu ees ettekannetega Riigi­kogu juhatuse määratud järjekorras. Esinemise järjekorral on suur tähtsus, sest kui peaministrikandidaat saab nõutava häälteenamuse, siis kommenteeritava paragrahvi lõike 5 teise lause kohaselt teiste kandidaatide ettekandeid ära ei kuulata. Seetõttu peaks juhatus seaduse mõtte kohaselt paigutama järjekorras esimeseks selle kandidaadi, kellel on kõige suurem tõenäosus saada poolthäälte enamus.

			6. 1994. aasta RKKS § 101 lõike 6 regulatsioon nägi ette, et kui pea­­ministrikandidaate oli mitu, tuli pärast ettekannete ärakuulamist korraldada kandidaatide vahel konkureeriv hääletamine, kusjuures konkursi igas voorus langes välja kõige vähem hääli saanud kandidaat.

			7. RKKTS § 132 lõike 7 järgi peab Riigi­kogu esimees Riigi­kogu suutmatusest peaministrikandidaati üles seada teavitama Vabariigi Presidenti kirjalikult viivitamata pärast ülesseadmiseks ettenähtud 14-päevase tähtaja (PS § 89 lg 6) möödumist. Tegelikult võib Riigi­kogu suutmatus kandidaati üles seada ilmneda ka varem, näiteks siis, kui juhatuse määratud tähtaja jooksul (RKKTS § 132 lg 1) ühtegi kandidaati ei esitata või kui ükski fraktsioonide ülesseatud kandidaatidest ei saa Riigi­kogult volitusi valitsuse moodustamiseks. Niisugusel juhul tekib Vabariigi Presidendil kohustus kuulutada Riigi­kogu erakorralised valimised välja siiski alles pärast 14 päeva möödumist peaministrikandidaadi ülesseadmise õiguse üleminekust Riigi­kogule. RKVS § 3 lõike 1 punkti 1 kohaselt kuulutab president erakorralised valimised välja kolme päeva jooksul, arvates väljakuulutamiskohustuse tekkimisest.

			16. PEATÜKK

			UMBUSALDUSE AVALDAMISE JA USALDUSKÜSIMUSE OTSUSTAMISE KORD

		

	



		
			1. jagu

			UMBUSALDUSE AVALDAMISE KORD

			Üldist

			1. PS § 97 lõike 1 kohaselt võib Riigi­kogu avaldada Vabariigi Valitsusele, peaministrile või ministrile umbusaldust otsusega, mille poolt hääletab Riigi­kogu koosseisu enamus.

			2. Umbusaldusavaldus on parlamentaarsele riigile omane instituut, mis lähtub sellest, et parlamendil on valitsuse tegevuse üle poliitilise kontrolli õigus ja ametis oleval valitsusel peab olema parlamendi usaldus. Kaudselt tagab umbusaldusavalduse võimalus ka valijate kontrolli valitsuse üle.564

			3. Eristatakse konstruktiivset ja destruktiivset umbusaldusavaldust. Konstruktiivse umbusaldusavalduse puhul tuleb parlamendiliikmetel umbusalduse avaldamise nõudega koos esitada peaministrikandidaat, kelle ametisse määramist asub parlament hääletama. Kui parlamendi enamus kandidaati toetab, tähendab see ühtlasi, et ametisolevale pea­ministrile on avaldatud umbusaldust. Eesmärk on valitsuse stabiilsuse tagamine ning kergekäeliste umbusaldusavalduste ärahoidmine. Näiteks sätestati konstruktiivne umbusaldushääletus Saksamaa 1949. aasta põhiseaduses ning Hispaania 1978. aasta põhiseaduses. Saksamaa põhi­seaduse artikli 67 lõike 1 kohaselt võib Bundestag avaldada liidukantslerile umb­usaldust, valides oma koosseisu häälteenamusega uue liidukantsleri ning tehes liidupresidendile ettepaneku senine liidukantsler ametist vabastada. Liidupresidendil on kohustus Bundestagi valitud uus liidukantsler ametisse nimetada. Hispaania põhiseaduse artikli 113 järgi võib parlamendi alamkoda (Congreso de los Diputados) panna maksma valitsuse poliitilise vastutuse, avaldades talle umbusaldust koosseisu häälte­enamusega. Umbusalduse avaldamise ettepaneku võib esitada vähemalt kümnendik alamkoja koosseisust ning ettepanek peab sisaldama ka pea­ministrikandidaadi nime. Kui alamkoda kiidab umbusalduse avaldamise ettepaneku heaks, esitab ametisolev valitsus kuningale tagasiastumis­avalduse, umbusaldusavalduse algatajate esitatud peaministri­kandidaat on saanud sellega parlamendikoja usalduse ning kuningas nimetab ta peaministriametisse (Hispaania põhiseaduse art 114 lg 2).

			4. Eesti põhiseadus näeb ette destruktiivse umbusaldusavalduse, mille tulemusena uue valitsuse moodustamine ei ole kindel.565 Näiteks avaldas Riigi­kogu 1994. aasta 26. septembril peaminister Mart Laarile umb­­usaldust,566 mis tähendas valitsuse tagandamist PS § 92 lõike 1 punkti 3 alusel ilma uuele peaministrikandidaadile volitusi andmata. Uuele peaministrikandidaadile valitsuse moodustamiseks volituste andmiseni   jõudis Riigi­kogu alles 1994. aasta 27. oktoobril567 ning uus valitsus astus ametisse 1994. aasta 8. novembril568. Riigi­kogu on peaministrile umb­usaldust avaldanud veel 2016. aasta 9. novembril, kui umbusaldust avaldati peaminister Taavi Rõivasele. Uuele peaministrikandidaadile andis Riigi­kogu valitsuse moodustamiseks volitused sama aasta 21. novembril ja uus valitsus astus ametisse 23. novembril 2016.569

			§ 133. Umbusalduse avaldamise algatamine

			(1) Vabariigi Valitsusele, peaministrile või ministrile umbusalduse avaldamise võib algatada vähemalt viiendik Riigi­kogu koosseisust kirjaliku nõude esitamisega Riigi­kogu istungil.

			(2) Nõudes esitavad algatajad umbusalduse põhjenduse.

			1. PS § 97 lõike 1 ja kommenteeritava paragrahvi lõike 1 kohaselt võib Riigi­kogu avaldada umbusaldust:

			a) Vabariigi Valitsusele tervikuna;

			b) peaministrile;

			c) ministrile.

			2. Umbusalduse avaldamise saab PS § 97 lõike 2 ja kommenteeritava paragrahvi lõike 1 järgi algatada vähemalt viiendik Riigi­kogu koosseisust (st vähemalt 21 Riigi­kogu liiget). Niisuguse regulatsiooni eesmärk on tagada, et umbusaldusavalduse nõudel oleks Riigi­kogu liikmete hulgas laiem toetus, ning sellega vähendada perspektiivitute umbusaldus­avalduse nõuete hulka ja vältida Riigi­kogu koormamist nende arutamisega. Samuti vähendab see võimalust algatada umbusalduse avaldamine obstruktsiooni eesmärgil.570

			3. Umbusalduse avaldamise algatamiseks tuleb Riigi­kogu istungil esitada sellekohane kirjalik nõue. Nõue antakse samamoodi kui eelnõu üle istungi alguses (RKKTS § 91 lg 1), seejuures võib nõude üleandja seda kahe minuti jooksul tutvustada. Väljaspool Riigi­kogu korraliste istung­järkude aega (nt suvel) saab umbusalduse avaldamist algatada koos era­­korralise istung­järgu kokkukutsumise taotlusega (RKKTS § 51 lg 1). Sellisel juhul antakse kirjalik umbusaldusavalduse nõue Riigi­kogu esi­mehele üle koos erakorralise istung­järgu kokkukutsumise ettepanekuga (analoogia RKKTS § 91 lg-s 2 sätestatuga).

			4. PS § 97 lõikest 6 ja kommenteeritava paragrahvi lõikest 2 tuleneb, et umbusaldusavalduse algatajad peavad oma nõudes tegema teatavaks umbusalduse avaldamise põhjused. Algatust võib põhjendada nii õiguslike kaalutlustega (nt väidetava seadusrikkumisega) kui ka poliitilise rahulolematusega valitsuse või selle liikme tegevuse suhtes.571 Näiteks on peaministrile umbusalduse avaldamist põhjendatud tema otsustamatusega, mille tõttu ta ei tulnud oma tööga rahuldavalt toime ja see viis riigi seisakuni.572

			5. 1994. aasta RKKS-i järgi tuli umbusaldusavalduse algatajatel esitada Riigi­kogu istungil vastav Riigi­kogu otsuse eelnõu koos seletuskirjaga. Sellele otsuse-eelnõule Riigi­kogu juhatus juhtiv­komisjoni ei määranud (§ 48, § 53 lg 1, § 102 lg 1). RKKTS-i järgi otsuse-eelnõu ei esitata; kui Riigi­kogu otsustab valitsusele, peaministrile või ministrile avaldada umb­usaldust, vormistatakse sellekohane Riigi­kogu otsus (RKKTS § 134 lg 5).

			§ 134. Umbusalduse avaldamise arutamine

			(1) Vabariigi Valitsusele, peaministrile või ministrile umbusalduse avaldamise nõue võetakse päevakorda kõige varem ülejärgmisel päeval pärast nõude esitamist, kui Vabariigi Valitsus ei nõua kiiremat otsustamist.

			(2) Umbusalduse avaldamise arutelu algab umbusalduse algataja või algatajate esindaja sõnavõtuga, mille kestus ei või ületada 20 minutit ja milles põhjendatakse umbusalduse esitamist. Selle järel esineb valitsusliige, kelle suhtes umbusalduse avaldamine algatati, sõnavõtuga, mille kestus ei või ületada 20 minutit. Riigi­kogu liige võib valitsusliikmele esitada kuni kaks suulist küsimust.	

			[RT I, 07.03.2019, 1 – jõust. 17.03.2019]

			(3) Umbusalduse avaldamise arutelul avatakse läbirääkimised, mille käigus esinevad sõnavõttudega fraktsioonide esindajad, kusjuures esimesena saab sõna ühe sellise fraktsiooni esindaja, kelle liikmed on umbusalduse avaldamise algatajateks.

			(4) Pärast läbirääkimiste lõpetamist paneb istungi juhataja umbusalduse avaldamise hääletamisele. Vabariigi Valitsusele, peaministrile või ministrile on avaldatud umbusaldust, kui umbusalduse avaldamise poolt on Riigi­kogu koosseisu enamus.

			(5) Vabariigi Valitsusele, peaministrile või ministrile umbusalduse avaldamine vormistatakse Riigi­kogu otsusena.

			1. PS § 97 lõige 3 sätestab, et umbusalduse avaldamine võib tulla otsustamisele kõige varem ülejärgmisel päeval pärast selle algatamist, kui valitsus ei nõua kiiremat otsustamist. Sedasama sätestab ka kommenteeritava paragrahvi lõige 1.

			2. Umbusaldusavalduse algatamise ja otsustamise vahele jääva aja nõue annab valitsusele või selle liikmele võimaluse vastusamme ette valmis­tada.573 Samas on valitsusele antud võimalus nõuda ka kiiremat otsustamist. Enamasti on Vabariigi Valitsus soovinud umbusaldusavalduse nõude arutamist nii kiiresti kui võimalik, tavaliselt nõude esitamise päeval. Nii toimus XI Riigi­kogus viis umbusaldushääletust, mis kõik viidi valitsuse nõudel läbi samal päeval, kui umbusaldusavaldus algatati: 11. juunil 2008 keskkonnaministri, 22. jaanuaril 2009 sotsiaalministri, 13. mail 2009 peaministri, 30. septembril 2009 justiitsministri ning samal päeval ka välisministri suhtes. Tegelikkuses annab umbusaldusavalduse algatamise ja otsustamise vahele jääv aeg ka umbusaldamise algatajatele võimaluse toetust leida. Näiteks ei toetanud Vabariigi Valitsus seda, et peaministrile 7. jaanuaril 2016 esitatud umbusaldusavaldust oleks seaduses ettenähtust kiiremini otsustatud. Riigi­kogu arutas ja toetas esitatud umbusaldus­avaldust 2016. aasta 9. jaanuari istungil.574

			3. Vabariigi Valitsus võib põhiseaduse ja kommenteeritava sätte kohaselt küll nõuda, et umbusaldushääletus toimuks PS § 97 lõikes 3 sätestatust varem, kuid konkreetse aja, millal arutelu täiskogu töönädala istungipäeval või täiendaval istungil aset leiab (st millisele järjekohale küsimus päevakorras pannakse), määrab Riigi­kogu esimees (RKKTS § 56 lg 1 p 2 ja lg 2). Riigi­kogu esimees peab veenduma, et Riigi­kogu liikmetel on piisavalt aega esitatud nõudega tutvuda. Kui valitsus ei nõua umbusaldusavalduse kiiremat otsustamist, määrab umbusaldushääletuse aja Riigi­kogu juhatus omal algatusel järgmise töönädala (RKKTS § 53 lg 2 teine lause) või täiendava istungi päevakorda (RKKTS § 53 lg 4) ette valmistades või Riigi­kogu esimees kinnitatud päevakorra täiendamise ette­panekut tehes (RKKTS § 56 lg 1 p 2 ja lg 2).

			4. Umbusaldusavalduse nõude käsitlemise korda reguleerivad kommenteeritava paragrahvi lõiked 2–4. Valitsusliige, kelle suhtes umb­­usalduse avaldamine algatati, peab arutelu ajal Riigi­kogu istungil viibima. Umbusaldusavalduse arutelu algab algatajate esindaja kuni 20-minutilise sõnavõtuga, milles põhjendatakse umbusaldusavalduse esitamist. Sõnavõtja võib istungi juhatajalt taotleda kuni kolm minutit lisaaega. Sättes kasutatud sõnastus „umbusalduse algataja“ on eksitav, kuna umb­usalduse avaldamise saab algatada vähemalt viiendik Riigi­kogu koosseisust (PS § 97 lg 2, RKKTS § 133 lg 1). Seejärel esineb kuni 20-minutilise sõnavõtuga valitsusliige, kelle suhtes umbusalduse avaldamine algatati. Tal on samuti võimalik istungi juhatajalt kuni kolm minutit lisaaega taotleda. Valitsusliige peab vastama Riigi­kogu liikmete suulistele küsimustele. Iga Riigi­kogu liige võib esitada kaks küsimust. Umbusalduse avaldamise algatajatele küsimusi esitada võimalik ei ole (vt käesoleva paragrahvi kommentaar 5). Seejärel toimuvad läbirääkimised, kus sõna võivad võtta ainult fraktsioonide selleks volitatud esindajad, kusjuures esimesena saab sõna selle fraktsiooni esindaja, kelle liikmed on umbusalduse avaldamise algatanud. Läbirääkimistel võib sõnavõtuga esineda ka valitsusliige (RKKTS § 71). Pärast läbirääkimiste lõpetamist toimub lõpphääletus.

			5. Kuni 2019. aasta 17. märtsini kehtinud RKKTS § 134 lõike 2 sõnastus umbusaldusavalduse arutelul sõnavõtuõigust ette ei näinud. Sätte kehtimise ajal kujunes tavaks, et arutelu algas ministri sissejuhatava, kuni viieminutise sõnavõtuga, seejuures võis minister taotleda istungi juhatajalt kuni kolm minutit lisaaega.575 Iga Riigi­kogu liige sai valitsusliikmele esitada ühe suulise küsimuse. Pärast küsimustele vastamist toimusid läbirääkimised, millel said osaleda vaid fraktsioonide esindajad, nagu näeb ette ka kehtiv regulatsioon. 1994. aasta RKKS §-s 102 oli sätestatud, et umbusalduse avaldamise otsuse eelnõu menetlemine algas algatajate esindaja ettekandega. Kui valitsus soovis, võis valitsusliige, kelle vastu umbusaldusavaldus algatati, esineda kaasettekandega. Pärast seda, kui aastatel 1999 ja 2000 valitsusliikmed mitme umbusaldusavalduse nõude arutelul ei osalenud, sätestati kodukorraseaduses, et valitsusliige, kelle vastu oli umbusaldusavaldus algatatud, pidi esinema kaasettekandega.576 Umbusaldusavalduse algatajate esindaja ettekannet ei nähtud RKKTS-is esialgu ette eelkõige põhjusel, et seniste umbusaldusavalduse nõuete arutelud 1994. aasta RKKS-i kehtivuse ajal olid kujunenud pigem algatajate esindaja küsitlemiseks valitsust toetavate Riigi­kogu liikmete poolt kui Riigi­kogu ees vastutust kandva ministri ja Riigi­kogu liikmete vahe­liseks debatiks.

			6. Valitsusele, peaministrile või ministrile umbusalduse avaldamiseks peab PS § 97 lõike 1 ja kommenteeritava paragrahvi lõike 4 teise lause järgi umbusalduse avaldamise poolt hääletama vähemalt Riigi­kogu koosseisu enamus (s.o vähemalt 51 Riigi­kogu liiget).

			7. RKKTS § 64 lõike 3 kohaselt ei lõpetata istungit enne, kui Riigi­kogu on umbusaldusavalduse nõude suhtes otsuse teinud.

			8. Riigi­kogu otsustus umbusaldust avaldada vormistatakse Riigi­kogu otsusena, mis RTS § 2 lõike 4 punkti 1 kohaselt avaldatakse Riigi Teatajas.577 Kui umbusalduse avaldamise ettepanek ei saa Riigi­kogus nõutavat häälteenamust, siis Riigi­kogu otsust ei vormistata (vrd RKKTS § 131 kommentaar 6).

			9. Vabariigi Valitsusele või peaministrile umbusalduse avaldamise korral teatab Riigi­kogu esimees sellest Vabariigi Presidendile kirjalikult hiljemalt järgmisel päeval pärast umbusalduse avaldamist (VVS § 10 lg 1 p 4 ja lg 2).578 Ministrile umbusalduse avaldamisest teatab Riigi­kogu esimees Vabariigi Presidendile ja peaministrile viivitamata (VVS § 12 lg 5, vt ka PS § 97 lg 5). Praktikas toimub umbusalduse avaldamisest teavitamine Riigi­kogu dokumendihaldussüsteemi kaudu alati viivitamata pärast vastava Riigi­kogu otsuse vormistamist.

			10. Kui umbusaldust avaldatakse Vabariigi Valitsusele tervikuna või peaministrile, astub valitsus tagasi (PS § 92 lg 1 p 3). Kuid valitsus võib sellisel juhul teha Vabariigi Presidendile ettepaneku kuulutada välja Riigi­kogu erakorralised valimised (PS § 97 lg 4). Presidendil on kaalutlus­õigus, kas kuulutada erakorralised valimised välja või mitte. Kui president otsustab kuulutada välja Riigi­kogu erakorralised valimised, peab ta seda tegema kolme päeva jooksul, arvates valitsusele või peaministrile umb­usalduse avaldamise päevast (PS § 97 lg 4, RKVS § 3 lg 2). Kui Vabariigi President kuulutab valitsuse ettepanekul välja Riigi­kogu erakorralised valimised, astub valitsus tagasi Riigi­kogu uue koosseisu kokkuastumisel (PS § 92 lg 1 p 1, vt ka VVS § 8 p 4). Umbusalduse osaliseks saanud valitsus jätkab oma ülesannete täitmist PS § 92 lõike 2 alusel ajani, kui uus valitsus astub PS §-s 91 sätestatud korras ametisse.579 Ka VVS § 11 lõige 1 sätestab, et tagasi­astunud valitsus jätkab oma tegevust ajani, kui uus valitsus on ametisse astunud.

			11. Kui Riigi­kogu avaldab umbusaldust ministrile, siis minister lahkub ametist. VVS § 7 lõike 3 kohaselt vabastab Vabariigi President ministri ametist viivitamata pärast seda, kui Riigi­kogu esimehelt on tulnud teade, et Riigi­kogu on ministrile umbusaldust avaldanud (vt ka PS § 97 lg 5). Ministri ametist vabastamine vormistatakse Vabariigi Presidendi otsusega, mis avaldatakse Riigi Teatajas (VVS § 7 lg 4, § 12 lg 8). Näiteks avaldas Riigi­kogu 2005. aasta 21. märtsil umbusaldust justiitsminister Ken-Marti Vaherile ning samal päeval vabastas Vabariigi President ta ministriametist.580

			12. PS § 97 lõike 6 kohaselt võib umbusalduse avaldamist samal alusel uuesti algatada kõige varem kolme kuu möödumisel eelmisest umbusaldus­hääletusest. Selle sätte eesmärk on vältida umbusaldus­avalduse nõude uut menetlemist olukorras, kus Riigi­kogu seisukoht pole tõenäoliselt veel muutunud.581 Umbusalduse avaldamise alusena tuleb käsitada umb­usaldus­avalduse algatamise põhjuseid (vt RKKTS § 133 kommentaar 4). Kui umbusalduse avaldamine algatatakse samal alusel enne kolme kuu möödumist eelmisest umbusaldushääletusest, peab Riigi­kogu juhatus sellekohase nõude algatajatele tagastama.

			2. jagu

			USALDUSKÜSIMUSEGA SEOTUD EELNÕU MENETLEMISE KORD

			Üldist

			1. PS § 98 lõike 1 kohaselt võib Vabariigi Valitsus siduda tema poolt Riigi­kogule esitatud eelnõu vastuvõtmise usaldusküsimusega. Vastavalt sama paragrahvi lõike 2 teisele lausele peab valitsus, kui Riigi­kogu niisugust eelnõu vastu ei võta, astuma tagasi. Usaldusküsimusega seotud eelnõu vastuvõtmata jätmine ei anna Vabariigi Valitsusele õigust taotleda Vabariigi Presidendilt Riigi­kogu erakorraliste valimiste väljakuulutamist.582

			2. Eelnõu vastuvõtmise sidumine usaldusküsimusega võimaldab valitsusel saada selgust, kas Riigi­kogu tema teostatavat poliitikat toetab või mitte. Sisuliselt paneb valitsus Riigi­kogu valiku ette: kas võtta usaldus­küsimusega seotud eelnõu vastu valitsuse soovitud kujul või lasta valitsusel ametist lahkuda ning käivitada sellega uue valitsuskabineti moodustamise protsess. Kõnealune võimalus on mõeldud kasutamiseks eelkõige vähemusvalitsusele, kellel muidu võib olla raske oma poliitikat ellu viia, või kriisiolukordades, kus valitsusel võib olla vaja saada üle erimeelsustest, mis valitsevad parlamendienamusse kuuluvate parlamendiliikmete seas. Usaldusküsimusega seotud eelnõu menetlus Riigi­kogus on palju kiirem kui tavamenetlus. Eelnõu vastuvõtmise sidumine usaldusküsimusega võimaldab vältida teatavaid menetlustoiminguid, sh näiteks paljude muudatus­ette­panekute hääletamist. Siiski, nagu on viidatud ka õigus­kirjanduses, ei pruugi käsitletava menetluse kasutamine pelgalt selleks, et tagada eelnõu kiire vastuvõtmine parlamendis, olla legitiimne, kuivõrd kärbib oluliselt ennekõike opositsiooni õigusi.583

			3. Eelnõu usaldusküsimusega sidumist kui Riigi­kogu tegevusvabadust piiravat instituuti käsitles Riigikohus 2020. aastal, kui arutati kohustusliku kogumispensioni reformi seaduse välja kuulutamata jätmist Vabariigi Presidendi poolt.584 Eelnõu oli seotud usaldusküsimusega enne teist lugemist põhjusel, et eelnõule oli esitatud peamiselt opositsiooni poolt 957 muudatus­ette­panekut eesmärgiga venitada eelnõu vastuvõtmisega. Otsuses sedastas kohus: „39.3 […] Eelnõude liiga sage sidumine usaldus­küsimusega või selle meetme kasutamine põhiseadusest mittetulenevate ees­­märkide saavutamiseks võib tuua kaasa valitsuse liigse sekkumise seadusandja tegevusse ning kitsendada PS § 65 p-s 1 sätestatud Riigi­kogu pädevust vastu võtta seaduseid või otsuseid. See võib rikkuda ka PS §-st 4 tulenevat võimude lahususe ja tasakaalustatuse põhimõtet ning PS §-st 10 tulenevat demokraatia põhimõtet. Seepärast saab seda menetlust kasutada üksnes erandlikel juhtudel. Eelnõu usaldusküsimusega sidumist ei tohi kasutada parlamentaarse debati ja sellega ka demokraatia tasa­lülitamiseks. 39.4. Riigi­kogu praeguse koosseisu ajal on valitsus eelnõu usaldusküsimusega sidunud ühel korral, vaidlustatud seaduse vastuvõtmisel. Vaidlustatud seaduse eelnõu väljatöötamise materjalides, sh valitsuse esitatud eelnõu teise lugemise seletuskirjas ei ole eelnõu usaldusküsimusega sidumise eesmärki selgitatud. Rahandusminister põhjendas Riigi­kogu 29. jaanuari 2020. a istungil eelnõu usaldus­küsimusega sidumist sellega, et Riigi­kogu opositsioon on võtnud eelnõu suhtes kasutusele obstruktsioonitaktika, esitades eelnõule massiliselt mittesisulisi parandus­ettepanekuid. Sama kinnitas rahandus­minister Riigikohtu istungil. Vaidlustatud seaduse eelnõule esitati enne selle teist lugemist 957 muudatus­ette­panekut (vt usaldusküsimusega seotud eelnõu muudatus­ette­panekute loetelu), millest valdava osa moodustasid Riigi­kogu opositsioonierakondade ettepanekud. Üldkogu möönab, et muudatus­ette­panekute arv ja sisu viitavad obstruktsioonitaktika kasutamisele. Nii näiteks esitati 352 muudatus­ette­panekut, mille sisuks on seaduse jõustumiseks erinevate kuupäevade väljapakkumine. 39.5. Üldkogu leiab, et eelnõu usaldusküsimusega sidumine obstruktsiooni vältimiseks või ületamiseks ei ole iseenesest põhiseadusega vastuolus. Obstruktsioon võib ülemäära takistada parlamendi tööd, mille tõttu võib valitsuse esitatud eelnõu vastuvõtmine jääda venima, samuti ei aita see kaasa sisulisele parlamentaarsele debatile. Eelnõu sidumine usaldusküsimusega järgib põhiseadusest tulenevat eesmärki, kui seda kasutatakse parlamendi ja valitsuse suhetes tekkiva ummikseisu lahendamiseks ja eelnõu vastuvõtmine on valitsuse hinnangul tema poliitika elluviimiseks vältimatu. Eelnevat arvesse võttes on usaldusküsimusega sidumine olnud vaidlustatud seaduse eelnõu puhul põhiseadusega kooskõlas.“585

			4. Põhiseaduse Assamblees arutati põhjalikult Vabariigi Valitsuse õigust siduda eelnõu vastuvõtmine usaldusküsimusega. Assambleeliikmete sõnavõttudest nähtub, et nimetatud abinõu kujundati ennekõike selleks, et võimaldada lahendada valitsuse ja Riigi­kogu vahelistes suhetes tekkinud ummikseisu. Nii selgitas Liia Hänni vaadeldava regulatsiooni vajalikkust järgmiselt: „Nimelt võib ette kujutada poliitilist patiseisu, kus valitsus tõepoolest ei saa oma poliitikat ellu viia selle tõttu, et parlament mingil põhjusel tema eelnõud blokeerib. Et seda konfliktsituatsiooni lahendada, peab olema võimalik küsimus püstitada väga printsipiaalselt. Sellisena, et kas võetakse vastu eelnõu või astub tagasi valitsus. Parlamendi sellise valiku ette seadmine nõuab, et poliitilised jõud parlamendis jõuaks lõpuks selgusele, mis on põhjuseks tekkinud konfliktile. Kui selleks põhjuseks on valitsuse poliitika ja hinnang valitsuse tegevusele, siis tuleb ka see konflikt lahendada. Kui aga parlament leiab, et valitsus väärib usaldust, või ta ei suuda avaldada umbusaldust valitsusele, siis tuleb võimaldada, et valitsus saaks oma poliitikat ellu viia sellel teel, et parlament võtab vastu seadusi, mida valitsus on ette pannud.“586 Mõnevõrra teistsuguse rõhuasetusega kirjeldas usaldusküsimuse püstitamise eeldusi Jüri Adams: „Kui valitsus arvab, et riigi juhtimiseks on vaja võtta vastu ebapopulaarseid otsuseid, või mis ei ole valitsuskoalitsioonis küpsed, on vaja tõsta makse, on vaja panna peale ühiskonnale mingisuguseid piiranguid, on vaja teha asju, mida rahva esindajad oma valijate poole vaadates või jälle uutele valimistele mõeldes ei taha teha, aga valitsus ütleb, et kui tema seda raha või seda otsust ei saa, tema enam tööd teha ei saa, tulgu targemad mehed ja tehku tema asemel. See on tüüpsituatsioon.“587 Peamine vaidlus Põhiseaduse Assamblees toimus selle üle, missugust häälteenamust on tarvis usaldusküsimusega seotud eelnõu tagasilükkamiseks. Ühed leidsid, et usaldusküsimusega seotud eelnõu tuleb lugeda vastu võtmata jäänuks siis, kui Riigi­kogu ei ole oma koosseisu häälte­enamusega avaldanud valitsusele umbusaldust, teised aga, et nii­­suguse eelnõu vastuvõtmisel peavad kehtima samasugused reeglid nagu kõigi muude eelnõude puhul. Esimest lähenemist kaitsnud Peet Kask soovitas korduvalt, et põhiseaduses sätestataks Prantsusmaa põhiseaduse eeskujul usaldusküsimusega seotud eelnõu tagasilükkamiseks koosseisu enamuse nõue, mis oleks tema arvates pidanud aitama kaasa süsteemi stabiilsusele ja valitsuse töövõimele: „Enne Teist maailmasõda oli Prantsusmaal olukord, kus valitsuse kukutamine nõudis absoluutset häälteenamust, aga valitsuse eelnõusid sai tagasi lükata lihthäälteenamusega. Nii nagu meilgi plaanis on. Ja sealsed nõrgad valitsused kukkusid väga sageli, valitsuse nõrkus oli tingitud just sellest, et valitsus ei saanud oma programmi parlamendis läbi viia, eelnõud kukutati läbi, ehkki parlamendi opositsioonil polnud jõudu moodustada endale uut valitsust või absoluutse enamusega valitsust kukutada. See oli niisugune kunstlik valitsuse kukutamine sel moel, et lihtsalt tõkestati valitsuse töö. Ja see on üldiselt taunitav nähtus, kui valitsuse kukutamine ei ole konstruktiivne, kui see viib riigi ummikolukorda, kus lahendust ei ole. Kus ei ole ka konstruktiivset varianti asemele pakkuda. Ja selle tõkestamiseks mõeldigi välja Prantsusmaa jaoks selline retsept, et valitsus võib siduda eelnõu usaldusküsimusega. Ja reeglid on sellised, et eelnõu loetakse vastuvõetuks, kui valitsusele usaldamatust avaldatud ei ole. Tähendab, kui absoluutne enamus parlamendiliikmetest ei suuda valitsust kukutada seoses selle eelnõuga, siis loetakse eelnõu vastuvõetuks.“588 Suurem osa assambleeliikmeid toetas aga poolthäälte enamuse nõuet, põhjendades seda asjaoluga, et usaldushääletus on ennekõike valitsusele antav võimalus „viisakalt lahkuda“, mis sunnib opositsiooni otsustama, kas ta on valmis võtma enda peale vastutuse ja kujundama uue valitsuse. Illar Hallaste: „Kui ta ei ole selleks valmis, siis sellisel juhul laseb ta usaldusega seotud eelnõu läbi, ei hääleta sellele vähemalt vastu ja sellisena oleks selline asi mõistlik. Teine variant, mis on kirjutatud alternatiivis, teeb eelnõude vastuvõtmise korra valitsuse jaoks lihtsaks, tähendab, kui koosseisu enamus ei ole mingile eelnõule vastu, siis eelnõu läheb läbi. Sisuliselt tekib olukord, kus eelnõusid hakkab tegema valitsus ja arvestades, et enamus parlamendis ei ole tema vastu, saab ta need asjad selliselt nagunii läbi suruda. Ma mäletan, et eelmisel korral kõnet pidades ma nimetasin seda parlamendi  „näppude väänamiseks“.“589

			5. Nagu mainitud, sätestati käsitletav protseduur põhiseaduses osaliselt Prantsusmaa põhiseaduse eeskujul. Selle artikli 49 lõike 3 algse redaktsiooni kohaselt võib peaminister pärast sellekohast arutelu Ministrite Nõukogus siduda mis tahes seadus­eelnõu vastuvõtmise Rahvusassamblees (Assemblée nationale) usaldusküsimusega. Eelnõu loetakse vastuvõetuks, kui nimetatud parlamendikoda oma koosseisu häälteenamusega ei kiida heaks umbusalduse avaldamise ettepanekut, mis esitatakse järgneva 24 tunni jooksul. 2008. aasta 23. juulil vastuvõetud põhiseadus­muudatuse kohaselt on peaministri õigused piiratumad: usaldusküsimusega võib nüüd siduda üksnes eelarve või sotsiaalkindlustuse finantseerimist puudutavat seadus­eelnõu (projet de loi de finances ou de financement de la sécurité sociale) ning veel ühte eelnõu parlamendi istung­järgu jooksul. Muudatus tehti seepärast, et valitsus kasutas kõnealust abinõu sageli selle algse mõtte vastaselt.590

			§ 135. Eelnõu vastuvõtmise usaldusküsimusega sidumise kord

			(1) Vabariigi Valitsus võib siduda tema poolt algatatud eelnõu vastu­võtmise usaldusküsimusega eelnõu algatamisel, enne eelnõu teist lugemist või enne eelnõu kolmandat lugemist.

			(2) Avalduse eelnõu vastuvõtmise usaldusküsimusega sidumise kohta esitab Vabariigi Valitsus Riigi­kogu esimehele kirjalikult.

			1. PS § 98 lubab Vabariigi Valitsusel usaldusküsimusega siduda ainult valitsuse enese poolt algatatud eelnõu. Silmas ei peeta üksnes seadus­eelnõusid, vaid ka Riigi­kogu otsuste eelnõusid. Seetõttu tuleb terminit „algatama“ mõista kommenteeritavas paragrahvis nõnda, et see hõlmab ka eelnõu esitamist. 1994. aasta RKKS-i kuni 1999. aasta 18. juunini kehtinud redaktsiooni järgi oli keelatud usaldusküsimusega siduda seadusena vastuvõetava riigieelarve eelnõu (1994. aasta RKKS § 104). Nimetatud keeld tunnistati kehtetuks õiguskantsleri 1999. aasta 7. juuni ettepanekust nr 18 lähtudes.591 Õiguskantsler leidis, et RKKS § 104, mis ei lubanud valitsusel siduda usaldusküsimusega riigieelarve eelnõu vastuvõtmist, on vastuolus PS § 98 lõikega 1, kuna see ei sea mingeid piiranguid sõltuvalt eelnõu liigist.592

			2. PS § 98 ei täpsusta, millises menetlusfaasis võib Vabariigi Valitsus tema algatatud või esitatud eelnõu vastuvõtmise usaldusküsimusega siduda. Põhiseadus ei sätesta ka valitsuse õigust teha seda mis tahes ajal. Seetõttu võib Riigi­kogu PS § 104 lõikest 1 lähtuvalt määrata RKKTS-is kindlaks eelnõu usaldusküsimusega sidumise üksikasjaliku korra. Kommenteeritav paragrahv näeb ette, et Vabariigi Valitsus võib siduda eelnõu usaldusküsimusega:

			a) eelnõu algatamisel (RKKTS § 136);

			b) enne eelnõu teist lugemist (RKKTS § 137);

			c) enne eelnõu kolmandat lugemist (RKKTS § 138).

			Usaldusküsimusega seotud eelnõu menetlemise kord võib seega olla erinev, sõltudes sellest, millisel hetkel eelnõu vastuvõtmine usaldus­küsimusega seotakse.

			3. Tuleb arvestada, et mida varasemas menetlusfaasis Vabariigi Valitsus eelnõu vastuvõtmise usaldusküsimusega seob, seda enam piirab nimetatud võimaluse kasutamine valitsuse poolt Riigi­kogu liikmete õigusi eelnõu arutamisest osa võtta. Kui Vabariigi Valitsus seob eelnõu usaldusküsimusega eelnõu algatamisel, piirdub Riigi­kogu liikmete osalemisõigus Vabariigi Valitsuse esindajale kahe suulise küsimuse esitamise õigusega; läbirääkimistel saavad osaleda üksnes fraktsioonide esindajad. Kui valitsus seob eelnõu usaldusküsimusega enne teist lugemist, on Riigi­kogu liikmetel õigus esitada muudatus­ette­panekuid, kuid puudub õigus nõuda nende hääletamist, samuti võivad nad osaleda läbirääkimistel ja esitada ettekandjale kuni kaks küsimust. Eelnõu sidumine usaldusküsimusega enne kolmandat lugemist piirab Riigi­kogu liikmete õigusi kõige vähemal määral.

			4. Kuivõrd RKKTS ei käsita eelnõu teise lugemise jätkamist eraldi menetlusfaasina, vaid selle suhtes kohaldatakse kõiki teise lugemise reegleid, tähendab kommenteeritava paragrahvi lõikes 1 sisalduv väljend „enne eelnõu teist lugemist“ seda, et valitsus võib siduda eelnõu vastuvõtmise usaldusküsimusega ka pärast teise lugemise katkestamist. Kommenteeritava paragrahvi sõnastus välistab aga eelnõu sidumise usaldus­küsimusega näiteks teise lugemise käigus keset muudatus­ette­panekute hääletamist.

			5. PS § 107 lõike 2 järgi võib Vabariigi President jätta Riigi­kogu poolt vastuvõetud seaduse välja kuulutamata. RKKTS-is ei ole sätestatud, kas sellisel juhul võib Vabariigi Valitsus siduda usaldusküsimusega ka seaduse muutmata kujul uuesti vastuvõtmise. Arvestades aga, et eelnõu usaldusküsimusega sidumise eesmärk valitsuse jaoks ei ole eelnõu vastuvõtmise fakt iseenesest, vaid võimalus teostada oma poliitikat eelkõige seaduste kehtestamisega, tuleb möönda välja kuulutamata jäetud seaduse muutmata kujul uuesti vastuvõtmise usaldusküsimusega sidumise lubatavust. Valitsus peab niisugusel juhul selgelt väljendama, et ta seob seaduse muutmata kujul uuesti vastuvõtmise usaldusküsimusega. Välja kuulutamata jäetud seadust arutatakse uuesti RKKTS §-s 114 sätestatud korras, kusjuures ettekandega peab esinema Vabariigi Valitsuse  esindaja.

			6. VVS § 14 lõike 4 järgi ei saa Vabariigi Valitsus teha otsust siduda valitsuse poolt Riigi­kogule esitatud eelnõu vastuvõtmist usaldusküsimusega ilma peaministri osavõtuta.

			7. Vabariigi Valitsus esitab eelnõu vastuvõtmise usaldusküsimusega sidumise kohta Riigi­kogu esimehele avalduse, millele peab olema alla kirjutanud peaminister. Avalduses tuleb märkida, milline eelnõu usaldus­küsimusega seotakse ning millal valitsus soovib, et eelnõu Riigi­kogu istungil arutatakse. Seejuures tuleb arvestada, et Riigi­kogu juhatusel on RKKTS § 93 lõike 1 alusel kolm tööpäeva, et otsustada eelnõu menetlusse võtmine (vrd RKKTS § 136 lg 2). Eelnõu vastuvõtmise usaldus­küsimusega sidumise põhjuseid ei pea Vabariigi Valitsus avalduses esitama, kuid selle protseduuri erakorralisuse tõttu on kohane, kui peaminister või mõni teine valitsusliige Riigi­kogule neid motiive selgitab.

			8. 2009. aasta 18. veebruaril algatas Vabariigi Valitsus riigi 2009. aasta lisa­eelarve ja sellega seonduvate seaduste muutmise seaduse eelnõu (432 SE, XI Riigi­kogu) ning ühtlasi sidus selle vastuvõtmise usaldusküsimusega.593 Valitsus palus eelnõu arutada ülejärgmisel päeval pärast eelnõu menetlusse võtmist. Peaminister põhjendas eelnõu sidumist usaldus­küsimusega sooviga otsustada vajalike eelarvekärbete tegemine esimesel võimalusel.594 Ühtlasi taotles valitsus, et Riigi­kogu juhatus kutsuks eelnõu arutamiseks kokku Riigi­kogu täiendava istungi. Riigi­kogu juhatus võttis kõnealuse eelnõu menetlusse samal päeval, kui see üle anti.595 Riigi­kogu täiendav istung toimus 2009. aasta 20. veebruaril ning Riigi­kogu võttis    usaldusküsimusega seotud eelnõu vastu 61 poolt- ja 35 vastuhäälega, erapooletuid ei olnud.596, 597 Kokku on Vabariigi Valitsus sidunud eelnõu usaldusküsimusega 11 korda.598

			§ 136. Algatamisel usaldusküsimusega seotud eelnõu arutamise kord

			(1) Kui Vabariigi Valitsus seob tema poolt algatatud eelnõu vastuvõtmise usaldusküsimusega eelnõu algatamisel, siis eelnõule juhtiv­komisjoni ei määrata.

			(2) Eelnõu võetakse lugemiseks päevakorda Vabariigi Valitsuse määratud ajal, kuid mitte varem kui ülejärgmisel päeval pärast eelnõu menetlusse võtmist.

			(3) Eelnõu lugemisel esineb ettekandega Vabariigi Valitsuse esindaja. Riigi­kogu liige võib ettekandjale esitada kuni kaks suulist küsimust.

			(4) Eelnõu lugemisel avatakse läbirääkimised, mille käigus esinevad sõnavõttudega fraktsioonide esindajad.

			(5) Pärast läbirääkimiste lõpetamist paneb istungi juhataja eelnõu lõpphääletusele.

			(6) Kui Riigi­kogu ei võta usaldusküsimusega seotud eelnõu vastu, teatab Riigi­kogu esimees sellest viivitamata Vabariigi Presidendile.

			1. Kui Vabariigi Valitsus seob tema algatatud või esitatud eelnõu vastuvõtmise usaldusküsimusega eelnõu algatamisel, siis arutatakse eelnõu ja otsustatakse selle vastuvõtmine ühelainsal lugemisel. Eelnõule muudatus­ette­panekuid esitada ei saa ning juhtiv­komisjoni ei määrata. Kuigi kommenteeritavas paragrahvis ei ole sellekohast viidet, kehtivad eelnõu algatamise ja esitamise puhul RKKTS 11. peatüki 1. jao sätted.

			2. Kommenteeritava paragrahvi lõike 2 kohaselt võetakse eelnõu päevakorda Vabariigi Valitsuse määratud ajal. Sätte mõttega on ilmselt kõige rohkem kooskõlas, kui valitsus määrab eelnõu arutamise aja Riigi­kogu esimehele RKKTS § 135 lõike 2 kohaselt esitatavas avalduses. Valitsus peab arvestama, et lugemine ei või toimuda varem kui ülejärgmisel päeval pärast eelnõu menetlusse võtmist. Üksnes eelnõu menetlusse võtmise järel saab pidada eelnõu algatatuks või esitatuks. Valitsuse taotlusest lähtuvalt võtab Riigi­kogu juhatus eelnõu Riigi­kogu täiskogu töönädala päevakorda või otsustab täiendava istungi kokkukutsumise ja võtab eelnõu selle päevakorda. RKKTS § 56 kohaselt ei saa Riigi­kogu aga täiendada juba kinnitatud täiskogu töönädala või täiendava istungi päevakorda. Korraliste istung­järkude vahelisel ajal võib Vabariigi Valitsus PS § 68 alusel teha Riigi­kogu esimehele ettepaneku kutsuda kokku Riigi­kogu erakorraline istung­järk.

			3. Säte, mis ei luba usaldusküsimusega seotud eelnõu panna hääletusele varem kui ülejärgmisel päeval pärast eelnõu sidumist usaldusküsimusega, võimaldab Riigi­kogu liikmetel ühelt poolt kaaluda Vabariigi Valitsuse võimaliku tagasiastumise tagajärgi, teiselt poolt aga eelnõuga tutvuda.

			4. Usaldusküsimusega seotud eelnõu lugemise kord on põhimõtteliselt sarnane seadus­eelnõude ja Riigi­kogu otsuse eelnõude esimese lugemise üldkorraga (RKKTS § 98). Erisuseks on, et peetakse vaid üks ettekanne – eelnõu algataja või esitaja, st Vabariigi Valitsuse oma. Kuna eelnõule juhtiv­komisjoni ei määrata, siis teist ettekannet ei esitata. Erinevalt üldkorrast paneb istungi juhataja eelnõu pärast läbirääkimiste lõpetamist lõpphääletusele. Eelnõu vastuvõtmiseks on üldjuhul tarvis poolthäälte enamust, põhiseaduses ettenähtud juhtudel aga suuremat häälteenamust (PS § 73).

			5. Kui Riigi­kogu võtab usaldusküsimusega seotud eelnõu vastu, järgneb lõppmenetlus (RKKTS § 112). Seadus saadetakse Vabariigi Presidendile väljakuulutamiseks. Kui Riigi­kogu ei võta Vabariigi Valitsuse poolt usaldus­küsimusega seotud eelnõu vastu, teatab Riigi­kogu esimees sellest viivitamata Vabariigi Presidendile. Vastavalt PS § 98 lõike 2 teisele lausele peab Vabariigi Valitsus astuma tagasi. (Vt ka VVS § 8 p 5, § 10 lg 1 p 5 ja lg 2.) Usaldusküsimusega seotud eelnõu vastuvõtmata jäämise päevale järgnevast päevast hakatakse arvestama PS § 89 lõikes 1 sätestatud 14-päevast tähtaega, mille jooksul Vabariigi President peab määrama peaministrikandidaadi.

			§ 137. Enne teist lugemist usaldusküsimusega seotud eelnõu arutamise kord

			(1) Kui Vabariigi Valitsus seob tema poolt algatatud eelnõu vastuvõtmise usaldusküsimusega enne eelnõu teist lugemist, lõpevad sidumise hetkest juhtiv­komisjoni kohustused ning Riigi­kogu esimees edastab eelnõule esitatud muudatus­ette­panekud Vabariigi Valitsusele.

			(2) Vabariigi Valitsus koostab käesoleva seaduse §-des 101, 102 ja 103 nimetatud dokumendid.

			(3) Eelnõu võetakse teiseks lugemiseks päevakorda Vabariigi Valitsuse määratud ajal, kuid mitte varem kui ülejärgmisel päeval pärast eelnõu vastuvõtmise usaldusküsimusega sidumist.

			(4) Eelnõu teisel lugemisel esineb ettekandega Vabariigi Valitsuse esindaja. Riigi­kogu liige võib ettekandjale esitada kuni kaks suulist küsimust.
[RT I, 07.03.2019, 1 – jõust. 17.03.2019]

			(5) Eelnõu teisel lugemisel avatakse läbirääkimised, mille käigus esinevad sõnavõttudega oma arvamust avaldada soovivad Riigi­kogu liikmed, komisjonide ja fraktsioonide esindajad.

			(6) Muudatus­ette­panekuid hääletamisele ei panda.

			(7) Pärast läbirääkimiste lõpetamist paneb istungi juhataja eelnõu lõpphääletusele.

			(8) Kui Riigi­kogu ei võta usaldusküsimusega seotud eelnõu vastu, teatab Riigi­kogu esimees sellest viivitamata Vabariigi Presidendile.

			1. Kommenteeritava paragrahvi kohaselt võib Vabariigi Valitsus siduda tema poolt algatatud või esitatud eelnõu vastuvõtmise usaldusküsimusega enne eelnõu teist lugemist. Eelnõu usaldusküsimusega sidumise ajaks on eelnõu esimene lugemine lõpetatud ja Riigi­kogu liikmetele, komisjonidele ja fraktsioonidele antud võimalus esitada eelnõule muudatus­ette­panekuid vastavalt RKKTS §-le 99.

			2. Eelnõu usaldusküsimusega sidumise ajast lõpevad senise juhtiv­komisjoni kohustused ja need lähevad üle Vabariigi Valitsusele. RKKTS-ist ei tulene, et valitsus ei või eelnõu siduda usaldusküsimusega enne muudatus­ette­panekute tähtaja möödumist, kuid parlamendimenetluse üldpõhimõtete järgi – alustatud protseduur tuleb lõpuni viia – ei saa teine lugemine siiski toimuda enne seda. Riigi­kogu esimees edastab kõik laekunud muudatus­ette­panekud Vabariigi Valitsusele (kommenteeritava paragrahvi lg 1).

			3. Pärast eelnõu sidumist usaldusküsimusega tuleb Vabariigi Valitsusel teha toimingud, mida eelnõu esimese ja teise lugemise vahel peab tegema juhtiv­komisjon. Vastavalt RKKTS §-le 100 tuleb valitsusel vaadata läbi muudatus­ette­panekud ja otsustada nende arvestamine eelnõu uue teksti koostamisel. Valitsus võib teha ka ise muudatusi (RKKTS § 101 lg 1). Arvestades usaldusküsimusega seotud eelnõu menetluse eripära, ei kuulu kohaldamisele RKKTS § 100 lõikes 2 sätestatu. Valitsus peab eelnõu teiseks lugemiseks koostama RKKTS §-des 101, 102 ja 103 ette­nähtud dokumendid, st eelnõu uue teksti, muudatus­ette­panekute loetelu ja seletuskirja, ning tegema need Riigi­kogu liikmetele kätte­saadavaks. Arvestades, et muudatus­ette­panekuid hääletamisele ei panda ja esitatud muudatus­ette­panekud on eelnõu dokumentide juures kõigile kätte­saadavad, on muudatus­ette­panekute loetelu koostamise otstarbekus küsitav. RKKTS § 62 võimaldab teha dokumendid Riigi­kogu liikmetele kättesaadavaks hiljem kui eelnõu arutamise istungipäevale eelneval teisel tööpäeval kell 17.00 (vt ka RKKTS § 62 kommentaar 6).

			4. Eelnõu võetakse teiseks lugemiseks päevakorda Vabariigi Valitsuse määratud ajal pärast seda, kui valitsus on muudatus­ette­panekud läbi vaadanud ja koostanud ettenähtud dokumendid (vt eelmine kommentaar). Samuti tuleb arvestada, et teine lugemine ei saa toimuda varem kui ülejärgmisel päeval pärast eelnõu vastuvõtmise usaldusküsimusega sidumist. Eelnõu päevakorda võtmise kohta vt ka RKKTS § 136  kommentaar 2.

			5. Eelnõu teisel lugemisel teeb ettekande Vabariigi Valitsuse esindaja. Iga Riigi­kogu liige võib esitada ettekandjale kuni kaks suulist küsimust. Pärast ettekannet avatakse läbirääkimised (kommenteeritava paragrahvi lg 5). Kuna valitsus on sidunud eelnõu vastuvõtmise usaldusküsimusega, peab tal olema õigus nõuda, et eelnõu pannakse lõpphääletusele tema poolt soovitud kujul. Seetõttu eelnõule esitatud muudatus­ette­panekute hääletamist ettepanekute esitajad, komisjonid ega fraktsioonid nõuda ei saa (kommenteeritava paragrahvi lg 6). Pärast läbirääkimiste lõpetamist toimub eelnõu lõpphääletus (kommenteeritava paragrahvi lg 7). Eelnõu vastuvõtmiseks on üldjuhul tarvis poolthäälte enamust, põhiseaduses ettenähtud juhtudel aga suuremat häälteenamust.

			6. Kui Riigi­kogu võtab usaldusküsimusega seotud eelnõu vastu, järgneb lõppmenetlus (RKKTS § 112). Vastuvõetud seadus saadetakse Vabariigi Presidendile väljakuulutamiseks. Kui Riigi­kogu ei võta Vabariigi Valitsuse poolt usaldusküsimusega seotud eelnõu vastu, teatab Riigi­kogu esimees sellest viivitamata Vabariigi Presidendile. PS § 98 lõike 2 teise lause kohaselt peab Vabariigi Valitsus astuma tagasi. (Vt ka VVS § 8 p 5, § 10 lg 1 p 5 ja lg 2.) Usaldusküsimusega seotud eelnõu vastuvõtmata jäämise päevale järgnevast päevast hakatakse arvestama PS § 89 lõikes 1 sätestatud 14-päevast tähtaega, mille jooksul Vabariigi President peab määrama peaministrikandidaadi.

			§ 138. Enne kolmandat lugemist usaldusküsimusega seotud eelnõu arutamise kord

			(1) Kui Vabariigi Valitsus seob tema poolt algatatud eelnõu vastu­võtmise usaldusküsimusega enne eelnõu kolmandat lugemist, lõpevad sidumise hetkest juhtiv­komisjoni kohustused.

			(2) Vabariigi Valitsus koostab käesoleva seaduse §-s 110 nimetatud dokumendid.

			(3) Eelnõu võetakse kolmandaks lugemiseks päevakorda Vabariigi Valitsuse määratud ajal, kuid mitte varem kui ülejärgmisel päeval pärast eelnõu vastuvõtmise usaldusküsimusega sidumist.

			(4) Eelnõu kolmandal lugemisel avatakse läbirääkimised, mille käigus esinevad sõnavõttudega fraktsioonide esindajad.

			(5) Pärast läbirääkimiste lõpetamist paneb istungi juhataja eelnõu lõpphääletusele.

			(6) Kui Riigi­kogu ei võta usaldusküsimusega seotud eelnõu vastu, teatab Riigi­kogu esimees sellest viivitamata Vabariigi Presidendile.

			1. Vastavalt kommenteeritavale paragrahvile võib Vabariigi Valitsus siduda tema poolt algatatud või esitatud eelnõu vastuvõtmise usaldusküsimusega enne eelnõu kolmandat lugemist. Eelnõu usaldusküsimusega sidumise ajast lõpevad senise juhtiv­komisjoni kohustused ning need lähevad üle Vabariigi Valitsusele. Pärast eelnõu sidumist usaldusküsimusega tuleb Vabariigi Valitsusel teha toimingud, mida eelnõu teise ja kolmanda lugemise vahel peab tegema juhtiv­komisjon. RKKTS § 110 lõike 1 kohaselt tuleb valitsusel koostada eelnõu kolmandaks lugemiseks lõpptekst, kus ta pärast teise lugemise lõpetamist teeb keelelised ja tehnilised täpsustused. Valitsus võib koostada ka seletuskirja (RKKTS § 110 lg 2). Need dokumendid peab Vabariigi Valitsus tegema Riigi­kogu liikmetele kättesaadavaks. RKKTS § 62 võimaldab teha dokumendid Riigi­kogu liikmetele kättesaadavaks hiljem kui eelnõu arutamise istungipäevale eelneval teisel tööpäeval kell 17.00 (vt ka RKKTS § 62 kommentaar 6).

			2. Eelnõu võetakse kolmandaks lugemiseks päevakorda Vabariigi Valitsuse määratud ajal pärast seda, kui valitsus on koostanud ettenähtud dokumendid. Samuti tuleb arvestada, et kolmas lugemine ei saa toimuda varem kui ülejärgmisel päeval pärast eelnõu vastuvõtmise usaldus­küsimusega sidumist. Eelnõu päevakorda võtmise kohta vt ka RKKTS § 136 kommentaar 2.

			3. Eelnõu kolmas lugemine toimub üldkorras (vrd RKKTS § 111). Ettekandeid ei peeta, välja arvatud riigieelarve eelnõu, riigieelarve muutmise seaduse eelnõu ja lisaeelarve eelnõu menetlemisel (vt selle kohta RKKTS § 120 kommentaar 13). Avatakse läbirääkimised, mille käigus esinevad sõnavõttudega fraktsioonide esindajad (kommenteeritava paragrahvi lg 4). RKKTS § 71 järgi on sõnavõtuga esinemise õigus ka Vabariigi Valitsuse esindajal. Pärast läbirääkimiste lõpetamist toimub eelnõu lõpphääletus (kommenteeritava paragrahvi lg 5). Eelnõu vastuvõtmiseks on üldjuhul tarvis poolthäälte enamust, põhiseaduses ettenähtud juhtudel aga suuremat häälteenamust.

			4. Kui Vabariigi Valitsus seob usaldusküsimusega riigieelarve eelnõu vastuvõtmise, tuleb eelnõu kolmandaks lugemiseks ja kolmanda lugemise jätkamiseks dokumentide koostamisel, samuti kolmanda lugemise ja kolmanda lugemise jätkamise läbiviimisel arvestada RKKTS 12. peatükist tulenevaid erisusi.

			5. Kui Riigi­kogu võtab usaldusküsimusega seotud eelnõu vastu, järgneb lõppmenetlus (RKKTS § 112). Vastuvõetud seadus saadetakse Vabariigi Presidendile väljakuulutamiseks. Kui Riigi­kogu ei võta Vabariigi Valitsuse poolt usaldusküsimusega seotud eelnõu vastu, teatab Riigi­kogu esimees sellest viivitamata Vabariigi Presidendile. Vastavalt PS § 98 lõike 2 teisele lausele peab Vabariigi Valitsus astuma tagasi. (Vt ka VVS § 8 p 5, § 10 lg 1 p 5 ja lg 2.) Usaldusküsimusega seotud eelnõu vastuvõtmata jäämise päevale järgnevast päevast hakatakse arvestama PS § 89 lõikes 1 sätestatud 14-päevast tähtaega, mille jooksul Vabariigi President peab määrama peaministrikandidaadi.

					598	Lisaks veel kogumispensionide seaduse ja riikliku pensionikindlustuse seaduse muutmise ning sellega seonduvalt teiste seaduste muutmise seaduse ja tulumaksuseaduse muutmise seaduse eelnõu (685 SE, XII Riigi­kogu), riiklike peretoetuste seaduse muutmise ja sellega seonduvalt teiste seaduste muutmise seaduse eelnõu (38 SE, XIII Riigi­kogu), tööturuteenuste ja -toetuste seaduse ning teiste seaduste muutmise seaduse eelnõu (40 SE, XIII Riigi­kogu), sotsiaalmaksuseaduse, tulumaksuseaduse ja teiste seaduste muutmise seaduse eelnõu (41 SE, XIII Riigi­kogu), kogumispensionide seaduse ja sellega seonduvalt teiste seaduste muutmise seaduse eelnõu (108 SE, XIV Riigi­kogu), Riigi­kogu otsuse „Euroopa Liidu taaskäivitamise kava rahastamise ja Euroopa Liidu Nõukogu otsuse omavahendite süsteemi kohta heakskiitmine“ eelnõu (353 OE, XIV Riigi­kogu), perehüvitiste seaduse, sotsiaalhoolekande seaduse ja teiste seaduste muutmise seaduse eelnõu (605 SE, XIV Riigi­kogu), alkoholi-, tubaka-, kütuse- ja elektriaktsiisi seaduse ning alkoholi-, tubaka-, kütuse- ja elektriaktsiisi seaduse muutmise seaduse muutmise seaduse eelnõu (606 SE, XIV Riigi­kogu), käibemaksuseaduse muutmise seaduse eelnõu (607 SE, XIV Riigi­kogu) ja riigi 2022. aasta lisaeelarve seaduse eelnõu (608 SE, XIV  Riigi­kogu).

				

			

		


		
			17. PEATÜKK

			ARUPÄRIMISED JA KÜSIMUSED

			Üldist

			1. Arupärimis- ja küsimisõigus on oluline Riigi­kogu liikme käsutuses olev kontrolli- ja informatsioonivahend. Selle kaudu on parlamendil võimalik jälgida täitevvõimu tegevust ning kohustada valitsusliikmeid aru andma. RKKTS-i järgi saab Riigi­kogu liige kõnealust õigust kasutada kolmel viisil: esitades arupärimisi (RKKTS §-d 139–141), suulisi küsimusi infotunnis (RKKTS §-d 142–146) ja kirjalikke küsimusi (RKKTS §-d 147 ja 148).599 RKKTS 17. peatükis on sätestatud nimetatud küsimisvormide kasutamise kord. Õigus esitada arupärimisi ning infotunni- ja kirjalikke küsimusi on Riigi­kogu liikme individuaalne õigus.

			2. PS § 74 lõige 1 sätestab, et Riigi­kogu liikmel on õigus pöörduda arupärimisega Vabariigi Valitsuse ja tema liikmete, Eesti Panga nõukogu esimehe, Eesti Panga presidendi, riigikontrolöri ja õiguskantsleri poole.600 Sama paragrahvi lõike 2 järgi tuleb arupärimisele vastata Riigi­kogu istungil 20 istungipäeva jooksul. Klassikaline arupärimine (interpellatsioon) on parlamendi poolt täitevvõimu üle teostatava poliitilise kontrolli vahend. Arupärimise esitamisega taotlevad peamiselt opositsiooni kuuluvad parlamendiliikmed valitsuselt või selle liikmelt selgitust teostatava poliitika või seaduste täitmise kohta ning soovivad nimetatud teemade avalikku arutelu parlamendi täiskogu istungil. Kuna põhiseadus võimaldab Riigi­kogu liikmetel esitada arupärimisi ka ameti­isikutele, kes ei kanna Riigi­kogu ees poliitilist vastutust, ei ole arupärimine Eesti põhi­seaduslikus korras täielikult kontrollivahend selle klassikalises tähenduses. Seega on arupärimise eesmärk erinev sõltuvalt sellest, kas pöördutakse Vabariigi Valitsuse (või selle liikme) või Riigi­kogu nimetatava ameti­isiku poole. Esimesel juhul on tegemist poliitilise kontrolliga täitevvõimu üle, teisel juhul mitte.

			3. Infotunnis esitatavaid suulisi küsimusi (infotunniküsimusi) ega kirjalikke küsimusi põhiseadus ette ei näe. Infotunniküsimuse esitamise õigus on sätestatud eesmärgiga anda Riigi­kogu liikmetele võimalus peaministrilt ja ministritelt avalikult küsida aktuaalsete probleemide kohta ja saada neile küsimustele vastuseid. Arupärimisest eristab infotunniküsimust eelkõige adressaatide kitsam ring (vrd RKKTS §-d 139 lg 1 ja § 142), objekt (vrd RKKTS § 139 lg 1 ja § 144 lg 2) ning vastamise tähtaeg ja protseduur (vrd RKKTS § 140 ja §-d 144–146). Kirjalik küsimus ei pälvi üldjuhul küll sellist avalikku tähelepanu nagu arupärimine ja info­tunniküsimus, kuid võimaldab Riigi­kogu liikmel üsna lühikese aja jooksul saada kirjalikult teavet konkreetsete teemade kohta. Kirjalikku küsimust eristab arupärimisest peale vastamise vormi ka käsitletava probleemi ulatus. Kui Riigi­kogu liige soovib kitsamalt piiritletud asjas saada üksnes informatsiooni, tuleb esitada kirjalik küsimus (RKKTS § 147 lg 1); kui aga parlamendiliige taotleb diskussiooni üldisemat laadi teemade üle koos võimalusega anda hinnanguid, sh teha kriitikat, ning mõjutada adressaati (valitsusliiget) probleemiga tegelema, on kohane pöördumisvorm arupärimine (RKKTS § 139 lg 1).

			4. Arupärimiste ja küsimuste esitamise tingimused ja neile vastamise kord, mis olid sätestatud 1992. aasta RKKS-is, on hiljem muutunud. Kuni 1994. aasta 12. detsembrini, kui jõustus 1994. aasta RKKS, said Riigi­kogu liikmed esitada üksnes arupärimisi. Sellest kuupäevast tekkis aru­­pärimise kõrvale uus teabe saamise vahend, mida nimetati Riigi­kogu liikme arupärimisele eelnevaks kirjalikuks küsimuseks (1994. aasta RKKS §-d 158 ja 159). 1999. aasta 12. jaanuaril võttis Riigi­kogu vastu Riigi­kogu kodukorra seaduse muutmise ja täiendamise seaduse,601 millega kujundati oluliselt ümber arupärimise instituut, sätestati kirjalike küsimuste esitamise võimalus602 ning loodi infotund praegusel kujul. Seadus jõustus IX Riigi­kogu volituste alguspäeval (14.03.1999).

			5. Arupärimiste suhtes mingeid sisulisi tingimusi esialgu kodukorra­seaduses ei sätestatud. 1992. aasta RKKS §-s 82 määratleti arupärimist kui kirjalikku pöördumist PS §-s 74 nimetatud adressaatide poole. Arupärimisele vastamise kord nägi ette, et pärast adressaadi vastuse ärakuulamist võis arupärija esitada kuni kolm täpsustavat küsimust, teised Riigi­kogu liikmed igaüks ühe küsimuse (1992. aasta RKKS § 83 lg 2). Arupärimistele vastati infotunnis, mis toimus iga töö­­tsükli esimese ja kolmanda esmaspäeva istungil; Riigi­kogu juhatuse otsusel võidi korraldada täiendavaid infotunde (1992. aasta RKKS § 86). 1992. aasta RKKS § 87 järgi avati pärast kõigile arupärimistele vastamist läbirääkimised arupärimistes tõstatatud küsimuste üle, mille käigus Riigi­kogu liikmed võisid avaldada oma arvamust infotunnis kuuldu kohta. Infotunni lõpus võis peaminister esineda kuni viieminutise selgituse või kommentaariga läbirääkimiste käigus tõstatatud probleemide kohta. 1994. aasta RKKS-iga muudeti arupärimistega seonduvat minimaalselt: täpsustavaid küsimusi (kolm) sai arupärimise adressaadile esitada üksnes arupärija; infotund, kus arupärimistele vastati, hakkas toimuma igal esmaspäeval (§ 165 lg 2 ja § 35 p 1). Arupärimiste esitamise ja neile vastamise kord, nagu see on ette nähtud ka RKKTS-is, kehtestati IX Riigi­kogu volituste algusest (vt käesoleva peatüki üldine märkus 4).603

			6. Kirjalike küsimuste ja arupärimiste regulatsioon on püsinud aastaid sisuliselt muutumatuna, kuid infotunniküsimustega seoses kujundas Riigi­kogu 2009. aastal ümber valitsusliikmete infotunnis osalemise reeglid (vt RKKTS § 143 kommentaarid 1 ja 3) ning 2019. aastal ka infotunni läbiviimise reeglid, pikendades infotunni kestust ühelt tunnilt kahele ning küsimuse esitamiseks ja sellele vastamiseks ettenähtud aega vastavalt kahele ja kolmele minutile.

			

			
				
					599	Silmas on peetud nn iseseisvaid küsimusi, mille eesmärk on teabe saamine ja eelkõige täitevvõimu kontroll, mitte õigust esitada küsimusi ettekandjale mõne päevakorraküsimuse (nt seadus­eelnõu) arutelu käigus (RKKTS § 68). Vt ka RKLS § 20, mis sätestab Riigi­kogu liikmete märgukirjadele ja avaldustele vastamise korra.

				

				
					600	Kuni 2011. aasta 22. juulini, kui jõustus Riigi­kogu poolt 13. aprillil 2011 vastuvõetud Eesti Vabariigi põhiseaduse muutmise seadus (RT I, 27.04.2011, 1), sisaldas arupärimise adressaatide loetelu ka Kaitseväe juhatajat ja ülemjuhatajat.

				

				
					601	RT I 1999, 10, 148.

				

				
					602	Arupärimisele eelnev kirjalik küsimus kaotati ära.

				

				
					603	1994. aasta RKKS-i 1999. aastal jõustunud redaktsioonis olid mõned küsimused sätestatud teistmoodi, kui need on RKKTS-is: näiteks edastas arupärimise adressaadile Riigi­kogu juhatus (§ 158 lg 4), mitte Riigi­kogu esimees; pärast arupärimise adressaadi vastust võis iga Riigi­kogu liige 20 minuti jooksul esitada adressaadile kuni kaks täpsustavat küsimust (§ 1592 lg 3); praegu ajalist piirangut ette nähtud ei ole, kuid igal Riigi­kogu liikmel on õigus esitada üks küsimus.

				

			

		

	
		
			1. jagu

			ARUPÄRIMISED

			§ 139. Arupärimine ja selle esitamine

			(1)  Riigi­kogu liikme arupärimine on Vabariigi Valitsusele või selle liikmele, Eesti Panga Nõukogu esimehele, Eesti Panga presidendile, riigikontrolörile ja õiguskantslerile esitatav ning vastavalt vormistatav küsimus, mis puudutab selle organi või ameti­isiku võimkonda reguleerivate õigusaktide täitmist.	
[RT I, 08.07.2011, 8 – jõust. 22.07.2011]

			(2) Arupärimine vormistatakse kirjalikult. Arupärimises kirjeldab Riigi­kogu liige arupärimise esitamist põhjustanud asjaolusid. Arupärimisele võib Riigi­kogu liige lisada muid materjale, mis on seotud arupärimises käsitatava küsimusega.

			(3) Arupärimine esitatakse istungi juhatajale avalikult Riigi­kogu istungi algul.

			(4) Kui arupärimine on esitatud kooskõlas käesoleva paragrahvi lõigetes 1–3 ettenähtuga, edastab Riigi­kogu esimees arupärimise selle adressaadile viivitamata. Kui arupärimine ei ole esitatud kooskõlas käesoleva paragrahvi lõigetes 1–3 ettenähtuga, tagastab Riigi­kogu esimees arupärimise selle esitajale puuduste kõrvaldamiseks või teeb talle ettepaneku esitada küsimus infotundi või vormistada see kirjaliku küsimusena.

			(5) Arupärimise edastamisest adressaadile teatab Riigi­kogu esimees Riigi­kogu liikmetele.

			1. Kommenteeritava paragrahvi lõige 1 piiritleb arupärimise adressaatide ringi, mis kattub PS § 74 lõikes 1 sätestatuga, ning arupärimise objekti.

			2. Arupärimise võib adresseerida Vabariigi Valitsusele, ilma et pöördutaks ühegi konkreetse ministri poole. Sellisel juhul otsustab valitsus ise, kes tema liikmetest arupärimisele vastab. Vabariigi Valitsuse liikmed on peaminister ja ministrid (PS § 88).

			3. Kommenteeritava paragrahvi lõike 1 järgi on arupärimine lubatav, kui see puudutab arupärimise adressaadiks oleva organi või ameti­isiku võimkonda reguleerivate õigusaktide täitmist. Arupärimise objekt on seega määratletud mõistete „organi või ameti­isiku võimkonda reguleerivad õigusaktid“ ja „õigusaktide täitmine“ kaudu. Väljendit „organi või ameti­isiku võimkonda reguleerivad õigusaktid“ tuleb kommenteeritava sätte kontekstis mõista nii, et organi või ameti­isiku vastamiskohustus on sisuliselt piiritletud ülesannetega, mis on talle pandud põhiseaduse või seadusega. Nii on Vabariigi Valitsuse ülesanded sätestatud PS §-s 87, peaministri ülesanded PS § 93 lõikes 1 ja VVS §-s 36, ministrite üles­anded PS § 94 lõikes 2 ja VVS §-s 49 ning ministeeriumide valitsemis­alasid piiritlevates VVS-i sätetes (§-d 57–69)604, Eesti Panga nõukogu esimehe ülesanded EPS §-des 7 ja 9, Eesti Panga presidendi ülesanded EPS §-s 11, riigikontrolöri ülesanded eelkõige Riigikontrolli ülesannete kaudu vastavalt PS §-le 133 ja RKS §-dele 6 ja 7 ning õiguskantsleri ülesanded PS §-s 139 ja ÕKS §-s 1. Väärib mainimist, et Vabariigi Valitsuse pädevus ei hõlma kõiki eluvaldkondi. Nii ei kuulu valimiste korraldamisega seonduvad küsimused peaministri ega ühegi ministri valitsemisalasse ning sel teemal ei saa Vabariigi Valitsusele või selle liikmele arupärimist esitada.605 Kui organile või ameti­isikule esitatav arupärimine ei puuduta mõne talle põhiseaduse või seadusega pandud ülesande täitmist, ei ole arupärimist esitada lubatav. Mõiste „õigusaktide täitmine“ tähendab, et arupärimise adressaat peab selgitama oma tegevust või tegevusetust.

			4. Arupärimise objekti piiritlemiseks tuleb kommenteeritava paragrahvi lõike 1 sõnastust kõrvutada RKKTS § 144 lõike 2 (infotunniküsimuse objekt) ja § 147 lõike 1 (kirjaliku küsimuse objekt) sõnastusega. Kui arupärimise objekt on üheselt seotud arupärimise adressaadiks oleva organi või ameti­isiku põhiseadusest või seadusest tuleneva ülesande täitmisega, siis infotunniküsimus võib puudutada peale valitsusliikme valitsemisala ka mis tahes avaliku elu valdkonda. Seega võib infotunniküsimusega käsitleda märksa laiemat teemaderingi. RKKTS § 147 lõige 1 sätestab, et kirjaliku küsimuse võib esitada selles sättes nimetatud organi või ameti­isiku võimkonda kuuluva üksikküsimuse kohta teabe saamiseks. Sellest järeldub, et arupärimine on lubatav, kui Riigi­kogu liige soovib adressaadilt selgitust, kuidas ta täidab õigusakte, mille täitmise kohustus on talle pandud põhiseaduse või seadusega. Arupärimise esitamine eeldab, et Riigi­kogu liikme arvates esineb õigusaktide täitmisega seoses probleem, mida tuleks Riigi­kogu istungil avalikult käsitleda, näiteks kui midagi on jäetud tegemata või ei ole tehtud nõuetekohaselt. Arupärimist ei saa aga esitada siis, kui Riigi­kogu liige soovib saada informatsiooni asjade seisu kohta mingis küsimuses või faktilise olukorra kirjeldust, sest niisugusel juhul tuleb esitada kirjalik küsimus. Seda, et arupärimise sisu suhtes on sätestatud mõnevõrra rangemad nõuded kui infotunni- või kirjalike küsimuste suhtes, kinnitab ka kommenteeritava paragrahvi lõikes 4 sätestatu, mille järgi teeb Riigi­kogu esimees, juhul kui arupärimine ei vasta nõuetele, arupärijale ettepaneku esitada küsimus infotundi (soovitakse puudutada probleemi, mis väljub adressaadi pädevusest) või vormistada see kirjaliku küsimusena (küsimuse tõstatus ei eelda tegevuse selgitamist).

			5. Praktikas on tekitanud probleeme eelkõige õiguskantslerile esitatud arupärimiste vastavus eespool kirjeldatud tingimustele. Nii on õiguskantslerile esitatud arupärimisi, mis ei ole puudutanud tema võimkonda reguleerivate õigusaktide täitmist, ning õiguskantsler on seetõttu jätnud neile vastamata. Õiguskantsler on RKKTS § 139 lõikest 1 tuleneva vastamiskohustuse piiritlenud järgmiselt: „Minu arusaamise järgi on arupärimise instituudi raames põhjendatud õiguskantslerile esmajoones selliste küsimuste esitamine, mis otseselt seonduvad läbiviidud (sisuline ja menetluslik aspekt) või alustatud menetlustega (menetluslik aspekt). Samuti on mõeldav arupärimine ja sellele järgnev avalik debatt Riigi­kogus küsimustes, mis puudutavad õiguskantsleri poolt mõnes küsimuses menetluse alustamata jätmist (vastavalt kas avalduse alusel või omal algatusel). Siinkohal peab täiendavalt siiski arvestama õiguskantsleri sõltumatusega (PS § 139), mis ühelt poolt võimaldab õiguskantsleril suures ulatuses seada oma tegevuses prioriteete ning teiselt poolt piirab seeläbi arupärimise kaudu õiguskantsleri tegevuse kontrolli ja mõjutamist. Olen seisukohal, et õiguskantslerile esitatud arupärimine, mis ei puuduta otseselt õiguskantsleri enda tegevust tema pädevuses olevate ülesannete lahendamisel, sh isikute subjektiivsete õiguste kaitsel, on ühest küljest arupärimisele vastamise nõudeid (ilmumine Riigi­kogu ette ja vastamise 20-istungipäevane tähtaeg) ja teisalt arupärimisele vastamisega kaasnevat avalikustamise viisi arvestades õigustatud vaid erandjuhtudel seoses riikluse seisukohalt väga oluliste küsimustega.“606 Riigi­kogu juhatus on niisugust lähenemist aktsepteerinud.

			6. Arupärimise esitamisel tuleb arvestada isikute põhiõiguste (PS § 14 ja § 26) ja konfidentsiaalse teabe kaitse vajadusega. Näiteks ei tohi isiku­andmete kaitse eesmärgist lähtuvalt ilma kaaluka põhjuseta esitada arupärimises isikuandmeid. Kui Riigi­kogu esimees leiab, et arupärimisega taotletava eesmärgi saavutamiseks ei ole arupärimise tekstis tingimata vaja isikuandmeid esitada, peab ta tegema arupärimise esitajale ettepaneku need tekstist välja jätta või esitada viisil, mis ei võimalda neid konkreetse isikuga seostada. Arupärimises kui avalikustamisele kuuluvas dokumendis ei tohi avaldada ka riigisaladust, salastatud välisteavet või juurdepääsupiiranguga teavet (vt ka RKKTS § 1581 lg 2). Kui arupärimine sisaldab sellist teavet, siis võib Riigi­kogu esimees, kasutades analoogiat isikuandmete kaitse põhimõtetega, teha arupärijale ettepaneku vastav teave tekstist välja jätta või seda üldistada sellisel viisil, et oleks tagatud teabe konfidentsiaalsus.

			7. EIK käsitleb parlamendi liikme vaba väljendusõigust, sh arupärimisi poliitilise kõnena, mis on sõnavabaduse kaitse all (EIÕK art 10).607 Pealegi ei kanna Riigi­kogu liikmed, samamoodi nagu teiste demokraatlike riikide parlamentide liikmed, õiguslikku vastutust poliitiliste avalduste eest parlamendis (PS §-st 62 tulenev Riigi­kogu liikme vastutamatus ehk indemniteet). Sellele vaatamata on EIK leidnud, et parlamendiliikme väljendusvabadus ja vastutamatus ei ole absoluutsed. Väljendusvabadusega kaasnevad kohustused ja vastutus.608 Parlamendiliikme väljendus­vabadust võib mh piirata teiste inimeste õiguste kaitseks ja konfidentsiaalse teabe avalikustamise vältimiseks (EIÕK art 10 lg 2). Seepärast tasub de lege ferenda kaaluda kommenteeritava paragrahvi täiendamist lõikega, mis sõnaselgelt keelaks arupärimises isiku õigusi rikkuval viisil tema isiku­andmete kajastamise, samuti riigisaladuse, salastatud välisteabe ja juurdepääsupiiranguga teabe avaldamise.

			8. Arupärimine tuleb vormistada kirjalikult. Arupärimise kohustuslikud osad on järgmised:

			a) arupärimise adressaat ehk see, kellele arupärimine esitatakse;

			b) arupärimise esitamise põhjustanud asjaolude kirjeldus;

			c) küsimused, millele adressaat peab vastama.

			Kui pikalt asjaolusid võib kirjeldada või kui mitu küsimust adressaadile esitada, RKKTS-is ei sätestata. Arupärimise mahu piiritleb kaudselt siiski RKKTS § 140 lõige 3, mis näeb ette, et adressaadile antakse vastamiseks aega kuni 15 minutit. (Vrd RKKTS § 147 lg 2, mille kohaselt peab kirjalik küsimus olema lühike ning võimaldama lühikest vastust.) Praktikas on arvukate küsimuste puhul palutud arupärijatel vormistada kaks eraldi arupärimist.609 Arupärimise mittekohustuslik osa on materjalid (dokumendid), mis on seotud arupärimises käsitletava küsimusega ning mille lisamist peab arupärimist esitav Riigi­kogu liige vajalikuks.

			9. Arupärimisele kirjutab alla selle esitanud Riigi­kogu liige. Kui arupärimise esitavad ühiselt mitu Riigi­kogu liiget, peavad nad kõik arupärimisele alla kirjutama. Arupärimise võib allkirjastada nii digitaalselt kui ka omakäeliselt paberil. Arupärimisele tuleb märkida arupärimise üleandmise kuupäev.

			10. Arupärimine nagu ka eelnõu esitatakse avalikult Riigi­kogu istungi algul. Seejuures on eelnõu üleandmist reguleeriv RKKTS § 91 lõige 1 täpsem. Kui kommenteeritava paragrahvi lõige 3 ütleb ainult, et arupärimine esitatakse istungi juhatajale avalikult Riigi­kogu istungi algul, siis RKKTS § 91 lõike 1 kohaselt antakse eelnõu üle istungisaali kõnetoolist enne päevakorras olevate küsimuste arutamist. Peale selle võib eelnõu üleandja eelnõu kahe minuti jooksul tutvustada. RKKTS § 91 lõikes 1 sätestatut laiendatakse praktikas ka arupärimise esitamisele. Kui arupärimine allkirjastatakse digitaalselt, tuleb see adressaadile edastamiseks saata Riigi­kogu juhatuse asjaajamist korraldavale Riigi­kogu Kantselei struktuuriüksusele, Riigi­kogu istungi alguses aga teavitada istungi juhatajat ja Riigi­kogu liikmeid arupärimise esitamisest ning soovi korral ka selle sisust. Sellisel juhul ei ole arupärimise teksti paberil vaja üle anda.

			11. Arupärimise peab üle andma arupärija isiklikult. Kui arupärijaid on mitu, annab arupärimise üle üks arupärijatest. Üleandmise isiklikkuse nõue tuleneb PS §-s 62 sätestatud vaba mandaadi põhimõttest. RKKTS võimaldab esindamist ainult siis, kui oma põhiseaduslikke või kodukorrajärgseid õigusi ning kohustusi teostavad fraktsioonid ja komisjonid või mitu Riigi­kogu liiget ühiselt.

			12. Arupärimise istungil üleandmise nõue välistab arupärimise esitamise istung­järkude vahelisel ajal või korraliste istung­järkude ajal nendel päevadel, kui istungeid ei toimu. Erakorraliste istung­järkude ajal võib arupärimisi üle anda kommenteeritava paragrahvi lõikes 3 sätestatud korras.

			13. Arupärimise edastab adressaadile Riigi­kogu esimees. Kommen­tee­ritava paragrahvi lõike 4 esimese lause järgi peab Riigi­kogu esimees nõuetekohase arupärimise edastama adressaadile viivitamata. Väljendi „viivitamata“ puhul on tegemist määratlemata õigusmõistega, mis osutab sellele, et Riigi­kogu esimees peab arupärimise edastama niipea, kui ta on kindlaks teinud, et arupärimine vastab RKKTS-is sätestatud nõuetele. Siiski on arupärimiste edastamise tähtaja puhul võimalik analoogia korras lähtuda RKKTS § 93 lõikes 1 eelnõude kohta sätestatust. Nimetatud sätte järgi otsustab eelnõu Riigi­kogu menetlusse võtmise Riigi­kogu juhatus kolme tööpäeva jooksul, arvates eelnõu üleandmisest. Ka arupärimiste puhul on kohane pidada kinni kolmetööpäevasest tähtajast.

			14. Riigi­kogu esimehel on kohustus kontrollida, kas esitatud arupärimine vastab RKKTS-is sätestatud nõuetele ning on üle antud RKKTS-is ettenähtud korras. Riigi­kogu esimees võib jätta arupärimise edastamata eelkõige järgmistel põhjustel:

			a) arupärimine esitatakse organile või ameti­isikule, kes PS § 74 lõike 1 järgi ei saa olla adressaat;

			b) küsimus, mille kohta arupärimine esitatakse, ei kuulu vastava organi või ameti­isiku ülesannete hulka;

			c) küsimus ei puuduta õigusaktide täitmist RKKTS § 139 lõike 1 tähenduses;

			d) arupärimine ei ole üle antud või vormistatud nõuetekohaselt.

			15. Kui arupärimine ei vasta RKKTS § 139 lõigetes 1–3 ettenähtud nõuetele, peab Riigi­kogu esimees:

			a) tagastama arupärimise selle esitajale puuduste kõrvaldamiseks või

			b) tegema esitajale ettepaneku esitada küsimus infotundi või vormistada see kirjaliku küsimusena.

			Arupärimise tagastamine puuduste kõrvaldamiseks on võimalik, kui puudused on kõrvaldatavad. Näiteks kui arupärimine puudutab ühe ministri valitsemisala, kuid adresseeritud on see hoopis teisele ministrile, peab Riigi­kogu esimees tegema esitajale ettepaneku suunata arupärimine ministrile, kelle võimkonda tõstatatud küsimus kuulub. Kui aga esitatud küsimus ei puuduta ühegi organi või ameti­isiku võimkonda reguleerivate õigusaktide täitmist, st küsimus ei ole määratletav arupärimisena RKKTS § 139 lõike 1 mõttes, ei ole arupärimise esitamine lubatav. Niisugusel juhul peab Riigi­kogu esimees tegema esitajale ettepaneku vormistada oma küsimus kas infotunni- või kirjaliku küsimusena. Riigi­kogu esimees võib teha ka ettepaneku, et esitaja vormistaks arupärimise ümber, jättes sellest välja küsimuse, mille esitamine arupärimisena ei ole lubatav. Kui Riigi­kogu esimees tagastab arupärimise selle esitajale puuduste kõrvaldamiseks või teeb ettepaneku esitada küsimus infotundi või vormistada see kirjaliku küsimusena, peab ta oma tegevust põhjendama.

			16. Praktikas on arupärimise tagastamise otsustanud nii Riigi­kogu esimees ainuisikuliselt kui ka Riigi­kogu juhatus. Viimasel juhul on küsimuse Riigi­kogu juhatusele otsustamiseks esitanud Riigi­kogu esimees RKKTS § 13 lõike 2 punkti 19 kohaselt, kui ta on pidanud vajalikuks, et arupärimise tagastamine otsustataks kollegiaalselt. Kui Riigi­kogu esimees ise teeb otsuse arupärimine tagastada, teatab ta sellest ning esitab põhjendused asjaomasele Riigi­kogu liikmele kirjalikult.610 Kui aru­­pärimise tagastamise otsuse teeb Riigi­kogu juhatus, fikseeritakse resolutsioon ja põhjendused juhatuse istungi protokollis.611 Riigi­kogu juhatuse otsusest teavitatakse asjaomast Riigi­kogu liiget.

			17. Kommenteeritava paragrahvi lõige 5 näeb ette, et Riigi­kogu liikmeid teavitatakse arupärimiste edastamisest adressaadile. Teavitamine toimub Riigi­kogu juhatuse teadete avaldamisega kord nädalas Riigi­kogu siseveebis.

			18. Arupärimise tagasivõtmist RKKTS ette ei näe, kuid nagu mis tahes muust parlamentaarsest initsiatiivist, peab ka arupärimisest olema võimalik loobuda. Seda on tehtud näiteks ministri või valitsuse vahetumise korral. Analoogia korras tuleks arupärimise tagasivõtmise ja arupärimisest taganemise suhtes kohaldada RKKTS §-s 95 sätestatut.

			§ 140. Arupärimisele vastamise kord

			(1) Arupärimisele tuleb vastata Riigi­kogu istungil 20 istungipäeva jooksul, arvates arupärimise adressaadile edastamisest.

			(2) Arupärimine võetakse päevakorda Riigi­kogu juhatuse algatusel arupärija ning arupärimise adressaadiga kokkulepitud ajal.

			(3) Arupärimisele vastamine algab arupärija või arupärijate esindaja sõnavõtuga, mille kestus ei või ületada viit minutit ning milles tutvustatakse arupärimist ning põhjendatakse selle esitamist. Sellele järgneb arupärimise adressaadi sõnavõtt, mille kestus ei või ületada 15 minutit ning milles antakse vastused arupärimises tõstatatud küsimusele. Riigi­kogu liige võib esitada arupärimise adressaadile ühe suulise küsimuse.

			(4) Pärast arupärimisele vastamist avatakse läbirääkimised, mille käigus esinevad sõnavõttudega arupärija või arupärijate esindaja ning see­järel oma arvamust avaldada soovivad Riigi­kogu liikmed, komisjonide ja fraktsioonide esindajad. Enne läbirääkimiste lõppemist võib arupärimise adressaat esineda sõnavõtuga.

				[RT I 2004, 89, 607 – jõust. 07.01.2005]

			1. Arupärimisele vastamise tähtaeg on sätestatud PS § 74 lõikes 2. Tähtaja määramisel on kahesugune tähendus. Ühelt poolt kaitseb see Riigi­kogu liiget, kellele tagatakse vastus kindla aja jooksul, teiselt poolt annab see adressaadile piisavalt aega vastust ette valmistada.

			2. PS § 74 lõikes 2 ja kommenteeritava paragrahvi lõikes 1 kasutatakse mõistet „istungipäev“. See tähendab päeva, millal RKKTS § 47 lõike 1 järgi toimuvad Riigi­kogu täiskogu istungid. 20 istungipäeva hulka ei arvata erakorraliste istung­järkude ega täiendavate istungite päevi. Vastamise tähtaega hakatakse arvestama arupärimise adressaadile edastamise päevale järgnevast esimesest istungipäevast.

			3. Vastamise tähtaja pikendamise lubatavus on vaieldav. Ühelt poolt on põhiseaduse ja RKKTS-iga sätestatu kategooriline ega võimalda pikendamist, teiselt poolt aga, kui lähtuda tähtaja mõttest, võiks möönda, et arupärija ja adressaadi kokkuleppel on lubatud tähtaega pikendada. Varasemas praktikas tähtaja pikendamist ei aktsepteeritud. Hilisemas praktikas on arupärija ja adressaat kasutanud vastamise tähtaja pikendamiseks erinevaid protseduurilisi lahendusi. Ühe võimalusena on aru­pärija arupärimise tagasi võtnud ning esitanud selle seejärel kohe uuesti, mistõttu vastamise tähtaega on hakatud uuesti arvestama. Kasutatud on ka arupärimisele vastamise tähtaja pikendamist vastastikuse suulise kokkuleppe alusel, seda nii adressaadi kui ka arupärija ettepanekust lähtuvalt.612 Arupärimisele vastamise tähtaega on pikendatud ka adressaadi haigestumise tõttu.613

			4. Kommenteeritava paragrahvi lõike 2 kohaselt võetakse arupärimisele vastamine Riigi­kogu täiskogu töönädala päevakorda Riigi­kogu juhatuse algatusel arupärija ning arupärimise adressaadiga kokkulepitud ajal. Arupärija ja adressaadiga kokkuleppe saavutamise nõue on RKKTS-is sätestatud eelkõige selleks, et vältida olukordi, kus adressaat määrab 20 istungipäeva jooksul vastamiseks päeva, mis sobib küll talle, kuid mingil põhjusel ei sobi arupärijale. Eriti on see põhjendatud sellise arupärimise puhul, mille on esitanud üks Riigi­kogu liige. RKKTS-i regulatsioon lähtub siin arupärimise eesmärgist, milleks peale esitatud küsimustele vastuse saamise on arupärija ja adressaadi vahelise dialoogi võimaldamine. Kui kokkulepet ei saavutata, tuleb arupärimine võtta päevakorda viimaseks istungiks, mis mahub 20 istungipäeva piiresse. Enne 2019. aastat jõustunud RKKTS-i muudatust614 oli arupärimistele vastamiseks ette nähtud vaid esmaspäevane istung, kuid praegu võib arupärimistele vastata mistahes istungipäeval. Riigi­kogu ei või päevakorda võetud aru­pärimist enne päevakorra kinnitamist sellest välja arvata, sest tegemist on RKKTS § 55 lõike 3 mõttes küsimusega, mida Riigi­kogu peab arutama vastavalt Eesti Vabariigi põhiseadusele. Erandina võib arupärimise jätta päevakorrast välja siis, kui nii arupärija kui ka adressaat seda taotlevad või sellega nõus on ning 20-istungipäevane tähtaeg ei ole möödunud ega möödu sellel töönädalal.

			5. Kuna arupärimisele vastamise tähtaega arvestatakse Riigi­kogu korraliste istungite päevade alusel ning vastamine võetakse päevakorda arupärija ja adressaadi kokkuleppel, siis tuleb asuda seisukohale, et aru­­pärimisele vastamise võib võtta Riigi­kogu täiendava istungi või Riigi­kogu erakorralise istung­järgu päevakorda üksnes juhul, kui arupärija ja adressaat selles kokku lepivad.

			6. Arupärimisele vastamine hõlmab arupärija sissejuhatavat sõnavõttu (kuni viis minutit), adressaadi vastust (kuni 15 minutit), Riigi­kogu liikmete küsimusi (igaühel üks küsimus) ning läbirääkimisi. Arupärimisele vastamise aega (kuni 15 minutit) pikendada ei ole lubatud. Arupärijate esindaja saab olla üksnes arupärija. Arupärimisele peab vastama ameti­isik, kellele see on esitatud. Erandjuhtudel võib vastaja olla ka isik, kes täidab vastamise päeval arupärimise adressaadiks oleva ameti­isiku kohuseid. Näiteks võib õiguskantslerit asendada õiguskantsleri asetäitja-nõunik vastavalt ÕKS § 37 lõikele 2.615 Läbirääkimistel antakse kõigepealt esinemis­võimalus arupärijale või arupärijate esindajale, kui arupärijaid on mitu, ning seejärel teistele Riigi­kogu liikmetele. Enne läbirääkimiste lõppemist võib sõnavõtuga esineda ka arupärimise adressaat. Läbirääkimiste suhtes kohaldatakse üldreegleid, mis on sätestatud RKKTS §-des 69 ja 70. Läbirääkimisteks ettenähtud aeg ei ole piiratud.

			7. Kommenteeritava paragrahvi lõike 3 esimese lause järgi peab aru­­pärija või arupärijate esindaja esinema sissejuhatava sõnavõtuga, mistõttu tekib küsimus, kas arupärimisele vastatakse, kui (ükski) arupärija arupärimise arutelu alguses istungisaalis ei viibi. Samasugune küsimus tekib ka siis, kui arupärimise esitanud Riigi­kogu liikme volitused on vahepeal kas lõppenud või peatunud. Sissejuhatava sõnavõtu näeb kommenteeritav säte tingimusteta ette, mistõttu per se seda toimingut vahele jätta ei ole võimalik. Vastus sõltub konkreetse juhtumi asjaoludest. Kui Riigi­kogu liikme volitused on enne arupärimisele vastamist peatunud või lõppenud, jääb arupärimine vastamata, sest RKKTS-i kohane käsitelu ei ole nii­­sugusel juhul võimalik. Kui arupärimise esitanud Riigi­kogu liige ei viibi aru­­pärimise käsitlemise alustamise ajal istungisaalis, siis tuleb selgitada, kas arupärimisele vastamist on võimalik edasi lükata või mitte. Kui vastamist ei ole võimalik edasi lükata 20 istungipäeva möödumise tõttu, jääb aru­pärimine vastamata. Kui vastamist on võimalik edasi lükata ning aru­pärimise adressaat on edasilükkamisega nõus, võetakse vastamine päevakorda ühel järgmistest töönädalatest; adressaadi mittenõustumise korral jääb aga arupärimine vastamata, sest kavandatud arutelu jäi ära arupärija, mitte arupärimise adressaadi süü tõttu. Siiski on Riigi­kogu liikmel õigus esitada samasisuline arupärimine uuesti. Praktikas võib kirjeldatud probleem tekkida, kui arupärimise on esitanud üks Riigi­kogu liige. Viimastel aastatel aga esitavad arupärimisi tavaliselt mitu Riigi­kogu liiget ühiselt, mis tagab, et näiteks ühe arupärija Riigi­kogu liikme volituste lõppemine ei too kaasa arupärimise vastamata jäämist.

			8. RKKTS ei sätesta arupärimisele vastamisest keeldumise aluseid (vrd RKKTS § 146 lg 9). Praktikas võib küsimus keeldumisest tekkida juhul, kui arupärimise adressaat leiab, et talle vastamiseks edastatud arupärimine ei puuduta tema võimkonda reguleerivate õigusaktide täitmist. Nii on näiteks õiguskantsler mitmel juhul talle edastatud arupärimise Riigi­kogu esimehele tagastanud põhjusel, et arupärimises esitatud küsimustele vastamine ei ole seadusest tulenevalt tema ülesanne.616 PS § 74 lõike 2 järgi tuleb arupärimisele vastata Riigi­kogu istungil, seetõttu on põhi­seaduse mõttega kooskõlas, kui arupärimise adressaat astub Riigi­kogu ette ja põhjendab, miks esitatud arupärimine ei puuduta tema põhiseadusest või seadusest tulenevate ülesannete täitmist.

			9. Kommenteeritav säte ei sisalda käitumisjuhist olukorraks, kus aru­­pärimisele vastamine eeldab, et selle adressaat peab avaldama kaitstavaid isikuandmeid, riigisaladust, salastatud välisteavet või juurdepääsupiiranguga teavet. Sellele puudusele on juhtinud tähelepanu õiguskantsler.617 De lege ferenda tasuks kaaluda kommenteeritava paragrahvi täiendamist lõikega, mille kohaselt edastab arupärimise adressaat vastava teabe aru­­pärijale viisil, millega tagatakse teabe konfidentsiaalsus ja selle töötlemine õigusaktidega ettenähtud korras. Seni kuni vastav säte puudub, tuleb arupärimisele vastajal kaaluda ühelt poolt arupärija õigust teavet saada ja teisalt sellele vastanduvat huvi (nt eraelu kaitse, riigi julgeolek) teabe konfidentsiaalsuse säilitamiseks ning püüda vastata arupärimisele sellisel viisil, et oleks leitud mõistlik tasakaal mõlema aspekti vahel.

			§ 141. Riigi­kogu eelmise koosseisu liikmete poolt esitatud arupärimised

			Riigi­kogu uues koosseisus ei vastata arupärimistele, mille olid esitanud Riigi­kogu eelmise koosseisu liikmed.

			Kommenteeritav paragrahv on seotud Riigi­kogu tegevuse sisulise diskontinuiteedi põhimõttega, mille järgi parlamendi koosseisu volituste lõppemisega lõpeb ka sellesse kuulunud liikmete ja selles moodustatud ühenduste initsiatiivide menetlemine (vrd RKKTS § 96, vt ka RKKTS 1. ptk üldine märkus 2).

			2. jagu

			INFOTUND

			§ 142. Infotunni aeg

			Riigi­kogu täiskogu töönädala kolmapäeval kella 12.00-st kuni 14.00-ni toimub infotund, kus peaminister ja ministrid vastavad Riigi­kogu liikmete suulistele küsimustele.

			[RT I, 07.03.2019, 1 – jõust. 17.03.2019]

			1. Euroopa riikide parlamentides korraldatakse valitsusliikmete küsitlemiseks infotunde erineval viisil. Nii võib infotund toimuda iga istungipäeva alguses, paar korda nädalas või kord nädalas; infotund võib kesta poolest tunnist kuni pooleteise tunnini; infotunnis võib osaleda kogu valitsus või seal võivad osaleda mõned valitsusliikmed; parlamendiliikmete küsimused võivad olla ministritele ette teada või esitatud alles kohapeal. Mõne riigi parlamendis on ette nähtud eraldi infotund peaministrile küsimuste esitamiseks.

			2. Kommenteeritava paragrahvi järgi toimub Riigi­kogus infotund iga täiskogu töönädala (RKKTS § 46 lg 1) kolmapäeval. Kui infotund praegusel kujul sätestati,618 pidas seadusandja kolmapäeva sobivaimaks ajaks valitsusliikmete küsitlemiseks, sest Vabariigi Valitsuse istungid toimusid siis teisipäeviti ning sellele järgnev päev oli kohane Riigi­kogule info andmiseks. Kuigi seoses Eesti ühinemisega Euroopa Liiduga hakkasid valitsuse istungid toimuma neljapäeviti,619 ei ole infotunni toimumise aega muudetud.

			3. Algselt kestis infotund ühe tunni, kella 13.00–14.00. 2019. aastal pikendati Riigi­kogu infotundi ühe tunni võrra, tuues selle algusaja varasemaks,620 kuna infotunni senist pikkust ei peetud piisavaks, et Riigi­kogu liikmed saaksid oma küsimustele vastused.

			4. RKKTS ei näe ette võimalust infotunni ärajätmiseks. Siiski on välja kujunenud tava, mille järgi ei toimu Riigi­kogu uue koosseisu kokku­astumise järel infotundi kuni uue valitsuse ametisse astumiseni. Samuti on fraktsioonide kokkuleppel ära jäetud umbusaldatud valitsuse infotund.621

			5. Infotunni toimumise aega on võimalik muuta RKKTS § 48 alusel Riigi­kogu töö ajagraafiku muutmise kaudu. Seda võimalust on kasutatud näiteks Eesti Euroopa Liidu Nõukogu eesistumisega seonduvalt, kui kolmapäeval, 3. mail 2017 toimuma pidanud infotund viidi läbi päev varem: teisipäeval, 2. mail kella 13.00–14.00.622 Sama sätte alusel muutis Riigi­kogu oma töö ajagraafikut ning otsustas alustada 13. mail 2022 infotundi kella 12.00 asemel kell 12.30, et anda Ukraina presidendile Volodõmõr Zelenskõile võimalus esineda sel ajal Riigi­kogu ees videosilla kaudu kõnega.

			§ 143. Valitsusliikmete osalemine infotunnis

			(1) Infotunnis osalevad peaminister või teda asendav minister ning peaministri poolt määratud ministrid.	
[RT I 2009, 54, 361 – jõust. 23.11.2009]

			(2) Infotunnis osalevate valitsusliikmete nimed teeb peaminister või tema volitatud ametnik Riigi­kogu esimehele teatavaks hiljemalt töönädala esmaspäeva kella 16.00-ks. Töönädala esmaspäeva kella 17.00-ks teeb Riigi­kogu esimees infotunnis osalevate valitsus­liikmete nimed teatavaks Riigi­kogu liikmetele.

				[RT I, 07.03.2019, 1 – jõust. 17.03.2019]

			1. Esialgu (alates IX Riigi­kogu volituste alguspäevast, vt käesoleva peatüki üldine märkus 4) osales infotunnis neli Vabariigi Valitsuse liiget, 2000. aasta 12. detsembrist osaleb kolm.623 Samuti sätestas seadus (ka kommenteeritav paragrahv algsel kujul, st enne muutmist), et peaminister pidi osalema infotunnis vähemalt kord Riigi­kogu täiskogu ühe töö­­tsükli jooksul, ülejäänud valitsusliikmed vähemalt kord kahe töö­­tsükli jooksul (1994. aasta RKKS-i 1999. aasta 14. märtsist kehtinud redaktsiooni § 161 lg 3). Niisuguse regulatsiooni eesmärk oli tagada, et iga minister astuks Riigi­kogu ette küsimustele vastama perioodiliselt. 2009. aasta 23. novembril jõustus RKKTS-i muudatus, mille kohaselt on peaminister kohustatud osalema igas infotunnis ja tal on võimalus määrata infotunnis osalevad ministrid. Kehtiv kord võimaldab peaministril põhimõtteliselt ka üksi infotunnis osaleda. Viimaste aastate praktika kohaselt vastavad koos peaministriga Riigi­kogu liikmete suulistele küsimustele kaks ministrit. Seevastu näiteks Põhjamaades on tavaks, et infotunnis osaleb suurem osa valitsusliikmetest.

			2. Peaministri asendamine toimub VVS §-des 13 ja 14 sätestatud korras.

			3. Kommenteeritava paragrahvi lõige 2 kohustab peaministrit või tema volitatud ametnikku infotunnis osalevate ministrite nimed Riigi­kogu liikmetele teatavaks tegema. See on vajalik selleks, et Riigi­kogu liikmed saaksid küsimuste esitamiseks RKKTS § 144 kohaselt registreeruda. Peaminister teeb oma otsuse, millised ministrid temaga koos küsimustele vastama hakkavad, Riigi­kogu esimehele teatavaks hiljemalt töönädala esmaspäeva kella 16.00-ks. Enne 2009. aasta 23. novembrit pidi pea­­minister seda tegema hiljemalt eelmise nädala reedel. Muudatus tehti infotunni aktuaalsuse huvides.

			4. Töönädala esmaspäeval kella 17.00-ks teeb Riigi­kogu esimees infotunnis osalevate valitsusliikmete nimed teatavaks Riigi­kogu liikmetele. Teatavakstegemine toimub e-posti teel.

			5. Praktikas on juhtunud, et RKKTS-iga kehtestatud tähtaegadest on tulnud kõrvale kalduda. Nii on istunginädala esmaspäevale või teisi­päevale langevate riigipühade korral muudetud infotunnis osalevate valitsusliikmete nimede teatavakstegemise aega624 või küsimuste  registreerimise aega625. Samuti on olnud vaja tähtaegu muuta seoses Vabariigi Valitsuse vahetumisega.626

			§ 144. Registreerumine küsimuse esitamiseks

			(1) Kui Riigi­kogu liige soovib infotunnis esitada valitsusliikmele küsimust, esitab ta Riigi­kogu esimehele kirjaliku taotluse infotunnile eelneva istungipäeva kella 12.00-ks.

			(2) Taotluses märgib Riigi­kogu liige valitsusliikme, kellele ta soovib küsimuse esitada, ning tema valitsemisalast või avaliku elu vald­konnast probleemi, mida küsimus puudutab.

			(3) Riigi­kogu liige võib registreeruda ainult ühe küsimuse esitamiseks.

			1. Kui Riigi­kogu liige soovib infotunnis küsimust esitada, peab ta selleks registreeruma infotunnile eelneval istungipäeval kella 12.00-ks, esitades Riigi­kogu esimehele kirjaliku taotluse. Enamasti on infotunnile eelnevaks istungipäevaks teisipäev, kuid riigipüha langemise korral teisi­päevale võib selleks olla ka esmaspäev. Sellisel juhul tekib vastuolu RKKTS § 143 lõikes 2 sätestatud tähtaegadega. Praktikas on siis esitatud infotunnis osalevate valitsusliikmete nimed eelneva nädala reedeks, samuti on pikendatud küsimuste registreerimise aega (vt § 143  kommentaar 5).

			2. Kommenteeritava paragrahvi lõike 2 kohaselt tuleb taotluses ära märkida, millise valitsusliikme käest Riigi­kogu liige vastust soovib ja tema valitsemisalast või avaliku elu valdkonnast probleemi, mida küsimus puudutab. Esitatud nõue on väga üldine ja tähendab õigupoolest, et küsida võib kõike. Riigi­kogu liikmete taotlustes on küsimuste teemad sõnastatud erineva detailsusastmega. Kuna RKKTS seda võimaldab, on teema tihti sõnastatud väga abstraktselt, näiteks „Tööpuudusest“ või „Vabariigi Valitsuse vastutusest“.

			3. Igal Riigi­kogu liikmel on ühel töönädalal võimalik registreeruda ainult ühe küsimuse esitamiseks.

			§ 145. Küsimuste esitamise järjekord

			(1) Riigi­kogu liikmetelt laekunud taotluste alusel koostab Riigi­kogu juhatus küsimuste esitamise järjekorra.

			(2) Küsimuste esitamise järjekorra koostamisel arvestab juhatus seda, et küsimusi saaksid esitada kõigi Riigi­kogus esindatud erakondade esindajad.

			(3) Küsimuste esitamise järjekorra teeb Riigi­kogu juhatus teatavaks hiljemalt üks tund enne infotunni algust. Istungi juhataja tutvustab järjekorda infotunni alguses.

			1. Riigi­kogu juhatus koostab Riigi­kogu liikmetelt laekunud taotluste alusel küsimuste esitamise järjekorra infotunnile eelneval istungipäeval, st tavaliselt oma teisipäevasel istungil. Järjekorra teeb juhatus teatavaks hiljemalt üks tund enne infotunni algust, praktikas avaldatakse infotunni küsimuste järjekord Riigi­kogu veebilehel viivitamata pärast Riigi­kogu juhatuse poolt kinnitamist.

			2. Juhatus ei moodusta küsimuste esitamise järjekorda taotluste laekumise järgi, vaid arvestab, et infotunniküsimused on ennekõike opositsiooni vahend valitsuse kontrollimiseks, ja lähtub järgmistest põhimõtetest:

			a) esimene küsimus esitatakse peaministrile või teda asendavale ministrile;

			b) esimeste seas saavad küsida fraktsioonide juhid;

			c) esimese küsimuse esitamise õigus roteerub opositsioonifraktsioonide vahel;

			d) erinevate fraktsioonide liikmed küsivad vaheldumisi;

			e) valitsusliikmed vastavad vaheldumisi;

			f) samateemalised küsimused ei ole järjest;

			g) koalitsioonifraktsioonide liikmete küsimused on infotunni lõpus.

			Lisaks on Riigi­kogu juhatus küsimuste esitamise järjekorra koostamisel võtnud arvesse, kui tihti on taotluse esitanud Riigi­kogu liige varem soovinud infotunnis küsimust esitada ning kas tema küsimused on jäänud infotunni lõppemise tõttu vastamata, samuti on pööratud tähelepanu küsijate soolise tasakaalu aspektile. Järjekorra koostamisel ei võeta arvesse taotlusi, mis esitatakse pärast küsimuste registreerimise tähtaja möödumist.

			§ 146. Küsimustele vastamise kord

			(1) Istungi juhataja annab sõna küsimuse esitamiseks vastavalt järjekorrale.

			(2) Istungi juhataja võib anda väljaspool järjekorda võimaluse esitada küsimusi ka kohapeal registreerunud Riigi­kogu liikmetele.

			(3) Küsimuse esitamiseks annab istungi juhataja aega kaks minutit.

			(4) Küsimus peab olema lühike ja võimaldama lühikest vastust.

			(5) Vastamiseks annab istungi juhataja aega kolm minutit.

			(6) Pärast vastamist võib istungi juhataja anda küsijale võimaluse esitada täpsustavaid küsimusi.

			(7) Täpsustavate küsimuste ning neile antavate vastuste suhtes kohaldatakse käesoleva paragrahvi lõigetes 3–5 ettenähtut.

			(8) Kui istungi juhataja leiab, et valitsusliige on Riigi­kogu liikme küsimusele andnud piisava vastuse, lõpetab ta selle küsimuse käsitlemise.

			(9) Valitsusliige võib vastamisest põhjendatult keelduda, kui küsimus ei puuduta taotluses (§ 144 lõige 2) märgitud probleemi või on seotud riigisaladusega või salastatud välisteabega või kui sellele vastamine kahjustaks riigi julgeolekut.

				[RT I, 07.03.2019, 1 – jõust. 17.03.2019]

			1. Küsimusi esitatakse infotunnis Riigi­kogu juhatuse koostatud järjekorras. Seejuures on istungi juhatajal õigus otsustada oma äranägemise järgi, kui mitu täpsustavat küsimust võib esitada ja kas neid võivad esitada ka teised Riigi­kogu liikmed. Tavakohaselt annab istungi juhataja infotunni alguses teada, kui mitu täpsustavat küsimust võib esitada küsimuse esitamiseks registreerunud Riigi­kogu liige ning kui mitu lisaküsimust saavad sama küsimuse raames esitada teised Riigi­kogu liikmed. Kuigi RKKTS seda ei keela, seab infotunni kestel täpsustavate ja lisaküsimuste esitamise reeglite muutmine infotunnis osalevad Riigi­kogu liikmed ebavõrdsesse olukorda ja ei ole seetõttu soovitatav. Siiski on praktikas tulnud ette olukordi, kus istungi juhataja on pidanud põhjendatuks infotunni kestel lisaküsimuste hulka vähendada627 või anda ühele Riigi­kogu liikmele täiendava lisaküsimuse esitamise õigus628.

			2. Kuni 17. märtsil 2019 jõustunud RKKTS-i muudatusteni629 oli küsimuse esitamiseks aega üks minut, vastamiseks kaks minutit. 2019. aastal pikendati küsimuse esitamise aega kahele minutile ja vastamise aega kolmele minutile. Põhjalikumate küsimuste ja vastustega loodeti muuta infotund sisukamaks. Sellest hoolimata kehtib kommenteeritava paragrahvi lõikes 4 sätestatud nõue, et küsimus peab olema lühike ja võimaldama lühikest vastust.

			3. Infotunni juhataja ülesanne on hinnata, kas küsimus puudutab taotluses märgitud probleemi (RKKTS § 144 lg 2) ja kas küsimus on saanud piisava vastuse, et selle käsitelu lõpetada (kommenteeritava paragrahvi lõige 8). Mõlema asjaolu tuvastamisel on istungi juhatajal kaalutlusõigus.

			4. Valitsusliikmel on õigus vastamisest põhjendatult keelduda, kui küsimus ei puuduta taotluses märgitud probleemi (RKKTS § 144 lg 2) või on seotud riigisaladuse või salastatud välisteabega või kui sellele vastamine kahjustaks riigi julgeolekut. Samuti ei tohiks küsimustes ja vastustes käsitleda isikuandmeid.

			5. Kui kõik registreerunud Riigi­kogu liikmed on saanud oma küsimused esitada ja neile on vastatud ning infotunni kodukorrajärgse lõppemiseni (kella 14.00-ni) on veel aega, annab istungi juhataja Riigi­kogu liikmetele võimaluse küsida valitsusliikmelt väljaspool juhatuse koostatud järjekorda (kommenteeritava paragrahvi lõige 2). Kui küsimissoove ei ole, kuulutab istungi juhataja infotunni lõppenuks.

			6. Infotunnis ajapuuduse tõttu vastamata jäänud küsimused ei kandu edasi järgmise töönädala infotundi. Kui küsimuse esitamiseks registreerunud Riigi­kogu liiget ei ole istungisaalis ajal, kui saabub tema kord küsida, jäetakse küsimus vahele ja istungi juhataja annab sõna küsimuse esita­miseks järjekorras järgmisele Riigi­kogu liikmele.

			3. jagu

			KIRJALIKUD KÜSIMUSED

			§ 147. Kirjalik küsimus ja selle esitamine

			(1) Riigi­kogu liige võib esitada kirjalikult küsimuse Vabariigi Valitsusele või selle liikmele, Eesti Panga Nõukogu esimehele, Eesti Panga presidendile, riigikontrolörile ja õiguskantslerile selle organi või ameti­isiku võimkonda kuuluva üksikküsimuse kohta teabe saamiseks.	
[RT I, 08.07.2011, 8 – jõust. 22.07.2011]

			(2) Küsimus peab olema lühike ning võimaldama lühikest vastust. Küsimusele võib Riigi­kogu liige lisada muid materjale, mis on küsimusega seotud.

			(3) Küsimus esitatakse kirjalikult Riigi­kogu esimehele, kes edastab selle adressaadile viivitamata.

			(4) Kui küsimus ei ole esitatud kooskõlas käesoleva paragrahvi lõigetes 1 ja 2 ettenähtuga, tagastab Riigi­kogu esimees küsimuse selle  esitajale.

			1. Kirjalikke küsimusi saab esitada iga Riigi­kogu liige eraldi või koos teiste Riigi­kogu liikmetega. Kommenteeritava paragrahvi lõikes 1 on loetletud kirjaliku küsimuse adressaadid ehk isikud, kellele võib kirjalikke küsimusi esitada. Riigi­kogu liikme kirjaliku küsimuse adressaadid on:

			a) Vabariigi Valitsus;

			b) Vabariigi Valitsuse liige;

			c) Eesti Panga nõukogu esimees;

			d) Eesti Panga president;

			e) riigikontrolör;

			f) õiguskantsler.

			Isikute ring, kellele võib esitada kirjalikke küsimusi, langeb kokku PS § 74 lõikes 1 sätestatud isikute ringiga. Kirjalikke küsimusi võib adresseerida Vabariigi Valitsusele, ilma et pöördutakse ühegi konkreetse ministri poole. Eestis kuuluvad kirjaliku küsimuse adressaatide ringi lisaks valitsuse liikmetele ka riigiametnikud, kellelt ametikoht nõuab poliitilist neutraalsust ning kes ei kanna Riigi­kogu ees poliitilist vastutust nagu valitsuse liikmed (vrd käesoleva peatüki üldine märkus 2). Sellist kirjalikku küsimust võib vaadelda Riigi­kogu liikmete võimalusena saada informatsiooni küsimustes, mis on asjaomase ameti­isiku pädevuses. Riigi­kogu võttis 13. aprillil 2011 vastu Eesti Vabariigi põhiseaduse muutmise seaduse, mis kaotas põhiseadusest Kaitseväe juhatajat puudutavad sätted.630 2011. aasta 15. juunil võeti vastu Eesti Vabariigi põhiseaduse muutmisega seonduvalt rahuaja riigikaitse seaduse ja teiste seaduste muutmise seadus,631 millega viidi seadused kooskõlla põhiseaduse muutmise seadusega riigikaitsekorralduses tehtud muudatustega. Seadusega muudeti ka RKKTS-i ning kommenteeritava paragrahvi lõikest 1 jäeti välja sõnad „Kaitseväe juhataja“ ja „Kaitseväe ülemjuhataja“.

			2. Kommenteeritava paragrahvi lõike 1 järgi on kirjalik küsimus lubatav, kui sellega taotletakse teavet küsimuse adressaadiks oleva organi või ameti­isiku võimkonda kuuluva üksikküsimuse kohta. Kirjaliku küsimuse objekt on seega määratletud organi või ameti­isiku võimkonda kuuluva üksikküsimuse kaudu. Väljendit „organi või ameti­isiku võimkonda kuuluv üksikküsimus“ tuleb kommenteeritava sätte kontekstis mõista nii, et organi või ameti­isiku vastamiskohustus on piiritletud ülesannetega, mis on talle pandud põhiseaduse või seadustega (vt RKKTS § 139 kommentaar 3). Kui organile või ameti­isikule esitatav kirjalik küsimus ei puuduta mõne talle põhiseaduse või seadusega pandud ülesande täitmist, ei ole selle kirjaliku küsimuse esitamine lubatav.

			3. Riigi­kogu liikme kirjaliku küsimuse objekti määratlus (RKKTS § 147 lg 1) erineb arupärimise objekti määratlusest (RKKTS § 139 lg 1). Erinevalt kirjalikust küsimusest saab arupärimise esitada juhul, kui soovitakse selgitust adressaadi võimkonda kuuluvate õigusaktide täitmise kohta (vt RKKTS § 139 kommentaarid 3 ja 4). Võrreldes arupärimisega on kirjalike küsimuste ring ulatuslikum ning osa küsimusi, mis ei kvalifitseeru arupärimiseks, võidakse vormistada kirjaliku küsimusena. Näiteks kui Riigi­kogu liige soovib saada informatsiooni asjade seisu kohta mingis küsimuses, tegeliku olukorra kirjeldust või arvandmeid, siis niisugustel juhtudel tuleb esitada kirjalik küsimus. Kirjaliku küsimusega võidakse soovida saada kiiresti teavet valitsuse tegevuse kohta üksikküsimustes ning avaldada survet teatavaks tegevuseks. Küsimus üldise poliitika kohta tuleks esitada arupärimisena, mitte kirjaliku küsimusena.­

			4. Kirjalike küsimuste näiteid tegelikust kasutusest:

			4.1 Kirjalik küsimus sotsiaalministrile:632

			„1. Kas sotsiaalminister kiidab heaks regionaalhaigla tegevuse Keila Haigla müügi küsimuses?

			2. Kas Te olete teadlik läbirääkimistest SA PERH ja AS Keila Taastusravikeskus vahel Keila Haigla müügi ja investeeringuprojekti teostamise osas? Milline on Teie seisukoht selles osas? 

			3. Mida on Sotsiaalministeeriumis otsustatud või millised on plaanid Keila Haigla tuleviku osas?“

			4.2 Kirjalik küsimus kultuuriministrile:633

			„1. Palun esitage andmed omavalitsuste lõikes töötavate basseinide kohta, kus ilmneks nii nende omandivorm, ehitamisaasta, basseini pikkus ja radade arv. 2. Nimetasite oma varasemas vastuskirjas, et „kohustusliku“ ujumise algõpetuseks kasutatakse 110 basseinist tervelt 79 ujulat. Palun loetlege need baasid omavalitsuste lõikes. 3. Ühtlasi ma usun, et minu uudishimu jagavad paljud inimesed üle Eesti ja nimelt, kus asub see kolmas 50-meetriline bassein, millele viitab lugupeetud kultuuriminister ministeeriumi kodulehe andmeil?“

			4.3 Kirjalik küsimus sotsiaalministrile:634 

			„1. Millised õigusaktid on jäänud takistuseks Lätis teenitud pensioni­aastate ülekandmiseks Eestisse? 2. Mida kavatsete ette võtta kirjeldatud olukorra lahendamiseks?“

			5. Riigi­kogu liikme kirjalik küsimus on küsimus, millele adressaat peab vastama ja mille sissejuhatuses on tavaliselt kirjas ka selle esitamist põhjustanud asjaolud. Esitatud kirjalik küsimus peab olema lühike ning võimaldama vastata 10 tööpäeva jooksul selle edastamisest arvates. Küsimusele vastamine ei peaks eeldama analüüsi või teaduslikku tööd. RKKTS-is ei sätestata, kui mitu küsimust võib adressaadile esitada. Enamasti esitatakse ühes kirjalikus küsimuses mitu alaküsimust ning neile kõigile peab olema võimalik vastata ettenähtud aja jooksul.

			6. Kirjalik küsimus peab võimaldama adressaadil sellele lühikese aja jooksul vastata. Probleeme on tekitanud õiguskantslerile esitatud kirjalik küsimus,635 mis ei võimaldanud vastata 10 tööpäeva jooksul ning millele õiguskantsler seetõttu jättis vastamata. Õiguskantsler on RKKTS §-st 147 tuleneva vastamiskohustuse piiritlenud järgmiselt: „Minu arusaamise järgi on kirjaliku küsimuse instituudi raames põhjendatud õiguskantslerile esmajoones selliste küsimuste esitamine, mis otseselt seonduvad läbiviidud (sisuline ja menetluslik aspekt) või alustatud menetlusega (menetluslik aspekt). Viimast muu hulgas põhjusel, et nii õigustloova akti või aktide põhiseaduspärasuse kui ka ombudsmani menetluse raames haldusaktide ja toimingute kiiranalüüs (kümne tööpäeva jooksul vastamine) ei võimalda üldjuhul selgitada välja kõiki asja lahendamiseks vajalikke asjaolusid ega kuulata ära akti ettevalmistaja, vastuvõtja või rakendaja seisukohti. Osapoolte ära­kuulamata jätmine ei ole aga kooskõlas hea halduse tavaga, mille järgimise kohustus seob ka õiguskantslerit. Eespool esitatust nähtub, et Riigi­kogu liige palub minult sisulist õiguslikku hinnangut Vabariigi Valitsuse tegevusele Tallinna Linnavolikogu 04.04.2011. a taotluse menetlemisel. Nagu öeldud, siis tõstatatud küsimustele vastamise eelduseks on, et olen Vabariigi Valitsuse asjaomase tegevuse õiguspärasuse kontrollimiseks teostanud menetluse või seda alustanud. Kumbagi ma teinud pole. Seetõttu ei saa ma ka Riigi­kogu liikme kirjalikule küsimusele vastata.“

			7. Lisaks tuleb õiguskantsleri puhul silmas pidada, et õigusaktide eelnõude põhiseaduspärasuse analüüs tema ülesannete hulka ei kuulu. Ehkki mõningatel juhtudel on õiguskantsler seda analüüsi teinud (nt siis, kui eelnõu on puudutanud küsimust, mille õiguskantsler oli varem tõstatanud, või siis, kui selle eelnõu põhiseadusvastasus on olnud ilmselge), ei ole töö mahtu ja keerukust arvestades Riigi­kogu liikme kirjalik küsimus õiguskantslerilt eelnõu põhiseaduspärasuse kohta küsimiseks kohane vorm.636 Kirjalik küsimus õiguskantslerile ei ole mõeldud ka Riigi­kogu liikmele õigusnõu andmiseks näiteks pooleliolevas kohtu­menetluses.637

			8. Kirjaliku küsimuse esitamisel tuleb arvestada, et parlamentaarne kontroll on eelkõige avalik tegevus. Seepärast tuleb ilma kaaluka põhjuseta hoiduda kirjalikus küsimuses või selle lisades avalikustamisele mitte­kuuluva teabe esitamisest (vt RKKTS § 139 kommentaarid 6 ja 7).

			9. Riigi­kogu liikme kirjalik küsimus tuleb vormistada paberil või elektrooniliselt. Kirjalikule küsimusele võib lisada muid materjale, mis on selle kirjaliku küsimusega seotud ja mis ilmestavad kirjaliku küsimuse tausta ning mille lisamist peab Riigi­kogu liige vajalikuks.

			10. Kirjalikule küsimusele kirjutab alla selle esitanud Riigi­kogu liige. Kui kirjaliku küsimuse esitavad mitu Riigi­kogu liiget ühiselt, peavad nad kõik sellele alla kirjutama. RKKTS ei välista dokumendi digitaalset allkirjastamist.

			11. Kirjalik küsimus esitatakse Riigi­kogu esimehele, praktikas antakse üle või saadetakse Riigi­kogu juhatust teenindavale ametnikule. Erinevalt arupärimisest võib kirjaliku küsimuse esitada mis tahes ajal.

			12. Kirjaliku küsimuse edastab adressaadile Riigi­kogu esimees. Kommen­teeritava paragrahvi lõike 3 järgi peab Riigi­kogu esimees edastama nõuetele vastava kirjaliku küsimuse adressaadile viivitamata. Nagu aru­pärimiste nii ka kirjalike küsimuste puhul on kohane kohaldada väljendi „viivitamata“ sisustamisel analoogiat eelnõu Riigi­kogu menetlusse võtmisega ja pidada kinni kolmetööpäevasest tähtajast (vt täpsemalt RKKTS § 139 kommentaar 13), kuigi praktikas on asjaolude kokkulangemise tõttu tulnud ette ka pikemaid viivitusi.638

			13. Riigi­kogu esimees kontrollib esitatud kirjaliku küsimuse vastavust RKKTS-is sätestatud nõuetele. Ta võib juhtida Riigi­kogu liikme tähelepanu puudustele üleantud kirjalikus küsimuses ning teha ettepaneku vormistada esitatud kirjalik küsimus nõuetele vastavalt. Riigi­kogu liikme kirjaliku küsimuse tagastamise põhjused ja võimalikud puudused on järgmised:

			a) organ või ameti­isik, kellele kirjalik küsimus esitatakse, ei ole adressaat RKKTS § 147 lõike 1 mõttes;

			b) kirjalikule küsimusele vastamine ei kuulu selle organi või ameti­isiku ülesannete hulka (võimkonda);

			c) küsimus ei ole lühike ega võimalda anda lühikest vastust (vastata kümne tööpäeva jooksul);

			d) küsimus ei ole vormistatud nõuetele vastavalt (näiteks puudub allkiri).

			14. Kui kirjalik küsimus ei vasta RKKTS § 147 lõigetes 1 ja 2 sätestatud nõuetele, peab Riigi­kogu esimees tagastama kirjaliku küsimuse selle esitajale. Riigi­kogu esimees peab sellisel juhul oma tegevust põhjendama. Praktikas tagastatakse kirjalik küsimus esitajale koos tagastamist põhjendava kirjaga.

			§ 148. Kirjalikule küsimusele vastamine

			(1) Küsimuse adressaat vastab küsimusele kirjalikult 10 tööpäeva jooksul selle edastamisest arvates.

			(2) Küsimuse adressaat saadab kirjaliku vastuse Riigi­kogu esimehele, kes korraldab selle Riigi­kogu liikmetele teatavakstegemise.

			1. Riigi­kogu liikme kirjalikule küsimusele tuleb vastata kirjalikult kümne tööpäeva jooksul selle edastamisest arvates. Kommenteeritava paragrahvi lõike 1 kohaselt arvestatakse vastamise tähtaega tööpäevades, mitte istungipäevades. Tööpäevade hulka ei kuulu riigipühad ja puhkepäevad. Riigi­kogu liikme kirjalikule küsimusele vastamise tähtaega hakatakse arvestama kirjaliku küsimuse edastamise päevale järgnevast esimesest tööpäevast. Näiteks algas 21. septembril 2011 edastatud Riigi­kogu liikme kirjalikule küsimusele vastamise tähtaeg järgmisel tööpäeval ehk 22. septembril 2011 ning lõppes kümnendal tööpäeval, st 5. oktoobril 2011. Riigi­kogu liikme kirjalikule küsimusele vastamise tähtaega ei  pikendata.

			2. Vastus kirjalikule küsimusele saadetakse Riigi­kogu esimehele kirjalikult või elektrooniliselt (digitaalselt allkirjastatuna).

			3. Riigi­kogu liikme kirjalik küsimus koos laekunud vastusega edastatakse kirjaliku küsimuse esitanud Riigi­kogu liikmele e-posti teel ning tehakse teatavaks teistele Riigi­kogu liikmetele, st kirjaliku küsimuse tekst koos vastusega avalikustatakse Riigi­kogu dokumendiregistri avalikus vaates Riigi­kogu veebilehe kaudu.

			4. Kui Riigi­kogu liikme volitused peatuvad või lõpevad enne kirjalikule küsimusele vastamist, ei kuulu kirjalik küsimus vastamisele adressaadi äralangemise tõttu.

			5. Kuna Riigi­kogule esitatud dokumendid on RKKTS § 1581 lõike 1 järgi avalikud, tuleks kirjalikule küsimusele antud vastuses vältida kaitstavate isikuandmete ja konfidentsiaalse teabe kajastamist. Kui selliste andmete kajastamine on vältimatult vajalik, on võimalik avalikustamisele kuuluvas vastuses isikuandmed ja konfidentsiaalne teave kinni katta (RKKTS § 1581 lg 2). Kaaluda tasub kirjalikule küsimusele vastamise normistiku täiendamist isikuandmeid ja konfidentsiaalset teavet kaitsva sättega ning samuti sättega, mis tagab Riigi­kogu liikme õiguse saada kirjalikule küsimusele sisuline vastus (vt RKKTS § 140 kommentaar 9).

			18. PEATÜKK

			RIIGI­KOGULE ESITATAVATE ETTEPANEKUTE MENETLEMISE KORD

			Üldist

			1. RKKTS 18. peatükk loob menetlusliku korra arutamaks kaht olemuslikult erinevat ettepanekut, mille adressaadiks põhiseaduse kohaselt on Riigi­kogu. Kommenteeritav peatükk reguleerib esmalt põhiseaduses sätestatud kõrgemate ameti­isikute kriminaalvastutusele võtmise ettepaneku menetlust Riigi­kogus. Peale selle käsitleb RKKTS 18. peatükk õiguskantsleri poolt põhiseaduslikkuse järelevalve menetluse raames Riigi­kogule tehtava seadusandliku riigivõimu akti põhiseaduse või seadusega kooskõlla viimise ettepaneku arutamise korda.

			2. PS §-dest 62 ning 76 tuleneb Riigi­kogu liikme immuniteedi põhimõte. See seisneb saadikupuutumatuses, mis kaitseb eelkõige parlamendiliikme füüsilist vabadust, ning Riigi­kogu liikme vastutamatuses, mis kaitseb eelkõige parlamendiliikme sõnavabadust.639 Riigi­kogu liikme immuniteedi olemus on avatud RKLS §-s 18. Riigi­kogu liige ei kanna õiguslikku vastutust hääletamise ja poliitiliste avalduste eest Riigi­kogus või selle organites (RKLS § 18 lg 1). Riigi­kogu liiget ei või takistada tema ülesandeid täitmast (RKLS § 18 lg 2). Riigi­kogu liikme immuniteeti ei või kasutada vaba mandaadi teostamisega mitteseotud tegevustes või õigusvastutusest kõrvalehoidmiseks (RKLS § 18 lg 3). Immuniteedist Riigi­kogu liige loobuda ei saa, küll aga võib ta anda mõningateks KrMS-is nimetatud menetlustoiminguteks640 (nt läbiotsimine või vara arest) eelneva nõusoleku, kinnitades, et ta on nõus nende immuniteediga kaetud menetlustoimingute tegemisega (RKLS § 18 lg 4). Ilma Riigi­kogu liikme eelneva nõusolekuta ei saa teda kohustada osalema haldus- ja tsiviilkohtu­menetluses ning väärteomenetluses ega rakendada tema suhtes sundtoomist, kui see takistab tal Riigi­kogu liikme ülesannete täitmist (RKLS § 18 lg 5).

			3. Traditsiooniliselt kaitseb immuniteet parlamendiliiget täitevvõimu­poolse meelevaldse kriminaalsüüdistuse alusel kohtu alla andmise, vahis­tamise, läbiotsimise ja tema kirjavahetussaladusse sekkumise eest.641 Õigus­kantsler on väljendanud: „Riigi­kogu liikme immuniteet on menetluslik vastutusele võtmise takistus, mida saab kõrvaldada Riigi­kogu koosseisu enamuse otsusega. Immuniteedi eesmärk on lükata edasi menetlusotsuste tegemist, kaitsmaks parlamendi liikmeid (eeskätt opositsiooni esindajaid) parlamendis koalitsioonile tugineva valitsuse (täidesaatva võimu) võimalike püüete eest kõrvaldada neid poliitilisest debatist.“642 Õiguskantsler on korduvalt rõhutanud, et immuniteet on õigus, mis kaitseb parlamenti kui tervikut ja selle funktsioneerimist, mitte iga üksikut parlamendiliiget. „See norm põhiseaduses peaks kaitsma selle eest, et näiteks enne olulisi hääletusprotseduure mingit osa Riigi­kogu liikmetest ei toimetataks kriminaalmenetluse toimingute teostamiseks ootamatult politseijaoskonda.“643

			4. Puutumatuse institutsiooni on ajalooliselt seotud parlamendiliikme staatusega ning ka Eesti põhiseadus sätestab selle üksnes Riigi­kogu liikmetele (PS § 76). Eesti põhiseadus näeb teatud kõrgemate ameti­isikute kriminaalvastutusele võtmiseks ette Riigi­kogu liikmetele kehtestatud korraga analoogse korra. Sellisteks ameti­isikuteks on Vabariigi President, Vabariigi Valitsuse liikmed, õiguskantsler, riigikontrolör, Riigikohtu esimees ning Riigikohtu liikmed.

			5. Riigi­kogu liikmete ning kõrgemate ameti­isikute kriminaalvastutusele võtmise detailsem kord sisaldub kriminaalmenetlust sätestavas seaduses. Alates 1. jaanuarist 2015 on Riigi­kogu liikme suhtes mõne menetlus­toimingu tegemise ja süüdistusakti koostamise erikord reguleeritud KrMS 141. peatükis ning Vabariigi Presidendi, Vabariigi Valitsuse liikme, riigikontrolöri, õiguskantsleri, Riigikohtu esimehe ja kohtuniku kohta süüdistusakti koostamise ja mõne menetlustoimingu tegemise erikord reguleeritud KrMS 14. peatükis.

			6. VIII Riigi­kogu on andnud nõusoleku Riigi­kogu liikme kriminaal­vastutusele võtmiseks kahel korral644, X Riigi­kogu kahel korral645, XI Riigi­kogu kolmel korral646, XII Riigi­kogu kolmel korral647 ja XIV Riigi­kogu kolmel korral648. Sealjuures võeti XI Riigi­kogus ühelt Riigi­kogu liikmelt saadikupuutumatus kahel korral, kuna tema puhul oli tegemist kahe erineva kriminaalmenetluse raames esitatud süüdistusega. Peale Riigi­kogu liikmete ei ole teiste kõrgemate ameti­isikute suhtes kriminaalvastutusele võtmise ettepanekuid seni esitatud. Käesoleva kommentaari koostamise ajaks ei ole Riigi­kogu kordagi õiguskantsleri ettepanekut tagasi lükanud.

			7. Õiguskantsleri õigus teha Riigi­kogule ettepanek viia seadus või Riigi­kogu otsus põhiseadusega kooskõlla tuleneb PS §-st 142, mille kohaselt teeb õiguskantsler akti vastuvõtnud organile ettepaneku viia see 20 päeva jooksul põhiseaduse või seadusega kooskõlla, kui ta leiab, et seadus­andliku või täidesaatva riigivõimu või kohaliku omavalitsuse õigustloov akt on põhiseaduse või seadusega vastuolus. Kui akt ei ole 20 päeva jooksul põhiseaduse või seadusega kooskõlla viidud, teeb õiguskantsler Riigikohtule ettepaneku tunnistada see akt kehtetuks (PS § 142 lg 2).

			8. Õiguskantsler on teinud ettepaneku viia seadus või Riigi­kogu otsus kooskõlla põhiseadusega VII Riigi­kogule kolmel649, VIII Riigi­kogule kolmeteistkümnel650, IX Riigi­kogule kümnel651, X Riigi­kogule kuuel652, XI Riigi­kogule viiel653, XII Riigi­kogule seitsmeteistkümnel654, XIII Riigi­kogule kümnel655 ja XIV Riigi­kogule kolmel korral656.

			§ 149. Riigi­kogule esitatavad ettepanekud

			Riigi­kogule esitatavad ettepanekud, mida menetletakse käesolevas pea­­tükis ettenähtud korras, on:

			1) Vabariigi Presidendi ettepanek õiguskantsleri kriminaalvastutusele võtmise kohta;

			2) õiguskantsleri ettepanek Riigi­kogu liikme, Vabariigi Presidendi, Vabariigi Valitsuse liikme, riigikontrolöri, Riigikohtu esimehe või Riigikohtu liikme kriminaalvastutusele võtmise kohta;

			3) õiguskantsleri ettepanek viia seadus või Riigi­kogu otsus kooskõlla põhiseaduse või seadusega.

			1. Kommenteeritava paragrahvi punktid 1 ja 2 puudutavad Riigi­kogu liikmete ning põhiseaduses nimetatud riigi kõrgemate ameti­isikute kriminaalvastutusele võtmise korda. PS § 78 punkti 20 ning § 145 kohaselt saab õiguskantslerit vastutusele võtta Vabariigi Presidendi ettepanekul Riigi­kogu koosseisu enamuse nõusolekul. PS § 76 kohaselt saab Riigi­kogu liiget kriminaalvastutusele võtta ainult õiguskantsleri ettepanekul Riigi­kogu koosseisu enamuse nõusolekul. PS § 85 kohaselt saab Vabariigi Presidenti kriminaalvastutusele võtta ainult õiguskantsleri ettepanekul Riigi­kogu koosseisu enamuse nõusolekul. PS § 101 lõike 1 kohaselt saab Vabariigi Valitsuse liiget kriminaalvastutusele võtta ainult õiguskantsleri ettepanekul Riigi­kogu koosseisu enamuse nõusolekul. PS § 138 kohaselt saab riigikontrolöri kriminaalvastutusele võtta ainult õiguskantsleri ettepanekul Riigi­kogu koosseisu enamuse nõusolekul. PS § 153 lõike 2 kohaselt saab Riigikohtu esimeest ja liikmeid kriminaalvastutusele võtta ainult õiguskantsleri ettepanekul Riigi­kogu koosseisu enamuse nõusolekul.

			2. Kommenteeritava paragrahvi terminikasutus ühtib põhiseaduse omaga, mis samuti räägib nõusoleku andmisest kriminaalvastutusele võtmiseks. Põhiseadus ja kommenteeritav paragrahv (vrd RKKTS § 151 lg 4 sõnastusega) kasutavad põhiseaduse väljatöötamise ja vastuvõtmise ajal kehtinud seaduste terminoloogiat, kus süüdistatavana kriminaal­vastutusele võtmise all peeti silmas süüdistuse esitamist. Kehtiva KrMS 14. ja 141. peatükis kõneldakse nõusolekust koostada kõrgemate ameti­isikute suhtes süüdistusakt, mitte nõusolekust võtta ameti­isik kriminaal­vastutusele. KrMS-i jõustumisega on muutunud nii seaduse terminikasutus kui ka kõrgemate ameti­isikute kriminaalvastutusele võtmise põhimõtted.657 Õiguskantsler on alates 2008. aastast lähtunud oma ettepanekutes kehtiva KrMS-i sõnastusest ning loobunud termini „kriminaalvastutusele võtmine“ kasutamisest, selle asemel on kasutatud väljendit „ettepanek anda nõusolek süüdistusakti koostamiseks [nimi] kohta“.

			3. Süüdistusakti esitamiseks nõusoleku saamise kohustus on KrMS § 375 lõike 2 ja § 3821 lõike 2 kohaselt siis, kui kommenteeritava sätte punktides 1 ja 2 nimetatud ameti­isikud on nõusoleku andmise otsustamise ajal neis punktides nimetatud ametikohal või Riigi­kogu liikme staatuses, sõltumata sellest, kas tegu on pandud toime enne ametikohale asumist või ametisoleku ajal või enne Riigi­kogu liikmeks saamist või Riigi­kogu liikmeks oleku ajal. Näiteks senises praktikas on Riigi­kogu liikmetele süüks arvatud teod olnud toime pandud ministriks oleku ajal, linnapeana, Eesti Panga presidendina, eraõigusliku panga juhtivtöötajana ja eraõigusliku juriidilise isiku esindajana. KrMS ei anna ühemõttelist käitumis­juhist olukorraks, kus süüdistusakt on esitatud enne Riigi­kogu liikme või kõrgema ameti­isiku volituste tekkimist, kuid kriminaalmenetlus ei ole volituste tekkimise ajaks veel lõppenud, näiteks ei ole kohtuotsus selle edasikaebamise tõttu jõustunud. Riigikohus on kinnitanud, et saadikupuutumatus tuleb enne järgmisi menetlustoiminguid ära võtta ka sellisel juhul: „Kui aga isik süüdistusakti koostamise või temaga kokkuleppe sõlmimise ajal veel Riigikokku ei kuulu, ent tema volitused Riigi­kogu liikmena tekivad enne järgneva kriminaalmenetluse (kohtu­menetluse) lõppu, algab Riigi­kogu liikme kriminaalvastutusele võtmine PS § 76 teise lause tähenduses menetleja esimese toiminguga, mis tehakse pärast süüdistatava Riigi­kogu liikme volituste tekkimist. Seega on sellise toimingu tegemiseks vaja ka õiguskantsleri ettepanekul antud Riigi­kogu nõusolekut (see ei puuduta mõistetavalt menetleja toiminguid, mis on seotud immuniteedimenetluse alustamisega). Vastasel korral tekiks olukord, kus ametisoleva Riigi­kogu liikme üle peetaks kohut ja ta oleks võimalik süüdi tunnistada, ilma et õiguskantsler ja Riigi­kogu oleksid tema kriminaalvastutusele võtmiseks üldse oma nõusoleku andnud. Selline tulemus oleks vastuolus PS § 76 teise lause üldise mõtte ja eesmärgiga, seda muu hulgas põhjusel, et teised võimuharud saaksid ilma õigus­kantsleri ja Riigi­kogu nõusolekuta muuta Riigi­kogu koosseisu.“658

			4. Süüdistusakti esitamiseks nõusoleku saamise kohustus kehtib ka Riigi­kogu asendusliikme suhtes, kes täidab Riigi­kogu liikme kohustusi (KrMS § 3821 lg 3). Vabariigi Presidendi kohta sätestatut kohaldatakse ka Riigi­kogu esimehele, kes PS § 83 lõike 1 alusel täidab ajutiselt Vabariigi Presidendi ülesandeid. Riigi­kogu liikme suhtes, kelle volitused on peatunud tema nimetamisega Vabariigi Valitsuse liikmeks, kohaldatakse Vabariigi Valitsuse liikme kohta sätestatut (KrMS § 375 lg 4).

			5. Riigi­kogu liikmete ja kõrgemate ameti­isikute kaitse kriminaal­menetluses laieneb süüdistusakti koostamisele (KrMS § 376 lg-d 1–2 ja § 3827) ning KrMS §-des 377 ja 3822 sätestatud menetlustoimingute tegemisele.

			6. Süüdistusakti koostamine prokuratuuri poolt tähistab kriminaalasjas kohtueelse menetluse lõppu. Süüdistusaktis fikseeritakse riiki esindava süüdistusfunktsiooni kandja – prokuratuuri – veendumus kuriteo toimepanemise kohta koos selle veendumuse põhistusega. Prokuratuur koostab süüdistusakti siis, kui pärast kriminaaltoimiku tutvustamist on prokuratuur veendunud, et kriminaalasjas on kogutud vajalikud tõendid ja puudub alus kriminaalmenetluse lõpetamiseks. Seejärel saadab prokuratuur süüdistusakti kohtusse, millega käivitub kriminaalasja kohtulik menetlus. Riigi­kogu liikmete ja kõrgemate ameti­isikute puhul koostatakse ja esitatakse süüdistusakt erikorras, mis hõlmab nelja etappi:

			a) riigi peaprokurör esitab süüdistusakti koostamise taotluse õiguskantslerile (õiguskantsleri kohta süüdistusakti koostamise taotlus esitatakse Vabariigi Presidendile);

			b) õiguskantsler (Vabariigi President), kontrollinud taotluse vastavust seaduse nõuetele, esitab Riigi­kogule ettepaneku anda nõusolek riigi peaprokuröri taotluses nimetatud isiku kohta süüdistus­akti koostamiseks või tagastab taotluse;

			c) Riigi­kogu menetleb õiguskantsleri (Vabariigi Presidendi) ettepanekut ja otsustab hääletamise teel, kas anda nõusolek süüdistusakti koostamiseks;

			d) kui Riigi­kogu toetab õiguskantsleri (Vabariigi Presidendi) ette­panekut, menetletakse kriminaalasja edasi KrMS-i kohaselt üld­­korras, st süüdistusakt esitatakse kohtusse ning järgneb kriminaal­asja kohtulik menetlus.

			7. Immuniteedimenetluse sõlmküsimuseks on õiguskantsleri (Vabariigi Presidendi) kontrollipädevus riigi peaprokuröri taotluse läbivaatamisel. Kuni 31. augustini 2011 kehtinud KrMS § 378 kohaselt kontrollis õiguskantsler kohtueelse menetluse kokkuvõtte ja toimetatud kriminaal­menetluse seaduslikkust.659 Alates 1. septembrist 2011 kehtiva regulatsiooni kohaselt (KrMS § 378 lg 6) ei esita õiguskantsler Riigi­kogule kirjalikku ettepanekut anda nõusolek peaprokuröri taotluses nimetatud isiku kohta süüdistusakti koostamiseks, kui süüdistuse esitamine oleks poliitiliselt erapoolik või muul põhjusel ilmselgelt põhjendamatu. Analoogne säte kehtib ka Riigi­kogu liikme kohta (KrMS § 3826 lg 3). Õiguskantsler peab ettepaneku tegemisel arvestama KrMS-is sisalduvaid piiranguid. Esiteks ei kontrolli ega hinda õiguskantsler kriminaalasjas kogutud tõendeid (KrMS § 378 lg 5 ja § 3826 lg 2). Teiseks ei tohi õiguskantsler oma ettepanekus väljuda kahtlustuse sisust (KrMS § 379 lg 4 ja § 3827 lg 2).

			8. Üheks õiguskantsleri kontrolltegevuse piiranguks on keeld kontrollida ning hinnata tõendeid. Tõendite kontrollimine kujutab endast tõendite kvaliteedi selgitamist ehk teisisõnu selle selgitamist, kas asitõendit saab lugeda ühe kindla kriminaalasja juurde kuuluvaks (tõendi kuuluvuse selgitamine) ning kas tõendit saab lugeda lubatavaks (tõendi lubatavuse selgitamine).660 Tõendi kuuluvuse kontrollimisel selgitatakse, milline on selle tõendi seos uuritavas kriminaalasjas tõendamisele kuuluvate asjaoludega. Tõendi lubatavuse kontroll sisaldab tõendi vormi lubatavuse kontrolli, tõendi kogumise korra kontrolli ning tõendi allika kontrolli. Seaduses sätestatud piirang kannab mõtet, et õiguskantsler ei saa tegeleda õigusemõistmisega. Kohtu pädevuses on otsustada konkreetse tõendi lubatavuse üle ning selle üle, kas kogutud tõenditest piisab isiku süüdi tunnistamiseks. Siiski kontrollib ja hindab õiguskantsler tõendeid oma pädevuse piires. Täites immuniteedimenetluses nn filtri rolli, kujundab ta oma arvamuse menetluse kui terviku põhjendatuse kohta. Selleks võib olla vajalik kujundada ka oma seisukoht konkreetse tõendi lubatavuse kohta. De lege ferenda võiks kaaluda seaduse sõnastuse muutmist, asendades õiguskantsleri puhul tõendite hindamise keelu süüküsimuse hindamise keeluga.

			9. Teiseks õiguskantsleri kontrolltegevuse piiranguks on keeld väljuda kahtlustuse sisust ehk keeld seda laiendada või kitsendada. Kui isiku kohta tuleb koostada süüdistusakt muus kui õiguskantsleri või Vabariigi Presidendi ettepanekus märgitud kuriteos, on selleks vaja Riigi­kogu või Vabariigi Presidendi uut nõusolekut (KrMS § 382 lg 1 ja § 38210 lg 1). See tähendab, et juhul kui Riigi­kogu otsustab anda loa Riigi­kogu liikme kohta süüdistusakti koostamiseks, kehtib see luba vaid konkreetse kuriteo ja nende konkreetsete asjaolude suhtes, mida on ettepanekus käsitletud. Riigi­kogu uut nõusolekut ei ole vaja samade asjaolude pinnalt kuriteo kvalifikatsiooni või süüdistusakti muutmise korral (KrMS § 382 lg 3 ja § 38210 lg 3).

			10. Kui õiguskantsler tuvastab, et immuniteedimenetlust läbi viies on rikutud seaduse nõudeid, tagastab ta taotluse ühe kuu jooksul riigi peaprokurörile.661 Taotluse tagastamist tuleb põhjendada. Õiguskantsler on riigi peaprokurörile seni tagastanud kahe Riigi­kogu liikme suhtes esitatud taotlused.662 Alates 2009. aastast on õiguskantsler kasutanud taotluse lubatavuse hindamisel ilmselge rikkumise mõistet. Näiteks Riigi­kogu liikmetelt Villu Reiljanilt ning Ester Tuiksoolt saadikupuutuma­tuse äravõtmise nõusoleku menetluses avaldas õiguskantsler kahtlust, kas teatud jälitustoimingute käigus kogutud tõendid olid ikka hangitud seaduslikult. Ent ta viitas sellele, et kuna kohtupraktikas ei ole küsimusele, kas selliste tõendite kogumine on lubamatu, ühest vastust antud, siis ei ole kõnealusel juhul kriminaalmenetluse normide ilmselget rikkumist esinenud ning alust taotlus Riigiprokuratuurile tagastada ei ole. Õiguskantsler on ka leidnud, et Riigi­kogule ettepaneku esitamise takistuseks ei ole asjaolu, et ettepaneku esitamise ajal on kaitsja mõned menetlus­taotlused prokuratuuris lahendamisel.

			11. Õiguskantsleri või Vabariigi Presidendi kõrgemaid riigiametnikke käsitlevale ettepanekule esitatavad nõuded on sätestatud KrMS §-s 379. Ettepanek peab olema vormistatud kirjalikult (KrMS § 379 lg 1). KrMS § 379 lõike 3 kohaselt peab ettepanek olema põhjendatud ja selles märgitakse:

			a) selle isiku nimi, kelle kohta süüdistusakti koostamiseks Riigi­kogu nõusolekut taotletakse;

			b) kuriteo asjaolud;

			c) kahtlustuse sisu ja kuriteo kvalifikatsioon;

			d) riigi peaprokuröri taotluses märgitud asjaolud;

			e) ettepanekut põhjendavad muud asjaolud.

			Õiguskantsleri või Vabariigi Presidendi ettepanekule lisatakse riigi peaprokuröri taotlus (KrMS § 379 lg 5). Riigi­kogu liikme kohta sisalduvad analoogsed sätted KrMS §-s 3827.

			12. Riigi­kogu liikmete ja kõrgemate ameti­isikute kaitse kriminaal­menetluses laieneb lisaks süüdistusakti koostamisele ka KrMS §-des 377 ja 3822 sätestatud menetlustoimingute tegemisele. Vastavalt KrMS § 377 lõikele 1 võib Vabariigi Presidendi, Vabariigi Valitsuse liikme, riigikontrolöri, Riigikohtu esimehe ja riigikohtuniku kahtlustatavana kinni pidada ning nende suhtes võib kohaldada tõkendit, vara arestimist ja läbivaatust, kui selle kohta on saadud riigi peaprokuröri taotluse alusel õiguskantsleri nõusolek. Kohtuniku ja õiguskantsleri suhtes võib nimetatud toiminguid teha siis, kui selleks on olemas riigi peaprokuröri taotluse alusel Vabariigi Presidendilt saadud nõusolek (KrMS § 377 lg 2). Õiguskantsleri (Vabariigi Presidendi) nõusolekuta võib isiku kahtlustatavana kinni pidada ning tema suhtes kohaldada tõkendit, vara arestimist ja läbivaatust juhul, kui ta tabatakse esimese astme kuriteo toimepanemiselt (KrMS § 377 lg 3). Menetlustoimingute tegemisest teatatakse viivitamata riigi peaprokurörile (KrMS § 377 lg 4). Õiguskantsler (Vabariigi President) annab oma nõusoleku menetlustoimingu tegemiseks või tagastab taotluse kümne päeva jooksul alates taotluse saamisest; taotluse tagastamist tuleb põhjendada (KrMS § 377 lg 6). Enne 1. septembrit 2011 kehtinud KrMS-i redaktsiooni kohaselt andis õiguskantsleri asemel vastava nõusoleku Riigi­kogu. Praktikas ühtegi sellist nõusoleku andmise menetlust läbi ei viidud. Õiguskantsler tegi Riigi­kogule 2012. aasta 21. märtsil ettepaneku viia KrMS § 377 lõiked 1, 3, 5 ja 6 põhiseadusega kooskõlla. Õiguskantsler leidis, et osundatud KrMS-i sätted on vastuolus PS §-dega 76 ja 139 (nende koostoimes) osas, millega KrMS-i sätted andsid Riigi­kogu asemel õiguskantslerile pädevuse anda nõusolek teha kriminaalmenetluse raames Riigi­kogu liikme suhtes menetlustoiminguid või sellise nõusoleku andmisest keelduda, samuti osas, millega KrMS-i sätted ei näe ette Riigi­kogult eelneva nõusoleku saamist Riigi­kogu liikme juures läbiotsimise tegemiseks.663 Riigi­kogu toetas õiguskantsleri ettepanekut 5. aprillil 2012 ning Riigi­kogu esimees tegi põhiseaduskomisjonile üles­andeks algatada eelnõu, millega viidaks KrMS põhiseadusega kooskõlla. 28. oktoobril 2013 esitas õiguskantsler siiski Riigikohtule taotluse tunnistada KrMS § 377 lõiked 1, 3, 5 ja 6 osaliselt põhiseadusvastaseks ja ühtlasi kehtetuks, kuna Riigi­kogu ei olnud selleks ajaks õiguskantsleri ettepanekut täitnud.664 Riigikohus jättis õiguskantsleri taotluse rahuldamata.665

			13. Alates 1. jaanuarist 2015 kehtivas KrMS666 §-s 3822 on sätestatud enne süüdistusakti koostamist tehtavate menetlustoimingute tegemise erikord Riigi­kogu liikme puhul. Riigi­kogu liikme suhtes võib enne süüdistusakti koostamiseks nõusoleku saamist kohaldada tõkendit, välja arvatud vahistamist, teostada läbiotsimist, läbivaatust ning vara aresti, samuti teha jälitustoiminguid, kui selle kohta on saadud riigi peaprokuröri kirjaliku põhjendatud taotluse alusel Tallinna Ringkonnakohtu esimehe nõusolek (KrMS § 3822 lg 1). Tallinna Ringkonnakohtu esimehe poolt läbi­otsimiseks nõusoleku andmine ei laiene Riigi­kogu hoonetes korraldatavale läbiotsimisele ning sealt leitud asitõendite, dokumentide ja sidevahendite kaasaviimisele või nende väljanõudmise korral nende väljastamisele. Riigi­kogu hoonetes läbiotsimise korraldamiseks, sealt leitud asitõendite, dokumentide ja sidevahendite kaasaviimiseks ning Riigi­kogu serverites asuva Riigi­kogu liikme tööalase kirjavahetuse väljaandmiseks on vaja riigi peaprokuröri kirjaliku põhjendatud taotluse alusel antud õiguskantsleri nõusolekut. Nimetatud toimingute juures peab viibima Riigi­kogu esimehe määratud isik. Riigi­kogu liiget tohib enne süüdistusakti koostamiseks nõusoleku saamist kahtlustatavana kinni pidada või sundpaigutada ta ekspertiisi tegemiseks raviasutusse või kohaldada tema suhtes tõkendina vahistamist, sundtoomist või aresti, kui selle kohta on saadud riigi peaprokuröri kirjaliku põhjendatud taotluse alusel Riigi­kogu põhiseaduskomisjoni nõusolek (KrMS § 3822 lg 3). Riigi­kogu liikme immuniteet tekib koos tema volituste algamisega valimistulemuste väljakuulutamise päeval667, kuid seaduses ei ole reguleeritud, milline organ peaks andma eespool kirjeldatud nõusoleku perioodil, mis jääb Riigi­kogu uue koosseisu volituste alguse ja uue põhiseaduskomisjoni tööleasumise vahele668. Tallinna Ringkonnakohtu esimehe, õiguskantsleri ja põhiseaduskomisjoni nõusolekut ei ole tarvis Riigi­kogu liikme kahtlustatavana kinnipidamiseks, tema suhtes tõkendina vahistamise kohaldamiseks, tema sundtoomiseks, ekspertiisi tegemiseks tema sundkorras raviasutusse paigutamiseks, tema puhul läbiotsimise ja läbivaatuse teostamiseks, tema vara arestimiseks, samuti tema tööalase kirjavahetuse, mis asub Riigi­kogu serverites, väljastamiseks ega muude temaga seotud menetlustoimingute tegemiseks siis, kui ta tabatakse esimese astme kuriteo toimepanemiselt. Nende menetlustoimingute tegemisest teatatakse viivitamatult riigi peaprokurörile ja Riigi­kogu esimehele. Seadus ei reguleeri olukorda, kuidas toimub nende menetlustoimingute tegemine perioodil, kui Riigi­kogu uus koosseis ei ole veel kogunenud ning esimeest ja aseesimehi valinud. Nõusolekut samaliigilise menetlustoimingu tegemiseks või tõkendi kohaldamiseks või selle jätkamiseks ei ole vaja uuesti taotleda, kui Riigi­kogu liige, kelle suhtes on varem nõusolek juba antud, asub täitma oma kohustusi Riigi­kogu liikmena järgmises Riigi­kogu koosseisus.

			14. Õiguskantsleri õigus teha ettepanek viia seadus või Riigi­kogu otsus kooskõlla põhiseaduse või seadusega tuleneb tema kui põhiseaduslikkuse järelevalvaja rollist. Õiguskantsleri ettepaneku tegemise õigus on sätestatud PS §-s 142. Ettepanek tehakse organile, kelle poolt vastuvõetud õigustloov akt on õiguskantsleri arvates põhiseadusega vastuolus. Ettepaneku eesmärk on saavutada sellise akti põhiseadusega kooskõlla viimine. Õiguskantsleri kontrollipädevus hõlmab jõustunud õigust­loovaid akte, väljakuulutatud, kuid jõustumata seadusi, allakirjutatud välislepinguid ning Riigi­kogu otsuseid seadus­eelnõu või muu riigielu­küsimuse rahvahääletusele panemise kohta.

			§ 150. Ettepaneku võtmine päevakorda

			Ettepanek võetakse päevakorda Riigi­kogu juhatuse algatusel või Riigi­kogu esimehe ettepanekul esimesel võimalusel.

			1. Kommenteeritavas peatükis käsitletavad ettepanekud eeldavad Riigi­kogu kiiret reageerimist. Immuniteedimenetluses on Riigi­kogult nõusoleku saamise nõue menetlusõiguslik takistus, mis peatab Riigi­kogu liikmete ja kõrgemate ameti­isikute suhtes kriminaalmenetluse seniks, kuni Riigi­kogult on selle jätkamise kohta luba saadud. Ühest küljest on niisuguses olukorras tegemist kõrgendatud avaliku huviga, kuna kuriteokahtlustus on esitatud riigi toimimise seisukohast oluliste institutsioonide või organite juhtide või liikmete vastu. Teisalt on Riigi­kogu otsusel ka praktiline tagajärg. KrMS § 381 lõike 3 kohaselt peatab Riigi­kogu või Vabariigi Presidendi otsus anda nõusolek kõrgema ameti­isiku, v.a Riigi­kogu liikme kohta süüdistusakti koostamiseks selle isiku ametikohustuste täitmise kuni kohtuotsuse jõustumiseni.

			2. Põhiseadus seab kitsad ajalised raamid täitmaks õiguskantsleri ette­panekut viia seadus või Riigi­kogu otsus kooskõlla põhiseaduse või seadusega. PS § 142 lõike 1 kohaselt peab õiguskantsleri ettepaneku adressaat vaidlusaluse akti viima põhiseaduse või seadusega kooskõlla 20 päeva jooksul. Praktikas on õiguskantsler aktsepteerinud, kui Riigi­kogu on 20 päeva jooksul otsustanud tema ettepanekut toetada (vt ka RKKTS § 152 kommentaar 2).

			3. Ettepaneku päevakorda võtmine esimesel võimalusel tähendab, et ühest küljest tuleb ettepanekut menetleda võimalikult kiiresti, kuid teisalt tuleb Riigi­kogule (eelkõige komisjonidele) jätta piisav aeg ette­paneku sisuga tutvumiseks.

			4. Väljend „Riigi­kogu juhatuse algatusel“ viitab Riigi­kogu päevakorra ettevalmistamise üldisele korrale, mis on sätestatud RKKTS §-s 53. Sellisel juhul lülitatakse õiguskantsleri ettepanek Riigi­kogu täiskogu päevakorda, mis on Riigi­kogu liikmetele teatavaks tehtud eelmise töö­nädala lõpuks ning mille Riigi­kogu kinnitab täiskogu töönädala esimesel istungil (RKKTS § 54 lg 1 ja § 55 lg 1). RKKTS § 56 lõike 1 punktide 8 ja 9 kohaselt on võimalik Riigi­kogu täiskogu töönädala päevakorda täiendada pärast selle kinnitamist õiguskantsleri ettepanekuga viia seadus või Riigi­kogu otsus vastavusse Eesti Vabariigi põhiseaduse või seadusega (punkt 8) ning ettepanekuga anda nõusolek ameti­isiku kriminaalvastutusele võtmiseks (punkt 9). Päevakorda täiendatakse Riigi­kogu esimehe ettepanekul (RKKTS § 56 lg 2). Seega võimaldab kommenteeritav paragrahv lülitada õiguskantsleri ettepaneku Riigi­kogu täiskogu päevakorda protseduuriliselt nii korralise päevakorra koostamise kui ka päevakorra täiendamise teel.

			§ 151. Ettepaneku arutamise kord

			(1) Ettepaneku arutamine algab selle esitaja ettekandega. Käesoleva seaduse § 149 punktis 3 nimetatud ettepaneku arutamisel esinevad ettekannetega ka põhiseaduskomisjoni esindaja ning arutatava seaduse või Riigi­kogu otsuse Riigi­kogu menetluses olnud eelnõu juhtiv­komisjoni esindaja. Riigi­kogu liige võib igale ettekandjale esitada ühe suulise küsimuse.

			(2) Ettepaneku arutamisel avatakse läbirääkimised, mille käigus esinevad sõnavõttudega oma arvamust avaldada soovivad Riigi­kogu liikmed, komisjonide ja fraktsioonide esindajad.

			(3) Pärast läbirääkimiste lõpetamist paneb istungi juhataja ettepaneku hääletamisele.

			(4) Kui ettepanek puudutab Riigi­kogu liikme kohta süüdistusakti koostamiseks nõusoleku saamist, siis sellele Riigi­kogu liikmele küsimusi ei esitata ja ta ei hääleta. Nimetatud Riigi­kogu liige võib soovi korral esineda kuni viieminutise sõnavõtuga.	
[RT I, 22.12.2014, 9 – jõust. 01.01.2015]

			(5) Käesoleva seaduse § 149 punktides 1 ja 2 nimetatud ettepanekute toetamiseks on nõutav Riigi­kogu koosseisu häälteenamus. Käesoleva seaduse § 149 punktis 3 nimetatud ettepaneku toetamiseks on nõu­­tav poolthäälteenamus.

			(6) Käesoleva seaduse § 149 punktides 1 ja 2 ettenähtud juhtudel vormistatakse Riigi­kogu otsustus Riigi­kogu otsusena.

			1. Kommenteeritavas paragrahvis on reguleeritud RKKTS §-s 149 nimetatud ettepanekute arutamise kord. Mõned lisanõuded immuniteedimenetluse läbiviimisele sätestab KrMS. Kommenteeritavas pea­­tükis sätestatud ettepanekute arutelu ülesehitus on sarnane RKKTS 11. peatükis sätestatud eelnõude omaga, kuigi arutelu aluseks ei ole eelnõu, vaid ettepanek. Ettepaneku arutelu hõlmab ettekandeid, küsimuste esitamist, läbirääkimisi ning lõpphääletust. Nimetatud ettepanekute arutelule kohaldub üldine Riigi­kogu istungi läbiviimise kord, mis on sätestatud RKKTS 10. peatüki 2. jaos (ettekannete ja sõnavõttude pikkused jms). Puudub üksnes muudatus­ette­panekute esitamise etapp.

			2. Immuniteedimenetluse raames esitatava õiguskantsleri või Vabariigi Presidendi ettepaneku (RKKTS § 149 p-d 1 ja 2) arutelu algab ettepaneku tegija ettekandega. Vabariigi Presidendi ettepaneku puhul võib esineda ettekandega Vabariigi Presidendi esindaja. Immuniteedimenetluses ei esine ettekandega ühegi komisjoni esindaja. Komisjonil on võimalus oma arvamust avaldada läbirääkimiste käigus vastavalt kommenteeritava paragrahvi lõikele 2. KrMS § 380 lõike 4 kohaselt peavad Riigi­kogu liikmete küsimused ning õiguskantsleri või Vabariigi Presidendi (tema esindaja) vastused jääma Riigi­kogule esitatud materjali piiridesse. Kui ettepanek puudutab Riigi­kogu liikme kohta süüdistusakti koostamiseks nõusoleku saamist, siis vastavalt kommenteeritava paragrahvi lõikele 4 võib see Riigi­kogu liige soovi korral esineda kuni viieminutise kõnega669, kuid küsimusi talle ei esitata, samuti ei või ta hääletada. Kuni 2015. aastani kehtinud RKKTS § 151 lõike 4 redaktsiooni kohaselt ei tohtinud ta lisaks hääletamisele ka sõnavõtuga esineda. Nimetatud piirangud olid sätestatud eesmärgiga vältida huvide konflikti ning hoida ära Riigi­kogu liikme suhtes langetatava otsuse võimalikku mõjutamist. Piirang hõlmas nii asjaomase Riigi­kogu liikme poolt küsimuste esitamist kui ka osalemist läbirääkimistel enda, komisjoni või fraktsiooni nimel. Piiratud ei olnud Riigi­kogu liikme õigus viibida ettepaneku arutelul täiskogu istungil. Kui taotletakse nõusolekut süüdistusakti koostamiseks Riigi­kogu esimehe või aseesimehe kohta, ei või tema selle arutelu ajal Riigi­kogu istungit juhatada (KrMS § 380 lg 3). RKLS § 18 lõike 4 kohaselt ei saa Riigi­kogu liige immuniteedist loobuda. Selline põhimõte rõhutab, et immuniteedi puhul ei ole tegemist Riigi­kogu üksiku liikme privileegiga, vaid privileegiga, mis tuleneb Riigi­kogu liikme staatusest ning mille eesmärk on Riigi­kogu kui terviku funktsioneerimise tagamine. Euroopa Inimõiguste Kohus asus lahendis Kart vs. Türgi seisukohale, et isiku õigust pöörduda kohtusse ei ole rikutud, kui asjassepuutuva parlamendiliikme soovist olenemata ei ole parlament temalt puutumatust ära võtnud, mistõttu isikul puudub võimalus oma süütust läbi kohtu­menetluse tõendada.670

			3. Põhiseaduslikkuse järelevalve menetluse raames esitatava õiguskantsleri ettepaneku (RKKTS § 149 p 3) arutelu algab õiguskantsleri ette­kandega, millele järgnevad põhiseaduskomisjoni ning arutatava seaduse või Riigi­kogu otsuse Riigi­kogu menetluses olnud eelnõu juhtiv­komisjoni esindaja ettekanded. Põhiseaduskomisjoni üheks rolliks Riigi­kogus on olla põhiseaduse ekspert. Põhiseaduskomisjon analüüsib õiguskantsleri ettepanekut põhiseaduslikust aspektist ning kujundab selle kohta oma seisukoha. Arutatava seaduse või Riigi­kogu otsuse Riigi­kogu menetluses olnud eelnõu juhtiv­komisjoni ülesandeks on käsitleda ettepanekut valdkonnapõhiselt, tuues välja motiivid ning asjaolud, mis tingisid regulatsiooni kehtestamise just sellisel kujul. On kujunenud tavaks, et mõlemad komisjonid annavad Riigi­kogu täiskogule soovituse, kas õiguskantsleri ettepanekut toetada või mitte.

			4. Nii immuniteedimenetluse kui ka põhiseaduslikkuse järelevalve menetluse raames esitatavate ettepanekute arutelul on Riigi­kogu liikmel õigus esitada igale ettekandjale üks suuline küsimus. Läbirääkimiste kord on analoogne eelnõu teise lugemisega. Läbirääkimistel võivad sõna võtta Riigi­kogu liikmed, komisjonide ning fraktsioonide esindajad.

			5. Pärast läbirääkimiste lõpetamist paneb istungi juhataja ettepaneku hääletusele. Põhiseaduslikkuse järelevalve menetluses tehtud ettepanek on vastu võetud, kui selle poolt hääletab enam Riigi­kogu liikmeid, kui on vastu (poolthäälte enamus). Immuniteedimenetluse raames esitatud ettepaneku toetamiseks on nõutav Riigi­kogu koosseisu häälteenamus tulenevalt PS §-dest 76 ja 85, § 101 lõikest 1, §-dest 138 ja 145 ning § 153 lõikest 2.

			6. RKKTS § 149 punktides 1 ja 2 nimetatud otsus vormistatakse Riigi­kogu otsusena, mis jõustub selle vastuvõtmisega (KrMS § 381 lg 1). Otsus saadetakse viivitamata ettepaneku esitajale, riigi peaprokurörile ning isikule, kelle kohta otsus tehti (KrMS § 381 lg 1). Otsus avaldatakse Riigi Teatajas.

			7. Riigi­kogu otsus anda nõusolek süüdistusakti koostamiseks peatab selle ameti­isiku, kelle kohta süüdistusakt koostatakse, v.a Riigi­kogu liikme ametikohustuste täitmise kuni kohtuotsuse jõustumiseni (KrMS § 381 lg 3). Kui Riigi­kogu ei toeta õiguskantsleri või Vabariigi Presidendi ettepanekut, siis kõnealuse isiku suhtes kriminaalmenetlust edasi viia ei saa. Kui Riigi­kogu ei anna süüdistusakti koostamiseks nõusolekut, ei ole see KrMS-i järgi käsitletav kriminaalmenetluse lõpetamise alusena. Prokuratuuril on võimalik koostada süüdistusakt selle isiku kohta pärast tema ametivolituste lõppemist, juhul kui ei esine kriminaalmenetlust välistavaid asjaolusid (nt kuriteo aegumistähtaeg on möödunud).

			8. Silmas tuleb pidada ka seda, et Euroopa Inimõiguste Kohus on lugenud Euroopa inimõiguste ja põhivabaduste kaitse konventsiooniga vastuolus olevaks praktika, mille korral parlament on pakkunud oma liikmele kaitset nõuete või süüdistuste esitamise eest, mis ei seondu parlamendiliikme funktsiooni täitmisega, ning see kaitse takistab ebaproportsionaalselt kolmandate isikute juurdepääsu õigusemõistmisele.671

			9. RKKTS § 149 punktis 3 nimetatud juhul Riigi­kogu eraldi otsust ei vormista. Kui Riigi­kogu otsustab selles sättes mainitud ettepanekut toetada, teeb Riigi­kogu esimees kohe ühele Riigi­kogu komisjonile ülesandeks algatada eelnõu, millega viidaks põhiseaduse või seadusega vastuolus olev seadus või Riigi­kogu otsus nende aktidega kooskõlla (vt RKKTS § 152 kommentaar 1). Kui Riigi­kogu ei toeta õiguskantsleri ettepanekut, teeb õiguskantsler Riigikohtule ettepaneku tunnistada põhiseaduse või seadusega vastuolus olev akt kehtetuks (PS § 142 lg 2). Õiguskantsleri ettepaneku kohtulik menetlus Riigikohtus toimub PSJKS-i kohaselt.

			§ 152. Riigi­kogu toetuse saanud õiguskantsleri ettepaneku täitmine

			Kui Riigi­kogu toetab õiguskantsleri ettepanekut viia seadus või Riigi­kogu otsus põhiseaduse või seadusega kooskõlla, teeb Riigi­kogu esimees ühele Riigi­kogu komisjonidest ülesandeks algatada eelnõu põhiseaduse või seadusega vastuolus oleva seaduse või Riigi­kogu otsuse nende aktidega kooskõlla viimiseks.

			1. Kui Riigi­kogu toetab õiguskantsleri ettepanekut viia seadus või Riigi­kogu otsus kooskõlla põhiseaduse või seadusega, teeb Riigi­kogu esimees ühele Riigi­kogu komisjonidest ülesandeks algatada eelnõu õigus­kantsleri ettepaneku täitmiseks. Tava kohaselt teavitab istungi juhataja sellest kohe pärast lõpphääletust. Kommenteeritava paragrahvi sõnastus ei nõua otsesõnu, et ülesanne pandaks seadust varem menetlenud juhtiv­komisjonile, kuigi praktikas seda põhimõtet enamasti järgitakse. Riigi­kogu juhatusel ei ole RKKTS-is mehhanisme komisjonide tegevuse survestamiseks. Ka ei ole Riigi­kogu esimees määranud tähtaega, mille jooksul asjaomane eelnõu tuleb algatada. De lege ferenda võiks selle tähtaja RKKTS-is sätestada, sest praktikas on esinenud probleeme, et eelnõu algatamine Riigi­kogu komisjoni poolt on võtnud liiga kaua aega või ei ole selleni jõutudki. Praktikas on Riigi­kogu komisjon eelnõu algatamisest loobunud ka siis, kui Riigi­kogu menetluses on juba õiguskantsleri ette­paneku täitmist tagav seadus­eelnõu. Näiteks tegi õiguskantsler 2012. aasta 17. jaanuaril Riigi­kogule ettepaneku viia kodakondsuse seadus kooskõlla põhiseadusega.672 Riigi­kogu toetas õiguskantsleri ettepanekut 26. jaanuaril ning Riigi­kogu esimees tegi põhiseaduskomisjonile ülesandeks algatada eelnõu kodakondsuse seaduse põhiseadusega kooskõlla viimiseks. Põhiseaduskomisjon ei algatanud siiski eraldi seadus­eelnõu, vaid leidis, et õiguskantsleri ettepaneku täitmise tagab Sotsiaaldemokraatliku Erakonna fraktsiooni poolt 2012. aasta 17. jaanuaril algatatud kodakondsuse seaduse § 32 muutmise seaduse eelnõu (164 SE, XII Riigi­kogu).

			2. PS § 142 lõike 2 kohaselt peaks akt olema põhiseaduse või seadusega kooskõlla viidud 20 päeva jooksul. Praktikas on Riigi­kogu jõudnud õiguskantsleri ettepaneku toetamise otsustada küll 20 päeva jooksul, kuid vastava seaduse muutmiseks RKKTS kiireloomulist menetlust ette ei näe. Õiguskantsler ei ole sellistel puhkudel kohe Riigikohtusse pöördunud. Õiguskantsler on pöördunud Riigikohtusse siis, kui eelnõu menetlus Riigi­kogus on kestnud ebamõistlikult pikka aega või kui eelnõu algatamiseni ei ole jõutudki. Näiteks pöördus õiguskantsler Riigikohtusse, kui Riigi­kogu ei olnud rohkem kui kaheksa kuu jooksul täitnud tema ette­panekut viia erakonnaseadus põhiseadusega kooskõlla. Teisel juhul pöördus õiguskantsler Riigikohtusse pärast seda, kui tema ettepaneku673 tegemisest oli möödunud aasta ja viis kuud (sellesse perioodi jäi ka Riigi­kogu koosseisu vahetus) ning vastavasisulist eelnõu ei olnud Riigi­kogu menetlusse esitatud.

			181. PEATÜKK

			EUROOPA LIIDU ASJADE MENETLEMISE KORD 

			[RT I 2004, 12, 77 – JÕUST. 15.03.2004] 

			Üldist

			1. Ühinemine Euroopa Liiduga tõi kaasa parlamendi seadusandliku pädevuse osalise delegeerimise Euroopa Liidu tasemele ning muutis Riigi­kogu rolli. Ühinemine tõi kaasa ka Euroopa Liidu õigusaktide osakaalu olulise kasvu Eesti õiguskorras.674 PSTS-i vastuvõtmisega ja Eesti Euroopa Liiduga ühinemise lepingu ratifitseerimisega675 ühendati kaks õigus­süsteemi – Eesti ja Euroopa Liidu õigussüsteem. Euroopa Liidu õigus on liidu pädevuse valdkonnas ülimuslik liikmesriigi õiguse ees ning liikmes­riik saab Euroopa Liidu õiguse toimealal, mis on kindlaks määratud asutamislepingutega, anda üldakte ehk õigustloovaid akte ainult koos­kõlas liidu õigusega, s.o ainult liidu õigusega määratud piirides.676

			2. Aja jooksul on liikmesriikide parlamentide roll Euroopa Liidu otsustusprotsessis muutunud. Liikmesriikide parlamente kui Euroopa Liidu otsustusprotsessis osalejaid mainiti esmakordselt Maastrichti lepingule lisatud deklaratsioonis nr 13.677 Selles peeti oluliseks ergutada riikide parlamente osalema Euroopa Liidu tegevuses. Ka Amsterdami lepingule678 lisatud protokollis liikmesriikide parlamentide rolli kohta Euroopa Liidus sätestati, et riikide parlamente tuleb ergutada liidu tegevuses rohkem osalema. Nice’i lepingule679 lisatud deklaratsioonis nr 23 liidu tuleviku kohta peeti vajalikuks kaasata liikmesriikide parlamentide esindajaid Euroopa Liidu tuleviku üle peetavatesse aruteludesse. Lissaboni lepinguga680 tehtud muudatustes sätestatakse esimest korda aluslepingu tekstis liikmesriikide parlamentide õigused ja pädevused Euroopa Liidus. Nimelt sätestab Euroopa Liidu lepingu (edaspidi ELL) artikkel 12, et riikide parlamendid aitavad aktiivselt kaasa liidu nõuetekohasele toimimisele. Selle artikli kohaselt saavad liikmesriikide parlamendid Euroopa Liidu seadus­eelnõude puhul kontrollida kooskõla subsidiaarsuse põhimõttega, osaleda Euroopa Liidu aluslepingute läbivaatamises ning hinnata Euroopa Liidu poliitikat vabaduse, turvalisuse ja õiguse valdkonnas. Samuti on liikmesriikide parlamentidel õigus saada teavet liitu astumise avalduste kohta. Varasemates Euroopa Liidu alus­lepingutes oli liikmesriikide parlamentide roll oluliselt tagasihoidlikumalt kajastatud. ELL artikli 12 puhul on tegemist parlamentide õigusi nähtavamaks muutva deklaratiivse sättega. Lissaboni lepingule on lisatud ka kaks rahvusparlamente puudutavat protokolli: protokoll (nr 1) riikide parlamentide rolli kohta Euroopa Liidus (edaspidi protokoll nr 1)681 ning protokoll (nr 2) subsidiaarsuse ja proportsionaalsuse põhimõtte kohaldamise kohta (edaspidi protokoll nr 2)682.

			3. Kuna Euroopa Liidu õigusaktid mõjutavad otseselt Eesti õiguskorda, siis on oluline, et Riigi­kogu võtaks osa Eesti seisukohtade kujundamisest liidu õigusaktide eelnõude kohta.683 Eesti põhiseaduses ei ole sätteid, mis fikseeriksid Riigi­kogu pädevuse Euroopa Liidu asjades. Erinevalt Eestist on näiteks Soomes parlamendi osalemine riigi seisukohtade kujundamisel sätestatud põhiseaduses (vt Soome Vabariigi põhiseaduse § 96). Euroopa Liidu küsimuste koordineerimist ning riigiorganite osalemist liidu otsuste kujundamisel reguleerivad Eestis järgmised õigusaktid: RKKTS, VVS ja Vabariigi Valitsuse reglement684. Lisaks on Vabariigi Valitsus andnud Euroopa Liidu asjade menetlemiseks juhised685.

			4. Seoses Eesti ühinemisega Euroopa Liiduga muudeti X Riigi­kogu ajal kodukorraseadust ning lisati 181. peatükk „Euroopa Liidu asjade menetlemise kord“, millega reguleeritakse parlamentaarse kontrolli teostamist täitevvõimu üle seonduvalt Eesti kuulumisega Euroopa Liitu.686 2004. aasta 11. veebruaril vastuvõetud Riigi­kogu kodukorra seaduse muutmise seadusega687 loodi õiguslik alus Riigi­kogu osalemiseks Euroopa Liidu otsustusprotsessides. Eesti mudeli väljatöötamisel võeti eeskujuks tugeva parlamentaarse järelevalvega Soome parlament (Eduskund) ja Taani parlament (Folketing).688

			5. 2004. aasta 11. veebruari muudatustega nähti ette uue alatise komisjoni ELAK-i moodustamine, mis koosneb vähemalt 15 liikmest ja on erandlik selle poolest, et iga selle liige on samal ajal ka mõne valdkondliku alatise komisjoni liige (vt RKKTS § 25 kommentaar 3). ELAK ja väliskomisjon on pädevad kujundama Riigi­kogu nimel seisukohti Euroopa Liidu õigusaktide eelnõude suhtes ning andma arvamusi muude liidu asjade kohta. Väliskomisjonil on ELAK-iga analoogiline pädevus Euroopa Liidu välis- ja julgeolekupoliitika valdkonnas. Muudes Euroopa Liidu küsimustes osaleb väliskomisjon Riigi­kogu seisukoha kujundamises samamoodi nagu teised alatised komisjonid.

			6. Riigi­kogu seisukoht on valitsusele kohustuslik. See tähendab, et valitsus peab sellest eelnõu üle peetavates aruteludes kinni pidama. Samas on valitsusele jäetud läbirääkimisruum – mõjuvatel põhjustel võib ta Riigi­kogu seisukohast kõrvale kalduda. Mõjuva põhjusena võib kõne alla tulla näiteks olukorra muutumine Euroopa Liidu tasandil toimuvatel läbirääkimistel. Kui valitsus ei ole Riigi­kogu seisukohast kinni pidanud, on ta kohustatud seda oma algatusel ELAK-ile või väliskomisjonile põhjendama.

			7. Riigi­kogu annab arvamuse muude olulise tähtsusega Euroopa Liidu asjade kohta, mis esitatakse Riigi­kogule Vabariigi Valitsuse või Riigi­kogu, ELAK-i või väliskomisjoni nõudel. Üks kord aastas esineb peaminister Riigi­kogu istungil ülevaatega Vabariigi Valitsuse tegevusest Euroopa Liidu poliitika elluviimisel. ELAK-i esindaja võib pärast peaministri ülevaadet teha ettekande (vt RKKTS § 1525 kommentaar 2).

			8. Lissaboni lepingu jõustumisega 1. detsembril 2009 kaasnesid muudatused liikmesriikide parlamentide pädevuses. Leping suurendas parlamentide võimalusi osaleda Euroopa Liidu töös ja otsuste tegemisel. Lissaboni lepingu kohaselt tuleb kõigi Euroopa Liidu seadusandlike aktide eelnõud saata otse liikmesriikide parlamentidele (ELL art 12 p a). Tegelikult hakkas Euroopa Komisjon neid dokumente parlamentidele saatma juba 2006. aastal, kuid enne 2009. aasta 1. detsembrit ei olnud see aluslepingutes kohustuslikuna ette nähtud. Protokolli nr 2 artikli 6 kohaselt on liikmesriigi parlamendil kaheksa nädala jooksul võimalik esitada oma põhjendatud arvamus, kui ta leiab, et seadusandliku akti eelnõu ei vasta subsidiaarsuse põhimõttele (nn varajase hoiatamise mehhanism). Kui osa parlamente on esitatud eelnõu vastu, võidakse seda muuta või see tagasi võtta.689 Lissaboni lepinguga loodi ka subsidiaarsushagi esitamise võimalus. Protokolli nr 2 artikli 8 järgi menetleb Euroopa Liidu Kohus hagisid, milles parlamendid on tõstatanud küsimuse subsidiaarsuse põhimõtte rikkumisest juba vastuvõetud seadusandlikus aktis. See võimaldab parlamentidel kontrollida, et Euroopa Liit ei sekkuks küsimustesse, mida oleks parem lahendada riiklikul, piirkondlikul või kohalikul tasandil. ELL-is nähakse ette nn sillaklauslid (pr passerelles) ehk võimalused otsustada üleminek ühelt otsustamis- või menetlemiskorralt teisele: ühe­­häälsuselt kvalifitseeritud häälteenamusele (ELL art 48 lg 7 esimene lõik) või seadusandlikult erimenetluselt seadusandlikule tavamenetlusele (ELL art 48 lg 7 teine lõik, ELTL art 81 lg 3 teine lõik). Liikmesriigi parlamendil on õigus kuue kuu jooksul asjakohase teatise edastamise kuupäevast niisugune üleminekuotsus vaidlustada (ELL art 48 lg 7 kolmas lõik, ELTL art 81 lg 3 kolmas lõik). Peale eeltoodu osalevad liikmesriikide parlamendid ELL artikli 12 punkti c kohaselt poliitilises järelevalves Europoli (Euroopa Politseiamet) ja Eurojusti (Euroopa Liidu Kriminaalõigusalase Koostöö Amet) tegevuse üle.

			9. Pärast Euroopa Parlamendi otsevalimiste sisseviimist hakkasid Euroopa Liidu liikmesriikide parlamendid kujundama uut struktuuri, et kindlustada omavaheline tihe koostöö. Kord aastas toimub Euroopa Liidu liikmesriikide parlamentide esimeeste kokkusaamine – spiikrite konverents (EUSC). Vähemalt neli korda aastas korraldatakse Euroopa Liidu parlamentide Euroopa Liidu asjade komisjonide konverentsi (COSAC), mille raames kohtuvad liikmesriikide parlamentide Euroopa Liidu asjade komisjonide esimehed (esimeeste kohtumine) ja delegatsioonid (täiskogu konverents), et arutada Euroopa Liidu aktuaalseid teemasid. COSAC-il osaleb ka Euroopa Parlamendi delegatsioon. Välis- ja julgeolekupoliitika konverentsi raames kohtuvad liikmesriikide parlamentide ja Euroopa Parlamendi väliskomisjonide ja riigikaitsekomisjonide esimehed ja delegatsioonid (CFSP/CSDP IPC) ning kohtutakse kaks korda aastas. Samuti kaks korda aastas kogunevad kõigi Euroopa Liidu liikmes­riikide ja Euroopa Parlamendi rahanduskomisjonide delegatsioonid (SECG IPC), et rääkida Euroopa Liidu majanduse ja rahanduse juhtimisest. Euroopa Liidu liikmesriikide parlamentide ja Euroopa Parlamendi koostöö toimub ka mitteformaalsete teemapõhiste parlamentaarsete kohtumiste kaudu, mille algatab kas Euroopa Liidu Nõukogu eesistujariigi parlament või Euroopa Parlamendi valdkondlik komisjon. Riigi­kogu osaleb selles koostöös valdkondlike komisjonide kaudu teemapõhiselt.

			10. 2010. aasta 19. mail vastuvõetud Riigi­kogu kodu- ja töökorra seaduse täiendamise seadusega690 muudeti ja täiendati parlamendi Euroopa Liidu asjade menetlemises osalemist reguleerivaid sätteid. Seaduse muutmise eesmärk oli luua tingimused Lissaboni lepinguga parlamentidele antud osalemisõiguste kasutamiseks. Seadus sätestas kolm uut menetlust:

			a) põhjendatud arvamuse esitamine Euroopa Liidu seadusandliku akti eelnõu subsidiaarsuse põhimõttele mittevastavuse kohta;

			b) valitsuselt Euroopa Liidu Kohtule subsidiaarsushagi esitamist nõudva otsuse vastuvõtmine;

			c) vastuseisu väljendamine sillaklauslite suhtes.

			Muudatustega ei fikseeritud, kuidas Riigi­kogu hakkab osalema poliitilises järelevalves Europoli ja Eurojusti tegevuse üle. ELTL artiklis 88 sätestatakse, et Europoli tegevust kontrollib Euroopa Parlament koostöös liikmes­riikide parlamentidega. Europoli määruse691 artikli 51 järgi teostab parlamentaarse ühiskontrolli töörühm poliitilist järelevalvet Europoli tegevuse üle, sh Europoli tegevusest füüsiliste isikute põhi­õigustele ja -vabadustele tulenevate tagajärgede üle. Kõnealuse töörühma korraldus ja töökord lähtuvad protokolli nr 1 artiklist 9.

			11. Seoses Euroopa finantsstabiilsuse tagamise mehhanismi loomisega 2011. aastal täiendati sama aasta 29. septembril RKKTS § 1521 nii, et valitsus peab ELAK-i või väliskomisjoni arvamust olulise tähtsusega Euroopa Liidu asja kohta küsima ka juhul, kui seda nõuab Riigi­kogu täiskoguna tegutsedes.692 Niisugune regulatsioon võimaldab parlamendil osaleda ka finantsstabiilsusega seotud kiireloomuliste küsimuste otsustamises (vt RKKTS § 1182 ja selle kommentaarid). Euroopa stabiilsus­mehhanismi asutamislepingu ratifitseerimisel693 2012. aasta 30. augustil lisati RKKTS-i § 1521 võimalus näha ka eriseadusega ette, et valitsusel tuleb mõne olulise tähtsusega Euroopa Liidu asja puhul ELAK-i arvamust küsida (vt RKKTS § 1521 kommentaar 5).

			12. Põhiseaduskomisjoni algatusel täiendati 2016. aastal välismaalasele rahvusvahelise kaitse andmise seadust694 ning tehti Vabariigi Valitsusele ülesandeks kooskõlastada ümberasustamise ja ümberpaigutamise otsused ELAK-iga (VRKS § 51 lg 3). Sellise otsuse menetlemine toimub analoogia alusel RKKTS § 1524 sätestatud korras. Kooskõlastusmehhanismiga tagatakse ümberasustamise ja -paigutamise otsuste tegemise avalikkus ning opositsioonierakondade suurem kaasatus. Kui ümberasustamise ja -paigutamise otsuse aluseks on Euroopa Liidu algatus, siis menetletakse algatust analoogselt teiste Euroopa Liidu õigusaktide eelnõudega.

			§ 1521. Euroopa Liidu asjade Riigi­kogule esitamine

			(1) Vabariigi Valitsus esitab Riigi­kogule seisukohavõtuks Euroopa Liidu selliste õigusaktide eelnõud:

			1) mille reguleerimisala nõuab vastavalt Eesti Vabariigi põhiseadusele seaduse või Riigi­kogu otsuse vastuvõtmist, muutmist või kehtetuks tunnistamist;

			2) mille vastuvõtmisega kaasneks oluline majanduslik või sotsiaalne mõju.

			(2) Vabariigi Valitsus esitab omal algatusel või Riigi­kogu, Euroopa Liidu asjade komisjoni või väliskomisjoni nõudel Euroopa Liidu asjade komisjonile või väliskomisjonile arvamuse andmiseks ka muid olulise tähtsusega Euroopa Liidu asju. Seaduses ettenähtud juhtudel esitab Vabariigi Valitsus muid olulise tähtsusega Euroopa Liidu asju Euroopa Liidu asjade komisjonile seisukoha võtmiseks. Niisugusel juhul ei kohaldata seisukoha kujundamise menetlusele käesoleva seaduse §-des 1522, 1523 ega § 1524 lõikes 1 sätestatut ning kohaldatakse § 1524 lõikeid 2 ja 3.

				[RT II, 14.09.2012, 1 – jõust. 15.09.2012]

			1. Kommenteeritava paragrahvi lõike 1 kohaselt on Vabariigi Valitsusel kohustus esitada Riigi­kogule seisukohavõtuks Euroopa Liidu selliste õigusaktide eelnõud, mille reguleerimisala nõuab seaduse või Riigi­kogu otsuse vastuvõtmist, muutmist või kehtetuks tunnistamist. Samuti tuleb esitada seisukohavõtuks need eelnõud, mille vastuvõtmisega kaasneks oluline majanduslik või sotsiaalne mõju.

			2. Euroopa Liidu õigusakte liigitatakse järgmiselt: seadusandlikud aktid, delegeeritud aktid ja rakendusaktid. ELTL artikli 289 järgi on seadusandlikud aktid seadusandliku menetluse695 teel vastu võetud õigusaktid: määrus696, direktiiv697 ja otsus698. Kuigi definitsiooni järgi on määrus vahetult kohaldatav ega vaja riigisisesesse õigusse ülevõtmist, seega ka Eesti seaduse vastuvõtmist, muutmist või kehtetuks tunnistamist, kuuluvad määrused Euroopa Liidu selliste õigusaktide hulka, mille eelnõud tuleb esitada Riigi­kogule seisukohavõtuks. Seda põhjusel, et võib-olla on vaja:

			a) viia riigisisesed seadused kooskõlla määruses sätestatuga;

			b) tunnistada määruse jõustumisel kehtetuks kõik niisugused riigisisesed õigusaktid, mis takistavad määruse vahetut õigusmõju;699 

			c) võtta määruse rakendamiseks vastu meetmeid, mis tulenevad määrusest enesest. Näiteks võib määrus sätestada, et liikmesriigid nimetavad riigisisese õigusaktiga pädeva asutuse, kes korraldab ja tagab kehtestatud regulatsiooni rakendamise.

			3. Lisaks ELTL-is nimetatud õiguslikult siduvatele aktidele võtavad Euroopa Liidu institutsioonid vastu ka soovitusliku iseloomuga dokumente, mille eesmärgiks on õigusakti andja käitumist suunata või ühtlustada: soovitusi, arvamusi, teatiseid, Euroopa Komisjoni rohelisi ja valgeid raamatuid, raamdokumente, juhendeid, kokkuvõtteid ning järeldusi. Riigi­kogu mitme koosseisu jooksul on kujunenud praktika, et Riigi­kogu annab siduva seisukoha kõigi Euroopa Liidu algatuste osas, mille Vabariigi Valitsus Riigi­kogule esitab. Näiteks on Vabariigi Valitsus kommenteeritavast paragrahvist tulenevalt esitanud Riigi­kogule seisukohavõtuks dokumente nii õiguslikult siduvaid määruseid kui ka teatisi sisaldava ringmajanduse paketi kohta700, laevajäätmete ebaseaduslikku merreheitmist käsitlevate Euroopa Liidu eeskirjade avaliku konsultatsiooni kohta701, Euroopa Komisjoni isiklikke õpikontosid puudutava soovituse kohta702, Euroopa Liidu standardimisstrateegia kohta703 ja Euroopa missioonide teatise kohta704.

			4. Kommenteeritava paragrahvi lõike 2 kohaselt esitab Vabariigi Valitsus omal algatusel või Riigi­kogu, ELAK-i või väliskomisjoni nõudel Riigi­kogule arvamuse andmiseks peale õigusaktide eelnõude ka muid olulise tähtsusega Euroopa Liidu asju. ELAK ja väliskomisjon esitavad nõude Vabariigi Valitsusele kirjalikult, Riigi­kogu paneb valitsusele vastavasisulise kohustuse eelkõige oma otsusega. Väljakujunenud tava kohaselt ei anna Riigi­kogu kommenteeritava paragrahvi lõike 2 alusel Euroopa Liidu asjades mitte arvamusi, vaid sama paragrahvi lõike 1 alusel siduvaid seisukohti (vt ka käesoleva paragrahvi kommentaar 3).

			5. Euroopa stabiilsusmehhanismi asutamislepingu ratifitseerimisel705 muudeti ka RKKTS-i (vt ka käesoleva peatüki üldine märkus 11) ning kujundati protseduurid Riigi­kogu osalemiseks Euroopa stabiilsusmehhanismiga seotud otsustusprotsessis. Euroopa stabiilsusmehhanismiga seotud otsuseid võib langetada nii Riigi­kogu täiskogu kui ka ELAK. Euroopa stabiilsusmehhanismi asutamislepingu ratifitseerimise ja rakendamise seaduse kohaselt on Euroopa Liidu asjade komisjoni pädevuses näiteks seisukoha võtmine vastastikuse mõistmise memorandumite kohta, mis on ajakriitilised või konfidentsiaalsed, seisukoha võtmine põhimõttelise otsuse kohta finantsabi anda ning seisukoha võtmine ELAK-ile esitatud memorandumite muutmise kavandite kohta. ELAK-il on võimalus kõik talle esitatud teemad suunata vajaduse korral Riigi­kogu täiskogule.

			6. Vastavalt ELL artikli 12 punktile a ja protokollile nr 1706 saavad liikmes­riikide parlamendid teavet otse Euroopa Liidu institutsioonidelt. Neile tuleb edastada järgmised dokumendid:

			a) Euroopa Komisjoni konsulteerimisdokumendid, st rohelised ja valged raamatud ning teatised;

			b) Euroopa Komisjoni iga-aastane õigusloomekava ja muud õigusloome planeerimise või poliitilise strateegia dokumendid;

			c) seadusandlike aktide eelnõud707.

			Peale eeltoodu teavitatakse liikmesriikide parlamente alljärgnevast:

			a) liitu astumise avaldustest (ELL art 12 p e, art 49);

			b) Euroopa Komisjoni iga-aastastest aruannetest ELL artikli 5 kohaldamise kohta (protokolli nr 2 art 9 kohaselt);

			c) kuidas liikmesriigid koostöös Euroopa Komisjoniga hindavad Euroopa Liidu poliitika rakendamist liikmesriikide asutuste poolt vabadusel, turvalisusel ja õigusel rajaneva ala raamistikus ning millised on selle hindamise tulemused (ELTL art 70);

			d) Euroopa Liidu sisejulgeoleku alase operatiivkoostöö edendamiseks ja tugevdamiseks moodustatud nõukogu alalise komitee tegevusest (ELTL art 71);

			e) aluslepingute muutmiseks esitatud ettepanekutest (ELL art 48 lg 2);

			f) Euroopa Ülemkogu algatustest teha üleminekuotsus ehk passerelle (ELL art 48 lg 7 kolmas lõik);

			g) ettepanekust võtta vastu otsus, millega määratakse kindlaks need perekonnaõiguse piiriülese toimega aspektid, mille kohta võib õigusaktid vastu võtta erimenetluse asemel tavamenetluses (ELTL art 81 lg 3 teine ja kolmas lõik).

			Loetletud dokumente, mille saadavad Riigi­kogule Euroopa Liidu institutsioonid, ei menetleta Riigi­kogus RKKTS §-des 1521–1524 ette­nähtud korras. Vajaduse korral võib Riigi­kogu saadud teabe alusel algatada näiteks RKKTS §-s 1526 või 1528 sätestatud menetluse.

			7. Riigi­kogus on kujunenud parlamentaarne tava, et ELAK ja väliskomisjon annavad Vabariigi Valitsusele mandaadi Euroopa Liidu Nõukogu ja Euroopa Ülemkogu istungitel osalemiseks. Vabariigi Valitsus esitab Riigi­kogule seisukohad kohtumiste ja arutelude päevakorras olevate küsimuste kohta. Need edastatakse ELAK-ile või väliskomisjonile, kui seisukohad puudutavad Euroopa Liidu välis- ja julgeolekupoliitikat. ELAK-i või väliskomisjoni istungil tutvustavad ministrid neid seisukohti. Ministrid kutsutakse komisjoni istungile harilikult nõukogu istungile eelneval nädalal. Nagu teised ministrid, esineb ka peaminister ELAK-i ja välis­komisjoni ees enne Euroopa Ülemkogu istungit. Pärast nõukogu või ülemkogu istungit esitab valitsus Riigi­kogule kirjaliku aruande, mis kajastab kohtumisel langetatud otsuseid, Eesti seisukohavõtte ning informatsiooni Eesti huvide arvestamise kohta. Vajaduse korral annab minister või peaminister nõukogu või ülemkogu kohtumisel toimunud aruteludest ELAK-i või väliskomisjoni istungil suulise ülevaate.

			8. Euroopa Liidu Nõukogu ja Euroopa Ülemkogu istungite (samuti ministrite nõukogu mitteametlike kohtumiste, riigi- ja valitsusjuhtide mitteametlike kohtumiste, euroala rahandusministrite ehk eurogrupi kohtumiste ning euroala riigi- ja valitsusjuhtide kohtumiste) eelsete kuulamistega seonduva seisukoha võtmise aluseks on RKKTS § 18 lõige 3 ja § 1521, kuna nõukogu istungitel tehakse otsuseid ka Euroopa Liidu õigusaktide eelnõude kohta. Siiski on tekkinud RKKTS-i regulatsiooni täiendamise küsimus, et sätestada valitsuse seisukohtade Riigi­kogule esitamise, nende menetlusse võtmise ning ärakuulamise täpsem kord Euroopa Ülemkogu, Euroopa Liidu Nõukogu jms kohtumiste eel. Võrdluseks võib tuua näite Soome parlamendi praktikast. Nimelt on Soome põhiseaduse §-s 97 sätestatud, et Eduskunnal on õigus saada peaministrilt vajalikku informatsiooni nii enne Euroopa Ülemkogu istungit kui ka pärast seda.

			9. Üldjuhul on Riigi­kogule esitatavad Euroopa Liidu dokumendid avalikud (vt ka RKKTS § 1581). Siinjuures tuleb arvestada Euroopa Parlamendi ja nõukogu 2011. aasta 30. mai määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele.708 Euroopa Liidu ministrite kohtumiste dokumendid ja Vabariigi Valitsuse esitatavad seisukohad võivad sisaldada juurdepääsu­piiranguid (nt taganemispositsioonid709). Juurdepääsupiirangutega dokumentide menetlemisele kohaldatakse AvTS-i või RSVS-i sätteid. Selle kohta, et dokument sisaldab juurdepääsupiiranguid, tehakse dokumendile märge, mis sisaldab juurdepääsupiirangu kehtivusaega (nt võib piirang kehtida kuni seisukohtade esitamiseni Euroopa Liidu Nõukogu istungil või kuni õigusakti vastuvõtmiseni). Euroopa Liidu dokumentide puhul on juurdepääsupiirangu aluseks AvTS-i või RSVS-i sätted, mis võimaldavad kehtestada juurdepääsupiirangu teabele, mille avalikuks tulek kahjustaks Eesti Vabariigi välissuhtlemist.710 Diplomaatiliste tavade hulka kuulub ka see, et teiste osapoolte (teiste liikmesriikide) seisukohti läbirääkimiste faasis ei avalikustata.

			§ 1522. Euroopa Liidu õigusaktide eelnõude esitamine ja menetlusse võtmine

			(1) Euroopa Liidu õigusakti eelnõule lisatakse seletuskiri, milles märgitakse eelnõu eesmärk, eelnõu Euroopa Liidu institutsioonides menetlemise kord ja ajakava, ülevaade eelnõu õigusaktina vastuvõtmisega kaasnevatest mõjudest, analüüs eelnõu vastavuse kohta subsidiaarsuse põhimõttele ning Vabariigi Valitsuse seisukoht eelnõu suhtes.
[RT I 2010, 28, 144 – jõust. 14.06.2010]

			(2) Vabariigi Valitsus esitab eelnõu esimesel võimalusel pärast eelnõu saamist.

			(3) Eelnõu esitatakse Riigi­kogu juhatusele, kes edastab selle viivitamata Euroopa Liidu asjade komisjonile või väliskomisjonile, kui eelnõu puudutab Euroopa Liidu ühist välis- ja julgeolekupoliitikat, ning määrab eelnõu kohta arvamust andma ühe või mitu alatist komisjoni.

			(4) Edastatud eelnõudest, samuti nende kohta arvamust andma määratud komisjonidest teavitatakse Riigi­kogu liikmeid.

				[RT I 2004, 12, 77 – jõust. 15.03.2004]

			1. Vabariigi Valitsus esitab Riigi­kogule järgmised dokumendid:

			a) Euroopa Liidu õigusakti eesti keelde tõlgitud eelnõu;

			b) Vabariigi Valitsuse seisukohad eelnõu kohta;

			c) seletuskirja ja muud vajalikud dokumendid.

			Euroopa Liidu õigusakti eelnõu seletuskirjas märgitakse õigusakti eelnõu eesmärk, sisu lühikokkuvõte ja lühitaust, eelnõu menetlemise ajakava ja kord ning ülevaade selle mõjudest. Lisaks sisaldab seletuskiri analüüsi selle kohta, kas eelnõu vastab pädevuse andmise, subsidiaarsuse ja proportsionaalsuse põhimõttele, ning valitsuse seisukoha selgitust ja kaasamisega seotud teavet. Eelnõu subsidiaarsuse põhimõttele vastavuse analüüsi nõue kui seletuskirja kohustuslik osa kehtestati 2010. aasta 19. mail vastuvõetud seadusemuudatusega. Üldjuhul sisaldavad kõik valitsuse poolt Riigi­kogule seisukohavõtuks esitatavate Euroopa Liidu asjade seletus­kirjad kommenteeritava paragrahvi lõikes 1 nimetatud osi, sh väljakujunenud praktika kohaselt hinnangut eelnõu kooskõla kohta subsidiaarsuse ja proportsionaalsuse põhimõttega. Valdavalt on Riigikokku jõudvad materjalid avalikud. On tavaks, et kaasamise tabel esitatakse Riigi­kogule seletuskirja lisana. Samad nõuded kehtivad ka Vabariigi Valitsuse poolt Riigi­kogule esitatavate muude Euroopa Liidu asjade (nt soovitused, teatised, aruanded, rohelised ja valged raamatud) seletuskirjadele.

			2. Vabariigi Valitsus esitab Euroopa Liidu õigusakti eelnõu Riigi­kogule esimesel võimalusel. Üldjuhul esitab asjakohane ministeerium seisukohad Euroopa Liidu õigusakti eelnõu kohta valitsusele arutamiseks ja otsustamiseks kuue nädala jooksul pärast seda, kui algatus on avaldatud kõikide liikmesriikide keeltes (alates subsidiaarsustähtaja kulgemise algusest). Seejuures tuleb arvestada, et Riigi­kogul peab jääma piisavalt aega oma seisukoha kujundamiseks. RKKTS-is on hoidutud konkreetsete tähtaegade ettekirjutamisest, kuivõrd otsustusprotsessi kiirus Euroopa Liidus varieerub olulisel määral. Seetõttu peab Riigi­kogul olema võimalik kujundada iga algatuse kohta oma seisukoht paindliku ajakava alusel. Ajakava määramisel tuleb arvestada ka sellega, et protokolli nr 2 artikli 6 järgi võib liikmesriigi parlament kaheksa nädala jooksul alates seadusandliku akti eelnõu edastamise kuupäevast saata Euroopa Parlamendi ja Euroopa Komisjoni presidendile ning nõukogu eesistujale põhjendatud arvamuse selle kohta, miks asjaomane eelnõu ei vasta tema arvates subsidiaarsuse põhimõttele (RKKTS § 1526).

			3. Euroopa Liidu õigusakti eelnõu menetlus Riigi­kogus algab pärast seda, kui Riigi­kogu juhatus on teinud eelnõu menetlusse võtmise otsuse. Riigi­kogu juhatus edastab dokumendid ELAK-ile või väliskomisjonile ning määrab eelnõu kohta arvamust andma ühe või mitu alatist komisjoni. Samuti määrab juhatus alatisele komisjonile arvamuse andmiseks tähtaja, võttes arvesse Euroopa Liidu tasandi menetluse ajakava.711 Üldjuhul antakse komisjonile arvamuse andmiseks aega vähemalt kaks nädalat. Teave edastatud eelnõude ja nende kohta arvamust andma määratud komisjonide kohta avaldatakse Riigi­kogu siseveebis Riigi­kogu juhatuse teadete rubriigis.

			§ 1523. Alatise komisjoni arvamus eelnõu kohta

			Alatine komisjon, kelle Riigi­kogu juhatus on määranud eelnõu kohta arvamust andma, esitab arvamuse Euroopa Liidu asjade komisjonile või väliskomisjonile Riigi­kogu juhatuse määratud ajaks.	

			[RT I 2004, 12, 77 – jõust. 15.03.2004]

			1. Euroopa Liidu õigusakti eelnõu üksikasjalik käsitelu toimub valdkondlikes alatistes komisjonides. Väliskomisjoni ülesanne on menetleda selliseid Euroopa Liidu asju, mis on seotud liidu välis- ja julgeolekupoliiti­kaga. Selles valdkonnas on väliskomisjonil ELAK-iga analoogne pädevus. Muudes küsimustes osaleb väliskomisjon seisukoha kujundamises samamoodi nagu teisedki valdkondlikud komisjonid. Alatine komisjon arutab Euroopa Liidu algatust oma istungil tavakohaselt koos vastutava ministeeriumi esindajaga. Vajaduse korral kutsutakse istungile ka sihtrühmade esindajad ja eksperdid.

			2. Arvamust andva alatise komisjoni ülesanne on analüüsida valdkonnaspetsiifilisi küsimusi ning anda hinnang ja oma arvamus ELAK-ile või väliskomisjonile, kes kujundab Riigi­kogu nimel seisukoha, tuginedes valdkondliku komisjoni arvamusele. 2004. aasta 11. veebruaril vastu­võetud Riigi­kogu kodukorra seaduse muutmise seadusega kehtestatud regulatsiooni aluseks võeti Soome parlamendis toimiv mudel, mille kohaselt Euroopa Liidu õigusaktide eelnõude arutelu toimub eeskätt valdkondlikes alatistes komisjonides. ELAK-i ülesanne on eelkõige jälgida, et Riigi­kogu seisukohad arvestaksid ühtlasi Euroopa Liidu üldist taust­süsteemi: poliitilist olukorda, liikmesriikide vahelisi suhteid ja kokku­leppeid ning Eesti üldisi Euroopa Liidu poliitika prioriteete.

			3. Valdkondlik alatine komisjon vormistab oma arvamuse kirjalikult ning esitab selle ELAK-ile või väliskomisjonile juhatuse määratud tähtaja jooksul. Arvamus peab kajastama komisjoni istungil käsitletud olulisimaid teemasid, arutelu käigus tekkinud küsimusi või probleeme ning komisjoni otsust. Komisjon võib nõustuda Vabariigi Valitsuse seisu­kohtadega, teha ettepanekuid nende muutmiseks või täiendamiseks, anda hinnanguid, rõhutada olulisi aspekte, anda detailseid juhiseid eelnõu edas­pidiseks menetlemiseks jne.

			§ 1524. Eelnõu menetlemine Euroopa Liidu asjade komisjonis ja väliskomisjonis

			(1) Euroopa Liidu asjade komisjon või väliskomisjon võtab eelnõu oma istungi päevakorda pärast käesoleva seaduse §-s 1523 nimetatud aja möödumist.

			(2) Euroopa Liidu asjade komisjon või väliskomisjon võtab Riigi­kogu nimel eelnõu suhtes seisukoha, mis märgitakse komisjoni istungi protokolli. Komisjon võib seisukoha võtmisest loobuda. Seisukohast või selle võtmisest loobumisest teavitab komisjon Vabariigi Valitsust.

			(3) Vabariigi Valitsus on kohustatud Riigi­kogu seisukohast kinni pidama. Kui Vabariigi Valitsus ei ole nii teinud, peab ta seda esimesel võimalusel Euroopa Liidu asjade komisjonile või väliskomisjonile põhjendama.

				[RT I 2004, 12, 77 – jõust. 15.03.2004]

			1. Menetlus ELAK-is või väliskomisjonis algab pärast seda, kui Riigi­kogu juhatus on teinud otsuse saata Euroopa Liidu algatus ELAK-ile või väliskomisjonile ja asjaomasele valdkondlikule komisjonile. ELAK-i ja väliskomisjoni peamine ülesanne on koostöös valdkondliku alatise komisjoniga kujundada Riigi­kogu seisukoht Euroopa Liidu õigusakti eelnõu või muu Euroopa Liidu asja suhtes. Seda tehes on oluline jälgida, et seisukoht arvestaks Euroopa Liidu taustsüsteemi: poliitilist olukorda, liikmesriikide suhteid ja Eesti üldisi Euroopa Liidu poliitika prioriteete. Komisjoni liikmed peavad saama ülevaate Vabariigi Valitsuse seisu­kohtadest ja olulisimatest õigusaktiga kaasnevatest mõjudest, sh majanduslikust, sotsiaalsest, õiguslikust ja rahanduslikust aspektist. Pärast valdkondliku komisjoni arvamuse saamist arutab ELAK või väliskomisjon eelnõu oma istungil koos vastutava ministeeriumi esindajaga.

			2. Eelnõu suhtes seisukoha võtmisel lähtub ELAK või väliskomisjon valitsuse koostatud mõjuanalüüsist, mis sisaldub eelnõule lisatud seletus­kirjas, samuti Euroopa Komisjoni poolt eelnõu koostamisel tehtud analüüsist, arvestades seejuures üldiste järelduste mõju Eesti kontekstis. Kui valitsuse seletuskirjas olev teave ei ole piisav, kasutab ELAK või väliskomisjon muid infoallikaid: sihtrühmade esindajad, eksperdid, Riigi­kogu esindaja Euroopa Parlamendi juures, Riigi­kogu Kantselei üksused.

			3. Seisukoha võtmise menetluses kontrollib Riigi­kogu Vabariigi Valitsuse tegevust Euroopa Liidu otsustusprotsessis ning suunab ja mõjutab seda. Nii ELAK kui ka väliskomisjon hindavad Euroopa Liidu õigusakti eelnõu sisu ja Vabariigi Valitsuse seisukohti Eesti huvide aspektist. ELAK või väliskomisjon võib valitsuse seisukoha liidu algatuse suhtes heaks kiita, teadmiseks võtta, tagasi lükata, seda oluliselt parandada või täiendada või selle suhtes seisukohavõtust loobuda. Samuti võib ELAK või väliskomisjon seada parlamentaarse reservatsiooni või selle maha võtta (vt järgmine kommentaar). ELAK-i või väliskomisjoni seisukoht võib olla lakooniline, seisnedes üksnes valitsuse positsiooni toetamises, või üksikasjalik, sisaldades Riigi­kogu hoiakut eelnõu suhtes ning käitumisjuhiseid valitsusele. Seisukoht või selle võtmisest loobumine märgitakse komisjoni istungi protokolli.712 Seejärel esitab komisjon oma seisukoha Vabariigi Valitsusele (harilikult saadetakse valitsusele komisjoni protokolli väljavõte). Kui Riigi­kogu seisukoha võtmisest loobub, teavitab komisjon valitsust ka sellest. Vabariigi Valitsust teavitatakse komisjoni otsusest, lisades komisjoni protokolli väljavõtte eelnõude menetlemise süsteemi.

			4. Parlament võib seada arutusel oleva eelnõu analüüsimiseks parlamentaarse järelevalve reservatsiooni. Selline reservatsioon seatakse Coreperis713 esimesel lugemisel olevate kaasotsustusmenetluse teel vastuvõetavate eelnõude puhul.714 Liikmesriigid seavad parlamentaarse reservatsiooni siis, kui peavad ootama eelnõu vastuvõtmiseks oma parlamendi heakskiitu. Sellel reservatsioonil on nii poliitiline kui ka õiguslik aspekt. Õiguslikust aspektist saab eelnõu vastu võtta ka reservatsiooni seadmise korral, sellisel juhul loetakse reservatsioon liikmesriigi delegatsiooni vastuhääleks. Praktikas arvestatakse aga poliitilise aspektiga, see tähendab, et kui liikmesriigi parlament ei ole jõudnud eelnõu suhtes seisukohta võtta, siis pigem oodatakse õigusakti vastuvõtmisega seni, kuni delegatsioon on saanud reservatsiooni kõrvaldada.

			5. ELAK-i või väliskomisjoni poolt Riigi­kogu nimel kujundatud seisukoht on valitsusele kohustuslik. See tähendab, et Vabariigi Valitsus peab eelnõu üle peetavates aruteludes Riigi­kogu seisukohast kinni pidama. Kui Vabariigi Valitsus ei ole seda teinud, on tal kohustus omal algatusel ELAK-ile või väliskomisjonile põhjendada, miks ta seda teinud ei ole. Näiteks võib tekkida olukord, kus ELAK-i või väliskomisjoni seisu­kohas sisalduvatest juhistest kinnipidamine jätaks ministri läbirääkimistel isolatsiooni või tupikseisu ega võimaldaks kompromisse, mistõttu Eesti huvid võiksid saada kahjustatud. Sellisel juhul peab Vabariigi Valitsus Riigi­kogu seisukohast kõrvalekaldumist ELAK-ile või väliskomisjonile esimesel võimalusel põhjendama. Kui eelnõu tekst arutelude käigus oluliselt muutub ning Vabariigi Valitsus peab vajalikuks kujundada eelnõu suhtes täiendavad seisukohad, siis kujundab ka Riigi­kogu uue seisukoha.

			§ 1525. Peaministri ülevaade Vabariigi Valitsuse tegevusest Euroopa Liidu poliitika teostamisel

			(1) Riigi­kogu täiskogu sügisistung­järgu jooksul esitab peaminister Vabariigi Valitsuse nimel Riigi­kogule ülevaate valitsuse tegevusest Euroopa Liidu poliitika teostamisel. Ülevaade esitatakse käesoleva seaduse §-s 155 ettenähtud korras, arvestades käesoleva paragrahvi lõikes 2 sätestatut.

			(2) Euroopa Liidu asjade komisjoni taotlusel annab Riigi­kogu juhatus nimetatud komisjoni esindajale võimaluse teha ettekanne pärast peaministri ülevaadet, kuid enne läbirääkimiste avamist. Riigi­kogu liige võib ettekandjale esitada ühe suulise küsimuse.

				[RT I 2009, 54, 361 – jõust. 23.11.2009]

			1. Kommenteeritav paragrahv näeb ette peaministri kohustuse anda kord aastas sügisistung­järgu jooksul Vabariigi Valitsuse nimel Riigi­kogule ülevaade valitsuse tegevusest Euroopa Liidu poliitika teostamisel. Ülevaadet arutatakse RKKTS §-s 155 ettenähtud korras. Peaminister esitab Riigi­kogu juhatusele taotluse, milles märgib esinemiseks soovitava aja ja esinemise kestuse. Ülevaate esitamise aja määrab Riigi­kogu juhatus. Iga Riigi­kogu liige võib esitada peaministrile ühe suulise küsimuse, kui Riigi­kogu juhatus ning peaminister ei ole kokku leppinud teisiti. Kuivõrd peaministri esinemiskohustus on sätestatud seadusega, ei ole RKKTS-i mõttega kooskõlas kokkulepe, et Riigi­kogu liikmetele küsimisõigust üldse ei anta (vt RKKTS § 155 kommentaar 16).

			2. Pärast peaministri ülevaadet esineb ettekandega ELAK-i esindaja, kelleks on tavaliselt komisjoni esimees. Iga Riigi­kogu liige võib esitada ka talle ühe suulise küsimuse. ELAK-i ettekandevõimalus sätestati 2009. aasta 29. oktoobril vastuvõetud Riigi­kogu kodu- ja töökorra seaduse muutmise seadusega. Ettekanne võimaldab ELAK-il anda ülevaate komisjoni tööst, paremini tuua avalikkuse ette oma ettepanekud Euroopa Liidu poliitika teostamiseks ja anda hinnanguid valitsuse sellesuunalisele tööle.

			§ 1526. Riigi­kogu otsuse, mis sisaldab põhjendatud arvamust selle kohta, miks Euroopa Liidu seadusandliku akti eelnõu ei vasta subsidiaarsuse põhimõttele, eelnõu menetlemise kord

			(1) Euroopa Liidu asjade komisjon võib esitada Riigi­kogu otsuse eelnõu, mis sisaldab põhjendatud arvamust selle kohta, miks Euroopa Liidu lepingule ja Euroopa Liidu toimimise lepingule lisatud protokollis subsidiaarsuse ja proportsionaalsuse põhimõtte kohaldamise kohta nimetatud Euroopa Liidu seadusandliku akti eelnõu ei vasta subsidiaarsuse põhimõttele.

			(2) Eelnõu menetlusse võtmisel määrab Riigi­kogu juhatus eelnõule muudatus­ette­panekute esitamise tähtaja. Muudatus­ette­panekuid võivad esitada alatised komisjonid ja fraktsioonid. Eelnõu juhtiv­komisjon on Euroopa Liidu asjade komisjon.

			(3) Juhtiv­komisjon kuulab ära Vabariigi Valitsuse arvamuse.

			(4) Eelnõu lugemisel esineb ettekandega Euroopa Liidu asjade komisjoni esindaja. Riigi­kogu liige võib ettekandjale esitada kaks suulist küsimust.

			(5) Eelnõu lugemisel avatakse läbirääkimised, mille käigus esinevad sõnavõttudega alatiste komisjonide ja fraktsioonide esindajad.

			(6) Kui eelnõule on esitatud muudatus­ette­panekuid, pannakse need hääletamisele, arvestades käesoleva seaduse §-s 106 ettenähtut. Seejärel pannakse eelnõu lõpphääletusele.

			(7) Riigi­kogu esimees edastab Riigi­kogu otsuse pärast allkirjastamist viivitamata asjaomasele Euroopa Liidu institutsioonile.

				[RT I 2010, 28, 144 – jõust. 14.06.2010]

			1. Lissaboni lepingus on sätestatud liikmesriikide parlamentide õigus hinnata Euroopa Liidu seadusandlike aktide eelnõude vastavust subsidiaarsuse ehk lähimuse põhimõttele ning anda selle kohta oma põhjendatud arvamus (ELL art 5 lg 3 teise lõigu teine lause). Subsidiaarsuse põhimõte on Euroopa Liidu toimimise üks aluspõhimõtteid. Selle põhimõtte kohaselt tuleb Euroopa Liidu poliitilised otsused teha alati võimalikult madalal haldus- ja poliitilisel tasandil ning võimalikult lähedal kodanikele. Vastavalt ELL artikli 5 lõikele 3 eeldab liidu institutsioonide sekkumine subsidiaarsuse põhimõtte kohaselt kolme tingimuse täidetust: a) tegemist ei ole liidu ainupädevusse kuuluva valdkonnaga (jagatud pädevus715); b) liikmesriigid ei suuda kavandatud meetme eesmärke ise piisaval määral saavutada (vajadus); c) kavandatud meetme eesmärke saab selle meetme ulatuse või toime tõttu paremini saavutada liidu tasandil (lisaväärtus). Protokolli nr 2 artiklis 5 antakse ka juhised, kuidas kontrollida, kas need tingimused on täidetud.

			2. ELL artikli 5 lõike 3 teise lõigu ja artikli 12 punkti b kohaselt tuleb liikmes­riikide parlamentidel tagada, et subsidiaarsuse põhimõttest peetakse kinni vastavalt protokollis nr 2 sätestatud korrale. Selle alusel võib iga liikmesriigi parlament või selle koda kaheksa nädala jooksul alates seadusandliku akti eelnõu edastamise kuupäevast saata Euroopa Parlamendi ja komisjoni presidendile ning nõukogu eesistujale põhjendatud arvamuse selle kohta, miks kõnealune eelnõu ei vasta tema arvates subsidiaarsuse põhimõttele. Kui põhjendatud arvamuse on esitanud vähemalt üks kolmandik liikmesriikide parlamentidest (üks hääl koja kohta kahe­kojalistes parlamentides ja kaks häält ühekojalistes parlamentides), tuleb komisjonil eelnõu uuesti läbi vaadata.

			3. Protokolli nr 2 artikli 6 lõike 1 esimese lause järgi on parlamendil arvamuse esitamiseks aega kaheksa nädalat. Augustit ning jõulude ja uue aasta vahelist perioodi (20.12–10.01) põhjendatud arvamuse tähtaja määramisel ei arvestata.716 Subsidiaarsuse põhimõtte alusel hinnatakse, kas meetmete võtmine Euroopa Liidu tasandil on õigustatud või mitte.

			4. Põhjendatud arvamust sisaldava Riigi­kogu otsuse eelnõu saab esitada Riigi­kogu menetlusse üksnes ELAK. ELAK-i esitamisõiguse näol on seega tegemist omamoodi filtriga, mis välistab laiemat toetust mitte­omavate algatuste jõudmise täiskogu ette. Initsiatiiv arvamuse esitamiseks võib tulla nii ELAK-ilt endalt, teistelt alatistelt komisjonidelt, fraktsioonidelt kui ka üksikutelt Riigi­kogu liikmetelt, samuti Vabariigi Valitsuselt. Eelnõu ei arutata tavakorras, vaid erimenetluses, sest alus­lepingute kohaselt peab parlament andma arvamuse lühikese aja jooksul. Toimub otsuse-eelnõu üks lugemine, muudatus­ette­panekute esitamise tähtaja määrab Riigi­kogu juhatus eelnõu menetlusse võtmisel, muudatus­ette­panekuid võivad esitada üksnes alatised komisjonid ja fraktsioonid ning Riigi­kogu täiskogus toimuvatel läbirääkimistel saavad sõna võtta üksnes alatiste komisjonide ja fraktsioonide esindajad. Riigi­kogu otsuse eelnõu menetluse käigus annab ELAK Vabariigi Valitsusele võimaluse esitada ka oma arvamus.

			5. Seaduse kohaselt võetakse otsus esitada põhjendatud arvamus Euroopa Liidu seadusandliku akti eelnõu subsidiaarsuse põhimõttele mitte­vastavuse kohta vastu Riigi­kogu täiskogus. Põhiseaduse järgi teostab Riigi­kogu oma pädevust ennekõike täiskogu kaudu ja komisjonid realiseerivad Riigi­kogu pädevust erandkorras ja sellises ulatuses, mis on RKKTS-iga selgelt ette nähtud. Otsuse vastuvõtmiseks on nõutav poolthäälte enamus (PS § 73). Pärast otsuse vastuvõtmist ja allkirjastamist edastab Riigi­kogu esimees selle asjaomasele Euroopa Liidu institutsioonile.

			§ 1527. Riigi­kogu otsuse, mis sisaldab nõuet Vabariigi Valitsusele esitada Euroopa Liidu Kohtule hagi, eelnõu menetlemise kord

			(1) Alatine komisjon või fraktsioon võib esitada Riigi­kogu otsuse eel­nõu, mis sisaldab nõuet Vabariigi Valitsusele esitada Euroopa Liidu Kohtule hagi Euroopa Liidu seadusandlikus aktis esineva subsidiaarsuse põhimõtte rikkumise asjas.

			(2) Eelnõu peab sisaldama hagi teksti.

			(3) Eelnõu menetletakse käesoleva seaduse 11. peatüki 2. kuni 6. jao sätete kohaselt, arvestades käesolevas paragrahvis ettenähtud erisusi.

			(4) Eelnõu juhtiv­komisjon on Euroopa Liidu asjade komisjon.

			(5) Eelnõu saadetakse Vabariigi Valitsusele arvamuse andmiseks vastavalt käesoleva seaduse § 94 lõikele 1. Vabariigi Valitsus esitab Euroopa Liidu asjade komisjonile oma arvamuse kirjalikult kolme nädala jooksul eelnõu saamisest arvates. Vabariigi Valitsus ei või arvamuse esitamisest loobuda.

			(6) Vabariigi Valitsus korraldab hagi esitamise Euroopa Liidu Kohtule.

				[RT I 2010, 28, 144 – jõust. 14.06.2010]

			1. Liikmesriigi parlamendil on võimalik tõstatada küsimus subsidiaarsuse põhimõtte rikkumisest juba vastuvõetud Euroopa Liidu seadusandlikus aktis. Protokolli nr 2 artikli 8 järgi menetleb Euroopa Liidu Kohus hagisid, milles nimetatud küsimus tõstatatakse ja mille liikmesriigid esitavad vastavalt ELTL artiklile 263 või millest nad teatavad oma õiguskorra kohaselt riigi parlamendi või selle koja nimel. Hagi esitab Euroopa Liidu Kohtule valitsus, mitte liikmesriigi parlament. Riigi­kogul on võimalus Vabariigi Valitsuselt nõuda, et see esitaks Euroopa Liidu Kohtule subsidiaarsushagi.

			2. Riigi­kogu otsuse eelnõu, mis sisaldab Vabariigi Valitsusele suunatud nõuet esitada Euroopa Liidu Kohtule subsidiaarsushagi, võib esitada Riigi­kogu alatine komisjon või fraktsioon. Selles eelnõus peavad olema fikseeritud hagi argumendid. Riigi­kogu otsuse eelnõu menetlus toimub tavalises korras, st vähemalt kahel lugemisel Riigi­kogu täiskogus. Kaks lugemist on otstarbekas läbi viia seetõttu, et kui Riigi­kogu esimesel lugemisel põhimõtteliselt toetab otsuse-eelnõu edasist menetlemist, on juhtiv­komisjonil enne teist lugemist võimalik eelnõu teksti kas omal algatusel või laekunud muudatus­ette­panekute alusel muuta ja täiendada. Kõnealusel juhul on tegemist eripärase Riigi­kogu otsuse eelnõuga, kuivõrd see peab sisaldama esitatava hagi teksti. Oluline on argumentatsioon, millele Riigi­kogu seisukoht tugineb. Vabariigi Valitsusel on võimalik Euroopa Liidu Kohtule esitatava hagi teksti koostamisel kaasa rääkida, andes eelnõu kohta oma arvamuse. Riigi­kogu otsuse eelnõu menetlus peab tagama, et Euroopa Liidu Kohtule esitatava hagi ese ja õiguslik põhjendus oleksid piisavalt selged ja nõuetele vastavad. See võimaldab Vabariigi Valitsusel koostada ning esitada korrektse hagi.

			3. Otsuse vastuvõtmiseks on nõutav poolthäälte enamus (PS § 73). Otsuse vastuvõtmise korral on Vabariigi Valitsus kohustatud esitama hagi Euroopa Liidu Kohtule. Eesti seisukohti kohtus esindab Vabariigi Valitsus.

			§ 1528. Riigi­kogu otsuse, millega väljendatakse vastuseisu Euroopa Ülemkogu algatusele või Euroopa Komisjoni ettepanekule, eelnõu menetlemise kord

			(1) Alatine komisjon või fraktsioon võib esitada Riigi­kogu otsuse eelnõu, millega väljendatakse vastuseisu Euroopa Ülemkogu algatusele võtta vastu Euroopa Liidu lepingu artikli 48 lõike 7 esimeses või teises lõigus nimetatud otsus või Euroopa Komisjoni ettepanekule võtta vastu Euroopa Liidu toimimise lepingu artikli 81 lõike 3 teises lõigus nimetatud otsus.

			(2) Eelnõu menetlusse võtmisel määrab Riigi­kogu juhatus eelnõule muudatus­ette­panekute esitamise tähtaja. Muudatus­ette­panekuid võivad esitada alatised komisjonid ja fraktsioonid. Eelnõu juhtiv­komisjon on Euroopa Liidu asjade komisjon.

			(3) Juhtiv­komisjon kuulab ära Vabariigi Valitsuse arvamuse.

			(4) Eelnõu lugemisel esinevad ettekandega eelnõu esitaja esindaja ja Euroopa Liidu asjade komisjoni esindaja. Riigi­kogu liige võib kummalegi ettekandjale esitada ühe suulise küsimuse. Kui eelnõu esitaja on Euroopa Liidu asjade komisjon, võib Riigi­kogu liige esitada ettekandjale kaks suulist küsimust.

			(5) Eelnõu lugemisel avatakse läbirääkimised, mille käigus esinevad sõnavõttudega alatiste komisjonide ja fraktsioonide esindajad.

			(6) Kui eelnõule on esitatud muudatus­ette­panekuid, pannakse need hääletamisele, arvestades käesoleva seaduse §-s 106 ettenähtut. Seejärel pannakse eelnõu lõpphääletusele.

			(7) Riigi­kogu esimees edastab Riigi­kogu otsuse pärast allkirjastamist viivitamata asjaomasele Euroopa Liidu institutsioonile.	

				[RT I 2010, 28, 144 – jõust. 14.06.2010]

			1. ELL-is nähakse ette nn sillaklauslid (pr passerelles) ehk võimalused teha otsuseid minna ühelt otsustamis- või menetluskorralt üle teisele, st ühehäälsuselt kvalifitseeritud häälteenamusele (ELL art 48 lg 7 esimene lõik) ning seadusandlikult erimenetluselt seadusandlikule tavamenetlusele (ELL art 48 lg 7 teine lõik). Niisuguste üleminekuotsuste vastu­võtmine on Euroopa Ülemkogu pädevuses. Sisuliselt on üleminekuotsuse puhul tegemist aluslepingute muutmisega ilma läbivaatamismenetlust läbimata ning see leiab aset siis, kui liikmesriigid on sellega nõus.

			2. Euroopa Ülemkogu algatusest teha üleminekuotsus teavitatakse liikmesriikide parlamente. Kui mõne riigi parlament annab kuue kuu jooksul, arvates asjakohase teatise edastamise kuupäevast, teada oma vastuseisust, siis üleminekuotsust vastu ei võeta. Kui aga vastuseisu ei väljendata, võib Euroopa Ülemkogu otsuse vastu võtta. Peale üldiste sillaklauslite on ette nähtud ka spetsiifiline, perekonnaõigust puudutav sillaklausel, mille kasutamist liikmesriikide parlamentidel on võimalik tõkestada. Vastavalt ELTL artiklile 81 arendab Euroopa Liit õigusalast koostööd piiriülese toimega tsiviilasjades, võttes meetmeid kohtuotsuste ja kohtuväliste otsuste vastastikuse tunnustamise ja täitmise, kohtu­dokumentide ja kohtuväliste dokumentide piiriülese kättetoimetamise jms kohta. Need meetmed võtavad Euroopa Parlament ja nõukogu vastu seadusandlikus tavamenetluses. Erandiks on aga perekonnaõiguse piiriülest toimet käsitlevad meetmed, mille kehtestab nõukogu seadusandlikus erimenetluses. ELTL artikli 81 lõige 3 võimaldab Euroopa Komisjonil teha nõukogule ettepaneku võtta vastu otsus, millega määratakse kindlaks need perekonnaõiguse piiriülese toimega aspektid, mille kohta võib õigusaktid võtta vastu erimenetluse asemel tavamenetluses. Nimetatud ettepanek edastatakse liikmesriikide parlamentidele, kellel on õigus kuue kuu jooksul teatise edastamise kuupäevast arvates anda teada oma vastuseisust säärasele üleminekuotsusele. Kui mõni parlament seda teeb, siis otsust vastu ei võeta. Kui vastuseisu ei ole, siis pärast konsulteerimist Euroopa Parlamendiga võib Euroopa Liidu Nõukogu ühehäälselt otsuse vastu võtta.

			3. Riigi­kogu otsuse eelnõu võivad esitada menetlusse Riigi­kogu alatised komisjonid ja fraktsioonid. Otsuse-eelnõu menetlemine toimub analoogiliselt subsidiaarsuse küsimuses esitatavat põhjendatud arvamust sisaldava otsuse eelnõuga (vt RKKTS § 1526 kommentaar 2). Toimub eelnõu üks lugemine, muudatus­ette­panekute esitamise tähtaeg määratakse eelnõu menetlusse võtmisel, muudatus­ette­panekuid võivad esitada üksnes alatised komisjonid ja fraktsioonid, läbirääkimistel saavad sõna samuti üksnes alatiste komisjonide ja fraktsioonide esindajad. Riigi­kogu otsuse eelnõu menetluse käigus annab ELAK Vabariigi Valitsusele võimaluse esitada ka oma arvamus. Sillaklausli kasutamisele vastuseisu väljendava Riigi­kogu otsuse eelnõu menetlemiseks ettenähtud aeg on piiratud – kuus kuud, arvates asjakohase teatise Riigi­kogule edastamise kuupäevast.

			4. Otsuse vastuvõtmiseks on nõutav poolthäälteenamus (PS § 73). Pärast otsuse vastuvõtmist ja allkirjastamist edastab Riigi­kogu esimees selle asjaomasele Euroopa Liidu institutsioonile.

			182. PEATÜKK

			KOLLEKTIIVSE PÖÖRDUMISE MENETLEMISE KORD

			[RT I, 01.04.2014, 1 - JÕUST. 11.04.2014] 

			Üldist

			1. Kollektiivne pöördumine on Riigi­kogule rahvaalgatuse korras esitatav ettepanek kehtiva regulatsiooni muutmiseks või ühiskonnaelu paremaks korraldamiseks, mille teostamine on Riigi­kogu pädevuses.717 Selle esitamist ja menetlemist ettenägev RKKTS-i muudatus718 jõustus 11. aprillil 2014. aastal. Seni oli kehtivas õiguses puudunud regulatsioon rahva­algatuse korras ühisettepanekute tegemiseks ja menetlemiseks. Kollektiivse pöördumise esitamist reguleerivad sätted kehtestati MSVS-is ja kollektiivse pöördumise menetlemise kord RKKTS-is. Eelnõu seletuskirjas on võrdlusena välja toodud ka kodanikualgatust reguleeriva Euroopa Parlamendi ja nõukogu määruse põhimõtted ning Euroopa Parlamendis petitsioonide menetlemise korraldus.719 Eelnõu väljatöötamisel Riigi­kogu põhiseaduskomisjonis arvestati 2012. aasta lõpus Vabariigi Presidendi poolt ellu kutsutud rahvakogu ettepanekutega seadustada rahvaalgatus (nn jääkeldri ettepanekud).

			2. MSVS-i nõuete kohaselt on kollektiivse pöördumise esitamiseks vaja sellele koguda vähemalt 1000 toetusallkirja (§ 71 lg 1). Pöördumise võivad allkirjastada vähemalt 16-aastased Eesti alalised elanikud. Kollektiivsed pöördumised ja nende menetlemisega seotud tegevused ja otsused on avalikud ning neid kajastatakse Riigi­kogu veebilehel.

			§ 1529. Kollektiivse pöördumise menetlusse võtmise otsustamine

			(1) Kollektiivse pöördumise (edaspidi käesolevas peatükis pöördumine) menetlusse võtmise otsustab Riigi­kogu juhatus 30 kalendripäeva jooksul kollektiivse pöördumise esitamisest arvates.

			(2) Kui Riigi­kogu juhatus otsustab pöördumise menetlusse võtta, edastab ta selle asjaomasele Riigi­kogu komisjonile või komisjonidele menetlemiseks.

				[RT I, 01.04.2014, 1 – jõust. 11.04.2014]

			1. Kollektiivse pöördumise Riigi­kogule edastamisel lisatakse sellele allkirja andnute nimekiri ja kuni kolmeleheküljeline põhjendus, miks kehtiv olukord ei rahulda ning kuidas pöördumises esitatud ettepanek olukorda parandaks (MSVS § 71 lg-d 2 ja 3). Pöördumise võib esitada paberil või elektrooniliselt ning sellele märgitakse kontaktisikute andmed. Samasisulist pöördumist võib esitada üks kord kahe aasta jooksul.

			2. Riigi­kogu juhatus otsustab pöördumise menetlusse võtmise 30 kalendri­päeva jooksul. Selle aja jooksul tuleb kontrollida ka pöördumisele lisatud allkirjade vastavust MSVS-is esitatud nõuetele. Praktikas on mõned pöördumised Riigi­kogu juhatusele esitatud ilma MSVS-is nõutud toetusallkirju andnud isikute nimekirjata. Sellisel juhul on 30-kalendripäevast tähtaega arvestatud alates antud nimekirja edastamisest.

			3. Kui juhatus otsustab pöördumise menetlusse võtta, edastab ta selle Riigi­kogu komisjonile, kelle valdkonda pöördumises esitatud ettepaneku teema kuulub. Seadus võimaldab juhatusel edastada pöördumine menetlemiseks ka mitmele komisjonile. Kuna Riigi­kogu komisjonide töökorraldus võimaldab igal ajal menetlusse kaasata mõne teise komisjoni, küsides teiselt komisjonilt arvamust pöördumises toodud ettepaneku kohta, siis praktikas edastab juhatus pöördumise ühele valdkondlikule komisjonile ning vajaduse korral lisab soovituse kaasata ka mõni teine asjasse puutuv komisjon. Nii näiteks palus juhatus, et sotsiaalkomisjon kaasaks 15. märtsil 2017 Riigi­kogule esitatud kollektiivse pöördumise „Peatame vei­pimise võrdsustamise suitsetamisega!“ menetlemisse ka rahanduskomisjoni. Samuti palus juhatus õiguskomisjonil kaasata 15. oktoobril 2015 Riigi­kogule narkopoliitika muutmiseks esitatud kollektiivse pöördumise „Laske elada“ menetlemisse sotsiaalkomisjoni. Menetluslikult ja pöördumises toodud probleemi lahendamise eesmärgil on selline viis otstarbekam kui kollektiivse pöördumise suunamine mitmele komisjonile menetlemiseks.

			§ 15210. Pöördumise tagastamine ja puuduste kõrvaldamine

			Kui pöördumine ei vasta märgukirjale ja selgitustaotlusele vastamise ning kollektiivse pöördumise esitamise seaduse § 71 lõikes 2 sätestatud nõuetele, tagastab Riigi­kogu juhatus pöördumise kontaktisikule või -isikutele puuduste kõrvaldamiseks.

			[RT I, 01.04.2014, 1 – jõust. 11.04.2014]

			1. Riigi­kogu juhatus kontrollib enne pöördumise menetlusse võtmist selle formaalset nõuetele vastavust. Kui pöördumine ei vasta kehtestatud nõuetele (puudub arusaadav ettepanek või ettepaneku põhjendus), tagastab Riigi­kogu juhatus pöördumise puuduste kõrvaldamiseks. Kui pöördumine jääb üksnes n-ö loosungi tasandile (nt „Muuta elekter odavamaks“), siis on Riigi­kogu juhatusel õigus tagastada pöördumine kontaktisikutele põhjenduse lisamiseks.720 Nii tagastas juhatus 8. märtsil 2021 Riigi­kogule esitatud kollektiivse pöördumise „Nõuame Kaja Kallase tagasiastumist“ põhjenduste puudumise tõttu. Sellisel juhul tuleb esitada pöördumine tervikuna uuesti, sh koguda uuesti toetusallkirjad, kuna toetusallkirja andnud isikud peavad nõustuma ka pöördumise ettepaneku põhjendustega.

			2. Pöördumise sisulised puudused ei ole menetlusse võtmisest keeldumise aluseks. Näiteks võeti menetlusse 22. aprillil 2021 Riigi­kogule esitatud kollektiivne pöördumine „Kaja Kallase valitsus peab astuma tagasi“, 9. mail 2022 Riigi­kogule esitatud kollektiivne pöördumine „Mart Helme Riigi­kogust välja!“ ja 30. mail 2022 Riigi­kogule esitatud kollektiivne pöördumine „Kaja Kallas ASTU TAGASI!“, mille puhul on tegemist ettepanekutega, mida Riigi­kogul ei ole võimalik pädevuse puudumise tõttu teostada, kuid seadus ei võimalda jätta neid pöördumisi menetlusse võtmata.

			§ 15211. Pöördumise menetlusse võtmata jätmine

			(1) Riigi­kogu juhatus ei võta pöördumist menetlusse, kui pöördumisele ei ole lisatud nõutud arv märgukirjale ja selgitustaotlusele vastamise ning kollektiivse pöördumise esitamise seaduse § 72 lõikes 1 sätestatud nõuetele vastavaid toetusallkirju.

			(2) Riigi­kogu juhatus teavitab kontaktisikut või -isikuid pöördumise menetlusse võtmata jätmisest, märkides selle põhjuse.	

				[RT I, 01.04.2014, 1 – jõust. 11.04.2014]

			1. Kollektiivse pöördumise esitamiseks on vaja koguda vähemalt 1000 toetusallkirja. Toetusallkirja võivad anda vähemalt 16-aastased Eesti alalised elanikud, kes võivad olla Eestis elavad Eesti kodanikud ja Eestis elavad Euroopa Liidu, Euroopa Majandusühenduse liikmesriigi ja Šveitsi Konföderatsiooni kodanikud, kellel on alaline elamisõigus, ning Eestis elavad välismaalased, kellel on pikaajalise elaniku elamisluba või alaline elamisõigus. Pöördumisele võib toetusallkirja anda üks kord. Riigi­kogule esitatakse toetusallkirja andnud isikute nimed ja isiku­koodid. Elektrooniliste toetusallkirjade kogumisele kohaldatakse EUTS-is digitaal­allkirjale sätestatud nõudeid (§ 24 lg 1), st tegu peab olema kvalifitseeritud e-allkirjaga eIDAS-määruse721 mõistes.

			2. Kui pöördumisele ei ole lisatud nõutav arv toetusallkirju või kui toetus­allkirja andnud isikud ei vasta sätestatud nõuetele, jätab Riigi­kogu juhatus pöördumise menetlusse võtmata ja teavitab kontaktisikut pöördumise menetlusse võtmata jätmisest ja selle põhjustest. Juhatuse eelkontroll tagab ühetaolise praktika kujunemise ja menetluse ökonoomika: nõuetele mittevastavat pöördumist ei võetagi menetlusse. Tegemist on ainsa alusega, millele Riigi­kogu juhatus võib pöördumise menetlusse võtmata jätmisel tugineda (vt § 15210 kommentaar 2). Riigi­kogu juhatus on kahel korral võtnud menetlusse kollektiivse pöördumise, mis ei vastanud kollektiivsele pöördumisele esitatavatele nõuetele („Karusloomakasvanduste keelustamine Eestis“722 ja „1000euroste arvete deklareerimisnõude tühistamine“723). Juhatus palus komisjonidel pöördumisi menetleda analoogselt kollektiivse pöördumisega. Sellise praktika jätkumist ei saa pidada enam õigustatuks, kuivõrd möödunud on piisav aeg, et kollektiivsete pöördumiste regulatsiooni ühiskonnas teadvustada. Samuti on Eesti Koostöö Kogu välja arendanud arutelude pidamise ja ettepanekute koostamise platvormi, mille kaudu saab Riigi­kogule esitada kollektiivseid pöördumisi ning mis seeläbi toetab korrektsete algatuste koostamist ja esitamist.724

			3. Toetusallkirjade kontrollimine tähendab praktikas eelkõige seda, et X-tee andmevahetusplatvormil tehakse rahvastikuregistrile päring allkirja andnud isikute olemasolu ning allkirjaõiguslikkuse tuvastamiseks, esitades selleks isikukoodide nimekirja.

			§ 15212. Pöördumise menetlemine

			(1) Komisjon arutab pöördumist kolme kuu jooksul ning teeb otsuse pöördumise kohta kuue kuu jooksul pöördumise menetlusse võtmisest arvates.

			(2) Komisjon kutsub pöördumisel märgitud kontaktisiku või tema esindaja komisjoni istungile pöördumist selgitama.

			(3) Komisjonile on pöördumise menetlemine ning selle suhtes seisukoha kujundamine kohustuslik.

			(4) Komisjon võib esitatud ettepanekuga osaliselt või täielikult nõustuda või mitte nõustuda. Komisjon teavitab pöördumisel märgitud kontaktisikut või -isikuid, millise seisukoha komisjon pöördumise suhtes võtnud on.

				[RT I, 01.04.2014, 1 – jõust. 11.04.2014]

			1. Riigi­kogu komisjon, kelle menetleda on kollektiivne pöördumine antud, peab kolme kuu jooksul pöördumise menetlusse võtmisest seda komisjonis arutama. Sisulise otsuse pöördumises toodud ettepaneku kohta peab komisjon tegema kuue kuu jooksul pöördumise menetlusse võtmisest arvates. Pikem tähtaeg väldib pöördumise menetlemist korraliste istung­järkude vahelisel ajal. Kuuekuuline tähtaeg võimaldab teha ka analüüse või küsida seisukohta mõnelt asjassepuutuvalt institutsioonilt. Komisjonile on pöördumise menetlemine kohustuslik. Erinevalt eelnõudest, mis langevad Riigi­kogu koosseisu volituste lõppemisega menetlusest välja, jäävad menetlusse võetud kollektiivsed pöördumised arutamiseks või arutamise jätkamiseks Riigi­kogu uuele koosseisule.

			2. Pöördumises esitatud ettepaneku paremaks mõistmiseks kutsub komisjon pöördumise esitanud kontaktisiku või tema esindaja oma istungile selgitusi andma. Eeldatakse, et komisjoni istungile võib kutsuda ka ainult ühe vastava kollektiivse pöördumise kontaktisiku või tema esindaja. RKKTS § 36 lõike 2 kohaselt kutsub komisjoni istungile osalejaid komisjoni esimees, võttes seejuures arvesse komisjoni istungi läbiviimisega seotud asjaolusid. Praktikas on kollektiivset pöördumist komisjoni istungil arutatud kas esmalt ainult koos kontaktisiku või tema esindajaga ja hiljem koos asjassepuutuvate ametkondade esindajatega või siis kohe suurema arutelu käigus, kus üheaegselt osalevad nii kollektiivse pöördumise kontaktisik kui ka ametkonnad. Arutelu võib toimuda tavapärasel kinnisel komisjoni istungil, kuid arvestades pöördumise arutamisega seotud suurt avalikku huvi, praktiseeritakse ka avalikku istungit, samuti veebiülekandega avalikku istungit (vt nt 2. juunil 2021 Riigi­kogule esitatud kollektiivne pöördumine „Peatame Rail Balticu“, 28. aprillil 2021 Riigi­kogule esitatud kollektiivne pöördumine „Eesti ei ole tuumapolügoon“, 16. novembril 2021 Riigi­kogule esitatud kollektiivne pöördumine „Üleskutse Sõrve looduskaitseala toetuseks Harju maakonnas“). Millisel viisil kollektiivset pöördumist arutada, otsustab komisjon.

			3. Komisjon peab pöördumises toodud ettepaneku suhtes kujundama seisukoha. Komisjon võib ettepanekuga kas osaliselt või täielikult nõustuda või mitte nõustuda. Arvestades, et ettepanekuid, mille lahendamine ei ole Riigi­kogu pädevuses, ei saa komisjon tagasi lükata, vaid neile kohalduvad RKKTS § 15212 ja § 15213 punkt 3, tuleb nende puhul seisukohana mõista komisjoni tõdemust Riigi­kogu pädevuse puudumise kohta (vt ka RKKTS § 15213 kommentaar 2). Praktikas on kollektiivsete pöördumiste ettepanekud leidnud osalist või täielikku toetamist, aga ka mittetoetamist. Komisjon võib ettepaneku kohta seisukoha kujundada näiteks pärast pöördumise esindajatega kohtumist ning sellest lähtuvalt otsustada pöördumises toodud ettepaneku lahendamise viisi. Samas võib komisjon otsustada ka näiteks korraldada esmalt avaliku arutelu laiema eksperdiarvamuse saamiseks või teha ministeeriumile või asjassepuutuvale ametkonnale ülesandeks ettepanekuid analüüsida ja tagasisidet anda. Sõltumata sellest, milline RKKTS §-s 15213 toodud lahendus valitakse, peab komisjon mingil menetluse etapil kujundama oma seisukoha.

			4. Komisjon peab oma seisukohast pöördumisel märgitud kontakt­isikut või tema esindajat (eelistatult kirjalikult) teavitama. Kontaktisikule saadetavas selgituses võib lisaks vabamas vormis selgitada, miks ja millises ulatuses ettepanekut toetati või ei toetatud. Teavitamine on vajalik ka juhul, kui ettepanekut täielikult toetati ning algatati näiteks ettepanekus toodud eelnõu muutmata kujul. Kontaktisik ei pea teadma ega jälgima Riigi­kogu protseduure, et komisjoni seisukohta leida ja mõista. Praktikas on loetud kollektiivne pöördumine menetletuks ja kontaktisik komisjoni seisukohast teavitatuks ka avaliku istungi korraldamisega või ettepaneku edastamisega pädevale institutsioonile, kuid seda ei saa pidada seaduse sätte ja mõttega kooskõlas olevaks, kuivõrd sellest ei selgu komisjoni üheselt arusaadav seisukoht. Kollektiivse pöördumise esitajatele on oluline mõista, mis nende tehtud ettepanekust edasi saab. Pelgalt arvamuste vahetamine komisjoni avalikul istungil või oluliselt tähtsa riikliku küsimuse arutelul Riigi­kogu täiskogus ei anna veel üheselt mõistetavat arusaama, kas ettepanekut toetatakse või mitte. Sestap ei ole ka hea toon edastada pöördumise esitajatele pelgalt komisjoni istungi protokoll ilma selgitava vastuskirjata. Komisjoni kirjalik vastus kollektiivse pöördumise kontaktisikule kuvatakse ka Riigi­kogu veebilehel konkreetse kollektiivse pöördumise menetlust kajastava info juures.

			§ 15213. Otsused pöördumise kohta

			Komisjon võib pöördumist menetledes otsustada:

			1) algatada eelnõu või olulise tähtsusega riikliku küsimuse arutelu;

			2) korraldada avalik istung;

			3) edastada ettepanek pädevale institutsioonile seisukoha võtmiseks ja lahendamiseks;

			4) edastada ettepanek Vabariigi Valitsusele seisukoha kujunda­miseks ja pöördumisele vastamiseks, kujundatud seisukohast teavita­takse ka komisjoni;

			5) esitatud ettepanek tagasi lükata või

			6) lahendada pöördumises püstitatud probleem muul viisil.
[RT I, 01.04.2014, 1 – jõust. 11.04.2014]

			1. Kommenteeritav paragrahv esitab loetelu otsustest, mida komisjon saab kollektiivse pöördumise kohta teha. Tegemist on otsusega, mil viisil komisjon peab otstarbekaks pöördumises püstitatud probleemiga tegeleda. Komisjon võib otsustada algatada ettepanekus toodud eelnõu või ettepaneku lahendamiseks vajaliku eelnõu, korraldada olulise tähtsusega riikliku küsimuse arutelu või avaliku istungi, edastada ettepaneku pädevale institutsioonile lahendamiseks või Vabariigi Valitsusele seisukoha kujundamiseks ja pöördumisele vastamiseks, ettepaneku tagasi lükata või lahendada pöördumises püstitatud probleem muul viisil.

			2. Juhul kui pöördumises püstitatud probleemi lahendamine ei kuulu Riigi­kogu pädevusse, tuleb komisjonil tagastamise asemel edastada see lahendamiseks pädevale institutsioonile. Selline regulatsioon on kehtestatud otstarbekuse eesmärgil. Sellisel juhul väljendab komisjon oma seisukohana arusaama, et ettepaneku lahendamine ei kuulu Riigi­kogu pädevusse. Pöördumises püstitatud probleemi lahendamiseks saab komisjon sel juhul edastada ettepaneku pädevale institutsioonile. Eelnev ei välista, et komisjon väljendab pöördumise esitajatele lisaks oma hinnangut probleemi olemuse kohta.

			3. Praktikas ei järgne kommenteeritavas paragrahvis nimetatud otsustused tingimata seisukoha kujundamisele. Komisjon võib näiteks esmalt korraldada komisjoni avaliku istungi või oodata ära Vabariigi Valitsuse arvamuse pöördumises esitatud ettepaneku kohta ning alles seejärel kujundada oma seisukoha. Pöördumises püstitatud probleemi muul viisil lahendamist on kasutatud juhul, kui kollektiivses pöördumises toodud ettepanekut või pakutud lahendust sellisel kujul küll ei toetata, kuid probleemi olemasolu tunnistatakse ning pöördumise kontaktisikule saadetavas kirjalikus selgituses tuuakse ära põhjendused ning soovitused, kuidas probleemi võiks edaspidi käsitleda.

			§ 15214. Pöördumise tagasilükkamine

			(1) Komisjon jätab pöördumise sisulise aruteluta läbi vaatamata ja lükkab selle tagasi, kui:

			1) pöördumine on sisult kokkulangev pöördumisega, mille menetlemisest on möödas vähem kui kaks aastat, või

			2) esitatud ettepanek ei ole ilmselgelt kooskõlas Eesti Vabariigi põhiseaduse aluspõhimõtete ja välislepingutest tulenevate Eesti Vabariigi rahvusvaheliste kohustustega.

			(2) Kui komisjon otsustab esitatud ettepaneku tagasi lükata, peab ta tagasilükkamist pöördumisel märgitud kontaktisikule või -isikutele põhjendama.

				[RT I, 01.04.2014, 1 – jõust. 11.04.2014]

			1. Komisjon jätab pöördumise sisulise aruteluta läbi vaatamata ja lükkab selle tagasi, kui see on sisult kokkulangev pöördumisega, mille menetlemisest on möödas vähem kui kaks aastat, või kui esitatud ettepanek ei ole ilmselgelt kooskõlas Eesti Vabariigi põhiseaduse aluspõhimõtetega või välislepingust tulenevate Eesti Vabariigi rahvusvaheliste kohustustega (nt ettepanek taastada surmanuhtlus). Seadus ei erista siinjuures Riigi­kogu pädevusse kuuluvaid ja mittekuuluvaid ettepanekuid. Nii näiteks jättis põhiseaduskomisjon sisuliselt läbi vaatamata 15. novembril 2021 Riigi­kogule esitatud kollektiivse pöördumise „Umbusaldame peaminister Kaja Kallast“, sest see langes sisult kokku vähem kui kaks aastat tagasi arutatud 22. aprillil 2021 Riigi­kogule esitatud kollektiivse pöördumisega „Kaja Kallase valitsus peab astuma tagasi“. Samuti jättis sotsiaalkomisjon sisuliselt läbi vaatamata 4. jaanuaril 2021 Riigi­kogule esitatud kollektiivse pöördumise „Peatame 5G!“ ja 7. aprillil 2020 Riigi­kogule esitatud kollektiivse pöördumise „Seisame Elu eest: nõuame 5G ohutute piirnormide kehtestamist ja pikaajalisi uuringuid tehnoloogiaärist sõltumatutelt teadlastelt“, kuna need langesid sisult kokku Riigi­kogule 4. aprillil 2019 esitatud kollektiivse pöördumisega „Nõuame 5G tehnoloogia paigaldamise peatamist Eestis!“, mille arutamisest oli möödas vähem kui kaks aastat. 

			2. Kui komisjon otsustab ettepaneku tagasi lükata, siis peab ta seda põhjendama ning sellest tuleb ka pöördumise esitajate kontaktisikut teavitada. Näiteks on ilmselgelt põhiseadusega vastuolus oleva ettepaneku puhul kohane selgitada pöördujatele, milles vastuolu põhiseadusega seisneb. Nii näiteks selgitas põhiseaduskomisjon oma vastuskirjas 22. aprillil 2021 Riigi­kogule esitatud kollektiivsele pöördumisele „Kaja Kallase valitsus peab astuma tagasi“, et ettepanek Riigi­kogule algatada peaministri tagasiastumine ei ole põhiseadusega kooskõlas, kuivõrd umbusalduse avaldamist saab algatada viiendik Riigi­kogu liikmetest omal initsiatiivil, mitte Riigi­kogu alatine komisjon. Samuti selgitati pöördujatele, mis on Riigi­kogu erakorraliste valimiste korraldamise põhiseaduslikud alused.

			3. Riigi­kogu komisjon on vaba otsustama, kas ta lükkab kõnealuse kollektiivse pöördumise tagasi sisulise aruteluta või kohtub siiski kollektiivse pöördumise kontaktisikuga ning selgitab varasema samasisulise kollektiivse pöördumise kohta tehtud otsust ja selle põhjendusi. Praktikas on rahanduskomisjon jätnud sisulise aruteluta läbi vaatamata 8. juunil 2015 Riigi­kogule esitatud kollektiivse pöördumise „Kütuseaktsiisi tõstmata jätmiseks“, kuna see oli sisult kokkulangev 25. mail 2015 Riigi­kogule esitatud kollektiivse pöördumisega „Kütuseaktsiisi järsk tõus tuleb ära jätta!“. Samas otsustas näiteks kultuurikomisjon korraldada avaliku istungi 22. oktoobril 2015 Riigi­kogule esitatud kollektiivse pöördumise „Lasteaedade õpetajate töö väärtustamisest“ arutamiseks, kuigi see langes sisuliselt kokku 15. juunil 2015 Riigi­kogule esitatud kollektiivse pöördumisega „Kõigile alushariduse pedagoogidele ühtse riikliku õpetaja töötasu alammäära kehtestamiseks“. Pärast arutelu jäi komisjon oma esialgse seisukoha juurde.

			4. Kaheaastast tähtaega tuleks hakata arvestama eelmise samasisulise (esitatud pöördumisega sisult kokkulangeva) kollektiivse pöördumise menetlemise lõpetamisest arvates.

			

			
				
					717	MSVS § 2 lg 3.

				

				
					718	Märgukirjale ja selgitustaotlusele vastamise seaduse ning Riigi­kogu kodu- ja töökorra seaduse muutmise seadus (RT I, 01.04.2014, 1).

				

				
					719	Märgukirjale ja selgitustaotlusele vastamise seaduse ning Riigi­kogu kodu- ja töökorra seaduse muutmise seaduse eelnõu (518 SE, XII Riigi­kogu) seletuskiri.

				

				
					720	Märgukirjale ja selgitustaotlusele vastamise seaduse ning Riigi­kogu kodu- ja töökorra seaduse muutmise seaduse eelnõu (518 SE, XII Riigi­kogu) seletuskiri.

				

				
					721	Euroopa Parlamendi ja nõukogu määrus (EL) nr 910/2014, e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.08.2014, lk 73–114).

				

				
					722	Riigi­kogu juhatuse 02.12.2014 istungi protokoll, p 3.1.

				

				
					723	Riigi­kogu juhatuse 15.01.2015 istungi protokoll, p. 3.1.

				

				
					724	Eesti Koostöö Kogu platvorm rahvaalgatus.ee.

				

			

		


		
			19. PEATÜKK

			MUUDE KÜSIMUSTE ARUTAMISE KORD

			Üldist

			Lisaks klassikalistele parlamentaarse kontrolli vahenditele nagu aru­pärimised ja küsimused, uurimiskomisjonid ning umbusaldushääletus, võimaldab RKKTS veel mitmeid kontrollivorme: olulise tähtsusega küsimuste ja strateegiliste arengudokumentide arutelud, peaministri avaldused ja ülevaated ning valitsusele tehtavat ettepanekut sisaldavad otsused. Nende kontrollivormide kaudu on Riigi­kogul täiendavad võimalused saada valitsuse tegevuse kohta teavet ning võtta aktiivse mõttevahetuse vormis osa pikemaajalise poliitika ja otsuste kujundamisest.

			§ 153. Olulise tähtsusega riikliku küsimuse arutelu

			(1) Riigi­kogu komisjon või fraktsioon võib algatada olulise tähtsusega riikliku küsimuse arutelu, esitades sellekohase taotluse Riigi­kogu juhatusele. Taotluses märgitakse arutatav küsimus ning arutelu soovitav aeg.

			(2) Arutelu kestuse, ettekandjad ning küsimuste esitamiseks ja sõna­võttudeks ettenähtud aja määrab Riigi­kogu juhatus arutelu algatanud komisjoni või fraktsiooni ettepanekul.

			(3) Fraktsioon võib kalendriaasta jooksul algatada ühe olulise tähtsusega riikliku küsimuse arutelu.

				[RT I 2009, 54, 361 – jõust. 23.11.2009]

			1. Riigi­kogu täiskogu on valitud rahvaesindajate poliitilise debati areen. Parlamendi kui rahvaesinduse ülesanne on arutada kõiki olulisi riigielu probleeme. Selleks on vajalik aruteluvorm, mis võimaldaks parlamendiliikmetel valitsuse teostatavat poliitikat käsitleda üldisemalt kui üksnes mõne konkreetse eelnõuga seoses. Olulise tähtsusega riikliku küsimuse arutelu võimaldab parlamendiliikmetel omal algatusel juhtida ühiskonna ja avalikkuse tähelepanu olulistele teemadele ning küsimustele. Parlamentaarse arutelu käigus tõstatatakse ja arutatakse olulisi ühiskondlikke probleeme ning pakutakse välja lahendusi.

			2. Esimesed sedalaadi arutelud Riigi­kogu täiskogus toimusid riigi välis­poliitika üle. 1993. aasta 28. oktoobril vastuvõetud välissuhtlemisseaduse725 § 5 lõike 1 punkt 7 kohustas Riigi­kogu arutama vähemalt kaks korda aastas täiskogu istungil riigi välispoliitikat ja selle teostamist. Esimene välispoliitikaalane debatt Riigi­kogus toimus 1994. aasta 17. veebruaril. Välispoliitika aruteludel esinesid ettekandega nii välisminister kui ka Riigi­kogu väliskomisjoni esimees ning see on jäänud tänini valdavaks. Aastatel 2000–2003 tegi ettekande ka mõne Riigi­kogu välisdelegatsiooni juht. 2006. aasta 15. juunil vastuvõetud VäSS muutis senist korda ja selle § 6 lõike 1 punkt 5 kohustab Riigi­kogu arutama aasta teise täiskogu töö­­tsükli jooksul valitsuse ettekande põhjal riigi välispoliitikat ja selle elluviimist.

			3. Olulise tähtsusega riikliku küsimuse arutelu reeglid sätestati esma­kordselt 1994. aasta RKKS-is,726 mille § 135 lõike 1 kohaselt võis Riigi­kogu alatise komisjoni ettepanekul avalikul või kinnisel istungil ilma vastava eelnõuta eraldi päevakorrapunktina arutada olulise tähtsusega riiklikku küsimust. Parlamendiliikmel oli õigus esitada ettekandjale kuni kaks suulist küsimust ja kirjalikke küsimusi. Pärast ettekandeid avati läbi­rääkimised. Parlamendiliikmel oli õigus arvamust avaldada ühe sõnavõtu või kõnega. Arutelu lõpetamisel parlament otsust vastu ei võtnud. 1999. aasta 12. jaanuaril vastuvõetud Riigi­kogu kodukorra seaduse muutmise ja täiendamise seadusega727 täiendati nimetatud regulatsiooni ning Riigi­kogul võimaldati Vabariigi Valitsuse, Riigi­kogu fraktsiooni või komisjoni ettepanekul arutada olulise tähtsusega riiklikku küsimust koos selle lahendust sätestava otsuse eelnõu menetlemisega. Nimetatud seadusega nähti siiski ette ka erand, mille kohaselt võis Riigi­kogu komisjoni ettepanekul arutada olulise tähtsusega riiklikku küsimust ilma sellekohase eelnõuta. Ettekandjate suur arv ning küsimis- ja kõneaja suhtes eelnevalt kokkulepitud reeglite puudumine tingisid sageli debati venimise. Nii mõnigi kord kestsid debatid täiskogus kaks istungipäeva, teinekord pikemaltki. Näiteks 1998. aasta 7. mail alanud hariduspoliitika arutelul tehti viis ettekannet ja arutelu kestis kolm istungipäeva. Seetõttu täpsustati 2000. aasta 16. novembril vastuvõetud Riigi­kogu kodukorra seaduse muutmise seadusega728 katkestatud arutelu jätkamise aega ja korda ning nähti ette, et kui arutelu katkestatakse, jätkub see komisjoni poolt ettepandud ajal, kuid mitte hiljem kui kolmandal töönädalal katkestamisest arvates. RKKTS-is säilitati suures osas senine olulise tähtsusega riikliku küsimuse arutamise kord. Võrreldes varasema korraga jäeti valitsus ja Riigi­kogu fraktsioonid arutelu algatajate ringist välja. Arutelu algatamise õigus jäi ainult Riigi­kogu komisjonile, st nii alatisele, eri-, uurimis- kui ka probleem­komisjonile. Samuti anti Riigi­kogu juhatusele õigus määrata kooskõlastatult arutelu algatanud komisjoniga arutelu kestus, ettekandjad ning küsimuste esitamiseks ja sõnavõttudeks ettenähtud aeg. Eesmärgiga suurendada fraktsioonide osa parlamendi tegevuse kujundamisel ja elavdada poliitilist arutelu täiskogus, võeti 2009. aasta 29. oktoobril vastu Riigi­kogu kodu- ja töökorra seaduse muutmise seadus, millega anti Riigi­kogu fraktsioonidele, sh opositsioonile, tagasi võimalus algatada olulise tähtsusega riikliku küsimuse arutelu täiskogus.

			4. Arutelu algataja esitab Riigi­kogu juhatusele kirjaliku taotluse, milles märgitakse arutatav küsimus, mis sõnastatakse üldjuhul konkreetse teemana. Olulise riikliku tähtsusega küsimuse aruteluks pakutavad teemad peavad lähtuma avalikust huvist, kandma ühiskonna jaoks olulist sõnumit ning sobima parlamentaarseks aruteluks, arvestades Riigi­kogu põhiseaduslikku rolli ja pädevust. Taotluses märgitakse ka arutelu soovitav aeg, s.o Riigi­kogu istungi kuupäev, aga ka ettepanek arutelu kestuse, ettekandjate ning küsimuste esitamiseks ja sõnavõttudeks ettenähtava aja kohta. Riigi­kogu juhatuse kinnitatud juhendi729 kohaselt kavandatakse olulise tähtsusega riiklike küsimuste arutelu üldjuhul Riigi­kogu neljapäevasele istungile, vältides arutelu toimumist istung­järgu viimasel istunginädalal. Arutelu kestuse planeerimine peab tagama, et arutelu saaks peetud ühel istungil. Arutelu algatajad teevad reeglina arutelu taotluses ka ettepaneku pikendada istungit, juhul kui kõik läbirääkimistel osaleda soovijad ei ole istungi korraliseks lõpuajaks jõudnud kõneleda. Arutelu lõpeb istungiaja lõppedes ning läbimata sõnavõtud ei kandu edasi järgmisele istungipäevale.

			5. Arutelul peetakse kaks kuni kolm, erandjuhul neli ettekannet, millest vähemalt üks peab olema algataja esindaja, st Riigi­kogu liikme ettekanne. Ehkki erinevalt paljude teiste Euroopa riikide parlamentidest ei pea kõik ettekandjad olema parlamendiliikmed, vaid võivad olla ka eksperdid väljastpoolt Riigi­kogu, on avalikud arutelud istungisaalis mõeldud eelkõige poliitilise debati pidamiseks, mitte ekspertide ettekannete kuulamiseks. Selleks, et arutelu oleks elav, selle käigus saaks tõstatada probleeme ja käsitleda võimalikke lahendusteid, on oluline, et ettekannete arv oleks piiratud, parlamendiliikmed saaksid esitada küsimusi kõigile ettekandjatele ning läbirääkimisteks jääks rohkem aega. Ettekandjaid peaks olema vähemalt kaks, sest ühe ettekandjaga arutelu ei teeni oluliselt tähtsa riikliku küsimuse eesmärki.

			6. Senise praktika kohaselt sõltub ettekannete ja Riigi­kogu liikmete küsimuste arv sellest, kui palju on ettekandjaid. Riigi­kogu juhatuse kinnitatud juhendi730 kohaselt lähtutakse ettekande pikkuse määramisel RKKTS §-st 67, mis näeb ette päevakorraküsimuses tehtava ettekande kestuseks kuni 20 minutit ja võimaluse pikendada seda aega kokku­leppel istungi juhatajaga. Välistatud ei ole ka pikemad ettekanded. Kui ettekandjaid on kaks, on ühe ettekande pikkus enamasti 15–30 minutit ning küsimuste esitamiseks ja neile vastamiseks on aega kuni 20 või 30 minutit. Välispoliitika aruteludel on välisministrile küsimuste esitamiseks antud aega 90 minutit. See tähendab ühtlasi, et kõik Riigi­kogu liikmed ei pruugi saada küsimust esitada. Küsimuste esitamise kord on praktikas olnud erinev, kuid sageli on igale ettekandjale võimalik esitada üks või kaks küsimust või näiteks kõigile ettekandjatele kokku kaks küsimust. Viimasel ajal on Riigi­kogu juhatus eelistanud esimest võimalust. Küsimuse esitamiseks on RKKTS § 68 lõike 3 kohaselt aega üks minut. Läbirääkimisteks arvestatakse sageli üks tund ja tavaliselt on kokku lepitud, et esmalt antakse sõna fraktsioonide esindajatele ja seejärel teistele sõna soovivatele parlamendiliikmetele. RKKTS § 69 lõike 5 kohaselt on läbirääkimistel sõnavõtu kestus viis minutit ja soovi korral on võimalik küsida kolm minutit lisaaega. Riigi­kogu liikme taotlusel võib istungi juhataja anda talle loa RKKTS § 70 kohaseks  vastusõnavõtuks.

			7. Parlamendi praktika kohaselt toimuvad enne olulise tähtsusega riikliku küsimuse algatamist komisjonis ekspertide kuulamised, mis on see­järel Riigi­kogu täiskogus toimuva arutelu kui poliitikute debati sisendiks. Olulise tähtsusega riikliku küsimuse arutelu aluseks võib olla ka Riigi­kogu komisjoni poolt RKKTS § 231 kohaselt koostatud raport, samuti Riigi­kogule esitatud kollektiivne pöördumine.

			8. Fraktsioon saab kalendriaasta jooksul algatada ühe olulise tähtsusega riikliku küsimuse arutelu. Riigi­kogu valimise aastal moodustatakse fraktsioonid pärast Riigi­kogu uue koosseisu kokkuastumist uuesti ja neil on õigus algatada üks arutelu sõltumata sellest, kas sama nimega fraktsioon samal aastal enne Riigi­kogu valimisi juba oli arutelu algatanud  või mitte.

			9. Perioodil 17.02.1994–21.03.2003 toimus Riigi­kogus 31 olulise tähtsusega küsimuse arutelu. Lisaks välispoliitika aruteludele algatati korduvalt ka debatte Eesti ettevalmistuse kohta liitumiseks Euroopa Liiduga. Teemadeks olid ka näiteks põllumajandus ja maaelu, rahvuse tulevik, teadus- ja arendustegevuse ning sotsiaalpartnerluse olukord. Enamuse nimetatud perioodi aruteludest algatasid Riigi­kogu komisjonid, mõned algatused pärinesid fraktsioonidelt. Enamasti peeti 2–3 ettekannet, kuid esines ka 5–6 ettekandega debatte (nt ettevalmistused Eesti liitumiseks Euroopa Liiduga 11. ja 16. aprillil 2002). Alates Riigi­kogu X koos­seisust on olulise tähtsusega riiklike arutelude arv järk-järgult kasvanud.731 Lisaks välispoliitika aruteludele toimusid regulaarselt ka Eesti inimarengu aruande ja Eesti kodanikuühiskonna arengukontseptsiooni rakendamise arutelud. Suurema osa olulise tähtsusega riikliku küsimuse arutelusid on algatanud komisjonid, kuid näiteks Riigi­kogu XIII koosseisus algatasid fraktsioonid 39-st arutelust 17.732

			§ 154. Vabariigi Valitsusele tehtavat ettepanekut sisaldava Riigi­kogu otsuse eelnõu ning Riigi­kogu avalduse, deklaratsiooni ja pöördumise eelnõu menetlemine

			(1) Fraktsioonid ja komisjonid võivad esitada Riigi­kogu otsuse eelnõusid, mis sisaldavad ettepanekuid Vabariigi Valitsusele.

			[RT I, 07.03.2019, 1 – jõust. 17.03.2019]

			(11) Riigi­kogu avalduse, deklaratsiooni ja pöördumise eelnõu võib esitada vähemalt viiendik Riigi­kogu koosseisust.
[RT I, 07.03.2019, 1 – jõust. 17.03.2019]

			(2) Eelnõu antakse üle, vormistatakse ja võetakse menetlusse käesoleva seaduse §-des 91, 92 ja 93 ettenähtut järgides. Eelnõu menetlusse võtmisel määrab Riigi­kogu juhatus eelnõule muudatus­ette­panekute esitamise tähtaja ning juhtiv­komisjoni. Muudatus­ette­panekuid võivad esitada üksnes fraktsioonid ja komisjonid.
[RT I, 03.05.2016, 2 – jõust. 13.05.2016]

			(3) Eelnõu arutatakse ühel lugemisel.

			(4) Eelnõu võetakse päevakorda juhtiv­komisjoni ettepanekul, arvestades käesoleva seaduse §-s 97 ettenähtut.

			(5) Eelnõu lugemise käigus esinevad ettekannetega eelnõu esitaja ning juhtiv­komisjoni esindaja. Riigi­kogu liige võib kummalegi ette­kandjale esitada ühe suulise küsimuse.

			(6) Eelnõu lugemisel avatakse läbirääkimised, mille käigus esinevad sõnavõttudega fraktsioonide ja komisjonide esindajad.

			[RT I, 13.03.2014, 2 – jõust. 23.03.2014]

			(7) Pärast läbirääkimiste lõpetamist viiakse läbi muudatus­ette­panekute hääletamine. Seejärel pannakse eelnõu lõpphääletusele.

			1. Riigi­kogu fraktsioonidele ja komisjonidele on antud õigus esitada otsuseid, millega Riigi­kogu pöördub valitsuse poole ettepanekuga midagi teha või millestki juhinduda.733 Tegemist on erisusega RKKTS § 90 lõike 1 punktist 1, mis annab Riigi­kogu otsuse esitamise õiguse ka Riigi­kogu liikmele. Kui PS-is või RKKTS-is on Riigi­kogu otsuse menetlemiseks ette nähtud eriregulatsioon, tuleb seda järgida. Seega ei saa Riigi­kogu liige esitada otsuse eelnõu, millega tehakse ettepanek Vabariigi Valitsusele ka teiste sätete, nt PS § 65 punkti 1 ja RKKTS § 90 lõike 1 punkti 1 alusel.

			2. Osa sellistest otsustest on PS § 103 lõike 2 alusel Vabariigi Valitsusele tehtavad ettepanekud algatada mõni seadus­eelnõu. Samas menetletakse RKKTS § 154 lõike 1 järgi ka muid ettepanekuid, mida Riigi­kogu valitsusele teeb. Taoliste otsuste mõte on võimaldada Riigi­kogul võtta riigijuhtimisest osa nõnda, et ta mõjutab oma poliitilise tahte otsustes väljendamise kaudu valitsuse tegevust valdkondades, millel on eriti oluline tähtsus ja mille kohta peab parlament vajalikuks oma seisukohta väljendada. Sellist parlamentaarse tegevuse vormi tunnustatakse teoorias ja teiste riikide parlamentide praktikas kui kontrolli täitevvõimu üle kaasotsustamise, suunamise või mõjutamise kaudu. Näiteks võib tuua Riigi­kogu 1999. aasta 25. veebruari otsuse „AS Eesti Raudtee ümber­kujundamine ja erastamine“734, milles nõuti AS-i Eesti Raudtee ümberkujundamise ja erastamise teokstegemist erastamisseaduses ettenähtud korras ning konkurentsiseaduse aluseksvõtmist ümberkujundamise käigus moodustatud äriühingutele eri- või ainuõiguse andmisel. 2011. aasta 20. septembril võttis Riigi­kogu vastu otsuse teha Vabariigi Valitsusele ettepanek töötada välja tegevuskava meeste ja naiste palgalõhe vähendamiseks735 ning 2019. aasta 20. veebruaril otsuse teha Vabariigi Valitsusele ettepanek kehtestada sanktsioonid seoses Ukraina aluste ründamise ja hõivamisega Kertši väinas.736

			3. Otsus, millega Riigi­kogu teeb valitsusele ettepaneku algatada konkreetne seadus­eelnõu, nõuab PS § 103 lõike 2 kohaselt vastuvõtmiseks parlamendi koosseisu häälteenamust. Kõnealune säte asub põhiseaduse paragrahvis, mis käsitleb seaduste algatamise õigust. Põhiseaduse Assamblees põhjendati sätte vajalikkust olukorraga, kus seadus­eelnõu väljatöötamine on vajalik, ent Riigi­kogu oma jõududega seda ei suuda. Sellises olukorras peab Riigi­kogul olema põhiseaduslik võimalus tellida seadus­eelnõu valitsuselt, andes ette ka poliitilised lähtekohad ja eelnõu kontseptuaalsed alused, mida valitsusel tuleb seadus­eelnõu väljatöötamisel arvestada.737 Koosseisu häälteenamuse nõue valitsusele eelnõu väljatöötamiseks esitatava ettepaneku puhul on põhjendatav asjaoluga, et koosseisu häälteenamus tagab väljatöötatava eelnõu seadusena vastuvõtmise. Riigi­kogu tegevuse taasalustamise algaastatel ettepanekuid konkreetsetes valdkondades seaduste vastuvõtmiseks valitsusele ka tehti. Riigi­kogu tahe seadus­eelnõu saamiseks oli neis otsustes selgelt kirjas.738 Hiljem on enamasti kindlate seadus­eelnõude väljatöötamiseks selgesõnaliste ettepanekute tegemisest hoidutud ja selle asemel on otsuses viidatud teatud lahendamist vajavatele küsimustele. Selline praktika on tõstatanud küsimuse, millal lugeda ettepanek eelnõu väljatöötamisega seotuks ja kas muudele ettepanekutele kohaldub samuti Riigi­kogu koosseisu häälteenamuse nõue.

			4. Ehkki muu sisuga ettepanekuid sisaldava otsuse vastuvõtmiseks piisab PS §-s 73 sätestatu valguses poolthäälte enamusest, on Riigi­kogu praktika olnud erinev. Kuni 2021. aasta lõpuni lähtuti üldjuhul kõikide Vabariigi Valitsusele ettepaneku tegemise otsuste eelnõude puhul PS § 103 lõikes 2 sätestatust ning nõuti otsuse vastuvõtmiseks Riigi­kogu koosseisu häälteenamust, st vähemalt 51 poolthäält.739 Niisuguse praktika kasuks räägib see, et sageli on ühes otsuse eelnõus nii valitsusele tehtavad ettepanekud algatada eelnõu kui ka üleskutsed muuks tegevuseks. Samuti ei ole ettepaneku sõnastusest alati üheselt arusaadav, kas eelnõus väljendatud ettepanek võib vajada selle elluviimiseks vältimatult seaduste muutmist. Kuivõrd kõnealuste otsuste puhul on tegemist poliitiliselt siduvate ettepanekutega (vt järgmine kommentaar), õigustab vähemalt 51 hääle nõuet ka seos PS § 97 lõikega 1, mille järgi saab Riigi­kogu avaldada valitsusele umbusaldust oma koosseisu häälteenamusega. Selle argumendi vastu kõneleb aga asjaolu, et Riigi­kogu otsusega kehtestatavate eri valdkondade poliitikate põhialuste vastuvõtmiseks Riigi­kogu koosseisu häälteenamus nõutud ei ole740, kuigi põhialustega teeb Riigi­kogu valitsusele ülesandeks järgida teatud poliitikavaldkonna üldist suunda, mille eiramisel võib järgneda näiteks Vabariigi Valitsusele umbusalduse avaldamine. Seega ei ole poliitilise siduvuse argument Riigi­kogu koosseisu häälteenamuse nõudmisel ümberlükkamatu. Võttes arvesse ka PS § 103 lõike 2 sõnastust ja asukohta põhiseaduse struktuuris ning põhiseaduse väljatöötanud isikute seisukohti, millest pigem järeldub, et Riigi­kogu koosseisu häälteenamus on nõutav vaid seadus­eelnõu väljatöötamise ettepaneku korral, puudub muude Vabariigi Valitsusele tehtavate ettepanekute puhul õiguslik alus nõuda nende vastuvõtmiseks parlamendi koosseisu häälteenamust. Sel juhul tõkestab nõutava häälteenamuse läve tõstmine põhjendamatult ettepanekut sisaldava eelnõu vastuvõtmist. Seetõttu ei ole nende ette­panekute puhul, mis selgelt ei sisalda ettepanekut seadus­eelnõu väljatöötamiseks, enam Riigi­kogu koosseisu häälteenamust eeldatud. Samas ühtki sellist otsust Riigi­kogu XIV koosseisus poolthäälte enamusega vastu ei võetud.741

			5. Kuna PS § 103 lõikes 2 on nimetatud vaid seadus­eelnõu algatamiseks tehtavaid ettepanekuid, võib küsida, kas RKKTS § 154 lõige 1, mis võimaldab valitsusele selliste ettepanekute tegemist, millega ei taotleta otseselt või kaudselt seadus­eelnõu algatamist, on põhiseadusega kooskõlas. Põhiseaduse Assamblee aruteludest võib järeldada, et valitsusele eelnõu algatamise ettepaneku tegemise võimalust peeti vajalikuks just seetõttu, et Riigi­kogul ei ole võimalik valitsusele ülesandeid anda muul moel kui seadusega.742 Võimude lahususe põhimõttest tulenevalt ei tohi Riigi­kogu sekkuda täitevvõimu tegevusalasse, kuid samas on Riigi­kogul rahva esindajana parlamentarismi põhimõtte järgi õigus valitsusele suuniseid anda, kui ta seda vajalikuks peab. Ehkki põhiseaduse saamislugu ja sätted viitavad, et põhiseadust tehes ei nähtud ette võimalust, et Riigi­kogu saaks ilma seda konkreetselt lubava põhiseaduse normita valitsusele ülesandeid anda, isegi mitte ettepaneku vormis, tuleb möönda, et mõlemat tüüpi ettepanekud on lubatavad. Seda kinnitab ka nüüdseks juba 30 aastat kestnud Riigi­kogu praktika. Iseküsimus on, kas n-ö poliitika­soovitusi on õige teha õigusakti vormis või tuleks neid teha hoopis pöördumise, avalduse või deklaratsioonina (RKKTS § 154 lg 11).

			6. Valitsusele ettepaneku tegemise kaudu osaleb Riigi­kogu riigi juhtimises täitevvõimu korraldada antud valdkondades. Seetõttu ei saa olla tegemist õiguslikult siduvate otsustega, kuna vastasel juhul rikuks Riigi­kogu võimude lahususe põhimõtet, vaid poliitiliselt siduvate otsustega. Seejuures on ka kõnealuste otsuste poliitiline siduvus valitsuse suhtes piiratud ühe parlamendi koosseisu volituste ajaga. Riigi­kogu praktikat vaadates võib öelda, et initsiatiiv Vabariigi Valitsusele ettepanekute tegemiseks tuleb opositsioonilt. Ehkki valdavalt jäävad sellised ettepanekud vastu võtmata743, on opositsioonis olevad Riigi­kogu fraktsioonid kasutanud seda kui võimalust tutvustada oma poliitilisi seisukohti.

			7. Riigi­kogu avalduse, deklaratsiooni ja pöördumise eelnõu saab esitada vähemalt viiendik Riigi­kogu koosseisust, s.o vähemalt 21 Riigi­kogu liiget. Riigi­kogu avaldus, deklaratsioon ja pöördumine on Riigi­kogu poliitilist tahet väljendavad aktid, mis ei sisalda õigusnorme ega ole seega õigusaktid. PS § 65 punkti 11 sõnastuse järgi saab avalduse, deklaratsiooni ja pöördumise adresseerida üksnes Eesti rahvale, teistele riikidele või rahvusvahelistele organisatsioonidele.744 Riigi­kogu on lisaks teistele riikidele ja rahvusvahelistele organisatsioonidele suunatud avaldustele teinud avaldusi ka laiemale üldsusele745 ja Vabariigi Valitsusele,746 samuti teinud avaldusi, millel ei ole konkreetset adressaati.747 Kuna RKKTS ei sätesta, millistest kriteeriumidest lähtuvalt valib Riigi­kogu oma tahte väljendamiseks avalduse, deklaratsiooni või pöördumise, on Riigi­kogu vaba valima keeleliselt konkreetsel juhul sobivaima vormi. Avaldust saab käsitleda üldmõistena, mis sobib enamikul juhtudest Riigi­kogu seisukohtadest teadaandmiseks. Deklaratsioon ja pöördumine on avalduse alaliigid, millest esimene sobib näiteks riiklikult olulisemaks seisukohavõtuks ning teine konkreetsele adressaadile suunatud üleskutse või ettepaneku edastamiseks. Seni on Riigi­kogu valdavalt võtnud vastu avaldusi. Riigi­kogu on oma avaldustes esitanud seisukohti seoses olulise päevakajalise või ajaloolise sündmusega. Näiteks võttis Riigi­kogu 2016. aastal vastu avalduse 75 aasta möödumisest juuniküüditamisest748 ja 2022. aastal avalduse Ukraina territoriaalse terviklikkuse toetuseks749. Deklaratsiooni on Riigi­kogu võtnud vastu üks kord750 ja pöördumise kolm korda.751

			8. Kommenteeritavas paragrahvis käsitletavate otsuste, samuti Riigi­kogu avalduste, deklaratsioonide ja pöördumiste eelnõud vormistatakse, antakse üle ja võetakse menetlusse üldises korras. Kui avaldus, deklaratsioon või pöördumine on suunatud teistele riikidele või rahvusvahelistele organisatsioonidele, lisatakse eelnõule selle võõrkeelne tõlge752. Kuna kommenteeritavas paragrahvis nimetatud eelnõusid arutatakse ühel lugemisel, määrab Riigi­kogu juhatus eelnõu menetlusse võtmisel eelnõule muudatus­ette­panekute esitamise tähtaja, seejuures võivad muudatus­ette­panekuid esitada üksnes fraktsioonid ja komisjonid. Eelnõu võetakse päevakorda juhtiv­komisjoni ettepanekul, arvestades RKKTS §-s 97 ettenähtut, s.o eelnõu (esimene) lugemine peab toimuma täiskogu seitsme töönädala jooksul eelnõu menetlusse võtmisest arvates. Pärast eelnõu esitaja ning juhtiv­komisjoni esindaja ettekandeid võivad Riigi­kogu liikmed esitada kummalegi ettekandjale ühe küsimuse, millele järgnevad läbirääkimised, mille käigus esinevad sõnavõttudega fraktsioonide ja komisjonide esindajad. Pärast läbirääkimiste lõpetamist viiakse läbi muudatus­ette­panekute hääletamine. Seejärel pannakse eelnõu lõpphääletusele. Avalduse, deklaratsiooni ja pöördumise vastuvõtmiseks on nõutav parlamendi poolthäälte enamus. Valitsusele tehtavat ettepanekut sisaldava Riigi­kogu otsuse vastuvõtmiseks nõutava häälteenamuse kohta vt käesoleva paragrahvi kommentaar 2.

			§ 155. Vabariigi Presidendi, peaministri ja ministrite poliitilised avaldused ning ameti­isikute ettekanded ja ülevaated

			(1) Vabariigi Presidendil, peaministril ja ministritel on õigus esineda Riigi­kogu istungil poliitilise avaldusega. Teised ameti­isikud esinevad Riigi­kogu istungil Eesti Vabariigi põhiseaduses või seaduses ettenähtud ettekannete või ülevaadetega.

			(2) Avalduse, ettekande või ülevaatega esineda sooviv ameti­isik esitab Riigi­kogu juhatusele sellekohase taotluse, milles märgib avalduse, ettekande või ülevaate teema, esinemise soovitava aja ja kestuse.

			(3) Avalduse, ettekande või ülevaate esitamise aja määrab Riigi­kogu juhatus.

			(4) Riigi­kogu liige võib avalduse, ettekande või ülevaatega esinenud ameti­isikule esitada ühe suulise küsimuse, kui Riigi­kogu juhatus ning ameti­isik ei ole kokku leppinud teisiti.

			(5) Pärast avalduse, ettekande või ülevaate esitamist ning küsimustele vastamist avatakse läbirääkimised, mille käigus esinevad sõnavõttudega fraktsioonide esindajad.

			1. Poliitiline avaldus on Vabariigi Presidendi või valitsusliikme esinemine Riigi­kogu ees omal algatusel ja enda valitud teemal. 1992. aasta RKKS-ist alates on kodukorraseadused sisaldanud sätet, mis on võimaldanud peaministril enda initsiatiivil esineda Riigi­kogu ees poliitilise avaldusega. RKKTS-iga on antud Riigi­kogu ees poliitilise avaldusega esinemise õigus ka ministritele. Selle kaudu tagatakse Riigi­kogu informeeritus olulisematest valitsuse otsustest ja kavadest.

			2. RKKTS § 2 lõike 1 kohaselt avab Riigi­kogu uue koosseisu esimese istungi Vabariigi President, pidades avakõne, mis on sisult presidendi poliitiline avaldus, kuid mille suhtes ei kohaldata RKKTS § 155 reegleid. Tavakohaselt avab Vabariigi President ka Riigi­kogu sügisistung­järgu, mille puhul samuti ei kohaldata RKKTS §-s 155 sätestatut.

			3. Kui Vabariigi Presidendile, peaministrile ja ministritele on antud võimalus esineda omal algatusel Riigi­kogu istungil poliitilise avaldusega, siis ameti­isikute jaoks, kes esinevad Riigi­kogu istungil põhiseaduses või seaduses ettenähtud ettekannete või ülevaadetega, on esinemine kohustuslik ja pigem aruandva iseloomuga.

			4. Riigikontrolör esitab Riigi­kogule ülevaate riigi vara kasutamise ja säilimise kohta eelmisel eelarveaastal üheaegselt riigieelarve täitmise aruande arutamisega Riigi­kogus (PS § 135, RKS § 10 lg 1). Enamasti on nimetatud ülevaate esitanud riigikontrolör Riigi­kogule oktoobris või novembris.

			5. Õiguskantsler esitab kord aastas Riigi­kogule ülevaate seadusandliku ja täidesaatva riigivõimu ning kohalike omavalitsuste õigustloovate aktide kooskõlast põhiseaduse ja seadustega (PS § 143). ÕKS § 4 täpsustab, et õiguskantsler esitab kord aastas Riigi­kogule ülevaate järelevalve teostamisest õigustloovate aktide põhiseaduslikkuse ja seaduslikkuse ning põhiõiguste ja -vabaduste järgimise üle. Põhiseaduse § 139 lõike 2 alusel Riigi­kogule esitatavas ettekandes võib õiguskantsler osutada nii õigusliku regulatsiooni kui ka riigiasutuste tegevuse puudulikkusele, vastuolulisusele ja laiematele probleemidele õiguskorras.753 Nii näiteks esines õiguskantsler 17. juunil 2020 Riigi­kogus ettekandega õigusriigist eriolukorras.754

			6. Riigikohtu esimees esitab kord aastas Riigi­kogu kevadistung­järgul Riigi­kogule ülevaate kohtukorralduse, õigusemõistmise ja seaduste ühetaolise kohaldamise kohta (KS § 27 lg 3). Riigikohtu esimehe ülevaate esitamine Riigi­kogule on toimunud mai teises või juuni esimeses pooles.

			7. Riigi­kogu kuulab ära Eesti Panga presidendi ettekande Eesti Panga aastaaruande kohta (EPS § 31 lg 3). Samuti kuulab Riigi­kogu ära Finantsinspektsiooni juhatuse esimehe ettekande inspektsiooni aasta­aruande kohta (FIS § 51 lg 4). Neid ettekandeid on Riigi­kogu täiskogus kuulatud samal päeval järjestikuste päevakorrapunktidena, kuid mitte alati.755 Eelnimetatud ettekannete esitamine Riigi­kogule on toimunud mai teises või juuni esimeses pooles.

			8. Peaministril on kohustus esitada vähemalt kord aastas Riigi­kogule Vabariigi Valitsuse nimel ülevaade teadus- ja arendustegevuse olukorrast ning valitsuse poliitikast selles valdkonnas (TAKS § 10 p 2). Nimetatud ülevaate on peaminister Riigi­kogule esitanud detsembris või jaanuaris.

			9. RKKTS § 1525 järgi esitab peaminister Riigi­kogu sügisistung­järgu jooksul Riigi­kogule ülevaate valitsuse tegevusest Euroopa Liidu poliitika teostamisel.

			10. VVS § 36 lõike 2 punkt 54 paneb peaministrile kohustuse pidada pärast riigi eelarvestrateegia Riigi­kogule esitamist Riigi­kogus ettekanne Vabariigi Valitsuse tegevusest, sealhulgas riigi pikaajalise arengustrateegia sihtideni jõudmisest.

			11. VVS § 49 lõike 1 punkti 132 kohaselt peab iga minister vähemalt kord aastas Riigi­kogus ettekande, milles annab ülevaate oma vastutusvaldkonna tegevustest ja arengust. Peaministri ja ministrite selline kohustus nähti algselt ette Eesti riigi pikaajalise arengustrateegiaga „Eesti 2035“. (Strateegiadokumentide alusel peetavate ettekannete kohta vt käesoleva paragrahvi kommentaar 14.)

			12. ATS § 66 lõike 1 alusel esitab valdkonna eest vastutav minister kord aastas Riigi­kogule ülevaate avaliku teenistuse arengusuundadest, teenistus­kohtadest, teenistuses olevatest ja töötavatest isikutest, nende palkadest ja töötasudest ametiasutuste ning teenistusgruppide kaupa.

			13. Euroopa stabiilsusmehhanismi asutamislepingu ratifitseerimise ja rakendamise seaduse § 8 lõige 1 näeb ette, et Vabariigi Valitsus annab üks kord aastas Riigi­kogu istungil ülevaate Euroopa stabiilsusmehhanismiga antud stabiilsustoetustest ja Eesti Vabariigi osalemisest Euroopa stabiilsusmehhanismis. Tavapäraselt on selle ettekande pidanud rahandusminister.

			14. Peale eeltoodu on Vabariigi Valitsuse liikmed pidanud ettekandeid, kui niisugune kohustus on neile pandud Riigi­kogu otsusega. Enne, kui VVS-iga nähti peaministrile ja ministritele ette kohustus pidada kord aastas ettekanne, milles peaminister annab ülevaate Vabariigi Valitsuse tegevusest, sealhulgas riigi pikaajalise arengustrateegia sihtideni jõudmisest, ning minister ülevaate oma vastutusvaldkonna tegevustest ja arengust (vt ka käesoleva paragrahvi kommentaar 11), tegid ministrid ettekandeid strateegiadokumentide alusel. Näiteks peab Eesti riigi pikaajalise arengustrateegia „Eesti 2035“ kohaselt valitsuse iga liige vähemalt kord aastas Riigi­kogus ettekande, milles annab ülevaate strateegias seatud sihtide saavutamisest.756 Samalaadseid ettekandeid näevad ette ka muud strateegiadokumendid, näiteks „Õigusloomepoliitika põhialused aastani 2030“757, „Kriminaalpoliitika põhialused aastani 2030“758, „Eesti spordipoliitika põhialused aastani 2030“759 ja „Eesti julgeolekupoliitika alused“.760 Ehkki strateegilistes arengudokumentides nimetatud ettekanne ei ole põhiseaduses ega seaduses nimetatud ettekanne (vt kommenteeritava paragrahvi lg 1), on ministrid neid ettekandeid pidanud RKKTS §-s 155 sätestatud menetlust järgides. Seda tuleb pidada õigustatuks, kuna sarnaselt seadusest tulenevatele ettekannetele ja ülevaadetele on ka strateegilistes arengudokumentides ettenähtud ettekannete tegemiseks valitsusliikmeid kohustanud Riigi­kogu. Praktikas on ministrid erinevates strateegiadokumentides ettenähtud ettekandeid ka ühendanud. Näiteks pidas kultuuriminister 2022. aastal ühise ettekande riigi pikaajalise arengustrateegia „Eesti 2035“ ja strateegiadokumendi „Eesti spordipoliitika põhialused aastani 2030“ elluviimisest ning keskkonnaminister 2022. aastal ühise ettekande riigi pikaajalise arengustrateegia „Eesti 2035“ ja strateegiadokumendi „Kliimapoliitika põhialused aastani 2050“ elluviimisest.

			15. Avalduse, ettekande või ülevaate esitamise aja, st kuupäeva määrab Riigi­kogu juhatus. Kui Vabariigi President, peaminister või minister soovib, et tema poliitiline avaldus võetakse Riigi­kogu täiskogu töönädala või täiendava istungi päevakorda pärast selle kinnitamist, lepivad Riigi­kogu esimees ja avalduse esitaja kokku, millal avaldus Riigi­kogu istungil tehakse. Niisugusel juhul täiendatakse päevakorda Riigi­kogu esimehe ettepanekul (RKKTS § 14 lg 2 p 5 ja § 56 lg 1 p 9).

			16. Kommenteeritava paragrahvi lõike 4 kohaselt võib Riigi­kogu liige avalduse, ettekande või ülevaatega esinenud ameti­isikule esitada ühe suulise küsimuse, kui juhatus ning ameti­isik ei ole kokku leppinud teisiti. Kokkulepe, et Riigi­kogu liikmetele küsimuste esitamise õigust ei anta, on lubatav Vabariigi Presidendi, peaministri või ministri initsiatiivil tehtava poliitilise avalduse puhul. Praktikas on Riigi­kogu juhatus andnud nõusoleku, et peaministrile ja ministritele ei esitata küsimusi ainult sellise poliitilise avalduse puhul, mis kaasneb riigieelarve ja lisaeelarve üleandmisega.761 Muudel juhtudel on peaministri või ministri poliitilise avalduse puhul küsimuste esitamise võimalust peetud vajalikuks debati osaks. Küsimuste esitamise võimaluse laiendamist arutati 2016. aastal algatatud seadus­eelnõu raames, millega sooviti anda Riigi­kogu liikmetele õigus küsida vähemalt üks suuline küsimus Vabariigi Presidendilt, peaministrilt ja ministritelt, kes esinevad Riigi­kogu ees omal initsiatiivil poliitilise avaldusega.762 Muu hulgas nägi eelnõu ette, et ühe küsimuse võiks esitada Vabariigi Presidendile uue Riigi­kogu koosseisu esimesel istungil peetava avakõne järel. See ei leidnud siiski toetust põhjendusel, et põhiseaduse kohaselt ei ole Vabariigi Presidendil sellist rolli, mis eeldaks parlamentaarse debati pidamist. Kui Riigi­kogu ees esineb aga ameti­isik põhiseadusest või seadusest tuleneva ettekande või ülevaatega, siis ei ole RKKTS-i mõttega kooskõlas jätta Riigi­kogu liikmed küsimisvõimalusest ilma. RKKTS § 155 lõike 4 sõnastus jätab lahtiseks, kas juhatus ja ameti­isik võiksid kokku leppida rohkem kui ühe küsimuse esitamises, kuna sätte algne mõte on olnud võimaldada küsimuste ärajätmist ja muudel juhtudel, mil RKKTS näeb ette kindla küsimuste arvu, seda ei suurendata. Praktikas on siiski näiteks Eesti riigi pikaajalises arengustrateegias „Eesti 2035“ nimetatud ülevaadete tegemisel kokkuleppel Riigi­kogu juhatusega olnud lubatud kahe küsimuse esitamine.

			§ 1551. Euroopa Komisjoni liikme kandidaadi ettekanne

			(1) Enne Vabariigi Valitsuse poolt esitamist esineb Euroopa Komisjoni liikme kandidaat Riigi­kogus ettekandega. Vabariigi Valitsus esitab Riigi­kogu juhatusele sellekohase taotluse, milles märgib esinemise soovitava aja ja kestuse.

			(2) Esinemisele kohaldatakse § 155 lõigetes 3–5 sätestatut.

				[RT I, 05.11.2014, 2 – jõust. 15.11.2014]

			1. Kommenteeritav paragrahv näeb ette Euroopa Komisjoni liikme kandidaadi Riigi­kogus kuulamise menetluse.

			2. Euroopa Komisjoni liikme kandidaadi esitamise pädevus on Vabariigi Valitsusel (VVS § 202 lg 1). Tagamaks parlamendi osalus niivõrd tähtsa otsuse tegemisel peab Vabariigi Valitsus esitama oma kandidaadi Riigi­kogule tutvumiseks, et Riigi­kogu saaks hinnata kandidaadi sobivust tavapärase parlamentaarse debati raames, võimaldades volinikukandidaadil vastata Riigi­kogu liikmete küsimustele ja demonstreerida oma pädevust Euroopa Liidu teemades.

			3. Enne kommenteeritava paragrahvi jõustumist 2014. aasta 15. novembril toimus kaks korda volinikukandidaadi (Siim Kallas) kuulamine Riigi­kogus ELAK-is – 19. jaanuaril 2004 (siis veel erikomisjonina tegutsenud Euroopa asjade komisjon) ja 15. septembril 2009. Suurendamaks Riigi­kogu rolli, algatas ELAK 2014. aastal volinikukandidaadi (Andrus Ansip) nimetamise arutelu täiskogus olulise tähtsusega riikliku küsimusena.763 Esimest korda toimus volinikukandidaadi (Kadri Simson) ettekande kuulamine Riigi­kogus eraldi menetlusena 12. juunil 2019.

			4. Euroopa Komisjoni liikme kandidaadi ettekande pidamiseks esitab Vabariigi Valitsus Riigi­kogu juhatusele taotluse, milles märgib esinemise soovitava aja ja kestuse. Volinikukandidaat esineb sarnaselt teistele ameti­isikutele Riigi­kogu istungil ettekandega ning Riigi­kogu liikmed saavad talle esitada küsimusi. Seejärel avatakse läbirääkimised, mille käigus saavad fraktsioonide esindajad avaldada arvamust volinikukandidaadi sobivuse kohta. Protseduuriliselt on regulatsioon sarnane teiste ameti­isikute Riigi­kogu täiskogus peetavate ettekannetega. Esitatud kandidaadi sobivuse suhtes Riigi­kogu seisukohta ei kujunda ega otsust ei langeta.

			§ 156. Vabariigi Valitsuse tegevuskavade arutelu

			(1) Vabariigi Valitsus võib esitada Riigi­kogule arutamiseks oma tegevuskava.

			(2) Riigi­kogu juhatus määrab valitsuse esitatud tegevuskava läbivaatamiseks ning selle kohta ettekande koostamiseks juhtiv­komisjoni.
[RT I, 07.03.2019, 1 – jõust. 17.03.2019]

			(3) Tegevuskava arutelu võetakse päevakorda juhtiv­komisjoni ette­­panekul.

			(4) Tegevuskava arutelu käigus esinevad ettekandega Vabariigi Valitsuse esindaja ning juhtiv­komisjoni esindaja. Riigi­kogu liige võib kummalegi ettekandjale esitada ühe suulise küsimuse.

			(5) Tegevuskava arutelul avatakse läbirääkimised, mille käigus esinevad sõnavõttudega oma arvamust avaldada soovivad Riigi­kogu liikmed, komisjonide ja fraktsioonide esindajad.

			1. Kommenteeritav paragrahv lähtub sellest, et Riigi­kogul rahvaesindusena on õigus võtta osa riigielu valdkondade strateegilisest planeerimisest. Nimetatud paragrahvi sõnastus ei ole enam kooskõlas strateegiliste arengudokumentide terminoloogia ega koostamise reeglitega. Riigieelarve seaduse § 19 lõike 1 kohaselt on strateegilised arengudokumendid riigi pikaajaline arengustrateegia, poliitika põhialused, valdkonna arengukava ja programm. Riigi pikaajalise arengustrateegia ja poliitika põhialused võtab Riigi­kogu vastu kas omal algatusel või Vabariigi Valitsuse ettepanekul (RES § 20 lg 1) Riigi­kogu otsusega, mida menetletakse üldkorras (vt RKKTS §-d 90–1121).

			2. Kuigi kommenteeritavas paragrahvis kasutatakse terminit „Vabariigi Valitsuse tegevuskava“, hõlmab see praegusel ajal RES § 20 lõikes 2 nimetatud valdkonna arengukavasid. Nende dokumentide arutamise kaudu on Riigi­kogul võimalus võtta osa riigi pikemaajalise poliitika kujundamisest. Menetluse eesmärk on võimaldada Riigi­kogu liikmetel ja fraktsioonidel väljendada oma seisukohti arutatava strateegilise dokumendi kohta. Valitsusel omakorda avaneb võimalus tutvustada dokumenti ja sellega kavandatavaid tegevusi. RKKTS § 156 järgi piirdub Riigi­kogu tegevuskava arutamisega764, Riigi­kogu seda ei hääleta ja otsust vastu ei võta.765

			3. Menetledes strateegilisi arengudokumente RKKTS §-s 156 ette­nähtud korras, on Riigi­kogul võimalik:

			a) saada informatsiooni valitsuse plaanidest (kontrollifunktsioon);

			b) oma seisukohtade esitamise kaudu osaleda planeerimisprotsessis;

			c) tõmmata valdkondade arengukavadele ja nendega seoses tehtavatele valikutele avalikkuse tähelepanu (avalikustamisfunktsioon).

			4. Vabariigi Valitsusel on pärast Riigi­kogus toimunud arutelusid võimalik kiita strateegiline arengudokument heaks, arvestades Riigi­kogu (Riigi­kogus esindatud poliitiliste jõudude) seisukohti. Kui Riigi­kogu soovib oma seisukohad strateegilise arengudokumendi kohta kirjalikult fikseerida (lisaks sellele, et juhtiv­komisjoni hinnang ning eri poliitiliste jõudude esindajate arvamusavaldused kajastuvad Riigi­kogu stenogrammis), on tal RKKTS § 154 kohaselt võimalik võtta vastu otsus, milles esitab valitsusele oma ettepanekud (soovitused).

			5. Eriseadustega võib riigieelarve seaduses strateegiliste arengudokumentide arutamiseks ettenähtud üldisest korrast teha erandeid. Nii näiteks ei esitata riigisaladust sisaldavat riigikaitse valdkonna arengukava Riigi­kogule arutamiseks, vaid selle kohta esitab peaministrile seisukoha riigikaitsekomisjon (RES § 7 lg 11).

			§ 157. Vaba mikrofon

			(1) Riigi­kogu liikmete, fraktsioonide ja komisjonide sõnavõttude ära­kuulamiseks toimub Riigi­kogu täiskogu iga töönädala esmaspäeval vaba mikrofon.

			(2) Sõnavõtud vaba mikrofoni ajal esitatakse Riigi­kogu istungisaali kõne­toolist ning sõnavõtuks antakse aega kuni viis minutit.

			(3) Sõnavõtjale küsimusi ei esitata ning läbirääkimisi ei avata.

			1. Vaba mikrofoni puudutavad sätted on olnud kodukorraseadustes 1992. aasta RKKS-ist alates. Nimetatud instituut on operatiivne ja lihtne viis parlamendiliikmetel aktuaalsete teemade tõstatamiseks ja arvamuse avaldamiseks. Teemade valik on vaba.

			2. Parlamendiliikmete vaba mikrofon toimub üldiste sõnavõtureeglite (RKKTS § 69) järgi, arvestades käesolevas paragrahvis sätestatud erisusi:

			a) sõnavõtuks tuleb registreeruda. Loa sõnavõtuks annab istungi juhataja vastavalt registreerimise järjekorrale; registreeruda saab pärast istungi juhataja märguannet (haamrilöök);

			b) sõnavõtt esitatakse kõnetoolist;

			c) sõnavõtuks on aega kuni viis minutit, aja pikendamist ei ole ette nähtud;

			d) sõnavõtjale küsimusi esitada ei saa ja läbirääkimisi ei avata.

			3. Vaba mikrofoni toimumise aeg on kodukorraseaduse eri redaktsioonides olnud järgmine:

			a) perioodil 16. november 1992 – 11. detsember 1994 toimus vaba mikrofon iga töö­­tsükli teisel esmaspäeval kell 11.00–13.00;

			b) perioodil 12. detsember 1994 – 13. märts 1999 toimus see iga töönädala esmaspäeval pärast kell 17.00 algavat infotundi ning kestis kuni kõnesoovide ammendumiseni;

			c) perioodil 14. märts 1999 – 16. märts 2019 toimus vaba mikrofon iga töönädala esmaspäeval pärast kell 15.00 algavat arupärimistele vastamist ning kestis kuni kõnesoovide ammendumiseni;

			d) alates 17. märtsist 2019 toimub vaba mikrofon iga töö­­nädala esmas­päeval pärast kell 15.00 algava istungi päevakorra ammendumist ning kestab kuni kõnesoovide ammendumiseni, kuid mitte kauem kui kella 24.00-ni.766

			4. Kommenteeritava paragrahvi ja RKKTS § 47 lõike 1 punkti 1 järgi toimub vaba mikrofon täiskogu iga töönädala esmaspäeval pärast kell 15.00 algava istungi päevakorra ammendumist ja kestab kuni kõne­soovide ammendumiseni või seaduses ettenähtud istungi lõpuajani. Kui Riigi­kogu istungile muid päevakorrapunkte ei ole kavandatud, algab pärast täiskogu töönädala päevakorra kinnitamist kohe Riigi­kogu liikmete vaba mikrofon. Ei ole välistatud, et vaba mikrofon jääb mõnel istunginädalal ära, kui Riigi­kogu esmaspäevane istung lõpeb enne vaba mikrofonini jõudmist.

			191. PEATÜKK

			RIIGIKOGU KANTSELEI

			[RT I 2007, 44, 316 – jõust. 14.07.2007]

			§ 1571. Riigikogu Kantselei staatus

			 (1) Riigikogu Kantselei on riigi ametiasutus, kes tagab Riigikogu, tema organite ja Riigikogu liikmete teenindamise.

			 (2) Riigikogu Kantseleid finantseeritakse riigieelarvest.

			 (3) Riigikogu Kantseleil on oma nimetuse ja Eesti Vabariigi väikese riigivapi kujutisega pitsat.

			 (4) Riigikogu Kantselei registreeritakse riigi- ja kohaliku omavalitsuse asutuste riiklikus registris selle registri põhimääruses sätestatud korras.

				[RT I 2007, 44, 316 – jõust. 14.07.2007]

			§ 1572. Riigikogu Kantselei ülesanded

			(1) Riigikogu Kantselei põhiülesanded on:

			1) nõustada Riigikogu, tema organeid ja Riigikogu liikmeid õigusloome alal ning Riigikogu muude ülesannete täitmisel;

			2) teenindada Riigikogu, korraldada tema dokumendihaldust ning luua Riigikogule tema ülesannete täitmiseks vajalikud tingimused;
[RT I, 07.03.2019, 1 – jõust. 17.03.2019]

			3) osutada Riigikogule kaasabi suhtlemisel teiste riigiorganitega ja avalikkusega, samuti korraldada Riigikogu välissuhtlemist;

			4) korraldada Riigikogu liikmete ametihüvedega seonduvat;

			5) täita Euroopa Parlamendi valimise seadusest, kohaliku omavalitsuse volikogu valimise seadusest, rahvahääletuse seadusest ja Riigikogu valimise seadusest tulenevaid ülesandeid, teenindada Vabariigi Valimiskomisjoni ja erakondade rahastamise järelevalve komisjoni;
[RT I, 06.05.2016, 1 – jõust. 01.01.2017]

			6) korraldada riigivara valitsemist vastavalt riigivaraseadusele;

			7) koostada Riigikogu eelarve projekt ja täita kinnitatud eelarvet.

			(2) Riigikogu Kantselei täidab ka muudest seadustest tulenevaid ning Riigikogu organite poolt seaduste alusel antud ülesandeid.

			(3) Oma ülesannete täitmiseks on Riigikogu Kantseleil õigus saada teistelt riigi ja kohaliku omavalitsuse ametiasutustelt asjaomaseid dokumente ja teavet.

				[RT I 2007, 44, 316 – jõust. 14.07.2007]

			§ 1573. Riigikogu Kantselei juhtimine ja ülesehitus

			(1) Riigikogu Kantseleid juhib Riigikogu juhatuse poolt avaliku konkursi alusel viieks aastaks ametisse nimetatud Riigikogu Kantselei direktor. Riigikogu Kantselei direktorile ei kohaldata avaliku teenistuse seaduse §-s 24 nimetatud katseaega.

			[RT I, 06.07.2012, 1 – jõust. 01.04.2013]

			(2) Riigikogu Kantselei direktor nimetab ametisse ja vabastab ametist Riigikogu Kantselei ametnikud ning sõlmib ja lõpetab töötajatega töölepingu.

			[RT I, 06.07.2012, 1 – jõust. 01.04.2013]

			(3) Riigikogu Kantselei õigused ja põhifunktsioonid, tema juhtimiskorraldus ning struktuuriüksuste pädevus sätestatakse Riigikogu Kantselei põhimääruses, mille kehtestab Riigikogu juhatus.

			[RT I 2007, 44, 316 – jõust. 14.07.2007]

			(4) Riigikogu Kantselei struktuuri, teenistuskohtade koosseisu ja palgajuhendi kehtestab ning teenistuskohtade liigituse teenistusgruppideks võib kehtestada Riigikogu juhatus. Arenguseire Keskuse ja riigi valimisteenistuse teenistuskohtade koosseisu ja palgajuhendi kehtestab Riigikogu Kantselei direktor vastava üksuse juhataja ettepanekul.

				[RT I, 28.06.2016, 4 – jõust. 01.01.2017]

		


		
			20. PEATÜKK

			LÕPPSÄTTED

			§ 158. Asjaajamiskeel

			(1) Riigi­kogu asjaajamiskeel on eesti keel.

			(2) Eelnõud, arupärimised ja muud dokumendid esitatakse eesti keeles.

			(3) Ettekanded ja sõnavõtud peetakse ning küsimused esitatakse ja neile vastatakse eesti keeles.

			1. Kommenteeritav paragrahv sätestab Riigi­kogu asjaajamiskeelena eesti keele. Nõue tuleneb PS § 52 esimesest lõikest, mille kohaselt on riigi­asutuste ning kohalike omavalitsuste asjaajamiskeel eesti keel ning mille eesmärk on kaitsta eesti keele staatust. Eesti keele kui asjaajamiskeele määratlemine tuleneb omakorda PS §-st 6, mille kohaselt on Eesti riigikeeleks eesti keel.

			2. Asjaajamisena põhiseaduse mõttes tuleb mõista igasugust ametlikku kirjalikku ja suulist suhtlemist ning ametlike dokumentide koostamise ja kasutamisega seonduvaid tegevusi, aga ka koosolekute ja istungite pidamist.767 RKKTS-is on peetud vajalikuks kirjalik ja suuline asjaajamine eraldi välja tuua. Eesti keele kasutamise nõue laieneb nii Riigi­kogu täiskogu kui ka Riigi­kogu organite tööle. Võõrkeelte kasutamine Riigi­kogu töös ei ole siiski täielikult välistatud, kuid see võib toimuda ainult väga erandlikel juhtudel. Riigi­kogu istungil on võõrkeele kasutamine lubatav üksnes siis, kui Riigi­kogu juhatus on vastavalt RKKTS § 13 lõike 2 punktile 7 andnud Riigi­kogu külalisele (nt välisriigi riigipeale või parlamendi esimehele või aseesimehele) loa poliitilise avalduse tegemiseks. Sellisel juhul tagatakse avalduse eestikeelne tõlge, samuti esitatakse tekst istungi stenogrammis eestikeelsena.768 Muudel puhkudel on võõrkeele kasutamine Riigi­kogu täiskogu istungil välistatud.

			3. Riigi­kogu komisjonide istungid tuleb samuti pidada eesti keeles, tagades eesti keelt mittevaldavale kutsutule vajaliku tõlke. Erandjuhul on niisuguse külalise osalemise korral komisjoni istungil võõrkeele kasutamine mõeldav, kui kõik komisjoni liikmed seda võõrkeelt valdavad ning on selle kasutamisega nõus. Selliseid olukordi on praktikas ette tulnud. Näiteks pidas väliskomisjon 2011. aasta oktoobris nii inglis- kui ka venekeelse istungi.769 Võõrkeeles on peetud ka komisjonide avalikke istungeid. Näiteks 2014. aasta detsembris toimus riigikaitsekomisjoni avaliku istungi ühe päevakorrapunki arutelu inglise keeles.770 Riigi­kogu komisjoni avaliku istungi eestikeelne tõlge peab olema tagatud.

			4. Kommenteeritav paragrahv ei piira Riigi­kogu fraktsiooni võimalust kasutada oma sisemise töökeelena mõnda muud keelt, kui selline on fraktsiooni liikmete omavaheline kokkulepe, näiteks kui tegu on mõnda vähemusrahvust esindava fraktsiooniga. Muu keele kasutamist fraktsiooni töös ei välistatud ka asjaajamiskeelt reguleeriva sätte kodukorraseadusesse lisamist käsitleva eelnõu aruteludel Riigi­kogu täiskogus.771

			5. Keeleseaduse kohaselt peab riigi ametiasutuse ametlik keelekasutus vastama eesti kirjakeele normile. Ametliku keelekasutuse all peab KeeleS silmas kirjalikku keelekasutust – dokumente, silte, veebilehti, viitasid, teadaandeid. Muu avalik keelekasutus peab järgima keelekasutuse head tava (KeeleS § 4 lg-d 1 ja 4). Riigi ametiasutuseks KeeleS-i tähenduses on muu hulgas Riigi­kogu Kantselei. Mõistlik oleks ka Riigi­kogu puhul lähtuda põhimõttest, et kirjalikuks asjaajamiskeeleks on eesti kirjakeele normile vastav eesti keel ning suuline ametlik suhtlemine toimub Riigi­kogus väljakujunenud keelekasutuse head tava järgides. RKKTS § 72 lõiked 1 ja 11 annavad istungi juhatajale õiguse katkestada mikrofoni väljalülitamisega sõnavõtt, ettekanne või küsimus, mis on ettenähtust pikem, mis kaldub teemast kõrvale või milles kasutatakse ebakohaseid väljendeid, kui isik ignoreerib istungi juhataja asjakohast märkust. Analoogselt tuleks istungi juhatajal juhtida võõrkeele kasutamise korral Riigi­kogu täiskogu istungil tähelepanu RKKTS §-le 158 ning viimase võimalusena katkestada võõrkeelne ettekanne, sõnavõtt või küsimus mikrofoni väljalülitamisega.

			6. Ehkki eesti kirjakeel põhineb Põhja-Eesti murretel, on eesti keele osaks samavõrra tema piirkondlikud erikujud ehk murded. Ei ole põhjust arvata, et PS § 6 või preambul peaks murdeid võõrkeelteks.772 Samamoodi mõistab olukorda KeeleS, kus on sõnastatud riigi kohustus toetada murdekeele kaitset, kasutamist ja arendamist (KeeleS § 3 lg 3). Lähtudes aga sellest, et riigikeele kui ametliku suhtlemiskeele eesmärk on tagada üksteisest arusaamine,773 tuleb kommenteeritavat paragrahvi mõista selliselt, et nii suuline kui ka kirjalik asjaajamine Riigi­kogus toimub kõigile mõistetavas kirjakeeles. On selge, et suulises keelekasutuses on piir tunnetuslik ning ei ole välistatud, et ettekannetes või kõnedes kasutatakse ka murdekeelseid väljendeid.

			7. KeeleS käsitab iseseisva keelena eesti viipekeelt ning viibeldud eesti keel on eesti keele esinemiskuju. Võõrkeeleks KeeleS-i mõistes on iga muu keel peale eesti keele ja eesti viipekeele (KeeleS § 5 lg 1). Riigi­kogu töös on võimalik kasutada eesti viipekeelt, vastasel juhul tekiks küsimus diskrimineerimisest puude alusel. Vajaduse korral tuleb Riigi­kogu Kantseleil tagada vastav tõlketeenus.774 Avalikkuse jaoks on Riigi­kogu istungeid viipekeelde tõlgitud seni valikuliselt (vt RKKTS § 59 kommentaar 2).

			8. Riigi­kogu asjaajamiskeele regulatsioon jõudis kodukorraseadusesse IX Riigi­kogu ajal, kui 2001. aasta 20. novembril võeti vastu ning sama aasta 20. detsembril jõustus Riigi­kogu kodukorra seaduse muutmise seadus Riigi­kogu asjaajamiskeele sätestamiseks.775 Riigi­kogu asjaajamiskeele sätestamine oli seotud teise samal ajal menetluses olnud eelnõuga, millega kaotati keeletsensus Riigi­kogu valimise seadusest ning kohaliku oma­­valitsuse volikogu valimise seadusest. Ehkki Riigikohus oli põhi­mõtteliselt möönnud keeletsensuse kui põhiseaduses sõnaselgelt sätestamata valimistsensuse lubatavust776, põhjendati keeleoskuse nõuet kaotava eelnõu777 esitamist just sellega, et põhiseadus ei näe niisugust passiivse valimis­õiguse piirangut ette, mistõttu on see lubamatu. Kodukorra­seaduses ja valimisseadustes paralleelselt tehtud muudatuste üheks põhjuseks võib pidada Euroopa Julgeoleku- ja Koostööorganisatsiooni (OSCE) missiooni Eestile esitatud soovitusi. Loodeti, et pärast keelenõude kaotamist valimisseadustest lahkub missioon Eestist.778

			§ 1581. Dokumentide avalikkus

			(1) Riigi­kogus ja Riigi­kogu Kantseleis koostatud või neile esitatud dokumendid on avalikud.

			(2) Seadusega sätestatud juhtudel dokumente ei avalikustata.
[RT I 2004, 12, 77 – jõust. 15.03.2004]

			(3) Dokumentidena ei käsitata dokumentide kavandeid ja nende koostamiseks kasutatavaid abimaterjale ning aruteludeks ja konsulteeri­miseks koostatud materjale.
[RT I, 03.05.2016, 2 – jõust. 13.05.2016]

			(4) Käesoleva paragrahvi lõikes 3 nimetatud materjale ei registreerita dokumendiregistris, neid ei säilitata ning need on mõeldud asutuse­siseseks kasutamiseks.

				[RT I, 03.05.2016, 2 – jõust. 13.05.2016]

			1. Kommenteeritava paragrahvi lõiked 1 ja 2 lisati Riigi­kogu kodukorra seadusesse 2004. aastal779, kui seadust täiendati Riigi­kogus Euroopa Liidu asjade menetlemise korraga. Ühtlasi lisati seadusesse säte, mis kohustas Riigi­kogu juhatust kehtestama Riigi­kogu ja Riigi­kogu Kantselei dokumentide asutusesiseseks teabeks tunnistamise ja nende kasutamise korra (RKKTS § 13 lg 2 p 151). Käesoleva kommentaari kirjutamise ajal kehtib „Riigi­kogu ja Riigi­kogu Kantselei asutusesisese teabe kasutamise kord“, mille juhatus kehtestas 2014. aasta 16. oktoobri otsusega nr 165.780 Varasemalt oli see valdkond reguleeritud Riigi­kogu Kantselei direktori käskkirjaga.781

			2. Kommenteeritava paragrahvi lõike 1 kohaselt on kõik Riigi­kogus ja Riigi­kogu Kantseleis koostatud ja neile esitatud dokumendid avalikud. Säte kujutab endast PS §-st 72 tuleneva Riigi­kogu töö avalikkuse põhi­mõtte väljendust. See põhimõte on iseloomulik demokraatlikule parlamentarismile ning on ühtlasi kooskõlas PS-ist lähtuva demokraatiaprintsiibiga.782 Nii on Riigi­kogu veebilehe kaudu avalikkusele kättesaadavad Riigi­kogu menetluses olevad eelnõud ja nendega seotud dokumendid, Riigi­kogu istungite ja Riigi­kogu komisjonide istungite päevakorrad, Riigi­kogu istungite stenogrammid, Riigi­kogu komisjonide istungite protokollid, Riigi­kogu liikmete arupärimised ja kirjalikud küsimused, Riigi­kogule esitatud kollektiivsed pöördumised ning paljud muud dokumendid.

			3. Riigi­kogus ja Riigi­kogu Kantseleis koostatud või neile esitatud dokumentide avalikkus ei ole absoluutne. Kommenteeritava paragrahvi lõike 2 järgi dokumente seadusega sätestatud juhtudel ei avalikustata. Sättes ei ole täpsustatud, millistest seadustest dokumentide avalikustamise piirangud tulenevad. Selline sõnastus on praktilistel kaalutlustel mõistlik, kuna muudatuste tegemisel dokumentide avalikustamise piiranguid sisaldavates lihtseadustes ei ole vaja hakata ühtlasi RKKTS-i kui konstitutsioonilist seadust muutma. Viimane tooks seaduse vastuvõtmisel kaasa Riigi­kogu koosseisu häälteenamuse nõude.783

			4. Riigikohus on leidnud, et konstitutsioonilises seaduses ei pea kordama lihtseaduses sätestatut, kui kordamata jätmise tõttu õigusselgus ei vähene ning tegemist ei ole olemuslikult konstitutsioonilise seaduse reguleerimisalasse kuuluva küsimusega.784 Nii tuleb Riigi­kogus ja Riigi­kogu Kantseleis koostatud või neile esitatud dokumentide avalikustamata jätmisel, juurdepääsupiirangute märgistamisel ja muul sarnasel puhul juhinduda erinevatest seadustest. Nendeks seadusteks on näiteks riigisaladuse ja salastatud välisteabe seadus, avaliku teabe seadus ja isiku­andmete kaitse seadus.785 Samas tulenevad dokumentide avalikustamise piirangud ka RKKTS-ist endast. Nii tuleneb RKKTS §-st 36 Riigi­kogu komisjoni kinnise istungi helisalvestisega786 ning RKKTS § 61 lõikest 2 Riigi­kogu kinnise istungi stenogrammiga tutvumise piirang. Riigi­kogu juhatuse kehtestatud Riigi­kogu ja Riigi­kogu Kantselei asutusesisese teabe kasutamise korra punkti 4 kohaselt otsustab teabele juurdepääsupiirangu kehtestamise vastavalt seaduses sätestatud alusele dokumendi koostaja, st Riigi­kogu liige või Riigi­kogu Kantselei teenistuja.

			5. Dokumentide avalikkuse reeglit arvestades tuleb võimaluse korral hoiduda avalikustamisele kuuluvates dokumentides konfidentsiaalse teabe kajastamisest (vt ka RKKTS § 39 lg 3 teine lause). Kui sellise teabe dokumendis kajastamine on möödapääsmatu, tuleb avalikustatavas dokumendis konfidentsiaalne teave kinni katta või avalikustamise võimatuse korral dokument õigusaktidele vastavalt märgistada.

			6. Kuigi kommenteeritava paragrahvi lõike 2 sõnastuse kohaselt puudutab säte nn aktiivset avalikustamist, s.o dokumendi üldsusele kätte­saadavaks tegemist (eelkõige Riigi­kogu veebilehe kaudu), ei tähenda see, et lihtseadustega sätestatud passiivse avalikustamise, s.o isiku nõudel talle teabele juurdepääsu andmise tingimused ei kehti. Kui Riigi­kogus või Riigi­kogu Kantseleis koostatud või neile esitatud dokumendis sisalduva konfidentsiaalse teabe tõttu pole dokumenti või selle mõnda osa avalikustatud ning isik esitab nõude talle konfidentsiaalsele teabele juurdepääsu võimaldamiseks, tagatakse talle juurdepääs teabele üksnes juhul, kui selleks on seadusest tulenev õiguslik alus (nt PS § 44 lõikest 3 tulenev õigus tutvuda enesekohaste andmetega või teabele juurdepääsu võimaldav luba). Muul juhul talle juurdepääsu seaduses sätestatud juurdepääsupiiranguga teabele ei võimaldata.

			7. Kommenteeritava paragrahvi lõike 3 kohaselt ei laiene paragrahvi lõigetes 1 ja 2 dokumentide kohta sätestatu dokumentide kavanditele, nende koostamiseks kasutatavatele abimaterjalidele ning aruteludeks ja konsultatsioonideks koostatud materjalidele. Lõikes 3 nimetatud dokumentide kavanditele ja abimaterjalidele kohaldub paragrahvi lõikes 4 kirjeldatud režiim.

			8. Kommenteeritava paragrahvi lõikes 3 nimetatud kavandite ja materjalide all peetakse silmas töömaterjale, mis ei ole lõplikud ja kujutavad endast n-ö vahetooteid, s.o märkmeid ja mõtteid. Kui aga töömaterjalist formuleerub lõplik dokument (nt eelnõu, muudatus­ette­panekute tabel, protokoll), siis on see vastavalt lõikele 1 üldjuhul avalik.787 Töömaterjaliks on ka dokumendi (nt stenogrammi, protokolli) koostamise hõlbustamiseks tehtud salvestised.788

			9. Kommenteeritava paragrahvi lõikega 4 nähakse ette sama paragrahvi lõikes 3 nimetatud dokumentide kavandite ja abimaterjalide käitlemise kord. Dokumentide kavandeid ja materjale ei registreerita dokumendiregistris, neid ei säilitata ning need on mõeldud asutusesiseseks kasutamiseks. Kuna tegemist ei ole dokumentidega, mis on oma sisult lõplikud ning omavad õiguslikku tähendust, vaid need on n-ö vahetooted, ei ole otstarbekas neid talletada ja selleks ressurssi kulutada.789 Seetõttu neid kavandeid ja materjale dokumendiregistrisse ei kanta ega määrata neile säilitustähtaega. Selliste kavandite ja materjalide loomise, nende alalhoidmise ning selle kestuse üle otsustab kavandi või materjali looja lähtuvalt põhjendatud vajadusest. Kui kavandid või materjalid sisaldavad isiku­andmeid või konfidentsiaalset teavet, tuleb nende koostamisel ja säilitamisel pidada ühtlasi silmas asjakohastest õigusaktidest tulenevaid nõudeid. Nii näiteks tuleb isikuandmete säilitamisel pidada silmas isikuandmete säilitamise piirangu põhimõtet.790

			§ 1582. Riigi­kogu arhiiv

			(1) Riigi­kogu arhiiv moodustub Riigi­kogu täiskogu, komisjonide, fraktsioonide, juhatuse, Riigi­kogu Kantselei ja Vabariigi Valimiskomisjoni dokumentidest.

			(11) Käesoleva paragrahvi lõikes 1 nimetatud arhivaalid antakse ette­nähtud tähtaja möödumisel Rahvusarhiivile üle arhiiviseaduses sätestatud korras.
[RT I, 21.03.2011, 1 – jõust. 01.01.2012]

			(2) Riigi­kogu arhiivi pidamise korra kinnitab Riigi­kogu juhatus.

				[RT I 2006, 12, 80 – jõust. 19.03.2006]

			1. Kommenteeritav paragrahv reguleerib Riigi­kogu arhiivi pidamist. Riigi­kogu arhiiv moodustub Riigi­kogu, Riigi­kogu Kantselei ja Vabariigi Valimiskomisjoni dokumentidest. Riigi­kogu arhiivis hoitakse ka erakondade rahastamise järelevalve komisjoni (EKS § 1210 lg 9) ja Arenguseire Keskuse dokumente. Need dokumendid, millele Rahvusarhiiv annab hindamise tulemusena arhiiviväärtuse, on arhivaalid. Arhivaalid on rahvusliku kultuuripärandi osa ning neid säilitatakse püsivalt.791

			2. Riigi­kogu arhiivi peab Riigi­kogu Kantselei istungiosakond (varem Riigi­kogu Kantselei dokumendi- ja asjaajamisosakond). Enne 2006. aastal jõustunud seadusemuudatust lasus see ülesanne Eesti Rahvus­raamatukogul.792 Riigi­kogu arhiivis säilitatakse näiteks Riigi­kogu liikmete arupärimisi, Riigi­kogu juhatuse istungite protokolle ja otsuseid, Riigi­kogu komisjonide istungite protokolle ning kirjavahetust, erakondade valimiskulude aruandeid ning mitmesuguseid lühiajalise säilitustähtajaga dokumente.

			3. Avaliku ülesande täitmise käigus loodud või saadud arhivaalide säilimine ja kasutatavus tuleb tagada kas seadustes või muudes õigusaktides sätestatud tähtaja jooksul või kuni nende üleandmiseni Rahvusarhiivile. Arhiiviseaduse793 kohaselt antakse arhivaalid Rahvusarhiivile üle, kui neid ei vajata enam oma ülesannete täitmiseks, kuid hiljemalt kümme aastat pärast dokumendi loomist või saamist või seadusega ettenähtud muul tähtajal.

			4. Kommenteeritava paragrahvi lõikes 11 kasutatud fraasist „käesoleva paragrahvi lõikes 1 nimetatud arhivaalid“ tekib ekslik mulje, et kõik Riigi­kogu arhiivis olevad dokumendid on arhivaalid. Nii see siiski ei ole, kuna erinevalt varasemast ei pea kehtiv ArhS arhivaaliks iga dokumenti, millele on määratud säilitustähtaeg. Seega tuleb sätet mõista nii, et Rahvusarhiivile antakse üle need Riigi­kogu arhiivis olevad dokumendid, mis on arhivaalid. Rahvusarhiivi hindamisotsuse kohaselt on Riigi­kogu tööga seotud dokumendid eranditult arhivaalid, Riigi­kogu Kantselei dokumendid osaliselt (nt õigus- ja analüüsiteenust puudutavad dokumendid).794

			5. Juurdepääs Riigi­kogu arhiivis säilitatavatele dokumentidele on vaba, välja arvatud neile dokumentidele, millele RKKTS-ist või muudest õigusaktidest tulenevalt on kehtestatud juurdepääsupiirang (nt RSVS-i või AvTS-i alusel). Arhiivimaterjalide kasutamiseks tuleb esitada kirjalik taotlus Riigi­kogu arhiivile ning neid on võimalik kasutada kohapeal uurimissaalis.

			§ 1583. Riigi­kogu otsuse eelnõu menetlemise ajutised erisused seoses finantskriisiga

			Käesoleva seaduse §-s 118 sätestatud erisusi võib Vabariigi Valitsuse ettepanekul kohaldada ka Riigi­kogu otsuse eelnõude menetlemisel kuni 2010. aasta 1. juulini, kui see otsus on algatatud riigieelarve seaduse § 37 lõike 3 punktis 3 sätestatud eesmärgil ning kui see käsitleb:

				1) osaluste või muu finantsvara omandamist;

				2) riigigarantii andmist;

				3) laenude või muude võlakohustuste võtmist ja andmist või oman­­damist;

				4) stabiliseerimisreservi vahendite kasutamist.

			[RT I 2009, 19, 117 – jõust. 06.04.2009] 

			§ 159. – § 161. [Käesolevast tekstist välja jäetud.]

			

			
				
					767	PS kommentaarid 2020, § 52 kommentaar 2.

				

				
					768	Vt nt Suurbritannia parlamendi alamkoja esimehe John Bercow kõne 17.04.2014 Riigi­kogus, Ukraina presidendi Volodõmõr Zelenskõi videopöördumine 13.04.2022 Riigi­kogu istungil.

				

				
					769	Inglise keeles väliskomisjoni tellitud uuringu „Välispoliitilised strateegiad Aasia suunal: teiste riikide kogemus ja soovitusi Eestile“ esitlus (25.10.2011); kutsutud Tallinna Ülikooli rahvusvaheliste suhete professor J. Käkönen, Tallinna Ülikooli tulevikuuuringute ja strateegilise juhtimise professor E. Terk ning Tallinna Ülikooli Riigiteaduste Instituudi doktorant T. Mae ning vene keeles ülevaade arengutest Venemaal (17.10.2011); kutsutud Balti Venemaa Uurimise Keskuse direktor V. Juškin, Välisministeeriumi 3. poliitikaosakonna peadirektor M. Rava ja sama osakonna 2. büroo direktor K. Kanarik.

				

				
					770	Riigikaitsekomisjoni 15.12.2014 avaliku istungi „Naiste osalemine riigikaitses“ 2. punkt „1.01.2016. a jõustuva Norra naiste kohustusliku ajateenistuse reformi tutvustus“, kutsutud Norra Kuningriigi suursaadik Eestis T. E. hr Dagfinn Sørli.

				

				
					771	Riigi­kogu kodukorra seaduse muutmise seaduse Riigi­kogu asjaajamiskeele sätesta­miseks eelnõu (892 SE, IX Riigi­kogu) teine lugemine, vt Riigi­kogu 20.11.2001 istungi stenogramm.

				

				
					772	PS kommentaarid 2020, § 6 kommentaar 4.

				

				
					773	Vt RKPJKo 05.02.1998, 3-4-1-1-98: „Demokraatia toimimise üks tingimus on see, et võimu teostavad isikud mõistavad igakülgselt Eestis toimuvat ja kasutavad asjaajamises ühte märgisüsteemi.“

				

				
					774	Näiteks näeb Riigi­kogu poolt 21.03.2012 ratifitseeritud puuetega inimeste õiguste konventsiooni (RT II, 04.04.2012, 5) artikkel 29 ette, et puuetega inimestele tuleb tagada võimalus poliitilises ja avalikus elus osaleda ning kaitsta tuleb puuetega inimeste õigust kõigil valitsustasanditel tõhusalt ametit pidada ja kõiki riiklikke ametiülesandeid täita, soodustades vajaduse korral abistavate ja uute tehnoloogiate kasutamist.

				

				
					775	RT I 2001, 94, 581.

				

				
					776	RKPJKo 05.02.1998, 3-4-1-1-98, p II.

				

				
					777	Riigi­kogu valimise seaduse §-de 2, 21 ja 26 ning kohaliku omavalitsuse volikogu valimise seaduse §-de 3, 31 ja 26 muutmise seadus (RT I 2001, 95, 588); 880 SE, IX Riigi­kogu.

				

				
					778	Missiooni mandaat Eestis lõppes 31.12.2001 ning rohkem seda ei pikendatud. Vt OSCE kodulehelt „The OSCE Mission to Estonia“.

				

				
					779	Riigi­kogu kodukorra seaduse muutmise seadus (RT I 2004, 12, 77).

				

				
					780	Varem kehtis Riigi­kogu juhatuse 29.01.2009 otsusega nr 9 ja veel varem Riigi­kogu juhatuse 11.05.2004 otsusega nr 216 kinnitatud kord.

				

				
					781	Riigi­kogu Kantselei direktori 09.04.1996 käskkirjaga nr 14 kinnitatud „Riigi­kogu Kantselei ametialase teabe kasutamise kord“ ja 05.01.2001 käskkirjaga nr 1 kinnitatud „Riigi­kogu Kantselei asutusesisese teabe kasutamise kord“.

				

				
					782	PS kommentaarid 2020, § 10 kommentaar 37.

				

				
					783	Normitehnika käsiraamat. Riigi­kogu Kantselei, Justiitsministeerium, Riigikantselei, 2013, § 28 kommentaar 10. Arvutivõrgus: https://www.just.ee/sites/default/files/documents/2021-09/Riigi­kogus%20menetletavate%20eeln%C3%B5ude%20normitehnika%20eeskiri.pdf.

				

				
					784	RKHKo 20.10.2008, 3-3-1-42-08, p 14.

				

				
					785	Riigi­kogu kodukorra seaduse muutmise seaduse eelnõu (177 SE, X Riigi­kogu) seletuskiri.

				

				
					786	RKHKo 11.05.2015, 3-3-1-90-14, p 11.

				

				
					787	Riigi­kogu kodu- ja töökorra seaduse muutmise seaduse eelnõu (175 SE, XIII Riigi­kogu) seletuskiri, lk 3.

				

				
					788	Riigi­kogu 17.02.2016 istungi stenogramm.

				

				
					789	Riigi­kogu kodu- ja töökorra seaduse muutmise seaduse eelnõu (175 SE, XIII Riigi­kogu) seletuskiri.

				

				
					790	Euroopa Parlamendi ja nõukogu määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 04.05.2016, lk 1–88), art 5 lg 1 p e.

				

				
					791	Määrav ei ole mitte säilitustähtaeg, vaid dokumendi väärtus. Mitte kõik alatise säilitustähtajaga dokumendid ei ole arhivaalid. Tegu võib olla dokumentidega, mida asutus vajab oma tegevuse lõpuni, kuid arhiiviväärtuse puudumise tõttu võib nende säilitustähtaega ka muuta. Vt arhiiviseaduse eelnõu (854 SE, XI Riigi­kogu) seletuskiri.

				

				
					792	Riigi­kogu arhiiviga seotud säte lisati RKKTS-i Eesti Rahvusraamatukogu seaduse ja Riigi­kogu kodukorra seaduse muutmise seadusega (RT I 2006, 12, 80), mis jõustus 19.03.2006.

					794	Rahvusarhiivi 26.06.2014 hindamisotsus nr 47 „Riigi­kogu ja Riigi­kogu Kantselei dokumentide hindamine arhiiviväärtuse väljaselgitamiseks“.

				

			

		


		
			LISAD

			LISA 1: MENETLUSSKEEMID

			Algatamisel usaldusküsimusega seotud eelnõu arutamise kord

			RKKTS § 136

			1. Eelnõu algataja ettekanne

			RKKTS § 136 lg 3

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale 

			Riigi­kogu liige võib esitada ettekandjale kuni kaks küsimust.

			RKKTS § 98 lg 4

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta üksnes fraktsioonide esindajad.

			RKKTS § 98 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Lõpphääletus

			Eelnõu vastuvõtmiseks on vajalik poolthäälte enamus, kui põhiseadus ei näe ette teisiti.

			PS § 73, RKKTS § 78

			Ameti­isiku ametisse nimetamise või ametist vabastamise otsuse eelnõu menetlemine

			RKKTS § 117

			1. Juhtiv­komisjoni esindaja ettekanne

			RKKTS § 117 lg 3

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 117 lg 3

			Küsimuse esitamiseks on aega üks minut.

			RKKTS § 68 lg 3

			3. Ameti­isikukandidaadi ettekanne

			Kuni viis minutit.

			RKKTS § 117 lg 3

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 117 lg 3

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta üksnes fraktsioonide esindajad.

			RKKTS § 98 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Lõpphääletus

			Eelnõu vastuvõtmiseks on vajalik poolthäälte enamus.

			PS § 73, RKKTS § 78

			Riigikohtu esimehe ja liikmete, riigikontrolöri, õiguskantsleri ja õiguskantsleri asetäitja-nõuniku, Eesti Panga nõukogu esimehe ning Eesti Panga nõukogu liikmete ametisse nimetamisel on hääletamine salajane.

			RKKTS § 79 lg 2

			Ameti­isiku ettekanne või ülevaade

			RKKTS § 155

			1. Ameti­isiku ettekanne 

			Kuni 20 minutit.

			RKKTS § 155 lg 1

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale 

			Riigi­kogu liige võib esitada ettekandjale ühe suulise küsimuse, kui Riigi­kogu juhatus ja ameti­isik ei ole kokku leppinud teisiti.

			RKKTS § 155 lg 4

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta üksnes fraktsioonide esindajad.

			RKKTS § 155 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			Arupärimine

			RKKTS § 140

			1. Arupärija või arupärijate esindaja sõnavõtt

			Kuni viis minutit, pikendada ei saa.

			RKKTS § 140 lg 3

			2. Arupärimise adressaadi vastus

			Kestus ei või ületada 15 minutit.

			RKKTS § 140 lg 3

			3. Küsimused arupärimise adressaadile

			Riigi­kogu liige võib esitada arupärimise adressaadile ühe suulise küsimuse.

			RKKTS § 140 lg 3

			Küsimuse esitamiseks on aega üks minut.

			RKKTS § 68 lg 3

			4. Arupärimise adressaadi vastus

			RKKTS § 140 lg 3 

			5. Läbirääkimised

			Sõnavõttudega esinevad arupärija või arupärijate esindaja ning see­­järel oma arvamust avaldada soovivad Riigi­kogu liikmed, komisjonide ja fraktsioonide esindajad.

			RKKTS § 140 lg 4

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			Enne läbirääkimiste lõppemist võib arupärimise adressaat esineda sõnavõtuga. Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 140 lg 4, RKKTS § 69 lg 5

			Eelnõu esimene lugemine

			RKKTS §-d 97–99

			1. Eelnõu algataja/esitaja või tema esindaja ettekanne

			RKKTS § 98 lg 3

			Kuni 20 minutit.

			Juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 98 lg 4

			Küsimuse esitamiseks on aega üks minut.

			RKKTS § 68 lg 3

			3. Juhtiv­komisjoni esindaja ettekanne

			RKKTS § 98 lg 3

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 98 lg 4

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta üksnes fraktsioonide esindajad.

			RKKTS § 98 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Esimese lugemise lõpetamise otsustamine

			RKKTS § 98 lg 6

			7. Muudatus­ette­panekute tähtaja määramine esimese lugemise lõpetamisel

			RKKTS § 99 lg-d 1 ja 2

			Eelnõu teine lugemine

			RKKTS §-d 104–109

			1. Eelnõu juhtiv­komisjoni esindaja ettekanne

			RKKTS § 105 lg 2

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 105 lg 3

			Küsimuse esitamiseks on aega üks minut.

			RKKTS § 68 lg 3

			3. Algataja/esitaja või tema esindaja ettekanne juhul, kui ta seda soovib või kui juhtiv­komisjon nii otsustab

			RKKTS § 105 lg 2

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 105 lg 3

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 105 lg 4

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Muudatus­ette­panekute (ME) läbivaatamine

			RKKTS § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon seda ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			7. Teise lugemise lõpetamise otsustamine

			8. Muudatus­ette­panekute tähtaja määramine teise lugemise katkestamisel

			RKKTS § 99 lg-d 1 ja 2

			Eelnõu kolmas lugemine

			RKKTS § 111

			1. Läbirääkimised

			Sõna võivad võtta fraktsioonide esindajad.

			RKKTS § 111 lg 1

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			2. Lõpphääletus

			RKKTS § 111 lg 2

			Eelnõu vastuvõtmiseks on vajalik poolthäälte enamus, kui põhiseadus ei näe ette teisiti.

			PS § 73, RKKTS § 78

			Enne teist lugemist usaldusküsimusega seotud eelnõu arutamine

			RKKTS § 137

			1. Vabariigi Valitsuse esindaja ettekanne

			Kuni 20 minutit. 

			RKKTS § 137 lg 4 

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale 

			Riigi­kogu liige võib esitada ettekandjale kuni kaks suulist küsimust.

			RKKTS § 137 lg 4

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 137 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Lõpphääletus

			Eelnõu vastuvõtmiseks on vajalik poolthäälte enamus, kui põhiseadus ei näe ette teisiti.

			PS § 73, RKKTS § 78

			Enne kolmandat lugemist usaldusküsimusega seotud eelnõu arutamine

			RKKTS § 138

			1. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 137 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			2. Lõpphääletus

			Eelnõu vastuvõtmiseks on vajalik poolthäälte enamus, kui põhiseadus ei näe ette teisiti.

			PS § 73, RKKTS § 78

			Infotund

			RKKTS §-d 143–146

			1. Infotunni järjekorra tutvustamine

			RKKTS § 145 lg 3

			2. Riigi­kogu liige esitab küsimuse

			Istungi juhataja annab sõna küsimuse esitamiseks vastavalt järjekorrale.

			RKKTS § 146 lg 1

			Küsimus peab olema lühike ja võimaldama lühikest vastust.

			RKKTS § 146 lg 4

			Küsimuse esitamiseks on aega kaks minutit.

			RKKTS § 146 lg 3

			3. Minister vastab küsimusele

			Vastamiseks on aega kolm minutit.

			RKKTS § 146 lg 5

			4. Vastamisest keeldumine

			Valitsusliige võib vastamisest põhjendatult keelduda, kui küsimus ei puuduta taotluses märgitud probleemi või on seotud riigisaladusega või salastatud välisteabega või kui sellele vastamine kahjustaks riigi julgeolekut.

			RKKTS § 146 lg 9

			5. Täpsustavad küsimused

			RKKTS § 146 lg 6

			Küsimuse esitamiseks on aega kaks minutit.

			RKKTS § 146 lg 7 

			Vastamiseks on aega kolm minutit.

			RKKTS § 146 lg 7

			Istungi juhataja võib anda võimaluse väljaspool järjekorda esitada täpsustavaid küsimusi kohapeal registreerunud Riigi­kogu liikmele.

			RKKTS § 146 lg 2

			6. Küsimuse käsitlemise lõpetamine

			Kui istungi juhataja leiab, et valitsusliige on andnud piisava vastuse, lõpetab ta selle küsimuse käsitlemise.

			RKKTS § 146 lg 8

			Nõukogu liikme nimetamise otsuse eelnõu menetlemine

			RKKTS § 117

			1. Juhtiv­komisjoni esindaja ettekanne

			RKKTS § 117 lg 3

			Kuni 20 minutit. 

			Istungi juhataja võib kokkuleppel ettekandjaga ettekandeks antavat aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 117 lg 3

			Küsimuse esitamiseks on aega üks minut. 

			RKKTS § 68 lg 3

			3. Läbirääkimised

			Sõna võivad võtta üksnes fraktsioonide esindajad.

			RKKTS § 98 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			RKKTS § 117 lg 3

			a) ME ei ole lubatud, kui otsuse-eelnõu on esitanud organ, kelle ettepanekuõigus tuleneb PS-ist või seadusest (RKKTS § 117 lg 2);

			b) ME pannakse hääletusele, kui seda nõuab ME esitaja, komisjon või fraktsioon;

			c) ME-d ei panda hääletusele, kui juhtiv­komisjon ME-d ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			d) juhtiv­komisjoni poolt arvestatud ME-d tagasi võtta ei saa;

			e) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			5. Lõpphääletus

			Eelnõu vastuvõtmiseks on vajalik poolthäälte enamus.

			PS § 73, RKKTS § 78

			Olulise tähtsusega riikliku küsimuse arutamise kord

			RKKTS § 153

			1. Istungi juhataja tutvustab arutelu korda

			RKKTS § 153 lg 2

			2. Ettekanded 

			RKKTS § 153 lg 2

			Üldjuhul kuni 20 minutit, Riigi­kogu juhatuse otsusel lühem või pikem.

			RKKTS § 67, § 153 lg 2 ja Riigi­kogu juhatuse kinnitatud juhend 

			3. Küsimused ettekandjatele

			Küsimuste esitamiseks ja neile vastamiseks ettenähtud aja määrab Riigi­kogu juhatus.

			RKKTS § 153 lg 2

			Riigi­kogu liige võib esitada ettekandjatele juhatuse määratud arvu suulisi küsimusi küsimuste esitamiseks määratud aja piires.

			RKKTS § 153 lg 2

			Küsimuse esitamiseks on aega üks minut.

			RKKTS § 68 lg 3

			4. Läbirääkimised

			Läbirääkimisteks ettenähtud aja määrab Riigi­kogu juhatus.

			RKKTS § 153 lg 2

			Läbirääkimiste avamisel antakse esmalt sõna fraktsioonide esindajatele ja seejärel teistele sõna soovivatele Riigi­kogu liikmetele.

			Riigi­kogu juhatuse kinnitatud juhend

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			5. Arutelu lõpetamisel Riigi­kogu otsust vastu ei võta

			Peaministrikandidaadile valitsuse moodustamiseks volituste andmine 

			RKKTS §-d 131 ja 132

			1. Peaministrikandidaadi ettekanne valitsuse moodustamise aluste kohta

			RKKTS § 131 lg 2 ja § 132 lg 4

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused

			Riigi­kogu liige võib peaministrikandidaadile esitada kuni kaks suulist küsimust.

			RKKTS § 131 lg 2 ja § 132 lg 4

			Küsimuse esitamiseks on aega üks minut.

			RKKTS § 68 lg 3

			3. Läbirääkimisi ei peeta

			PS § 89 lg 2, RKKTS § 131 lg 2 ja § 132 lg 4

			4. Hääletus

			Peaministrikandidaadile valitsuse moodustamiseks volituste andmise otsustab Riigi­kogu poolthäälte enamusega (st peaministrikandidaat saab volitused, kui selle poolt hääletab rohkem Riigi­kogu liikmeid kui selle vastu).

			RKKTS § 131 lg 3 ja § 132 lg 5

			Põhiseaduse muutmise seaduse eelnõu kolmas lugemine ja rahvahääletuse korraldamise otsuse eelnõu esimene lugemine

			RKKTS § 125

			1. Juhtiv­komisjoni esindaja ettekanne seadus­eelnõu kohta

			RKKTS § 123 lg 3, § 125 lg 3, § 105 lg 2 ja tava

			Kuni 20 minutit.

			Juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			RKKTS § 123 lg 3, § 125 lg 3, § 105 lg 3 ja tava

			Riigi­kogu liige võib esitada ettekandjale kuni kaks suulist küsimust.

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta fraktsioonide esindajad.

			RKKTS § 111 lg 1

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			RKKTS § 125 lg 3, § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon ME-d ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			5. Kui tehakse eelnõu lugemise katkestamise ettepanek

			RKKTS § 107

			Muudatus­ette­panekute tähtaja määramine eelnõu lugemise katkestamisel

			RKKTS § 99 lg-d 1 ja 2

			6. Juhtiv­komisjoni esindaja ettekanne otsuse eelnõu kohta

			RKKTS § 125 lg 4

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			7. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 125 lg 4

			Küsimuse esitamiseks on aega üks minut.

			RKKTS § 68 lg 3

			8. Läbirääkimised

			Sõna võivad võtta fraktsioonide esindajad.

			RKKTS § 125 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			9. Muudatus­ette­panekute (ME) läbivaatamine

			RKKTS § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon ME-d ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			10. Otsuse eelnõu lõpphääletus

			Otsuse eelnõu vastuvõtmiseks on vajalik Riigi­kogu koosseisu kolmeviiendikuline häälteenamus (61). 
PS § 164, RKKTS § 125 lg 6

			Põhiseaduse muutmine Riigi­kogu kahe järjestikuse koosseisu poolt

			RKKTS § 126
  

			Põhiseaduse muutmise seaduse eelnõu kolmas lugemine

			1. Juhtiv­komisjoni esindaja ettekanne

			RKKTS § 123 lg 3, § 126 lg 1, § 105 lg 2 ja tava

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			RKKTS § 123 lg 3, § 126 lg 1, § 105 lg 3 ja tava

			Riigi­kogu liige võib esitada ettekandjale kuni kaks küsimust.

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta fraktsioonide esindajad.

			RKKTS § 111 lg 1

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			RKKTS § 126 lg 1 ja § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon ME-d ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			5. Kui tehakse eelnõu lugemise katkestamise ettepanek

			RKKTS § 107

			Muudatus­ette­panekute tähtaja määramine eelnõu lugemise katkestamisel

			RKKTS § 99 lg-d 1 ja 2

			6. Lõpphääletus

			Seadus on saanud Riigi­kogu selle koosseisu toetuse, kui eelnõu saab Riigi­kogu koosseisu häälteenamuse (51).

			Kui eelnõu ei saa nõutavat häälteenamust, loetakse põhiseaduse muutmise seaduse eelnõu tagasilükatuks.

			PS § 165 lg 1, RKKTS § 126 lg 1

			Põhiseaduse muutmise seaduse eelnõu esimene lugemine järgmises Riigi­kogu koosseisus

			1. Ettekannet ei peeta

			RKKTS § 126 lg 4

			2. Läbirääkimised

			Sõnavõttudega esinevad fraktsioonide esindajad.

			RKKTS § 126 lg 4

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			3. Lõpphääletus

			Põhiseaduse muutmise seaduse eelnõu seadusena vastuvõtmiseks on nõutav Riigi­kogu koosseisu kolmeviiendikuline häälteenamus (61 häält).

			PS § 165 lg 2, RKKTS § 126 lg 5

			Kui eelnõu ei saa nõutavat häälteenamust, loetakse põhiseaduse muutmise seaduse eelnõu tagasilükatuks.

			RKKTS § 126 lg 5

			Põhiseaduse muutmine kiireloomulisena (kolmas lugemine)

			RKKTS § 127

			1. Juhtiv­komisjoni esindaja ettekanne seadus­eelnõu kohta

			RKKTS § 123 lg 3, § 127 lg 1, § 105 lg 2 ja tava

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			RKKTS § 123 lg 3, § 127 lg 1, § 105 lg 3 ja tava

			Riigi­kogu liige võib esitada ettekandjale kuni kaks suulist küsimust.

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta fraktsioonide esindajad.

			RKKTS § 111 lg 1

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			RKKTS § 127 lg 1 ja § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon ME-d ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			5. Kui tehakse eelnõu lugemise katkestamise ettepanek

			RKKTS § 107

			Muudatus­ette­panekute tähtaja määramine eelnõu lugemise katkestamisel

			RKKTS § 99 lg-d 1 ja 2

			6. Hääletusele pannakse ettepanek käsitleda eelnõu kiireloomulisena

			Vajalik on neljaviiendikuline häälteenamus ehk poolt hääletab vähemalt neli korda enam kui vastu.
 PS § 166, RKKTS § 127 lg 1

			Riigieelarve, riigieelarve muutmise seaduse 
ja lisaeelarve eelnõu teine lugemine

			RKKTS §-d 120 ja 121

			1. Juhtiv­komisjoni esindaja ettekanne

			RKKTS § 105 lg 2

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 105 lg 3

			Küsimuse esitamiseks on aega üks minut.

			RKKTS § 68 lg 3

			3. Algataja/esitaja või tema esindaja ettekanne juhul, kui ta seda soovib või kui juhtiv­komisjon nii otsustab

			RKKTS § 105 lg 2

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Ettekandjatele kokku võib Riigi­kogu liige esitada kuni kaks suulist küsimust.

			RKKTS § 105 lg 3

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 105 lg 4

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Muudatus­ette­panekute (ME) läbivaatamine

			RKKTS § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon seda ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			7. Teise lugemise lõpetamise otsustamine

			8. Muudatus­ette­panekute tähtaja määramine teise lugemise katkestamisel ja lõpetamisel 

			RKKTS § 99 lg-d 1 ja 2, § 120 lg 4

			Riigieelarve, riigieelarve muutmise seaduse 
ja lisaeelarve eelnõu kolmas lugemine

			RKKTS §-d 120 ja 121

			1. Juhtiv­komisjoni esindaja ettekanne

			RKKTS § 120 lg-d 2, 4, 5, § 105 lg 2 ja tava

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale kuni kaks küsimust.

			RKKTS § 120 lg-d 2, 4, 5, § 105 lg 3 ja tava

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta fraktsioonide esindajad.

			RKKTS § 120 lg 2 ja § 111 lg 1

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			Muudatus­ette­panekuid võivad esitada fraktsioonid ja komisjonid.

			RKKTS § 120 lg 4

			a) ME pannakse hääletusele, kui seda nõuab ME esitaja või muu komisjon või fraktsioon;

			b) juhtiv­komisjoni poolt arvestatud ME-d tagasi võtta ei saa;

			c) üksteist välistavatest ME-dest viiakse eelnõu teksti kõige rohkem poolthääli saanud ettepanek;

			d) ME-sid, mida Vabariigi Valitsus ei toeta ja mille juhtiv­komisjon on jätnud arvestamata, hääletusele ei panda.

			RKKTS § 120 lg 5

			5. Kui tehakse eelnõu lugemise katkestamise ettepanek

			RKKTS § 107

			Muudatus­ette­panekute tähtaja määramine eelnõu kolmanda lugemise katkestamisel

			RKKTS § 120 lg 4

			6. Lõpphääletus

			Eelnõu vastuvõtmiseks on vajalik poolthäälte enamus.

			PS § 73

			Riigi­kogu otsuse eelnõu Euroopa Liidu seadusandliku akti mittevastavuse kohta subsidiaarsuse põhimõttele

			RKKTS § 1526

			1. Euroopa Liidu asjade komisjoni esindaja ettekanne 

			RKKTS § 1526 lg 4

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale kaks suulist küsimust.

			RKKTS § 1526 lg 4

			Küsimuse esitamiseks on aega üks minut.

			RKKTS § 68 lg 3

			3. Läbirääkimised

			Sõna võivad võtta alatiste komisjonide ja fraktsioonide esindajad.

			RKKTS § 1526 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			4. Muudatus­ette­panekute (ME) läbivaatamine

			RKKTS § 1526 lg 6 ja § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon seda ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			5. Lõpphääletus

			RKKTS § 1526 lg 6

			Eelnõu vastuvõtmiseks on vajalik poolthäälte enamus.

			PS § 73, RKKTS § 78

			Riigi­kogu otsuse eelnõu vastuseisu väljendamise kohta Euroopa Ülemkogu algatusele 
või Euroopa Komisjoni ettepanekule

			RKKTS § 1528

			1. Eelnõu esitaja ettekanne

			RKKTS § 1528 lg 4

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale ühe suulise küsimuse. Kui eelnõu esitaja on Euroopa Liidu asjade komisjon, võib Riigi­kogu liige esitada ettekandjale kaks suulist küsimust.

			RKKTS § 1528 lg 4

			Küsimuse esitamiseks on aega üks minut.

			RKKTS § 68 lg 3

			3. Euroopa Liidu asjade komisjoni esindaja ettekanne, kui eelnõu esitaja ei ole Euroopa Liidu asjade komisjon

			RKKTS § 1528 lg 4

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Riigi­kogu liige võib esitada ettekandjale ühe suulise küsimuse. 

			RKKTS § 1528 lg 4

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta alatiste komisjonide ja fraktsioonide esindajad.

			RKKTS § 1528 lg 5

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Muudatus­ette­panekute (ME) läbivaatamine

			RKKTS § 1528 lg 6 ja § 106

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon seda ei arvestanud ja ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			7. Lõpphääletus

			RKKTS § 1528 lg 6

			Eelnõu vastuvõtmiseks on vajalik poolthäälte enamus.

			PS § 73, RKKTS § 78

			Vabariigi Presidendi poolt välja kuulutamata jäetud
seaduse uuesti arutamine

			RKKTS § 114

			1. Põhiseaduskomisjoni esindaja ettekanne

			RKKTS § 114 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 114 lg 1

			Küsimuse esitamiseks on aega üks minut.

			RKKTS § 68 lg 3

			3. Riigi­kogu menetluses olnud eelnõu juhtiv­komisjoni esindaja ettekanne

			RKKTS § 114 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 114 lg 1

			Küsimuse esitamiseks on aega üks minut.

			RKKTS § 68 lg 3

			5. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			Sõnavõtt peab puudutama seaduse välja kuulutamata jätmise motiive.

			RKKTS § 114 lg 2

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Hääletamine

			Hääletusele pannakse Vabariigi Presidendi poolt Riigi­kogule tagasisaadetud seaduse muutmata kujul uuesti vastuvõtmine.

			RKKTS § 114 lg 3

			Seadus on muutmata kujul vastu võetud samasuguse häälteenamusega, mis oli nõutav selle esmakordsel vastuvõtmisel.

			RKKTS § 114 lg 4

			7. Kui Riigi­kogu ei võta seadust muutmata kujul uuesti vastu, toimub selle edasine menetlemine teise ja kolmanda lugemise reeglite järgi

			RKKTS § 114 lg 5

			Vabariigi Valitsusele tehtavat ettepanekut sisaldava Riigi­kogu otsuse eelnõu ning Riigi­kogu avalduse, deklaratsiooni ja pöördumise eelnõu menetlemine

			RKKTS § 154

			1. Eelnõu esitaja ettekanne

			RKKTS § 154 lg 5

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib ettekandjale esitada ühe suulise küsimuse.

			RKKTS § 154 lg 5

			3. Juhtiv­komisjoni esindaja ettekanne

			RKKTS § 154 lg 5

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Riigi­kogu liige võib ettekandjale esitada ühe suulise küsimuse.

			RKKTS § 154 lg 5

			5. Läbirääkimised

			Sõna võivad võtta komisjonide ja fraktsioonide esindajad.

			RKKTS § 154 lg 6

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			6. Muudatus­ette­panekute (ME) läbivaatamine

			RKKTS § 154 lg 7

			a) ME pannakse hääletusele, kui seda nõuab ME esitaja, komisjon või fraktsioon;

			b) ME-d ei panda hääletusele, kui juhtiv­komisjon seda ei arvestanud ning ME sai vähem kui kaks poolthäält, välja arvatud juhul, kui ettepanek ei saanud ühtegi poolt- ega vastuhäält;

			c) juhtiv­komisjoni poolt arvestatud ME-d tagasi võtta ei saa;

			d) üksteist välistavatest ME-dest viiakse eelnõu teksti kõige rohkem poolthääli saanud ettepanek.

			7. Lõpphääletus

			RKKTS § 154 lg 7

			Vabariigi Valitsusele seadus­eelnõu algatamiseks tehtavat ettepanekut sisaldava Riigi­kogu otsuse eelnõu vastuvõtmiseks on vajalik Riigi­kogu koosseisu häälteenamus (51).

			PS § 103 lg 2

			Vabariigi Valitsusele muu sisuga ettepanekuid (v.a seadus­eelnõu algata­miseks) sisaldava Riigi­kogu otsuse eelnõu vastuvõtmiseks on vajalik poolt­häälte enamus.

			PS § 73, RKKTS § 78

			Avalduse, deklaratsiooni ja pöördumise eelnõu vastuvõtmiseks on vajalik poolthäälte enamus.

			PS § 73

			Vabariigi Valitsusele või valitsusliikmele umbusalduse avaldamine

			RKKTS § 134

			1. Umbusalduse algatajate esindaja sõnavõtt

			RKKTS § 134 lg 2

			Kuni 20 minutit, pikendada ei saa.

			2. Peaministri või ministri, kelle suhtes umbusaldusavaldus algatati,
sõnavõtt

			RKKTS § 134 lg 2 

			Kuni 20 minutit, pikendada ei saa.

			3. Küsimused valitsusliikmele

			Riigi­kogu liige võib esitada kuni kaks küsimust.

			RKKTS § 134 lg 2

			Küsimuse esitamiseks on aega üks minut.

			RKKTS § 68 lg 3

			4. Läbirääkimised

			Sõna võivad võtta fraktsioonide esindajad.

			Esimesena saab sõna ühe sellise fraktsiooni esindaja, kelle liikmed on umbusalduse avaldamise algatajateks.

			RKKTS § 134 lg 3

			5. Hääletamine

			Umbusalduse avaldamiseks on nõutav Riigi­kogu koosseisu häälteenamus (51).

			PS § 97 lg 1, RKKTS § 134 lg 4

			Õiguskantsleri ettepaneku Riigi­kogu liikme/Vabariigi Presidendi/Vabariigi Valitsuse liikme/riigikontrolöri/ Riigikohtu esimehe/Riigikohtu liikme kriminaalvastutusele võtmise kohta menetlemine

			PS §-d 76, 85, 101, 138, 139 ja 153, RKKTS §-d 149–151

			1. Õiguskantsleri ettekanne

			RKKTS § 151 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused

			Riigi­kogu liige võib esitada ettekandjale ühe suulise küsimuse.

			RKKTS § 151 lg 1

			Küsimuse esitamiseks on aega üks minut.

			RKKTS § 68 lg 3

			3. Ettepanekus nimetatud Riigi­kogu liikme sõnavõtt

			Kui ettepanek puudutab Riigi­kogu liikme kohta süüdistusakti esitamiseks nõusoleku saamist, võib see Riigi­kogu liige esineda kuni viieminutise sõnavõtuga.

			RKKTS § 151 lg 4

			4. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 151 lg 2

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			5. Hääletamine

			RKKTS § 153 lg 3

			Riigi­kogu liige, kelle kohta süüdistusakti esitamiseks nõusoleku saamist ettepanek puudutab, ei tohi hääletada.

			RKKTS § 151 lg 4

			Ettepaneku vastuvõtmiseks on nõutav Riigi­kogu koosseisu häälteenamus (51).

			RKKTS § 151 lg 5

			Õiguskantsleri ettepaneku viia seadus või Riigi­kogu otsus kooskõlla põhiseaduse või seadusega menetlemine

			RKKTS §-d 149–152

			1. Õiguskantsleri ettekanne

			RKKTS § 151 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			2. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 151 lg 1

			Küsimuse esitamiseks on aega üks minut.

			RKKTS § 68 lg 3

			3. Põhiseaduskomisjoni esindaja ettekanne

			RKKTS § 151 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			4. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 151 lg 1

			Küsimuse esitamiseks on aega üks minut.

			RKKTS § 68 lg 3

			5. Seaduse või Riigi­kogu otsuse Riigi­kogu menetluses olnud eelnõu juhtiv­komisjoni esindaja ettekanne

			RKKTS § 151 lg 1

			Kuni 20 minutit.

			Istungi juhataja võib kokkuleppel ettekandjaga aega pikendada.

			RKKTS § 67

			6. Küsimused ettekandjale

			Riigi­kogu liige võib esitada ettekandjale ühe suulise küsimuse.

			RKKTS § 151 lg 1

			Küsimuse esitamiseks on aega üks minut.

			RKKTS § 68 lg 3

			7. Läbirääkimised

			Sõna võivad võtta Riigi­kogu liikmed, komisjonide ja fraktsioonide esindajad.

			RKKTS § 151 lg 2

			Sõnavõtt kõnetoolist (kõne) kuni viis minutit või sõnavõtt kohalt kuni kaks minutit. Sõnavõtja taotlusel võib istungi juhataja anda kõneks täiendavalt kolm minutit.

			RKKTS § 69 lg 5

			Õigus vastusõnavõtule kuni kaks minutit.

			RKKTS § 70

			8. Hääletamine

			Ettepaneku vastuvõtmiseks on nõutav poolthäälte enamus.

			RKKTS § 151 lg 5

			9. Kui Riigi­kogu toetab õiguskantsleri ettepanekut, teeb Riigi­kogu esimees ühele Riigi­kogu komisjonidest ülesandeks algatada eelnõu seaduse või Riigi­kogu otsuse kooskõlla viimiseks põhiseaduse või seadusega

			RKKTS § 152

			LISA 3.1 RIIGI­KOGU ISTUNGITE  STENOGRAFEERIMISE JA PROTOKOLLIMISE KORD

			Riigi­kogu JUHATUSE OTSUS

			Tallinn     12.02.2015 nr 18


			Riigi­kogu istungite stenografeerimise ja protokollimise kord

			Käesolev kord kehtestatakse Riigi­kogu kodu- ja töökorra seaduse § 13 lõike 2 punkti 8 ja § 61 lõike 1 alusel.

			I. ÜLDSÄTTED

			1. Käesolevas korras määratakse kindlaks:	

			1.1 Riigi­kogu istungi stenogrammi koostamise, paranduste tegemise, toimetamise ja avalikustamise põhinõuded;	

			1.2 Riigi­kogu istungi protokolli koostamise ja avalikustamise põhinõuded.

			2. Riigi­kogu istungi stenogrammi koostamise eesmärk on Riigi­kogu istungil kõneldu jäädvustamine ja avalikkusele kättesaadavaks tegemine.

			3. Riigi­kogu istungi protokolli koostamise eesmärk on fikseerida lühikokkuvõttena teave Riigi­kogu korraliste ja täiendavate istungite ning erakorraliste istung­järkude kohta.

			4. Riigi­kogu istungi stenogrammi ja protokolli koostamist ning avalikustamist korraldab	Riigi­kogu Kantselei stenogrammi- ja tõlkeosakond.	

			II. Riigi­kogu ISTUNGI STENOGRAMMI KOOSTAMINE, TOI­ME­TA­MINE JA AVALIKUSTAMINE

			5. Stenogramm koostatakse järgmistest põhimõtetest lähtudes:	

			5.1 stenogramm annab Riigi­kogu istungil kõneldu edasi võimalikult sõnasõnaliselt;	

			5.2 stenogramm kajastab peale kõneldu ka muud istungisaalis toimuvat (naer, aplaus, vahelehüüded jms);

			5.3 stenogrammi toimetatud tekst vastab eesti kirjakeele normile.

			6. Riigi­kogu istungil kõneldu ja muu istungisaalis toimuv fikseeritakse tehniliste vahenditega.

			7. Riigi­kogu istungi ajal avalikustatakse stenogramm osade kaupa, järgides põhimõtet, et kõnede ja sõnavõttude tekstid oleksid Riigi­kogu veebis kättesaadavad hiljemalt tund aega pärast esinemise lõppu. Stenogrammi terviktekst avalikustatakse ühe tunni jooksul Riigi­kogu istungi lõppemisest arvates. Riigi­kogu kinnise istungi stenogrammi ei avalikustata.

			8. Riigi­kogu liikmel on õigus teha kolme tööpäeva jooksul pärast istungit oma esinemise tekstis parandusi. Parandada võib üksnes ilmseid üleskirjutus- või faktivigu. Parandus ei või muuta istungil öeldu mõtet.

			9. Parandused tehakse oma esinemise teksti väljavõttesse ning edastatakse stenogrammi- ja tõlkeosakonnale e-posti aadressil stenogramm@riigikogu.ee. Kui kolme tööpäeva jooksul pärast istungi lõppu ei ole parandus­ettepanekuid esitatud, siis on esineja tekstiga nõustunud.

			10. Vabariigi Presidendile, peaministrile, ministritele ja teistele ameti­isikutele ning olulise tähtsusega riikliku küsimuse arutelule kutsutud esinejatele saadetakse nende esinemise tekst ülelugemiseks ja vajaduse korral paranduste tegemiseks elektrooniliselt. Parandustega tekst tagastatakse stenogrammi- ja tõlkeosakonnale e-posti aadressil stenogramm@riigikogu.ee.

			11. Pärast paranduste esitamiseks ettenähtud tähtaja möödumist stenogramm toimetatakse. Toimetamise eesmärk on viia kõneldu sõnasõnaline üleskirjutus vastavusse eesti kirjakeele normiga, säilitades seejuures kõneleja sõnakasutuse ja väljenduslaadi. Toimetamisel kontrollitakse ja täpsustatakse muu hulgas tekstis sisalduvaid isiku- ja muid nimesid, mõisteid, õigusaktide ja muude dokumentide ning kirjutiste pealkirju ja tsitaate.

			12. Riigi­kogu veebis asendatakse stenogrammi toimetamata tekst kahe nädala jooksul istungi toimumise päevast arvates stenogrammi toimetatud tekstiga.

			13. Stenogrammid koondatakse ja avaldatakse köidetena.

			III. Riigi­kogu ISTUNGI PROTOKOLLI KOOSTAMINE JA AVALIKUSTAMINE

			14. Riigi­kogu istungi protokollis fikseeritakse:

			14.1 istungi alguse ja lõpu kellaaeg;

			14.2 istungi juhatajad;

			14.3 kohaloleku kontrolli tulemused;

			14.4 päevakorrapunktid;

			14.5 ettekande tegijad, arupärimistele ja infotunni küsimustele vastajad;

			14.6 hääletustulemused.

			15. Protokoll esitatakse allkirjastamiseks Riigi­kogu esimehele ja Riigi­kogu Kantselei direktorile esimesel võimalusel pärast Riigi­kogu täiskogu töönädala, täiendava istungi või erakorralise istung­järgu lõppu.

			16. Protokoll avalikustatakse Riigi­kogu veebilehel hiljemalt allakirjutamisele järgneval tööpäeval. Kinnise istungi protokoll avalikustatakse käesoleva korra punktide 14.1 kuni 14.4 ulatuses.

			IV. LÕPPSÄTTED

			17. Riigi­kogu juhatuse 2010. aasta 14. detsembri otsus nr 135 „Riigi­kogu istungite stenografeerimise ja protokollimise kord“ tunnistatakse kehtetuks.

			18. Käesolev kord jõustub Riigi­kogu XIII koosseisu volituste alguspäeval.

			Eiki Nestor	

			Riigi­kogu esimees 

		

	


		
			LISA 3.2 RIIGI­KOGU KOMISJONI ESIMEHE 
JA ASEESIMEHE VALIMISE KORD

			Riigi­kogu JUHATUSE OTSUS

			Tallinn 10. veebruar 2011 nr 21


			Riigi­kogu komisjoni esimehe ja aseesimehe valimise kord

			I. Üldsätted

			1. Käesolev kord kehtestatakse Riigi­kogu kodu- ja töökorra seaduse § 13 lõike 2 punkti 2 alusel.

			2. Käesoleva korra eesmärk on täpsustada Riigi­kogu kodu- ja töökorra seaduse § 30 sätteid, mis reguleerivad hääletamise läbiviimist ning hääletamis- ja valimistulemuse kindlakstegemist Riigi­kogu komisjoni (edaspidi komisjon) esimehe ja aseesimehe valimisel, ning tagada nende ühetaoline kohaldamine komisjonides.

			3. Komisjoni esimehe ja aseesimehe valimine viiakse läbi komisjoni istungil.

			4. Hääletamise ettevalmistamisel ning läbiviimisel abistavad istungi juhatajat ja komisjoni liikmeid komisjoni teenindavad ametnikud või Riigi­kogu Kantselei direktori poolt selleks määratud ametnikud (edaspidi sekretariaat).

			II. Kandidaatide ülesseadmine

			5. Komisjoni esimehe ja aseesimehe kandidaadi võib üles seada komisjoni liige. Ülesseatu peab andma kandideerimiseks oma nõusoleku.

			6. Ülesseatud kandidaatidest koostatakse nimekiri vastavalt kandidaatide ülesseadmise järjekorrale. Nimekirja sulgemise otsustab komisjon hääletamise teel.

			7. Kandidaat võib oma kandidatuuri tagasi võtta kuni kandidaatide nimekirja sulgemiseni.

			III. Hääletamise ettevalmistamine

			8. Pärast kandidaatide nimekirja sulgemist valmistab sekretariaat ette hääletamissedelid, millele kantakse kandidaatide nimed nende üles­sead­mise järjekorras ja lahter iga kandidaadi nime järele. Hääletamissedeli vorm on esitatud käesoleva korra lisana.

			9. Enne hääletamise väljakuulutamist tutvustab sekretariaat komisjoni liikmetele hääletamise ning hääletamis- ja valimistulemuste kindlakstegemise korda, kontrollib hääletamiskasti ning annab välja hääletamissedelid.

			10. Istungi juhataja kuulutab välja hääletamise ja määrab hääletamise aja arvestusega, et komisjoni liikmetele jääb piisavalt aega hääletamissedeli täitmiseks ja hääletamiskasti laskmiseks.

			IV. Hääletamine

			11. Sekretariaat tagab komisjoni liikmetele võimaluse salajaseks hääletamiseks.

			12. Komisjoni liige täidab hääletamissedeli, märgistades ristiga lahtri selle kandidaadi nime juures, kelle poolt ta hääletab.

			13. Pärast hääletamissedeli täitmist laseb komisjoni liige hääletamissedeli hääletamiskasti.

			14. Komisjoni liige täidab hääletamissedeli ja laseb selle hääletamiskasti isiklikult.

			15. Kui komisjoni liige rikub hääletamissedeli enne selle hääletamiskasti laskmist, on tal õigus saada sekretariaadilt uus hääletamissedel. Rikutud sedel tuleb sekretariaadile tagastada. Tagastatud rikutud sedelile teeb sekretariaat vastava märke.

			16. Kui hääletamiseks ettenähtud aeg on möödunud või kui kõik hääletada soovinud komisjoniliikmed on hääletamissedeli hääletamiskasti lasknud, kuulutab istungi juhataja hääletamise lõppenuks.

			V. Hääletamis- ja valimistulemuse kindlakstegemine

			17. Pärast hääletamise lõppenuks kuulutamist asub sekretariaat hääli lugema. Häälte lugemine on avalik.

			18. Sekretariaat teeb kindlaks:

				18.1 hääletamissedeli saanud komisjoniliikmete arvu;

				18.2 hääletamiskasti lastud hääletamissedelite alusel hääletamisest osavõtnud komisjoni liikmete arvu;

				18.3 kehtetute hääletamissedelite arvu;

				18.4 igale kandidaadile antud häälte arvu.

			19. Kehtetuks loetakse hääletamissedel:

				19.1 millel on märgistatud rohkem kui üks lahter või

				19.2 millel ei ole märgistatud ühtegi lahtrit.

			20. Kui hääletamistulemus on kindlaks tehtud, teeb sekretariaat teatavaks valimistulemuse.

			VI. Liisuheitmise kord

			21. Liisku heidetakse, kui:

				21.1  komisjoni esimehe selgitamiseks korraldatud lisavoorus jagunevad hääled võrdselt;

				21.2  häälte võrdse jagunemise tõttu ei osutu ükski kandidaat valituks komisjoni aseesimeheks.

			22. Enne liisuheitmisele asumist tutvustab sekretariaat liisuheitmise korda.

			23. Kui võrdselt hääli kogunuid on kaks, kasutatakse liisuheitmiseks ühe- või kaheeurost münti (käesoleva korra punktid 24–26). Kui võrdselt hääli kogunuid on enam kui kaks, kasutatakse liisuheitmiseks sedeleid ja ümbrikke (käesoleva korra punktid 27–30).

			Liisuheitmine mündiga

			24. Liisuheitjaks määratud sekretariaadi ametnik (edaspidi liisuheitja) pöördub nimede tähestikulises järjekorras võrdselt hääli kogunutest esimese kandidaadi poole, kes teatab kumma mündi külje ta valib. Teisele kandidaadile loetakse määratuks mündi teine külg. Enne liisuheitmist teatab liisuheitja, milline mündikülg millisele kandidaadile on määratud.

			25. Liisuheitja viskab mündi õhku ning pärast seda, kui münt on maandunud ja seiskunud, tuvastab, milline mündi külg on jäänud peale.

			26. Valituks osutub kandidaat, kellele enne liisuheitmist määratud mündikülg on jäänud peale.

			Liisuheitmine sedelite ja ümbrikega

			27. Liisuheitmise ettevalmistamise ajaks lahkub liisuheitja istungiruumist.

			28. Liisuheitja istungiruumist äraoleku ajal kantakse võrdselt hääli kogunud kandidaatide nimed eraldi sedelitele. Iga sedel asetatakse eraldi ümbrikusse. Ümbrikutel ei tohi olla märkeid ja neid ei tohi olla võimalik väliselt eristada. Sedelitega ümbrikud segatakse.

			29. Istungiruumi naasmise järel võtab liisuheitja ümbrike hulgast ümbriku, mis seejärel avatakse ja milles olevale sedelile kantud kandidaadi nimi loetakse ette. Sedelit näidatakse komisjoni liikmetele.

			30. Kui liisku heidetakse komisjoni esimehe ja aseesimehe selgitamiseks, osutub komisjoni esimeheks valituks kandidaat, kelle nimega sedeli võtab liisuheitja esimesena ja komisjoni aseesimeheks osutub valituks kandidaat, kelle nimega sedeli võtab liisuheitja järgmisena. Kui liisku heidetakse komisjoni aseesimehe selgitamiseks, osutub aseesimeheks valituks kandidaat, kelle nimega sedeli võtab liisuheitja esimesena. Järgnevalt avatakse ka kõik teised ümbrikud.

			VII. Lõppsätted

			31. Kui komisjoni liige leiab, et hääletamise läbiviimisel, hääletamis­tulemuste kindlakstegemisel või liisuheitmisel rikuti Riigi­kogu kodu- ja töökorra seadust, võib ta esitada valimistulemuse teatavakstegemiseni istungi juhatajale protesti. Protesti lahendab komisjon viivitamata.

			32. Komisjoni esimehe ja aseesimehe valimise käik protokollitakse. Protokolli kantakse:

				32.1 kandidaatide ülesseadjate ja ülesseatud kandidaatide nimed;

				32.2 kandidaatide nõusoleku andmine või sellest keeldumine;

				32.3 kandidatuuri tagasivõtmine;

				32.4 komisjoni otsusega suletud kandidaatide nimekiri;

				32.5 käesoleva korra punktis 18 loetletud andmed;

				32.6 valimistulemus;

				32.7 liisuheitmise tulemus;

				32.8 protestid ja nende lahendamise tulemus.

			33. Hääletamissedelid, sealhulgas tagastatud rikutud hääletamis­sedelid, säilitatakse kuni komisjoni esimehe ja aseesimehe valimistulemuste kinnitamiseni Riigi­kogu juhatuse poolt. Pärast valimistulemuste kinnitamist korraldab sekretariaat hääletamissedelite hävitamise.

			Riigi­kogu esimees	

			Ene Ergma

			LISA 3.3 RIIGI­KOGUS MENETLETAVATE EELNÕUDE NORMITEHNIKA EESKIRI

			KINNITATUD 

			Riigi­kogu juhatuse 2011. aasta 27. detsembri otsusega nr 136 

			„Riigi­kogus menetletavate eelnõude 
normitehnika eeskirja kinnitamine“ 

			Muudetud 

			Riigi­kogu juhatuse 2014. aasta 

			10. aprilli otsusega nr 70 

			 

			Riigi­kogus menetletavate eelnõude normitehnika eeskiri

			1. peatükk 

			Üldsätted

			§ 1. Riigi­kogus menetletav eelnõu 

			(1) Eesti Vabariigi põhiseaduse ning Riigi­kogu kodu- ja töökorra seaduse alusel võib Riigi­kogu menetlusse esitada: 

			1) seadus­eelnõu, sealhulgas riigieelarve ja lisaeelarve eelnõu; 

			2) Riigi­kogu otsuse eelnõu; 

			3) Riigi­kogu avalduse eelnõu; 

			4) Riigi­kogu deklaratsiooni eelnõu; 

			5) Riigi­kogu pöördumise eelnõu. 

			(2) Seaduse kui õigustloova ehk üldakti eelnõusse kavandatakse üld­­kohustuslikud reeglid, mis sätestavad õigused ja kohustused konkreetselt piiritlemata isikute hulgale. 

			(3) Riigi­kogu otsuse kui üksikakti eelnõusse ei kavandata selliseid norme, mis kuuluvad seaduse kui üldakti eelnõusse. Riigi­kogu võib otsuse vastu võtta Eesti Vabariigi põhiseaduse, Riigi­kogu kodu- ja töökorra seaduse või muu seadusega ettenähtud juhtudel või omal algatusel. 

			(4) Riigi­kogu avalduse, deklaratsiooni ega pöördumise kui poliitilist tahet väljendava akti eelnõusse ei kavandata õigusnorme. 

			(5) Seaduse algatamisel esitatakse seadus­eelnõu Riigi­kogule koos seletus­kirja ja teiste vajalike lisamaterjalidega. Välislepingut käsitlev seadus­eelnõu esitatakse Riigi­kogule koos välislepingu eesti- ja võõrkeelse koopiaga. Eestikeelse originaali puudumisel esitatakse lepingu eestikeelne tõlge. 

			(6) Esitatav eelnõu ja seletuskiri vormistatakse käesoleva eeskirja lisa nr 2 „Eelnõu ja seletuskirja vormistamise juhend“ nõuete kohaselt. 

			2. peatükk 

			Seadus­eelnõule esitatavad nõuded 

			1. jagu 

			Seadus­eelnõule esitatavad põhinõuded 

			§ 2. Seadus­eelnõu koostamise vajadus ja selle üksikasjalikkus 

			(1) Seadus­eelnõu (edaspidi käesolevas ja 3. peatükis ka eelnõu) koostatakse sama liiki ühiskonnasuhete õiguslikuks reguleerimiseks, kui vajalik õiguslik regulatsioon puudub või ei ole piisav või ei ole ajakohane. 

			(2) Seadus­eelnõu peab sisaldama valdkonna reguleerimist vajavate õigussuhete selgeid ja seaduse vahetu kohaldatavuse huvides piisavalt üksik­asjalikke regulatsioone. 

			(3) Seadus­eelnõusse ei kavandata regulatsiooni, mis on lubatud ja ots­­tarbekas sätestada rakendusaktis. 

			§ 3. Seadus­eelnõu vastavus ülimuslikele aktidele 

			Seadus­eelnõu peab olema kooskõlas Eesti Vabariigi põhiseaduse, rahvusvahelise õiguse üldtunnustatud põhimõtete ja normide, Eesti Vabariigi suhtes jõustunud välislepingute ning Euroopa Liidu õigusega. 

			§ 4. Seadus­eelnõu vastuolu kehtiva õigusega 

			Seadus­eelnõu või selle säte võib olla vastuolus kehtiva seaduse sellise sätte või kogu kehtiva seadusega, mida eelnõu seadusena vastuvõtmise korral muudetakse või mis tunnistatakse kehtetuks. Käesoleva paragrahvi tähenduses ei loeta vastuoluks üld- ja erisätte olemusest tingitud erinevusi. 

			§ 5. Isiku õiguste ja vabaduste piirangud 

			Seadus­eelnõusse kavandatavad isiku õiguste ja vabaduste piirangud peavad olema asjakohased ja proportsionaalsed eesmärgiga, mida seadus­eelnõu avalikes huvides taotleb. 

			§ 6. Põhiseadusliku institutsiooni ja kohaliku omavalitsuse üksuse pädevus ning enesekorraldamisõigus 

			(1) Seadus­eelnõus põhiseaduslikule institutsioonile ja kohaliku oma­­valitsuse üksusele kavandatavad ülesanded peavad lähtuma nende pädevusest ning arvestama nende toimimisel seaduslikkuse, võimude lahususe ja omavalitsuse autonoomia põhimõtteid. 

			(2) Kohaliku omavalitsuse üksusele kohustuse kavandamisel tuleb eel­nõus nimetada, kas kohustus on kohaliku omavalitsuse korralduse seaduse tähenduses kohaliku omavalitsuse üksusele seadusega pandav riiklik kohustus, millega seotud kulud kaetakse eraldistega riigieelarvest. 

			(3) Põhiseadusliku institutsiooni tegevuse ja korralduse reguleerimisel tuleb arvestada selle institutsiooni enesekorraldamisõigusega. 

			§ 7. Eelnõu seadusena rakendamise kulud 

			(1) Seadus­eelnõusse kavandatavad normid peavad võimaldama taotletava eesmärgi saavutamist ja eelnõu seadusena rakendamist optimaalsete kulutustega. 

			(2) Riigile või kohaliku omavalitsuse üksusele lisakulude sätestamisel või kui on vaja nende tulusid vähendada, tuleb eelnõu koostamisel kavandada nimetatud lisakulude või saamata jäävate tulude katteallikad. 

			§ 8. Üldsätted 

			(1) Seadus­eelnõu üldsätetes esitatakse seaduse reguleerimisala, vajaduse korral kohaldamisala, teiste seaduste kohaldamise säte ja kavandatavate õigusinstituutide üldised sätted ning terminite määratlused käesoleva eeskirja §-s 18 nimetatud juhul. 

			(2) Reguleerimisala säte sõnastatakse esimeses paragrahvis. Regu­lee­rimis­ala sättes loetletakse seadus­eelnõus käsitletavad õigusinstituudid või nime­tatakse reguleeritav valdkond. Reguleerimisala sätet ei ole vaja esitada, kui pealkiri avab piisavalt seadus­eelnõu reguleerimisala ning seda ei ole vaja täpsustada. 

			(3) Kohaldamisala sättes nimetatakse isikud, esemed ja asjaolud, kelle või mille suhtes kavandatavat regulatsiooni kohaldatakse või ei kohaldata. 

			(4) Paragrahvide rühmitamise korral eelnõu eri struktuuriosadesse esitatakse seadus­eelnõu üldsätted eelnõu esimeses peatükis või esimeses osas, kui osa ei jagune peatükkideks. Käesoleva eeskirja § 26 lõikes 3 nimetatud struktuuriosade üldsätted esitatakse struktuuriosa esimeses alajaotuses. 

			(5) Seadus­eelnõu üldsätetes võib viidata Euroopa Liidu õigusele, kui viide on seaduse reguleerimiseseme seisukohast olulise tähtsusega ning laieneb kogu seaduse reguleerimisalale. 

			§ 9. Kavandatava regulatsiooni täitmise tagamine 

			(1) Seadus­eelnõusse kavandatakse vajalikud regulatiivsed normid ning põhjendatud juhtudel nende järgimist tagavad ja õigustkaitsvad normid. 

			(2) Seadus­eelnõu peab sõnaselgelt ja ühemõtteliselt väljendama, kellele milliseid õigusi ja kohustusi selle eelnõu seadusena jõustumine kaasa toob ning kuidas on tagatud normide järgimine. 

			(3) Tagavate sätetena võib kavandada näiteks finantsmajanduslikke, sot­siaal­seid või korrakaitse meetmeid ja vastutust sätestavaid norme. 

			§ 10. Menetlusnormid 

			Seadus­eelnõusse kavandatavad menetlusnormid, sealhulgas ka põhjendatud erisused, peavad olema kooskõlas asjakohaste üldseaduste, sealhulgas menetlusseaduste ja karistusseadustikuga. 

			§ 11. Volitusnorm 

			(1) Volitusnormiga antakse õigus või pannakse kohustus kehtestada koos­kõlas haldusmenetluse seaduse 6. peatükis sätestatuga seaduse või seaduse ja Euroopa Liidu õigusakti rakendamiseks Vabariigi Valitsuse, ministri või kohaliku omavalitsuse organi määrus. 

			(2) Käesoleva paragrahvi lõikes 1 nimetatud õiguse või kohustuse edasivolitus toimub haldusmenetluse seaduse §-s 91 sätestatud korras. 

			(3) Volitusnormis esitatakse määrusandliku volituse selge sisu ja ulatus, milles tuleb seaduse sätteid täpsustada või nende rakendamiseks vajalik kord kehtestada. 

			(4) Volitusnorm esitatakse ühelauselises lõikes või volitusnormide loetelu puhul punktides. Volitusnormis peab olema märgitud akti andja ja liik. Volituse eesmärke, sisu või piire võib täpsustada eelnõu teiste sätetega. 

			§ 12. Valdkonnad, milles seadusandja ainupädevuse tõttu volitusnorme ei anta 

			Volitusnorm ei tohi sisaldada volitust reguleerida valdkonda, mida Eesti Vaba­riigi põhiseaduse kohaselt saab reguleerida üksnes seadusega. Volitus­normis ei tohi volitada kehtestama regulatsiooni näiteks järgmistes küsimustes: 

			1) põhiõiguste ja -vabaduste piirangute alused ja tingimused; 

			2) riigi territooriumi haldusjaotuse, kodakondsuse omandamise, saamise, taastamise ja kaotamise, rahvahääletuse korraldamise ning rahvusvähemuste kultuurautonoomia alused; 

			3) Vabariigi Presidendi, Riigi­kogu ja kohaliku omavalitsuse volikogu valimiste kord ning nende organite ja Vabariigi Valitsuse, Riigi­kontrolli, Eesti Panga ja õiguskantsleri pädevus ja ametihüved; 

			4) rahanduse, riigieelarve, riigi välis- ja siselaenude ning varaliste kohus­tuste alused, samuti riiklik maks, aktsiis, lõiv, koormis, raha­trahv, rahaline karistus, sunniraha, maksuintress, viivis ja sundkindlustuse makse; 

			5) kohtukorraldus, vastutus, karistused ning kohtuvälise menetluse ja kohtu­menetluse kord; 

			6) riigikaitse ja välissuhtlemise alused; 

			7) riiklike kohustuste panemine kohalikule omavalitsusele. 

			§ 13. Rakendussätted 

			(1) Seadus­eelnõu lõpus esitatakse rakendussätetena järgmises järjekorras: 

			1) normid, mis sisaldavad selle seaduse sätete rakendamise erisusi ja täpsustusi; 

			2) valdkonna senise õigusliku regulatsiooni muutumise korral raken­dus­­­­sätetes ajutised, kindlal tähtajal kehtivad sätted seniselt õiguslikult regulatsioonilt uuele üleminekuks; 

			3) normid, millega muudetakse või tunnistatakse kehtetuks reguleeritava valdkonnaga seonduvaid seadusi; 

			4) jõustumisnorm seaduse jõustumise üldkorrast erineva jõustumise korral. 

			(2) Kui õigusliku regulatsiooni ulatusliku muutumise tõttu on vajadus kehtestada arvukalt rakendussätteid, võib koostada rakendusseaduse eelnõu. 

			§ 14. Jõustumisnorm ja seadusele tagasiulatuva jõu andmine 

			(1) Jõustumisnormi kavandamisel võetakse arvesse aeg, mis on vajalik uute normidega tutvumiseks, eriti isikute õiguste ja kohustuste muutmise korral, ning vajalikuks korralduslikuks ja halduslikuks eeltööks, seal­hulgas seaduse väljakuulutamiseks, avaldamiseks, rakendusaktide and­­miseks, ning ka seaduse rakendamiseks piisavate vahendite olemasolu. 

			(2) Käesoleva eeskirja § 13 lõike 1 punktis 4 nimetatud jõustumissätte kavandamisel lähtutakse järgmisest: 

			1) seaduse jõustumist ei sätestata enne selle Riigi Teatajas avaldamisele järgnevat päeva; 

			2) seaduse mõnele sättele võib põhjendatud juhul määrata seaduse jõustumise üldisest tähtpäevast erineva jõustumisaja, mis esitatakse jõustumisparagrahvi eri lõikes või lõigetes. 

			(3) Kui volitusnormi jõustumine soovitakse ette näha seaduse üldisest jõustumistähtpäevast erineval tähtpäeval, tuleb seadus­eel­­nõus sätestada volitusnormi jõustumise tähtpäev kooskõlas haldusmenetluse seaduse § 93 lõikega 2. 

			(4) Seadust või selle sätet võib rakendada tagasiulatuvalt üksnes põhjendatud vajaduse korral, kui see toob kehtiva õiguse normidega võrreldes kaasa isiku õiguste laienemise, vabaduste suurenemise, kohustuste või vastutuse vähenemise või muu sellesarnase tagajärje või kui sellega ei rikuta õiguskindluse põhimõtet. Õiguskindluse põhimõtte rikkumise välti­miseks kavandatakse varasemate suhete kohta asjakohased rakendus- ja üleminekusätted. 

			(5) Jõustumissäte kavandatakse eelnõu viimase paragrahvina. 

			2. jagu 

			Seadus­eelnõu keel, vormistus ja ülesehitus 

			1. jaotis 

			Seadus­eelnõu keele- ja stiilinõuded 

			§ 15. Keele- ja stiilinõuded 

			(1) Seadus­eelnõu keelekasutus peab vastama eesti kirjakeele normile. 

			(2) Seadus­eelnõu keel peab olema selge, ühetähenduslik ja täpne. Ühe ja sama mõtte edasiandmisel välditakse eri väljendite kasutamist. Süno­nüümide kasutamine ei ole lubatud. 

			(3) Eelnõu sõnastamisel kasutatakse võimaluse korral umbisikulise tegu­moe oleviku kindlat kõneviisi. Välislepingu menetlemist käsitlevas seadus­eelnõus on lubatav da-tegevusnime kasutamine. 

			(4) Eelnõus eelistatakse ainsuslikku vormi, välja arvatud juhul, kui ainsuse ja mitmuse eristamisel on õiguslik tähendus. 

			§ 16. Sätte sõnastamine 

			Säte sõnastatakse õigusnormi liigile vastava struktuuri kohaselt. 

			§ 17. Terminite ja võõrsõnade kasutamine 

			(1) Seadus­eelnõus kasutatakse kehtivas õiguses ja reguleeritavas vald­konnas tuntud ja enamlevinud termineid. 

			(2) Uut terminit võib kasutada valdkonna: 

			1) esmasel reguleerimisel; 

			2) uuesti reguleerimisel, kui uus termin vastab paremini käesoleva eeskirja § 9 lõikes 2 esitatud eelnõu arusaadavuse nõuetele. 

			(3) Võõrsõna võib kasutada üksnes juhul, kui selle kasutus on eesti keeles levinud või kui sõnal puudub eesti keeles algupärane vaste. 

			§ 18. Termini määratlemine 

			(1) Ühest või mitmest sõnast koosneva termini tähendus määratletakse õigusselguse eesmärgil, kui: 

			1) eelnõu on reguleeritava valdkonna või õigusinstituudi termineid sisaldav üldakt ja terminil on selle seisukohalt oluline õiguslik tähendus; 

			2) terminit kasutatakse tavalisest või õigusaktides seni sätestatust erine­vas tähenduses; 

			3) terminit on võimalik mitmeti tõlgendada või on sellel mitu tähendust; 

			4) termin ei ole eesti keeles üldlevinud. 

			(2) Euroopa Liidu õigusega seotud seadus­eelnõus kasutatavad terminid peavad olema kooskõlas Euroopa Liidu õiguses kasutusel olevate terminitega ning eelnõus neid üldjuhul enam ei määratleta. 

			(3) Termini sisu määratletakse selle põhitunnuste või mõistega hõlmatud subjektide, objektide või nähtuste loetelu kaudu või vähelevinud sõna selgitusena. Terminit määratlevasse sättesse ei tohi lisada eraldiseisvaid regulatiivse toimega sätteid. 

			(4) Üht ja sama terminit kasutatakse eelnõus vaid ühe ja sama mõiste tähistamiseks. 

			(5) Termini sisu määratletakse kas pärast termini esmakordset kasutamist eelnõu struktuuriosas, kuhu on koondatud terminiga seotud sätted, või eelnõu üldsätetes selle termini jaoks kavandatavas paragrahvis. Sisult seotud terminite korral määratletakse termini sisu paragrahvi ühes lõikes. 

			(6) Kui terminit kasutatakse õigusaktides seni sätestatust erinevas tähenduses või kui terminil võib olla mitu tähendust, lisatakse termini määratlusse väljend „käesoleva seaduse tähenduses“. Kui terminit kasutatakse vaid eelnõu mõne jaotusüksuse piires, siis lisatakse asjakohane väljend. 

			(7) Kui eelnõusse sobiv termin on juba teises seaduses määratletud, siis õigusselguse eesmärgil võib viidata sellele seadusele, mille tähenduses terminit kasutatakse. 

			§ 19. Lühendite, sulgude ja tähiste kasutamine 

			(1) Seadus­eelnõu tekstis välditakse lühendeid, sulgusid ja tähiseid. 

			(2) Eelnõu tekstis kirjutatakse sõna „paragrahv“ välja juhul, kui sellele ei järgne numbrit, lause esimese sõnana, samuti muutmise seaduses muutmis­vormeli esimese sõnana. Muul juhul kasutatakse paragrahvitähist. 

			(3) Paragrahvitähisele lisatakse sobiv käändelõpp. Ainsuse omastavas ja osastavas käändes paragrahvitähisele tüvevokaali ei lisata. 

			(4) Üldtuntud tähiseid, ametlikke või seadustes sätestatud sõna-, termini- ja nimelühendeid võib kasutada eelnõusse kavandatavas tabelis ja eelnõu lisades. 

			(5) Pika sõnaühendi kordamise vältimiseks kirjutatakse see eelnõu tekstis esimesel korral täielikult välja, märkides selle järel sulgudes kaldkirjas selle edaspidi kasutatava lühendi. 

			2. jaotis 

			Seadus­eelnõu vormistus ja ülesehitus 

			§ 20. Seadus­eelnõu kohustuslikud elemendid 

			Seadus­eelnõu kohustuslikud elemendid on: 

			1) märge „EELNÕU“ seadus­eelnõu esimese lehekülje paremas ülanurgas; 

			2) seaduse pealkiri; 

			3) eelnõu tekst; 

			4) vastuvõetava seaduse allkirjastaja ametinimetus ja nimi; 

			5) seaduse vastuvõtmise koha ja kuupäeva märge; 

			6) märge algatamise kuupäeva ja algataja või algataja esindaja kohta. 

			§ 21. Seadus­eelnõu pealkiri 

			(1) Seadus­eelnõu pealkiri väljendab võimalikult lühikeses üldistavas sõnastuses eelnõu reguleerimisala. 

			(2) Seadus­eelnõu pealkiri lõpeb nimetavas käändes sõnaga „seadus“ või „seadustik“. 

			(3) Kui kavandatakse õigusharu või suurema osa ühe õigusharu instituutide regulatsioon, siis nimetatakse seda seadustiku eelnõuks. 

			§ 22. Seadus­eelnõu ülesehitus 

			(1) Seadus­eelnõu koosneb paragrahvidest. 

			(2) Üldist sätet sisaldavale paragrahvile võivad järgneda üldist sätet täp­sus­tavad või üldise sätte erandeid kehtestavad paragrahvid. 

			§ 23. Paragrahvide numeratsioon ja pealkirjastamine 

			(1) Rohkem kui ühest paragrahvist koosneva seadus­eelnõu paragrahvid vormistatakse numereeritud loeteluna. 

			(2) Paragrahvid nummerdatakse eelnõu läbivalt araabia numbritega. 

			(3) Paragrahvile antakse sisu iseloomustav lühike pealkiri nimetavas käändes. 

			(4) Ühest või kahest paragrahvist koosneva seadus­eelnõu paragrahv võib olla pealkirjata. 

			§ 24. Paragrahvi lõiked 

			(1) Paragrahvi võib jagada lõigeteks. 

			(2) Paragrahvi lõiked nummerdatakse läbivalt, märkides iga lõike ette kahe ümarsulu vahele araabia numbriga tähistatud järjekorranumbri. 

			(3) Paragrahvi esimene lõige sisaldab üldreeglit. Järgmistes lõigetes sätestatakse selle üldreegli täpsustused ja erandid. 

			(4) Mahukaid lõikeid välditakse. 

			(5) Paljude lõigetega paragrahve välditakse, rühmitades sätted sisu järgi mitmeks paragrahviks. 

			§ 25. Paragrahvi ja lõike punktid 

			(1) Paragrahvis ja lõikes esitatakse pikem loetelu punktidena, mis num­mer­datakse paragrahvi- või lõikesiseselt läbivalt araabia numbritega järgnevat parempoolset ümarsulgu kasutades. Iga punkti teksti alustatakse väikese tähega ja lõpetatakse semikooloniga, välja arvatud loetelu viimane punkt, mis lõpetatakse punktiga. 

			(2) Loetelu punkti ei kavandata lisasätteid. 

			(3) Ühese arusaadavuse tagamiseks võib loetelu esitamisel kasutada sõna „või“, kui loetelus esitatakse alternatiiv või kui loetelu elemendid ei pea esinema korraga, ning sõna „ja“, kui loetelu elemendid esinevad korraga. 

			§ 26. Seadus­eelnõu muu struktuuriosa 

			(1) Lisaks paragrahvile võib seadus­eelnõu struktuuriosaks olla osa, peatükk, jagu, jaotis, alljaotis ja preambul. 

			(2) Mahuka eelnõu paragrahvid koondatakse sisu järgi peatükkidesse. Peatükid nummerdatakse eelnõu läbivalt araabia numbritega. 

			(3) Sisuliselt seotud paragrahvidest koosnevad mahukad peatükid võib jaotada jagudeks, jaod jaotisteks ja jaotised alljaotisteks. Jagude numeratsioon peatükisiseselt, jaotiste numeratsioon jaosiseselt ja alljaotiste numeratsioon jaotisesiseselt algab araabia numbriga 1. 

			(4) Seadustiku või eriti mahuka seaduse eelnõus võib koondada peatükid süsteemselt osadesse, säilitades peatükkide kogu eelnõu läbiva numeratsiooni. Esimesse ossa koondatakse üldised normid. Osad nummerdatakse eelnõu läbivalt araabia numbritega. 

			(5) Eelnõu struktuuriosad, välja arvatud preambul, pealkirjastatakse, arvestades käesoleva eeskirja § 23 lõikes 3 sätestatut. 

			§ 27. Normitehniline märkus 

			(1) Seadus­eelnõu võib erandjuhul sisaldada seaduse kohaldamiseks vajaliku teabega teksti, mis ei ole normatiivselt siduv ja mis vormistatakse normitehnilise märkusena. 

			(2) Normitehniline märkus tähistatakse eelnõu, paragrahvi või muu struktuuriosa pealkirja või teksti lõpus araabianumbrilise ülaindeksiga ja esitatakse eelnõu lõpus joonealuse selgitava tekstina. 

			(3) Kui seadus­eelnõu koostatakse Euroopa Liidu õiguse ülevõtmiseks, siis nimetatakse normitehnilises märkuses Euroopa Liidu õigusakti andja või andjad, akti liik, number, pealkiri ja avaldamismärge. Avaldamismärge sisaldab avaldamiskoha lühendnime EÜT (Euroopa Ühenduste Teataja – ilmus kuni 31.01.2003) või ELT (Euroopa Liidu Teataja – ilmub alates 01.02.2003), seeriatähist (õigusaktid – L, teave ja teatised – C, lisad – E ja A; enne 1968. aastat ilmunud akti korral seeriatähist ei esitata), ilmumise kuupäeva ja leheküljenumbreid, näiteks: Euroopa Parlamendi ja nõukogu direktiiv 2003/30/EÜ, millega edendatakse biokütuste ja muude taastuv­kütuste kasutamist transpordisektoris (ELT L 123, 17.05.2003, lk 42–46). Normitehnilist märkust tähistav ülaindeks esitatakse käesolevas lõikes nimetatud juhul seadus­eelnõu pealkirja järel. 

			(4) Kui Euroopa Liidu õigusakti on hiljem muudetud, nimetatakse normitehnilises märkuses ka andmed muutva akti liigi, numbri ja avaldamismärke kohta, näiteks: nõukogu direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.07.2000, lk 1–112), muudetud direktiiviga 2005/77/EÜ (ELT L 296, 12.11.2005, lk 17). 

			(5) Euroopa Ühenduse, Euroopa Aatomienergiaühenduse ning Euroopa Liidu määrust ja otsust normitehnilises märkuses ei esitata. 

			§ 28. Viitamine 

			(1) Seadus­eelnõus ei taasesitata muu seaduse ega sama eelnõu teist sätet, vaid viidatakse sellele. 

			(2) Otsene viide on viide sama seadus­eelnõu või muu seaduse sättele või muule struktuuriosale või Euroopa Liidu õigusakti sättele või muule struktuuriosale. 

			(3) Kaudne viide on viide kohaldatavale õigusharule, -instituudile, õigusakti liigile või õigusaktile, samuti viide Euroopa Liidu pädevusse kuuluvale valdkonnale või õigusaktile. 

			(4) Otse viitamisel välditakse viitamist viitavale sättele ja korduvat viitamist samas sättes. 

			(5) Eesti Vabariigi põhiseadusele võib viidata selle ja Euroopa Liidu õigus­­akti koostoime avamise või muu sedalaadi vajaduse korral. 

			(6) Seadus­eelnõus välditakse otsest viidet direktiivi sättele. Lubatud on otsesed viited ainult Euroopa Liidu direktiivi tehnilistele sätetele, mida Eesti peab üksüheselt kohaldama ja mille kordamine seadus­eelnõus ei ole õigusselguse seisukohalt otstarbekas ega vajalik. 

			(7) Seadus­eelnõus ei viidata jõustumata seadusele või selle sättele ega otse madalama õigusjõuga õigusaktile. 

			(8) Jõustumata seadusele või selle sättele võib viidata juhul, kui selle jõustumine kavandatakse enne viitava sätte jõustumist või kavandatakse viitava ja viidatava seaduse sätte jõustumine ühel ajal. 

			§ 29. Viite vormistamine 

			(1) Otsene viide teisele seadusele peab sisaldama lisaks käesoleva eeskirja § 28 lõikes 2 nimetatule viidatava seaduse pealkirja, mis kirjutatakse väikese algustähega ja ilma jutumärkideta. Kui pealkiri on pikk ja muust tekstist raskesti eristatav, võib tekstis seaduse pealkirja tähistada jutu­märkidega ja kirjutada suure algustähega. 

			(2) Otsene viide eelnõu teisele struktuuriosale vormistatakse, kasutades näiteks järgmisi tüüpvormeleid asjakohases käändes: 

			1) eelnõusiseses viites – „käesoleva seaduse § x lõike y punkt z“; 

			2) paragrahvisiseses viites – „käesoleva paragrahvi lõike x punkt y“; 

			3) lõikesiseses viites – „käesoleva lõike punkt x“; 

			4) lõikesiseses viites – „käesoleva lõike esimene lause“. 

			(3) Viites Euroopa Liidu õigusaktile peab nimetama viidatava õigusakti andja või andjad, akti liigi ja numbri, näiteks: nõukogu direktiiv 2011/85/EL. Lühend „EL“ akti numbri juures näitab seda, et akti vastuvõtmine tuleneb Euroopa Liidu lepingust või Euroopa Liidu toimimise lepingust. Lühend „EÜ“ või „EMÜ“ akti numbri juures näitab seda, et akti vastuvõtmine tulenes Euroopa Ühenduse, varem Euroopa Majandusühenduse asutamislepingust. 

			(4) Eelnõu tekstis Euroopa Liidu õigusaktile esmakordsel viitamisel tuleb käesoleva paragrahvi lõikes 3 nimetatud andmetele lisada viidatava õigusakti pealkiri ja esmakordse avaldamise andmed, näiteks: nõukogu määrus (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades (EÜT L 12, 16.01.2001, lk 1–23). 

			§ 30. Avaldamismärge 

			(1) Riigi Teataja avaldamismärge koosneb Riigi Teataja lühendtähisest, osa numbrist, kui see on märgitud, ilmumiskuupäevast (või endisel kujul avaldamismärkel ilmumisaastast ja ande numbrist) ja artikli numbrist, kui see on märgitud, näiteks: RT I, 03.02.2011, 4. 

			(2) Seaduse muutmise või kehtetuks tunnistamise korral või muudel juhtudel võib seaduste eristamiseks kasutada seaduse algteksti avaldamis­märget. 

			(3) Jõustumata muudatuse muutmiseks märgitakse eelnõus muutmis­sätet sisaldava seaduse avaldamismärge. 

			(4) Avaldamismärkel on informatiivne tähendus. 

			§ 31. Seaduse lisad 

			(1) Seaduse rakendamiseks vajalike dokumentide tabelid, vormid, näidised, kaardid, kavandid, skeemid või muud sama laadi materjalid vormistatakse seadus­eelnõu osaks olevate lisadena, kui nende kehtestamiseks ei anta volitusnorme. Kui seaduse teksti arusaadavuse seisukohalt on see oluline, siis võib tabeleid kasutada ka seadus­eelnõu tekstis. 

			(2) Seadus­eelnõus, millel on lisa, märgitakse pärast allkirjamärget viide lisale koos lisa pealkirjaga. Seadus­eelnõu lisa pealkirjastatakse. Lisa paremas ülanurgas on märge, mis sisaldab seaduse pealkirja nimetavas käändes, selle all märget „Lisa“ ja lisa numbrit, kui on rohkem kui üks lisa. 

			3. jagu 

			Seadust muutva ja kehtetuks tunnistava seaduse eelnõule esitatavad nõuded 

			§ 32. Seaduse muutmine ja kehtetuks tunnistamine 

			(1) Seaduse muutmiseks võib selle sätte sõnastust muuta tervikuna või osaliselt, teksti täiendada uute sätetega või tunnistada seniseid sätteid kehtetuks. 

			(2) Seaduse muutmise või kehtetuks tunnistamise võib kavandada: 

			1) samade õigussuhetega seotud ala reguleeriva uue seaduse eelnõu rakendus­sättega või 

			2) seaduse muutmiseks või kehtetuks tunnistamiseks eraldi algatatava seadus­eelnõuga. 

			(3) Seadus­eelnõusse ei kavandata erinevate seaduste muutmise sätteid, mis ei ole seotud ühise reguleerimisobjekti või ühise eesmärgi saavutamisega. 

			(4) Seadus­eelnõus ei esitata sätteid, mis muudaks juba jõustunud muutmise või kehtetuks tunnistamise seadust või mis tunnistaks sellise seaduse kehtetuks. 

			(5) Muutmise või kehtetuks tunnistamise sätteid sisaldava seaduse muutmine või kehtetuks tunnistamine on võimalik juhul, kui muudetakse või tunnistatakse kehtetuks veel jõustumata sätteid. 

			(6) Seaduse muutmise või kehtetuks tunnistamise seaduse eelnõu kohta kehtivad seadus­eelnõule esitatavad põhinõuded käesolevas jaos sätestatud erisustega. 

			§ 33. Seadus­eelnõust tulenev seaduse muutmine ja kehtetuks tunnistamine 

			(1) Seadus­eelnõust tulenev teise seaduse muutmine või kehtetuks tunnis­tamine kavandatakse sama seadus­eelnõu rakendussätetes pärast ülemineku­sätteid. Muudetavad või kehtetuks tunnistatavad seadused paigutatakse seaduste pealkirjade tähestikulises järjekorras. 

			(2) Kui seadus­eelnõu jõustumiseks ja seadusena rakendamiseks on vajalik välislepingut käsitleva seaduse muutmine või kehtetuks tunnistamine, algatatakse sellekohane eraldi seadus­eelnõu. 

			(3) Kui Riigi­kogu häälteenamust nõudva seadus­eelnõu rakendus­sätetesse on kavandatud Riigi­kogu koosseisu häälteenamust nõudva seaduse muudatused, siis märgitakse seletuskirjas, et seadus­eelnõu vastu­võtmiseks on vajalik Riigi­kogu koosseisu häälteenamus. 

			(4) Riigieelarve muutmiseks algatatakse eraldi eelnõu kooskõlas riigieelarve seadusega. 

			(5) Iga-aastase riigieelarve seaduse eelnõus ei esitata muu seaduse muutmise või kehtetuks tunnistamise sätteid. 

			(6) Välislepingu menetlemist käsitlevas seadus­eelnõus ei esitata muu seaduse muutmise või kehtetuks tunnistamise sätteid. 

			§ 34. Seaduse muutmise sõnastamise põhireeglid 

			(1) Seaduse muutmise sättes esitatakse kogu muudetava paragrahvi, lõike või punkti uus sõnastus. Ühel ajal jõustuvad järjestikused muudetavad sätted esitatakse muudatuste loetelu ühes punktis, kasutades näiteks vormelit „paragrahvi 12 punktid 21 ja 22 muudetakse ning sõnastatakse järgmiselt:“. 

			(2) Kui muudetava paragrahvi või lõike tekst koosneb mitmest lausest ja tehtav muudatus puudutab neist ainult ühte või selle tekstiosa, võib eelnõus sätestada ka ainult selle lause või tekstiosa sõnastuse muutmise. 

			(3) Sõna või tekstiosa asendamise korral seaduse kogu teksti ulatuses esitatakse see muudatus eelnõu esimese muudatussättena. Kui asendatav sõna või tekstiosa on sätetes eri käänetes, siis selle asendamiseks esitatakse asendatav ja asendaja nimetavas käändes ning lisatakse muutmisvormeli lõppu sõnad „vastavas käändes“. 

			(4) Kui üks ja sama muudatus kavandatakse mitmes paragrahvis, lõikes või punktis, siis loetletakse kõik muudetavad paragrahvid, lõiked ja punktid ning märgitakse, milline sõna või tekstiosa asendatakse teise sõna või tekstiosaga. Kui asendatav on sätetes eri käänetes, siis esitatakse asendatav ja asendaja nimetavas käändes ning lisatakse muutmisvormeli lõppu sõnad „vastavas käändes“. Nimetatud muudatus paigutatakse eelnõu sätete seas esimese muudetava paragrahvi numbri järgi. 

			(5) Seaduse muutmise sättes võib anda ka muudetava seaduse muu struktuuriüksuse, näiteks osa, peatüki, jao, jaotise või alljaotise muudetud sõnastuse. 

			(6) Seaduse lisaks oleva tabeli, vormi, näidise, kaardi, kavandi, skeemi või muu dokumendi mitme lahtri, veeru või muu elemendi muutmiseks esitatakse lisa muudetava seaduse lisana terviklikul kujul või põhjendatud erandina üksiku lahtri, veeru või muu lisa elemendi muutmisel selle muudatusena. Lisa üksikute elementide muutmisel võib lisaks muutmisvormelitele kavandada ka muudetava lisa kehtestamise terviklikul kujul. 

			(7) Seaduse muutmisel kontrollitakse ja vajaduse korral ajakohastatakse: 

			1) seaduses olevad viited ning normitehnilised märkused; 

			2) eelnõus esitatud avaldamismärked. 

			(8) Seaduse muutmisel kontrollitakse muudatuste sobivust Riigi Teatajas avaldatud tervikteksti ja selle tulevikus jõustuvatesse redaktsioonidesse. 

			§ 35. Seaduse muutmise ja kehtetuks tunnistamise seadus­eelnõu pealkiri 

			(1) Seaduse muutmise või kehtetuks tunnistamise seadus­eelnõu pealkiri peab sisaldama muudetava või kehtetuks tunnistatava seaduse pealkirja, millele võib vajaduse korral lisada ka eelnõu sisu avava teabe. 

			(2) Kui seaduste muutmise või kehtetuks tunnistamise seadus­eelnõus kavandatakse rohkem kui kolme seaduse muutmine või kehtetuks tunnistamine, nimetakse eelnõu pealkirjas selle muudetava seaduse pealkiri, mille muutmine tuleneb eelnõu peaeesmärgist ja millega seondub teiste seaduste muutmine või kehtetuks tunnistamine. Käesolevas lõikes nimetatud juhul peab pealkirjast nähtuma, et kavandatud on muutmise seadus ja et muudetakse rohkem kui ühte seadust. 

			(3) Seaduse muutmise seaduse eelnõu pealkirjas ei märgita seaduse muu­de­tavaid struktuuriosi. Kui muudetakse või tunnistatakse kehtetuks vaid üks paragrahv, lõige või punkt, võib selle paragrahvi numbri peal­kirjas esitada. 

			(4) Kui seaduses tehtav muudatus seisneb üksnes seaduse täiendamises, pealkirjastatakse eelnõu seaduse täiendamise seadusena. 

			§ 36. Seaduse muutmise seaduse eelnõu ülesehitus 

			(1) Seaduse muutmise seaduse eelnõus esitatakse kõik muutmissätted muudetava seaduse sätete paiknemise järjestuses, kusjuures ühe muudetava seaduse muudatused koondatakse eelnõu ühte paragrahvi, mis jaguneb punktideks. 

			(2) Kui eesmärk eeldab seaduse muutmise seaduse eelnõus mitme seaduse muutmist, siis paigutatakse esikohale seadus, mille muutmine tuleneb eelnõu peaeesmärgist, ning selle seaduse muutmisest tulenevad teiste seaduste muudatused reastatakse muudetavate seaduste pealkirjade tähestikulises järjekorras. 

			§ 37. Muudetava seaduse struktuuriosade numeratsiooni säilitamine 

			(1) Seaduse täiendamisel paragrahvide või muude struktuuriosadega ei muudeta kehtiva seaduse struktuuriosade numeratsiooni. Kehtivate samaliigiliste struktuuriosade vahele uue struktuuriosa lisamisel antakse sellele eelneva struktuuriosa number araabianumbrilise ülaindeksiga. Uue paragrahvi või muu struktuuriosa lisamisel ei anta sellele samas seaduses varem kehtetuks tunnistatud struktuuriosa numbrit. 

			(2) Olemasolevale sättele teise numbri andmine on lubatud juhul, kui sätete loetelu ei saa uue, ülaindeksiga sättega täiendada, ilma et muutuks sätete loogiline järjestus. 

			(3) Uue esimese paragrahvi, lõike või punkti paigutamist seaduse esimese paragrahvi, paragrahvi esimese lõike või paragrahvi või lõike esimese punkti ette välditakse. 

			(4) Seaduse peatükile või muule struktuuriosale uue sõnastuse andmisel tuleb võimaluse korral õigusloome ökonoomia eesmärgil säilitada struktuuriosasiseselt sätete endine numeratsioon, et vältida lisamuudatusi, mis on tingitud sise- või välisviidete või rakendusaktide muutmise vajadusest. 

			(5) Volitusnormi asukoha muutmine on lubatud üksnes põhjendatud juhtudel. 

			§ 38. Seaduse muutmist sätestava eelnõu rakendussätted ja normitehnilise märkuse muutmine 

			(1) Eelnõus kavandatud muudatuste rakendamist käsitlevad sätted, välja arvatud teise seaduse muutmise või kehtetuks tunnistamise säte ja eelnõu jõustumissäte, kavandatakse samas eelnõus muudetava seaduse või rakendusseaduse olemasolu korral selle lisarakendussätetena. 

			(2) Seaduse muutmisel Euroopa Liidu õigusakti muutmise tõttu tuleb eelnõus täiendada muudetava seaduse normitehnilise märkuse sõnastust, lisades sellele Euroopa Liidu õigusakti liigi, numbri ja avaldamismärke. 

			3. peatükk 

			Seadus­eelnõu seletuskiri 

			§ 39. Seletuskirja eesmärk 

			Seadus­eelnõule lisatakse eelnõu algataja või tema esindaja allkirjastatud seletuskiri, mille eesmärk on põhjendada seaduse vastuvõtmise vaja­likkust, eelnõu põhiseisukohti ja sellest tulenevaid muudatusi ning anda ülevaade seaduse jõustumisega kaasnevatest mõjudest. 

			§ 40. Seletuskirja ülesehitus 

			(1) Seadus­eelnõu seletuskiri jaotatakse osadeks, mis pealkirjastatakse järgmiselt: 

			1) sissejuhatus; 

			2) seaduse eesmärk; 

			3) eelnõu sisu ja võrdlev analüüs; 

			4) eelnõu terminoloogia; 

			5) eelnõu vastavus Euroopa Liidu õigusele; 

			6) seaduse mõjud; 

			7) seaduse rakendamisega seotud riigi ja kohaliku omavalitsuse tegevused, eeldatavad kulud ja tulud; 

			8) rakendusaktid; 

			9) seaduse jõustumine; 

			10) eelnõu kooskõlastamine, huvirühmade kaasamine ja avalik konsultatsioon. 

			(2) Väikesemahulise seadus­eelnõu seletuskirja liigendust võib käesoleva paragrahvi lõikes 1 nimetatuga võrreldes muuta või liigendamisest loo­buda, esitades sõltuvalt eelnõu sisust seletuskirjas käesoleva eeskirja §-des 41–50 nõutud andmed. 

			(3) Seletuskirjas märgitakse seadus­eelnõu algatamise kuupäev. 

			§ 41. Sissejuhatus 

			(1) Seletuskirja osa „Sissejuhatus“ koosneb kolmest alaosast. 

			(2) Esimeses alaosas „Sisukokkuvõte“ kirjeldatakse kokkuvõtlikult, viitamata konkreetsele sättele, kasutamata erialakeelt ja lühendeid, kavandatava regulatsiooni või muudatuse sisu ja põhjendatakse selle vajalikkust, sealhulgas nimetatakse: 

			1) lahendatav küsimus ja selle seos kehtiva õigusega; 

			2) eesmärk; 

			3) lahendusettepanek ja selle mõju. 

			(3) Teises alaosas „Eelnõu ettevalmistaja“ nimetatakse järgmiste isikute nimed, ametikohad ja kontaktandmed: 

			1) eelnõu ja seletuskirja koostajad, sealhulgas töörühma esindaja; 

			2) keeletoimetaja ning välislepingu eestikeelse originaali puudumisel lepingu eesti keelde tõlkinud isik; 

			3) eelnõu ja seletuskirja juriidilist kvaliteeti kontrollinud jurist. 

			(4) Kolmandas alaosas „Märkused“ nimetatakse vähemalt: 

			1) eelnõu seotus muu menetluses oleva eelnõuga; 

			2) eelnõu seotus Euroopa Liidu õiguse rakendamisega; 

			3) eelnõu seotus Vabariigi Valitsuse tegevusprogrammiga; 

			4) teave selle kohta, millist seaduse redaktsiooni muudetakse; 

			5) eelnõu seadusena vastuvõtmiseks vajalik häälteenamus ja kvalifitseeritud häälteenamuse puhul selle põhjendus. 

			§ 42. Seaduse eesmärk 

			(1) Seletuskirja osas „Seaduse eesmärk“: 

			1) põhjendatakse seadus­eelnõu algatamise vajalikkust ning sõnastatakse kavandatava seaduse eesmärk; 

			2) antakse ülevaade küsimuse senisest õiguslikust regulatsioonist ja selle rakendamise praktikast; 

			3) loetletakse eesmärgi saavutamise õiguslikud, majanduslikud ja halduslikud lahendused ning põhjendatakse eelnõus kavandatud lahendusi. 

			(2) Kui enne seadus­eelnõu ja seletuskirja koostamist on koostatud seadus­eelnõu väljatöötamiskavatsus ja kontseptsioon, märgitakse käsitletavas osas nende kooskõlastamise tulemus ja eelnõu vastavus nimetatutele. Kui eelnõu erineb nimetatutest, siis märgitakse ka mille poolest ja põhjendatakse erinevust. Kui väljatöötamiskavatsust ja kontseptsiooni ei ole koostatud, esitatakse selle kohta põhjendus. 

			§ 43. Eelnõu sisu ja võrdlev analüüs 

			(1) Seletuskirja osas „Eelnõu sisu ja võrdlev analüüs“: 

			1) esitatakse seadus­eelnõu ülesehitus ja selle põhjendus; 

			2) antakse ülevaade eelnõus käsitletavatest õigusinstituutidest struktuuriosade kaupa;

			3) selgitatakse, miks on eelnõu objektiks olevaid suhteid vaja reguleerida või miks senine regulatsioon vajab muutmist; 

			4) selgitatakse kavandatava paragrahvi, lõike ja punkti sisu; 

			5) analüüsitakse eelnõu kooskõla Eesti Vabariigi põhiseaduse, teiste seaduste, Euroopa Liidu õiguse ja Eesti Vabariigi jõustunud välis­lepingutega; 

			6) nimetatakse eelnõu väljatöötamisel aluseks võetud allikad ja võimaluse korral viidatakse nendele, tutvustades eraldi valdkonna seni kehtivat regulatsiooni ja teiste riikide õigusakte, mida on eelnõu ettevalmistamisel kasutatud, ning analüüsitakse eelnõu sarnasust nimetatud õigusaktidega; 

			7) kui eelnõu väljatöötamisel on olnud eeskujuks teiste riikide seadused, kommenteeritakse nende rakendamise kogemust. 

			(2) Seaduse või selle sätte kehtetuks tunnistamisel või muutmisel esitatakse eelnõu seletuskirjas nende õigusaktide sätete loetelu, mis sisaldavad otsest viidet kehtetuks tunnistatavale või muudetavale seadusele või sättele ning põhjendatakse, miks on viitavat sätet muudetud või jäetud muutmata. Samamoodi analüüsitakse ka kaudseid viiteid. 

			(3) Välislepingu menetlemist käsitleva seaduse eelnõule lisatava seletuskirja selles osas tutvustatakse ka välislepingu sisu ning neid muudatusi seadustes, mis kaasnevad välislepingu täitmise või selle lõppemisega. 

			(4) Kui välislepingu menetlemist käsitleva seadus­eelnõuga ühel ajal ei ole põhjendatult võimalik esitada käesoleva paragrahvi lõikes 3 nimetatud seadusmuudatuste eelnõu, nimetatakse seletuskirja käsitletavas osas eelnõu ettevalmistaja ja eeldatav valmimise aeg. 

			(5) Välislepingu menetlemist käsitleva seadus­eelnõu puhul nimetatakse seletuskirja käsitletavas osas ka välislepingu jõustumise tähtpäev ja selle alus. 

			§ 44. Eelnõu terminoloogia 

			Seletuskirja osas „Eelnõu terminoloogia“ tutvustatakse seadus­eelnõu nii uusi kui ka võõrsõnalisi termineid, mida õigusaktides ei ole varem kasutatud, ja põhjendatakse nende kasutamise vajalikkust. 

			§ 45. Eelnõu vastavus Euroopa Liidu õigusele 

			(1) Seletuskirja osas „Eelnõu vastavus Euroopa Liidu õigusele“ esitatakse eelnõu reguleerimisalaga seotud Euroopa Liidu määruse, direktiivi ja muude õigusaktide ning nende tõlgendamiseks vajaliku kohtupraktika loetelu. Kui eelnõu eesmärk on viia Eesti seadused kooskõlla Euroopa Liidu õigusega, analüüsitakse eelnõu vastavust sellele. 

			(2) Kui eelnõus on otseselt arvestatud Euroopa Liidu õigusakti, esitatakse seletuskirjas selle number ja avaldamismärge Euroopa Ühenduste Teatajas või Euroopa Liidu Teatajas ning direktiiviga kooskõlla viimisel lisatakse seletuskirjale Euroopa Komisjonis väljatöötatud vastavustabel, selle puudumisel käesoleva eeskirja lisas esitatud vastavustabel. 

			(3) Kui Eestis või välisriigis on tehtud seadus­eelnõu Euroopa Liidu õigu­sele vastavuse väljaselgitamiseks ekspertiis, lisatakse seletuskirjale ekspertiisi­dokument ning märgitakse eksperdi nimi, ametikoht ja kontakt­andmed. 

			(4) Kui Euroopa Liidu õigusakt jätab liikmesriigile õiguse selle õigusakti rakendamisel normide täpsustamiseks, põhjendatakse eelnõu seletuskirjas riigisiseselt kehtestatava regulatsiooni olemust ja vajalikkust ning tuuakse välja võimalik alternatiiv. 

			§ 46. Seaduse mõjud 

			(1) Seletuskirja osas „Seaduse mõjud“ selgitatakse seaduse rakendamisest eeldatavasti tulenevat: 

			1) sotsiaalset, sealhulgas demograafilist mõju; 

			2) mõju riigi julgeolekule ja välissuhetele; 

			3) mõju majandusele; 

			4) mõju elu- ja looduskeskkonnale; 

			5) mõju regionaalarengule; 

			6) mõju riigiasutuste ja kohaliku omavalitsuse korraldusele; 

			7) muud otsest või kaudset mõju. 

			(2) Kui käesoleva paragrahvi lõike 1 alusel ei tuvastata olulist mõju, märgitakse see seletuskirjas. 

			(3) Kui seaduse rakendamisega kaasnevad eeldatavasti olulised mõjud, lisatakse seletuskirjale mõjude analüüsi aruanne. Mõjude analüüsi aruandes: 

			1) esitatakse teave mõjude analüüsi tellija, tegija, kaasatud ekspertide ja valitsusväliste institutsioonide kohta; 

			2) kirjeldatakse analüüsitavat probleemi, analüüsi eesmärki ja uurimisküsimust; 

			3) põhjendatakse analüüsi meetodi valikut; 

			4) kirjeldatakse kasutatud andmeid, analüüsitegevusi ja tulemusi ning tulemusi käesoleva paragrahvi lõikes 1 nimetatud valdkondades; 

			5) kirjeldatakse võimalike lahenduste positiivseid ja negatiivseid mõju­sid käesoleva paragrahvi lõikes 1 nimetatud valdkondades; 

			6) esitatakse kokkuvõte ja eesmärgi saavutamiseks sobivaim lahendus; 

			7) esitatakse järelhindamise aruande esitamise kohustus, selle koostamise tegevuskava, sealhulgas selle eeldatav toimumise aeg, peamised vaadeldavad mõju liigid ja hindamise kriteeriumid, või põhjendatakse järelanalüüsi ebavajalikkust. 

			(4) Kui mõju analüüsimisel kasutatakse lisaks statistilisi, sotsioloogilisi või muid uurimusi või andmeid, viidatakse seletuskirjas kasutatud andmebaasidele ja dokumentidele või lisatakse nende koopiad. 

			§ 47. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud 

			(1) Seletuskirja osas „Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud“ antakse riigiasutuste kaupa ülevaade seaduse rakendamiseks vajalikest tegevustest ja kõikidest seaduse rakendamiseks eeldatavalt vajalike otseste ühekordsete ja iga-aastaste kulude ulatus ning nende katmise allikad, lisades asja­kohased rahalised arvestused ja põhjendused. 

			(2) Seletuskirja käsitletavas osas kirjeldatakse ka seaduse rakendamise eeldatavat mõju kohaliku omavalitsuse üksuste eelarvetele ja esitatakse muude kaudsete kulude prognoos. 

			(3) Kui seaduse rakendamisega kulusid ei kaasne, märgitakse see seletuskirjas. 

			(4) Kui seaduse rakendamisega kaasnevad tulud, esitatakse eeldatavate tulude prognoos koos asjakohase rahalise arvestusega. Kui tulusid ei prognoosita, märgitakse see seletuskirjas. 

			(5) Kui kulud kaetakse osaliselt või täielikult Euroopa Liidu vahenditest, märgitakse seletuskirjas Euroopa Liidu vahendite osakaal. 

			§ 48. Rakendusaktid 

			(1) Seletuskirja osas „Rakendusaktid“: 

			1) põhjendatakse volitusnormi vajalikkust, selle eesmärki, sisu ja ulatust viisil, mis võimaldab teha otsustuse volitusnormi ja selle alusel kavandatava rakendusakti vastavuse kohta Eesti Vabariigi põhiseadusele; 

			2) märgitakse rakendusakti jõustumise tähtaeg või tähtpäev juhul, kui see erineb käesoleva eeskirja § 14 lõikes 3 nimetatud ajast. 

			(2) Vabariigi Valitsuse algatatava seadus­eelnõu seletuskirjale tuleb olenevalt volitusnormi sisust lisada Vabariigi Valitsuse või ministri määruse eelnõu kavand, mis sisaldab eelnõu esialgset sõnastust. Lisatav määruse eelnõu kavand tuleb ette valmistada sellise täpsusega, et oleks võimalik hinnata rakendusakti vajalikkust, volitusnormi ulatust, kohast tasandit ja muid asjaolusid, mis on vajalikud volitusnormi sõnastuse ja rakendusakti vastavuse hindamiseks. 

			(3) Kui seadus­eelnõus kavandatakse muuta seadust või tunnistada see kehtetuks, esitatakse seletuskirja käsitletavas osas: 

			1) volitusnormi muutmise korral käesoleva paragrahvi lõikes 1 nõutav analüüs, andmed ja Vabariigi Valitsuse algatatava eelnõu puhul käesoleva paragrahvi lõikes 2 nimetatud kavand; 

			2) nende rakendusaktide loetelu, mis vajavad samuti muutmist; 

			3) volitusnormi kehtetuks muutumise või tunnistamise korral kehtetuks muutuvate määruste loetelu koos Riigi Teataja linkidega nendele määrustele. 

			§ 49. Seaduse jõustumine 

			Seletuskirja osas „Seaduse jõustumine“ põhjendatakse eelnõu seadusena või selle sätte jõustumise tähtpäeva valikut ja seaduse või selle sätte kehtivusaega. 

			§ 50. Eelnõu kooskõlastamine, huvirühmade kaasamine ja avalik konsultatsioon 

			(1) Seletuskirja osas „Eelnõu kooskõlastamine, huvirühmade kaasamine ja avalik konsultatsioon“ märgitakse: 

			1) millisele riigi- ja omavalitsusasutusele oli eelnõu kooskõlasta­miseks või arvamuse saamiseks esitatud ning millisele asjaomasele avalik-õiguslikule institutsioonile, huvirühmale ja eksperdile oli eelnõu arvamuse ja ettepanekute saamiseks esitatud; 

			2) milliseid arvamusi ja ettepanekuid esitati kaasamise ja avaliku konsultatsiooni käigus; 

			3) mil määral esitatud arvamusi ja ettepanekuid eelnõus arvestati. 

			(2) Kooskõlastamisel arvestatud ja arvestamata jäetud märkuste ja ettepanekute kohta esitatakse asjakohased selgitused ja põhjendused tabelis, mis vormistatakse seletuskirja lisana. 

			(3) Käesoleva paragrahvi lõikes 2 nimetatud tabelis märgitakse koos­kõlastamisel esitatud märkuse või ettepaneku sisu, esitaja, millises eelnõu sättes märkus või ettepanek on arvesse võetud ning põhjendatakse märkuse või ettepaneku arvestamata jätmist. 

			(4) Seadus­eelnõu Riigi­kogule esitamise korral märgitakse käesoleva eeskirja § 40 lõike 1 punktis 10 nimetatud osas vaid asjaomaste valitsusväliste institutsioonide kaasamise ja avaliku konsultatsiooni tulemused käesolevas paragrahvis sätestatud korras. 

			§ 51. Riigi­kogu liikme, fraktsiooni või komisjoni algatatud eelnõu seletuskirja erisused 

			Riigi­kogu liikme, fraktsiooni või komisjoni algatatud seadus­eelnõu seletus­kiri ei pea kajastama käesoleva eeskirja § 41 lõike 4 punktis 3, § 46 lõikes 3 ja §-s 50 ette nähtud teavet. 

			4. peatükk 

			Riigi­kogu otsuse, avalduse, deklaratsiooni ja pöördumise eelnõule esitatavad nõuded 

			 § 52. Otsuse, avalduse, deklaratsiooni ja pöördumise eelnõu pealkiri, keelekasutus ning rekvisiidid 

			(1) Riigi­kogu otsuse, avalduse, deklaratsiooni ja pöördumise eelnõule märgitakse selle akti liik. Eelnõule pannakse pealkiri, milles lühidalt avatakse akti sisu, ja pöördumise eelnõu pealkirjas ka pöördumise adressaat. Tekstis Riigi­kogu otsuse, avalduse, deklaratsiooni ja pöördumise peal­kirjale viidates kasutatakse jutumärke. 

			(2) Riigi­kogu otsuse, avalduse, deklaratsiooni ja pöördumise eelnõu keelekasutus peab vastama eesti kirjakeele normile. 

			(3) Riigi­kogu otsuse, avalduse, deklaratsiooni ja pöördumise eelnõu kohustuslikud elemendid on sarnased seadus­eelnõu kohustuslike elementidega, mis on loetletud käesoleva eeskirja §-s 20. 

			§ 53. Riigi­kogu otsuse eelnõule esitatavad nõuded 

			(1) Riigi­kogu otsuse eelnõu preambulis märgitakse reeglina Eesti Vaba­riigi põhiseaduse säte või seaduse säte, mille alusel otsus tehakse. 

			(2) Riigi­kogu otsuse eelnõu preambul lõpeb sõnadega „Riigi­kogu otsustab:“. Otsustavas osas esitatakse otsuse sisu. Pikema teksti puhul jagatakse otsuse sätted eelnõu läbivalt araabia numbritega tähistatud punktideks ja sätetes loetelude esitamise vajaduse korral parempoolse ümarsuluga tähistatud alapunktideks. 

			(3) Isiku nimetamisel märgitakse Riigi­kogu otsuse eelnõus tema ees- ja perekonnanimi, vajaduse korral ka täpne ametinimetus või tiitel. 

			(4) Riigi­kogu otsuse eelnõus võib ette näha Riigi­kogu varasemate otsuste muutmise või kehtetuks tunnistamise. 

			§ 54. Riigi­kogu avalduse, deklaratsiooni või pöördumise eelnõule esitatavad nõuded 

			(1) Riigi­kogu avalduse, deklaratsiooni või pöördumise eelnõu teksti liigen­damine struktuuriosadeks ei ole nõutav. Kui eelnõu mahukuse tõttu teksti liigendatakse, lähtutakse käesoleva eeskirja § 53 lõikes 2 sätestatust. 

			(2) Kui avaldus, deklaratsioon või pöördumine on suunatud teistele riikidele või rahvusvahelistele organisatsioonidele, lisatakse eelnõule selle võõrkeelne tõlge. 

			§ 55. Riigi­kogu otsuse, avalduse, deklaratsiooni ja pöördumise eel­­nõu seletuskiri 

			(1) Riigi­kogu otsuse, avalduse, deklaratsiooni või pöördumise eelnõule lisatakse selle vajalikkust põhjendav seletuskiri, millele kirjutab alla eelnõu esitaja või tema esindaja. Seletuskirjale märgitakse eelnõu esitamise kuupäev. 

			(2) Ameti­isiku ametisse nimetamise otsuse eelnõule lisatavale seletus­­kirjale lisatakse ameti­isiku ametisse nimetamiseks nõutavad dokumendid, sealhulgas ärakiri ametisse nimetatava kandidaadi kirjalikust nõusolekust ja tema eluloo lühikokkuvõte. 

			5. peatükk 

			Rakendussätted 

			§ 56. Eeskirja kohaldamise erisused 

			(1) Enne käesoleva eeskirja jõustumist kehtestatud õigusakte muutes säilitatakse nende senine vorm. 

			(2) Enne käesoleva eeskirja jõustumist Riigi­kogu menetlusse võetud eelnõude menetlemisel lähtutakse eelnõu menetlusse võtmise ajal kehtinud Riigi­kogu juhatuse 2001. aasta 6. märtsi otsusega nr 59 kehtestatud ning 2006. aasta 11. mai otsusega nr 258 ja 2010. aasta 14. oktoobri otsusega nr 92 muudetud Riigi­kogus menetletavate eelnõude normitehnika eeskirjast. 

			§ 57. Eeskirja jõustumine 

			Käesolev eeskiri jõustub 2012. aasta 1. jaanuaril. 

			 

			Lisa 

			Euroopa Liidu direktiivi ja Eesti õigusakti vastavustabel 

			Lisa 2 

			 

			Eelnõu ja seletuskirja vormistamise juhend

			Eelnõu ja seletuskirja ettevalmistamisel lähtub eelnõu algataja või esitaja järgmistest vormistusnõuetest: 

			1. veerised 

			vasakul – 3 cm 

			ülal, all, paremal – 2 cm 

			2. kiri 

			kirjastiil Times New Roman 

			kirja suurus 12 punkti (pealkiri 16 punkti) 

			3. märge „EELNÕU“ 

			eelnõu esimese lehe esimesel real joondatud paremale 

			läbivate suurtähtedega 

			4. pealkiri 

			lehekülje kolmandal real 

			joondatud keskele 

			kirja suurus 16 punkti 

			paksus kirjas 

			suure algustähega, edasi läbivalt väiketähtedega 

			5. tekst 

			algab pealkirja järel ülejärgmiselt realt 

			joondatud rööpselt 

			ühekordne reasamm 

			taandeid ei kasutata 

			sõnu ei poolitata 

			automaatset numeratsiooni ei kasutata 

			allajoonimist ei kasutata 

			eelnõu paragrahvide ja lõigete (muutmise eelnõus punktide) vahele tühi rida 

			seletuskirja lõikude vahele tühi rida 

			eelnõu osade, peatükkide, jagude, jaotiste ja alljaotiste pealkirjad paksus kirjas, joondatud keskele 

			eelnõu paragrahvide pealkirjad paksus kirjas, joondatud vasakule 

			6. leheküljenumbrid 

			alates esimesest leheküljest jaluses keskel 

			üheleheküljelisele eelnõule leheküljenumbrit ei märgita 

			7. eelnõu põhiteksti lõpp 

			kolm tühja rida 

			Riigi­kogu esimehe nimi 

			sõnad „Riigi­kogu esimees“ 

			üks tühi rida 

			sõna „Tallinn,“ tühi ruum kuupäevale, aasta number 

			üks tühi rida 

			ühtlane joon terve teksti laiuses 

			tekst: „Algatab (otsuse eelnõu puhul „Esitab“) Vabariigi 

			Valitsus/…fraktsioon/…komisjon/Riigi­kogu liige… algatamise/esitamise kuupäev.“ 

			üks vaba rida digiallkirja puhul, kolm vaba rida paberil allkirja jaoks 

			tekst „(allkirjastatud digitaalselt)“, kui vajalik 

			allkirjastaja nimi 

			allkirjastaja ametinimetus 

			8. seletuskirja lõpp 

			ühtlane joon terve teksti laiuses 

			tekst: „Algatab (otsuse eelnõu puhul „Esitab“) Vabariigi 

			Valitsus/…fraktsioon/…komisjon/Riigi­kogu liige… algatamise/esitamise kuupäev.“ 

			üks vaba rida digiallkirja puhul, kolm vaba rida paberil allkirja jaoks 

			tekst „(allkirjastatud digitaalselt)“, kui vajalik 

			allkirjastaja nimi 

			allkirjastaja ametinimetus 

		

	
		
			LISA 3.4 JUHISED RIIGI­KOGUS SEADUS­EELNÕU MENETLEMISE HEA PRAKTIKA KUJUNDAMISEKS

			KINNITATUD

			Riigi­kogu juhatuse 2012. aasta

			9. veebruari otsusega nr 30

			„Juhised Riigi­kogus seadus­eelnõu

			menetlemise hea praktika kujundamiseks“

			Juhised Riigi­kogus seadus­eelnõu menetlemise hea praktika kujundamiseks

			Käesoleva dokumendi on Riigi­kogu juhatus heaks kiitnud ees­­märgiga teadvustada Riigi­kogus seadus­eelnõu menetluses osalejatele põhi­mõtteid, millest kinni pidamine võimaldab paremini täita põhiseaduse ja Riigi­kogu kodu- ja töökorra seaduse (RKKTS) nõudeid ning tagada vastuvõetavate seaduste parema kvaliteedi. Riigi­kogu tööd korraldava organina peab juhatus hoolitsema selle eest, et RKKTS-i sätteid kohaldataks ühetaoliselt, võttes arvesse Riigi­kogu positsiooni Eesti põhiseaduslikus süsteemis, parlamendi toimimise aluseks olevaid enamuse põhimõtet ja opositsiooni õiguste kaitse nõuet, teiste põhiseadusorganite põhiseadusest tulenevaid õigusi ning avalikkuse seadusloomesse kaasamise olulisust.

			Juhiste koostamise põhjuseks on vajadus leppida kokku mõnedes Riigi­kogus menetluse üldist korraldust ja üksikuid menetlusetappe puudutavates küsimustes, aga ka asjaolu, et viimastel aastatel on mitmed puudused eelnõude menetluses ja vastuvõetavates seadustes pälvinud laiema ava­likkuse tähelepanu ja kahjustanud Riigi­kogu mainet seadusandjana.795 Juhised lähtuvad Riigi­kogu senise praktika analüüsist ning on suunatud seadus­eelnõude menetlust ja tekstide kvaliteeti enim mõjutavate probleemide vältimisele. Nii nagu RKKTS-i sätted jätavad ruumi Riigi­kogu töö, sh eelnõude menetluse paindlikuks korraldamiseks, on ka juhised koostatud teadmisega, et riigi elus tuleb ette olukordi, kus eelnõu Riigi­kogus arutamise ja otsuste tegemise aeg on piiratud. Niisugused kõrvale­kalded soovitavast menetluspraktikast peaksid aga jääma põhjendatud eranditeks.

			Lähtudes eeltoodust tuleb seadus­eelnõude menetlemisel Riigi­kogus juhinduda järgmistest põhimõtetest:

			1. Seadus­eelnõu menetlus kavandatakse ning jõustumissäte sõnastatakse arvestusega, et:

			1) RKKTS-is sätestatud menetlustoiminguteks (sh aruteluks juhtiv­komisjonis, menetlusdokumentide ettevalmistamiseks ning aruteluks täiskogus) jääb mõistlik aeg, mille jooksul Riigi­kogu liikmetel on võimalik kujundada seisukoht eelnõu ja muudatus­ette­panekute suhtes ning asjassepuutuvatel huvirühmadel esitada oma arvamus;	

			2) Vabariigi Presidendile jääb seaduse väljakuulutamiseks põhiseaduse § 107 lõikes 2 ettenähtud 14 päeva alates seaduse saamise päevast;

			3) seaduse avaldamise ja jõustumise vahele jääb piisav aeg, mille jooksul on normiadressaatidel võimalik seadusega tutvuda ja vajaduse korral oma tegevus ümber korraldada.

			2. Kui juhtiv­komisjoni menetluses oleva eelnõuga kavandatakse põhimõttelise tähtsusega muudatusi teise komisjoni valdkonda kuuluvas seaduses, küsib juhtiv­komisjon teise komisjoni arvamust, jättes arvamuse andmiseks mõistliku aja.

			3. Eelnõule esitatavad muudatus­ette­panekud on seotud eelnõus reguleeritavate küsimustega, lähtudes eelnõu eesmärgist.

			4. Juhtiv­komisjon arutab valitsuse ettepanekuid muuta Riigi­kogu menetluses olevat eelnõu, kui need on esitatud RKKTS §-s 99 sätestatut järgides.

			5. Põhimõttelise tähtsusega muudatusi sisaldavatele valitsuse ettepanekutele peab olema alla kirjutanud asjaomane minister.

			6. Komisjoni liikmetele ja komisjoni nõustavatele ametnikele peab jääma piisavalt aega, et tutvuda juhtiv­komisjoni istungi päevakorda võetud eelnõuga seotud dokumentidega, sealhulgas laekunud muudatus­ette­panekutega, ning kujundada nende suhtes seisukoht.

			7. Juhtiv­komisjoni enda poolt eelnõusse kavandatavad muudatused otsustatakse komisjoni istungil täpses sõnastuses.

			8. Juhtiv­komisjon otsustab eelnõu Riigi­kogu täiskogu töönädala päevakorda teiseks lugemiseks panemise pärast kõigi muudatus­ette­panekute läbivaatamist ja nende suhtes otsuste tegemist.

			9. Kui juhtiv­komisjon otsustab muudatus­ette­panekuid arvestades eelnõu olulisel määral ümber kujundada, eelkõige täiendades seda põhimõttelise tähtsusega uute regulatsioonidega, teeb ta selleks, et võimaldada Riigi­kogu liikmetel esitada muudatus­ette­panekuid eelnõu muutunud osade suhtes, täiskogule ettepaneku II lugemine katkestada.

			10. Samale töönädalale ei kavandata üldjuhul seadus­eelnõu mitut lugemist.

			11. Seadus­eelnõu lõpphääletuseks esitab juhtiv­komisjon uue, keelelise ja normitehnilise kontrolli läbinud teksti.

			

			
				
					795	Vt nt Vabariigi Presidendi 03.03.2009 otsus nr 440 (RTL 2009, 22, 284) ja 20.12.2010 otsus 790 (RT III, 22.12.2010, 1); õiguskantsleri 23.07.2009 ettepanek nr 5 (kättesaadav: http://www.oiguskantsler.ee/public/resources/editor/File/Riigi­kogu_KMettepanek.pdf); 

						Riigikontrolli 31.10.2011 audit „Õigusaktide mõju hindamise korraldus“ (kättesaadav: http://www.riigikontroll.ee/tabid/206/Audit/2200/Area/1/language/et-EE/Default.aspx).

				

			

		

	
		
			LISA 3.5 JUHIS RIIGI­KOGU ESIMEHE VALIMISEL LIISUHEITMISEKS

			VABARIIGI VALIMISKOMISJONI OTSUS 

			27.03.2015 nr 102

			Riigi­kogu kodu- ja töökorra seaduse § 7 lõikest 5 ja § 82 lõikest 1 lähtudes annab Vabariigi Valimiskomisjon Riigi­kogu esimehe valimisel liisuheitmise läbiviimiseks järgmise juhise.

			1. Kui Riigi­kogu esimehe valimisel on kandidaatide vahel vaja heita liisku, kasutatakse liisuheitmiseks ümbrikke ja sedeleid.

			2. Liisuheitmine toimub Riigi­kogu liikmete ees.

			3. Vabariigi Valimiskomisjon määrab komisjoni liikmete seast liisutõmbaja, kes lahkub sedelitega ümbrike ettevalmistamise ja segamise ajaks saalist. Liisutõmbajaks ei või olla komisjoni esimees.

			4. Liisuheitmiseks kantakse kandidaatide nimed sedelitele. Sedelid asetatakse eraldi ümbrikutesse, millel ei tohi olla märkeid ning mida ei ole võimalik väliselt eristada. Sedelitega ümbrikud segatakse. Ümbrikud pannakse hääletamiskasti.

			5. Liisutõmbaja võtab hääletamiskastist ümbriku, avab selle ja loeb ette Riigi­kogu esimehe kandidaadi nime.

			6. Liisuheitmise võidab kandidaat, kelle nimega sedeli võtab liisutõmbaja kastist esimesena.

			7. Vabariigi Valimiskomisjon kannab liisuheitmise tulemuse Riigi­kogu esimehe valimise hääletamistulemuste protokolli.

			8. Vabariigi Valimiskomisjoni 21.03.1995 otsus „Riigi­kogu esimehe valimisel liisu heitmise korra kinnitamine“ tunnistatakse kehtetuks.

			Alo Heinsalu

			Vabariigi Valimiskomisjoni esimees

		

	
		
			LISA 3.6 OLULISE TÄHTSUSEGA RIIKLIKU KÜSIMUSE ARUTELU ETTEVALMISTAMISE JUHEND

			Kinnitatud Riigi­kogu juhatuse 2013. aasta 19. märtsi otsusega nr 50 
Muudetud Riigi­kogu juhatuse

			2014. aasta 11. märtsi otsusega nr 42 ning

			2015. aasta 24. novembri otsusega nr 140

			Olulise tähtsusega riikliku küsimuse arutelu ettevalmistamise juhend

			Käesolev juhend kehtestatakse Riigi­kogu kodu- ja töökorra seaduse § 13 lõike 2 punktide 2 ja 21 alusel.

			Olulise tähtsusega riikliku küsimuse (edaspidi OTRK) arutelu on Riigi­kogu kodu- ja töökorra seaduse (edaspidi RKKTS) § 153 alusel toimuv parlamentaarne arutelu, mille käigus tõstatatakse ja arutatakse olulisi ühiskondlikke probleeme ning pakutakse välja lahendusi. OTRK arutelu võimaldab täita riigile ja rahvale oluliste arengute suunamise ja probleemide arutamise ülesannet.

			OTRK aruteluks pakutavad teemad peavad lähtuma avalikust huvist, kandma ühiskonna jaoks olulist sõnumit ning sobima parlamentaarseks aruteluks, arvestades Riigi­kogu põhiseaduslikku rolli ja pädevust.

			Eelnevast lähtuvalt eeldab OTRK arutelu põhjalikku ettevalmistamist arutelu algataja poolt. OTRK arutelu ettevalmistamisel tuleb silmas pidada järgmisi soovitusi:

			1. Arutelu algatamisel välditakse sellise detailsusastmega teema tõstatamist, mida on võimalik käsitleda teiste Riigi­kogu menetluste või arut­eludega, nagu eelnõude algatamine, arupärimised, infotunni küsimused ja vaba mikrofon.

			2. Arutelu planeerimisel välditakse ajaliselt lähestikku korduvaid ja sarnaseid teemasid.

			3. Arutelu kavandatakse ühele istungile ning istungi pikendamise ette­panek märgitakse arutelu algatamise taotluses (vt lisa).

			4. Arutelu planeeritakse üldjuhul Riigi­kogu istunginädala neljapäevale, kuid välditakse planeerimist istung­järgu viimasele istunginädalale.

			5. Arutelu planeeritakse Riigi­kogu täiskogu istungile esimese päevakorra­punktina. Erandina planeeritakse täiskogu istungi päevakorda enne OTRK arutelu eelnõude lõpphääletused.

			6. Arutelul peetakse kuni kolm, erandjuhul neli ettekannet, millest üks peab olema algataja esindaja ettekanne (komisjoni algatatud arutelu puhul komisjoni esindaja, fraktsiooni algatatud arutelul fraktsiooni esindaja).

			7. Ettekande pikkuse määramisel lähtutakse RKKTS-i §-st 67, mis näeb ette päevakorraküsimuses tehtava ettekande kestuseks kuni 20 minutit ja võimaluse pikendada seda aega kokkuleppel istungi juhatajaga.

			8. Kui ettekande esitaja ei ole Riigi­kogu või valitsuse liige, märgib OTRK algataja arutelu algatamise taotluses arutelul esineva ettekandja rolli ja selle, keda ta esindab (organisatsioon, asutus vms).

			9. Arutelu tuleb ajaliselt planeerida selliselt, et igale ettekandjale saaks esitada küsimusi. Samuti peab kõikidele fraktsioonidele jääma piisavalt aega läbirääkimistel osalemiseks.

			10. Küsimuste arv planeeritakse selliselt, et Riigi­kogu liige saab igale ettekandjale esitada ühe küsimuse.

			11. Arutelu algatamise taotluses märgitakse iga ettekande puhul küsimuste esitamiseks ja vastamiseks planeeritav aeg. Kui ettekanded on erineva pikkusega, võib küsimuste esitamiseks ja vastamiseks ettenähtud aeg olla vastavuses ettekande kestusega.

			12. Läbirääkimistel saavad esimestena sõna fraktsioonide esindajad.

			13. Ettekande põhipunktid tehakse Riigi­kogu liikmetele teatavaks nädal enne OTRK arutelu toimumist. Põhipunktides esitatakse lühidalt ettekande teesid.

			14. Ettekande ajal esitletav ja jagatav materjal peab olema eesti keeles ning Riigi­kogu liikmetele kättesaadavaks tehtud esimesel võimalusel, kuid mitte hiljem kui kaks tööpäeva enne arutelu (näiteks kui arutelu toimub neljapäeval, peab materjal olema kättesaadavaks tehtud hiljemalt teisipäeval).

			15. Esitletav ja Riigi­kogu liikmetele jagatav materjal peab seostuma arutelul peetava ettekandega ning olema vastavalt tähistatud.

			16. Ettekandes kasutatav visuaalmaterjal vormistatakse Riigi­kogu juhatuse 24. novembri 2015. aasta otsuses nr 139 „Riigi­kogu istungil visuaalmaterjali kasutamise juhend“ sätestatud nõuete kohaselt.

			Riigi­kogu esimees	

			Ene Ergma

			




LISA 3.7 RIIGI­KOGU KAUGOSALUSEGA ISTUNGI LÄBIVIIMISE NÕUDED JA KORD

			Riigi­kogu JUHATUSE OTSUS

			Tallinn      18.11.2020 nr 122


			Riigi­kogu kaugosalusega istungi läbiviimise nõuded ja kord

			Lähtudes Riigi­kogu kodu- ja töökorra seaduse § 13 lõike 2 punktist 62, Riigi­kogu juhatus otsustab:

			Kehtestada Riigi­kogu kaugosalusega istungi läbiviimiseks järgmised nõuded ja kord.

			I Kaugosalusega istungi kokkukutsumine

			1. Riigi­kogu juhatus otsustab kaaluka põhjuse olemasolu korral, kui istungi korraldamine on objektiivselt hinnates võimatu või raskendatud, kaugosalusega istungi kokkukutsumise.

			2. Kaalukaks põhjuseks loetakse eelkõige olukord, kus

			2.1. vähemalt viiendik Riigi­kogu koosseisust või vähemalt üks fraktsioon ei saa objektiivselt põhjendatud takistuse tõttu tulla Riigi­kogu istungi toimumise kohta või

			2.2. Riigi­kogu füüsiline kogunemine seaks ohtu Riigi­kogu toimepidevuse.

			3. Juhatus sätestab oma otsuses kaugosalusega istungi toimumise aja. Kaugosalusega istung võib toimuda konkreetsel kuupäeval või määratud ajavahemikul.

			II Kaugosalusega istungi läbiviimine

			4. Kaugosalusega istungil kohaldab istungi juhataja Riigi­kogu kodu- ja töökorra seadust käesolevas korras sätestatud täpsustustega.

			5. Kaugosalusega istungi avalikkus ja transleerimine tagatakse istungi otseülekandega Riigi­kogu veebilehel.

			6. Kinnisest istungist veebiülekannet ei tehta. Vabariigi President, Vabariigi Valitsuse liikmed, õiguskantsler, riigikontrolör, riigisekretär, Riigi­kogu täiskogu istungiga seotud teenistujad ja isikud, kelle on istungil osalema kutsunud Riigi­kogu esimees, saavad vajaduse korral ligipääsu kinnise istungi elektroonilisele istungisüsteemile eraldi taotluse alusel.

			7. Vabariigi Valitsuse liikmetel, õiguskantsleril, Riigikohtu esimehel, Vabariigi Valimiskomisjoni liikmetel ja isikutel, kelle on istungil osalema kutsunud Riigi­kogu esimees, võimaldatakse istungil osaleda kaugosaluse kaudu.

			8. Elektrooniliste vahendite abil osalevate Riigi­kogu liikmete ja teiste istungil osalevate isikute kõned ja sõnavõtud loetakse samaväärseks Riigi­kogu istungisaali kõnetoolist peetud kõnede ning Riigi­kogu liikme kohalt esitatud sõnavõttudega.

			9. Hääletamise käigus hääletamise korra rikkumisest või Riigi­kogu kodu- ja töökorra seaduse §-s 74 nimetatud protestist või istungi läbiviimise korda puudutavast küsimusest (protseduurilised küsimused) annab Riigi­kogu liige märku, vajutades protseduurilise küsimuse ikoonile.

			10. Kaugosalusega istungil edastatakse hääletamisest teavitav helisignaal elektroonilise hääletussüsteemi kaudu.

			11. Kaugosalusega istungil loetakse haamrilöögiga samaväärseks, kui juhataja ütleb hääletamist alustades sõnad „hääletamine on alanud“, hääletamist katkestades „katkestan hääletamise“ ja hääletamistulemust kinnitades „hääletamistulemus on kinnitatud“.

			12. Kaugosalusega istungil ametivande andmisel allkirjastab istungil osalev ametivannet andev isik (Riigi­kogu liige, Vabariigi President, Vabariigi Valitsuse liige, riigikohtunik, riigikontrolör, õiguskantsler, õiguskantsleri asetäitja-nõunik) ametivande teksti elektrooniliselt ja edastab selle kohe e-posti teel Riigi­kogu Kantseleile aadressil riigikogu@riigikogu.ee.

			III Hääletamine

			13. Kui Riigi­kogu liikmel ei ole kaugosalusega istungil võimalik kasutada hääletamiseks elektroonilist hääletussüsteemi ega hääletada käe tõstmisega, võib ta hääletada istungi juhataja heakskiidetud muul viisil, näiteks:

			13.1. saates elektrooniliselt allkirjastatud hääle kokkulepitud aadressil;

			13.2. telefoni teel.

			14. Ilma hääletussüsteemita hääletamise korraldamiseks võtab istungi juhataja vaheaja. Vaheajal moodustab Riigi­kogu juhatus hääletamiskomisjoni.

			15. Pärast hääletamise läbiviimist ja hääletamistulemuste selgitamist edastab hääletamiskomisjon tulemused Riigi­kogu istungi juhatajale, kes teeb tulemused Riigi­kogule teatavaks.

			16. Salajast hääletamist kaugosalusega istungil ilma elektroonilise hääletussüsteemita läbi viia ei saa.

			IV Tehnilised tingimused kaugosalusega istungi läbiviimiseks

			17. Riigi­kogu Kantselei tagab:

			17.1. kaugosalusega istungiks vajaliku turvalise riist- ja tarkvara (arvuti, kõrvaklapid jms);

			17.2. riistvara nõuetekohase seadistuse;

			17.3. tehnilise toe ja nõustamise riist- ja tarkvara kasutamisel;

			17.4. infotehnoloogilise süsteemi tõrgeteta toimimise istungi ajal;

			17.5. istungil osalevatele erivajadustega Riigi­kogu liikmetele vajalikud lisavahendid või täiendava toe (nt viipekeeletõlge).

			18. Riigi­kogu liige tagab:

			18.1. kehtivad mobiil-ID, Smart-ID või ID-kaardi sertifikaadid;

			18.2. piisavalt kiire ja stabiilse internetiühenduse kaugosalusega istungi keskkonnas teabe vastuvõtmiseks ja edastamiseks;

			18.3. talle kasutada antud kaugtööd võimaldava riistvara kasutamise;

			18.4. võimekuse anda tekkinud tehnilisest takistusest teada telefoni teel või e-kirjaga;

			18.5. hääletamise isiklikkuse;

			18.6. kinnise istungi korral privaatsuse.

			V Tehniliste takistuste lahendamine

			19. Riigi­kogu liige annab istungil osalemisel tekkinud tehnilisest takistusest märku, vajutades protseduurilise küsimuse ikoonile. Selle võimatuse korral annab ta takistusest teada saalisekretärile telefonil 631 6346 või e-kirjaga aadressil virgats@riigikogu.ee.

			20. Saalisekretär edastab teate viivitamata istungi juhatajale ja tehnilisele tugipersonalile. Vajaduse korral võtab istungi juhataja takistuse kõrvaldamiseks vaheaja.

			21. Kui takistus esineb üksiku(te)l Riigi­kogu liikme(te)l ja seda ei ole võimalik mõistliku aja jooksul kõrvaldada, võib istungi juhataja jätkata istungit osaleda saavate Riigi­kogu liikmetega.

			22. Kui takistus ei võimalda istungi läbiviimist ja takistust ei ole võimalik mõistliku aja jooksul kõrvaldada, lõpetab istungi juhataja istungi.

			Henn Põlluaas

			Riigi­kogu esimees

